
LASARILJAS TORMESIETIS, 
JO GYVENIMO VARGŲ 
BEI NEGANDŲ ISTORIJA 


PRAKALBA 


Tokius nepaprastus dalykus, ko gero, nei regėtus, nei girdėtus, 
mano galva, dera kuo plačiau pagarsinti tarp žmonių, o ne palaidoti 
užmiršties kape, nes, galimas daiktas, perskaitęs apie juos, vienas ki- 
tas susiras ką nors malonaus, o ir tie, kurie ne per daugiausia gilinsis 
į esmę, turės šiokią tokią pramogą. Ir Plinijus ta dingstimi yra sakęs': 
nėra tokios knygos, nors ir kokia prasta ji būtų, kad neaptiktum joje 
ko nors gera. Juoba kad ir skonis skoniui nelygu: kas vienam neapva- 
žu, kitam esti mieliau už gyvastį. Juk, kaip neretai matome, kas vie- 
niems tinka, kitiems nepatinka. Užtat nieko nevalia nei novyti, nei 
lauk mesti, nebent jau kokia bjaurastis būtų, o juo labiau slėpti nuo 
visų, ypač jeigu tas daiktas be kliauties ir žmogui praversti gali. 

Jei būtų priešingai, maža rastųsi tokių, kurie rašo, juolab kokiam 
vienam skaitytojui, nes rašymas neina be darbo, ir tie, kas turi ką nu- 
veikęs, prašosi atlyginimo — ir ne tiek pinigais, kiek sklaidymu ir 
skaitymu jų kūrinių, o jeigu yra už ką - ir liaupsėmis. Ir ta dingstimi 
Tulijus sako“: „Menus ugdo pašlovinimai“. 

Gal manote, jog kareiviui, vienam iš pirmųjų lipančiam kopė- 
čiomis šturmuoti tvirtovės, labiau nei kam kitam nebemiela gyventi? 
Ne, aišku savaime. Vien liaupsių trokšdamas, nepaiso jis pavojų, ir 
taip esti menų bei raštijos dalykuose. Gražiai pamokslauja Dievo tar- 
nas, rūpindamasis sielų išganymu, bet paklauskite jo malonybę, ar 
skriaudu jam, kai žmogus sako: „Ak, koks nuostabus jūsų pamokslas, 
dvasiškas tėveli!“ Vienas riteris, netikusiai kovęsis turnyre, padova- 
nojo grandijus juokdariui*, nes tasai liaupsino miklumą, su kokiu jis 

švaistėsi ietimi. Ką būtų daręs riteris, jei iš tiesų būtų nusipelnęs 
liaupsių? 

Taip jau esti pasaulyje. Prisipažįstu, ir aš neką geresnis už kitus, 
nebus man skriaudu, jei šiuo menku nieku, grubiu stilium parašytu, 
domėsis ir mėgausis visi tie, kuriems jis bent mažumą patiks ir nupa- 
sakos, kokį gyvenimą nugyveno žmogus, tiek vargo, pavojų ir negan- 
dų patyręs. 

Meldžiu jūsų malonybę priimti šią menką dovaną iš žmogaus, ku- 
ris padarytų ją kur kas vertesnę, jei būtų ne tik norįs, bet ir galįs. O ka- 
dangi jūsų malonybė įsako surašyti ir išdėstyti visą bylą kuo nuosek- 
liausiai, pasirodė man pritikliau pasakoti ne nuo vidurio, bet nuo pat 
pradžios, idant sužinotute apie mane visą teisybę. Ir idant tie, kurie 
aukštą kilmę paveldėjo iš protėvių, susiprastų, kaip menkai jos nusi- 
pelnę, nes Laimė buvo jiems šališka, ir kiek vertesni už juos tie, kurie 
nepalyginamai daugiau nuveikė, nors ji ir buvo nuo jų nusigręžusi, ir, 
ilgai bei sunkiai irklavę, galų gale priplaukė tykią užuovėją. 

PIRMAS PASAKOJIMAS 


LASARAS PASAKOJA SAVO GYVENIMĄ 
IR APIE TAI, KIENO JIS SUNUS 


Taigi visų pirma teesie žinoma jūsų malonybei, jog šaukia mane 
Lasaru Tormesiečiu ir esu Tomo Gonsaleso ir Antonos Peres sūnus, 
kilimo iš Techareso kaimo nuo Salamankos. Gimiau aš Tormeso upė- 
je“, kurios vardu mane ir praminė, o atsitiko tai va kaip. Mano tėvas, 
atleisk jam, Viešpatie, dirbo malūne, kur paupy, daugiau nei penkio- 
lika metų ten ūkininkavo. Vieną naktį, kai manim nėščia mama buvo 
malūne, surėmė ją skausmai, ten pat ji mane ir pagimdė. Tad galiu 
drąsiai sakytis gimęs upėje. 

Tai va, kai ėjo man aštunti, įkliuvo tėvas, leisdamas į šalį miltus, 
už tai buvo suimtas ir prisipažino nesigindamas“, ir nukentėjo, perse- 
kiojamas dėl teisybės“. Dieve duok jam dangaus karalystę, juk Evan- 
gelijoje tokie žmonės vadinami palaimintais'. Tuo metu buvo pa- 
skelbtas Žygis prieš maurus, pateko į jį ir mano tėvas, tada ištremtas 
dėl minėtos nelaimės, ir pristojo už mulų varovą prie vieno bajoro. Ir 
tame žygyje kaip ištikimas tarnas sykiu su ponu palydėjo gyvybę. 

Mama, pasijutusi be vyro ir pastogės, nusprendė glaustis prie 
gerų žmonių, nes, kaip sakoma, su kokiu sutapsi, tokiu ir pats pa- 
tapsi“, atsikėlė į miestą ir išsinuomojo trobelę, taisė valgį studentams 
ir skalbė Marijos Magdalietės parapijos komandoro? arklininkams. 
Taip ir pradėjo vaikščioti į arklides. 

Bevaikščiodama susipažino su tokiu mauru - iš tų, kurie arklius 
gydo. Tasai, būdavo, ateina vakare, o išeina rytą. Kartais dieną susto- 
ja prie durų, lyg kiaušinių pirkti užsukęs, ir žengia į vidų. Iš pradžių, 
kai mūsų namai jam tapo kelio galas, man jis nepatiko: baugu darės 
bežiūrint į juodą, pasibaisėtiną veidą, bet ilgainiui, pastebėjęs, kad 
jam pasirodžius gausėja valgymo, pagaliau jį pamėgau, nes visados 
atnešdavo duonos, mėsos, o žiemą — malkų trobai pakūrenti. 

Taip mama viešino ir svetino tą maurą, kol vieną dieną padova- 
nojo man gražutėlį negriuką, o aš jį čiūčiuodavau ir padėdavau perti. 

Menu, kartą mano juodulis patėvis žaidė su mažiu, ir tas, paste- 
bėjęs, kad mudu su mama balti, o tėvas — juodas, išsigandęs puolė 
prie mamos ir, pirštu rodydamas į jį, suriko: „Mamyt, baubas!“ 

Ir mauras juokdamasis atsiliepė: „Tai bjaurybė!“ 

Kad ir vaikas būdamas, įsidėmėjau tą broliuko žodį ir tariau sau 
vienas: „Kiek pasaulyje Žmonių, kurie bėga nuo kitų tik todėl, kad sa- 
vęs nemato!“ 

Taip jau lėmė mūsų laimė, jog apie Saidą — tuo vardu buvo mau- 
ras — pasklido kalbos, pasiekė komandoro ūkvedžio ausis, ir po kvo- 
tos paaiškėjo, kad jis nuvogdavo pusę arkliams šerti išduodamų avi- 
žų, pragaišindavo sėlenas, malkas, grandykles, prijuostes bei gūnias, 
o kai to pristigdavo, nukaustydavo arklius ir laimikį atiduodavo ma- 
mai, idant turėtų kuo maitinti mano broliuką. Tad nesistebėkime nei 
kunigais, nei vienuoliais, nes vieni apvagia vargšus, kiti — savo na- 
mus, šelpdami ištikimas Dievo aveles ir gindamiesi kitokių bėdų, o 
juk nelaimėlis vergas taip darė iš meilės. 

Ir iškilo viešumon, kaip jau sakiau, ir tie dalykai, ir daug kitų. 
Mat kvotė mane, vis pabaugindami, aš, vaikas būdamas, atsakinėjau 
ir iš baimės išklojau ką žinodamas: papasakojau net apie pasagas, ku- 
rias, mamos siųstas, pardaviau kalviui. 

Mano bėdiną patėvį nuplakė iki kraujų, o mamai, kaip teisingu- 
mo numatyta, įkrėtė įprastinę šimtinę rykščių ir uždraudė rodytis mi- 
nėto komandoro namuose bei svetinti nelaimėlį Saidą. 

Bijodarna užsitraukti didesnę bėdą, vargšelė sopama širdimi pa- 
kluso nuosprendžiui. Idant būtų toliau nuo pagundų bei piktų liežu- 
vių, parsisamdė į Solanos užeigą aptarnauti apsistojančių atvykėlių. Ir 
ten, tarp vargų ir nepriteklių, mudviem su broliuku pasibaigė nerū- 
pestingas gyvenimas: jis išmoko vaikščioti, o aš suaugau į švankų 
bernėką, nešiojau apsistojusiems svečiams vyną, žvakes ir visa kita, 
ko tik jie prašė. 

Tuo metu užeigoje apsistojo toks neregys, sumojo, kad tikčiau 
jam į vedlius, kreipėsi į mamą, ir toji atidavė mane jo žinion, be ki- 
ta ko perspėjusi, jog mano tėvas buvęs doras žmogus, už tikėjimą 
galvą padėjęs žygyje į Džerbą, ir ji meldžianti Aukščiausiąjį, kad ir 

aš išaugčiau ne blogesnis už tėvą, ir prašanti neskriausti manęs, naš- 
laičio, ir rūpintis kaip savu. 

Neregys pažadėjo taręs, jog mane ima ne kaip tarną, o kaip tik- 
rą sūnų. Ir taip pristojau už vedlį prie savo naujo ir sykiu seno šei- 
mininko. 

Keletą dienų pabuvome Salamankoje, bet šeimininkui pasirodė, 
jo šičia ne kažin ką pešiąs, ir jis nusprendė traukti toliau. Prieš kelio- 
nę nuėjau aplankyti mamos, mudu apsiverkėme, ir ji, palaiminusi ma- 
ne, tarė: 

— Sūneli, sako man širdis, jog daugiau tavęs nebematysiu. Būk 
doras, ir tesaugo tave Dievas. Aš tave išauginau, radau gerą poną, o 
dabar jau pats žiūrėkis. 

Ir aš grįžau pas šeimininką — jis manęs laukė. 

Iškeliavome iš Salamankos ir priėjome tiltą, kurio viename gale 
pastatytas toks akmeninis gyvulys, pažiūrėti labai panašus į bulių. 
Neregys liepė man prieiti prie to gyvulio, o kai prisiartinau, tarė: 

— Lasarai, prikišk ausį prie to buliaus ir išgirsi viduje baisiai 
ūžiant. 

Prikišau nesitikėdamas nieko pikta. Vos tik jis pajuto, kad ma- 
no galva prisilietė prie akmens, taip stuktelėjo į tą prakeiktą bulių, 
jog tris dienas pagret nežinojau kur dėtis iš skausmo. O jis man 
pasakė: 

— Mulki, užsirašyk ant kaktos, kad neregio tarnui privalu gudru- 
mu nurungti patį velnią. 

Ir ilgai kvatojo neatsidžiaugdamas savo pokštu. 

Man rodos, kaip tik tada ir nusikračiau savo vaikiško patiklumo. 

„Jo teisybė, — tariau sau, — metas akis prasikrapštyti ir nežiopso- 
ti, juk aš našlaitis ir turiu pats savęs žiūrėti“. 

Mudu patraukėme toliau, ir keletą dienų jis mokė mane savo žar- 
gono. O pamatęs, jog esu buklaus proto, didžiai tuo džiaugėsi ir vis 
kalbėjo: 

— Nei aukso, nei sidabro tau duoti negaliu“, bet užtat nešykštėsiu 
gerų patarimų. 

Ir iš tiesų po Dievo tas neregys antrąsyk davė man gyvenimą, 
pats būdamas aklas, apšvietė mane ir nurodė tikrąjį kelią. 

Man smagu pasakoti jūsų malonybei visokiausius vaikystės die- 
nų nutikimus, nes noriu jums parodyti, kokios dorybės padeda žmo- 
gui kilti iš apačių ir kokios ydos nubloškia nuo aukštybių. 

Tad grįžkime prie mano gerulio neregio ir jo Žygių, ir jūsų malo- 
nybei paaiškės, jog nuo tos dienos, kai Dievas sutvėrė pasaulį, Jis ne- 
sukūrė apsukresnio ir labiau versto Žmogaus už mano poną. Savo 
amatą išmanė kaip niekas kitas. Atmintinai mokėjo šimtus poterių bei 
maldų. Balsas jo buvo žemas, taurus ir labai sodrus, visa bažnyčia 
skambėdavo, kai melsdavosi; veidą, romų ir dievobaimingą, melsda- 
masis nutaisydavo atitinkamai, tačiau nei čiaupydavosi, nei marksty- 
davosi, kaip kiti paprastai kad daro. 

Be to, žinojo devynias galybes būdų bei priemonių pinigams vil- 
minti. Sakėsi mokąs maldų bet kokiam atvejui, kad patenkintų vi- 
sas moteris: ir nevaisingas, ir pastojusias, ir nelaimingas moterystėje, 
idant vyrai jas mylėtų. Nėščioms nusakydavo, ko susilauksiančios — 
berniuko ar mergaitės. 

Apie mediciną, pasak jo, nė pats Galenas' nė pusės to nenurau- 
kė, ką žinojo jis apie dantų skausmą, alpulius, gimdos ligas. Striukai 
drūtai, vos tik kas nusiskundžia kokia negalia, jis tuojau paliepia: 
„Darykite tą ir tą, nusiskinkite tokią ir tokią žolytę, gaukite tokią ir to- 
kią šaknelę“. 

Užtat visi ir eidavo pas jį voromis, ypačiai moterys, nes tikėjo 
kiekvienu jo žodeliu. Gražiai pelnydavosi iš jų tais savo vyliais ir per 
mėnesį uždirbdavo daugiau nei šimtas neregių pėr metus. 

Ir vis dėlto jūsų malonybei derėtų Žinoti, jog šykštesnio ir gob- 
šesnio žmogaus kaip gyvas nesu matęs, o betgi pinigai jam plaukte 
plaukė, ir kišenės nebuvo kiauros. Mane jis marino badu, neduodavo 
nė pusės to, kas priklauso. Tiesą pasakius, jei nebūčiau pasitelkęs vi- 
so savo buklumo ir apsukrumo, jau kadai būčiau nusigalavęs iš bado. 
Vis dėlto jam nepadėjo nei išmanymas, nei apdairumas: taip jį apsuk- 
davau, jog man tekdavo daugiausia ir visa, kas geriausia. Griebda- 
vausi velniškų gudrybių, apie kurias ir jums papasakosiu, nors, deja, 
ne visos man išėjo į sveikatą. 

Duoną ir kitas gėrybes jis nešiojosi drobiniame maiše, kuriam at- 
rišti reikėjo numauti žiedą su įkabinta spyna. Traukdavo ką nors iš 

maišo ar kišdavo vidun taip apdairiai ir apskaičiuotai, jog niekas pa- 
saulyje nebūtų sugebėjęs nugvelbti nė trupiniuko. 

Iš ten ir gaudavau tą menką savo davinį, kurį sušveisdavau vie- 
nu akimoju. 

Tik užsmaukęs žiedą, šeimininkas nusiramindavo manydamas, 
jog aš kuo nors užsiėmęs, o aš tuo tarpu išardydavau siūlę ir tempda- 
vau lauk iš gobšaus maišo storesnes duonos riekes, lašinius, dešras, 
paskiau vėl užsiūdavau. Ir taip vis tykodavau progos, kada vėl pasi- 
seks jei ne numarinti, tai bent laikinai nustumti alkį, kurį kentėjau be 
paliovos per nevidono neregio malonę. 

Visus pinigus, kuriuos sugebėdavau nusukti ar nugvelbti, išsi- 
keisdavau po pusę blankos““, ir kai Žmonės, paprašę jį pasimelsti, 
paduodavo blanką, griebdavau ją aš, nes jisai buvo aklas, ir įsimesda- 
vau į burną, o jam atkišus ranką, įsprausdavau iš anksto paruoštą pus- 
blankę — mano mainų dėka perpus sumažėjusią išmaldą. Pačiupinėjęs 
pinigą, nevidonas neregys pajusdavo, jog tai ne blanka, ir imdavo 
guostis: 

— Kas per velniava! Nuo to laiko, kai tave pasisamdžiau, begau- 
nu vis pusblankes, o juk anksčiau ne kartą mokėdavo blankomis bei 
maravedžiais, matyt, tu kaltas, kad man taip nesiseka. 

Tuomet ir jis ėmė striukinti maldas, nutildavo, vidurio nepri- 
ėjęs, — mat buvo man įsakęs timptelėti už gobtuvo, kai tik nutolsiąs 
užsakovas. Aš taip ir dariau. Tada jis vėl pradėdavo rėkauti, kaip to- 
kių elgetų kad įprasta: 

— Kokius poterius paliepsite sukalbėti, pone? 

Mudviem valgant, paprastai jis pasistatydavo šalimais ąsotį vy- 
no, o aš paskubom prisikišdavau jį prie burnos, tylutėliai patraukda- 
vau vieną kitą gurkšnį ir padėdavau atgal. Tačiau tai neilgai tetruko. 
Galų gale jis pasigedo tų kelių gurkšnių ir, saugodamas savo vyną, 
nebepaleisdavo ąsočio iš rankų, visada laikydavo jį, įsitvėręs į 453. 
Tačiau nė vienas magnetas taip netraukdavo geležies, kaip aš trauk- 
davau vyną pro tam tyčia nusilaužtą rugio šiaudą, įkišdavau jį ąsotin 
ir išsiurbdavau viską iki dugno. Bet niekšas buvo gudrus, turbūt per- 
manė mano vylių, nes veikiai pakeitė savo būdą: gurkšnodavo kuo ra- 
miausiai, pasistatęs ąsotį tarp kojų ir uždengęs gurklį delnu. 

Aš buvau tarytum gimęs gerti vyną, stačiai troškau, jo negauda- 
mas, ir štai, pamatęs, jog šiaudas man nebepadeda, ąsočio dugne iš- 
urvinau mažytę skylutę ir užglaisčiau plonytėliu vaško sluoksniu. 
Bevalgant apsimesdavau, kad man šalta, įsisprausdavau bėdinam ne- 
regiui tarp kojų neva pasišildyti prie mūsų menkos ugnelės, vaškas 
greit ištirpdavo, ir vyno srovelė almėdavo man tiesiai į burną, o aš 
jau žiūrėdavau, kad nė vienas lašelis nenutikštų žemėn. Kai vargeta 
užsimanydavo gerti, ąsotis būdavo tuštutėlis. 

Neregys stebėdavosi, plūsdavosi, siųsdavo velniop ir ąsotį, ir vy- 
ną, nepermanydamas, kas čia darosi. 

— Tik nesakyk, tėtuk, kad aš išgėriau, —- sakydavau, — juk ąsočio 
iš rankų nepaleidi. 

Neregys ilgai vartė ir čiupinėjo ąsotį, kol galiausiai aptiko skylu- 
tę ir perprato mano gudrybę, bet apsimetė nieko nepastebėjęs. 

Ir štai kitą dieną, kai, nenujausdamas pakibusio pavojaus ir nenu- 
tuokdamas, jog nevidonas neregys mane perprato, gulėjau aukštielnin- 
kas ir kaip paprastai prisimerkęs mėgavausi saldžiu vynu, srovenančiu 
į burną, įsiutęs neregys suvokė, jog pagaliau atėjo keršto valanda, kiek 
galios turėdamas abiem rankom iškėlė tą saldų, ūmai apkartusį ąsotį ir 
smogė juo man į veidą, kaip sakiau, kiek galios turėdamas, tad varg- 
šui Lasarui, nieko panašaus nesitikėjusiam, nes kaip visada buvo jis 
linksmas ir nerūpestingas, pasirodė, jog užgriuvo dangus su visais ry- 
kais ir dalykais. 

Nuo to smūgio netekau sąmonės ir vos neišleidau paskutinio 
kvapo, o dideliausias ąsotis sudužo į druzgus, ir jo šukės susmigo 
man į veidą ir išmalė dantis, kurių ir po šiai dienai pasigendu. Nuo tos 
akimirkos ėmiau neapkęsti nevidono neregio, ir nors mane mylėjo, 
lepino ir gydė, puikiai mačiau, jog džiaugiasi taip Žiauriai mane nu- 
baudęs. Nuplovė vynu sužeistą šukėmis veidą ir šaipydamasis tarė: 

— Ką pasakysi, Lasarai? Štai dabar atgauni sveikatą, gydydama- 
sis tuo, dėl ko nukentėjai. 

Ir laidė kitokius sąmojus, kurie man visiškai nepatiko. 

Ilgainiui, rietėjant žaizdoms ir nykstant mėlynėms, sumečiau, jog 
dar keli tokie smūgiai — ir beširdis neregys nusikratys manimi, tad 

nusprendžiau pats juo nusikratyti, bet neskubėjau pasiryžęs be reika- 
lo nekišti galvos į kilpą ir padaryti savo darbą iki galo. Kad ir labiau- 
siai norėdamas, nebūčiau galėjęs numaldyti pykčio ir dovanoti už aną 
smūgį ąsočiu, nes nuo tos dienos nevidonas ėmė bjauriai su manim 
elgtis, nei iš šio, nei iš to mušdavo mane per galvą ir tampydavo už 
plaukų. O jei kas pasiteiraudavo, kodėl taip bjauriai su manim elgia- 
si, tuojau papasakodavo, kas nutiko su ąsočiu. 

— Gal manote, kad tas vaikiščias — tikras angelas? Tik paklausy- 
kite, ką jis iškrėtė, pats velnias to neprasimanys. 

Žmonės žegnodamiesi sakydavo: 

— Kas būtų pamanęs, jog šitoks vaikas — toks pasileidęs! 

Ir, juokdamiesi iš mano išmonės, pridurdavo: 

— Bauskite, bauskite jį, Dieve jums padėk! 

O jis nieko kita ir nedarė. 

Užtat visada tyčia vedžiodavau jį prasčiausiais keliais, vien bloga 
jam linkėdamas, pasirinkdamas tuos, kur daugiau akmenų ir purvo. 
Nors ir pačiam būdavo ne pyragai, vis dėlto mielai būčiau paaukojęs 
akį, kad tiktai nusprogtų tas, kuris nebeturėjo nė vienos. O jis be pa- 
liovos tvatydavo lazda man per pakaušį, net gumbai nenueidavo nuo 
galvos, ir kuokštais raudavo plaukus. Nors ir kaip dievažydavausi, kad 
ne iš piktos valios, o kelio geresnio neradęs, vedu jį kūlynais ir pelkė- 
mis, niekas negelbėjo, ir jis manim nebetikėjo: toksai jau supratingas 
ir didžiai nuovokus buvo tas niekšas. O kad jūsų malonybė įsitikintų, 
kokia begalinė buvo to viliūgo nuojėga, papasakosiu vieną iš dauge- 
lio nutikimų, mano galva, aiškiai liudijantį, kas per klastūnas buvo tas 
neregys. 

Iš Salamankos patraukė jis tiesiai į Toledą. Mat, sakė, žmonės ten 
pasiturintys, nors ir nelabai dosnūs. O juk ne veltui liaudies išmintis 
bylojanti: „Iš kietaširdžio vis ką nors išmelsi, o ką peši iš pliko?“ Tad 
pasukome keliu, kuris vedė į lobingesnį kraštą. Ten, kur mus gražiai 
sutikdavo ir nešykštėdavo išmaldos, pabūdavome ilgiau, kitur, ne ka- 
Žin ką pelnę, trečią dieną pakeldavome sparnus. 

Taip jau atsitiko, jog užėjome į Almoroso kaimą per patį vynuo- 
gių skynimą ir vienas valstietis davė mano šeimininkui visą kekę. 

Pintinėje kekė ganėtinai susikratė, be to, buvo jau pernokusi ir vos 
nesubyrėjo rankose, o dar pagulėjusi maiše, ėmė suvis tižti. 

Neregys nusprendė surengti vaišes — mat ilgiau vynuogių laikyti 
nebegalėjo, kita vertus, norėjo atsilyginti už tuos spyrius ir niuksus, 
kurių nešykštėjo man tą dieną. Mudu atsisėdome ant ežios, ir jis tarė: 

— Dabar būsiu tau dosnus: mudu abu suvalgysime šią kekę, ir tau 
teks lygiai tiek pat, kiek ir man. Dalysimės šitaip: iš pradžių nusirėk- 
ši tu, paskui aš, tik pažadėk kiekvieną sykį skinti po vieną uogą. Aš 
irgi valgysiu tik po vieną — šitaip sudorosime vynuoges ir vienas kito 
nenuskriausime. 

Taip sutarę, kibome į kekę, bet netrukus niekšas sulaužė duotą 
žodį ir antrąsyk nusirėškė dvi uogas, manydamas, jog ir aš, ko gero, 
ne kitaip darau. Pamatęs, kad jis nesilaiko sutarties, jau nebesilygia- 
vau į jį ir nuėjau dar toliau: skyniau po dvi, po tris, kiek sugriebda- 
mas. Kai uogos pasibaigė, neregys pasukiojo apskabytą šakutę ranko- 
je ir, linguodamas galvą, tarė: 

— Lasarai, tu mane apgavai. Dievaži, tu valgei po tris uogas. 

— Nieko panašaus, - atsiliepiau aš. — Kodėl tu taip manai? 

Tuomet viliūgas neregys atsakė: 

— Žinai, kodėl esu tikras, kad valgei po tris? Kai aš raškiau po 
dvi, tu man nieko nesakei. 

Nusišaipiau sau vienas ir, nors dar vaikas būdamas, deramai įver- 
tinau neregio sumanumą. 

Kad per daug nenusibosčiau savo kalbomis, praleisiu visą krūvą 
smagių bei atmintinų nutikimų, įvykusių man tarnaujant pirmajam 
šeimininkui, verčiau papasakosiu paskutinį ir tuo baigsiu jo istoriją. 

Buvome apsistoję Eskalonoje — mieste, priklausančiame to paties 
vardo kunigaikščiui, — vienoje užeigoje, ir neregys liepė man pakep- 
ti gabalą dešros. Kai pasmeigiau dešrą ant iešmo ir ėmė spragsėdami 
varvėti taukai, jis išsitraukė iš kapšio maravedį ir nusiuntė mane į 
smuklę vyno. Tada ir sugundė mane velnias - sakoma, visada jis taip 
daro vagims, — pakišo man po akimis pailgą apgedusią roputę, ne- 
tinkamą dėti į puodą, užtat ir pamestą pas ugniakurą. O kadangi be 
mudviejų nieko daugiau nebuvo, pajutau, jog man traukia vidurius, 

gardžiai pakvipus dešrai, kuri sužadino man neįveikiamą norą ją su- 
šveisti, ir, negalvodamas, kas bus toliau, nuvijau šalin baimę, kad ne- 
kliudytų patenkinti geismo, ir kol neregys krapštė iš kapšio pinigus, 
nusmaukiau dešrą, o ant iešmo pasmeigiau aną ropę. Davęs pinigų 
vynui, šeimininkas ėmė sukioti iešmą virš ugnies, pasinešęs iščirš- 
kinti tai, kas kitiems pasirodė nebetinkama virti. 

Aš nubėgau vyno ir paskubėjau kuo greičiau sudoroti dešrą, o grį- 
žęs pamačiau, jog nenauda neregys tarp dviejų duonos riekių įsprau- 
dęs ropę, nes, ranka neapčiupinėjęs, neperprato mano vyliaus. Bet vos 
tik atsikando to sumuštinio su tariama dešra, ėmė brazduoti dantimis, 
ropės brazdo paragavęs. Persimainė visas ir tarė: 

— Kas gi čia, Lasariljau? 

— Tegu mane skradžiai! — atsiliepiau. — Gal ir vėl aš kaltas? Argi 
ne aš ėjau vyno? Kad kokios, čionai bus kas užsukęs ir iškrėtęs tą 
šunybę. 

— Ne, ne, negalimas daiktas, — tarė jis, - iš rankų nebuvau palei- 
dęs iešmo. 

Veltui dievažijausi ir mušiausi į krūtinę, kad aš čia niekuo dėtas: 
nei aš tą likštį iškirtęs, nei ką mainęs; bet niekas negelbėjo, nes pra- 
keiktas neregys tarytum kiaurai viską matė. Pasikėlė, nutvėrė man už 
galvos ir ėmė uosti. Matyt, turėjo šuns uoslę, iškart pajuto kvapą ir 
nusprendė iki galo išsiaiškinti teisybę, susi glemžė įsikarščiavęs mane 
į glėbį, pražiodė dešinės pirštais ir kyštelėjo burnon ilgą, smailią no- 
sį, iš to pasiutimo ištįsusią per gerą plaštaką, pačiu galu įsibesdamas 
man į ryklę. 

Neišpasakyta baimė, nelemta dešra, per tokį trumpą laiką dar ne- 
susigulėjusi skrandyje, o svarbiausia — pasišlykštėjimas ta dideliausia 
nosimi, nuo kurios kone uždusau, - visa tai susidėjo krūvon ir taip su- 
sipjovė, jog iškilo aikštėn ir mano nusižengimas, ir rajumas, o šeimi- 
ninkas atgavo savo labą. Nespėjo nevidonas neregys ištraukti man iš 
burnos savo straublio, kai skrandyje viskas susijaukė, ir neteisus tur- 
tas kliūstelėjo lauk, tad jo nosis išsprūdo iš burnos drauge su nelem- 
ta, stačiais kąsniais suryta dešra. 

Viešpatie aukščiausias! Geriau būčiau gulėjęs kape, geriau bū- 
čiau buvęs nebegyvas! Bjaurybė neregys siustinai pasiuto ir jei nebū- 
tų subėgę Žmonės, išgirdę triukšmą, ko gero, būtų mane nugalabijęs. 
Kai atplėšė jį nuo manęs pilnomis saujomis ir šiaip jau išretėjusių ma- 
no plaukų, mano veidas buvo vienų žaizdų, o burna perdėm subraižy- 
ta. Ir ne už dyka, o juk visos bėdos apniko mane tik per to išgamos 
nedorą būdą. 

Nevidonas neregys pasakojo susirinkusiems — ir ne vieną kartą — 
visas mano išdaigas: ką aš iškrėtęs su ąsočiu, su vynuogių keke ir štai 
ti, kas čia per smagybės, o tuos mano žygius neregys dėstė su tokiu 
sąmoju ir išraiškingumu, jog ir aš, žliumbdamas iš skausmo, negalė- 
jau nepripažinti, kad būtų didžiausia neteisybė klausantis nesijuokti. 

Taip jam besityčiojant, dingtelėjo į galvą, jog tiktai per savo bailę 
ir žioplumą nenukrimtau jam nosies, o juk turėjau tokią puikią progą, 
Juoba kad jis pats padarė pradžią. Reikėjo tik sukąsti dantis — ir nosis 
būtų atitekusi man, o ir skrandyje glaudžiau prigulusi negu dešra; jei 
nei viena, nei kita nebūtų išsprūdę lauk, nė kvočiamas nebūčiau prisi- 
pažinęs. Nukrimtęs būčiau kaip Dieve padėk, ir lapė nebūtų sulojusi. 

Užeigos šeimininkė ir susirinkusieji mudu sutaikino, ir nevido- 
nas neregys nuplovė subraižytą veidą bei burną mano parneštu vynu, 
ta dingstimi laidydamas sąmojus: 

— Dievaži, per dvejus metus išgeriu kur kas mažiau vyno, nei per 
vienerius išnaudoju tam vaikiščiui apiplauti. Šiaip sakysi ar taip, La- 
sarai, O vynui turi labiau dėkoti nei tėvui: anas paleido tave į pasaulį, 
ir baigta, o vynas ne kartą grąžino tau gyvybę. 

Ir papasakojo, kiek sykių buvo nuengęs ir sužalojęs man veidą, o 
paskiau išgydęs vynu. 

— Teisybę tau sakau, - pridūrė jis, — kas jau kas, o tu šioje žemė- 
je be vyno neturėsi laimės. 

Tie, kurie plovė man žaizdas, kvatojosi susiriesdami, o aš plūdau- 
si paskutiniais žodžiais. Vis dėlto neregio pranašystė išsipildė, ir vė- 
liau dažnai minėdavau tą žmogų, be jokios abejonės, apdovanotą pra- 
našo talentu. Ir dabar man skaudu, jog šitiek šunybių jam iškrėčiau, 

nors, tiesą pasakius, už kiekvieną deramai atsiteisiau savo kailiu, - juk 
šventą teisybę aną dieną man išpranašavo“, ir tamsta turėsi progą tuo 
įsitikinti. 

Kantriai išklausiau tas neregio patyčias ir nusprendžiau žūtbūti- 
nai juo nusikratyti, o kadangi tą sumanymą jau seniai puoselėjau ir 
brandinau galvoje, pastaroji nuoskauda galutinai lėmė mano mintį. 
Taip jau atsitiko, jog kitą dieną išėjome į miestelį prašyti išmaldos, o 
naktį buvo smagiai nuliję. Dieną lietus nepaliovė, ir neregys poteria- 
vo tarpuvartėje, kur mudu palindome nuo darganos; kai sutemo vaka- 
ras, O lietus pliaupė kaip pliaupęs, neregys man tarė: 

— Lasarai, tas lietus nėmaž nelyžta, ir kuo naktis artyn, tuo jis 
smarkyn. Eikime namo, kol ne vėlu. 

Grįžtant kelią užtvėrė upeliūkštis, gerokai patvinęs nuo lietaus 
vandens. Aš jam ir sakau: 

— Tėtuk, čia labai jau platu, o tolėliau matau tokią vietą, kur per- 
eisim į kitą pusę, kojų nesušlapę; ten daug siauriau, peršoksime - ir į 
vandenį neįsmuksime. 

Mano žodžiai pasirodė jam protingi, ir jis tarė: 

— Gerą turi galvą, užtai tave ir myliu. Vesk mane ten, kur siaura: 
juk dabar žiema, o sušlapti kojas žiemą netinka. 

Sumojęs, jog tokios aplinkybės palankios mano sumanymui įgy- 
vendinti, iš tarpuvartės nuvedžiau neregį tiesiai prie akmeninio stul- 
po — aikštėje visų namų prieangiai buvo su tokiais stulpais. 

— Tėtuk, - pasakiau, — štai čia siauriausia upelio vieta. 

Lijo kaip iš kibiro, vargeta buvo kiaurai peršlapęs, mudu skubė- 
jome kuo greičiau pasislėpti nuo lietaus, srautais žliaugiančio mums 
ant galvų, o svarbiausia — tuo metu Dievas tikrai aptemdė neregiui 
protą (idant aš galėčiau atsikeršyti), tad jis patikėjo manim ir tarė: 

— Pastatyk mane tiesiai prieš upelį ir šok pirmas. 

Pastačiau jį tiesiai prieš stulpą, daviau šuolį ir užlindau už stul- 
po, lyg mane būtų vijęsis bulius. 

— Na, šok kiek galėdamas toliau, o įsmuksi į vandenį! — sušukau. 

Tik spėjau ištarti paskutinius žodžius, bėdinas neregys nunėrė gal- 
vą it ožys, pasitraukė atatupstas, įsibėgėjo ir kad šovė į priekį, tvojosi 

kakta į stulpą, tasai net sugaudė lyg dideliausia puodyne daužtas, ir leis- 
gyvis krito aukštielninkas praskeltu kiaušu. 

— Kas gi čia dabar, dešrą užuodei, o stulpą — nė iš tolo? Nosį nu- 
sišnypšk! — pasakiau. 

Pastebėjęs būrį žmonių atskubant jam į pagalbą, tekinas leidausi 
miesto vartų link ir dar nesutemus pasiekiau Torichą. Ką Dievas jam 
lėmė — nežinau, o ir Žinoti nenoriu. 


ANTRAS PASAKOJIMAS 


KAIP LASARAS PRISTOJO PRIE KUNIGO 
IR KAS JAM VĖLIAU NUTIKO 


Kitą dieną, pasijutęs ten ne visai saugus, patraukiau į miestelį, 
vadinamą Makeda, kame, nuodėmių slegiamas, pasidaviau prie kuni- 
go, ir tas, man priėjus prašyti išmaldos, paklausė, ar nemoku patar- 
nauti per mišias. Pasisakiau, jog moku, taip iš tiesų ir buvo. Mat ne- 
nauda neregys, kad ir kaip mane skriaudė, išmokė daugelio dalykų, 
taipgi patarnauti per Mišias. Galų gale kunigas sutiko mane paimti. 

Nuo vilko bėgau - ant meškos užbėgau. Neregys palyginti su juo 
atrodė it Aleksandras Didysis, nors, kaip sakiau, buvo tikras šykštumo 
atgamas. Ko jau ko, o besaikio taupumo visame margame pasaulyje 
nebūtum tiek įžiūrėjęs, kiek jo pamačiau kunigo namuose. Nežinia, ar 
tokiu jau buvo atsigimęs, ar drauge su šventimais priėmė tą ydą. 

Turėjo jisai seną skrynią, rakinamą raktu, kurį nešiojosi pasikabi- 
nęs ant pavilkinio juostos. Parsinešęs iš bažnyčios šventinto ragaišio 
bandelę, pats įdėdavo ją į skrynią ir tuojau pat užrakindavo. Visame 
name užsimušęs nebūtum radęs ko nors valgomo: nei palties lašinių 
palei kaminą, nei sūrio gabalėlio ant stalo ar indaujoje, nei kraitelės su 
duonos kriaukšlėmis, atlikusiomis nuo pietų. O juk, kaip man rodės, 
sotus būčiau buvęs ir jų neragavęs, vien akis pasiganęs. 

Viso maisto tebuvo pynė svogūnų, ir tą laikė po užraktu palėpė- 
je. Kas keturios dienos gaudavau po vieną, o kai eidamas to savo da- 
vinio paprašydavau rakto, jei būdavo svečių, įkišdavo ranką po dra- 
bužiu, su didžia atžvalga atrišdavo raktą ir paduodavo man tardamas: 

— Še, imki ir tuojau parnešk. Tau kad tik pasmaguriavus! 

Galėtum pamanyti, jog toje priplėkusioje palėpėje sukrautos vi- 
sos Valensijos gėrybės, o juk ten, kaip minėjau, nė velnio nebuvo, tik 
ant vinies kabaliavo pynė svogūnų. Bet ir tuos skaičiuodavo kas mie- 
lą dieną, ir jei kada, neatsispyręs pagundai, būčiau nusiplėšęs vieną 
viršaus, brangiai man būtų atsiėję. 

Laikui bėgant, ėmiau galus grobstyti iš bado. 

Kad ir nelabai man dosnus, savęs kunigas neskriausdavo. Per 
pietus ir vakarienę sušveisdavo mėsos už penkias blankas. Tiesa, sriu- 
bos įpildavo, bet užtat mėsos —- gumbą, o duonos tiek, kad neduok 
Dieve. 

Šeštadieniais tame krašte valgomos avių galvos“, ir kunigas siųs- 
davo mane nupirkti galvą už tris maravedžius. Išvirdavo, suvalgydavo 
akis, liežuvį, pasprandę, smegenis ir pažandę, o man palikdavo ap- 
graužtus kaulus. Atkišdavo lėkštę ir dar sakydavo: 

— Imk, valgyk ir džiaukis. Visas pasaulis tavo, popiežius, ir tas 
geriau negyvena. 

„Dieve duok tau tokį gyvenimą“, — tardavau sau vienas. 

Į trečios savaitės pabaigą taip sulysau, jog iš bado vos besilaikiau 
ant kojų. Būčiau kaip niekur nieko nuėjęs į kapus, jei nebūtų pagel- 
bėjęs Dievas ir mano protas. Griebtis įprastų gudrybių neleido aplin- 
kybės, nes čia nebuvo ko nudžiauti. O jeigu ir būtų buvę, negalėjau 
apdumti akių kunigui, kaip apdumdavau anam šeimininkui, atleisk 
jam, Viešpatie, jeigu jis užsimušė. Šiaip ar taip, nors ir viliūgas, anas 
buvo praradęs tą neįkainojamą Dievo dovaną - regėjimą ir manęs ne- 
matė. Na, o šiam akylumu niekas pasaulyje negalėjo prilygti. 

Per rinkliavą nuo jo žvilgsnio nenuslysdavo nė viena blanka, 
krintanti į padėklą. Viena akimi jis žiūrėdavo į žmones, kita — į mane. 
Vyzdžiai lakstydavo į visas puses, lyg būtų iš gyvsidabrio. Įsimindavo 

kiekvieną paaukotą blanką. Po aukų rinkimo atimdavo iš manęs pa- 
dėklą ir užkeldavo ant altoriaus. Per visą tą laiką, kai pas jį gyvenau 
ar, tiesą pasakius, merdėjau, neištaikiau progos nučiupti bent vieną 
blanką. Vyno iš smuklės nesu jam parnešęs nė už menką skatiką, o tas 
aukas, kurias laikydavo skrynioje, taip paskirstydavo, kad pakaktų vi- 
sai savaitei. 

— Matai, vaikeli, - sakydavo jis man, dangstydamas savo begali- 
nį šykštumą, — dvasininkams privalu saikingai valgyti ir gerti, užtat 
aš ir nepasiduodu ištvirkimui kaip kiti. 

Nagas melavo man į akis, nes vienuolynuose ir per šermenis už 
dyka ėsdavo kaip vilkas ir gerdavo daugiau už bet kokį Žžiniuonį, gy- 
dantį nuo pasiutimo. 

Jeigu jau išėjo kalba apie šermenis, tai, atleisk man, Viešpatie, 
niekada nebuvau Žmonių giminės priešas, tik tuo metu. Mat tada pri- 
sivalgydavome iki soties, ir aš stačiai apsirydavau. Trokšdavau ir net 
melsdavau Dievą, kad jisai kas dieną pasišauktų ką nors į dausas. O 
kai eidavome pas ligonius klausyti išpažinties arba suteikti paskutinio 
patepimo, ir kunigas kreipdavosi į visus, prašydamas kalbėti poterius, 
aš, aišku savaime, nesilikdavau ir gyva malda melsdavau Aukščiau- 
siąjį nepaniekinti savo nuolankaus tarno ir, kaip sakoma, pasiimti jį į 
savo globą. 

Jei kuris išsisukdavo, tai aš, atleisk man, Viešpatie, prakeiksmu 
Jį prakeikdavau, bet užtat mirusiems lygiai taip pat karštai linkėdavau 
amžinosios palaimos. Ir vis dėlto per tą laiką, kai tarnavau pas kuni- 
gą, tai yra per kokį pusmetį, mirė tik dvidešimt Žmonių, bet visi jie, 
regis, Žuvo nuo mano rankos ar, tiesą pasakius, man prašant. Matyda- 
mas mane įnirtingai vaduojantis mirtimi, Viešpats tikriausiai teikėsi 
Juos nugaluoti, malonėdamas man gyvybę. 

Bet aš vis viena nežinojau, kaip gelbėtis nuo bado. Jei laidotuvių 
dieną ir tarpdavau, kitomis dienomis, kai nebūdavo numirėlio ir kai 
man, veikiai įpratusiam prisikimšti pilvą, tekdavo iš naujo badmiriau- 
ti, dar baisiau kamuodavo alkis. Tad, niekur nerasdamas paguodos, 
kartais melsdavau mirties ir sau, ir kitiems, bet ji nesirodė, nors nuo 
manęs ir nesitraukė. 

Ne sykį ketinau bėgti nuo to gobšo, bet nedrįsau dėl dviejų prie- 
žasčių: pirma, nesiklioviau kojomis, nusilpusiomis nuo ilgo badavi- 
mo, antra, svarsčiau šitaip: „Turėjau du šeimininkus. Vienas marino 
badu, o jį palikęs, atsikliuvau pas kitą, ir tas mane varo į kapus; tai va, 
jeigu ir šį prarasiu ir pateksiu pas dar blogesnį, nieko kito nebeliks, 
kaip mirti“. 

Štai kodėl nesiryžau niekur eiti. Buvau įsitikinęs, jog kiekvienas 
mano žingsnis artins dar didesnes bėdas. Ir aš leisiuos vis žemyn, kol 
pagaliau vieną dieną niekas nebeminės Lasaro vardo šioje Žemėje. 

Ir štai, priėjęs prie paskutiniosios, neduok Dieve jos sulaukti 
doram krikščioniui, kartą, kai mano nelemto godišiaus šeimininko 
nebuvo namie, matydamas, jog mano reikalai anaiptol nesitaiso, ir 
nebežinodamas ko griebtis, staiga prie durų pastebėjau varkalį, tary- 
tum angelu apsireiškusį iš dangaus. Jis paklausė, ar neturiu jam ko- 
kio darbo. 

— Kurgi ne, turėtumei gražaus darbo, jei apsiimtumei mane pa- 
tvarkyti, — tariau pusbalsiu, kad jis negirdėtų. 

Tačiau nebuvau nusiteikęs pilstyti iš tuščio į kiaurą ir, Šventosios 
Dvasios apšviestas, kreipiausi į jį: 

— Tėvuk, pamečiau skrynios raktą ir štai dabar bijau, kad ponas 
grįžęs mane nuplaks. Pažiūrėkite, dėl Dievo, gal rasite tinkamą, aš 
jums atsilyginsiu. 

Tasai varkaliu apsireiškęs angelas ėmė tinkinti raktus, imdamas 
vieną po kito iš dideliausio pundo, kurį nešiojosi su savimi, o aš tal- 
kinau jam savo menkutėmis maldomis. Ir staiga skrynios dugne išvy- 
dau, kaip sakoma, Viešpaties atvaizdą duonos pavidalu. 

— Aš neturiu pinigų atsimokėti už raktą, — pasakiau varkaliui, — 
imkite iš skrynios, kiek priklauso. 

Jis pasiėmė bandelę, pasirinkęs kur geresnę, atidavė man raktą ir 
nuėjo sau didžiai laimingas, o aš palikau dar laimingesnis. 

Tuo tarpu aš nieko neliečiau, kad kunigas nepastebėtų, be to, pa- 
sijutęs tokio lobio šeimininkas, įsikaliau į galvą, jog dabar badas 
lenksis manęs iš tolo. Parėjo netikša ponas ir, ačiū Dievui, nepasige- 
do angelo išsineštos bandelės. 

Kitą dieną, kai tik šeimininkas išėjo iš namų, atsidariau savo 
duonos rojų, nagais ir dantimis nutvėriau bandelę ir su Dievo padėji- 
mu beregint paverčiau nematoma, prieš tai apdairiai užrakinęs skry- 
nią. Ir linksmas šokau šluoti kambarių, įsitikinęs, jog pagaliau man 
pavyks nuginti šalin savo piktą nedalią. Ir taip džiūgavau tą ir kitą 
dieną. Bet laimė man lėmė labai trumpą atvangą: trečią dieną vėl nu- 
krėtė įsisenėjęs beduonės drugys, kai nedalingą valandą pamačiau sa- 
vo dvasininką palinkusį prie mūsų skrynios — imliojo ir skaičiavo, vis 
persitikrindamas, bandas. 

Dėjausi, jog nieko nematau, ir širdies gilumoje gyva malda mel- 
džiau savo patroną: „Šventasis Jonai, atimk jam akis!“ 

Gana ilgai skaičiavęs dienas ir lenkęs pirštus, kunigas pagaliau 
tarė: 

— Jei skrynia nebūtų taip gerai rakinama, pamanyčiau, jog kas 
nors man vagia duoną. Užtat nuo šiolei, idant nekiltų jokių įtarimų, 
kasdien perskaičiuosiu bandas: dabar štai turime devynias bandas ir 
vieną kamputį. 

„Dieve duok tau devyniskart nusprogti!“ — tariau sau vienas. 

Sulig tais jo žodžiais širdį man pervėrė tarytum medžioklio strė- 
lė, o skrandį sutraukė iš alkio, nes beregint sumečiau, jog vėlei gau- 
siu sausai pasninkauti kaip anksčiau. Kunigas išėjo. Atvožiau skrynią 
sielai suraminti, o kai pamačiau duoną, puoliau ją garbinti ir mylėti, 
bet vis dėlto nedrįsau priimti komunijos jos pavidalu. Suskaičiavau 
bandas, vildamasis, jog šykštūnas bus apsirikęs, bet jų nebuvo dau- 
giau, kaip tikėjausi. Daugių daugiausia galėjau jas išbučiuoti ir atsar- 
gutėliai nusignybti trupinuką nuo kampo, - tiek ir teturėjau burnoje tą 
dieną, toli gražu ne tokią džiugią kaip praėjusioji. O alkis vis labiau 
mane graužė, juoba kad per pastarąsias dvi tris dienas skrandis pripra- 
to prie didesnio davinio, ir aš merdėte merdėjau; pasilikęs vienas, nie- 
ko kito nedariau, tik darinėjau skrynią ir stebeilijau į Dievulio duoną, 
kaip sako vaikai. Vis dėlto Dievas niekada nepalieka žmonių nelai- 
mėje, ir štai, išvydęs mane tokioje keblioje padėtyje, įkvėpė išganin- 
gą mintį. Apsvarsčiau ją blaiva galva ir tariau sau: „Ta skrynia sena, 
sutrūnijusi, vienur kitur įskilusi, yra net ir plyšių. Kunigas pamanys, 

jog vidun prilindo pelių ir apgraužė duoną. Visos bandos imti nedera, 
nes mano galuotojas beregint jos pasiges. O šitaip bus geriausia“. 

Iš pradžių pritrupinau duonos ant ne per brangiausių drobelių, pa- 
tiestų skrynios dugne, ir, imdamas čia vieną, čia kitą bandą, trijose ar 
keturiose išrakiau urvus. Paskui nurijau trupinius, kaip ligoniai nuryja 
vaistus, ir apsiraminau. Parėjęs pietų, kunigas atvožė skrynią, pamatė, 
kiek skriaudos jam padaryta, ir, aišku savaime, pirmiausia metė akme- 
nį į peles, nes tik jos šitaip išgraužiančios duoną. Apžiūrėjo skrynią iš 
visų pusių ir, pastebėjęs keletą plyšių, nusprendė, jog pro juos ir įlin- 
dusios vidun pelės. Jis pasišaukė mane ir tarė: 

— Žiūrėk, Lasarai, kas šiąnakt sudorojo mūsų duoną! 

Aš apsi mečiau nustebęs ir paklausiau, kas čia būtų galėjęs prikiš- 
ti nagus. 

— O kas gi kitas, jei ne pelės! - atsakė jis. — Nuo jų neatsiginsi. 

Mudu susėdome valgyti, o Dievo malonė ir dabar manęs neap- 
lenkė. Šįsyk šeimininkas pasirodė dosnesnis nei paprastai: peiliu api- 
pjaustė visas, jo galva, pelių apgraužtas vietas ir tarė: 

— Valgyk, pelė — švarus gyvulėlis. 

Taip, kasdienį davinį pagausinęs savo rankomis ar, tiesą pasa- 
kius, nagais, baigiau pietauti, nors iš tikrųjų nė nebuvau pradėjęs. 

Netrukus mane ištiko naujas smūgis, kai pamačiau, jog šeimi- 
ninkas vaikščioja po kambarius, dailiai trauko vinis iš sienų ir ran- 
kioja lentgalius, o paskui žengia prie senos skrynios ir užkala visus 
plyšiukus. 

„Dievulėliau! — tariau sau vienas. - Kiek vargų, negandų ir liki- 
mo išdaigų tyko mūsų, mirtingųjų, ir kaip veikiai užgęsta džiaugsmai 
mūsų nelengvame gyvenime! Tikėjausi kukliai ir saikingai tenkinti 
savo norus ir gelbėtis iš bėdos ir jau džiaugiausi savo gražia laime. 
Bet stojo prieš mane nedalia, atvėrė akis šykštūnui šeimininkui, pa- 
skatino pasitelkti dar daugiau apdairumo, nei jis turėjo iš prigimimo 
(nors paprastai tokiems nenaudėliams veik niekada jo netrūksta), ir 
štai dabar, užkalusi plyšius skrynioje, atėmė paskutinę paguodą ir pa- 
stūmėjo mane į vargų bei nepriteklių kelią“. 

Taip rypavau patyliukais, o mano stropusis dailidė tuo tarpu už- 
baigė savo darbą, gausybe vinių prikalęs lentgalius. 

— O dabar, ponios pelės klastūnės, nešdinkitės, — tarė, — šiuose 
namuose jums bus riesta. 

Vos kunigas išėjo, prišokau apžiūrėti jo darbo ir pamačiau, jog 
toje sudūlėjusioje senoje skrynioje nepaliko plyšelio nė uodui snapo 
įkišti. Pasukau nereikalingą savo raktą spynoje, nesivildamas ko nors 
laimėti, pamačiau dvi tris bandas, šeimininko galva, pelių apgraužtas, 
ir nusignybiau po menką trupinėlį, vos užkabindamas nagu nelygi- 
nant miklus fechtuotojas špaga. 

Vargas — didžiausias mokytojas, tai aš jau ne kartą patyriau, užtat 
dieną ir naktį kvaršinau sau galvą, kaip manytis toliau. Ir, man regis, 
beieškant išeities, kelią man švietė badas, nes ne veltui sakoma, kad 
alkis didina protą, o sotis migina, bent jau man taip buvo. 

Ir štai kartą naktį, kai minčių prižadintas svarsčiau, kaip čia įsi- 
smelkus į tą skrynią ir pasiplėšus naudos, pajutau, jog šeimininkas sal- 
džiai miega — mat įmigęs visada knarkdavo ir pūsdavo į nosį. Jau die- 
ną apgalvojęs, ką darysiu, ir pasidėjęs pašalin ištrupėjusį peilį, tyliai 
atsikėliau, nusėlinau prie nelemtos skrynios, smeigiau peilį į šoną, ma- 
no akimis, mažiausiai apsaugotą nuo užpuolikų, ir įnikau urvinti medį 
it grąžtu. O kadangi senovinė skrynia, beveik saulės amžių nugyvenu- 
si, ne tik neturėjo spėkų nei tvermės jam atsispirti, dargi priešingai — 
buvo trapi ir trandėta, neilgai trukus ją įveikiau ir šone išgurinau di- 
doką skylę. Paskui be galo apžvalgiai atidariau suluošintą skrynią, 
apčiuopom sugraibiau praimtą bandą ir nuraminau kirminą aukščiau 
aprašytu būdų. Pasitenkinęs mažu, užrakinau, grįžau atgal ir, išsitiesęs 
ant šiaudų, nusnaudžiau vieną būrį. Vis dėlto sudėti bluostą tuščiu pil- 
vu ne taip jau lengva, o juk jeigu būčiau pavalgęs, tais laikais miegų 
man nebūtų nuvaikę nė rūpesčiai, kurie neduoda ramybės Prancūzijos 
karaliui. 

Rytojaus dieną mano ponas ir šeimininkas, pastebėjęs, jog duo- 
nos sumažėjo, o skrynios šone atsivėrė skylė, palinkėjo pelėms, kad 
jas kipšai kur nujotų. 

— Ką tu pasakysi? — sušuko. — Anksčiau mano namuose pelių su 
žiburiu nebūtum radęs! 

Ir sakė šventą teisybę. Jei visoje karalystėje ir buvo namai, ku- 
riuos pelės pagarbiai lenkdavo iš tolo, tai jie priklausė mano šeimi- 
ninkui, nes pelės paprastai nesilaiko ten, kur nėra ko ėsti. Ir vėl šei- 
mininkas ėmė vaikščioti po namus, traukioti iš sienų vinis ir rankioti 
lentgalius, ir kalti skyles. Mat, vos atėjus nakčiai ir jam įmigus, aš 
keldavausi, imdavau savo įnagį ir nakčia atkaldavau tai, ką jis užkal- 
davo dieną. 

Taip mudu ir gyvenome, taip ir rungėmės, lyg stengdamiesi pa- 
teisinti seną Žmonių išmintį: „Tu važiuotas, ir aš ne pėsčias“. Mudu, 
rodos, sudarėme rangos sutartį Penelopės drobei austi, nes kiek jis 
nuausdavo dieną, tiek aš išardydavau naktį. Per kelias dienas ir nak- 
tis mudu taip nuanavome tą varganą podėlį, jog kiekvienas būtų jį 
pavadinęs nebe skrynia, o veikiau senųjų laikų šarvais — tiek joje 
strygsojo vinių ir tokia ji buvo sulopyta. 

Pamatęs, jog ši priemonė negelbsti, šeimininkas tarė: 

— Skrynia tokia jau sugriuvusi, o ir sukalta iš tokių sutrūnijusių 
lentų, jog pelėms vieni niekai įsigraužti. Jeigu taip bus ir toliau, ne- 
beturėsime nė kur duonelės pasidėti. Šiaip sakysi ar taip, o vis geriau 
tokia skrynia nei jokios, juoba kad nauja man atsieis trejetą ar ketver- 
tą realų. Tai va, jeigu jau iš lauko nepavyko atsiginti pelių, griebsime 
jas iš vidaus. 

Neilgai trukus pasiskolino jisai spąstus, išprašė iš kaimynų sūrio 
luobelių, užtaisė juos ir įdėjo į skrynią. Man tai buvo pats kirtis. Tie- 
sa, kokių nors pagardų apetitui sužadinti man nereikėjo, bet vis dėlto 
skanu buvo ir sūrio luobelės: traukdavau jas iš spąstų, nepamiršda- 
mas krimstelėti duonos. 

Matydamas, jog banda išgraužta, sūris suėstas, o pelės — nė pa- 
dujų, šeimininkas kraustėsi iš proto, klausinėjo kaimynus, kas čia ga- 
li būti, jei spąstuose nėra nei sūrio, nei pelės, nors tie ir užsitrenkę. 

Kaimynai priėjo nuomonę, kad anaiptol ne pelė čia kalta, nes pe- 
lė vis būtų kada įkliuvusi. Vienas kaimynas pasakė: 

— Pamenu, jūsų namuose kadais laikėsi žaltys“, ko gero, jis ir 
graužiasi į skrynią. Kas be ko, juk žaltys ilgas. ne visas įsirango į 
spąstus — nukanda masalą ir išlenda kuo gražiausiai, nors tie ir užsi- 
trenkę. 

Visi jam pritarė, o šeimininkas baisiausiai sunerimo ir nuo tos die- 
nos nebemiegojo taip ramiai kaip anksčiau. Naktį išgirdęs kinivarpą 
krebždant, šokdavo iš lovos manydamas, jog tai žaltys graužiasi į 
skrynią. Griebdavo vėzdą, kurį visada laikydavo galvūgalyje, ir pulda- 
vo daužyti nelemtą skrynią, baidydamas žaltį. Taip ir kaimynus prikel- 
davo, ir man neleisdavo miegoti. Priėjęs prie mano guolio, draskyda- 
vo ir čiužinį, ir mane, nes jam dingodavosi, jog žaltys bus įsirangęs į 
šiaudus arba į mano drabužius. Buvo girdėjęs, jog naktimis tie ropliai, 
šilumos ieškodami, kartais įšliaužią į lopšius, net vaikus sukandžioją, 
o tai esą labai pavojinga. 

Paprastai aš dėdavausi miegąs, o rytą jis mane klausinėdavo: 

— Ar šiąnakt nieko negirdėjai, vaikeli? Aš tykojau žalčio ir net 
pamaniau, kad į tavo guolį bus įlindęs: juk jie šalti ir ieško šilumos. 
— Neduok Dieve, kad įkąstų, - pasakiau, — aš baisiai bijau. 

Kadangi šeimininkas tolydžio budo ir kėlėsi, naktimis žaltys, aiš- 
ku, tariamas, nedrįso lįsti prie skrynios ir graužtis į vidų, užtat dieną, 
kai kunigas būdavo išėjęs į bažnyčią ar miestelį, aš kaip ir anksčiau 
nesilioviau daryti įpuolių. Matydamas, jog eibių nemažėja ir apsigin- 
ti nuo žalčio neįmanoma, šeimininkas vis dėlto slankiodavo naktimis 
po namus nelyginant kaukas. 

Būgštavau, kad šeimininkas, budrumui pašokus, kartais neaptik- 
tų rakto, kurį pasikišdavau po čiužiniu, tad saugiausia man pasirodė 
nakčiai įsikišti jį burnon. Jau gyvenant su neregiu, ji atstojo man kap- 
šį, dažnai turėdavau įsimetęs po dvylika penkiolika maravedžių, visus 
smulkiais, ir prireikus valgydavau be niekur nieko. Kitaip prakeiktas 
neregys visus pinigus būtų iš manęs išgliaudęs, nes kuo kruopščiausiai 
kratydavo, apčiupinėdavo kiekvieną siūlę, kiekvieną lopelį. 

Užtat kas naktį, kaip sakiau, įsikišdavau raktą į burną ir miego- 
davau nesibaimindamas, kad manasis raganius šeimininkas jį aptiks. 
Bet nuo bėdos po puodu nepasivoši. Matyt, taip jau buvo Apvaizdos 

lemta, o gal po teisybei tokia buvo skirta bausmė už mano nuodėmes, 
Jog vieną naktį, kai miegojau išsižiojęs, raktas, ko gero, kyšojo iš bur- 
nos ir oras, kaip lėmė mano nedalia, pro jo tuščiavidurį galą ėjo lauk 
su šaižiu švilpesiu. Įsibaiminęs šeimininkas jį išgirdo, be abejo, pa- 
manė, kad čia šnypščia žaltys, nes iš tiesų į tai buvo panašu. 

Atsikėlė patyliukais ir, be galo tykiai, kad nepajustų žaltys, su 
vėzdu rankoje apgraibom sėlindamas į tą pusę, kur girdėjo šnypš- 
čiant, priėjo prie mano guolio. O kai susizgribo, kur atsidūręs, ding- 
telėjo į galvą, jog žaltys bus įsirangęs į čiužinį pasišildyti prie manęs. 
Užsimojo vėzdu, pasinešęs vienu smūgiu jį nudėti, ir atsivėdėjęs taip 
trenkė man per galvą, kad palikau be sąmonės su pralaužtu kiaušu. 
Sumetęs, jog smogė man, ko gero, baisiai susikrimto, paskui, kaip 
vėliau pasakojo, pasilenkė ir, šaukdamas didžiu balsu, mėgino mane 
atgaivinti. Tačiau palietęs užčiuopė gausiai plūstant kraują ir susipra- 
to Žiauriai mane sužalojęs. Nubėgo žiburio, o grįžęs pamatė mane de- 
juojant su raktu burnoje — jis tebekyšojo perpus išlindęs kaip ir tada, 
kai švilpiau miegodamas. 

Žalčių medžiotojas nustėręs ištraukė man iš burnos raktą, apžiū- 
rėjo — tas niekuo nesiskyrė nuo jo paties rakto. Nuėjo pasitikrinti, ar 
tinka rakinti skryniai, ir taip atskleidė mano piktadarybę. 

Tą akimirką Žžiauruolis medžiotojas turbūt pasakė: 

„Štai ir aptikau pelę ir žaltį, kurie prieš mane kariavo ir ėdė ma- 
no gerą. 

Kas dėjosi vėliau kokias tris dienas, nieko tikra negaliu pasaky- 
ti, nes praleidau jas lyg banginio pilve, o apie savo nuotykį sužinojau 
paskiau, atsipeikėjęs, iš šeimininko lūpų — pasakojo jį iš panagių vi- 
siems, kas tik užeidavo. 

Po trijų dienų atsigavau, pamačiau, kad guliu ant čiužinio, kad 
galva aplipinta pleistrais, ištepta aliejum bei tepalais, ir išsigandęs pa- 
klausiau: 

— Kas čia man atsitiko? 

— Nieko tokio, tik išgaudžiau visus žalčius ir peles, kurie varė 
mane į prapultį, — atsakė žiauruolis kunigas. 

Apsižiūrėjau, pamačiau, kaip liūdnai atrodau, ir tada supratau, 
kokia bėda mane ištiko. 


Anonimas 30 


Tuo metu įėjo keletas kaimynų ir senė Žiniuonė. Ir ėmė vynioti 
vyturus man nuo galvos ir gydyti žaizdą. Pastebėję, kad aš atsipeikė- 
jęs, didžiai nusidžiaugė ir pasakė: 

— Na, jeigu atsigavai, pasveiksi su Dievo padėjimu. 

Ir vėl pradėjo pasakoti mano vargus ir juoktis, o aš, nelaimingas 
nusidėjėlis, apsiverkiau. Paskui davė man valgyti, ir aš, perbadėjęs, 
nurijau vieną kitą kąsnį. Po dviejų savaičių pavojus gyvybei nebegrė- 
sė (grėsė tik badas), aš pasitaisiau ir pamažėle atsistojau ant kojų. 

Vos tik atsistojau ant kojų, kitą dieną šeimininkas paėmė mane 
už rankos, išvedė į gatvę ir tarė: 

— Lasarai, nuo šios dienos tu priklausai nebe man, o sau. Eik su 
Dievu ir ieškokis kito šeimininko. Man tokio stropaus tarno nereikia. 
Geriausia tau būtų vedžioti kokį neregį. 

Ir, atsižegnojęs nuo manęs, lyg būčiau velnio apsėstas, grįžo į vi- 
dų ir užsitrenkė duris. 


TREČIAS PASAKOJIMAS 


KAIP LASARAS PRISTOJO PRIE BAJORO 
IR KAS JAM VELIAU NUTIKO 


Taip buvau priverstas semtis jėgų iš savo silpnybės ir pamažiu- 
kais, gerų Žmonių šelpiamas, nusigavau iki garsaus Toledo miesto, 
kame su Dievo padėjimu per porą savaičių surietėjo žaizda. Kol dar 
buvau nesveikas, vis išprašydavau šiokią tokią išmaldą, bet vos tik 
išgijau, visi ėmė man sakyti: 

— Ei tu, nenaudėli, dykaduoni! Eiki susiraski gerą poną ir jam 
tarnauki ! 

„O kur aš tokį rasiu? — kalbėjau sau vienas. - Nebent Dievas su- 
tvertų, kaip kadaise pasaulį“. 

Šitaip svarstydamas, veik be jokios naudos klajojau nuo vienų 
durų prie kitų, nes malonė buvo nukilusi į dangų, kol pagaliau Dievas 

suvedė mane su bajoru - oriai ėjo gatve, dailiai apsirengęs ir gražiai 
susišukavęs. Pasižiūrėjo į mane, aš į jį, ir pasiteiravo: 

— Gal šeimininko ieškai, vaike? 

— Taip, pone, — atsakiau. 

— Eik iš paskos, - tarė jis, - dėkok Dievui, kad buvo toks malo- 
ningas ir suvedė tave su manimi. Turbūt šiandien nuoširdžiai pasi- 
meldei. 

Nusekiau įdurmu, dėkodamas Dievui, kad mane išklausė, nes iš 
drabužių ir laikysenos sprendžiau, jog tokio pono man ir reikia. 

Su šiuo trečiuoju šeimininku susitikau ryto metą. Jis vedžiojosi 
mane beveik po visą miestą. Mudu ėjome pro turgavietes, kur pre- 
kiauta duona ir tuo, kas valgoma. Svajojau, netgi troškau, kad jis ma- 
lonėtų apkrauti mane tomis gėrybėmis, nes buvo jau tas metas, kai 
žmonės paprastai apsiperka, bet jis sparčiai Žingsniavo pro šalį. 

„Turbūt čia jam niekas nepatinka, — galvojau, — ir jis numatęs 
apsipirkti kitur“. 

Taip mudu vaikščiojome, kol išmušė vienuolika. Tuomet jis pa- 
suko į katedrą, o aš — iš paskos, ir ten turėjau progą stebėti, kaip su- 
sikaupęs jis klauso Mišių ir kitų pamaldų. Ir tik tada, kai viskas pasi- 
baigė ir žmonės išsiskirstė, išėjome iš katedros. 

Gana sparčiai mudu nužygiavome gatve. Jaučiausi laimingiau- 
sias Žmogus pasaulyje: jeigu nereikėjo pirkti nieko valgomo, svars- 
čiau aš, vadinasi, mano šeimininkas apsirūpina viskuo iš anksto ir 
pietūs jau mūsų laukia, be to, tokie, kokių ilgėjausi ir kokių reikala- 
vo sveikata. 

Tuo metu laikrodis išmušė pirmą, šeimininkas sustojo prie vieno 
namo, nubloškė į šalį kairį apsiausto skverną, išsitraukė iš kapšo rak- 
tą, atidarė duris, ir mudu žengėme į vidų. Tarpuvartėje buvo taip ny- 
ku ir tamsu, jog baugu darės įėjus, bet užtat toliau švietė vidinis kie- 
melis, o ir kambariai atrodė gana padoriai. 

Kai atsidūrėme viduje, šeimininkas nusimetė apsiaustą nuo pečių 
ir, pasiklausęs, ar švarios rankos, mano padedamas, išpurtė jį ir su- 
lankstė, paskui kruopščiai nupūtė nuo suolo dulkes ir padėjo ant jo 
apsiaustą. Tada atsisėdo gale suolo ir pradėjo iš panagių klausinėti, iš 
kur ir kaip pakliuvau į šį miestą. 

Mano ataskaita truko kur kas ilgiau, nei būčiau norėjęs, nes, man 
rodės, derėjo veikiau paliepti dengti stalą ir pilstyti sriubą, užuot dy- 
kąją vėčius. Šiaip ar taip, tenkinau jo smalsumą: melavau kaip pa- 
samdytas, keldamas savo dorybes ir nutylėdamas visa kita, kas man 
atrodė nepritiklu pasakoti. Po to kurį laiką jis sėdėjo netardamas nė 
žodžio, ir čia įžiūrėjau negerą ženklą: buvo jau beveik antra, o jis gal- 
vojo apie valgį neką daugiau už numirėlį. 

Ėmiau žvalgytis po kambarį: durys buvo užsuktos raktu, nei vir- 
šuje, nei apačioje negirdėjau vaikščiojant. Be nuogų sienų, nieko dau- 
giau nemačiau: nei kėdės, nei trinkos, nei suoliuko, nei stalo, nei to- 
kios skrynios, kokia buvo pas antrąjį šeimininką. Namai atrodė lyg 
užkerėti. 

— Tu jau pavalgęs, vaike? — pagaliau paklausė bajoras. 

— Ne, pone, - atsakiau, — juk nė aštuntos nebuvo, kai tamstą su- 
sitikau. 

— O aš pusryčiavau gana anksti, ir Žinai, sočiai papusryčiavęs, pa- 
prastai nevalgau iki pat vakaro. Tad iki vakarienės sukis kaip išmanai. 

Tamsta nepatikėsi, bet sulig tais žodžiais vos nenualpau, ir ne 
tiek nuo bado, kiek nuo minties, koks vis dėlto nepermaldaujamai 
Žiaurus man likimas. Vėl stojo prieš akis visi vargai, ir aš ėmiau verk- 
ti minėdamas savo negandus. Vėl prisiminiau, kaip pasiryžęs bėgti 
nuo kunigo, tokio šykštaus ir niekingo, būgštavau, jog, ko gero, ne- 
dalia nuves mane pas kitą, dar blogesnį. Pagaliau apverkiau negan- 
dingą ankstesnį gyvenimą ir neišvengiamai artimą mirtį. 

Ir vis dėlto, susitvardęs iš paskutiniųjų, tariau: 

— Pone, aš dar vaikas ir, ačiū Dievui, pilvu per daug nesirūpinu. 
Galiu pasigirti, jog nesu besotis kaip kiti mano amžiaus bernai, už tai 
iki šiol mane vertino visi šeimininkai, kuriems tarnavau. 

— Čia jau dorybė, - tarė jis, — už tai tu man dar labiau patinki. Ap- 
siryja tik kiaulės, o taurūs žmonės valgo su saiku. 

„Puikiai tave suprantu! — pagalvojau. — Velniai rautų tuos vaistus 
ir tas dorybes, kurių mano šeimininkai randa badavime!“ 

Įlindau į kertę ir išsitraukiau iš užančio kelias riekes duonos, iš- 
melstas dėl Dievo meilės. Jas pamatęs, bajoras tarė: 

— Eik šen, vaike. Ką ten kramtai? 

Priėjau ir parodžiau duoną. Jis paėmė vieną riekę iš trijų, pačią 
didžiausią ir gražiausią. 

— Garbės Žodis, šviežia duona, — tarė jis. 

— Jaugi tokia ir šviežia, — atsiliepiau. 

— Dievaži, — tarė jis. — Kur tu ją gavai? Ar švariomis rankomis 
minkyta? 

— Nežinau, — atsakiau aš, — bet man dėl to nei šilta, nei šalta. 

— Dievai nematę, — tarė vargeta šeimininkas ir, prisikišęs riekę 
prie burnos, įniko taip įnirtingai ją taršyti, kaip aš ją taršiau. — Dieva- 
ži, — pridūrė, - be galo skani. 

Supratęs, katra koja jis raišta, pradėjau skubėti. Mat pastebėjau, 
kad jis nusiteikęs — jei nesuvalgysiu pirmas abiejų riekių — padėti man 
sudoroti, kas atliks. Užtat suvalgėme duoną beveik drauge. Šeiminin- 
kas nusirankiojo nuo krūtinės visus trupinius, netgi pačius mažiau- 
sius. Paskui žengė į gretimą kambarį, atsinešė ąsotį nuskeltu gurkliu, 
nugėrė ir atkišo man. Dėdamasis nuosaikiu žmogum, tariau: 

— Pone, vyno negeriu. 

— Čia vanduo, - atsakė jis. — Gerk į sveikatą. 

Tuomet paėmiau ąsotį ir sriūbtelėjau. Ne per daugiausia, nes 
anaiptol ne troškulys mane kamavo. 

Taip sėdėjome mudu iki pat vakaro, jis klausinėjo, aš atsakinėjau 
kaip galėdamas sklandžiau. Galų gale jis nuvedė mane į kambariuką, 
kur stovėjo anas ąsotis su vandeniu, ir tarė: 

— Vaike, eik šen, pažiūrėk, kaip klojama lova, kad paskiau mokė- 
tum pats vienas ją pataisyti. 

Jis atsistojo viename gale, aš — kitame, ir mudu paklojome tą 
varganą lovą, kurios ir kloti veik nereikėjo: ant suolų gulėjo nendri- 
nis demblys ir paklode užtiestas čiužinys, pažiūrėti ne per dažniau- 
siai valomas ir toli gražu nepanašus į čiužinį, nors juo ir ėjo, be to, 
ir prikimštas buvo ne taip jau drūčiai, kaip priderėjo. Ištiesėme jį ir 
bandėme supurenti. Tai pasirodė neįmanoma, nes kieto daikto neiš- 
minkštinsi. Velniai jį nujotų, tą pusdykį čiužinį! Kai patiesėme jį ant 
demblio, visos nendrės išsišovė kaip nustipėlės kiaulės grobai. Ir tą 

sukritusį demblį uždengėme to paties raugo antklode, kurios spalva 
man buvo suvis neaiški. 

Kai pataisėme patalą, sutemo naktis, ir šeimininkas man tarė: 

— Lasarai, metas vėlyvas, o iki turgavietės geras gabalas kelio. 
Juolab mieste pilna vagių ir plėšikų, jie tik ir laukia tamsos. Kaip nors 
išsiversime be vakarienės, o rytoj Dievas mums atlygins. Matai, aš 
gyvenu vienas ir atsargų nelaikau: visada valgau mieste. Na, o dabar 
žiūrėsime. 

— Pone, tamstai nėra ko rūpintis, — atsakiau. — Prireikus aš galiu 
ir ne vieną naktį nustumti nevalgęs. 

— Užtat būsi sveikas ir ilgai gyvensi, — atsiliepė jis. — Argi šian- 
die mudu nekalbėjome, kad juo mažiau valgysi, juo ilgiau gyvensi 
šiame pasaulyje? 

„Na, ką gi, — pagalvojau, — jeigu ir toliau taip bus, niekada ne- 
mirsiu; visados norom nenorom laikiausi tos taisyklės ir, deja, manau, 
liksiu jai ištikimas visą gyvenimą“. 

Jis atsigulė pasidėjęs po galva kelnes ir liemenę ir liepė man gul- 
tis kojūgalyje. Taip ir padariau. Bet neduok Dieve šitaip miegoti, kaip 
aš miegojau. Kiaurą naktį mano išsišovę šonkauliai nesiliovė pjautis ir 
ėstis su demblio nendrėmis. Tiek vargų ir negandų patyrus, tiek bada- 
vus, ant mano kaulų turbūt nebeliko nė svaro mėsos, be to, tą dieną 
nieko burnoj neturėjęs, galus grobsčiausi iš bado, o jis, kaip žinoma, 
miegui prielankumo nejaučia. Atleisk man, Viešpatie, bet didžiąją, pa- 
čią bjauriausią nakties dalį prakeiksmu keikiau ir save, ir savo nelem- 
tą likimą ir, krustelėti nedrįsdamas, kad nepažadinčiau šeimininko, 
meldžiau Dievą mirties. 

Rytą mudu atsikėlėme, ir šeimininkas pradėjo valytis bei purty- 
tis kelnes ir liemenę, striukę ir apsiaustą. Aš jam padėjau kiek galė- 
damas. Paskui pradėjo rengtis — iš lėto, mėgaudamasis. Užpyliau jam 
vandens, jis nusimazgojo rankas, susišukavo ir, kabindamas špagą ant 
perpetės, tarė: 

— Ak vaike, kad tu žinotumei, kokia čia špaga! Neišmainyčiau jos 
į visą pasaulio auksą. Iš visų špagų, kurias nukalė Antonijas“, nė 
viena neturi tokio akuoto kaip ši. — Jis ištraukė ją iš makšties, pirštu 

perbraukė per ašmenis ir pridūrė: — Matai? Dievaži, persmeigčiau ja 
pundą vilnų. 

„O aš savo dantimis, nors jie ir ne plieniniai, persmeigčiau ketu- 
rių svarų duonos bandą“, - pagalvojau. 

Bajoras įsikišo špagą į makštį, prisisegė ją prie perpetės drauge 
su rožiniu dideliais karoliukais ir atsitiesęs, grakščiai linguodamas 
galva ir visu liemeniu, užsimesdamas apsiausto kraštą čia ant peties, 
čia ant rankos, įsisprendęs oriai žengė į duris. 

— Lasarai, aš einu Mišių klausyti, — tarė, — o tu žiūrėk namų, pa- 
klok lovą, nubėk prie upės vandens, tik užsuk duris raktu, kad mums 
ko nors nepavogtų, o raktą pakišk štai čia, po prieangiu, nes kartais 
galiu grįžti anksčiau ir tavęs nerasti. 

Ir nužingsniavo gatve toks išdidus ir stotingas, jog kiekvienas, 
kas jo nepažinojo, būtų palaikęs artimu grafo Alarkoso"' giminaičiu ar 
bent jau kamerdineriu, padedančiu jam rengtis. 

„Ačiū Dievui, - tariau palikęs vienas, - siųsdamas negalią, Jis nu- 
rodo ir vaistus! Kas, susitikęs mano šeimininką ir pamatęs jo patenkin- 
tą veidą, nepamanys, jog vakar jis sočiai pavakarieniavo, išmiegojo 
minkštame patale ir, nors metas ankstyvas, gerai nepapusryčiavo? Ne- 
žinomi, Viešpatie, Tavo darbai, ir žmonėms nelemta jų suprasti. Kas 
neapsigautų matydamas tą puikią išvaizdą, tą dailų apsiaustą ir striu- 
kę? Kam ateitų į galvą, jog tas bajoras vakar nieko nevalgė, pasitenki- 
nęs rieke duonos, kurią jo tarnas Lasaras ištisą parą nešiojosi nelabai 
švariame užantyje, o šiandien, nusimazgojęs veidą ir rankas, nusi- 
šluostė į striukės skverną, nes neturi rankšluosčio? Niekam, aišku, ne- 
kils tokia mintis. Dievuliau mano, kiek va tokių klaidžioja po Tavo pa- 
saulį ir dėl menkos niekybės, vadinamos garbe, patiria tiek kančių, 
kiek niekada neįstengtų iškęsti vardan Tavęs!“ 

Šitaip mąstydamas, stovėjau tarpdury ir lydėjau žvilgsniu šeimi- 
ninką, žengiant; mūsų ilga ir ankšta gatve. Kai jis dingo iš akių, grį- 
žau į vidų ir beregint apibėgau visus namus nuo viršaus iki apačios, 
neišmanydamas, ką daryti. Paklojau varganą kietą lovą, pasiėmiau 
ąsotį ir, eidamas prie upės, viename sode pastebėjau savo poną ga- 
lantiškai sukantis apie dvi damas iki pat akių uždangstytais veidais — 

iš tų pačių, kurių netrūksta šiame mieste. Diduma jų mėgsta vasaros 
rytmečiais eiti pakvėpuoti grynu oru, vildamosi, jog kas nors susi- 
protės pavaišinti jas pusryčiais, kaip paprastai kad daro šio miesto 
bajorai. 

Taigi, kaip sakiau, šeimininkas kerėjo abi damas nelyginant Ma- 
sijas“, papildamas daugiau saldžių Žžodelių, nei jų prirašė Ovidijus. 
Pajutusios, kad jisai įsijausmino kaip reikiant, per daug nesidrovėda- 
mos pasisiūlė drauge papusryčiauti už įprastą atlyginimą. Staiga šei- 
mininkas susivokė, kad jo kapšas toks pat tuščias kaip ir pilvas, jam 
įsimetė karštis, perbalo veidas, pradėjo pintis liežuvis, ir jis ėmė veb- 
lenti tuščius atsiprašymo žodžius. Matyt, gerokai išmokytos proto, 
jiedvi iškart perprato jo negalią ir paliko bendrauti su pačiu savimi. 

Aš apgavau pilvą kopūstų kotais ir be galo mikliai, kaip ir tinka 
naujam tarnui, šeimininko nepastebėtas, parbėgau namo. Ketinau kiek 
apsišvarinti, nes verkiant reikėjo pašluoti aslą, bet neradau kuo. Gal- 
vojau galvojau, ką čia padarius, ir pagaliau sugalvojau palaukti šei- 
mininko: galgi parsiras apie vidurdienį ir parneš ko nors užkrimsti. 
Bet, pasirodo, laukiau veltui. 

Pamatęs, kad jau antra, o jo vis nėra, nesikęsdamas alkiu, užra- 
kinau duris, pakišau raktą kur lieptas ir vėl ėmiausi seno amato. Ty- 
liu silpnučiu balsu, susinėręs rankas ant krūtinės, su Dievo atvaizdu 
akyse ir Jo vardu lūpose ėjau prie didesnių namų ir prie durų mel- 
džiau kąsnelio duonos. Šio meno įgėriau drauge su motinos pienu ar 
po teisybei išmokau iš didžiojo meistro neregio ir pasirodžiau besąs 
ganėtinai gabus mokinys, užtat ir čia, šiame mieste, kame Žmonių 
širdys buvo kietos, o ir metai pasitaikė nelabai derlingi, taip gražiai 
apsisukau, jog, laikrodžiui neišmušus keturių, tiek pat svarų duonos 
turėjau pilve ir dar porą kišenėse ir užantyje. Grįždamas namo pro 
mėsinę, iš vienos moteriškės dar išprašiau gabalą veršio kojos ir tru- 
putį virtų žarnokų. 

Savo gerulį šeimininką jau radau namie — apsiaustas gulėjo su- 
lankstytas ant suolo, o jis vaikščiojo po kiemelį. Kai įėjau, žengė man 
priešais. Pamaniau, kad ims barti, jog taip vėlai grįžau, bet Dievo va- 
lia viskas išėjo į gera. 

Jis paklausė, kur buvau. 

— Pone, iki antros buvau namie, — atsakiau, — o tamstos nesulau- 
kęs, išėjau į miestą melsti gerų žmonių malonės ir štai ko parsinešiau. 

Sukroviau žarnokus bei duoną ant palaidinio krašto, o jis malo- 
ningai nužvelgė mano labą ir pasakė: 

- Aš laukiau tavęs pietų, bet nesulaukęs pavalgiau vienas. Bet tu 
pasielgei kaip doras žmogus. Nes geriau prašyti išmaldos negu vogti. 
Dievas niekada neapleidžia nelaimėje. Tik Žiūrėk, niekam neprasi- 
tark, kad gyveni mano namuose, nes gali nukentėti mano garbė. Be- 
je, man regis, viskas liks paslaptyje, nes šiame mieste maža kas ma- 
ne pažįsta. Ir kas mane sugundė čionai atsigauti! 

— Kuo jau kuo, o tuo tamstai nėra ko rūpintis, — tariau aš. — Tegu 
mane skradžiai, jei kam leptelėsiu nereikalingą žodį, be to, niekas 
man jo iš burnos ir netrauks. 

— Na, ką gi, valgyk, nenaudėli. Duos Dievas, veikiai išbrisime iš 
vargo. Nors, tiesą pasakius, kai įsikėliau į šiuos namus, nusigręžė nuo 
manęs laimė. Turbūt žemė čia netikusi. Būna tokių nelaimingų namų, 
kur blogi pamatai padėti, gyveni juose žmogus ir negali bėdų atsigin- 
ti. Šie, be abejo, yra iš tokių, bet duodu tau žodį, jog nė mėnuo nepra- 
eis, ir aš su jais atsisveikinsiu, nors ir gaučiau juos savo žinion. 

Atsisėdau gale suolo ir, nė žodeliu neužsiminęs apie savo prieš- 
piečius, kad nepalaikytų manęs apsirijėliu, ėmiau vakarieniauti: tar- 
šiau žarnokus su duona ir slapčiomis dirsčiojau į nedalingąjį poną, 
nenuleidžiantį akių nuo palaidinio skverno, atstojančio man staltiesę. 
Dieve duok, kad mane šitaip kas atjaustų, kaip tada jį atjaučiau, nes 
žinojau, kas jam darosi, ne kartą pats tą jausmą patyręs ir ligi šiol kas 
mielą dienelę su juo gulęs ir kėlęs. Svarsčiau, ar būtų patogu jam pa- 
siūlyti drauge pasivaišinti, bet nuogąstavau, jog ponas gali paniekin- 
ti mano vaišes — juk sakėsi jau pietavęs. Ir vis dėlto baisiai norėjau, 
kad bėdulis bent iš dalies mane užvaduotų ir pasistiprintų kaip vakar- 
dien, juoba kad buvau drūčiai apsirūpinęs ne bet kokiu valgymu ir ne 
per daugiausia išalkęs. 

Viešpaties valia išsipildė ir mano, ir, ko gero, jo noras. Mat, vos 
pradėjau valgyti, jis priėjo artyn ir tarė: 

— Klausyk, Lasarai, kaip gyvas nesu nieko matęs taip gardžiai 
valgant. Į tave bežiūrint, ir sočiam pašoktų apetitas. 

„O tau apetito ir žadinti nebereikia, — tariau sau vienas, — užtat ir 
žaviesi manimi“. 

Vis dėlto nusprendžiau jam pagelbėti, jeigu jis pasigelbėjo ir žen- 
gė pirmą žingsnį. 

— Pone, darbas meistrą moko ir giria, — pasakiau aš. — Duona to- 
kia gardi, o veršio kojelė taip gerai išvirusi, tokia minkštutė, jog bet 
kas susigundytų jos paragauti. 

— Ar čia veršio kojelė? 

— Taip, pone. 

— Klausyk, tai čia didžiausias skanumynas pasaulyje, nė į fazaną 
jos nemainyčiau. 

— Tamstai būtų ne pro šalį paragauti ir pačiam tuo įsitikinti. 

Įbrukau jam į rankas veršio kojelę ir ketvertą riekių baltutėlaitės 
duonos. Jis atsisėdo šalimais ir, lyg iš badų parėjęs, įniko valgyti, ap- 
grauždamas kiekvieną kauliuką neką blogiau už šunį. 

— Pridėk dar padažo, — tarė jis, — ir pirštus apsilaižytumei. 

„Už tą padažą, su kuriuo dabar valgai, geresnio niekur negau- 
si“, — atsakiau jam sau vienas. 

— Taip skaniai pavalgiau, lyg visą dieną būčiau nieko burnoje 
neturėjęs, dievaži. 

„Kad visi metai man būtų tokie derlingi kaip ši diena“, — pa- 
galvojau. 

Šeimininkas paprašė vandens, ir aš pamačiau, kad ąsotis pilnas. 
Vadinasi, ne taip jau sočiai jis pietavo, jei nereikėjo užsi gerti. Mudu 
atsigėrėme ir labai patenkinti nuėjome gulti. 

Kad nenusibosčiau tamstai tuščiomis kalbomis, pasakysiu nebent, 
jog šitaip mudu gyvenome kokias aštuonias ar dešimt dienų: nedalin- 
gas šeimininkas kas rytas oriai matuodavo gatves lėtais žingsniais, o 
vargšą Lasarą tuo tarpu penėdavo kojos. 

Ne kartą susimąstydavau apie savo nedalią: gelbėdamasis nuo 
netikusių šeimininkų ir ieškodamas geresnio gyvenimo, susitikau to- 
kį, kuris ne tik nesugeba manęs išlaikyti, bet dar reikalingas mano 

globos. Ir vis dėlto jis man patiko. Mačiau, kad nieko iš jo nepeši, ir 
buvo man jo gaila ir nė kiek nepikta. Dažnai pats nutraukdavau nuo 
savęs kąsnį, kad tik jį pamaitinčiau. 

Vieną rytą, kai bėdulis vienmarškinis išėjo į lauką, aš tuo tarpu, 
norėdamas išvaikyti abejones, išskleidžiau galvūgalyje paliktas kel- 
nes bei liemenę ir aptikau aksominį kapšelį, perdėm sulamdytą, be 
vieno skatiko ir be Žymės, jog jame kada nors būta pinigų. 

„Jis vargšas, — tariau, — o ką gali duoti tasai, kas pats nieko netu- 
ri? Šykštuolis neregys ir nenauda gobšas kunigas, nors ir Dievo ap- 
dovanoti (vienam gerai sukosi liežuvis, kitam visi bučiavo rankas), 
badu marindami, žadino man neapykantą, o šis kelia užuojautą“. 

Dievaži, dabar, kai susitinku štai tokį kaip mano ponas, orų ir iš- 
didų, gaila jo darosi pagalvojus, kad ir jis turbūt nepriteklių spaudžia- 
mas kaip mano šeimininkas. O jam, kad ir didžiausiam skurdžiui, tar- 
navau daug mieliau nei kam kitam. Vis dėlto nepatiko man vienas jo 
bruožas: man rodos, bėdos tektam derėjo mažiau pūstis, būti truputį 
kuklesniam. Tačiau, matyt, bajorų taip jau įprasta — kuo aukščiau ke- 
lia nosį, kai kišenėse tuščia. Atleisk jiems, Viešpatie, nes kuprotą tik 
grabas išlygins. 

Tai va, kai, atsidūręs tokioje padėtyje, kaip sakiau, bridau juodą 
vargą, pikta nedalia, lyg per mažai mane persekiojusi, panoro padary- 
ti galą ir šiam sunkiam gėdingam gyvaliojimui. Kadangi metai pasitai- 
kė neduoningi, miesto valdžia nusprendė atsikratyti visų priklydusių 
skurdžių, o tuos, kurie nesiliaus duoneliavę, — nuplakti rykštėmis. Pa- 
garsinus įsaką, po keturių dienų pamačiau gatvėje rykštėmis varomą 
minią elgetų. Mane perėmė tokia baimė, jog niekad jau nebedrįsau 
prašyti išmaldos. 

Galite įsivaizduoti, kokie nepritekliai mus užgriuvo, kaip gūdu ir 
tylu pasidarė namuose: po dvi, po tris dienas aguonos grūdo burnoje 
neturėdavome, žodžiu nepersitardavome. Būčiau visai nusigalavęs, 
jei ne kaimynės, kykų siuvėjos, kurios gyvaliojo neką geriau už mus. 
Pažinojausi su jomis, ir jos man nugnybdavo nuo savo menkos pa- 
kandos vieną kitą kąsnelį, kuriuo vis numarindavau kirminą. 

Gaila man buvo ne tiek savęs, kiek pagailos verto šeimininko, 
per visą savaitę neturėjusio burnoje nė trupinio. Bent jau namuose ne- 
buvo nieko valgomo. Nežinia, kaip ir kur jis vaikščiodavo ir kuo mis- 
davo. Būtumėte matę, kaip vidurdienį pareina jis gatve, ilgas ir liesas, 
panašus į grynaveislį skaliką. O kad nenukentėtų toji, kaip minėjau, 
prakeikta garbė, imdavo šiaudelį — to gero mūsų namuose tikrai ne- 
stigo — ir, išėjęs už durų, krapštydavosi dantis, nors tarp jų nieko ne- 
galėjo įstrigti. 

— Žiūrėti negaliu į tą nelemtą būstą, — skųsdavosi jis atgrasiais 
namais. — Matai, koks jis niaurus, gūdus ir tamsus. Bet ką beveiksi, 
kol kas teks pakentėti. Tikiuosi, į mėnesio pabaigą iš čia ištrūksime. 

Taip mudu stūmėme nykias alkanas dienas, bet štai kartą laimė 
netyčia padovanojo nedalingam šeimininkui vieną realą. Jis parėjo 
namo toks nušvitęs, lyg jam būtų atitekę visi Venecijos turtai, džiugus 
ir laimingas padavė man pinigą ir tarė: 

— Še, Lazarai, imki, mus jau aplankė Dievo malonė. Eik į turgų, 
nupirk duonos, vyno ir mėsos — tai bent paūšime! Ir dar pasakysiu tau 
žinią: išsinuomojau kitus namus, o čia, šioje vargo buveinėje, pagy- 
vensime iki mėnesio pabaigos. Velniai rautų ir šiuos namus, ir tą, kas 
padėjo pirmąjį akmenį ir apleido vargais šią vietą! Dievaži, čionai įsi- 
kėlęs, neturėjau burnoj nė lašo vyno, nė kąsnelio mėsos, o širdyje — 
ramybės. Tokie jie nykūs ir tamsūs! Na, eik, bėk greičiau, šiandien 
pavalgysime kaip karaliai. 

Griebiau realą, nutvėriau ąsotį ir džiugus ir patenkintas pakniops- 
tomis leidausi į turgų. Tačiau ko gero tikėtis žmogui, kuriam pikta ne- 
dalia aptemdo kiekvieną džiaugsmą? Taip ir atsitiko. Kai, dumdamas 
gatve, svarsčiau, kaip čia geriau ir naudingiau išleidus tą realą, ir iš vi- 
sos širdies dėkojau Dievui, nepašykštėjusiam pinigų mano šeiminin- 
kui, nelemtą valandą pasitaikė man priešais žmonių ir kunigų būrys, 
lydintis į kapus pašarvotą numirėlį. 

Prisišliejau prie sienos, duodamas kelią. Pro šalį nešė grabą, o iš 
paskos moterų pulke ėjo moteriškė juodu apdaru, veikiausiai našlė, 
raudodama ir rypaudama didžiu balsu: 

— Vyre ir viešpatie mano, kurgi tave neša? Į gūdžius sielvarto na- 
mus, į tamsius ir niaurius namus, kame niekas nei valgo, nei geria! 

Kai išgirdau šiuos žodžius, rodos, dangus užgriuvo ant mano gal- 
vos, ir aš tariau: „Vargeli mano! Juk tą numirėlį neša į mūsų namus!“ 

Puoliau atgal, prasismelkiau pro minią ir kiek kojos neša nukū- 
riau namo. Įlėkęs į vidų, užsitrenkiau duris ir šokau maldauti šeimi- 
ninko, kad mane užstotų ir apgintų, apkabinau jį, prašydamas man pa- 
dėti ir nieko neįsileisti į namus. Jisai sunerimo manydamas, jog iš tik- 
rųjų kas nors atsitiko, ir paklausė: 

— Kas darosi, vaike? Ko šauki? Kas tau? Ko toks išsigandęs 
užtrenkei duris? 

— Ak pone, gelbėkite! — pasakiau. - Čionai neša numirėlį! 

— Negalimas daiktas! — atsiliepė jis. 

— Čia pat netoliese juos sutikau, o našlė rypavo: „Vyre ir viešpa- 
tie mano, kurgi tave neša? Į gūdžius sielvarto namus, į tamsius ir 
niaurius namus, kame niekas nei valgo, nei geria!“ Čionai, pone, čio- 
nai jį neša! 

Aišku savaime, sulig tais žodžiais šeimininkas, nors ir ne per 
daugiausia nusiteikęs juoktis, pratrūko taip griausmingai kvatoti, jog 
kurį laiką negalėjo atgauti žado. Tuo tarpu aš užšoviau duris ir dėl vi- 
so pikto dar įsirėmiau petimi. Žmonės nuėjo pro šalį su savo numirė- 
liu, o aš vis būgštavau, kad jie įsibraus į namus. Iki soties prisijuokęs, 
tiek, kiek niekados neteko prisivalgyti, mano šaunuolis šeimininkas 
pagaliau tarė: 

— Iš tiesų, Lasarai, našlės žodžiai galėjo tau pakišti tokią mintį, 
bet Dievo valia jie praėjo pro šalį, tad dabar daryk duris ir bėk grei- 
čiau į turgų. 

— Tegu jie nueina iki gatvės galo, - pasakiau. 

Netrukus šeimininkas vis dėlto nuėjo prie laukujų durų ir atida- 
ręs išstūmė mane gatvėn, nes pats nebūčiau kojos iškėlęs — toks bu- 
vau įsibaiminęs ir apdujęs. Nors tą dieną ir prisivalgėme kiek gana, 
skanu nebuvo. Ir dar tris dienas vis negalėjau atsipeikėti. O šeiminin- 
kas tolydžio kvatojo, prisimindamas mano išgąstį. 

Taip gyvenau su savo trečiuoju šeimininku, nuskurusiu bajoru, 
dar kelias dienas ir vis geidžiau sužinoti, ko jis atkilo į šį kraštą, mat 
iš pat pirmos dienos, kai pristojau prie jo už tarną, supratau, kad jis 
nečionykštis — tiek nedaug pažįstamų turėjo šiame mieste ir mažai su 
kuo bendravo. 

Pagaliau mano noras išsipildė, ir aš sužinojau, ko geidęs. Kartą, 
kai mudu drūčiai papietavome ir šeimininkas buvo geros nuotaikos, 
papasakojo man savo bylą ir pasisakė esąs iš Senosios Kastilijos, o 
savo gimtinę palikęs todėl, kad nenukėlęs skrybėlės prieš vieną kai- 
myną, senos kilmės bajorą. 

— Pone, jeigu jis, tamstos žodžiais tariant, kilmingas ir turi dau- 
giau turto, — pasakiau aš, - argi čia kokia skriauda pirmam nukelti 
prieš jį skrybėlę, juoba kad ir jis nukeldavo skrybėlę prieš tamstą? 

— Kas be ko, jis ir turtingesnis, ir skrybėlę prieš mane nukeldavo, 
bet aš tiek sykių jam nusilenkdavau pirmas, jog ir jam nebūtų buvę 
skriaudos pirmam pasisveikinti su manimi. 

— Man regis, pone, — pasakiau jam, — aš to neimčiau į širdį, juo- 
ba kai žmogus tave lenkia ir amžiumi, ir turtu. 

— Tu dar vaikas, — atsakė jis, — ir nieko neišmanai apie garbę, o 
garbė nūnai — didžiausias kilmingo žmogaus turtas. Įsidėmėki, jog aš, 
kaip matai, esu bajoras, bet, dievaži, jei susitiksiu gatvėje grafą ir jis 
mandagiai nenukels prieš mane skrybėlės, kitąsyk, jį pamatęs, būtinai 
užsuksiu į kokį namą, prasimetęs kokiu reikalu, ar nueisiu kita gatve, 
kad tik nereiktų susidūrus nukelti prieš jį skrybėlės. Bajoras lenkiasi 
tik prieš Dievą ir karalių, o kadangi jis kilmingas, kaip akies vyzdį 
privalo saugoti savo orumą. Pamenu, kartą gimtinėje išplūdau ir net 
ketinau apkulti vieną amatininką, nes susitikęs visad sakydavo: „Te- 
gu bus pagarbintas!“ — „Tamsta esi akiplėša ir storžievis, - pasakiau 
jam, - sarmata būti tokiam netašytam. Kaip drįsti tamsta man sakyti: 
„Tegu bus pagarbintas“, juk Žinai, kas aš esu“. Nuo tos dienos visa- 
dos nukeldavo prieš mane skrybėlę ir pasisveikindavo kaip pridera. 

— Ar negražu sveikinantis sakyti: „Tegu bus pagarbintas“? — pa- 
klausiau. 

— Va, dailiausia! — tarė jis. — Taip pritiklu sakyti menkiems žmo- 
neliams, o tokius didžiūnus kaip aš privalu pasitikti žodžiais: „Bu- 
čiuoju tamstai rankas“ ar bent jau: „Bučiuoju rankas jūsų malony- 
bei“, jei kreipiasi į mane bajoras. Savame krašte nepakenčiau, kad su 
manimi nepagarbiai sveikintųsi, ir niekada nepakęsiu tokio pasisvei- 
kinimo kaip „Tegu bus pagarbintas“, nebent karalius kreiptųsi į mane 
šiais žodžiais. 

„Turbūt nuodėmė taip manyti, — tariau sau vienas, — bet, reika- 
laudamas sau pagarbos, vis tiek neprilygsi Dievo, kuriam nėmaž ne- 
rūpi, ar tu gyveni pasaulyje, ar ne“. 

- Juoba kad aš ne toks jau vargšas, — kalbėjo jis, — ir jeigu suiru- 
sius dvaro trobesius atstatyčiau už šešiolikos lygų nuo gimtinės, Val- 
jadolide, Kranto gatvėje, ir dar didesnius, prašmatnesnius, jie būtų 
verti ne mažiau kaip du šimtus tūkstančių maravedžių. Turiu ir karve- 
lidę" ir jei nebūtų sugriuvusi, kasmet laimėčiau per du šimtus jaunik- 
lių. Jau nekalbu apie visa kita, ką palikau likimo valiai garbės sume- 
timais. Atkilau į šį miestą, tikėdamasis geros vietos, bet mano viltys 
neišsipildė. Sutinku čia nemaža kanauninkų ir šiaip Bažnyčios digni- 
torių, tik, deja, tie žmonės tokie šykštūs, riboti, jog niekas neįmanytų 
jiems įsiūlyti kitokį gyvenimo būdą. Kviečiasi mane ir bajorai, bet jie 
nelabai prakilnūs, ir tarnauti jiems grynas vargas: tenka pasiversti 
menkyste, antraip pasakys tau: „Keliauk su Dievu“. Ir algos ten mo- 
kėti neskuba, dažniausiai tarnauji tik už pilvą. O sąžinei užmaldyti ir 
už tavo paslaugas atsiteisti atkiša kokią nudėvėtą liemenę ar striukę, 
ar išdilusį apsiaustą. Iš vargo išbristi galima tik pristojus prie aukšta- 
kilmio didžiūno. Argi aš negebėčiau tokiam tarnauti ir įtikti? Dieva- 
Ži, jei laimė suvestų mane su tokiu, manding veikiai pelnyčiau jo ma- 
lonę, kas Žingsnis jam pasitarnaučiau, nes mokėčiau meluoti neką 
blogiau už kurį kitą ir visame kame įtaikaučiau. Kvatočiau iš jo pokš- 
tų bei išmonių, kad ir nelabai sąmojingų. Niekada nesakyčiau, kas 
jam nepatinka, nors ir derėtų. Po jo akių būčiau veiklus ir darbais, ir 
žodžiais. Nesikrimsčiau, jog blogai padarau tai, ko jis nemato. Ir vai- 
nočiau tarnus, jam girdint, kad matytų, kaip juo rūpinuosi. Jei vainotų 

kokį tarną, lyg gindamas prasižengėlį, mokėčiau įterpti vieną kitą dy- 
gų žodelį, idant dar labiau įsidegtų jo rūstybė. Liaupsinčiau tai, ką jis 
giria, ir, priešingai, peikčiau, šiepčiau ir šmeižčiau savus ir svetimus, 
šniukštinėčiau kitų paslaptis ir, ką patyręs, jam persakyčiau, išmok- 
čiau begalės vingrybių, kurios nūnai vertinamos rūmuose ir didžiūnų 
itin mėgstamos. Mat jie bodisi dorų Žmonių savo aplinkumoje, netgi 
neapkenčia, laiko juos per nieką ir vadina mulkiais, nes iš tokių nie- 
ko gero nepeši: nei jie tave palinksmins, nei ką doro pasakys. Apie di- 
džiūnus sukasi versti žmonės, užtat ir aš mielai prie jų prisisukčiau, 
tik, matyt, man nelemta. 

Taip guodėsi mano šeimininkas pikta dalia, keldamas aikštėn 
savo dorybes. 

Tuo metu tarpdury pasirodė vyriškis ir senė. Vyriškis ėmė reika- 
lauti nuomos už namus, o senė — už lovą. Pradėjo skaičiuoti, kiek jis 
kaltas, ir išėjo, kad už du mėnesius prisirinko tiek pinigų, kiek jis per 
metus nebūtų surinkęs. Regis, viso labo dvylika ar trylika realų. Šei- 
mininkas, nėmaž nesutrikęs, atsakė eisiąs į turgų išsimainyti pinigų, 
tegu užeiną vėliau. Dingo ir nebepasirodė. 

Tad, kai tiedu atėjo vėliau, buvo jau per vėlu. Pasakiau, kad jis 
dar negrįžęs. Ir naktis jo neužėjo namuose. Vienam pasidarė baugu, ir 
aš nuslinkau pas kaimynes, papasakojau joms, kas nutiko, ir ten ap- 
silikau. 

Rytą vyriškis su sene pasirodė vėl ir ėmė teirautis šeimininko, bet 
nieko nepešė. Moterėlės atsakė: 

— Antai jo tarnas, jis turi raktą. 

Tiedu apipuolė mane klausinėti apie šeimininką, ir aš atsakiau, 
jog nieko nežinau, kur jis pradingęs, jog išėjęs mainyti pinigų ir ne- 
begrįžęs ir kad, man regis, bus vylingai pabėgęs ir nuo manęs, ir nuo 
jųdviejų. 

Gavę tokį žodį, tiedu nuėjo algvasilo“ ir raštininko. Ir štai už- 
griūva visa kupeta, ima raktą, šaukiasi mane, šaukiasi kviestinių, ra- 
kina duris ir eina aprašyti šeimininko turto skolai išlyginti. Apžvelgė 
visus namus, pamatė, kad tie, kaip jau minėjau, tuštutėliai, ir šoko 
manęs kamantinėti: 

— Kurgi tavo pono turtas? Kurgi jo skrynios, kilimai ir visos 
brangenybės? 

— Nežinau, — atsakiau aš. 

— Kas be ko, - tarė jie, - šiąnakt bus viską išsinešęs. Pone algva- 
sile, čiupkite tą vaikį, jis žino, kur viskas suslėpta. 

Algvasilas žengė artyn, nutvėrė mane už pakarpos ir pagrasino: 

— Vaike, sėsi į šaltąją, jei nepasakysi, kur tavo ponas suslėpė sa- 
vo labą. 

Pirmą kartą įkliuvęs į tokią padėtį — tiesa, už pakarpos nutvėręs 
visados laikydavo mane neregys, tik ne pikto linkėdamas, o kad ro- 
dyčiau kelią, — baisiausiai persigandau ir ašarų sklidinomis akimis 
pažadėjau atsakyti į visus klausimus. 

— Gerai, — tarė jie, — sakyk, ką žinai, ir nebijok. 

Raštininkas atsisėdo ant suolo, pasirengęs surašyti turtą, ir pra- 
dėjo kamantinėti, ką turėjo šeimininkas. 

— Ponai, - tariau, — ponas man sakė, jog turi labai gražų dvarą ir 
sugriuvusią karvelidę. 

— Ką gi, - sutiko jie, - kad ir nežin koks turtas, o skolai išlygin- 
ti vis ganės. Kuriame miesto krašte tas jo dvaras? 

- Gimtinėje, - atsakiau. 

— Dievaži, visai neblogai, — tarė jie. - O kame ta jo gimtinė? 

— Senojoje Kastilijoje, kaip sakė mano ponas. 

Algvasilas ir raštininkas nusikvatojo: 

— Tų žinių tikrai per akis skolai išreikalauti, kad ir kokia didelė 
ji būtų! 

Tuomet įsiterpė kaimynės: 

— Ponai, šis vaikas niekuo dėtas, tik kelios dienos, kai tarnauja 
pas tą bajorą, ir žino neką daugiau už tamstas. Vargšiukas dažnai pas 
mus atbėgdavo, pavalgydindavome jį kiek Dievas duoda, o vakare jis 
grįždavo nakvoti pas savo poną. 

Įsitikinę, jog aš čia niekuo dėtas, algvasilas ir raštininkas mane 
paleido ir ėmė reikalauti iš vyriškio ir senės atlyginti kvotos nuosto- 
lius. Kilo baisus triukšmas. Vieni tvirtino, kad neprivalo nieko mokė- 
ti, nes neatgavo skolos, kiti šaukė dėl jų praradę kitą bylą, kur kas 
svarbesnę. 

Galiausiai po ilgų rietenų algvasilo parankinis užsivertė ant pe- 
čių sukritusį senės čiužinį, nors našta ir nebuvo per sunki. Ir nuėjo sau 
plūsdamiesi visi penki. Nežinau, kuo viskas pasibaigė. Manding bė- 
dinas čiužinys visiems išlygino nuostolius. Ir gerai pasitarnavo, nes 
jau seniai turėjo išeiti pelnyto poilsio, užuot sunkiu triūsu davęs nau- 
dą savo šeimininkei. 

Taip paliko mane vargeta trečiasis šeimininkas, ir vėlei patyriau 
skaudų nedalios smūgį. Amžinai nusistačiusi prieš mane, ir dabar ji 
viską apvertė antraip: jei paprastai tarnai bėga nuo blogų šeiminin- 
kų, šį sykį šeimininkas pabėgo nuo savo tarno ir paliko mane likimo 
valiai. 


KETVIRTAS PASAKOJIMAS 


KAIP LASARAS PRISTOJO 
PRIE MALONĖS ORDINO VIENUOLIO 
IR KAS JAM VELIAU NUTIKO 


Teko vėl ieškotis vietos, ir šįsyk pakliuvau pas Malonės ordino 
vienuolį, kurį man nurodė kaimynės. Jis atsiėjo jiedviem giminė. Ne- 
sutaikomas pamaldų bei vienuolyno valgių priešas, nuotykių ieškoto- 
jas, mėgėjas veltis į pasaulietinius reikalus ir vaikščioti po svečius, 
manding jis vienas nutrempdavo daugiau kurpių nei visas vienuoly- 
nas. Jis pirmas ir padovanojo man kurpes, bet jos išlaikė vos savaitę. 
O ir aš neišlaikiau, nespėdamas bėgioti paskui jį. Dėl to ir dėl kitų 
priežasčių, apie kurias nenoriu kalbėti, teko su juo atsisveikinti. 

PENKTAS PASAKOJIMAS 


KAIP LASARAS PRISTOJO 
PRIE POPIEŽIAUS BULIŲ PARDAVEJO 
IR KAS JAM VĖLIAU NUTIKO 


Penktu šeimininku likimas man skyrė popiežiaus bulių parda- 
vėją“, didžiausią akiplėšą, begėdį ir sukčių, kokio dar nebuvau matęs, 
nes kaip niekas kitas mokėjo išmoningai, mikliai ir apgauliai iškišti 
savo prekę. Atėjęs į kokį miestelį pardavinėti bulių, pirmiausia apda- 
lydavo klierikus bei kunigus menkutėmis, veik bevertėmis dovanėlė- 
mis, kaip antai: Mursijos salotomis, porele citrinų ar apelsinų, persi- 
ku ar abrikosu, nelygu metų laikas, arba įteikdavo po ankstyvąją 
kriaušę. Šitaip stengdavosi visus palenkti, idant malonia akimi pažiū- 
rėtų į jo verslą ir paragintų parapijiečius pirktis bules. 

Apdalydamas kunigus dovanomis, išsiklausinėdavo, kokius 
mokslus tie baigę. Jei tie sakydavosi moką lotyniškai, nė žodžio lo- 
tyniškai netardavo, kad neapsijuoktų, ir, paleidęs į darbą savo miklų 
liežuvį, kalbėdavo sklandžia ritminga ispanų kalba. O jei sužinodavo, 
jog Dievo tarnai yra iš tų mokslinčių, kuriems vietos skiriamos anaip- 
tol ne už mokytumą ir pasišventimą, o už pinigus, pasiversdavo kažin 
kuriuo šventuoju Tomu ir porą valandų maldavo lotyniškai ar bent jau 
dėdavosi lotyniškai kalbąs, nes iš tikrųjų toji jo keverzonė neturėjo 
nieko bendra su lotynų kalba. Jei niekas nepirkdavo bulių geruoju, 
stengdavosi žūtbūtinai iškišti jas per prievartą. Prailgtų dėstyti visas 
matytas vingrybes, tad šičia papasakosiu tik vieną, be galo smagią ir 
suktą išmonę, kuria jis įrodė turįs buklų protą. 

Sagros miestelyje netoli Toledo su įprastiniu užsidegimu jis sakė 
pamokslus dvi ar tris dienas, tačiau niekas nepirko bulių ir, man re- 
gis, nė tokios minties neturėjo. Jis niršo, laužė galvą, ką daryti, ir nu- 
sprendė kitą dieną iš pat ryto sušaukti žmones ir dar kartą pabandyti 
įpiršti jiems bulių. 

Tą vakarą, sočiai pavalgę drauge su algvasilu, jiedu susėdo lošti 
kortomis ir susiriejo. Jis apšaukė algvasilą vagimi, o tas jį - apgaviku. 

Tuomet mano šeimininkas griebė ietį, atremtą čia pat į sieną, o algva- 
silas traukė iš makšties špagą, prisegtą prie šalies. 

Išgirdę sambrūzdį ir šauksmus, subėgo užeigos svečiai bei kaimy- 
nai ir šoko jųdviejų skirti. O jie įniršę stumdė visus į šalis, pasiryžę 
persmeigti vienas kitą. Triukšmui didėjant, namai priplūdo žmonių, ir 
kadangi jiedu nebegalėjo susiremti ginklais, pasiuto plūsti kits kitą 
paskutiniais žodžiais ir užgaulioti. Be kita ko, algvasilas išvadino ma- 
no šeimininką klastotoju ir pasakė, kad jo bulės netikros. 

Galiausiai Žmonės, matydami, jog sutaikinti jųdviejų nepasi- 
seks, išsivedė algvasilą iš užeigos, o mano šeimininkas pasiliko bai- 
singai įtūžęs. Ir svečiai, ir kaimynai meldė jį nusiraminti ir eiti gulti. 
Jis taip ir padarė, ir visi išsiskirstė. 

Rytą mano šeimininkas nuėjo į bažnyčią ir liepė skambinti Mi- 
šioms, po pamaldų ketindamas pasakyti pamokslą apie popiežiaus bu- 
les. Susirinko žmonės ir ėmė niurnėti, girdi, bulės netikros, pats algva- 
silas atskleidęs apgaulę, kai jiedu susirieję. Tad ir tie, kurie ir šiaip jau 
nebuvo linkę pirktis bulių, dabar suvis nebenorėjo į jas Žiūrėti. 

Šeimininkas užlipo į sakyklą ir pradėjo pamokslą, ragindamas 
žmones nepaniekinti dangaus malonės — nuodėmių atleidimo, kurį 
teikiančios bulės. 

Pamokslui įpusėjus, pro bažnyčios duris įžengė algvasilas, pasi- 
meldė atsiklaupęs, paskui atsistojo ir skambiu, raiškiu balsu pradėjo 
tokią protingą kalbą: 

— Išklausykite mane, gerieji žmonės, o paskiau klausykitės, ko tik 
norite. Atėjau čionai persergėti jūsų, kad saugotutės štai šito netikro 
pamokslininko. Jis gundė mane, prašė, kad padėčiau parduoti bules, ir 
siūlė pasidalyti laimikį. Ir štai šiandien, supratęs, kokią skriaudą bū- 
čiau padaręs savo sielai ir jūsų kapšams, atgailodamas skelbiu jums vi- 
su balsu: netikėkite juo, bulės jo netikros, nepirkite jų, o aš neturiu su 
juo nieko bendra ir nuo šios dienos atsisakau nešioti šią buožę, savo 
valdžios ženklą. Jei kada nors ištiks jį bausmė už apgavystę, būsite liu- 
dytojai, kad nėjau išvien su juo ir jam nepagelbėjau, o priešingai — per- 
spėjau jus ir pagarsinau jo piktą valią. 

Ir taip baigė savo kalbą. Kai kurie dori žmonės, buvę bažnyčio- 
je, ketino pasikelti ir išvyti algvasilą, kad nekiltų triukšmas. Tačiau 
mano šeimininkas sustabdė juos rankos mostu ir, pagrasinęs neklus- 
niuosius atskirti nuo Bažnyčios, paliepė nesikišti ir leisti jam išsisa- 
kyti iki galo. Ir pats tylėdamas klausėsi algvasilo žodžių. Šiam bai- 
gus, šeimininkas paklausė, ar jis nepageidautų dar ko nors pridurti. 
Algvasilas atsakė: 

— Apie jus ir jūsų klastas galima būtų kalbėti be galo, bet šiai die- 
nai pakaks. 

Tada pamokslininkas atsiklaupė sakykloje, pakėlė akis į dangų ir, 
susinėręs rankas, tarė: 

— Viešpatie, nieko nenuslėpsi nuo Tavo akių, Tu viską regi, ir 
nėra to, ko Tu negalėtumei padaryti. Tu Žinai teisybę ir matai, kaip 
nekaltai esu apšmeižtas. Ir vis dėlto aš jam atleidžiu, nes Tu, Viešpa- 
tie, atleidi man. Būki jam gailestingas, nes jis nežino, ką daro ir ką sa- 
ko. Tik meldžiu Tavo teisingumo, idant neliktų be atbalsio Tau mes- 
ta užgaulė, nes šičia yra Žmonių, kurie ketino įsigyti šventąją bulę, 
bet, patikėję vylingais šio nedorėlio žodžiais, galbūt atsižadės savo 
gero noro. O kadangi mano artimas patirs skriaudą, meldžiu Tave, 
Viešpatie, nepaliki be atbalsio šio nedoro darbo, padaryki stebuklą, ir 
tebūnie šitaip: jeigu iš tikrųjų, kaip skelbia šis Žmogus, esu klastoto- 
jas ir apgavikas, drauge su sakykla prasmegsiu skradžiai žemes per 
septynias uolektis ir niekada neberegėsiu saulės šviesos, o jeigu ma- 
no teisybė ir šis žmogus, susimokęs su šėtonu, geidžia, idant čia su- 
sirinkusius aplenktų Tavo didi malonė, nubauski jį ta pačia bausme ir 
apreikški visiems jo piktą valią. 

Vos baigė maldą mano dievobaimingasis šeimininkas, nedoram 
algvasilui pakirto kojas, ir jis griuvo žemėn su tokiu trenksmu, kad 
gausmas nusirito per visą bažnyčią. Jis aimanavo apsiputojęs, raitėsi, 
bjauriausiai vaipėsi, rankomis ir kojomis daužė į aslą ir blaškėsi. 

Bažnyčioje kilo toks triukšmas ir klegesys, jog negirdėjai, kas 
ką šaukia. Vieni drebėjo išsigandę, kiti šūkavo: „Atleisk jam, Vieš- 
patie!“, dar kiti: „Ir gerai, daugiau nebemeluos!“ 

Pagaliau keletas žmonių - pažiūrėti su didžia baime — priėjo artyn 
ir nutvėrė už rankų, nes algvasilas daužė aplinkinius be jokio pasi- 
gailėjimo. Kiti užgriuvo ant kojų ir laikė stipriai užgulę, nes pasiutęs 
mulas taip nesispardo, kaip spardėsi algvasilas. Šitaip jį ramdė kurį 
laiką. Daugiau nei penkiolika vyrų grumdė jį primygę, ir visiems kliu- 
vo atsakančiai, o užsižiopsoję gavo ir į dantis. 

Tuo metu mano šeimininkas klūpojo sakykloje, sunėręs rankas ir 
pakėlęs akis į dangų, visa siela atsidavęs Dievui, tad nei riksmai, nei 
klegesys, nei klyksmas negalėjo nukreipti jo žvilgsnio nuo aukštybių. 

Geri Žmonės priėjo prie jo, šaukdami didžiu balsu, grąžino že- 
mėn ir ėmė prašyti, kad pasigailėtų vargšo merdėjančio algvasilo ir 
teiktųsi pamiršti visa, kas buvo, taip pat ir nelaimingojo piktžodžia- 
vimą, nes tas jau atsiteisęs su kaupu už savo nuodėmę, ir dėl Dievo 
meilės išvaduotų jį iš kančių ir mirties pavojaus, esą jiems akys atsi- 
vėrusios, ir jie pamatę, kaip nusižengęs algvasilas ir koks teisingas ir 
sąžiningas mano šeimininkas, kurio maldas Dievas veikiai išklausęs 
ir beregint nubaudęs nusidėjėlį. 

Pamokslininkas, lyg pabudęs iš saldaus miego, pažvelgė į juos, 
pasižiūrėjo į nusižengėlį, perleido akimis aplink stovinčius ir pasakė 
įtaigiu balsu: 

— Gerieji žmonės, nedera melsti malonės žmogui, kurį taip aki- 
vaizdžiai ištiko Dievo rūstybė, bet kadangi Viešpats draudžia man 
atsiteisti blogu už bloga ir liepia atleisti skriaudas, pasikliaudami Jo 
begaliniu gailestingumu, pasimelskime visi Aukščiausiajam, idant at- 
leistų nuodėmes tam, kuris kėsinosi į mūsų švenčiausiąjį tikėjimą. 
Tad nukreipkime širdis į Viešpatį. 

Jis nulipo nuo sakyklos ir dievobaimingu veidu paragino visus 
melstis, kad Viešpats teiktųsi atleisti tam nusidėjėliui, grąžintų jam 
kūno stiprybę ir sveiką protą ir išvytų šėtoną, kuriuo apleido algvasi- 
lą, bausdamas už didžią nuodėmę. 

Visi suklaupė priešais altorių ir drauge su klierikais pradėjo ro- 
miai giedoti litaniją. O mano šeimininkas, kryžiumi bei švęstu vande- 
niu nešinas, užlaužęs rankas ir taip pakėlęs dangun akis, kad bolavo 
vien baltymai, pasilipo į sakyklą ir pasakė tokį ilgą ir graudų žodį, jog 

pravirko visi parapijiečiai, kaip tai atsitinka dievobaimingiems žmo- 
nėms iškalbingam kunigui sakant pamokslą apie Viešpaties kančias. 
Ne mirties nusidėjėliui meldė jis Viešpatį“, priešingai — prašė prail- 
ginti jam gyvenimą ir nurodyti kelią į atgailą, idant šis velnio apsės- 
tasis pasibaisėtų, suvokęs, kokia artima mirtis ir kokia didelė jo nuo- 
dėmė, ir išpažintų kaltes, ir imtų atgailauti, o Viešpats malonėtų jam 
atleisti, prailginti gyvenimą ir suteikti stiprybės. 

Po to jis liepė paduoti jam bulę ir uždėjo ją algvasilui ant galvos. 
Ir tada nusidėjėlis pamažėl apsiramino ir atsipeikėjo. Ir, vos atgavęs 
sąmonę, puolė Dievo pasiuntiniui po kojų ir, prašydamas atleidimo, 
prisipažino kalbėjęs šėtono suvedžiotas ir pamokytas, geisdamas jam 
skriaudos ir keršto už įžeidimą, o svarbiausia — taip sakęs todėl, kad 
šėtonas kenčiąs baisias kančias, kai žmonės perką popiežiaus bules. 

Šeimininkas jam atleido, ir jiedu vėl susidraugavo. O bulių pre- 
kyba taip pagyvėjo, kad miestelyje nebeliko nė vieno žmogaus be 
Dievo žodžio: pirkosi visi — vyrai ir žmonos, sūnūs ir dukros, jauni- 
kaičiai ir mergelės. 

Žinia pasklido po visus aplinkinius kaimus bei miestelius, nebe- 
reikėjo nei eiti bažnyčion, nei sakyti pamokslų, atkakus į kitą vietą, — 
žmonės plaukte plaukė užeigon, grobė bules lyg dykai dalijamas 
kriaušes. Taip dešimtyje ar dvylikoje aplinkinių miestelių bei sodžių 
šeimininkas pardavė antra tiek tūkstančių bulių, nepasakęs nė vieno 
pamokslo. 

Kai šeimininkas surengė tą vaidinimą, prisipažįstu, ir aš, nusidė- 
jėlis, kaip ir daugelis kitų, buvau apstulbęs ir priėmiau jį už gryną pi- 
nigą, bet vėliau, išvydęs juodu su algvasilu šaipantis ir juokiantis iš 
tos išdaigos, supratau, jog ir čia mano verstam ir išmoningam ponui 
pravertė jo buklus protas. 

Nors buvau dar vaikas, vis dėlto įsiminiau tą nutikimą ir nejučia 
pagalvojau: „Kokių tik vylių griebiasi tie klasčiai, mulkindami pa- 
prastus žmonelius!“ 

Tarnavau pas tą penktąjį šeimininką beveik keturis mėnesius ir 
nemaža prakaito išliejau, bet užtat neblogai mane maitino iš kunigų 
kišenės, su pamokslais keliaudamas po parapijas. 

ŠEŠTAS PASAKOJIMAS 


KAIP LASARAS PRISTOJO PRIE KAPELIONO 
IR KAS JAM VELIAU NUTIKO 


Po to apsiėmiau trinti dažus vienam meistrui, būgnų tapytojui, ir 
taipgi prisikentėjau kiek gana. 

Tuo metu buvau aš augęs bernas, ir vieną dieną, kai užėjau į ka- 
tedrą, paėmė mane už tarną kapelionas. Davė man asilą, keturis ąs0- 
čius bei šmaikštį, ir pradėjau mieste pardavinėti vandenį. Taip pasili- 
pau ant pirmos pakopos, kildamas sėkmės laiptais gero gyvenimo 
link, nes visa ko geras matas buvo man pilvas. Kas dieną parnešda- 
vau ponui po trisdešimt maravedžių, o šeštadieniais dirbdavau sau, 
taip jau ir kitomis savaitės dienomis įsidėdavau kišenėn kokį pinigė- 
lj, surinkęs daugiau nei tridešimt maravedžių. 

Prekyba sekėsi, ir po ketverių metų sugebėjau už santaupas nu- 
sipirkti padėvėtų, bet dar įmanomų drabužėlių. Įsitaisiau sudilusią 
multino liemenę, nubrizgusią striukę pūstomis rankovėmis su pra- 
karpomis, lopais nusėtą apsiaustą ir puikią senovinę špagą, nukaltą 
Kueljare“. Ir štai, išvydęs save su kilmingo žmogaus apdaru, pareiš- 
kiau šeimininkui, kad atsiimtų savo asilą, nes nebegeidauju verstis 
šiuo amatu. 


SEPTINTAS PASAKOJIMAS 


KAIP LASARAS PRISTOJO PRIE ALGVASILO 
IR KAS JAM VELIAU NUTIKO 


Atsisveikinęs su kapelionu, stojau teisingumo tarnybon pas alg- 
vasilą. Pagyvenau su juo ne per ilgiausiai, nes tarnyba pasirodė itin 
pavojinga. Ypač kai vieną naktį mudu su šeimininku vaikėsi piktada- 
riai, laidydami pavymui strypus ir akmenis. Šeimininkui, regis, kliu- 
VO, o aš išnešiau kailį sveiką. To pakako, ir aš atsisakiau šio amato. 

Besvarstant, kaip gyventi toliau, kad turėčiau ramybę ir šiokių to- 
kių taupmenų senatvei, Viešpats apšvietė man protą ir nurodė tiesų ke- 
lią. Po tiekos patirtų vargų ir negandų savo draugų ir ponų dėka paga- 
liau laimėjau tai, ko lig šiolei siekiau, o būtent - valdišką tarnybą, nes 
įsitikinau, jog niekam taip nesiseka gyvenime kaip tiems, kas ją turi. 

Ir po šiai dienai ją einu, tarnaudamas Dievui ir tamstai. Mano 
priedermė skelbti, kokie vynai parduodami šiame mieste, kas palei- 
džiama iš varžytinių, kas rasta ar pamesta, taipgi lydžiu paskutinėn 
kelionėn tuos, kuriuos baudžia teisingumo ranka, visu balsu garsinda- 
mas jų nusikaltimus. Trumpai drūtai kalbant, esu miesto šauklys“. 

Savo amatą veikiai permaniau, ir klojasi man kuo puikiausiai, 
užtat be mano pagalbos neapsieina nė vienas prekijas. Jeigu mieste 
kas geidauja parduoti vyną ir kreipiasi ne į Lasarą Tormesietį, tam nė- 
ra ko laukti naudos. 

Per ilga mane pažinęs ir įsitikinęs, koks aš buklus ir doro būdo 
žmogus, Išganytojo katedros arkivyskupas, mano parama ir tamstos 
tarnas bei draugas, atsidėkodamas už tai, kad garsinu jo vynus, supir- 
šo mane su savo tarnaite. Sumečiau, jog toksai žmogus, be malonės 
ir naudos, nieko daugiau negali man linkėti, sutikau vesti ir ligi šiolei 
nesigailiu. 

Moteriškė ji gera, stropi ir paslaugi, be to, ir klebonas nešykšti 
malonių ir visados sušelpia. Kasmet mums duoda po kūlį kviečių, per 
Velykas — mėsos, retkarčiais — vieną kitą kepalaitį duonos arba pado- 
vanoja savo nudėvėtas kelnes. Pasiūlė jis mudviem išsinuomoti tro- 
belę šalia savo namų. Sekmadieniais ir beveik per visas šventes kvie- 
čia mudu pietų. 

Ir vis dėlto pikti liežuviai — o jų niekada netrūko ir netrūks - ne- 
duoda mums ramybės ir pliauškia nei šį, nei tą: esą mano pačiutė klo- 
janti jam patalą ir taisanti valgį. Vėjo ir kalbų nesugaudysi. Mano pa- 
ti ne iš tų, kurios liežuviu papjaunamos, o arkivyskupas man šį bei tą 
pažadėjęs ir, manau, savo žodį tesės. Kartą jis gana ilgai šnekėjosi su 
manimi, jai girdint, o paskiau tarė: 

— Lasarai, kas paiso piktų liežuvių, tasai neką laimės gyvenime. 
Tegu sau pliauškia, kas nori, matęs tavo pačią vaikščiojant į mano 

namus, man tos kalbos nė motais... Tegu sau vaikščioja, dievaži, dėl 
to nei tavo, nei jos geram vardui nebus skriaudos. Užtat neimki į gal- 
vą tų paistalų, o verčiau žiūrėki savęs, ir tau išeis į naudą, pamatysi. 

— Didžiai gerbiamas pone, man parankiau glaustis prie gerų žmo- 
nių, — atsiliepiau, — mat, kaip sakoma, su kokiu sutapsi, tokiu ir pats 
patapsi. Tiesa, draugai kartais man šį tą prikiša ir netgi tikina, jog 
prieš tekėdama pati gimdžiusi trejetą kartų ir, prašom neužsigauti, su 
tamstos padėjimu. 

Sulig tais žodžiais pati pratrūko taip plūstis ir piktžodžiauti, net 
persigandau, kad troba drauge su mumis neprasmegtų skradžiai že- 
mes. Paskui pravirko ir ėmė vainoti tą, kuris ją ištekino už manęs. Tad 
verčiau būčiau pasimiręs, prieš ištardamas šiuos žodžius. Mudu su 
klebonu šokome jos raminti ir guosti, ir pagaliau ji atlyžo, pirma pa- 
ėmusi iš manęs žodį, jog amžindien apie tai neužsiminsiu, tik džiaug- 
siuos ir Dievui dėkosiu, kad vaikščioja į jo namus dieną ir naktį, nes 
man nesą ko abejoti jos dora. Ir taip mes visi trys vėlei gyvenome 
sandoroje ir ramybėje. 

Po šiai dienai nė vienas iš mūsų netgi užuominų apie tai nėra iš- 
girdęs, o kai nujaučiu, jog pažįstamų kuris ketina prabilti apie mano 
pačią, pertraukiu tą ir sakau: 

— Klausyk, meldžiamasis, jei tamsta man draugas, nesakyk nieko 
nemalonaus, nes nelaikau per draugą Žmogaus, kuris užgauna man 
širdį. Juo labiau jeigu jis baudžiasi sukiršinti mane su pačia. Aš ją 
myliu ir godoju užvis labiau pasaulyje, karščiau nei save patį. Tik jos 
dėka Dievas apipila mane gausybe malonių, nors jų ir nesu nusipel- 
nęs. Prisiekiu Švenčiausiuoju Sakramentu, jog Tolede nerasi doresnės 
moters. O kas sakys priešingai, paragaus mano kumščio. 

Niekas nesako man nė žodžio, užtat mano namuose santaika ir 
ramybė. 

Visa tai nutiko tais metais, kai mūsų imperatorius, pergalių lau- 
rais vainikuotas, įžengė į šlovingąjį Toledo miestą ir sušaukė korte- 
sus. Tada, kaip tamstai turbūt teko girdėti, čia buvo didelės iškilmės. 

Tuo metu gyvenau aukso dienas pačioje palaimos viršūnėje. 


Miguel de Cervantes Saavedra 

Garsiųjų Alkudijos laukų pakrašty, palei vieškelį iš Kastilijos į 
Andalūziją, Moliniljo užeigoje kaitrią vasarvidžio dieną suėjo du ber- 
niokai, kokių keturiolikos penkiolikos metų amžiaus, bet ne vyresni 
kaip septyniolikos, abudu palaikiais drabužiais, nuskurę ir apsiskar- 
maliavę, nors iš pažiūros atrodė lemti vyrukai. Buvo be apsiaustų, pa- 
šukinėmis kelnėmis, nuosavos odos blauzdinėmis. Tiesa, apdaras dai- 
lumu neprilygo apavui: vienas avėjo išmintas ir nudrengtas nagines, 
o kitas — kurpes, raštuotas, bet užtat be padų, veikiau šiekštus kojoms 
rakinti nekaip kurpes. Vienas berniokas mūvėjo žalią medžioklio be- 
retę, kitas — plačiakraštę skrybėlę žemu viršum ir be kaspino. Vienas 
buvo apsisiautęs pečius kupranugario vilnų spalvos vaškytiniais 
marškiniais, kurių rankovės kabaliavo sumegztos ant krūtinės, kitas 
ničnieko neturėjo, nors pakaklėje pūpsojo didelis gumulas, kaip vė- 
liau paaiškėjo, nėrinių klostyta apykaklė, tokia įčiurusi ir nubrizgusi, 
jog veikiau panėšėjo į spurenas. Apykaklėje jis nešiojosi taukuotas 
apvalainas kortas: nučiupinėti kampai per ilga sudilo, teko juos ap- 
karpyti, užtat kortos ir pasidarė tokios neregėtos formos. Berniokų 
veidai buvo saulės nusvilinti, panagės įjuodusios, rankos be galo pur- 
vinos. Vienas juosėjo trumpą dviašmenį kardą, kitas turėjo užsikišęs 
už diržo peilį geltonomis kriaunomis, vadinamąjį skerdiklį. Abudu 
nuėjo pokaičio į stoginę, kokios paprastai surenčiamos priešais užei- 
gas, susėdo vienas prieš kitą, ir tasai, kuris atrodė vyresnis, paklausė 
jaunėlį: 

— Iš kurio krašto tamsta kilęs, garbusis pone, ir kurlink teikiesi 
keliauti? 

— Nežinau, kuriame krašte mano gimtinė, prakilnusis bajoraiti, — 
atsakė anas, — ir nežinau, kur nuves mane šis kelias. 

— Tiesą pasakius, nepanašu, kad tamsta būtumei iš dangaus nu- 
kritęs, - atrėmė vyresnysis, - O ir ši užeiga ne iš tų, kame tinka ilgam 
apsistoti; tad norom nenorom teks traukti toliau. 

— Aišku savaime, — tarė jaunėlis, — ir vis dėlto sakau tamstai gry- 
ną teisybę. Gimtinė man — nebe gimtinė, nes namie palikau nebent 
tėvą, nepripažįstantį manęs per sūnų, ir pamotę, ujančią mane kaip 
posūnį; dabar einu akių plotu ir sustosiu tik susiradęs Žmogų, kuris 
pagelbėtų mane su pinigais juodą vargą bristi. 

— O tamsta moki kokio amato? — pasiteiravo vyresnysis. 

Jaunėlis atsakė: 

— Amato jokio nemoku, nebent gebu bėgioti kaip zuikis, šokinė- 
ti kaip stirna ir švankiai darbuotis žirklėmis. 

— Visa tai labai gražu ir net pravartu, - tarė vyresnysis, — nes mar- 
game pasaulyje niekados nepristigs zakristijonų, kurie dosniai atsily- 
gins per Visus Šventus, kad tik prikarpytumei popierinių gėlių altoriui 
padabinti Didįjį Ketvirtadienį. 

— Ne jau, aš karpau ką kita, — atsakė jaunėlis. - Mano tėvas, siu- 
vėjas ir šiaučius iš Dievo malonės, išmokė mane sukirpti blauzdines, 
tokias, kaip tamsta tikriausiai žinai, kojines, tik odines. Taip puikiai 
gebu jas sukirpti, jog, dievaži, galėčiau išeiti į meistrus, tik štai pikta 
dalia neleidžia man ištrūkti iš nežinios. 

— Ir ne tokių negandų nutinka doriems Žmonėms, - atsakė vyres- 
nysis. — Ne kartą esu girdėjęs, jog reti gabumai dažniausiai nueina vė- 
jais. Betgi tamsta dar tokio amžiaus, kad spėsi pakreipti savo likimą 
kaip tinkamas. Beje, jei neklystu ir jei akys manęs neapgauna, tamsta 
turi ir kitokių, užslėptų gabumų, kurių, matyt, negeidauji atskleisti. 

— Taip, turiu, — tarė jaunėlis, — bet jų nedera kelti į viešumą, kaip 
tamsta ir pastebėjai. 

Į tai vyresnysis tarė: 

— Tuomet pasakysiu tamstai, jog vargu bau rasi kur kitur tokį 
žmogų, kuriam galėtumei patikėti savo paslaptį, o kad nebijotumei at- 
verti širdies ir kalbėti pilna burna, imsiu ir pirmas atversiu savąją. 

Man rodos, likimas tyčia mudu suvedė, ir, visai galimas daiktas, mu- 
du būsime geri draugai iki grabo lentos. Aš, pone bajoraiti, esu kilęs 
iš Fuenfridos, lemto miesto, plačiai apgarsinto žymių keliauninkų, 
kurie niekados jo nelenkia. Vadinuos Pedru Rinkonu, mano tėvas — 
didis žmogus, nes darbuojasi kryžiaus Žygių labui, kitaip sakant, jis — 
popiežiaus bulių pardavėjas, arba bulinčius, anot paprastų Žmonių. 
Vienu tarpu aš jam gelbėjau ir taip praėdžiau dantis, jog netgi labiau- 
siai patyręs bulių pardavėjas nebūtų manęs čia pranokęs. Bet sykį, su- 
sižavėjęs pinigais labiau nei bulėmis, susiglėbiau maišą ir drauge su 
juo atsidūriau Madride, o ten, mėgaudamasis pramogomis ir malonu- 
mais, kurių sostinėje netrūksta, per kelias dienas jį taip gražiai aptuš- 
tinau, kad jis visas susiklostė kaip jaunikio skepetaitė. Pinigų savinin- 
kas atskubėjo iš paskos, mane suėmė; niekas manęs neužtarė, tačiau 
teisėjai, atsižvelgdami į mano amžių, pasitenkino sprendimu - pririš- 
ti prie stulpo ir šitaip... rykštėmis nubaidyti keletą musių nuo pečių, o 
paskiau ketveriems metams ištremti iš sostinės. Pasisėmęs kantrybės 
ir išrietęs nugarą, nusilenkiau būtinybei, iškenčiau bausmę, o paskiau 
taip veikiai išvykau į tremtį, jog nespėjau prasimanyti nei arklio, nei 
asilo. Iš savo mantos pasiėmiau tik tai, kas man pasirodė itin reikalin- 
ga, be kita ko, pasiėmiau ir štai šitas kortas (ir ištraukė iš apykaklės 
jau minėtas kortas): jomis manydavausi lošdamas „akį“ visuose vieš- 
bučiuose ir užeigose, kiek tik jų pasitaikė kelyje iš Madrido. Ir nors, 
kaip tamsta matai, šios kortos įčiurusios ir nudilusios, jos daro ste- 
buklus, pakliuvusios bukliam žmogui į nagus: tik nukeli — ir apačio- 
je visados randi tūzą, kuris beregint tampa švietalu ir pelno tau vie- 
nuolika akių; kas nors pasiūlo tau palošti „dvidešimt vieną“ — ir tu, 
rankose turėdamas tūzą, balon neišmeti nė sudilusio vanioko. Jeigu 
tamsta bent truputį loši „akį“, nėra ko nė aiškinti, kaip pravartu žino- 
ti, jog pirmoji korta bus tūzas. Be to, vieno pasiuntinio virėjas išmo- 
kė mane kurių ne kurių gudrybių lošiant banką ir kirstinį, kitaip dar 
vadinamą muštuku, vadinasi, iš manęs gali išeiti toks pat lošimo 
meistras kaip iš tamstos — blauzdinių sukirpimo meistras. Tad badu 
neteks mirti, nes kiekvienoje sodyboje visados rasis žmogus, kuriam 
magės sėsti prie kortų. Imame ir patikriname, ar pasitvirtins mano 

žodžiai. Pastatykime raizgus ir pasižiūrėkime, gal įklius kokie paukš- 
teliai, kad ir šičia apsistoję mulų varovai. Apsimesime, kad lošiame 
„akį“ iš tikrųjų, o jei kas panorės būti trečias, tas pirmas atsisveikins 
su savo pinigėliais. 

— Puiku! — atsiliepė jaunėlis. — Tamsta didžiai pagerbei mane, pa- 
pasakodamas savo gyvenimą, tad ir aš neslėpsiu savo praeities, O ji 
daugmaž tokia. Gimiau Dievo numylėtame sodžiuje vidurkely tarp Sa- 
lamankos ir Medinos del Kampo. Tėvas, siuvėjas, išmokė mane savo 
amato, bet aš, nors ir turėdamas jam įgimtų gabumų, veikiai pasibodė- 
jau tuo darbu ir įsimiklinau karpyti kapšelius. Man įgriso skurdus so- 
džiaus gyvenimas ir pamotės burnojimas; palikęs gimtinę, iškeliavau į 
Toledą verstis tuo amatu, kuriam turėjau pašaukimą, nes niekas nesu- 
gebėjo taip pakabinti škaplienaus ar užslėpti kapšelio, kad jų neuž- 
čiuoptų mano pirštai ir nenukirptų mano žirklės, netgi tų, kuriuos ser- 
gėjo Argaus akys. Per keturis mėnesius tame mieste manęs nė karto 
neprirėmė sienos, nė karto neužklupo ir nenutvėrė policija, nė vienas 
žmogus neįskundė,; tiesa, prieš kokią savaitę toksai velnio neštas ir pa- 
mestas šnipas davė žinią korechidorui, tas susidomėjo mano gabumais 
ir panoro mane pamatyti, bet aš kuklus iš prigimties, nemėgstu bend- 
rauti su tokiais svarbiais pareigūnais, todėl pasistengiau išvengti susiti- 
kimo su korechidoru ir taip skubiai dingau iš miesto, jog nespėjau pa- 
sirūpinti nei arklio, nei pinigų, nei karietos ar bent jau vežimo. 

— Baikime tuos juokus, — tarė Rinkonas, — juk mudu jau susipa- 
žinome: kam riesti nosį ir puikautis? Atvirai prisipažinkime, jog šiuo 
metu neturime nei pinigų, nei kurpių. 

— Puiku! - sutiko Djegas Kortadas (nes tuo vardu pasivadino jau- 
nėlis). — Ir jeigu tamsta pasiūlei man draugystę iki grabo lentos, su- 
tvirtinkime ją gražiomis šventomis apeigomis. 

Djegas Kortadas pasikėlė, tvirtai ir lipšniai apkabino Rinkoną, ir 
Jiedu susėdo lošti „akį“ apkalbėtomis kortomis, kurios buvo gana 
lemtai sukirptos, tik gerokai nešvarios ir vylingos, ir po kelių partijų 
Kortadas įsimiklino traukti tūzą neką blogiau nei mokytojas. 

Tuo metu vienas mulų varovas išėjo į verandą pakvėpuoti grynu 
oru ir panoro prisidėti prie abiejų bičiulių. Jiedu mielai jį priėmė ir 

greičiau nei per pusvalandį išmelžė dvylika realų ir dvidešimt du ma- 
ravedžius, ir bėdulis nustėro, lyg dvylikos iečių ir dvidešimt dviejų 
tūkstančių sopulių pervertas. Mulų varovas ketino atsiimti pinigus iš 
berniokų, manydamas, jog tie per jauni apsiginti. Tačiau berniokai 
taip surėmė varovą, vienas nusitvėręs trumpą kardą, kitas — peilį gel- 
tonomis kriaunomis, jog tam būtų buvę striuka, jei nebūtų subėgę jo 
draugai. 

Tuo metu kaip tyčia keliu jojo keletas raitelių, kurie ketino apsi- 
stoti pokaičio tolėliau, už pusės lygos, Alkaldės užeigoje; pastebėję 
berniokus riejantis su varovais, juos sutaikino ir pasiūlė vyrukams jo- 
ti drauge, jeigu tie traukią į Seviliją. 

— Mudu ten ir keliaujame, — tarė Rinkonas, — ir pasistengsime 
tamstoms pasitarnauti kuo galėdami. 

Ilgai nesvarstę, vienu šuoliu berniokai atsidūrė būrelio priešaky 
ir leidosi drauge su raiteliais, palikę varovus nuskaustus ir įtūžusius, 
o užeigos šeimininkę apstulbintą šelmių buklumo — mat ji slapčiomis 
klausėsi jų pokalbio. Kai šeimininkė pranešė varovui, jog, kaip girdė- 
jusi, berniokai lošę Žymėtomis kortomis, tas griebėsi už barzdos ir 
buvo bešokąs joti iš paskos į aną užeigą atsiimti savo labo, nes pasi- 
juto didžiai įžeistas ir pažemintas: kur tai matyta, kad du vaikėzai ap- 
mulkintų tokį augusį vyrą kaip jis! Draugai jį numaldė ir patarė nie- 
kur nevažiuoti, idant neapsigarsintų esąs žioplys ir mulkis, be to, pa- 
rėmė savo žodžius visokiais gyvenimiškais pavyzdžiais, kurie, deja, 
nėmaž jo nepaguodė, bet vis dėlto sulaikė užeigoje. 

Tuo tarpu Kortadas ir Rinkonas įniko taip uoliai tarnauti keliau- 
ninkams, jog didumą kelio tie vežė juodu, pasisodinę ant mulų stur- 
plių; ir nors berniokai turėjo ne vieną dingstį panaršyti po savo ponų 
mantą, vis dėlto ja nepasinaudojo, baimindamiesi prarasti malonią 
progą nukeliauti Sevilijon, kur šitaip geidė nusigauti. Šiaip ar taip, 
kai, skambinant vakarinėms pamaldoms, prie miesto Muitinės vartų 
pareigūnai tikrino mantą ir rinko mokesčius, Kortadas neatsispyrė pa- 
gundai ir perrėžė lagaminą ar veikiau kelionkrepšį, kurį vienas ke- 
liauninkas, prancūzas, vežėsi ant mulo sturplio; geltonkriauniu peiliu 
jis atvėrė tokią gilią ir plačią žaizdą krepšio šone, jog bemat išsi vertė 

visi viduriai, paskui mikliai ištraukė dvejus puikius marškinius, sau- 
lės laikrodį ir užrašų knygutę. Niekas berniokams netiko, ir, pasitarę, 
kad prancūzas turbūt ne veltui visą kelią nesiskyręs su krepšiu ir tu- 
rįs prisikimšęs daug geresnių daiktų negu tie niekai, kurie jiems ati- 
teko, jiedu nusprendė dar kartą panaršyti po krepšį, bet vis dėlto ne- 
drįso pagalvoję, jog keliauninkai veikiausiai bus pasigedę savo labo 
ir saugiai pasidėję visą mantą. 

Berniokai atsisveikino su savo ponais ir maitintojais, dar prieš 
juos apvogdami. Rytojaus dieną pardavė marškinius turgavietėje už 
Smiltynės vartų ir pelnė dvylika realų. Tada patraukė pasižvalgyti po 
miestą ir nusistebėjo katedros didybe ir puikumu, taipgi gausybe uos- 
to darbininkų, suėjusių krauti laivų. Upėje stovėjo šešios galeros!, ir, 
bežiūrint į jas, berniokams pasidarė nejauku, netgi šiurpuliai nubėgo 
per kūną pagalvojus, jog kurią dieną bus nubausti už nusikaltimus ir 
turės šičia baigti savo dienas. Išsyk jiedviem krito į akį, kad aplink 
zuja daugybė nešikų paauglių. Vieną jų pasiteiravo apie jų amatą: ar 
ne per sunkus ir kiek duoda naudos. Paklaustas vaikėzas iš Asturijos 
atsakė, jog verslas neblogas ir mokesčiais neapdedamas; jog kartais 
pelno penketą šešetą realų per dieną, gali valgyti, gerti ir linksmintis 
kaip karalius, tad nereikią ieškoti patikimo šeimininko, ir visada Ži- 
nąs, kad papietausiąs kada tinkamas, nes bet kuriuo metu gaunąs pa- 
valgyti netgi prasčiausioje miesto smuklėje, o jų čia esama nemaža, 
ir visos jos ganėtinai geros. 

Draugai nušvitę išklausė asturo pasakojimą, ir jo verslas pasiro- 
dė jiedviem ne toks jau prastas, lyg tam tyčia jiems pramanytas, nes 
galėjai kaip niekur nieko vaikščioti po visus namus ir be jokios bai- 
mės slapčia manytis savo amatu, benešiodamas įduotus rykus ir daly- 
kus. Tą pačią akimirką jiedu nusprendė susipirkti visa, kas reikalinga 
nešikui, juoba kad šiame darbe nebuvo kas mėgina naujoko įgūdžius. 
Jie pasiteiravo asturą, ką derėtų įsigyti, ir tas atsakė, jog kiekvienam 
privalu nusipirkti po naują, švarų maišiuką ir po tris pintines — dvi di- 
desnes ir vieną mažesnę: į pintines dėsią mėsą, žuvį ir vaisius, O į 
maišiuką — duoną. Asturas nusivedė juos ten, kur prekiaujama tais 
daiktais, ir jie apsipirko už prancūzo dėka laimėtus pinigus. Porai 

valandų praslinkus, jiedu atrodė lyg išėję į savo naujo amato meist- 
rus: taip švankiai laikė rankose pintines ir dailiai prigulę kabojo prie 
šalies maišeliai. Jų vadovas nurodė, kame dera stovėti: rytais — prie 
mėsinių Išganytojo aikštėje, pasninko dienomis — prie žuvies krautu- 
vių ir Kalno aikštėje, po pietų — upės pakrantėje, ketvirtadieniais — 
mugėje. 

Berniokai gerai įsidėjo į galvą šią pamoką ir kitą dieną iš pat 
ankstaus ryto atsidūrė Išganytojo aikštėje. Vos tik jiedu pasirodė, be- 
regint juos apstojo kiti nešikai, iš valyvų maišelių bei pintinių pažinę 
naujokus. Juodu apipylė klausimais, ir jie atsakinėjo mandagiai ir su 
išmanymu. Tuo metu priėjo žmogus, iš pažiūros studentas“, ir karei- 
vis: abu, matyt, priviliojo švarutėlės naujokų pintinės. Vyriškis, pana- 
šus į studentą, pasišaukė Kortadą, o kareivis — Rinkoną. 

— Na, padėk, Dieve! — palinkėjo berniukai. 

— Duokdie, kad tamstos būtų lengva ranka, — tarė Rinkonas. — 
Mat aš tik pradedu šį darbą. 

Kareivis į tai atsakė: 

— Pradžia nebloga, nes susitikai laimingą žmogų: aš įsimylėjęs ir 
ketinu surengti vaišes savo mylimosios draugėms. 

— Tuomet kraukite kiek tinkamas, man ganės ištvermės ir spėkų 
susikelti ant kupros visą šitą aikštę. O jei prireiks talkos prie vaišių 
ruošimo, mielai pagelbėsiu. 

Kareiviui pritiko prie širdies bernioko paslaugumas, ir jis pasi- 
siūlė padėti — jei tik šis panorėsiąs susirasti tarnybą ir mesti ne per 
garbingiausią verslą, kuriuo dabar manosi. Rinkonas atsakė, jog tik 
šiandien ėmęsis naujo amato, užtat ir neketinąs iškart jo palikti, kaip 
reikiant nepermanęs gerųjų ir blogųjų jo pusių; jeigu šis darbas nusi- 
bosiąs, duodąs Žodį pristoti už tarną veikiau prie kareivio negu prie 
kokio bažnytininko. 

Kareivis nusijuokė, drūčiai apkrovė nešiką ir nurodė kelią į sa- 
vo damos namus, idant šis įsidėmėtų jį visam laikui ir kitąsyk pats 
vienas eitų tiesiai kur siųstas, išvaduodamas kareivį nuo būtinybės 
vedžioti jį už rankos. Rinkonas pasižadėjo būti doras ir sąžiningas, 
gavo iš kareivio tris kvartus“ ir neilgai trukus grįžo atgal į aikštę, 

bijodamas pražiopsoti kitą progą: tokio uolumo išmokė jį anas as- 
turas, neužmiršęs priminti, jog, nešant smulkesnę žuvį, kaip antai 
sardines, nedraudžiama pasiimti keletą žuvelių paragauti, kokio jos 
skonio, bent jau tiek, kiek gana alkiui numarinti. Tik čia jau privalu 
apsisukti mikliai ir su atžvalga, kad neprarastumei pasitikėjimo, ku- 
ris nešikui brangesnis už viską pasaulyje. 

Kad ir kaip greitai parsirado Rinkonas, Kortadą aptiko jau besto- 
vintį ankstesnėje vietoje. Kortadas žengė prie Rinkono ir paklausė, 
kaip jam sekasi. Rinkonas atgniaužė saują ir parodė tris kvartus, Kor- 
tadas įsikišo ranką į užantį, išsitraukė kimštinai prikimštą kapšelį, to- 
kį seną, jog tas suvis nebekvepėjo ambra, ir tarė: 

— Štai šiuo kapšeliu ir dar dviem kvartais atsiteisė man jo malo- 
nybė ponas studentas; dėl viso pikto, Rinkonai, pasilaikyk šį kapšelį. 

Vos Rinkonas nemačiom perėmė kapšelį, staiga atidūmė studen- 
tas, visas suplukęs ir mirtinai persigandęs. Pamatęs Kortadą, studen- 
tas pasiteiravo, ar šis kartais nepastebėjęs tokio ir tokio kapšelio, ku- 
riame buvę penkiolika aukso eskudų, trys realai po du maravedžius ir 
keletas maravedžių smulkiais, melsdamas jį prisipažinti nugvelbus tą 
kapšelį, kai jiedu ėję apsipirkti. Su neregėta savitvarda, nėmaž neper- 
simainęs, Kortadas atsakė: 

— Apie tamstos kapšelį galiu pasakyti nebent tiek: jeigu tamsta 
būtumei jį saugiai pasidėjęs, nieku gyvu jis nebūtų prapuolęs. 

— Užtat jį man ir pavogė, velniai parautų, kad pasidėjau, ko gero, 
ne per saugiausiai! — sušuko studentas. 

— O ką aš sakiau? — atitarė Kortadas. — Šiaip ar taip, viskas pa- 
saulyje atitaisoma, tik ne mirtis, o dabar pasiūlysiu tamstai patį ge- 
riausią ir veiksmingiausią vaistą — kantrybę, nes „nėra to blogo, kad 
neišeitų į gera“, „nesidžiauk radęs, neverk pametęs“, o „diena dieną 
moko“. Praeis kuris laikas, ir žmogus, nudžiovęs tamstos kapšelį, ims 
atgailoti ir tamstai jį sugrąžins, kad kokios, dar iškvėpintą. 

— Dėl kvepalų man galvos neskauda, - atsiliepė studentas. 

O Kortadas varė toliau: 

— Be kita ko, juk ir vyskupas, ir popiežius atskiria nuo Baž- 
nyčios už vagystę, o ir mes patys, sutelkę valią, visados pasiekiame 

užsibrėžtą tikslą; tiesą pasakius, nė iš tolo nenorėčiau prikišti nagų 
prie tamstos kapšelio: juk tamsta manding esi dvasiuonų luomo, va- 
dinasi, būčiau baisiausiai susitepęs kraujomaiša ar po teisybei švent- 
vagyste. 

— Ir dar kokia šventvagyste! — sušuko susigraužęs studentas. — 
Nors aš ir ne dvasininkas, o tik moterų vienuolyno zakristijonas, vis 
dėlto pinigai, buvę kapšelyje, — trečdalis krikščionių aukų, kuriuos 
savo bičiulio kunigo pavedimu surinkau labiems darbams, o tai šven- 
ti ir palaiminti pinigai. 

— Na, vadinasi, vagiui jie neskels, — atvertė Rinkonas, — aš jam 
nepavydžiu; ateis Paskutiniojo teismo diena - ir išlįs yla iš maišo, pa- 
aiškės, kas gi buvo tasai nevidonas, tasai sujįžūlėjęs niekšas, išdrįsęs 
pasisavinti, pasiglemžti ir sutrempti į purvą trečdalį aukų, skirtų la- 
biems darbams! O sakykite, meldžiamasis, kiek iš viso per metus 
surenkate tų aukų? 

— Šūdą ten surinksi! Imsiu mat dabar su tamsta varinėti kalbas, 
kiek aukų surenku! — atkirto zakristijonas, netverdamas įtūžiu. - Jei- 
gu sveikas ką nors Žinai, sakyk, o jei nežinai, keliauk su Dievo padė- 
jimu, o aš eisiu ir pagarsinsiu vagystę per šauklį. 

— Manding nebloga mintis, — pritarė Kortadas, — tik pasistenkite, 
meldžiamasis, jam priminti ypatingas kapšelio žymes bei tikslią pa- 
vogtų pinigų sumą, kitaip, jei apsiriksite bent pusskatikiu, kol gyvas 
jo nematysite, sakau jums tikrą teisybę. 

— Dėl to man nėra ko baimintis, - atsakė zakristijonas, - aš neap- 
siriksiu nė per nago juodymą, nes galiu neatsiminti, kiek kartų muša 
katedros vartai prieš pamaldas, o kiek pinigų buvo kapšelyje — žinau 
kuo puikiausiai. 

Ir zakristijonas, išsitraukęs iš. kišenės mezginiuotą nosinaitę, 
ėmė šluostytis prakaitą, žliaugiantį nuo kaktos nelyginant vanduo iš 
distiliatoriaus gyvatuko. Vos išvydęs nosinaitę, Kortadas įsigeidė 
žūtbūtinai ją nuglemžti. Kai zakristijonas nuėjo sau, Kortadas pa- 
traukė iš paskos, pasivijo Katedros aikštėje ir pasišaukė į šalį. Ten 
įsileido paistyti visokiausius niekus ir nudardėjo su burokais į malū- 
ną, visaip guosdamas pašnekovą ir apiberdamas jį patarimais, kaip 

atgauti prarastą kapšelį, tolydžio nutraukdamas pradėtą mintį, jog 
bėdinas zakristijonas suvis apdujo beklausydamas, o kadangi toli 
gražu ne viską suprato, tai prašė po du, po tris kartus persakyti tą pa- 
tį. Kortadas įdėmiai žvelgė jam į veidą, nenukreipdamas akių į šalį, 
o zakristijonas lygiai taip pat žiūrėjo į Kortadą, stengdamasis pagau- 
ti kiekvieną žodį. Šitaip meistriškai pūsdamas miglas, Kortadas ga- 
liausiai įsimiklinęs ištraukė nosinaitę jam iš kišenės, o atsisveikinda- 
mas paprašė būtinai ateiti po pietų į tą pačią vietą — girdi, numanąs, 
jog kapšelį bus nudžiovęs vienas vaikėzas, to pat amžiaus kaip ir jis, 
taipgi nešikas, tik ilgapirštis, — ir pažadėjo anksčiau ar vėliau suži- 
noti, kaip atgauti pinigus. 

Zakristijonas lyg ir nusiramino ir atsisveikino su Kortadu, o tas su- 
grįžo pas Rinkoną, kuris stovėjo netoliese ir stebėjo visą sceną; tolėliau 
buvo dar vienas vaikėzas su krepšeliais, matęs, kaip Kortadas nučiupo 
nosinaitę, o paskui atidavė ją Rinkonui; jis pnėjo artyn ir tarė: 

— Sakykite, meldžiamieji, ar nebūsite kartais iš graibingųjų luomo? 

— Mes nesuprantame, ko tamsta klausi, meldžiamasis, — atsakė 
Rinkonas. 

— Ko gi ponai graibštukai nesugraibo? — tarė anas. 

— Nei ką mes išbarstėm, nei ką norim sugraibyti, - atsakė Korta- 
das. — Jei tamstai ko nors reikia, prašom sakyti, o jei ne - keliauk su 
Dievo padėjimu. 

— Tai judu nesuprantate? — tarė vaikėzas. — Ką gi, sukramtysiu ir 
įdėsiu į burną: aš klausiu, meldžiamieji, ar tamstos nebūsite iš vagių 
luomo? Beje, ko čia klausinėti, ir šiaip matau, kad judu vagys. Tik sa- 
kykite, ko neapsilankėte jo malonybės Gaujolos muitinėje? 

— O ką, jūsų krašte ir vagys apdedami mokesčiais? — paklausė 
Rinkonas. 

— Mokesčiais neapdedami, - atsakė nešikas, — bet, šiaip ar taip, 
užsirašo pas jo malonybę Gaujolą, o jis — jų tėvas, mokytojas ir užta- 
rėjas. Todėl patariu eiti su manimi nusilenkti jo malonybei Gaujolai, o 
be jo žinios nė nebandykite vagiliauti, kitaip atsirūgsite abiem galais. 

— Manding vogimas - tai laisvas verslas, neapdedamas nei mo- 
kesčiais, nei duoklėmis, — atsakė jam Kortadas, — o jei kada ir reika- 
laujama atsiteisti, tai Žmonės atsimoka už viską iš karto - arba kaklu, 

arba nugara. Bet jeigu jau kiekviename sodžiuje sava mada, laiky- 
simės jūsų papročio, reikia manyti, paties išmintingiausio. Sevilija — 
puikiausias miestas pasaulyje. Tad veski tamsta tenai, kame būva kal- 
bamas bajoras. Jau iš tamstos žodžių spėju jį esant garbingą, taurų 
žmogų, be kita ko, gerai išmanantį savo amatą. 

— Kurgi ne, vargu bau rasi garbingesnį žmogų, geriau išmanantį 
savo amatą! — atsakė nešikas. — Koks jis meistras, galima spręsti bent 
iš to, jog per ketverius metus, kai atsieina mums tėvas ir galva, bene 
keturi kojomis peržegnojo žemę, trisdešimt gavo naujus marškinius ir 
kokie šešiasdešimt du atsidūrė ant plūdurių'. 

— Po teisybei tamstos žodžiai mudviem tiek pat sugaudomi kiek 
skraidymo menas, — tarė Rinkonas. 

— Ką gi, eime, — paragino nešikas, — pakeliui išaiškinsiu tams- 
toms šiuos žodžius, o ir daugelį kitų, kuriuos privalu mokėti kaip 
poterius. 

Ir jisai įsileido dėstyti ir aiškinti visokiausius žodžius, kurie, anot 
vagių, sudarą jų žargoną, ir pokalbis išėjo gana ilgas, nes ir kelias pa- 
sirodė ne per trumpiausias. 

— O gal ir tamsta būsi vagių luomo? — beeidamas paklausė 
Rinkonas. 

— Žinia, - atvertė tas, — aš vagis ir savo triūsu tarnauju Dievui bei 
doriems žmonėms, tik esu dar nelabai patyręs ir šiuo tarpu turiu pra- 
būti metus naujokystės mūsų brolijoje. 

— Pirmą kartą girdžiu, jog esama vagių, tarnaujančių Dievui ir 
doriems žmonėms! - įsiterpė Kortadas. 

— Meldžiamasis, — atsiliepė naujasis bendras, — ne mano galvai 
gilintis į Dievo mokslą, nors vis dėlto žinau, jog kiekvienam mūsų sa- 
vo triūsu leista šlovinti Viešpatį, juoba kad to reikalauja nuostatai, ku- 
riuos Gaujola įvedė savo brolijoje. 

— Vadinasi, negali būti jokios abejonės, ar tie nuostatai geri ir 
šventi, - tarė Rinkonas, - jeigu skatina vagis tarnauti Dievui! 

— Jie tokie šventi ir geri, jog mūsų verslui geresnių nė nereikia, — 
kalbėjo toliau nešikas. — Gaujolos sprendimu, dalį savo pajamų ski- 
riame aliejui pirkti, idant katedroje prie vieno didžiai garbinamo 
šventojo paveikslo degtų amžinoji ugnis. Ir iš tiesų tamstoms sakau, 

jog šis darbas mums labai pravertė. Ne per seniausiai vienas raguotis 
turėjo nueiti tris kalvarijas už dviejų bliovy nujojimą ir nors buvo nu- 
geibęs ir kas keturios dienos jį krėtė drugys, viską ištvėrė, suturėjo 
brauklį, lyg nieko jam nebūtų darę. Visi mūsų meistrai tvirtina, kad 
jam padėjo neregėtas pamaldumas, nes jo paties spėkų vargu ar būtų 
ganėję pirmam krikštui priimti. Žinau, tamstos paklausite, ką reiškia 
kurie ne kurie mano žodžiai, todėl noriu iš anksto jums paaiškinti, ne- 
laukdamas, kol imsite mane kamantinėti. Taigi raguočiais vadinami 
tie, kurie vagia gyvulius, kalvarijomis — kankinimai, bliovomis, tams- 
toms leidžiant, — asilai, o pirmas krikštas — tai pirmas budelio kirtis 
rykšte. Ir štai dar kas: mes kalbame rožinį, kuris suskirstytas pagal sa- 
vaitės dienas, ir diduma mūsų nevagia penktadieniais, o šeštadieniais 
nesišneka su moterimis, vardu Marija. 

— Gražumėlis, — tarė Kortadas, — bet sakykite, jūsų malonybe, 
gal, be kita ko, dar išlyginate nuostolius ar mokate pašalpas? 

— Apie nuostolių išlyginimą nėra ko nė kalbėti, — atrėmė neši- 
kas, — tai neįmanoma, nes kiekvienas vogtas daiktas skirstomas į 
daug dalių ir kiekvienas brolijos narys, arba brolis, gauna savo dalį, 
tad vagis nieko negali sugrąžinti apvogtam žmogui, be to, niekas mū- 
sų neverčia atgailoti, nes niekados neiname išpažinties, o jei mus at- 
skiria nuo Bažnyčios, niekada to nesužinome, mat vaikštome į baž- 
nyčią ne tada, kai skaitomos ekskomunikos, o dažniausiai visuotinio 
nuodėmių atleidimo dienomis, kai suplaukia marios Žmonių ir galima 
tikėtis didesnio laimikio. 

— Ir, nieko kito nedarydami, manote, jog gerai ir šventai gyvena- 
te? — pasiteiravo Kortadas. 

— O kas gi čia bloga? — nustebo nešikas. — Gal geriau būti išga- 
ma eretiku, užmušti tėvą motiną ar galų gale patapti sodų mitu? 

— Gal tamsta norėjai pasakyti sodomitu? - įterpė Rinkonas. 

— Būtent sodomitu, — pritarė nešikas. 

— Aišku, ne geriau, — atsakė Kortadas. - Bet kadangi mūsų liki- 
mas panoro, kad įstotume į jūsų broliją, paspartinkime žingsnius, nes 
jau nebetveriu, kaip noriu pamatyti jo malonybę Gaujolą, apie kurį 
pasakojami stebuklai. 

— Tamstos noras veikiai išsipildys, — atsakė nešikas, — antai jau 
matyti namai. Judu palūkėkite prie durų, o aš pasižiūrėsiu, ar Gaujo- 
la neužsiėmęs, nes šiuo metu paprastai jis priima prašytojus. 

— Padėk Dieve! — palinkėjo Rinkonas. 

Pabėgėjęs keletą žingsnių, nešikas smuko į namus, ne tik ne praš- 
matnius, bet stačiai apgriuvusius; berniokai paliko prie durų. Neilgai 
trukus pasirodė jų vadovas ir pakvietė į vidų, o kai jiedu įėjo, liepė 
luktelėti mažyčiame plytomis grįstame kiemelyje taip švariai išplautu 
ir nušveistu grindiniu, jog šis atrodė nudažytas pačiu geriausiu karmi- 
nu. Viename krašte stovėjo trikojis suoliukas, kitame — ąsotis nuskel- 
tu snapu, uždengtas tokiu pat kaip ir ąsotis šukėtu dugneliu; tolėliau 
mėtėsi nendrinis demblys, o vidury kiemelio stovėjo puodas (ar, kaip 
sakoma Sevilijoje, vazonas) su baziliku. 

Belaukdami pasirodant jo malonybės Gaujolos, berniokai atidžiai 
žvalgėsi aplink. Šeimininkas vis nėjo, ir Rinkonas įsidrąsinęs žengė į 
vieną iš dviejų kambarių kiemo pusėje, pamatė viduje kabant ant vi- 
nukų dvi rapyras ir du kamštinius skydus, didelę skrynią be antvožo ir 
asloj patiestus tris nendrinius demblius. Priešais ant sienos kabojo pri- 
lipinta labai prasta Dievo Motinos graviūra, žemėliau — pinta kraitelė, 
o apačioje — baltutėlis dubuo, tad Rinkonas sumetė, jog kraitelėn de- 
damos aukos, o dubenėlyje švęstas vanduo; taip ir buvo iš tikrųjų. 

Tuo tarpu į namus įėjo du jaunuoliai kokių dvidešimties metų am- 
žiaus, apsidarę kaip studentai, o kiek vėliau — du nešikai ir neregys; 
netardami nė žodžio, jie leidosi vaikščioti po kiemelį. Neilgai trukus 
pasirodė du seniai bajiniais chalatais, akiniuoti, užtat orios ir gar- 
bingos išvaizdos; kiekvienas jų rankose laikė po rožinį barškančiais 
karoliukais. Iš paskos, padurkais šluodama žemę, atpėdino senė, tylo- 
mis šmurkštelėjo į kambarį, pasivilgiusi pirštus į švęstą vandenį, dide- 
liai dievobaimingai atsiklaupė prieš Dievo Motinos paveikslą ir ilgai 
meldėsi, paskui, trissyk pabučiavusi žemę ir tiek pat kartų pakėlusi 
dangun akis bei rankas, atsistojo, aukų kraitelėn įmetė monetą ir vėl 
pasirodė kiemelyje, kame laukė visi kiti. Žodžiu tariant, gana grei- 
tai čia susirinko apie keturiolika įvairaus luomo ir skirtingo apdaro 
žmonių. Paskutiniai atėjo du šaunūs ilgaūsiai dabitos plačiakraštėmis 

skrybėlėmis, su klostytomis valoniškomis apykaklėmis, margomis ko- 
jinėmis, parištomis prašmatniais keliaraiščiais, ilgesnėmis nei leistina 
špagomis, be to, kiekvienas vietoj durklo turėjo po pistoletą ir skydą, 
prisegtą prie diržo didele spite. Vos pasirodę, su nuostaba susmeigė 
akis į Rinkoną ir Kortadą, kaip žiūrima į nepažįstamus prašalaičius, ir, 
žengę artyn, pasiteiravo, ar jiedu priklausą brolijai. Rinkonas atsakė, 
jog taip ir jog jiedu pasiruošę nuolankiai tarnauti jų malonybėms. 

Tuo metu atėjo laikas apsireikšti ir jo malonybei Gaujolai, tiek il- 
gai lauktam ir šitaip džiugiai sutiktam visos tos dorybingos draugijos. 
Buvo jis kokių keturiasdešimt penkerių ar šešerių metų amžiaus, 
aukšto stoto, tamsaus gymio, suaugusiais antakiais, juoda vešlia barz- 
da ir giliai įsodintomis akimis. Pasirodė atlapa, derliai sužėlusia krū- 
tine. Vilkėjo bajiniu apsiaustu sulig kulkštymais ilgumo, avėjo iškly- 
pusias kurpes nuengtais kulnais, mūvėjo plačias drobines kelnes iki 
pusiau blauzdų, ant galvos kūpsojo plačiakraštė skrybėlė aukštu dug- 
nu, kokias nešioja plėšikai, ant perpetinio diržo, einančio skersai krū- 
tinės ir nugaros, kabojo trumpa plačiaašmenė špaga - iš tų, kurios 
paženklintos „šuniuko“ įspaudu"; rankos buvo trumpos ir plaukuotos, 
pirštai stori, nagai 1lgutėliai, užlinkę, kojas dengė drabužiai, bet užtat 
buvo matyti pėdos, neregėtai plačios ir gumbuotos. Žodžiu tariant, 
pažiūrėti atrodė tikras kelmas, šleivas kreivas gremėzdas. Drauge at- 
ėjo ir abiejų berniokų palydovas, paėmė juodu už rankų ir, pavedėjęs 
prie Gaujolos, tarė: 

— Štai tiedu šaunuoliai, apie kuriuos kalbėjau jūsų malonybei; 
teikitės juos išmėginti ir pamatysite, kad jie verti mūsų brolių vardo. 

— Mielai, - atsakė Gaujola. 

Tiesa, aš nepasakiau, jog, Gaujolai pasirodžius, visi susirinkusie- 
ji Žemai jam nusilenkė, tik tiedu dabitos, atsainiai kilstelėję skrybėles, 
vaikštinėjo sau viename kiemelio krašte, o kitame krašte ėmė vaikš- 
čioti Gaujola, pasiteiravęs naujokus, kuo jie manosi, iš kur kilę ir kas 
jų tėvai. 

Rinkonas jam atsakė: 

— Kuo manomės, aišku jau iš to, jog atėjome pas jūsų malonybę; 
o gimtinės ir juo labiau tėvų nelaikau būtina minėti: juk ne kokių ti- 
tulų mudviem reikia, kad imtute gilintis į mūsų genealogiją. 

Gaujola atsakė šiais žodžiais: 

— Tavo teisybė, sūnau, ne pro šalį nuslėpt tokius dalykus, nes, lai- 
mei susiklosčius ne taip, kaip buvai norėjęs, nevalia, kad teismo kny- 
gose raštininko būtų pažymėta: „Toks ir toks, tokio ir tokio sūnus, ki- 
lęs iš tokio ir tokio krašto, tokią ir tokią dieną pakartas arba nuplaktas 
rykštėmis“ ar kas nors panašaus, kas netyčia užgauna jautrią klausą; 
todėl, kartoju, labai sveika ir pravartu neminėti gimtinės, nuslėpti tė- 
vus, pasikeisti vardą, bet šičia, mūsų draugėje, nedera turėti paslapčių, 
užtatai pirmą ir paskutinį kartą noriu išgirsti, kuo judu vardu. 

Rinkonas pasisakė, kuo esąs vardu, Kortadas irgi. 

— Taigi nuo šiol aš noriu, — prašneko Gaujola, — ir tokia mano va- 
lia, kad tu, Rinkonai, vadintumeis Rinkonete, o tu, Kortadai, - Kor- 
tadilju“, nes šios pravardės kaip reta atitinka judviejų amžių ir mūsų 
papročius, kurie reikalauja žinoti, kuo vardu mūsų brolių tėvai, - mat 
mūsų įprasta kasmet užpirkti Mišias už amžinatilsį mūsiškių ir mūsų 
geradarių vėles, o kunigui išmokėti honorėją iš bendro katilo; pasiro- 
do, tos Mišios, užpirktos ir atlaikytos, ypač praverčia vėlėms, kai tos 
atgailoja eidamos per stiklą; ir iš tų geradarių labiausiai nusipelnę 
mūsų bylų gynėjai teismuose, mūsų patarėjai algvasilai, padedą iš- 
vengti policijos raizgų, geraširdžiai budeliai ir pagaliau tie, kurie, kai 
minia vejasi kokį mūsiškį, šaukdama: „Vagis, vagis! Laikyk jį, lai- 
kyk!“, atsistoja vidury gatvės vieni prieš visus ir sako: „Duokite ra- 
mybę vargšeliui, jam ir savų bėdų per akis! Dievai jo nematę, verčiau 
tegu maldomis išperka nuodėmę!“ Mūsų apgintis ir parama - tai do- 
rosios rūpintojėlės, kurios veido prakaitu pelno mums duoną, kai pa- 
kliūvame į valdiškus namus" arba ant plūdurių, taipgi mūsų tėvai, pa- 
leidę mus pasaulin, ir teismo raštininkai, nes iš jų geros valios kaltas 
nepripažįstamas nusikaltusiu, o nusikaltęs nebaudžiamas griežta 
bausme: už visus mano apkalbėtus geradarius mūsų brolija kasmet 
laiko akmenus su visomis apaugomis ir pabaldomis, kokias tik gali- 
me sau leisti. 

— Iš tiesų, — tarė Rinkonetė, nuo šiol pakrikštytas tuo vardu, - ši 
nuostata liudija jūsų malonybę esant be galo aiškaus ir gilaus proto, 
kuriuo, kaip girdėjome, plačiai garsėjate. Vis dėlto mudviejų tėvai dar 

sveiki ir gyvi: jeigu juos pergyvensime, nedelsdami duosime žinią 
Dievo globojamai ir laiminamai jūsų brolijai, idant jų vėlės, eidamos 
per stiklą, pasak jūsų malonybės, gautų tuos akmenus ar uolas, kaip 
įprasta, su visomis apeigomis ir pamaldomis arba dar geriau — su vi- 
somis apaugomis ir pabaldomis, jūsų malonybės žodžiais tariant. 

— Taip ir bus, tegu mane skradžiai, — atsiliepė Gaujola. 

Ir, pasišaukęs berniokų palydovą, tarė: 

— Eik šen, Vąšeli. Ar sargybos išstatytos? 

— Taip, — atsakė palydovas, vardu Vąšelis, — trys vyrai žiūri išpū- 
tę akis, tad nėra ko baimintis: iš netyčių niekas mūsų neužklups. 

— Ką gi, pasikalbėkime, - vėl kreipėsi Gaujola į berniokus, — 
norėčiau, vaikeliai, sužinoti, ką judu mokate, ir skirti darbą bei vietą, 
atsižvelgdamas į jūsų polinkius ir gabumus. 

— Aš šį tą nutuokiu apie Vilano“ meną, - atsiliepė Rinkonetė, — 
moku primesti kortą, įsimenu kiekvieną iš nugarėlės, palaikau papirš- 
tę, sugebu taip gražiai sužymėti kortas, kad nė velnias nesučiupinės. 
Pakviesk mane lošti trečiuoju, apvyniosiu aplink pirštą visą trečiųjų 
teismą, o patį didžiausią sukčių taip mikliai apsuksiu, jog nė nespės 
paprašyti skolon dviejų realų. 

— Niekai, — atsiliepė Gaujola, — senos pasakos, tokios jau nuval- 
kiotos, kad jomis nenustebinsi nė naujoko, nebent apmulkinsi kokį 
Žioplį, kuris vidurnaktį pats lenda ant peilio. Tiek jau to, pagyven- 
sim — pamatysim: kai esi tiek prasilamdęs, dar mažumą pasimokysi, 
ir, Dieve duok, bus iš tavęs vyras kaip reikiant, o gal ir meistras. 

— Pasitarnausiu kuo galėdamas jūsų malonybei ir ponams broliu- 
kams, - atsakė Rinkonetė. 

— O ką sveikas moki, Kortadiljau? — paklausė Gaujola. 

— Aš turiu įprotį, kaip sakoma, du įkišti, o penkis ištraukti, — at- 
siliepė Kortadiljas, — be to, gebu mikliai ir gražiai nurėžti kapšelį. 

— Na, o dar? — paklausė Gaujola. 

— Deja, daugiau nieko, - atsakė Kortadiljas. 

— Nesikrimsk, vaikeli, - tarė Gaujola, - atsikliuvai į tokį užuovė- 
ją, kame nenuskęsi, ir į tokią mokyklą, iš kurios neišeisi neįsidėjęs 
galvon to, ką privalu Žinoti. Na, o drąsos netrūksta, vaikeliai? 

— Ne tik netrūksta, bet ir kitiems galime paskolinti, - atsakė Rin- 
konetė. — Drąsos ganės bet kokiam žygiui, kad nepadarytume gėdos 
savo amatui ir vardui. 

— Puiku, - tarė Gaujola. — Vis dėlto pageidaučiau, kad prireikus 
ištvertute bent šešetą „kalvarijų“, sukandę dantis ir netardami nė 
žodžio. 

— Mudu jau Žinome, ką reiškia „kalvarijos“, jūsų malonybe, - ta- 
rė Kortadiljas, — ir nieko nepabūgsime: ne tokie mes kvaili, kad nesu- 
prastume, jog už liežuvį atsako kaklas; nepašykštėjo dangus malonės 
narsuoliui (mūsiškių kitaip nepavadinsi), gyvybę ir mirtį patikėjęs 
jo liežuviui, užtai turime įsidėmėti, jog žodis „ne“ trumpesnis už žo- 
dį „taip“! 

— Gana, viskas aišku! — sulig šiais žodžiais tarė Gaujola. — Jau 
vien šis atsakymas įtikina, įpareigoja, ragina ir liepia nedelsiant pri- 
imti juodu brolijon kaip pilnateisius narius be privalomų metų nau- 
jokystės. 

— Ir aš tos nuomonės, - įterpė vienas dabita. 

Vienu balsu jam pritarė visi susirinkusieji, kurie klausėsi pokal- 
bio, ir tuojau paprašė Gaujolą tą pačią dieną leisti berniokams naudo- 
tis brolijos lengvatomis, nes jiedu to nusipelnę savo malonia išvaizda 
ir protingomis kalbomis. Gaujola atsakė, jog patenkina brolijos pa- 
geidavimą ir tą pačią akimirką suteikia jiedviem visas tas lengvatas, 
tik paragino didžiai jas branginti, nes gauną teisę: nemokėti dešimti- 
nės nuo pirmo laimikio; visus tuos metus neiti naujoko pareigų, kitaip 
sakant, vyresniųjų brolių pavedimu nenešioti siuntinių į kalėjimą ar 
blogos šlovės namus; užsimesti už lūpos „gryną turką“*; be vyriau- 
siojo žinios kada tinkamiems rengti išgertuves; iš pat pirmos dienos 
lygiai su visais dalytis vyresniųjų brolių parneštą grobį ir visas kitas 
gėrybes, taipgi gauna daugel kitokių malonių, ir abudu naujokai šir- 
dingos godos žodžiais kuo mandagiausiai išreiškė begalinį dėkingu- 
mą už nepelnytą garbę. 

Tuo metu įbėgo uždusęs vaikėzas ir tarė: 

— Čionai eina žvalgos algvasilas, vienas, be palydos. 

— Nusiraminkite, - pasakė Gaujola, — tai mūsų draugas, jis nie- 
kada negeidžia mums bloga. Nesirūpinkite, einu su juo pasikalbėti. 

Sulig šiais žodžiais visi nusiramino, nes iš tikrųjų buvo kiek su- 
nerimę, o Gaujola žengė į duris, susitiko algvasilą, pasišnekučiavo 
valandėlę, paskui grįžęs paklausė: 

— Kas šiandien dirbo Išganytojo aikštėje? 

— Aš, — atsiliepė Vąšelis. 

— Tai kodėl dar negavau ambra kvepiančio kapšo, pradilusio šį- 
ryt sykiu su penkiolika aukso eskudų, dviem realais po du marave- 
džius ir balažin kiek kvartų? - paklausė Gaujola. 

— Tamstos teisybė, — atsiliepė Vąšelis, - kapšo šiandien pasiges- 
ta, bet aš jo neėmiau ir neišmanau, kas būtų galėjęs jį nudžiauti. 

— Aš nesileisiu mulkinamas! — sušuko Gaujola. - Duokite šen 
kapšą, nes jo reikalauja algvasilas, o jis mūsų draugas ir kasmet mums 
pasitarnauja velniaižin kiek kartų! 

Bernėkas ėmė dievagotis nieko nežinąs. Gaujola užsiplieskė pyk- 
čiu ir, tvilkydamas visus degančiu žvilgsniu, prašneko: 

— Tegu tiktai kas pabando per nieką laikyti menkiausią mūsų bro- 
lijos nuostatą — atsakys galva! Duokite šen kapšą! Ir jei kas jį slepia, 
nenorėdamas mokėti duoklės, tegu nesibaimina — aš tam atiduosiu jo 
dalį, o skirtumą padengsiu iš savo kišenės, nes algvasilas žūtbūtinai 
turi gauti tai, kas priklauso. 

Ir vėl Vąšelis, kraudamas visus velnius, šoko dievagotis ir gintis 
neėmęs kapšo, nė akyse jo nematęs ir tik dar labiau sukurstė įsiplies- 
kus; Gaujolos pyktį, o sykiu sukiršino visą broliją, sunerimusią, jog 
šitaip įžūliai laužomos geriausios jos nuostatos ir taisyklės. 

Pakilus tokiam šurmuliui ir rietenoms, Rinkonetė tarė sau, jog 
būsią ne pro šalį pagerbti apmaudu netveriantį vyriausiąjį ir jį nura- 
minti, ir, atsiklausęs savo bendro Kortado, išsitraukė zakristijono 
kapšą iš kišenės. 

— Liaukitės, meldžiamieji, - pasakė. — Štai tas kapšas su visu la- 
bu, kurio reikalauja algvasilas. Šiandien mano bičiulis Kortadiljas nu- 
džiovė jį sykiu su nosinaite iš vieno žmogyno. 

Kortadiljas tuojau pat išsitraukė nosinaitę ir parodė visai brolijai. 
Pamatęs ir viena, ir kita, Gaujola tarė: 

— Kortadiljau Gerasis (nuo šiol turėsi neginčijamą teisę į šį var- 
dą ir titulą), palieku tau nosinaitę ir pasižadu su kaupu atsilyginti už 

šią paslaugą, o kapšą įduosime algvasilui, kad šis grąžintų jį savinin- 
kui, savo giminaičiui zakristijonui, tegu būna taip, kaip sako toji pa- 
tarlė: „„Nenuskriausi savęs, už visą vištą atsidėkojęs vištos kojyte“. 
Tas gerulis algvasilas per vieną dieną užglosto tiek mūsų nuodėmių, 
Jog nė per šimtą dienų tiek gero jam nepadarome. 

Visi vienu balsu pagerbė naujokų taurumą ir pritarė vyriausiojo 
nuomonei bei sprendimui, ir šis nuėjo grąžinti kapšo algvasilui, o 
Kortadiljas tapo pakrikštytas Geruoju, prilygdamas donui Alonsui 
Peresui de Gusmanui Gerajam, nuo Tarifos sienų numetusiam peilį 
savo vieninteliam sūnui nužudyti". 

Gaujola grįžo lydimas dviejų merginų trumpais saržiniais ap- 
siaustais, kurių paskaistinti skruostai, dažytos lūpos, baltylais nutep- 
tos krūtinės ir nevaržomos, stačiai begėdiškos manieros Rinkonetei ir 
Kortadiljui iškalbingai bylojo, kad jiedvi iš blogos šlovės namų, — 
taip iš tiesų ir buvo: vos įėjusios, puolė rankas išskėtusios prie abiejų 
dabitų — viena prie Maskato, kita prie Geležrankio (pastarasis todėl ir 
nešiojo tokią pravardę, nes vietoj tikros, teismo sprendimu nukirstos 
rankos, turėjo geležinę). Jiedu džiugiai apkabino damas ir pasiteira- 
vo, ar tos neatvilkusios ko nors gerklei praskalauti. 

— Ar kada nors esu nepasirūpinusi savo mieluoju užtarėju? — at- 
sakė viena, vardu Krutulė. - Tuojau pat atlėks tavo bernėkas su pil- 
nutėle pintine Dievo gėrybių. 

Ir iš tikrųjų tą pačią akimirką pasirodė berniukas, nešinas dide- 
liausia, antklode uždangstyta pintine. Visi nudžiugo pamatę Švilpį, o 
Gaujola parikiavo nedelsiant išnešti iš kambario nendrinį demblį ir 
patiesti vidury kiemo. Paskui liepė susėsti visiems rateliu, idant būtų 
patogiau prie vaišių aptarti rūpimus dalykus. Tuo metu įsiterpė senė, 
ką tiktai poteriavusi prieš Dievo Motinos atvaizdą. 

— Sūneli Gaujola, vaišės man dabar nė motais, nes štai jau dvi 
dienos stačiai iš proto kraustausi, kaip svaigsta galva, be to, kad ir ak- 
menimis lytų, dar priešpiet turiu nueiti į Šventojo Augustino bažnyčią 
pasimelsti Vandenų Dievo Motinai ir Švenčiausiajam Kryžiui ir už- 
degti žvakutes prieš Josios atvaizdą. O čionai atėjau pasakyti, jog aną 
vakarą Ištaras ir Šimtakojis atnešė pas mane pintinę, truputį didesnę 
už jūsiškę, pilnutėlę skalbinių, dar šarmu varvančių, kaip Dievą myliu, 

turbūt vargšiukai iš netyčių juos nugriebė ir atbėgo suplukę, tiesiog 
gailu buvo į juos Žiūrėti — tokie angelėliai, o jau uždusę, o veidai pa- 
žliugę prakaitu, nors gręžk. Pasakė man lekią tykoti tokio sodiečio, ką 
tiktai svėrusio avinus mėsinėje, — norį nukniaukti išpampusią jo maš- 
ną, kimštinai prikimštą realų. Tų skalbinių jie nekilnojo ir neskaičia- 
vo, pasikliovė kaip paprastai mano sąžine, o aš jų neliečiau, sakau 
jums šventą teisybę, pintinė stovi nepraimta, kaip ką tiktai gimusi 
mergelė, ir tegu Dievas išklauso mano maldas ir apsaugo mus visus 
nuo teisingumo rankos, jei nemeluoju. 

— Tikiu, močiute, — atsakė Gaujola. — Tegu pintinė pabūna pas ta- 
ve, 0 apytamsiais užsuksiu pasižiūrėti, kiek ten ko esama, ir kaip 
įprasta dorai ir valyvai skirsiu kiekvienam po dalį. 

— Tebūnie taip, kaip sakai, sūneli, — atsiliepė senė. — Jeigu jau 
užsibuvau šičionai, tai duokite bent šlakelį vyno, jei turite, sveikatai 
atgauti, o žarnos į garankštines supuolė. 

— Ir dar kokiu pasivaišinsi, motušėle! — sušuko Krutulės draugė, 
vardu Verstūnė. 

Ir, nuklojusi pintinę, ištraukė odmaišį kokių dviejų kibirų talpos 
ir kamštmedžio kaušą, į kurį drąsiai galėjai supilti ketvertą butelių vy- 
no, prikliukino sklidiną ir įdavė senei, o toji, paėmusi kaušą abiem 
rankomis, nupūtė putas ir tarė: 

— Padauginai pripilti, dukrele, bet jeigu Dievas padės, kiaulės 
nesuės. 

Ir, prisikišusi lūpas, neatsikvėpdama vienu matu susipylė vyną iš 
kaušo į pilvą, o tada pasakė: 

— Na ir gardumėlis to gvadalkanalio, ir ta kruopelė gipso į pat 
kirtį. Dieve duok tau šitiek sveikatos, dukrele, kiek man davei, tik bi- 
jau, kad nepakenktų, nes dar esu be pusryčių. 

— Nepakenks, močiute, — nuramino Gaujola, — vynas išlaikytas, 
trejų metų. 

— Melsiu Mergelę Švenčiausiąją, kad nepakenktų, - tarė senė ir 
pridūrė: — Klausykite, mergelės, gal turite kartais atliekamą kvartą, o 
išbėgau iš namų su žinia apie pintinę ir per skubą nepasiėmiau 
kapšelio. 

— Turime, ponia Šulike (nes tuo vardu buvo toji doroji senutė), 
kur neturėsime, — atsiliepė Krutulė. — Štai tamstai du kvartai: už vie- 
ną nupirki tamsta nuo manęs ir uždeki žvakelę šventajam Mykolui, o 
jeigu ištektų dviem, uždeki ir šventajam Blažiejui — jiedu abu mano 
globėjai ir užtarėjai. Mielai paaukočiau žvakelę ir šventajai Liucijai, 
nes dievinu jos akis, tik neturiu smulkių, bet tiek to, kitąsyk su kau- 
pu visiems atsidėkosiu. 

— Ir gerai padarysi, dukrele, - pasakė Šulikė. — Žiūrėk, nebūk 
šykšti: kol gyveni žmogus, aukoki žvakeles savo išganymui ir nedėki 
vilčių į turto paveldėtojus bei įsakytinius, kad jie rūpinsis tavo siela. 

— Tamstos teisybė, motuše Šulike, — pritarė Verstūnė. 

Ir, kyštelėjusi ranką į kapšelį, davė senei kvartą ir paprašė uždeg- 
ti dvi žvakeles savo nuožiūra tiems šventiesiems, kurie nešykšti ma- 
lonių ir gali geriausiai užtarti. Po to Šulikė susiruošė eiti ir tarė: 

— Linksminkitės, vaikeliai, kol ne vėlu; ateis senatvė, ir verksite 
tuščiai išbergždę jaunatvės dieneles, kaip aš kad verkiu; ir neužmirš- 
kite paminėti mano vardo, kreipdamiesi į Viešpatį, o ir aš pasimelsiu 
už save ir už jus, idant saugotų mus Dievas nuo staigios ir netikėtos 
teisingumo aplaidžios mūsų pavojingame versle. 

Ir sulig tais žodžiais žengė į duris. 

Senei išėjus, visi susėdo rateliu aplink demblį, vietoj staltiesės 
Krutulė patiesė paklodę ir ištraukė pirmiausia ryšelį ridikėlių ir dvi 
dešimtis apelsinų bei citrinų, paskui didelį prikaistuvį keptos menkės 
gabaliukų, daugiau pasirodė pusė galvos flamandiško sūrio, puodas 
gardutėlių alyvų, dubuo krevečių, krūva vėžių, kūpsanti aštriame ka- 
pario ir pipirų ankščių pagarde, ir galiausiai trys kepalai baltutėlaičio 
Gandulio pyrago". Valgytojų susirinko apie keturiolika, ir visi išsi- 
ėmė geltonkriaunius peilius, tik Rinkonetė išsitraukė savo stulgį. 
Abiem seniams su bajiniais chalatais ir Vąšeliui teko seikėti vyną 
anuo jau minėtu kaušu sulig aviliu didumo. Tačiau, tik ištiesę rankas 
prie apelsinų, visi pašiurpo išgirdę smarkiai beldžiant į duris. Gaujo- 
la nuramino broliją, žengė į kambarį, nukabino nuo sienos skydą, pa- 
siėmė špagą ir, priėjęs prie durų, dusliu baisingu balsu paklausė: 

— Kas ten beldžia? 

Iš gatvės atsiliepė balsas: 

— Čia aš, one šiaip kas, jūsų malonybe Gaujola, aš, Kripėnjas, ta- 
sai, kuris nuo pat ryto stovi sargyboje; atbėgau pranešti, jog čionai ei- 
na Chuliana Valyvė, išsileidusi plaukus ir apsiverkusi, - matyt, kokia 
bėda bus nutikusi. 

Tuo metu atėjo raudodama ir minėtoji moteriškė, ir Gaujola, ją 
išgirdęs, atsklendė duris ir įsakė Kripėnjui grįžti atgal į savo vietą, o 
ką nors pastebėjus, tuojau pat pranešti jam, tik šitaip nesibaladoti ir 
nesidaužyti. Kripėnjas atsakė, jog taip ir darysiąs. Vidun įėjo Valyvė, 
to pat rango ir luomo mergužėlė kaip ir abi jos draugės. Plaukai jos 
buvo susitaršę, veidas patinęs; vos atsidūrusi kieme, ji sukniubo be 
sąmonės. Pripuolė Krutulė ir Verstūnė, atsegė krūtinę, pamatė, kad ji 
perdėm sumušta ir pamėlusi. Kliūstelėjus vandens į veidą, Valyvė at- 
sipeikėjo ir ėmė balsu rypuoti: 

— Kada gi pagaliau Dievo ir karaliaus ranka nubaus tą vagį ir gal- 
važudį, bailį ir menkystę, tą utėlėm aptekusį valkatą, kurį tiek kartų 
išgelbėjau nuo kartuvių, kad jo barzdoje nė šitiek plaukų nesuskai- 
čiuotum! Vargšė aš, nelaiminga! Pažiūrėkite, dėl ko pražudžiau ir iš- 
bergždžiau savo jaunystę ir gražiausius gyvenimo metus — dėl bešir- 
džio nevidono, užkietėjusio nenaudėlio! 

— Nusiramink, Valyve, - įsiterpė tuo tarpu Gaujola, — kreipkis į 
mane, ir aš išspręsiu tavo bylą. Papasakoki mums savo bėdą, ir mano 
kerštas įvyks greičiau, nei truks tavo kalba. Sakyki, gal nuskriaudė ta- 
ve gerbėjas, o jei nuskriaudė, tarki man bent vieną žodelį, ir aš bemat 
jį sudrausiu. 

— Gerbėjas? — atsiliepė Chuliana. - Labiau mane gerbia visi pra- 
garo velniai negu tas šaunuolis, narsus kaip avis, kol vilko nemato. 
Kad aš su juo kada nors iš vieno dubenio srėbčiau ir vienoje lovoje 
gulėčiau! Verčiau tegu šakalai sudrasko šį kūną, kurį jis taip išdabi- 
no, kad gėda žmonėms rodytis. Štai, žiūrėkite! 

Ir, kilstelėjusi padurkus iki pat kelių, o gal ir truputį aukščiau, pa- 
rodė, jog visas kūnas vienų mėlynių. 

— Šit kaip išdabino mane tas nevidonas Grabštas, — guodėsi to- 
liau Valyvė, — o juk labiau už motiną turėtų mane branginti. Kaip jūs 

manote, už ką jis mane taip išdirbo? Kad būčiau bent kuo prasikaltu- 
si! Betgi ne, anaiptol! Sumušė todėl, kad, prasilošęs kortomis, atsiun- 
tė pas mane savo bernėką Kūlverstą trisdešimties realų, o aš perdaviau 
jam tik dvidešimt keturis, ir, be to, pelnytus tokiu sunkiu triūsu, jog, 
dievaži, savo kančiomis išpirkau visas nuodėmes. O kaip jis atsidė- 
kojo man už meilę ir gerą širdį? Sumetęs mintyse, kiek, jo paskai- 
čiavimais, tądien užkrutėjau pinigo, pamanė, kad būsiu nuslėpusi da- 
li, šįryt nusivedė mane į laukus už Karališkojo sodo ir ten, alyvmedžių 
giraitėje, nuplėšė nuo manęs drabužėlius ir, nė geležinės sagties nenu- 
movęs (kad jį patį, galviją, geležiniais pančiais apmautų!), taip nupla- 
kė diržu, kad vos galo negavau. Sakau jums šventą teisybę, štai šitos 
mėlynės neleis man meluoti. 

Ir vėl pratrūko balsu raudoti, šauktis dangaus keršto, ir Gaujola 
vėl pažadėjo neapleisti jos bėdoje, o visa brolija karštai jam pritarė. 

Krutulė šoko jos guosti ir apsikabinusi sakė, jog nepagailėtų 
brangiausio daiktelio, kad tiktai jos mielasis šitaip ją pamylėtų. 

— Įsidėki galvon, jei dar nežinai, sesele Valyve, tie nenaudėliai tik 
tuomet ir kraustosi dėl mūsų iš proto, kai mus plaka, muša, spardo. 
Juk ne veltui sakoma: mylėk kaip dūšią, krėsk kaip grūšią. Teisybė, 
ar ne? Gal dar imsi gintis, pridėjusi ranką prie širdies, jog Grabštas 
tau nepasakė nė vieno meilaus žodelio, prikūlęs kaip Dieve padėk? 

— To dar betrūko! — pro ašaras sušuko Valyvė. — Tiek ir tiek žo- 
delių prikalbėjo, viską būtų atidavęs, kad tik eičiau su juo namo; dar- 
gi, regis, ašaromis apsipylė, mane pnilupęs. 

— Ir abejoti nėra ko, — atvertė Krutulė, — aišku, apsižliumbė iš 
širdgėlos, pamatęs, kaip tave suplūkė; kai tokie dalykai, vyrai iškart 
puola atgailauti, vos tik pasijunta nusižengę. Paminėsi mano Žodį, se- 
sele: nespėsim mes nė susirengti namo, o jis jau atbidzens čionai kaip 
šunelis, paspraudęs uodegą, ir puls prašyti atleidimo. 

— Dievaži, - tarė Gaujola, — tas bailus triušis kojos neįkels į kie- 
mą, kol štai čia nepuls prieš visus ant kelių ir nepradės muštis į krūti- 
nę, atgailaudamas už savo piktadarybę. Kaip jis drįso paliesti Valyvės 
veidą bei kūną, jeigu ji dailumu ir uždarbiu prilygsta pačiai Krutulei, 
o tokio palyginimo nenusipelnė nė viena mūsų sesė? 

— Ak jūsų malonybe! - atsiliepė Chuliana. — Nevainokite to ne- 
vidono: nors ir koks jis blogas, vis dėlto myliu jį labiau nei save pa- 
čią; širdis atsigavo, kai mano draugė Krutulė taip gražiai jį išteisino; 
dievaž, tuoj bėgu Žiūrėti, kame jis galėtų būti. 

— To daryti aš nepatarčiau, — pasakė Krutulė. - Jis taip pasipūs, 
taip pasišiauš, jog iškarš tave kaip šiltą vilną. Nusiraminki, sese, pa- 
lūkėki truputį ir veikiai jį pamatysi, kaip sakiau, uodegą pabrukusį, o 
jei neateis — kad surašysime jam kupletus, tai kelis mėnesius čiaudės. 

— Gražumėlis! — sušuko Valyvė. — Kas jau kas, o aš turėsiu ką 
jam parašyti! 

— Jei prireiks raštininko, mielai pasitarnausiu, — įsiterpė Gaujo- 
la, - nežiūrėkit, kad aš ne poetas, bet va pasiraitosiu rankoves ir kad 
plieksiu — gyvą galą kupletų prirašysiu, o jei išeis nekokie, turiu aš 
čia vieną pažįstamą barzdaskutį, atsakantį poetą, jis užvers jus eilė- 
mis, tik paprašykite. Na, baikime taip gražiai pradėtus pusryčius, o 
gale galą rasime. 

Chuliana mielai paklausė vyriausiojo, visi vėl įniko valgyti ir 
gerti ir neilgai trukus įsitikino, jog ir gilus su dugnu, ir platus su kraš- 
tu, pastebėję, kad pintinė tuščia, o odmaišyje — vienos drumzlės. Se- 
niai maukė sine fine“, o jaunimas - kiek telpa, damos, priėmusios ko- 
muniją, be paliovos plovė savo kielikus, kad juose nepaliktų Kristaus 
kraujo lašelių. Pagaliau seniai atsiprašė, ir Gaujola juos palaimino, 
įsakęs su didžiausia atidžia sekti, kas galėtų būti pravartu ir naudinga 
brolijai, o aptikus ką nors lemta — nedelsiant duoti jam Žinią. Seniai 
atsakė, jog tai esąs vienintelis jų rūpestis, ir išėjo. 

Rinkonetė, žingeidus iš prigimimo, atsiprašė Gaujolą ir paklau- 
sė, ką gera brolijai daro tiedu seniai, tokie žili, rimti ir orūs. Į tai Gau- 
jola atsakė, jog tokie Žmonės vagių kalba vadinami šniukiais: jie 
kiauras dienas bastosi po miestą, šniukinėja, kokius namus galima 
nakčia apkraustyti, tykoja, kas gauna pinigų biržoje ar kalykloje, kur 
juos neša ir netgi kur slepia; surinkę žinias, išmėgina tokių namų 
sienų storumą ir numato vietą, kame patogiausia išurvinti plyšį ir 

įsliuogti į vidų. Pasak Gaujolos, tie žmonės brolijai duodą naudos ne 
mažiau, o gal netgi daugiau negu visi kiti, ir kiekvieno laimikio, bro- 
lijos pelnyto jų dėka, jiems priklausąs penktadalis — kaip ir jo dideny- 
bei karaliui penktadalis visų valstybės pajamų; ir apskritai esą tai 
žmonės be galo teisingi ir dori, visų gerbiami ir godojami, dievobai- 
mingi ir sąžiningi, kas mielą dieną nuoširdžiai klausą Mišių. 

— Esama tarp jų tokių nuosaikių ir kuklių, kaip štai tiedu ką tik 
išėję seniai, jog tenkinasi mažu ir ima vos menką dalelę iš to, kas pa- 
gal mūsų apskaičiavimus jiems priklauso. Yra mūsų brolijoje ir du 
krovikai — kraustydami Žmones, jie išnaršė visus namus ir pažįsta 
miestą kaip savo kišenę, užtat puikiai išmano, kame galima pasiplėš- 
ti, o kame ne. 

— Čia tai bent! — tarė Rinkonetė. — Ir aš norėčiau kuo nors pasi- 
tarnauti tokiai lemtai brolijai. 

— Gerus norus Dievas visad išklauso, - atsakė Gaujola. 

Jiedviem besišnekant, pasigirdo beldimas į duris. Gaujola nuėjo 
pasižiūrėti, kas ten baladoja, ir į jo klausimą atsiliepė balsas: 

— Atverk tamstele, pone Gaujola, čia aš, Grabštas. 

Sulig tais žodžiais Valyvė sukliko nesavu balsu: 

— Neleiskite jo, jūsų malonybe, neleiskite to nutrupėjusio nera- 
mos ir Kanų tigro"! 

Vis dėlto Gaujola įleido Grabštą, o Valyvė, pamačiusi jį atšau- 
nant skląstį, tekina puolė į kambarį, kame kabojo skydai, ir, užsitren- 
kusi duris, prapliupo dar garsiau šaukti: 

— Vykite lauk tą kaliausę, tą nekaltų kūdikių žudiką, tą nevaleiką, 
kurio baidosi romūs balandžiai! 

Geležrankis ir Maskatas laikė nutvėrę Grabštą, o tas veržėsi ten, 
kame buvo Valyvė, ir, nepajėgdamas ištrūkti, šaukė: 

— Na, liaukis, pikčiurna tu! Nusiramink, dėl Dievo, geriau eik už 
manęs! 

— Už tavęs, tokio pašlemėko? - atvertė Valyvė. — Matai, kaip jis 
pragydo? Norėtum, kad už tavęs eičiau! Bet aš greičiau už numirėlio 
skilėto išeisiu negu už tavęs! 

— Gana, kvėša, - atsakė Grabštas, — jau vėlu. Žiūrėk, per daug 
nesišakok, jei šitaip nusižeminau ir atėjau čionai gražiuoju, o Dieve 

neduok supyksiu ir taip išvelėsiu kailį, kad šįkart neišsilaižysi! Būk 
gera, susitaikom ir nekurstykim pragaro, nes jisai ir nekurstomas 
kūrenas. 

— Ir dar kaip jį pakurstyčiau, kad tik tave velniai nujotų, — atkir- 
to Valyvė, — ir akyse tavęs daugiau nebematyčiau. 

— Ką, argi aš nesakiau? — sušuko Grabštas. — Dievaž, ponia Ries- 
tanose, gausiu, matyt, užgriebti tamstelei per smurglę, nors proto 
įkrėsti ir nesitikiu! 

— Po mano akių prašom žinot saiką, - įsiterpė Gaujola. — Valyvė 
išeis — tik ne iš baimės, o iš meilės man, ir viskas bus gerai. Juk įsi- 
mylėjėliams taip jau įprasta: čia peiliai, čia meiliai. Ei Chuliana! Ei 
vaikeli! Ei širdele Valyve! Eikš čionai, jei mane myli, ir pamatysi — 
Grabštas puls prieš tave ant kelių. 

— Jeigu jis prašys atleidimo, — tarė Verstūnė, — visi jį palaikysime 
ir melsime Chulianą išeiti. 

— Visas pulkas šveicarų“ nepriverstų manęs pasiduoti ir nusiže- 
minti, — tarė Grabštas, — o jei Valyvė to nori, ne tik pulsiu ant kelių, 
bet ir įsikalsiu vinį kakton, kad jai įtikčiau. 

Sulig tais žodžiais Maskatas ir Geležrankis susijuokė; Grabštas 
baisiausiai įširdo, manydamas, jog tiedu iš jo šaiposi, ir tūžmingu bal- 
su tarė: 

— Kas ims ar tik ketins šaipytis iš to, ką mudu su Valyve vienas 
kitam sakėme ar sakysime, tas šunsnukis, ir, kaip jau sakiau, bus šun- 
snukis, jeigu ims ar ketins šaipytis. 

Maskatas ir Geležrankis susižvelgė su tokia pagieža ir apmaudu 
akyse, jog Gaujola suprato: jeigu jis neįsikiš, bus bėdos, todėl tuojau 
juos perskyrė ir tarė: 

— Liaukitės, bajorai, prašom nepiktžodžiauti. Prikąskite liežuvius, 
o kadangi ne į jus kreiptasi, nieko neimkite į galvą. 

— Ir šiaip jau aišku, jog tokius pamokslus mums niekas nei yra 
sakęs, nei sakys, — tarė Maskatas, — o jei kam pasidingos, kad sakė, 
mes turime gana gerą būgną ir mokame gražiai jį mušti. 

— Ir mes turime neką blogesnį, ponuli Maskate, - atsiliepė Grabš- 
tas, — o prireikus sugebėtume ir žvangučiais paskambinti, užtat ir 

sakau: kas traukia mane per dantis — šunsnukis, o kas nesutinka su 
manim, tegul išeina drauge ir įsitikina, jog tikras vyras moka apginti 
savo žodį, nors jo špaga ir trumpesnė per visą plaštaką. 

Taip taręs, Grabštas žengė į duris. 

Valyvė girdėjo, kas darosi kieme, ir, supratusi, kad Grabštas įtū- 
žo ir išeina, išpuolė į kiemą šaukdama: 

— Neleiskite jo, laikykite, o parodys, ką gali! Jaugi nematote, kad 
Jis supyko, o supykęs jis šaunesnis net už Judą, kuris kabėjo“. Grįžk, 
šaunuoli neregėtas, džiaugsmeli tu mano! 

Ir, prišokusi prie Grabšto, stipriai įsikibo į apsiaustą, pribėgo 
taipgi Gaujola, ir juodu sutaikė. Maskatas ir Geležrankis nebežinojo, 
ar jiems pykti, ar ne, tad stovėjo ir laukė, ką darys Grabštas, o šis, Va- 
lyvės ir Gaujolos perkalbėtas, grįžo atgal ir tarė: 

— Draugams nevalia siutinti draugų ir iš jų šaipytis, juoba kai ma- 
to, kad jų draugai pyksta. 

— Čia nėra tokio draugo, kuris ketintų siutinti savo draugą ar iš jo 
tyčiotis, — atsiliepė Geležrankis, — o kadangi visi mes draugai, pasi- 
spauskime draugiškai rankas, ir baigtas kriukis. 

— Ponai, visi jūs kalbėjotės labai draugiškai ir jeigu jūs tikri drau- 
gai, draugiškai spūstelėkite kits kitam ranką. 

Visi taip ir padarė, o Verstūnė nusiavė batelį ir ėmė mušti į jį kaip 
į būgną; Krutulė nutvėrė po ranka pasitaikiusią naują palminę šluotą 
ir, braukydama per šakas, dusliais, šiugždančiais garsais gražiai pri- 
tarė tuksėjimui į batelį. Gaujola sukūlė dubenį, nusigriebė dvi šukes 
ir padūko smagiai tarškinti bateliui ir šluotai į taktą. 

Rinkonetė ir Kortadiljas didžiai nustebo, pirmąsyk išvydę taip 
neįprastai naudojant šluotą. Geležrankis pastebėjo jųdviejų išraišką 
ir tarė: 

— Stebitės? Ką gi, yra kuo stebėtis - tokios švankios, linksmos ir 
pigios muzikos dar niekas pasaulyje neišgalvojo. Dievaž, andai gir- 
dėjau vieną studentą kalbant, jog nei Arfėjas, iš pragaro išvedęs Ridi- 
kę, nei Atrajūnas“, raitas sėdęs ant delfino ir lyg nuomojamu mulu iš- 
sigavęs į krantą, nei anas didysis muzikantas, sutvėręs šimtavartį 
miestą" su tieka pat vartelių, neišgalėjo prasimanyti tokios lentos 

muzikos, o griežti ją jokių mokslų nereikia — nei tau strykų, nei stry- 
pų, nei stygų, nei stygavimo, ir kaip teko girdėti, išrado ją toks gra- 
žuolis iš mūsų miesto, menąs save Hektoru muzikos srityje. 

— Tikiu, — atsakė Rinkonetė, — bet pasiklausykime, ką padai- 
nuos mūsų muzikantai. Krutulė manding atsikrenkštė, vadinasi, tuoj 
dainuos. 

Ir iš tikrųjų Gaujola paprašė Krutulę padainuoti keletą tuomet la- 
bai madingų segidiljų, bet pradėjo Verstūnė, skambiu virpulingu bal- 
su užtraukdama: 


Kresnas sevilietis, jo plaukai rudi 
Kaitrią meilės liepsną uždegė širdy. 


Krutulė jai pritarė: 


Kai žaliaplaukis dar pasitaiko, 
Tai nė gražuolė neatsilaiko. 


Tada jau Gaujola, mikliai tarškindamas šukėmis, uždainavo: 


Mylimieji pjaunas, taikos nejučia, 
Kuo didesnis pyktis, tuo saldžiau nakčia. 


Ir Valyvė panoro išlieti savo džiaugsmą, irgi nusiavė batelį ir lei- 
dosi šokti dainuodama: 


Diržą mesk, pikčiurna, gan jau, liaukis gi, 
Juk, teisybę sakant, pats save plaki. 


— Dainuokite be jokių užuominų, - įsiterpė Grabštas, — nėra ko 
minėti praeitį: kas nubūta — kaip nebūta, sukim į šoną, ir baigta! 

Dar neveikiai būtų nutilusios dainos, jeigu staiga nebūtų nuaidė- 
Ję dūžiai į duris. Gaujola nuėjo pažiūrėti, kas ten baladojas, ir susi- 
dūrė su sargybiniu, kuris pranešė, jog gatvės gale pasirodęs alkaldas, 

lydimas Kručo ir Peslio — policininkų, nekišančių nosies kur nereikia. 
Kai brolija sužinojo, kas atsitiko, visi taip subruzdo, jog Verstūnė ir 
Valyvė sumaišė batelius, Krutulė metė šluotą, Gaujola — šukes, ir vie- 
toj muzikos stojo nerimastinga tyla; nuščiuvo Maskatas, lyg suakme- 
nėjo Grabštas, įsitempė Geležrankis, ir ūmai visi — kas į vieną pusę, 
kas į kitą — išsilakstė, užsikorė ant stogų, risdamiesi į gretimą gatvę. 
Netikėtas arkebuzos šūvis ar perkūnas iš giedro dangaus nebūtų taip 
pabaidęs būrio romių balandžių, kaip šią mielą gerų žmonių draugiją 
suneramino ir išgąsdino žinia, jog pasirodęs alkaldas. Abu naujokai, 
Rinkonetė ir Kortadiljas, nežinodami, ką daryti, stovėjo vietoje ir lau- 
kė, kuo baigsis šis staigus audros šuoras, o baigėsi jis tuo, jog sugrį- 
žo sargybinis ir pranešė, kad alkaldas nuėjęs toliau, vadinasi, neturįs 
jokių kėslų nei įtarimų. 

Sargybiniui besišnekant su Gaujola, tarpdury išdygo jaunuolis, 
iš drabužių sprendžiant, vienas iš tų vadinamųjų plevėsų; Gaujola 
paprašė jį vidun ir liepė pašaukti Maskatą, Geležrankį bei Grabštą, o 
kitiems nesirodyti. Rinkonetė ir Kortadiljas vis dar stovėjo kieme, 
todėl girdėjo Gaujolos pokalbį su svečiu, kuris skundėsi, jog blogai 
atliktas jo užsakymas. Gaujola pasiteisino nieko nežinąs apie tą da- 
lyką — čia pat esąs meistras, kuriam buvęs pavestas užsakymas, ir jis 
atsiskaitysiąs kuo smulkiausiai. Tuo tarpu nuo stogo nušoko Maska- 
tas, ir Gaujola paklausė, ar padaręs keturiolikos dygsnių žaizdą, kaip 
buvę parikiuota. 

— Kokią žaizdą? - atsiliepė Maskatas. - Ar anam pirkliui, kur gy- 
vena prie kryžgatvio? 

— Taigi, tam pačiam, — tarė jaunuolis. 

— Tai va, kokie dalykai, - atsakė Maskatas. — Vakar vakare nuty- 
kojau tą pirklį prie jo namų, begrįžtantį dar prieš poterius; apmečiau 
akimis jo veidą, iš arčiau prtėjęs, ir pasirodė jis man per mažas ketu- 
riolikos dygsnių žaizdai, todėl, negalėdamas tesėti duoto žodžio ir at- 
likti tai, ką mano destrukcija... 

— Gal tamsta turi galvoje instrukciją? — pataisė jaunuolis. 

— Savaime aišku, - atsakė Maskatas. — Taigi, pamatęs tokį smul- 
kų ir netalpų veidą, sumojau, jog šitiek dygsnių jame nė geriausias 

siuvėjas nenudiegs, o kad nebūtų veltui Žygis, to pirklio tarnui taip 
šniojau peiliu, jog žaizda išėjo, pasakysiu nesigirdamas, kaip Dieve 
padėk! 

— Jau geriau septynių dygsnių žaizda šeimininkui negu keturioli- 
kos tarnui, — atitarė jaunuolis. — Trumpai drūtai, pažado netesėjote, 
bet tiek jau to: ne kažin koks pinigas tie trisdešimt dukatų, kuriuos da- 
viau rankon. Linkiu jums viso geriausio, ponai! 

Taip taręs, jaunuolis nukėlė skrybėlę, pasisuko ir buvo beeinąs į 
duris, bet Gaujola nutvėrė jį už marginio apsiausto. 

— Gal jūsų malonybė teiktųsi palūkėti, — tarė, — ir tesėti žodį, kaip 
mes kad garbingai tesėjome jūsų labui. Malonėkite dar dvidešimt du- 
katų, kaip buvo mūsų sutarta, o jei negrąžinsite skolos ar nepaliksite 
atitinkamo užstato, iš čia neišeisite. 

— Jūsų malonybės nuomone, tesėti žodį — vadinasi, sužeisti tarną, 
užuot sužeidus šeimininką? - atsiliepė jaunuolis. 

— Labai jau gražiai šnekate, ponuli! - įsiterpė Maskatas. - Turbūt 
užmiršote, ką sako patarlė: „Kas myli Beltraną, jo šuns nestekena“. 

— Kuo čia dėta patarlė? — atvertė jaunuolis. 

— O juk galima pasakyti ir atvirkščiai, — toliau kalbėjo Maska- 
tas, — ir viskas bus aišku: „Kas nemyli Beltrano, jo šunį stekena“. Tar- 
kime, kad Beltranas — pirklys, jūsų malonybė jo nemyli, tarnas — pir- 
klio šuo, o kai kliūva šuniui, nukenčia ir Beltranas; vadinasi, pažadą 
tesėjome, ir jūsų malonybei nelieka nieko kita kaip tuojau ir be kalbų 
kloti pinigus. 

— Ir aš taip manau, - pritarė Gaujola. - Maskate, bičiuli, pagavai 
man žodį iš burnos, o jūs, mielas pone, liaukitės ginčijęsis su savo 
draugais ir nuolankiais tarnais, paklausykite mano patarimo ir tuojau 
pat atsilyginkite už darbą; o jeigu pageidaujate, kad ir šeimininko vei- 
de rastųsi atitinkamo ilgio žaizda, ką gi, tarkite, jog siuvėjas jau die- 
gia dygsnius, siūdamas žaizdą. 

— Jeigu taip, — atsakė jaunuolis, — mielai atsilyginsiu už abi iš 
karto. 

— Čia jau tikras dalykas, lygiai toks pat neabejotinas, kaip jūs kad 
esate krikščionis, — tarė Gaujola. - Maskatas išvarys tokią žaizdukę, 
Jog pirklys atrodys kaip su ja gimęs. 

— Turėdamas tamstos garantiją ir žodį, - atsiliepė jaunuolis, — už 
anuos dvidešimt dukatų ir už tuos keturiasdešimt, kurie priklauso už 
būsimą žaizdą, užstato duodu štai šitą grandinę. Ji verta tūkstančio re- 
alų ir, galimas daiktas, visai atiteks jums, nes, ko gero, neilgai trukus 
man prireiks dar vienos keturiolikos dygsnių žaizdos. 

Sulig tais žodžiais jaunuolis nusikabino nuo kaklo grandinę, su- 
narstytą iš smulkučių grandelių, ir padavė Gaujolai, o šis sumetė iš 
spalvos ir svorio, kad ji gryno aukso. Gaujola paėmė grandinę nu- 
taisęs didžiai lipšnų ir mandagų veidą, nes buvo be galo išauklėtas 
gražių manierų Žmogus, ir pavedė darbą Maskatui, o tas pasižadėjo 
atlikti užsakymą tą patį vakarą. Jaunuolis išėjo labai patenkintas, ir 
Gaujola sušaukė iš baimės išsilaksčiusią broliją. 

Kai bėgliai vėl susirinko kieme, Gaujola subūrė visus aplink sa- 
ve ir, iš apsiausto gobtuvo išsitraukęs knygelytę, padavė Rinkonetei, 
nes pats nemokėjo rašto. Rinkonetė atskleidė pirmą puslapį ir šit ką 
ten perskaitė: 

— Šią savaitę padarytinų žaizdų sąrašas: 

Pirmiausia pirkliui, gyvenančiam prie kryžgatvio; atlyginimas — 
penkiasdešimt eskudų. Gauta rankon - trisdešimt. Vykdo Maskatas. 

— Manding, vaike, daugiau žaizdų nebėra, — tarė Gaujola. — Skai- 
tyki toliau ir žiūrėki, kame parašyta: Duotinų lazdų sąrašas. 

Rinkonetė perskleidė lapą ir kitame puslapyje pamatė Duotinų 
lazdų sąrašą. Apačioje buvo parašyta: 

Smuklininkui iš Dobilų aikštės - dvylika atsakančių kirčių po es- 
kudą už kiekvieną. Gauta rankon - aštuoni. Terminas - šešios dienos. 
Vykdo Geležrankis. 

— Šitą straipsnį galima drąsiai braukti lauk, - tarė Geležrankis, — 
šį vakar jam atskaičiuosiu visas kaip vieną. 

— Dar yra kas, vaike? — paklausė Gaujola. 

— Yra dar vienas, - atsakė Rinkonetė. - Čia rašoma: Kuprotam 
siuvėjui, pravarde Dagilis, šeši atsakantys kirčiai damos prašymu. 
Užstatas - karoliai. Vykdo Striukinjas. 

— Keista, kodėl iki šiol neatliktas užsakymas, — tarė Gaujola. — 
Gal Striukinjas negaluoja, juk jau dvi dienos, kai praėjo terminas, o 
Jis dar piršto nepakrutino. 

— Vakar buvau jį susitikęs, — tarė Geležrankis. — Sakė, negalėjęs 
atlikti uždavinio, nes kuprys nesveikuojąs ir nosies nekišąs iš namų. 

— Visai galimas daiktas, — tarė Gaujola, — Striukinjas, kaip Žinau, 
puikus darbininkas ir jei neiškiltų savaime suprantamų kliūčių, gra- 
Žiausiai susidorotų su pačiu sudėtingiausiu uždaviniu. Dar yra kas, 
vaike? 

— Ne, pone, - atsakė Rinkonetė. 

— Skaityk toliau, — tarė Gaujola, — ir pažiūrėk, kame yra Įprasti- 
nių kerštų sąrašas. 

Rinkonetė perskleidė puslapį ir surado vietą, kur buvo parašyta: 

Įprastiniai kerštai, kaip antai: apipylimas iš puodo, ištepimas der- 
va, ragų bei sambenitų" prisegimas, išjuokimas, bauginimas, skandalų 
rengimas, tariami pasikėsinimai, paskvilių platinimas ir t.t. 

— O kas rašoma apačioj? — paklausė Gaujola. 

— Rašoma, - atsakė Rinkonetė, - derva ištepti namus... 

— Aš pats žinau kokius, skaityti nereikia, — įsiterpė Gaujola. — 
Juoba kad pačiam teks atlikti tą paiką darbą, už kurį gauta rankon ke- 
turi eskudai, o iš viso priklauso aštuoni. 

— Jūsų teisybė, — pritarė Rinkonetė, — čia taip ir parašyta, O že- 
miau sakoma: prisegti ragus... 

— Adreso irgi nedera skaityti, — tarė Gaujola. — Jau gana to, kad 
žmogui daroma skriauda, o viešai skelbti jo gėdos nevalia, nes prisi- 
imsime didelę nuodėmę. Šiaip ar taip, aš mieliau prisegsiu šimtą ra- 
gų ir tiek pat sambenitų, aišku, jei gausiu atlyginimą už darbą, nei 
bent kartelį apie tai prasižiosiu, kad ir tikrai motinai. 

— Vykdo Narigeta, — perskaitė Rinkonetė. 

— Jau padaryta ir apmokėta, — tarė Gaujola. — Pažiūrėki, gal yra 
dar kas: jei neklystu, kažkam reikėjo įvaryti baimės už dvidešimt es- 
kudų; rankon gauta pusė sumos, vykdo visa brolija, o laiko turime 
mėnesį; užsakymą reikia atlikti kruopščiai, kaip iš natų, ir tai bus gra- 
žiausias pokštas, kokių nuo senų senovės iki šių dienų neregėta mū- 
sų mieste. Duokš knygelę, vaike, žinau, kad nieko daugiau ten nėra, 
žinau taipgi, jog mūsų reikalai nekokie, bet veikiai sulauksime geres- 
nių laikų ir darbo turėsime per akis; tačiau be Dievo valios ir medžio 

lapelis nevirptelėja, todėl mums nevalia kurstyti žmones kerštauti, 
juo labiau kad kiekvienas būna drąsus savo kieme ir nepageidauja 
mokėti už darbą, kurį pats savo jėgomis gali padaryti. 

— Žinia, - atsiliepė į tai Grabštas. - Bet sakykite, jūsų malonybe, 
pone Gaujola, ką teiksitės mums paliepti, nes ir saulė vis kaitriau šu- 
tina, ir karštis, kaip sakoma, ne vėžlio žingsniais kėblina. 

— Ką gi, - atsakė Gaujola, — belieka paliepti visiems išsiskirstyti 
į savo vietas ir niekur nelandžioti, o sekmadienį vėl susirinksime ši- 
čia ir, nieko neskriausdami, pasidalysime ką pelnę. Rinkonetei Gera- 
jam ir Kortadiljui skiriame iki sekmadienio visą paribį nuo Auksinio 
Bokšto iki Alkasaro vartų — ten jiedu galės darbuotis su savo karaliais 
ir tūzais; esu matęs ir mažiau apsukrių vaikinų, kurie su viena malka, 
be to, dar nuslėpę keturias kortas, kas dieną vien variokais užsikalda- 
vo po dvidešimt realų, o ką jau kalbėti apie sidabrą. Tą kraštą apro- 
dys jums Vąšelis, o jei nuklysite iki Šventojo Sebastijono vienuolyno 
ir Šventojo Telmo bažnyčios, irgi nieko baisaus, nors apskritai nede- 
ra lįsti į svetimas valdas. 

Abu berniokai pabučiavo vyriausiajam ranką, dėkodami už su- 
teiktą malonę, ir pasižadėjo darbuotis dorai ir sąžiningai, stropiai ir su 
atžvalga. 

Tuo tarpu Gaujola išsiėmė iš apsiausto gobtuvo dvilinką lakštą — 
brolijos narių sąrašą ir liepė Rinkonetei įrašyti savo ir Kortadiljo var- 
dą, o kadangi nebuvo rašalinės, atidavė popierių ir įsakė pirmoje vais- 
tinėje įrašyti šitaip: „Rinkonetė ir Kortadiljas, brolijos nariai; be nau- 
jokystės; Rinkonetė — kortininkas; Kortadiljas - kišenvagis“; paskiau 
nurodyti metus, mėnesį ir dieną, tik neužsiminti apie tėvus ir kraštą, 
iš kur kilę. 

Tuo metu įėjo vienas anų senių „šniukių“ ir tarė: 

— Atėjau jums pranešti, mieli ponai, jog ką tiktai katedros šven- 
toriuje sutikau Vilkinį Malagiškį, ir jis pasisakė taip įsimiklinęs kor- 
tuoti, jog nežymėtomis kortomis galįs aplošti patį šėtoną; be to, pri- 
sipažino kažkur įkliuvęs į peštynes, užtat nespėjęs ateiti į patikrinimą 
ir nusižengęs brolijos nuostatoms, bet sekmadienį žūtbūtinai pasiro- 
dysiąs. 

— Jau seniai buvau įsitikinęs, jog tasai Vilkinis visus pranoks sa- 
vo menu, — tarė Gaujola, — mat turi tokius nagus, kad geresnių kaip 
gyvas niekur nerasi, o meistrui geras įnagis tiek pat pravartus kaip ir 
buklus protas, kurio stokodamas amato neišmoksi. 

— Be to, Dažytojų gatvėje, viešbutyje, sutikau Žydą, persirengu- 
sį kunigu, — pridūrė senis. — Apsistojo ten sužinojęs, jog tame viešbu- 
tyje gyvena du perujiečiai““, - gal pavyksią sugundyti juos palošti, iš 
pradžių bent po truputį, o paskui jau, jei išdegsią, ir iš stambių. Pasi- 
žadėjo sekmadienį tikrai nepraleisti sueigos ir atsiskaityti iš panagių. 

- Tas Žydas irgi mitęs vyras, — tarė Gaujola, - Dieve duok kiek- 
vienam turėti tokią galvą. Jau senokai jo nemačiau, o tai jau negerai. 
Jei ir toliau taip bus, garbės žodis, ištrinksiu jam tonzūrą, nes tasai 
niekšas gavęs tokius pat šventinimus kaip ir turkų sultonas, o lotynų 
kalbą išmano neką geriau už mano motinėlę. Kas dar nauja? 

— Daugiau nieko, — atsakė senis, — bent jau aš nieko nežinau. 

— Tuomet laimingos kelionės, — tarė Gaujola. - Malonėkite pri- 
imti šiuos kelis variokus, — ir išdalijo apie keturiasdešimt realų, - sek- 
madienį šiukštu kad nieko netrūktų: nei žmonių, nei laimikio. 

Visi padėkojo. Grabštas su Valyve, Verstūnė su Geležrankiu, Kru- 
tulė su Maskatu dar sykį apsikabino ir susitarė vakarop po darbo susi- 
tikti Šulikės namuose, kur pasisakė užsuksiąs ir Gaujola patikrinti pin- 
tinės skalbinių, o paskui visi drauge atliksią užsakymą — išdervuosią 
duris. Gaujola apkabino ir palaimino Rinkonetę ir Kortadilją, o atsi- 
sveikindamas griežtų griežčiausiai prigrėsė, kad ginkdie ilgam neapsi- 
stotų vienoje vietoje — pridarysią bėdos visai brolijai. Vąšelis nuėjo 
drauge aprodyti jiedviem skirto ploto ir patarė nieku gyvu nepraleisti 
sekmadienio, nes, kaip spėjąs ir manąs, tą dieną Gaujola žadąs iš pa- 
grindų pamokyti kai kurių amato dalykų. Taip taręs, atsisveikino, ir 
abu bičiuliai paliko vieni, apstulbinti viso to, ką matė ir girdėjo. 

Rinkonetė, nors ir vaikas būdamas, turėjo gerą galvą ir įgimtų 
gabumų, be to, padėdamas tėvui prekiauti bulėmis, apsikūlė ir pramo- 
ko kultūringos kalbos, užtat dabar netvėrė juoku prisimindamas, ką 
girdėjo Gaujolos ir kitų Dievo palaimintos brolijos narių draugijo- 
je, ir ypač kvatojo iš to, jog brolija laikanti ne atmenus, o akmenus, ir 


91 Rinkonetė ir Kortadiljas 


kunigui išmokanti ne honorarą, o honorėją; kvatojo iš Valyvės, apšau- 
kusios Grabštą nutrupėjusiu nerama ir Kanų (o ne Airkanų) tigru, ir iš 
begalės kitų, neką mažiau juokingesnių riktų. Be galo jam patiko Va- 
lyvė, nusiskųsdama, kad pelniusi dvidešimt keturis realus tokiu sunkiu 
triūsu, jog savo kančiomis išpirkusi visas nuodėmes. Nuostabiausia, 
jog tie žmonės, užkietėję vagys, galvažudžiai ir piktžodžiautojai, buvo 
tvirtai įsitikinę, kad atsipirksią dievobaimingumu ir pateksią į dangų. 
Kvatojo jis ir iš geruolės senės Šulikės, kuri slėpė namuose vogtą pin- 
tinę skalbinių ir, aukodama šventiesiems žvakeles, tikėjosi, taip sa- 
kant, su visais rykais ir dalykais įžengti į dangų. Keista jam buvo, kad 
visi klauso ir gerbia Gaujolą, beširdį ir grubų nemokšą. Nėjo iš galvos 
ir tai, apie ką buvo skaitęs knygelėje, ir visi brolijos darbai. Galiausiai 
jam pasidarė apmaudu, kad tokiame puikiame mieste kaip Sevilija tei- 
singumas atvirai nuolaidžiauja piktadariams, tokiems pavojingiems ir 
pražūtingiems Žmogaus prigimčiai, ir nusprendė patarti savo draugui 
kuo greičiau mesti tą bjaurų, nedorą, pavojų kupiną, palaidą ir ydingą 
gyvenimą. Vis dėlto, per savo trumpą amželį ne kažin ką patyręs, Rin- 
konetė praleido Sevilijoje dar keletą mėnesių; ir jam nutiko nemaža 
visokių nuotykių, kuriems aprašyti reikėtų daugiau laiko turėti, todėl 
kitą kartą papasakosime ir jo, ir jo mokytojo Gaujolos gyvenimą bei 
stebėtinus žygius, taipgi kitus jų negarbingos brolijos darbus, nes visi 
tie daiktai verti rimto dėmesio ir gali pasitarnauti pavyzdžiu bei per- 
sergėjimu tiems, kurie juos skaitys. 

Iš Prisikėlimo ligoninės, kur Valjadolido mieste už Dvikovos 
vartų, išėjo kariškis; jo linkstančios kojos ir išgeltęs veidas, kaip ir 
špaga, kuria ramstėsi nelyginant lazda, aiškiai sakė, jog šitokiu paly- 
ginti vėsiu oru, matyt, jam teko trejetą savaičių prakaitavimu gydytis 
nuo negalės, ko gero, pasigautos per kokią valandą: kėblino smulkiais 
žingsniukais it žmogus, ką tik atsikėlęs iš ligos patalo; žengdamas pro 
miesto vartus, jis pastebėjo priešais ateinant draugą, su kuriuo buvo 
nesimatęs mažų mažiausia pusę metų, o tas persižegnojo, lyg šmėklą 
išvydęs, ir prisiartinęs tarė: 

— Kas gi čia dabar, pone leitenante Kampusanai? Nejaugi jūs dar 
čia, šiuose kraštuose? O aš, dievaži, maniau, kad jūs Flandrijoje ir, 
aišku savaime, darbuojatės ietimi, o ne valkiojate špagą po gimtinės 
žemę! Ką reiškia tas pageltęs veidas, tos linkstančios kojos? 

Į tai Kampusanas jam atsakė: 

— Ar aš šiuose kraštuose, pone licenciate Peralta, jau pasakė jūsų 
akys, reginčios mane šičia, o į kitus klausimus galiu atsakyti nebent, 
kad einu tiesiai iš ligoninės, kame devyniais prakaitais atsipirkau nuo 
bubonų, kuriais mane apleido moteris, pasiimta per žmoną, nors ves- 
ti jos nederėjo. 

— Vadinasi, jūs vedėte? — susidomėjo Peralta. 

— Taip, pone, - atsakė Kampusanas. 

— Turbūt norėjote paragauti meilės, - tarė Peralta, — nors papras- 
tai tokios vedybos baigiasi atgailavimu. 

— Jei ko ir paragavau, — atsakė leitenantas, — tai tik vargo, nes 
tos jungtuvės, ar po teisybei jungas, nedavė nieko kito, kaip kūno ir 

dvasios kančių, ir jei kūno kančių atsikračiau keturiasdešimčia pra- 
kaitų, tai dvasios kančioms nuraminti neradau jokio vaisto; bet at- 
leiskite, pone licenciate, dar esu per silpnas ilgai kalbėtis gatvėje ir 
manau, kad jūs neužsigausite, jei kurią kitą dieną daug išsamiau iš- 
dėstysiu savo nuotykius, tokius keistus ir neįprastus, kokių jūs vargu 
ar esate girdėjęs. 

— Nieko panašaus, - tarė licenciatas, — aš kviečiu jus į svečius, ir 
mano namuose mudu pasivaišinsime Dievo dovanomis, juo labiau 
kad ligoniui ne pro šalį pasistiprinti olja”; nors jos išvirta tik dviem, 
tarnui ganės ir pyrago, o jei jūsų sveikata leidžia, akims atsišviesti 
bus keli luisteliai Rutės kumpio ir svarbiausia — nuoširdumas, su ku- 
riuo prašau jus pas mane pasivaišinti, ir ne vien šiandien, bet ir kiek- 
vieną sykį, kada tik jūs pageidausite. 

Kampusanas padėkojo ir priėmė kvietimą. Jiedu nuėjo į San Lo- 
rentę, išklausė Mišių, o paskui Peralta parsivedė svečią namo, pavai- 
šino, kaip buvo žadėjęs, dar kartą priminė, kad neužmirštų atlankyti, 
ir į pietų pabaigą paprašė papasakoti tuos negirdėtus nuotykius. Kam- 
pusano nereikėjo ilgai prašyti, ir jis pradėjo savo pasakojimą šiais 
žodžiais: 

— Jūs, aišku, prisimenate, pone licenciate Peralta, jog šiame 
mieste aš nuomojausi kambarį drauge su kapitonu Pedru de Erera, nū- 
nai esančiu Flandrijoje? 

— Aišku, prisimenu, - atsakė Peralta. 

— Tai va, vieną dieną, kai mudu buvome bebaigią pietus viešbuty- 
je Solanos gatvėje, kur ir gyvenome, - kalbėjo toliau Kampusanas, - į 
vidų įėjo dvi pažiūrėti kilmingos damos su dviem tarnaitėmis: viena 
jų, pasivadinusi kapitoną prie lango, ėmė su juo šnekėtis, kita atsisėdo 
į krėslą priešais mane su nuleistu iki pat smakro šydu, pro kurį veidas 
matėsi tik tiek, kiek leido audinio tankumas; ir aš pradėjau galantiškai 
melsti ją malonės kilstelėti kraštelį, bet ji nesidavė įkalbama, ir tai dar 
didžiau kurstė man norą ją išvysti; pagaliau, lyg gundydama mane, ty- 
čiomis ar iš netyčių dama iškišo baltutėlę ranką, apmaustytą puikiais 
žiedais. 

Atrodžiau tuomet be galo prašmatnus: su ana stora grandine, ku- 
rią turbūt esate matęs, plunksnomis apkaišyta skrybėle dailiu apvadu, 

ryškių spalvų drabužiais — kaip ir dera kariui, ir tariausi esąs toks šau- 
nuolis, jog mano kvailoje galvoje be paliovos dingsėjo mintis, kad to- 
kiam vyrui kaip aš vieni niekai pasiekti tikslą; šitaip nusiteikęs, pra- 
šiau ją kilstelėti šydą. Ir štai ką ji man atsakė: 

— Liaukitės, aš turiu namus, ir, jei nusiųsite iš paskos tarną, suži- 
nosite, kur gyvenu; nors esu daug rimtesnė, nei galėtumėte pamanyti 
iš tokio atsako, vis dėlto norėčiau įsitikinti, ar jūs toks pat protingas, 
koks rodotės šaunus, todėl būtų labai malonu, jei kurią dieną mane 
aplankytumėte. 

Kuo galantiškiausiai padėkojau už didžią malonę ir, kad nelik- 
čiau skolingas, pažadėjau aukso kalnus. Kapitonas baigė kalbėtis. Abi 
damos išėjo, o iš paskos — mano tarnas. Kapitonas pasakė man, esą 
dama prašiusi nuvežti Flandrijon keletą laiškų kitam kapitonui, jos 
pusbroliui, damos žodžiais tariant, nors mano draugas gerai žinojo, 
kad tai jos mylimasis. 

Mane degino ugnis, paregėtų sniego skaistumo rankų sukurstyta, 
o noras išvysti nepažįstamosios veidą stačiai varė į kapus. Ir štai kitą 
dieną tarnas nuvedė mane į tuos namus, kur įžengiau be jokių kliūčių. 

Išvydau kuo puikiausiai apstatytus kambarius ir kokių trisdešim- 
ties metų moterį, kurią pažinau iš rankų; nebuvo ji neapsakoma gra- 
žuolė, bet ganėtinai daili, kad galėtum pamilti artimiau pabendravęs, 
nes kalbėjo tokiu švelniu balsu, jog jis ėjo pro ausis tiesiai į širdį. Pra- 
dėjau su ja ilgus meilės pašnekesius: gyriausi, kėliau save į padanges, 
pūčiau miglą, siūliau, žadėjau ir dariau viską, ką, mano manymu, rei- 
kėjo daryti, kad tik jai patikčiau, o kadangi ji buvo iš tų, kurioms to- 
kie ir, ko gero, daug gražesni pasiūlymai bei įtaikavimai ne pirmiena, 
tai, rodės, klausėsi jų vien iš mandagumo, bet nėmaž jais netikėjo. 
Žodžiu sakant, per keturias uolaus lankymosi dienas mūsų pokalbiai 
buvo vien „žiedeliai“, ir man niekaip nepavyko nusiskinti geidžiamo 
vaisiaus. Per tą laiką, kada lankiausi pas ją, namuose nė sykio ne- 
pastebėjau pašalinių: nesirodė nei tariami giminės, nei tikri draugai; 
patarnavo jai mergaitė, pažiūrėti labiau sukta negu naivi. Galiausiai 
ėmiau meilintis kaip karys, kuriam rytojaus dieną reikia išžygiuoti, ir 
taip prirėmiau prie sienos savąją donją Estefaniją de Kaisedo (nes 

tokiu vardu buvo toji, kuri mane šitaip nugalavo), jog ji man štai ką 
pasakė: 

— Pone leitenante Kampusanai, būt naivu man dėtis šventuole: aš 
buvau ir tebesu nusidėjėlė, bet ne tokia, kad plaktų liežuviais kaimy- 
nai ar badytų pirštais žmonės. Nei iš tėvų, nei iš giminių nesu pavel- 
dėjusi jokio turto, ir vis dėlto mano namų apstatymas vertas mažų ma- 
žiausia pustrečio tūkstančio dukatų, ir visa tai įdėta į daiktus, kuriuos 
paleidus iš varžytinių taip pat lengva paversti pinigais kaip pasakyti, 
kad jie parduodami. Su šitokiu turtu aš ieškau vyro, kad turėčiau kam 
save pavesti ir kam paklusti; aš pakeisiu savo gyvenimo būdą, tarnau- 
siu jam ir lepinsiu kaip įmanydama, na, o taip ištaisyti kepsnius, kaip 
aš ištaisau, kai užsimanau pasirodyti šeimininkė ir imuosi darbo, var- 
gu ar sugebėtų pats geriausias karaliaus virėjas. Namuose aš — ūkve- 
dys, virtuvėje — virėja, o svetainėje — ponia, moku įsakinėti ir moku 
padaryti taip, kad manęs klausytų; pinigais nesišvaistau be reikalo, už- 
tat sutaupau nemažai: kai paliepiu išleisti realą, įsigiju ne mažiau, o 
daugiau, negu jis vertas; skalbinius, kuriuos turiu — o turiu daug ir ge- 
rų, - nepirkau krautuvėse ar iš pirklių, bet suverpiau pati su tarnaitė- 
mis, o jei būtų galima namuose austi, tai būčiau ir nuaudusi. Pati save 
liaupsinu, nes, reikalui esant, tai nėra nieko gėdinga; žodžiu tariant, 
ieškau sau vyro, kad mane valdytų, globotų ir godotų, o ne meilužio, 
kuris man tik patarnautų ir darytų sarmatą. Jeigu jūs sutinkate priimti 
mano pasiūlymą, aš nulenkiu prieš jus galvą ir paklūstu jūsų valiai, nes 
nepageidauju pardavinėti savęs per varžytines, o juk šitaip ir bus, jei 
kreipsimės į svotus, be to, nėra geresnio svoto kaip abi suinteresuotos 
pusės, kad viskas būtų galutinai sutarta. 

Nežinau, kur tuomet buvo mano protas, tik, aišku, ne galvoje, 
nes būsimoji palaima atrodė man daug didesnė, nei galėjo nupiešti 
vaizduotė, o turtas toks apčiuopiamas, jog jau mačiau jį, paverstą pi- 
nigais; aš pasidaviau mintims, kurios sukosi malonumų geismo ap- 
kvaišintoje galvoje, ir pareiškiau, kad jeigu dangus man siunčia kaip 
stebuklą tokią gyvenimo draugę, tai aš laikau didžiausia laime bei 
sėkme pavesti jai savo širdį ir turtą, kuris nėra toks jau mažas ir sy- 
kiu su kaklo grandine, brangenybėmis, turimomis namuose, ir tuo, ką 

galima gauti, pardavus kariškus drabužius, sudarytų daugiau nei du 
tūkstančius dukatų, o sudėjus į krūvą su josios pustrečio tūkstančio, iš- 
eitų padori suma, pakankama gyventi mano gimtinėje, kame turėjau 
šiokį tokį dvarelį, tad su šitokiais pinigais, be to, laiku parduodami 
nuimtą derlių, neturėtume rūpesčių iki amžiaus galo. Žodžiu, tą dieną 
mudu nusprendėme susituokti ir aptarėme, kaip abudu įteisinsime sa- 
vo viengungystę: per tris šventas dienas, išėjusias pagret, bažnyčioje 
buvo paskelbti užsakai, o ketvirtą mudu susituokėme, pasikvietę į liu- 
dininkus du mano draugus ir vieną jaunuolį, pasak donjos Estefanijos, 
jos pusbrolį, su kuriuo elgiausi kaip giminė ir kalbėjau pačiais manda- 
giausiais žodžiais, beje, lygiai tokiais pat, kokiais tada kreipdavausi į 
savo jauną žmoną, puoselėdamas vieną užmačią, tokią vylingą ir bjau- 
rią, kad nenorėčiau jos atskleisti — mat, nors sakau jums gryną teisy- 
bę, vis dėlto ne kaip per išpažintį, kada nieko nevalia nuslėpti. 

Tarnas pernešė mano skrynią iš viešbučio į žmonos namus. Prie 
jos akių įdėjau vidun savo įstabiąją grandinę, parodžiau jai dar kitas 
tris ar keturias grandines, ne tokias stambias, bet užtat dailesnio dar- 
bo, taipgi tris ar keturis įvairaus fasono skrybėlės papuošalus. Išklo- 
jau prieš ją visus pašvitus ir plunksnas ir įteikiau kokius keturis šim- 
tus realų ūkio išlaidoms. 

Šešias dienas mėgavausi medaus mėnesio malonumais, klestėjau 
kaip netikęs užkurys turtingo uošvio namuose: vaikščiojau praban- 
giais kilimais, gulinėjau ant olandiškos drobės paklodžių, Žibinau 
žvakes sidabriniais kandeliabrais, pusryčiavau lovoje, kėliausi vie- 
nuoliktą, priešpiečiavau dvyliktą, antrą ėjau pogulio į svetainę, o don- 
ja Estefanija su tarnaite vėją ant manęs gėrė. Mano tarnas, iki tol bu- 
vęs nerangus ir tinginys, staiga pasidarė eiklus kaip elnias. Kai don- 
jos Estefanijos nebūdavo šalimais, vadinasi, ji sukdavosi virtuvėje, 
kuo rūpestingiausiai taisydama kepsnius mano skoniui atgaivinti ir 
apetitui sužadinti. Mano marškiniai, apykaklės ir nosinės pavirto 
Aranchueso gėlynais, kvepėte kvepėjo apšlakstyti angelų ir flerdo- 
ranžų kvepalais, kurie liejosi upeliais. 

Tos dienos ne praėjo, bet pralėkė, kaip lekia metai, paklusdami 
nepalenkiamam laiko dėsniui. Tomis dienomis, matydamas, kaip ji 

mane lepina ir paikina, jau buvau beketinąs atsisakyti anos savo už- 
mačios, kurią brandinau galvoje, imdamasis viso to reikalo, bet štai 
vieną rytmetį (kai mudu su donja Estefanija tebegulėjome lovoje) pa- 
sigirdo stiprus beldimas į lauko duris. Tarnaitė prisikišo prie lango, 
tuojau pat atšlijo ir tarė: 

— O, teikėsi pasirodyti pačiu laiku! Bet sakykite, ko gi ji parva- 
žiavo anksčiau, nei andai rašė mums laiške? 

— Kas čia parvažiavo, mergele? — pasiteiravau aš. 

— Kas? — atsiliepė ji. — Nagi ponia donja Klementa Bueso, o su 
ja — ponas donas Lopė Melendesas de Almendaresas su dviem tarnais 
ir Ortigosa, duenja, kurią buvo išsivežusi... 

— Bėk, mergele, — tarė tuo tarpu donja Estefanija, — ir atidaryk 
duris... O jūs, pone, jei mylite mane, nieko nesidėkite į širdį ir negin- 
kite manęs, kad ir ką apie mane sakytų. 

— Kas gi išdrįs blogai apie jus atsiliepti mano akyse? Sakykite, 
kas tie žmonės, kad jūs, man regis, šitaip susijaudinote? 

— Neturiu laiko aiškinti, — tarė donja Estefanija. — Įsidėmėkite 
viena: viskas, ką čia matysite, bus daroma tyčia su tam tikru sumany- 
mu ir tikslu, kurį vėliau sužinosite. 

Aš buvau beprieštaraująs, bet man sutrukdė ponia donja Kle- 
menta Bueso, kuri įžengė svetainėn su retu šydu ant akių, žalio atla- 
so suknia, papuošta gausybe auksinių pozumentų, to paties audinio 
apsiaustu su žaliais pagražinimais, skrybėlaite, apkaišyta žaliomis, 
baltomis ir raudonomis plunksnomis ir padabinta prašmatniu aukso 
apvadu. Drauge įėjo ponas donas Lopė Melendesas de Almendaresas, 
tokiu pat kaip ir donja Klementa Bueso prabangiu kelionės apdaru. 
Pirmoji prabilo duenja Orti gosa: 

— Viešpatie Jėzau Kristau! Kas čia dabar? Mano ponios donjos 
Klementos lovoje kažkas guli, ir dar vyras! Stebuklai darosi šiuose 
namuose! Dievaži, ponia donja Estefanija peržengė visas ribas ir pa- 
mynė po kojų mano ponios draugystę! 

— Argi aš nesakiau, Ortigosa? — prašneko donja Klementa. — Bet 
aš pati kalta, ne kas kitas. Ar tik nereikės gailėtis pasirinkus tokią 
draugę, įsipiršusią savanaudiškais sumetimais! 

Donja Estefanija jai atsakė: 

— Nerūstaukite, ponia donja Klementa Bueso, ir įsidėmėkite, kad 
visa, ką matote savo namuose, — paslaptis, o kai ją sužinosite, esu tik- 
ra, atleisite man ir nebepyksite. 

Tuo tarpu aš apsimoviau kelnes ir apsivilkau liemenę. Donja Es- 
tefanija paėmė mane už rankos, nusivedė į gretimą kambarį ir ten pa- 
aiškino, kad jos draugė ketinanti apmulkinti doną Lopę, atvykusį 
kartu su ja, ir paimti sau į vyrus: įtikinsianti jį, jog namas su visu ap- 
statymu priklausąs jai kaip kraitis, o kad po vestuvių atsiskleis apga- 
vystė, ji nesirūpinanti, pasikliaudama begaline dono Lopės meile. 

— Tada aš atgausiu visą savo labą, ir niekas neprikiš nei jai, nei 
kokiai kitai moteriai, kad rezga visokias pinkles geram vyrui pasigau- 
ti, — baigė donja Estefanija. 

Aš atrėmiau, jog ji per toli nueina su savo draugyste ir verčiau 
tegu iš pradžių viską gerai apsvarsto, kad paskiau netektų bylinėtis 
turtui atgauti. Tačiau ji užvertė mane tokia gausybe argumentų bei vi- 
sokiausių įrodymų, kad jos pirmoji priedermė padėti donjai Klemen- 
tai pačiuose svarbiausiuose reikaluose, jog aš, nepaisydamas proto 
balso, norom nenorom nusileidau donjos Estefanijos užgaidui, o ji vis 
tikino mane, esą toji komedija užtruksianti daugių daugiausia kokią 
savaitę, kurią mudu praleisime jos geros pažįstamos namuose. 

Kai mudu apsirengėme, donja Estefanija nuėjo atsisveikinti su 
ponia donja Klementa Bueso ir ponu donu Lope Melendesu de Al- 
mendaresu, o aš liepiau tarnui paimti mano skrynią ir žygiuoti paskui 
žmoną, bet, aišku savaime, su niekuo neatsisveikinau. 

Donja Estefanija įėjo į savo pažįstamos namus, palikusi mane už 
durų, ir ilgokai su ja šnekėjo; tik po to pasirodė tarnaitė ir pakvietė 
mudu su tarnu į vidų. Ji nuvedė mus į ankštą kambariuką, kur buvo 
dvi lovos, sustatytos taip arti viena kitos, jog atrodė kaip viena: tarpo 
nebuvo jokio, ir paklodės lietėsi. Iš tiesų išgyvenome ten šešias die- 
nas, ir nebuvo valandėlės, kad mudu nesirietume, be kita ko, aš įrodi- 
nėjau žmonai, kad palikti savo namus ir turtą — didžiausia kvailystė, 
kvailystė netgi tada, kai tat daroma motinos labui. Traukiau tą giesmę 

išėjo, pasak jos, pasižiūrėti, kaip klostosi reikalai namie, mūsų šeimi- 
ninkė panoro iškvosti iš manęs, ko aš nesutariu su savo Žmona ir ką 
tokio ji padarė, kad vis priekaištauju jai ir kartoju, esą „čia aiškių aiš- 
kiausia kvailystė, o ne nuoširdi draugystė“. 

Išdėsčiau jai viską iš eilės, o kai papasakojau, kaip vedžiau don- 
ją Estefaniją, kokį kraitį ji turėjo ir kaip naiviai paliko namus bei tur- 
tą donjai Klementai, norėdama padėti jai gauti tokį puikų vyrą kaip 
donas Lopė, šeimininkė pradėjo taip skubotai žegnotis ir murmėti, 
jog aš baisiausiai suglumau. 

— Pone leitenante! — pagaliau tarė ji. — Nežinau, ar nusižengsiu 
sąžinei, jei atskleisiu jums visą teisybę, bet, man rodos, nutylėti ją — 
didelė nuodėmė. Verčiau atsiduosiu Dievo malonei, kas bus, tas: tegy- 
vuoja teisybė ir tepražūva melas! Matote, iš tikrųjų tas namas ir turtas, 
jums atiduotas kaip kraitis, teisėtai priklauso donjai Klementai Bueso, 
o visa, ką jums prišnekėjo donja Estefanija, — melas, nes ji neturi nei 
namų, nei turto, nei apdarų, be tos suknios, kurią dabar vilki; gera pro- 
ga jus apgauti pasitaikė kaip tik tada, kai donja Klementa išvažiavo 
aplankyti giminių į Plasensijos miestą ir tuo pačiu žygiu devynias die- 
nas pasimelsti į Gvadelupės Dievo Motiną, o namus prižiūrėti pavedė 
donjai Estefanijai, nes jiedvi iš tikrųjų didelės draugės; vis dėlto, gerai 
pasvarsčius, neverta per daug kaltinti vargšės moteriškės, sugebėju- 
sios pasigauti tokį vyrą kaip jūs, pone leitenante. 

Ji baigė savo kalbą, o aš ko nepuoliau į neviltį ir, be abejo, taip 
ir būčiau padaręs, jei mano angelas sargas būtų bent truputį aplai- 
džiau ėjęs savo pareigas ir nepašnibždėjęs man į širdį, kad aš - geras 
krikščionis ir kad didžiausia žmogaus nelaimė - neviltis, nes ji eina 
iš velnio. Ši mintis, arba po teisybei apreiškimas, mane truputį nu- 
ramino, bet vis dėlto nesukliudė sugriebti špagos bei apsiausto ir iš- 
bėgti ieškoti donjos Estefanijos, nusipelniusios pamokomos bausmės; 
tačiau likimo valia — nežinia, ar mano laimei, ar nelaimei — ten, kur 
tikėjausi surasti donją Estefaniją, jos neaptikau. 

Aš patraukiau į San Lorentę, pasimeldžiau į Dievo Motiną, atsi- 
sėdau klauptan ir iš nevilties nugrimzdau į tokį gilų miegą, jog nebū- 
čiau greit atsibudęs, jei manęs nebūtų pažadinę. Liūdnas ir susimąstęs 

nukėblinau donjos Klementos namų link ir pamačiau ją ramiausiai 
valdant savo labą; neišdrįsau ištarti jai nė pusės žodžio, nes drauge su 
ja buvo donas Lopė. Parėjau namo, ir šeimininkė prisipažino papasa- 
kojusi donjai Estefanijai, jog man žinomos visos jos pinklės ir sukty- 
bės; tada donja Estefanija pasiteiravusi, kaip mane nuteikė ši naujie- 
na, ir, aišku, sužinojusi, kad labai prastai, kad aš, regis, išbėgęs jos 
ieškoti su blogomis mintimis ir užmačiomis; galiausiai šeimininkė 
man pasakė, esą donja Estefanija išsinešusi viską, ką turėjau skrynio- 
je, ir palikusi man tiktai kelionės drabužius. 

Aš nustėrau, ir čia vėl sulaikė mane Dievo ranka; nuėjau pasižiū- 
rėti savo skrynios ir išvydau, kad ji atvira kaip kapo duobė, paruošta 
priimti kūną, ir, be abejo, būčiau gavęs galą, jei tą akimirką protas bū- 
tų suvokęs ir perpratęs, kokia didi mano nelaimė... 

— Kurgi ne, - įsiterpė tuomet licenciatas Peralta, — juk donja Es- 
tefanija išsivežė šitiek grandinių ir skrybėlės papuošalų; kaip sakoma, 
be aukso ir šviesybė temsta... 

— Dėl to nė kiek nesigraužiau, - atsiliepė leitenantas, — nes aš taip 
pat galiu pasakyti: „Džiaugėsi donas Simuekė, įkišęs man į pačias 
vienakę dukrą, ogi aš, dievaži, pats esu šleivas“. 

— Nesuprantu, kuria prasme jūs pasakėte šią patarlę, — tarė Peralta. 

— Ogi ta prasme, - atsakė leitenantas, - kad visa krūva mano gran- 
dinių, papuošalų ir barškučių kainavo daugių daugiausia dešimt dvy- 
lika eskudų. 

— Negalimas daiktas, — paprieštaravo licenciatas, — juk vien tik 
toje grandinėje, kurią jūs, pone leitenante, nešiojotės ant kaklo, buvo 
aukso ne mažiau kaip už du šimtus dukatų. 

— Kas be ko, - atsakė leitenantas, — jei iš tikrųjų būtų verta tiek, 
kiek atrodė iš pažiūros, tačiau ne viskas auksas, kas auksu žiba: gran- 
dinės, papuošalai, brangenybės ir visi barškučiai buvo žalvariniai, bet 
pagaminti tokio nagingo meistro, jog vien bandomasis akmuo ar ug- 
nis būtų atskleidę, kad jie netikri. 

— Vadinasi, — tarė licenciatas, — judu su ponia donja Estefanija — 
abu vieno galo. 

— Aišku, vieno, — atsakė leitenantas, — todėl būtų ne pro šalį pra- 
dėti viską iš pradžių, bet visa bėda, pone licenciate, kad ji be niekur 

nieko atsikratys mano grandinių, o mane slegia jos būdo vylingumas: 
juk, šiaip ar taip, ji — mano išrinktoji. 

— Dėkokite Dievui, pone Kampusanai, kad jūsų išrinktoji turėjo 
kojas ir pabėgo, — tarė Peralta, — ir kad jums anaiptol neprivalu jos 
ieškoti. 

— Jūsų teisybė, — atsakė leitenantas, — o vis dėlto, nors jos ir ne- 
ieškau, ji neina man iš galvos: kad ir kur būčiau, vis matau ją prieš 
akis. 

— Nežinau, ką jums patarti, — atsiliepė Peralta, - galiu nebent pri- 
minti Petrarkos dvieilį, kur sakoma: 


Che chi prende diletto di far frode, 
Non s'ha di lamentar s'altro l’ inganna, — 


o tai mūsų kalba reiškia: „Jog tam, kam malonu apgaudinėti kitus, ne- 
valia skųstis, kai kas kitas jį apmulkina“. 

— Aš ir nesiskundžiu, - atsakė leitenantas, — tik man gaila savęs: 
juk kaltininkas, suvokdamas savo kaltę, vis viena jaučia, kaip skau- 
džiai jis nubaustas. Puikiai suprantu, jog ketinau apgauti ir pats buvau 
apgautas, nes įkritau į duobę, kurią kasiau kitam, betgi aš negaliu taip 
sutramdyti savo jausmų, kad nebūtų gaila savęs. Tai va, artėdamas 
prie svarbiausio savo istorijos taško (man rodos, tuos įvykius, kuriuos 
jums išdėsčiau, galima vadinti istorija), noriu pridurti štai ką: aš suži- 
nojau, kad donją Estefaniją išsivežė jos pusbrolis, kuris, kaip sakiau, 
dalyvavo mūsų jungtuvėse ir jau nuo senų laikų buvo jos draugas bet 
kokiomis aplinkybėmis. Aš neketinu jos ieškoti, kad neužsitraukčiau 
naujų bėdų. Pakeičiau gyvenamąją vietą, o po kelių dienų pakeičiau 
ir plauką: mat pradėjo slinkti antakiai ir blakstienos, o neilgai trukus 
pamažu iškrito visi plaukai, ir aš prieš laiką nuplikau, nes susirgau li- 
ga, vadinama lupisija, arba, kad būtų aiškiau — plikimu. Pasidariau iš- 
ties plikas, nes neturėjau nei ko šukuotis, nei ko eikvoti. Mano liga 
žengė lygia greta su nepritekliais, ir, kadangi vargas paprastai pražu- 
do gerą vardą ir vienus nuveda į kartuves, kitus — ligoninėn, o dar ki- 
tus, nusižeminusius, su prašymais lūpose, prie savo priešo durų (ir tai 

vienas iš baisiausių negandų nelaimės ištiktam Žmogui), nenorėda- 
mas mainyti į vaistus drabužių, kuriais turėjau dengtis sveikas ir sau- 
goti savo garbę, aš sulaukiau to laiko, kada prasideda „prakaitavi- 
mas“ Prisikėlimo ligoninėje, gavau ten lovą ir išliejau keturiasdešimt 
prakaitų. Sako, jei saugosiuos, tai pasveiksiu. Ko gi daugiau bereikia: 
špagą turiu, o visa kita duos Dievas. 

Licenciatas vėl pasiūlė jam savo paslaugas ir nusistebėjo negir- 
dėtais dalykais. 

— Ką gi, labai greit imate stebėtis, pone Peralta, — pasakė leite- 
nantas, — o aš dar nepapasakojau kitų įvykių, prašokančių pačią la- 
kiausią vaizduotę ir peržengiančių visus gamtos dėsnius. Apskritai 
pakaks ir to, jei pasakysiu jums, kad visos negandos, laimei, išėjo 
man į naudą, nes tik per jas patekau į ligoninę ir pamačiau tai, ką ne- 
trukus papasakosiu ir kuo nei dabar, nei vėliau jūs nepatikėsite, be to, 
ir niekas pasaulyje nepatikės. 

Visos tos įžangos ir pagyros, kurių leitenantas nešykštėjo prieš 
pradėdamas pasakoti, ką buvo matęs, taip sukurstė Peraltos norą iš- 
girsti nepaprastą dalyką, jog ir jis savo ruožtu ėmė berti pagyras ir 
prašyti išdėstyti visus tuos dalykus, kuriuos tas turėjo galvoje. 

— Turbūt esate matęs, — tarė leitenantas, — du šunis, kurie vaikš- 
čioja nakčia su žibintais dantyse drauge su vienuoliais, kai tie renka 
išmaldą? 

— Taip, esu matęs, — atsakė Peralta. 

— Turbūt taipgi Žinote ar esate girdėjęs, - toliau kalbėjo leitenan- 
tas, — kas apie juos pasakojama: kai pro langą Žmonės išmeta išmaldą 
ir ji nukrinta ant žemės, šunys tuoj pat bėga pašviesti ir suranda, kas 
numesta; jie sustoja prieš tuos langus, iš kurių paprastai gauna išmal- 
dos, ir, nors atrodo tokie romūs, jog labiau panėši į aveles negu į vil- 
kus, ligoninėje jie būna tikri liūtai ir sergsti ją labai stropiai ir budriai. 

— Esu apie tai girdėjęs, — tarė Peralta, — betgi čia nematau ir ne- 
galiu įžiūrėti nieko nuostabaus. 

— Tai va, — tarė leitenantas, — dabar papasakosiu jums tokių da- 
lykų, kurie nustebins jus kaip reikiant, ir tada patikėsite mano pasa- 
kojimu be jokių dievagojimosi ir be jokių prielaidų, esą tai vargu ar 

įtikima arba neįmanoma: mat priešpaskutiniąją mano „prakaitavimo“ 
naktį, tuoj po vidurnakčio, kai dar nemiegojau ir tamsoje mąsčiau 
apie savo praeitį ir liūdną dabartį, pats girdėjau ir bemaž mačiau sa- 
vo akimis, kaip tiedu šunys — vienas vardu Sipionas, o kitas Bergan- 
sa” — prašneko sugulę už mano lovos ant senų demblių. Aš išgirdau 
kalbant, ištempiau ausis, kad suvokčiau, kas čia šneka ir apie ką, ir 
neilgai trukus iš pašnekesio temos supratau, jog kalba tiedu šunys — 
Sipionas ir Bergansa. 

Sulig tais Kampusano žodžiais licenciatas pasikėlė ir tarė: 

— Ar ne metas būtų liautis, pone Kampusanai? Jei iki šiol dar tik- 
rai nežinojau, ar verta tikėti jūsų pasakojimu apie vedybas, ar ne, tai 
dabar, kai ėmėte mane tikinti girdėjęs kalbant šunis, tiesiai jums pa- 
reiškiu: aš netikiu nė vienu jūsų žodžiu. Dievaži, pone leitenante, ne- 
pasakokite niekam šių paikysčių arba pasakokite tik tiems, kurie jums 
tokie pat prielankūs kaip ir aš. 

— Nemanykite, kad aš toks kvailas, - atrėmė Kampusanas, — ir 
nežinau, kad gyvuliai gali prabilti vien tik per stebuklą. Žinau pui- 
kiausiai, kad jei strazdai, šarkos ir papūgos kalba, tai tik taria išmok- 
tus ir įsimintus žodžius, nes jų liežuvis tam pritaikytas, ir vis dėlto 
taip tik todėl jie negali kalbėti taip rišliai ir prasmingai, kaip kalbėjo- 
si tiedu šunys. Štai kodėl, išgirdęs juos šnekučiuojant, vėliau ne kar- 
tą abejojau savimi ir buvau netgi linkęs manyti, jog sapnavau tai, ką 
iš tikrųjų blaivia galva ir visais penkiais pojūčiais, kuriuos Viešpats 
teikėsi man padovanoti, išgirdau, suvokiau, įsiminiau ir galiausiai už- 
sirašiau viską Žodis Žodin, tai jau pakankamas įrodymas, kad žmonės 
suprastų ir įsitikintų, jog sakau teisybę. Dalykai, kuriuos jie minėjo 
tame pokalbyje, ganėtinai rimti ir skirtingi ir labiau būtų pritikę mo- 
kytiems vyrams negu šunims, tad kadangi pats negalėjau jų prasima- 
nyti, norom nenorom turiu prisipažinti, nors ir prieš savo valią, kad aš 
nesapnavau ir kad iš tikrųjų kalbėjo šunys. 

— Po šimts! — sušuko licenciatas. — Matyt, grįžo Marikastanjos 
laikai, kada kalbėdavo ropės, arba Ezopo gadynė, kada gaidys šnekė- 
Josi su lape ir visi gyvuliai galėjo persitarti žodį vienas su kitu! 

— Tuomet drąsiai pavadinčiau save asilu, ir net paskutiniu, jei su- 
tikčiau su ta mintimi, jog grįžo anie laikai, nors laikyčiau save ne 
mažesniu asilu, jei nebetikėčiau tuo, ką pats mačiau ir girdėjau, ir net- 
gi esu pasirengęs duoti baisiausią priesaiką, kad imtų tikėti ir didžiau- 
sias netikėlis; bet jeigu net tarsime, kad aš klystu ir kad mano įrodi- 
nėjama tiesa — paprasčiausias sapnas ir ginti ją stačiai neprotinga, tai 
negi jums, pone Peralta, būtų neįdomu pasižiūrėti į mano surašytą po- 
kalbį ir sužinoti, ką tie šunys — ar kas kitas - kalbėjo? 

— Jeigu jūs liausitės įrodinėję, jog girdėjote kalbant šunis, — atsa- 
kė licenciatas, — su mielu noru išklausysiu tą pokalbį, kuris, mano 
nuomone, yra nepaprastas vien tik tuo, kad jį padiktavo šviesus pono 
leitenanto protas. 

— Noriu pridurti, — tarė leitenantas, — kad klausiausi jo labai ati- 
džiai, protas mano buvo blaivus blaivutėlis, atmintis jautri, gryna ir 
aiški (ačiū Dievui, tuomet maitinausi perdėm razinomis ir migdolais), 
todėl viską įsiminiau žodis žodin ir rytojaus dieną surašiau taip, kaip 
buvau girdėjęs, negražindamas nė kiek iškalbos perlais, netrumpinda- 
mas nei pridėdamas ko įdomumo dėlei. Pokalbių buvo du, nes kalbė- 
jo dvi naktis pagret, bet aš užsirašiau tik vieną, tai yra Bergansos gy- 
venimo istoriją; na, o jo draugo Sipiono gyvenimą (papasakotą kitą 
naktį) surašysiu tik tada, kai pamatysiu, jog vienu jau patikėta ar bent 
nepasibodėta. Rankraštį turiu užantyje, parašytas jis dialogo forma, 
kad nesikartotų „tarė Sipionas“, „atsakė Bergansa“ ir be reikalo nesi- 
trukdytų laikas. 

Taip taręs, jis išsitraukė iš užančio storą sąsiuvinį ir atidavė li- 
cenciatui. Tasai pasiėmė su šypsena, tarsi laikydamas juokais visa, ką 
girdėjo ir ką žadėjo perskaityti. 

— Aš nusnūsiu šiame krėsle, — tarė leitenantas, — o jūs tuo tarpu, 
jei pageidaujate, perskaitykite tuos sapnus ar svaičiojimus, kurie yra 
tuo geri, kad nusibodus galima atidėti į šalį. 

— Jauskitės kaip namie, — tarė Peralta, — aš veikiai perskaitysiu 
jūsų rankraštį. 

Leitenantas išsipleikė krėsle, licenciatas atskleidė sąsiuvinį ir pa- 
matė pačioje pradžioje tokią antraštę: 

POKALBIS, KURĮ TURĖJO SIPIONAS 
IR BERGANSA, 


Prisikėlimo ligoninės, esančios Valjadolide, už Dvikovos vartų, 
šunys, paprastai vadinami Maudeso šunimis 


SIPIONAS. Bičiuli Bergansa, palikim šiąnakt ligoninę Dievo Ap- 
vaizdai ir prisiglauskime štai čia kertelėje už demblių, kur be jokios 
baimės galėsime mėgautis neregėta malone, Dievo dovanota mudviem 
vienu metu. 

BERGANSA. Brolau Sipionai, girdžiu tave kalbant ir Žinau, jog 
kalbu pats, bet niekaip negaliu patikėti ir sau vienas galvoju: juk kal- 
bėdami mudu nusižengiame gamtos dėsniams. 

SIPIONAS. Tavo teisybė, Bergansa, ir stebuklas juo didesnis, jog 
mudu kalbame ne šiaip sau, o kalbame prasmingai, lyg būtume apdo- 
vanoti protu, nors ir neturime jo, — juk žmogus tik tuo ir skiriasi nuo 
gyvulio, kad žmogus — protinga būtybė, o gyvulys - neprotingas. 

BERGANSA. Viską suprantu, Sipionai, ką man sakai, ir vis la- 
biau Žaviuos ir stebiuosi, kad tu kalbi, o aš suprantu; tiesa, gyvenime 
esu prisiklausęs nemaža kalbų apie nepaprastus mūsų gabumus, ir 
netgi, man rodos, esama žmonių, linkusių manyti, esą mes apdova- 
noti ypatinga prigimtimi, tokia gyva ir pagaulia daugeliu atvejų, jog 
nedaug betrūksta, kad įrodytume turį šiokią tokią sąmonę ir sugebą 
mąstyti. 

SIPIONAS. Esu girdėjęs, kaip mus garbsto ir liaupsina už puikią 
atmintį, dėkingumą ir didžią ištikimybę, todėl mus ir piešia paprastai 
kaip draugystės simbolį; turbūt esi matęs (jei esi žiūrėjęs), kad ant 
alebastro antkapių, kur paprastai guli mirusiųjų statulos, jei palaido- 
tas vyras su žmona, kojūgaly tarp jų pastatoma šuns figūrėlė, bylojan- 
ti, jog gyvendami jiedu nesulaužė ištikimybės ir draugystės. 

BERGANSA. Puikiai žinau, jog būta dėkingų šunų, kurie pulda- 
vę į duobę paskui šeimininko kūną; kiti atsiguldavę prie savo pono 
kapo ir nesitraukdavę iš vietos nei ėsdavę, iki atsisveikindavę su gy- 
venimu; taipgi Žinau, jog šuo nusileidžia tiktai drambliui, o paskui jau 
eina dramblys ir galiausiai beždžionė. 

SIPIONAS. Tas teisybė, tačiau prisipažink, jog nesi nei matęs, 
nei girdėjęs kalbant dramblį, šunį, arklį arba beždžionę; todėl man at- 
rodo, jog ši kalbos dovana, taip netikėtai tekusi mums, priskirtina prie 
vadinamųjų pranašingų reiškinių, o kai jie pasireiškia ar pasirodo, 
kaip Žinoma iš patyrimo, žmonėms paprastai gresia kokia didelė ne- 
laimė. 

BERGANSA. Taigi aš nė kiek neperdėsiu, jei palaikysiu prana- 
šingu ženklu tuos žodžius, kuriuos esu girdėjęs sakant vieną studen- 
tą, keliaudamas per Alkalą prie Enareso“'. 

SIPIONAS. O ką gi jis sakė? 

BERGANSA. Kad iš penkių tūkstančių studentų, tais metais įsto- 
jusių į universitetą, du tūkstančiai studijuoja mediciną. 

SIPIONAS. Ir ką gi nori tuo pasakyti? 

BERGANSA. Ogi štai ką: arba tiems dviem tūkstančiams gydy- 
tojų reikės atitinkamo skaičiaus ligonių (o tai reikštų baisią epidemi- 
ją ir didelę nelaimę), arba jiems reikės mirti badu. 

SIPIONAS. Kas bus, tas, mudu kalbame, o ar tai pranašinga, ar 
ne — nesvarbu: stenkis nesistengęs, svarstyk nesvarstęs, vis tiek nenu- 
spėsi, kas dangaus skirta; todėl mudviem neverta nė sukti sau galvos, 
kodėl ir kaip mudu kalbame; verčiau nepaleiskime laimės iš nagų - 
dar nežinia, kiek laiko ji truks, o šičia, tarp demblių, mudviem labai 
patogu, — ir naudokimės proga: kalbėkimės visą naktį ir vykime šalin 
miegą, kad netrukdytų mėgautis tąja palaima, apie kurią jau seniai 
svajoju. 

BERGANSA. Panašiai kaip ir aš: mat, kai tik turėjau jėgų per- 
graužti kaulą, iškart užsidegiau noru kalbėti, kad išsakyčiau visa, ką 
laikiau atmintyje, nesgi įspūdžių tiek daug, jog per ilga jie ima trauk- 
tis pelėsiais arba stačiai iškrinta iš galvos; na, o dabar, kada nei iš šio, 
nei iš to gavau dievišką kalbos dovaną, ketinu kaip galima geriau ja 
pasimėgauti ir pasinaudoti ir išsakysiu visa, ką prisimenu, nors ir pai- 
niai, miglotai, nes nežinau, kada iš manęs atsiims Aukščiausiasis tam 
tarpui paskolintą brangenybę. 

SIPIONAS. Tebūnie taip, bičiuli Bergansa: šiąnakt papasakosi 
man savo gyvenimą ir nutikimus, dėl kurių pasidarei toks, koks dabar 

esi, O jei rytojaus naktį dar nebūsime praradę kalbos, aš tau papasa- 
kosiu savo gyvenimą, nes daug pravarčiau nustumti laiką pasakojimu 
apie save nei domėtis, kaip gyvena kiti. 

BERGANSA. Tave, Sipionai, visuomet laikiau protingu ir drau- 
gišku, o šiandien — labiau nei kada nors, nes tu kaip draugas nori pa- 
pasakoti savo gyvenimą ir sužinoti manąjį, o kaip protingas — taip pa- 
skirstei laiką, kad mudu abu galėtume išsipasakoti iki galo; vis dėlto 
iš pradžių pasitikrink, ar niekas mudviejų nesiklauso. 

SIPIONAS. Man regis, niekas, nors šalimais „prakaituoja“ kaž- 
koks kariškis, tačiau šitokiu metu, reikia manyti, jam labiau pritinka 
miegoti nei klausytis, ką šneka kiti. 

BERGANSA. Vadinas, jei galiu būti ramus ir kalbėti, tai klausyk, 
o jei tau pabos mano pasakojimas, arba pabark mane, arba paliepk 
nutilti. 

SIPIONAS. Kalbėk, iki išauš arba iki mus kas pastebės, o aš 
mielai klausysiuos ir pertrauksiu tave tik prireikus. 

BERGANSA. Man rodos, pirmąsyk išvydau pasaulį Sevilijoje, 
skerdykloje, kur už Mėsos vartų; iš to būtų galima padaryti išvadą (jei 
nepaneigs jos paskesni mano žodžiai), kad mano tėvai, matyt, buvo 
alanų veislės šunys, iš tų, kuriuos augina to pragaro tarnautojai, vadi- 
nami skerdikais. Vienas pirmųjų mano šeimininkų buvo toksai Niko- 
las Bukanosis, kresnas pakumpęs žaliūkas, ūmus kaip ir visi tie, kur 
pjauna gyvulius; tasai Nikolas mokė mane ir kitus šunyčius drauge su 
senais alanų veislės šunimis puldinėti jaučius ir kibti jiems į ausis. Be 
niekur nieko praėdžiau dantis, tą darbą bedirbdamas. 

SIPIONAS. Nė kiek nesistebiu, Bergansa; juk daryti bloga — 
mums įgimta, tad išmokti to darbo gali be niekur nieko. 

BERGANSA. Ką gi tau pasakyti, brolau Sipionai, ką mačiau to- 
Je skerdykloje ir kokie negirdėti dalykai ten dedasi? Pirmiausia turi 
įsidėti į galvą, jog visi, kas tenai dirba, galas nuo galo - žmonės be 
gėdos ir sąžinės, nesibijo nei karaliaus, nei jo teisingumo, visi jie pa- 
leistuviai ir gyvena kaip plėšrūs mėsėdžiai paukščiai: tiek jie patys, 
tiek jų mergužėlės manosi tuo, ką pavagia. Kas rytas paprastomis 
dienomis apyaušriu prie skerdyklos susirenka pulkas moteriškių ir 

vaikų, — atsineša tuščius maišus, o nueina prisikimšę mėsgalių, ko- 
galvių, žarnokų ir netgi ištisų gabalų nugarinės: nėra tokio papjauto 
gyvulio, nuo kurio tie žmonės nenugvelbtų savo dalies, be kita ko, 
pačios geriausios ir skaniausios, — mat Sevilijoje nėra tiekėjų, ir kiek- 
vienas pristato tokią mėsą, kokią nori, todėl po peiliu kartais eina pras- 
čiausia, o kartais geriausia rūšis. Kai tokia tiekimo tvarka, gėrybių nie- 
kados netrūksta. Gyvulių augintojai sudaro sutartis su tais sukčiais, 
apie kuriuos pasakoju, bet tuo jie stengiasi ne tiek apsiginti nuo vagys- 
čių (tai neįmanoma), kiek sumažinti neteisėtas rinkliavas ir kyšius nuo 
skerdienų, kurias tie apipjausto ir iškarpo, lyg tai būtų gluosniai ar vy- 
nuogienojai. Tačiau niekas manęs taip nestebino ir nebaugino kaip tų 
skerdikų sugebėjimas užmušti Žmogų tokia pat lengva ranka kaip ir 
karvę: vienu akies mirksniu, nespėjus ištarti nė dukart trys, įsmeigia 
peilį geltonomis kriaunomis žmogui į pilvą ir papjauna nelyginant jau- 
tį; jei per dieną niekas nesusirauna, ko nesužaloja ar nenužudo - sta- 
čiai stebuklas, ir visi dedasi esą narsuoliai ir galvažudžiai. Nėra tarp 
jų nė vieno, kuris neturėtų Šventojo Pranciškaus aikštėje savo angelo 
sargo“, „patepto“ nugarine ar jaučių liežuviais. Žodžiu tariant, pasak 
vieno protingo žmogaus, Sevilijoje karaliui derėtų paimti savo žinion 
tris vietas: Medžioklės gatvę, Kostanilją ir skerdyklą. 

SIPIONAS. Drauguži Bergansa, jei apsakyti savo ponus, ku- 
riems tarnavai, ir jų amato trūkumus, tau reikės tiek laiko kaip dabar, 
teks prašyti dangaus malonės, kad duotų mums kalbos dovaną mažų 
mažiausia metams, bet ir tada, ko gero, štai šitokiu žingsniu nepriei- 
si nė pasakojimo vidurio. Ir įsidėmėk vieną dalyką, paskiau įsitikin- 
si, jog sakau teisybę, kai pasakosiu savo gyvenimą: vienos istorijos 
žavios pačios savaime, kitos — savo pasakojimo maniera, atseit vie- 
nos malonios ir be įžangų bei gražbyliavimo, kitas reikia dabinti Žo- 
džiais, — gestai, mimika, balso moduliacijos nieką paverčia šiuo tuo, 
silpnos ir blankios pasidaro šmaikščios ir sąmojingos. Įsidėk į galvą 
mano patarimą ir neužmiršk juo pasinaudoti, kai pasakosi toliau. 

BERGANSA. Taip darysiu, jei tik sugebėsiu ir jei nepasiduosiu 
didžiausiai savo pagundai — paplepėti, o betgi man atrodo, kad labai 
pasistengęs nebeiškrypsiu iš vėžių. 

SIPIONAS. Verčiau žiūrėk savo liežuvio; juk jame slypi didžiau- 
sios Žmogaus gyvenimo negerovės. 

BERGANSA. Taigi, sakau, šeimininkas mane išmokė nešioti 
dantyse kraitelę ir ginti ją nuo visokių gribišių. Parodė taipgi savo 
draugužės namus ir tuo Žygiu išvadavo tarnaitę nuo vaikščiojimo į 
skerdyklą, nes ryto metą nunešdavau jai visa, ką jis pavogdavo per 
naktį. Ir štai vieną rytą, kai apyaušriu rūpestingai nešiau jai kasdienį 
davinį, išgirdau lyg ką šaukiant mane vardu pro vieną langą; kilstelė- 
jau akis ir išvydau dailių dailiausią mergelę; aš stabtelėjau, ji išbėgo 
pro vartus į gatvę ir vėl pašaukė mane; Žengiau artyn, lyg norėdamas 
sužinoti, ko jai reikia, o reikėjo jai tik ištraukti iš kraitelės laimikį ir 
įkišti seną kurpę. „Aha, - pagalvojau tada, - mėsytę traukia prie mė- 
sytės“. Atėmusi iš manęs mėsą, mergina tarė: 

— Bėk, Graibštuk, ar kuo tu vardu, pasakyk savo ponui Nikolui 
Bukanosiui, kad nesikliautų gyvuliais ir kad, šunį ginus, laba ir... mė- 
sa iš kraitelės. 

Galėjau kuo gražiausiai atsiimti tai, ką iš manęs pagrobė, bet ne- 
norėjau sutepti savo nešvariais mėsininko nasrais švarių baltutėlių jos 
rankų. 

SIPIONAS. Ir gerai padarei, nes teisė į pagarbą — pirmoji grožio 
privilegija. 

BERGANSA. Šitaip pasielgęs, grįžau pas savo poną be mėsos, 
bet užtat su kurpe kraitelėje. Jam pasirodė, kad sugrįžau per greitai, 
pamatė kurpę ir, sumetęs, jog čia patyčios, išsitraukė geltonkriaunį ir 
smogė tokį smūgį, jog, neatšokęs į šalį, nebūčiau pasakojęs tau nie- 
kad šios istorijos nei daugelio kitų, kurias dar ketinu tau paporinti. Aš 
pasipusčiau padus ir nudūmiau akiplotu kaip viesulo kojomis tuo ke- 
liu, kur eina už Šventojo Bernardo kvartalo per Dievo palaimintus 
laukus. Tą naktį praleidau po atviru dangum, o kitą dieną likimas man 
atsiuntė bandą avių. Vos tik ją išvydau, tuoj pamaniau susiradęs ra- 
mybės prieglobstį — mat man atrodė, jog sergėti bandą - tiesioginis ir 
įgimtas šuns darbas, turintis didelę dorybę: globoti ir ginti nuo galin- 
gųjų bei išdidžiųjų nužemintuosius ir bejėgius. Vos tik mane pastebė- 
Jo vienas iš trijų piemenų, ganančių bandą, tuoj pašaukė: sa sa sa, o 

man nieko daugiau ir nereikėjo — pribėgau artyn, nuleidau galvą ir su- 
vizginau uodegą. Jis paglostė man nugarą, pražiodė, įspjovė į nasrus, 
apžiūrėjo dantis, nustatė amžių ir pareiškė kitiems piemenims, jog aš 
grynaveislis šuo. Tuo tarpu atjojo bandos savininkas, raitas ant širmos 
kumelės, su ietimi ir skydu, todėl labiau panašus į pakrantės sargybi- 
nį nekaip į bandos savininką. 

— Kas čia per šuo? — paklausė jis piemenį. — Iš pažiūros atrodo 
visai neblogas. 

— Būkite tuo tikras, jūsų malonybe, — atsakė piemuo, - aš gerai 
jį apžiūrėjau: iš visa ko matyti, kad čia puikus šuo; ką tik čionai at- 
bėgo, bet kieno jis — nežinau, nors Žinau, jog ne iš mūsų apylinkės 
bandų. 

— Jeigu taip, — tarė šeimininkas, — užmauk jam nudvėsusio Liū- 
tuko antkaklį ir šerk kaip kitus, ir glostyk kuo dažniau, kad pamėgtų 
bandą ir apsiliktų visam laikui. 

Taip taręs, jis nujojo, o piemuo užmovė man antkaklį, prismaigs- 
tytą plieninių dyglių, bet pirma atnešė dubenėlį pieniškos sriubos ir 
parinko vardą: ėmė šaukti Margiu. 

Naujoje tarnyboje pas kitą šeimininką gyvenau sotus ir laimingas, 
stengiausi stropiai ir atidžiai sergėti bandą, o pasitraukdavau nuo jos 
tik popiečiu, eidamas pogulio kur nors paunksnėn po medžiu, akme- 
niu ar krūmokšniu arba prie upelio — tose vietose jų tekėjo devynios 
galybės. Poilsio valandėles leisdavau ne dykai — visą laiką skirdavau 
prisiminimams apie daugelį dalykų, ypačiai apie savo gyvenimą sker- 
dykloje, apie buvusio šeimininko likimą, apie visus tuos, kurie kaip ir 
Jis nėrėsi iš kailio įtaikaudami savo mergužėlių begėdiškoms užgai- 
doms. Ak, kad galėčiau tau papasakoti, ko išmokau pas savo šeiminin- 
ko širdies damą, tos skerdikės poniutės mokykloje! Bet verčiau nieko 
nesakysiu, nes palaikysi mane tauškalium ir liežuvautoju. 

SIPIONAS. Esu girdėjęs, kad vienas didis senovės poetas yra pa- 
sakęs, esą rašyti satyras — sunkus dalykas, todėl leidžiu tau paliežu- 
vauti, bet tik truputį ir nelabai piktai, atseit gali pašiepti, bet neužgau- 
liok ir nekask kitam duobės, — mat juokai juokais, o liežuvauti, šiaip 
ar taip, bjauru, ypač jei kasi duobę savo artimui; todėl, mano galva, 
būsi protingas, jei palinksminsi mane per daug neliežuvaudamas. 

BERGANSA. Paseksiu tavo patarimu ir lauksiu nekantraudamas, 
kada ateis tau eilė pasakoti savo nuotykius; mat reikia manyti, jog tas, 
kas sugeba taip gražiai pastebėti ir pataisyti pasakojimo trūkumus, 
patsai taip papasakos savo gyvenimo istoriją, kad bus pamokoma ir 
malonu klausytis. O dabar, sumegzdamas nutrauktą pasakojimo giją, 
pasakysiu, kad popiečių tyloje ir vienatvėje tarp kita ko mąsčiau, jog 
visa, ką esu girdėjęs apie piemenų gyvenimą, - matyt, neteisybė, bent 
jau imant piemenis, apie kuriuos skaitydavo mano šeimininko dama 
kažkokiose knygose, kai ateidavau pas ją į namus: girdi, piemenys ir 
piemenaitės visą gyvenimą nieko daugiau neveikia, tik dainuoja ir 
griežia dūdmaišiais, lumzdeliais, rageliais, obojais ir kitokiais negir- 
dėtais instrumentais. Aš ilgai klausydavau, o ji skaitydavo, kaip įsta- 
biai ir dieviškai dainavo piemenaitis Anfrisas, liaupsindamas nepa- 
lyginamąją Belisardą“, ir visuose Arkadijos kalnuose nebuvo tokio 
medžio, kurio pavėsyje jis nebūtų atsisėdęs dainuoti nuo tos akimir- 
kos, kai saulė nubunda Auroros glėbyje, iki tol, kada ji priglunda prie 
Tetidės krūtinės; ir netgi tada, kai tamsi naktis apgobia žemės veidą 
savo juodais niauriais sparnais, jis nenutraukdavo savo saldžių aša- 
ringų giesmių. Neaplenkė ji nė piemens Elisijo“, veikiau švelnaus 
negu narsaus, apie kurį sakė, kad jis rūpinosi ne tiek savo meile ir 
banda, kiek kitų sielvartu. Sakė ji, be to, kad įžymusis „Filidės“ pie- 
muo, nepamėgdžiojamas vienintelio portreto autorius, buvo daugiau 
lengvatikis negu laimės kūdikis. Apie Sileno alpulius ir Dianos grau- 
žatį ji sakė, jog reikią dėkoti Dievui ir išmintingajai Felisijai“, kad sa- 
vo stebuklingu vandeniu sunaikino visas pinkles ir nurodė kelią iš 
painiavos labirinto. Prisimindavau aš ir daugel kitų panašaus turinio 
knygų, kurias girdėjau ją skaitant, nors ir nebuvo verta kimštis jų į 
galvą. 

SIPIONAS. Naudokis mano patarimu, Bergansa: paliežuvauk, 
patrauk per dantį ir važiuok toliau; tegu tavo ketinimai būna kuo ty- 
riausi, nors liežuvis ir palaidas. 

BERGANSA. Kalbant šia tema, liežuvis niekad nesuklysta, jei 
būna geri ketinimai, na, o jei iš netyčių ar pasidavęs piktai pagundai 
truputį ir paliežuvausiu, tai savo graudentojui atsakysiu tais pačiais 


115 Apgaulingos vedybos 


26 


žodžiais, kokiais atsakė Mauleonas“, poetas nemokša ir Pamėgdžio- 
tojų akademijos atpirkimo ožys, — paklaustas, ką reiškia Deum de 
Deo, atsakė: „Jei duodi - duok“. 

SIPIONAS. Toks atsakymas dera kvailiui, o jeigu tu protingas ir 
nori toks būti, tai niekad nesakyk tokių dalykų, dėl kurių paskiau rei- 
kia gailėtis. Pasakok toliau. 

BERGANSA. Taigi visi šie ir kiti apmąstymai pakišo man mintį, 
jog mano ir kiti apylinkės piemenys skiriasi savo būdu ir papročiais 
nuo anų knyginių piemenų, — mat, jei manieji ir dainuodavo, tai 
anaiptol ne skambias ir gražiai sudėtas dainas, o tokias kaip: „Kur ei- 
ni, Chuanika, žiūrėk vilko!“ ir panašiai, pritardami ne obojais, rage- 
liais ar dūdmaišiais, o tauškindami vėzdais arba tarp pirštų įspraustais 
akmenukais; ir ne švelniais ir kerinčiais, o užkimusiais balsais, kurių 
pasiklausius rodydavos, jog tie balsai ir drauge, ir skyrium ne tiek 
dainuoja, kiek riaumoja ar kriuksi. Didžiąją dienos dalį jie, būdavo, 
arba blusinėjasi, arba taisosi sandalus ir vadina kits kitą ne Amarile, 
Filide, Galatėja ir Diana, nė to tiek Lisardu, Lausu, Chasintu ar Rise- 
lu, o vien tiktai Antonu, Domingu, Pablu ar Ljorente, todėl aš pada- 
riau išvadą, kuriai, manau, pritars visi: visos tos knygos — gražiai su- 
rašyti prasimanymai dykūnų pramogai, o teisybės jose nėra nė lašo. 
Jei būtų buvę kitaip, mano piemenų gyvenime būtų išlikusi bent da- 
lelė anų dienų palaimos, širdžiai mielų lankų, neįžengiamų girių, 
šventųjų kalvelių, įstabių sodų, vaiskių upelių ir krištolinių versmių, 
visų tų gražių meniškai pavaizduotų burkavimų ir tų alpulių, kada čia 
virsta piemuo, ten piemenaitė, ir tų melodijų, kada vienas lumzdžiuo- 
ja, kitas pučia fleitą. 

SIPIONAS. Gana, Bergansa, suk atgal į kelią ir trauk toliau. 

BERGANSA. Ačiū tau, bičiuli Sipionai, aš taip įsivariau, jog, jei 
nebūtum sudraudęs, nebūčiau sustojęs, kol neperpasakočiau tau vie- 
nos iš tų knygų, kurios susuko man galvą. Bet ateis laikas, ir aš išdės- 
tysiu tau viską nuosekliau ir iškalbingiau negu dabar. 

SIPIONAS. „Žvilgtelėk į savo kojas, pove, ir susiskleisk uode- 
gą“, mat noriu tau priminti, Bergansa, kad esi gyvulys, nuskriaustas 
protu, ir jei šiuo metu manaisi turįs šiokių tokių minčių, tai tik per ne- 
girdėtą antgamtišką stebuklą, kaip mudu neseniai nustatėme. 

BERGANSA. Mielai su tavimi sutikčiau, jei būčiau toks nemok- 
ša kaip anksčiau, bet dabar štai prisiminiau vieną dalyką, kuriuo ir 
reikėjo pradėti savo kalbą, ir ne tiek nusistebėjau, jog kalbu, kiek pa- 
sibaisėjau, kad apeinu tylomis tai, apie ką dera kalbėti. 

SIPIONAS. Na, argi negali dabar pasakyti, ką prisiminei'? 

BERGANSA. Tokią istoriją, kuri nutiko man su garsiąja burti- 
ninke, Kamačos Montiljietės mokine. 

SIPIONAS. Tai pasek ją dabar, o paskui galėsi toliau pasakoti sa- 
vo gyvenimą. 

BERGANSA. Paseksiu, kas be ko, tik, aišku, kai ateis laikas; o 
dabar apsišarvuok kantrybe ir klausykis iš eilės mano nutikimų, nes 
šitaip turėsi daugiau malonumo, suprantama, jei neįsigeisi išgirsti vi- 
durį anksčiau negu pradžią. 

SIPIONAS. Kalbėk trumpiau ir pasakok, ką nori ir kaip nori. 

BERGANSA. Taigi, kaip sakiau, toji pareiga sergėti bandą man 
labai tiko: mačiau, jog veido prakaite užsidirbu kasdienę duoną ir kad 
dykas buvimas — visų ydų tėvas ir pamatas — man svetimas vien dėl 
to, jog jei vieną dieną niekas manęs nepasigesdavo, tai nakčia nesu- 
dėdavau akių nė bluosto, - mat nedavė ramybės vilkai, dažnai puldi- 
nėją bandą. Būdavo, piemenys tik surinka: „Margi, uži vilką!“ — ir aš 
dumiu į nurodytą vietą: anksčiau už kitus šunis išlandau slėnius, ap- 
šniukštinėju kalvas, išnaršau miškus, šuoliuoju per griovas, perlekiu 
visais keliais ir paryčiais dyglių subraižytomis letenomis grįžtu į ban- 
dą, neaptikęs nei vilko, nei jo pėdų, uždusęs, pervargęs, kaip sudau- 
žytas, O ten ar avis papjauta, ar avinas sudraskytas. Aš puolu į neviltį 
matydamas, kaip maža naudos iš mano rūpestingumo ir nuoširdumo; 
atjoja bandos savininkas, piemenys išeina jo pasitikti su avies kailiu 
rankose; jis apibara juos už aplaidumą ir liepia nubausti šunis už tin- 
gumą: ant mūsų pilasi lazdų smūgiai, ant jų - graudenimai. Ir štai kar- 
tą, kai mane nubaudė nekaltą - mat nei mano rūpestingumas, nei grei- 
tos kojos, nei drąsa nepadėjo pagauti vilko, — ryžausi daryti kitaip: 
nebeieškoti vilkų toli nuo bandos, o pasilikti vietoje, nes daug pa- 
prasčiau pagauti grobuonį, kai jis pats lenda į nagus. Mus keldavo ant 
kojų kiekvieną savaitę, ir štai vieną juodai juodą naktį aš galų gale 

nutykojau vilkus, nuo kurių neįmanoma apsaugoti bandos. Kai kiti šu- 
nys, mano likimo draugai, praskuodė pro šalį, aš palindau po krūmu ir 
iš ten nužiūrėjau ir pamačiau, kaip du piemenys sučiupo geriausią avi- 
ną ir užmušė taip, kad rytą galėjai pamanyti, jog jį papjovęs vilkas. Aš 
apstulbau ir nustėrau pamatęs, kad vilkai pasirodo besą piemenys, kad 
jie patys niokoja bandą, pavestą jiems ganyti. Jie tučtuojau davė žinią 
šeimininkui apie vilkų užpuolimą, įteikė jam kailį ir dalį mėsos, o pa- 
čią geriausią patys suvalgė. Vėl barė juos šeimininkas, vėl baudė šu- 
nis. Vilkų nebuvo, o banda tirpte tirpo; man knietėjo atskleisti teisybę, 
bet aš nebylys! Ir mane graužė nerimas ir nuostaba. „Dieve mano! — 
kalbėjau sau vienas. — Kas išraus blogį iš šaknų? Kas sugebės įrodyti, 
jog apsauga netikra, jog sargyba miega, jog pasitikėjimas veda į nusi- 
kaltimą, jog tas, kas mus sergsti, iš tikrųjų mus žudo?“ 

SIPIONAS. Tu labai gerai pasakei, Bergansa, nesgi nėra pavojin- 
gesnio ir klastingesnio vagies kaip namų vagis, todėl dažniau žūva ne 
tiek atsargūs, kiek patiklūs Žmonės; bet visa bėda, kad žmogui bus ne- 
įmanoma gyventi pasaulyje, jeigu jis niekuo nepasitikės ir nepasi- 
kliaus. Beje, čia ir sustosime: man regis, ne mūsų darbas pamokslus 
sakyti. Pasakok toliau. 

BERGANSA. Pasakoju toliau. Taigi nusprendžiau palikti šią tar- 
nybą, nors ir atrodė tokia gera, ir pasiieškoti kitos, kur už stropų dar- 
bą jei ir nedėkojama, tai bent jau nebaudžiama. Aš sugrįžau į Seviliją 
ir stojau tarnauti be galo turtingam pirkliui. 

SIPIONAS. Kaipgi tu sugebėdavai taip greitai susirasti šeiminin- 
ką? Juk šiais laikais doram Žmogui gana sunku stoti tarnybon pas ko- 
kį poną; šios žemės viešpačiai labai skiriasi nuo dangaus Viešpaties. 
Anie, priimdami tarną, iš pradžių atidžiai išstudijuoja jo kilmę, ištiria 
sugebėjimus, apžiūri, kaip atrodo iš stoto, ir netgi stengiasi sužinoti, 
kiek jis turi drabužių, tačiau, eidamas tarnauti Viešpačiui, didžiausias 
vargšas esti didžiausias turtuolis, labiausiai nužemintas — geriausios 
kilmės, ir jeigu jis geidžia tarnauti iš grynos širdies, tučtuojau įsako- 
ma jį įrašyti į algų knygą, be kita ko, ir alga jam paskiriama tokia at- 
sakanti, jog didesnės ir geresnės vargu ar galima pageidauti. 

BERGANSA. Čiagi jau tikri pamokslai, bičiuli Sipionai! 

SIPIONAS. Ir man taip atrodo, todėl baigiu malti liežuviu. 

BERGANSA. Tu klausei mane, kaip aš susirasdavau šeimininką, 
tai va, manau, tau žinoma, jog nuolankumas — visų dorybių pradžia ir 
pagrindas ir jog be to neapsieina jokia dorybė. Jis pašalina sunkumus, 
įveikia kliūtis ir yra tas kelias, kuris veda mus į šlovingą tikslą; prie- 
šus jis paverčia draugais, numalšina pasiutėlių įniršį ir sutramdo iš- 
didėlių puikybę; nuolankumas — tai kuklumo tėvas ir santūrumo bro- 
lis, - žodžiu tariant, jokia yda neįstengs priešintis nuolankumui, nes į 
jo švelnumą ir atlaidumą atbunka ir sulūžta nuodėmės strėlės. Aš 
apsišarvuodavau nuolankumu, ketindamas stoti tarnybon į kokius na- 
mus, tačiau iš pradžių gerai apžiūrėdavau ir apsvarstydavau, ar čia tie 
namai, kur gali įžengti ir išsimaitinti didelis šuo, o paskui atsistodavau 
pas duris ir, kai eidavo vidun, mano nuomone, svetimas Žmogus, loda- 
vau, O kai pasirodydavo šeimininkas, nuleisdavau galvą, vizgindamas 
uodegą slinkdavau prie jo ir imdavau laižyti jam batus. Jei duodavo 
man pagaliu, romiai iškęsdavau smūgius ir su tuo pat nuolankumu vėl 
glaustydavausi prie to, kuris mane lupo, bet antrąsyk tas jau nebekel- 
davo prieš mane rankos, matydamas mano atkaklumą ir taurų būdą. 
Šitaip iš antro karto paprastai įeidavau į namus: gerai tarnauju, mane 
myli ir niekas nevaro lauk, nebent jei pats išeinu, kitaip sakant, pabė- 
gu; gal būčiau susiradęs pastovų šeimininką ir po šiai dienai gyvenęs 
jo namuose, jei nebūtų manęs persekiojęs prakeiktas likimas. 

SIPIONAS. Šitaip, kaip tu pasakoji, ir aš susirasdavau ankstes- 
nius šeimininkus; galima pamanyti, jog mudu skaitome kits kito 
mintis. 

BERGANSA. Šitie reikalai išties mudu jungia, jei neklystu, ir aš 
pakalbėsiu apie juos paskiau, kaip esu žadėjęs, o dabar pasiklausyk, 
kas man nutiko vėliau, kai palikau bandą nevidonų piemenų malonei. 
Kaip sakiau, grįžau į Seviliją, varguolių pastogę ir atstumtųjų priebė- 
gą, nes jos didybė tokia, jog ten ne vien sutelpa mažieji žmonės, bet 
vos pastebimi ir didieji: prisliūkinau prie prabangių pirklio namų du- 
rų, pasistengiau kaip paprastai ir neilgai trukus jau turėjau vietą. Ma- 
ne paėmė, kad dieną tupėčiau pririštas pas vartus, o nakčia lakstyčiau 
palaidas. Tarnavau labai rūpestingai ir stropiai: svetimus lojau, ant 

nelabai pažįstamų urzgiau, naktimis stengiausi nemiegoti, sergėjau 
diendaržius, daviausi po terasas kaip tikras savo šeimininko ir kaimy- 
nų sargas. Mano tarnyba šeimininkui taip patiko, kad jis liepė gerai 
su manimi elgtis, maitinti kaulais ir duona nuo jo stalo bei virtuvės at- 
liekomis, o aš atsidėkodamas imdavau šokinėti vos jį pamatęs — ypač 
kai jis pareidavo namo, taip pradėdavau džiaugtis ir šokinėti, jog jis 
įsakė mane paleisti ir dieną, ir naktį laikyti palaidą. Pasijutęs laisvas, 
puoliau prie šeimininko, leidausi suktis palei kojas, nedrįsdamas įsi- 
remti į jį letenomis — mat turėjau galvoje Ezopo pasakėčią, kurioje 
kalbama apie asilą, kuris pasirodė esąs toks asilas, jog įsigeidė pasi- 
labinti savo ponui lygiai kaip lepūnėlė kalytė ir už tai beregint gavo 
lazdų. Ši pasakėčia, man regis, sako, kad pokštai ir išdaigos, tinkami 
vieniems, nedera kitiems: tegu sau maivosi juokdarys, tegu žongli- 
ruoja ir rodo rankų miklumą žonglierius, tegu bliauna asilo balsu val- 
kata, tegu mėgdžioja paukščių giesmes, žmonių bei gyvulių judesius 
prasčiokas, to amato meistras, bet tegu nesiima tokių dalykų kilmin- 
gas žmogus, kuris nė viena iš tų gudrybių nepelnys nei pagarbos, nei 
gero vardo. 

SIPIONAS. Gana, Bergansa, pasakok toliau, aš suprantu, ką nori 
pasakyti. 

BERGANSA. Dieve duok, kad taip greitai mane suprastų žmo- 
nės, apie kuriuos aš kalbu! Turiu įgimto taurumo ir todėl be galo ken- 
čiu matydamas, kaip koks bajoras pasiverčia kaimo stuobriu ir ima 
girtis sugebąs mikliai gaudyti stiklinaite juoduosius riešutus ir kaip 
niekas kitas šokti čakoną. Pažinojau vieną tokį bajorą, kuris garsino- 
si, esą zakristijono įprašytas, iškirpęs iš popieriaus trisdešimt du or- 
namentus altoriui papuošti Didįjį Ketvirtadienį, be to, padarė iš to 
dievaižin kokį įvykį ir vedžiojo draugus pažiūrėti ornamentų, tarsi tai 
būtų buvę priešų vėliavos ir trofėjai, sudėti ant tėvų ir protėvių kapo. 

Taigi tasai mano pirklys turėjo du sūnus: vieną dvylikos, kitą be- 
veik keturiolikos metų, — kurie mokėsi lotynų kalbos jėzuitų mokyk- 
loje. Eidavo jiedu mokytis labai prašmatniai — lydimi auklėtojo ir 
dviejų tarnų, kurie nešdavo jųdviejų knygas ir vadinamąjį vade me- 
cum. Matydamas tokią ištai gą — giedrą dieną jie keliaudavo palankinu, 

lietingą karieta, - aš nejučiomis prisimindavau jų tėvo kuklumą: juk 
jis važiuodavo į biržą tvarkyti savo reikalų pasiėmęs tik vieną tarną 
negrą, o dažnokai nesigėdydavo joti raitas ant mulo, be kita ko, su 
prastoku balnu ir palaikėmis kamanomis. 

SIPIONAS. Turėtum žinoti, Bergansa, jog Sevilijoje ir kituose 
miestuose pirklių taip jau įbūta ir įprasta rodyti savo galią ir turtą ne 
patiems, o per savo vaikus: juk svarbu ne tiek pats pirklys, kiek jo 
tamsūs darbai, o kadangi jis daugiau nieko kita nemato, tik sutartis ir 
sandėnius, tai ir laikosi labai santūriai; tačiau turtas ir garbės troški- 
mas siekia žūtbūtinai pasireikšti ir užgriūva vaikus, kuriuos pirkliai 
augina ir lepina kaip kokius kunigaikštukus. Esama ir tokių, kurie pa- 
rūpina savo vaikams titulus ir užkabina ant krūtinės ženklą, kuris iš- 
syk atskiria kilmingą žmogų nuo prasčioko. 

BERGANSA. Garbėtroška taurus, kai siekia geresnio gyvenimo, 
nepakenkdamas kitam. 

SIPIONAS. Betgi labai retai ar po teisybei — niekad nebūna taip, 
kad garbėtroškų darbai išeitų kam į gera. 

BERGANSA. Argi mes nepasižadėjome neliežuvauti? 

SIPIONAS. Pasižadėjome, bet aš apie nieką neliežuvauju. 

BERGANSA. Štai pagaliau tavo lūpomis pasitvirtino daugel kar- 
tų girdėta tiesa. Pagraudenk kokį nelabą liežuvautoją, kuris po tavo 
akių apdergė dešimt šeimų ir apšmeižė dvidešimt dorų žmonių, jis be- 
regint atsikirs nieko bloga nesakęs, o jei pasakęs ką, tai visiškai ne ta 
prasme, na, o jei būtų žinojęs, kad ims kas ir užsigaus, tai suvis nebū- 
tų prataręs nė žodžio. Iš tiesų, Sipionai, reikia valdyti liežuvį ir turė- 
ti galvą pakaušyje, kad dvi valandas šnekėtum be perstojo ir neįsileis- 
tum į apkalbas; aš sprendžiu pagal save (o juk esu gyvulys): vos tik 
imu kalbėti, žodžiai bemat apninka liežuvį lyg uodai vyną, ir visi kaip 
vienas pikti, šmeižikiški. Kaip tik todėl pakartosiu tai, ką jau esu sa- 
kęs: blogus darbus ir žodžius mes paveldime iš savo protėvių ir šį 
įprotį gauname su motinos pienu. Įsižiūrėk į vaiką, kaip jis, vos pajė- 
gęs ištraukti rankytę iš vystyklų, tuoj užsimoja, lyg ketindamas atsi- 
keršyti savo tariamam skriaudikui, o pirmas aiškus žodis, kuriuo jis 
kreipiasi į motiną ar auklę, yra „kaka“. 

SIPIONAS. Tavo teisybė, prisipažįstu klydęs ir prašau atleisti, 
nesgi ir aš sveikam esu tiek kartų atleidęs; „kas buvo — pražuvo“, — 
kaip sako vaikinai, ir daugiau nebeliežuvaukime. Pasakok toliau, kaip 
prašmatniai tavo šeimininko pirklio vaikai lankydavo „Jėzaus draugi- 
jos“ mokyklą. 

BERGANSA. Telaimina Jėzus visus mano žygius; kadangi at- 
prasti nuo liežuvavimo, man regis, pernelyg sunku, ketinu pasinaudo- 
ti tuo būdu, kurį, kaip esu girdėjęs, taikė sau vienas nepataisomas kei- 
kūnas: atgailos pagautas, jis davė sau Žodį mesti blogą įprotį ir kiek- 
vienąsyk susikeikęs įsižnybdavo į ranką arba pabučiuodavo žemę, ši- 
taip bausdamas save už nusižengimą, ir vis dėlto nesiliovė keikęsis. 
Ir aš taipgi kiekvienąsyk, kai nusižengsiu tavo pamokymui, prisiką- 
siu liežuvio galiuką, kad pajusčiau skausmą, prisiminčiau savo nuo- 
dėmę ir daugiau nenusidėčiau. 

SIPIONAS. Jei naudosies tuo būdu, tai, man regis, turėsi taip 
dažnai save kandžioti, kad galų gale paliksi visai be liežuvio ir išties 
nebegalėsi liežuvauti. 

BERGANSA. Šiaip ar taip, aš bent jau stengsiuos, o apskritai pa- 
sikliausiu dangaus malone. Taigi kartą mano šeimininko vaikai pamir- 
šo sąsiuvinį kieme, kur tuo metu buvau aš; ankstesniojo šeimininko 
skerdiko išmokytas nešioti kraitelę, įsikandau vade mecum ir nubėgau 
iš paskos, pasiryžęs jo neišleisti iš nasrų iki pat mokyklos. Atsitiko 
taip, kaip ir tikėjausi: šeimininkai pamatė mane atbėgant su vade me- 
cum dantyse, atsargiai laikomu už dirželių, ir paliepė tarnui ištraukti iš 
nasrų, bet aš pasipriešinau ir atidaviau tik įžengęs į klasę, sukeldamas 
visų mokinių juoką. Priėjęs prie vyresniojo šeimininko sūnaus, mano 
manymu, labai mandagiai įdaviau sąsiuvinį jam į rankas ir atsitūpiau 
prie klasės durų, įdėmiai žiūrėdamas į mokytoją, kažką skaitantį iš 
katedros. Nežinau, kuo ypatinga dorybė, ir vis dėlto, nors apie ją be- 
veik ar visiškai nenutuokiau, nuo tol man patiko matyti meilę, gerą 
valią, rūpestį ir išmonę, kuriuos pasitelkę šventieji tėvai ir auklėtojai 
mokė vaikus, ugdė tas švelnias jaunystės atžalas, idant neaugtų krei- 
vos ir nenukryptų nuo doros kelio, kuriuo vedė juos per mokslus. Ma- 
čiau, kaip švelniai juos graudeno, kaip atlaidžiai baudė, kaip drąsino 

pavyzdžiais, kaip skatino dovanomis ir išmintingai rėmė ir galiausiai 
kaip piešė nuodėmių bjaurumą ir siaubą, kaip vaizdavo dorybių gro- 
Ži, kad, pasidygėję vienomis ir pamėgę kitas, tie pasiektų auklėjimo 
tikslą. 

SIPIONAS. Teisybę sakai, Bergansa, ir man yra tekę girdėti, jog 
nerasi pasaulyje tokių išmaningų patarėjų žemiškais reikalais kaip tie 
šventi žmonės, ir maža kas jiems prilygsta, kai jie veda mus dangiš- 
kuoju keliu. Jie — veidrodžiai, atspindintys dorumą, katalikų tikėjimą, 
ypatingą proto blaivumą ir, be kita ko, didį nuolankumą, tą pamatą, 
kuris laiko visos dangiškosios palaimos pastatą. 

BERGANSA. Taip ir yra, kaip tu sakai. Na, bet pasakosiu toliau 
savo istoriją: taigi mano šeimininkai panoro, kad visada nešiočiau jų 
vade mecum, ir aš nešiojau su mielu noru ir gyvenau kaip karalius, 
dargi kur kas geriau, nes rūpesčių jokių neturėjau. Mat mokiniai pa- 
mėgo su manimi siausti ir taip prisijaukino, jog pradėjo kaišioti pirš- 
tus man į nasrus, o mažiukai netgi užsiropšdavo man ant kupros. Jie 
mėtė į tolį beretes ir skrybėles, o aš gražiausiai nešiojau, be to, su 
didžiu džiaugsmu. Jie šėrė mane kaip įmanydami ir su pasimėgimu 
žiūrėjo, kaip aš kremtu riešutus nelyginant beždžionė, išspjaudamas 
kevalą ir suėsdamas branduolį; vienas berniukas, užsimanęs išbandy- 
ti mano sugebėjimus, kartą atsinešė susirišęs į nosinę saują salotų, ir 
aš sušveičiau jas visai kaip žmogus. Buvo Žiemos metas, kada Sevi- 
lijoje ypačiai mėgstami sviestainiai, kuriais mane taip apsčiai vaišino, 
Jog ne viena Antonijų pora” buvo įkeista ir parduota dėl mano pusry- 
čių. Žodžiu tariant, gyvenau kaip moksleivis ir vis dėlto nežinojau, 
kas yra badas ir niežai, o tai jau didžiausias gėris, nes jei niežai ir 
badas nebūtų kasdienis moksleivių palydovas, tai nebūtų buvę kito 
tokio malonaus ir linksmo gyvenimo, nes dorybė ir malonumai žen- 
gia jame koja kojon ir jaunos dienos prabėga prie mokslų ir pramogų. 
Šitos palaimos ir ramybės netekau per vadinamuosius „valstybės in- 
teresus“, — mat, kai imama su jais skaitytis, nebesiskaitoma su gausy- 
be kitų interesų. Taigi tiems ponams auklėtojams kartą dingtelėjo 
mintis, jog pusvalandžio pertrauką tarp pamokų moksleiviai pralei- 
džia ne pamokas kartodami, o žaisdami su manimi, todėl liepė mano 


123 Apgaulingos vedybos 


šeimininkams nebesivedžioti manęs į mokyklą. Tie pakluso ir nusiun- 
tė mane namo kaip ir anksčiau saugoti durų; senasis ponas pamiršo 
man suteiktą malonę per dienas ir naktis lakstyti palaidam, ir vėl pa- 
kliuvau prie grandinės ir ant demblio, kurį paklojo man už durų. Ak 
bičiuli Sipionai, kad tu žinotum, kaip sunku ir skausminga pereiti iš 
laimingo gyvenimo į nelaimingą! Matai, kai bėdos ir negandos nesi- 
liauja, veja viena kitą arba ūmai pasibaigia mirtimi, arba kai joms 
neatstojant įpranti, stačiai įjunksti jas kęsti, sunkią valandą tai lyg ir 
paguodžia, bet kai po vargų ir nepriteklių nei iš šio, nei iš to nutinka 
kitokia dalia, linksma, laiminga, smagi, o paskui ir vėl turi atsisvei- 
kinti su palaima ir kęsti ankstesnes bėdas ir negandas, apninka toks 
baisus skausmas, jog nors iš karto ir nenugaluoja, tai kamuoja leisda- 
mas tau gyvalioti. Taigi ir vėl gavau tenkintis šuns daviniu ir kaulais, 
kuriuos pamesdavo man negrė tarnaitė, bet ir tuos nugvelbdavo du 
raini katinai, — mat laisvi ir vikrūs jie be niekur nieko grobstė laimi- 
kį, nukritusį ten, kur nesiekia mano grandinė. Brolau Sipionai, tegu 
dangus tau siunčia malonių, kokių tik nori, bet nepyk ir leisk man tru- 
pučiuką pafilosofuoti, nes jei neleisi man išsakyti visa, kas dabar man 
atėjo į galvą ir turi daug ką bendra su andainykščiu gyvenimu, tai ma- 
no istorija, regis, bus ne visa ir bevaisė. 

SIPIONAS. Pagalvok, Bergansa, ar ne velnias tave sugundė, kad 
užsidegi tokiu noru filosofuoti, kaip sakaisi? Juk kuo kitu geriau už- 
dangstys ir nuslėps savo bjaurią prigimtį liežuvautojas, jei ne min- 
timi, esą jo žodžiai — tai filosofiniai posakiai, esą apkalbėti artimą — 
vadinas, jį pagraudenti, o kelti aikštėn kitų trūkumus — pagirtina do- 
rybė, nors po teisybei nėra tokių liežuvautojų, kurių gyvenimas - jei 
nuodugniai jį peržiūrėtum ir išnagrinėtum - nebūtų pilnas ydų ir blo- 
gų darbų. Na, o dabar, kai visa tai įsidėjai į galvą, filosofuok sveikas 
kiek nori. 

BERGANSA. Gali būti ramus, Sipionai, jeigu jau ryžaus nebe- 
liežuvauti, tai ir nebeliežuvausiu. Tai va, noriu tau pasakyti, jog kar- 
tais, būdavo, ištisas dienas sėdžiu dykas, o kadangi dykas buvimas — 
visų minčių tėvas, imu narplioti kuriuos ne kuriuos lotyniškus posa- 
kius, išlikusius atmintyje iš tos gausybės šnekų, kurių prisiklausiau 


M. de Cervantes 124 


vaikščiodamas drauge su šeimininkais į mokyklą, ir staiga man ding- 
telėja, kad esu šiek tiek prasilavinęs protą ir progai pasitaikius galiu 
drąsiai įterpti juos į kalbą — lyg būčiau mokėjęs kalbėti, — tačiau 
anaiptol ne taip, kaip įterpia nemokšos. Juk esama tokių mulkių, ku- 
rie kalbėdami tolydžio išpoškina kokį trumpą ir glaustą posakį, dėda- 
miesi esą dideli lotynistai prieš žmones, neišmanančius lotynų kal- 
bos, nors iš tiesų vargu ar sugebėtų išlinksniuoti kokį daiktavardį ar 
išasmenuoti veiksmažodį. 

SIPIONAS. Man regis, čia dar ne tokia didelė bėda, bet esama ir 
tikrų lotynistų, kurie elgiasi taip neprotingai, jog, šnekėdami su kur- 
pium ar siuvėju, pila savo lotynizmus kaip vandenį. 

BERGANSA. Iš to galėtume padaryti išvadą, jog vienodai nusi- 
deda ir tas, kas žarsto lotyniškus posakius jų nesuprasdamas, ir tas, 
kas sako juos nesuprantantiems. 

SIPIONAS. Galima tarti ir kitaip: esama Žmonių, kurie puikiau- 
siai kalba lotyniškai, bet yra asilai. 

BERGANSA. O kas gi tuo abejoja? Aiškus daiktas, juk romėnų 
laikais visi šnekėjo lotyniškai, kitaip tariant, gimtąja kalba, o tada irgi 
būta avigalvių, kurių nė lotynų kalba negalėjo išgydyti nuo kvailumo. 

SIPIONAS. Reikia proto, kad mokėtum patylėti ispaniškai ir pa- 
kalbėti lotyniškai, brolau Bergansa. 

BERGANSA. Tavo teisybė, nes kalbėti kvailystes galima tiek lo- 
tyniškai, tiek ispaniškai; esu matęs nemaža išsimokslinusių mulkių ir 
kietagalvių mokslinčių, ir šiaip mokslo ragavusių Žmonių, kurie taip 
puikavosi savo lotyniškų žodžių nuograibomis, jog koktu būdavo 
klausytis — ir, deja, ne vieną kartą. 

SIPIONAS. Gana kalbų, pradėk dėstyti savo filosofiją. 

BERGANSA. Kad aš ką tik ją išdėsčiau paskutiniais savo 
žodžiais. 

SIPIONAS. Kokiais? 

BERGANSA. Taigi apie lotyniškus posakius ir ispanų kalbą: aš 
pradėjau, o tu pabaigei. 

SIPIONAS. Vadinas, liežuvauti — tai, tavo manymu, filosofuoti? 
Čia tai bent! Ką gi, Bergansa, puoselėk, puoselėk savo šlykščią liežu- 
vavimo piktžaizdę, vadink ją kaip tinkamas, ir ji pagarsins mus kaip 

kinikus, atseit šunis liežuvautojus; būk geras, užsičiaupk ir toliau pa- 
sakok savo nuotykius. 

BERGANSA. Kaipgi aš pasakosiu užsičiaupęs? 

SIPIONAS. Na, dėstyk iš eilės, kitaip tavo pasakojimas atrodo 
kaip aštuonkojis: kur buvęs nebuvęs, vis priduri uodegą. 

BERGANSA. Galvok, ką sakai: ta aštuonkojo galūnė vadinama 
anaiptol ne uodega. 

SIPIONAS. Tu klysti lygiai kaip ir tas žmogus, kuris pasakė, jog 
vadinti daiktus tikraisiais vardais esą nei bjauru, nei gėda, o vis dėlto 
ar ne geriau būtų prireikus pasakyti juos netiesiogiai, kitais žodžiais, 
kad būtų ne taip koktu klausytis tokių šnekų. Juk padorų žmogų pa- 
žinsi iš padorių kalbų ir raštų. 

BERGANSA. Mielai tau pritariu ir pasakoju toliau: taigi negana 
to, jog likimas atėmė iš manęs mokslą ir smagų doringą gyvenimą ir 
patupdė už durų su grandine ant kaklo, negana to, jog vietoj mokslei- 
vių vaišingumo patyriau negrės šykštumą, — jis parikiavo sukelti są- 
myšį netgi ten, kur tikėjausi turėti ramybę ir poilsį. Klausyk, Sipio- 
nai, ir įsidėk į galvą tikrą ir neabejotiną taisyklę, kaip ir aš įsidėjau: 
gyvas įlįsk į žemę, bet, jeigu esi nelaimingas, nelaimė vysis iš paskos 
ir visur tave suras. Todėl taip sakau, kad tarnaitė negrė buvo įsimylė- 
jusi negrą, mano pono vergą, O negras miegojo prieangyje, atseit tarp 
laukujų ir vidinių durų, už kurių budėjau aš; susitikti jiedu galėjo tik- 
tai naktį, tam tyčia buvo pasivogę ar pasigaminę raktus: bemaž kas 
naktį negrė, būdavo, nulipa žemyn ir, užkimšusi man nasrus geru ga- 
balu mėsos ar sūrio, įsileidžia negrą į vidų, ir mano tylėjimo bei gau- 
sybės pavogtų kąsnių kaina smaginosi su juo kiek gana. Kurį laiką 
negrės kyšiai ramdė sąžinės balsą — mat, rodės man, kad be jų pilvas 
visai prie nugaros prikeps ir iš margio pavirsiu skaliku, bet po teisy- 
bei kilni prigimtis ragino mane atlikti savo priedermę šeimininkui, 
kuris mokėjo man atlyginimą ir davė duoną, kaip ir dera ne tik mums, 
garbingiems šunims, pelnytai vadinamiems tauriausiais, bet apskritai 
visiems, kas eina tarnybą. 

SIPIONAS. Štai dabar, Bergansa, tavo kalbas sutinku pripažinti 
filosofija, nes tavo samprotavimuose esama tikros tiesos ir blaivaus 

proto; ką gi, toliau pasakok savo istoriją ir netampyk nervų — vos ne- 
pasakiau „uodegos“. 

BERGANSA. Bet visų pirma būk geras ir paaiškink man, supran- 
tama, jei pats Žinai, ką reiškia žodis „filosofija“; nors aš jį ir vartoju, 
bet neišmanau, kas čia per daiktas, nebent nujaučiu, kad geras. 

SIPIONAS. Pasakysiu tau trumpai drūtai. Šis žodis sudarytas iš 
dviejų graikiškų žodžių, tai yra: „filos“ ir „sofija“; „filos“ reiškia 
„meilė“, „sofija“ — „Žinios“, vadinas, filosofija — tai žinių meilė, o fi- 
losofas — Žinių mylėtojas. 

BERGANSA. Baisiai jau tu mokytas, Sipionai. Kuris velnias ta- 
ve išmokė graikiškų žodžių? 

SIPIONAS. Išties, Bergansa, tu esi didelis neišmanėlis, jei rimtai 
žiūri į tokius niekus; juk tuos dalykus išmano netgi mokinukai, o, be 
to, argi neįmanoma nemokėti graikų kalbos ir apsiskelbti jos žinovu, 
lygiai kaip lotynistu, nemokant lotynų kalbos? 

BERGANSA. Ir aš taip manau. Būtų ne pro šalį sukišti visus tuos 
Žinovus į presą ir išspausti tikrųjų Žinių syvus, kad nemulkintų žmo- 
nių savo kiaurų kelnių prašmatnumu“ ir tariama lotynų kalba, kaip, 
sakysim, daro portugalai su Gvinėjos negrais. 

SIPIONAS. Dabar, Bergansa, mudviem reikia kažką daryti su 
liežuviais — tau prikąsti, man prisignybti, nes mudviejų kalbos - tai 
ne kas kita kaip liežuvavimas. 

BERGANSA. Kodėl aš turiu daryti taip, kaip, anot padavimo, pa- 
darė vienas tirietis, vardu Chorondas“: išleido įstatymą, pagal kurį 
kiekvienas, atėjęs į miesto susirinkimą ginkluotas, turi būti baudžia- 
mas mirtimi, o kartą pats jį užmiršo ir pasirodė posėdyje su kardu prie 
šalies; susi griebęs po laiko ir prisiminęs, koka bausmė numatyta pra- 
sižengėliui, tą pačią akimirką išsitraukė iš makšties kardą ir persi- 
smeigė krūtinę, — šitaip jis pirmas išleido įstatymą, pirmas jį pažeidė 
ir pirmas nukentėjo. Na, o aš neišleidau jokio įstatymo, tik pasižadė- 
jau prisikąsti liežuvį, kai imsiu liežuvauti, tačiau nūnai mūsų papro- 
čiai nebe tokie griežti ir rūstūs kaip senais laikais: šiandien įstatymas 
įvedamas, rytoj peržengiamas, ir, ko gero, taip ir turi būti. Žmogus 
duoda žodį pasitaisyti ir tuojau pat nuklysta dar blogesniais keliais; 

mat viena — liaupsinti ištvermę ir drausmę, o visai kas kita — pačiam 
sau ją taikyti; juk bepigu pasakyti, sunku padaryti. Tegu velnias pri- 
sikanda liežuvį, jei nori, o aš neprisikąsiu: nesu nusiteikęs dėtis tau- 
ruoliu, pasislėpęs už šitų demblių, kur niekas manęs nemato ir, aišku, 
negali pagirti už kilnų ryžtą. 

SIPIONAS. Vadinas, Bergansa, jei tu būtum žmogus, tikriausiai 
taptum veidmainiu ir visus savo darbus, pažiūrėti dorus, bet iš tikrų- 
jų apgaulingus, kaip ir visi veidmainiai dangstytum dorybės skraiste, 
kad tave liaupsintų žmonės. 

BERGANSA. Nežinau, ką aš tuomet daryčiau, bet užtat man aiš- 
ku, ko dabar nedarysiu: neprisikąsiu liežuvio, nes dar turiu tiek pa- 
sakoti, jog galva neišneša, kaip ir kada baigsiu, o be to, mane ima 
baimė, kad sulig saulės patekėjimu mudu atsidursi me tamsoje, kitaip 
sakant, prarasime kalbos dovaną. 

SIPIONAS. Pasikliauk dangaus malone ir pasakok toliau savo is- 
toriją, tik nebandyk vėl sukti iš kelio ir leistis netikusiais šunkeliais, 
ir tada, kad ir kaip ilgai pasakosi, vis viena greitai prieisi galą. 

BERGANSA. Taigi, matydamas negrų įžūlumą, vagišiavimą ir 
begėdiškumą, aš kaip geras tarnas nusprendžiau kovoti su jais kaip 
įmanydamas ir griebiausi tokių priemonių, jog pasiekiau, ko norėjau. 
Negrė nulipdavo apačion, kaip sakiau, pasismaginti su negru, tvirtai 
įsitikinusi, jog užkemša man nasrus kokiu mėsgaliu, sūrio gabalu ar 
duonos kriaukšlu. Kyšiai daug gali, Sipionai. 

SIPIONAS. Kas be ko, bet pasakok toliau, nesuk į šalį. 

BERGANSA. Pamenu, kai lankiau mokyklą, girdėjau iš vieno 
mokytojo tokį lotynišką priežodį, vadinamą sentencija, skelbiantį: 
habet bovem in lingua. 

SIPIONAS. Na ir radai laiką įterpti savo lotynišką posakį! Negi 
taip greit pamiršai, ką mudu šnekėjome apie žmones, kaišiojančius į 
kalbą lotyniškus žodelyčius? 

BERGANSA. Šis posakis čia labai pritinka: tau būtų pravartu ži- 
noti, kad atėniečiai, be kita ko, turėjo apyvartoje tokį pinigą su jaučio 
atvaizdu ir, kai koks teisėjas būdavo papirktas ir imdavo kalbėti ar da- 
ryti ne taip, kaip liepia protas ir teisybė, sakydavo: „Jautis jam primy- 
nė liežuvį“. 

SIPIONAS. Vis dėlto neaišku, kam pavartojai šį priežodį. 

BERGANSA. Kas gi čia neaiškaus, jei negrės kyšiai užčiaupė 
man nasrus ne vienai dienai, ir aš nė karto nedrįsau suloti, kai ji eida- 
vo pasimatyti su įsimylėjusiu negru? Kaip tik todėl aš tau pakartosiu 
dar sykį: kyšiai daug gali. 

SIPIONAS. Juk aš tau atsakiau, kad daug; nenoriu labai nukryp- 
ti nuo temos, bet prireikus tūkstančiu pavyzdžių tau įrodyčiau, kaip 
daug gali kyšiai; beje, ko gero, kai ką ir pasakysiu, jei dangus suteiks 
man laiką, vietą ir kalbos dovaną papasakoti savo gyvenimą. 

BERGANSA. Paprašyk ir viską gausi iš Dievo, o dabar klausyk. 
Galų gale mano geri norai perveikė negrės bjaurius kyšius, ir štai vie- 
ną tamsią naktį, kai ji nulipo apačion pasismaginti kaip paprastai, nė 
nesulojęs, kad nesukelčiau visų ant kojų, užpuoliau ją, vienu akimo- 
ju sudraskiau į skutus jos marškinius ir išplėšiau gabalą mėsos iš šlau- 
nies; šis pokštas pasirodė gana rimtas, negrė išgulėjo lovoje daugiau 
nei savaitę, prasimetusi balažin kokia liga. Pasveikusi negrė kartą 
naktį pasirodė vėl, ir aš vėl stojau į grumtynes, bet neįkandau nė sy- 
kio, o subraižiau taip, lyg būčiau perleidęs per karštuvus kaip antklo- 
dę. Mudu imdavomės tylomis, ir aš visad nugalėdavau, o vergė pasi- 
traukdavo iš mūšio lauko sumaitota ir įsiutusi; jos apmaudas netrukus 
atsiliepė mano sveikatai ir kailiui: lioviausi begavęs savo davinį ir 
kaulų, užtat pamažu išsišovė visi nugarkaulio slanksteliai. Ir vis dėl- 
to, nors man nebedavė ėsti, loti negalėjo uždrausti. Tačiau negrė, pa- 
siryžusi galutinai mane sudoroti, pavaišino lajuje pakepinta kempine; 
aš susyk pajutau vylių ir supratau, jog šios vaišės baisesnės už Žiur- 
kių nuodus: jei tik suėsi, pilvas išpamps, ir kempinė išeis iš kūno 
drauge su gyvybe. Tariau sau, kad neapsisaugosiu nuo tokių niekšiš- 
kų priešo užmačių, ir ryžausi bėgti kaip galima toliau, kad akys jų 
nebematytų. Kartą, kai mane paleido nuo grandinės, niekam netaręs 
nei dėkui, nei sudiev, išpuoliau į gatvę, ir, vos tik nubėgau kokį šim- 
tą žingsnių, likimas atsiuntė man algvasilą, kaip minėjau pasakojimo 
pradžioje, didelį mano buvusio šeimininko Nikolos Bukanosio drau- 
gą; jis pažino mane iš pirmo žvilgsnio ir pašaukė vardu; aš irgi paži- 
nau jį ir pašauktas priėjau, kaip paprastai labindamasis ir vizgindamas 

uodegą. Algvasilas nutvėrė man už pakarpos ir tarė jį lydintiems po- 
licininkams: 

— Čiagi puikus išmankštintas šuo, anksčiau priklausęs dideliam 
mano draugui; veskimės jį su savimi. 

Policininkai nudžiugo ir pareiškė, kad jei čia išmankštintas šuo, 
tai labai visiems praversiąs. Jau buvo begriebią mane ir bevelką, bet 
šeimininkas tarė, jog manęs griebti nereikia — eisiu pats, nes gerai jį 
pažįstu. Tiesa, užmiršau tau pasakyti: antkaklį su geležiniais dygliais, 
kurį nusinešiau pabėgdamas nuo avių bandos, vienoje užeigoje nuėmė 
toksai čigonas, ir Sevilijoje jau vaikščiojau be jo; dabar algvasilas už- 
segė man ant kaklo dirželį, apkaltą maurų žalvariu. Tik pamanyk, Si- 
pionai, koks nepastovus mano likimas: vakar buvau moksleivis, o 
šiandien — policininkas. 

SIPIONAS. Tokia pasaulyje tvarka, ir tau nėra ko per daug ste- 
bėtis likimo permainomis, lyg būtų koks skirtumas, ar tarnauji sker- 
dikui, ar policininkui. Negaliu tverti, stačiai kantrybės pritrūkstu, kai 
koks žmogus, kuriam didžiausia laimė būtų iškilti į pažus, ima skųs- 
tis likimu. Kaip jis prakeiksmu keikia savo gyvenimą! Kaip drabsto 
jį purvais! Ir vien tik todėl, kad kitas iš šalies pamanytų, jog į tą juo- 
dą negandos prarają, kur dabar aimanuoja, jis nusmukęs iš pertekliaus 
ir palaimos aukštybių! 

BERGANSA. Tavo teisybė, be kita ko, tau derėtų žinoti, jog alg- 
vasilas draugavo su raštininku, tarnavusiu kartu su juo. Jiedu abu gy- 
veno susimetę su dviem moterikėm, kurios elgėsi anaiptol ne kažin 
kaip, o ir visiškai nekaip. Tiesą pasakius, iš veido jiedvi atrodė gan 
patrauklios, bet širdies gilumoje buvo besarmatės kekšės ir sukčiu- 
vienės. Jiedvi ėjo jiems tinklu ir meškere žuvauti drumstame vande- 
nyje, ir štai kokiu būdu: apsirengia taip, kad iš tolo kristų į akis, kas 
jos per paukštytės, ir per arbaleto šūvį atsiduoda laisvo elgesio da- 
momis. Eidavo jos medžioti svetimšalių, ir, kai Sevilijon ar Kadin 
atplaukdavo laivai, atveždami joms viltį pasiplėšti, retas svečias iš- 
vengdavo jų nagų; kai tik „liesučių“ katra pasigauna „riebųjį“, bere- 
gint duoda žinią algvasilui ir raštininkui, kur ir į kokį viešbutį eina, 
tiedu užgriūva ir suima visus už paleistuvystę, bet niekad neveda į 

kalėjimą — mat svetimšalis išsiperka nuo bausmės pinigais. Ir štai kar- 
tą Kolindresa — tuo vardu buvo algvasilo draugužė — sumeškeriojo 
„riebiai riebų“ svetimšalį, sutarė su juo pavakarieniauti ir praleisti 
naktį, paskui perdavė meškerykotį ir vos spėjo nusirengti, užgriuvo 
algvasilas ir raštininkas, vedinas dviem policininkais ir manimi. San- 
guliautojai sumišo, algvasilas baisiomis spalvomis nupiešė jų nusi- 
kaltimą, paliepė tučtuojau apsirengti ir eiti į kalėjimą; svetimšalis 
nusiminė, įsikišo gailesčio pagautas raštininkas ir po ilgų prašymų 
sumažino pabaudą iki šimto realų. Svetimšalis paprašė paduoti odi- 
nes kelnes, kuriose turėjo pinigus laisvei išsipirkti, tačiau kelnės, jo 
padėtos ant kėdės lovos kojūgaly, neatsirado ir negalėjo atsirasti; mat, 
kai įėjau į kambarį, man į nosį dūrė lašinių kvapas, kuris susyk mane 
pakerėjo; uoslė nuvedė mane prie kelnių, ir aš pamačiau, jog mėsa 
guli kelnių kišenėje; taigi pamačiau gabalą dieviško kumpio, o kad 
galėčiau niekieno nepastebėtas ištraukti jį iš kišenės ir pasmaguriau- 
ti, išvilkau kelnes gatvėn ir į valias pasmaližiavau kumpiu. Kai grįžau 
į kambarį, svetimšalis šūkalojo visa gerkle ir bjauriai darkyta kalba 
(nors suprantama) reikalavo grąžinti kelnes, kuriose esą penkiasde- 
šimt auksinių eskudų auksu. Raštininkas įtarė vagyste Kolindresą ir 
policininkus, algvasilui kilo ta pati mintis: jis pasivedėjo juos į šalį, 
bet niekas neprisipažino, ir tada prasidėjo velniava. Matydamas, kas 
čia darosi, išbėgau įnešti kelnių, nes tų pinigų man nereikėjo, bet ne- 
radau, — turbūt jas aptiko koks laimingas praeivis. Algvasilas, sume- 
tęs, jog svetimšalis neturi pinigų kyšiui duoti, kone pasiuto ir nu- 
sprendė išmelžti iš namų šeimininkės sumą, išsiderėtą iš atvykėlio. 
Pašaukta ji atėjo pusnuogė, bet, kai išgirdo svetimšalį rėkiant ir skun- 
džiantis ir pamatė nuogą Kolindresą verkiant, algvasilą siuntant, raš- 
tininką nertėjant ir policininkus kemšant sau į kišenes kas pakliūva, 
nebesitvėrė apmaudu. Algvasilas paliepė jai apsirengti ir eiti drauge į 
kalėjimą už sąvadavimą, suvedant vyrus su paleistuvėmis savo na- 
muose. Ir tada užvirė košė, taigi kaip tik tada pakilo šurmulys, vaidai 
ir baisiausias sąmyšis, nes šeimininkė kreipėsi į juos tokiais žodžiais: 

— Pone algvasile ir pone raštininke, nekvaršinkite man galvos 
savo suktybėmis, nes kiaurai jus permatau! Atstokite nuo manęs su 

savo tauškalais ir vyliais, verčiau užsidarykite dantis ir keliaukite 
sveiki, o dievaži, išrėšiu viską į akis, iš panagių išdėsiu visą teisybę 
apie tą istoriją! Aš puikiai pažįstu ponią Kolindresą ir Žinau, kad jūs, 
pone algvasile, ją globojate! Ir nenorėkite, kad dar aiškiau imčiau 
dėstyti, grąžinkite pinigus tam ponui ir išsiskirkime geruoju. Įsidėkite 
į galvą, kad aš - dora moteris, o mano vyras, ačiū Dievui, turi bajo- 
rystės raštą su a perpenan rei de memoria“ ir švino atspaudais. Savo 
reikalus tvarkau švaria sąžine ir kaip gyva nesu turėjusi nemalonumų. 
Kainoraštis antai prikaltas prie lovos, kiekvienam prieinamas. Ir ne- 
dumkite man akių, nes, dievaži, jos dūmų nebijo. Kurgi būtų mano 
galva, jei imčiau ir suleisčiau savo įnamius drauge su moterimis į vie- 
ną kambarį! Jie turi raktus nuo savo kambarių, o be to, aš jums ne lū- 
šis, kad matyčiau kiaurai per devynias sienas! 

Algvasilas su raštininku apstulbo išgirdę šeimininkės prakalbą, o 
drauge - ir savo gyvenimo istoriją, bet sumetė, kad, be jos, niekas ki- 
tas nepaklos pinigų, ir užsispyrę toliau tempė ją į kalėjimą. Ji pradė- 
jo aimanuoti ir skųstis dangui baisia neteisybe, ištikusia ją tokią va- 
landą, kai namie nėra vyro, kilmingo bajoro. Svetimšalis nesiliovė 
riaumojęs apie savo penkiasdešimt eskudų. Policininkai gynėsi ir die- 
važijosi nematę kelnių. Raštininkas, vis dar įtardamas vagyste Kolin- 
dresą, tylomis spyrė algvasilą apieškoti jos drabužius, girdi, paprastai 
ji išnaršanti savo klientams visas klostes bei kišenes. O Kolindresa 
kartojo, kad svetimšalis girtas ir, ko gero, meluojąs apie pinigus. 

Ir iš tiesų kambaryje buvo didžiausias šurmulys, pylėsi užgaulės 
ir keiksmai, niekas negalėjo nusiraminti ir nebūtų nusiraminęs, jei tuo 
metu į vidų nebūtų įžengęs vietininko pavaduotojas, kuris atėjo. ap- 
žiūrėti viešbučio ir išgirdo barnius. Šeimininkė išdėstė jam viską kuo 
nuodugniausiai: nusakė, kas tokia esanti nimfa Kolindresa, tuo tarpu 
jau spėjusi apsirengti, apskelbė visu balsu jos draugystę su algvasilu, 
išrėkė ant visos gatvės apie jos suktybes ir vagystes, ėmė teisintis, 
kad su jos Žinia nė viena įtartina moteris nėra kojos įkėlusi į viešbu- 
tį, galiausiai pakėlė save į nesuteptąsias, o vyrą - į šventuosius, rikte- 
lėjo tarnaitei, kad nubėgtų atnešti iš skrynios vyro bajorystės rašto po- 
nui pavaduotojui parodyti, tardama, jog tada jis pats pamatysiąs, ar 

tokio garbingo vyro žmona galinti nedorai elgtis: juk jeigu ji ir nuo- 
mojanti kambarius, tai tik bėdos spiriama, ir vienas Dievas žinąs, 
koks sunkus esąs jai tas darbas ir kaip ji svajojanti apie kokią rentą ir 
kasdienę duoną, o ne apie tokį amatą, kurio griebiasi, kad sudurtų 
galą su galu. 

Pavaduotojas, jos daugžodžiavimo ir gyrimosi bajorystės raštu 
išvestas iš kantrybės, tarė: 

— Mieloji šeimininke, aš tikiu, kad jūsų vyras turi bajorystės raš- 
tą, bet jūs drauge man prisipažįstate, jog jis - smuklinis bajoras. 

— Ir labai tuo didžiuojasi, — atsakė šeimininkė. — O argi esama 
pasaulyje tokios giminės, kad ir pačios kilmingiausios, kuriai nieko 
neprikiši? 

— O aš jums, mieloji, atsakysiu šitaip: apsirenkite ir eikite drau- 
ge su mumis į kalėjimą. 

Sulig tais žodžiais šeimininkė parpuolė ant grindų, ėmė klykti ir 
nagais draskytis veidą, bet vis dėlto pavaduotojas buvo labai griežtas 
ir nusiuntė į kalėjimą juos visus: tai yra svetimšalį, Kolindresą ir šei- 
mininkę. Paskum sužinojau, kad svetimšalis, be anų prarastų penkias- 
dešimties eskudų, dar apmokėjo teismo išlaidas, šeimininkė sukišo 
lygiai tiek pat, o Kolindresa išėjo į laisvę be niekur nieko. Pačią pir- 
mąją laisvės dieną ji sumeškeriojo jūreivį, kuris pakliuvo į tą patį tin- 
klą ir atlygino už svetimšalį. Taigi matai, Sipionai, kiek bėdų ir rūpes- 
čių pridarė mano smaližiavimas! 

SIPIONAS. Verčiau sakytum: tavo šeimininko klastos. 

BERGANSA. Tai va, paklausyk, kokių dar šaunesnių pokštų jiedu 
prikrėtė, nors, beje, man nesmagu smerkti algvasilus bei raštininkus. 

SIPIONAS. Juk, smerkdamas vieną, nesmerki visų: pasaulyje 
esama begalė dorų, garbingų ir teisingų raštininkų, kurie elgiasi drau- 
giškai ir neskriaudžia prašytojų; juk ne visi vilkina bylas ir sudarinėja 
sandėrius su abiem pusėmis, ne visi didina rinkliavas savo naudai, ne 
visi kišasi į svetimą gyvenimą ir ieško kliaučių norėdami sukurpti ko- 
kią bylą, ne visi veikia išvien su teisėju, girdi, tu man veidą nuskusk, 
o aš tau kuodą padailinsiu, ne visi algvasilai sukerta rankas su val- 
katomis ir sukčiais, ne visi turi tokias draugužes kaip tavasis klasčius 

šeimininkas. Begalė jų — bajorai iš prigimties ir elgiasi kaip bajorai; 
begalė jų ne beširdžiai, ne akiplėšos, ne stuobriai netašyti, ne vagišiai 
ir neturi nieko bendra su tais algvasilais, kurie lando po viešbučius 
matuodami atvykėlių špagas: jei kurio bent per plauką ilgesnė negu 
nustatyta, tą nualina baudomis. Juk ne visi tokie greiti suimti žmogų 
ir paleisti ir tokie apsukrūs prireikus vaidinti teisėją ir gynėją. 

BERGANSA. Mano šeimininkas taikė į aukštybes ir ėjo kitu ke- 
liu: norėjo pagarsėti narsumu ir sučiupti pavojingus nusikaltėlius; 
narsuolio šlovę jis pelnė anaiptol ne rizikuodamas gyvybe, tik paau- 
kodamas piniginę. Kartą prie Chereso vartų vienui vienas užpuolė še- 
šis pagarsėjusius galvažudžius, o aš netgi padėti jam negalėjau - bu- 
vau su virviniu antsnukiu (šitaip mane vedžiodavosi dieną, o naktį 
antsnukį nuimdavo). Aš stebėjausi jo narsa, drąsa ir šaunumu: tarp še- 
šių galvažudžių špagų jis jautėsi toks ramus, lyg tai būtų buvusios 
karklo vytelės; nuostabu buvo žiūrėti, kaip veržliai jis puola, kaip 
smagiai kerta ir atmuša smūgius, kaip budriai stebi, kad priešininkas 
neatsidurtų už nugaros. Žodžiu tariant, ne tik aš vienas, bet ir visi, kas 
matė susirėmimą ar girdėjo apie jį kalbant, pripažino, kad mano šei- 
mininkas — naujasis Rodomontė“', nes jis nuvijo priešus nuo Chereso 
vartų iki pat Maestro Rodrigo kolegijos marmurinių kolonų, kitaip 
sakant, daugiau nei šimtą žingsnių. Įvaręs juos tenai, sugrįžo atgal, 
surinko trofėjus, tai yra tris makštis, ir nunešė juos vietininkui, ku- 
riuo, jei neklystu, tuo metu buvo licenciatas Sarmientas de Valjadare- 
sas““, pagarsėjęs vėliau savo žygiu į Sausedą. 

Visi rijo akimis mano šeimininką, einantį gatve, rodė pirštais, lyg 
norėdami pasakyti: 

— Štai tas narsuolis, nepabūgęs vienas stoti prieš pasiučiausius 
Andalūzijos galvažudžius. 

Tą dieną iki pat vakaro algvasilas vaikščiojo po miestą, kad visi jį 
matytų: naktis mus užklupo Trianoje, gatvėje, netoli Parako malūno. 
Apsigraibęs aplink akimis (kaip sako vagys), ar niekas neseka, jis įnė- 
rė į vieną namą, o aš — iš paskos. Mudu atsidūrėme vidiniame kieme, 
kur ūžavo visi dienos didvyriai, atlapomis krūtinėmis, be špagų ir ap- 
siaustų; vienas jų, matyt, vadeiva, rankoje laikė pilvotą ąsotį vyno, O 


M. de Cervantes 134 


kitoje - didelį smuklės kaušą, pylė į jį taurų putojantį vyną ir vaišino 
visą draugiją. Vos išvydę mano šeimininką, visi puolė jo pasitikti iš- 
skėstomis rankomis ir ėmė gerti į jo sveikatą, o jis irgi išgėrė su vi- 
sais ir mielai būtų dar išgėręs, nes buvo malonaus būdo ir nemėgo 
pyktis su žmonėmis dėl niekų. 

Imti pasakoti dabar, kas ten dėjosi, kokią vakarienę jie ištaisė, 
apie kokias grumtynes kalbėjo, kokiomis vagystėmis didžiavosi, ko- 
kias damas liaupsino ir kokias smerkė, kaip gyrė kits kitą, kokius 
dingusius draugus minėjo, su kokiu išmanymu šnekėjo apie ginklo 
valdymą (be kita ko, čia pat stojosi nuo stalo ir, fechtuodami plikomis 
rankomis, rodė, kokius apgaulingus išpuolius jie darę), kokius įman- 
trius žodelius laidė, ir apskritai dar pasakoti, kas per paukštis buvo jų 
vadeiva, visų gerbiamas kaip tėvas ir Dievas, — vadinasi, nuklysti į 
labirintą, iš kur ir norėdamas turbūt negalėsiu išsigauti. Galiausiai 
supratau, aiškių aiškiausiai, kad namų šeimininkas, vadinamas Gau- 
jola, - vagių globėjas ir galvažudžių šulas ir kad didysis mano šeimi- 
ninko susirėmimas buvo iš anksto aptartas drauge su jais kuo smul- 
kiausiai, netgi kaip jie trauksis ir pames makštis, už kurias algvasilas 
čia pat užmokėjo grynais kaip ir už vakarienę (pagal Gaujolos pa- 
teiktą sąskaitą), pasibaigusią mažne apyryčiu didžiam visos draugijos 
džiaugsmui; deserto mano šeimininkas gavo skundą apie kažkokį nie- 
kam nepažįstamą galvažudį, neseniai pasirodžiusį mieste. Matyt, jis 
pranoko juos savo narsumu, todėl iš pavydo ir įdavė jį. Mano šeimi- 
ninkas suėmė jį kitą naktį, miegantį nuogą lovoje, bet jeigu jis būtų 
apsirengęs, kaip nusprendžiau iš jo stoto, tai nebūtų pasidavęs be 
niekur nieko. Šis žygis, įvykęs tuojau pat po susirėmimo, dar labiau 
išgarsino maniškį bailį, - mat mano šeimininkas buvo zuikio bailumo 
ir narsuolio šlovę stengėsi sutvirtinti vaišėmis bei išgertuvėmis, be ki- 
ta ko, tam tikslui naudodamasis tarnybine padėtimi ir visokiausiais 
sandėriais. O dabar turėk kantrybės ir paklausyk istorijos, kuri jam 
nutiko, juoba kad pasakosiu viską, kaip buvo, nei pridėdamas, nei 
atimdamas nė žodžio. 

Du vagys Antekeroje pavogė puikų žirgą, atsivedė Sevilijon ir, 
norėdami parduoti be jokios rizikos, griebėsi tokios klastos, mano 

galva, labai protingos ir gudrios: apsistojo skirtinguose viešbučiuose, 
ir vienas jų nuėjo į teismą ir padavė skundą, jog Pedras Losada jam 
skolingas keturis šimtus realų, kaip matyti iš skolininko parašu su- 
tvirtinto raštelio, kurį jis ir pateikiąs. Vietininkas parikiavo, kad Lo- 
sada pripažintų savo raštelį, o pripažinęs arba atsilygintų iš turimo 
turto, arba sėstų į kalėjimą. Įvykdyti sprendimą buvo pavesta mano 
šeimininkui ir jo draugui raštininkui. Vagis nusivedė juodu į kitą vieš- 
butį pas savo bendrą, ir tas tučtuojau pripažino savo parašą, o skolai 
apmokėti pasiūlė žirgą. Mano šeimininkui akį sugėlė išvydus tokį Žir- 
gą, ir pagavo baisus noras jį turėti, jei tik bus parduodamas. Pirmas 
vagis pareiškė, jog skolos mokėjimo terminas jau praėjęs, tad Žirgas 
buvo parduotas iš varžytinių ir už penkis šimtus realų atiteko mano 
šeimininko atsiųstam tarpininkui. Žirgas buvo vertas antra tiek, bet 
savininkas neturėjo laiko ilgai derėtis, tad atsikratė savo prekės po 
pirmo pasiūlymo. Vienas vagis pasiėmė pinigus, kurių niekam nebu- 
vo skolinęs, kitas vagis gavo pakvitavimą, kurio jam visiškai nereikė- 
jo, o mano šeimininkas — žirgą, ne mažiau lemtingą savininkui negu 
Sejano žirgas“. Vagys pasiskubino išnešti kudašių, o po dviejų dienų 
mano šeimininkas, pasirūpinęs kamanas, balną ir šiaip visokiausių 
smulkmenų, pasirodė raitas Šventojo Pranciškaus aikštėje labiau pa- 
sipūtęs ir orus negu koks kaimietis, išsipustęs šventadieniais rūbais. 
Pasipylė tūkstančiai sveikinimų tokio gero pirkinio proga; visi tvirti- 
no, kad arklys vertas mažų mažiausia pusantro šimto dukatų: juk tiek 
sumokėti už tokį žirgą - tai nelyginant nusipirkti kiaušinį už marave- 
dį, - o mano šeimininkas, mūdraudamas ir šiaip, ir taip, vaidino savo 
tragediją minėtos aikštės scenoje. Ir štai, kai jis šitaip jodinėjo ratu ir 
šankino žirgą, priėjo du išvaizdūs vyrai dailiais drabužiais, ir vienas 
jų tarė: 

— Dieve mano, čiagi Eiklusis, žirgas, kurį man pavogė prieš ke- 
letą dienų Antekeroje! 

Keturi tarnai, lydintys savo poną, patvirtino, jog tai gryniausia 
teisybė, jog tai esąs Eiklusis, pavogtas Antekeroje. Mano šeimininkas 
sutriko, ėmė ginčytis su žirgo savininku, ir vienas, ir kitas griebėsi 
įrodymų, bet nepažįstamasis taip įtikinamai įrodė savo teises, kad 

sprendimas išėjo į jo naudą, ir mano šeimininkas neteko žirgo. Visi 
sužinojo, kokią šaunią suktybę iškrėtė vagys, teisingumo rankomis 
sugebėję parduoti laimikį, ir daugelis džiaugėsi, jog mano šeiminin- 
kas per savo godumą gavo pakratyti kišenę. 

Jo nelaimės tuo nepasibaigė: tą pačią naktį tikrinti tvarkos mies- 
te išėjo pats vietininkas, sužinojęs, kad Šventojo Julijono kvartale 
bastosi plėšikai; vienoje sankryžoje mes pastebėjome, kaip gatve nu- 
bėgo tekinas kažin koks Žmogus, ir vietininkas tučtuojau nutvėrė 
mane už antkaklio ir ėmė siundyti: 

— Griebk vagį, Graibštuk!' Sa, Graibštuk, griebk vagį! 

Man jau seniai buvo nusibodusios algvasilo piktadarybės, tad pa- 
klausiau pono vietininko ir su mielu noru puoliau paskui savo šeimi- 
ninką. Nespėjo jis nė piršto pakrutinti, o aš jau parverčiau jį ant že- 
mės ir, jei nebūtų manęs atplėšę, tikrai būčiau atkeršijęs už daugelį 
nuskriaustųjų; mudu išskyrė didžiam mudviejų nepasitenkinimui. Po- 
licininkai ketino netgi mane nubausti, negyvai užbakinti pagaliais, ir 
tikrai būčiau neišvengęs mirties, jei vietininkas nebūtų jiems pasakęs: 

— Nelieskite jo: šuo padarė tai, ką aš paliepiau! 

Užuomina buvo pakankamai aiški, ir aš neatsisveikinęs iššoviau 
pro plyšį mūre į dykvietę ir paryčiais atsidūriau Mairenoje, per ketu- 
rias lygas nuo Sevilijos. Taip lėmė mano laimė, jog aptikau ten karei- 
vių pulką, Žygiuojantį, pasak kalbų, į Kartachenos uostą laipintis į lai- 
vus. Buvo ir ketvertas galvažudžių, mano buvusio šeimininko bendrų, 
o pulko būgnininkas anksčiau tarnavo policijoje ir buvo baisus plepys, 
beje, kaip ir visi būgnininkai. Jie visi mane pažino, ėmė šnekėti su ma- 
nimi ir klausinėti, kaip laikosi mano šeimininkas, lyg būčiau galėjęs 
jiems atsakyti; prielankiausiai man nusistatęs buvo būgnininkas, todėl 
aš nusprendžiau prie jo prisigretinti ir, jeigu jis pageidaus, keliauti su 
juo drauge nors ir Italijon ar Flandrijon, nes, man rodos, be to, turbūt 
ir tu taip manai, kad nors patarlė ir sako: „Kas kvailas kaime, kvailas 
ir Kastilijoje“, vis tiek keliaudamas po svečias šalis ir bendraudamas 
su visokiausiais žmonėmis, daraisi protingesnis. 

SIPIONAS. Čia tu sakai gryniausią teisybę; pamenu, esu girdė- 
jęs sakant vieną savo šeimininką, didelio proto žmogų, jog įžymusis 

graikas, vardu Odisėjas, gavęs gudruolio pravardę tik todėl, kad važi- 
nėjęs po daugelį kraštų ir bendravęs su visokiausiais žmonėmis ir 
įvairiomis tautomis, todėl visa širdimi pritariu tavo ketinimui keliau- 
ti ten, kur veža. 

BERGANSA. Taigi va, tas būgnininkas, pasinešęs dar labiau pa- 
garsėti savo šelmiškomis išmonėmis, pradėjo mokyti mane šokti dun- 
dant būgnui ir krėsti visokius pokštus, vargu ar įmanomus kitokios 
prigimties šuniui negu aš, kaip netrukus pats įsitikinsi, kai tau viską 
papasakosiu. Tuo tarpu mūsų pulkas jau buvo peržengęs apygardos 
ribas ir iš lėto Žygiavo tolyn; policija nesikišo į mūsų reikalus; vadas 
buvo jaunas vaikinas, bet šaunus vyras ir doras krikščionis; leitenan- 
tas tik prieš kelis mėnesius buvo atsisveikinęs su sostine ir ponišku 
maistu, o seržantas, verstas šelmis, nenuleido nuo kareivių akies nuo 
pat sutelkimo iki įlaipinimo į laivus. Mūsų pulke buvo nemaža užkie- 
tėjusių plėšikų, kurie siautėjo po kaimus, pasitaikančius kelyje, ir 
žmonės prakeiksmu keikė valdžią, nors ji čia buvo niekuo dėta. To- 
kia jau valdovų laimė: vieni valdiniai verčia ant jų kitų valdinių kal- 
tes, nors valdovas nekaltas, kad jie galuoja vieni kitus, — kad ir kaip 
jis norėtų ar stengtųsi kovoti prieš tas negandas, ničnieko negalėtų 
padaryti, nes visa ar beveik visa, kas susiję su karu, neišvengiamai 
gimdo žiaurumą, smurtą ir priespaudą. Žodžiu tariant, greičiau nei 
per dvi savaites savo gabumais ir to, kurį pasirinkau savo mokytoju, 
pastangomis išmokau šokinėti pro lanką už Prancūzijos karalių ir ne- 
šokinėti už prastą smuklininkę. Išmokė jis mane daryti kurbetus ne 
blogiau už neapolietišką žirgą ir vaikščioti ratu kaip mulą, įkinkytą į 
malūną, ir daug kitokių dalykų: jeigu iš netyčių būčiau kada nors 
nesusitvardęs ir parodęs daugiau, negu esu išmokytas, tai tikrai bū- 
čiau sukėlęs įtarimą, jog visus tuos pokštus išdarinėja koks demonas 
šuns pavidalu. Jis pavadino mane „mokytu šunim“, ir, būdavo, vos tik 
atvykstame į kokią postovio vietą, tuoj traukia per kaimą, mušdamas 
būgną ir skelbdamas, girdi, visi, kas pageidauja, prašom ateiti pasiŽiū- 
rėti mokyto šuns stebėtinų išmonių ir gabumų, rodomų tokioje ir to- 
kioje troboje ar prieglaudoje už keturis ar aštuonis maravedžius, nely- 
gu koks kaimas. Po šitokio apskelbimo retas žmogus nepasiduodavo 

pagundai pamatyti mano meno, ir nė vienas neišeidavo iš spektaklio 
nepatenkintas ar nesužavėtas. Mano šeimininkas džiaugėsi geru pel- 
nu ir gyveno su šešiais savo bendrais kaip karaliai. Godumas ir pavy- 
das sukurstė plėšikams geismą mane pavogti, ir jie tik laukė tinkamos 
progos, — mat pelnytis duoną pramogomis masina daugelį lengvo 
gyvenimo mėgėjų bei smagurių, štai kodėl po Ispaniją klajoja tiek 
marionečių ir lėlių teatrų, tiek gudreivų, prekiaujančių smeigtukais ir 
eilėgaliais: jeigu jie išparduotų visą turtą, vargu ar išsiverstų už tuos 
pinigus kokią dieną, o tuo tarpu ir vieni, ir kiti ištisus metus ir gula, 
ir kelia smuklėse bei tavernose; tad argi neaišku, jog anaiptol ne iš to 
šaltinio, o iš kito jiems plaukia vyno upės. Visi jie — bastūnai, atlie- 
kami, niekam tikę Žmonės, kempinės, sugeriančios vyną, skėriai, su- 
ėdantys duoną. 

SIPIONAS. Gana, Bergansa, nekartokim senų klaidų: naktis ei- 
na į pabaigą, ir man nesinorėtų, kad su saulės patekėjimu mudu nu- 
grimztume į bežadę tamsą. 

BERGANSA. Turėk kantrybės ir klausykis toliau. Kai kas nors 
jau išrasta, pridurti kokį nieką — juokai vieni, tad ir mano šeimininkas, 
pastebėjęs, kad aš moku labai gražiai pamėgdžioti neapolietišką ristū- 
ną, padarė man tymo gūnią, ant nugaros uždėjo tymo balniuką, įsodi- 
no į jį iškamšą — žmogiuką su ietimi lanko žaisti, išmokė mane bėgti 
tiesiai prie lanko, pakabinto tarp dviejų pagalių; kai atėjo spektaklio 
diena, jis ėmė skelbti, jog mokytas šuo gaudysiąs lankus ir išdarinė- 
siąs naujus, dar neregėtus triukus, kuriuos turėjau, kaip sakoma, iš- 
laužti iš piršto, kad mano šeimininko niekas nepalaikytų melagiu. 

Taigi nedideliais požygiais artėjome prie Montiljos, kurią valdė 
įžymusis ir dorybingasis markizas de Priegas, Agilaro ir Montiljos 
majorato senjoras. Mano šeimininkas įsiprašė į prieglaudą ir kaip pa- 
prastai tučtuojau apsiskelbė atvykęs, o kadangi šlovė jau buvo mus 
gerokai pralenkusi ir visur pagarsinusi mokyto šuns meną bei naujas 
jo išmones, nepraslinkus nė valandai kiemas prisigrūdo žmonių. Iš 
anksto džiaugdamasis geru derlium, tą dieną mano šeimininkas buvo 
šnekus kaip niekad. Vaidinimą pradėjo šuoliais pro sieto lanką, lygiai 
tokį kaip lankas nuo statinės; įsakinėjo man įprastiniais žodžiais, čia 

nuleisdamas gluosnio vytelę, kurią laikė rankoje, kad šokčiau, čia 
kilstelėdamas, kad stovėčiau vietoje. Pirmas įsakymas tą dieną (at- 
mintiną mano gyvenime) buvo toks: 

— Na, mielas Graibštuk, pašokinėk už aną senuką, kurį gerai pa- 
žįsti, na, už tą, kuris dažosi barzdą, o jei nenori, tai už prašmatniąją 
donją Pimpinelą Plafagonietę, kuri draugavo su galise, tarnavusia 
Valdeastiljuje. Nepatinka toks įsakymas, drauguži Graibštuk? Tuo- 
met pašokinėk už bakalaurą Pasiljasą, kuris rašosi esąs licenciatas, 
nors neturi jokio laipsnio. Et, koks tu tinginys! Ko gi nešoki? Ką gi, 
suprantu tave, numanau, ką turi galvoje: na, pašokinėk už gėrimą, 
gaminamą Eskiviase, tokį pat garsų kaip siudadrealis, sanmartinas ir 
rivadavija. 

Jis nuleido vytelę, ir aš šokau, tuo pavirtindamas šelmiškas jo 
užuominas. Tuomet jis pasigręžė į Žmones ir tarė: 

— Tegu prakilnusis susirinkimas nemano, kad šitas šuo išdarinėja 
menkus niekus, — esu išmokęs jį mažų mažiausia dvidešimt keturių 
triukų ir dėl paties menkiausio verta sukarti trisdešimt lygų: jis šoka 
čakoną ir sarabandą nepalyginti geriau negu tų šokių kūrėja, išmau- 
kia iki dugno kaušą vyno ir nepalieka nė lašelio, gieda sol, fa, mi, re 
ne blogiau už bet kokį zakristijoną; visus tuos triukus, o ir daugelį 
kitų jūs galėsite pamatyti visas tas dienas, kol mūsų pulkas stovės 
mieste. Dabar tegu mūsų mokslinčius pašokinėja, o paskiau imsimės 
rimtesnių dalykų. 

Tais žodžiais mano šeimininkas pakerėjo žiūrovus, jo pavadintus 
prakilniuoju susirinkimu, ir sukurstė jiems norą pamatyti visa, ką aš 
moku. Jis vėl pasigręžė į mane ir tarė: 

— Nagi, drauguži Graibštuk, pasistenk miklumu ir apsukrumu 
pranokti ankstesnius savo šuolius; pagerbk įžymiąją burtininkę, pa- 
sak Žmonių, gyvenusią šiose vietose. 

Sulig tais žodžiais staiga pasigirdo riksmas - tai prabilo senė, prie- 
glaudos prižiūrėtoja, pažiūrėti kokių šešių dešimčių metų moteriškė: 

— Ak tu, sukčiau, apgavike, žmonių mulkintojau, kekšvaiki, čia 
nėra buvę jokių burtininkių, o jeigu turi omeny Kamačą, tai ji jau 
seniai išpirko savo nuodėmę ir iškeliavo pas Dievą; o jeigu tu turi 

omeny mane, palaidliežuvi, tai aš kaip gyva nesu buvusi burtininkė, 
tiesa, būta tokių gandų, paskleistų melagingų liudytojų, nusižengusių 
įstatymui, ir aplaidaus neišmanėlio teisėjo, bet dabar visi Žino, kad aš 
visą laiką atgailoju, tačiau anaiptol ne dėl raganavimo, kurio niekas 
negali man prikišti, o dėl daugybės kitokių nuodėmių, kurių aš, dide- 
lė nusidėjėlė, esu padariusi, ir todėl tu, šelmi būgnini, nešdinkis iš 
prieglaudos, o dievaži, kai paimsiu pagaikštį, išlėksi kaip viesulas. 

Ir pradėjo taip rėkaloti, apipylė mano šeimininką tokia užgaulių 
ir keiksmų kruša, jog tas sutriko ir nebežinojo, ką daryti, žodžiu ta- 
riant, ji neleido toliau rodyti spektaklio. Jis, aišku, nesidėjo galvon to 
šurmulio, nes pinigus jau buvo surinkęs, todėl neįvykusį spektaklį 
nukėlė į kitą dieną ir kitą prieglaudą. Žmonės išsiskirstė keikdami 
paskutiniais žodžiais senę ir vadindami ją ne burtininke, bet sena ra- 
gana, be kita ko, dar barzdota. Vis dėlto mes apsinakvojome toje prie- 
glaudoje, ir senė, susitikusi mane vieną kieme, tarė: 

— Ar čia tu, sūneli Montjeli? Ar laimė pagaliau man lėmė surasti 
tave, sūneli? 

Aš kilstelėjau galvą ir įdėmiai pasižiūrėjau į ją; pastebėjusi ma- 
no žvilgsnį, ji priėjo su ašaromis akyse, apsivijo rankomis apie kaklą 
ir, jei nebūčiau nusisukęs, būtų pabučiavusi man į burną, bet man pa- 
sidarė koktu, ir aš nesutikau. 

SIPIONAS. Ir gerai padarei, nes glėbesčiuotis ar bučiuotis su se- 
ne - ne malonumas, o kančia. 

BERGANSA. Tai, ką dabar tau išdėstysiu, derėjo pasakyti iš pat 
pradžių, — tuomet nebūtų reikėję stebėtis, jog mudu netikėtai gavome 
kalbos dovaną, nes, Žinai, štai ką tarė man senė: 

— Sūneli Montjeli, eikš drauge, pažiūrėk, kur aš gyvenu, ir pasi- 
stenk, kad šiąnakt mudu galėtume pasikalbėti akis į akį, - aš paliksiu 
duris atviras; žinok, kad turiu tau papasakoti daug pravarčių dalykų 
apie tavo gyvenimą. 

Aš nuleidau galvą leisdamas suprasti, jog sutinku, ir tai galutinai 
ją įtikino, kad aš esu tas pats šuo Montijelis, kurio ji, kaip paskiau man 
sakėsi, taip ilgai ieškojo. Palikau sukrėstas ir sutrikęs ir ėmiau laukti 
nakties, norėdamas sužinoti, kas paaiškės iš to keisto ir stebuklingo 

pokalbio su sene; girdėjau žmones vadinant ją burtininke, todėl daug 
ko tikėjausi iš to pasimatymo. Pagaliau atėjo ta valanda, kada aš su- 
sitikau su ja akis į akį tamsiame, ankštame ir žemame kambariuke, 
apšviestame silpnučio molinės lempos Žiburėlio; senė nugnybo dag- 
tį, atsisėdo ant skrynutės, priglaudė mane prie savęs ir, netardama nė 
žodžio, ėmė vėl glėbesčiuoti, o aš vėl saugojausi, kad manęs nepa- 
bučiuotų. Pagaliau ji prabilo ir štai ką man tarė: 

— Visas viltis dėjau į dangų, kad neužmerks man akių amžinas 
miegas, kol neišvysiu tavęs, sūneli, ir štai dabar, kai pamačiau tave, 
tegu ateina mirtis ir išsineša mane iš šio apkartusio pasaulio; žinok, 
sūneli, šiame mieste gyveno garsiausia visoje žemėje burtininkė, var- 
du Kamača Montiljietė. Ji vienintelė taip puikiai išmanė savo amatą, 
jog niekas, nei Eridė, nei Kirkė, nei Medėja, kurių vardus, kaip esu 
girdėjusi, mini visi padavimai, negalėjo jai prilygti. Įsigeidusi ji trau- 
kė daiktan debesis ir dangstė jais saulę; užsimaniusi apsiniaukusį 
dangų darė giedrą; kilnojo žmones kur tinkama iš pačių tolimiausių 
kraštų; stebuklingai gydė mergeles, per neatsargumą neišsergėjusias 
skaistybės; dangstė našles taip, kad jos galėjo dorai gyventi nedory- 
bėje; skyrė vedusiųjų poras ir vesdino tuos, ką norėjo; gruodžio mė- 
nes; skynė sode kvapias rožes, o sausį kirto javus; išauginti pipirnę 
duonkubilyje jai buvo toks pat menkas niekas kaip prašomai parody- 
ti gyvus ir mirusius veidrodyje ar vaiko nage; sklido gandai, kad ji 
sugebanti paversti žmones gyvuliais, o vienas zakristijonas esą kaip 
reikiant jai tarnavęs šešerius metus asilo pavidalu. Aš niekaip negalė- 
jau permanyti, kaip tai daroma, nes ir labai protingi žmonės sako, jog 
visas šnekas apie senovės burtininkes, kurios paversdavusios vyrus 
gyvuliais, reikią suprasti ta prasme, jog savo grožiu ir glamonėmis jos 
pakerėdavusios vyrus, o tie, beprotiškai jas pamilę, paklusdavę jų va- 
liai ir, tenkindami jų užgaidus, imdavę panėšėti į gyvulius. Betgi tu, 
kaip matau iš patirties, priešingai, esi protu apdovanota būtybė, o štai 
stovi prieš mane šuns pavidalu, nors, beje, galimas daiktas, čia kaltas 
toksai mokslas, vadinamas magija, kuris sugeba permainyti išvaizdą. 
Šiaip ar taip, skaudžiausia, kad nei aš, nei tavo motina (o mudvi — 
dorosios Kamačos mokinės) nieku gyvu nesugebėjome įsigyti tokių 


M. de Cervantes 142 


žinių, kokių ji turėjo, ir ne dėl to, kad mums trūko gabumų, apsukru- 
mo ar drąsos, anaiptol, visko buvo daugiau, negu reikia, — veikiau dėl 
perdėto senės vylingumo, nes ji niekada neketino išmokyti mus svar- 
biausių paslapčių ir norėjo viską pasilaikyti sau. Tavo motina, sūneli, 
vardu Montiela, buvo antroji burtininkė po Kamačos, o mane vadina 
Kanjisarese, ir nors aš ne tokia išmoninga kaip jiedvi, vis dėlto gerų 
norų turiu ne mažiau negu kiekviena jų. Tiesa, vargu ar Kamača pri- 
lygo drąsa tavo motinai, kuri narsiai nubrėždavo Žemėje ratą, įženg- 
davo į vidų ir stodavo akis į akį prieš ištisą legioną demonų. Man, pa- 
vyzdžiui, visada trupučiuką virpėdavo kinkos: būdavo gana užkeikti 
kad ir pusę legiono; bet užtat gaminti tepalus, kuriais mes, raganos, 
tepamės, geriau už mane nebūtų sugebėjusios nė jos (amžiną joms 
atilsį), kaip nesugeba nė tos, kur nūnai ištikimai laikosi mūsų taisyk- 
lių. Bet Žinai, sūneli, kai pamačiau (kaip ir dabar kad matau), jog gy- 
venimas, lekiantis ant greitų laiko sparnų, artėja prie galo, ryžausi nu- 
sikratyti visų būrimo ydų, kurioms buvau atsidavusi ilgus metus, ir 
įdomumo dėlei pasilikau vien tiktai ragana, o šia yda nusikratyti var- 
gu ar įmanoma. Ir tavo motina pasekė mano pavyzdžiu: išsivadavo iš 
daugelio ligų, daug gera padarė šiame pasaulyje, ir vis dėlto pasimi- 
rė ragana, pasimirė ne nuo kokios negalios, o tik todėl, kad ją skau- 
džiai nuskriaudė Kamača, jos mokytoja, jausdama pagiežą mokinei, 
kuri buvo bepranokstanti ją savo žiniomis, bet, galimas daiktas, čia 
būta ir kokio nesutarimo iš pavydo, nors aš nieko tikra negaliu pasa- 
kyti. Matai, sūneli, kai tavo motina pastojo ir kai pagaliau atėjo me- 
tas gimdyti, Kamača įsipiršo į pribuvėjas ir, savo rankomis priėmusi 
vaisių, pareiškė, jog gimė du šunyčiai; parodė juos tavo motinai ir ta- 
rė: „Čia, matyt, nelabojo darbas, čia, matyt, velnio žabangos, bet aš, 
sese Montiela, — tavo draugė, aš nuslėpsiu, kad tu gimdei; greičiau 
sveik ir žiūrėk, kad tavo bėda neiškiltų viešumon. Nesidėk per daug į 
širdį savo nelaimės: juk tu puikiai Žinai, beje, kaip ir aš, jog, be savo 
draugužio kroviko Rodrigeso, tu jau seniai nieko daugiau nebeturėjai, 
tad šitie du šunyčiai bus gimę nuo ko kito, čia bus kokia paslaptis“. 
Mudvi su tavo motina (mat ten pasitaikė būti ir man) stačiai apstulbi- 
no tas keistas nutikimas. Kamača nuėjo sau ir nusinešė abu šunyčius, 

o aš pasilikau slaugyti tavo motinos, kuri niekaip negalėjo patikėti 
tuo, kas įvyko. Bet štai išmušė Kamačai mirties valanda, ir ji, būda- 
ma viena koja grabe, pasikvietė tavo motiną ir prisipažino iš pagiežos 
pavertusi jos vaikus šunimis, bet tegu ji nesigraužianti: vaikai atgau- 
sią savo pavidalą, kada patys mažiausiai to tikėsis, tačiau tai atsitik- 
sią ne anksčiau, kai pamatysią savo akimis štai ką: 


Jie tikrąjį pavidalą atgaus, 

Išvydę, kaip galvotrūkčiais didžiūnus, 
Iškeltus į aukštybes, verčia žemėn 

Ir kelia vieton jų į purvą sutryptus 
Ranka, kuriai tas darbas patikėtas. 


Štai ką pasakė Kamača tavo motinai, būdama viena koja grabe, 
kaip tau sakiau. Tavo motina užsirašė ir įsiminė tuos žodžius, o ir aš 
įsidėjau juos į galvą vildamasi, jog kada nors galėsiu perduoti jūsų 
katram; bijodama jus pražiopsoti, visus tavo plauko šunis vadinau 
tavo motinos vardu, — tiesiog norėjau pažiūrėti, ar atsilieps šaukiami 
tokiu šunims neįprastu vardu. Ir štai šį vakarą, kai pamačiau tave iš- 
darinėjant tokius triukus, kai išgirdau tave vadinant „mokytu šunim“,, 
kai vėliau pastebėjau tave kilstelėjant galvą ir žvelgiant į mane, kai 
kreipiausi į tave kieme, tariau sau, jog tu — Montielos sūnus, ir todėl 
dabar pranešu tau su didžiausiu džiaugsmu, koks likimas tave ištiko 
ir kokiu būdu gali atgauti ankstesnį savo pavidalą. Kaip aš norėčiau, 
kad tas būdas būtų toks paprastas kaip Apulėjaus aprašytas ,,Aukso 
asile“: ten reikėjo tiktai suėsti rožę, — bet tavo išsigelbėjimas priklau- 
so ne nuo tavo paties apsukrumo, o nuo svetimos valios. Sūneli, tau 
belieka visa širdimi atsidėti Dievo malonei ir tikėtis, kad šios ne tiek 
pranašystės, kiek spėlionės išsipildys greitai ir sėkmingai; juk jeigu 
doroji Kamača pažadėjo, vadinas, viskas taip ir bus be jokios abejo- 
nės: ir tu, ir tavo brolis, jeigu jis gyvas, vėlei pasimatysite, kaip abu- 
du to trokštate. Skaudžiausia, kad man jau nebedaug beliko gyventi ir 
kad neturėsiu laimės išvysti jūsų susitikimo. Kiek kartų ketinau pasi- 
teirauti savo ožio, kaip pasibaigs jūsų nuotykiai, bet vis nedrįsau, nes 

jis niekada neatsako į mūsų klausimus tiesiogiai, o kalba apylanko- 
mis, išsisukinėdamas, tad jo žodžius gali visaip suprasti, trumpai drū- 
tai, mūsų pono ir viešpaties neverta klausinėti: teisybę jis mėgsta aps- 
čiai įdaryti melu. Iš jo atsakymų susidariau nuomonę, kad apie ateitį 
jis nežino nieko tikra, vien spėja, kas gali įvykti, ir vis dėlto mums, 
raganoms, jis taip susuko galvas, jog mes, kad ir kaip jis tyčiojasi ir 
šaiposi, nieku gyvu neįstengiame jo palikti. Mes keliaujame pas jį to- 
li toli į didelį lauką, kur susirenka galybė raganų ir raganių; ten jis 
vaišina mus visokiausiomis šlykštynėmis, ir ten dedasi tokie dalykai, 
jog iš tiesų, dievaži, kaip mane gyvą matai, nedrįstu pasakoti, kad 
neužgaučiau tavo tyros klausos, — tokie jie koktūs ir bjaurūs. Pasak 
vienų, mes keliaujame į tas puotas vien vaizduotėje, ir šėtonas įteigia 
mums visus tuos dalykus, kuriuos vėliau mes pasakojame kaip išties 
patirtus; pasak kitų, priešingai, mes būname ten dvasia ir kūnu, o man 
atrodo, jog ir vieni, ir kiti sako teisybę, nesgi niekas iš mūsų nežino, 
kada keliauja ten vienokiu, o kada kitokiu būdu: juk mūsų vaizduotė 
tokia laki ir gyva, jog neįmanoma besuvokti, kas tikra ir neabejotina, 
o kas menama, pramanyta. Ponai inkvizitoriai, sučiupę keletą mūsiš- 
kių, tyrė šį reiškinį, ir, man rodos, jų išvados patvirtina mano žodžius. 
Be galo norėčiau, sūneli, išsivaduoti iš tos nuodėmės ir netgi jau esu 
dariusi kai kurių Žygių: dėl akių apsiėmiau rūpintis prieglauda ir 
vargšais, o tie mirdami palieka man šį tą pragyvenimui — arba testa- 
mentu, arba skarmaluose, kuriuos kruopščiai išnaršau ir randu įsiūtą 
vieną kitą pinigėlį; meldžiuosi mažai ir daugiausia tarp Žmonių, bet 
užtat piktžodžiauju daug ir slapčiomis: verčiau veidmainiauti negu 
skelbtis nusidėjėle; pažiūrėti geri darbai, kuriuos dabar aš darau, pa- 
mažu išdildo iš žmonių atminties visas ankstesnes mano piktadarys- 
tes. Juk po teisybei tariamas šventumas jei kam ir kenksmingas, tai 
nebent pačiam apsimetėliui. Mielas Montieli, įsidėk į galvą mano pa- 
tarimą: geras gali būti bet kada, bet jeigu prireiks būti blogam, tai 
stenkis neišsiduoti niekada. Neslėpsiu — esu ragana, bet neslėpsiu ir 
to, kad tavo motina taipgi buvo ragana ir burtininkė, ir vis dėlto visų 
žmonių akyse mudvi turėsime gerą šlovę. Trys dienos prieš mirtį 
mudvi dalyvavome didelėje puotoje viename Pirėnų slėnyje, bet vis 

dėlto mirė ji, kupina tokios ramybės ir palaimos, jog, jei ne kelios 
grimasos, kurias padarė ketvirtis valandos prieš atiduodama Dievui 
dvasią, galėtum pamanyti, kad mirties patale ji jaučiasi nelyginant 
žiedais nubertame jungtuvių guolyje. Sopulių pervertoje širdyje ji 
nešiojosi abu savo sūnus ir nenorėjo dargi mirties valandą dovanoti 
Kamačai: tokia buvo tvirta ir nepalaužiama savo ketinimais. Aš už- 
spaudžiau jai akis ir palydėjau į paskutinę kelionę, paskui atsisveiki- 
nau su ja amžinai, nors vis dar puoselėjau viltį susitikti prieš mirtį, 
nes šičia sklinda gandai, jog kai kas matęs ją klajojant po kapus bei 
kryžkeles įvairiais pavidalais; galimas daiktas, kada nors ir aš su ja 
pasimatysiu ir paklausiu, ar negaliu kuo padėti, kad jos taip nebeslėg- 
tų nuodėminga sąžinė. 

Kiekviena senės liaupsė tariamai mano motinai lyg peiliais raižė 
man širdį; man knieste knietė šokti ant jos ir sudraskyti į skutelius, ir 
jeigu to nepadariau, tai tik iš gailesčio, kad mirtis neištiktų jos neapsi- 
valiusios nuo nedorybių. Galiausiai ji pasakė man ketinanti dabar pat 
naktį išsitepti tais savo tepalais ir kaip paprastai nulėkti į puotą - ten 
būdama, pasiteirausianti savo pono, koks manęs laukiąs likimas. Aš 
panorau sužinoti, apie kokius čia tepalus ji kalba, bet ji, rodės, įminė 
mano norą ir atsakė į mano mintį, lyg būčiau balsu ją paklausęs: 

— Tie tepalai, kuriais mes, raganos, tepamės, pagaminti iš geriau- 
sių gyduolių syvų, o ne iš pasmaugtų vaikų kraujo, kaip šneka žmo- 
nės. Galėtum paklausti mane, kokia nauda ir koks malonumas šėto- 
nui, kad jis liepia mums žudyti mažus vaikučius: juk jis žino, kad jie 
pakrikštyti, skaistūs ir nesutepti nuodėmės, todėl skrenda tiesiai į 
dangų, o šėtonui prarasti vieną krikščionio sielą — didžiausia kančia; 
į tavo klausimą paprasčiausia būtų atsakyti priežodžiu: kitas įmanytų 
— sau abi akis išsibadytų, kad jo priešas viena akimi apaktų; be to, žu- 
dydamas vaikus, jis užduoda tėvams tokį sielvartą, kokį vargu ar įma- 
noma įsivaizduoti, o svarbiausia jam — viską rikiuoti tokiu būdu, kad 
mes kas žingsnis darytume kokią baisią nuodėmę, ir Dievas jo ne- 
draudžia dėl mūsų nuodėmių, nes, kaip žinau iš patyrimo, be Dievo 
valios šėtonas neužgaus nė skruzdėlės; čia tokia gryna teisybė, jog 
kartą, kai paprašiau jį sunaikinti savo priešo vynuogyną, jis atsakė 

negalįs paliesti nė lapelio, nes tokia esanti Dievo valia; vėliau, kai 
tapsi žmogum, iš to galėsi padaryti išvadą, jog visos bėdos užgriūvan- 
čios žmones, karalystes, miestus ir sodžius, kaip antai: staigi netikėta 
mirtis žemėje ir vandenyje, pražūtis, žodžiu tariant, visos nelaimės, 
vadinamos pragaištingomis, yra Dievo duotos ir Jo valia paleistos, o 
bėdos ir nelaimės, vadinamos prasižengimais, atsiranda ir ima pra- 
džią mūsų pačių širdyje. Dievas yra teisus, todėl mes patys esame 
kalti dėl nuodėmių, nes nusidedame mintimis, žodžiais ir darbais. 
Bausdamas mus už nuodėmes, kaip sakiau, Dievas leidžia šėtonui 
įvilioti mus į jo žabangas. Ko gero, dabar tu mane paklausi (jei ap- 
skritai supranti, ką aš kalbu), kas išmokė mane teologijos, ir, galimas 
daiktas, netgi galvoji sau vienas: „Kad tu nusprogtum, sena šliundra! 
Kodėl nemeti raganavimo, jei šitaip puikiai viską išmanai'? Kodėl ne- 
sikreipi į Dievą, jei žinai, kad Jis mieliau atleidžia nuodėmes, negu 
leidžia nusidėti?“ Atsakysiu taip, lyg iš tiesų būtum mane klausęs: 
pripratimas tampa antru prigimimu, o polinkis į raganavimą įeina į 
kūną ir kraują; vidinis karštis, deginantis mus, turi ir vėsos, kuri taip 
perima dvasią, jog atvėsina ir apsunkina tikėjimą, dėl to dvasia užsi- 
miršta ir nebemena baimės, kuria baugina Dievas, kaip ir palaimos, 
kuria ją akstina; ir iš tiesų nuodėmė — tai kūno malonumai ir pramo- 
gos, tad neišvengiamai atbukina visus pojūčius, apsvaigina juos ir 
galutinai užgniaužia neleisdama jiems deramai reikštis; ir šitaip dva- 
sia tampa bergždžia, apsnūdusi ir tingi, ji nebesugeba netgi suvokti, 
kaip svarbu puoselėti doras mintis, ir, nugrimzdusi į bedugnę savo 
menkystės prarają, nebenori tiestis prie Dievo, kuris duoda gailestin- 
gą ranką, idant dvasia galėtų pakilti. Ir mano dvasia lygiai tokia kaip 
tos, kurias štai dabar tau nupiešiau: aš viską matau ir viską suprantu, 
bet kūno pagundos laiko surakinusios pančiais mano valią, ir aš bū- 
siu kaip buvusi nedora. Bet gana apie tai, dabar vėl pakalbėkime apie 
mūsų tepalus, kuriuos, kaip sakiau, gaminamės iš tokių stiprių gy- 
duolių, jog išsitepusios netenkame nuovokos ir nuogos griūvame 
paslikos ant žemės, o tuomet, pasak žmonių, vaizduotėje patiriame 
visa tai, ką, mūsų manymu, patiriame iš tikrųjų. Dažną kartą išsite- 
pusios mes dingojamės, kad, persimainiusios pavidalą ir pavirtusios 

gaidžiais, pelėdomis ar varnais, lekiame ten, kur laukia mūsų ponas, 
o ten atgauname ankstesnį savo pavidalą ir mėgaujamės tokiais ma- 
lonumais, kad nesmagu netgi tau pasakoti: atmintis gėdisi juos mi- 
nėti, liežuvis neapsiverčia kalbėti. Taigi, kaip matai, esu ragana ir 
veidmainystės skraiste dangstau visas savo nuodėmes. Po teisybei 
nemaža esama tokių, kurie laiko mane dora knikščione ir gerbia, bet 
mus paženklino pasiutęs teisėjas, kadaise teisęs mane ir tavo motiną 
ir atidavęs į budelio rankas, nes negavo kyšio ir išliejo visą savo ga- 
lią bei rūstybę ant mūsų pečių; na, bet viskas jau praėjo, kaip viskas 
praeina pasaulyje, išdyla prisiminimai, gyvenimas nebegrįžta atga- 
lios, liežuviai nuvargsta, nauji įvykiai nustumia užmirštin senus. Da- 
bar štai rūpinuos prieglauda, sugebu pasirodyti tarp žmonių kaip pri- 
dera, savo tepalais prasimanau malonių valandėlių ir nesu tokia sena, 
kad dar nepagyvenčiau kokius metelius, nors man jau septyniasde- 
šimt penkeri; tiesa, aš nebegaliu pasninkauti, nes amžius nebe tas, ne- 
begaliu melstis, nes svaigsta galva, nebegaliu lankyti šventų vietų, 
nes kojos per silpnos, nebegaliu dalyti aukų, nes esu vargšė, nebega- 
liu galvoti apie gera, nes mėgstu piktžodžiauti, o juk norėdamas da- 
ryti gera, iš pradžių turi pagalvoti apie tai, žodžiu tariant, visos mano 
mintys nukreiptos į bloga, ir vis dėlto aš žinau, kad Dievas geras ir 
gailestingas ir puikiai žino, kas man bus. Bet gana, baikime tą kal- 
bą, nes po teisybei man darosi liūdna. Eikš, sūneli, pažiūrėk, kaip aš 
tepuosi, nesgi ne bėda, kad duonos yra, laimę pasigavęs, užsiremk 
duris, kad nepabėgtų, iš džiaugsmo niekas neverkia, - atseit turiu gal- 
voje, kad, nors šėtono teikiami malonumai - apgaulė ir regimybė, vis 
dėlto tai malonumai, o betgi pačiais didžiausiais mes mėgaujamės ne 
gyvenime, o vaizduotėje, nors iš tikrųjų turėtų būti priešingai. 
Pabaigusi savo ilgą kalbą, senė pasikėlė, paėmė žibę ir nuėjo į ki- 
tą kambarį, daug ankštesnį, o aš nusekiau įpėdin, speičiamas tūkstan- 
čio visokiausių minčių ir stebėdamasis tuo, ką buvau girdėjęs ir ką 
dar turėjau pamatyti. Kanjisaresa pakabino žibę ant sienos ir pasku- 
bomis nusirengė iki marškinių, paskui išsitraukė iš kertelės glazūruo- 
tą puodą, įkišo ranką į vidų ir, murmėdama kažką panosėje, išsitepė 

visa nuo kojų iki galvos, ant kurios nebuvo kyko. Prieš baigdama tep- 
tis, ji pasakė man, jog dabar kūnas jos arba gulėsiąs kambarėlyje be 
gyvybės ženklo, arba suvis pradingsiąs, bet man nesą ko bijoti, o rei- 
kią laukti ryto — tuomet aš sužinosiąs, koks būsiąs mano likimas, iki 
atgausiu žmogaus pavidalą. Aš nulenkiau galvą, girdi, taip ir bus pa- 
daryta, o ji baigė teptis ir kaip negyva griuvo ant aslos; prisikišau prie 
jos burnos ir pajutau, kad ji visai nekvėpuoja... 

Pasakysiu tau teisybę, bičiuli Sipionai, man pasidarė baisiai bau- 
gu, kai pasijutau vienui vienas tarp ankšto kambarėlio sienų drauge su 
ta baidykle, kurią pasistengsiu tau aprašyti kaip galima geriau. Ūgio ji 
buvo aukštesnė nei septynių pėdų, atrodė lyg skeletas, aptemptas juo- 
da plaukuota, sakytum išdirbta oda; pilvas, lyg padarytas iš prasto avi- 
kailio, buvo nukaręs mažne iki pat kelių ir dengė jos gėdingąją kūno 
dalį; krūtys suvytusios ir susiraukšlėjusios kaip karvės pūslė; lūpos pa- 
juodusios, dantys ištrupėję, nosis paplokščia ir nuknabusi, akys išspro- 
gusios, skruostai įkritę, krūtinė įdubusi, pečiai sulinkę, žodžiu tariant, 
ji visa buvo sudžiūvusi ir labiau panėšėjo į šėtoną. Ėmiau atidžiai ją 
apžiūrinėti, bet mane pagavo baimė pagalvojus, kaip bjauriai atrodo 
šis kūnas ir kokias šlykštybes išdarinėja jo dvasia; buvau bekrimste- 
lėjąs senę — pažiūrėsiu, ar neatsigaus, tačiau peržvelgiau visą kūną ir 
neradau tokios vietos, kur nebūtų koktu įkąsti; vis dėlto įsikibau dan- 
timis jai į kulną ir išvilkau kieman, bet ir ten ji neatgavo nuovokos. Pa- 
sižvalgęs į dangų ir pamatęs, kad aplink gana erdvu, išsivadavau iš 
baimės ar bent jau šiek tiek atsitokėjau ir ryžausi palaukti ir sužinoti, 
kuo baigsis tos nevidonės kelionė ir ką ji papasakos apie tolesnį mano 
gyvenimą. Tupėdamas kieme, ėmiau klausinėti pats save: kas tą senę 
padarė tokią protingą ir drauge tokią nedorą? Iš kur ji žino, koks blo- 
gis pragaištingas, o koks — vien prasižengimas? Kodėl ji taip gerai iš- 
mano ir kalba apie Dievą, o tarnauja velniui? Kaipgi ji šitaip šėtoniš- 
kai brenda į nuodėmes, negalėdama pasiteisinti nežinojimu? Šitaip 
man bemąstant, praslinko naktis, ir išaušusi diena užklupo mudu vidu- 
ry kiemo: ji vis dar gulėjo be nuovokos, o aš tupėjau šalimais, įdėmiai 
žvelgdamas į siaubingą ir šlykštų jos apnašą. Iš prieglaudos išbėgo 
Žmonės, ir vieni, išvydę šitokį vaizdą, tarė: 

— Štai ir šventuolė Kanjisaresa pasimirė, žiū, kaip nukamavo ir 
pribaigė ją atgaila! 

Kiti, apdairesni, pačiupinėjo riešą ir, įsitikinę, jog pulsas tvinksi 
ir jog ji nenumirusi, pamanė, kad ji ekstazėje ir „reginti Dievą“. Ta- 
čiau būta ir tokių, kurie sakė: 

— Ta sena šliundra turbūt ragana ir dabar, matyt, išsitepusi savo 
tepalais; kur tai matyta, kad šventieji „regėtų Dievą“ tokia nepadoria 
poza, juo labiau kad tie, kas ją pažįsta, iki šiol laikė ją ne tiek šventą- 
ja, kiek ragana. 

Radosi smalsuolių, kurie ėmė badyti ją smeigtukais, susmeigda- 
mi juos į kūną iki pat galvutės; bet senė gulėjo kaip gulėjusi ir atga- 
vo nuovoką tik kokią septintą valandą ryto, o kai pajuto, kad visa su- 
durstyta smeigtukais, kad kulnai sukandžioti, kad visas kūnas vienų 
mėlynių, kad tyso išvilkta iš kambario po visų akių, pamanė, ir labai 
teisingai, kad aš — jos nešlovės kaltininkas, tad puolė mane ir, abiem 
rankom sugriebusi man už kaklo, ėmė smaugti narnėdama: 

— Ak tu, nedėkingas nevidone, ak tu, nemokša, klastūne! Tai šit 
kaip atsimoki už tą gerą, kurį dariau tavo motinai ir ketinau padary- 
ti tau? 

Sumetęs, jog man gresia pavojus gauti galą nuo tos grasios har- 
pijos nagų, pasipurčiau ir, suleidęs dantis į nukarusią papilvę, ėmiau 
taršyti ir tampyti ją po visą kiemą. Senė pratrūko rėkti, kad ją ištrauk- 
tų iš nelabojo dantų. Nevidonės žodžiai daugeliui pakišo mintį, jog 
aš, ko gero, šėtonas, niekad nesutariąs su dorais krikščionimis; vieni 
puolė mane šlakstyti šventintu vandeniu, kiti nesiryžo manęs ramdy- 
ti, dar kiti šaukė, kad mane reikia užkeikti, senė žviegė, aš draskiau 
ją kaip draskęs, sąmyšis vis didėjo, o mano šeimininkas, atbėgęs ki- 
lus triukšmui, įsiuto baisiausiai išgirdęs mane vadinant šėtonu. Keli 
vyrai, nieko neišmaną apie egzorcizmus, šoko pagaliais šventinti man 
šonus; nuo šios išmonės man pasidarė riesta, aš paleidau senę ir tri- 
mis šuoliais išrūkau į gatvę, dar galiukas kelio — ir jau kūriau iš mies- 

— Traukitės iš kelio, mokytas šuo pasiuto! 

Kiti jų šaukė: 

— Nepasiuto, anaiptol, čiagi šėtonas šuns pavidalu! 

Gavęs į kailį, kaip viesulas lėkiau iš miestelio, o įkandin dūmė bū- 
rys Žmonių, nė neabejojančių, kad aš šėtonas — dėl tų triukų, kuriuos 
išdarinėjau jų akyse, ir dėl žodžių, kuriuos pasakė senė, atsibudusi iš 
savo prakeikto miego. Aš taip skubėjau nešti kudašių ir dingti jiems iš 
akių, jog visi pamanė, kad išgaravau kaip nelabasis; per šešias valan- 
das sukoriau dvylika lygų ir atsigavau į čigonų taborą, stovyklaujantį 
netoli Granados. Ten atsikvėpiau truputį: kai kurie čigonai pažinojo 
mane kaip mokytą šunį, tad sutiko džiaugsmingai ir paslėpė urve, kad 
niekas nerastų, jei būčiau ieškomas, ketindami, kaip supratau vėliau, 
pelnytis duoną lygiai taip kaip ankstesnis mano šeimininkas būgninin- 
kas. Tris savaites išbuvau pas juos ir per tą laiką puikiausiai susipaži- 
nau su jų gyvenimu bei papročiais, kurie yra tokie ypatingi, jog nega- 
liu tau nepapasakoti. 

SIPIONAS. Palauk, Bergansa, kol dar neįsivarei pasakoti toliau, 
būtų ne pro šalį aptarti raganos kalbas ir pasitikrinti, ar galima pripa- 
žinti teisybe tą begėdišką melą, kuriuo tu linkęs tikėti. Klausyk, Ber- 
gansa, būtų didžiausia nesąmonė tikėti, jog Kamača vertusi žmones 
gyvuliais ir jog zakristijonas tarnavęs jai gyvulio pavidalu tiek metų, 
kaip pasakojama; visos tos šnekos — tai ne kas kita kaip prasimanymai, 
melas arba regėjimo apgaulė. Jeigu mums dabar atrodo, jog mudu tu- 
rime kažkiek proto ir nuovokos, nes kalbame (nors iš tikrųjų esame šu- 
nys ar bent šunų pavidalo), taigi mes jau esame aptarę šį reiškinį kaip 
neregėtą stebuklą ar pranašingą ženklą ir, nors viskas aišku lyg dieną, 
niekuo negalime būti tikri tol, kol tolesni įvykiai neparodys, kuo mu- 
dviem dera tikėti. Gal išdėstyti viską aiškiau? Pagalvok, nuo kokių 
niekų, kokių kvailų dalykų, pasak Kamačos, priklauso mūsų išgany- 
mas; tai, kas tau atrodo pranašystė, — vien paistalai ir pasakos (kažkas 
panašaus į arklį be galvos ir stebuklingą lazdelę), kurias ilgais žiemos 
vakarais prie Židinio seka senės; jeigu jos žodžiai būtų buvę tiesa, jau 
seniai būtų išsipildę, nors galima juos suprasti ir kitaip, kaip sakoma, 
alegoriškai, kada turima omenyje ne tiesioginė prasmė, o kažkas kita, 
skirtinga ir drauge panašu; tuomet žodžiai 

Jie tikrąjį pavidalą atgaus, 

Išvydę, kaip galvotrūkčiais didžiūnus, 
Iškeltus į aukštybes, verčia žemėn 

Ir kelia vieton jų į purvą sutryptus 
Ranka, kuriai tas darbas patikėtas, 


suprantami mano minėta prasme, turbūt reiškia, jog mudu atgausime 
ankstesnį pavidalą tik pamatę, kaip tie, kurie vakar puikavosi laimės 
viršūnėje, šiandien gyvalioja pažeminti, nublokšti į vargą ir niekina- 
mi kadaise juos gerbusių žmonių; be kita ko, turime pamatyti, kaip 
žmonės, prieš porą valandų pasmerkti vien dauginti gyventojų skai- 
čių pasaulyje, staiga pasikels į gerovės aukštybes ir dings mums iš 
akių; ir jeigu iš pradžių nematėme jų dėl menkumo ir kuklumo, tai da- 
bar negalime pasiekti jų, didžių ir aukštybėn iškeltų. Ir jeigu tik dėl to 
mes atgausime, kaip sakai, ankstesnį pavidalą, tai tokių dalykų esame 
regėję ir regime kiekviename žingsnyje, todėl, man rodos, Kamačos 
eiles reikia aiškinti ne alegorine, o tiesiogine prasme, bet ir ji mūsų 
neišgelbės, nes daugel kartų esame regėję tai, kas čia sakoma, ir vis 
dėlto, kaip matai, tebesame šunys. Vadinasi, Kamača — paprasčiausia 
sukčiuvienė ir apgavikė, Kanjisaresa —- melagė, o Montiela - mulkė, 
klastūnė ir viliūgė, teatleidžia man Dievas, jeigu ji atsiėjo mudviem 
ar tik tau vienam motina, nes aš, pavyzdžiui, tokios motinos nepa- 
geidauju. Taigi vienintelė tikroji pranašystės prasmė — žaidimas kėg- 
liais, kada galvotrūkčiais verčiami žemėn tie, kurie stovi stati, ir jų 
vieton keliami parblokšti, o visa tai daro ranka, kuriai tas darbas pa- 
tikėtas. Na, prisimink, kiek kartų savo gyvenime esame matę, kaip 
žaidžiama kėgliais, ir argi nuo to atvirtome į žmones, jei apskritai 
mes — Žmonės. 

BERGANSA. Reikia pripažinti, brolau Sipionai, kad sakai teisybę 
ir kad esi protingesnis, negu aš maniau; tavo žodžiai nejučiomis perša 
man mintį, kad visa, ką mes esame patyrę ir patiriame dabar, ne kas 
kita kaip sapnas, o mudu abu — paprasčiausi šunys; vis dėlto nepraleis- 
kime progos pasinaudoti į valias kalbos dovana ir mėgaukimės tuo 
žmonijos gėriu kiek įmanydami; tad nepasibodėk mano pasakojimu ir 
klausykis, kas man nutiko vėliau, kai čigonai paslėpė mane urve. 

SIPIONAS. Su mielu noru; tikiuosi, kad ir tu, atsidėkodamas 
man tuo pačiu, jei tokia bus dangaus valia, išklausysi mano gyveni- 
mo istoriją. 

BERGANSA. Gyvendamas pas čigonus, aš labiausiai domėjausi 
jų suktybėmis, apgavystėmis, klastomis ir vagystėmis, kuriomis ma- 
nosi visi, tiek vyrai, tiek moterys, vos nuspyrę į šalį vystyklus ir iš- 
mokę vaikščioti. Turbūt žinai, kokia galybė čigonų bastosi išsisklai- 
dę po Ispaniją? Tai va, jie pasižįsta ir susižino, verčia vagystes vieni 
ant kitų ir kaltina vagystėmis kiti kitus. Klauso jie ne tiek savo kara- 
liaus, kiek vadeivos, praminto Grafu, kuris kaip visi jo įpėdiniai va- 
dinamas Maldonadu, ir anaiptol ne todėl, kad kilęs iš tos kilmingos 
giminės, — tiesiog kartą vienas to vardo bajoro tarnas įsimylėjo gra- 
žuolę čigonę, kuri sutiko atsakyti į jo meilę tik su ta sąlyga, jeigu jis 
pasidarys čigonas ir paims ją į pačias. Tarnas patenkino jos valią ir 
taip patiko čigonams, jog tie išrinko jį savo valdovu ir prisiekė ištiki- 
mybę, o reikšdami vasališką priklausomybę, atiduodavo dalį laimi- 
kio, kai pasitaikydavo stambesnė vagystė. 

Dangstydami savo dyką buvimą, jie gaminasi iš geležies viso- 
kiausių įnagių, savaip praverčiančių pelnant duoną vagystėmis; tad 
visada gali juos pamatyti gatvėse prekiaujant žnyplėmis, grąžtais, 
plaktukais, o čigones — trikojais bei semtuvėliais. Visos čigonės — 
puikios pribuvėjos, savo išmanymu pranoksta netgi mūsiškes mote- 
ris, nes nedaro jokių išlaidų ir neprašo pagalbininkių: pačios priima 
savo vaikus ir iškart maudo šaltame vandenyje, štai kodėl nuo gimi- 
mo iki mirties čigonai užsigrūdinę, puikiai ištveria šalčius ir darga- 
nas, būna narsuoliai, geri raiteliai, bėgikai ir šokėjai. Tuokiasi jie kaip 
paprastai tarp savęs, kad neišeitų viešumon nedoras jų būdas; mote- 
rys saugo vyro garbę ir tik labai retai išdrįsta sulaužyti ištikimybę su 
kokiu kitos genties žmogumi; rinkdamos išmaldą, ją išvilioja daugiau 
išmonėmis ir gražbyliavimu negu poteriais; ta dingsčia, kad niekas 
jomis nepasitiki, jos niekada neina tarnauti ir mieliau dykaduoniauja; 
kiek pamenu, beveik nesu matęs čigonės prie altoriaus ar prie Dievo 
stalo, nors ir gana dažnai užsuku į bažnyčią. Vienintelis jų rūpestis — 
sugalvoti, kaip ką apmulkinti, kur ką pasivogti. Jie pasakojasi vieni 

kitiems savo vagystes ir gudrybes, pritaikytas darbe. Šitaip vienas či- 
gonas, man girdint, pasipasakojo draugams, kaip apsukriai apmulki- 
no ir apvogė vieną kaimietį. Čigonas turėjo striukuodegį asilą, ir štai 
kartą prie tos bigės jis pritaisė kitą uodegą, kuri atrodė kaip ten buvu- 
si. Nuvedė jis tą asilą prekyvietėn ir pardavė kaimiečiui; susiderėjęs 
ir pasiėmęs pinigus, čigonas pasiūlė anam nusipirkti kitą asilą, ką tik 
parduotojo brolį, tokį pat gerą, tik truputį pigiau. Kaimietis sutiko, 
liepė čigonui parodyti tą asilą, o jis, girdi, tuo tarpu nuvesiąs savąjį į 
užvažiuojamąjį kiemą. Kaimietis nuėjo sau, o čigonas — iš paskos; 
kaip ten buvo, kaip nebuvo, bet čigonas įsimiklinęs pavogė iš kai- 
miečio parduotą asilą, tą pat akimirką nutraukė dirbtinę uodegą ir vėl 
turėjo striukuodegį; pakeitė jis balną bei kamanas ir išdrįso susirasti 
kaimietį ir pasiūlyti jam sandėrį; susitiko jį dar nepastebėjusį vagys- 
tės ir tuojau pat pardavė antrą asilą. Užsimokėti kaimietis nuėjo į už- 
važiuojamąjį kiemą, kame vienas asilas susigriebė praradęs kitą ir, 
nors buvo nepranokstamas tarp asilų, vis dėlto suprato, kad čia bus 
čigono pasidarbuota, ir mokėti atsisakė. Tada čigonas pasikvietė liu- 
dytojų, atsivedė žmones, paėmusius rinkliavą už pirmąjį sandėrį, ir 
tie prisiekė, jog čigonas pardavęs kaimiečiui ilgauodegį asilą, nė kiek 
nepanašų į tą, kurį dabar parduoda. Be to, į ginčą įsiterpė algvasilas, 
taip ryžtingai rėmęs čigoną, jog kaimiečiui nieko kita nebeliko, kaip 
antrąsyk užsimokėti už asilą. Pasakodavo jie ir apie galybę kitokių 
vagysčių, bet daugiausia apie gyvulių vogimą, o tą amatą išmano kaip 
reta ir tik juo verčiasi. Žodžiu tariant, nedori tai žmonės, ir nors ne- 
maža išmoningų teisėjų stengėsi juos prigriebti, vis dėlto nesugebėjo 
jų perauklėti. 

Po kokių trijų savaičių jie susimanė vestis mane Mursijon; nusi- 
gavome į Granadą, kame tuo metu jau stovyklavo pulkas, kur mano 
šeimininkas tarnavo būgnininku; tai patyrę, čigonai apsistojo užva- 
žiuojamajame kieme, o mane uždarė viename kambaryje. Kodėl taip 
padarė, sužinojau iš jų kalbų, bet man nepatiko ta kelionė, ir aš nu- 
sprendžiau pabėgti, o nusprendęs ilgai negaišavau. Granados pakraš- 
ty įšokau į sodą pas kažkokį maurą, kuris sutiko mane išskėstomis 
rankomis, ir aš su mielu noru apsilikau tenai: mat pamaniau, kad esu 

jam reikalingas tik sodui saugoti, o tai, mano akimis, daug lengvesnis 
darbas negu bandą ganyti; kadangi dėl algos mudviem derėtis nerei- 
kėjo, be niekur nieko jis gavo tarną po ranka, o aš - šeimininką ant 
savo galvos. Tarnavau jam ilgiau nei mėnesį, aišku savaime, anaiptol 
ne todėl, kad patiko, — stačiai norėjau sužinoti, kaip gyvena mano šei- 
mininkas, taipgi ir kiti maurai, įsikūrę Ispanijoje. Ak, kiek dalykų, ir 
dar kokių galėčiau papasakoti tau, drauguži Sipionai, apie tuos nevi- 
donus maurus, tik va, manding, nepakaks nė dviejų savaičių! O jei 
leisiuos dėstyti iš pagrindų, vargu ar baigsiu per du mėnesius; šiaip ar 
taip, ši tą paporinsiu bent jau bendrais bruožais, tad pasiklausyk, kas 
man ypač krito į akį ir įsmigo atmintin iš tų lemtų žmonių gyvenimo. 
Su žiburiu nesurastum tarp jų nė vieno, kas nuoširdžiai tikėtų šven- 
tuoju krikščionybės įstatymu: vienintelis jų rūpestis - krauti ir saugo- 
ti sukrautus pinigus. Tam tikslui jie ir dirba, kąsnio duonos sau gailė- 
dami, o kai pakliūva jiems į rankas realas, ypač ne paprastas, nuteisia 
Jį kalėti iki gyvos galvos amžinoje tamsybėje; šitaip, nuolat pelnyda- 
mi ir nieko neišleisdami, jie susirenka ir susikrauna didumą pinigų, 
leidžiamų apyvarton Ispanijoje. Jie visi — jos taupyklė, jos kandys, jos 
šarkos ir jos žebenkštys: viską susiglemžia, viską susislapsto, viską 
suryja. Atsimink, jog jų daug ir jog kas mielą dienelę jie po truputį 
uždirba ir atideda (o lėtoji karštligė pakerta gyvybę ne blogiau negu 
greitoji); kadangi maurai be perstojo dauginasi, drauge daugėja ir 
kaupėjų, be to, kaip sako patirtis, jie dauginasi ir dauginsis be galo; 
mat dorovingumu jie negarsėja ir į vienuolynus neina, nei vyrai, nei 
moterys; visi tuokiasi, visi veisiasi, nes, gyvenant saikingai, didėja 
vislumas; karai juos lenkia, karo dalykai per daug negadina sveikatos. 
Jie ramių ramiausiai mus plėšia ir, perparduodami mums mūsų kraš- 
to vaisius, turtėja. Tarnų jie nelaiko, nes patys apsitarnauja, vaikų mo- 
kymui pinigų nešvaisto, nes mokytis jiems reikia nebent, kaip mus 
plėšti. Esu girdėjęs, jog iš dvylikos Jokūbo sūnų, atėjusių į Egiptą, tuo 
metu, kai Mozė išvadavo žydus iš namų nelaisvės, jau buvo atsiradę 
šeši šimtai tūkstančių vyrų, neskaitant vaikų ir moterų; o dabar pa- 
skaičiuok, kiek privis maurų, kurių yra nepalyginti daugiau. 
SIPIONAS. Jau daug kas ieškojo, kaip išsigelbėti iš visų tų bėdų, 
kurias tu pastebėjai ir nupasakojai bendrais bruožais, bet, kiek man 

žinoma, nutylėjai daug didesnes ir baisesnes opas, kurių dar niekam 
nepavyko išgydyti; tačiau mūsų valstybė turi nemaža protingų sergė- 
tojų, kurie vieną gražią dieną pamatys, kokią galybę gyvačių maurų 
augina ir šildo anty Ispanija, ir Dieve duok ras gerą ir veiksmingą 
vaistą. Na, pasakok toliau. 

BERGANSA. Mano šeimininkas buvo toks šykštus, kaip ir visi jo 
giminės žmonės, ir maitino mane tuo, kuo ir pats maitinosi: kriaukšliu 
sorų duonos ir lašeliu sorgų sriubos, tačiau dangus padėjo man bristi 
tą vargą labai keistu būdu, kurį tuojau pat išdėstysiu. Kas rytą, įdie- 
nojus, po granatmedžiu — o sode jų buvo nemaža - pasirodydavo jau- 
nuolis, pažiūrėti mokytas vyras, ne tiek juodos ir pūkuotos, kiek pa- 
rudusios ir nutrintos flanelės drabužiais: atsisėda paunksnėje ir rašo 
nežinia ką į storą sąsiuvinį, retkarčiais nei iš šio, nei iš to pliaukštelė- 
ja sau per kaktą, pakelia akis į dangų ir ima graužtis nagus, o tarpais 
taip susimąsto, jog nekrustelėja nei ranka, nei koja, nei blakstienos — 
stačiai kaip apkerėtas! Kartą prisėlinau prie jo nemačiom ir girdžiu — 
kažin ką murma panosėje, o po kokios valandos kad suriks: 

— Šlovė Viešpačiui! Kaip gyvas nesu parašęs geresnės oktavos! 

Ir ėmė paskubomis rašyti sąsiuvinyje, spinduliuodamas didžiu 
džiaugsmu: iš visų tų požymių netrukus supratau, jog vargšelis — po- 
etas. Pradėjau kaip paprastai labintis, kad nebijotų manęs, paskiau at- 
siguliau prie jo kojų, o jis, pamatęs, jog bijoti nėra ko, vėl įsigilino į 
savo godas: pasikaso pakaušį, susi mąsto, užsirašo ką sugalvojęs. Tuo 
tarpu sode pasirodė dar vienas jaunuolis, elegantiškas dabita, su kaž- 
kokiais popieriaus lakšteliais, į kuriuos tolydžio žvilgčiojo; priėjęs 
artyn prie pirmojo, jis paklausė: 

— Na, ar jau baigėte pirmąjį aktą? 

— Ką tik baigiau, - atsakė poetas, — ir taip šauniai, kad sunku net 
įsivaizduoti. 

— O kaip vis dėlto? — pasiteiravo antrasis jaunuolis. 

— Ogi štai kaip, — atsiliepė poetas. — Išeina šventasis tėvas popie- 
žiaus apdaru, o iš paskos - dvylika kardinolų, ir visi kaip vienas vio- 
letinėmis mantijomis, nes tuo metu, kai vyksta mano komedijos 
veiksmas, ateina laikas mutatio capparum“, kada kardinolai rengiasi 
nebe raudonais, bet violetiniais rūbais, ir tai be galo svarbu scenoje, 

kur ir šiaip jau daroma tūkstančiai riktų ir kvailysčių, na, o aš suklys- 
ti negalėjau: tam tyčia perskaičiau visą Romos Bažnyčios apeigyną, 
kad susigaudyčiau, kada ir kokiais drabužiais reikia rengtis. 

— Kaip jūs manote, — įterpė pašnekovas, — iš kur trupės vadovas 
gaus violetines mantijas dvylikai kardinolų? 

— Jeigu jis išmes bent vieną, — atkirto poetas, - pamatys mano 
komediją tik tada, kai aš išmoksiu skraidyti! Po šimts! Negi turės pra- 
žūti toks didingas pasirodymas? Tik pagalvokit, kaip viskas atrodys 
scenoje: Bažnyčios galva, dvylika orių kardinolų ir dvasininkų pa- 
lyda, kuri, be abejo, Žygiuos iš paskos. Dangau, čiagi bus vienas 
didžiausių ir puikiausių reginių, kokių tikriausiai nebuvo matyta net 
tokiose gerose komedijose kaip ,„Darachos puokštė“ *! 

Tik tada aš galutinai supratau, kad vienas iš pašnekovų — poetas, 
o kitas — aktorius. Aktorius ėmė įkalbinėti poetą šiek tiek sumažinti 
kardinolų skaičių, kitaip trupės vadovui būsią neįmanoma pastatyti 
komedijos. Poetas griežtai atsikirto, girdi, tegu jam dar dėkoja, kad 
neparodo visos konklavos, susirinkusios pagerbti to neužmirštamo 
įvykio, kurį jis užsimojęs priminti žmonėms savo nepalyginamojoje 
komedijoje. Aktorius nusijuokė ir, palikęs poetą ramiai darbuotis to- 
liau, nuėjo mokytis vaidmens, kurį turėjo atlikti kažkokioje naujoje 
komedijoje. Poetas parašė dar kelias savo įstabios komedijos eilutes, 
pakui ramių ramiausiai išsitraukė iš kišenės kriaukšlį duonos ir kokia 
dvidešimt džiovintų vynuogių šakelių: pamenu, net suskaičiavau vi- 
sas, nors nesu tikras, ar išties jų tiek buvo, nes sulipusios atrodė kaip 
koks gniutulas, išvoliotas trupiniuose. Jis nupūtė trupinius ir ėmė vie- 
ną po kitos valgyti uogas drauge su šakelėmis (nepastebėjau, kad bū- 
tų kurią numetęs į šalį), užsikąsdamas duona, apsivėlusia flanelinio 
švarkelio kišenėje, sakytum supelijusia, ir tokia kieta, jog netgi jis 
nevaliojo įveikti jos, sugurinti dantimis, nors ir šiaip, ir taip kišo į 
burną; galiausiai viskas baigėsi mano naudai: poetas numetė kriaukš- 
lį man, sakydamas: 

— Še, ėsk į sveikatą! 

„Žiū, — tariau sau vienas, — tasai poetas vaišina mane tuo pačiu 
nektaru ir ambrozija, kuriais, anot padavimų, maitinasi danguje dievai 

ir netgi Apolonas“. Apskritai poetai vargsta siaubingai, bet mano pa- 
dėtis buvo dar siaubingesnė, nes maitino jis mane tuo, ką pats išmes- 
davo. Kurdamas savo komediją, jis kasdien ateidavo į sodą, ir man 
netrūko kriaukšlių, kuriais dosniai mane vaišindavo; pavalgę mudu 
traukdavome prie šulinio ir ten — aš nuo žemės, jis iš kaušo — numal- 
šindavome troškulį kaip karaliai. 

Bet štai vieną dieną poetas dingo, ir mane surietė toks badas, jog 
ryžausi pabėgti nuo savo šeimininko mauro ir ieškoti laimės mieste, 
nes, kaip sakoma, vilką kojos peni. Vos įžengiau į miestą, išsyk pa- 
mačiau iš garsaus Šventojo Jeronimo vienuolyno išeinant poetą; jis 
pažino mane, pripuolė išskėstomis rankomis, aš irgi prišokau artyn 
visokeriopai reikšdamas džiaugsmą, ir tą pačią akimirką jis ėmė 
traukti iš kišenės kriaukšlius duonos, kur kas minkštesnės negu sode, 
kišti nebe sau į dantis, o iškart man, tad gardžiuodamasis pasisotinau 
iš jo malonės. Šviežia duona ir minėtas vienuolynas, iš kur pamačiau 
išeinant poetą, pakišo man mintį, kad jo mūza — kaip ir daugelio kitų 
poetų — gyvena išmalda. Jis nuėjo į miestą, o aš nusekiau įdurmu, tu- 
rėdamas mintį jam tarnauti, aišku, jeigu jis panorės, ir tenkintis trupi- 
niais nuo prašmatnaus jo pilies stalo, nes niekas taip gausiai neapipi- 
la dovanomis kaip gailestinga ranka, kuri niekad nebūna tuščia, nors 
ir sakoma, jog „iš šykštuolio vis ką nors laimėsi, o iš pliko - nieko“, 
bet aš su tuo nesutinku: nei šykštuolis, nei godišius amžindie neduos 
to, kuo apdovanos plikšis, kuris, kad ir nieko neturėdamas, nudžiu- 
gins vien savo gerais norais. 

Žingsnis po žingsnio pagaliau atsidūrėme pas trupės vadovą, jei 
neklystu, vardu Angulą, vadinamą Bjauriuoju, skiriant nuo kito Angu- 
lo, aktoriaus, vieno didžiausių talentų, kada nors vaidinusių ar nūnai 
vaidinančių komedijose. Visa trupė susirinko klausyti mano šeiminin- 
ko komedijos (mat aš jau laikiau jį savo), tačiau, įpusėjus pirmajam 
veiksmui, iš pradžių po vieną, paskiau po du išgaravo visi klausytojai, 
tik mudu su trupės vadovu dar bandėme kantrybę. Komedija pasirodė 
besanti tokia, jog netgi man, asilui poezijos klausimais, dingtelėjo, kad 
ją sukūrė pats šėtonas, ketindamas pražudyti poetą, kuris kone pa- 
springo seilėmis, pamatęs, kokiais tyrais pavirto jo auditorija. Turbūt 

pranašinga poeto dvasia jau tada pajuto gresiant pavojų, ir iš tikrųjų 
neilgai trukus sugrįžo visi aktoriai, o jų būta dvylikos, netardami nė 
žodžio apspito mano šeimininką, ir, jei trupės vadovas nebūtų pasinau- 
dojęs savo valdžia, sutvirtinta riksmais bei maldavimais, tikriausiai 
būtų pasūpavę autorių paklodėje. Kai reikalai pakrypo tokia nepagei- 
daujama linkme, mane nukrėtė šiurpas, trupės vadovas paniuro, akto- 
riai pralinksmėjo, o poetui pašoko apmaudas, tačiau jis greit susitvar- 
dė, nors ir raukydamasis sugraibė savo komediją, įsikišo į užantį ir 
prašvokštė: „Išmano kiaulė debesį“. Ir, netaręs daugiau nė žodžio, 
oriai žengė pro duris. Aš neturėjau nei jėgų, nei noro bėgti iš paskos, 
ir nieko nepralaimėjau: trupės vadovas mane taip maloniai priglobė, 
jog norom nenorom gavau pas jį apsilikti. 

Nepraėjo nė mėnuo, ir aš pagarsėjau kaip nepakartojamas inter- 
medijų ir nebylių vaidmenų atlikėjas. Man užmovė antsnukį, išmokė 
vaikytis po sceną, ką nurodys, žodžiu tariant, jei kitur intermedijos 
paprastai baigdavosi lazdomis, tai pas mano šeimininką — siundymu: 
aš versdavau ant žemės ir taršydavau kas pakliūva, linksmindamas 
mulkius ir pelnydamas savo šeimininkui gražaus pinigo. Ak Sipionai, 
jei galėčiau tau papasakoti, ką mačiau toje trupėje ir kitose dviejose, 
kur tarnavau! Bet glaustai ir trumpai nenupasakosi visko, turėsiu ati- 
dėti kitam kartui, jei kitą kartą mudviem pavyks susišnekėti. Matai, 
koks ilgas mano pasakojimas? Matai, kiek nuotykių teko man patir- 
ti? Tik pagalvok, kiek esu keliavęs ir kiek šeimininkų turėjęs! Bet vi- 
sa tai, ką esi girdėjęs, — vieni niekai palyginti su tuo, ką galėčiau pa- 
pasakoti ilgai ir atidžiai stebėjęs aktorių gyvenimą, apie jų papročius, 
darbą, būdą, apie jų nemokšiškumą, dykystę, sąmojingumą ir begalę 
kitokių dalykų: kai ką būtų galima pašnibždėti į ausį, kai ką apskelb- 
ti žmonėms, o viską perdėm išsaugoti kaip atminimą, kad atsivertų 
akys tiems, kurie dievina tariamus jų veidus, dirbtinį, nepastovų jų 
grožį. 

SIPIONAS. Puikiausiai regiu, Bergansa, tuos bekraščius hori- 
zontus, kurie atsiveria prieš tave ir gundo tęsti be galo pasakojimą, ta- 
čiau, man regis, šią temą dera palikti kitam kartui, kada niekas netrik- 
dys mūsų ramybės. 

BERGANSA. Teesie tavo valia, tad klausyk toliau. Su viena akto- 
rių trupe atvykau čionai, į Valjadolido miestą, ir šičia per vieną inter- 
mediją gavau tokią žaizdą, jog vos neatsisveikinau su šiuo pasauliu; 
atsikeršyti negalėjau, nes buvau su antsnukiu, o paskiau, kai pyktis 
atlėgo, tariau sau, kad apgalvotas kerštas byloja vien apie žiaurumą ir 
silpnadvasiškumą. Naujas amatas galutinai man pabodo, anaiptol ne 
todėl, kad jo būta sunkaus, — paprastų paprasčiausiai aplink mačiau 
tokius dalykus, jog nagai knietėjo imtis auklėjimo ir bausmių, bet 
kadangi aš galėjau nebent graužtis ir sielvartauti, o ne daryti tvarką, tai 
nusprendžiau suvis jų nematyti ir atsidėti šventiems dalykams kaip ir 
tie žmonės, kurie ryžtasi nusikratyti ydų, kai nebesugeba jomis mė- 
gautis: juk vis geriau vėliau negu niekad. Tai va, kai kartą pamačiau, 
kaip tu, įsikandęs žibintą, nakčia vaikščioji drauge su doru krikščioniu 
Maudesu, pamaniau, kad gerai, teisingai ir šventai gyveni; gerų norų 
skatinamas, ryžausi ir aš eiti tavuoju Keliu ir, to pagirtino ketinimo 
vedamas, stojau prieš Maudesą, kuris padarė mane tavo draugu ir įkur- 
dino šioje ligoninėje. Nemaža aš šičia patyriau ir vargu ar spėsiu šią- 
nakt viską papasakoti, bet labiausiai norėčiau iškloti, ką girdėjau iš ke- 
turių ligonių, kuriuos likimas ir bėda atvarė pas mus ligoninėn ir visus 
keturis suguldė į poromis sustatytas lovas. Atleisk man, pasakojimas 
mano gana trumpas ir labai pritinka šia proga, tad niekaip negaliu ati- 
dėti kitam kartui. 

SIPIONAS. Ką gi, atleidžiu, bet paskubėk, nes, man regis, netru- 
kus pradės švisti. 

BERGANSA. Tai va, palatos gale, keturiose lovose, gulėjo visi 
keturi: vienoje — alchemikas, kitoje — poetas, trečioje — matematikas 
ir ketvirtoje — vienas tų, kurie vadinami projektų kūrėjais. 

SIPIONAS. Regis, ir aš pamenu tą dorą draugiją. 

BERGANSA. Tai va, praeitą vasarą, vieną popietę, kai langai bu- 
vo uždangstyti ir aš, nulindęs pavėsin, tysojau po viena tų lovų, po- 
etas pradėjo gailiai skųstis likimu ir, matematiko paklaustas, kas atsi- 
tiko, ėmė keikti savo liūdną dalią. 

— Kaipgi aš nesiskųsiu? — atsiduso jis. - Ištikimai laikiausi Ho- 
racijaus „Poetikos“ taisyklių, reikalaujančių dešimt metų brandinti 

parašytą veikalą, o betgi aš kūriau ne mažiau kaip dvidešimt, be to, 
dar dvylika metų mokiausi jį atmintinai; mano kūrinys apdainuoja 
didį dalyką, jis nuostabus ir savitas savo sumanymu, parašytas iškil- 
mingomis eilėmis, pilnas įdomių įvykių, nepaprastas savo kompozi- 
cija, nes pradžia tobulai suderinta su viduriu ir pabaiga, ir, apskritai 
tariant, tai didinga, skambi, herojiška, maloni ir turininga poema, ir 
vis dėlto negaliu surasti didiko, kuris sutiktų priimti dedikaciją. Turiu 
galvoje apsišvietusį, dosnų ir kilniaširdį didiką! Niekingi laikai, men- 
kas, sugedęs amžius! 

— Apie ką pasakoja jūsų knyga? — pasiteiravo alchemikas. 

— Ji pasakoja apie tuos anglų karaliaus Artūro gyvenimo įvykius, 
kuriuos praleido arkivyskupas Turpenas, ir, be to, turi priedą - „Šven- 
tojo Graalio beieškant“; viskas išdėstyta herojine eilėdara, dalis okta- 
vomis, dalis baltosiomis eilėmis, tačiau perdėm vienais daktiliais, tai 
yra daktiliniais daiktavardžiais, visiškai išvengiant veiksmažodžių. 

— Aš menkai išmanau poeziją, — atsiliepė alchemikas, - ir nega- 
liu įvertinti tos bėdos, kuria jūs skundžiatės, bet, kad ir kokia ji būtų, 
vis dėlto neprilygs manajai, nes aš, neturėdamas nei instrumentų, nei 
didiko, kuris paremtų ir parūpintų įrengimų alchemijos bandymams, 
prarandu progą maudytis aukse ir valdyti tokius turtus, kokių nesap- 
navo Midai, Krasai ir Krezai. 

— Vadinasi, jums, pone alchemike, pavyko bandymas gauti sidab- 
rą iš kitų metalų? — įsiterpė tuo metu matematikas. 

— Tuo tarpu dar jo negavau, - atsakė alchemikas, — bet esu tikras, 
kad gauti įmanoma; man reikia kokių dviejų mėnesių, ir aš atrasiu fi- 
losofinį akmenį, kuris grindinio akmenį paverčia auksu ir sidabru. 

— Išties jūs perdedate savo nelaimę, — tarė matematikas, — šiaip 
ar taip, vienas jūsų turi knygą, kurią bet kam gali paskirti, o kitas 
lengvai gali atrasti filosofinį akmenį, kuris apipils jį turtais, kaip api- 
pylė jo pirmtakus, bet ką gi man sakyti apie savo nedalią, jei neturiu 
kuo netgi jos paremti? Štai jau dvidešimt metų stengiuos surasti pa- 
stovų tašką“: čia jį pametu, čia aptinku, bet vos tik imu tikėti, kad jis 
yra ir nieku gyvu nebepradings, staiga vėl atsiduriu nuo jo taip toli, 
Jog negaliu atsistebėti! Ne geriau sekasi ir skritulio kvadratūra; vienu 

tarpu buvau taip arti tikslo, jog ligi šiol rodosi, kad sprendimą turiu 
švarko kišenėje. Taigi aš kankinuosi kaip tas Tantalas, kuris stovi prie 
vaisių ir miršta iš bado, mato šalimais vandenį ir galuojasi troškuliu; 
kartais dingojuos, kad štai įminsiu mįslę, bet po valandėlės vėl esu 
toli nuo sprendimo ir turiu iš naujo kopti į kalną, nuo kurio ką tik 
nusileidau nelyginant Sisifas, vilkdamas ant pečių sunkų savo triūso 
akmenį. 

Iki tol projektų kūrėjas visą laiką tylėjo, bet pagaliau ir jis prabilo: 

— Vargas suvarė į šią ligoninę tokius keturis dejuoklius, jog, rodos, 
imk visus ir siųsk dovanų pačiam turkų sultonui! Aš nepripažįstu to- 
kių amatų ir darbų, kurie neduoda nei džiaugsmo, nei duonos kąsnio. 
Aš, ponai, projektų kūrėjas ir esu sugalvojęs įvairiu laiku jo didenybei 
aibę visokiausių planų, naudingų tiek jam, tiek visai karalystei, o štai 
dabar turiu pasirašęs laišką, kuriuo meldžiu karalių nurodyti, su kuo 
derėtų aptarti naują mano planą, kaip vienu metu panaikinti visas iždo 
skolas, nors, sprendžiant iš ankstesnių mano laiškų, ir šis pasiūlymas 
veikiausiai bus palaidotas. O kad jūs, ponai, nepalaikytumėte manęs 
pakvaišėliu, atskleisiu jums savo sumanymą, kad jis bent šičia išeitų 
viešumon: kortesai turi patvarkyti, kad visi jo didenybės vasalai nuo 
keturiolikos iki šešiasdešimties metų amžiaus pasižadėtų kartą per 
mėnesį iš anksto numatytą dieną maitintis duona ir vandeniu, visą 
maistą — vaisius, žuvį, mėsą, vyną, kiaušinius ir daržoves, — skirtą tai 
dienai, įvertintų pinigais, juos prisiekdami atiduotų jo didenybei, ne- 
nuslėpdami nė menkiausio skatiko. Šitaip per dvidešimt metų valdo- 
vas nusikratytų visų palūkanų ir skolų, mat esu paskaičiavęs, jog Ispa- 
nijoje, be ligonių, senių ir vaikų, esama daugiau kaip trys milijonai 
žmonių, ir kiekvienas jų per dieną išleidžia apie pusantro realo, mažų 
mažiausia po realą, pigiau nepragyvens, nors ir sėlenas valgytų. Kaip 
jūs manote, ponai, argi čia menkas niekas gauti kas mėnesį tris milijo- 
nus realų grynais? Be to, šitokia tvarka anaiptol nepakenks niekam, 
priešingai — išeis į naudą, nes pasninkaudami žmonės pelnys dangaus 
malonę ir drauge pasitarnaus karaliui, galimas daiktas, atsiras ir tokių, 
kuriems pasninkas pataisys sveikatą. Štai jums mano planas, grynas 
kaip išlukštentas grūdas! Galima gražiausiai apsieiti be mokesčių rin- 
kėjų, tikrų iždo plėšikų, ir pinigus rinkti parapijomis. 

Visi prapliupo juoktis iš projektų kūrėjo ir jo plano, o jis dar sma- 
giau kvatojo iš savo kvailumo. Aš didžiai stebėjausi jų kalbomis ir to- 
mis aplinkybėmis, jog diduma šitokių sąmojingų Žmonių paprastai 
baigia gyvenimą ligoninėje. 

SIPIONAS. Teisybę sakai, Bergansa. Na, ką gi dar galėtum man 
papasakoti? 

BERGANSA. Dar šį tą papasakosiu ir baigsiu, nes, regis, jau 
švinta. Vieną vakarą mudu drauge su šeimininku nuėjome prašyti iš- 
maldos pas miesto korechidorą, tikrą bajorą ir dorą krikščionį; radome 
jį Vieną, ir staiga man dingtelėjo galvon pasinaudoti proga ir pasidaly- 
ti kai kuriomis mintimis, ligoninėje nusiklausytomis iš vieno senuko, 
kaip atgrasinti nuo paleistuvystės valkataujančias mergas, kurios ne- 
nori tarnauti ir nueina blogais keliais, tokiais blogais, jog užverčia 
mūsų ligonines savo aukomis. Argi čia ne visuomenės yda, reikalinga 
ryžtingų ir neatidėliotinų priemonių? Taigi aš pasišoviau viską išsaky- 
ti pagalvojęs, kad moku kalbėti, ir pakėliau balsą, bet iš gerklės man 
ištrūko ne protingi žodžiai, o toks šaižus lojimas, jog korechidoras 
įsiutęs paliepė tarnams griebti lazdas ir vyti mane lauk iš kambario, o 
vienas tarnų, atbėgęs į savo pono riksmą (verčiau jis būtų apkurtęs tą 
valandėlę), čiupo po ranka pasitaikiusį varinį ąsotį ir taip tvojo man 
per šoną, jog iki šiol tebėra žymė. 

SIPIONAS. Ar tau ne gėda skųstis, Bergansa? 

BERGANSA. Kaipgi aš nesiskųsiu, jei iki šiol, kaip sakiau, man 
diegia šoną, o be to, esu tikras, jog nebuvau nusipelnęs tokios baus- 
mės už gerus norus! 

SIPIONAS. Klausyk, Bergansa, niekad nelįsk, kur tavęs neprašo, 
ir nekišk nagų, kur nereikia. Įsidėmėk, dar niekas neklausė vargšą pa- 
tarimo, kad ir paties protingiausio: nuolankiam vargšui nedera lįsti su 
savo patarimais į akis didžiūnams ir išpuikėliams, kurie tariasi patys 
viską išmaną. Vargšo išmintis visad slypi šešėlyje, nes ją užstoja var- 
gas ir skurdas, o jei kartais staiga ima ir iškyla aikštėn, žmonės palal- 
ko ją kvailyste ir nusisuka su panieka. 

BERGANSA. Tavo teisybė, pasistengsiu tai įsidėti į galvą ir vi- 
sam kame klausyti tavo patarimų. Antai ateinu vieną vakarą pas tokią 

kilmingą damą, o ji sėdi su kalyte ant rankų. Taigi toji kalytė, kamba- 
rine vadinama, tokia mažiukė, kad be niekur nieko tilptų užantyje, 
vos pamačiusi mane, beregint nušoko nuo ponios rankų ir lodama 
puolė, ir dar taip drąsiai, jog nenurimo tol, kol neįkando man į leteną. 
Dirstelėjau aš į ją su apmaudžia pagarba ir tariau sau vienas: „Jei 
susitikčiau jus gatvėje, bjaurioji bestija, nė akies į jus nepakreipčiau 
arba sudraskyčiau į skutelius“. Žiūrėdamas į ją, supratau, kad netgi 
didžiausi bailiai ir silpnadvasiai globojami suįžūlėja ir išdrįsta užgau- 
lioti vertesnius už save. 

SIPIONAS. Kad sakai teisybę, geriausiai įrodo tie žmogeliai, ku- 
rie suįžūlėja, savo šeimininkų dangstomi, o kai mirtis ar kokia likimo 
permaina nuverčia medį — vienintelę jų atramą, išsyk pasirodo ir išei- 
na viešumon jų menkystė, nes iš tikrųjų jie buvo vertinami pagal šei- 
mininkų ar globėjų uždėtą prabą. Dorybė ir protas visada išlieka, — 
tiek prabangoje, tiek varge, tiek vienatvėje, tiek svitos aplinkoje jiems 
nereikia jokios paramos ar globos: jie turi savo vertę, neveikia jų nei 
pasisekimai, nei kliūtys. Tiesa, kartais juos gali klaidingai sumenkin- 
ti visuomenės nuomonė, bet tai neatsiliepia jų tikrajai esmei, kuri vie- 
nintelė turi vertę ir reikšmę. Tuo ir baigsime savo pokalbį, nes štai 
šviesa, smelkdamasi pro plyšius, aiškiai byloja, kad jau ryto metas. 
Ateinanti naktis, jei mudu neprarasime šios didžios ir palaimingos 
kalbos dovanos, priklausys man ir mano gyvenimo istorijai. 

BERGANSA. Tebūnie, kaip tu nori, tik neužmiršk ateiti į tą pa- 
čią vietą; dedu viltis į dangų, kad jis neatims iš mūsų kalbos ir suteiks 
laimę išsakyti gausybę tiesų, kurioms šiąnakt pritrūko laiko. 


x k * 


Licenciatas, baigęs skaityti „Pokalbį“ kaip tik tuo metu, kai atsi- 
budo leitenantas, tarė: 

— Nors šis pokalbis pramanytas ir nebūtas, vis dėlto, man rodos, 
jis taip gerai parašytas, jog jūs, pone leitenante, galite drąsiai imtis 
antrojo. 

— Toks atsiliepimas mane paskatina rašyti toliau, neinant į gin- 
čus, ar tie šunys kalbėjo, ar ne, - atsakė leitenantas. 

— Ko gi mums ginčytis, pone leitenante? — atitarė jam licencia- 
tas. — Aš įvertinau šio pokalbio meistriškumą ir sumanymą, ir baigta. 
Eikime į Espoloną pradžiuginti kūno akių, kai jau ganėtinai pradžiu- 
ginome proto akis. 

— Su mielu noru, — tarė leitenantas. 

Ir jiedu išėjo. 


Francisco de Ouevedo y Villegas 


PERĖJŪNO DONO PABLO 
GYVENIMO ISTORIJA 

PASKYRIMAS 


Patyręs Jūsų Malonybės norą pažinti klaidžius mano margo gy- 
venimo kelius, idant kas kitas neužbėgtų už akių ir neteisingai jų ne- 
nušviestų (kaip dažnam atsitinka), radau reikalinga nusiųsti Jums šį 
raštą, kuris galbūt pagelbės nuskaidrinti juodas valandas. O kadan- 
gi manau nešykštėti žodžių, pasakodamas apie tai, kaip man šykštėjo 
malonių likimas, šiuokart į kalbas nesileisiu. 


169 


pirma knyga 


PIRMAS PERSKYRIMAS 


KAME PASAKOJAMA, KAS TOKSAI 
TAS PERĖJŪNAS IR IŠ KUR JIS KILĘS 


Aš, pone, kilęs iš Segovijos. Tėvas, vardu Klementė (Dieve, duok 
jam dangaus karalystę!), gimęs irgi tame mieste. Buvo jis, kaip žmo- 
nės sako, barzdaskutys, bet kadangi aukštai mintis jo skraidė, varžė- 
si šito vardo ir minė save žandų dailintoju ir barzdų sukirpėju. Anot 
kalbų, buvęs atsakančio kelmo, ir ne bet kur kerojusio, sprendžiant iš 
to, kaip atsakančiai gėrė. 

Per pačią turėjo Aldonsą de San Pedro, Djego de San Chuano 
dukterį ir Andreso de San Kristobalio anūkę. Mieste sklido gandai, 
jog mano motinėlė ne iš senųjų krikščionių', nors ji pati, minėdama 
protėvių vardus bei prievardžius, dievažijosi, kad jos giminės šaknys 
siekiančios neatmenamus laikus. Kitados buvo išvaizdi pažiūrėti ir 
turėjo tokią šlovę, jog prie gyvos galvos garsėjo mažne visoje Ispani- 
joje ir niekados nestokojo gerbėjų eilių“. 

Ištekėjusi netrukus, o ir vėliau, patyrė daug vargo, nes pikti žmo- 
nės liežuviais plakė tėvą, girdi, įkišąs malkon būgnų dviakę ir ištrau- 
kiąs gilių tūzą'. Paaiškėjo taipgi, jog tuo metu, kai tėvas vandeniu 
šlaksto žandus, atlošęs galvą tiems, kas patiki barzdą jo skustuvui, 
mano septyniametis broliukas kuo ramiausiai krausto jiems kišenes. 
Pasimirė angelėlis kalėjime, rykštėmis nuplaktas. Didžiai sielvartavo 
tėvas (tebūnie jam lengva žemelė!), nes vaikas buvo toks glaudus, jog 
kol gyvas ginkdieu nieko nebuvo užgavęs. 

Už šias bei kitas išdaigas tėvą suėmė, bet, kaip vėliau man teko 
girdėti, iš kalėjimo išėjo su didžia garbe ir tokiu apdaru ant pečių, kad 
jam turėjo pavydėti net kardinolai, nors eminencija niekas nebūtų jo 
pavadinęs“. Sako, damos aplipusios langus, kad tiktai jį pamatytų, nes 

tėvas visados šauniai atrodė — tiek pėsčias, tiek raitas*. Ne iš tuščios 
puikybės taip sakau, nes visiems žinoma, kokia ji man svetima. 

Ir vis dėlto motinėlė išsisuko iš bėdos. Mano senutė auklė kartą 
gražiai apie ją atsiliepė sakydama, jog niekas neatsispiriąs jos kerams, 
sykį su ja pabendravęs. Tiesa, senė pridūrė, jog žmonės pliauškią nei 
šį, nei tą apie kažin kokį ožį bei skraidymą, girdi, nedaug betrūkstą, 
kad ją apkaišytų plunksnomis ir priverstų viešai parodyti savo meną“. 
Sklido gandai, kad ji grąžinanti prarastus vainikėlius, atželdinanti nu- 
slinkusius plaukus ir nuimanti žilę. Vieni ją vadino abipusių polinkių 
siuvėja, kiti — iširusių santykių adytoja, dar kiti - negražiu sąvadauto- 
jos vardu. Vieniems ji tarpininkaudavo, kitus aptarnaudavo pati ir iš 
visų melždavo pinigus. O pažvelgi, būdavo, į spindulingą jos veidą, 
kai ji šypso klausydama visų tų kalbų, ir, rodos, matai atsiveriant ro- 
jaus vartus. 

Noriu bent keliais žodžiais apsakyti, kokią atgailą ji atlikdavo. 
Miegamajame, kur įeidavo tik ji viena (o kartais ir aš, kai dar buvau 
mažas), visur kūpsojo kaukolės, kurios, tariant jos žodžiais, turėjo 
priminti jai mirtį, o, pasak kitų, jos šmeižikų, - Žadinti gyvenimo 
geismą. Ji klodavosi patalą regztyje, nunertame iš pakaruoklių virvių, 
ir sakydavo man: 

— O kas čia tokio? Tai mano relikvijos, juk diduma pakaruoklių 
eina tiesiai į dangų. 

Tėvai niekada nesutardavo, katro amatą perimsiu užaugęs, tačiau 
aš nuo mažumės puoselėjau taurius polėkius, nelinko širdis nei į vie- 
ną pusę, nei į kitą. Tėvas sakydavo: 

— Vagies amatas, sūnau, — tai ne šiaip koks darbas, o tikras me- 
nas. — Ir atsidusdavo, o po valandėlės, sunėręs rankas, pridurdavo: — 
Kas nevagia šiame pasaulyje, pakrato kojas. Kaip manai, kodėl mū- 
sų neapkenčia teisingumo tarnai ir jų parankiniai? Kodėl mus tremia 
ir čaižo rykštėmis, ir apdovanoja kanapinėmis apykaklėmis, nė gimi- 
mo dienos nelaukdami? Ašaros byra, kai tik pradedu apie tai kalbė- 
ti! — Ir doras senukas pravirkdavo kaip mažas vaikas, prisiminęs, 
kiek kartų jam velėjo kailį. - Nori, kad tenai, kame vagia jie, nieko 
daugiau nebūtų, tik jie vieni su savo pakalikais. Bet reikia turėti 

galvą pakaušyje! Jaunystėje dažnai maišydavausi bažnyčiose, ir ne 
todėl, kad buvau labai jau pamaldus'. Kiek kartų būčiau liejęs ašaras 
raitas ant asilo, jei nebūčiau laikęs liežuvio už dantų, jodinamas ant 
kumelės“. Išpažinties eidavau tik švenčiausiosios motinos Bažnyčios 
liepiamas. Tai šit kodėl savo amatu gebėjau gražiai ir padoriai mai- 
tinti tavo motinėlę. 

— Tu mane maitinai'? — tūžmingai atsiliepė ji, nuogąstaudama, jog 
galiu atsimesti nuo jos peršamo gyvenimo kelio. — Ir maitinau tave, ir 
vadavau iš kalėjimų savo išmonėmis, ir šelpiau pinigais, kad belan- 
gėje nesupūtum. Jeigu jau išėjo kalba apie išpažintį, tai sakyki, kas 
padėjo laikyti liežuvį už dantų? Vyriškumas ar mano vaistai, kuriais 
tave girdydavau? Tik vaistai, ir niekas daugiau! Jei nebijočiau, kad 
nusiklausys kas gatvėje, papasakočiau, kaip dūmtraukiu nusileidau 
pas tave į kamerą ir išlakinau per stogą. 

Ilgai dar ji būtų kalbėjusi, nes tolyn labyn siuto, jei, besišvaistant 
rankomis, nebūtų sutrūkęs rožinis, suvertas iš numirėlio dantų. Nu- 
maldžiau jų įkarštį pasakęs, jog esu tvirtai pasiryžęs mokytis dorybės 
ir eiti jos keliu, gerų ketinimų vedamas. Todėl prašąs juos leisti mane 
į mokyklą, nes be rašto žmogus — kaip be rankų. Regis, patiko jie- 
dviem mano žodžiai, nors abu ir niurnėjo valandėlę. Motinėlė šoko 
varstyti rožinio, o tėvas išėjo kažkam nukirpti — jau nebepamenu ko — 
barzdos ar kapšelio. Aš palikau vienas ir karštai padėkojau Aukščiau- 
siajam, jog davė man tėvus, kurie su tokiu išmanymu ir pasiaukojimu 
rūpinasi mano labu. 


ANTRAS PERSKYRIMAS 


KAIP ĮSTOJAU Į MOKYKLĄ 
IR KAS MAN TENAI NUTIKO 


Kitą dieną tėvai nupirko man elementorių ir susitarė su mokyto- 
ju. Nuėjau, pone, į mokyklą; mokytojas pasitiko mane džiugiu veidu 
ir pasakė, jog pažiūrėti atrodau gana nekvailas ir buklaus proto. Užtat 

tą dieną, kad neapvilčiau jo lūkesčių, labai gerai atsakinėjau. Jis so- 
dindavosi mane šalimais ir beveik kas dieną įduodavo rykštę prasi- 
žengusiems plakti, nes dažniausiai atbėgdavau pirmas, o išeidavau 
paskutinis, idant galėčiau visa kuo pasitarnauti „poniai“, kaip vadino- 
me mokytojo pačią. Visiems stengdavausi vienaip ar kitaip įsiteikti. 
Užtat pelnydavau nemaža malonių, kurstydamas kitų vaikų pavydą. 
Mokykloje laikydavausi bajoraičių ir šiaip jau prakilnesnių, o ypač — 
dono Alonso Koronelio de Sunjigos sūnaus: jis vaišindavo mane 
nuo jo nė per žingsnį. Kiti vaikai — gal todėl, kad su jais nesusidėda- 
vau, gal todėl, kad laikė mane pasipūtėliu, — amžinai mane pravar- 
džiuodavo, tolydžio primindami tėvo amatą. Kas šaukė mane Skustu- 
vu, kas — donu Kraujalaidžiu, kas dangstėsi savo pavydą, sakydamas 
nekenčiąs manęs nuo tos nakties, kai mano motina iščiulpusi kraują 
dviem jo sesutėms; kas tikino, jog mano tėvas jų namuose peles gau- 
dęs, nes esąs katinas’. Man einant pro šalį, vieni šaukdavo „škac!“, 
kiti — „kac kac“. O vienas pasigarsino: 

— Aš paleidau į tavo motiną porelę baklažanų, kai ėjo pasidabi- 
nusi vyskupo kepure“. 

Trumpai drūtai, nors ir kaip jie dergė mano gerą vardą, vis dėlto, 
dėkui Dievui, netrūko man kantrybė. Širdyje slėpiau pagiežą ir dėjau- 
si kaip niekur nieko. Kenčiau nuoskaudas iki tos dienos, kai vienas 
berniūkštis išdrįso visa gerkle mane apšaukti kekšvaikiu ir raganos iš- 
pera. Kadangi išrėžė man teisybę į akis (ko gero, būčiau nutylėjęs, jei 
nebūtų šitaip stačiai išdrožęs), griebiau akmenį ir perskėliau jam ma- 
kaulę. Tada sprukau slėptis po motinėlės sparneliu, papasakojau jai, 
kas nutiko, o ji man tarė: 

— Ir gerai padarei: parodei, kas esi per vienas. Tik gaila, kad 
nepasiklausei, kas jam sakė. 

Sulig šiais žodžiais, kaip visada taurių ketinimų vedamas, tariau: 

— Ak motinėle, man tik skaudu, kad čia veikiau kvepia Mišiomis 
negu peštynėmis. 

Ji paklausė, ką turiu galvoje, ir aš atsakiau, jog, kaip spėju, bū- 
siu išklausęs dvi Evangelijas". Paprašiau nieko neslėpti ir atvirai 

pasakyti, ar nesusitepsiu sąžinės, išvadinęs bemniūkštį melagiu, mels- 
damas išpažinti, ar iš tikrųjų esu vieno tėvo vaikas, ar buvau bendrai 
kelių pradėtas. Motinėlė susijuokė ir pasakė: 

— Ak tu, paršeli! Šit kas tau galvoj! Matau, proteliu Dievulis ne- 
nuskriaudė, niekas tavęs neapmulkins. Gerai padarei, kad perskėlei 
jam kiaušą, apie tokius dalykus, nors ir gryniausia teisybė tai būtų, 
nevalia kalbėti. 

Tai girdėdamas, netekau žado ir nusprendžiau kuo greičiausiai 
susikrauti mantą ir sprukti iš namų kur kojos neša - tokia sarmata ma- 
ne apėmė. Vis dėlto neišsidaviau. Tėvas nuėjo apžiūrėti berniūkščio, 
aptvarstė jį, paguodė, o man liepė grįžti mokyklon, kame susitikau su 
įtūžusiu mokytoju, bet, patyręs, dėl ko mudu susipešėme, jis veikiai 
atlyžo ir pripažino mane teisingai pasielgus. 

Visą tą laiką neapleido manęs dono Alonso de Sunjigos sūnus, 
vardu Djegas. Smagu jam buvo su manim, aišku savaime, nes keisda- 
ir neprašydavau skanėstų, kurių jam įdėdavo neštis mokyklon, pirk- 
davau jam paveiksliukų, mokydavau grumtis, žaisdavau su juo bulių 
kovas ir prasimanydavau visokių pramogų. Užtat ir bajoraičio tėvai, 
matydami, kaip jam tinka mano draugija, dažnai prašydavo maniš- 
kius leisti pas juos pietauti, vakarieniauti ir netgi nakvoti. 

Taip jau atsitiko, jog vieną dieną tuojau pat po Kalėdų, eidami 
mokyklon, gatvėje susitikome tokį žmogų, vadinamą Ponsiju de Agi- 
re, perkrikštą, anot kalbų, ir ponaitis Djegas man pasakė: 

— Klausyk, šūktelėk jam „Poncijus Pilotas“ ir bėk. 

Įsiteikdamas draugui, sušukau: „Poncijus Pilotas!“ Žmogėnas 
taip įtūžo, jog leidosi iš paskos su peiliu rankoje, pasinešęs mane pa- 
pjauti, tad šaukdamas norom nenorom puoliau į mokytojo namus. 
Perkrikštas įbėgo įdurmu, bet mokytojas užtvėrė jam taką, prašyda- 
mas manęs nežudyti, ir pažadėjo deramai mane nubausti. Nors ir kaip 
ponia meldė pasigailėti, atsidėkodama už mano paslaugas, nieko ne- 
pešė: jis paliepė man nusismaukti kelnaites ir sulig kiekvienu kirčiu 
klausė: 

— Ar sakysi dar „Poncijus Pilotas“? 

— Ne, pone! — šaukiau aš. 

Taip atsakiau dvidešimt kartų ir gavau lygiai tiek pat rykščių. La- 
bai gerai įsiminiau tą pamoką, ir Poncijaus Piloto vardas man įvarė 
tokią baimę, jog kitą dieną, kai mokytojas liepė kaip paprastai sykiu 
su visais kalbėti poterius ir aš priėjau „Tikiu“ — įsidėmėkite, jūsų ma- 
lonybe, kaip aš nejučia palenkiau jo širdį, — staiga toptelėjo galvon, 
kad nevalia minėti Poncijaus Piloto vardo, ir, užuot sakęs „kentėjo 
prie Poncijaus Piloto“, pasakiau „kentėjo prie Ponsijo de Agirės“. 
Mokytojas prapliupo gardžiai juoktis iš mano naivumo ir baimės, 
paskui apkabino mane ir davė žodį dusyk dovanoti bausmę, kai arti- 
miausiu laiku užsitarnausiu rykščių. Buvau didžiai patenkintas tuo 
pažadu. 

Trumpai drūtai (kad per daug neįkyrėčiau), atėjo Užgavėnės, ir 
mokytojas, norėdamas vaikams prasimanyti šiokių tokių pramogų, 
liepė išsirinkti Gaidžių karalių“. Dvylika metė burtus mokytojo nuro- 
dymu, ir laimė teko man. Paprašiau tėvą ir motiną, kad parūpintų man 
šventinius drabužius. 

Atėjo iškilmių diena, ir pasirodžiau gatvėje raitas ant dusulingo 
melancholiško kuino, klupčiojančio prieš visus — ne iš mandagumo, 
o veikiau dėl silpnų kojų. Sturplys buvo nusišėręs kaip beždžionės, 
uodega išslinkusi, kaklas už kupranugario ilgesnis, akis viena, ir ta 
apvilkta. Jeigu jam ir liko dar ką nuveikti gyvenime, tai nebent už- 
versti kanopas. Jis panėšėjo daugiau į stogo žirgelį negu į žirgą, o jei 
turėčiau įsitvėręs dalgį, būtų išėjęs gyvas arklių giltinės paveikslas. 
Krito į akį, jog buvo ilgus metus atgailojęs, marinęs kūną ir laikęs 
pasninką ir, be abejo, nėmaž neišmanė nei avižų, nei kapojų skonio. 
Ypač juokingai atrodė lopais nusišėręs kailis — pridėjęs apkaustus ir 
spyną, turėtumei gyvą kelionės skrynią. 

Ir štai, siūbuodamas į šonus it fariziejaus iškamša per procesijas, 
didingai apsižergęs tą savaime krutantį šiekštą, įjojau į prekyvietės 
aikštę (šiurpu net prisiminti!), išsipusčiusių mokinių lydimas, o kai 
priartėjau prie daržovių prekystalių (tegu juos skradžiai!), mano žir- 
gas grybštelėjo kopūsto galvą ir akių gale įsimetė į gerklę, iš kur ji, 
risdamasi ilgėliausia rykle, gana neveikiai pakliuvo į skrandį. 

Pardavėja —- o jos visos be gėdos ir sąžinės —- paleido kakarinę; 
subėgo jos draugės, o sykiu devynios galybės visokio plauko valka- 
tų, ir kad ims svaidyti į vargšą karalių morkas, sėtinius, baklažanus ir 
kitokias daržoves. Pasijutęs tikrame mūšio darže, sumečiau, jog rai- 
tam grumtis bus neparanku, tad nusprendžiau stoti kovon pėsčias, bet 
mano kuinas taip gavo per snukį, jog, šokdamas piestu, drauge su ma- 
nimi tvojosi į - dovanokite — mėšlyną. Galite įsivaizduoti, kaip atro- 
džiau! Mano bendražygiai, jau apsiginklavę akmenimis, tuo tarpu 
puolė pardavėjas ir dviem perskėlė kiaušą, o aš, iš mėšlyno kėlęs, be- 
regint nutvoskiau visus, kas aplink grūmėsi. 

Pasirodė teisingumo tarnai, pradėjo gaudynes, sustvarstė parda- 
vėjas ir vaikigalius, atėmė gražumo dėlei prisijuostus ginklus, nes kai 
kurie paleido į darbą savo stulgius bei trumputes špagas. Kai priėjo 
mano eilė, pamatė, kad esu plikomis rankomis, nes špagą buvau nu- 
nešęs pasidėti į vieną trobą sykiu su varvančiu apsiaustu bei skrybė- 
le, ir pareikalavo, kaip minėjau, ginklų, o aš atsakiau visas susmirdęs, 
jog turiu nebent tokį ginklą, kuris duria nosį. Beje, noriu prisipažinti 
jūsų malonybei, jog tuo metu, kai į mane pasipylė sėtiniai, morkos 
ir t.t., dingtelėjo galvon, kad moteriškės, ko gero, plunksnomis pada- 
bintos skrybėlės suklaidintos, mane palaikė motinėle ir nejučia ėmė 
laidyti kas pakliūva, kaip tai jau ne kartą buvo atsitikę, ir užtat iš vai- 
kiško paikumo pratrūkau šaukti: 

— Tetulytės, aš ne Aldonsa de San Pedro, mano motinėlė, nors ir 
plunksnuotas! 

Lyg jos pačios nebūtų to mačiusios, prieš akis turėdamos mano 
stotą ir veidą! Kas be ko, kurgi nesuglumsi, kai šitaip netikėtai už- 
griūva visos bėdos ir nelaimės. 

Na o algvasilas baisiai norėjo nuvesti mane į kalėjimą, tik neiš- 
manė, už ko nutverti — toks buvau mėšlinas. Pagaliau vieni patraukė 
į vieną pusę, kiti — į kitą, o aš nukėblinau namo, visiems ant nosies 
užkliūdamas. Parėjęs pasipasakojau tėvams, kas nutiko, ir jie šitaip 
įtūžo pasipiktinę mano išvaizda, jog ketino prikulti. Visą bėdą suver- 
čiau ant gaišenos kuino, kurį jie patys man ir įpiršo. Ir šiaip, ir taip 
bandžiau prisi gerinti, bet, matydamas, jog bergždžios visos pastangos, 

sprukau iš namų ir patraukiau pas savo draugą doną Djegą. Radau jį 
su praskelta galva, o jo tėvus — pasiryžusius nebeleisti savo atžalos į 
mokyklą. Ten sužinojau, kad mano žirgas, atsidūręs keblioje padėty- 
je, mėgino kartą kitą timptelėti kojas, tačiau nusisuko sprandą ir liko 
tysoti leisgyvis mėšlyne. 

Apsvarsčiau viską ir, matydamas, jog šventė sugadinta, miestas 
sukeltas ant kojų, tėvai įtūžę, draugas sužeistas, o arklys padvėsęs, 
nusprendžiau nebegrįžti namo, nebeiti į mokyklą ir pristoti prie do- 
no Djego už tarną ar, tiesą pasakius, draugą, ir tam pritarė jo tėvai, 
didžiai patenkinti mudviejų draugyste. Parašiau tėvams, kad nors ir 
neišmokau rašto, esu nusistatęs nebelankyti mokyklos, nes prakil- 
naus luomo žmogui, kokiu ketinu būti, netinka gražiai rašyti", užtat 
aš metu mokslą, idant be reikalo nekleistų pinigų, ir palieku namus, 
nenorėdamas daugiau jų skaudinti. Pranešiau jiems, kame esu ir ką 
veikiu, taipgi pareiškiau, jog nebekelsiu kojos į namus, kol jie nesu- 
tiks man duoti valią. 


TREČIAS PERSKYRIMAS 


KAIP AŠ GYVENAU INTERNATE, BŪDAMAS 
DONO DJEGO KORONELIO TARNAS 


Tad nusprendė donas Alonsas atiduoti sūnų į internatą, visų pir- 
ma, idant šis nuprastų nuo nerūpestingo gyvenimo, o antra - nebe- 
kvaršintų jam galvos. Susižinojo jisai, jog Segovijoje toksai licencia- 
tas Kabra verčiasi bajorų vaikų auklėjimu, ir nusiuntė pas jį sūnų, o 
sykiu ir mane, kad sudaryčiau jam draugiją ir tarnaučiau. 

Vos pasibaigus Gavėniai, patį pirmąjį sekmadienį pakliuvome 
tiesiai į nagus badų tėvui, nes kitaip vargu bau pavadintumei tą gyvą 
skeletą. Buvo tai siūlo tįsos mokslo vyras, nešykštįs sau nebent ūgio, 
mažutėle galva, raudonplaukis (kas Žino priežodį, daugiau nėra ko 
besakyti). Akys jo, į pakaušį sulindusios, spingsėjo tamsiose duobė- 
se, tokiose giliose, jog gražiausiai būtų tikusios kokiam apsukriam 

prekijui krautuvėlei įsirengti; nosis, paveldėta lyg iš romėnų, lyg iš 
prancūzų“, buvo perdėm išopėjusi — veikiau nuo slogos nekaip nuo 
palaido gyvenimo, nes tasai brangiai kainuoja; ant žandų šykščiai žė- 
lė barzdelė, perbalusi iš baimės, kad jos nesukrimstų grėsmingai išsi- 
žiojusi alkana burna; nežinia, kiek turėjo jisai dantų, bet manau, jog 
diduma jų iš dyko buvimo išklydo į pasaulį ieškoti geresnio prie- 
globsčio; kaklas buvo ilgutėlis it stručio su dideliausiu krengliu, tary- 
tum pasišovusiu, badui prispyrus, kur kitur manytis maisto; rankos 
atrodė nelyginant sudžiūvę vynuogienojai su gniūžte ūselių gale. Iš 
apačios Žiūrint, jis panėšėjo į dviražes šakes ar skriestuvą plonytėmis 
kojelėmis. Vaikščiojo be galo tykiai, o kai paspartindavo žingsnį, 
kaulai imdavo barškėti lyg raupsuotojo tarškynė. Kalbėjo dusulingu 
džiovininko balsu, barzdos niekada nesiskuto taupumo sumetimais, 
nors pats skelbėsi, kad jam bloga darosi, barzdaskučio rankai prisilie- 
tus prie veido, ir kad mieliau leisis papjaunamas nekaip skutamas, tad 
ir plaukus jam kirpdavo mokinių kuris. Saulėtomis dienomis dėvė- 
davo kepuraitę, kitados gal ir iš milo siūtą, o nūn įtaukusią, sukapotą 
pelių ir storai pamuštą pleiskanomis. Jo abitas, anot kalbų, turėjo ste- 
buklingą galią, nes negalėjai įminti, kokios jis spalvos. Vieni, neįžiū- 
rėję nė menkiausio pūkelio, tvirtino, jog tai varlės oda, kiti — jog akių 
monai; iš arti atrodė juodas, iš tolo — į mėlynumą. Virve jis nesijuos- 
davo, nei apykaklės, nei rankogalių nepripažindavo. Sutįsusiais plau- 
kais, varganu striuku abitu jis panėšėjo veikiau į giltinės parankinį. 
Kiekviena jo kurpė galėjo eiti grabu kokiam filistinui“. Jo būstas 
buvo toks, kad jame nė vorai nesilaikė. Jis skaitydavo egzortus nuo 
pelių, būgštaudamas, kad tos ims ir sugrauš tas kelias sužiedėjusias 
žiauberes, kurias jis lykino juodai dienai. Patalą klodavosi ant aslos ir 
gulėdavo iš pat krašto, idant neišdiltų paklodė. Žodžiu tariant, buvo 
tai šykštumo paveikslas ir skurdo atgamas. 

Taigi mudu su donu Djegu pakliuvome tam Kabrai į nagus ir li- 
kome jo naguose. Tą dieną, kai atvykome, jis parodė mudviem, kur 
turėsime gyventi, ir, taupydamas brangų laiką, tarė trumputį Žodį: pa- 
aiškino, ką privalu daryti. Taip sulaukėme ir pietų meto. Tada nuėjo- 
me valgyklon. Pirmi valgė ponai, o mes patarnavome. 

Valgykloje buvo erdvu kaip kišenėje. Prie kiekvieno stalo sėdosi 
po penkis bajoraičius. Iškart pasižvalgiau kačių, o nė vienos nepaste- 
bėjęs, kreipiausi į savo kaimyną, jau kadai čia apsitrynusį, spren- 
džiant iš barkšančių kaulų, internato skiriamojo požymio. Jis susi- 
graudino ir tarė: 

— Kačių? Kas tamstai sakė, jog katėms miela pasninkai ir kūno 
marinimas'? Iš tamstos žandų matyti, kad esi naujokas. 

Sulig tais žodžiais man pasidarė liūdna, netrukus pašoko ir bai- 
mė, kai pastebėjau, kad visi senbuviai sudžiūvę kaip šiekštai, o jų vei- 
dai tokie, lyg būtų kasdien aplipinami trauklapiais. Licenciatas Kab- 
ra atsisėdo ir palaimino valgį. Prasidėjo amžinybės paženklinti pietūs 
be pradžios ir pabaigos. Pasirodė mediniai dubenėliai sriubos, tokios 
vaiskios, jog, bevalgant ją, Narcizui būtų grėsęs neką mažesnis pa- 
vojus nekaip palinkus prie šaltinio. Sunerimęs stebėjau, kaip kaulėti 
pirštai neria į sultinio vandenis ir leidžiasi plaukte prie našlaičio Žir- 
nelio, vienišai vienišo dubenėlio dugne. Sulig kiekvienu sriūbsniu 
Kabra kartojo: 

— Tegu sau kalba žmonės ką nori, o už paprastą ir sveiką maistą 
nieko geresnio nerasi, nes visa kita — tik pilvo nuodėmė ir apsiriji- 
mas. — Galiausiai susipylė paskutinius lašus į burną ir tarė: - Kas la- 
ba kūnui, laba ir dvasiai! 

„Kad tave kur nelabasis pagautų!“ — pagalvojau, staiga išvydęs 
pusiau vaiduoklį bernėką, tokį liesą, jog, rodės, padėkle jis neša ne 
šiaip kokią mėsą, o gabalą savo kūno. Ten pat gulėjo, matyt, netyčia 
užklydęs sėtinys, ir jį pastebėjęs mūsų mokslavyris sušuko: 

— Ką aš matau! Sėtinukas! Jokia kurapka jam nė iš tolo neprilygs. 
Valgykit į sveikatą, man taip smagu žiūrėti, kaip jūs valgote! 

Jis padalijo kiekvienam po tokį menkutį kąsnelį avienos, jog vi- 
sas davinys liko įstrigęs panagėse ir tarp dantų, o nuo maisto atskirtų 
skrandžių daliai, manding, nieko nebeteko. Kabra žiūrėjo į savo mo- 
kytinius ir kalbėjo: 

— Valgykite, juk dar jauni esate! Vienas malonumas Žiūrėti, kaip 
jūs gardžiai valgote. 

Išties, jūsų malonybe, koks puikus pagardas pilvus subloš- 
kusiems! 

Pietums pasibaigus, ant stalo liko kelios plutelės, o dubenyje - 
truputis gyslų bei kaulų. 

— Tegul dabar papietauja tarnai, — tarė auklėtojas. — Juk ir jiems 
reikia valgyti. Nedera patiems vieniems apsiryti. 

„Kad tu prasmegtumei su visu tuo, ką suėdei, nevidone, tokią ne- 
gandą užtraukęs mano pilvui!“ — tariau sau vienas. 

— Ką gi, užleiskime vietą tarnams ir eikime iki antros padirbėti, 
idant maistas nepakenktų sveikatai, - pasakė Kabra, sukalbėjęs padė- 
kos maldą. 

Aš jau nebeištvėriau ir nusikvatojau iš visos gerklės. Didžiai su- 
sirūstino licenciatas, patarė man mokytis kuklumo ir, pridūręs vieną 
kitą senovinį moralą, išėjo pro duris. 

Dabar mes susėdome apie stalą, ir aš, matydamas, jog reikalai 
nekokie ir jog mano pilvas šaukiasi teisybės, drauge su visais puoliau 
prie dubens, o kadangi niekas man neprilygo nei sveikata, nei spėko- 
mis, susikimšau burnon dvi plutas iš trijų ir dar vieną gyslą. Kiti su- 
urzgė kaip Žvėrys. Išgirdęs triukšmą, įėjo Kabra ir tarė: 

— Dalykitės kaip broliai, nes Dievo valia turite ko valgyti. Nesi- 
riekite, visiems pakaks. 

Taip taręs, vėl išėjo kaitintis saulutėje ir paliko mus vienus. 

Dievaži, jūsų malonybe, mačiau ten, kaip vienas tarnas, labiau- 
siai sudžiūvęs, toksai biskajietis, vardu Churė, nebežinodamas, nei 
kaip valgyti, nei su kuo, porąsyk prisikišo prie akių plutgalį, netyčio- 
mis jam atitekusį, ir tik iš trečio karto susivokė įsidėt jį į burną. Pa- 
prašiau gerti, ko kitiems, taip ilgai pasninkavus nebereikėjo, ir man 
davė kaušą vandens, bet vos prikėliau prie lūpų, išplėšė jį iš rankų 
anas pusiau vaiduoklis nelyginant taurę iš kunigo po komunijos. At- 
sistojau su didžia širdgėla, išvydęs, jog atsidūriau tokiuose namuose, 
kame siūlomi tostai į pilvo sveikatą, o jis negali atgerti. Tuo tarpu pri- 
spyrė bėda, nors ir buvau bemaž nevalgęs, kitaip sakant, panorau nu- 
silengvinti ir vieną čiabuvį paklausiau, kame čia būtų galima atlikti 
tą reikalą. 

— Šiuose namuose tokie reikalai nedaromi, - atsakė tasai, — tad nė- 
ra nė atitinkamos vietos. Jeigu jau kartą prispyrė bėda, atliki reikalą 

kur tinkamas. Aš gyvenu šičia jau du mėnesiai ir tik pačią pirmąją 
dieną dariau tą patį, kas dabar tamstai rūpi, nes buvau sočiai pavaka- 
rieniavęs namie. 

Kaip nusakyti savo skausmą ir liūdesį? Toks sielvartas suspaudė 
širdį, jog apsvarsčiau, kokiais trupiniais turėsiu tenkinti savo kūno 
poreikius, ir nesiryžau bent kruopele palengvinti vidurius, nors ir kaip 
norėjau. 

Kalbėjomės iki pat vakaro. Donas Djegas klausė mane, kaip 
apgauti pilvą, kad jis pilnas, jeigu šis nė iš tolo tuo netiki. Šiuose 
namuose visi taip dažnai skųsdavosi galvos svaiguliu, kaip kitur — vi- 
durių sutrikimais. Pagaliau atėjo metas vakarieniauti (apie pavakarius 
niekas nė neužsiminė), ir gavome dar mažiau nekaip per pietus, ir ne 
avienos, o to, kas buvo vienu vardu su mūsų mokytoju“ — keptos 
ožienos. Nė pats nelabasis nebūtų prasimanęs tokio patiekalo! 

— Laba ir sveika nakčiai neperkrauti skrandžio, - sakė mums 
mokytojas. 

Ir įsivaręs dėstė, ką šiuo klausimu sakęs toks ir toks daktaras, 
suprantama, velnio neštas ir pamestas. Liaupsino susilaikymą nuo 
maisto, gelbstintį žmogų nuo slogių sapnų, puikiai žinodamas, kad 
jo namuose nieko kito kaip valgį neįmanoma susapnuoti. Vakarie- 
niavo ponai, vakarieniavome mes, tarnai, nors iš tikrųjų niekas ne- 
pavakarieniavo. 

Nuėjome gulti, ir visą naktį nei aš, nei donas Djegas nesudėjome 
bluosto: jisai svarstė, kaip pasiguosti tėvui ir paprašyti, kad išvaduo- 
tų nuo badų sieto, o aš įkalbinėjau nieko nedaryti. 

— Ar tamsta esi tikras, — tariau galų gale, - kad mudu dar tebegy- 
vi? Man regis, mudu Žuvome per anas grumtynes turguje ir štai dabar 
esame vėlės, kenčiančios skaistykloje. Argi verta prašyti tėvą, kad 
mudu išvaduotų, kol niekas neišmeldė mudviem pasigailėjimo ir ne- 
užpirko Mišių kokioje malonių dosnioje bažnyčioje? 

Taip mudviem bešnekučiuojant ir kartkartėm sumerkiant akis, 
atėjo metas kelti. Išmušė šešias, ir Kabra sušaukė visus į pamoką. Su- 
ėjome ir pradėjome mokslus. Palaidinis kabojo lyg ant mieto, sukri- 
tus mano pečiams ir šonams, kojoms kurpėse pasidarė taip erdvu, jog 

būčiau galėjęs apsiauti dar šešias poras kojinių, dantys apėjo apnašu ir 
pagelto iš nevilties. Kabra liepė man balsu skaityti pamokos pradžią, 
bet aš taip norėjau valgyti, kad nukandau ir nurijau didumą žodžių. 
Tuo būtų patikėjęs kiekvienas, kas būtų girdėjęs, ką man pasakojo 
Kabros tarnas. Sakėsi matęs, kaip atvedę į kiemą du dramblotus ašvie- 
nius, ir po dviejų dienų tie pasidarę tokios lengvos bėgsenos, jog skrai- 
dę oru; ir matęs, kaip atvedę du įmitusius aviganius, kurie po trijų 
valandų lakstę skalikais. O kartą Gavėnioje prie Kabros namų susibū- 
rusi minia Žmonių: vieni kaišioję vidun rankas, kiti kojas, dar kiti lin- 
dę patys; ilgai jie trynęsi tarpuvartėje, ir vienas jų, tarno paklaustas, ko 
čia atėję, — mat Kabra pykęs to klausiamas, — atsakęs, jog subėgę jie 
gelbėtis nuo niežų ir dedervinių, idant čionai, kame viešpataująs ba- 
das, pragaištų visos ligos ir nebeėstų jų kūnų. Tarnas dievagojos man, 
jog kiekvienas jo žodis — teisybė, ir aš, permanęs šių namų tvarką, juo 
patikėjau ir štai dabar persakau jums, ką girdėjęs, idant mano pasako- 
jimas nepasirodytų gryna išmonė. 

Bet grįžkime prie pamokos: Kabra ją skaitė, o mes kartojome 
choru. Gyvenimas bėgo toliau ta pačia vaga. Tik sriubon Kabra ėmė 
dėti lašinių, vieną gražią dieną sužinojęs, jog šitaip įrodysiąs savo ba- 
jorišką kilmę". Turėjo jisai skardinę, perdėm skylėtą it pipirinė, kišo 
vidun bryzelį lašinių, paskui užvožęs ir parišęs ant virvelės, leido ją į 
sriubą, idant išvarvėtų truputis taukų, o lašiniai liktų kitai dienai. Vis 
dėlto ir tai galų gale pasirodė jam išlaidu, tad vos padažydavo lašinius 
sriuboje ir tuojau pat ištraukdavo. 

Nesunku įsivaizduoti, kaip mes gyvenome tokiomis aplinkybė- 
mis. Pagaliau mudu su donu Djegu priėjome iki paskutiniųjų ir po 
mėnesio, nebeišmanydami, kaip apgauti pilvą, nusprendėme apgauti 
Kabrą ir nebesikelti iš lovos, prasimetę kokia liga. Tik, aišku, ne 
karštlige, nes apgaulė galėjo veikiai iškilti aikštėn. Galvos ar dantų 
skausmas irgi atrodė pernelyg menka negalia. Tad pagaliau pradėjome 
skųstis viduriais, girdi, jau trys dienos, kai nebesugebame jų paleng- 
vinti, — mat buvome įsitikinę, jog Kabra nenorės išleisti trijų kvartų 
vaistams ir nesiims mudviejų gydyti. Vis dėlto ir čia nelabasis pakišo 
koją: pasirodo, Kabra turėjo klizmą, paveldėtą iš tėvo, vaistininko. 

Patyręs, kuo negaluojame, sutaisė skystį ir pasišaukė septynių dešim- 
čių metų senę, savo tetą, kurią laikė už slaugę, ir paliepė mudviem 
pastatyti klizmą. 

Pradėjo nuo dono Djego; vargšelis taip susirietė, jog senė, užuot 
įšvirkštusi skystį vidun, paleido jį tarp marškinių ir nugaros ir aplie- 
jo vaikiną iki pat sprando, tad įdaras nejučia tapo padažu. Donas Dje- 
gas rėkti. Atbėgo Kabra, pamatė, kas atsitiko, ir liepė imtis manęs, o 
jau paskiau grįžti prie mano pono. Aš nesidaviau, bet veltui darbas: 
užgriuvo Kabra ir kiti, senė suleido man skystimą, kurį, beje, tuojau 
pat iššvirkščiau jai tiesiai į veidą. Kabra įtūžo ir pagrasino išvysiąs 
mane iš namų, nes jam esą aišku kaip diena, jog visa tai — vien klas- 
tos ir vyliai. Meldžiau Dievą, kad užsirūstinęs tesėtų žodį, bet laimė 
nuo manęs nusigręžė. 

Mudu pasiguodėme donui Alonsui, tačiau Kabra jį įtikino, jog 
mudviem rūpi žūtbūtinai išsisukti nuo mokslo. Tad mūsų maldos nu- 
ėjo perniek. Senę jis pasiėmė į namus, kad gamintų valgį ir prižiūrėtų 
mokytinius, o tarną atleido, vieną penktadienio rytą jam ant krūtinės 
aptikęs kelis trupinius“. Vienas Dievas težino, kiek mes prisikentėjo- 
me per tą senę. Ji buvo kurčia, nieko negirdėjo, o ženklais irgi nieko 
negalėjai paaiškinti, nes ir akys jai baigė žabalti. Bet užtat buvo tokia 
pamaldi, jog rožinio iš nagų neišleisdavo, o kartą sutraukė jį viršum 
puodo ir patiekė į stalą pačią dievočiausią sriubą, kokios kaip gyvas 
nebuvau valgęs. Vieni sakė: 

— Kas gi čia dabar? Juodi žirniai! Turbūt iš Abisinijos. 

Kiti šaipėsi: 

— Žirniai su gedulo apdaru! Kas gi jiems būtų miręs? 

Vienas poterėlis pakliuvo mano ponui į burną, ir jis, bandydamas 
perkąsti tą tariamą žirnį, nusilaužė dantį. Penktadieniais senė vaišin- 
davo mus kiaušiniene, taip išdabinta žilais šeriais, jog toji galėjo drą- 
siai eiti į teismą už korechidorą ar advokatą“. Jai buvo įprasta vietoj 
kaušo įkišti į puodą anglių kastuvėlį ir patiekti dubenį angliuotos sriu- 
bos. Retkarčiais aptikdavau sriuboje kirmėlių, skiedrų ir pakulų, ku- 
rias verpdavo. Visa tai eidavo į puodą, o iš ten — tiesiai į skrandį, idant 
nesiskųstume neprivalgymu. 

Taip kamavomės iki Pelenės. Prasidėjo Gavėnia, ir netrukus su- 
negalavo vienas mūsų draugas. Bijodamas išlaidų, Kabra tol vilkino 
ir nekvietė gydytojo, kol ligonis pradėjo šauktis kunigo. Tuomet pa- 
kvietė felčerį, ir tas, pačiupinėjęs pulsą, pareiškė, jog badas užbėgęs 
jam už akių ir atėmęs progą numarinti dar vieną žmogų. Kai atėjo 
kunigas su Švenčiausiais Sakramentais, vargšelis, juos išvydęs, tarė, 
nors jau visą parą gulėjo be žado: 

— Viešpatie mano Jėzau Kristau, tik dabar, pamatęs Tave įžen- 
giant į šiuos namus, galiu patikėti, jog esu ne pragare. 

Tie žodžiai įstrigo man į širdį. Vargšelis pasimirė, palaidojome jį 
be jokių iškilmių, nes buvo nevietinis, ir ilgai negalėjome atsipeikėti 
iš siaubo. Ta baisi žinia pasklido po miestą, pasiekė dono Alonso Ko- 
ronelio klausą, ir jis, tik vieną sūnų teturėdamas, galų gale permanė 
Kabros apgaulius žodžius ir patikėjo dviem šešėliais, kuriais mudu 
virtome brisdami juodą vargą. Jis atvyko mūsų atsiimti iš internato, o 
kai mudu stojome prieš jo akis, vis nesiliovė klausinėjęs, kurgi mes 
pasidėjome. Pagaliau mudu pažinęs, nieko daugiau nežiūrėdamas, 
paskutiniais žodžiais išdėjo licenciatą Pasninką ir liepė mudu neštu- 
vais pargabenti namo. Atsisveikinome su draugais, ir tie, lydėdami 
mus mintimis ir žvilgsniais, didžiai sielvartavo, kaip sielvartauja tur- 
būt vergai Alžyro nelaisvėje, matydami išplaukiant tėvynėn trinito- 
rių“ išpirktus likimo bendrus. 


KETVIRTAS PERSKYRIMAS 


KAIP MUDU ATGAVOME SVEIKATĄ 
IR ISKELIAVOME MOKYTIS Į ALKALĄ 
PRIE ENARESO 


Dono Alonso namuose mudu suguldė į lovas kuo atsargiausiai, 
kad nesubyrėtų bado sugraužti kaulai. Atėjo sekliai mūsų veiduose at- 
sekti akių, kurių mano veide — kadangi ir vargo daugiau patyriau, ir 
su badais įnirtingiau galynėjaus, tarnas būdamas, — gan ilgai neaptiko. 

Atėjo daktarai ir liepė pirmiausia lapių uodegomis išdaužyti dulkes 
mudviem iš burnų, kaip tai daroma altorių statuloms, nes iš tikrųjų la- 
bai panėšėjome į alegorinius skausmo atvaizdus. Prirašė mudviem 
maistingų nuovirų ir mėsos sultinių. Kas galėtų apsakyti tą džiaugs- 
mo fejerverką, nutvieskusį mūsų apsalusius vidurius sulig pirmuoju 
gurkšniu migdolų pieno, sulig pirmuoju kąsneliu paukštienos! Viskas 
mums buvo pirmiena. Daktarai įsakė devynias dienas nekalbėti balsu 
mūsų kambaryje, nes kiekvienas Žodis aidu atsiliepiąs mūsų tuščiuo- 
se viduriuose. Šios ir kitos atsargos priemonės padėjo mums pama- 
žiukais, po truputį atgauti žadą, tačiau išsekę, ilgai darbo negavę žan- 
dikauliai buvo it užrūdiję, skruostai suvytę, susiraukšlėję, tad daktarų 
potvarkiu jie kasdien masažuota grūstuko kotu. 

Praslinko keturiasdešimt dienų, kol pradėjome šiaip ne taip vaikš- 
čioti“, nors vis dar atrodėme lyg kitų žmonių šešėliai, o kaulėtais kū- 
nais ir geltonu apnašu veikiau priminėme šventuosius atsiskyrėlius. 
Kiauras dienas dėkojome Dievui, kad išvadavo mus iš nevidono Kab- 
ros namų nelaisvės, ir meldėme Viešpatį apsaugoti krikščionis nuo 
žvėriškų jo nagų. Jei kartais bevalgant atsitikdavo mudviem prisimin- 
ti, kokiais patiekalais vaišindavo tas nenauda mokytojas, mums pa- 
šokdavo toks apetitas, jog drauge padidėdavo ir tos dienos namų iš- 
laidos. Dažnai pasakodavome donui Alonsui, kaip mūsų mokytojas, 
atsisėdęs prie stalo, smerkdavo apsirijimą, kuriuo niekada neturėjo 
laimės pats nusidėti. Donas Alonsas juokdavosi pasikratydamas, iš- 
girdęs, jog Dievo įsakymą „Nežudyk!“ tasai taikydavo kurapkoms 
bei gaidžiams, vištoms bei kitiems gyviams, nenorėdamas jais mūsų 
maitinti, o taipgi alkiui, nes — sprendžiant iš maisto taupymo - dide- 
le nuodėme laikė jį numarinti ar netgi apgauti. 

Taip prabėgo trys mėnesiai, ir pagaliau donas Alonsas nusprendė 
siųsti sūnų į Alkalą užpildyti spragų gramatikos mokslų srityje. Jis 
paklausė mane, ar pageidaučiau vykti drauge, ir aš, tik svajojęs atsi- 
durti kuo toliau nuo to krašto, kame gali išgirsti prakeiktojo pilvų en- 
gėjo vardą, pasižadėjau ištikimai tarnauti jo sūnui. Priskyrė mudviem 
dar vieną tarną, kaip ir ūkvaizdį, idant žiūrėtų ūkio ir laikytų savo Ži- 
nioje pinigus, kuriuos turėjome gauti pagal įsakytinį raštą iš tokio 

žmogaus, vardu Chulianas Merlūsa. Paskiau susikrovėme mantą į 
tokio Djego Monchės vežimą: buvo ten siaura lovelė ponui ir dvi 
sulankstomos ant ratukų (man ir ūkvaizdžiui, kuris vadinosi Tomas 
Baranda), penki čiužiniai ir aštuonios paklodės, aštuoni priegalviai, 
keturi kilimai, skrynia su baltiniais ir kiti namų rykai bei dalykai. 
Susėdome į karietą ir iškeliavome pavakariais, kokią valandą prieš 
leidžiantis sutemoms, o nakčiai įpusėjus atsigavome į Vivero užeigą, 
kad ji prasmegtų skradžiai žemes. 

Užeigos šeimininkas buvo mauras ir vagis, tad pirmąsyk gyveni- 
me pamačiau tą naktį taikiai sutariant šunį ir katę“. Sutiko jisai mus 
su didžia iškilme ir žengė prie karietos kartu su mūsų mantos vežė- 
jais — tie jau buvo sutarę dėl nakvynės, nes atvyko anksčiau, o mes 
pamažiukais važiavome iš paskos, - padavė man ranką, padėdamas 
nulipti nuo paminos, ir pasiteiravo, ar tik nevažiuoju kartais mokytis. 
Atsakiau, jog važiuoju. Jis nusivedė mane į vidų, kame jau buvo du 
nenaudėliai ir kelios abejotinos doros mergužėlės, poteriaujantis ku- 
nigas, uodžiantis virtuvės kvapus, senas ir šykštus pirklys, svarstąs, 
kaip čia užmiršus pavakarieniauti, ir du nuskarę studentai iš tų akiplė- 
šų, kuriems tik ir rūpi pasiganyti iš svetimos kišenės. Mano ponas, 
būdamas jaunas ir nepatyręs, tarė vos žengęs į vidų: 

— Pone šeimininke, neški čionai, ką turi, man ir mano tarnams! 

— Visi mes nuolankūs jūsų malonybės tarnai, - nedelsdami atsi- 
liepė abu nenaudėliai. — Ei šeimininke, duokš čionai viską, kraustyk 
savo podėlį, šis bajoras dosniai tamstai atsilygins. 

Sulig šiais žodžiais vienas jų priėjo prie dono Djego, nusiautė ap- 
siaustą ir, tiesdamas jį ant suolo, tarė: 

— Atsipūskite, jūsų malonybe, mielas pone. 

Tai beregint, man apsvaigo galva, ir aš pasijutau užeigos šeimi- 
ninkas. Tuo tarpu viena nimfa tarė: 

— Kokio dailaus stoto jaunuolis! Iš karto matyti, jog bajoras. Ir 
važiuoja mokytis? O tamsta jam tarnauji? 

Aš atsakiau, jog taip ir yra iš tikrųjų, jog mudu su Baranda - šio 
bajoro tarnai. Jie pasiteiravo, kuo jis vardu, ir, vos spėjau atsakyti, 
vienas studentas prišoko prie dono Djego ir su ašaromis akyse puolė 
Jam ant kaklo. 

— Ak mielas pone done Djegai, kas būtų pasakęs, jog po dešimties 
metų šičionai jus paregėsiu? Koks aš nelaimingas, kaip, matyt, nu- 
skriaudė mane likimas, kad jūsų malonybė dabar manęs nebepažįsta! 

Donas Djegas nustėro, o ir aš neką mažiau, nes abudu galėjome 
lažintis kaip gyvi jo nematę. Jo bendras, ilgai žiūrėjęs donui Djegui į 
veidą, kreipėsi į savo bičiulį: 

— Ar čia tas ponas, apie kurio tėvą man šitiek esate pasakojęs? Iš 
tiesų jums baisiai nusisekė, kad susitikote jį ir pažinote, o betgi štai 
koks didelis jis išaugo, Dieve duok jam sveikatos! 

Ir ėmė žegnotis. Kas būtų nepatikėjęs, kad jiedu nepažinojo mū- 
sų nuo mažumės? Donas Djegas nuoširdžiai susijaudino ir paklausė, 
kuo jis vardu, bet tuo metu įėjo šeimininkas, užtiesė stalus ir, užuo- 
dęs klastą, tarė: 

— Gana jau, ponai, gana. Pasikalbėsite pavalgę, o vakarienė aušta. 

Vienas nenaudėlis sustatė visiems suolus apie stalą, o donui Dje- 
gui pristūmė krėslą, kitas atvilko dubenį. Studentai tarė: 

— Valgykite, pone, o mes tuo tarpu, kol mums pataisys ko nors 
perkąsti, patarnausime jūsų malonybei prie stalo. 

— Dievuliau! — sušuko donas Djegas. — Sėskitės ir jūs, ponai, ir 
vaišinkitės! 

Į tuos žodžius iškart atsiliepė abu nenaudėliai, nors niekas į juos 
nesikreipė: 

— Tučtuojau, pone, kai tik paduos į stalą! 

Matydamas, jog vieni sėdasi prašomi, kiti patys prašosi prie sta- 
lo, aš sutrikau ir ėmiau būgštauti to, kas galų gale ir įvyko, nes stu- 
dentai puolė prie salotų, kurių buvo didokas dubuo, ir, žvilgčiodami į 
mano poną, tarė: 

— Nedera nepavaišinti damų, kai prie stalo sėdi toks kilmingas 
bajoras. Teikitės paliepti, jūsų malonybe, kad ir jos pritaptų prie mū- 
sų draugijos. 

Donas Djegas galantiškai pakvietė damas prie stalo. Šios atsisė- 
do ir drauge su studentais akies moju ištuštino visą dubenį, palikda- 
mos tiktai kotą, kuris ir atiteko donui Djegui. Paduodamas jam tą 
nuograužą, prakeiktas studentas tarė: 

— Jūsų malonybės seneliui, mano tėvo tetėnui, širdis pykdavo, 
vien pažiūrėjus į salotas. Šaunus buvo vyras! 

Taip taręs, palaidojo nasruose visą bandelę, o jo bičiulis — kitą. 
Na, o nimfos? Tos sudorojo duoną, bet visų daugiausia rijo kunigas, 
tiesa, tik akimis. Abu nenaudėliai irgi atsisėdo, pasidėję ant stalo pu- 
sę kepto ožiuko, du bryzus lašinių ir porą virtų balandžių. 

— O tamsta, kunige klebone, ko sėdi nuošaly? Slinkis artyn, mū- 
sų geradarys donas Djegas mus visus vaišina, — tarė jiedu. 

Vos spėjo tai pasakyti, o kunigas jau sėdėjo prie stalo. 

Mano ponas sunerimo pamatęs, kad visi vaišinasi jo sąskaita. Jie 
pasidalijo viską tarpusavyje, o jam paliko apgraužti kaulelius ir spar- 
nelius. Viską sušveitė kunigas ir lemta draugija. Tuo tarpu nenaudė- 
liai dar kalbėjo: 

— Žiūrėkite, pone, prieš naktį per daug valgyti nesveika. 

O nelabas studentas jam pritarė: 

— Juoba kad privalu iš anksto pratintis prie gyvenimo sausais 
dantimis Alkaloje. 

Mudu su Baranda meldėme Dievą sugraudinti jų širdis, idant ir 
mums šį tą paliktų. Kai dubenys ištuštėjo ir kunigas apgraužė išblaš- 
kytus kaulus, vienas nenaudėlis susizgribęs šūktelėjo: 

— Ak, atleiski, Viešpatie, mūsų nusidėjimą: juk nė trupinio nepa- 
likome tarnams! Eikite čionai, ponai! O tamsta, pone šeimininke, 
duoki jiems, ko dar surasi. Šeki tamsta dubloną! 

Tada prišoko prie jo šunsnukis mano pono giminaitis — turiu 
omeny studentą — ir tarė: 

— Dovanokite, jūsų malonybe, pone bajore, bet galantiško elge- 
sio jus dar reikia mokyti ir mokyti. Matyt, suvis nepažįstate pono 
mano pusbrolio? Jis atsakančiai pavaišins savo tarnus, kaip mus kad 
vaišino, o jei turėtume tarnų, ir tie neliktų nevalgę. — Ir, kreipdamasis 
į apdujusį doną Djegą, pridūrė: — Nerūstaukite, jūsų malonybe, kad 
jie taip menkai jus pažįsta. 

Keiksmu prakeikiau jį, matydamas tokį baisų vylių, jog nė galva 
nenešė, ką daryti. 

Stalai buvo nukraustyti, ir visi apspito doną Djegą, ragindami jį 
eiti gulti. Jis ketino apsimokėti už vakarienę, bet jie atkalbėjo — girdi, 

ir rytoj nebūsią vėlu atsiskaityti. Valandėlę dar visi šnekučiavo, ir ma- 
no ponas paklausė, kuo vardu studentas, o šis atsakė, kad jį šaukią 
Pedru Koroneliu. (Lai pragaro ugnyje sudega tas klasčius, kad ir kur 
šiuo metu jis būtų!) Dirstelėjo jis į užsnūdusį šykštuolį pirklį ir tarė: 

— Ar nepageidaujate, jūsų malonybe, truputį pasijuokti? Kodėl gi 
neiškirtus kokios likšties tam bjaurybei seniui? Tik pamanykite, per 
visą kelionę suvalgė vienut vienutėlę kriaušę, o juk pinigo turi kaip 
amaro! 

Nenaudėliai pritarė: 

— Šauniai sugalvota, pone licenciate, taip jam ir reikia! 

Tuomet studentas prisėlino prie bėdino senio, kuris nieko nenu- 
manydamas saldžiai miegojo, ištraukė iš po kojų kelionmaišį, atrišo 
ir aptiko skrynelę, paskui barškindamas į antvožą, lyg tai būtų buvęs 
karo būgnas, sušaukė visus kuopon. Visi subėgo ir atvožę skrynelę 
pamatė, kad ji pilna cukrinukų. Studentas išbėrė visus ant stalo, pri- 
dėjo akmenukų, pagalių, visko, kas tik pakliuvo, paskui nusilengvino 
ant viršaus ir apkrovė gabalais tinko. Užvožė skrynelę ir tarė: 

— Pala, senis dar turi odmaišį. 

Jis išpylė vyną, palikęs truputį ant dugno, iš mūsų karietos atsi- 
nešė priegalvį, išardė, paskum pribruko odmaišį vilnų bei pakulų ir 
vėl užkišo. Po to visi nuėjo numigti menką valandėlę, nes buvo jau 
parytys, o studentas sukrovė viską į kelionmaišį, įgrūdo seniui į ap- 
siausto gobtuvą dideliausią akmenį ir taipgi nutykino gulti. 

Atėjo metas keliauti, visi sukilo, o senis vis dar miegojo. Priba- 
kintas bandė stotis, bet nevaliojo atplėšti gobtuvo nuo aslos. Ėmė žiū- 
rėti, kas atsitiko, o šeimininkas, dėdamasis supykęs, užriko: 

— Bijok Dievo, tėvai! Jau nebežinojai, ką nutverti, tai akmenį 
man nugvelbei? Balažin kas nutiktų, ponai, jei būčiau pražiūrėjęs! 
Šimtą dukatų duotute, ir tai jo neperleisčiau, nes pilvo sopę kaip ran- 
ka nuima! 

Senis dievažijosi ir gynėsi amžindie nekišęs jo į gobtuvą. 

Tuo tarpu nenaudėliai paskaičiavo, kiek kainuoja vakarienė, ir iš- 
ėjo jiems šešiasdešimt realų, nors pats Chuanas de Leganesas“ nebū- 
tų permanęs, kaip jie gavo tokią sumą. O studentai tarė: 

— Mudu atsiteisime Alkaloje, ištikimai tarmaudami jūsų malonybei. 

Mes perkandome prieš kelionę, o senis pasiėmė kelionkrepšį, pa- 
sikišo po apsiaustu, kad nematytume, ką jisai ten turi, ir kad nereiktų 
nieko vaišinti, paskum atrišo apčiuopomis, išsitraukė luitą pagardin- 
to tinko, slapčia įmaklino jį burnon ir, užkabinęs dančiu, ir tuo kliban- 
čiu, per plauką jo neišsilaužė. Ir kad ims spjaudytis, kad ims vaipytis 
iš skausmo ir pasidygėjimo! Visi šokome prie jo, pirmas pripuolė ku- 
nigas ir paklausė, kas jam nutikę. Senis prakiuro laidytis kipšais bei 
šėtonais, metė šalin savo maišą. Priėjo prie jo studentas ir tarė: 

— Traukis šalin, šėtone, štai kryžius! 

Kitas studentas atskleidė brevijorių. Visi ėmė tikinti senį, jog vel- 
nias jį apsėdęs, kol galiausiai tuo įtikėjo ir paprašė duoti jam maišą — 
turįs truputį vyno gerklei prasiplauti. Jam padavė, išsitraukė jis od- 
maišį, atkimšo ir įsipylė kaušan vyno, tik tokio plaukuoto, su vilnom 
ir pakulom, jog neapvažu buvo gerti nei košti. Tuomet seniui galuti- 
nai trūko kantrybė, tačiau, pamatęs aplink visus besiraitant iš juoko, 
tarė sau, kad protingiausia būsią nutylėti, ir be žodžių įlipo vežiman 
drauge su nenaudėliais ir moteriškėmis. Studentai ir kunigas užsi- 
rabždino ant asilų, o mes susėdome į karietą. Nespėjome nė pava- 
žiuoti iš vietos, o vieni ir kiti pradėjo mus traukti per dantis ir atvirai 
tyčiotis. Užeigos šeimininkas tarė: 

— Pone naujoke, dar kelios tokios pamokos — ir tamsta įgausi 
proto. 

Kunigas pridūrė: 

— Aš — kunigas, atsiteisiu tamstai Mišiomis. 

O šunsnukis studentas užbliovė iš visos gerklės: 

— Pone pusbroli, kitąsyk kasykis, kai niežti, o ne po laiko! 

Kitas pridūrė: 

— Linkiu tamstai niežų, ponuli done Djegai! 

Mes dėjomės, jog nieko negirdime, bet vienas Dievas težino, kaip 
virėme apmaudu. 

Patyrę tokių ir kitokių nuotykių, pagaliau atsigavome į Alkalą, 
apsistojome užeigoje ir kiaurą dieną — atvykome devintą valandą ry- 
to — skaičiavome, kiek atsiėjo mums vakarienė, bet niekaip nesuge- 
bėjome atsekti, kodėl šeimininkas išveržė tiek pinigų. 

PENKTAS PERSKYRIMAS 


APIE STOJIMĄ UNIVERSITETAN, 
APIE DUOKLES IR PATYCIAS, KAIP NAUJOKUI 
TEKUSIAS MANO DALIAI 


Vakarop persikraustėme iš užeigos į mums išnuomotus namus už 
Santjago vartų, vieną iš tų būstų, paprastai kimštinai prikimštą stu- 
dentų, tačiau drauge su mumis gyveno tik trys jaunuoliai. 

Šeimininkas buvo iš tų, kurie tiki Dievą, mandagiai taikydamiesi 
prie aplinkinių arba stengdamiesi apdumti akis; vadinami jie maurais, 
ir jų laikosi čia devynios galybės kaip ir tų, kurie turi per ilgą nosį, bet 
suka ją nuo kiaulienos. Taip sakau tik todėl, kad šiame mieste, be abe- 
jo, nemaža ir tikrai aukštos kilmės Žmonių. Tad šeimininkas sutiko 
mane nutaisęs tokį rūgštų veidą, lyg būčiau Švenčiausiasis Sakramen- 
tas. Nežinia dėl ko, gal iš pat pradžių norėjo įteigti mums pagarbą, o 
gal jiems taip jau įprasta, nes, išpažindamas blogą tikėjimą, vargu bau 
turėsi gerą būdą. Iškrovėme mantą, pasiklojome lovas, įsikūrėme ir 
permiegojome tą naktį. 

Vos prašvitus, iš viso namo suėjo studentai vienais marškiniais 
reikalauti duoklės iš mano pono. Nesuprasdamas, kas čia dedasi, jis 
paklausė mane, ko jiems reikia, o aš dėl viso pikto įsigūžiau tarp 
dviejų čiužinių, tik per sprindį iškišau galvą nelyginant vėžlys iš sa- 
vo kiauto. Studentai paprašė dviejų tuzinų realų, o gavę juos, pratrū- 
ko rėkauti it velniai: 

— Valio mūsų bendrui! Lai įeina jis į mūsų draugiją ir naudojasi 
visomis seno studento privilegijomis! Lai aptenka niežais, apskrenta 
nešvarumais ir dvesia badu kaip ir mes visi! 

Taip šūkaudami — tik pamanykite, jūsų malonybe, kokios tai pri- 
vilegijos! — galvotrūkčiais nusirito laiptais, o mes beregint apsirengė- 
me ir nužygiavome į universitetą. 

Mano poną paėmė globon keli studentai, jo tėvo pažįstami, ir 
nusivedė į auditoriją, o aš likau vienas, nes turėjau eiti į kitą, ir pra- 
dėjau drebėti iš baimės. Žengiau į kiemą ir tuojau pat susidūriau su 

studentais, o šie, pamatę mane, prapliupo šaukti: „Naujokas!“ Su- 
sijuokiau norėdamas nuslėpti sutrikimą ir parodyti, kad jie man nė 
motais, bet tas negelbėjo, nes mane apspito kokie devyni jaunuoliai 
ir taipgi ėmė juoktis. Ir tada — Dieve duok, kad tai būtų paskutinis 
kartas! — paraudau, nes vienas jų, stovintis arčiausiai, staiga griebė- 
si už nosies ir atšoko šaukdamas: 

— Matyt, jau veikiai kelsis iš numirusių tasai Lozorius“, jeigu taip 
bjauriai smirda! 

Ir visi atšoko užsiėmę nosis. Pagalvojau, kaip čia išsisukus iš 
keblios padėties, irgi užsikimšau nosį ir pasakiau: 

— Tamstų teisybė, šičia baisiai dvokia. 

Jie prapliupo dar smagiau juoktis ir pasitraukė toliau, o buvo jų 
susirinkę jau koks šimtas. Atvirai, nebesislėpdami jie pradėjo ruoštis 
puolimui, aiškiai mačiau, kaip atsikrenkšdami, čiaupydamiesi kaupia 
seiles, ketindami mane apspjaudyti. Pagaliau toks persišaldęs dilba 
lamančietis pavaišino mane atsakančiu spjūviu, tardamas: 

— Še tau! 

Tuomet, matydamas, jog man jau amen, sušukau: 

— Dievaži, nudė... 

Nespėjau pasakyti: „,...siu!“, o į mane pliūptelėjo tokia sūdri liū- 
tis, jog nebegalėjau užbaigti savo žodžių. Užsidengiau veidą apsiaus- 
tu, ir jis pasidarė baltutėlis it taikinys, visi ir stengėsi jį kliudyti, ir, 
reikia pasakyti, taiklumu nenusileido vienas kitam. Buvau lyg sniegu 
apdrabstytas nuo kojų iki galvos, bet ūmai vienas nenaudėlis, maty- 
damas, jog stoviu užsidengęs veidą ir ant jo nė neužtiškę seilių, pri- 
šoko artyn ir pykčio kupinu balsu užriko: 

— Liaukitės, juk galą žmogui padarysite! 

Aš ir pats jau būgštavau, kad, šitaip užspeistas, neišnešiu kailio 
sveiko. Nusidengiau veidą, norėdamas apsižvalgyti, ir tuo pat metu 
tasai rėksnys kliurktelėjo man stačiai į akis. Galite įsivaizduoti, koks 
siaubas mane pagavo! Tie nevidonai taip bliovė, jog man ausys už- 
krito. Ir man dingtelėjo mintis, jog, sprendžiant iš to, kuo jie mane 
apdergė išsituštindami skrandžius, veikiausiai jie tam tyčia laukia 
naujokų, idant nereiktų leisti pinigų gydytojams ir vimdomiesiems. Ir 

to jiems pasirodė negana: kėsinosi dar aplamdyti man šonus, tik ne- 
išmanė kur smogti, kad nenugriebtų pusės glitėsių nuo mano juodo 
apsiausto, perdėm pabalusio už mano nuodėmes. Tad atstojo nuo ma- 
nęs, ir palikau vienas, panašus veikiau į senio spjaudyklę negu į Die- 
vo sutvėrimą. Vargais negalais parsivilkau namo. Laimė, buvo ryto 
metas, ir susitikau tik vieną kitą berniūkštį, matyt, taurios prigimties, 
nes apdovanojo mane keliais spyriais ir paliko ramybėje. 

Įžengiau į vidų, ir mauras, pamatęs mane, sujuko ir nutaisė mi- 
ną, lyg būtų ketinęs apspjauti. Išsigandęs pasakiau jam: 

— Klausykite, šeimininke, aš tamstai ne Ecce-Homo*! 

Verčiau nebūčiau sakęs, nes mauras laikė rankose svarsčius ir 
užmetė man ant pečių dar porą svarų skausmo. Gavęs šitokią svarią 
paspirtį, leisgyvis užkopiau į viršų, ir praslinko nemaža laiko, iki nu- 
sirengiau, nes niekaip neišmaniau, už kurio krašto nusitvėrus apsiaus- 
tą ir abitą. Pagaliau išsinėriau iš drabužių, padžioviau juos ant plokš- 
čio stogo ir nuvirtau į lovą. 

Parėjo namo ponas. Nieko nežinodamas apie mano šleikštų nuo- 
tykį, įsiuto pamatęs mane miegantį ir šoko taip įnirtingai tampyti už 
plaukų, jog dar kiek — ir būčiau pasibudęs plika galva. Šaukdamas ir 
aimanuodamas pakilau nuo lovos, ir jis, dar labiau įširdęs, tarė: 

— Gražiai tu man tarnauji, Pablai! Čia tau ne rojus. 

Išgirdęs apie rojų, pamaniau, jog jau būsiu miręs, ir tariau: 

— Gera paguoda jūsų malonybės žodžiai po tų vargų, kuriuos 
man teko patirti! Pažiūrėkite, kuo pavirto mano abitas ir apsiaustas, 
pasitarnavę nosine nosims, kur kas didesnėms, nekaip esate kada nors 
matęs, ir užmeskite akį į mano šonus! 

Sulig tais žodžiais aš pravirkau. Išvydęs ašaras, donas Djegas pa- 
tikėjo manimi, o suradęs ir apžiūrėjęs abitą, pasigailėjo manęs ir tarė: 

— Pablai, nežiopsok, kitaip liksi be kailio. Žiūrėk savęs, nes šičia 
nėra nei tėčio, nei mamos. 

Pasipasakojau jam, kas man nutiko, jis liepė nusirengti ir kraus- 
tytis į savo kambarį, kame gyveno keturi šeimininko tarnai. 


* Štai žmogus (lot.). Poncijaus Piloto žodžiai, kuriais jis pavadino Kristų. 

Atsiguliau ir užmigau, o vakare, sočiai papietavęs ir pavakarie- 
niavęs, pasijutau toks stiprus, lyg nieko ir nebūtų atsitikę. Vis dėlto, 
kai žmogų užgriūva nelaimės, atrodo, kad joms niekada nebus galo, 
nes bėda bėdą veja ir visos jos lyg viena grandine sukaustytos. Atėjo 
gulti tarnai, pasisveikino ir pasiteiravo, ar kartais nesergu, kad guliu 
lovoje. Papasakojau jiems savo nuotykį, ir jie pradėjo Žegnotis, lyg 
neturėdami širdyje nieko pikta. 

— Liuteronai, ir tie nebūtų šitaip nuskaudę, - kalbėjo jie. - Kodėl 
žmonės tokie nedori ? 

Vienas pridūrė: 

— Rektorius kaltas, kad nieko nesiima. Ar bent atpažintumei 
tamsta tuos nedorėlius? 

Atsakiau, jog ne, ir padėkojau už nuoširdžią užuojautą. Tuo tar- 
pu jie nusirengė, sugulė, užpūtė žiburį, ir aš užsnūdau. Lygu būčiau 
miegojęs sykiu su tėvais ir broliais. 

Kokią dvyliktą nakties prikėlė mane vienas tarnas, visa gerkle 
rėkdamas: 

— Žudo! Plėšikai! 

Išgirdau tuo pat metu lyg bizūnu šmaukšint per jo guolį. Kilste- 
lėjau galvą ir paklausiau: 

— Kas ten? 

Vos iškišau galvą, pečius nutvilkė lyg stora išsipynusi virvė, lyg 
bizūnas palaidais galais. Suvaitojau, buvau bešokąs iš lovos; anas ir- 
gi vaitojo, nors plakė mane vieną. 

— Dėl Dievo! - surikau. 

Tačiau smūgiai pylėsi be perstojo, ir man nieko kita nebeliko, 
kaip lįsti palovėn, juoba kad ir antklodę kažkas nutraukė. Taip ir pa- 
dariau, tada ėmė plyšoti ir kiti trys iki šiol miegoję tarnai. Girdėda- 
mas švilpiant bizūną, sumečiau, jog kas svetimas bus įsibrovęs į vidų 
ir štai dabar visus čaižo. 

Tuo tarpu nenaudėlis mano kaimynas įsikraustė į mano lovą, pri- 
dėjo krūvą ir užmetė ant viršaus antklodę. Kai grįžo atgal į savo guo- 
li, bizūnas liovėsi švilpęs, visi keturi pašoko ant kojų šaukdami: 

— To jau per daug! Tie nevidonai atsiims savo! 

Aš dar tysojau palovėje, inkšdamas it šuo, privertas tarp durų, 
susimetęs į kamuolį nelyginant traukulių suriestas skalikas. Tarnai 
dėjosi uždarą duris, aš išlindau iš palovės ir įsirangiau į guolį, pasitei- 
ravęs, ar jiems irgi kliuvo. Visi aimanavo lyg galą daromi. 

Atsiguliau, užsiklojau ir vėl užsnūdau, o kadangi varčiausi per 
miegus, pabudau apsidergęs iki ausų. Visi sukilo, o aš prasimečiau 
bizūnu, kad nereiktų rengtis. Pats velnias nebūtų manęs išvertęs iš 
lovos. Man buvo sarmata, kad apsisapnavęs nejučia apsidirbau iš 
baimės ir nerimo. Apskritai jaučiausi ir kaltas, ir sykiu niekuo dėtas 
ir nežinojau, kaip pasiteisinti prieš draugus. Tie priėjo artyn, tyčia de- 
juodami ir raukydamiesi iš skausmo, ir paklausė, kaip jaučiuos. Atsa- 
kiau, jog labai blogai, nes mane žiauriai nuplakę. Pasiteiravau, kas 
būtų galėjęs mus užpulti, ir jie atsakė: 

— Dievaži, jie neišvengs mūsų nagų. Matematikas“ nurodys, kas 
jis toks. Bet apie tai nėra ko kalbėti, verčiau pažiūrėkime, ar tamsta 
nesužeistas, nes kiaurą naktį labai jau dejavai. 

Taip tardami, ėmė traukti nuo manęs antklodę, norėdami padary- 
ti man sarmatą. 

Tuo metu įėjo mano ponas. 

— Kas čia darosi, Pablai? — sušuko jis. — Suvis pasileidai. Jau 
aštuonios valandos, o tu vis dar tysai lovoje. Kelkis pagaliau, galvi- 
jau neraliuotas! 

Idant nieko bloga neįtarčiau, visi kiti papasakojo donui Djegui, 
kas atsitiko, ir paprašė, kad leistų man dar pamiegoti. Vienas tarė: 

— Jei tavo ponas netiki, kelk ir pasirodyk, drauguži! 

Ir timptelėjo antklodę. Aš laikiau ją sukandęs dantimis, kad jie 
nepamatytų, koks aš apsidergęs. Kai jie įsitikino, jog šitaip nieko ne- 
peš, vienas tarė: 

— Po šimts, kaip čia smirda! 

Donas Djegas jam pritarė, ir tai buvo teisybė. Tuomet visi ėmė 
žvalgytis, ar nebus kas užmiršęs išnešti lauk naktipuodžio. Kiti tvirti- 
no, jog tai neįmanomas daiktas. Pagaliau vienas tarė: 

— Šiaip sakysi ar taip, o patikrinti reikia. 

Apžiūrėjo visas lovas, išvartė patalynę tikrindami, ar nieko nėra 
po apačia, ir galiausiai tarė: 

— Veikiausiai kas nors yra po Pablo lova, perkelkime jį į kitą pa- 
talą ir pažiūrėkime. 

Matydamas, jog išsigelbėjimo nėra ir jau nebeištrūksiu iš jų nagų, 
apsimečiau, kad man silpna širdžiai, įsitvėriau į lovą ir ėmiau baisin- 
gai vaipytis... Jie puikiai žinojo mano paslaptį, užtat griebė ir nebepa- 
leido kalbėdami: 

— Aiman! 

Donas Djegas paėmė man už didžiojo piršto, ir pagaliau penkie- 
se sukibę mane pakėlė. Atsivertus antklodei, visi pamatė lovoje ne 
šiaip balandžiukus, o dideliausius balandžius, ir taip nusikvatojo, kad 
vos lubos neįgriuvo. 

— Vargšelis! — sakė tie šelmiai (aš dėjausi nualpęs). - Timptelėki- 
te, jūsų malonybe, už didžiojo piršto. 

Ir donas Djegas, nuoširdžiai norėdamas man pagelbėti, taip pa- 
traukė už piršto, jog tas išsinarino. O tarnai jau ketino virve suveržti 
man šlaunis“ kalbėdami: 

— Vargšelis, matyt, ir susidirbo, kai pasidarė bloga širdžiai. 

Kas apsakys, ką tada patyriau, kai, degdamas iš gėdos, gulėjau su 
išnarintu pirštu, o dar grėsė gydymas virve! Pagaliau, nuogąstauda- 
mas, jog iš tikrųjų jie pradės mane gydyti, juoba kad jau buvo perri- 
šę šlaunis virvagaliais, apsimečiau, jog atgaunu sąmonę. Ir vis dėlto 
nespėjau laiku atsigaivelėti, šelmiai suskubo atlikti savo klastą, ir ant 
šlaunų paliko po rumbą sulig dviem pirštais storumo. Galiausiai at- 
stojo nuo manęs sakydami: 

— Vajėzau, koks tamsta silpnutis! 

Verkiau iš apmaudo, o jie vis erzino: 

— Liaukis tamsta, mums rūpi tamstos sveikata, o kad apsidirbai — 
niekas to neima į galvą. 

Sulig tais žodžiais paguldė mane lovon, gražiai numazgoję, ir 
išėjo. 

Palikęs vienas, svarsčiau, jog Alkaloje per vieną dieną man nuti- 
ko kur kas daugiau bėdų, nekaip teko jų patirti pas Kabrą. Vidurdie- 
nį apsirengiau, kaip galėdamas geriau išsiskalbiau abitą, išgrumdęs jį 
nelyginant gūnią, ir ėmiau laukti savo pono. Parėjęs jis paklausė, kaip 


Fr. de Ouevedo 196 


jaučiuosi. Visi susėdo prie stalo, pietavau ir aš, bet valgiau nedaug ir 
be jokio apetito. Paskui, kai susirinkome galerijoje paplepėti, tarnai, 
pasityčioję iš manęs, prisipažino iškrėtę man pokštą. Visi ilgai šaipė- 
si, o aš dar labiau degiau iš gėdos ir tada tariau sau: „Žiūrėk, Pablai, 
nežiopsok!“ Nusprendžiau gyventi kitoniškai, ir nuo to laiko susi- 
draugavę gyvenome namuose visi kaip broliai, o universitete ir kie- 
muose niekas daugiau prie manęs nebekibo. 


ŠEŠTAS PERSKYRIMAS 


APIE ŠEIMININKĖS ŽIAURUMĄ 
IR MANO KLASTAS 


Tarp vilkų ir Žmogus turi kaukti, sako patarlė, ir sako teisybę. 
Gerai pagalvojęs, nusprendžiau ir aš klastauti, tarp klasčių atsidūręs, 
o jei bus įmanoma — visus pranokti savo klastomis. Nežinau, kaip 
man pavyko, bet patikėkite, jūsų malonybe, dėjau visas pastangas, 
siekdamas savo tikslo. 

Visų pirma skelbiau ir vykdžiau mirties nuosprendį kiaulėms, at- 
klydusioms į mūsų namus, ir šeimininkės viščiukams, iš kiemo pakliu- 
vusiems į mano kambarį. Kartą taip jau atsitiko, jog atkako pas mus 
du paršai, taip dailiai nuaugę, jog gyvenime tokių nebuvau regėjęs. 
Lošiau tądien kortomis su kitais tarnais ir, išgirdęs kriuksint, tariau 
vienam jų: 

— Eik pažiūrėk, kas ten kriuksi namuose. 

Jis nuėjo ir pasakė, jog atklydę du paršai. Tai sužinojęs, taip įsiu- 
tau, jog išpuoliau šaukdamas, kad nedora ir įžūlu eiti į svetimus namus 
kriuksėti. Taip taręs, uždariau duris ir špaga smeigiau kiekvienam į 
krūtinę. Beregint juos pribaigėme, kad nesigirdėtų žviegimo, paleido- 
me gerkles, lyg dainuodami choru, ir taip jiedu prarado gyvybę mūsų 
akyse. 

Išskrodėme juos, nuleidome kraują ir nusvilinome kieme, sugul- 
dę ant šiaudinių čiužinių, tad, šeimininkams pasirodžius, viskas buvo 

padaryta, kad ir ne per geriausiai. Tik štai kraujinių dešrų nesusku- 
bome prikimšti, nors taip skubėjome, jog, tiesą pasakius, palikome 
žarnose pusę seno įdaro. Sužinoję apie tą išdaigą, donas Djegas ir ūk- 
vaizdis taip įtūžo, jog kiti įnamiai, netverdami juoku, turėjo už mane 
užsistoti. Donas Djegas paklausė, ką darysiu, jei mane patrauks atsa- 
komybėn ir atiduos į teisingumo rankas. Atsakiau, jog, naudodamasis 
šventa studentų prieglobsčio teise, prasimesiu badu, o jeigu tai negel- 
bės, pasakysiu, kad kiaulės įėjo kaip į savo namus, nepasibeldusios, 
todėl ir tokios minties neturėjau, jog jos svetimos. Visi nusijuokė iš- 
girdę tokį pasiteisinimą, o donas Djegas tarė: 

— Dievaži, Pablai, kokių mokslų tau dar bereikia? 

Reikia pasakyti, jog mano ponas buvo romus ir dievobaimin- 
gas, o aš — buklus ir verstas, tad vieno dorybes atsvėrė kito ydos ir 
atvirkščiai. 

Šeimininkė negalėjo manimi atsidžiaugti, nes mudu susiuostėme 
ir sudarėme sąmokslą prieš podėlį. Turėdamas savo žinioje kasą, pasi- 
dariau tikras Judas“ — nežinia kodėl nuo anų laikų šiuo amatu papras- 
tai verčiasi sukčiai, kurie mielai pelnosi šeimininkų sąskaita. Mėsa 
šeimininkės rankose nesilaikė retorikos taisyklių, nes jos nedaugėjo, o 
priešingai — mažėjo. Jei šeimininkė galėdavo įmesti puodan ožkienos 
ar avienos, ėrienos, aišku, nedėdavo, o jei po ranka pasipindavo kau- 
lų, apie mėsą nebūdavo nė kalbos. Antri patiekalai išeidavo jai men- 
kučiai, lyg džiovos išsekinti, o iš sultinių, jeigu jie sutenėtų, galėtum 
daryti krištolinius rožinius, bet užtat per Kalėdas ir Velykas įmesdavo 
į puodą lajinių žvakigalių, idant putra būtų tumesnė. 

Man girdint, ji dažnai sakydavo šeimininkui: 

— Geresnio tarno už Pablą pasaulyje nerastum, aišku, jei nebūtų 
toks suktas. Turėkite galvoje, jūsų malonybe, suktumas — ne yda, jei 
žmogus atsidavęs. O ir iš turgaus neša visa, kas geriausia. 

Savaime suprantama, ir aš apie ją kalbėjau tą patį, ir šitaip mudu 
mulkinome visus namus. Pirkdami didelį kiekį aliejaus, anglių ar la- 
šinių, pusę nuslėpdavome, o laikui atėjus, sakydavome: 

— Būkite taupesni, ponai, o šitaip švaistant gėrybes, neganės nė 
karaliaus iždo. Aure jau išsibaigė aliejus (arba anglys). Kaip ugny 

sudegė! Paliepkite, jūsų malonybe, nupirkti dar, ir, dievaži, metas da- 
ryti tvarką. Duokite pinigų Pablui. 

Pinigų gaudavau, ir mudu parduodavome jiems nusuktą pusę, o 
iš naujo ko nupirkę, vėl nuslėpdavome pusę. Taip ir gyvenome. O jei 
kartais šeimininkė ko nors nupirkdavo turguje už tikrą kainą, mudu su 
šeimininke tyčia imdavome ginčytis ir rietis. Ji priekaištaudavo: 

— Jau nesakyk, Pablai, kad šios salotos kainuoja du kvartus. 

Aš tariamai apsižliumbdavau, pratrūkdavau rėkti ir bėgdavau 
skųstis pas savo poną, prašydamas siųsti turgun ūkvaizdį sužinoti kai- 
nos, kad neburbėtų šeimininkė, nes ji tyčia prie manęs kimbanti. Tas 
eidavo į turgų ir susižinodavo kainą, ir taip pelnydavome jųdviejų ma- 
lonę bei dėkingumą: aš — už savo paslaugas, šeimininkė — už stropų 
turto sergėjimą. 

— Kad Pablas būtų toks doras, koks yra ištikimas! — patenkintas 
manimi, sakydavo donas Djegas ūkvaizdžiui. — O ar iš tiesų jis toks 
jau atsidavęs, kaip tamsta sakai? 

Šitaip laikėme juos naguose ir čiulpėme kaip siurbėlės. Kertu la- 
žybų, kad jūsų malonybė nustebtų sužinojęs, kiek pinigų pavyko mu- 
dviem sukaupti į metų pabaigą. Suma buvo nemaža, bet ne tokia, kad 
imtų graužti sąžinė ar sukiltų noras grąžinti pinigus savininkui. Kas 
sekmadienį šeimininkė ėjo išpažinties ir komunijos, bet, man regis, 
niekada neketino nei ką nors atiduoti, nei krimstis, nes, kaip minėjau, 
buvo šventa moteris. 

Ant kaklo ji nešiojosi tokį didelį rožinį, jog kur kas lengviau bū- 
tų buvę ant kupros tampyti ryšulį malkų. Prie jo buvo prikabinėta ga- 
lybė medaliukų, kryželių ir stambesnių karolėlių melstis už vėles, 
skaistykloje kenčiančias. Pasak jos, kasnakt varstydavo jį, melsdama- 
si už savo geradarius. Per šimtą šventųjų buvo jos globėjai, ir, tiesą 
pasakius, visų jų paramos buvo ji reikalinga, idant nusivalytų savo 
nuodėmių. Miegojo ji kambarėlyje virš mano pono miegamojo ir kal- 
bėjo daugiau poterių nei koks neregis elgeta. Pradėdavo paprastai 
„,Teisinguoju teisėju“ ir baigdavo „Conguibult“ bei „Salve, Regina“ *. 
Poterius tyčia kalbėdavo lotyniškai, dėdamasi Žiopliuke, ir taip dar- 
kydavo žodžius, jog visi mes plyšdavome juokais. Turėjo ji ir kitokį 

talentą: mokėjo patenkinti bet kokį norą ir palepinti bet kieno skonį, 
kitaip sakant, buvo sąvadautoja. Teisindamasi man kalbėdavo, jog pa- 
veldėjusi tą savybę panašiai kaip Prancūzijos karalius Dievo dovaną 
gydyti nuo skrofuliozės“. 

Jūsų malonybė, ko gero, pamanys, jog mudu visada gražiai su- 
tardavome. Betgi ne paslaptis, jog du draugai, gobšūs iš prigimties, 
visada stengiasi apgauti vienas kitą! Kieme šeimininkė augino vištas, 
ir aš užsimaniau vištienos. Perekšlė vedžiojosi būrelį jau ūgtelėjusių 
viščiukų, ir štai vieną dieną šeimininkė, berdama grūdus, ėmė kaip 
paprastai juos šaukti: „Pijukai! Pijukai! Pijukai!“ išgirdęs ją šitaip 
šaukiant viščiukus, surikau nesavu balsu: 

— Dievaž, šeimininke, jei užmuštumėte žmogų ar apvogtumėte 
karalių, gal ir nutylėčiau, bet nuslėpti tai, ką jūs čia darote, nevalia! 
Vargas jums ir man! 

Išvydusi mane ne juokais susijaudinusį, ji sutriko ir paklausė: 

— O ką gi aš padariau, Pablai? Liaukis šaipęsis ir neužduok man 
širdies. 

— Imsiu aš mat šaipytis! Juk dabar negaliu duoti žinios Inkvizici- 
jai, kitaip mane atskirs nuo Bažnyčios. 

— Inkvizicijai'? — paklausė ji krūptelėjusi. - Kuo gi aš nusidėjau 
tikėjimui? 

— Ir dar kaip nusidėjote! — atsakiau. — Su Inkvizicija nėra ko juo- 
kauti. Verčiau prisipažinkite, jog apsitarėte netyčia, tik nieku gyvu 
nesiginkite, kad piktžodžiavote ir įžūliai nevaldėte liežuvio. 

— O jeigu aš atgailosiu, Pablai, ar mane nubaus? — išsigandusi pa- 
klausė ji. 

— Ne, - atsakiau. - Tuomet duos išrišimą. 

— Tai aš gailiuosi, — tarė ji. — Tik pasakyk man, kuo nusidėjau, nes 
aš nieko nežinau, prisiekiu savo artimųjų vėlėmis. 

— Nejaugi pati nesusiprotėjote? Nebežinau, kaip ir besakyti, bet 
mane siaubas ima nuo jūsų įžūlumo. Bene nepamenate, kaip šaukė- 
te viščiukus: „Pijukai! Pijukai!“, o juk Pijus — tai vardas, kurį papras- 
tai turi popiežiai, Dievo vietininkai ir Bažnyčios galvos! Sunki jūsų 
nuodėmė! 

Ji mirštamai perblyško ir tarė: 

— Pablai, aš tikrai taip sakiau, bet lai nubaudžia mane Dievas, jei 
turėjau kokią piktą mintį. Aš labai gailiuosi, o tu pagalvok, ar negaliu 
kuo išpirkti savo nuodėmės, nes mirsiu atsidūrusi prieš Inkviziciją. 

— Jei prisieksite prieš šventąjį altorių, jog neturėjote jokios pik- 
tos minties, aiškus daiktas, jūsų neįskųsiu, bet užtat privalote duoti 
man štai šiuos du viščiukus, kuriuos lesinote šaukdama švenčiausiuo- 
ju popiežių vardu, o aš nunešiu juos inkvizitoriui sudeginti, nes jie 
sutepti. Be to, turite prisiekti, jog daugiau tai nebepasikartos. 

Šeimininkė nudžiugusi tarė: 

— Neškis juos, Pablai, o rytoj aš duosiu priesaiką. 

Kad jai nekiltų jokių įtarimų, pridūriau: 

— Visa bėda, Sipriana (nes tuo vardu buvo šeimininkė), kad ir aš 
galiu kailį prikišti. O jeigu inkvizitorius staiga tars, jog nusižengiau 
aš, ir ims mane kvosti. Neškitės juos pati, nes man, dievaži, baisu. 

— Pablai, pasigailėk manęs, dėl Dievo meilės, ir nunešk jam tuos 
viščiukus, — sulig šiais žodžiais tarė ji. - Nieko bloga tau neatsitiks. 

Ilgai aš prašydinausi ir pagaliau — nes kaip tik to ir norėjau — su- 
tikau, paėmiau viščiukus, paslėpiau juos savo kambaryje, apsimečiau, 
kad išeinu, o grįžęs pasakiau: 

— Nusisekė geriau, nei tikėjausi. Inkvizitorius norėjo eiti drauge 
kaltininkės pažiūrėti, bet aš gražiai jį apmoviau ir viską sutvarkiau. 

Ji puolė mane glėbesčiuoti, padovanojo viščiuką, ir aš nusinešiau 
jį ten, kur buvau palikęs jo draugus, paprašiau vieną kepėją juos su- 
troškinti ir surengiau pokylį su kitais tarnais. Šeimininkė ir donas 
Djegas permanė mano išdaigą, ir visiems namams buvo džiaugsmo 
iki valiai. Šeimininkė taip susikrimto, jog vos nepasimirė iš sielvarto. 
Ir iš apmaudo per plauką neišdavė visų mano suktybių, bet norom ne- 
norom turėjo prikąsti liežuvį. 

Pamatęs, jog santykiai su šeimininke pašlijo ir jog nebegalėsiu 
jos mMaustyti, ėmiau ieškoti naujų pramogų ir griebiausi to, ką studen- 
tai vadina „graibštavimu“. Ir čia man nutiko gražiausių dalykų. Kar- 
tą eidamas pagrindine gatve kokią devintą vakaro, kai būna maža 
žmonių, pastebėjau cukrainę, o joje ant prekystalio — pintinę razinų. 

Įšokau į vidų, nutvėriau pintinę ir Dieve duok kojas. Šeimininkas 
puolė vytis, o jam iš paskos — būrys tarnų bei kaimynų. Nors ir bėgau 
toli priešaky, vis dėlto sumečiau, jog, vilkdamas sunkų laimikį, ne- 
paspruksiu nuo persekiotojų, tad, pasukęs už kampo, atsisėdau ant 
pintinės, skubiai apsivyniojau koją apsiausto skvernu, susiėmiau ją 
rankomis ir, dėdamasis elgeta, pratrūkau aimanuoti: 

— Ak, atleisk jam, Viešpatie! Kaip numynė man koją! 

Išgirdę vaitojant, persekiotojai pribėgo, ir aš pradėjau šauktis 
Švenčiausiosios Mergelės Marijos ir kalbėti įprastines elgetų litani- 
jas. Jie pakliuvo ant kabliuko ir paklausė: 

— Ar nebėgo čia pro šalį žmogus, broliuk? 

— Štai ten nubėgo, koją man numynė. Garbė Jėzui Kristui! 

Jie leidosi toliau ir dingo, o aš, palikęs vienas, parvilkau pintinę 
namo, papasakojau savo išdaigą, bet niekas manimi nepatikėjo, nors 
smagu buvo visiems kaip niekad. Todėl pakviečiau juos kitą vakarą 
pasigėrėti mano graibštavimu. 

Nuėjome, bet jie, pastebėję, kad pintinės stovi cukrainės gale ir 
iš gatvės ranka jų nepasieksi, tarė, jog man neišdegs, juoba kad ir šei- 
mininkas, gavęs pamoką, žiūrėjo akis išpūtęs. Per kokį dvidešimtį 
žingsnių nuo cukrainės išsitraukiau ilgoką špagą ir puoliau į vidų 
šaukdamas: „„Mirk!“ Ir smeigiau taikydamas į šeimininką. Jis susmu- 
ko melsdamas nežudyti be nuodėmių atleidimo, o aš pasmeigiau vie- 
ną pintinę, užsimoviau ant špagos ir nėriau pro duris. Draugai nustėro 
išvydę mano pokštą ir sprogo juokais, kai cukrainės šeimininkas ėmė 
prašyti jį apžiūrėti, nes, be abejo, esąs sužeistas to žmogaus, su ku- 
riuo ką tik kalbėjęs. Tačiau apsižvalgęs pastebėjo, kad viena pintinė 
dingusi, o kitos išvartytos, susivokė tapęs suktybės auka ir įniko žeg- 
notis. Prisipažįstu, tai buvo gražiausia išdaiga mano gyvenime. 

Buvau jaunas ir, klausydamasis, kaip draugai liaupsina mano iš- 
monę ir sugebėjimą išsipinklioti iš visų bėdų, įsidrąsinęs leisdavausi 
į dar šaunesnius žygius. Kas dieną pareidavau namo, susivėręs ant 
juostos virtinę ąsočių, kurių galybes išprašydavau iš vienuolių van- 
dens atsigerti ir negrąžindavau; nuo to laiko jos nieko neskolindavo 
be užstato. 

Tuo metu ir pažadėjau donui Djegui bei kitiems draugams pa- 
vogti špagas iš naktinės sargybos. Susitarėme ir išėjome visi drauge 
su manimi priešaky. Kai pastebėjome sargybos būrį, žengiau artyn su 
kitu tarnu ir didžiai susijaudinęs paklausiau: 

— Teisingumas? 

— Taip, — atsakyta man. 

— Ar yra korechidoras? 

Jie atsakė, jog yra. Puoliau ant kelių ir sušukau: 

— Pone, jūsų malonybės rankose mano išgelbėjimas ir mano kerš- 
tas, ir didi nauda valstybei. Teikitės išklausyti keletą žodžių akis į akį, 
jei pageidaujate sučiupti stambų žvėrį. 

Jis paėjėjo į šalį, sargybiniai stvėrėsi už špagų, o algvasilai už 
lazdų. 

— Pone, aš atvykau iš Sevilijos, sekdamas šešis labiausiai užkietė- 
jusius nevidonus, plėšikus ir galvažudžius, — tariau. - Vienas nužudė 
mano motiną ir brolį, o paskui apiplėšė, ir tai galiu įrodyti. Drauge su 
jais, kaip girdėjau juos kalbant, atvyko prancūzų šnipas, ir, kiek galiu 
spręsti iš jų kalbų, įtariu, jog atsiuntė jį... — ir dar tyliau pridūriau: — 
Antonijas Peresas”. 

Sulig tais žodžiais korechidoras pašoko ir suriko: 

— Kurgi jie? 

— Viešnamyje, pone! Paskubėkite, jūsų malonybe, mano motinos 
ir brolio vėlės atsiteis jums maldomis, o karalius savo ruožtu... 

— Viešpatie! — sušuko. - Paskubėkime. Ei, paskui mane! Duoki- 
te šen skyda! 

— Pone, - sulaikiau jį, vėl pasivedėjęs į šalį, - šitaip elgdamiesi 
padėsite galvas. Tegul iš pradžių visi po vieną sueina į vidų be špagų, 
nes jie sėdi kambariuose, apsiginklavę pistoletais, ir, pastebėję, kad 
turite špagas, kokias paprastai nešioja teisingumo sergėtojai, ims šau- 
dyti. Geriau pulti iš pasalų su durklais ir juos sučiupti, o tam žmonių 
mums ganės. 

Patiko tas pasiūlymas korechidorui, pasinešusiam nutverti gerą 
grobį. Prisėlinome artyn, ir korechidoras įsakė sukišti špagas į žolę 
vejoje priešais namą. Visi taip ir padarė ir nuėjo toliau. Aš žengiau iš 

paskos, pamokęs draugą griebti špagas, kai tik sargyba jas paliks, ir 
dumti namo. Kai visi suėjo į vidų, įsimaišęs tarp kitų žmonių, aš atsi- 
likau, pasukau už kampo į gatvikę ir nukūriau Vitorijos aikštės pusėn 
tokiu greičiu, jog nė skalikas nebūtų manęs pasivijęs. 

Sugriuvę į vidų ir nieko neradę, nebent studentus ir visokio plau- 
ko perėjūnus (o jie atsveria vieni kitus), sargybiniai šoko manęs ieško- 
ti, tačiau neaptiko ir, įtarę kažką negera, puolė atgal prie savo špagų ir 
gavo šnipštą! 

Kas apsakys, kiek rūpesčių tąnakt turėjo korechidoras ir rekto- 
rius? Jie apvaikščiojo visus kiemus, apžiūrėjo visus veidus, patikrino 
visus ginklus. Užėjo ir į mūsų namus, o aš, idant manęs nepažintų, at- 
siguliau į lovą, užsimaukšlinęs naktinę kepuraitę, su žvake vienoje 
rankoje ir su Nukryžiuotuoju kitoje, šalia atsistojo kunigu apsitaisęs 
draugas, kad padėtų man persikraustyti į kitą pasaulį, o visi kiti ėmė 
giedoti litanijas. Pasirodė rektorius su algvasilais, išvydo tą vaizdą ir 
išėjo nė neįtardamas, jog čia jiems paruoštas vylius. Jie nieko nežiū- 
rėjo, o rektorius net sukalbėjo maldelę ir paklausė, ar aš jau praradęs 
žadą. Jam atsakyta, jog praradęs. Po to jie pasitraukė, netekę vilties 
aptikti kokį vagystės pėdsaką. Rektorius dievažijosi atiduosiąs kalti- 
ninką į teisingumo rankas, o korechidoras žadėjo pakarti, kad ir ko- 
kio didiko sūnus jis būtų. Aš prisikėliau iš numirusių, o Alkaloje iki 
šiol vis dar kalbama apie mano išdaigą. 

Kad per daug nenusibosčiau jūsų malonybei, nepasakosiu, kaip 
medžiodavau grobį miesto prekyvietėje ir kaip ištisus metus kursčiau 
namų židinį, apdėdamas mokesčiais gelumbių prekijus, auksakalius ir 
daržovių pardavėjas, nes man nėjo iš galvos tas įžeidimas, kurį gavau 
būdamas gaidžių karalius. Nekalbėsiu ir apie duokles, kurias imdavau 
iš aplinkinių vynuogynų bei daržų. Tie ir kiti žygiai pelnė man buk- 
liausio sukčiaus ir perėjūno šlovę. Maloningi man buvo visi bajorai, 
ir kiekvienas jų geidė paveržti mane iš dono Djego, bet aš ištikimai 
tarnavau savo ponui, kurį gerbiau ir godojau už didį prielankumą ir 
meilę. 

SEPTINTAS PERSKYRIMAS 


APIE DONO DJEGO IŠVYKIMĄ IR ŽINIĄ 
APIE TĖVŲ MIRTĮ, IR APIE TAI, 
KĄ NUSPRENDŽIAU DARYTI TOLIAU 


Tuo metu donas Djegas gavo nuo savo tėvo laišką, o drauge su 
juo dar vieną, kurį prašė man perduoti dėdė, vardu Alonsas Ramplo- 
nas, žmogus, pilnutėlis visokių dorybių, pagarsėjęs Segovijoje savo 
artimais ryšiais su teisingumu, nes pastaruosius keturiasdešimt metų 
savo rankomis vykdė visus teisingumo nuosprendžius. Trumpai drū- 
tai, buvo jis budelis, bet toks meistras, kokių reta, ir bežiūrint, kaip jis 
dirba, nejučia ėmė noras kad ir tave jis pakartų. Taigi tas dėdė ir pa- 
rašė iš Segovijos į Alkalą man šitokį laišką: 


„Sūnau mano Pablai (mat didžiai mane mylėjo ir vadino sūnu- 
mi)! Dėl svarbių pareigų, jo didenybės karaliaus man patikėtų šia- 
me mieste, vis neturėjau laiko anksčiau parašyti tau laiško, nes visa 
bėda, jog, karaliui tarnaujant, niekada nestinga darbo, atlyginimo, 
deja, vien liūdna šlovė, kuri pelnoma šia tarnyba. Sunku man praneš- 
ti nemalonią žinią. Tavo tėvelis pasimirė prieš savaitę, parodydamas 
tokią drąsą, kokią sugeba parodyti vyras mirties valandą. Sakau kaip 
žmogus, padėjęs jam žengti į kapą. Ant asilo jis užšoko net neįsispy- 
ręs į balnakilpes. Liemenė buvo lyg tam tyčia jam pasiūta. Taip šau- 
niai jis atrodė, jog niekas nebūtų jo palaikęs nuteistuoju pakarti, jei 
priešaky nebūtų matęs Nukryžiuotojo. Jojo jis laisvai ir nevaržomai, 
žiūrėdamas pro langus ir pagarbiai sveikindamasis su tais, kurie me- 
tė savo darbus, norėdami į jį pažiopsoti. Porą kartų netgi pasiraitė 
ūsus. Savo nuodėmklausius prašė per daug nesivarginti ir liaupsino 
jų doras, dievobaimingas kalbas. Priėjęs prie kartuvių, užkėlė koją 
ant pakopos ir ramiai užlipo aukštyn, užuot ropojęs keturpėsčias, 
kaip tai daro kiti, o pastebėjęs, kad viena pakopa sulūžusi, kreipėsi į 
teisingumo sergėtojus prašydamas ją sutaisyti, nes ne visi esą tokie 
drąsūs kaip jisai. Neperdėsiu sakydamas, jog visiems jis labai patiko. 

Viršuje jis atsisėdo, susiglostė drabužių klostes, paėmė kilpą ir 
užsinėrė ant kaklo. O matydamas, jog vienas teatinas"' ketina klausy- 
ti jo išpažinties, pasigręžė į jį ir tarė: „Tėve, išpažintį aš jau atlikau, 
todėl sukalbėkite „Tikiu“ ir kuo greičiau baikime šį reikalą, nenoriu 
tuščiai malti liežuviu“. Tasai taip ir padarė. Vėliau paprašė mane 
pakreipti ant šono gobtuvą ir nušluostyti seiles nuo smakro. Taip ir 
padariau. Nušoko jis nepariesdamas kojų ir nesivaipydamas ir kabo- 
jo toks orus, jog daugiau nėra ko ne norėti. Aš jį ketvirčiavau, o pa- 
laikus palaidojau vieškelių dulkėse. Tik vienas Dievas težino, kaip 
skaudu man buvo matyti jo kūną, tapusį dovanu varnų grobiu, bet 
manau, jog bent jau pyragiai suteiks mums šiokią tokią paguodą, įda- 
rydami jo palaikais pyragėlius po keturis maravedžius. 

Apie tavo motulę, nors ji dar tebėra gyva, galiu pasakyti veik tą 
patį, nes ją suėmė Toledo inkvizicija už lavonų atkasinėjimą bedieviš- 
kais sumetimais. Sakoma, jog kas naktį ji bučiuodavusi akį be vyzdžio 
ožiu pasivertusiam šėtonui. Jos namuose aptikta kojų, rankų kaulų 
bei kaukolių kur kas daugiau nekaip kokioje stebuklais garsėjančioje 
koplyčioje. Visų mažiausias nusižengimas, kuriuo ji kaltinama, - tai 
vylingas skaistybės grąžinimas ją praradusioms. Sakoma, Švenčiau- 
siosios Trejybės dieną sykiu su keturiais šimtais likimo bendrų prieš 
visą Toledą ji pasirodysianti ant pakylos ir būsianti sudeginta ant 
laužo. Skaudu, kad ji užtraukia tokią nešlovę visiems mums, o ypačiai 
man, nes, šiaip ar taip, tarnauju karaliui ir man nedera turėti tokios 
giminės. 

Sūnau, paliko čia tau šioks toks turtas, tavo tėvų nuslėptas, viso 
labo kokie keturi šimtai dukatų. Aš — tavo dėdė, ir visa, ką turiu, pri- 
klauso tau. Turėdamas tai galvoje, gali atvažiuoti čionai, o mokėda- 
mas lotynų kalbą ir išmanydamas retoriką, būsi nepranokstamas bu- 
delis. Atrašyk man nedelsdamas, o tuo tarpu tesaugo tave Dievas“. 


Nesiginu, skaudžiai užgavo man širdį ši nauja nešlovė, bet iš da- 
lies ir paguodė: mat kuo didesnės tėvų nuodėmės, tuo lengviau vai- 
kams ištverti sielvartą, palikus našlaičiams. 

Nubėgau pas doną Djegą, beskaitantį tėvo laišką, kuriuo tasai lie- 
pė sūnui nedelsiant grįžti namo, tik vienam, be manęs, nes jo klausą 

pasiekę gandai apie mano išdaigas. Donas Djegas pasakė man, jog 
ketina keliauti namo ir paklusti tėvo valiai, kad ir kaip skaudu su ma- 
nimi išsiskirti. O man buvo juo skaudžiau. Pasisiūlė parūpinti man 
tarnybą pas vieną bajoraitį, savo bičiulį. Aš tik nusijuokiau išgirdęs jo 
žodžius ir atsakiau: 

— Pone, aš jau nebe tas, ir mano mintys nebe tos. Man to negana, 
esu vertas šio to didesnio. Jeigu jau mano tėvui teko laimė iš aukšto 
pažvelgti į susirinkusius bajorus, man juo labiau dera aukšta vieta. 

Papasakojau jam, kaip garbingai mirė tėvas, iki paskutinės va- 
landėlės išsaugojęs orumą, kaip jį ketvirčiavo ir sukapojo į gabalus, 
papasakojau viską, ką parašė man dėdė budelis, ir apie motulę, atsi- 
dūrusią Inkvizicijos kalėjime, nes jisai žinojo, kas aš toks, ir galėjau 
jam išpažinti viską, nėmaž nesigėdydamas. Donas Djegas nuoširdžiai 
mane užjautė ir pasiteiravo, ką ketinu daryti. Išdėsčiau jam savo pla- 
nus, ir kitą dieną, didžiai nuliūdęs, jis iškeliavo Segovijon, o aš pali- 
kau vienas, nuo visų slėpdamas savo sielvartą. 

Laišką sudeginau, idant, netyčia pasimetęs, nepakliūtų kam į 
rankas, ir ėmiau ruoštis kelionėn į Segoviją, pasiryžęs susipažinti su 
giminėmis ir, atsiėmęs palikimą, bėgti nuo jų kur akys veda. 

antra knyga 


PIRMAS PERSKYRIMAS 


APIE KELIONĘ IŠ ALKALOS Į SEGOVIJĄ 
IR APIE TAI, KAS NUTIKO BEKELIAUJANT 
IKI RECHO, KAME AŠ APSINAKVOJAU 


Atėjo diena atsisveikinti au pačiu geriausiu gyvenimu, kokį kada 
nors turėjau. Vienas Dievas težino, kokių jausmų vedamas palikau 
draugus ir bičiulius, kurių buvo be skaičiaus. Slapta išsipardaviau 
menką savo labą, kad susidaryčiau kiek pinigų kelionei, ir įvairiausio- 
mis suktybėmis surinkau apie šešis šimtus realų. Išsinuomojau mulą ir 
išjojau iš namų, iš kur beliko pasiimti nebent savo šešėlį. Kas apsakys 
man, kaip graužėsi kurpius, neatgavęs skolos, kaip rypavo apmulkin- 
ta šeimininkė, kaip plyšojo namų savininkas, nė iš tolo nematęs buto 
nuomos? Vienas sakė: „Nujautė mano širdis, kad taip ir bus!“, kitas: 
„Teisybę kalbėjo man žmonės, kad saugočiausi to apgaviko!“ Žodžiu, 
išjojau, taip gražiai atsiskaitęs su visu miestu, jog pusė jo verkė, mane 
išlydėję, o kita pusė juokėsi iš kaimynų ašarų. 

Svarsčiau apie visa tai, kad neprailgtų kelias, ir štai už Torutės pa- 
sivijau Žmogų, raitą ant mulo. Tasai žmogus taip įsijautęs kalbėjo sau 
vienas ir taip įsigilinęs buvo į savo mintis, jog nepastebėjo manęs 
netgi tada, kai su juo susigretinau. Pasisveikinau su juo, ir jis pasisvei- 
kino, pasiteiravau, kurlink keliauja, jis irgi mane to paklausė, ir, atsa- 
kę vienas kitam, įšnekome, ar pradės turkai karą ir kokiomis pajėgo- 
mis stos prieš juos karalius. Mano keliabendris įsileido dėstyti, kaip 
būtų galima užkariauti Šventąją Žemę ir užimti Alžyrą, ir iš tų kalbų 
supratau, jog tai vienas tų keistuolių, pakvaišusių dėl valstybės ir val- 
dymo reikalų. Šnekučiavome apie šį bei tą, kaip ir dera klajūnams, ir 
staiga kalba išėjo apie Flandriją. Mano keliabendris pradėjo dūsauti. 

— Šis kraštas man atsieina kur kas brangiau negu karaliui, — pra- 
bilo jis, — juk štai jau keturiolika metų, kai vargstu dėl vieno projekto, 

kuris, kad ir koks neįvykdomas, suteiktų galimybę padaryti šalyje 
tvarką ir atgauti ramybę, jei tik būtų įmanu jį įgyvendinti. 

— Koks gi tai projektas? —- pasidomėjau aš. — Ir kodėl jo neįmanu 
įgyvendinti, jeigu jis toks geras? 

— O kas jums sako, jūsų malonybe, kad jo neįmanu įgyvendin- 
ti? — atsiliepė keliabendris. — Įmanu, tik jis neįvykdomas, o tai jau 
visai kas kita. Jei nebijočiau nusibosti jūsų malonybei, mielai išdės- 
tyčiau jo esmę. Beje, ateis laikas, ir visi su juo susipažins, nes kaip tik 
dabar ketinu jį išspausdinti drauge su kitais smulkesniais veikalais, 
kuriuose, be kita ko, nurodau karaliui du būdus Ostendei' paimti. 

Paprašiau išdėstyti man savo mintį, ir jis, ilgai nelaukęs, išsitrau- 
kė iš kišenės lakštą popieriaus, parodė jame nupieštus mūsų bei prie- 
šo įtvirtinimus ir tarė: 

— Štai matote, jūsų malonybe, didžiausia kliūtis — šis jūros lo- 
pelis. Taigi aš įsakyčiau kempinėmis sugerti vandenį ir pašalinti jūrą 
iš kelio. 

Neištvėriau nenusikvatojęs iš visų plaučių, išgirdęs tokią paikys- 
tę, o jis pasižiūrėjo man į akis ir tarė: 

— Visi, kuriems dėsčiau šį projektą, pritarė man su tokiu pat 
džiaugsmu kaip ir jūsų malonybė. 

— Neabejoju, kad jūsų projektas tiek naujas ir tiek puikiai pagrįs- 
tas, — atsakiau, — tik turėkite omeny, jūsų malonybe, jog, išsiurbus 
vandenį, tuo metu buvusį jūroje, jo pritvins iš naujo. 

— Nepritvins, - atsiliepė keliabendris, — viskas mano apgalvota iš 
pagrindų, ir apie tai nėra ko kalbėti, juoba kad turiu sumanęs, kaip to- 
je vietoje pažeminti jūros lygį per dvylika žmogaus ūgių. 

Nedrįsau jam prieštarauti nuogąstaudamas, kad jis pateiks man 
naują projektą, kaip pritraukti dangų prie žemės. Kol gyvas nemačiau 
tokio pusgalvio. Chuanelas“, jo žodžiais tariant, nieko doro nenuvei- 
kęs, ir dabar jis pats sugalvojęs kur kas lengvesnį būdą pakelti Tacho 
vandenis iki Toledo lygio. Paklaustas, kokiu būdu jis manąs tai pada- 
ryti, atsakė, jog užkeikimu. Ar esate kada girdėjęs didesnę nesąmonę, 
jūsų malonybe? Galų gale jis tarė: 

— Tik aš nemanau įgyvendinti savo projekto, kol karalius man 
nesuteiks komandoro titulo, kuris man labai pritiks, nes esu kilęs iš 
gana prakilnios giminės. 

Šitaip pilstydami iš tuščio į kiaurą, prijojome Torechoną, ir jis 
atsisveikino su manim, nes turėjo aplankyti vieną giminaitę. 

Kvatodamas iš projektų, kuriais pasigelbėdamas mano keliaben- 
dris stūmė laiką, jojau toliau ir staiga iš tolo pastebėjau Dievo ir lai- 
mės man siųstą mulą, o šalia jo - žmogų, kuris, įsistebeilijęs į knygą, 
žemėje braižė linijas ir matavo jas skriestuvu. Jis sukiojosi, šokinėjo 
iš vienos vietos į kitą ir kartkartėm, sukryžiavęs du pirštus, stryk- 
čiodamas dievaižin ką su jais išdarinėjo. Prisipažįstu, iš pradžių bai- 
mingai jį stebėjau gerą valandėlę per didoką atstumą ir nedrįsau joti 
artyn, palaikęs jį burtininku. Pagaliau ryžausi, o kai atsidūriau visai 
šalia, jis mane pastebėjo, užskleidė knygą ir bandė sėstis ant mulo, 
bet pasprūdo koja, kai kišo ją į balnakilpę, ir jis išsitiesė žemėje. Aš 
padėjau jam pasikelti, ir jis tarė: 

— Klaidingai apskaičiavau apskritimo spindulį, todėl, keldamas 
save aukštesniu laipsniu, nesugebėjau nubrėžti atitinkamo lanko. 

Nepermanęs jo žodžių, persigandau ir pagalvojau, kas jis per 
žmogus, nes vargu ar kokia moteris kada nors buvo pagimdžiusi di- 
desnį išaušėlį. 

Jis pasiteiravo, ar vykstu Madridan tiese ar aplinkine kreive, ir 
nors nieko nesupratau, atsakiau, jog aplinkine kreive. Tuomet jis pa- 
sidomėjo, kieno špaga kabanti man prie šono. Atsakiau, jog manoji, 
ir jis, pasižiūrėjęs į ją, tarė: 

— Rankenos efesas turėtų būti ilgesnis, kad smeigimo centre ne- 
susidarytų kirstinių kreivių. 

Ir įsivarė į tokią ilgą ir įmantrią kalbą, jog pagaliau neištvėręs pa- 
klausiau, kokiu jis amatu verčiasi. Atsakė, jog esąs neprilygstamas 
fechtavimo mokytojas ir bet kada galįs tai įrodyti. 

— O aš, tiesą pasakius, — tariau vos tvardydamas juoką, — iš to- 
lo pastebėjęs jūsų malonybę braižant apskritimus, palaikiau tamstą 
burtininku. 

— Tuo metu aš svarsčiau vieną mintį, dingtelėjusią į galvą, — pa- 
aiškino jis, — ir tikrinau, ar įmanoma nukreipti špagą į skriestuvu at- 
matuotą skritulio ketvirtį ir nudėti priešininką, kad jis nespėtų atlikti 
išpažinties ir išduoti, kas jį nužudė. Tuo metu kaip tik bandžiau ma- 
tematiškai pagrįsti tą dūrį. 

— Nejaugi ir tam reikalinga matematika? — susidomėjau. 

— Ne tik matematika, — atvertė jis, — bet ir teologija, filosofija, 
muzika ir medicina. 

— Dėl medicinos viskas aišku, nes tas mokslas tik žmonėms ga- 
labyti ir pramanytas. 

— Nėra ko krėsti juokų, — tarė jis, — štai dabar kaip tik studijuoju 
įtūpstą, smei giant plačia kirstine ir panaudojant spiralinį moulinet. 

— Kalbėkite, ką tik norite, vis viena aš nesuprantu nė žodžio. 

— Viskas išdėstyta kuo aiškiausiai štai šioje knygoje, — tarė jis, — 
o vadinasi ji „Špagos meno didybė“. Tai puiki knyga, pilna stebuklin- 
gų pamokymų. Štai apsistosime Reche nakvynės ir su dviem iešmais 
parodysiu jums tokį stebuklą, jog norom nenorom tuo patikėsite. Kas 
perskaitys tą veikalą, nudės ką tinkamas, čia jau tikras dalykas. 

— Arba ta knyga moko žmones nedorybių, arba ją parašė koks 
daktaras. 

— Daktaras? Kurgi ne, - atsiliepė jis, — tai didžio mokslo vyras, 
jeigu ne daugiau. 

Taip besišnekėdami, prijojome Rechą. Sustoiome prie užeigos, o 
kai lipome nuo mulų, jis suriko man visu balsu, kad sudaryčiau ko- 
jomis buką kampą, paskui nuleisčiau jas lygiagrečiai vieną su kita ir 
užimčiau kūno padėtį, statmeną į žemę. Pamatęs mane juokiantis, už- 
eigos šeimininkas paklausė, ar šis bajoras kartais ne indėnas, kad taip 
keistai nusišneka. Maniau, kad pakvaišiu iš juoko. Tuo tarpu mano 
keliabendris žengė artyn prie šeimininko ir tarė: 

— Pone, duokite man porą iešmų kelioms liestinėms, tuoj pat juos 
grąžinsiu. 

— Viešpatie! - sušuko šeimininkas. — Duokite šen tas savo liesti- 
nes, jūsų malonybe, mano pati beregint jas iščirškins, nors gyvenime 
nesu girdėjęs, kad būta tokių paukščių! 

— Ką? Kokių paukščių? — Ir kreipėsi į mane: — Matote, jūsų malo- 
nybe, ką reiškia nemokšiškumas! Duokite man iešmus, jų man reikia 
fechtavimui. Galimas daiktas, šiandien, pamatęs, ką darau, laimėsite 
kur kas daugiau, nei pelnėte per visą gyvenimą. 

Vis dėlto laisvų iešmų neatsirado, ir mums teko pasitenkinti 
dviem samčiais. Juokingesnio reginio pasaulyje niekas nebuvo matęs. 
Špagos meistras strykčiojo ir kalbėjo: 

— Kelių laipsnių posūkis — ir persvara mano pusėje, nes šiuo 
kampu puolu priešininką iš profilio. O dabar man pakanka ir lėto ju- 
desio nudėti jį kaip niekur nieko. Štai šitaip smeigiu, o taip kertu. 

Jis strapaliojo aplink su savo samčiu per mylią atstu nuo manęs, 
o kadangi stovėjau nejudėdamas, visi jo apgaulingi įtūpstai panėšėjo 
veikiau į virėjos tūpčiojimą apie bėgantį puodą. 

— Šit kaip dera kautis, — pagaliau tarė jis, — ne darkytis it girtam, 
kaip moko visi tie sukčiai, tariami špagos meistrai, kuriems tik lakti 
terūpi. 

Sulig tais paskutiniais žodžiais iš gretimo kambario, šiepdamas 
dantis, išėjo galiūnas mulatas su plačiakrašte, lyg skėtin įsikiepyta 
skrybėle, po dukslia, kaspinais padabinta striuke pasivilkęs buivolo 
odos koletą', kreivomis kojomis nelyginant erelis imperatoriaus her- 
be, per signum crucis de inimicis suis“ paženklintu veidu, smailia 
barzdele, su ūsais, styrančiais į šalis it kalavijo garda, apgniaužęs 
stulgį, pagražintą pinučiais, kur kas tankesniais nei pertvara moterų 
vienuolyno parlatorijuje. 

— Aš diplomuotas špagos meistras, — prabilo jis, akis nudelbęs į 
žemę, — ir prisiekiu saule, savo spinduliais brandinančia javus, jog 
sukaposiu į gabaliukus kiekvieną, kas blogai atsiliepia apie lemtus 
vyrus, fechtavimo meno mokytojus. 

Pamatęs, kurlink krypsta reikalai, įsiterpiau tarp jųdviejų ir pasa- 
kiau mulatui, kad mano keliabendris ne jį turėjęs galvoje ir kad jam 
nesą ko įsižeisti. 

— Tegul ima ginklą, jei turi, ir meta šalin samčius, pažiūrėsime, 
katras tikrai išmano fechtavimo meną. 

Staiga mano bėdinas keliabendris atskleidė knygą ir visu balsu 
prabilo: 

— Apie tai rašoma štai šioje knygoje, o ji atspausdinta karaliaus 
leidimu, ir aš įrodysiu, kad joje sakoma teisybė, su samčiu ar be sam- 
čio, šičia ar kur kitur, o jei kas netiki, imkime ir išmatuokime. — Ir, iš- 
sitraukęs skriestuvą, pridūrė: — Šis kampas bukas. 

Tuomet mulatas, išsitraukęs stulgį, tarė: 

— Nepažįstu aš nei Kampo, nei Buko ir tokių pravardžių kaip gy- 
vas nesu girdėjęs, bet užtat štai šiuo stulgiu sukaposiu jus į gabaliukus. 

Ir puolė vargetą, o tas leidosi bėgti ir, šokinėdamas po namus, už- 
sispyręs kartojo: 

— Jis negali manęs sužeisti, nes turiu persvarą keliais profilio 
laipsniais. 

Sutaikinome juodu su šeimininku ir kitais žmonėmis, nors vos 
galėjau žingsnį žengti iš juoko. 

Nuvedėme vargšelį į jo kambarį, drauge apsistojau ir aš. Visi pa- 
vakarieniavo ir sugulė, o jis atsikėlė antrą valandą nakties ir vienmarš- 
kinis ėmė klaidžioti tamsoje po kambarį, tolydžio pasišokėdamas ir sa- 
vo matematiška šneka paistydamas visokias nesąmones. Negana to, 
kad mane pažadino, dar nulipo pas šeimininką prašyti Žiburio, nes, jo 
žodžiais tariant, radęs tinkamą tašką dūriui, nukreiptam statmenai į 
stygą. Iš miego prikeltas šeimininkas pasiuntė jį po velnių ir įniršęs iš- 
vadino puspročiu. Tuomet jis užkopė aukštyn ir pasiūlė man, jei pagei- 
dauju išlipti iš lovos, parodyti atsakantį smūgį, jo paties išgalvotą prieš 
turkus ir jų jataganus. Ir pridūrė, jog artimiausiu metu ketina vykti pas 
karalių ir išmokyti jį to meno katalikų tikėjimo labui. 

Neilgai trukus išaušo, mes apsirengėme, apsimokėjome už nakvy- 
nę, galutinai sutaikinome špagos meistrą su mulatu, ir tas atsisveikin- 
damas pareiškė, jog mano keliabendrio knyga gera, tik fechtavimo iš 
jos neišmoksi, o veikiau išprotėsi, nes diduma joje nesupras nė žodžio. 

ANTRAS PERSKYRIMAS 


APIE TAI, KAS MAN NUTIKO 
KELYJE Į MADRIDĄ, SUSITIKUS SU POETU 


Aš pasukau į Madridą, ir špagos meistras atsisveikino su mani- 
mi, nes jojo į kitą pusę. Jau nutolęs gerokai, staiga sparčiai grįžo at- 
gal, visu balsu mane šaukdamas, ir nors buvome atvirame lauke ir 
niekas mūsų negirdėjo, pakuždėjo man į ausį: 

— Meldžiu, jūsų malonybe, niekam neatskleiskite tų didžių fech- 
tavimo meno paslapčių, kurias jums patikėjau, saugokite jas, nes, 
kaip man regis, jūs Žmogus su galva. 

Daviau jam Žodį, jog taip ir padarysiu, jis pasuko atgal ir nujojo 
sau, O aš tik nusijuokiau iš jo įstabių paslapčių. 

Taip aš nujojau kokią mylią ir nieko nesutikau kelyje. Jojau mąs- 
tydamas, kiek daug sunkumų laukia manęs doros ir šlovės kelyje, nes 
visų pirma reikėjo nuslėpti, kiek menkai dorybių turėjo mano tėvai, o 
paskiau pelnyti tokią šlovę, kad ji užtemdytų mano praeitį. Tos mintys 
man atrodė tokios taurios, jog didžiavausi jomis ir sau vienas kalbė- 
jau: „Labiausiai turiu didžiuotis savimi, nes nebuvo kas rodo pavyzdį 
nei kas moko doros, o juk paprastai ji paveldima iš protėvių“. 

Taip mąstydamas ir kalbėdamas sau vienas, pasivijau senyvą 
dvasininką, ant mulo jojantį Madrido link. Mudu įšnekome, ir jis pa- 
klausė, iš kur keliauju. Atsakiau, jog iš Alkalos. 

— Tebūnie Viešpaties prakeikti visi žmonės tame mieste, — tarė 
Jis, — nes ten nesutikau nė vieno šviesaus proto vyro. 

Paklausiau, kaip jis gali šitaip atsiliepti apie miestą, kame gyve- 
na tiek mokslingų vyrų. 

— Mokslingų? — sušuko jis įtūžęs. — Tokių mokslingų, pasakysiu 
Jūsų malonybei, jog štai jau keturiolika metų, kai Machalaondoje?, 
kame tarnavau zakristijonu, kuriu giesmes Dievo Kūno šventės bei 
Kalėdų garbei, o jie nesiteikė premijuoti nė vieno mano eilėraštuko. 
O kad jūsų malonybė įsitikintute, kokie jie man neteisingi, paskaity- 
siu vieną kitą. Esu tikras, jog jums patiks mano eilės. 

Pasakyta — padaryta. Išsitraukė ritinį popieriaus ir užpylė mane 
srautu vimdomųjų eilių, ir iš pirmųjų, kurias šičia pateikiu, galima su- 
sidaryti nuomonę, ko vertos buvo visos kitos. 


Argi ne linksma, piemenėliai, 
kad šiandie mus aplanko vėlei 
globėjas mūsų Korpus Kristi? 
Prieš jį ant kelių dera kristi, 
kaip Dievo avinėlis tyras 

nuo nuodėmių jisai apvalo 
visus, kas dedasi ant stalo 

jo kūną, vaikas tai ar vyras, 
kas šiandie alkį juo malšina, 
paskum jau artimą šokina. 
Lai čiulba ulba paukštužėliai! 
Argi ne linksma, piemeneliai?.. ir t.t. 


— Ką gražesnio galėtų suposmuoti netgi laurais vainikuotas po- 
etas? — tarė jis. — Tik pažiūrėkite, kokia paslaptis glūdi vien žodyje 
„piemenėliai“! Daugiau nei mėnesį sukau galvą, kol jį atradau. 

Jau nebetvėriau juoku, ir jis šnypšdamas trykštelėjo man iš akių 
ir iš šnervių. 

— Nuostabios eilės! — sušukau kvatodamas iš visų plaučių. — Tik 
man keistoka girdėti tokį pasakymą: „„Globėjas mūsų Korpus Kristi“. 
Juk Corpus Christi — joks globėjas, tai tiesiog Švenčiausiojo Sakra- 
mento įsteigimo diena. 

— Va, dailiausia! — pašaipiai atsiliepė jis. - Štai parodysiu jums 
kalendorių ir pamatysite, jog tai kanonizuotas šventasis, kaip Dievą 
myliu! 

Nebepajėgiau ginčytis, nes ko nesprogau iš juoko, matydamas 
tokį neregėtą nemokšiškumą, bet vis dėlto prisipažinau, kad eilės ver- 
tos kuo didžiausio pagyrimo ir kad gyvenime nesu girdėjęs tokio nuo- 
stabaus kūrinio. 

— Nesate girdėjęs? — nusigriebė jis mano žodžių. — Tai va, pa- 
siklausykite, jūsų malonybe, trumputę ištrauką iš knygelės, kurią 

paskyriau vienuolikai tūkstančių kankinių mergelių, kiekvienos jų 
garbei sukurdamas po penkiasdešimt oktavų. Tai dieviškas dalykas! 

Pasibaisėjęs, kad teks išklausyti šitiek milijonų oktavų, puoliau jį 
melsti gink Dieve neskaityti dvasinių eilių, ir tuomet jis pradėjo de- 
klamuoti komediją, kurioje buvo daugiau dienų“, nei jų reikia kelio- 
nei į Jeruzalę. 

— Parašiau ją per dvi dienas, — tarė jis. — Čia tiktai juodraštis. 

Popieriaus komedijai išėjo apie tris šimtus lakštų. Vadinosi ji 
„Nojaus arka“. Veikėjai buvo gaidžiai ir pelės, arkliai, lapės, vilkai ir 
šernai nelyginant Ezopo pasakėčiose. Išliaupsinau jos mintį bei kom- 
poziciją, ir jis man atsakė: 

— Tai mano paties sugalvota, kitos tokios komedijos visame 
pasaulyje nerasi. Svarbiausia, tai naujovė, ir jeigu man pasisektų ją 
pastatyti kokiame teatre, ji turėtų nežmonišką pasisekimą. 

— Argi įmanu ją pastatyti, jeigu veikėjai — žvėrys, o žvėrys juk 
nekalba? — tariau. 

— Štai čia visa bėda, kitaip ar galėtų jai prilygti koks kūrinys? Be- 
je, aš jau galvojau panaudoti kalbančias papūgas, šarkas ir strazdus, o 
per intermedijas išleisti scenon beždžiones. 

— Išties nuostabus dalykas. 

— Turiu dar nuostabesnių, — atsiliepė jis, - esu sudėjęs eilių myli- 
mai moteriai. Štai čia matote devynis šimtus ir vieną sonetą ir dvylika 
ketureilių, — skaičiavo jis, lyg smulkindamas eskudus', - kuriuose ap- 
dainavau savo damos kojas. 

Paklausiau, ar matęs jas savo akimis, ir jis atsakė, jog dvasinio 
luomo žmogui draudžiama į jas žiūrėti, tačiau jo kūriniai esą veikiau 
pranašiško pobūdžio. Tiesą pasakius, nors ir smagu buvo jo klausytis, 
vis dėlto pabūgau tokios aibės prastų eilių, tad nukreipiau kalbą kita 
linkme. Pasakiau jam, kad matau zuikių, ir jis kaipmat pašoko: 

— Tai aš pradėsiu tuo sonetu, kur lyginu ją su tais žvėreliais. 

Ir pradėjo, o aš, norėdamas išmušti jį iš vėžių, paklausiau: 

— Ar pastebite, jūsų malonybe, tą žvaigždę, matomą ir dieną? 

Ir jis atsakė: 

— Kai baigsiu šį sonetą, paskaitysiu trisdešimtą, kur vadinu ją 
žvaigžde. Dievaž, jūs tarytum įmenate mano mintis. 

Didžiai nuliūdau supratęs, jog nieko nevalia minėti, nes beregint 
išgirsiu dar vieną jo sueiliuotą nesąmonę, užtat netvėriau džiaugsmu, 
tolumoje išvydęs Madridą, - vyliausi, kad užsičiaups iš gėdos. Tačiau 
atsitiko priešingai: trokšdamas pasirodyti, kas esąs, miestan įjojęs dar 
labiau pakėlė balsą. Meldžiau liautis deklamavus, aiškindamas, jog 
berniūkščiai, užuodę poetą, nepaliks mėtytis gatvėje nė vieno kopūs- 
to koto, kad nesviestų jo mums iš paskos, nes poetai esą pusgalviai, 
kaip skelbia tokia pragmatika“, išleista vieno žmogaus, kuris anksčiau 
irgi rašė eiles, o paskiau atėjo į protą ir grįžo į doros kelią. Be galo 
susirūpinęs, jis paprašė paskaityti tą pragmatiką, jei tik ją turiu. Paža- 
dėjau patenkinti jo norą užeigoje. Pasukome į vieną tų, kur jis papras- 
tai apsistodavo, ir prie durų pamatėme kokią dešimtį ar daugiau nere- 
gių. Vieni pažino jį iš balso, kiti - iš kvapo ir šurmuliuodami puolė 
sveikintis. Jis apkabino kiekvieną, ir tada vieni pradėjo prašyti skam- 
biomis ir pamokomomis eilėmis suposmuoti maldą į Teisingąjį Tei- 
sėją, idant ji sugraudintų kietas širdis ir sužadintų dosnumą, kiti — 
maldas už sielas, skaistykloje kenčiančias. Jis tuojau pat ėmė derėtis, 
gavo iš kiekvieno po aštuonis realus rankpinigių, atsisveikino su jais 
ir tarė: 

— Iš tų neregių turiu trejetą šimtų realų pajamų. Jums leidžiant, 
jūsų malonybe, valandėlę pabūsiu vienas ir pasistengsiu jiems para- 
šyti vieną kitą maldelę, o po pietų pasiklausysime pragmatikos. 

Ak varganas gyvenime! Juk nėra pasaulyje didesnių vargetų už 
mulkius, kurie pelnosi duonos kąsnį, išverždami jį iš tokių pat mulkių! 


TREČIAS PERSKYRIMAS 


APIE TAI, KĄ DARIAU MADRIDE 
IR KAS MAN NUTIKO, IKI ATVYKAU | 
Į SERSEDILJĄ, KAME APSISTOJAU NAKVYNES 


Filiakalys nuėjo valandėlei į savo kambarį kurpti eretiškų ir pai- 
kų posmų neregiams. Tuo tarpu išmušė pietų valanda, mes pavalgė- 
me, ir jis beregint paprašė mane paskaityti pragmatiką. Neturėdamas 

ko veikti, išsitraukiau ją ir ėmiau skaityti. Pateikiu ją šičia, nes, man 
regis, joje labai taikliai ir kandžiai pašiepta tai, ką autorius norėjo pa- 
peikti. Stai kas joje sakoma: 


PRAGMATIKA, TEISYBĖS DĖLEI SURAŠYTA PRIEŠ POETUS 
DYKATAUŠKIUS, BUKAPROČIUS BEI LĖKŠTAGALVIUS 


Nusikvatojo zakristijonas tokiu juoku, kokio dar niekas turbūt 
nebuvo girdėjęs Žemėje, ir tarė: 

— Taip ir reikėjo pasakyti iš karto! Aš, dievaži, pamaniau, jog kal- 
ba bus apie mane, o čia turima omenyje tik lėkštagalviai poetai. 

Be galo man patiko jo žodžiai, kuriuos jis ištarė tokiu tonu, lyg 
būtų galvoje turėjęs giliausių minčių atsargą. Praleidau pratarmę ir 
pradėjau nuo pirmo perskyrimo, kuris skelbė: 

— „Turėdami omeny, jog poetais vadinamų roplių giminėn įeina 
mūsų artimi ir krikščionys, nors ir neverti to vardo, ir regėdami, kaip 
ištisus metus jie garbina antakius, dantis, kaspinus bei kurpaites, be 
kita ko, darydami dar didesnes nuodėmes, paliepiame Didžiąją savai- 
tę suburti daiktan visus šituos dykabūvius gatvinius poetus nelyginant 
blogos šlovės moteris ir pagraudenimais bei šventais pamokslais grą- 
Žinti į doros kelią. Tam tyčia skiriame jiems atgailos namus. 

Item*, atsižvelgdami į pragaištinga vidurdienio kaitra alsuojan- 
čias ir niekada vakaro gaiva nedvelkiančias eiles, kurias poetai, su- 
džiūvę it razinos, kala, tolydžio pagruzdindami saulių bei kitokių 
šviesulių žaizdre, užginame jiems amžindie kalbėti apie dangaus reiš- 
kinius ir įvedame Mūzų apsaugos mėnesius, kaip kad įstatymas nu- 
mato medžioklės ir žvejybos draudimo laikotarpius, idant neišnyktų 
minėtų gyvūnų veislė, be atodairos naudojant gamtos išteklius. 

Item, turėdami omeny, jog toji pragaro padermė, pasmerkta amži- 
nam konseptizmui“', žodžių ketvirčiavimui bei minčių darkymui, už- 
metė minėtą poezijos užkratą netgi moterims, skelbiame, jog šioji Die- 
vo rykštė teisėtai plaka jas už aną blogį, kurį padarė mūsų pramotė 


* Taip pat (lot.). 

Ieva, duodama Adomui atsikąsti obuolio. O kadangi mūsų amžius 
kenčia vargą ir aukso, sidabro bei perlų stygių, paliepiame poetams 
sudeginti savo posmus, kaip deginami nubrizgę auksu atausti kutai 
šiam metalui atgauti, nes didumoje tų eilių jų damos žėri brangakme- 
niais nelyginant kokios Nabuchodonosoro statulos, iš visų tauriųjų 
metalų nulietos“. 

Čia zakristijonas nebeištvėrė ir pašokęs sušuko: 

— To dar betrūko, kad ir mūsų lobius atimtų! Toliau galite ne- 
beskaityti, jūsų malonybe, jeigu jau iki to prieita, kad ir paskutines 
santaupas išleisiu kelionei, bet vyksiu pas popiežių ir išsakysiu vis- 
ką, ką apie tai galvoju. Kur tai girdėta, kad aš, dvasinio luomo žmo- 
gus, turėčiau pakęsti tokią užgaulę! Aš įrodysiu, jog ši pragmatika 
nekompetentinga spręsti apie dvasinio luomo poetų eiles, ir beregint 
eisiu ieškoti teisybės. 

Netvėriau juoku, aišku savaime, bet, būgštaudamas, kad skaity- 
mas pernelyg užtruks, o naktinėti nebuvo jokio noro, tariau jam: 

— Mielas pone, ši pragmatika surašyta juoko dėlei ir neturi teisi- 
nės galios, nes jokios valdžios nepatvirtinta. 

— Vargas man, nusidėjėliui! - sušuko jis, didžiai sutrikęs. — Rei- 
kėjo iš anksto perspėti, tuomet būtumėte apsaugojęs nuo didžiausios 
širdgėlos, kokią tik gali patirti žmogus pasaulyje. Ar įsivaizduojate, 
jūsų malonybe, šitokį smūgį: parašai aštuonis šimtus tūkstančių eilu- 
čių ir išgirsti tokį dalyką! Skaitykite toliau, jūsų malonybe, ir teatlei- 
džia jums Dievas, kad įvarėte man tokią baimę. 

Tad skaičiau toliau: 

— „Item, turėdami omeny, kad Mūzų numylėtiniai nusikratė mau- 
rų tikėjimo — nors ir išsaugojo šį bei tą iš praeities — ir išėjo į pie- 
menis”, o dėlei to nyksta galvijai, girdomi jų ašaromis ir kepinami jų 
širdies liepsnos, ir su tokiu pasimėgimu klausosi jų muzikos, jog už- 
miršta skabyti žolę, įsakome jiems duoti Mūzoms ramybę, siūlydami 
vienatvės mylėtojams keliauti į tyrus, o kitiems imtis smagaus mulų 
varovo amato, kuris nedraudžia miklinti liežuvio, netgi kalbėti ne- 
plauta burna“. 

— Tokį įsaką galėjo paskelbti nebent koks mergos vaikas, sodo- 
mitas, žydas ar vyras pačios prisegtais ragais! — visu balsu sušuko 

zakristijonas. — Kad Žinočiau, kas jis toks, tokią satyrą sudėčiau, to- 
kius posmus — dantimis griežtų ir jis pats, ir visi tie, kurie skaito jo 
rašliavą. Kur tai girdėta, kad aš, gyvenime nesiželdinęs barzdos, ei- 
čiau į tyrus"! Kad aš, zakristijonas, bažnyčioje pilstąs vyną, imčiausi 
mulų varovo amato! Ak pone, be galo skaudu klausytis tokių dalykų. 

— Argi nesakiau jūsų malonybei, jog čia juokai ir klausytis jų de- 
ra su šypsena? — atverčiau jam. 

Tad skaičiau toliau: 

— „Item, geidaudami užkirsti kelią akiplėšiškoms vagystėms ir 
atviram plėšikavimui, draudžiame įvežti eiles iš Aragono į Kastiliją ir 
iš Italijos į Ispaniją ir paliepiame kiekvieną poetą, šiam įsakui nusi- 
žengusį, aprengti padoriu apdaru, o nusižengusį pakartotinai, ištisą 
valandą laikyti švariai numazgotą“. 

Šis straipsnis zakristijonui didžiai patiko, nes jo sutana buvo se- 
nučiukė, perdėm sužilusi, o skvernai taip apskretę purvais, jog palai- 
doti jį nesudarė jokių sunkumų - reikėjo tik nupurtyti ją virš palaikų. 
Na o apsiausto būtų ganėję įmėžti porai ūkių. 

Šypsodamas pusiau lūpų, pridūriau, jog pragmatika įsako visas 
moteris, vien poetus įsimylinčias, laidoti už kapinių tvoros drauge su 
savižudžiais, kurie kartasi ar šoka į bedugnę, kaip papildžiusias tokią 
pat mirtiną nuodėmę. Taipgi, turint galvoje, jog pastaraisiais itin vai- 
singais metais surinktas gausus derlius baladžių, sonetų bei giesmių, 
įsakoma glėbius rankraščių, dėl prastos popieriaus kokybės nepriim- 
tų į bakalėjos krautuves, be jokių išlygų sukrauti išeinamose vietose. 

Pagaliau priėjau paskutinį straipsnį, skelbiantį: 

— „Tačiau, maloningai atsižvelgdami į tai, jog mūsų valstybėje lai- 
kosi trys padermės žmonių, tokių nelaimingų, kad jie negali gyventi 
be poetų, o būtent — komediantai, neregiai ir zakristijonai, leidžiame 
kai kuriems Mūzų numylėtiniams viešai verstis šiuo amatu su ta są- 
lyga, jeigu jie pateiks vietinių poetų kasikų patvirtintą išbandymo liu- 
dijimą, taipgi draudžiame poetams, kuriantiems eiles komediantams, 
užbaigti intermedijas apsilupimu pagaliais ar velnių pasirodymu, o ko- 
medijas — vedybomis, kaip ir vilioti žiūrovus rašytiniais ar sakytiniais 
skelbimais bei pagarsinimais. Neregių poetams draudžiame veiksmo 
vietą nukelti į Tetuaną!? ir vartoti tokius žodžius, kaip „krikščionis“, 

„mylimoji“, „žmogiškas“ ir „garbės dalykas“, taipgi siūlome, kalbant 
eilėmis apie „savo didį veikalą“, amžindie neminėti „draikalo“. O zak- 
ristijonų poetams draudžiame rašyti kalėdines ir velykines giesmes, 
idant kiekviena proga nekaišiotų tų pačių eilių, kaitaliodami tik vieną 
eilutę: „Štai ir gimė Jėzusėlis“, „Mirtis krito, Kristus kėlės“. 

Ir pagaliau įsakome visiems poetams duoti ramybę Jupiteriui, 
Venerai, Apolonui bei kitiems dievams, idant netektų patirti jų rūsty- 
bės, mirties valandą stojus prieš Paskutinį teismą“. 

Visi klausytojai vienu balsu pradėjo girti pragmatiką, jų nuomo- 
ne, vertą didžiausių liaupsių, ir paprašė jos nuorašo. Tik zakristijonas, 
prisiekęs iškilmingais mišparais, /ntroito ir Kyrie*, pareiškė, jog sa- 
tyra nukreipta prieš jį, ypač toji dalis, kame kalbama apie neregius, ir 
pridūrė, kad poezijos meną išmano kaip niekas kitas. 

— Aš esu Žmogus, nakvojęs vienoje užeigoje su Linjanu ir ne kar- 
tą pietavęs su Espineliu“, — galiausiai pasakė jis. 

Be to, tvirtino jis, Madride sėdėjęs šalia Lopės de Vegos, kaip 
štai dabar kad sėdįs šalia manęs, tūkstantį kartų matęs doną Alonsą de 
Ersilją, namie turįs pasikabinęs dieviškojo Figeroa portretą ir nusipir- 
kęs Padiljos kelnes“, kai tas įsišventęs į vienuolius, iki šiol jas nešio- 
jąs, nors dugnas ir gerokai išdilęs. Jis parodė tas kelnes ir taip visus 
prajuokino, jog niekas nenorėjo eiti iš užeigos. 

Tuo tarpu išmušė antrą, o kadangi vis viena reikėjo keliauti to- 
liau, išjojome iš Madrido. Atsisveikinau su zakristijonu, kad ir kaip 
gaila buvo su juo skirtis, ir pasukau kalnų perėjos link. Sergėdamas 
nuo piktos pagundos, Dievas suvedė mane su kareiviu. Mudu veikiai 
įšnekome, ir jis pasiteiravo, ar tik ne iš Madrido keliaująs. Atsakiau, 
jog buvau apsilikęs vienai nakčiai. 

— Ilgiau ir neverta, — tarė jis. - Doriems žmonėms tame mieste ne 
vieta. Dievaži, geriau sutikčiau priešų apgultas tūnoti lig juosmens 
sniege, apsiginklavęs iki dantų, nekaip kęsti visokias apgavystes bei 
niekšybes, kurių kiekviename žingsnyje tenka patirti taurios dvasios 
Žmogui. 


* Mišių dalys. 

Atsakiau jam, kad sostinėje, aišku, visko pasitaiko, bet, kiek pa- 
stebėjau, ten gerbiami geros valios žmonės. 

— Gerbiami, kurgi ne! — atrėmė jis su įtūžiu. — Pusę metų ten smir- 
dau stengdamasis išsirūpinti vėliavininko laipsnį už dvidešimties me- 
tų karo tarnybą ir tą kraują, kurį praliejau už karalių, kaip byloja štai 
šios Žaizdos! 

Ir parodė kirkšnyje randą sulig plaštaka didumo, aišku kaip diena, 
kokios surietėjusios voties pėdsaką, paskiau dar dvi žymes pėdose, pa- 
sak jo, kulkų paliktas, bet kadangi ir aš turėjau tokias pat, supratau, jog 
stačiai buvo nušalęs kojas. Tada nusivožė skrybėlę ir atidengė veidą, 
padabintą šešiolikos dygsnių rando, pusiau kertančio nosį. Kadangi 
buvo dar trejetas mažesnių randų, veidas panėšėjo į gražiai nubraižy- 
tą žemėlapį. 

— Šias žaizdas gavau Paryžiuje, tarnaudamas Dievui ir karaliui, — 
tarė jis. — Ir kuo, jūsų nuomone, man atsiteisė už sudarkytą veidą? 
Darkymusi ir gražiais žodžiais, kuriais nūnai dangstomi visi blogi dar- 
bai. Štai paskaitykite šiuos popierius ir, dievaži, pamatysite, tegu ma- 
ne skradžiai, kaip grūmėsi žmogus, šitaip pasižymėjęs karo žygiuose! 

Jis sakė teisybę — Žymių jo kūne buvo nemaža. 

Staiga jis ėmė traukti skardines tūteles ir kaišioti man visokius 
popierius, ko gero, pasisavintus iš kokio žmogaus, kurio vardu jis 
šaukėsi. Perskaičiau juos ir pradėjau jį liaupsinti sakydamas, jog tik- 
tai Sidas ar Bernardas del Karpijas“ prilygtų jam savo žygdarbiais. 
Sulig tais žodžiais jis pašoko. 

— Prilygtų? — sušuko. — Kaip Dievą myliu, man neprilygtų nei 
Garsija de Peredesas, nei Chulianas Romeras“, nei kiti prakilnūs kar- 
Žygiai! Po perkūnais, juk tuomet nebuvo nė artilerijos, dievaži! Mūsų 
laikais Bernardas netesėtų nė valandos mūšyje, kaip Dievą myliu! Ga- 
lite bet ką paklausti Flandrijoje apie Švarplio žygdarbius, pamatysite, 
ką jums papasakos žmonės. 

— Gal jūsų malonybė ir būsite tasai Švarplys? 

Ir jis atsakė: 

— O kas gi kitas? Argi nematote, kokie švarplėti mano dantys? 
Bet nekalbėkime apie tai, nes vyrui nedera girtis savo nuopelnais. 

Šitaip bepostringaudami pasivijome ant asiliuko risnojantį džiūs- 
ną atsiskyrėlį rudu gelumbiniu apsiaustu ir ilgėliausia barzda, besi- 
velkančia kelio purvu. Pasveikinome jį įprastiniu Deo gratias*, ir jis 
ėmė girti sodrius vasarojus, didžios Dievo malonės ženklą. Kareivis 
pašoko neištvėręs ir sušuko: 

— Ak tėve! Tegu mane skradžiai, kur kas tankesnį mišką iečių 
mačiau prieš save, kai siaubėme Antverpeną, ir vis dėlto nepabūgau, 
kaip Dievą myliu! 

Atsiskyrėlis pagraudeno jį, kad per daug nesiplūstų ir neminėtų 
Dievo vardo be reikalo, o jis atvertė: 

— Iš karto matyti, tėve, kad niekada nesate buvęs kareiviu, užtat 
ir graudenate mane, prikaišiodami mano amatą. 

Prajuokino mane toks kareivio amato supratimas, ir aš sumečiau, 
jog tai koks perėjūnas ir bailys, nes pasižymėję kariai, o ir šiaip ka- 
reiviai neturi to bjauraus įpročio ir bodisi pagyrūnais. 

Prijojome kalnų perėją. Atsiskyrėlis kalbėjo rožinį, suvarstytą iš 
didokų nugludintų trinkelių, tad sulig kiekviena „sveikamarija“ jos 
trinksėjo susidauždamos it kėgliai. Kareivis lygino uolas su kadaise 
matytomis pilimis ir svarstė, kur derėtų statyti įtvirtinimus ir kur iš- 
dėstyti artileriją. Aš Žžvilgčiojau į abu, vienodai Daisėdamasis tiek 
trinksinčiu atsiskyrėlio rožiniu, tiek kareivio prasimanymais. 

— Ek! — kalbėjo tas. - Štai imčiau ir susprogdinčiau paraku di- 
džiąją perėjos dalį, padaryčiau gerą darbą keliauninkams! 

Šitai p ir dar kitaip bešnekėdami, atkakome į Sersedilją. Jau tems- 
tant, visi trys užsukome į užeigą, užsisakėme vakarienę, o buvo penk- 
tadienis, ir atsiskyrėlis pasiūlė tuo tarpu palošti. 

— Prasi manykime kokią pramogą laikui nustumti, — tarė jis, - nes 
dykystė — visų ydų motina. Paloškime iš sveikamarijų. 

Ir išsitraukė iš rankovės kortų malką. Kone sprogau juokais, ma- 
tydamas kortas šalia rožinio. 

— Ne, - atsiliepė kareivis, — verčiau loškime iš pinigų, tik po tru- 
putį, nes turiu šimtą realų. 


* Ačiū Dievui (/ot.). 

Pasi godėjęs pinigų, sutikau lošti iš tokios pat sumos, o atsiskyrė- 
lis, nenorėdamas pasirodyti prastesnis, pasisakė gabenąs dviejų šimtų 
realų vertės lempelių aliejaus. Prisipažįstu, tariau sau, kad būsiu pe- 
lėda, kuri išgers tą aliejų“, bet mano viltims buvo lemta išsipildyti 
lygiai taip pat kaip turkų sultono kėslams. 

Sutarėme lošti faraoną, ir keisčiausia, jog atsiskyrėlis prisipažino 
negirdėjęs tokio lošimo ir paprašė jį pamokyti. Geraširdiškai leido 
mudviem išlošti porą partijų, bet užtat paskui taip mus pakaustė, jog 
ant stalo nebeliko nė monetos. Prie gyvos mūsų galvos paveldėjo 
mudviejų palikimą, širdis plyšo bežiūrint, kaip braukia delnu mūsų 
pinigus. Prakiša kokią partiją, kai banke tik keli skatikai, bet užtat 
susišluoja tuziną stambių statymų. Pralošęs kareivis kiekvienąsyk iš- 
spjaudavo tuziną kipšų, perkūnais sukaustytų su Dievu. Aš graužiau- 
si nagus, o atsiskyrėlis tuo tarpu kaišiojo savuosius prie mano pinigų. 
Nebeliko nė vieno šventojo, kurio apgynimo nebūčiau šaukęsis. Mu- 
du laukėme laimingos kortos, kaip laukiama savo Mesijo, ir lygiai 
taip pat bergždžiai. Galiausiai grynai mus apšvarino, o kai pasisiūlė- 
me įkeisti daiktus, jisai, išveržęs iš manęs šešis šimtus realų, visą ma- 
no turtą, iš kareivio — šimtą, pasakė, jog lošęs pramogos dėlei, jog 
mudu jo artimi ir jis nenorįs mūsų apiplėšti iki siūlo galo. 

— Nevalia dievažytis, - tarė jis. — Štai aš tik todėl išlošiau, jog at- 
sidaviau Dievo valiai. 

Mudu nežinojome, kokios miklios jo rankos nuo pirštų galų iki 
riešo, ir patikėjome jo žodžiais. Kareivis pasidievažijo nebesidieva- 
žysiąs, aš pasekiau jo pavyzdžiu. 

— Tegu mane skradžiai! — krimtosi vargšas vėliavininkas, galų 
gale prisiskyręs sau šį laipsnį. — Esu buvęs ir tarp liuteronų, ir tarp 
maurų, bet šitaip dar niekas manęs neapkraustė. 

Atsiskyrėlis tik nusišypsojo ir vėl įniko varstyti savo rožinį. Pa- 
likęs plikas kaip tilvikas, paprašiau jį pavaišinti vakariene ir apmo- 
kėti mudviem nakvynę, iki nukaksime į Segoviją, nes turėjome ke- 
liauti beveik in puribus*. Jis pažadėjo. Mums patiekė omletą iš kapos 


* Nuogi (lot.). 

kiaušinių (kaip gyvas tokio nebuvau regėjęs!), ir atsiskyrėlis pareiškė 
einąs gulti. 

Miegojome troboje drauge su kitais keliauninkais, nes atskiri 
kambariai jau buvo užimti. Atsiguliau be galo nusiminęs, o kareivis 
pasišaukė šeimininką ir įdavė saugoti skardines tūtas su popieriais ir 
ryšulėlį savo amžių nugyvenusių marškinių. Sugulėme, atsiskyrėlis 
persižegnojo, o mudu jo atsižegnojome. Jis užmigo, o aš nesudėjau 
akių sukdamas galvą, kaip atsiimti iš jo pinigus. Kareivis minėjo per 
miegus savo šimtą realų, lyg nebūtų jų negrąžinamai praradęs. 

Atėjo metas keltis. Paprašiau kuo greičiau atnešti žiburį. Trobo- 
je sužibo žvakė, ir šeimininkas grąžino kareiviui ryšulėlį, o popierius 
atnešti užmiršo. Ko lubos neįgriuvo, kai nelaimėlis vėliavininkas pra- 
trūko plyšoti, jog šeimininkas tyčia neduodąs būtiniausių daiktų, kad 
jis neatliktų savo reikalo. Šeimininkas sumišo, o kadangi mes visi ir- 
gi pradėjome šaukti, kad duotų ko prašomas, puolė pro duris ir bere- 
gint parlėkė, nešinas trimis naktiniais puodais. 

— Štai jums visiems po vieną. Kas dar nori atlikti savo reikalą? — 
paklausė, matyt, pamanęs, jog mums susuko vidurius. 

Kareivis šoko iš lovos vienais marškiniais ir su špaga rankoje me- 
tėsi ant šeimininko, dievažydamasis, jog nusmeigs pašaipūną, kuris 
drįsta tyčiotis iš jo, kario, dalyvavusio Lepanto jūrų mūšyje, kautynė- 
se prie Sen Kanteno“ ir kitur, ir, užuot grąžinęs įduotus popierius, ne- 
ša jam naktipuodžius. Visi mes puolėme jo tramdyti, bet nevaliojome. 

— Pone, - teisinosi šeimininkas, — jūs sakėte, jog norite atlikti sa- 
vo reikalą, o kokį — nepaaiškinote. Iš kur aš galiu Žinoti, kad atlikti 
savo reikalą kariškiui reikalingi kažin kokie popieriai? 

Nuraminome juodu ir grįžome atgal į trobą. 

Nepatiklusis atsiskyrėlis tebegulėjo lovoje, teisindamasis, kad iš 
baimės jam pasidarę silpna. Jis apmokėjo už nakvynę, ir mudu su ka- 
reiviu nujojome toliau kalnų perėja, įtūžę, kad atsiskyrėlis nepanoro 
keliauti drauge ir kad mums nepavyko atgauti pinigų. 

Neilgai trukus pasivijome tokį genujietį, vieną iš tų antikristų, 
kurie ryja ispanų auksą”. Jojo per kalnus, lydimas pažo, su skėčiu, 
kaip ir dera piniguočiui. Įšnekome su juo, bet kalbėjo jis vien apie 

finansus, nes jo padermės Žmonės ir gimsta pinigams skaičiuoti. 
Bezansonas jam nuo liežuvio nenuėjo, vis svarstė, ar pelninga skolin- 
ti pinigus, ar ne, galiausiai mudu su kareiviu neištvėrę pasiteiravome, 
kas per bajoras tasai Bezansonas. Jis atsakė juokdamasis: 

— Tai toks Italijos miestas“, kame renkasi verslo žmonės (mes va- 
diname juos plunksnos plėšikais) kainoms nustatyti ir pinigų apyvar- 
tai reguliuoti. 

Iš to padarėme išvadą, jog Bezansono ranka rikiuoja visą vagių 
ir plėšikų pasaulį. 

Jis smagino mus visą kelią, pasakodamas, kaip įkišo kailį, žlugus 
vienam bankui, kame turėjo daugiau nei šešiasdešimt tūkstančių es- 
kudų. Tolydžio švaistėsi savo garbės žodžiu, nors, man regis, garbė ir 
sąžinė turi tiek bendra su pirkliu, kiek skaistybė su gatvės merga, pre- 
kiaujančia tuo, ko seniai neteko. Šio verslo žmonės beveik visi be 
garbės ir sąžinės, nes, prisiklausę kalbų, jog sąžinė graužianti dėl 
menkiausio nieko, vos gimę nusikrato jos sykiu su bambavirkšte. 

Šitaip bepostringaudami, iš tolo išvydome Segovijos mūrus, ir 
man akys nušvito, nors džiaugsmą ir temdė prisiminimai apie Kabrą. 
Prijojau miestą ir prie vartų pamačiau ketvirčiuotą tėvą, belaukiantį, 
kada pagaliau maldininkų krepšiuose iškeliaus į Juozapato slėnį“. 
Graudu buvo žengti į miestą niekieno neatpažintam, nes grįžau trupu- 
tį kitoks, nei buvau tada, kai jį palikau, — su dailiu apdaru, gražiai su- 
žėlusia barzdele. Atsisveikinau su pakeleiviais ir ėmiau svarstyti, kas, 
be kartuvių, galėtų pažinoti dėdę, bet nė vienas vardas neatėjo į gal- 
vą. Kreipiausi į daugel žmonių, teiraudamasis Alonso Ramplono, ir 
negavau atsakymo, visi teisinosi jo nepažįstą. Labai nusidžiaugiau, 
kad gimtajame mieste dar šitiek dorų žmonių, bet stai ga išgirdau ply- 
šojant šauklį, skelbiantį viešą nuplakimą, ir švilpiant dėdės botagą. 
Jis žingsniavo paskui penketo pusnuogių, vienplaukių Žmonių eiseną, 
tingiai grodamas maršą, tik vietoj liutnių buvo jų nugaros, o vietoj 
stygų — virvės. Stebėjau tą reginį, stovėdamas greta žmogaus, kuriam 
prisistačiau prakilniu bajoru, pasiteiravęs, ar nepažįsta dėdės, ir štai 
mano garbusis dėdulė, eidamas pro šalį, meta į mane žvilgsnį, puola 
artyn, išskėtęs rankas ir vadina sūnėnu! Būčiau įmanęs kiaurai žemės 

prasmegti iš gėdos, tad nė neatsisveikinau su savo pašnekovu ir Žen- 
giau paskui dėdę. Jis tarė: 

— Gali eiti su mumis, štai tuojau apdorosiu tuos ŽMogėnus, pas- 
kui grįšime namo ir kartu papietausime. 

Įsivaizdavau save raitą šioje Žmonių virtinėje, tik neplakamą, ir 
pasakiau, jog palauksiu jo šičia. Pasitraukiau į šalį toks susigėdęs, kad 
jei ne palikimas, kurį turėjau atsiimti iš dėdės, kol gyvas jo neužkal- 
binčiau prie žmonių ir nesirodyčiau sykiu viešoje vietoje. Išlyginęs 
nuteistiesiems nugaras, dėdė grįžo atgal, parsivedė mane namo, apsi- 
stojau tenai, ir mudu papietavome. 


KETVIRTAS PERSKYRIMAS 


APIE VIEŠNAGĘ PAS DĖDĘ, APIE JO SVEČIUS, 
APIE TAI, KAIP ATGAVAU PALIKIMĄ 
IR GRĮŽAU Į SOSTINĘ 


Mano garbusis dėdulė gyveno netoli skerdyklos, vandenvežio 
namuose. 

— Žinia, mano būstas — ne karaliaus rūmai, — pasakė jis, kai įėjo- 
me į vidų, — bet patikėk, sūneli, niekur kitur negalėčiau taip sėkmin- 
gai tvarkyti reikalų kaip šičia. 

Mudu kopėme laiptais, ir aš svarsčiau, kas laukia manęs viršuje, 
nes jie maža kuo skyrėsi nuo laiptų į ešafotą. Įėjome į kambarėlį, to- 
kį žemą, jog ten galėjai vaikščioti nebent galvą nulenkęs, it laimina- 
mas. Dėdė pakabino botagą ant sienos, prikalinėtos vinių ir apkarsty- 
tos virvėmis, kilpomis, peiliais, kabliais bei kitokiais dėdės darbo įna- 
giais. Paklausė, kodėl nesivelku apsiausto ir nesisėdu. Atsakiau, jog 
taip jau esu įpratęs. Vienas Dievas težino, ką patyriau matydamas 
prieš akis visą tą šlykštybę. Dėdė pasakė, jog man labai nusisekė: gir- 
di, aš ištaikęs gerą progą, nes šiandien turėsiąs svečių ir atsakančiai 
mane pavaišinsiąs. 

Sulig tais žodžiais tarpdury pasirodė žmogelis, iki kulnų įsisiau- 
tęs į violetinį apdarą, — vienas tų, kurie renka aukas skaistykloje ken- 
čiančioms sieloms išpirkti, — ir, žvangindamas skardinėje monetas, 
tarė: 

— Neką mažiau pelniau su savo sielomis nekaip tu su botagu. 
Še, imki! 

Jiedu linksmai pasisveikino plekšnodami vienas kitam per žan- 
dus. Sielų išpirkėjas (savąją tikriausiai pardavęs velniui) pasikėlė ilgė- 
liausio apdaro skvernus — pasirodo, jo kojos buvo kreivos, aptemptos 
striukomis senovinio kirpimo drobinėmis kelnėmis, — ir leidosi strapa- 
lioti klausinėdamas, ar neatėjo Klementė. Dėdė atsakė, jog ne, ir tą pa- 
čią akimirką Dievo ir Apvaizdos valia, kaukšėdamas medpadžiais, 
įžengė skurliu apsimuturiavęs gilių švilpos pūtikas, kitaip sakant, 
kiauliaganys. Pažinau jį — atleiskite už posakį — iš rago, kurį nešėsi 
rankoje, ko gero, per klaidą, nes derėjo prisisegti jį prie kaktos, kad at- 
rodytų kaip visi žmonės. Saviškai pasisveikino su mumis, ir tuojau pat 
iš paskos įėjo mulatas, Žvairas ir vienarankis, buivolo odos koletu, su- 
lig kalnu aukštumo skrybėle bekraščiais kraštais, pasikabinęs špagą su 
tankiai išpinta garda, daugiau panašia į tikrą gardą. Veidas atrodė lyg 
kokie mezginėliai, išmoningai nunerti iš begalės randų randelių. Įėjęs 
atsisėdo, nusilenkė visiems ir tarė dėdei: 

— Dievaži, Alonsai, brangiai užsimokėjo Kumpanosis ir Nagas. 

Sulig tais žodžiais sielų išpirkėjas pašokęs tarė: 

— Keturis dukatus išmečiau Smaigui, Okanjos budeliui, kad gin- 
tų asilą ir neimtų botago trim galais, kai man prirašė vaistų nuo nuga- 
ros niežėjimo. 

— Kad jį kur galas, tą Murksą iš Mursijos, — įsiterpė teisingumo 
tarnas, — suplojau jam kaip reikiant, o asilas vėžlino sau koja už ko- 
jos, ir tas galvijas taip mane nučaižė, jog visa nugara nuėjo pūslėmis. 

Kiauliaganys pasimuistė, lyg pečiai jam būtų panižę, ir pasakė: 

— O mano nugara kol kas dar kaip nekalta mergelė. 

— Nė viena kiaulė dar botago neišvengė, — pareiškė aukų rinkėjas. 

— Galiu pasigirti, - įsikišo mano garbusis dėdulė, — ir nė vienas 
kolega to nenuginčys, jog visada sąžiningai atlieku savo priedermę, 

jei Žmogus su manimi sutaria iš anksto. Štai kad ir šiandie: gavau še- 
šiasdešimt į saują ir papliaukšnojau per nugaras draugiškai, paprastu 
botagu. 

Matydamas, kokia garbinga draugija šnekučiuoja su dėde, prisi- 
pažįstu, išraudau kaip vėžys ir nesugebėjau nuslėpti gėdos. Teisingu- 
mo tarnas tai pastebėjo ir paklausė: 

— Ar čia ne tas bandžius, kuriam anądien nuobliavo stimburį ? 

Atrėmiau, kad aš ne iš tų, kurie gauna botagų kaip jie. Tuomet 
dėdė pasikėlęs paaiškino: 

— Čia mano sūnėnas, Alkaloje mokslus išėjęs, didelis žmogus. 

Jie atsiprašė ir pagerbė kaip išmanydami. 

Sėdėjau kaip ant žarijų, norėjau kuo greičiau pavalgyti, atsiimti 
savo labą ir nešti kulnis. Tuo tarpu jie padengė stalą ir, virve parišę 
kažkieno skrybėlę — kaip kaliniai iš gatvės kad įsikelia išmaldą, — iš 
smuklės kiemo įsitraukė valgymų prikrautas šukes ir vyno sklidinus 
ąsočius nudaužtais gurkliais. Trūksta žodžių nusakyti, kiek apmaudo 
ir sarmatos susikaupė man širdyje. Susėdo pietauti, aukų rinkėjas — ga- 
lustalėje, kiti — kur pakliuvo. Sunku nusakyti, ką valgėme, tik Žinau, 
kad baisiai troškino. Teisingumo tarnas išpampė tris ąsočius gryno 
raudonojo. Kiauliaganys gėrė į mano sveikatą, keldamas tostus kur 
kas greičiau, nei spėdavome atgerti, tad sunku buvo su juo rungtis. 
Apie vandenį niekas nė neužsiminė ir juo labiau neketino jo prašyti. 

Ant stalo pasirodė penki paštetu įdaryti pyragai po keturis mara- 
vedžius. Visi pašlakstė juos švęstu vandeniu, nuo viršaus nurėžę plu- 
tą, sukalbėjo poterius ir palinkėjo requiem aeternam* velioniui, kurio 
kūnas tapo įdaru. 

— Pameni, sūneli, ką rašiau apie tavo tėvą? — paklausė dėdė. 

Iš karto prisiminiau. Visi valgė, o aš pasitenkinau apačiomis; nuo 
ano laiko ir tebeturiu tą įprotį ir visada, valgydamas pyragą, kalbu 
„Sveika, Marija“ už įdaru tapusio velionio sielą. 

Ištuštėjus dviem ąsočiams kokio kibiro talpos kiekvienas, teisin- 
gumo tarnas ir sielų išpirkėjas visiškai nusitašė, ir vienas jų, pamatęs 


* Amžino atilsio (/or.). 

dubenį dešrelių, labai panašių į negro pirštus, paklausė, kuriems ga- 
lams cigarai užpilti padažu. Dėdė irgi jau buvo taip nukaušęs, jog 
siektelėjęs stvėrė dešrelę ir, plėsdamas vynu užlietą akį, nes kita mie- 
gojo kaip užmušta, dusliu, prikimusiu balsu tarė: 

— Sūneli, prisiekiu štai šia duona, kurią Dievas sutvėrė pagal sa- 
vo paveikslą ir panašumą, kad gyvenime nesu ragavęs gardesnės rau- 
donosios mėsos. 

Nežinojau, ar man juoktis, ar pykti, žiūrėdamas, kaip teisingumo 
tarnas siektelėjo druskinės ir sušuko: „Na ir sultingas tas sultinys!“, o 
kiauliaganys pasisėmė saują druskos ir, taręs: „Kuo aštresnis patieka- 
las, tuo geresnė pakalnė!“, susižėrė ją į burną. 

Įnešė sultinį, ir sielų išpirkėjas, abiem rankom griebęs dubenį, 
sušuko: 

— Laimink, Dieve, dorybę! 

Buvo begeriąs, bet, užuot kėlęs prie burnos, prisikišo prie žando, 
apvertė dubenį ir nusiplikino, taip apsipylęs nuo galvos iki kojų, kad 
žiūrėti buvo koktu. Pasijuto apsidergęs ir bandė stotis, o kadangi gal- 
va sviro žemyn, įsirėmė į stalą, pasirodo, nelabai patikimą, apvertė jį 
ir apžagė visus kitus, be to, dar užsipuolė kiauliaganį, kad tas jį pa- 
stūmėjęs. Kiauliaganys, pamatęs, jog anas šoka prieš jį, pasikėlė ir 
vožė atsivėdėjęs per galvą savo raginiu muzikos instrumentu. Jiedu 
sukibo, paleido į darbą kumščius, aukų rinkėjas įkando kiauliaganiui 
į žandą, o kiauliaganys, tąsomas ir grumdomas, išvėmė, ką buvo su- 
valgęs, tiesiai sielų išpirkėjui ant barzdos. Dėdė, kiek blaivėlesnis už 
kitus, didžiu balsu šaukė, kas gi privedęs į jo namus šitiek kunigų. 

Matydamas, kad jiems jau dvejinasi akyse, numaldžiau ir išsky- 
riau peštukus, pakėliau nuo aslos gailiai raudantį teisingumo tarną, 
paguldžiau dėdę į lovą, ir jis mandagiai nusilenkė šalia stovinčiam 
apvaliam staliukui, palaikęs jį vienu iš svečių, atėmiau ragą iš kiau- 
liaganio, kuris, nors kiti jau parpė, nesiliovė trimitavęs ir nieku gyvu 
nenorėjo atiduoti savo muzikos instrumento, šaukdamas, jog niekas 
nemokėjęs ir nemokąs išgroti šitiek įvairių melodijų kaip jis ir jog 
esąs pasiryžęs varžytis net su vargonininku. Žodžiu tariant, nesitrau- 
kiau nuo jų nė per žingsnį, kol nesumigo. 

Išėjau iš namų ir iki pat vėlaus vakaro su pasimėgimu vaikščio- 
jau gimtojo miesto gatvėmis, užsukau ir pas Kabrą, sužinojau, kad jau 
seniai nebėra gyvo, bet nė nepasiklausiau, nuo ko mirė, nes ir šiaip 
buvo aišku, jog badas dar nepasišalino iš šio pasaulio. 

Taip nustūmiau keturias valandas ir temstant parėjau namo. Vie- 
nas svečias pasibudęs šliaužiojo keturpėsčias po kambarį, ieškodamas 
durų, ir guodėsi pasiklydęs šiuose namuose. Pakėliau jį nuo aslos ir 
išgrūdau lauk, kitų nežadinau, ir išmiegojo iki vienuoliktos. Rąžyda- 
masis dėdė paklausė, kelinta valanda. Kiauliaganys, dar neprasiblai- 
vęs, atsakė, jog tikriausiai pats pokaitis, nes baisiai karšta. Aukų rin- 
kėjas, vos išdauždamas žodį, paprašė savo skardinės. 

— Gana prisidykinėjo sielos skaistykloje, metas imtis darbo ir 
parūpinti man duonos kąsnį. 

Ir, užuot ėjęs į duris, pasuko prie lango, o išvydęs žvaigždes, ėmė 
šaukti kitus, nesavu balsu plyšodamas, jog vidury dienos dangus 
Žvaigždėtas ir jog prasidėjęs visiškas saulės užtemimas. Visi įniko 
žegnotis ir bučiuoti aslą. 

Didžiai pasipiktinau matydamas šlykštų aukų rinkėjo elgesį ir 
pasižadėjau šalintis tokių žmonių. Visos tos niekšybės ir nešvanky- 
bės, kurių liudytoju netyčia tapau, tolyn labyn žadino man norą atsi- 
durti padorių ir aukštos kilmės žmonių draugijoje. Išprašiau svečius 
vieną po kito kaip įmanydamas, paguldžiau dėdę, kad ir ne visai gir- 
tą, bet toli gražu ne blaivą, ir išsitiesiau ant savo drabužių ir krūvos 
drapanų, kurių savininkai persikraustė į kitą pasaulį — Dieve, duok 
jiems dangaus karalystę! 

Taip mudu praleidome naktį, o rytą pabandžiau iškvosti dėdę, 
kiek man priklauso, ir atsiimti savo labą. Pasibudo guosdamasis, jog 
nežinia kodėl jaučiasi kaip sudaužytas. Kambarys atrodė kaip dvo- 
kianti girtuoklių lindynė, prižagtas, privemtas, prispjaudytas. 

Jis atsikėlė, ir mudu ilgai kalbėjomės apie mano reikalus, nes bu- 
vo nelengva susišnekėti su tokiu neišprususiu ir dar neišsiblaiviusiu 
žmogum. Pagaliau išpešiau šiokių tokių Žinių jei ir ne apie visą pali- 
kimą, tai bent jau apie dalį, trumpai drūtai, apie tris šimtus dukatų, 
gerojo tėtuko uždirbtus savo rankomis ir paliktus saugoti tokiai dorai 

moterėlei, po kurios sparneliu drąsiai darbavosi vagys per dešimtį 
lygų aplink. 

Nevarginsiu jūsų malonybės ilgais aprašymais ir tiek tepasakysiu, 
jog atsiėmiau ir įsidėjau kišenėn tuos pinigus, kurių dėdė nespėjo pra- 
gerti nei iššvaistyti — ir tai jau buvo šis tas, turint omeny jo būdą ir 
nuovoką. Mat jis tikėjosi, kad, gavęs tokius pinigus, įsigysiu kokį 
mokslinį laipsnį, o vėliau pasikaustęs galbūt iškopsiu į kardinolus — 
jam tai atrodė nelabai sudėtinga, nes pats savo rankomis užmesdavo 
žmonėms ant pečių purpurines mantijas. Pamatęs, kad jau atsiėmiau 
palikimą, tarė: 

— Pablai, sūneli, pats būsi kaltas, jei neprasikursi ir neišeisi į do- 
rus Žmones, juoba kad Žinai, kieno pėdomis dera sekti. Pinigų tau pa- 
kanka ir niekada nepristigs — kiek jų uždirbu ir kiek turiu sutaupęs, 
visus noriu tau palikti. 

Karštai padėkojau jam už gerą širdį. 

Nustūmėme dieną pilstydami iš tuščio į kiaurą ir lankydami jau 
gerai man pažįstamus bičiulius. Visą popietę dėdė lošė kauliukais su 
kiauliaganiu ir aukų rinkėju. Pastarasis lyg niekur nieko lošė iš Mišių. 
Vertėjo pažiūrėti, kaip jis maišo kauliukus, kaip svaido, gaudo be- 
lekiančius, dedasi ant riešo ir vėl meta atgal. Kauliukai, kaip ir kor- 
tos, buvo jiems tik dingstis išgerti, todėl stalo vidury visą laiką matei 
ąsotį. 

Sutemo naktis, svečiai išsiskirstė, mudu su dėde sugulėme į lo- 
vas, nes ir man parūpino čiužinį. Auštant, dėdei nepabudus, atsikėliau 
ir palengvėle ištykinau, kad nė nepajuto, kaip išėjau. Duris užsukau 
iš lauko, o raktą įkišau vidun pro kačių landą. Paskui nudrožiau tie- 
siai į užeigą, kame ketinau pasislėpti ir palaukti, kol pasitaikys proga 
iškeliauti į Madridą. Kambaryje palikau užantspauduotą laišką, kuria- 
me išdėsčiau, kodėl išeinu, ir patariau manęs neieškoti, nes kol gyvas 
nebenoriu jo matyti. 

PENKTAS PERSKYRIMAS 


APIE TAI, KAIP AŠ PABĖGAU 
IR KAS MAN NUTIKO 
BEKELIAUJANT Į SOSTINĘ 


Tą patį rytą iš užeigos sostinėn vyko mulų varovas su kroviniu. 
Turėjo laisvą asilą, tad išsinuomojau jį ir susitariau, kad lauksiu už 
miesto vartų. Kai pasirodė varovas, apsižergiau asilą, ir prasidėjo ma- 
no kelionė. Jojau ir pats sau vienas kalbėjau: „Na ir smirsk čia, nevi- 
done, dorų žmonių gėda, mėgėjau svetimu sprandu jodinėti!“ 

Guodžiausi mintimi, jog keliauju sostinėn, kame niekas manęs 
nepažįsta — tai labiausiai glostė man širdį. Vyliausi, kad sugebėsiu ten 
prasikurti, pasitelkęs savo apsukrumą ir nuovoką. Pasižadėjau nuvy- 
kęs iškart mesti šalin savo studentiškas drapanas ir prasimanyti nau- 
jų drabužių, trumpų ir madingų. Bet grįžkime pas dėdę, įžeistą mano 
laiško, kuriame buvo sakoma: 


„Pone Alonsai Ramplonai! Po tų didžių malonių, kurių nepa- 
šykštėjo man Dievas, pašalindamas iš kelio mieląjį tėtuką, o motulę 
nukreipdamas į Toledą, kame, esu tikras, veikiai pakvips dūmais, nie- 
ko daugiau netroškau, tik pamatyti, kaip jūsų malonybei daroma tai, 
ką darote kitiems. Ketinu būti vienintelis ir paskutinis mūsų giminėje, 
nes išsidvejinti negaliu, nebent jei pakliūčiau į jūsų rankas ir jūs ket- 
virčiuotute mane, kaip ketvirčiavote kitus. Niekur nesiteiraukite ma- 
nes, neminėkite mano vardo, nes man žūtbūtinai reikia išsižadėti 
kraujo, tekančio mano gyslomis. Tarnaukite karaliui ir sudievu “. 


Argi verta kalbėti, kiek prakeiksmų ir užgaulių, ko gero, krovė 
Jis tuo metu ant mano galvos? Grįžkime prie mano kelionės. Jojau ant 
širmo lamančiško asiliuko, nuoširdžiai trokšdamas nieko nesusitikti, 
bet staiga tolumoje pastebėjau sparčiai žingsniuojant bajorą su ap- 
siaustu ant pečių, špaga prie šono, pūstomis kelnėmis ir ilgaauliais 
batais. Pažiūrėti atrodė dailiai apsirengęs: ir plati nėrinių apykaklė, ir 

skrybėlė, šauniai pakreipta ant šalies. Pamaniau, jog čia bus koks di- 
dikas, palikęs užpakaly savo karietą, ir, susi gretinęs su juo, mandagiai 
pasisveikinau. Jis pažvelgė į mane ir tarė: 

— Ko gero, pone licenciate, jūsų malonybei kur kas patogiau joti 
raitam ant asiliuko nekaip man keliauti su visa savo išranga. 

Pamaniau, jog turi omeny karietą ir tarnus, paliktus užpakaly, ir 
atverčiau: 

— Tiesą pasakius, pone, man rodos, daug ramiau keliauti pėsčiam 
nei važiuotam, nes, kad ir kokia didelė ištaiga tos jūsų karietos, kur 
važiuoja iš paskos, vis dėlto nelabai malonu kratytis visą kelią. 

— Apie kokią karietą jūs kalbate? — paklausė jis, didžiai sutrikęs. 

Ir taip staigiai grįžtelėjo atgal, jog nusmuko kelnės, matyt, nutrū- 
kus vieninteliam raišteliui, kuriuo jos buvo prikabintos prie liemenės. 
Matydamas mane raitantis iš juoko, paprašė paskolinti savo raištelį, o 
aš, pastebėjęs, kad iš jo marškinių belikęs siaurutis ruoželis ir beveik 
visa sėdynė plika, tariau: 

— Dievaži, jūsų malonybe, palaukite tarnų, o aš niekuo negaliu 
jums padėti, nes ir pats turiu tik vieną. 

— Jeigu jūs šaipotės iš manęs, — atrėmė jis, suėmęs į saują kel- 
nes, — tai malonėkite liautis, nes aš nesuprantu, apie kokius tarnus jūs 
kalbate. 

Ir tuomet man pasidarė aišku, kad jis visiškas vargšas, nes nuke- 
liavome vos pusę lygos, ir jis prisipažino, kad netesės eiti toliau su 
kelnėmis saujoje ir suvis nusigaluos, jei neleisiu dėl Dievo meilės 
bent truputį pajojėti ant asilo. Užuojautos vedamas, nušokau Žemėn, 
o kadangi jis negalėjo atgniaužti pirštų, nuogąstaudamas, jog vėlei 
nusmuks kelnės, padėjau užsisėsti ant viršaus ir, palietęs jį, pasibai- 
sėjau, nes apsiausto dengiama drabužio dalis iš užpakalio buvo per- 
dėm iškarpyta gabalais, o tose vietose pamušalu ėjo nuoga sėdynė. 
Pajutęs, jog aš atskleidžiau jo paslaptį, kukliai paaiškino: 

— Ne visa auksas, kas žiba, pone licenciate. Ko gero, jūsų malo- 
nybe, iš prašmatnios apykaklės ir visos mano išvaizdos sprendėte, jog 
prieš jus mažų mažiausiai grafas de Irlas“. Kokiais pašvitais nedangs- 
toma pasaulyje tai, ką jūsų malonybei teko paliesti! 

Patikinau jį, kad iš tiesų savo akimis mačiau, kaip skiriasi regi- 
mybė nuo tikrovės. 

— Vadinasi, dar nieko jūs nematėte, — atrėmė jis, — nes aš nieko 
nedangstau ir, pažvelgęs į mane, matote viską, ką įmanoma pamaty- 
ti. Prieš jus tikrų tikriausias senos riterių giminės bajoras, ir jei bajo- 
rystė taip mane laikytų, kaip aš kad jos laikausi, daugiau nieko sau 
nelinkėčiau. Tačiau, pone licenciate, be duonos ir mėsos neužsilaiko 
gyslose taurus kraujas, o juk jis Dievo malone visų mūsų raudonas, ir 
jei kišenėse vėjai švilpauja, nevalia garsintis vardu, apie kurį neina 
garsas. Nusivyliau aš bajorystės raštais, kai vieną gražią dieną, netu- 
rėdamas ko valgyti, smuklėje negavau už juos nė kąsnelio mėsos. Tad 
ko vertos aukso raidės mano bajorystės raštuose! Kur kas daugiau 
naudos iš aukso rankų nekaip iš aukso raidžių, nes tomis vis ką nors 
nugriebsi. O ir aukso raidžių nūnai maža beliko, užtat ir aukso žodžių 
nebėra. Viską išpardaviau, kaprūsį, ir tą praradau, tad ir miręs neturė- 
siu kur priglausti galvos, nes mano tėvo Toribijo Rodrigeso Valjecho 
Gomeso de Ampuero - šit kiek vardų jis turėjo! - dvaras buvo įkeis- 
tas ir laiku neišpirktas. Galiu parduoti nebent dono titulą, tik, deja, to- 
kia jau mano laimė, kad nerandu pirkėjo, nes tie, kurie nerašo jo prieš 
vardą, už dyka prisiduria jį gale, kaip antai: Abdonas, Makedonas, 
Lakedonas ir kiti. 

Prisipažįstu, sugraudino mane bajoro negandos, kad ir su sąmo- 
ju papasakotos. Paklausiau, kuo jis vardu, kur ir ko keliauja. Atsakė, 
Jog vadinasi kaip ir tėvas: donas Toribijas Rodrigesas Valjechas Go- 
mesas de Ampueras i Chordanas. Niekada negirdėjau skambesnės pa- 
vardės, nes prasidėjo ji „donu“, o baigėsi „danu“ nelyginant varpų 
gausmas per atlaidus. Po to pasisakė einąs į sostinę, nes mažame 
miestelyje nusigyvenęs bajoras trečią dieną dvokia ir laikytis tenai 
neįmanoma, todėl ir einąs į bendrą visų mūsų gimtinę, o ten vietos vi- 
siems pakanka ir su alkanu pilvu visada prasimanysi valgio. 

— Kai atsiduriu sostinėje, kapšelyje visada žvanga šimtukas rea- 
lų, gaunu ir lovą, ir valgį, ir užginto vaisiaus paragauju, nes apsukru- 
mas Madride — nelyginant filosofinis akmuo, viską paverčia auksu, 
ką tik paliečia. 

Pasijutau lyg į dangų įžengęs, ir kad kelias neprailgtų, įprašiau 
papasakoti, kaip, su kuo ir iš ko gyvena sostinėje tie, kuriems, kaip ir 
jam, vėjai švilpauja kišenėse. Nelengva atrodė man gyventi mieste 
šiais laikais, kai žmonės ne tik tausoja savo gerą, bet ir gviešiasi į 
svetimą. 

— Visokių ten žmonių esama, - tarė jis, — ir vienokių, ir kitokių. 
Įtaikavimas — štai tas raktas, kuris tokiuose miestuose atidaro visas 
duris. O kad nuoširdžiai patikėtumėte mano žodžiais, pasiklausykite 
pasakojimo apie mano darbus ir veikalus, ir jūsų abejonės kaipmat iš- 
sisklaidys. 


ŠEŠTAS PERSKYRIMAS 


APIE TAI, KĄ SUŽINOJAU KELIONĖJE 
APIE BAJORO GYVENIMĄ BEI PAPROCIUS 


— Visų pirma įsidėmėkite, kad sostinėje esama didžiausių kvailių 
ir didžiausių gudruolių, didžiausių turtuolių ir didžiausių vargšų, vi- 
same kame vien „didžiausių“; blogis ten dangstomas, o gėris slepia- 
mas, ir esama ten tokios padermės žmonių kaip aš, kilusių nežinia iš 
kur, be šaknų ir be kelmo. Vieni kitus mes šaukiame pramanytais var- 
dais; vieni vadinami vėjo riteriais, kiti — pliuškiais, netikromis mone- 
tomis, piktais pinigais, badmiriais ir kiaurais maišais. Mūsų patronas 
ir užtarėjas — apsukrumas. Vaikščiojame dažniausiai tuščiais pilvais, 
nes prasimanyti maisto svetimomis rankomis nelengva. Mes — nepra- 
šyti svečiai, pobūvių siaubas, smuklių kandys. Mintame vien oru ir 
esame patenkinti. Mes iš tų, kurie pietų suvalgo petražolę, o dedasi 
sušveitę visą nupenėtą gaidį. Jei kas ateina pas mus į svečius, kamba- 
riuose randa primėtyta paukščių bei avių kaulų, vaisių Žievių, prie 
slenksčio — krūva vištų bei gaidžių plunksnų, triušių kailiukų. Visa tai 
naktimis rankiojame gatvėse, kad dieną turėtume kuo pasipuikuoti. 
Parėję namo, apšaukiame šeimininką: „Nejaugi aš čia visai neturiu 
balso, kad tarnaitė, ir ta neklauso manęs ir nepašluoja! Atleiskite, jūsų 

malonybe, keletą bičiulių buvau pasikvietęs pietų, o tie tarnai...“ ir 
taip toliau. Kas mūsų nepažįsta, priima viską už gryną pinigą ir ma- 
no, kad iš tikrųjų čia buvo kviestiniai pietūs. 

Gal pageidaujate išgirsti, kaip mes pietaujame svetimuose na- 
muose? Tai va, persitarę su kuo nors vienu kitu žodžiu, sužinome, kur 
jis gyvena, ir einame aplankyti, ir būtinai pietų metu, kai, savaime 
aišku, sėdi prie stalo. Sakome, jog atėjome, vedami pačių draugiš- 
kiausių jausmų, nes tokio šviesaus proto ir t. t. Jei mus klausia, ar pie- 
tavę, ir jei šeimininkai dar nesėdi prie stalo, atsakome, kad ne, ir per 
daug nesiprašydiname, nes delsimas ne kartą mums išvirto didžiuoju 
pasninku. Jeigu ten jau pietaujama, sakome, kad pavalgę, ir nors šei- 
mininkas dailiai raiko duoną ir meistriškai pjausto paukštieną, mėsą 
ar ką kita, taikydamiesi pagauti bent kąsnelį, sakome: „Teikitės, jūsų 
malonybe, leisti jums pasitarnauti, nes, pamenu, jo šviesybei amžina- 
tilsį (ir paminime kokio mirusio didiko, grafo ar kunigaikščio, vardą) 
labiau patikdavo žiūrėti, kaip aš pjaustau mėsą, nekaip valgyti“. Sulig 
tais žodžiais imame peilį, smulkiai supjaustome kokį kepsnį ir galiau- 
siai sušunkame: „Ak, koks aromatas! Mirtinai įžeisčiau virėją, nepara- 
gavęs tokio patiekalo! Tikrai aukso rankas turi moteris!“ Pasakyta — 
padaryta, beragaudamas sušveiti pusę patiekalo: roputę — todėl, kad tai 
roputė, kiaulieną — todėl, kad tai kiauliena, ir visa kita — todėl, kad tai 
irgi kažkoks valgis. Kai nepasitaiko tokios progos, einame į kokį vie- 
nuolyną ir šliurpiame vargšams dalijamą sriubą, bet valgome ne visų 
akivaizdoje, o slapčiomis, stengdamiesi vienuoliams įteigti mintį, jog 
ne tiek iš bado pas juos lankomės, kiek iš dievobaimingumo. 

Pamatytute kokį mūsiškį lošimų namuose — kaip mikliai sukasi 
jis apie žaliąjį stalą, karpo žvakes, nešioja puodus nedideliam reika- 
lui atlikti, kaip dėlioja kortas ir džiūgauja drauge su lošėjais, kai tie 
laimi, — ir visa tai dėl menko realo, kurį gauna atlyginimo, partijai pa- 
sibaigus! 

O dėl drabužių, tai atmintinai Žinome visus savo skarmalų trūku- 
mus. Ir kaip kiti laikosi maldos valandų, taip mes laikomės adymo bei 
lopymo valandų. Verta pažiūrėti, kaip ryto metą rūpinamės drapanų 
sveikata: kadangi saulė, mūsų kruvinas priešas, išryškina menkiausią 

lopelį, kiekvieną atskarusią skiautę, kiekvieną suadytą vietą, plačiai 
išsižergę atsistojame prieš šviesą ir iš šešėlių žemėje matome, kokie 
siūlgaliai ir brizgalai kabaliuoja mums tarp kojų, ir žirklėmis apkar- 
pome barzdas savo kelnėms. O kadangi kelnės greičiausiai dyla per 
šakumą, karpome skiautes iš užpakalio ir lopome skyles iš priekio, 
kol nebelieka ko kirpti ir vien apatiniais pridengtai sėdynei tenka 
duoti ramybę. Žinoma tai tik apsiaustui, todėl vengiame vaikščioti 
vėjuotą dieną, kopinėti laiptais ir sėstis ant arklio. Ilgainiui mes iš- 
mokstame stovėti ir sėdėti prieš šviesą, tad saulėtą dieną einame su- 
glaudę kojas, sveikinamės vien kaukštelėdami kulnais, nes jei praskės- 
tume kelius, iš karto kristų į akis atviri langai mūsų drapanose. 

Iš visų drabužių, dengiančių kūną, nėra nė vieno, kuris nebūtų 
anksčiau turėjęs kitokios paskirties, o dabar — savo istorijos. Verbi 
gratia*, štai matote, jūsų malonybe, šią striukę, mantijos anūkę ir gi- 
minės protėvio plataus apsiausto proanūkę, vienu tarpu ėjusią man 
pūstomis kelnėmis, o ateityje praversiančią kojinių galvoms apsiūti ar 
kam kitam. Batų įklotais tampa nosinės, buvusios rankšluosčiais, dar 
anksčiau — marškiniais, tikrais paklodžių vaikais, o galiausiai paver- 
čiame juos laiškiniu popierium, panaudojame pagal paskirtį ir su- 
triname į miltelius kurpėms iš numirusiųjų prikelti, nes pats mačiau 
savo akimis, kaip tokie gydomieji milteliai pagydė beviltiškai sune- 
galavusius batus. 

O ką jau kalbėti apie tas gudrybes, kurių griebiamės vakarais, 
kad žibintų šviesa nesiektų mūsų nusišėrusių apsiaustų ir nuplikusių 
palaidinių! Jie tokie pat pasipūkavę kaip pakelės akmenys, nes tokia 
jau Dievo valia, kad šeriai dygsta ant smakro ir slenka iš apsiaustų. 
Idant nereiktų švaistyti pinigų barzdaskučiams, laukiame, kol kuriam 
kitam apžels smakras, ir tada skutame vienas kitą, nes ir Evangelijo- 
je pasakyta: „Padėkite vienas kitam kaip geri broliai“. 

Stengiamės nieku gyvu nesusitikti tuose pat namuose, jei turime 
ten bendrų pažįstamų. Baisios esti pavydžių pilvų kančios! 

Mums privalu kartą per mėnesį pasirodyti raitiems judriose gat- 
vėse, kad ir ant kuino, ir kartą per metus pasivažinėti karieta, kad ir 


* Pavyzdžiui (lot.). 

ant pasostės ar ant galinės paminos. O jei kada nors pasiseka įlipti į 
vidų, būtinai sėdamės prie durelių, iškišame galvą, linkčiojame, kad 
visi mus matytų, ir kalbiname draugus bei pažįstamus, nors tie ir nu- 
sigręžę nuo mūsų. 

Panižus kurią vietą damų akivaizdoje, mokame viešai kasytis, 
niekam nepastebint. Jei knieti šlaunį, pasekame pasaką apie kareivį, 
perkirstą nuo tos vietos iki tos, ir, rodydami ranka, nemačiom pasi- 
krapštome. Jei per pamaldas bažnyčioje panyžta krūtinę, mušamės į 
tą vietą kaip per Sanctus, nors ir būtų /ntroito*. Jei niežti nugarą, at- 
siremiame į namo kampą ir stojamės ant pirštų galų, lyg norėdami 
kažką pamatyti, taip ir pasikasome. 

Ką pasakyti jums apie melą? Nė vienas tiesos žodis neišsprūsta iš 
mūsų lūpų. Kalbėdami tolydžio minime kunigaikščius ir grafus, vie- 
nus vadiname draugais, kitus - giminėmis, tik žiūrime, kad tie žmonės 
būtų arba mirę, arba iškeliavę į tolimus kraštus. 

Ypač norėčiau pabrėžti, kad mes įsimylime tik de pane lucran- 
do**, nes mūsų nuostatos draudžia suktis apie koketes, nors ir kokios 
gražuolės jos būtų, todėl rėžiame sparną apie smuklininkę dėl kepsnio, 
apie namų šeimininkę — dėl pastogės, apie nėrėją — dėl apykaklės. O 
kad maistas toks menkas ir gėrimo tik gaidžio ašaros, nelengva atlikti 
savo priedermę, bet vis dėlto kiekviena susilaukia savo eilės. 

Kam ateis į galvą, Žvilgtelėjus į mano batus, kad aviu juos basas, 
be kojinių ar ko nors panašaus? Ir kas numanys, kad neturiu marški- 
nių, pamatęs štai šią apykaklę? Bajoras gali nieko neturėti, tačiau pri- 
valo segėti prašmatnią krakmolytą apykaklę. Visų pirma, apykaklė la- 
bai puošia žmogų, o be to, turi maistingų medžiagų, nes krakmolas 
valgomas ir atstoja vakarienę, jei sugebi mikliai ją užversti ir nepa- 
stebimai pačiulpti. 

Žodžiu tariant, pone licenciate, mūsų luomo bajorui pridera žino- 
ti saiką labiau nekaip nėščiai moteriai devintą džiaugsmo mėnesį, 
tuomet jis išgyvena sostinėje. Tiesa, kartais klesti ir nestokoja pinigų, 


* Sanctus, Introito — Mišių dalys. 

kartais smirsta pavargėlių prieglaudoje, bet, šiaip ar taip, gyvena. O 
kas moka suktis, tasai pats sau ponas, nors ir ne kažin ką turi. 

Taip man tiko nepaprastas bajoro gyvenimo būdas ir taip jis ma- 
ne apžavėjo, kad apsvaigęs nepastebėjau, kaip nupėdinau iki pat Las 
Roso, kame ir apsistojome nakvynės. Tas bepinigis bajoras pavaišino 
mane vakariene, ir aš dar jaučiausi jam kaltas už mokslą, kuris atvėrė 
man akis į daugelį dalykų ir paskatino žengti jo pėdomis. Prieš gulant, 
išpažinau jam savo norą, ir jis puolė mane glėbesčiuoti sakydamas, jog 
nė valandėlės neabejojęs, kad tokio šviesaus proto žmogus kaip aš pri- 
imsiąs jo žodžius į širdį. Jis pasisiūlė supažindinti mane su visa sukčių 
brolija ir patarė apsigyventi jos namuose. Aš sutikau pasinaudoti jo pa- 
slaugomis, bet neužsiminiau apie savo dukatus, tik pasisakiau turįs 
apie šimtą realų. Pakako ir to, juoba kad tiek gero jam dariau ir buvau 
padaręs, kad su didžiu dėkingumu jis priimtų mano draugystę. 

Nupirkau jam tris raištelius iš užeigos šeimininko, jis susitvarkė 
kelnes, ramiai išmiegojome visą naktį, atsikėlėme anksti rytą ir neil- 
gai trukus pasiekėme Madridą. 

trečia knyga 


PIRMAS PERSKYRIMAS 


APIE TAI, KAS MAN NUTIKO SOSTINĖJE 
TĄ DIENĄ IR PIRMĄJĄ NAKTĮ 


Dešimtą valandą ryto įžengėme į sostinę ir, kaip buvo sutarta, nu- 
ėjome tiesiai į dono Toribijo draugų namus. Jis pasibeldė į duris, ati- 
darė nukaršusi senučiukė labai jau varganu apdaru. Donas Toribijas 
pasiteiravo apie savo draugus, ir ji atsakė, jog visi išėję bandyti laimės. 
Iki išmušė dvylika, sėdėjome vieni du, saviškai stumdami laiką: jis 
mokė mane lengvo gyvenimo meno, aš gaudžiau kiekvieną jo žodį. 

Pusę pirmos tarpdury išdygo šmėkla, ligi pat kulnų įsisiautusi į 
purviną palaidinį, švaresnį nebent už šeimininko sąžinę. Jiedu persita- 
rė vagių šneka, paskui šmėkla mane apkabino ir pasiūlė savo paslau- 
gas. Pasikalbėjome valandėlę, ir mano naujasis draugas išsitraukė 
pirštinę ir iškratė šešiolika realų ir kažin kokį raštą, pasak jo, leidimą 
prašyti išmaldos, išduotą tokios pavargėlės vardu, ir šiandien praver- 
tusį, kaip matyti iš laimikio. Iškratęs pirštinę, išsiėmė kitą ir sudėjo jas, 
kaip tai daro daktarai. Pasiteiravau, kodėl jų neužsimauna, ir jis paaiš- 
kino, jog abi jos nuo vienos rankos ir jog šia gudrybe prireikus galįs 
prasimanyti pirštinių. Taipgi pastebėjau, kad jis nenusivelka palaidi- 
nio, ir, kaip naujokas, pasidomėjau, kokia dingstimi vaikščioja šitaip 
apsimuturiavęs. 

— Vaikeli, — atsakė jis, - nugaroje skylė, o šalia jos — vilnono lo- 
pas ir aliejaus dėmė, užtatai tik prisidengęs šiuo apsiausto sklypu ga- 
liu rodytis gatvėje. 

Jis nusisiautė skiautę, ir tada pastebėjau, kad labai jau išsipūtęs 
Jo abitas žemiau juosmens. Maniau, jog apačioje turi pasivilkęs pūs- 
tas kelnes, nes buvo į tai panašu, tačiau kai pasikaišė skvernus ir ėmė 
utinėtis, pasirodė du kartono skrituliai, nuo strėnų iki kelių dengią jo 

nuogumą, nes nevilkėjo nei marškiniais, nei kelnėmis, tad nebuvo ko 
nė utinėti. Jis žengė į utėlių mušyklą, prieš tai apvertęs lentelę, kokios 
paprastai kabo ant zakristijos durų, tik su užrašu „Utinėjama“, idant 
nejeitų kas nors kitas. Karštai dėkojau Dievui matydamas, kokia iš- 
mone apdovanojo jis žmones, pašykštėjęs jiems šios žemės turtų. 

— Na, o aš grįžau iš kelionės nesveikomis kelnėmis, — tarė mano 
gerasis draugas, — reikia pažiūrėti, kuo čia man jas užtaisius. 

Ir paklausė senę, ar neturinti kokių skivytų (mat, kaip ir visos 
skudurininkės, dukart per savaitę ji rankiodavo gatvėse skarmalus sa- 
vo ponaičių apdarų chroniškiems negalavimams šalinti). Atsakė, jog 
neturi ir jog, pristigus lopų, štai jau dvi savaitės tyso lovoje donas Lo- 
rensas Injigesas del Pedrosas, nes ir jo kelnės nesveikuojančios. 

Tuo tarpu pasirodė dar vienas bendras kelioniniais batais, rudu 
apsiaustu ir skrybėle riestais kraštais. Sužinojo iš kitų, kad įstojau į jų 
broliją, ir nuoširdžiai mane užkalbino. Kai nusivilko apsiaustą, paaiš- 
kėjo — kas būtų pagalvojęs, jūsų malonybe! — kad jo durtinio tik prie- 
kis iš rudos gelumbės, o nugara buvo iš baltos drobės, pajuodusios nuo 
prakaito. Neištvėriau nesusijuokęs, bet jis, nėmaž neįsižeidęs, tarė: 

— Apsitrynęs nustosite juoktis. Kertu lažybų, kad nežinote, kodėl 
mano skrybėlė riestais kraštais. 

Atsakiau, jog veikiausiai švankumo dėlei ir jog šitaip kraštai ne- 
užstoja šviesos. 

— Bet užtat jie užstoja dugną, - atrėmė jis. — Mat skrybėlė be kas- 
pino, o kai kraštai užriesti, niekas to nepastebi. 

Taip taręs, išsitraukė kokia dvidešimt laiškų ir tiek pat realų ir 
nusiskundė, kad nespėjęs išnešioti visos korespondencijos. Ant kiek- 
vieno buvo nurodyta vieno realo pašto rinkliava. Laiškus rašė jis pats, 
pasirašinėjo pramanytais vardais, kūrė visokiausius paistalus ir nešio- 
jo garbingiems žmonėms, apsirengęs šiuo kelionės apdaru, rinkdamas 
tariamą pašto rinkliavą. Ir taip darė kas mėnesį. Didžiai nusistebėjau 
sužinojęs negirdėtą verslą. 

Paskui įėjo dar du, vienas pusilgiu gelumbiniu durtiniu, siekian- 
čiu kelius, ir tokiu pat apsiaustu su pakeltu kaklu, idant nesi matytų 
sudriskusi nėrinių apykaklė. Plačios valoniškos kelnės, tikriau sakant, 

toji dalis, kurios nedengė durtinis, buvo iš kamloto su raudono bajaus 
prieduru nuo juostos iki šakumo. Jis įėjo ginčydamasis su bendru, ku- 
ris vietoj nėrinių apykaklės segėjo paprastą, vietoj apsiausto vilkėjo 
kažkuo panašiu į burnusą. Ėjo ramsčiuodamasis kukiu, o kadangi tu- 
rėjo tik vieną kojinę, vieną koją buvo apvyturiavęs skudurais ir kai- 
liais. Skelbėsi esąs kareivis ir iš tiesų kadaise tarnavo, tik be jokios 
šlovės ir ten, kur niekas nesikovė. Pasakodavo stebuklus apie savo 
žygdarbius ir, prasimetęs kareivio vardu, sugebėdavo visur įlįsti. 

Tasai, kur vilkėjo durtiniu ir, galima sakyti, kelnėmis, šaukė: 

— Man priklauso pusė, mažų mažiausia trečdalis, ir jei neduosite, 
dievaži... 

— Neminėkite Dievo vardo be reikalo, - atrėmė kitas, — namie aš 
nebešlubuoju ir galiu jums išmankštinti kailį štai šiuo kukiu. 

Šaukdami: „Atiduokite!“ — „Neduosiu!“ ir kaip paprastai kal- 
tindami vienas kitą melu, jiedu sukibo, susiėmė į krūtis ir atšlijo pil- 
nomis saujomis skutų. Nuramdėme juos ir paklausėme, dėl ko kilo 
ginčas. 

— Tyčiojatės iš manęs, jūsų malonybe? — suriko kareivis. — Ne- 
gausite nė pauostyti! Tai va, mieli ponai, stovime mudu Išganytojo 
aikštėje, prieina prie to bėdulio vaikėzas ir klausia, ar ne aš būsiu 
vėliavininkas Chuanas de Lorensana, o tas, pamatęs vaikėzo rankose 
ryšuliuką, patvirtina, priveda prie manęs ir sako: „Jūsų malonybe, po- 
ne vėliavininke, tas vaikas jūsų klausia“. Iškart sumečiau, koks čia 
reikalas, ir pasakiau, jog aš tas pats vėliavininkas. Imu ryšuliuką, o ja- 
me — dvylika nosinių, ir prašau padėkoti nuo manęs motinai, kuri 
siuntė jį pas kažkokį žmogų tuo vardu. Ir štai dabar jis reikalauja, kad 
pusę atiduočiau jam. Neduosiu kaip kažin ką, tegu mane sukapoja į 
gabalus! Visos jos sudils į mano nosį. 

Buvo nuspręsta, jog teisybė jo, tačiau į nosines šnypštis nevalia, 
privalu atiduoti jas senei bendram naudojimui, idant pasiūtų apykak- 
lių bei rankogalių nesamų marškinių regimybei sudaryti. Pagal broli- 
Jos nuostatas šnypštis apskritai buvo draudžiama, ir ne tik į nosinę, 
bet ir saujon, priešingai, taupumo sumetimais derėjo tolydžio šniurk- 
šėti, kad veltui neitų vertingas produktas. Tuo ir pasibaigė visa byla. 


243 Perėjūno dono Pablo gyvenimo istorija 


Gražu buvo žiūrėti, kaip, nakčiai nusileidus, sugulėme visi į dvi 
lovas, susispaudę it silkės statinėje. Vakarienė atliko pusryčiams. Di- 
dumai nereikėjo nė nusirengti, nes, guldami su tais pat drabužiais, 
kuriais vilkėjo dieną, nenusižengė nuostatai miegoti lyg motinos pa- 
gimdytiems. 


ANTRAS PERSKYRIMAS 


KURIAME PASAKOJAMA APIE KALBAMĄ 
DALYKĄ IR APIE KITUS ĮSTABIUS NUTIKIMUS 


Viešpaties malone išaušo rytas, ir visi stojome prie ginklo. Atro- 
dė jie man tokie artimi, nelyginant tikri broliai, nes blogi darbai, kaip 
paprastai būna, veikiai susaisto žmones. Gražu buvo žiūrėti, kaip vie- 
nas velkasi dvylikos dalių marškinius, skyrium derindamas prie kūno 
kiekvieną sklypą ir kalbėdamas po maldelę nelyginant kunigas zak- 
ristijoje prieš Mišias. Kitas ieškojo kelnių užuolankose pasiklydusios 
kojos ir stebėjosi aptikęs ją ten, kur nėmaž nesitikėjo rasti. Dar kitas 
šaukėsi vedlio, kad nurodytų tiesiausią kelią per liemenės išnarą, ir 
tik po pusvalandžio įsimiklinęs vėl įsinėrė į savo drabužį. 

Pasibaigus tam anaiptol nekasdieniam reginiui, visi griebėsi ada- 
tų ir siūlų, norėdami keliais dygsniais sukabinti vieną kitą praplyšu- 
sią vietą. Tas ištiesė ranką ir, pažastyje daigstydamas skylę, išvirto 
raide L. Tas atsiklaupė ir, išsirietęs apverstu penketuku, adėsi kulną. 
Tas susivyniojo į kamuolį, įsikišęs galvą į tarpkojį. Nė Boschas nėra 
piešęs tokių neregėtų pozų, kokias mačiau aš, nes jie adė ir lopė, o se- 
nė vis nešė jiems įvairiaspalvius skivytus ir skarmalus, iš tų, kuriuos 
parvilko kareivis. Užbaigę darbą, kurį vadino sveikatos taisymu, ėmė 
apžiūrinėti vienas kitą, ar neliko kokios kliaudos, ir galiausiai nu- 
sprendė traukti medžioklėn. Tada paprašiau ir man parinkti kokį dra- 
bužį, nes turiu to dėlei šimtą realų ir noriu nusikratyti abito. 

— Na jau, ne, — pareiškė jie. — Pinigai eis į mūsų kasą, o jums 
suieškosime ko nors iš atsargų. Paskui nurodysime jūsų parapiją 
mieste, kame galėsite tiktai jūs manytis ir verstis. 

Pasiūlymas man patiko. Atidaviau pinigus į kasą, ir akimirksniu 
jie pavertė abitą juodos gelumbės durtiniu, o kai apkarpė apsiaustą, 
atrodžiau visai neblogai. Mano drabužių atkarpas išmainė į seną per- 
dažytą skrybėlę ir iškaišė jos dugną rašale sumirkytais vatos gumuliu- 
kais. Apykaklę nusegė, o mainais į mano dukslias kelnes davė puskel- 
nes, iškarpytas tik iš priekio, nes užpakalis ir šonai buvo zomšiniai. 
Šilkinių puskojinių nė pusės nebuvo likę, nes per sprindį nuo kelio ėjo 
gryna blauzda, glaudžiai apgulta bato aulo. Apykaklė iš tiesų atrodė 
ažūrinė — tokia ji buvo sudriskusi. Aprengė jie mane ir tarė: 

— Apykaklė gerokai išskydusi ir iš nugaros, ir iš šonų. Jei žiūrės į 
jus vienas Žmogus, jūsų malonybe, gręžkitės į jį kaip saulėgrąža į sau- 
lę, jei prieis du iš šonų, traukitės atgal, o jei kas pasitaikys už pečių, 
atsismaukite skrybėlę ant pakaušio, prisidenkite kraštais apykaklę ir 
atsidenkite kaktą. Jeigu kas paklaus, kodėl šitaip vaikščiojate, sakyki- 
te, kad nebijote žiūrėti žmonėms į akis. 

Davė jie man skrynelę su juodais ir baltais siūlais, adata, antpirš- 
čiu, raišteliais, šilko, gelumbės, drobės, atlaso ir kitokių audinių 
skiautėmis. Davė peilį, odinį kapšą su pintimi, skiltuvu ir titnagu, prie 
juostos pririšo aukų dėžutę ir tarė: 

— Su šia skrynele galite pereiti visą pasaulį ir nepasigesite nei 
draugų, nei giminių, joje yra viskas, kas reikalinga gyvenime. Imkite 
ją ir sergėkite. 

Duonos kąsniui manytis skyrė man Šventojo Liudviko kvartalą, 
ir taip, drauge su kitais išėjęs iš namų, pradėjau savo darbo dieną, o 
kadangi dar nieko nenutuokiau apie savo naują amatą, nelyginant jau- 
nam kunigėliui, pirmą sykį einančiam laikyti Mišių, man parinko 
dvasios ir suktybių vadovu tą patį, kuris mane parsivedė ir atvertė į 
savo tikėjimą. 

Išėjome iš namų neskubėdami, su rožiniais rankose ir nužings- 
niavome nurodyto kvartalo link. Su visais mandagiai sveikinomės: 
prieš vyrus traukėme nuo galvos skrybėlę, gailestaudami, kad nevalia 
nuo jų nutraukti apsiaustų, moterims lankstėmės su šventa pagarba, 
nes joms į širdį ir pagarba, ir šventi žmonės. Vienam sakė mano lipš- 
nusis mokytojas: „Rytoj jau turėsiu pinigų“, kitam: „„Luktelėkite dar 

kokią dienelę, jūsų malonybe, bankas vis pažadais mane peni“. Tas 
prašė grąžinti apsiaustą, anas reikalavo juostos, ir iš to padariau iš- 
vadą, jog mano bendras toks didelis savo draugų draugas, kad nieko 
neturi savo. Ėjome vingiuodami nuo vieno gatvės krašto prie kito, 
lenkdami kreditorių namus. Vienas reikalavo nuomos už namą, ki- 
tas — atlyginimo už išnuomotą špagą, trečias — už paklodes ir marš- 
kinius, žodžiu tariant, pamačiau, kad jis — nuomos riteris, sakytum 
išnuomojamas mulas. 

Staiga iš tolo pastebėjo žmogų, kuris, pasak jo, akis išdraskysiąs, 
jei negrąžinsiąs jam skolos, o kišenėse vėjai švilpaują. Idant anas jo 
nepažintų, susibraukė ant kaktos plaukus, sušukuotus už ausų, ir pa- 
virto atgailotoju iš Didžiojo Penktadienio procesijos, panašiu lyg į 
šventąją Veroniką, lyg į klajojantį riterį, be to, apsitvėrė raiščiu akį ir 
ėmė kalbėti su manimi itališkai. Apsisuko jis gana mikliai, ir anas 
žmogus, įšnekęs su kažkokia senučiuke, iškart jo nepastebėjo. Turbūt 
nepatikėsite, jūsų malonybe, bet jis davėsi aplink mus kaip užsiundy- 
tas šuo, žegnojosi dažniau nei piktųjų dvasių užkeikėjas ir pagaliau 
nuėjo sau burbėdamas: 

— Vajėzau!' Maniau, kad tai jis... Jaučius praganęs, vis girdi var- 
pelius Žvangant... 

Raičiausi iš juoko žiūrėdamas į savo bendrą. Pavojui praslinkus, 
jis užsuko į tarpuvartę, susišukavo plaukus, nusirišo raištį ir tarė: 

— Šit kokių gudrybių tenka griebtis, kad nereiktų mokėti skolų. 
Mokykitės, brolau, dar ne tokių dalykų pamatysite šiame mieste. 

Patraukėme toliau ir kadangi buvo dar ankstus metas, gatvės 
kampe, užsigerdami degtine, sušveitėme po kelis griežinius džiovin- 
to aguročio, kuriuo pavaišino sukta prekeivė, vos pasisveikinusi su 
mano mokytoju. 

— Štai ir nebereikės šiandie rūpintis pilvu, — tarė jis, — būsime 
bent jau numarinę kirminą. 

Didžiai nuliūdau pagalvojęs, kad pietų gali ir nebūti, ir šokausi 
ginti savo pilvo. Į tai jis atsakė: 

— Menkas jūsų tikėjimas į badmirių Dievą ir ordiną. Viešpats 
neapleidžia nei varnų, nei kuosų, netgi teismo raštininkų, tai kodėl jis 

turėtų apleisti alkstančius ir trokštančius? Skystos blauzdos jūsų ma- 
lonybės! 

— Tas teisybė, — pritariau, — tik man baugu, kad jos gali pasidary- 
ti dar skystesnės, kai susiblokš pilvas. 

Taip mudviem bekalbant, išmušė dvylika, o kadangi kirtau tik 
amato pradmenis, pilvas maištavo gavęs vien džiovinto aguročio 
griežinėlių ir taip urzgė, lyg suvis nieko nebūčiau valgęs. Laiko dū- 
žiai praskaidrino atmintį, ir aš vėl kreipiausi į savo bendrą: 

— Nelengva kirsti bado pradmenis, brolau. Žmogus toks jau Die- 
vo padaras: bet ką gali apgauti, tik ne pilvą. O jūs norite, kad aš pas- 
ninkaučiau! Jeigu jums malonu pasninkauti, ką gi, nieko nuostabaus, 
nes nuo pat mažumės pratinotės prie bado kaip anas karalius prie 
nuodų'. Ko gero, netgi marinote juo alkį. Lyg ir nematau, kad labai 
jau rūpintumėtės prasimanyti kokio darbelio dantims, tad, man regis, 
verčiau pats vienas manysiuos kaip tinkamas. 

— Tegu jus skradžiai! - atrėmė jis. — Dar tik dvylika, o jūs jau ne- 
stygstate? Labai laiku jums sukyla apetitas ir kiti poreikiai, bet visa 
bėda, jog čia reikia turėti kantrybės, nes bankas ne visada atidaromas 
tuo pačiu metu. Ne, kur tai girdėta: ėsti kiaurą dieną! Galvijai, tiesa, 
tą ir daro, bet niekur neteko skaityti, kad mūsų luomo bajorui būtų ka- 
da nors paleidę vidurius, nes, tik lengvą duoną turėdamas, gali laiku 
nusilengvinti. Be to, kaip jums sakiau, Dievas nieko neapleidžia, ir 
jeigu jūs taip nestygstate, eisiu pasrėbti putros į Šventojo Jeronimo 
vienuolyną, kame penisi riebūs it nupenėti gaidžiai vienuoliai, ir pri- 
sikimšiu pilvą. Jei pageidaujate, eikime drauge, jeigu ne — lai kiekvie- 
nas manosi kaip tinkamas. 

— Sudiev, — pasakiau, — per garsiai pilvas maršus groja, kad ten- 
kinčiausi išėdomis. Kiekvienas tegul eina savo keliu. 

Mano bendras patraukė šalin tvirtu žingsniu, žiūrėdamas sau po 
kojų. Iš skrynutės, kurią nešiojosi tam tyčia, sugraibė žiupsnelį trupi- 
nių ir pasibarstė barzdą bei krūtinę, idant atrodytų kaip sočiai papie- 
tavęs žmogus. Aš irgi stengiausi kaip įmanydamas nuslėpti, kad ko- 
Jos man linksta per kelius: riaugėjau ir krapščiausi dantis, purenau 
ūsus ir, persimetęs apsiaustą per kairį petį, varsčiau savo dešimtainį 

rožinį, nes buvo tik dešimties poterėlių. Kiekvienas, mane pamatęs, 
neabejojo, kad aš ką tik pavalgęs, nors iš tikrųjų, nebent apie mano 
utėles taip pagalvojęs, nebūtų klydęs. 

Žingsniavau dėdamas viltis į savo dukatus, nors sąžinė neleido 
nusižengti brolijos nuostatoms, draudžiančioms gyventi iš savo kiše- 
nės žmogui, laisvam nuo laisvų vidurių. Vis dėlto pasiryžau nutraukti 
pasninką ir, tos minties vedamas, priėjau Šventojo Liudviko gatvės 
kampą, kame gyveno pyragius. Į akis šoko dideliausias pyragas už aš- 
tuonis maravedžius, o į nosį taip dūrė kepyklos kvapas, jog stabtelėjau 
it medžioklinis šuo, užuodęs grobį, ir įbedžiau į jį žvilgsnį. Stebeilijau 
su tokiu užsidegimu, kad pyragas, ko gero, sudžiūvo, it bloga akimi 
nužiūrėtas. Čia kūriau visokiausius planus, kaip jį nugvelbus, čia vėl 
norėjau įeiti vidun ir nusipirkti. 

Tuo tarpu išmušė pirmą. Tokia neviltis mane pagavo, jog nu- 
sprendžiau ieškoti prieglobsčio kur nors netoliese smuklėje. Jau buvau 
nusitaikęs žengti į duris, bet Dievo valia susitikau vieną pažįstamą iš 
Alkalos laikų, licenciatą Flečilją, kuris sparčiai žingsniavo gatve su 
savo spuoguotu, kraujo pritvinkusiu veidu, plevėsuodamas skvernais, 
toks apsidrabstęs purvais, jog panėšėjo veikiau į abitu apdarytą veži- 
maitį. Nors ir kitoniškai atrodžiau, naujai apsirengęs, vis dėlto pažino 
ir puolė prie manęs išskėtęs rankas. Apsikabinome, jis paklausė, kaip 
gyvuoju, ir aš atsakiau: 

— Ak pone licenciate, kiek turiu naujienų! Tik gaila, striuka su 
laiku, nes šį vakarą iškeliauju. 

— Iš tikrųjų gaila, - atsiliepė jis. — Jei nevėluočiau pietų pas sese- 
rį, ilgiau pasikalbėčiau su jumis, bet ji laukia manęs su vyru. 

— Vadinasi, ponia Ana šičia? Tegu viskas eina skradžiai, keliau- 
jam, nes aš laikau savo pareiga jai nusilenkti. 

Kone pašokau iš džiaugsmo, išgirdęs, kad jis dar nepietavęs. Nu- 
ėjau drauge ir užmezgiau kalbą apie tokią moteriškutę, į kurią buvo 
įsižiūrėjęs Alkaloje, pasakiau, kad žinau, kur ji gyvena, ir pasisiūliau 
įvesti į jos namus. Mano žodžiai prilipo jam prie širdies, o juk tyčia 
prašnekau apie jam patinkamus dalykus. 

Taip kalbėdami, priėjome jo namus. Įžengėme į vidų, aš prišne- 
kėjau begalę malonių žodelių jo svainiui ir seseriai, ir tie, įsitikinę. 

jog pietų mane pakvietė licenciatas, puolė atsiprašinėti, kad, iš anks- 
to neperspėti, neturį kuo dorai pavaišinti tokio garbingo svečio. Pa- 
sinaudojęs proga, pats save pasikviečiau, tvirtindamas, jog ir šiaip 
jaučiuosi savas jų namuose ir jog būtų negražu per daug su manimi 
ceremonytis. 

Visi susėdo prie stalo, atsisėdau ir aš, o kad licenciatas neimtų 
šiauštis, nes jisai nė tokios minties neturėjo kviesti mane pietų, toly- 
džio erzinau jį ta moteriškute, girdi, klausinėjusi apie jį, iš galvos jai 
neinąs, ir taip skiedžiau be galo, be krašto, idant nesibaisėtų mano vil- 
kišku apetitu, nes ir pabūklo sviedinys mūšio lauke nepalieka tiek 
aukų, kiek jų paliko prie stalo, kai nusiaubiau padėklą su šaltais pa- 
tiekalais. Troškinį beveik visą sudorojau dviem kąsniais — be jokio 
vyliaus, bet užtat be galo greitai. Galėjai pamanyti, jog, turėdamas 
grobį burnoje, vis dar nuogąstauju, kad jo kas neatimtų. Teatleidžia 
man Dievas, bet ir Antigvos kapinės Valjadolide taip greitai neryja 
lavonų“ — kaip sako legenda, per parą iš jų nieko nebelieka, - kaip aš 
rijau valgius, galbūt netgi greičiau, nei kurjeris pristato skubų paštą. 
Ko gero, jie pastebėjo, kaip godžiai susiurbiau sultinį ir iki paskuti- 
nio lašo išdažiau dubenį, kaip gainiojausi kaulus ir kaip naikinau mė- 
są. Tiesą pasakius, pridėjęs ranką prie širdies galiu prisipažinti, jog 
nedovanojau neprisikimšęs kišenių duonos. 

Kai nuvokė stalą, mudu su licenciatu pasikėlėme ir nuėjome prie 
lango pasitarti dėl apsilankymo pas minėtą moteriškutę. Aš apsiėmiau 
viską sutvarkyti. Kalbėdamasis su juo, apsi mečiau, kad mane kažkas 
šaukia iš gatvės, ir atsiliepiau: 

— Jūs į mane kreipiatės, pone? Einu. 

Atsiprašiau valandėlei, pažadėjęs tuojau pat sugrįžti. Galėjo akis 
pražiūrėti, iki šiol manęs belaukdamas, nes, matyt, pamiršo patarlę, 
skelbiančią, jog, nukrausčius stalą, svečiai išsiskirsto. Po to ne kartą 
buvau su juo susitikęs ir teisindamasis pasekiau jam begalę pasakų, 
bet jos neturi nieko bendra su mano pasakojimu. 

Nudrožiau kur akys veda, nusigavau prie Gvadalacharos vartų ir 
atsisėdau prie vieno iš daugelio suoliukų, kurių pilna pristatyta krau- 
tuvėlių prieduriuose. Tokia jau buvo Dievo valia, kad tuo pat metu 
prie krautuvėlės, lydimos senės ir pažo, prieitų dvi damos su šydais, — 

iš tų, kurios leidžia apyvarton savo gražias akis, tikėdamosi pelno. Jos 
paklausė mane, ar neturiu kokio ypatingo audimo aksomo. Norėda- 
mas užmegzti pokalbį, pradėjau žaisti žodžiu „aksomas“ ir paistyti 
visokiausias nesąmones. Iš mano nevaržomo elgesio jos suprato, jog 
šioje krautuvėlėje galėsiančios šį tą laimėti, o aš pasiūliau joms rink- 
tis, kas tik patinka, nes man negrėsė jokio pavojaus. Valandėlę mai- 
vėsi tikindamos, jog iš nepažįstamų žmonių niekada neimančios 
dovanų. Ta dingstimi pasakiau, kad būtų negražu nieko joms nesiūly- 
ti ir kad man būtų labai malonu, jeigu jos priimtų dovanų ką tiktai iš 
Milano gautų audinių, kuriuos šį vakarą joms į namus nunešiąs mano 
tarnas (ir parodžiau į liokajų, kuris laukė vienplaukis kitoje gatvės 
pusėje, kol apsipirks šeimininkas). O kad palaikytų mane kilmingu ir 
žinomu žmogum, tolydžio kilnojau skrybėlę prieš kiekvieną tarėją ir 
ordino kavalierių, einantį gatve, ir mandagiai sveikinausi, lyg būčiau 
su jais artimai pažįstamas. Taip apdūmiau joms akis, o dar labiau ap- 
dūmiau ištraukęs iš kišenės saują auksinių eskudų, pavargėliui papra- 
šius išmaldos. 

Staiga jos susigriebė, jog jau vėlu, ir atsisveikindamos perspėjo, 
kad liokajų dera siųsti slapčia. Kaip didžios malonės paprašiau užsta- 
tu palikti auksu aptaisytą rožinį, kurį laikė rankoje pati gražiausia, 
idant būčiau tikras, jog rytojaus dieną ateisiančios į pasimatymą. Da- 
mos truputį pasimai vė, tuomet aš, savo ruožtu, pasiūliau užstato šim- 
tą eskudų ir pasiteiravau, kur jos gyvena. Vildamosi išpešti daugiau 
negu tuos šimtą eskudų, jos atsisakė užstato, pasidomėjo, kame gyve- 
nu, ir dar sykį perspėjo, kad liokajui nevalia ateiti bet kuriuo metu, 
nes jos — aukštuomenės damos. 

Nulydėjau jas Didžiąja gatve, o Karietų gatvės pradžioje pasirin- 
kau, mano akimis, prašmatniausią rūmą, prie kurio stovėjo iškinkyta 
karieta, ir pasisakiau, jog čia mano būstas ir jog namai, karieta ir šei- 
mininkas prireikus visada jų paslaugoms. Pasivadinau donu Alvaru 
de Kordoba ir, joms bežiūrint, žengiau į duris. Menu, be to, mums iš- 
ėjus iš krautuvėlės, valdingai pamojau ranka vienam liokajui ir nutai- 
siau miną, kad jam bei kitiems liokajams įsakau likti vietoje ir laukti 
manęs, — bent jau damoms pasisakiau taip sakęs, o iš tikrųjų paklau- 
siau vaikiną, ar jis kartais netarnauja pas mano dėdę komandorą. Jis 

atsakė, kad ne, ir šitaip, kaip tikram bajorui kad dera, pasisavinau 
svetimus turtus. 

Sutemus visi susirinkome namie. Parėjęs radau kareivį skuduri- 
ninką su grobiu - vaškine žvake, kurią gavo panešėti per laidotuves ir 
nudžiovė. Vardu jis buvo Magasas, kilimo iš Olijo, ir su kariuomene 
turėjo tiek bendra, jog vienoje komedijoje vaidino karvedį, o balete 
kovėsi su maurais. Buvusiems Flandrijoje pasakodavo apie savo Žy- 
gius Kinijoje, o buvusiems Kinijoje girdavosi kariavęs Flandrijoje. 
Kalbėdavo apie mūšius, bet didžiausi jo mūšiai būdavo su utėlėmis. 
Minėdavo pilis, matytas nebent monetose. Šlovindavo šviesios atmin- 
ties doną Chuang, ir ne kartą girdėjau jį kalbant, jog turėjęs garbės bū- 
ti dono Luiso Kichados* draugas. Apie turkus, galijonus ir karvedžius 
dėstydavo visa tai, ką buvo sužinojęs iš dainų. Niekada nematęs jūros, 
vaizdavosi ją kaip jūruojančių javų lauką, tad, kalbėdamas apie Le- 
panto mūšį, kuriame donas Chuanas laimėjo pergalę, sakė, jog tasai 
Lepantas buvęs lemtas mauras, nė neįtardamas, vargšelis, kad tai jūros 
įlanka. Ne kartą turėjome smagaus juoko, klausydami jo paistalų. 

Neilgai trukus parėjo ir mano bendras — sumušta nosimi, aptvars- 
tyta galva, visas kruvinas ir nešvarus. Paklaustas, kas atsitiko, atsakė, 
jog ėjęs putros į Šventojo Jeronimo vienuolyną ir paprašęs dvigubo 
davinio tariamai nusigyvenusiems doriems Žmonėms. Putros jam įpy- 
lę, bet likę nuskriausti kiti pavargėliai, o tie įtūžę, pasekę jį ir aptikę 
užvartyje šauniai besidarbuojantį šaukštu. Pradėję šaukti, ar gražu esą 
apgaudinėti ir skriausti kitus, kad tik pačiam prisikimšus pilvą, nuo 
šauksmų perėję prie pagalių, o nuo pagalių visa jo nelaiminga galva 
nuėjusi gumbais. Mušę jį taipgi moliniais ąsočiais, o nosį sugrūdę me- 
diniu dubenėliu, kurį kažkas pernelyg įsiaistrinęs prikišęs pauostyti. 
Špagą atėmę. Vartininkas, išgirdęs rėkiant, išpuolęs lauk, bet ir jis ne- 
valiojęs nuramdyti įsisiautėjusių pavargėlių. Pagaliau mūsų vargšas 
broliukas suvokęs, koks baisus pavojus jam gresiąs, ir sušukęs: 

— Atiduosiu viską, ką suvalgiau! 

Bet ir to jiems buvę negana, nes negalėję dovanoti, kad sriubos 
prašęs kitiems, ne sau, dėdamasis pranašesnis už tokius pat varguo- 
lius kaip jis. 

— Jūs tik pažiūrėkite į tą driskių, į tą skudurinę lėlę! Nykesnis ne- 
kaip pyragiaus krautuvėlė per Gavėnią! Skylių daugiau negu fleitoje, 
lopų daugiau negu obuolmušio kailyje dėmių, o dėmių daugiau negu 
Jaspyje! — šūkavęs kažkoks skurdžius studentas su kraitele išmaldai. — 
Nemokamos sriubos čia stovi žmonės, kurie gal bus vyskupai ar dar 
aukštesnio rango dignitoriai, o kažkoks donas Skarmalijas gėdisi ją 
valgyti prie visų akių! O juk aš Siguensos universiteto filosofijos 
bakalauras?! 

O kai vienas seneliukas pareiškęs, jog jisai, nors ir atėjęs prašyti 
sriubos, esąs Didžiojo Karvedžio“ palikuonis ir kilęs iš kilmingos gi- 
minės, vartininkas šokęs jų skirti. 

Toliau nežinia, kas dėjosi, nes mano bendras žengė pro duris, 
trindamasis sudaužytus kaulus. 


TREČIAS PERSKYRIMAS 


KURIAME TOLIAU PASAKOJAMA 
APIE TĄ PATĮ, KOL VISI PAGALIAU 
PAKLIŪVA Į KALĖJIMĄ 


Parėjo Merlas Dijasas su vėriniu ąsotėlių, kuriuos, nebijodamas 
Dievo, pasisavino moterų vienuolynų pavartėse prašinėdamas gerti. 
Jo šlovę užtemdė donas Lorensas del Pedrosas, parsinešęs prašmatnų 
apsiaustą, kurį vienoje biliardinėje išmainė į savąjį, tokį nusišėrusį, 
jog tasai, kam jis atiteko, vargu ar išdrįs su juo pasirodyti gatvėje. 
Paprastai jis nusivilkdavo apsiaustą, lyg ketindamas sužaisti partiją, 
padėdavo jį prie kitų, o paskui, tarsi neradęs tinkamo partnerio, išei- 
davo pasiėmęs labiausiai patinkamą. Taip darydavo ir kamuolių, ir 
rutulių žaidimo salėse. 

Tačiau visus pranoko donas Kosmė, parėjęs su visu būriu raup- 
suotų, žaizdotų, votimis, dedervinėmis bei piktšašiais aptekusių ber- 


“1 1 vue 


nojimais bei maldomis, kurių išmoko iš vienos senės. Pelnydavo jis 

daugiau už visą broliją, nes gydyti apsiimdavo tik išgirdęs kišenėje 
žvangant pinigus, kvakant penėtus gaidžius ar po apsiaustu pamatęs 
kokį ryšulį. Pusę karalystės paleido elgetomis. Galėjo ir sveikam ligą 
įkalbėti, nes tokio išmoningo apgaviko ir melagio žemė nebuvo regė- 
jusi; net išsiblaškęs niekada nesakė teisybės. Amžinai minėdavo kū- 
dikėlį Jėzų, į namus eidavo su žodžiais: „Deo gratias“ arba „Tesau- 
go jus Šventoji Dvasia!“, nešiojosi visus šventeivos padargus: rožinį 
dideliausiais karoliukais ir botagą, kurio galas, keliais kraujo lašais iš 
nosies suteptas, lyg netyčia kyšodavo iš po apsiausto. Visi tikėjo, kad 
jis kasosi ne utėlių graužiamas, o ašutinės, ir kad badauja iš geros 
valios, pasninką laikydamas, o ne badmiriaudamas. Išskaičiuodavo, 
su kokiomis pagundomis turįs kovoti; minėdamas šėtono vardą, saky- 
davo: „Tegul Viešpats mus gina ir sergėja“; eidamas į bažnyčią, bu- 
čiuodavo šventoriuje žemę; vadindavo save Dievo malonės nevertu 
nusidėjėliu, nedrįsdavo pakelti į moteris akių, bet užtat drąsiai už- 
versdavo joms sijonus. Šiais savo triukais jis taip mulkino žmones, 
jog tie atsiduodavo jo malonei, nes buvo jis lošėjas, ir ne bet koks, o 
stačiai meistras, jei ne sukčius, kaip kartais tokie meistrai negražiai 
vadinami. Dievo vardą minėdavo be reikalo, bet ne veltui. Jei kalbė- 
sime apie moteris, tai jis turėjo šešetą vaikų, o dvi davatkos dar lau- 
kėsi. Žodžiu tariant, jei kuriam Dievo įsakymui nenusižengdavo, tai 
jį peržengdavo. 

Parėjo Polankas, šūkaudamas visu balsu, kad jam duotų atgailo- 
tojo maišą, didelį kryžių, ilgą dėtinę barzdą ir varpelį. Vakarais jis 
vaikščiodavo gatvėmis šitaip apsitaisęs ir gailiai traukdavo: „Prisi- 
minkite mirties valandą ir aukokite sieloms, skaistykloje kenčian- 
čioms...“ ir panašiai. Taip išmelsdavo gausiai išmaldos. Užeidavo ir į 
namus, radęs duris atviras, ir jei nepasitaikydavo kokių kliūčių ar liu- 
dytojų, griebdavo kas pakliūva, o jei su kuo susidurdavo, skambinda- 
vo varpeliu ir gūdžiu atgailotojo balsu giedodavo: „Prisiminkite, bro- 
liai...“ ir taip toliau. 

Visų tų negirdėtų neregėtų plėšikavimo gudrybių bei išmonių iš- 
mokau per kokį mėnesį. O dabar grįžkime vėl į tą vakarą, kai paro- 
džiau savo bendrams laimėtą rožinį ir papasakojau, kas tądien man 

nutiko. Visi gyrė mano išmonę, o rožinį atidavė senei, kad parduotų 
savo nuožiūra. Toji vaikščiojo po namus, sekdama pasaką apie varg- 
šę, badu mirštančią mergelę, įprašiusią ją parduoti rožinį. Kiekvie- 
nam atvejui senė turėjo paruošusi kokią klastą ar apgaulę. Tolydžio 
rypuodavo, grąžydavo rankas, graudžiai dūsaudavo ir vadindavo vi- 
sus vaikeliais. Vilkėjo ji dailia palaidinuke, korsetu, viršutiniais ir 
apatiniais sijonais, o dangstėsi kiauru pašukiniu abitu, kurį gavusi, 
kaip skelbėsi, iš pažįstamo atsiskyrėlio, gyvenančio kalnuose netoli 
Alkalos'. Ji žiūrėjo tvarkos, viską rikiavo, niekam nešykštėjo patari- 
mų ir slėpė vogtus daiktus. 

Taip jau panoro šėtonas — jis niekad nesnaudžia ir sergsti kiek- 
vieną savo tarnų žingsnį, - kad vieną gražią dieną, kai senė vaikščio- 
jo po namus prekiaudama vogtais drabužiais bei kitokiu labu, kažin 
kas pažino savo gerą ir pašaukė algvasilą, o šis ją sučiupo. Senė, pa- 
sivadinusi močiute Labruskas, išpažino visas nuodėmes, išklojo, kaip 
mes gyvename ir kuo verčiamės. Algvasilas patupdė ją į kalėjimą, 
paskui atėjo į namus ir užklupo visus vietoje ir mane drauge su visais. 
Atsivedė jisai sykiu būrelį parankinių su vėzdais, tų netituluotų bude- 
lių, ir tie nuvilko visą laimės ieškotojų kolegiją į kalėjimą, kame bai- 
si grėsmė pakibo virš mūsų lemtos brolijos. 


KETVIRTAS PERSKYRIMAS 


KURIAME PASAKOJAMA, KAS NUTIKO KALĖJIME 
IKI TO LAIKO, KAI SENĖ BUVO NUPLAKTA, 
MANO BENDRAI PASTATYTI PRIE GĖDOS 
STULPO, O AŠ LYGTINAI ATLEISTAS 
NUO BAUSMĖS 


Kalėjime mums sukaustė rankas ir kojas ir nuvarė į požemį. Pa- 
matęs, kur mus veda, nusprendžiau pasinaudoti savo pinigais ir, išsi- 
traukęs dubloną, tariau sargui: 

— Pone, noriu jums šį tą pasakyti akis į akį. 

O kad pelnyčiau jo malonę, rankpinigių parodžiau monetą, ir jis, 
išvydęs auksą, pasivedėjo mane į šalį. 

— Meldžiu jūsų malonybę užjausti dorą žmogų, - kreipiausi į jį. 

Įspraudžiau pinigą jam į saują, o kadangi jo gniaužtai, rodos, nie- 
kam daugiau netiko, tik dovanoms imti, beregint griebė mano dvide- 
šimt šešis realus ir tarė: 

— Pažiūrėsiu, kuo jūs negaluojate, ir jei pasirodys, jog nieko rim- 
ta, požemio neišvengsite. 

Supratau jo suktą atsakymą ir kažką nuolankiai sumurmėjau. Jis 
paliko mane viršuje, o mano bendrus nuvarė apačion. 

Nepasakosiu, koks juokas ir kvatojimas lydėjo mus gatvėmis iki 
pat kalėjimo. Ėjome visi surišti, ssumdomi ir daužomi, vieni be ap- 
siaustų, kiti — vilkdami juos žeme. Gražu buvo Žiūrėti į mūsų margus, 
perdėm sulopytus apdarus. Neišmanydami, už ko mus čiupti, kad 
saujoje neliktų vien skudurų skiautės, sargybiniai stvarstė už nuogų 
kūnų, tačiau kai kurių ir už kūno sugriebę negebėjo išlaikyti — tokie 
buvo jie sumenkę nuo bado. Kiti ėjo patys vieni, apdovanoję sargybą 
durtinių bei kelnių skivytais, o kai nurišo virvę, ant kurios buvome 
beveik suverti, drauge nukrito ir prikibę prie jos skarmalai. 

Vakare mane nuvedė į privilegijuotų globotinių kamerą ir pasky- 
rė gultą. Gražu buvo žiūrėti, kaip vieni griūva miegoti nesirengdami, 
kiti vienu matu nusimeta menką apdarą, treti lošia. Pagaliau sargas 
užrakino duris ir užgesino šviesą. Veikiai užmiršome, kad esame su- 
kaustyti pančiais. 

Galvūgaly stovėjo rėčka, ir pusiau nakties prasidėjo iškylos. Iš 
pradžių, girdėdamas keistus garsus, maniau, kad griaudėja, tad žeg- 
nojausi ir šaukiausi šventosios kankinės Barboros. Vėliau, kai bjau- 
riai pasmirdo, suvokiau, jog griausmas eina anaiptol ne iš dangaus. 
Dvokė taip, jog turėjau gulėti užsiėmęs nosį. Vieniems buvo palaidi 
viduriai, kitiems — užkietėję. Pagaliau buvau priverstas reikalauti, kad 
nukeltų ją kur kitur. Dėl to buvo pasikeista nuomonėmis, deja, pa- 
leidžiant apyvarton ne per švankiausius žodžius. Tada nusprendžiau 
pirmas imtis ryžtingų priemonių, nes geriau vožti per snukį negu de- 
rėtis, ir, vos tik kažkas atsitūpė, liejau diržu per žiobtus. Tas pašoko, 

apvertė rėčką ir prikėlė visus iš miego. Tamsoje prasidėjo pliekima- 
sis diržais, tvokstelėjo tokia smarvė, jog niekas nebetvėrė guolyje. 

Riksmai nuskardėjo per visą kalėjimą. Viršininkas pamanė, kad 
sprunka jo vasalai, atkūrė tekinas, apsiginklavęs iki dantų, su visa sa- 
vo kariauna. Atrakino duris, uždegė šviesą ir pradėjo kvotą. Visi ver- 
tė bėdą ant manęs. Aš gyniausi sakydamas, jog kiaurą naktį man 
neleidę suverti akių, atverdami savo vožtuvus. Sargas pasinaudojo 
proga ir, vildamasis, jog vėl norėsiu išsipirkti nuo požemio, įsakė 
man kopti apačion. Nusprendžiau nebesileisti grobstomas ir leistis į 
požemį, ir netrukus džiugiais šauksmais mane jau sveikino bendrai. 

Tą naktį miegojau ne per saldžiausiai. Pagaliau Dievas davė ry- 
tą, ir mes išsigavome iš belangės. Visų pirma, kai pagaliau išvydome 
vienas kitą, kaimynai, apkaltinę mus praradus veidų skaistumą, su 
Nekalčiausiosios Mergelės Marijos skaistumu neturintį nieko bendra, 
pareikalavo kloti pinigus švaros palaikymui, grasindami kitaip išve- 
lėti kailius. Beregint išdėjau šešis realus, o mano bendrai neturėjo ko 
duoti ir vakare privalėjo atsiteisti savo kailiu. 

Sėdėjo su mumis toksai ūsuotas vienakis dilba niauriu veidu, su- 
linkęs per rykščių paženklintus pečius. Geležies turėjo daugiau nekaip 
Biskaja — dvejus pančius ir grandinę per juosmenį. Šaukė jį Milžinu. 
Paklaustas, už ką sėdi, atsakė, jog buliai kalti. Pamaniau, kad veikiau- 
siai vogė bulius arba pardavinėjo vogtus, ir pasidomėjau, kuo būtent 
kaltinamas — vogimu ar perpardavinėjimu. Atsakė, jog nei tuo, nei tuo, 
jog visa bėda užpakaly. Pamaniau, kad jo nusižengimas turbūt labai 
menkas ir jis tikisi greit išeiti iš kalėjimo, bet paskui susiprotėjau, jog 
jis turi omenyje vyrgulystę. Kai kalėjimo viršininkas jį vainodavo už 
kokį prasižengimą, atsikirsdavo išvadindamas budelio sandėlininku ir 
nusikaltimų sankrovos prievaizdu. O kartais pagrasindavo: 

— Klausyk, bėduli, nekibk prie žmogaus, kuris veikiai išlėks 
dūmais. Dievas galingas, bet teisingas: ir tave pasiims drauge mano 
rankomis. 

Nors ir išpažinęs savo kaltes, nelyginant kokį tikėjimą jis išpaži- 
no ir savo ydą, be to, buvo toks ūmus, jog atsargumo dėlei it šunys 
antsnukius mūvėjome kaip ir antstrėnius, bijodami netgi dūlį paleisti, 
kad neprimintume jam atitinkamos kūno dalies. 

Milžinas draugavo su tokiu žaliūku, vardu Robledas, visų šaukia- 
mu Skylium. Tasai sakėsi sėdįs už nesivaldymą, nes iš tikrųjų nevaldė 
rankų, grobdamas kas pakliūva. Nugara jo buvo nučaižyta labiau nei 
pašto arklių, visi karalystės budeliai išmėgino savo ranką ant jo kailio. 
Ausų jis turėjo lieką skaičių, veidas buvo vienų randų, nosis susiūta, 
tik ne taip dailiai, kaip buvo perrėžta peiliu. 

Su jais buvo susiuostę dar keturi piktadariai, visi kaip vienas at- 
šiaurūs it herbiniai liūtai, apkaustyti nuo kojų iki galvos ir nuteisti į 
galeras. Jie kalbėjo, kad neilgai trukus galės pasigirti tarnavę karaliui 
sausumoje ir jūroje. Sunku patikėti, kaip jie džiūgavo laukdami išvy- 
kimo valandos. 

Visa ši draugija, įtūžusi, kad mano bendrai nemoka duoklės, 
nusprendė nakčia apleisti juos gyvatėmis, kitaip sakant, išplakti tam 
tyčia laikoma virve. Atėjo naktis. Mus sugrūdo į pačią giliausią kalė- 
jimo kišenę. Užgeso šviesa, ir aš beregint palindau po gultu. Dveje- 
tas žaliūkų pradėjo šnypšti kaip gyvatės, o trečias įsismaginęs šnioti 
virve. Mūsų taurieji riteriai, pamatę, jog bus riesta, prisiglaudė vienas 
prie kito ilgų pasninkų išsekintais kūnais — kasdieniu niežų bei utėlių 
patiekalu per pusryčius, pietus ir vakarienę — ir įsigūžė į gultų tarpą 
nelyginant glindos į plaukus ar blakės į lovą. Braškėjo pliekiamos 
lentos, o plakamieji tylėjo. Niekšai, negirdėdami vaitojant, metė vir- 
vę į šalį ir įniko svaidyti akmenis bei plytas, kurių buvo prisinešę iš 
vakaro. Vienas kliudė doną Toribiją į galvą ir perskėlė kiaušą. Tas 
subliovė, kad jį žudo. Kad niekas neišgirstų jo riksmų, niekšai uždai- 
navo choru ir ėmė žvanginti grandinėmis. Slėpdamasis donas Toribi- 
jas stengėsi palįsti po draugais, o tie neleido ir taip grumdėsi, jog kau- 
lai braškėjo lyg raupsuotųjų tarškynės. 

Drapanas ištiko žūtis, nebeliko lopo ant lopo. Pylėsi tokia sūdri 
akmenų kruša, jog dono Toribijo galvoje atsivėrė daugiau skylių, ne- 
kaip jų buvo durtinyje. Nematydamas jokios išeities, pasmerktas mir- 
ti kaip šventasis Steponas“, tik be šventojo aureolės, suriko visu balsu, 
kad nežudytų, kad atsiteisiąs vėliau ir užstatu atiduosiąs drabužius. 
Niekšai sutiko, ir nors bendrai nenorėjo paleisti, nes jo kūnu gynėsi 
nuo akmenų, visas sudaužytas, leisgyvis pasikėlė ir persikraustė į 

mano pusę. Nors kiti irgi pasiūlė tą patį, ant galvų jiems nukrito dau- 
giau čerpių, nei jie turėjo plaukų. Pasižadėjo atiduoti duoklę dra- 
bužiais, sumetę, jog protingiau gulėti lovoje nuogiems negu suluo- 
šintiems. Tad tą naktį paliko juos ramybėje, o rytą įsakė nusirengti. 
Pasirodė, kad iš visų jų drapanų nenuvytum nė dagčio žvakei. 

Visi jie gavo tysoti lovoje, užsikloję gauruota vilnone antklode, 
visų kalėjimo utėlių veisykla. Neilgai trukus savo kailiu patyrė, ką 
reiškia tokia danga, nes it alkani vilkai apniko utėlės sulig arkliu di- 
dumo, trokšdamos pasisotinti po savaitės pasninko. Buvo ten ir tokių, 
kurios įsiutusios įmanytų įsisegti net buliui į ausį. Pabūgo taurieji 
riteriai, kad juos užkramtys gyvus, nusimetė antklodę ir, keikdami 
savo dalią, pašėlo kasytis iki kraujų. 

Atsiprašęs savo bendrų, kad palieku jų draugiją, nes man rūpėjo 
kuo greičiau ja nusikratyti, išsigavau iš požemio, vėl įspraudžiau sar- 
gui tris realus po aštuonis maravedžius, susižinojau, kuris raštininkas 
tvarko mūsų bylą, ir nusiunčiau berniūkštį jo pašaukti. Jis atėjo, nu- 
sivedė mane į atskirą kamerą, ir kai mudu pasišnekėjome apie bylą, 
užsiminiau, kad turiu truputį pinigų, ir paprašiau dėl Dievo meilės pa- 
imti juos apsaugon, o jei pasitaikys proga, užtarti nelaimingą bajorą, 
per apgaulę įpainiotą į tokią nedorą draugiją. 

— Patikėkite, jūsų malonybe, — tarė jis, užkibęs ant kabliuko, — 
čia viskas priklauso nuo mūsų, ir jei tarp mūsų pasitaiko nedoras 
žmogus, pridaro kartais nemaža bėdos. Štai kad ir aš šiaip sau, pra- 
mogos dėlei esu nusiuntęs į galeras daugiau žmonių, nei suskaičiuo- 
tute raidžių savo protokole. Pasikliaukite manimi ir būkite ramus, aš 
jus ištrauksiu iš čia gyvą ir sveiką. 

Sulig tais žodžiais žengė į duris, bet staiga atsigręžė ir priminė, 
jog nederėtų užmiršti garbiojo algvasilo Djego Garsijos, kuriam ne 
pro šalį užkišti burną aukso kaiščiu, taipgi pranešėjo, idant, skaityda- 
mas kaltinamąjį aktą, lengviau nurytų ištisus paragrafus. 

— Pranešėjas, mielas pone, — tarė jis, — vien suraukdamas an- 
takius, pakeldamas balsą ar treptelėdamas koja, gali patraukti išsi- 
blaškiusio teisėjo dėmesį ir vienu judesiu nušluoti nuo žemės dorą 
krikščionį. 

Nutaisiau miną, jog supratau, ir pridėjau dar penkiasdešimt rea- 
lų. Atsidėkodamas jis patarė man pasikelti apsiausto apykaklę ir davė 
dvi piliules nuo slogos, kurią gavau šaltame požemyje. Ir, žiūrėdamas 
į pančius, pridūrė: 

— Ir tų geležų galite nusikratyti, tik duokite aštuonis realus kalė- 
jimo viršininkui. Tai tokie žmonės, kurie niekados nedaro gera savo 
artimui, jei neturi sau naudos. 

Patarimas man patiko. Kai jis pagaliau išėjo, daviau kalėjimo 
viršininkui eskudą, ir jis nukaustė pančius. 

Neilgai trukus jisai ėmė kviestis mane į svečius. Turėjo pačią — 
ne moterį, o veikiau banginį — ir dvi dukras, tikras kipšų išjodas, bjau- 
rias ir kvailas, ir vis dėlto pasiutiškai linkusias į palaidą gyvenimą. 
Taip jau atsitiko, jog vieną dieną, kai buvau pas juos, viršininkas — jis 
buvo vardu Blandonas de San Pablas, o jo pati donja Ana Moraes, — 
parėjo pietų, šniokšdamas iš įtūžio. Valgyti jis nenorėjo. Nujausdama, 
jog bus nutikęs koks baisiai nemalonus dalykas, pati prikibo prie jo ir 
taip įkyriai kaip visada įniko kamantinėti, kad jis neištvėręs suriko: 

— Kas nutiko? Ogi namų šeimininkas Almendras, tas nevidonas 
ir vagis, kai susiginčijome dėl nuomos, pasakė, kad tu ne visai švari. 

— O ką, ar jis man valė purvus nuo padurkų, tas nevidonas? — už- 
siplieskė ji. — Amžinatilsį senelis jam to nebūtų atleidęs, o tu, sakyk, 
koks tu vyras, jei nenurovei už tai barzdos? Gal pasišaukti tarnaites, 
kad man padurkus nuvalytų? Ačiū Dievui, — kreipėsi ji į mane, — ne- 
galiu girtis, kad mudu vieno kraujo, nes iš to, kuris teka jo gyslomis, 
pusė žydiško, o pusė prasčioko. Dievaži, pone done Pablai, jeigu, 
man girdint, būtų šitaip pasakęs, priminčiau aš jam, kad nešiojasi ant 
pečių švento Andriejaus verpstę'! 

Tuomet kalėjimo viršininkas, didžiai susikrimtęs, sušuko: 

— Ak motin, geriau patylėk, nes jisai pasakė, jog ir tavo sruogų 
užvyniota ant tos verpstės. O ne visai švari esi ne todėl, kad gyveni 
kaip kiaulė, o todėl, kad nevalgai kiaulienos. 

— Vadinas, išvadino mane žyde? Ir tu ramiai, lyg niekur nieko 
man tai sakai? Tai šit kaip gini savo pačios šlovę, šlovę donjos Anos 
Moraes, Estebano Rubijo dukraitės ir Chuano de Madrido dukters, 
kas žinoma Dievui ir visiems doriems žmonėms? 


259 Perėjūno dono Pablo gyvenimo istorija 


— Ką? — atsiliepiau. - Jūs Chuano de Madrido duktė? 

— O kaipgi! Chuano de Madrido, to paties, kur iš Aunjono! 

— Dievaži, — tariau, — tasai nevidonas patsai žydas, mergos vaikas 
ir ragais apvainikuotas vyras! — Ir pridūriau kreipdamasis į visus: — 
Chuanas de Madridas, amžiną jam atilsį, buvo mano tėvo pusbrolis. 
Ir aš įrodysiu, koks kraujas teka jo gyslomis, nes tai mano priedermė.. 
O jeigu išeisiu iš kalėjimo, priversiu tą nevidoną šimtąsyk išsi ginti ši- 
tų žodžių. Mieste turiu raštą, aukso raidėmis spaustą, ir ten pasakyta ir 
apie dėdę, ir apie tėvą. 

Visi be galo nusidžiaugė nauju giminaičiu ir pralinksmėjo išgir- 
dę apie bajorystės raštą. Neturėjau aš to rašto ir neišmaniau, kas tai 
per žmonės. Vyras panoro nuodugniau susižinoti apie mūsų giminys- 
tẹ, o aš, kad nenutvertų meluojant, tūžau, dievažijausi ir šaukiausi 
dangaus keršto. Tada jie pradėjo mane raminti, prašė išmesti visa tai 
iš galvos ir daugiau apie tai nekalbėti. Vis dėlto kartas į kartą lyg ne- 
tyčia sušukdavau: „Chuanas de Madridas! Ką, jam nusispjauti į ma- 
no bajorystės raštą?“ Arba: „Chuanas de Madridas! Juk jo tėvas buvo 
vedęs storulę Aną de Asevedo“. Ir vėl patylėdavau kurį laiką. 

Taip susiklosčius aplinkybėms, kalėjimo viršininkas pagaliau pa- 
siūlė man valgyti ir miegoti jo namuose, o raštininkas, jo priprašytas 
ir mano papirktas, taip gražiai viską patvarkė, jog senė išjojo ant asi- 
lo, už pavadžio vedamo, ir apvažiavo visą miestą su šaukliu priešaky. 
Šauklys skelbė: „Ši moteriškė baudžiama už vagystę!“ Maršą grojo 
budelis, mušdamas taktą į jos šonus ponų teisėjų nurodymu. Iš pas- 
kos jojo mano bendrai, be skrybėlių, atvirais veidais, raiti ant kuinų, 
kuriais vežiojamas vanduo. Juos pririšo prie gėdos stulpų, ir juo di- 
desnė buvo gėda, kad neturėjo kuo jos prisidengti, o paskui ištrėmė iš 
Madrido šešeriems metams. 

Aš buvau lygtinai atleistas nuo bausmės raštininko dėka, be to, ir 
pranešėjas padarė savo darbą kaip dera: pakeitė toną, skaitė tyliu pri- 
kimusiu balsu, mikliai šokinėdamas per pagrindinius kaltinimo 
straipsnius ir rydamas ištisus paragrafus. 

PENKTAS PERSKYRIMAS 


APIE TAI, KAIP IŠSINUOMOJAU KAMBARĮ, 
IR APIE NEGANDĄ, KURI TENAI MANE IŠTIKO 


Išėjęs iš kalėjimo, pasijutau vienas, be draugų. Nors jie ir perspė- 
jo mane, jog trauks Sevilijos keliu prašydami išmaldos, dėtis prie jų 
nenorėjau. 

Nusprendžiau pasiieškoti kokio prieglobsčio ir aptikau namus, 
kame buvo išnuomojami kambariai. Susipažinau ten su tokia mergu- 
žėle — šviesiaplauke, baltutėle, linksmute, smagiai šaudančia akutė- 
mis, sklidina tiekos gyvybinių jėgų, jog kunkuliavo kaip puodas ant 
ugnies. Mergužėlė trupučiuką švepliavo“, bijojo pelių ir buvo įsitiki- 
nusi, jog turi gražias rankas, ir kad visi jomis žavėtųsi, visada pati kar- 
pydavo žvakes, pilstydavo sriubą ir pjaustydavo mėsą, bažnyčioje 
melsdavosi susidėjusi rankas, gatvėje rodydavo pirštuku, kas kur gy- 
vena, svetainėje amžinai taisydavosi smeigtuką plaukuose, o žaisdavo 
tik muštuką, nes ir čia turėdavo progą rodyti savo dailias rankas. Tar- 
pais Žiovaudavo - tyčia, prisiversdama, idant galėtų parodyti dantukus 
ir peržegnoti burnytę. Žodžiu tariant, viskas namuose buvo tiek kilno- 
ta ir perkilnota jos rankutėmis, jog tėvams, ir tiems jau buvo įsiėdusi. 

Šeimininkai labai gražiai mane priėmė, nes iš to gyveno, ir gana 
neblogai, nuomodami kambarius, be manęs, dar dviem: tokiam por- 
tugalui ir katalonui. Tiedu labai mandagiai mane sutiko. 

Mergužėlė pasirodė man tinkama nuoboduliui nuvaikyti, juoba 
kad gyvenome po vienu stogu. Pradėjau ganyti ją akimis, sekti pasa- 
kas, kurių mokėjau begalę smagiai laikui nustumti, pasakoti visokiau- 
sias naujienas, nors niekur jų nebuvau girdėjęs, žodžiu tariant, jai ir 
jos tėvams stengiausi visa kuo pasitarnauti ir įtikti, juoba kad tai man 
nieko nekainavo. Tikinau, jog moku tam tikrų užkeikimų ir išmanau 
juodąją magiją, galiu padaryti netgi tokį dalyką, kad jiems pasirodys, 
jog namai griūva arba dega. Paistydavau moterims visokius niekus, 
o jos, lengvatikės iš prigimties, priimdavo viską už tikrą pinigą. Ši- 
taip laimėjau jų prielankumą, bet nelaimėjau mergužėlės širdies, nes 

nebuvau deramai vertinamas, neturėdamas drabužių kaip pridera (nors 
ir gražiau rengiausi, padedant kalėjimo viršininkui, kurį lankiau kaip 
lankęs, palaikydamas giminystės ryšius mainais į mėsą ir duoną). 

Ir štai, sumanęs kartą apsimesti turtuoliu, slepiančiu savo padėtį, 
pradėjau siuntinėti draugus savęs lankyti, kai manęs nėra namie. Iš 
pradžių atėjo vienas ir paklausė pono dono Ramiro de Gusmano, kaip 
buvau apsišaukęs, nes draugai įtikino, jog mainyti vardą labai papras- 
ta ir, svarbiausia, naudinga. Žodžiu tariant, paklausė dono Ramiro, 
„turtingo pirklio, ką tik neseniai pasirašiusio su karaliaus dvaru tris 
rangos sutartis“. Šeimininkai nepažino manęs pagal tokį apibūdinimą 
ir atsakė, jog taip, gyvenąs pas juos toksai donas Ramiras de Gusma- 
nas, tiktai ne tiek turtingas, kiek nudriskęs, mažo ūgio, neišvaizdus, 
be išteklio. 

— Tas pats, - atsiliepė mano draugas, - kaip tik jo ir klausiu. Ne- 
geidaučiau didesnės rentos, tarnaudamas Viešpačiui, už tuos dešimt 
tūkstančių dukatų, kurie kasmet jam suplaukia į kišenę. 

Pripaistė dar visą krūvą išmonių, galutinai juos pritrenkdamas, ir 
išėjo paprašęs perduoti vekselį, aišku, netikrą, išrašytą mano vardu 
devynių tūkstančių eskudų sumai. Ir mergužėlė, ir motina įtikėjo ma- 
no turtais ir ėmė galvoti apie mane kaip apie būsimą vyrą ir žentą. Kai 
parėjau nutaisęs abejingą veidą, jiedvi sutiko mane tarpdury ir, įteik- 
damos vekselį, tarė: 

— Pinigus ir meilę sunku nuslėpti, pone done Ramirai. Kodėl gi 
jūs, jūsų malonybe, nesisakėte, kas esate, būdamas toks artimas mū- 
sų šeimos draugas? 

Apsimečiau nepatenkintas, kad man paliktas vekselis, ir nuėjau į 
savo kambarį. Gražu buvo žiūrėti, kaip pradėjo man įtaikauti, sužino- 
jusios apie mano pinigus. Sakė, jog man viskas tinka, žavėjosi mano 
kalbomis, tikindamos, kad niekas man neprilygsta sąmoju. Pamatęs, 
kad jos užkibo, pasiūliau mergužėlei savo ranką ir širdį, o ji išklausė 
didžiai patenkinta ir, savo ruožtu, prikalbėjo man galybę meilių Žžode- 
lių. Išsiskyrėme, ir vieną vakarą, idant jos dar tvirčiau tikėtų mano 
turtais, užsirakinau savo kambaryje, atitvertame nuo svetainės plo- 
nyte sienele, iškroviau ant stalo savuosius penkiasdešimt eskudų ir 

perskaičiavau juos tiek kartų, jog iš klausos galėjai pamanyti, kad jų 
ten mažų mažiausia šeši tūkstančiai. Galutinai įsitikėjusios, jog turiu 
šitiek grynais, jiedvi nėrėsi iš kailio, stengdamosi man visokeriopai 
įtikti ir patenkinti visus norus, o man to ir tereikėjo. 

Portugalas, Vaškus de Menezis, vilkėjo juodu gedulo apsiaustu, 
avėjo auliniais batais, segėjo mažutę apykaklę ir želdinosi dideliausius 
ūsus. Tas Kristaus ordino riteris (kad jis kur parkristų!) degė meile 
donjai Berengelai de Robledo, nes tuo vardu buvo mergužėlė, ilgomis 
kalbomis stengėsi užkariauti jos širdį, dūsaudamas kur kas dažniau nei 
davatka per Gavėnios pamokslą. Balso jis neturėjo ir amžinai dėl to 
riejosi su katalonu, pačiu nykiausiu ir labiausiai pagailos vertu Dievo 
padaru. Pietaudavo jis tercijomis, kitaip sakant, kas trečią dieną, ir val- 
gydavo tokią sužiedėjusią duoną, jog vargu ar ją įkrimstų ir sąmojin- 
gas žmogus. Dėjosi šaunuoliu, tik kad kiaušinių nedėjo, o šiaip visa 
kuo panėšėjo į vištą, net kudakino be perstojo it višta. Pastebėję, kaip 
sparčiai siekiu tikslo, jiedu pradėjo mane su purvais maišyti. Portuga- 
las vadino mane utėlėtu driskium ir perėjūnu, o katalonas — bailiu ir 
niekšu. Aš viską žinojau, net savo ausimis girdėjau mane plūstant, bet 
nenorėjau su jais prasidėti. Šiaip ar taip, mergužėlė mielai kalbėjosi su 
manim ir skaitė mano meilės laiškelius. Iš pradžių kaip paprastai ra- 
šiau: „„Nepaprasto jūsų grožio pakerėtas, išdrįsau...“, kalbėjau apie 
„meilės liepsną“, kančias, piršausi į vergus ir vietoj parašo piešiau 
strėle pervertą širdį. Ilgainiui ėmėme kreiptis į vienas kitą „tu“, ir vie- 
ną dieną, idant dar labiau pašoktų jos tikėjimas mano aukšta padėtimi, 
nusisamdžiau mulą, prijojau prie jos namų, prisidengiau apsiaustu 
veidą ir kitonišku balsu paklausiau, ar čia kartais gyvena ponas donas 
Ramiras de Gusmanas, Valserado ir Veljoretės dvarų šeimininkas. 

— Čia gyvena toks žemo stogo bajoras šiuo vardu, — atsiliepė 
mergužėlė. 

Pareiškiau, jog tą bajorą ir turiu omeny, ir paprašiau dėl Dievo 
meilės pasakyti ponui, kad buvęs atvykęs jo malonybės ūkvaizdis Dje- 
gas de Solorsana banke tvarkyti kai kurių piniginių reikalų ir ta dings- 
timi norėjęs nusilenkti ponui ir pabučiuoti jam rankas. Sulig šiais žo- 
džiais nujojau šalin ir po valandėlės parėjau kaip niekur nieko. Jiedvi 

pasitiko mane kuo džiugiausiai nusiteikusios, papriekaištavo, kad vėl 
nuslėpiau nuo jų Valserado ir Veljoretės dvarus, ir persakė ūkvaizdžio 
žodžius. Mergužėlė suvis pametė galvą, įsigeisminusi gauti tokį turtin- 
gą vyrą, paskyrė man pasimatymą pirmą valandą nakties savo miega- 
majame, į kurį galėjai patekti iš terasos nusileidęs ant stogo. 

Šėtonas, kuris niekad nesnaudžia, taip jau patvarkė, jog tą naktį, 
kai, geisdamas kuo greičiau pasinaudoti proga, nuo terasos lipau ant 
stogo, paslydau ir taip plojausi ant gretimo namo, kame gyveno teis- 
mo raštininkas, kad suskaldžiau visas čerpes ir gerokai apsilamdžiau 
šonus. Griausmas prikėlė visus namus, ir žmonės, manydami, jog tai 
vagys — teisingumo tarnai visada sprendžia apie kitus pagal save, — 
šoko lipti ant stogo. Juos pastebėjęs bandžiau slėptis už kamino ir tik 
dar labiau sužadinau jų įtarimą. Raštininkas su broliu ir dviem tarnais 
apkūlė mane pagaliais ir be jokių ceremonijų surišo po damos akių. 
O ji tiktai kvatojo, nes, kaip sakiau, laikė mane raganium ir burtinin- 
ku ir manė, jog kritau juoko dėlei arba juodosios magijos sumetimais, 
tad, prisikvatojusi sočiai, paliepė kilti ant stogo ir liautis krėsti pokš- 
tus. Tuo tarpu aš kaukiau iš skausmo, velėjamas kumščiais ir paga- 
liais, ir apmaudžiausia, kad ji vis kvatojo, vis negalėjo patikėti, jog 
man ne juokai galvoj. 

Raštininkas tučtuojau ėmėsi rašyti protokolą, o išgirdęs kišenėje 
žvangant raktus, nustatė ir parašė, jog tai visrakčiai, nors ir rodžiau 
juos išsitraukęs, vis dėlto neprisipažino klydęs. Kai pasisakiau esąs 
donas Ramiras de Gusmanas, kone sprogo iš juoko. Nusiminęs, kad 
mane prikūlė po damos akių, suėmė be jokio pagrindo ir laiko vagi- 
mi, nebežinojau ką daryti. Puoliau prieš raštininką ant kelių, bet nei 
vienaip, nei kitaip negebėjau suminkštinti jo širdies. 

Visa tai dėjosi ant stogo, o teismo raštininkams nesunku ir stogo 
čerpes paversti liudytojais. Galiausiai man liepė kraustytis apačion ir 
pro langą nuleido į kambarėlį, kame buvo virtuvė. 


Fr. de Ouevedo 264 


ŠEŠTAS PERSKYRIMAS 


KURIAME PASAKOJAMA, 
KAS MAN NUTIKO VĖLIAU 


Kiaurą naktį nesudėjau akių nė bluosto, keikdamas savo piktą 
dalią, panorusią, kad pakliūčiau ne į savo damos miegamąjį, o rašti- 
ninkui į nagus. O prisiminęs, kiek popierių jis prirašė apie tariamus 
visrakčius, supratau, jog niekas pasaulyje taip veikiai neauga kaip 
teismo raštininko pasi gauta kaltė. Ištisą naktį kūriau visokiausius pla- 
nus. Tarpais ketinau melsti malonės vardan Jėzaus Kristaus, bet, pri- 
siminęs, ką tie fariziejai padarė jam gyvam esant, išmečiau tą mintį iš 
galvos. Ne kartą mėginau išsivaduoti iš pančių, bet sulig kiekvienu 
krebžtelėjimu jis kėlėsi iš lovos ir ėjo tikrinti, ar neatsileidę mazgai, 
ko gero, labiau rūpindamasis mane sulaikyti, negu aš — ištrūkti. Vos 
prašvitus, raštininkas apsirengė ir, kol namie visi dar miegojo, atėjo 
pas mane drauge su liudytojais. Griebė diržą ir įniko vanoti man šo- 
nus, kaltindamas vagyste su tokiu išmanymu, su kokiu gali kaltinti 
nebent tas, kas pats tuo pratęs nusidėti. 

Taip mudviem beleidžiant laiką, kai jis nešykštėjo man diržo, o aš 
buvau veik apsisprendęs nepašykštėti jam aukso, to Dievo Avinėlio 
kraujo, be kurio neįmanoma apdoroti brangakmenių", vidun įžengė 
portugalas ir katalonas, priprašyti ir išgrūsti iš namų mano mylimo- 
sios, kuri matė, kaip kritau ant stogo ir gavau lupti, ir pagaliau perpra- 
to, jog tai ne magija, o paprasčiausia nelaimė. Raštininkas, pamatęs, 
kad jiedu su manim kalbasi, pasismailino plunksną ir jau ketino pri- 
segti juos prie bylos kaip mano bendrininkus. 

Portugalas neištvėręs išvadino jį paskutiniais žodžiais ir pareiškė, 
kad jis esąs kilmingas fidalgo de casa do Rey*, o aš - homen muito fi- 
dalgo** ir kad niekšiška ir žema laikyti mane surištą. Jis pradėjo maz- 
gyti virves, raštininkas pratrūko rėkti apie priešinimąsi pareigūnui, 


* Karališko kraujo bajoras (port. ). 
** Labai kilmingas Žmogus (port.). 

o du jo tarnai — lyg policininkai, lyg budelio parankiniai — nusimetę 
sutrypė apsiaustus ir persiplėšė apykakles, kaip paprastai daroma, 
vaizduojant tariamas muštynes, ir ėmė šauktis karaliaus apginties. Pa- 
galiau portugalas ir katalonas atrišo virves, ir raštininkas, pamatęs, 
Jog pagalbos nesulauksiąs, tarė: 

— Dievaži, su manimi taip elgtis nevalia, ir jeigu jūsų malonybės 
būtute ne tie, kas esate, brangiai jums tai atsieitų. O dabar paliepkite 
atsiskaityti su štai šitais liudytojais ir teikitės įsidėmėti, kad aš einu 
savo pareigas be jokio atlyginimo. 

Iškart sumečiau, ką jis turi omeny, išsiėmiau aštuonis realus ir 
atidaviau tarnams. Knietėjo nagai atsiteisti už išdirbtą kailį, bet nuvi- 
jau tą mintį gėdydamasis prisipažinti gavęs lupti, ir išėjau sykiu su sa- 
vo gynėjais, didžiai dėkodamas jiems už išgelbėjimą ir išvadavimą. 

Parėjau mėlynėmis išdabintu veidu ir ištaisytais šonais. Katalo- 
nas be paliovos kvatojo tikindamas mergužėlę tekėti už manęs, idant 
patarlę „ir žmona apgavo, ir į kailį gavo“ būtų galima skaityti atvirkš- 
čiai: „Ir į kailį gavo, ir žmona apgavo“. Vadino mane šaunuoliu saky- 
damas, jog už vieną muštą dešimt nemuštų duoda. Vos tik įeidavau į 
svetainę, iškart dviprasmiškai prašnekdavo apie kailių išdirbimą arba 
apie malkas bei pagalius. 

Matydamas, jog portugalas ir katalonas neatstoja nuo manęs su 
savo pašaipomis bei užgaulėmis, be to, susvyravus šeimininkų tikėji- 
mui mano turtais, pradėjau galvoti, kaip išsikrausčius iš tų namų. 
Idant nereiktų iškloti krūvos realų už maistą, lovą ir pastogę, susita- 
riau su tokiu licenciatu Ylu de Giniu, kilimo iš Ugniljo, kad su dviem 
draugais ateitų kurią naktį manęs suimti. Pasirodė jie nurodytą valan- 
dą ir pareiškė šeimininkei, jog siųsti šventosios inkvizicijos ir jog 
šiuo atveju privalu šventai saugoti paslaptį. Moterėlės pašiurpo prisi- 
minusios, ką joms pripasakojau apie juodąją magiją. Kai mane grie- 
bė už pakarpos, jiedvi tylėjo, tačiau kai griebė mantą, paprašė ją pa- 
likti užstatu už skolą, bet gavo atsaką, jog tai šventosios inkvizicijos 
nuosavybė. Sulig tais žodžiais nė gyva dvasia neatsiliepė. 

Inkvizitoriams mane išsivedus, jiedvi sušneko, jog visada to bi- 
Jojusios. Papasakojo portugalui ir katalonui apie Žmones, anksčiau 

mane klausinėjusius, ir tiedu pareiškė, jog tai buvę demonai ir jog aš 
pardavęs sielą velniui. O kai jiedvi užsiminė, jog vieną vakarą aš 
skaičiavęs pinigus, tiedu atrėmė, kad joms taip tik pasirodę, o iš tik- 
rųjų tai buvę ne pinigai. Sunku joms buvo patikėti įnamių žodžiais. 

Taip išsaugojau savo mantą ir pinigus, kuriuos būčiau sukišęs už 
nuomą. Netrukus, savo vaduotojų patariamas, nusprendžiau įsigyti 
naujus drabužius: prašmatnias kelnes, madingą durtinį ir plačią apy- 
kaklę ir pasisamdyti liokajų, taip sakant, smulkiais pinigais, o būtent 
du pažus, kaip tuomet buvo įprasta. Draugai skatino prabangiai reng- 
tis, gražiausiomis spalvomis piešdami, kiek laimėčiau apsimetęs tur- 
tingu jaunikiu, ir įtikinėjo, kad tokių vedybų sostinėje ne taip jau re- 
ta. Žadėjo netgi padėti ir nurodyti tinkamą damą, o galvą jai apsukti 
reikėsią savo išmanymu. Godus iš prigimties, juo labiau pasigviešęs 
susižvejoti turtingą nuotaką, beregint apsisprendžiau. Pavaikščiojau 
po varžytines, nusipirkau jaunikio apdarą, susižinojau, kame išnuo- 
mojami arkliai, ir pasirinkau ristą žirgą. Norėjau pasisamdyti ir lioka- 
jų, bet tą dieną neradau. 

Išjojau į Didžiąją gatvę ir sustojau prie pakinktų krautuvės, lyg 
ketindamas ką pirkti. Tuo metu prijojo du raiteliai, kiekvienas su lio- 
kajum, ir paklausė, ar perku tas sidabru padabintas kamanas, kurias 
kaip tik laikiau rankose. Paleidau liežuvį ir, pabėręs krūvą galantiškų 
žodelių, valandėlę juos šnekinau. Pagaliau, kai jie pasisakė išsirengę 
pasijodinėti po Pradą, paklausiau, ar neapsunkinsiu pritapęs prie jų 
draugijos. Pirklį priprašiau nukreipti mano pažus ir liokajų į Pradą, 
kai tik tie pasirodys, nusakiau, kokios jų livrėjos, įsiterpiau tarp abie- 
jų raitelių, ir nujojome. Sumečiau, jog niekas iš matančių mus nesu- 
paisys, kam priklauso liokajai ir katras iš mūsų jo neturi. 

Drąsiai užvedžiau kalbą apie žirgų lenktynes Talaveroje, paskui 
apie savo ristūną, baltai baltą su melsvu atspalviu it porcelianas, pa- 
sigyriau veikiai iš Kordobos gausiąs nuostabų eržilą. Susitikęs kokį 
pažą ar liokajų, arkliu vediną, klausinėjau sustabdęs, kieno tas žirgas, 
ar šeimininkas nežadąs jo parduoti, ir dėsčiau apie jį viską, kas tik 
įmanoma. Liepdavau pavedžioti šen bei ten gatve, būtinai išrasdavau 
kokią kliaudą, esamą ar tariamą, ir patardavau, kaip ją ištaisyti. Taip 

jau lėmė mano laimė, kad tokių progų pasitaikė nemaža. Pastebėjau, 
kad mano bendrakeleiviai susižavėję ir tarsi klausia vienas kitą: „Kas 
per vienas tasai plikbajoris?“ — mat vienas jų turėjo ant krūtų pasika- 
binęs riterių ordino ženklą, o kitas — briliantinę grandinę, liudijančią 
io aukštą kilmę ir taipgi priklausomybę ordinui, — ir paaiškinau, jog 
noriu nusižiūrėti gerų žirgų sau ir savo pusbroliui, nes ketiname daly- 
vauti vienose lenktynėse. 

Radomės Prade. Ištraukiau kojas iš balnakilpių, prasižergiau ir 
ėmiau mūdrauti, apsiaustą persimetęs per petį, su skrybėle rankoje. 
Visi sužiuro į mane. Kas sakė: „Esu jį matęs pėsčią“, o kas: „Še tau, 
apsukrus sukčius!“ Dėjausi, kad nieko negirdžiu, ir jojau sau. 

Mano keliabendriai prijojo prie karietos su keliomis damomis ir 
paprašė mane sykiu pašnekinti jas pramogos dėlei. Palikau juodu 
linksminti merginas ir prisiartinau iš tos pusės, kur sėdėjo motina ir 
tetulė. Smagios pasitaikė senučiukės, viena kokių penkių dešimčių 
metų, kita truputį jaunesnė. Pažėriau joms galybę saldžių žodelių, ir 
jos mielai klausėsi, nes nėra tokios moters, nors ir kokio amžiaus ji 
būtų, kuri turėtų mažiau savimanos nekaip metų. Pažadėjau jas api- 
pilti dovanomis ir pasidomėjau kitomis damomis, ir jiedvi atsakė, kad 
anos dar mergelės, beje, tai buvo aišku iš jų kalbų. Kaip ir įprasta to- 
kiu atveju, palinkėjau joms pasiskirti vyrą pagal savo luomą ir dory- 
bes. Senutėms baisiai patiko žodis „pasiskirti“. Pasiteiravo savo ruož- 
tu, ką veikiu sostinėje. Atsakiau, jog slapstausi nuo tėvų, panorusių 
prieš mano valią suvesdinti mane su bjauria, kvaila ir žemos kilmės 
moterimi ir tik todėl, kad ji parsineša didelį kraitį. 

— Aš, mielos ponios, linkęs imti gryno kraujo krikščionę, nors ir 
bekraitę, o ne kokią pinigais aptekusią žydę, nes iš Dievo malonės 
mano majoratas duoda man apie keturis tūkstančius dukatų pajamų, o 
jei laimėsiu bylą, kuri, man regis, krypsta gera linkme, nieko man ne- 
bereikės. 

Sulig tais žodžiais tetulė net pašoko. 

— Ak mielas pone, kaip jūs man patinkate! — įsiterpė ji. — Veskite 
mergaitę iš geros šeimos ir tik tokią, kuri jums į širdį. Ne tokia jau 
aš turtinga, bet, patikėkite, iki šiol nieku gyvu nesutikau ištekinti 

dukterėčios, nors ir kokie pinigingi vyrai piršosi, nes man netiko jų 
kilmė. Ji, vargšelė, turi viso labo šešis tūkstančius dukatų kraičio, bet 
kuo jau kuo, o kilme jai niekas neprilygs. 

— Nė neabejoju, — atsakiau. 

Tuo tarpu panelės, pasikalbėjusios su mano keliabendriais, pa- 
siūlė kuo nors pasivaišinti. Ir tada 


Jų žvilgsniai susitiko, 
ir suvirpėjo jiems smakrai...“ 


Pamatęs, jog pasitaikė puiki proga, didžiai apgailestavau, kad nė- 
ra mano pažų, kuriuos galėčiau pasisiųsti namo atnešti kokių saldu- 
mynų. Damos padėkojo už dėmesį, ir tada pakviečiau jas pavakarių 
rytojaus dieną į Kasą del Kampą. Jos mielai sutiko atvažiuoti, pasisa- 
kė, kur gyvena, ir paklausė, kame aš apsistojęs. Jų karieta nuvažiavo, 
o aš su savo keliabendriais pasukau namo. Vertindami mano vaišin- 
gumą ir dosnią širdį, naujieji draugai pajuto man didelį palankumą ir 
savo ruožtu pakvietė mane sykiu pavakarieniauti. Truputį pasiprašy- 
dinau, paskui vis dėlto pavakarieniavau su jais, tolydžio pasisiųsda- 
mas ką nors pažiūrėti, ar nepasirodę mano tarnai, ir žadėdamas juos 
išvyti. Išmušė dešimtą, ir aš, prasimetęs meilės pasimatymu, jų atsi- 
prašiau. Atsisveikindami sutarėme rytojaus dieną po pietų susitikti 
Kasoje del Kampe. 

Grąžinau nusisamdytą Žirgą šeimininkui ir nuskubėjau namo. 
Aptikau draugus lošiant kortomis. Pasipasakojau, kas man nutiko ir 
ką sutariau rytojaus dieną ištaisyti, ir mes nusprendėme žūtbūtinai su- 
rengti vaišes, kad ir du šimtus realų tai atsieitų. 

Taip tarę, nuėjome gulti. Prisipažįstu, kiaurą naktį nesudėjau 
akių, vis svarsčiau, ką darysiu su kraičiu. Labiausiai mane draskė 
abejonės todėl, kad nežinojau, kas man būtų pravarčiau ir pelningiau: 
ar įsigyti namus, ar paleisti jį apyvarton už palūkanas. 

SEPTINTAS PERSKYRIMAS 


KURIAME TOLIAU PASAKOJAMA 
TA PATI ISTORIJA 
IR KITI NUTIKIMAI BEI NEGANDAI 


Išaušo rytas, ir mes sukilome galvodami, kaip prasimanyti tarnų, 
indų bei užkandžių vaišėms. Šiaip ar taip, kadangi pinigai valdo pa- 
saulį ir nėra Žmonių, kurie jų negerbtų, dosniai užmokėjome vieno 
didiko bufetininkui ir gavome indus, tris tarnus, o sykiu ir jį patį. 

Iki pat pusiaudienio laksčiau rūpesčių pilna galva, o po pietų jau 
buvau nusisamdęs savo žirgelį ir sutartą valandą leidausi Kasos del 
Kampo link, už juostos prisikaišiojęs popierių, sakytumei svarbių me- 
morialų, kurių netrūko nė po prasegtu durtiniu. Nujojęs į vietą, radau 
ir damas, ir kavalierius. Damos be galo lipšniai pasisveikino, o bajo- 
rai ėmė kreiptis į mane kaip į gerą pažįstamą ir vadinti nebe „jūsų ma- 
lonybe“, bet „jūs“. Jau vakar buvau prisistatęs kaip donas Feliksas 
Tristanas, tad šiandien perdėm skambėjo mano vardas. Pasi guodžiau, 
kad, užsivertęs jo didenybės reikalais ir savo majorato sąskaitomis, 
būgštavau, jog nespėsiu laiku tesėti pažado, tad dabar turįs atsiprašyti 
už tas skubotas vaišes. 

Tuo tarpu pasirodė bufetininkas su savo palyda, indais ir patieka- 
lais. Damos ir kavalieriai ligi tol žiūrėjo į mane akis išpūtę ir nesakė 
nė žodžio. Paliepiau patiekti pavakarius altanoje, o damoms ir kava- 
lieriams pasiūliau pasivaikščioti prie tvenkinių. Senučiukės Žarstė 
man komplimentus viena per kitą, o aš tuo tarpu grožėjausi šydų ne- 
pridengtais veidais, nes kol gyvas nebuvau regėjęs tokios gražuolės 
kaip toji, kurią buvau pasiskyręs į žmonas: ji truputį švepliavo, buvo 
baltutėlė, šviesiaplaukė, rausvaskruostė, mažyte burna, smulkiais ir 
tankiais dantukais, tiesia nosyte, žalsvų įkypų akių, reto dailumo ran- 
komis, aukšta ir liekna. Kita irgi buvo nebjauri, tačiau kur kas laisves- 
nio elgesio ir, kaip man rodės, gerokai nubučiuota. 

Nuėjome prie tvenkinių, apvaikščiojome juos, apžiūrėjome, ir iš 
kalbos supratau, jog karaliaus Erodo laikais mano skirtajai būtų grėsęs 

baisus pavojus, nes protelio turėjo ne daugiau kaip mažas vaikas. Ji 
nieko neišmanė, bet kadangi su moterimis man patinka ne tiek tartis 
ar varžytis sąmoju, kiek gulėti, o gulėti su bjauria ir išmintinga mote- 
rim tolygu susigulti su Aristoteliu ar Seneka, ar kokia knyga, nuopuo- 
lio menui tarnauju tik su tokiomis dailiosios lyties atstovėmis, kurios 
nedaro gėdos savo luomui, ir kuo mergina kvailesnė, tuo labiau ji 
man tinka. Ši mintis mane paguodė. Pasukome atgal altanos link, ir, 
eidamas per krūmus, persiplėšiau apykaklę. Mergelė pribėgo, sukabi- 
no nėrinius sidabriniu smeigtuku, o jos motulė paprašė rytoj pat at- 
siųsti apykaklę į namus — suadysianti donja Ana, nes tuo vardu buvo 
dukrelė. 

Viskas klostėsi kuo puikiausiai, vaišių buvo per akis: ir karštų, ir 
šaltų patiekalų, ir vaisių, ir saldumynų. Po gardžių pavakarių mums 
smagiai besišnekant, pastebėjau per parką atžengiant dviejų tarnų ly- 
dimą bajorą. Įsižiūrėjęs pažinau savo garbųjį doną Djegą Koronelį. 
Jis priėjo artyn ir, pamatęs mane tokiu prašmatniu apdaru, negalėjo 
atitraukti nuo manęs akių. Kalbėdamas su damomis, kurias vadino 
pusseserėmis, tolydžio grįžčiojo į mane. Aš tariausi su bufetininku, o 
abu mano naujieji draugai, pasirodo, geri dono Djego pažįstami, tuo 
tarpu gyvai su juo šnekučiavo. Klausė jis, kaip vėliau paaiškėjo, kuo 
aš vardu, ir tie atsakė: Felipė Tristanas, be galo taurus ir turtingas 
žmogus. Jis persižegnojo, paskui, visiems žiūrint, žengė prie manęs 
artyn ir tarė: 

— Prašom dovanoti, jūsų malonybe, bet, dievaž, kol nesužinojau 
jūsų vardo, laikiau jus visiškai kitu žmogum, nes kol gyvas neregėjau 
tokio stebuklo: jūs kaip iš akies luptas mano buvęs tarnas Pablas, Se- 
govijos barzdaskučio vaikas. 

Visi prapliupo juoktis, o aš, iš paskutiniųjų stengdamasis neišsi- 
duoti gėdos raudoniu, atsakiau, jog baisiai norėčiau pamatyti tą žmo- 
gų, nes jau nebe pirmą kartą pasitaiko išgirsti apie begalinį mudviejų 
panašumą. 

— O Viešpatie! —- sušuko donas Djegas. — Ką čia kalbėti apie pa- 
našumą! Ir stotas, ir kalbėsena, ir manieros... Neregėtas dalykas! Iš 
tiesų sakau jums, pone, stebuklai, ir tiek, kaip gyvas nesu matęs nie- 
ko panašaus. 

Tuomet abi senutės, motina ir tetulė, paprieštaravo, jog toksai 
kilmingas bajoras niekaip negali panėšėti į kažin kokį prasčioką ir 
perėjūną, o kad iš tikrųjų nekiltų kokių įtarimų, viena jų tarė: 

— Aš puikiai pažįstu poną doną Felipę, nes viešino mus vyro pra- 
šymu, o jiedu artimai pažinojosi Okanjoje. 

Supratau jos gerus norus ir pasakiau, kad nieko daugiau netrokš- 
tu, kaip visame kame joms tarnauti, kiek leidžia mano silpnos jėgos. 
Donas Djegas taipgi pasiūlė man savo paslaugas ir atsiprašė, kad ne- 
tyčia įžeidė palaikęs mane barzdaskučio vaiku. 

— O žinote, jūsų malonybe, — pridūrė jis, — jo motina buvo raga- 
na, tėvas — vagis, dėdė — budelis, o jis pats — didžiausias nedorėlis ir 
nevidonas, kokių būta pasaulyje. 

Nesunku įsivaizduoti, kas darėsi širdyje, kai man į akis svaidė to- 
kias užgaules. Jaučiausi lyg ant žarijų, nors ir stengiausi tai nuslėpti. 

Nusprendėme grįžti į miestą. Aš ir abu bajorai atsisveikinome su 
damomis, o donas Djegas įsėdo į karietą. Jis paklausė, kokia dings- 
timi buvo surengtos vaišės ir kaip jos atsidūrė mano draugijoje. Mo- 
tina ir tetulė papasakojo, kad aš turiu majoratą ir tūkstančius dukatų 
pajamų ir kad ketina išleisti už manęs Aniką, ir pasiūlė išsiklausinėti 
pačiam apie viską, idant įsitikintų, jog ta santuoka žada ne tik turtus, 
bet ir šlovę visai jų giminei. 

Taip besišnekėdami, jie privažiavo savo namus Smilčių gatvėje 
prie Šventojo Pilypo bažnyčios. Aš, kaip ir aną vakarą, užsukau pas 
savo draugus. Jie pasiūlė sumesti partiją, tikėdamiesi apvalyti mano 
kišenes. Perpratau jų kėslą ir sėdau prie stalo. Atnešė kortas, aišku, 
žymėtas. Iš pradžių pralošiau, paskui ėmiau sukčiauti ir laimėjau apie 
tris šimtus realų. Tuo ir baigėme, aš atsisveikinau ir nuėjau namo. 

Savo draugus - licenciatą Y lą de Ginį ir Perą Lopesą — radau na- 
mie besimiklinančius išdarinėti įvairius triukus su kauliukais. Pamatę 
mane, metė savo mokslus į šalį ir ėmė klausinėti, kaip nusisekė vai- 
šės. Buvau susigraužęs ir sunerimęs ir neslėpiau, jog atsidūriau keb- 
lioje padėtyje. Papasakojau jiems, kaip susitikau doną Djegą ir kas po 
to nutiko. Jie mane nuramino, patarė neišsiduoti ir nieku gyvu neatsi- 
sakyti savo ketinimų. 

Tuo tarpu sužinojome, kad greta, vaistininko namuose, lošiama 
iš didelių pinigų. Lošti kortomis man buvo ne pirmiena, juo labiau 
kad turėjau atsargos malką gražiai žymėtų kortų ir daugiau triukų ne- 
kaip akrobatas. Nusprendėme eiti toliau ir, kaip sakoma, iškasti kam 
duobę, tai yra grynai išgremžti kam kišenes. Iš pradžių nusiunčiau 
draugus, ir tie nuėję paklausė, ar niekas nebūtų prieš palošti su vie- 
nuoliu benediktinu, atvažiavusiu gydytis su pilnu kapšu realų, mara- 
vedžių bei eskudų ir apsistojusiu pas savo pusseseres. Lošėjams suži- 
bo akys, ir jie suriko: 

— Duokit šen savo broliuką, gal atneš laimę! 

— Tai gana stambi figūra ordine, - pridūrė Peras Lopesas. - Ištrū- 
kęs iš vienuolyno, jis nori gražiai praleisti laiką ir lošia daugiau pra- 
mogos dėlei nekaip dėl naudos. 

— Tegul ateina ir lošia kaip nori! 

— Tik nereikia svetimų, kad paskiau kalbų nebūtų, - įterpė Ylas 
de Ginis. 

— Apie tai nėra ko nė šnekėti, - atsiliepė šeimininkas. 

Galutinai įsitikinę, jog vienuolio pinigai jau guli jų kišenėje, lo- 
šėjai priėmė melą už gryną pinigą. Tuo tarpu vienminčiai atėjo ma- 
nęs. Aš jau laukiau susirengęs su gobtuvu, benediktino abitu, akiniais 
ir dėtine barzda, kuri buvo dailiai pakirpta ir netrukdė lošti. Įėjau be 
galo nusižeminęs, atsisėdau, ir pradėjome lošti. Pradėjo jie drąsiai, 
laikydami mane aukos balandėliu, bet veikiai patys tapo balandėlio 
auka, nes, išmanydamas šį tą daugiau negu jie, sukišau juos į maišą ir 
per trejetą valandų susišlaviau per tūkstantį tris šimtus realų. Išdali- 
jau dovanėles, kaip ir dera laimėjusiam, atsisveikindamas tariau: „Te- 
gul bus pagarbintas...“ ir išreiškiau viltį, jog nepapiktinęs jų kaip Die- 
vo tarnas sėsdamas prie kortų, nes juk lošėme pramogos dėlei, jokiu 
būdu ne dėl ko kito. Prasilošę iki siūlo galo, širdyje jie keikė mane 
paskutiniais žodžiais. Nusilenkiau jiems, ir mes išėjome. 

Grįžome pusę antros nakties ir, pasidaliję laimikį, sugulėme. Po 
nemalonių dienos nutikimų truputį atsigavau, o rytą nubėgau išsinuo- 
moti arklio, bet nieko nepešiau ir iš to padariau išvadą, jog tokių kaip 
aš Madride nemaža. Vaikščioti pėsčiam — juo labiau dabar — atrodė 

nepadoru, tad nuėjau prie Šventojo Pilypo bažnyčios ir pamačiau lio- 
kajų su arkliu — laukė savo pono, advokato, užsukusio į vidų išklau- 
syti Mišių. Įspraudžiau jam į saują keturis realus, kad paskolintų ar- 
klį, kol ponas bažnyčioje, šoktelėti į Smilčių gatvę, kame gyvenanti 
mano širdies dama. Liokajus sutiko. Sėdau ant arklio ir porąsyk per- 
jojau Smilčių gatvę, bet nieko nepastebėjau, ir tik jojant trečią kartą 
donja Ana žvilgtelėjo pro langą. Išvydęs ją, panorau galantiškai pa- 
mūdrauti, bet visa bėda, jog nežinojau arklio nikių nei buvau geras 
raitininkas. Supliekiau porą kartų šmaikščiu per šonus ir timptelėjau 
pavadį. Arklys atsistojo piestu, paskui liuoktelėjo kartą kitą, šoko į 
priekį ir per galvą tėškė mane tiesiai į klaną. Po damos akių atsidūręs 

— Ak tu, velnio išjoda! Negi tu ne berberų veislės žirgas? Tu man 
liausies kvailiojęs! Juk perspėjo mane, kad turi bjaurių nikių, o aš, 
kvailys, netikėjau! 

Liokajus pagavo arklį, ir tas iškart nurimo. Vėl sėdau į balną. Iš- 
girdęs triukšmą, iškišo galvą donas Djegas Koronelis, gyvenąs drau- 
ge su pusseserėmis. Pamačiau jį ir nustėrau. Paklausė, kas atsitiko, 
pasakiau, kad nieko, nors ir susižeidžiau koją. Liokajus skubino ma- 
ne lipti žemėn, kol ponas neišėjo iš bažnyčios ir nepamatė, nes turįs 
netrukus pasirodyti ir joti į rūmus. 

Ir vėl nusigręžė nuo manęs laimė, nes, mudviem besiginčijant su 
liokajum, iš netyčių atsėlino prakeiktas advokatas ir, pažinęs savo kui- 
ną, šoko plūsti liokajų ir kaišioti jam kumščius panosėn plyšodamas 
visu balsu, jog šlykštu ir niekšiška skolinti arklį velniai Žino kam. 
Bjauriausia, kad įtūžęs kreipėsi į mane reikalaudamas nedelsiant lipti 
žemėn, jei bijau Dievo. Ir visa tai matė mano dama ir donas Djegas. 
Tokios gėdos nepatyrė nė viešai nuplaktieji. Nežinojau, kur dėtis iš 
nevilties, pagalvojęs, jog štai čia, menkame žemės lopelyje, viena po 
kitos ištiko dvi baisios negandos. Pagaliau teko nulipti, advokatas įsė- 
do į balną ir nujojo. Norėdamas kaip nors užglostyti nemalonų įvykį, 
valandėlę dar stovėjau gatvėje, kalbėdamas su donu Djegu. 

— Kol gyvas nesu matęs tokio nartaus arklio, — aiškinau jam. — 
Čia pat, Šventojo Pilypo aikštėje, stovi mano bėris, be galo karštas ir 

sunkiai nuvaldomas ristūnas. Pasakojau, kaip sugebu jį staiga sustab- 
dyti. Tai va, man pasakė, jog štai šito licenciato arklys neklausys ma- 
nęs kaip kažin ką. Nusprendžiau išbandyti. Nemaniau, kad jis toks nir- 
tulingas, o ir balnas toks prastas, jog tiktai per stebuklą išlikau gyvas. 

— Užtaigi, — tarė donas Djegas. - Be to, man regis, jūsų malony- 
bė susižeidėte koją. 

— Iš tikrųjų, — atsakiau. — Einu pasiimu savo bėrį ir joju namo. 

Donja Ana patikėjo mano žodžiais ir nuoširdžiai užjautė, bet už- 
tat donui Djegui sukėlė įtarimą advokato elgesys ir visa tai, kas dėjo- 
si Smilčių gatvėje, ir tai nulėmė mano nelaimę, jau nekalbu apie visas 
kitas, kurios veikiai mane ištiko. 

Didžiausia nelaimė, visų kitų pamatas, laukė manęs namuose. 
Kai parėjęs Žžvilgtelėjau į skrynią, kame laikiau paslėpęs visus pini- 
gus — ir atlikusius nuo palikimo, ir išloštus kortomis, išskyrus tą šim- 
tinę realų, kurią nešiojausi kišenėje, - pamačiau, jog dorasis licencia- 
tas Ylas de Ginis ir Peras Lopesas susišlavė juos ir dingo. Nustėrau 
nebežinodamas nei ką daryti, nei kaip gelbėtis iš bėdos. Sakiau sau: 
„Vargas tam, kas kliaujasi neteisiais pinigais, nes jie išeis, kaip atėję! 
Vai, bėda! Ką gi man dabar daryti“ Galva nenešė, ar pačiam ieškoti 
vagių, ar šauktis teisingumo pagalbos. Pastaroji mintis atrodė man 
nevykusi, nes pagauti jie bemat išklotų apie mano persirengimą vie- 
nuoliu ir kitas šelmystes, ir man grėstų kartuvės. O vytis irgi negalė- 
jau, nes nežinojau, kurlink jie spruko. Pagaliau, bijodamas prarasti ir 
nuotaką, į kurios kraitį dėjau visas viltis, nusprendžiau niekur nesi- 
kreipti ir niekur neiti, o paskubinti vedybas. 

Užkandau, o po pietų išsinuomojau arklį ir išjojau pasijodinėti. 
Liokajaus neturėjau, tad, nenorėdamas rodytis be jo gatvėje, lūkuria- 
vau už kampo, kol pasirodys koks žmogus, pažiūrėti panašus į lioka- 
Jų, jojau įdurmu, jam nė nenujaučiant pavertęs jį savo tarnu, o prijojęs 
gatvės galą, vėl laukiau už kampo, kol pasitaikys kitas atitinkamos 
išvaizdos praeivis. 

Nežinau, ar pati teisybė, bylojanti, jog esu tas perėjūnas, kaip įta- 
rė donas Djegas, ar įtarimas, kilęs dėl advokato arklio, ar kas kita pa- 
skatino doną Djegą sekti kiekvieną mano žingsnį, teirautis, kas aš 

toks ir iš ko gyvenu. Pagaliau visiškai netikėtai atsiskleidė teisybė, 
nes buvau gana tolokai pažengęs tvarkydamas vedyboms reikalingus 
popierius, o ir damos nedavė man ramybės, trokšdamos kuo greičiau 
eiti prie altoriaus. Ir štai, sekdamas mano pėdomis, kartą susitiko jis 
Flečilją — tą patį, kuris tariamai pasikvietė mane pietų, kai dar gy- 
venau su blogos šlovės bajorais. Įtūžęs, jog tada nebepasirodžiau ir 
nenuvedžiau jo pas mylimą moterį, Flečilja, žinodamas, jog pas jį 
kadaise tarnavau, papasakojo donui Djegui, kaip andai netyčia mane 
susitiko ir pasikvietė pietų, o prieš porą dienų pamatė mane raitą, 
prašmatniu apdaru, ir aš, girdi, pasigyręs, jog vedu turtingą panelę. 

Nieko nelaukdamas, donas Djegas nuskubėjo namo, o prie Saulės 
vartų susitikęs abu mano pažįstamus bajorus — vieną su ordino ženklu, 
kitą su briliantine grandine, - papasakojo jiems viską ir paprašė nedi- 
delės paslaugos: nutykoti mane naktį gatvėje ir aplamdyti šonus. Per- 
spėjo juos, kad būsiu su jo apsiaustu ir kad iš to apsiausto mane pažin- 
sią. Susitarę dėl visko, Smilčių gatvėje visi trys susidūrė su manimi ir 
taip gražiai nuslėpė savo kėslus, jog pasirodė man kaip niekad drau- 
giškai nusiteikę. Pastovėjome valandėlę, tardamiesi, ką derėtų nuveik- 
ti šį vakarą. Kai pradėjo skambinti vakarinėms pamaldoms, mano 
draugai atsisveikino, o mudu su donu Djegu patraukėme Šventojo Pi- 
lypo bažnyčios link. Taikos gatvės kampe donas Djegas tarė: 

— Dėl Dievo meilės, done Felipe, apsimainykime apsiaustais, ne- 
noriu, kad mane čia kas pažintų. 

— Mielai, — atsakiau jam, nieko pikta neįtardamas. 

Pasiėmiau jo apsiaustą ir atidaviau savąjį. Pasisiūliau jį palydė- 
ti ir prireikus ginti nuo piktadarių, bet jis, jau pusiau padaręs savo 
piktą darbą, pasakė, kad nevalia jo lydėti ir kad eitume kiekvienas 
savo keliu. 

Vos nužengiau keletą žingsnių, įsisupęs į jo apsiaustą, staiga — 
matyt, paties šėtono įsakymu — du vyrai, tykoję dono Djego dėl kokio 
meilės nuotykio, apsiausto suklaidinti, šoko ant manęs su nuogomis 
špagomis rankose ir įniko pliekti kur pakliūva. Paleidau gerklę. Iš bal- 
so ir stoto supratę, jog apsipažino, jie dėjo į kojas, palikę mane sumuš- 
tą vidury gatvės. Prisidengiau vieną kitą iššokusį gumbą ir valandėlę 

stovėjau vietoje, bijodamas rodytis gatvėje. Pagaliau vidurnaktį, tuo 
metu, kai visada susitikdavau su savo dama, nusigavau iki jos durų, 
ir staiga išpuola vienas tų, kurie tykojo manęs, dono Djego priprašyti, 
tvoja kartą kitą vėzdu per kojas ir parbloškia mane ant žemės. Prišo- 
ka kitas, rėžia durklu per veidą nuo ausies iki ausies, nuplėšia ap- 
siaustą ir, palikęs tysoti gatvėje, sako: 

— Taip atsiskaitoma su niekšingais perėjūnais ir apgavikais! 

Pradėjau rėkti ir šauktis kunigo, nežinodamas, kas čia darosi. Vis 
dėlto iš pastarojo Žodžių numaniau, jog čia galėjo būti namų šeimi- 
ninkas, kurį apdūmiau su tariama inkvizicija, arba mano apmulkintas 
kalėjimo viršininkas, arba mano pasprukę draugai... o apskritai, kur 
pažvelgsi, visur manęs laukė peilio smūgis. Neįtariau tik dono Djego. 
Plyšojau: „Gelbėkite! Plėšikai!“ Atbėgo panaktiniai, pakėlė mane 
nuo žemės ir, pamatę, kad aš be apsiausto, bet užtat su dailiu rėžiu 
veide, nesuprasdami, kas atsitiko, nuvilko apžiūrėti žaizdos pas kažin 
kokį barzdaskutį, o kai tas sutvarstė man veidą, paklausė, kur gyve- 
nu, ir parvedė namo. 

Paguldė mane į lovą, ir nė pats nepajutau, kaip praslinko toji nak- 
tis, skausmingai bemąstant apie perpus perrėžtą veidą, apie vėzdu su- 
daužytas, nevaldomas kojas, apie tai, jog apvogtas ir suluošintas ne- 
begaliu bendrauti su pažįstamais nei tartis dėl vedybų, nei gyventi 
sostinėje, nei kur kitur išvykti. 


AŠTUNTAS PERSKYRIMAS 


APIE MANO GYDYMĄSI 
IR KITUS NEPAPRASTUS NUTIKIMUS 


Pasibudęs rytą pamačiau galvūgaly namų šeimininkę, garbingo 
amžiaus senę (jai sukako penkiasdešimt penkeri — jei surinktų šitiek 
akių, lošdama faraoną, susišluotų visą banką), su savo rožiniu dide- 
liausiais karoliukais ir veidu, panašiu lyg į džiovintą persiką, lyg į 
graikiško riešuto kevalą — toks jis buvo raukšlių išvagotas. Pelniusi 

gerą vardą parapijoje, ji galėjo miegoti ramia sąžine. Ir su visais, kas 
tik pageidauja, malšinti jos geismus. Šaukė ją visi Gaire. Ji nuomojo 
savo namus ir nurodinėjo adresus tiems, kas ieško pastogės. Įnamių 
jai netrūkdavo ištisus metus. 

Gražu buvo žiūrėti, kaip ji moko mergeles dangstytis veidą ap- 
siaustu, idant atsidengtų atitinkama kūno dalis. Merginas dailiais dan- 
timis mokė šypsotis be perstojo, net reiškiant užuojautą, merginas 
liaunomis rankomis — švaistytis jomis it špagomis, šviesiaplaukes — 
dažniau purtyti plaukus ir būtinai išpešti sruogą iš po mantilijos ar ky- 
ko, merginas žaviomis akimis — jomis šaudyti, o ilgesingomis - kelti 
jas į dangų arba primerkti. Kadangi ji išmanė veido gražinimo meną, 
eidavo pas ją visokios pajuodėlės, ir ji taip jas nuskaistindavo, jog vy- 
rai nebepažindavo, kai tos švytėdamos grįždavo namo. O jeigu jau iš- 
ėjo kalba apie skaistumą, tai nevalia nutylėti, jog niekas jai neprilyg- 
davo, prireikus grąžinti prarastą vainikėlį. Kokią savaitę pagyvenęs 
jos namuose, prisižiūrėjau to meno. Be kita ko, ji mokė moteris, kaip 
dera lupti vyrus ir kokiais priežodžiais dangstytis kiekviena proga. 
Pavyzdžiui, štai ką, jos žodžiais tariant, privalu žinoti imant dovanas: 
jaunutės mergaitės jų gauna už gražią nosį, subrendusios merginos — 
kaip užstatą ir laidą, pagyvenusios moterys — kaip padėkos ir pa- 
garbos ženklą. Vienaip derėjo kaulyti pinigų, kitaip — grandinėlių ir 
žiedų. Ji rėmėsi tokiais autoritetais kaip Vidanja, varžove iš Alkalos, 
ir Planjosa iš Burgo" — moterimis, dantis praėdusiomis sukčiaujant. 

Pasakoju visa tai, idant užjaustute mane, pamatę, į kieno nagus 
pakliuvau, ir gerai pasvertute kiekvieną jos žodį. Pradėjo ji kaip pa- 
prastai patarlėmis: 

— Ir gilu su dugnu, ir platu su kraštu, sūneli done Felipe, kuo sei- 
kėsi, tuo ir tau atseikės, kokios krikštynos, tokios ir pakasynos. Nei 
suprantu, nei žinau, kaip tu gyveni. Jaunas dar esi, nenuostabu, kad 
vėjai galvoj, eini plačiais keliais ir nepaisai, kad, eidamas gult, neži- 
nai, ar kelsies. Man jau grabas į užpakalį stuksi, tad galiu tau drožti 
teisybę į akis. Kalba žmonės, jog iššvaistei didelį turtą, nė pats neži- 
nai kaip, kad matę tave čia studentą, čia perėjūną, čia bajorą — ir vis 
draugų būry. Su kokiu draugausi, tokį vardą gausi, kieno vežime sėdi, 

tam ir giesmę giedi, ir žinok, vaikeli, kad pilno šaukšto prie burnos 
neprikelsi — vis keli lašai nusilies. Klausyk, kvailiuk, ko tau lakstyti 
paskui kiekvieną sijoną, jei šioje parapijoje aš vienintelė išmanau, ku- 
ri prekė kiek verta, nustatau kainas ir iš to gyvenu? Sakau, kaip yra, 
vietoje viską galima sutvarkyti, nėra ko kabinėtis čia vieno, čia kito 
šelmio ir bėgioti nuo išsitepliojusios mergšės prie suktos kekšės, nes 
visos jos su tuo gula, kas daugiau siūlo. Duodu žodį, kad būtum iš- 
saugojęs ne vieną dukatą, jei būtum laiku kreipęsis į mane, nes aš 
pinigams nesimeldžiu. Prisiekiu tau savo amžinatilsį tėvais ir protė- 
viais (tegu būna jiems dangaus karalystė, o ir man drauge su jais!), 
neprašyčiau tavęs apsimokėti už pastogę, jei pati nestokočiau pinigų 
žvakelėms bei žolelėms. 

Mat ji prekiavo visokiais vaistais, nors ir nebuvo vaistininkė, o 
jeigu kas ją patepdavo, ir ji išsitepdavo savo ruožtu, kad nakčia galė- 
tų išlėkti pro kaminą. 

Matydamas, jog savo kalbą ir pamokslą ji baigė įprastiniu pra- 
šymu, pagrindine mintimi, kurią nukėlė į pabaigą, užuot išsakiusi 
pradžioje, kaip daro jos luomo žmonės, nėmaž nenusistebėjau jos 
apsilankymu, juoba kad per visą tą laiką, kai pas ją gyvenau, užėjo tik 
vieną kartą — pasiaiškinti dėl tariamai mane pasiekusių gandų, jog ji 
raganaujanti, jog norėję ją suimti, bet ji pasislėpusi. Atėjo tada pa- 
neigti gandų ir pasakyti, jog yra dar viena senė, kaip ir ji šaukiama 
Gaire, ir jog nesą ko stebėtis, jei išklystame iš kelio, paženklinto to- 
kiomis gairėmis. 

Paskaičiavau, kiek esu jai kaltas, o kai įteikiau pinigus, pikta da- 
lia, kuri niekad manęs nepamiršta, ir šėtonas, visada turįs mane galvo- 
je, parikiavo, kad tuo metu algvasilai ateitų jos suimti už sanguliavi- 
mą, įsitikinę, jog nutvers drauge ir jos sugulovą. Įėjo į mano kambarį 
ir, pamatę mane lovoje, o ją — šalimais, puolė mudu, aptvatino mane 
kumščiais ir ištrenkė ant aslos. Ją laikė kiti du, vadindami ragana ir 
sąvadautoja. Kas būtų galėjęs pagalvoti ką nors panašaus apie moterį, 
gyvenančią kaip anksčiau aprašyta? 

Išgirdęs algvasilo riksmus ir mano aimanas, sugulovas — sodi- 
ninkas, buvęs gretimame kambaryje, — leidosi į kojas. Jie pastebėjo 

bėglį, iš kito įnamio sužinojo, kas jis toks, šoko vytis ir sučiupo šel- 
mį, o aš likau sumuštas, išpešiotais plaukais. Kad ir kokias kančias 
kentėjau, vis dėlto neištvėriau nesijuokęs, girdėdamas, ką jie sako 
Gairei. Mat vienas jų, spitrindamas ją akimis, kalbėjo: 

— Ak tetule, kaip jums tiks vyskupo kepurė ir kaip smagu man bus 
žiūrėti, kai už savo paslaugas gausite tris tūkstančių ropučių į galvą! 

O kitas: 

— Ponai teisėjai jau parinko pačių gražiausių plunksnų jums ap- 
kaišyti! 

Pagaliau atvilko aną nenaudėlį ir abu surišo į krūvą. Atsiprašė 
manęs ir paliko ramybėje. 

Man truputį atlėgo nuo krūtinės, išvydus, kaip pakrypo mano 
garbiosios šeimininkės reikalai. Dabar turėjau tik vieną rūpestį: laiku 
pasikelti iš ligos patalo, kad nepraleisčiau progos mesti į ją supuvusį 
apelsiną. Vis dėlto, pasiklausęs tarnaitės kalbų, nebedėjau vilčių į ka- 
lėjimą, nes ji pliauškė dievaižin ką apie skraidymą ir kitokius daly- 
kus, kurie man nelabai patiko. 

Tysojau dar kokią savaitę lovoje, veik neišeidamas į gatvę. Turė- 
jau dvylikos dygsnių žaizdą veide, o vaikščioti galėjau tik ramsčiuo- 
damasis kukiais. Pinigų nebeliko, nes visą šimtą realų paklojau už gy- 
dymą, maistą ir pastogę. Kad nebereiktų leisti pinigų, kurių neturėjau, 
nusprendžiau iškėblinti su kukiais iš namų ir parduoti apykakles, lie- 
menes ir visus kitus drabužius, dar suvis kaip naujus. Taip ir padariau, 
o už laimėtus pinigus nusipirkau senutėlį Kordobos odos koletą, pui- 
kų milo durtinį, dukslią, perdėm sulopytą elgetos rudinę, blauzdines ir 
dideliausias kurpes. Ant galvos užsimaukšlinau vaurą, o ant krūtinės 
pasikabinau žalvarinį Nukryžiuotąjį ir rožinį. 

Gailaus tono ir užuojautą žadinančių posakių išmokau iš tokio 
pavargėlio, puikiai išmanančio šį meną, ir pradėjau manytis duonos 
kąsnį nauju amatu. Atlikusius šešiasdešimt realų įsisiuvau į durtinį ir 
persimečiau į elgetų luomą, pasikliaudamas savo gražbylyste. Ištisą 
savaitę kiūtinėjau gatvėmis, gailingu balsu traukdamas it litaniją: 

— Doras krikščioni, Dievo tarne, paaukoki ką nors vargšui luo- 
šiui, opomis ir žaizdomis aptekusiam! Padėki nešti kryžių, Viešpaties 
užkrautą! 

Taip sakydavau paprastomis dienomis, o per šventes prabildavau 
visai kitu balsu: 

— Tikrieji krikščionys ir dievobaimingi Viešpaties tarnai, vardan 
Dangaus Karalienės, Dievo Motinos, sušelpkite bėdiną luošį, Dievo 
ranka nubaustą! 

Valandėlę patylėdavau (o tai labai svarbu!) ir pridurdavau: 

— Nuodų pritvinkęs oras pakirto man rankas ir kojas nelemtą va- 
landą, kai darbavausi vynuogyne gyvas ir sveikas, toks kaip jūsų ma- 
lonybė dabar, Dieve, duok jums sveikatos! 

Variokai pilte pylėsi, kliūdami vienas už kito. Daug pinigų už- 
sidirbdavau ir gal būčiau užsidirbęs dar daugiau, jei man po akių ne- 
būtų pinęsis vienakojis ir berankis žaliūkas, kuris sukinėjosi tomis pat 
gatvėmis ir gaudavo daugiau išmaldos negu aš, nes prašydavo jos la- 
bai prasčiokiškai. Pradėdavo jis prikimusiu balsu, o baigdavo žvieg- 
damas: 

— Vardan Jėzaus Kristaus, neapleiskite nusidėjėlio, Viešpaties 
nubausto už nuodėmes! Aukokite vargšui, ir Viešpats priims jūsų au- 
ką! - Ir pridurdavo: — Pasigailėkite, vardanėzaus! 

Ir užsidirbdavo tiek, kad pavydu būdavo žiūrėti. Aš tai įsidėmė- 
jau ir nuo to laiko sakydavau nebe „vardan Jėzaus“, o „,„vardanėzaus“, 
sužadindamas didesnę užuojautą. Ilgainiui prisidurdavau vis kitokių 
posakių ir užsikaldavau pinigo kaip reikiant. 

Kėblindavau ramsčiuodamasis kukiais, abi kojas susikišęs į odi- 
nį maišą ir apmazgęs jį virve. Miegodavau tokio arkliagydžio namų 
tarpuvartėje drauge su vietiniu elgeta, tokiu baisiu nenaudėliu ir suk- 
čium, jog didesnio už jį su žiburiu nerastum. Pinigų jis turėjo be 
skaičiaus ir buvo lyg mūsų akademijos rektorius, nes daugiausia už- 
dirbdavo. Turėjo baisiai didelę išvaržą, be to, taip susiverždavo vir- 
ve ranką per žastą, jog atrodydavo ištinusi, nevaldoma, pritvinkusi 
karščio. Atsiguldavo aukštielninkas, išversdavo lauk savo išvaržą, 
didžiulę it žaidimo kamuolį, ir kalbėdavo: „Štai pažvelkite į vargetą 
ir į Dievo dovaną, kurios jis nepašykštėjo krikščioniui!“ Jeigu eida- 
vo moteris, sakydavo: „Ak gražuole, Viešpats su tavimi!“ Diduma jų 
duodavo jam išmaldą tik todėl, kad vadindavo jas gražuolėmis, ir 

stengdavosi žūtbūtinai eiti pro šalį, nors ir būdavo nepakeliui. Jeigu 
eidavo koks kareiviukas, sakydavo: „Ak pone kapitone!“, o jei šiaip 
koks žmogus — „Ak pone bajore!“ Jei kas važiuodavo karieta, vadin- 
davo tą „jūsų šviesybe“, o jeigu jodavo dvasininkas ant mulo, kreip- 
davosi į jį ne kitaip kaip „jūsų ekscelencija“. Žodžiu tariant, meili- 
kaudavo nežmoniškai ir prašydavo išmaldos vis kitaip, nelygu koks 
šventasis globėjas tą dieną pasitaiko. Taip su juo susidraugavau, kad 
jis atskleidė man paslaptį, kaip galima praturtėti per porą dienų. Pa- 
sirodo, tas varguolis globojo tris vaikiukus, kurie prašė išmaldos ir 
vogė kas pakliūva. Jie atsiskaitydavo iki paskutinio varioko, o jis 
viską pasiglemždavo. Be to, turėjo sudaręs sandėrį su dviem vaiki- 
nais, kurie rinko aukas parapijos bažnyčiai, ir gaudavo savąją pelno 
dalį iš skerdžiamų aukų dėžučių. 

Aš nusprendžiau sekti jo pėdomis, ir jis pripiršo man porą tinka- 
mų vaikiukų. Mažiau nei per mėnesį susikaliau du šimtus realų su tru- 
pučiu. Galiausiai jis pasiūlė dirbti dviese ir kaip didžiausią paslaptį 
atskleidė man genialią mintį, dar niekam neatėjusią į galvą elgetų pa- 
saulyje, ir mudu sykiu ėmėme darbuotis naujame bare. Mudviejų dar- 
bas buvo vogti mažus vaikus, kas dieną po du, keturis ar penkis. 
Šauklys skelbdavo, mes eidavome pagal adresą pasiteirauti, kaip jis 
atrodo, ir sakydavome: 

— Na, žinoma, pone, aš jį radau, ir jeigu ne aš - tokią ir tokią va- 
landą būtų pakliuvęs po ratais. Dabar jis mano namuose. 

Mums dosniai atsidėkodavo, ir mes taip turtėjome, jog neilgai 
trukus susidariau penkiasdešimt eskudų. Tuo tarpu ir kojos sugijo, 
nors vis dar muturiuodavau jas skarmalais. 

Nusprendžiau keliauti iš sostinės į Toledą, kame nei mane kas pa- 
žinojo, nei aš ką pažinojau. Galų gale išsirengiau kelionėn. Nusipirkau 
tamsų drabužį, apykaklę bei špagą, atsisveikinau su Valkasaru — tuo 
vardu buvo mano draugas elgeta — ir ėmiau dairytis po užcigas, kaip 
nusigauti į Toledą. 

DEVINTAS PERSKYRIMAS 


KURIAME PASIDARAU KLAJOJANČIU 
KOMEDIANTU, POETU 
IR VIENUOLIUKIŲ GERBEJU 


Vienoje užeigoje aptikau klajojančių komediantų trupę, išsiren- 
gusią į Toledą. Keliavo jie trim vežimais, ir, ačiū Dievui, drauge su 
jais važiavo vienas pažįstamas iš Alkalos laikų, atsižadėjęs mokslų ir 
pasišventęs scenos menui. Pasisakiau jam, kad man žūtbūtinai reikia 
nusigauti Toledan ir pasprukti iš sostinės. Tasai žmogus vos pažino 
mane su randu veide ir be perstojo žegnojosi, matydamas mane taip 
gražiai paženklintą peiliu per signum crucis. Galų gale jis pasisten- 
gė — už mano pinigus — iš draugų išprašyti man vietelę viename 
vežime. 

Keliavome sumišai, ir vyrai, ir moterys drauge, ir krito man į akį 
viena šokėja, be galo patraukli bestija, be kita ko, vaidinanti komedi- 
jose karalienes ir aukštuomenės damas. Taip jau pasitaikė, kad šalia 
manęs sėdėjo jos vyras, ir aš, geismo apakintas, nė negalvodamas, su 
kuo šneku, paklausiau: 

— Sakykite, pone, kaip man pelnyti jos malonę už kokį dvidešimt 
eskudų, nes baisiai jau graži man atrodo? 

— Nedera man apie tai kalbėti nei ką patarti, nes atsieinu jai vy- 
ras, — atsakė žŽmogėnas, — bet, blaiviai šnekant, o šia tema aš visados 
šneku blaivia galva, jai negaila išleisti kokių tik norite pinigų, nes ki- 
to tokio kūno ir kitos tokios padūkėlės nerasite visoje žemėje. 

Taip taręs, nušoko nuo vežimo ir įlipo į kitą, regis, nenorėdamas 
man trukdyti sutarti su pačia. Patiko to žmogėno atsakymas ir pasiro- 
dė man, jog, ko gero, tokius kaip jis turėjo omeny vienas nenaudėlis, 
kuris, iškreipęs apaštalo Pauliaus žodžius“, pasakė, kad tokiems vy- 
rams vis viena — turi jie pačią ar ne. Užkalbinau ją pasinaudojęs pro- 
ga, ir ji paklausė, kurlink aš keliauju, ir truputį pasidomėjo mano gy- 
venimu. Galiausiai po ilgų derybų sutarėme atidėti mūsų reikalą iki 
Toledo. 

Kelionėje ir šiaip jau turėjome nemaža visokių pramogų. Kartą 
nei iš šio, nei iš to pradėjau deklamuoti šventojo Aleksio misterijos 
gabalą, kurį buvau įsiminęs vaikystėje, ir taip gražiai padeklamavau, 
jog mano naujieji draugai užsigeidė būtinai įtraukti mane į savo tru- 
pẹ. O mokslo draugas, žinodamas visus mano vargus ir nepriteklius, 
kuriuos anksčiau jam išsipasakojau, paklausė, ar nepageidaučiau ir aš 
tapti komediantu, ir tokiomis gražiomis spalvomis nupiešė klajojan- 
čių komediantų gyvenimą, jog, nebeišmanydamas, kur priglausiu gal- 
vą, be to, įsižiūrėjęs į tą dailią moterikę, pasirašiau sutartį dvejiems 
metams su trupės vadovu. Įsipareigojau niekur nesitraukti nuo jų, O 
jis pažadėjo man išlaikymą ir atlyginimą už kiekvieną spektaklį. Taip 
ir nusigavome iki Toledo. 

Man liepė išmokti ketvertą eiliuotų prologų ir keletą barzdylų 
vaidmenų, nes mano balsas atrodė lyg tam tyčia Dievo duotas. Iška- 
liau juos kuo stropiausiai ir Tolede pirmą sykį pasireiškiau su prolo- 
gu. Kalbama buvo apie laivą — kaip ir visuose prologuose, — audrų 
nusiaubtą ir plaukiantį jūromis be maisto ir vandens. Sakiau: „Štai čia 
uostas“, ir žiūrovus vadinau „aukštuoju senatu“, prašiau atleisti „mū- 
sų riktus“ ir sukaupti dėmesį ir pasišalinau. Mane išlydėjo pritarimo 
šurmulys, žodžiu tariant, pasirodžiau neblogai. 

Vaidinome vieno mūsų aktoriaus parašytą komediją, ir aš didžiai 
kad komedijas kuria išmintingi ir mokyti vyrai, o ne šiaip kokie ne- 
mokšos. Bet mūsų laikais pasidarė madinga trupių vadovams rašyti 
komedijas, o aktoriams — farsus apie maurus ir krikščionis. Anksčiau, 
kaip menu, jei ką ir statydavo, tai tik didžiojo Lopės de Vegos arba 
Ramono“ komedijas. Žodžiu tariant, surengėme pirmą spektaklį, ir 
niekas nieko nesuprato. Kitą dieną vėl parodėme tą pačią komediją. 
Ačiū Dievui, ji prasidėjo karu, ir aš išėjau scenon ginkluotas ir su 
nedideliu apvaliu skydu, priešingai būčiau uždusęs po supuvusių agu- 
ročių, agurkų ir kopūstkočių krūva. Tokios atmatų krušos pasaulis 
neregėjo, bet komedija buvo to verta, nes scenoje pasirodė Norman- 
dijos karalius, nei šiam, nei tam aprengtas atsiskyrėlio abitu, o juoko 
dėlei — dar du liokajai, ir tokiai painiavai išnarplioti nebeliko nieko 

kito, kaip pabaigoje visus suvesdinti, ir baigtas kriukis. Žodžiu ta- 
riant, gavome, ko nusipelnę. 

Visi mes baisiai įširdome ir užsipuolėme savo kolegą poetą, o la- 
biausiai — aš. Patariau jam gerai įsidėti galvon šią pamoką ir niekad 
neužmiršti, ko išvengėme tik per stebuklą. Jis šoko dievažytis, jog 
komedijoje nėra nė vieno žodžio, jo ranka rašyto, jog sukurpė ją iš 
gabalų nelyginant elgetos apsiaustą, iš vienos komedijos imdamas 
vieną, iš kitos — kitą, tik visa bėda, kad siūlės ne visur suėjusios. Jis 
prisipažino man, jog komediantai, rašydami komedijas, daug kam lie- 
ka skolingi, nes nejučia pasisavina atliktų vaidmenų ištraukas, ir jog 
tas amatas ne toks jau sudėtingas, juoba kad duoda tris ar keturis šim- 
tus realų pelno, kuris ir sugundo rizikuoti. Be kita ko, važinėdami po 
įvairius miestus, susitinka autorių, kurie siūlo jiems pasiskaityti savo 
komedijas. 

— Pasiimame jas pažiūrėti, išsigabename, paskui priduriame ko- 
kią paikystę nuo savęs, išbraukiame švankesnę repliką ir sakome, kad 
čia mūsų kūryba. 

Ir pareiškė man, jog nėra buvę tokio komedianto, kuris būtų kaip 
kitaip sugebėjęs sueiliuoti bent vieną posmą. 

Išmonė pasirodė man visai nebloga, ir, prisipažįstu, mane patrau- 
kė šis amatas, juoba kad iš prigimties turėjau polinkį į poeziją, buvau 
susipažinęs su kai kuriais poetais ir skaitęs Garsilasą"“, tad nuspren- 
džiau atsidėti šiam menui. Taip ir gyvenau atiduodamas visas jėgas 
poezijai, aktorei ir scenai. Per tą mėnesį, kol buvome Tolede, sukur- 
piau gerų komedijų, šitaip taisydamas mūsų praeities klaidas, netrukus 
pelniau gerą vardą ir garsėjau kaip Alonsetė, nes iš pat pradžių prisi- 
stačiau Alonsu. Vadino mane Rūsčiuoju, nes šiuo vaidmeniu palenkiau 
muškietininkų" bei kitų prasčiokų širdis. Turėjau tris prašmatnius ap- 
darus ir krūvą pasiūlymų sudaryti sutartį su kitų trupių vadovais. Dė- 
jausi dideliu scenos meno žinovu, kėliau žymiausių aktorių trūkumus, 
kritikavau Pinedo mimiką, liaupsinau natūralų Sančeso santūrumą, 
Moralesą vadinau tiesiog gražuolėliu. Su manimi tartasi dėl salės pa- 
puošimo ir scenos dekoracijų. Atėjus kokiam autoriui skaityti komedi- 
jos, aš pirmas jį išklausydavau ir išsakydavau savo nuomonę. 

Pagaliau, šių sėkmių įkvėptas, atėmiau nekaltybę savo mūzai, 
įsigeidęs romanso, paskiau parašiau intermediją, ir gana neblogą, 
kaip pasirodė. Ryžausi parašyti ir komediją, o kad išeitų dieviška vi- 
sais atžvilgiais, sukūriau ją Rožinio Dievo Motinos tema. Prasidėjo ji 
lumzdžiavimu, veikėjai buvo skaistyklos sielos ir velniai, tuo metu 
labai madingi personažai. Žiūrovams itin patiko posmai apie šėtoną, 
jo ištrėmimą iš dangaus ir panašiai. Trumpai drūtai, mano komedija 
buvo pastatyta ir turėjo pasisekimą. 

Darbo turėjau tiek, jog nepajėgiau visko apžioti, įsimylėjėliai 
traukė voromis: kas posmų apie antakius, kas — apie akis, kas soneto 
apie rankas, o kas romanso apie plaukus. Kiekvienas toks daiktas tu- 
rėjo tvirtą kainą, nors tekdavo ir nuleisti, kovojant su varžovais, idant 
visi kreiptųsi į mane. Na, o dėl kalėdinių viljansikų zakristijonai ir 
vienuolės, aukų rinkėjos, stačiai grumdavosi. Neregiai rėmė mane 
maldomis — eiliuodavau po aštuonis realus už vieną. Pamenu, tada ir 
suposmavau Teisingojo Teisėjo maldą, tokią skambią ir iškilmingą, 
jog išspausdavo paskutinį varioką. Ne kas kitas kaip aš, vienam nere- 
giui parašiau taip išgarsėjusias eiles, kurias vėliau jis pasisavino, o 
prasideda jos taip: 


O Pana Nesuteptoji, 
man suteik malonę, 
Tavo įsčios išnešiojo ir t.t. 


Aš pirmas įvedžiau madą dvasines eiles, kaip ir pamokslus, baig- 
ti prašymu atleisti nuodėmes šioje žemėje ir malonėti amžiną palaimą 
danguje, kaip štai sakoma Tetuano belaisvio giesmėje: 


Jėzau, pikta mums negeiski, 
meldžiame beribiai, 
nedorybes mums atleiski, 
dieviška palaima leiski 
džiaugtis amžinybėj. Amen. 

Palankiam vėjui pučiant, plaukiau išskleidęs bures eilių jūromis, 
toks turtingas ir visa ko pertekęs, jog beveik jau knietėjo pasidaryti 
damas kuo pigiau apmušti sienas, griebiausi velniškos gudrybės: pri- 
sipirkau herbinių skydų, apėjęs miesto smukles, ir iškabinėjau juos 
namuose. Atsiėjo jie man po dvidešimt penkis-trisdešimt realų, bet 
užtat atrodė geriau už tuos, kuriais išpuošti karaliaus rūmai, bent jau 
todėl, kad pro manuosius kiaurai matei viską, o pro karaliaus herbus 
nieko negalėjai įžiūrėti. 

Kartą nutiko man labai juokinga istorija, ir nors ji padarė man 
gėdą, vis dėlto negaliu jos nepapasakoti. Paprastai rašydavau komedi- 
jas palėpėje, ten tuomet gyvendavau ir valgydavau: tarnaitė atnešda- 
vo pietus, padėdavo ir išeidavo. Rašydamas mėgdavau balsu skaityti 
kūrinį, lyg vaidindamas scenoje. Velnias taip parikiavo, kad tuo me- 
tu, kai pietumis nešina tarnaitė kopė laiptais, gana siaurais ir tamsiais, 
aš kaip tik kūriau medžioklės sceną ir griausmingai rėkavau: 


Gelbėkis, gelbėkis, vejas lokys! 
Niekšas suplėšė mane į skutus, 
beki, o bėki, tave sudraskys!.. 


Ką turėjo pagalvoti tarnaitė — kilimo buvo iš Galisijos"*, — išgir- 
dusi mane šaukiant: „„Gelbėkis, vejas lokys!“? Ji tarė sau, jog visa tai 
gryna teisybė ir jog aš noriu ją perspėti. Puola bėgti, beskubėdama 
prisimina sijonus ir kūliais nusirita laiptais, išvertusi troškinį ir sukū- 
lusi dubenis; išlekia į gatvę visu balsu šaukdama, jog lokys drasko 
žmogų. Šokau jos vytis, bet jau buvo per vėlu: subėgę kaimynai pra- 
dėjo klausinėti, kurgi lokys, o kai paaiškinau, jog taip atsitikę per tar- 
naitės paikumą ir jog iš tikrųjų aš deklamavęs vieną sceną, niekas 
manimi nepatikėjo. Tą dieną likau be pietų. Istoriją sužinojo trupės 
draugai, po miestą pasklido kalbos apie lokį. Tokie dalykai man daž- 
nai nutikdavo, kai darbavausi poezijos baruose, ir ko jau ko, o nema- 
lonumų niekad nestokodavau. 

Taip jau atsitiko, kad mano trupės vadovą — visi jie susilaukia to 
paties galo! — prirėmė prie sienos kreditoriai, sužinoję, jog Tolede jo 

popieriai pakilo, ir pasodino į kalėjimą. Mūsų trupė iširo, ir kiekvie- 
nas patraukė savo keliu. Tiesą pasakius, nors draugai ir tempė į kitas 
trupes, nebuvau linkęs į tą amatą, nes jo ėmiausi tik bėdos spiriamas, 
ir dabar, turėdamas pinigų ir apdarų, galvojau tik apie pramogas. At- 
sisveikinau su visais, jie išsivažinėjo, o aš, drauge su komedianto 
amatu nusprendęs peržegnoti nedorą gyvenimą, staiga išvirtau — jei 
neužgausiu jūsų malonybės klausos — dūsautoju pro grotas, aiškiau 
kalbant, pretendentu į antikristo vaidmenį, arba vienuoliukių gerbėju. 
Įklimpau todėl, jog susidėjau su tokia vienuoliuke, kuriai prirašiau 
kalną kalėdinių eilių ir kuri įsimylėjo mane, pamačiusi Devintinių 
misterijoje atliekant šventojo Jono Evangelisto vaidmenį, o ji kaip tik 
priklausė tam ordinui. Be galo lepino mane dėmesiu, o kartą pasakė 
labiausiai gailestaujanti, kad aš nuėjęs į komediantus, - mat buvau jai 
prisigyręs, jog esu didiko sūnus. Pagaliau ryžausi jai parašyti. 


Laiškas 


Ne tiek naudos sumetimais, kiek trokšdamas įtikti jūsų malony- 
bei, palikau kolegų draugiją, nes bet kurioje draugijoje be jūsų jau- 
čiuosi vienišas. Ir dabar, labiau priklausydamas sau pačiam, sykiu 
dar labiau priklausysiu jums. Praneškite, kada vienuolyne bus lanky- 
mo diena, ir aš tikrai žinosiu, kada turėsiu laimę ir t.t. 


Laiškutį perdaviau per budinčią sesutę. Sunku apsakyti, kaip nu- 
džiugo mano doroji vienuoliukė, sužinojusi apie permainą mano gy- 
venime. Netrukus gavau jos atsakymą. 


Atsakymas 


Džiugios permainos jūsų gyvenime nejučia perša man mintį, jog 
veikiau jums dera sveikinti save, žengus šį lemtingą žingsnį, nekaip 
man jus, ir būtų labai skaudu, jeigu jūsų nauda nesutiktų su mano 
noru. Galima sakyti, kad jūs atradote save. Dabar jums belieka pa- 
linkėti tokios ištvermės, kokią turiu aš. Ko gero, šiandien lankymo 

nebus, bet malonėkite ateiti mišparų, ir ten pasimatysime, o paskui 
luktelėkite po langais, gal man pavyks kaip nors apdumti akis virši- 
ninkei. O dabar - sudieu. 


Labai nudžiugino mane jos laiškutis, nes iš tiesų nieko vienuoliu- 
kei netrūko: nei proto, nei grožio. Pavakarieniavęs apsivilkau drabu- 
žius, su kuriais paprastai vaidindavau meilužius komedijose. Nuėjau 
tiesiai į bažnyčią, pasimeldžiau ir pradėjau tyrinėti visus vienuolyno 
grotų užraitus ir plyšiukus. Žiūrėjau išpūtęs akis, bijodamas ją pra- 
žiopsoti, ir lemtą valandą Dievo valia ar veikiau nelemtą valandą, 
velniui parikiavus, pasigirdo senas kaip pasaulis ženklas - kosėjimas. 
Įsikosėjau ir aš, ir prasidėjo toks kosėjimas, jog atrodė, kad visa baž- 
nyčios asla nuberta pipirais. Pagaliau, kai man gerklę suveržė beko- 
sint, prie grotų prisikišo kosinti senė, ir prieš mane atsivėrė nevilties 
bedugnė. Duoti ženklą kosint vienuolynuose be galo pavojinga, nes 
jeigu jaunos moterys kosėdamos duoda ženklą, senės kosti stačiai iš 
įpročio, ir vargas tam vyrui, kuris, tariamai nugirdęs suokiant lakštu- 
tę, staiga pamato, jog tai karkia varna. 

Ilgai laukiau bažnyčioje, kol pagaliau prasidėjo mišparai. Išklau- 
siau juos iki pabaigos — ne veltui vienuoliukių gerbėjai vadinami va- 
karotojais: mat ištisus vakarus tupi bažnyčioje, ir po meilės vakaro 
jiems niekada neateina meilės naktis. Sunku suskaičiuoti, kiek tokių 
vakarinių pamaldų išklausiau. Per tą meilę kaklas ištįso per porą uo- 
lekčių — tiek tekdavo jį tiesti, norint geriau matyti, susidraugavau su 
zakristijonu ir klieriku, palankia akimi žiūrėjo į mane vikaras, labai 
griežto būdo žmogus. Vaikščiojau toks tiesus, jog, rodės, per pusry- 
čius valgau iešmus, o per pietus — arbaletų strėles. 

Nuėjau pastovėti po vienuolyno langais. Nors aikštė ir buvo di- 
doka, reikėdavo iš anksto siųsti ką nors užimti vietos apie dvyliktą 
valandą dienos, lyg į naujos komedijos premjerą, — tenai knibždėte 
knibždėdavo dievobaimingų dūsautojų. Pagaliau šiaip ne taip įsi- 
spraudžiau. Verta buvo nueiti tenai pasigrožėti retu dalyku - neregė- 
tomis įsimylėjėlių pozomis. Kas, špagą apgniaužęs ir su rožiniu ran- 
koje, stovi ir žiūri nemirksėdamas it akmeninė statula ant kapo. Kas, 

rankas ištiesęs ir delnus atkišęs, lyg stigmų įsigeidęs, stovi serafimo 
poza. Kas, išsižiojęs plačiau nei prašeika pavargėlė, be žodžių rodo 
mylimajai pro gerklę savo vidurius. Kas, prilipęs prie mūro, kūnu 
traiško plytas, tarsi galynėdamasis su namo kampu. Kas vaikštinėja, 
lyg iš eisenos siūlydamas spręsti apie jo vertę kaip apie mulą ar asilą 
turgavietėje. Kas stovi su laiškučiu rankoje nelyginant medžiotojas, 
mėsgaliu viliojantis sakalą. Pavyduoliai būriavosi skyrium: vieni, 
susimetę į krūvą, šaipydamiesi žiūrėjo į vienuoles; kiti skaitė eiles ir 
rodė jas savo mylimosioms; kas, geisdamas sukurstyti išrinktosios 
pavydą, vaikščiojo po aikštę, susikibęs už parankių su moterimi; kas 
šnekėjo su tariama tarnaite, lyg atnešusia jam raštelį. 

Taip buvo apačioje, ten, kur stovėjome mes, bet gražu buvo žiū- 
rėti ir viršun, kame buvo vienuolės. Jos grūdosi kiaurai permatomame 
bokštelyje su tokiomis ažūrinėmis sienomis, jog tas atrodė nelyginant 
smilkyklė ar smėlinė raštams nusausinti. Visi plyšeliai margavo įvai- 
riausiais magiškais ženklais: čia matei rankutę, tenai kojytę, o tenai 
tikras šeštadienio vaišes — galvas bei liežuvius, trūko tik smegenų, dar 
toliau buvo sakytum smulkaus urmo krautuvėlė: viena rodė rožinį, ki- 
ta mojavo nosinaite, trečia kaišiojo pirštinaitę, tolėliau plaikstėsi žalias 
kaspinas... Vienos šaukė, kitos kosėjo, trečios krutino pirštus it voras 
kojas. 

Gražu žiūrėti, kaip vasarą gerbėjai ne tik kaista saulėkaitoje, o 
stačiai kepa. Įdomiausia, jog damos išsilaiko šviežutėlės, o kavalie- 
riai atrodo lyg nuo iešmo numauti. Žiemą nuo drėgmės vienam kitam 
kartais ima dygti grybai arba suželia krūmai. Mus drengia sniegas ir 
merkia lietūs, ir kenčiame darganas nieko nepaisydami, kad tik galė- 
tume išvysti moterį kitapus grotų ir stiklo nelyginant šventojo palai- 
kus. Ne kitaip būtų, įsimylėjus strazdą narvelyje, jei moteris plepi, ar 
portretą, jei nekalbi. Pasilytėjimas pirštų galiukais — štai ir visos gla- 
monės, kurios niekur kitur neveda ir verčia pamiršti savo lytį. Jos 
glaudžiasi veidu prie grotų, gailiai šaudo akimis pro siaurus langus, 
panašius į šaudymo angas. Myli slapčiomis, tarytum žaidžia skiniu- 
ką. Pašnibždom taria meilės žodžius, it kalbėdamos poterius. Ir dėl to 
kęsti senučiukių niurzgimą, vartininkės šūkavimą, budinčių sesučių 

melą? O svarbiausia - pavydo scenas, kurias kelia apčiuopiamos mo- 
terys šiapus vienuolyno sienų, tikindamos, jog tiktai jų meilė tikra, ir 
griebdamosi velniškų išmonių savo teisybei įrodyti? 

Ilgainiui vienuolyno viršininkę ėmiau vadinti stačiai ponia, vika- 
rą - tėvu, zakristijoną — broliu, žodžiu tariant, pasiekiau tai, kas, laikui 
bėgant, prieinama beviltiškai įsimylėjusiam dūsautojui. Galop įgriso 
toks gyvenimas, kai vartininkės tave išprašo, o vienuolės įprašo. Pra- 
dėjau svarstyti, kaip brangiai man atsieina tas pragaras, kurį kiti gau- 
na už dyka čia pat, šioje žemėje, be jokių pastangų. Mačiau, jog vien 
lytėjimu žudau sielą ir pasmerkiu ją amžinoms kančioms pragaro 
ugnyje. Jei kalbėdavausi su ja, turėdavau — idant nenugirstų nė žodžio 
kiti, šalimais stovintys, — taip prispausti galvą prie grotų, jog po to dvi 
dienas nenueidavo nuo kaktos virbų žymės, ir kuždėti tyliai tylutėliai 
nelyginant kunigas, šventinantis komuniją. Niekas nepraeidavo pro 
šalį nepasakęs: „Kad tu prasmegtum, vienuolių išjoda!“ ar ką kita, dar 
bjauresnio. 

Ne kartą apie tai galvojau ir pagaliau beveik jau apsisprendžiau 
amžinai atsisveikinti su savo vienuole, kad ir prarasdamas bet kokią 
paramą. Galutinai apsisprendžiau šventojo Jono Evangelisto dieną, 
kai man atsivėrė akys ir pamačiau, ko iš tikro vertos vienuolės. Gana 
bus ir to, jei pasakysiu jūsų malonybei, jog tą dieną šventojo Jono 
Krikštytojo ordino vienuolės visos kaip viena dėjosi užkimusios ir, 
užuot giedojusios, stenėjo per Mišias. Jos netgi nesiprausė veidų ir 
vilkėjo nudėvėtais abitais, o jų dūsautojai, trokšdami sumenkinti kitą 
šventąjį Joną, vietoj kėdžių privilko bažnyčion suolų ir prisivedė ga- 
lybę nuskurėlių iš sendaikčių turgaus. Pamatęs, kaip kiekviena vie- 
nuolė stoja už savo šventąjį ir nešvankiai dergia svetimą, prisiėmiau 
iš savo vienuoliukės visokiausio vienuolyno labo - siuvinių, šilkinių 
kojinių, maišelių ambros bei saldumynų ir nešiau kulnis į Seviliją, 
nuogąstaudamas, jog, dar kiek užtrukęs, vienuolyno laukiamajame 
paregėsiu dygstant mandragoras. O kaip sielvartavo vienuoliukė — 
aišku, ne tiek dėl manęs, kiek dėl prarasto gero, — tegu sau įsivaizduo- 
Ja dievobaimingas skaitytojas. 

DEŠIMTAS PERSKYRIMAS 


APIE TAI, KAS MAN NUTIKO SEVILIJOJE, 
IKI ISPLAUKIAU Į INDIJAS” 


Iš Toledo į Seviliją nukeliavau laimingas ir patenkintas, nes suk- 
čiauti, lošiant kortomis, nereikėjo manęs mokyti, be to, turėjau nau- 
jutėlius kauliukus, taip gražiai įdarytus, jog užsimanęs galėjau išmes- 
ti ir daugiau, ir mažiau akių, juoba kad mano dešinė gebėjo nuslėpti 
kauliuką (nešiodama keturis, gimdydavo tris), o ir šiaip jau vežiausi 
ganėtiną atsargą ženklintų kortų, tad pinigai plaukė tik į kišenę, o ne 
priešingai. 

Manau, neverta per daug leistis į kalbas apie visokiausius triu- 
kus, kurių mokėjau devynias galybes, nes, ko gero, palaikysite mane 
cirko akrobatu, be kita ko, doram žmogui privalu rodyti sektinus pa- 
vyzdžius, o ne skiepyti ydas, kurių reikia vengti. Vis dėlto, apkalbė- 
jęs kai kuriuos sukčių metodus bei posakius, gal persergėsiu neišma- 
nėlius ir apsaugosiu juos nuo suktybių, o jeigu kas įklius net mano 
knygą perskaitęs, pats bus kaltas. 

Nedėk vilčių, brolau, į savo kortas — jas tau beregint pakeis, kar- 
pant žvakes. Žiūrėk, kad niekas nečiupinėtų, nebraižytų, neglostytų 
kortų, nes visa tai turi savo prasmę. Jeigu tu, skaitytojau, esi žemo 
luomo, įsidėk į galvą, jog virtuvėse ir arklidėse kortos žymimos 
smeigtukais arba lankstomi kampučiai, kad būtų galima jas pažinti 
pačiupinėjus. Jei bendrauji su gerbiamais žmonėmis, saugokis tų kor- 
tų, kurios nuodėmingai pradėtos jau spaustuvėje, nes įgudusi akis iš 
nugarėlės mato, kokią turi kortą. Nesikliauk ir visai švariomis kor- 
tomis, nes tam, kas turi akį ir įsimena, pati švariausia korta tampa ne 
visai švari. Lošdamas kartetą, žiūrėk, kad dalytojas nelenktų figūrų — 
išskyrus karalius — labiau už kitas kortas, nes po tokio lankstymo tau 
vėjas įsisuks į kišenes. Lošdamas primerą, sek, kad dalytojas nedėtų 
ant viršaus nukirstų kortų ir kad jų neprašytų kiti nei sutartiniais žen- 
klais, nei žodžiais, prasidedančiais ta pačia raide kaip ir kortos pa- 
vadinimas. 

Daugiau šviesti tavęs neverta, gana ir to, kad įsidėmėtum, jog tu- 
ri nesnausti, nes, aišku savaime, negaliu tau išpasakoti visų triukų, o 
jų - devynios galybės. „Iškasti duobę“ tokių lošėjų kalba reiškia — ir 
ne be pagrindo - apiplėšti iki siūlo galo; „lošti išvirkščiai“ reiškia ap- 
grobti nieko neįtariantį draugą; „šaliniu“ vadinamas tas, kas vilioja 
žioplius tikriesiems kapšelių medžiotojams į nagus; „žaliais“ vadina- 
mi nuoširdūs, suktybėms nesubrendę žmonės, o „negrais“ — apsukrūs 
lošėjai, kurių sąžinė savo spalva panaši į negro odą. 

Taigi, pasigelbėdamas ta kalba ir triukais, pasiekiau Seviliją; už 
partnerių pinigus nuomojausi mulus, o už maistą ir nakvynę mokėjo 
užeigų šeimininkai. Apsistojau „Mauro“ viešbutyje ir susitikau ten 
mokslo draugą iš Alkalos laikų, Mata vardu, kurį jis pasikeitė — kaip, 
jo nuomone, nelabai skambų — į Matoralį. Jis prekiavo gyvybėmis, 
manėsi peilių smūgiais ir nesiskundė gyvenimu. Prekių pavyzdžius 
nešiojosi veide, ir pagal juos užsakovai spręsdavo, kokio dydžio žaiz- 
da pritiktų jo priešams. Jis mėgdavo sakyti: „Tik tas gerai išmano 
savo amatą, kas pats gavo paragauti peilio“, — ir sakė teisybę, nes jo 
veido oda atrodė kaip išdirbtas kailis, o jis pats lupo kailį nuo klien- 
tų geriau už bet kurį odlupį. 

Jis pasiūlė man pavakarieniauti drauge su juo ir keliais bendrais, 
pažadėjęs po to mane parlydėti į viešbutį. Aš sutikau, nuėjome pas jį, 
ir jis tarė: 

— Na, nusimesk apsiaustą ir būk tikras vyras, nes šįvakar pamaty- 
si visus Sevilijos šaunuolius. O kad nepasirodytum jiems nesusitupė- 
jęs, susivelk plaukus, susimankyk apykaklę, nuleisk pečius, apsiaustą 
vilk žeme, nes visi mes vaikščiojame apsiaustą vilkdami žeme, vaipy- 
kis ir maivykis, o svarbiausia — turi įsidėmėti, kaip mes tariame kai ku- 
riuos garsus, ypač „r“ ir „g“. Na, kartok paskui mane: kehklė, pinikai, 
khaujas, mihtis, paskehsti, nudaikoti. 

Įsidėjau į galvą jo patarimus. Davė jis man stulgį, plačiaašmenį 
kaip jataganas ir tokį ilgą, jog veikiau panėšėjo į kardą ir tik iš kuk- 
lumo taip vadinosi. 

— O dabar, - tarė jis, — išmesk porą kvortų vyno, nes jeigu neneš 
nuo tavęs kaip iš statinės, niekas tavęs nelaikys lemtu vyru. 

Taip mudviem besišnekant ir man begeriant vyną, nuo kurio 
apsvaigo galva, pasirodė keturi jo draugai su išplerusiais it išminta 
kurpė snukiais. Ėjo svyruodami į šalis, per juosmenį apsisiautę ap- 
siaustais, skrybėlės, šauniai nusmauktos ant pakaušio, atrodė kaip 
diademos. Ne viena geležų krautuvė smarkiai praturtėtų, gavusi tiek 
rankenų apkaustų, kiek jų puošė stulgius ir špagas, kurių galai mei- 
liai burkavo su dešiniu kulnu. Žvėriškos jų akys klaidžiojo žeme, ūsai 
styrojo nelyginant buliaus ragai, barzdos kyšojo pakirptos turkų pa- 
pročiu. 

Iš pradžių pasisveikino su mumis, vien išsiviepdami, paskui gū- 
džiu balsu, nurydami skiemenis, kreipėsi į mano draugą: 

— Jūsų tarnas! 

— Jūsų kūmas! - atsiliepė mano mokytojas. 

Jie atsisėdo ir nė vienu žodžiu nepaklausė, kas aš toks, tik vienas 
pažvelgė į Matoralį ir kryptelėjo į mane apatinę lūpą. Užuot atsakęs 
kaip žmogus, mano auklėtojas susiėmė barzdą į saują ir nubedė akis 
aslon. Tuomet visi pašoko ir puolė mane glėbesčiuoti. Atsakiau tuo pa- 
čiu, tik man pasirodė, jog paragavau vyno iš keturių skirtingų statinių. 

Atėjo metas vakarieniauti. Mums patarnauti sugriuvo keli pašle- 
mėkai, kuriuos šaunuoliai šaukė pistoliais. Susėdome prie stalo. Be- 
regint pasirodė kapariai, ir jie pradėjo siūlyti tostus į mano sveikatą, 
ir, sprendžiant iš to, kiek buvo išgerta, galva nenešė, kad šitiek daug 
jos turiu. Atnešė Žuvį ir mėsą, sutaisytą su galybe prieskonių trošku- 
liui sužadinti. Ant aslos stovėjo rėčka vyno, ir ištroškę klaupėsi šalia 
ir sriaubė kiek gana. Patiko man toji taurelė, nes po dviejų priklau- 
pimų nebeliko nė vieno, kas pažintų savo kaimyną. Kalbos pasidarė 
karingos, pasipylė keiksmai, tarp dviejų tostų be išpažinties žūdavo 
mažų mažiausia trisdešimt žmonių, Sevilijos korechidoras gavo kone 
tūkstantį peilio smūgių. Geru žodžiu buvo paminėtas šviesaus atmi- 
nimo Domingas Tisnadas i Gajonas, upeliais pylėsi vynas už amžina- 
tilsį Eskamiljos sielą, o tie, kas turėjo jautrią širdį, graudžiai apverkė 
nelaimingąjį Alonsą Alvaresą“. Pagaliau mano draugui turbūt pasi- 
maišė galvoj, nes jisai paėmė abiem rankomis duoną ir, žiūrėdamas 
į šviesą, tarė prikimusiu balsu: 

— Prisiekime štai šia duona, Viešpaties atgamu, ir šviesa, išėjusia 
arkangelui iš burnos, kad šią naktį, jei tokia bus jūsų valia, atsiskai- 
tysime su algvasilu, nudaigojusiu vargšą Vienakį. 

Kilo nenusakomas ūžmas, ir visi, išsitraukę stulgius, pasirengė 
duoti priesaiką; paskui kiekvienas dėjo rankas ant rėčkos krašto ir, 
kišdamas snukį į vyną, sakė: 

— Kaip geriame štai šį vyną, taip išgersime visų tų galvažudžių 
kraują! 

— O kas yra tasai Alonsas Alvaresas, kurio mirtis jus taip nuliū- 
dino? — paklausiau. 

— Šaunuolis, — atsakė vienas, - bebaimis vyras, turėjo smagią 
ranką ir buvo puikus draugas. Eime, velniai man nebeduoda ramybės! 

Sulig šiais žodžiais išėjome medžioti algvasilų. Apdujęs nuo vy- 
no ir atsidavęs jo valiai, nesuvokiau, koks baisus pavojus man gresia. 
Priėjome Jūros gatvę ir kaktomuša susidūrėme su naktine sargyba. 
Vos tik ją pamatę, šaunuoliai išsitraukė špagas ir puolė, o aš drauge 
su jais. Iš pirmo karto išvadavome dviejų panaktinių kūnus nuo jų 
prakeiktų sielų. Algvasilas pavedė kojoms ieškoti teisybės ir rėkda- 
mas nukūrė gatve. Per sunku buvo jį vytis, prisipylus tiek vyno. Ga- 
liausiai atsidūrėme prie katedros, kame radome prieglobstį nuo teisin- 
gumo rankos ir miegojome, kol iš galvos išsivadėjo vynas. Išsiblai vęs 
stebėjausi neatsistebėdamas, kodėl teisingumas sutiko taip veikiai 
prarasti du savo parankinius ir ko taip smarkiai skuodė algvasilas nuo 
vynuogių kekės, nes tuo metu kaip nors kitaip vargu ar galėjai mus 
pavadinti. 

Katedroje atsakančiai praleidome laiką, nes, užuodusios atsisky- 
rėlius, atšliaužė kelios gatvių nimfos ir mikliai nusirengė, idant pri- 
dengtų mūsų nuogumą. Krito man į akį viena jų, vardu Grachalė, ir 
perėmiau jos spalvas“'. Tas gyvenimas man pritiko labiau nei kuris ki- 
tas, ir pasiūliau Grachalei drauge kęsti vargus ir negandus iki grabo 
lentos. Išėjau vagių mokslus ir neilgai trukus pasidariau velnio neštas 
ir pamestas. 

Teisingumas be perstojo mūsų ieškojo, nuo katedros vartų nesi- 
traukė sargyba, bet vis dėlto po pusiaunakčio išlįsdavome persirengę 

ir šlaistydavomės po miestą. Įsitikinęs, jog tas žaidimas pernelyg už- 
truko, o doros dienos nematyti, ne tiek kartaus patyrimo pamokytas — 
nes ne toks jau aš protingas, — tiesiog pasibodėjęs nuodėmingu gyve- 
nimu, visų pirma pasitariau su Grachale ir drauge su ja nusprendžiau 
pasiduoti į Indijas — išmėginti, ar nepasitaisys mano dalia, išmainius 
savo kraštą ir žemę į svetimą padangę. Ir išėjo dar blogiau, kaip jūsų 
malonybė pamatys antroje dalyje, nes žmogus niekados neištaiso 
savo likimo, jei išmaino tik namus, o gyvenimo būdo ir įpročių ne- 
maino. 


Luis Vėlez de Guevara 


RAIŠAS VELNIAS 

Romanas iš ano pasaulio, 
atversto į Šį 
LUISO VELEZO DE GUEVAROS, 
maloningai globojamo 
šviesiausiojo viešpaties 
dono Rodrigo de Sandovalo de Silvos 
de Mendozos y de la Cerdos, 
Melito didžiojo kunigaikščio, 
Pastranos, Estremeros ir Frankavilos kunigaikščio, 
Algecillos markizo, 
Valdarasetės miestų ir Silvos 
dvaro Portugalijoje senjoro", 
etc. 

IŠIMTINĖ TEISĖ 


Luisas Vėlezas de Guevara turi išimtinę teisę dešimt metų spaus- 
dinti knygą, antrašte RAIŠAS VELNIAS, kaip tai aišku iš originalo. 
Suteikta Antonijo de Alosos Rodartės kabinete vienas tūkstantis šeši 
šimtai keturiasdešimtųjų metų rugsėjo dvidešimt šeštąją dieną. 

NUOLANKAUS VIEŠPATIES TARNO TĖVO DIEGO NISENO, 
ŠVENTOJO BAZILIJAUS DIDŽIOJO ORDINO VIENUOLIO 


PRITARIMAS 


Šis romanas, antrašte RAIŠAS VELNIAS, parašytas Luiso Vėle- 
zo de Guevaros, pono licenciato dono Lorenzo de Iturrizarros, Mad- 
rido miesto generalinio vikaro, etc., atsiųstas man peržiūrėti, ne tik 
neturi nieko peiktina, kas prieštarautų mūsų šventojo tikėjimo kata- 
likiškiems įsitikinimams ir dorai, kad būtų galima nepatenkinti au- 
toriaus prašymo leisti jį spausdinti, bet, priešingai, pilnas doros ir 
pamokymų, išdėstytų su išmanymu ir išradingumu, kokio iš tokio 
talento ir dera tikėtis. 

Autorius vertas prašomo leidimo, nors tokio pobūdžio raštija 
sunkiai suderinama su mūsų krikščioniškų įstatymų garbe ir sąžine. 
Luisas Vėlezas yra graži išimtis šios visuotinės negalios amžiuje, nes 
teikia pramogą nieko neįžeisdamas ir moko nieko nepapiktindamas. 
Tokia yra mano nuomonė. 


Madridas, Šventojo Bazilijaus vienuolynas, 
1640 m. rugsėjo 5 diena 


Tėvas DIEGAS NISENAS 

Jo šviesybei donui Rodrigui de Sandovalui 

de Silvai de Mendozai y de la Cerdai, 

Melito didžiajam kunigaikščiui, 

Pastranos, Estremeros ir Frankavilos kunigaikščiui, 
Algecillos markizui, Valdaresetės miestų ir Silvos dvaro 
Portugalijoje senjorui, etc. 


PRAKILNUSIS VIEŠPATIE! 


Jūsų Šviesybės taurumas — visų talentų tikroji tėvynė, kur jie 
randa saugų prieglobstį, - nugalėjo mano drovumą ir paskatino iš 
stalčiaus ištraukti dalykėlį, gulintį užmirštyje tarp kitų rankraščių, pa- 
rašytą pramogos dėlei ir pavadintą RAIŠU VELNIU, idant dabar, 
globojamas tokio didžio Mecenato, pagaliau išdrįstų pasauliui ap- 
reikšti autoriaus nemokšiškumą. 

Išvydus mane Jūsų Šviesybės paunksnėje, pavydui nusvirs ran- 
kos, piktiems liežuviams atims žadą, mano varžovams teks trauktis 
šalin. Šitaip apsaugotam, mano rašinėliui nebus baisu leistis kelionėn 
per audringus vandenis ir atvirai pasirodyti žmonėms. Tesaugo Vieš- 
pats Jūsų Šviesybę, kaip to linki ir meldžia Jūsų tarnai, o tarp jų 

prie Jūsų Šviesybės kojų puola nuolankus tarnas 


LUIS VELEZ DE GUEVARA 

ŽODIS MADRIDO KOMEDIJOS 
ZIUROVAMS, TARIAMIEMS 
TEATRO VERTINTOJAMS 


Kreipiuosi į jus, tariamieji komedijos vertintojai ir teisėjai, nei 
man, nei mano skaitytojams nemieli dėl įpratimo iš geros ar blogos 
valios švilpti teatre. Garbė Dievui, šį kartą galiu imtis plunksnos ne- 
bijodamas, kad būsiu jūsų nušvilptas. 

Mat šis pasakojimas apie Raišą Velnią pradėtas ir pasaulin pa- 
leistas už teatro sienų, vadinasi, nepriklauso jūsų kompetencijai, o juo 
labiau jam negresia skaitymas priekabia akimi, nes retas jūsų moka 
net skiemenuoti — iš prigimimo akliems ir kurtiems proto Žaismui, 
jums skirta gausinti Žioplių minią ir, kioksant teatre, laukti išsižiojus, 
kol komediantas pagaus jus kaip žuvį ant kabliuko kokiu sąmoju ar 
įmantriu triuku. 

Mėgaukitės malonumais, kaip išmanote, Fortūnos parankiniai, 
liaupsinkite dėmesio nevertą šlamštą ir trypkite tai, kas užtemdo 
žvaigždžių spindėjimą. Nieko iš jūsų neprašau, tik meldžiu Dievą 
malonės savo kūriniui, ir tegu kiti džiaugiasi liūliuojami jūsų pagyrų 
potvynių ir atoslūgių, o mane tesaugo nuo jų Aukščiausiasis per savo 
begalinį gailestingumą. Amen. 

REKOMENDACINIS LAIŠKAS NAIVIEMS 
ARBA NEMITUSIEMS SKAITYTOJAMS 


Mielas skaitytojau, šį pasakojimą — nedrįstu jo vadinti knyga — 
rašiau būdamas laisvas nuo šeimos rūpesčių ir Jo Didenybės teatrų 
vadovų, iš kieto poezijos balno persėdęs ant minkštų prozos prie- 
galvių. 

Kadangi pasakoju apie Raišą Velnią, suskirsčiau jį ne skyriais, 
bet šuoliais. Tikiuosi, perlėksi jį šuoliais, — tuomet neturėsi laiko ma- 
nęs peikti, o man nereikės dėkoti tau už dėmesį. Daugiau neturėda- 
mas ko sakyti, baigiu šį laišką ir nemeldžiu Dievo, kad būtumei man 
atlaidus ir maloningas. 

Rašyta Madride (metus, mėnesį ir dieną nurodyk pats, kai tik 
gausi šį laišką). 


Jūsų nuolankus ir t.t. 


AUTORIUS IR RANKRAŠTIS 

SONETAS 


Tėvui 


Tave, kurs gyvastį suteikt man malonėjai 
Ir kelią nušvietei liepsna širdies, 
Kūryboj mėgdžioti ėmiau išties, 
Bet dvasios taurumu prilygt nesugebėjau. 


Tu - šviesulys tikros poezijos gerbėjų, 
Tačiau ir jį užtemdai spindesiu šlovės, 
Amžinatve akimirka būties 

Pavirto, kai lyra tavoji suskambėjo. 


Tavasis genijus, nepavaldus nė Laikui, 
Mus įkvepia ir malonumo teikia, 
Kas dieną pelno vis didesnio pagyrimo. 


Liaupses tau gieda tas, kuris, kaip dera vaikui, 
Sutinka būti plunksnos užraitu prireikus, 
Kad būtų vertas tėvo atminimo. 

PIRMAS ŠUOLIS 


Tai atsitiko Madride, liepos pabaigoje, lygiai vienuoliktą va- 
landą — metą, itin pavojingą praeiviams“, o tokią naktį, kai nesirodo 
mėnulis, teisėtai ir visokeriopai tinkamą tamsiems darbeliams ir kvai- 
liojimui su mirtimi. Ir tuo metu, kai, pasibaigus paskutiniam pasiva- 
žinėjimo komedijos veiksmui, Prado de San Cheronimo bulvaras“ 
tuštėjo išspjaudamas vėlyvąsias karietas, o Mansanareso* maudyklė- 
se sostinės adomai ir ievos, veikiau nusitrynę smėliu, nei nusiprausę 
vandeniu, skelbė: /te rio est", donas Kleofas Leandras Peresas Sam- 
buljas, keturių vėjų bajoraitis, ieškinių turtingas ponaitis, įsivaizduo- 
jamų damų kavalierius, studentas iš pašaukimo, špaga ir skydu velki- 
nas, ropštėsi keturpėsčias stogo kraigu gelbėdamasis nuo teisingumo, 
lipančio ant kulnų už nuplėštą rūtų vainikėlį, kurio jis nei matė, nei 
regėjo, o nujodytos mergelės byloje buvo dvidešimt antras atsako- 
vas — mat iš vargšo licenciato buvo reikalaujama, kad jis pats vienas 
atsiteistų už visas tas gėrybes, kuriomis vaišinosi tieka kitų. 

O kadangi nieku gyvu nenorėjo išgirsti „ką Dievas sujungė, žmo- 
gus teneišskiria“, klebono galutinio ir neapskundžiamo nuosprendžio, 
kurį gali panaikinti tiktai vikaras Šermenis, ano pasaulio teisėjas, tad, 
nieko nelaukdamas, perlėkė, lyg sparnus įgijęs, nuo minėto stogo ant 
gretimo ir pro stoglangį šoko vidun, masinamas Žiburėlio, švyksančio 
ten tarytum kelrodė žvaigždė per audrą, ir tuo pat metu kojomis ir 
lūpomis susidūrė su aukšto grindimis, sveikindamas jas kaip jūreivis, 
išsigelbėjęs iš sudužusio laivo ir pasiekęs uostą, ir džiaugdamasis, jog 
nosį nusmaukė teisingumo tarnams ir sykiu apvylė gerų ketinimų 
vedamą donją Tomasą de Bitigudinjo, tariamą mergelę, įperšamą tik 

tamsoje kaip netikras pinigas, o idant pasisektų jos suktybė, toji mer- 
gelė dėl viso pikto natūra sutvirtino sandėrį taipgi su kapitonu, vado- 
vaujančiu tiems šaunuoliams, kurie, jos priprašyti, jodinėjo Žžirgeliais 
žvalgydami stogų jūrą, kol galop susivokė, jog špaga ir apsiaustu 
ginkluotas laivas paspruko nusinešdamas skaistybe prekiaujančios da- 
mos garbę. Ir tai patyrusi garbioji donja Tomasa prisiekė atsigriebti 
primasindama kitą geltonsnapį, nieko neišmanantį apie skaistuolių 
gudrybes, ir, susitarusi su doringa moteriške, josios vadinama „tetule“, 
ėmė regzti pinkles, į kurias jau buvo įkliuvę tiek ir tiek paukštelių ke- 
liauninkų. 

Tuo tarpu studentas, netikėdamas savo laime, valėsi nuo suodžių 
durtinį ir trynėsi akis žvalgydamas vietą, kur atsidūrė, ir tą užkaborį 
užgriozdusius neregėtus daiktus, ir kur menku žiburiu ėjo ant vagio 
kabanti žibė, apšviečianti senovinį stalą, o ant jo — krūvą suniurkytų 
popierių, išmargintų matematikos ženklais, astronomijos lenteles, du 
gaublius, kelis kompasus ir kvadrantus, — neabejotiną požymį, jog 
apačioje gyvena koks astronomas, viso to pakriko turto savininkas ir 
juodosios magijos adeptas. 

Būdamas išprusęs ir linkęs į tokius mokslus, donas Kleofas susi- 
domėjęs priėjo prie stalo ir ėmė čiupinėti astrologijos prietaisus, ir 
stai ga pasigirdo atodūsis, lyg iš jų ištrūkęs, bet studentas tarė sau, jog 
tamsoje jam pasivaidenę ar pasigirdę, ir jis sklaidė kaip sklaidęs Euk- 
lido traktatus ir Koperniko prasimanymus, ir tada vėl lyg kas atsidu- 
so, ir, įsitikinęs, kad tai, ką jis girdėjo, anaiptol ne klausos apgaulė, 
kaip ir pritinka narsiam studentui, donas Kleofas įžūliai ir atsainiai 
paklausė: 

— Kuris velnias čia dūsauja? 

Ir tą pačią akimirką atsiliepė lyg žmogaus, lyg ne žmogaus balsas: 

— Tai aš, pone licenciate, aš čia, kolboje, kur mane uždarė apa- 
čioje gyvenantis astrologas, kuris, be kita ko, išmano juodąją magiją 
ir štai jau dveji metai, kai laiko mane nelaisvėje. 

— Vadinas, esi jo kaukas, — tarė studentas. 

— Kaip aš apsidžiaugčiau, jeigu čionai užsuktų koks šventosios 
inkvizicijos pareigūnas ir mano kalintoją įkištų belangėn, o mane 
išleistų iš šito papūgų narvelio pragaro. Atėjai pačiu laiku ir taipgi 

gali mane išlaisvinti, nes tasai, kurio užkeikimų turiu klausyti, laiko 
mane be darbo, verčia dykinėti, o juk esu visų pragaro šelmių šelmis. 

Kaip tikras Alkalos studentas“ trykšdamas narsa, donas Kleofas 
paklausė: 

— Ar esi iš paprastų velnių, ar iš kilmingų? 

— Iš pačių kilmingiausių, — atsakė suvelnėjęs indas. - Esu visų 
velnių garsingiausias šiame ir aname pasaulyje. 

— Esi Liuciferis? — paklausė donas Kleofas. 

— Ne, tai duenjų ir eskuderų' velnias, — atsiliepė balsas. 

— Tai gal Šėtonas? - toliau klausinėjo studentas. 

— Ne, tai siuvėjų ir mėsininkų velnias, — vėl atsiliepė balsas. 

— Gal Belzebubas? — vėl paklausė donas Kleofas. 

Į tai balsas atsakė: 

— Tatai lindynių šeimininkų, paleistuvių ir vežikų velnias. 

— Tai kas gi tu esi, Barabas, Belialas, Astarotas? — galiausiai pa- 
klausė studentas. 

— Ne, tai aukštesnio rango velniai, — atsiliepė balsas. - Aš men- 
kesnis, bet visur kišuos. Esu pragaro blusa, mano žinioje šelmystės, 
buklystės, lupikavimas, sukčiavimai. Aš daviau pasauliui sarabandą, 
deligą, čakoną, baljikuskusą, kutulėlį, girigirigajų, sambapalą, mario- 
ną, avilipintį, vištelę, vežimą, broliuką Bartolą, karkanjalą, gvinėjie- 
ti, rauduliuką. Aš išgalvojau kastanjetes, kupletus, aitvarus, blevyz- 
gas, marionetes, lyno akrobatus, komediantus, — trumpai drūtai, esu 
Raišas Velnias. 

— Taip reikėjo ir sakyti, — tarė studentas, — nebūtume tiek laiko 
sugaišę. Kaip tamsta Žinai, esu tamstos nuolankus tarnas ir jau kadai 
svajoju su tamsta susipažinti. Beje, pone Raišas Velne, kodėl tamsta 
vienas gavai tokią pravardę, o betgi daug jūsiškių krito iš tokių pat 
aukštybių“, ir visi galėjo susilaukti tokio pat likimo ir pelnyti tokį pat 
vardą? 

— Pone done Kleofai Leandrai Peresai Sambuljau, - kaip matai, 
tamstos vardas ar, tiesą pasakius, visi tamstos vardai man žinomi, — 
tarė Raišys, — nes kaimynystėj rėžei sparną apie tą damą, kurios 
užsiundyti teisingumo tarnai šiąnakt vaikėsi tamstą ir apie kurią dar 
papasakosiu tamstai visokių stebuklų, — tokį vardą turiu todėl, kad 

buvau pirmas iš tų, kurie danguje pakėlė maištą, ir pirmasis iš nu- 
trenktųjų, todėl visi kiti, virsdami ant viršaus, mane sužalojo, ir nuo 
to laiko esu labiau už kitus paženklintas Dievo ranka ir visų velnių 
kanopomis ir dar šitaip pramintas. Bet raišumas man nėmaž netrukdo 
mikliai tvarkyti reikalus Žemutinėse Provincijose? ir visame kame 
niekad nesilieku, netgi priešingai — visus lenkiu, nes kaip vėjas dulka 
pragaran ir raiši, ir sveiki“. Tiesa, mano garbė gerokai apmūsojo, be- 
mirkstant šitame rasale, kur mane klastingai įgrūdo kolegos už tai, 
kad, anot kastilų patarlės, raišas velnias visus juos į maišą įkištų ir 
užrištų — patiems bukliausiems nesyk esu katę vietoj kipšo įpiršęs. Iš- 
vaduok mane iš šito stiklinio Alžyro", ir aš tau atsiteisiu, patenkinsiu 
visus tavo norus, šėtono garbės Žodis, nes šioks aš esu ar toks, bet 
tam, kas man draugas, visada būnu draugas. 

— Kaip, tavo galva, aš galiu padaryti tai, kas neįmanoma netgi 
tau, tokiam apsukriam velniui? — tarė donas Kleofas, pagarbų toną 
pakeisdamas draugiškai atsainiu. 

— Man nevalia, o tau galima, nes tu esi žmogus, gavęs krikšto 
malonę, ir tau nė motais užkeikimai, kuriais užburia tas, kas yra su- 
daręs sandėrį su mūsų pragarmių Gvinėjos" valdovais, — tarė kipšas. — 
Paimk nuo stalo kvadrantą ir sukulk šitą kolbą, ir kai tik skystis išsi- 
lies, apsireikšiu tau regimu ir apčiuopiamu pavidalu. 

Donas Kleofas nebuvo nei bailus, nei vangus, kaipmat patenkino 
kipšo prašymą: čiupo astronomijos prietaisą, sudaužė į druzgus indą, 
ir stalą užliejo drumzlinas rasalas, kuriame mirksojo nelabasis. Dirs- 
telėjęs žemyn, donas Kleofas ant grindų pamatė žmogeliuką su ra- 
mentais, gumburiuota galva, iš priekio panašia į moliūgą, iš užpaka- 
lio į agurotį, paplokščia nosimi, be galo plačia burna; dantenos buvo 
plynos plynutėlės, nei kaplių, nei krūminių dantų, kyšojo tik dvi ašt- 
rios iltys, panosėje šiurpsojo ūsai nelygu Hirkanijos tigrui“, o ant 
pakaušio šen bei ten styrojo iš prigimties retučiai plaukeliai, sakytu- 
mei šparagai, kurie taip nepakenčia draugijos, jog sueina daiktan ne- 
bent ant turgaus prekystalio ryšeliuosna surišti. Visai kas kita salotos, 
kurios beaugdamos susipina tarpusavyje lygiai kaip mūsų sostinės 
Žmonės. Jeigu ką įžeidžiau, prašau atleisti už tokį palyginimą. 

Su pasidygėjimu žvelgė donas Kleofas į tą baidyklę, bet ką be- 
veiksi! Be kipšo pagalbos neišsikrapštysi nuo aukšto, tų astrologo 
pelėkautų, kur įkliuvo gelbėdamasis nuo pėdomis sekančių katinų 
(meldžiu atleisti ir už tą metaforą!). O Raišys, nutvėręs jam už ran- 
kos, tarė: 

— Eime, done Kleofai. Metas atsiteisti už skolą. 

Išlėkė abu pro aukšto langutį it iššauti iš pabūklo ir skriejo ne- 
stabtelėdami, iki nusileido ant Išganytojo varpinės bokšto, aukščiau- 
sio Madrido statinio. Laikrodis mušė pirmą, miegui ir ramybei skirtą 
valandą, gyvenimo rūpesčių mums dovanojamą trumpą atvangą, kai 
nutyla ir žvėrys, ir Žmonės, ir visi pasidaro lygūs: vyrai ir moterys 
paskubomis nusispiria kurpes, nusimauna kojines, kelnes, liemenes, 
korsetus, korsažus, sijonus, krinolinus, apatinius sijonus, pamiršta 
griežtus padorumo reikalavimus ir patampa pirmaisiais mūsų protė- 
viais, sutvėrusiais mus visus be tų skudurų. 

Kreipdamasis į savo keliabendrį, Raišys tarė: 

— Menipas iš Lukiano dialogų“, ir tas pavydės tau, kai nuo šito 
uždebesių bokšto, paties aukščiausio visame Madride, rodysiu tau, 
done Kleofai, visa tai, kas verta dėmesio ir šitokiu metu vyksta Ispa- 
nijos Babilone, kuris kalbų maišalyne, ko gero, pranoktų aną, seno- 
vėje buvusį. 

Ir šėtoniškų burtų galia Raišys atplėšė namų stogus nelyginant 
pyrago plutą, ir atsidengė Madrido mėsos įdaras — toks, koks ir būna 
tuo metu, kai per vasaros karščius visos žaliuzės plačiai atidarytos ir 
toje pasaulio arkoje knibžda šitiek protu apdovanotų šliužų, jog netgi 
Nojaus arka pasirodytų menka ir vargana. 


ANTRAS ŠUOLIS 


Donas Kleofas stačiai žado neteko pamatęs tokį žmonių rankų, 
kojų ir galvų paštetą ir, didžiai stebėdamasis, sušuko: 

— Jaugi tokiai gausybei vyrų, moterų ir vaikų ištenka drobės čiu- 
žiniams, paklodėms ir marškiniams? Pala, duokš pasigrožėti, iš visų 
Dievo stebuklų tai ne pats menkiausias. 

Tačiau Raišys jį pertraukė tardamas: 

— Įsidėmėk, jog rodysiu tau skyrium labiausiai įsimintinus šio 
teatro veikėjus, o kuo didesnė jų įvairovė, tuo gražesnis reginys. Pir- 
miausia Žžvilgtelėk į visus tuos prakilnius ponus ir damas, kaip ir pri- 
klauso, nuo vidurnakčio apsėdusius nuo valgių lūžtančius stalus“, bet 
tik tuo ir nenusižengiančius taisyklėms. 

Donas Kleofas jam tarė: 

— Iš veido visus juos pažįstu, bet mielai susipažinčiau ir su jų 
kapšeliais. 

— Kas juose buvo, seniai atiteko svetimšaliams, nes tie krikščio- 
niškiausieji didikai nemokėjo padoriai elgtis ir liko it musę kandę: 
kapšas yra, bet kišti į jį nėra ko, - tarė Raišys. 

— Tegu sau vakarieniauja, — tarė donas Kleofas. — Kaip kažin ką, 
jie nepasikels nuo stalo, kol nesusitars pasivaišinti iš svetimos kiše- 
nės, o kada tai atsitiks — vienas Dievas težino. Verčiau pasižiūrėkime 
į kitus, nes visiems tiems didikams ir šiaip jau kas mielą dienelę ran- 
keles bučiuoju ir beveik kiekvieną vakarą trinuosi jų draugijoje, o pas 
vieną jų du mėnesius sėdėjau karietos priekyje, buvau jo rūmų poetas 
ir esu toks sotus visų tų jūsų šviesybių ir jūsų malonybių, jog nuo jų 
stačiai pykina! 

— Žvilgtelėk štai ten, — toliau kalbėjo Raišys. — Matai aną teisi- 
ninką, rėkiantį šlapimo pūsle ir kratantį barzdą, tokią plačią ir vešlią“, 
jog atrodo, kad iš pagalvių kyšo delfino uodega. O štai ten gimdo 
donja Padraika, ir donas Toribijas, jos vargeta vyrelis, pluša ir suosia- 
si, lyg tai būtų jo darbo vaisius, o tuo tarpu tikrasis šio sambrūzdžio 
kaltininkas kuo ramiausiai parpia gretimame kvartale, knarkia sau pa- 
tenkintas ir nieko neima į galvą. Pasižiūrėk į aną dabitą sapne nesap- 
nuotą, toks dailus, nors į akį dėk: ūsai tinkleliu užtraukti, suktukai ant 
kaktos ir pakaušio, rankos perdėm riebalais įtrintos, su bepirštėmis 
pirštinėmis, o ant veido tiek razinų", kad ganėtų visai Gavėniai. O 
štai ten, tolėliau, senė, apsigimusi ragana, grūda piestoje klijus - kuo 
skubiausiai reikia suadyti mergelę, kurios skaistybė garbės žodžiu re- 
miasi, idant rytojaus dieną galėtų eiti prie altoriaus. O ten, ankštame 
kambarėlyje, guli du klizmomis gydomi ligoniai: žiū, pašoko iš lovų 

ir puolė muštis pagalvėmis susiginčiję, katras daugiau klizmų gavęs, 
lyg už tai jiems universitetas diplomus duotų. Dabar apsisuk ir gerai 
pasižiūrėk į šių dienų veidmainę: davatka, kokių reta, o įsitrynė te- 
palais, taisydamasi lėkti į raganų puotą tarp San Sebastiano ir Fuen- 
terabijos"““, — garbės žodis, ir mudu ten apsilankytume, jei nebijočiau 
susidurti su vienu nelabuoju, ožiu joms pasiverčiančiu: kartą Liucife- 
rio laukiamajame kietai su juo susiginčijome, ir aš skėliau jam sma- 
gų antausį, o dvikovų kodeksas galioja ir mums, kipšams, nes surašė 
Jį vieno iš mūsiškių sūnelis. Bet mudu ir šičia puikiai pasilinksminsi- 
me. Užmesk akį į tuos du vagis: apsiginklavę visrakčiu, nes visokie 
krapštikliai dabar nebemadingi, pro balkono duris įsilaužė pas turčių 
svetimšalį ir, šviesdamiesi kelią Žibintu, sėlina prie dideliausio mai- 
šo, kimšte prikimšto sidabrinių monetų; maišas pernelyg griozdiškas, 
kad pasisektų ištempti nesukėlus triukšmo, tai jie nutaria jį atrišti, pri- 
sigrūsti monetų kapšelius ir kišenes, o kitą vakarą ateiti to, kas liko. 
Žiū, jau atriša, o iš maišo kyšt galvą svetimšalis — pasirodo, jis tupi 
maiše, niekam nepatiki savo pinigėlių, pats juos sergsti. „Sveiki, po- 
nai vagys, — sako jis. - Štai mes ir susitikome!“ O tie iš baimės virs- 
ta ant grindų, vienas kairėn, kitas dešinėn, lygiai kaip sargybiniai 
Kristaus prisikėlimo spektaklyje, ir repečkomis skuba išsinešdinti tuo 
pačiu keliu, kuriuo atėjo. 

— Verčiau jie būtų išsinešę jį neatrišdami maišo, glūdintį tame mo- 
netų kokone, ir viskas būtų išėję kuo gražiausiai, — tarė donas Kleo- 
fas. - Kaip Žinome, svetimšalis — tai pinigų maišas, tiktai krikštytas, ir 
tiek mūsų krašte, tiek savame svarbiausias jo rūpestis - mūsų žioplu- 
mu piktnaudžiaujant, kapšą prisikimšti. Pala, kas ten per dramblienė 
moteriškais marškiniais? Jai ankšta ne tik lovoje, bet ir name, netgi 
Madride, ir kriokia ji per miegus baisingiau nei vandenynas prie Ber- 
mudų salų". Ko gero, kibirais laka vyną, užsikąsdama visu jaučiu. 

— Dar neseniai ji mėgavosi tik žemiškais malonumais, bet paskiau 
toji Sahaguno statinė“ suprato, jog neišvengiamai artėja tas laikas, kai 
Ji sprogs ir subyrės į šipulius. Ji turtinga smuklininkė, pralobo alka- 
niems klientams arklieną pardavinėdama kaip avieną, o katieną kaip 
triušieną, įsigijo šešis namus Madride ir dar už dideles palūkanas 

paskolino daugiau nei dvidešimt tūkstančių dukatų pirkliams prie 
Gvadalacharos vartų“, ir dabar, pasistatydinusi koplyčią savo laido- 
tuvėms ir įkūrusi dvi kapelionijas, tikisi nukeliauti tiesiai į dangų, 
nors, mano galva, tos statinės nepasisektų ten užkelti Veneros žvaigž- 
dėje pakabinus skridinį, o Septynių Ožkyčių žvaigždyne svertą. Ši- 
taip pelniusi gerą vardą, ji miega kaip palaidyta. 

— Žiū, antai pirštu perduriamas bajorėlis, toks menkas, kaip per 
sieną ištrauktas. Ant jo durtinio, kabančio galvūgaly, pastebėjau or- 
dino antsiuvą, pasimetusį tarp daugybės lopų lopelių, ir miega tas 
vargeta susirangęs nelyginant tešloje užkepta devynakė — mat turi 
postriukę lovą, sakytumei puspaltis siekiančią kelius. 

— Tai profesionalus tarnybos ieškotojas, bet tokiam amatui, ko 
gero, dar per storas ir pernelyg išvaizdus, - tarė Raišys. - Bepigu štai 
anam sostinės smuklininkui, neturi jis tokių rūpesčių — tarnauja kuni- 
gu savo vyneliui, grynu vandeniu šventindamas gausina jį statinėse ir 
vynmaišiuose. Antai klaidžioja kaip dvasia be vietos su piltuvu ran- 
koje, pilsto ir tvanoja, ir, nė tūkstančiui metų neprabėgus, tikiuosi pa- 
matyti jį su nendrine ietimi rankoj turnyre“, surengtame kokio kuni- 
gaikščio gimimo proga. 

— Kodėl gi ne? — atsiliepė donas Kleofas. — Juk jis smuklininkas 
ir gali nugirdyti Fortūną. 

— O dabar nebijok, drąsiai žvilgtelėk į aną alchemiką, - tarė Rai- 
šys. — Matai, ana ten, rūsyje, dumplėmis pučia ugnį ir katile virina de- 
vynias galybes visokiausio šlamšto, įsikalęs į galvą, jog atras filoso- 
finį akmenį ir sugebės gaminti auksą; dešimt metų puoselėja tą savo 
svajonę, prisiskaitęs Reimundo Ljuljo“ ir kitų alchemikų, prirašiusių 
tomus apie tą neįmanomą dalyką. 

— Tiesą pasakius, dar niekam nepasisekė pagaminti aukso, tik 
Dievui ir saulei, Visagaliui leidžiant, - tarė donas Kleofas. 

— Gryna teisybė, — pritarė Raišys, —- netgi mums, nelabiesiems, 
nepavyko. O dabar atsisuk ir drauge su manim pasijuok iš tos pore- 
lės, kuri iš proto kraustosi dėl karietų: užuot pirkę drabužius, avalynę 
ir baldus, visus pinigus sukišo į karietą, kol kas stovinčią be arklių, 
Joje pietauja, vakarieniauja ir miega, per ketverius metus, kai ją turi, 

dar nė sykio nebuvo išėję iš to kalėjimo net gamtos reikalų atlikti; gy- 
vena joje įkarietinti, taip įpratę glūdoti viduje, jog ilgainiui karieta 
jiems pasidarė nelyg kriauklė sraigei ar kiautas vėžliui: vos iškiša kat- 
ras galvą lauk, iškart atgal įtraukia, sakytum svetimame gaivale atsi- 
dūręs, o jeigu iš tos ankštos celės parodo ranką, koją ar bent pirštą, 
kaipmat persišaldo ar gauna slogą. Dabar, kaip girdėjau, jie ketina 
praplėsti savo valdas — pristatysią karietoje palėpę ir išnuomosią ją 
kaimynams, šitaip trokštantiems karietos, jog esą pasirengę gyventi 
kad ir ant stogo. 

— Bet užtat jų sielos dangun keliaus karieta, — tarė donas Kleofas. 

— Ir tegu sau keliauja, — atsakė Raišys. — Visai kas kita rūpi var- 
guoliui, tolėliau antai aname name gyvenančiam su krūva vaikelių: 
kai atsigulė, niekaip negalėjo užmigti, netylant chorui vaikų balsų — 
sopranų, kontraltų, diskantų ir kitokių, — tai vienaip, tai kitaip atlie- 
kančių verksmo kontrapunktą, o kai pagaliau užsnūdo, prikėlė aliar- 
mo varpas — pačios gimdos skausmų priepuolis, ir toks nuožmus, jog 
aplakstė visus kaimynus, ieškodamas rūtų, susmilkino krūvą vilnų ir 
popierių, pritrynė visą dubenį česnakų, išbandė visokius šuteklius, 
gėrimus, smilkymus ir „dar tris šimtus kitokių priemonių“, kol ga- 
liausiai, bebėgiojant vienais naktiniais, jam pačiam įsimetė dieglys į 
paširdžius, kuriuo, man regis, jam bus su kaupu atsiteista už pačios 
gimdos skausmus. 

— Bet užtat anuose namuose kietai miegama, — tarė donas Kleo- 
fas. — Žiū, antai bajoraitis tinkina kopėčias prie sienos, užsimojęs 
šturmu imti ir namus, ir šeimininko garbę, o kai viduje esama laiptų, 
nieko gera nesitikėk iš to, kuris veržiasi kopėčiomis. 

— Šičia gyvena lobingas senis bajoras su gražuole dukrele, ne- 
kantraujančia padovanoti skaistybę kopėčiomis lipančiam markizui, 
kuris žada ją vesti — tokį vaidmenį jis jau atliko su dešimčia ar dvyli- 
ka mergelių, ir visos komedijos baigėsi ašaromis. Bet šiąnakt jam ne- 
pasiseks patenkinti savo geismo - artinasi alkaldas su sargybos būriu, 
ir, be to, mes, kipšai, laikomės senos tradicijos — mėgstame gadinti 
žmonėms malonumą ir, kaip skelbia jūsų priežodis, vietoj mergelės 
pakišti kumelę. 

— O kas taip laido gerklę aname name? — paklausė donas Kleo- 
fas. — Atrodo, lyg rėktų visi pragaro velniai, pasigedę saviškio. 

— Vargu ar manęs, nes aš jau laisvas, — tarė Raišys, — o dėl sukul- 
tos kolbos niekas nesiųs šauklių kviesti mane pragaran. Tai rėkia lin- 
dynės savininkas, lošėjams išdalijęs pusantro šimto malkų kortų: jis 
pasiuto iš pykčio nė už vieną negavęs užmokesčio, o dar kilo tąsynės 
dėl sukčiaus teisėjo, ir dabar kalti ir nekalti išsibėgioja gavę į skudu- 
rus. Sujaudrintas jų sielas ramina keturiais balsais atliekama daina 
gretimoje gatvėje — tai vieno ponaičio tarnai surengė serenadą siuvė- 
jo pačiai, ir siuvėjas dievažijasi visus juos sudaigstysiąs peiliu. 

— Aš, jos vyru dėtas, palaikyčiau juos veikiau gaujojančiomis ka- 
tėmis nei muzikantais, — tarė donas Kleofas. 

— O dabar jie atrodys tau skalikai, — atsiliepė Raišys, — nes atei- 
na kitas siuvėjienės dūsautojas, vedinas šešių septynių galvažudžių 
gauja. Štai jie traukia špagas, ir mūsų orfėjai, gitaromis atrėmę pirmą- 
jį puolimą, kuria fugą aštuonioms kojoms ir keturioms gatvėms. Bet- 
gi pažvelki čionai, pažiūrėk į tą prakilnų bajorą: visą vakarą šlaistėsi 
gatvėmis, o dabar nusidaro. Tai stebuklingasis riteris“, ir stebuklai 
dedasi ne tik jo viduriuose, bet ir visame kame: šit nusitraukia dė- 
tinius plaukus — pasirodo, grynai nuplikęs; nusiima netikrą nosį — 
pasirodo, benosis; nusiklijuoja ūsus — pasirodo, barzda neželia; nusi- 
sega medinę ranką — pasirodo, luošys, ne lovon jam gulti, o stačiai 
graban. Tolėliau kitame name miega melagis ir sapnuoja baisų sapną: 
sapnuoja, kad sako tiesą. Aure vikontas ir miegodamas keterą šiau- 
šia — mat vieno didiko jūsų šviesybe nepavadino. Antai miršta sukčius 
lošėjas, o marina jį netikras liudytojas ir vietoj šventosios indulgenci- 
jos kiša jam saujon kortų malką, idant tasai pasimirtų kaip gyvenęs, 
ir lošėjas, išleisdamas paskutinį kvapą, vietoj Jėzaus vardo sukužda: 
„tūzas“. Viršutiniame aukšte vaistininkas trina bezoaro akmenis“ su 
kasijos milteliais. Šalimais žmonės velka iš namų gydytoją pas apo- 
pleksijos ištiktą vyskupą. O ten veda pribuvėją pas menkos šlovės 
gimdyvę, kuriai, deja, tokiu metu prasidėjo sąrėmiai. O štai ir donja 
Tomasa, tavo širdies dama, nakčia meilės žodžių nugalėta, vien apa- 
tiniu sijonu atidaro duris kitam dūsautojui. 

— Paleisk mane! — sušuko donas Kleofas. —- Nušoksiu apačion ir 
negyvai suspardysiu! 

— Tokiais atvejais sakoma: „Cit! Šiukštu!“ — atsakė Raišys. - To- 
kį šuolį duoti ne juokas. Ir ko tau kraują gadintis dėl menko nieko! Ir 
be šito įsimylėjusio šikšnosparnio ji turi dar aštuonias dešimtis jau- 
kintinių, kuriems paskirstytos dienos ir naktys. 

— Garbės Žodis! — tarė donas Kleofas. — O juk aš ją laikiau 
šventąja. 

— Nereikia būti tokiu lengvatikiu, — pareiškė Raišys. — Verčiau 
pažiūrėk į mano astrologą, kuriam neduoda ramiai miegoti blusos ir 
rūpesčiai. Tikriausiai girdėjo žingsnius ant aukšto ir būgštauja dėl sa- 
vo kolbos. Galėtų pasiguosti tuo, kad, jo kaimynui kuo ramiausiai 
knarkiant, du kareiviai traukia iš patalo pačią nelyginant dantį iš bur- 
nos, O jis nė nejaučia. 

— Baisus nuostolis! — tarė donas Kleofas. — Esu tikras, jog tasai 
aštuntasis Efeso šventasis“ pasakys tą patį, kai pasibus. 

— Pažvelk čionai, — toliau kalbėjo Raišys. — Aure barzdaskutys 
atsikėlė iš lovos ir pastatė pačiai taures, bet apsimiegojęs tamponu 
nudegino jai šlaunį. Dabar ji klykia, o jis guodžia ją sakydamas, jog 
prideginti visada sveika ir tai praversią ateityje. O dabar užmesk akį 
į tuos siuvėjus, bebaigiančius vestuvių apdarą jaunamartei tokio mul- 
kio užsakymu, o mulkis jis todėl, jog veda aklai, per tarpininką, ir ve- 
da tikrą raganą, bjaurią, kvailą ir dar be skatiko, o akis apdūmė jam 
piršlys, parodęs mergos portretą. Dabar tas piršlys keliasi drauge su 
advokatu, gyvenančiu gretimame kambaryje: vienam knieti suvesdin- 
ti visą žmoniją, kitam supjudyti. Ir tiktai tu, šitaip aukštai pasikėlęs, 
gali nesibaiminti tų šėtonų, nes jie tam tikra prasme dar šėtoniškesni 
už mane. Dabar nukreipk žvilgsnį ana ten ir pasigrožėk tuo pusgalviu 
medžiotoju, atsikėlusiu su gaidžiais, - balnoja savo kuiną tokiu anks- 
tymečiu ir kiša šautuvą po mituku, iki devintos valandos ryto jis jau 
nebesumerks akių nekantraudamas nušauti triušį, kuris jam atsieis 
brangiau, nei pirktas pas patį Judą. Aure prie turtingo šykštuolio du- 
rų kažkas pametė kūdikį, kuris tėvo linija galėtų pretenduoti į An- 
tikristo vardą“, o šykštuolis ima vaiką ir kaip valdininkas prašymą 

perkelia jį toliau, prie gretimo namo, kurio šeimininkas linkęs vei- 
kiau suvalgyti nei išmaitinti vaikelį, nes jo viralinė atsidaro tik sek- 
madieniais. 

Bet jau aušta rytas, ir mums metas baigti stebėjimą, antai gatvė- 
se rodosi naujos dienos pirmieji požymiai: prekystaliai su degtine ir 
užkandžiais. Štai ir saulė ima kutenti žvaigždes, suskatusias žaisti 
„paskutinė pora bėk“, ir, saldindama pasauliui piliulę, šaukia kovon 
kapšus ir pinigines, kelia iš miego puodus, prikaistuvius ir keptuves, 
o man anaiptol! nesinori, kad saulė, naudodamasi mano metodu, at- 
skleistų nakties tamsos dangstomas paslaptis, — tegu pati žinosi, Žiop- 
so pro plyšius, aukštų langelius ir kaminus. 

Ir stogų pluta vėl uždengęs sluoksniuotą pyragą, Raišys su donu 
Kleofu nusileido ant žemės. 


TREČIAS ŠUOLIS 


Sostinės katile jau pradėjo kunkuliuoti žmonių viralas — vyrai ir 
moterys zujo vieni pirmyn, kiti atgal, treti skersai išilgai, lyg atlikda- 
mi kokį šokį pagal gatvės šurmulio ritmą. Šen bei ten Madrido gyven- 
tojų jūroje pasirodė ratuoti banginiai, kitaip vadinami karietomis, — 
kitaip sakant, prasidėjo dienos batalijos: kiekvienas skubėjo su savo 
ketinimais ir reikalais, kiekvienam knietėjo apgauti kitą, melas ir suk- 
tybės sukosi debesimi nelyginant dulkės, kad ir kaip sprogintum akis, 
niekur neįžiūrėtum nė knislelio teisybės. Ir donas Kleofas ėjo paskui 
keliabendrį, kuris išvedė jį į gana siaurą gatvę su dviem eilėmis veid- 
rodžių iš šalių, prieš juos stoviniavo gausybė damų ir kavalierių, gro- 
žėdamiesi savimi ir išdarinėdami įvairias grimasas: pučia lūpas, raito 
plaukų sruogas, kraipo veidus, sprogina akis, krutina ūsus, mostaguo- 
ja rankomis, patys sau labinasi. 

Donas Kleofas paklausė, kokia tai gatvė, — tokios kaip gyvas ne- 
matęs Madride. Ir Raišys atsakė: 

— Ji vadinasi Pozų gatve ir žinoma tik šitoms sostinės kortų mal- 
kos figūroms, kurios ateina čionai nutaisyti tam tikrą pozą, kad visą 

dieną galėtų vaikščioti sutrauktos darkymosi paralyžiaus: vienos 
širdele sudėtomis lūpomis, kitos žavingai apsalusiomis akutėmis ir 
visos lyg ragučius iškėlusios du pirštus - smilių ir mažylį ir dailiai pa- 
lenkusios galvą, sakytum kalbėdamos poterius. Bėgame iš čia! Nors 
mano skrandis šėtoniškas ir netgi pragaro audros jam nebaisios, ma- 
ne jau ima pykinti bežiūrint į tuos tranus, kurių prisiveisė tiek, jog da- 
ro gėdą gamtai ir kelia pavydą sukčiams kortininkams“. 

Taip tarę, iš tos gatvės išėjo į nedidelę aikštę, kur būriavosi tuntas 
senių, kitados buvusių lengvo elgesio damų, ir mergelių, perimančių 
vyresniųjų amatą, ir vyko karštos derybos. Studentas paklausė kelia- 
bendrį, kas tai per vieta, nes ir jos niekad nebuvo matęs. 

Į tai Raišys atsakė: 

— Šičia garsių vardų prekyvietė. Nuvytusioms damoms jų nebe- 
reikia, ir jos perleidžia juos žalioms mergelėms mainais į nudėvėtas 
kojines, senas kurpes, mantilijas, kykus ir keliaraiščius. Gusman, 
Mendosa, Enrikes, Serda, Kueva, Silva, Kastro, Chiron, Toledo, Pače- 
ko, Kordoba, Manrikė de Lara, Osorijo, Aragon, Gevara ir kiti prakil- 
nūs vardai perduodami toms, kurioms jie praverčia naujame amate, o 
senės lieka mergautinėmis pavardėmis: Ernandes, Martines, Lopes, 
Rodriges, Peres, Gonsales ir taip toliau — mat, kaip sakoma, prabėga 
tūkstantis metų, ir iš naujo sukasi ratas. 

— Taip, sostinėje kas diena šviežiena, — pritarė donas Kleofas. 

Ir, pasukę kairėn, jiedu atsidūrė kitoje nedidelėje aikštėje, pana- 
šioje į Kalvių aikštę: ten apsišaukėlės damos, geidžiančios sostinėje 
turėti gerą vardą ir brangiau įkainoti savo prekę, samdosi liokajus ir 
pažus, taipgi tetas, brolius, pusbrolius ir vyrus. Po dešinei nuo tos gy- 
vos prekyvietės dunksojo įspūdingas pastatas, panašus į šventovę be 
altoriaus, jo viduje stovėjo didelis akmeninis baseinas, pilnutėlis rite- 
rių romanų, o aplink grūdosi gausybė berniukų nuo dešimties iki sep- 
tyniolikos metų, taipgi kelios to paties amžiaus mergelės, kaip ir ber- 
niukai kiekviena su krikštatėviu prie šalies. Ir donas Kleofas paprašė 
savo keliabendrį paaiškinti, ką reiškia visi tie dalykai, labiau panašūs 
į sapną. 

Į tai Raišys jam atsakė: 

— Tas pasakiškas pastatas iš tiesų atrodo kaip sapnas. Vis dėlto, 
done Kleofai, čia matai tikrą baseiną, iš kurio išeina donai ir donjos; 
čia krikštijami visi, kas atvyksta sostinėn be šito priedo. Visi tie ber- 
niukai bus ponų pažai, o mergelės — vidutinio rango damų palydovės, 
todėl ir apsirūpina donais ir donjomis, kad suteiktų daugiau garbės 
tiems namams, kuriuose tarnaus. Štai dabar jau baigiasi krikšto apei- 
gos. Aure baseinan įžengia merga išsinuomota suknele, o veda ją 
krikštamotė, jos šeimininkė, kuri ištemps ją iš krikštinės su donjos 
vardu ir suteiks jai prakilnios kekšės titulą, ir ta dorai uždirbtais pi- 
nigais atsilygins šeimininkei už auklėjimą. Žiū, senė, ir ta sakytum 
nori vėl imtis buvusio amato, tokia nusvidinta, lyg ką tik iš juvelyro 
išėjusi. 

— Pašiauštas kuodas, dėtiniai dantys ir krinolinas — štai ir visas 
stebuklas, — tarė donas Kleofas. — O kas čia per išsipusčiusių žmone- 
lių procesija, traukianti pasaulietinei tuštybei skirton šventovėn? 

— Tai artimiausio miestelio žmonės veda krikštyti lobingą rechi- 
dorą“, - atsakė Raišys. - Seniui jau aštunta dešimtis, o jis pėdina gau- 
ti dono, nes giminės įkalė jam į galvą, jog be dono nesusidorosiąs su 
rechidoryste. Vardu jis Paskualis, ir giminės pakeliui susiginčijo, ar 
„donas“ tiksiąs prie „Paskualio“ vardo, ar rechidoras nepasirodysiąs 
balta varna donų draugijoje. 

— Jie mini pavyzdžiu kitą doną Paskualį, — tarė donas Kleofas, — 
tą, kurį visi laikė pamišėliu, o aš vadinau skarmaluotu Diogenu: jis 
bastėsi Madrido gatvėmis be skrybėlės, galvą prisidengęs apsiaustu 
kaip senovės pranašas. 

— Šiaip ar taip, man regis, jam derėtų pasikeisti vardą, kad žmo- 
nės jo neimtų pravardžiuoti „donu Pasakalium“, — pridūrė Raišys. 

— Tenurodo jiems Dievas, kas priklauso rechidoro pareigybei ir 
ko reikia rechidoriaujančiųjų labui, — tarė donas Kleofas. 

— Kol ponas rechidoras šlakstomas donuojančiu vandeniu, eilės 
laukia italas, norėdamas atlikti tokią pat procedūrą drambliui, kurį ke- 
tina rodyti prie Saulės vartų”, — tarė Raišys. 

— Kas be ko, - atsiliepė studentas, - drambliai paprastai vadina- 
mi donu Pedru, donu Chuanu, donu Alonsu. Tik man galvoj netelpa, 

kodėl toks nerūpestingas varovas, arba nadyras, kaip Indijoje sako- 
ma. Matyt, tas dramblys kilęs iš plebėjų, jeigu taip vėlai gauna dono 
titulą. Dievaži, bežiūrint į tas krikštynas ir tuos donus, man stačiai 
knieste knieti atsikrikštyti ir nusidoninti. 

— Eik iš paskos ir nepurkštauk, - tarė Raišys, — prie ko donas pri- 
tapo, su tuo ir sutapo, o prie Kleofo vardo pritiko kaip čia buvęs. 

Sulig tais žodžiais jiedu išėjo iš pažiūrėti įsivaizduojamos šven- 
tovės ir priešais išvydo kitą pastatą, kur virš paradinių durų buvo nu- 
tapyti tambūrinai, gitaros, dūdmaišiai, varpeliai, kastanjetės, rageliai, 
lumzdeliai — žodžiu, visa tai, kas šiame gyvenime žmogui eina per 
ausis, ir donas Kleofas paklausė savo keliabendrį, kokie tai namai ir 
kodėl jo fasadas padabintas juokdarių muzikos instrumentais. 

- Šito namo taipgi nesu matęs sostinėje, — pridūrė jis, — ir man 
regis, žmonės ten kaip reikiant smaginasi ir pramogauja. 

— Tai beprotnamis, — atsakė Raišys, — vieno išmintingo turčiaus lė- 
šomis visai neseniai pastatytas drauge su kitais globos namais, idant ja- 
me būtų baudžiami ir gydomi pamišėliai, anksčiau tokiais nelaikomi. 

— Užeikime, — pasiūlė donas Kleofas, - durys juk atdaros, ir pa- 
sižiūrėkime į tą naują pamišėlių padermę. 

Pasakyta — padaryta. Jiedu žengė vidun vienas paskui kitą ir, per- 
ėję laukiamąjį, kur keletas sveikstančiųjų prašė išmaldos pavojin- 
giems pamišėliams, atsidūrė ketvirtainiame kieme, apstatytame dvi- 
aukščiais narvais — kiekviename jų tupėjo vienas minėtų pamišėlių. 
Viename narve prie durų ant suoliuko sėdėjo prašmatniai apsitaisęs 
žmogus ir, pasidėjęs ant kelio popieriaus lakštą, kažin ką rašė, ir rašė 
taip susikaupęs, jog nė pats nepajuto, kaip plunksna išsidūrė sau akį. 

Raišys tarė: 

— Tai pakvaišęs projektų kūrėjas, protą pametė besukdamas gal- 
vą, kaip sumažinus smulkių pinigų apyvartą; apie tai prirašė tiek po- 
pierių, kad vargu ar tiek jų buvo sugadinta teisiant Alvarą de Luną"'. 

— Ir gerai padarė, uždarę jį į šiuos namus, — tarė donas Kleofas. — 
Šitie pamišėliai patys pavojingiausi valstybei. 

— O gretimame narvelyje tupi įsimylėjęs neregys, — toliau kal- 
bėjo Raišys. — Aure laiko rankoje savo damos portretą ir jos laiškus; 

negalėdamas nei grožėtis jos veidu, nei skaityti, tvirtina, jog mato 
ausimis. Kitame narve, užgrioztame popieriais ir knygomis, sėdi už- 
kietėjęs gramatikas, kuriam protas pasimaišė beieškant gerundijaus 
graikų kalboje. O anas žmogėnas baltomis kelnėmis ir su kelionkrep- 
šiu ant kupros, rymantis prie narvo durų, šičia uždarytas todėl, jog, 
būdamas vežėjas ir turėdamas arklį, pasišovė eiti į žygūnus. O virš jo 
narve sėdintis žmogus su sakalu ant rankos — tai bajoras, iš tėvų pa- 
veldėjęs didelius turtus ir visus iššvaistęs medžioklei; dabar beturi tik 
tą sakalą, kuris tupi jam ant rankos ir perbadėjęs ją lasioja. Štai ten 
matai žmogėną, kuris, nors ir nemirdamas badu, parsisamdė tarnauti 
vienam ponui. Anas šokėjas taip davė į padą, jog smegenys nuseko. 
Tolėliau matai istoriką, kuris nukvaišo iš sielvarto, kad pradingo Tito 
Livijaus trys dekados““. Greta, vidury krūvos mitrų, stovi semina- 
ristas, matuodamasis jas vieną po kitos, — mat pasimaišė įsikalęs į 
galvą, jog būsiąs vyskupas. O aname narve tupi teisininkas, kuris iš- 
kvėšo bespoksodamas į teisėjo togą ir pasidarė siuvėjas, — dabar nie- 
ko kito nedaro, tik kerpa ir siuva togas. O šitame narve ant skrynios, 
kimšte prikimštos dublonų ir užrakintos trimis spynomis, sėdi turtin- 
gas šykštuolis: neturi nei vaikų, nei giminių, kuriems galėtų užrašyti 
turtą, ir, tapęs savo pinigų vergu, kankinasi kaip įmanydamas, per 
pietus suvalgo skatikinį pyragėlį, per vakarienę — agurkų salotas, tai- 
gi turtas jam baisiau nei katorga. Anas, dainuojantis savo narve, — iš- 
kvaišęs dainininkas, jis mėgdžioja paukščius ir po kiekvienos trelės 
vos kvapą gaudo, it ligos priepuolio ištiktas. Jis uždarytas į šitą pro- 
tui nusikaltusių kalėjimą todėl, kad dainuodavo be perstojo, o pa- 
prašytas padainuoti iškart nutildavo. 

— Šitaip įžūliai elgiasi beveik visi jo amato žmonės. 

— Vidury kiemo ant šulinio rentinio, žiūrėdama į savo atvaizdą 
vandenyje, sėdi gražuolė dama — pats pamatysi, kai tik ji kilstelės gal- 
vą, — neturtingų žemos kilmės tėvų duktė. Jai piršosi daugybė turtingų 
ir prakilnių vyrų, ir visus ji atstūmė, kiekviename įžiūrėdama begalę 
trūkumų. Kaip matai, ji prikaustyta čia grandine, idant, kaip Narcizas 
įsimylėjusi savo grožį, nenusiskandintų vandenyje, atstojančiame jai 
veidrodį, — nei žemėje, nei danguje, jos galva, nėra nieko, kas būtų 

vertas jos žvilgsnio. O priešais, šitame varganame narve, kur siena iš- 
paišyta liežuviais, kalinamas vedęs kipšas, pikčiurnos pačios išvary- 
tas iš proto. 

Čia donas Kleofas nutraukė savo keliabendrį, pasinešusį aprody- 
ti jam visą tą kančių buveinę: 

— Eikime šalin, o patys čionai pakliūsime, apkaltinti tokiu pami- 
šimu, kokio ir nenuvokiame, nes šioje žemėje kiekvienas savaip iš 
proto kraustosi. 

Į tai Raišys atsakė: 

— Pasekime tavo patarimu. Mat, jeigu ir kipšai išprotėja, niekas 
negali būti tikras savimi. 

— Visi jūs išprotėjote, ištikti pirmojo puikybės priepuolio, — tarė 
donas Kleofas, — o pragaras — beprotnamis, kur laikomi pavojingiau- 
si pamišėliai. 

— Tas reginys tau išėjo į naudą, — tarė Raišys, — prašnekai kaip 
tikras ilgaskvernis. 

Šitaip bešnekučiuodami, jiedu išėjo iš minėtų namų ir, pasukę de- 
šinėn, atsidūrė plačioje gatvėje, iš šalių nukabinėtoje grabais; viduriu 
vaikščiojo kamžuoti zakristijonai, o gausybė duobkasių kasė duobes. 

Ir donas Kleofas kreipėsi į savo keliabendrį: 

— Kas čia per gatvė? Ji man atrodo įstabesnė už visa tai, ką esu 
ligi šiol regėjęs, — ko gero, imsiu ir, stebindamas tave, prabilsiu dar 
iškalbingiau. 

— Ši gatvė skirta patiems žemiškiausiems dalykams ir drauge ji 
visų reikalingiausia, — atsiliepė Raišys. — Tai prosenių saugykla, kur 
ateina kiekvienas, įsigeidęs įrodyti savo seną kilmę ir apsidaryti nau- 
jais protėviais, jei savi jam nebetinka ar nusidėvėjo, ir pagal skonį ir 
kišenę gali pasirinkti tai, kas labiau dera. Pažvelk į tą plikbajorį, ku- 
ris matuojasi nusižiūrėtą senelę, o aure kitas, nežinia kieno sūnus, 
bando apsitaisyti kitu seneliu, bet tas jam per dukslus ir per aukštas. 
Tolėliau žmogėnas dera kitą senelį mainais į saviškį ir dar primokėti 
siūlo, bet niekaip nesutaria su zakristijonu, sandėlininku, per brangiai 
užsiprašiusiu už savo prekę. O anas atnešė išversti savo senelį ir pra- 
šo perdaryti priekiu į užpakalį ir užpakaliu į priekį, ir dar palopyti iš 

šalies paimta močiute. Anas atėjo su teismo pareigūnais, reikalauja 
grąžinti pavogtą senelį, kurį aptiko sandėlyje, pakabintą ant pakabos. 
Jeigu tau reikia senelių ar močiučių senai kilmei įrodyti, atėjome pa- 
čiu laiku, done Kleofai, — turiu čia bičiulį drabužininką, jis paprastai 
nurengia lavonus pačią pirmą naktį po laidotuvių ir paskolins bet ku- 
rį ir bet kokiam laikui. 

— Man reikia ne prosenių, o pinigų, - atsakė studentas. - Dievas 
duos, ir savais proseniais puikiausiai išsiversiu: tėvai man sakė, jog 
esu kilęs iš Narsiojo Leandro, kuris perplaukė Abido jūrą, meilės 
liepsna liepsnodamas, ir jog mano genealogija aprašyta Boskano ir 
Garsilaso rinktiniuose raštuose“. 

— Prieš bajoro titulą, suteiktą eilėmis, bejėgis laikas ir net kara- 
liaus teismas, — tarė Kipšas. — Nėra didesnės laimės pasaulyje nei bū- 
ti rimuotu bajoru. 

— Jeigu siekčiau riterio vardo, man nereiktų išleisti nė šimto rea- 
lų, nes mano liudytojai būtų Selisijas ir Nemorosas, — toliau kalbėjo 
donas Kleofas. — Ten, eilėse, mano paveldimos valdos, ten mano 
Montanja, mano Galisija, mano Biskaja, mano Asturija”. 

— Na, gana keltis puikybėn, — tarė Raišys, — ir šiaip jau žinau, jog 
tavo kilmė įteisinta ir poezija, ir proza, verčiau eikime paieškoti ko- 
kios smuklės, metas pavalgyti ir pailsėti, juo labiau tau, kiaurą naktį 
nesudėjusiam bluosto, o paskiau keliausime toliau. 


KETVIRTAS ŠUOLIS 


Palikime abu ponaičius smuklėje, tegu sau pusryčiauja ir ilsisi, ir, 
nė skatiko nemokėdami, reikalauja gegutės pieno ir kepto fenikso, ir 
grįžkime pas mūsų įgudusį astrologą ir nemitusį alchemiką, kuris, 
nakčia prikeltas žingsnių palėpėje, paskubomis apsirengė ir užkopęs 
išvydo kauko paliktą suirutę: kolba sudaužyta į šipulius, popieriai su- 
drėkę, o nelabojo nė padujų. Matydamas, jog viskas nusiaubta, o šė- 
tonas dingęs, įniko lyg anas senovės karalius rautis barzdą ir plaukus 
ir plėšytis drabužius. 

Šitaip jam besielvartaujant ir berypaujant, pasirodė Kairys, vel- 
niūkštis, Šėtono pasiuntinukas, ir pareiškė, kad jo viešpats Šėtonas 
bučiuojąs astrologui rankas ir liepiąs pasakyti, jog gavęs Žinią apie 
Raišio šunybę ir pasistengsiąs nubausti jį kaip reikiant, o šiuo tarpu 
mainais siunčiąs kitą nelabąjį. 

Astrologas nuoširdžiai padėkojo už tokį dėmesį ir įkalino vel- 
niūkštį Žiede su dideliu topazu, kurį mūvėjo ant piršto; tas Žiedas 
kadaise priklausė vienam gydytojui ir padėdavo jam numarinti visus 
pacientus, kuriems tas matuodavo pulsą. 

Pragare tuo tarpu, pilnutėlėje salėje, susirinko tos apygardos vy- 
riausieji teisėjai ir, paskelbę visiems, kokį nusikaltimą padaręs Rai- 
šys, pareikalavo surašyti dokumentą, duodantį teisę suimti minėtą 
velnią, nors ir kur jis būtų, ir tą uždavinį patikėjo velniui Šimtalieps- 
niui, teismo antstoliui, kuo puikiausiai atlikusiam aibę tokių įpareigo- 
jimų, ir tas, pasitelkęs pagalbon parankiniais eiklius velnius Žiežirbą 
ir Rezginį, užšoko ant lakaus mulo ir, iškėlęs antstolio buožę, išjojo 
iš pragaro ieškoti minėto nusikaltėlio. 

Tuo metu šelmis Raišys ir donas Kleofas papusryčiavę turėjo su 
smuklininku nemalonumų dėl užmokesčio, darban buvo paleisti ieš- 
mai ir keptuvės, nes velnias niekada neatiduoda to, kas priklauso vel- 
niui. Kai, triukšmo primasinti, atskubėjo teisingumo tarnai, abu bičiu- 
liai išpuolė pro langą ir, kol sostinės algvasilas?" tarėsi su parankiniais, 
kaip juos būtų patogiausia sučiupti, pralėkė Chetafę“ Toledo kryptimi, 
po minutės atsidūrė Torechono“' prieigose ir akimirksniu praskriejo 
Visagros vartus“, po kairei palikdami už miesto mūrų dunksančius 
Prieglaudos trobesius. 

Ir studentas, kreipdamasis į keliabendrį, tarė: 

— Šaunuolis, žinai patį tiesiausią kelią! Kaip kažin ką, mieliau 
leisčiausi kelionėn su tavimi nei su pačiu infantu Pedru Portugalu, ap- 
keliavusiu visas septynias pasaulio dalis”. 

— Mes, velniai, ne pirštu penėti, — atsakė Raišys. 

Šitaip bešnekučiuodami, jiedu nutūpė Kristaus Kraujo priemies- 
tyje, priešais Sevilės užeigą, pačią geriausią visame mieste. 

Raišas velnias tarė studentui: 

— Štai čia galima ramiai pernakvoti ir pailsėti po visų nuotykių. 
Įeik ir paprašyk sau kambario ir vakarienės, o man šiąnakt reikia ap- 
silankyti Konstantinopolyje — sukelti maištą Didžiojo Turko“ seraly- 
je ir pakišti po peiliu dvylika ar trylika jo brolių, įtariamų kėsinantis 
į jo sostą. Grįždamas atgal ketinu pakeliui užsukti į Šveicarijos kan- 
tonus ir Ženevą, privirti ten košės — reikia padaryti vieną kitą paslau- 
gėlę savo šeimininkui, prisimeilinti, o tikriausiai baisiai ant manęs 
siunta dėl mano išdaigos. Ir dar prieš septynias ryto būsiu pas tave. 

Pasakyta — padaryta. Velnias nulėkė oru nelyginant plynu lauku, 
pakilo į aukštybes, žadindamas pavydą visiems padangių skrajūnams, 
sparnuotiems ir besparniams, tik, aišku, ne tiems, kurie Pegasu jodi- 
nėja, o donas Kleofas įžengė į užeigą, kur tuo metu buvo pilna sve- 
čių, galeonais atplaukusių iš už jūros vandenyno ir vykstančių sosti- 
nėn, bet naują svečią šeimininkas pasitiko itin mandagiai, nes, kaip 
karaliaus dvare senovėje sakyta, dono Kleofo išvaizda buvo geriau- 
sias rekomendacinis laiškas. 

Keli bajorai, ginklu tarnaujantys karaliui, pakvietė doną Kleofą 
drauge pavakarieniauti ir ėmė klausinėti, kas nauja Madride, ir po iš- 
kilmingų tostų į karaliaus sveikatą (tesaugo jį Viešpats!), už damas ir 
draugus, po to, kai į stalą patiekta alyvuogių ir dantų krapštukai, taip- 
gi sąskaita už vakarienę, visi išsiskirstė į savo kambarius, ketindami 
kuo anksčiau atsikelti ir laiku spėti į Madridą. Jų pavyzdžiu pasekė ir 
donas Kleofas ir nuėjo į nurodytą kambarį gailestaudamas, kad nėra 
nuobodžiauti neleidžiančio pramaniūgo bičiulio. Trumpai pasitaręs su 
priegalviu, ramiai užmigo kaip paukštelis lizde, ir Sevilės užeiga, be- 
je, kaip ir visas pasaulis, miegu mokėjo duoklę aukščiausiajai valdo- 
vei — nakties ramybei, ir tik gervės, šikšnosparniai ir pelėdos ėjo sar- 
gybą savo postuose, tik staiga antrą valandą nakties išgąstingi balsai: 

Degam! Degam! 
sukėlė ant kojų miegančius svečius, tie pašoko iš patalo nustebę ir 
persigandę — per miegus žmogus išsigąsta bet kokio triukšmo, o juo 
labiau riksmo: „Degam!“, kuris įvaro baimės net narsingiausioms šir- 
dims, -- vieni trūkčiagalviais nubildėjo laiptais, kad tik kuo greičiau 
atsidurtų lauke, kiti pro langus ir duris išvirto į kiemą, treti, kurie, bai- 
mindamiesi blusų ar blakių, miegojo kaip motinos pagimdyti, išsirito 

iš lovų it viščiukai iš kiaušinių ir nuskubėjo įkandin kitų, panašūs į 
skatikinius molinius adomus, delnu dangstydamiesi tą vietą, kur pri- 
klauso būti figos lapeliui. Drauge su kitais bėgo ir donas Kleofas, ran- 
ką ligi alkūnės apsimuturiavęs kelnėmis ir nusitvėręs lazdą, kurią 
pasičiupo beskubėdamas vietoj špagos, lyg nuo gaisrų ar vaiduoklių 
galima būtų apsiginti vėzdais ar kardais, įprastais ginklais, kurių vi- 

Tuo metu pasirodė šeimininkas su žvakigaliu rankoje, vienmarš- 
kinis, įsispyręs į šlepes, skrandžiui susišildyti apsijuosęs plačia rau- 
dona juosta, ir visus nuramino sakydamas, jog nieko ypatinga neatsi- 
tikę, jog visi eitų gulti, jis pats viską sutvarkysiąs. 

Donas Kleofas, visų svečių smalsiausias, įniko kamantinėti, kas 
sukėlė visą tą sumaištį, ir pareiškė, jog neisiąs gulti, kol nesužinosiąs 
triukšmo priežasties. 

Šeimininkas apmaudžiai atsakė, jog užeigoje jau du ar trys mė- 
nesiai gyvenąs studentas iš Madrido, jog tasai studentas esąs poetas ir 
komedijų rašytojas, jau sukūręs dvi komedijas, kurias tolediškiai nu- 
švilpę, apsvaidę aktorius akmenų kruša, jog dabar studentas bebai- 
giąs komediją „Sudegintoji Troja“ ir tikriausiai priėjęs gaisro sceną, 
o kadangi viską, apie ką rašąs, labai imąs į širdį, matyt, ir pradėjęs 
šaukti. Šeimininkas pridūrė, kad iš ankstesnio patyrimo darąs tokią 
išvadą, o jeigu svečiai pageidauja įsitikinti, ar sakąs tiesą, tegu užei- 
na su juo į poeto kambarį ir pamato. 

Visi nusekė įkandin šeimininko kaip stovi ir, įėję į poeto kamba- 
rį, pamatė, kad jis guli asloje suplėšytu durtiniu, voliojasi krūvoje po- 
pierių, apsiputojęs kartoja mirštančiojo balsu: „Degam! Degam!“ ir 
jau vos žodį sugeba išdaužti, tardamasis, jog dūsta nuo dūmų. 

Svečiai apstojo vargetą, mirdami iš juoko ir drauge jo gailė- 
damiesi. 

— Pone licenciate, atsipeikėkite! — prašneko jie vienu balsu. — Gal 
pageidaujate ko nors užkąsti ir atsigerti, kad jėgas atgautumėte. 

Tuomet poetas, vargais negalais pakėlęs galvą, prabilo: 

— Jeigu su manimi šneka Enėjas ir Anchizas, gelbėdami penatus 
ir numylėtąjį Askaniją, tai ko gi jūs laukiate? Ilionas jau virto pele- 
nais, Priamas ir Paris, Poliksena, Hekuba ir Andromacha sumokėjo 

pragaištingąją duoklę mirčiai, o Eleną, visų negandų kaltininkę, ve- 
dasi nelaisvėn Menelajas ir Agamemnonas. Bet visa bėda, jog mirmi- 
donai pagrobė Trojos iždą! 

— Ateikit į protą, — tarė šeimininkas. — Nėr čia jokių smirdonų nei 
kitokių nesąmonių, kurias jūs paistot! Keliautumėt verčiau į Nunci- 
jaus namus“', ten galėtumėt būti visų pamišėlių vyriausiuoju, beje, ir 
pasigydytumėt, o galva perkaito jums nuo rimų kaip nuo vidurdienio 
saulės. 

— Kaip gerai ponas šeimininkas išmano afektus! — atsiliepė tru- 
putį pasikeldamas poetas. 

— Didelė čia kupeta tie jūsų afektai! — atrėžė šeimininkas. - Man 
savi marškiniai arčiau kūno. Malonėkit rytojaus rytą atsiskaityt už 
kambarį ir keliaukit sveikas, nepageidauju laikyt žmogaus, kas mielą 
dieną savo paistalais sukeliančio ant kojų visą užeigą. Gana tų kome- 
dijų! Kai tik įsikėlėt čionai ir pradėjot rašyt komediją apie Mantujos 
markizą — tą, kuri pirmoji žlugo ir buvo nušvilpta, — jūs taip triukš- 
mingai ruošėtės medžioklėn, taip garsiai šaukėt šunis — Snaigių, Aly- 
vių, Strakalį, Vėjelį ir kitus, — taip klykėt: „Uži! Uži!“ ir „Griebk 
mešką lepešką ir šerną iltingą!“, jog viena nėščia ponia, iš Andalūzi- 
jos keliavusi į Madridą, persileido persigandusi. O kai rašėt kitą ko- 
mediją, „Romos apiplėšimą“, lyg du vandens lašai panašią į pirmąją, 
taip griaudė būgnai ir trimitai, jog durys ir langai vos neišlakstė į 
druzgus, ir tokiu pat metu kaip dabar. Kaip klykėt: „Kirsk, Ispanija!“, 
„Padėk mums, šventasis Jokūbai!“, kaip mėgdžiojot pabūklų dundė- 
jimą, lyg būtumėt gimęs sprogstant petardoms ir augęs Maltos basi- 
lisko“ paunksnėje, net sukėlėt ant kojų kuopą pėstininkų, kurie tąsyk 
nakvojo mano užeigoje, griebėsi ginklo ir tamsoje kone iškapojo vie- 
ni kitus. Išgirdę triukšmą, subėgo pusė Toledo, atskubėjo teisingumo 
tarnai su algvasilu priešaky, išlaužė namų duris ir prigrasino, jog pa- 
rodysią man, kur velniai veisiasi. Tik pažiūrėkit į tą poetą, amžinai 
naktinėja, būdrauja kaip gervė“ ir rytą vakarą ieško rimų. 

Tuomet poetas tarė: 

— Kur kas didesnis triukšmas kiltų, jei užbaigčiau tą komediją, ku- 
rios du veiksmus jūsų malonybė laikote kaip užstatą, kol susimokėsiu 

skolą. „Tamsa Palestinoje“ — taip ji vadinasi — sukrečia trečiame veiks- 
me, kai plyšta šventyklos uždanga, aptemsta saulė ir mėnulis, skeldė- 
ja uolos ir, apraudodami savo Kūrėją, žemę užgriūva visi dangaus gai- 
valai su perkūnais, žaibais, kometomis ir krintančiomis žvaigždėmis, 
bet negaliu jos baigti, nes budeliams nesugalvoju vardų. O jei baig- 
čiau, tada ir jūsų malonybė, pone šeimininke, kitaip kalbėtumėte. 

— Dieve duok jums užbaigt ją Golgotoj, - tarė šeimininkas. —- O 
apskritai, nors ir kur ją užbaigtumėt ir rodytumėt, visur rasis budelių, 
kurie mielai ją nukryžiuos, nušvilps ir apmėtys supuvusiomis daržo- 
vėmis ir akmenimis. 

— Priešingai, mano komedijos prikelia aktorius iš numirusių, — 
tarė poetas. — Ir jeigu jūs taip anksti atsikėlėte, paskaitysiu jums tą, 
kurią rašau dabar, idant jūsų malonybės įsitikintute, jog sakau tiesą, 
ir pasigrožėtute stiliumi, savitu visai mano kūrybai. 

Pasakyta — padaryta. Poetas paėmė šūsnį senų sąskaitų, prirašy- 
tų iš kitos pusės, didumu panašesnę į teismo bylą dėl palikimo nei į 
komediją, ir, užlauždamas antakius bei glostydamasis ūsus, perskaitė 
šitokią antraštę: 

— Trojos tragedija. Sinono klastos, graikų arklys. Svetimaujantys 
įsimylėjėliai ir šėtono apsėsti karaliai. 

Paskui poetas pridūrė: 

— Iš pradžių choras tyli, ir scenoje pasirodo Paladionas“, kuriame 
mažų mažiausia keturi tūkstančiai ligi dantų apsiginklavusių graikų. 

— Kaipgi šitaip? — atrėmė vienas karių bajorų, kurie atbėgo pliki, 
lyg pasirengę plaukte perplaukti tą komediją. — Juk toks įtaisas netilps 
jokioj scenoj, nė viename Ispanijos koliziejuje nei Buen Retiro parke“, 
užtemdžiusiame visus Romos amfiteatrus, nei bulių kovų arenoje. 

— Didelio čia daikto, — atsakė poetas. — Idant tilptų toks nuostabus 
dalykas, neregėtas nei girdėtas mūsų teatruose, reikia tiktai nugriauti 
teatro aptvarą ir dvi gretimas gatves. Juk ne kas dieną nutinka parašyti 
tokią komediją, ir pinigų bus surinkta tiek, jog su kaupu padengs visas 
išlaidas ir nuostolius. Tai va, klausykite, jau prasideda pirmas veiks- 
mas, žiūrėkite išpūtę akis. Kurtinamai dundant būgnams ir švilpiant 
fleitoms, scenoje pasirodo Trojos karalius Priamas, princas Paris, o tarp 

jų, raita ant eidininko, karaliui iš kairės, joja Elena. Aš visad šitaip 
reiškiu pagarbą šios žemės viešpačiams. O įkandin lygiai tokia pat 
tvarka ant juodbėrių eidininkų seka vienuolika tūkstančių duenjų. 

— Šitas pasirodymas, ko gero, dar sudėtingesnis už aną, — įsiter- 
pė vienas klausytojas. — Bene įmanoma suvesti krūvon šitiek duenjų? 

— Trūkstamas galima nulipdyti iš molio, — tarė poetas. — O telkti 
duenjas reikės iš viso krašto, kaip nuo seno daroma sostinėje. O kuri 
dama atsisakys paskolinti savo duenjas tokiam didžiam renginiui, idant 
bent jau tam laikui, kol vyksta spektaklis, — o jis vyks mažų mažiau- 
sia septynis aštuonis mėnesius, - galėtų nusikratyti tų bjaurių gyvačių? 

Klausytojai kone sprogo juokais, išgirdę nelaimingo poeto sapa- 
liojimus, ir gerą pusvalandį negalėjo atgauti kvapo. 

Tuo tarpu poetas kalbėjo toliau: 

— Nėra ko juoktis! Jeigu Viešpats įkvėps man dangiškųjų rimų, 
visą pasaulį užtvindysiu savo komedijomis, ir Lopė de Vega, tas Ispa- 
nijos talento stebuklas ir naujasis poezijos Tostadas“, palyginti su 
manimi bus stačiai žinduklis. Paskui aš nusišalinsiu nuo šio pasaulio 
ir būsimoms kartoms rašysiu herojinę poemą, ir mano vaikai arba ki- 
ti paveldėtojai galės iki paskutinės gyvenimo dienos maitintis tomis 
eilėmis. O dabar meldžiu jūsų malonybes klausyti toliau... 

Ir, grasindamasis pradėti skaityti komediją, iškėlė dešinę ranką, 
bet visi vienu balsu ėmė melsti atidėti tai kitam kartui, o pasipiktinęs 
šeimininkas, menkai išmanantis poezijos grožį, nedovanojo neprimi- 
nęs poetui, jog rytojaus dieną tas išsikeltų. 

Tuomet bajorai ir kariai, marškinėti ir bemarškiniai, užsistojo už 
poetą ir ėmė įkalbinėti šeimininką pasigailėti įnamio, o donas Kleofas, 
ant aslos tarp kitų raštų pastebėjęs Renchifo „Poezijos meną“ ”, priver- 
tė poetą uždėjus ranką ant eilių prisiekti, jog neberašysiąs triukšmingų 
komedijų, tik nuotykių pjeses, ir šeimininkas liko patenkintas. 

Visi išsiskirstė į savo kambarius, ir poetas, nepaleisdamas iš ran- 
kų savo komedijos, griuvo lovon nei nusiavęs, nei nusirengęs ir taip 
kietai užmigo, kad galėjo knarkti ilgiau už septynis miegančius tei- 
suolius ir atsibusti kitame šimtmetyje, kai mūsų pinigai jau bus išėję 
iš apyvartos. 

PENKTAS ŠUOLIS 


Praslinko dar kelios valandos, ir laikiniems užeigos įnamiams 
reikėjo keltis iš naujo ir atsiskaityti su nuolatiniu jos įnamiu, kitaip sa- 
kant, šeimininku. Rąžydamiesi ir žiovaudami po nuotykingos nakties, 
visi ėmė ruoštis kelionėn, tarnai balnojo mulus, žabojo dainuodami se- 
gidilijas ir chakaras, vaišino vieni kitus vynu ir juokais, pagardindami 
viską tabako dūmais. Tuomet ir donas Kleofas pasibudo ir ėmė reng- 
tis, su tam tikru ilgesiu prisimindamas savo damą, — moterų nepasto- 
vumas kartais dar kaitriau sukursto geismus, ir prieš aštuonias, kaip ir 
buvo žadėjęs, į kambarį įėjo jo bičiulis turkišku apdaru, plačkelnėmis 
ir turbanu — aiškiu požymiu, jog atvyksta iš tos šalies, — ir paklausė: 

— Na, ar ilgai užtrukau kelionėje, pone licenciate? 

Studentas šypsodamas atsakė: 

— Dar trumpiau užtruko jūsų malonybė, kai teko lėkti iš dangaus 
pragaran, nors ten atstumas buvo nepalyginamai didesnis. Taip sma- 
giai šleptelėjote jūs visi su tamsos viešpačiais, jog niekad ir nepavy- 
ko užsikart atgal į aukštybes. 

— Nedraugiškai elgiatės, pone done Kleofai, - atsiliepė Raišys. — 
Kaip sakoma Kastilijoje, kad ir pirštu, bet į akį. 

— Gerai jau, gerai! Didelio čia daikto, - atsakė studentas, — progai 
pasitaikius, sunku susivaldyti liežuvio nepagalandus. Betgi aš pajuo- 
kavau, juk mudu draugai. Na, gana, verčiau sakyk, kaip sekėsi šioje 
žemėje? 

— Sutvarkiau visus reikalus ir net daugiau, — atsakė naujai iškep- 
tas janyčaras. — Jei būčiau panorėjęs, tie šaunūs žmonės būtų mane iš- 
rinkę Didžiuoju Turku, o jie kitokie negu jūs, krikščionys, kaip kažin 
ką: laikosi duoto žodžio, sako tiesą ir būna ištikimi draugai. 

— Kaip greit tu parsidavei! — tarė donas Kleofas. - Tikriausiai ta- 
vo kraujas nevisiškai grynas, atmieštas dalele prasčiokiško. 

— To negali būti, - atsakė Raišys. — Mat visi mes kilę iš tos pa- 
čios prakilnios giminės, nuo žemėje ir danguje aukščiausio kalno“, ir 
kiekvienas mūsų, nors ir būtų paskutinis kurpius, vis viena yra kalnie- 
tis, kitaip tariant, aukštos kilmės. Kaip žinome, daugelis bajorų kaip 
pelės ir mėšlavabaliai gimsta purve”. 

— Puikiai žinau, jog filosofiją išmanai geriau, nei būtumei ją stu- 
dijavęs Alkaloje, ir jog esi laisvųjų menų magistras. Bet nenukrypki- 
me į šalį, verčiau baik pasakoti apie savo kelionę. 

— Persirengiau tuo apdaru todėl, jog noriu apdergti visų tautų dra- 
bužius, kaip vienas mano bičiulis, tikras dergštas, įsimiklino sutepti 
kario, maldininko ir studento rūbus, — toliau pasakojo Kipšas. - Grį- 
žau per Šveicarijos kantonus, aplankiau Valteliną* ir Ženevą, bet ta- 
me krašte man nėra ko veikti, tenykščiai žmonės — tikri šėtonai, ne 
veltui sakoma, jog tai pati patikimiausia mūsų tėvonija, neimant į 
skaičių abiejų Indijų. Iš ten nulėkiau Venecijon apžiūrėti neregėto 
miesto, išdygusio vidury jūros ir tapusio savotišku laivu iš akmens 
plokščių ir kalkių skiedinio: siūbuodamas ant Viduržemio jūros ban- 
gų, sukasi ten, kur vėjas pučia. Šventojo Morkaus aikštėje šįryt šne- 
kučiavau su „šviesybių“ tarnais ir, kalbai išėjus apie karo naujienas, 
pasakiau, jog Konstantinopolyje iš Ispanijoje buvusių šnipų sužinota, 
kad tenai nepaprastai ruošiamasi karui, stačiai stebuklai darosi: išgir- 
dę dundant būgnus, iš kapų keliasi mirusieji ir stoja prie ginklo, ir 
sklinda gandai, jog prisikėlęs netgi Osunos didysis kunigaikštis*!. 
Paskleidęs tuos gandus, tuoj leidausi toliau tvarkyti kitų reikalų, atsi- 
sveikinau su Adrijos pakrantėmis, aplenkiau Ankonos marką“ ir Ro- 
maniją, po kairei palikdamas Romą: mat netgi mes, velniai, gerbiame 
tą miestą, karingosios Bažnyčios sostinę. Per Florenciją pasiekiau 
Milaną, kuris, atsitvėręs aukštomis sienomis, spjauna į Europą. Ma- 
čiau gražuolę Genują, pasaulio pinigų maišą, amžinai pilną naujienų. 
Paskui šoviau tiesiai per įlanką ir, aplenkęs Leoną ir Narboną, užsu- 
kau į Vinarosą ir Alfakesą. Aplankiau Valensiją, su pačiu pavasariu 
lenktyniaujančią saldžių aromatų gausa. Apžiūrėjau Lamančą, kurios 
šlovė nenuvys per amžius. Užlėkiau į Madridą ir sužinojau, jog tavo 
damos giminės susitarė tave sučiupti ir nudėti už tai, kad nuplėšei jai 
šlovę. Bet bjauriausia, kaip man prasitarė Pasalūnas, mūsų šnipelis ir 
pagundų kaišiotojas, manęs ieško Šimtaliepsnis, ketindamas suimti. 
Man regis, reikia nedelsiant gelbėtis nuo tų dviejų pavojų ir nešdintis 
kaip galima toliau. Keliaukime į Andalūziją, svetingiausią kraštą pa- 
saulyje. Nesijaudink: gyvensi iš mano kišenės. Kaip sakoma romanse: 


333 Raišas velnias 


Sevilijoj žiemosiu, 
Granadoj vasarosiu. 


Aplankysime visus Andalūzijos miestus ir miestelius, nė vieno 
nepraleisi me. 

Ir, atsigręžęs į langą, žvelgianti gatvėn, tarė: 

— Paverčiu tave durimis. Keliaujam, done Kleofai! Seki paskui 
mane, maunam pusryčiauti Durasutano užeigon, kur Sjera Morenoje, 
už dvidešimt dviejų ar dvidešimt trijų lygų nuo čia. 

— Niekai, — tarė donas Kleofas. — Juk tu eiklus velnias, nors ir 
raišas. 

Sulig tais žodžiais jiedu išlėkė pro langą kaip strėlė, paleista iš lan- 
ko. Stovėdamas prie durų, šeimininkas pamatė, jog studentas skrenda 
oru, ir pratrūko rėkti reikalaudamas apsimokėti už lovą ir nakvynę. O 
donas Kleofas atsakė: 

— Grįšiu iš Andalūzijos, už viską atsiskaitysiu! 

Manydamas, jog sapnuoja, šeimininkas žegnodamasis suniurzgė: 

— Dieve duok, kad va šitaip paspruktų nuo manęs poetas, nors ir 
lova bei visu geru nešinas. 

Tuo tarpu Raišys ir donas Kleofas jau pastebėjo minėtą užeigą, 
nutūpė žemėn ir, užėję vidun, paprašė šeimininką valgyti, o tas atsa- 
kė, jog jam belikę tik triušis ir kurapka, kurie aure šildosi ant iešmo. 

— Perkelkite juos lėkštėn, pone smuklininke, — tarė donas Kleo- 
fas, — ir duokite šen padažą. Denkite stalą ir neškite duonos, vyno ir 
druskos. 

Smuklininkas atsakė, jog viskas būsią padaryta, tik reikią palūkė- 
ti, kol baigsią pusryčiauti svetimšaliai, nes užeigoje daugiau stalų nesą. 

Donas Kleofas tarė: 

— Kad nereiktų veltui gaišti laiko, gal mudu, tiems ponams lei- 
džiant, galime sykiu pavalgyti, ir jeigu jie sėdi balne, mes sutinkame 
įsitaisyti ant sturplio. 

Ir, šitaip sakydami, abu draugai sėdo prie stalo, šeimininkas at- 
nešė minėtą patiekalą su visais priedais ir pagardais, ir jiedu ėmė pus- 
ryčiauti drauge su svetimšaliais — prancūzu, anglu, italu ir vokiečiu, 

kuris kimšo šauniai mušdamas taktą stiklais baltojo vyno ir klareto, ir 
veikiai galva jam nusviro, pasirodė pirmieji požymiai, kad netrukus 
prasidėsiąs išsiveržimas ir štormas; jis taip nusilesė, jog visiškai tiko 
patupdomas vištidėje. 

Italas paklausė doną Kleofą, iš kur tas keliaująs, ir studentas 
atsakė, jog iš Madrido. 

Italas pasiteiravo: 

— Kas nauja girdėti apie karą, pone ispane? 

Donas Kleofas atsakė: 

— Dabar visur karas. 

— Su kuo ketinate kariauti? — įsiterpė prancūzas. 

— Su visu pasauliu, idant jis sukniubtų prie Ispanijos karaliaus 
kojų, — atsakė donas Kleofas. 

— Garbės žodis, prieš tai, kai Ispanijos karalius... — pradėjo 
prancūzas. 

Prancūzėliui nespėjus užbaigti minties, donas Kleofas tarė: 

— Ispanijos karalius... 

Bet Raišys, timptelėjęs jam už rankovės, sukuždėjo: 

— Done Kleofai, leiski man atsakyti vietoj tavęs, nes iš prigimi- 
mo esu ispanas ir jei su kuo einu, už tą ir einu, ir dabar taip išliaup- 
sinsiu Ispanijos karalių, jog tie girtuokliai kaipmat užsičiaups. Tegu 
susipažįsta su mūsų krašto istorija ir užsirašo ant kaktos, jog Kastili- 
jos karalius turi Dievo dovaną išvaryti šėtoną, o tai nepalyginamai 
tauresnis menas negu gydyti skrofuliozę“. 

Matydami, jog ispanas nutilo, svetimšaliai ėmė slapčia šaipytis, 
bet tuomet Raišys, jau spėjęs turkiškus apdarus palikti padebesių dra- 
bužinėje ir persirengti, patogiau išsipleikė krėsle ir tarė: 

— Gerbiami ponai, jums ketino atsakyti mano bendras, bet tai pa- 
daryti priklauso man, vyresniam amžiumi. Meldžiu įdėmiai manęs 
klausyti. Ispanijos karalius — tai grynakraujis skalikas, išdidžiai ei- 
nantis gatve, ir nors ir kaip viauksėtų ciuckiai, jis nė skersa akimi į 
Juos nežiūri, kol tų ciuckių prisirenka tiek, jog vienas jų, panieką pa- 
laikęs pakantumu, išdrįsta bakstelėti snukučiu jam uodegon, kai tas 
suka už kampo. Tuomet jis atsigręžia, pliekia letena į vieną ir į kitą 

pusę, ir visi ciuckiai leidžiasi į kojas ir išsilaksto kaip vėjo nupūsti, ir 
gatvėje įsivyrauja tyla: ciuckiai nė viauktelėti nedrįsta, tik akmenis 
graužia iš pasiutimo. Lygiai taip nutinka visiems Ispanijos priešams — 
karaliams, didikams ir galiūnams, nes visi jie ciuckiai, palyginti su jo 
katalikiškąja didenybe. Tegu saugosi tasai, kas išdrįsta snukiu bakste- 
lėti jam uodegon: jis gaus tokį smūgį letena, jog kitiems bus gera pa- 
moka, ir visi išsilakstys nežinodami kur dėtis. 

Svetimšaliai prapliupo plūstis, ir prancūzas tarė: 

— Ah, bougre coguin espagnol!* 

O italas pritarė: 

— Forfante, marrano spagnuolo!** 

O anglas pridėjo: 

— Nitesgut*** ispanas! 

O vokietis buvo toks girtas, jog tiktai linkčiojo maloningai leis- 
damas vietoj savęs kalbėti kitiems tame kortesų posėdyje. 

Matydamas, jog svetimšaliai paleido gerkles ir į jo keliabendrio 
žodžius atsako pliūpsniais vyno tvaiku trenkiančių keiksmų, donas 
Kleofas, pratęs kęsti neilgai ir sekti priežodžiu: „Kas greit duoda — 
duoda dukart“, apvertė suolą, ant kurio sėdėjo du vyrai, ir puolė juos, 
o keliabendris šoko pagalbon ir pašėlo taip mikliai švaistytis ramen- 
tais, kad nusviedė prancūzą ant smuklės stogo už trijų lygų, italą — 
tupyklon Siudad Realo mieste, idant nusibaigdamas prisimintų, kuo 
nusidėjo“, o anglą — stačia galva į katilą verdančio vandens, kuriuo 
vienas Adamuso sodžiaus valstietis ketino plikyti paskerstą paršą; vo- 
kietį, puolusį į kojas donui Kleofui, mestelėjo į Puerto de Santa Ma- 
riją, iš kur tas išvyko prieš dvi savaites, idant ten atsipagiriotų. 

Smuklininkas bandė įsiterpti, bet akimoju atsidūrė ten, kur jam 
dera — Peralviljuje“, tarp mirtimi nubaustų galvažudžių trūnijančių 
palaikų. 

Tada abu bičiuliai susėdo prie stalo ir ėmė neskubėdami doroti 
grobį, atimtą iš priešo, o jiems bebaigiant tą malonų užstalės žaidimą, 


* Ak, bjaurybė, sukčius ispanas! (/sp.) 
** Šunsnukis, kiaulė ispanas! (/t.) 
*** Nenaudėlis (netaisykl. oland. ). 

smuklėn įėjo keli mulų varovai, pratrūko šaukti šeimininką ir reika- 
lauti vyno; jiems įdurmu kieman įvažiavo aktorių trupė, užsimaniusi 
pasistiprinti pakeliui iš Kordobos į sostinę. Damos su mantilijomis, 
plunksnomis apkaišytomis skrybėlaitėmis, prisidengusios puskaukė- 
mis, sėdėjo patogiuose balnuose, ant gugos pasikabinusios kurpaites 
sidabrinėmis sąsagomis; vyrai — vieni su balnakrepšiais ir priegal- 
viais, kiti visai be nieko — jojo su kuprinėmis ant pečių, vietoj balno 
pasikišę sulankstytus apsiaustus, nėrinių apykaklės sumurdę į skrybė- 
les; muzikantai keliavo kas viena balnakilpe, kas suvis be jų, dėklus 
su gitaromis užsikėlę ant gugos, o tarnus pasisodinę ant sturplio; vie- 
ni tarnai turėjo kojines ir batus su pentinais, kiti — plačiaaulius batus, 
tik be pentinų, treti risnojo pagaliais ragindami savo ir damų mulus. 
Diduma jų buvo kilę iš Valensijos, aktorės šaukė viena kitą Mariana 
arba Ana Marija, ir visi kalbėjo garsiai ir išraiškingai kaip scenoje. 
Įjodami kieman, gyrėsi, jog nusiaubę Lisaboną, apstulbinę Kordobą 
ir papiktinę Seviliją, o netrukus šturmuosią Madridą — mat viena vie- 
nintele /oa“, tokio avių kirpėjo iš Esichos“' dramaturgijos debiutu, 
nušluostysią nosį visiems sostinėje žinomiems aktoriams. 

Vyrai nušoko žemėn ir galantiškai atkišo rankas, kad žmonoms 
būtų patogu nulipti, ir visi suskato šaukti šeimininką, bet tam dėl jų 
širdies negėlė“. 

Primadona atsisėdo vidury princesių ratelio ant tam tyčia jai pa- 
kloto kilimėlio, o trupės vadovas, visos tos bandos kerdžius, ėmė rū- 
pintis vaišėmis. 

Raišys tarė studentui: 

— Šitas vadovas man kaip septynios didžiosios nuodėmės davat- 
kai — mano bendrus skriaudžia. 

— Kaip? — pasidomėjo donas Kleofas. 

Nelabasis atsakė: 

— Mat kito tokio prasto aktoriaus su žiburiu nesurasi, o per De- 
vintines jis amžinai vaidina kipšus ir pas mus, pragare, sakoma, jog 
būsiąs tikras šėtonas ir vaidinsiąs aktorius, jeigu mums kilsiąs noras 
vaidinti komedijas. Visa bėda, jog dabar dramaturgai rašo tokias ko- 
medijas, jog ir pragarui jos per prastos. 

— Tarp aktorių pastebėjau vieną tokį, kuriam kadaise Alkaloje 
špaga vos nepaženklinau veido, — tarė donas Kleofas. - Mat paveržė 
iš manęs mergužėlę, mano širdies brūkšteklę: toji įsimylėjo jį lig au- 
sų, pamačiusi bevaidinant Danijos princą. 

— Tikriausiai tai buvo danų princesė”, - tarė Raišys. - Jeigu nori, 
imkim ir atkeršykim abiem: aktoriui ir vadovui. Pamatysi, mikliai vis- 
ką patvarkysiu. Dabar jie pradeda skirstyti vaidmenis, nes, be loa, dar 
vežasi komediją, kurią ketina rodyti vėliau. Žiūrėk, kas tuojau darysis. 

Raišiui bekalbant, trupės sufleris ištraukė iš balnakrepšio sąsiu- 
vinius su Klaramontės komedijos vaidmenimis“, kuriuos baigė perra- 
šyti Adamuse, trupei ten svečiuojantis. 

— Dabar būtų ne pro šalį paskirstyti vaidmenis, — tarė jis vado- 
vui, — O tuo tarpu rasis šeimininkas ir pataisys mums valgį. 

Vadovas sutiko: jis visada sekdavo suflerio patarimais, laikyda- 
mas jį didžiausiu komedijų žinovu, nes tasai kadaise studijavo Sala- 
mankoje ir buvo pravardžiuojamas Filosofu. Pirmosios meilužės 
vaidmenį davė Marianai, kasininko, be kita ko, padedančio keisti de- 
koracijas, pačiai, o kai antrosios meilužės vaidmenį gavo Ana Mari- 
ja, baritono ir Devintinių šokėjo pati, toji sviedė vaidmenį žemėn ir 
pareiškė, jog atėjusi į trupę su ta sąlyga, kad vaidinsianti pirmuosius 
vaidmenis pakaitais su Mariana, o dabar amžinai gaunanti antruosius, 
nors galinti visas pamokyti scenos meno, nes vaidinusi su Žymiau- 
siomis aktorėmis ir buvusi vadinama antrąja Amarile“'. Į tai Mariana 
atsakė, jog ji esanti neverta žiūrėti netgi to, ką scenoje daranti jos kur- 
paitė. Ir toji pasiteiravo, kada Mariana spėjusi taip užriesti nosį — juk 
Sevilijoje skolinusi iš jos Didonės kostiumą, net apatinius sijonus, kai 
ten jie statę Giljeno de Kastro nemirtingąją komediją“, ir vis dėlto ji 
žlugusi ir sužlugdžiusi pjesę, nes per ją buvusi nušvilpta visa trupė. 

— Tu buvai nušvilpta, švilpe tu nelaiminga! - atrėžė Mariana. 

Damos davė valią rankoms, apipildamos viena kitą tokiais žode- 
lyčiais, jog ir vyrams kraujas užkaito: tie išsitraukė špagas, ir užvirė 
tikros teatro kautynės, o mulų varovai, nusegę vadeles, puolė juos 
ramdyti, ir visi sugriuvo krūvon. Naudodamiesi sąmyšiu, donas Kleo- 
fas ir Raišys spruko iš smuklės ir patraukė Andalūzijos link, artistams 

geležtėmis beaitrinant vienas kitą: dar kiek, ir smuklė būtų virtusi ant- 
ruoju Ronsevaliu“, bet tuo metu atskubėjo smuklininkas su ietimis, 
muškietomis ir laidyklėmis ginkluotu Hermandados būriu sučiupti 
abiejų draugų, o jų ir pėdos ataušo. Aptikęs smuklėje naujas grumty- 
nes — visi ąsočiai, dubenys ir puodukai buvo išlakstę į druzgus, šeimi- 
ninkas su pašauktiniais sutramdė aktorius ir nuvarė į Siudad Realą, kur 
laukė dar nuožmesnės kautynės su algvasilu, teatro nuomotojų prašy- 
mu ir Kastilijos tarybos įsakymu“ nulydėjusiu trupę į Madridą. 


ŠEŠTAS ŠUOLIS 
Tuo tarpu mūsų keliauninkai, lyg chameleonai“ ištisomis my- 
liomis rydami oro erdvę, skriejo priekin ir veikiai paliko užpakaly 
Adamusą, priklausantį garsingajam markizui del Karpijui Arui, pra- 
kilniausiajam senovės Biskajos valdovų palikuoniui ir visų laikų 
didžiausiojo mecenato tėvui, kurio taurumas ir narsa prilygo jo kuk- 
lumui“. Ir, praskridę viršum septynių Alkolėjos“' brastų ir smuklių, 
Jiedu išvydo priešaky Kordobą, puikuojančią vidury derlingų laukų ir 
garsiųjų pievų, kur ganosi ir veisiasi kaimenės eikliųjų Zefyro vaikų, 
labiau nusipelniusių šio vardo nei tie, kurie senovėje šlovinta por- 
tugalų Tacho pakrantėse“; ten nusileido žemėn ir pro Tiesos lauko 
kvartalą (kur retai išdrįsta maišytis nelabieji) įžengė į miestą, romėnų 
vadintą Kolonija ir davusį pasauliui abu Senekas ir Lukaną“, taipgi 
didįjį Gongorą, ispanų poezijos tėvą. Tą dieną kordobiečiai kaip tik 
grožėjosi bulių kovomis ir turnyru nendrinėmis ietimis, tuo narsumo 
išbandymu, vietinių bajorų kuo gražiausiai išlaikomu. Bičiuliai išsi- 
nuomojo kambarį Pinučių viešbutyje, jau lūžtančiame nuo svetim- 
šalių, suplaukusių į šventę, ir išsiruošė pažiopsoti drauge su kitais. 
Nusipurtę padangių dulkes, jiedu patraukė į Korederą, aikštę, kur 
vyksta visos tos iškilmės, ir, įsimaišę į minią, įsispoksojo į fechtavi- 
mo varžybas, toje provincijoje paprastai rengiamas prieš bulių kovas; 
tame krašte dar nebuvo priaugta iki tiesės, smailių ir bukų kampų - 
kau-tasi, kaip kovėsi mūsų proseniai: smeik kur pakliūva. Prisiminęs, 

ką savajame „„Perėjūne“ apie tai rašo išmoningasis Kevedas“, donas 
Kleofas kone nuleipo iš juoko. Šiaip ar taip, turime dėkoti garsinga- 
jam donui Luisui Pačekui de Narvaesui, iš nemokšiškumo tamsybių 
aikštėn iškėlusiam fechtavimo meną ir iš begalybės nuomonių chao- 
so nukalusiam šio meno matematinius pradmenis. 

Toks jaunikaitis iš Montilijos, šaunus kirstukas, kaudamasis su 
vienu pedročesiečiu, irgi puikiu kovotoju, paleido iš rankos savo juo- 
dąją špagą'', daugelis šoko jos pakelti, bet visus pralenkė donas Kleo- 
fas. Nepažįstamasis, iš pažiūros kastilas, visus sužavėjo savo ryžtin- 
gumu, o jis, kaip priklauso, keliabendriui atidavęs apsiaustą ir špagą, 
grakščiai žengė į areną. Magistras špaga nubrėžė platesnį ratą, mostu 
paliepdamas žiopliams trauktis atgal, ir griausmingu balsu paskelbė 
naują kovą juodpusėmis špagomis; andalūzas ir studentas kastilas 
narsingai puolė vienas kitą, padarė po įtūpstą, bet nekliudė nė drabu- 
žių gaurelio, užtat, antrąsyk susirėmus, donas Kleofas, iš Karansos“ 
išmokęs kai kurių gudrybių, panaudojo ketvirtą sukinį ir „kurpaite“ " 
trenkė andalūzui krūtinėn, o šis, užsitempęs antrankovį, šmaukštelė- 
jo donui Kleofui per galvą ir užgavo špagos rankeną, tuomet donas 
Kleofas, gynybą derindamas su puolimu, taip kirto priešininkui per 
šoną, jog tam viduje viskas sugaudė lyg kunigaikščių de Kastiljų gi- 
minės kape“. Stovintys aplink jo draugai ir bičiuliai sujudo ir, nepai- 
sydami magistro špagos, kuria tas laikė juos atitvėręs nuo kovotojų, 
įniko savo špagomis badyti doną Kleofą, bet jis „kurpaite“ nubaidė 
juos visus lyg šventintu vandeniu, paskiau stvėrė savo špagą ir ap- 
siaustą, o Raišys savo ramentus, ir dviese jiedu sukėlė tokį sąmyšį 
tarp krūvon susimetusių Žžioplių, jog jiems sutramdyti teko išleisti 
Sjera Morenoje išaugintą bulių“, stačiai žvėrį, kuris du ar tris kartus 
apsisuko aikštėje lyg neatremiamas kalavijas ir išvaikė visus daug 
mikliau nei vokiečių ar ispanų gvardiečiai, - beje, kai kam neatlaikė 
kelnės ir pasirodė kūno dalis, panaši į ciklopo veidą. 

Tuo tarpu donas Kleofas ir jo keliabendris šaipėsi, užsikorę ant 
paaukštinimo, kad geriau matytų reginį, ir kuo ramiausiai vėdavosi 
skrybėlėmis, lyg būtų niekuo dėti, tačiau algvasilai juos nužiūrėjo — 
mat kur trumpa, ten ir trūksta, prašalaičiui pirmam kliūva, — ir, perrė- 
žę buliui sausgysles, raiti prijojo prie paaukštinimo ir tarė: 

— Pone licenciate ir pone Raišy, leiskitės apačion, jus kviečia po- 
nas korechidoras. 

Donas Kleofas ir Raišys apsimetė, jog negirdi, tuomet teisingu- 
mo tarnai, ar veikiau tranai, pabandė juos pasiekti savo buožėmis, bet 
abu bičiuliai stvėrė kiekvienas po buožę ir, išplėšę jas algvasilams iš 
rankų, tarė: 

— Kviečiame jūsų malonybes sekti įkandin, jeigu tik išdrįsite. 

Ir šovė aukštyn tarytum petardos, o algvasilai stačiai žado nete- 
ko, praradę buožes: neregėtų akrobatų skrydis atrodė it sapnas, tad 
jiems neliko nieko kita, kaip teisingumo pagalbon šauktis žvirblius. 
Tuo tarpu abu sakalai, iškilę į padanges, pralėkė Gvadalkasarą, to pa- 
ties vardo garsingojo markizo iš prakilnios Kordobų giminės valdas, 
ir nusileido prie Esichos stulpo“. 

— Pažiūrėk, koks keistas granitinis medis, — tarė Raišys donui 
Kleofui, — tik vietoj vaisių ant jo paprastai kabo žmonės. 

— Ir dar toks aukštas! Kas tai? — paklausė donas Kleofas. 

— Visame pasaulyje garsus stulpas, - atsakė Raišys. 

— Vadinasi, čia Esichos miestas? — vėl paklausė donas Kleofas. 

— Taip, Esicha, turtingiausias Andalūzijos miestas, — tarė Nela- 
basis. — Matai jo herbą prie to gražaus tilto? Jame pavaizduota spin- 
dinti saulė nelyginant blakstienomis apriesta akis, varvinanti ašaras į 
Chenilę, vandeningą upę, kuri teka iš Sjera Nevados kalnų ir, su Daru 
atšventusi krištolines vestuves, skuba toliau — sidabru apauti prašmat- 
nius rūmus ir lankas, puikuojančias balandžio ir gegužės dovanomis. 
Čia gimė žymusis kastilų poetas Garsis Sančesas de Badachosas”, ir 
tik šičia, šio miesto apylinkėse, duoda derlių medvilnė, nepri gyjanti 
niekur kitur Ispanijoje, taipgi dar dvi ar trys dešimtys laukinių augalų, 
kuriuos renka ir parduoda vargo tekti žmonės. Nepaprastai derlingos 
ir žemės aplink. Po kairei matai Montilją, narsingųjų markizų de Prie- 
gų, Kordobų ir Agilarų tėvoniją: iš tos giminės kilo tasai, kuris pa- 
gausino Ispanijos šlovę ir pelnė Didžiojo Karvedžio vardą“; nūnai 
šviesiausiojo markizo valdos prasiplėtė, prisijungus Ferijos giminės 
valdoms, nes pavydi Fortūna lėmė taip, jog tos giminės paskutinis pa- 
likuonis, savo talentais stulbinęs Italiją, mirė nepalikdamas nė vieno 

įpėdinio, o garsingasis jo paveldėtojas, nors ir nebylys, kelia šimtabal- 
sį atgarsį iškalbingoje tyloje vykdomais darbais ir žygiais. Žemėliau 
išsidėsčiusi Lusena, pavaldi Pažų vadui kunigaikščiui de Kardonai, 
kurio herbų vandenyne nuskendo garsingoji Lermų giminė. Kiek to- 
liau Kabra, garsinti savo bedugne, gelme prilygstančia nebent miesto 
valdovų kilmės senumui, dantytomis sienomis skelbiasi priklausanti 
didžiajam kunigaikščiui de Sesai i Somai ir nūnai teikianti prieglobstį 
matnūs pastatai, Osuna didžiuojasi davusi pasauliui šitiek Chironų, or- 
dino magistrų ir iškilniųjų kunigaikščių. O už dvidešimt dviejų lygų 
puikuojasi gražuolė Granada, pats tikrasis Mahometo rojus, — ne vel- 
tui ją šitaip gynė narsingieji Ispanijos afrikiečiai, kurių Alhambrai ir 
Alkasabai" valdyti paskirtas prakilnusis markizas de Mondecharas, 
tauriojo grafo de Tendiljos, drąsingojo tikėjimo gynėjo ir riterijos at- 
vaizdo, tėvas. Nepamirškime ir senovinio miesto Gvadiso, garsinčio 
savo aguročiais, o dar labiau — jo sūnaus ir arkidiakono daktaro Miros 
de Meskvos“ Dievo dovanotu protu. 

Raišiui visa tai bepasakojant, jiedu priėjo Esichos Didžiąją aikš- 
tę, pačią gražiausią visoje Andalūzijoje; šalia fontano, kurio vidury 
keturios milžinės nimfos ant jaspio pjedestalo svaido aukštyn krišto- 
lines ietis, ant suolo prieš minią klausytojų kiltos vilnos apsiaustais 
stovėjo keli neregiai, giedodami labai tikrą istoriją apie tai, kaip viena 
nelemta duenja pastojo nuo velnio ir Dievo malone pagimdė krūvą 
paršelių, ir baigdami padainavo romansą apie doną Alvarą de Luną ir 
velnių užkeikimo dainelę: 


Serga įnosėm Šėtonas, 
O Liuciferis niežais, 
Raišą velnią hemorojus 
Iškamuoja nemažai. 
Įnoses, niežus, rachitą 
Ir visokį marą 
Moterėlė kreivakojė 
Žarstekliu išvaro. 

Raišys tarė donui Kleofui: 

— Kaip tau patinka? Girdi, kaip mus apdainuoja ir pajuokia tie 
neregiai? Jokia žmonių padermė nedrįsta mūsų užkabinti, tik su šitais 
neina nieko padaryti — jie didesni akiplėšos už pačius įžūliausius 
poetus. Bet šįsyk aš jiems atsiteisiu, padarysiu taip, kad patys save 
nubaustų, ir, be kita ko, atsikeršysiu duenjoms — tų moterėlių visi 
nekenčia, net ir mes, nelabieji, nors esame didžiai joms dėkingi už pa- 
slaugas, kai krečiame visokias šunybes, ir vadiname jas šėtonėmis. 

Raišys kaipmat supjudė neregius, ir tie susikivirčijo nesutardami, 
kaip dainuoti kupletus, ėmė plūstis, stumdytis, kol galiausiai nuvirto 
nuo suolo — vieni ant žemės, kiti į fontaną, bet tuoj pašoko, vėl kibo 
vieni kitiems į gaurus, pasiuto pliekti vienas kitą kukiais, drauge pa- 
vaišindami klausytojus, o tie nešykštėjo jiems spyrių ir antausių. 

Kadangi abu keliauninkai Esichon atvyko su Kordobos algvasi- 
lų buožėmis, vietiniai teisingumo tarnai pamanė, kad jie siųsti iš sos- 
tinės kokiu svarbiu pavedimu, ir, išreiškę jiems pagarbą, įteikliai pa- 
siūlė jaustis kaip namie. Ir jiedu, naudodamiesi proga, mielai priėmė 
dovanas, kuriomis buvo apipilti nuo galvos iki kojų. Klausinėjamas, 
kokiu reikalu jiedu atvykę Esichon, Raišys atsakė, jog turį įsaką dėl 
gydytojų bei vaistininkų, taipgi esą įpareigoti patikrinti davatkas: nuo 
šiolei gydytojui, numarinusiam ligonį, mulo nugara nesuteiksianti 
šventos prieglobsčio teisės, o pasisekus pasprukti gydytojui, priklau- 
są nubausti bent jau laisvinamuosius sumaišiusį vaistininką, nors 
tasai būtų užsirabždinęs gydytojo mului ant sturplio, o davatkoms 
būsią draudžiama šniaukti tabaką, gerti šokoladą ir valgyti kapotos 
mėsos troškinį. 

Vyriausiasis algvasilas, kuris buvo ne pirštu penėtas ir netgi pats 
kūrė chakaras ir intermedijas, susivokė, kad iš jų tyčiojamasi, įsakė 
suimti apsimetėlius algvasilus ir uždaryti belangėn, o ten duoti į sku- 
durus ir išlyginti šonus už raganavimą, apgavystę ir apsišaukimą. 
Tuomet Raišys paleido debesį sieros dūmų, nutvėrė doną Kleofą už 
rankos, ir abu dingo palikdami sakytum rūškanosios Norvegijos tam- 
sybėje“' pasimetusius Esichos pareigūnus, kurie siuto iš pykčio, kosė- 
Jo, čiaudėjo, kaktomis atsitrenkdami vienas į kitą. Jiedu praskrido iš 

dešinės pro Palmą, kur Gvadalkivyrą su Chenile sujungia Vandenų 
Vikarijas, senovės miestas, Bokanegrų ir Portokarerų tėvynė, kurią 
dar visai neseniai valdė prakilnusis didikas ir drąsingasis riteris donas 
Luisas Portokareras, didis ne kūnu, bet dvasia. Paskiau jiedu aplenkė 
Monklobą, nuostabią giraitę, narsiojo Romos karvedžio Klovijaus ka- 
daise sodintą, o dabar priklausančią kitam Portokarerui i Enrikesui, 
riteriui, nėmaž ne menkesniam negu jo prosenis. Praskriejo viršum 
nuostabaus Fuenteso sodžiaus, kurį kitados valdė šaunusis ir nenuga- 
limasis markizas donas Chuanas Klaras de Gusmanas, vadinamas 
Geruoju, po ilgos ir ištikimos tarnybos karaliui miręs Flandrijoje, di- 
džiai sielvartaujant visiems tiems, kurie jį pažinojo ir gerbė. Buvo jis 
iš garsingos Medinų Sidonijų giminės, kurioje visi Gusmanai savo 
kilme ir taurumu nusipelnę Gerojo vardą. Mūsų keliauninkai nė dra- 
bužio krašteliu neužkliudė Marčenos, priklausančios kunigaikščiams 
de Arkosams, buvusiems Kadžio markizams, — ten dabar pelnytai 
viešpatauja šviesiausiasis kunigaikštis donas Rodrigas Ponsė de Leo- 
nas, darbais ir žygiais pranokęs visus savo protėvius. Tik iš tolo jie 
užmetė akį į Viljanuevą del Rio, kitados buvusią markizų de Vilja- 
nuevų Enrikesų i Riverų, o dabar priklausančią markizui donui Anto- 
nijui Alvaresui de Toledui i Beamontei, Ueskos kunigaikščiui, šlovin- 
gajam Navaros konetablio, narsingojo kunigaikščio Albos įpėdiniui. 

Ir pagaliau, lenkdami visus sparnuočius, abu bičiuliai paukščio 
skrydžiu atsidūrė prie kalvos, kurioje išsidėsčiusi Karmona, ir nusi- 
leido plačioje derlingoje lygumoje, kur juos užklupo naktis, ir donas 
Kleofas tarė keliabendriui: 

— Bičiuli, pailsėkime truputį, jau gana prisiskrajojome, pabūkime 
girinėmis pelėdomis, - naktis tokia rami, šilta, jog magėte maga ją 
praleisti laukuose. 

— Sutinku, — atsiliepė Raišys. — Ištempsime palapinę štai šioje 
pievutėje prie upelio, į kurio veidrodį žiūrėdamos dabinasi žvaigždės, 
prieš pasirodant seralyje didžiajam sultonui Mėnuliui. 

Pasikišęs apsiaustą po galva, o špagą ant krūtinės, donas Kleo- 
fas atsigulė aukštielninkas, įsitaisė kaip galima patogiau ir nukreipė 
akis į dangaus skliautus, nuostabų statinį, patį akliausią stabmeldį 

akivaizdžiai įtikinantį, jog šis stebuklas sukurtas didžiojo meistro 
Dievo ranka. 

— Esi gyvenęs anuose sodžiuose, — tarė jis keliabendriui, — tai gal 
pasakysi man, ar tiesą sako astrologai, tvirtindami, jog žvaigždės to- 
kios didelės? Ir dar pasakyk man, kuriame danguje jos yra ir kiek 
dangų iš viso esama, — mat tie mokslavyriai sujaukia protus, kas die- 
ną skelbdami vis naują mintį, ir sumaišo galvą savo įsivaizduoja- 
momis tiesėmis ir koliūrais“'. Ar iš tiesų planetos juda epiciklais“ ir 
visos dangaus sferos, pradedant varomąja ir baigiant vangiąja bei 
virpulingąja, sukasi kiekviena savaip? Ir dar sakyk, iš kur radosi tie 
ženklai, kuriais žymimi žvaigždynai? Tuomet atversiu žmonėms akis 
ir neleisiu paistalus skelbti kaip tiesas. 

Į tai Raišys atsakė: 

— Mes kritome taip greitai, done Kleofai, jog nieko nesugebėjo- 
me įžiūrėti. Bet patikėki: jeigu Liuciferis krisdamas nebūtų nusinešęs 
trečdalio visų žvaigždžių, kaip skelbia komediantai per Devintines, 
astrologai galėtų dar labiau mus mulkinti. Beje, neturiu nieko prieš 
žiūronus, išrastus Galilėjaus ir didžiojo dono Chuano de Espinos“, 
kurio nuostabus namas ir nepaprastas krėslas byloja apie jo neregėtą 
išmintį; turiu galvoje paprastus žiūronus ir neketinu kelti abejonių 
tais optiniais prietaisais, kuriais tie akylūs ponai kairiajame saulės 
žande įžiūrėjo apgamą, mėnulyje — kalnus ir klonius ir pastebėjo, kad 
Venera raguota“'. Galiu tiek pasakyti, jog, neilgai ten būdamas, negir- 
dėjau nė vieno tų vardų, kuriuos prasimanė sukčiai astrologai: Mažie- 
Ji Grįžulo Ratai, Didieji Grįžulo Ratai, Samtis, Sietynas, Plejadės, 
Heliadės; ir nėra ten jokio Paukščių Tako, kitaip vadinamo Šventojo 
Jokūbo keliu, kuriuo kaip vėjas dulka pragaran ir raiši, ir sveiki, nes 
vaikščiočiau juo ir aš, — juk esu raišas ir, be kita ko, gyvenu tame 
krašte. 

Klausydamasis tų postringavimų, donas Kleofas pasidavė miego 
malonei, leisdamas keliabendriui it gervei eiti sargybą, bet staiga jį 
prikėlė ragų gausmas ir kanopų dundėjimas — jam pasidingojo, kad 
Nelabasis, gražiai jį užliūliavęs, nešasi į ne tokią malonią vietelę. Ta- 
čiau Nelabasis jį nuramino: 

— Nesirūpink, done Kleofai! Jeigu jau esi su manimi, tau nėra ko 
baimintis. 

— O kas čia per triukšmas? — paklausė studentas. 

— Tuoj paaiškinsiu, — atsakė Raišys, — tik nusivaikyk miegus ir 
atidžiai klausyk. 


SEPTINTAS ŠUOLIS 


Studentas pasikėlė, ėmė Žžiovauti ir rąžytis, stengdamasis bent ši- 
taip išlyginti nemiegotas valandas, o Nelabasis kalbėjo toliau: 

— Visą tą triukšmą kelia Fortūnos svita, keliaujanti Didžiojon 
Azijon stebėti lemiamą mūšį tarp Didžiojo Mogolo ir Šacho ir do- 
vanoti pergalę mažiausiai jos nusipelniusiam. Klausyk ir žiūrėk: šit 
Žygiuoja vilkstinė su jos iždu, bet vietoj nešulinių gyvulių pėdina pir- 
kliai ir mainininkai, — rėkdami trauktis iš kelio, jie velka skrynias 
aukso ir sidabro monetų, užklotas kilimais, kuriuose išsiuvinėtas For- 
tūnos herbas — vėjų rožė ir vėjarodis, krypstantis ten, kur vėjas pučia; 
skrynios apraišiotos virvėmis ir užrakintos auksinėmis ir sidabrinė- 
mis spynomis, ir nors jos be galo sunkios, nešti jas, atrodo, jiems vie- 
nas juokas. Nesuskaitomi tuntai sumišai šuoliuojančių raitininkų - tai 
pilvo tarnai: virėjai, virėjukai, vynininkai, konditeriai, rūmininkai, 
kepėjai, tiekėjai ir visi kiti nevidonai, prie žabtų prisvilę. Toliau pės- 
ti žygiuoja Fortūnos liokajai su baltomis skrybėlėmis ant pakaušio — 
garsiausi pasaulio poetai, o tarp jų Homeras, Pindaras, Anakreontas, 
Vergilijus, Ovidijus, Horacijus, Silijus Italikas, Lukanas, Klaudianas, 
Estasijas, Papirijas, Juvenalis, Marcialis, Katulas, Propercijus, Pet- 
rarka, Sanasaras, Tasas, Bembas, Dantė, Gvarinis, Ariostas, riteris 
Marinas, Chuanas de Mena, Kastiljechas, Gregorijas Hernandesas, 
Garsis Sančesas“, Camoensas ir daugelis kitų, įvairiose šalyse buvę 
poezijos kunigaikščiai. 

— Ne kažin ką ir pasiekė, jei nepakilo aukščiau Fortūnos lioka- 
jų, - tarė studentas. 

— Jos dvare niekas negauna to, ko nusipelnęs, — atsakė Raišys. 

— O kas tai per pulkas, žėrintis brangenybėmis ir deimantais, 
aukso grandinėmis ir perlais nusagstytais pašvitais? — paklausė stu- 
dentas. - Kiek pažų deglais šviečia kelią savo ponams, kurie joja 
raiti ne ant arklių, bet ant senovės filosofų, o tie tokie pasigailėtini — 
neūžaugos, kuproti, raiši, berankiai, nuplikę, Žvairi, kreivanosiai, 
kairiarankiai, mikniai! 

— Tie ponai - tai valdovai, kunigaikščiai ir šios Žemės viešpa- 
čiai, - tarė Raišys. — Jie lydi Fortūną, apdovanojusią juos dvarais ir 
turtais, ir nors jie visagaliai ir turtingi, nėra Žemėje Žmonių, už juos 
kvailesnių ir niekingesnių. 

— Neblogas skonis tos Fortūnos, kaip kažin ką, - tarė donas Kleo- 
fas. — Ne veltui ji turi moters vardą — renkasi tai, kas prasčiausia. 

— Tokiais jie jau atsigimę, - tarė Raišys ir kalbėjo toliau: — Antai 
joja raitas ant kuprio milžinas viena akimi — ir ta neveizdžia — vidury 
kaktos, rankose laikydamas ilgėliausią rąstą, nukabinėtą vyskupų laz- 
domis, mitromis, laurų vainikais, abitais, kardinolų skrybėlėmis, ka- 
rūnomis ir tiaromis. Tai Polifemas. Kai Odisėjas jį apakino, Fortūna 
jam įdavė šitą kabyklą su valdžios atributais, idant aklai juos dalytų; 
Polifemas visada joja greta Fortūnos pergalingo kovos vežimo, pen- 
kiasdešimties graikų ir romėnų imperatorių tempiamo, o jame, apsup- 
ta krištolo žvakidžių su degančiomis velykinėmis žvakėmis, stovi 
Fortūna, viena koja įsirėmusi į ratą su sidabriniais kaušais, kurie, ra- 
tui sukantis, prisipildo vėjo ir tuojau ištuštėja, o kita skrodžia orą, 
knibždėte knibždantį chameleonų - jie neša jai ataskaitas, o ji neskai- 
tydama jas plėšo. Įkandin seka rūmų damos, raitos ant dramblių, o jų 
balnai auksiniai, nusėti granatais, rubinais ir chrizolitais. Pirmoji var- 
du Kvailybė, vyriausioji rūmų dama, pažiūrėti tikra baidyklė, bet 
Fortūnos numylėtoji. Iš paskos skuba Nepastovybė, duodama į visas 
puses vedybų pažadus ir kaipmat juos pamiršdama. Tolėliau Įtaika 
prancūziškais pašvitais: suknia iš mirguliuojančių saulėgrąžų vainik- 
lapių, vietoj kepuraitės ant galvos margaspalvė vaivorykštė, o kiek- 
vienoje rankoje po šimtą liežuvių. Įdurmu joja ašaromis paplūdu- 
si grakšti gražuolė gedulo drabužiu, nei auksu, nei brangakmeniais 
nepadabintu: tai Grožybė — prakilni dama, netekusi savo valdovės 

malonės. Ją seka ir nuožmiai persekioja Pavydulystė geltonu apdaru, 
išsiuvinėtu baziliskais ir širdimis. 

— Toji dama minta širdimis ir kitais vidaus organais, — tarė donas 
Kleofas. — Tai tikras dvaro maitvanagis. 

— O štai šitoji, pažiūrėti nėščia, vadinasi Puikybe, - toliau kalbėjo 
Raišys. — Nuo besaikių troškimų ir pretenzijų jai prisimetė vandenli- 
gė. Jai įkandin joja Godulystė, serganti aukso užkietėjimu, bet atsisa- 
kanti geležies klizmos, nes tai nesąs taurus metalas. Anos akiniuotos 
damos su kykais ir ilgais šydais, jojančios ant minotaurų, — tai Fortū- 
nos duenjos: Palūkana, Simonija“', Klastotė, Paskala, Rietena, Paiky- 
bė, Klasta ir Pagyra. Toms damoms margaspalviais deglais šviesdami 
kelią labinasi vagys, sukčiai, astrologai, šnipai, veidmainiai, pinigų 
klastotojai, sąvadautojai, liežuvautojai, tarpininkai, apsirijėliai ir gir- 
tuokliai. Štai tas, kuris joja ant Apulėjaus aukso asilo, — tai Krezas, 
pagrindinis Fortūnos rūmininkas, o jai iš kairės risnoja Astolfas“, 
vyriausiasis arklininkas. Ant statinių su ratais ir su kaušais rankose 
kiokso kvatodami visa gerkle Fortūnos vyno pilstytojai, buvę sostinės 
smuklininkai. Tuntas laukinių, raitų ant asilų, — tai sąskaitininkai, iž- 
dininkai, tiekėjai, teisininkai, istorikai, valdininkai, raštininkai ir kiti 
Fortūnos tarnautojai, vietoj plunksnų naudojantys grūstuvus, o vietoj 
popieriaus — raganosio odą. 

Iš paskos siūbuoja herbais padabintas portšezas, skirtas ypatin- 
giems Fortūnos vizitams. Jį neša pasimainydami Pitagoras, Diogenas, 
Aristotelis, Platonas ir kiti filosofai, visi kaip vienas vilkintys kilto vil- 
nono liemenėmis ir kelnėmis, raide S ir vinimi paženklintais veidais“. 
O štai tie, kurie, išsirikiavę po tris, lydi katafalką — kas raitas ant kars- 
to, kas ant arklio, kas pėsčias, — tai Fortūnos dvaro gydytojai, vaisti- 
ninkai ir barzdaskučiai. Procesijos gale ritasi neregėtas judamas bokš- 
tas — taip, tas pats Babilono bokštas, knibždantis milžinų, nykštukų, 
šokėjų ir komediantų, kurie griežia įvairiais instrumentais, muša būg- 
nus, rėkia, spiegia, spokso ir klausosi pro begalę žibintais nukabinėtų 
langų, laido pro juos ugninius ratus ir petardas. Didžiajame bokšto 
balkone stovi Viltis, milžinė žalia tunika, o prie jos kojų vibžda tarny- 
bų prašytojai: kariai, karvedžiai, teisininkai, visų galų meistrai, įvairių 

mokslų mokytojai, visi apdriskę, išbadėję, netekę vilties. Toje sumaiš- 
tyje jie taip garsiai rėkia melsdami Viltį malonės, jog vienas kito ne- 
girdi. Kitame balkone po dešinei stovi Gausa, vainikuota auksinėmis 
varpomis ir pasipuošusi prašmatniais brokatais su išsiuvinėtais ketu- 
riais metų laikais, svaido pinigų kapšus palankinuose knarkiantiems 
pusgalviams turčiams, kurie tariasi, kad sapnuoja, nes jiems nieko ne- 
reikia. Paskui bokštą traukiasi ilgėliausia vilkstinė — dideliausi veži- 
mai, pilnutėliai maisto produktų ir moteriškų bei vyriškų drabužių, tai 
Fortūnos drabužinė. Įkandin bėga minios plikų ir alkanų, bet ji niekam 
neduoda nė kąsnelio alkiui numarinti, nė skiautelės kūnui prisidengti, 
o jeigu ir apdalytų, dovanos jiems netiktų, nes pagamintos pagal lai- 
mingųjų matą. 

Paskui vilkstinę traukė skrajojantis būrys pamišėlių — pėsčių, rai- 
tų ir važiuotų, kiekvienas savaip iš proto išsikraustęs, nes išprotėjo nuo 
įvairių Fortūnos negandų jūroje ir sausumoje, vieni juokėsi, kiti verkė, 
treti dainavo, ketvirti tylėjo, ir visi keikė Fortūną. O ji pažiūrėti nieko 
nepaisė, idant netyčia ko nors neišklausytų, ir visa ta triukšminga mi- 
nia netrukus dingo baisinguose dulkių debesyse, kurie prarijo ir žmo- 
nes, ir gyvulius, ir bokštą. Išaušo diena, ir saulė vos nepranyko siau- 
bingose dulkėse kaip dangaus šviesulių Beltranas“. 

Abu keliabendriai tuo tarpu pakilo įkalnėn ir įžengė į neseniai pa- 
krikštytą Karmonos miestą“, tą sekyklą po amžinai giedru Andalūzi- 
jos dangumi, kur gyvenimas anaiptol ne toks saulėtas, bet užtat sloga 
niekas neserga. Pasistiprinę vadinamojoje Bajorų užeigoje keptais 
triušiais ir viščiukais, abu keliabendriai nurūko į Seviliją, kurios gar- 
sioji Chiralda“ jau matoma iš Aukštutinio Peromingo užeigos; remda- 
ma dangų, toji dausų dukra galva siekia žvaigždes. 

Donas Kleofas negalėjo atsigėrėti puikia miesto padėtimi ir lai- 
vų margumynu Gvadalkivyro platybėje, krištoline riba skiriančioje 
Seviliją ir Trianą; iš tolo grožėjosi nuostabaus grožio pastatais, kurie 
tarytum mirę kankiniai ir skaistuolės laiko rankose palmių šakas, pui- 
kuodamiesi tarp citronmedžių, apelsinmedžių, citrinmedžių, laurame- 
džių ir kiparisų. Ilgai netrukus abu keliabendriai atsidūrė Toreblan- 
koje, esančioje už vienos lygos nuo garsingojo miesto: ten prasideda 

Sevilijos grindinys ir Žžavingasis skliautinis akvedukas, Gvadairos 
upės vandenis plukdantis iš Karmonos į Seviliją, kuri godžiai išgeria 
juos kaip vandenlige sergantis ligonis, nepalikdama nė lašelio duok- 
lės jūrai, tad Gvadaira — vienintelė pasaulyje upė, atleista nuo šito 
mokesčio. Iš abiejų pusių traukiasi nesuskaitoma gausybė sodybų, 
skendinčių soduose, kur žydi apelsinmedžiai, baltosios rožės ir kara- 
liškieji jazminai. 

Ir tuo metu, kai mūsų keliabendriai atsidūrė netoli Karmonos 
vartų, Raišys pastebėjo pro juos įjojant Šimtaliepsnį, raitą ant žirgo, 
su buože rankoje ir lydimą dviejų pragaro seklių. 

Ir, kreipdamasis į doną Kleofą, Raišys tarė: 

— Matai, kas joja pro Karmonos vartus? Tai antstolis, mano vy- 
resnybės siųstas Sevilijon manęs suimti. Mums reikia saugotis. 

— Man jis tuščia vieta, — atsakė donas Kleofas. — Aš esu įregist- 
ruotas Alkaloje ir nesu pavaldus jokiam kitam teismui, išskyrus uni- 
versiteto. Be to, kaip esu girdėjęs, Sevilija — tai lyg klaidi giria: jei no- 
rėsi, joks Liuciferio ir Belzebubo seklys niekada mūsų neaptiks. 

Sparčiais žingsniais jiedu įėjo į miestą, — Raišys bailiai Žvalgy- 
damasis, pirmas, — ir, paskubomis perlėkę kelias gatves, atsidūrė ne- 
didelėje aikštėje, kur donas Kleofas pamatė prašmatnų pastatą pra- 
bangiu alebastro portalu ir ilgomis taipgi alebastro galerijomis. 

Donas Kleofas paklausė Raišį, kas tai per šventovė, ir tas atsakė, 
jog tatai anaiptol ne šventovė, nors jos sienose iškalta šitiek marmu- 
rinių Jeruzalės kryžių“, o Alkalos kunigaikščių, Tarifos markizų, Mo- 
raleso grafų ir Andalūzijos valdytojų rūmai; nūnai, nesant tiesioginių 
įpėdinių, tos giminės neapžvelgiamos valdos atiteko didžiajam kuni- 
gaikščiui de Medinaseliui, kurio didybei pabrėžti nieko daugiau ne- 
reikia pridurti, nes Foksų ir Serdų palikuoniui niekas neprilygsta. 

— Pažįstu tą didįjį kunigaikštį, — tarė donas Kleofas, - esu matęs 
jį sostinėje. Jis toks taurus ir išmintingas, kaip ir pritinka prakilniam 
didikui. 

Šitaip šnekučiuodami, jie atsidūrė Karaliaus Petro galvos gatvė- 
je - dabar ji vadinasi Lempelės gatve, - paskui, perėję Abatų ir Kur- 
pių gatves ir nedidelę Būgno aikštę, pasiekė Vandenų gatves, pačias 
atkampiausias Sevilijoje, ir apsistojo užeigoje. 

Tuo metu mūsų astrologą ir magą ištiko apopleksijos smūgis, ir 
kipšiukas Kairys, Raišio įpėdinis, nusinešė jį į pragarą, ir ten astrolo- 
go dvasia, išsiritusi iš kūno kiauto, nuogutėlė stojo prieš Liuciferį, 
melsdama nubausti nenaudėlį, sudaužiusį kolbą. Nesnaudė ir dono 
Kleofo įžeista donja Tomasa: gavusi kitą arešto orderį ir prasimaniu- 
si naują jaukintinį, galeonuose tarnaujantį kareivį, ėmė ruoštis Sevili- 
jon, geisdama atsikeršyti ir priversti tą madridiškį licenciatą Vireną 
vesti ją, nuniurkytą Olimpiją“, — mat buvo nugirdusi, kad jis ten 
slapstosi. 

Donas Kleofas ir jo keliabendris nekišo nosies iš užeigos, kad 
nepakliūtų į akis Šimtaliepsnio sekliams Žiežirbai ir Raizgiui. Vieną 
vakarą jiedu užlipo ant plokščio stogo — tokie namai visoje Sevilijo- 
je - pakvėpuoti tyru oru ir iš aukštumos apžvelgti tankiai gyvenamą 
miestą, tą Ispanijos ir viso pasaulio pilvą: mat Sevilija, tas Europos 
strutis, geba virškinti pačius tauriausius metalus ir po visus Žemės 
kampelius varinėja maistinguosius syvus, kurie randasi skrandyje 
perdirbus užjūrio auksą ir sidabrą. Donas Kleofas apstulbo regėda- 
mas devynias galybes namų, taip tankiai suspaustų vienas prie kito, 
jog išsisklaidę netilptų visoje Andalūzijoje. 

— Parodyk man vieną kitą Sevilijos įžymybę, — tarė jis kelia- 
bendriui. 

Raišys jam tarė: 

— Jau vien iš tos varpinės, matomos per tokį atstumą, gali supras- 
ti, jog tai tik dalelė nuostabaus pastato — katedros, didžiausios visų 
šventyklų, statytų senovėje ir mūsų laikais. Neimsiu smulkiai pasa- 
koti visų jos stebuklų. Pasakysiu tiek, jog Velykų žvakei reikia aš- 
tuoniasdešimt keturių arobų* vaško, o bronzinė lempelė, uždegama 
Didžiąją savaitę, yra tokio didumo ir taip išmoningai ir prabangiai iš- 
raižyta, jog netgi pagaminta iš aukso nebūtų šitiek kainavusi. Monst- 
rancija yra varpinės pavidalo, nulieta pagal tą patį piešinį ir modelį, 
tik iš sidabro. Choro galinė siena išdabinta pačiais gražiausiais ir 
brangiausiais brangakmeniais, išgaunamais žemės gelmėse, o didysis 
altorius — tai lyg Saliamono šventykla. Bet išeikime iš katedros, nes 


* Aroba - svorio matas, lygus 11,5 kg. 

mums, šėtonams, netgi mintimis nevalia ten užklysti, o juo labiau 
apie ją kalbėti. Verčiau pažvelkime į aną pastatą, vadinamą Birža, 
sukirptą iš šventojo Lauryno apdaro skiaučių ir pastatytą Eskoriale 
pagal Pilypo II brėžinius. Po dešinei nuo Biržos dunkso Alkasaras, 
Kastilijos karalių rezidencija nuo senovės laikų ir amžino pavasario 
prieglobstis; rūmų komendantas — šviesiausiasis grafas kunigaikštis 
de Sanlukaras la Majoras, galingasis Atlantas greta mūsų ispanų He- 
raklio, kurio absoliučiai valdžiai kunigaikščio išmintis praverčia kaip 
kompasas, ir jei nebūtų Buen Retiro, neprilygstamo architektūros še- 
devro, kur šitiek puikių pastatų, parkų ir tvenkinių, Sevilijos Alkasa- 
ras pranoktų visus pasaulio karalių rūmus, o ypačiai savo sosto mene, 
kurios planą jo didenybei karaliui donui Pilypui IV įkvėpė Apvaiz- 
da, — toje menėje žado netenka susižavėjimo kupinos širdys ir blėsta 
visos kitos grožybės. 

Artėliau matai Prekybos rūmus, gana dažnai išgrįstus aukso ir si- 
dabro luitais. Greta jų kiti rūmai, kurie priklauso narsingajam grafui 
de Kantaniljai, karaliaus favoritui, garsingam didikui, galantiškam 
dvaro kavalieriui ir bebaimiui kariui arenoje, publikos numylėtiniui ir 
karalių pasididžiavimui, — tai išpažįsta jo iečiai išpažinties eidami 
Tarifos ir Charamos buliai. Toliau, šalia Chereso vartų, milžiniški Pi- 
nigų kalyklos rūmai, kur nelyginant grūdai amžinai kūpso krūvos 
aukso ir sidabro, o štai ten Muitinė, slibinas, ryjantis visas pasaulio 
prekes dvejais nasrais, vieni Žioji miesto pusėn, kiti - upės, kur yra 
Aukso bokštas* ir molas, iš galeonų lyg iš kaulų čiulpus iščiulpiantis 
viską, ką jie atgabena savo triumuose. Iš dešinės medinis Trianos til- 
tas, laikomas trylikos laivų. Dar toliau, prie pat upės, matai Kuevasą, 
garsingąjį Šventojo Bruno karteziečių vienuolyną, kur vienuoliai, 
nors ir davę tylėjimo įžadą, gyvena ant sausumos liežuvio. Kitame 
Gvadalkivyro krante plyti Chelvesas, senovės maurų romansuose ap- 
dainuota turnyrų nendrinėmis ietimis vieta, o šiuo metu ten gyvena 
šlovingieji grafai ir didysis kunigaikštis de Veragva, savo garsingojo 
tėvo paveikslas ir atvaizdas“, 


iš tolo lenkia jį ir negandos, ir bėdos, 
jisai Kolumbas, Kastras ir Toledas. 

— Ei bičiuli, imi rimais kalbėti, — tarė donas Kleofas. 

— Ir neatsitiktinai taip atsitiko, — atsiliepė Raišys. — Tam vyrui 
liaupsinti proza netinka. 

Ir kalbėjo toliau: 

— Štai ten Alamiljas, kur apstu kuojų, eršketų ir mekšrų. Tolėliau, 
žemupio link, - Algaba, valdoma šlovingųjų markizų de Algabų, de 
Ardalesų, grafų de Tebų, visame kame tikrų Gusmanų. Toje pat pusėje 
matai Kasteljarą, Ramiresų i Saavedrų dvarą, o už vingio — Viljaman- 
rikę, priklausančią de Sunjigoms, kilusiems iš senos Becharų giminės, 
kurios paskutinysis markizas buvo nelaimingasis Gusmanas dusyk 
Gerasis, Indijų didžiojo patriarcho, karaliaus kapeliono ir vyriausiojo 
išmaldų dalytojo brolėnas, kurio taurus dievobaimingumas puikiai 
derinasi su jo titulu ir aukšta kilme, o dar toliau, žemupio link, - San- 
lukaras de Barameda, jo brolio, didžiojo kunigaikščio de Sidonijos, 
vandenyno numylėtinio ir Andalūzijos bei viso Ispanijos pajūrio gene- 
ralisimo, dvaras ir sostas; jūra ir sausuma pavaldi jo buožei ir perga- 
lingai rankai, mūsų karaliui garantuojančiai amžiną valdžią šioje pa- 
dangėje, savo šlove keliančioje pavydą visam pasauliui. Tačiau artėja 
naktis, ir idant nenublanktų šios liaupsės, šiandien man dera garbingai 
jas baigti, tad visa kita atidėkime rytojaus dienai. 

O dabar nusileiskime nuo terasos, prasimanykime vakarienę ir 
pasivaikščiokime po miestą — pasigrožėsime garsingąja Tuopų girai- 
te, kurią pasodino ir dviem Heraklio stulpais padabino grafas de Ba- 
rachas, buvęs karaliaus tarėjas" Sevilijoje, o vėliau Kastilijos tarybos 
įŽymusis vadovas. 


AŠTUNTAS ŠUOLIS 


Tuo tarpu donja Tomasa, prasimaniusi mūsų minėtą arešto orde- 
rį, nusisamdė dvivietį arklinį portšezą ir nešulinį mulą, užkrovė ant jo 
porą skrynių su savo baltiniais, taipgi jaukintinio kareivio mantą, ap- 
sitaisė lygu jo dvynas brolis ir, kaip ir dera jos vardo ir padėties da- 
mai, pratusiai lakstytis, drauge su naujuoju gerbėju nurūko iš Madrido 

Sevilijon. O mūsų astrologo niekaip nesugebėta palaidoti, kilus ne- 
sutarimams dėl testamento, jo surašyto kelios dienos prieš mirtį ir gi- 
minaičių aptikto rašomajame stale: tai pinkliai bylai išpainioti jiems 
teko kreiptis į teismą. 

Na o Raišys su donu Kleofu miegojo iki antros valandos dienos, 
nes beveik kiaurą naktį bastėsi po Seviliją, paskui pasivaišino gardžia 
vietine žuvimi ir skaniausia pasaulyje duona, vadinama galisų banda, 
ir donas Kleofas vėl nuėjo pogulio, tuo tarpu jo keliabendris ėmėsi žy- 
gių, kad tamsybių viešpats atleistų jam prasižengimą. Vakare jiedu vėl 
pakilo į minėtą terasą, ir Nelabasis toliau pasakojo apie įžŽymiausius 
Sevilijos rūmus, kurių vakar nespėjo aprodyti bičiuliui tame tautų aki- 
vare. Staiga donas Kleofas dusyk atsiduso, ir Raišys jį paklausė: 

— Kas tau dingtelėjo į galvą, drauguži? Kokie prisiminimai taip 
uždegė tau širdį, jog iš krūtinės išsiveržė tiedu liepsnos liežuviai? 

— Bičiuli, prisiminiau Madrido Didžiąją gatvę ir prašmatnų srau- 
tą, tokiu metu paprastai almantį ja Prado link, — atsakė studentas. 

— Visa tai galime pamatyti lygiai taip lengvai, kaip būdami vie- 
toje, — tarė Velnias. — Paprašyk šeimininkę veidrodžio, ir turėsi tokį 
malonumą, kokio kaip gyvas nesi patyręs. Žinia, aš galiu akimoju nu- 
lakinti tave savo pašto arkliais, nes šeriu juos ne avižomis, 0 vėjo 
sparnais, bet nenoriu palikti Sevilijos, kol nepamatysiu, kuo baigsis 
Šimtaliepsnio ir čionai atskubančios tavo damos žygiai, be to, man la- 
bai gera šiame mieste — mat šičia viskas trenkia nešvaria sąžine, ati- 
tvinstančia iš Indijų. 

Kaip tik tuo metu terasoje pasirodė Rufina Marija, užeigos šei- 
mininkė, tarkime, lyg riešutmedžio, lyg šokolado spalvos dama, kad 
nereiktų vadinti mulate, patyrusi locmanė, žinanti slapčiausius kelius 
į visus Sevilijos blogos šlovės namus, ir sakalė skrajūnė, kapšelį iš 
svetimšalio kišenės sugebanti įvilioti į nagus kekšei naujokei, susivo- 
kusiai pasinaudoti jos paslaugomis. Vilkėjo ji balta olandiškos drobe- 
lės palaidinuke pūstomis rankovėmis, baltu kartūniniu sijonu, avėjo 
aukštakulniais bateliais ir, kaip tamsiaodžių įprasta šiame krašte, vie- 
toj kojinių mūvėjo puskojinėmis. Tokiu metu, dideliausiu veidrodžiu 
ir šukomis nešina, Rufina Marija visada lipdavo terason šukuotis. 

Naudodamasis proga, Raišys be galo galantiškai paprašė ją veid- 
rodžio ir, paaiškinęs, kam jis reikalingas, pridūrė: 

— Žinau, jog ponia šeimininkė turi polinkį į tokius dalykus, todėl 
gali taipgi šičia pabūti. 

— Ak pone, jei turite galvoje juodąją magiją, tai dėl jos tikrai iš 
proto kraustausi, - atsakė Rufina Marija. - Mat kilusi esu iš Trianos, 
sugebu burti iš pupų ir darbuotis rėčiu smagiau nei visos čionykštės 
būrėjos ir moku dar šaunesnių triukų, kuriuos atsidėkodama mielai 
parodysiu jūsų malonybėms, nors blaivaus proto Žmonės tvirtina, jog 
būrimas — paikystė. 

- Ir sako tiesą, — tarė Raišys. — Šiaip ar taip, ponia Rufina Mari- 
ja, tai, ką ketinu parodyti savo bičiuliui, verta tokios smegeningos 
damos kaip tamsta. Žiūrėkite atidžiai. 

Ir, paėmęs veidrodį į rankas, tarė: 

— Tuojau parodysiu jums abiem, kas šiuo metu darosi Madrido 
Didžiojoje gatvėje, — toks dalykas įmanomas nebent šėtonui ir man. 
Perspėju, jog liaupsindamas laikysiuosi Apskritojo Stalo tvarkos, idant 
kiekvienas būtų priešaky, ne taip kaip kreditoriai, kurie tik ir taikosi 
vienas kitą aplenkti. 

— Ak pone, pradėkite! — tarė Rufina. - Bus gražu pažiūrėti, jūsų 
malonybe. Mat, maža būdama, lankiausi sostinėje su tokia dama, ku- 
ri vijosi Kalatravos ordino kavalierių, atvykusį pareikšti savo teisių, 
o paskiau tėvai susigrąžino mane atgal Sevilijon, bet aš niekad ne- 
galiu pamiršti tos gatvės ir mielai į ją pasižiūrėsiu dar kartą, kad ir 
veidrodyje. 

Vos šeimininkė baigė kalbėti, veidrodyje pasirodė karietos, pus- 
karietės, portšezai, raiteliai ir tokia gausybė žavingų damų tviskan- 
čiais prašmatniais pašvitais, lyg balandis ir gegužė būtų pažėrę savo 
dovanas ir nuo dangaus pabirusios Žvaigždės. 

Donas Kleofas žiūrėjo išsproginęs akis, ar nepasirodysianti don- 
ja Tomasa, kurią vis dar saugojo širdyje, kad ir patyręs šitiek apga- 
vysčių. Ak, iškrypusi žmogaus prigimtie! Abejingumas mus kursto, o 
palankumas atstumia. Tačiau tuo metu donja Tomasa savo dvisėdžiu 
portšezu jau buvo pravažiavusi Iljeską. 

Apdujusi iš susižavėjimo, Rufina Marija spoksojo į galybę di- 
džiūnų, tame pasaulio teatre atliekančių įvairiausius vaidmenis. 

— Pone, parodykite man karalių ir karalienę, — kreipėsi ji į Raišį. — 
Jeigu jau pasitaikė tokia proga, nenoriu jos praleisti jų nepamačiusi. 

— Dukrele, jų didenybės nesirodo tarp mirtingųjų, - atsakė Rai- 
šys, — bet jeigu pageidaujate juos paregėti savo akimis, veikiai atsi- 
dursime ten, kur išsipildys jūsų noras. 

— Davėte žodį — ištesėkite, — tarė Rufina. 

Ir kalbėjo toliau: 

— O kas tasai prakilnus didikas, kuris, prašmatniai lydimas pažų 
ir liokajų, važiuoja karieta, verta pačios saulės? 

Raišys atsakė: 

— Tai Kastilijos admirolas donas Chuanas Alfonsas Enrikesas de 
Kabrera, kunigaikštis Medina de Riosekas ir grafas de Modika, įva- 
ręs baimės prancūzams kautynėse ties Fuenterabija“. 

— O Viešpatie! — sušuko Rufina. — Tai jis išgrūdo prancūzus iš 
mūsų Ispanijos'? Tesaugo jį Dievas ilgus metus! 

— Jiedu su narsinguoju markizu de los Velesu prilygsta neprilygs- 
tamajam Pelajui“, išvadavusiam gimtąją Kastiliją, — atsakė Raišys. 

— O kas sėdi anoje karietoje, panašioje į Pavasario vežimą? — pa- 
klausė Rufina. 

— Grafas de Oropesa i Alkaudetė, taurių polėkių didžiūnas, kurio 
gyslomis teka Toledų, Pimentelių ir Portugalijos karalių kraujas,- tarė 
Raišys. — Iš dešinės laikosi jo pusbrolis Kinjonesas i Pimentelis, gra- 
fas de Luna, Leono Benavidesų giminės galva, grafo de Benaventės 
pirmagimis sūnus, ligi šiolei pirmaujantis visoje Ispanijoje. Toliau 
antai ana karieta važiuoja grafas de Lemas i Andradė, markizas de Sa- 
rija, Kastrų ir Enrikesų giminės atžala, Šventojo Jokūbo ordino vy- 
riausiasis dignitorius, priklausantis didžiojo kunigaikščio de Archonos 
dvarui, išmaningas ir taurios dvasios vyras, tikras didžiūnas, o tolė- 
liau - grafas de Monterejus i Fuentesas, karaliaus vietininkas Italijo- 
je; būdamas Neapolio vicekaralius, pelnė didžiausią pagarbą abiejose 
Sicilijose ir perdavė valdžios vairą didžiajam kunigaikščiui de las To- 
resui, markizui de Feličei i Toraliui, Aviadoso tvirtovės komandorui, 

jo didenybės dvaro stalininkui, kuris yra taipgi Astiljano princas ir 
Sabionetos didysis kunigaikštis — pastarasis titulas labiausiai atitinka 
jo didybę. Jį lydi tokios pat aukštos kilmės ir dievišku protu Italijoje 
pagarsėjęs markizas de Alkanjisas Almansa Enrikesas i Borcha. An- 
tai važiuoja išmintingasis konetablis Velaskas, jo didenybės kamera- 
rijus, su broliu markizu del Fresnu. Įkandin seka kunigaikštis de Icha- 
ras Silva i Mendosa i Sarmientas, markizas de Alenkaras i Ribadejas, 
karaliaus dvaro numylėtinis ir šaunus raitelis — puikiai jodinėja tiek 
paprastame, tiek riterio balne, tuo pelnydamas teisę per Tris Karalius 
valgyti prie vieno stalo su karaliumi. Šalia jo - markizas de los Bal- 
bases Espinola, kurio narsingasis tėvas pelnė nevystančią šlovę gimi- 
nės vardui. O štai grafas de Altamira Moskosas i Sandovalas, aukštos 
kilmės didikas ir visame kame tikras riteris, jos didenybės karalienės 
vyriausiasis štalmeisteris. Antai markizas de Pobaras Aragonas su sa- 
vo broliu donu Antoniju de Aragonu, Ordinų tarybos ir Inkvizicijos 
valdybos nariu. O ten skersai gatvės važiuoja markizas de Chodaras 
ir grafas de Penjaranda, abu Kastilijos karališkosios tarybos nariai, iš- 
minties bokštai ir aukštos kilmės įsikūnijimas. 

— O kas tiedu viena karieta važiuojantys jaunikaičiai'? - paklausė 
Rufina. — Iš pažiūros jie vienmečiai ir abu turi po auksinį raktą. 

— Tai markizas de la Hinochosa, grafas de Agilaras ir senjoras de 
Los Kameros, vardu Ramiresas de Areljanas, — atsakė Raišys. — O ki- 
tas — markizas de Aitona, kaip ir tėvas muzikos ir poezijos globėjas. 
Jiedu abu kamerarijai. 

— O ten kas per karieta, pilnutėlė prašmatnių aukštakilmių jauni- 
kaičių? — sušuko užeigos šeimininkė. 

— Ji priklauso kunigaikščiui del Infantadui, Mendosų i Sandovalų 
giminės galvai, markizui de Santiljanai i Kenetei. grafui de Saldanjai 
i Realiui de Mansanaresui"“, kuris yra savo šlovingojo tėvo paveikslas 
ir atgamas, — atsiliepė Raišys. — Drauge su juo važiuoja markizas de 
Almenara, mandagiausias, galantiškiausias ir mėgstamiausias dvaro 
riteris, garsingojo markizo de Oranio sūnus, daugiau — šaunus riteris 
admirolas de Aragonas, daugiau — markizas de San Romanas, tikras 
riteris, didžiojo markizo de Velados, Orano, Olandijos ir Zelandijos 

siaubo, įpėdinis, o su juo — jo brolis markizas de Salinas, didis tiek 
kūnu, tiek dvasia, jiedu abu kaip du vandens lašai panašūs į savo gar- 
singąjį tėvą, daugiau — donas Injigas Hurtadas de Mendosa, kuni- 
gaikščio del Infantado pusbrolis. Visi jie šaunūs ir prakilnūs bajorai, 
kuriems pakanka vien tarti savo vardą, kad užkąstų žadą gandai, pri- 
pažindami savo bejėgiškumą. Juos lydi donas Fransiskas de Men- 
dosa, vienas įtakingiausių vyrų karaliaus dvare, visų numylėtinis, 
šaunus raitelis, puikiai sėdintis bet kokiame balne, ir neprilygstamas 
kovotojas tiek juodąja, tiek baltąja špaga. 

— O čia kas per tuntas joja? — paklausė Rufina. 

— Jeigu jos palengva, spėsiu tau juos išvardyti, — atsiliepė Rai- 
šys. — Pirmieji du — tai grafas de Melgaras ir markizas de Penjafielis"“', 
kurių vardai gieda ditirambus jų drąsai; toliau — donas Baltasaras de 
Sunjiga ir jo brolis grafas de Brandevilja, markizo de Mirabelio sū- 
nūs, visa kuo atsigimę į tėvą; toliau — grafas de Medeljinas Portoka- 
reras, O įkandin jo — princas de Arembergė, kunigaikščio de Ariskoto 
pirmagimis sūnus; toliau — markizas de la Guardija, vadinamas An- 
gelu, markizas de la Liseda Silva i Manrikė de Lara ir donas Djegas 
Gomesas de Sandovalas, Kalatravos ordino vyriausiasis komandoras, 
markizas de Viljasoresas Anjoveras i Humanesas, donas Baltasaras de 
Gusmanas i Mendosa, šlovingosios Orgasų giminės atžala, Arijas 
Gonsalas, grafo de Punjonrostro pirmagimis sūnus, sekantis savo gar- 
singojo tėvo pėdomis ir svajojantis prilygti nenugalimajam seneliui. 
Štai joja grafas de Molina su broliu donu Antoniju Mesija de Tobaru, 
vienas kitam laiduojantys garbę, tarp jų - donas Fransiskas Lusonas, 
kurio vardas skamba visame Madride, o tauri širdis vargu ar tilptų 
milžino krūtinėje. Jam įkandin joja jo giminaitis, narsingasis riteris 
donas Chosė de Kastrechonas, — jiedu abu šviesiausiojo Kastilijos 
tarybos vadovo sūnėnai. Jiems iš paskos karieta važiuoja Pastranos 
kunigaikštis, Silvų giminės galva, šviesaus proto ir didžios galybės 
didikas, o su juo — markizas de Palasijas, karaliaus mažordomas ir 
vienintelis Meno Rodrigeso de Sanabrijos, Sanabrijos valdovo ir ka- 
raliaus dono Pedro vyriausiojo mažordomo, palikuonis, prakilnus di- 
dikas grafas de Grachalis ir grafas de Galvė, Pastranos kunigaikščio 

brolis, tikro riterio pavyzdys, kuris išsaugotų galantiškumą netgi tuo 
atveju, jeigu jo nebeliktų visame pasaulyje. Visi kiti kunigaikščio pa- 
lydovai — įvairių mokslų ir menų pažibos, tokia visados esti jo svita. 
Dabar jis kalbasi su gretima karieta važiuojančiu dėde princu de Es- 
kilaču ir broliu donu Karlu, kunigaikščiu de Viljaermosa: dėdė - jo 
didenybės valstybės tarybos narys, o brolis — poetų karalius. Su jais 
važiuoja donas Fernandas, jaunasis kunigaikštis de Viljaermosa, ku- 
rio narsa prilygsta jo protui, ir donas Fernandas de Borcha, Montesos 
vyriausiasis komandoras, jo didenybės kamerheras, išklausęs dvide- 
šimt du vicekaralių mokslo kursus ir išmone nenusileidžiantis abiem 
Santa Krusas, ispanų Neptūnas ir mūsų valdovės karalienės vyriau- 
siasis mažordomas. O štai grafas de Alba de Listė su markizu de Ta- 
bara ir grafu de Punjonrostru, jiems iš paskos važiuoja kunigaikštis de 
Nočera, Neapolio Hektoras, dabartinis Aragono gubernatorius. Įkan- 
din darda karieta grafas de Korunja Mendosa i Hurtadas, devynių 
Mūzų numylėtinis, kastilų poezijos pasididžiavimas, o drauge su juo — 
grafas de Montalvanas Pačekas i Chironas. Antai markizas de Ma- 
lagonas Uljoa i Saavedra ir markizas de Malpika Barosas i Ribera, 
taipgi markizas de Fromista, markizo de Karasenos tėvas, Italijoje pa- 
garsėjęs kastilų Marso vardu, ir grafas de Orgasas Gusmanas i Men- 
dosa de Santo Domingo ir San Ildefonsas, — visi jie karaliaus ma- 
žordomai. Antai karieta važiuoja markizas de Floresdavila Sunjiga 
i Kueva, kurio sūnėnas didysis kunigaikštis de Albukerkė su ginklu 
rankoje grumiasi Flandrijoje, o anksčiau, būdamas kapitonas genero- 
las, kariavo Orane, kur apstulbino visą Afriką, vidury Berberijos!“, 
už dvidešimt penkių mylių nuo sienos, iškeldamas savo karaliaus vė- 
liavas. Antai grafas de Kastroljanas, Neapolio Adonis. O štai grafas 
de Garsiesas Kesada ir Andalūzijos pažiba markizas de Velmaras, 
markizas de Tarasona ir grafas de Ajala Toledas i Fonseka, grafas de 
Santistebanas i Kosentaina ir grafas de Sifuentesas, - visi jie didžios 
išminties vyrai; jiems iš paskos važiuoja grafas de Kalsada, o toliau — 
kunigaikštis de Penjaranda Sandovalas i Sunjiga. O ana karieta darda 
donas Antonijas Luna ir donas Klaudijas Pimentelis, Ordinų tarybos 
nariai, draugystės ir taurumo Kastoras ir Poluksas. 

— O Viešpatie! — sušuko Rufina. — O štai šitas, kaip tik dabar va- 
žiuojantis karieta, man regis, yra sevilietis, vardu Luisas Ponsė de 
Sandovalas, markizas de Val de Ensinas, — iš veido atrodo toks pažįs- 
tamas, lyg būčiau augusi jo namuose. 

Raišys į tai atsakė: 

— Tai prakilnus bajoras, mėgstamas ir šičia, ir sostinėje, o tat jau 
nemažas nuopelnas. Greta jo sėdi markizas de Ajamontė, Kastiljų i 
Sunjigų garsingos giminės atžala. Neką mažiau kilmingas ir anas, 
važiuojantis gretima karieta, — tai grafas de la Puebla del Maestrė, ku- 
rio gyslomis teka ne vien grafų, bet ir ordino magistrų kraujas, daug 
vilčių teikiantis jaunikaitis, vertas didžių turtų, kurių jam šykšti For- 
tūna. Antai grafas de Kastriljas Haras, didžiojo markizo del Karpijo 
brolis, Indijų tarybos vadovas, o jam įkandin važiuoja markizas de 
Ladrada ir jo sūnus grafas de Banjosas Serda, garsingos Medinaselių 
giminės pažibos. O štai markizas de los Truchiljosas, narsingas rite- 
ris. Toliau matome grafą de Fuensalidą su donu Chaime Manueliu, jo 
didenybės kamerheru, abiejų vandenynų viešpačio kunigaikščio de 
Makedos i Nacheros broliu. 

— Sakykite, jūsų malonybe pone licenciate, kas per ištaigūs rūmai 
dunkso prieš juvelyrų krautuves? — paklausė Rufina. 

— Tie rūmai priklauso grafui de Onjatei, Ladronų de Gevarų gi- 
minės šviesuliui, ispanų Merkurijui, grafui de Viljamedianai, kurio 
tėvas nūnai rikiuoja imperatorius ir vadovauja Ordinų valdybai, — at- 
sakė Raišys. 

— O kas tai per galerija, knibždėte knibždanti žmonių? — paklau- 
sė Rufina. — Ten kokia nors šventovė, ar ne? Ir ką ten veikia tokia 
gausybė žmonių margais drabužiais? 

— Tai Šventojo Pilypo galerija prie Šventojo Augustino vienuoly- 
no, - atsakė Raišys, — vadinamoji kareivių plepykla — naujienos ten 
gimsta anksčiau už pačius įvykius. 

— O kas ten šitaip prašmatniai laidojamas? — paklausė donas 
Kleofas, ne mažiau už mulatę stebuklingo reginio apstulbintas. - An- 
tai eisena traukia Didžiąja gatve... 

— Ogi mūsų astrologas, — atsakė Raišys. — Visą gyvenimą gavė- 
jo, kad visi tie dykūnai, jam pasimirus, surytų jo labą. Gyveno kaip 

atsiskyrėlis, o testamente savo giminėms įsakė nešti jo kūną Didžiąja 
gatve. 

— Tokiam pasižmonėjimui karstas — pati tinkamiausia karieta, — 
tarė donas Kleofas. 

— Tiesą pasakius, įprasčiausia, - pridūrė Raišys, — ir dažniausiai 
pasitaikanti kelyje. Dabar, man regis, - kalbėjo jis toliau, - mano val- 
dovai bus man atlaidesni: laidą, kurio reikalavo už mane, jau turi sa- 
vo rankose, o netrukus ir kita pusė, tai yra astrologo kūnas, keliaus 
dvasiai iš paskos mėgautis mūsų sieros voniomis. 

— Gero jam katilo ir kaitrios ugnies! — palinkėjo donas Kleofas. 

Rufina išpūtusi akis Žiūrėjo į Didžiąją gatvę ir negirdėjo jųdvie- 
jų pokalbio. Kreipdamasis į ją, Raišys tarė: 

— Dabar, ponia šeimininke, pabūsime ten, kur išsipildys jūsų pa- 
geidavimas: prieš mus Saulės vartai ir Didžioji aikštė, kur renkasi 
Madrido grietinėlė. Štai tas nuostabaus grožio mėlynojo akmenėlio ir 
alebastro fontanas — tai Sėkmės fontanas, kur lyg kreditoriai teisme 
pusnuogiai vandennešiai baskai vienas per kitą stengiasi kaip galima 
greičiau prisipildyti savo ąsočius. O čia Šventojo Pranciškaus Pau- 
liečio Pergalės vienuolynas — minoritai vienuoliai mėgdžioja kaip 
įmanydami savo romų, nusižeminusį globėją'“, nūnai sėdintį Dievo 
rūmuose tame krėsle, kur anksčiau sėdėjo mūsų viešpats Liuciferis, 
nutrenktas pragaran už išpuikimą. O štai priešais ir tie, kuriuos jums, 
ponia šeimininke, žadėjau parodyti. 

Tačiau mulatė nesiklausė, ką Raišys pasakoja donui Kleofui, ir 
pati viena vis šūkčiojo: 

— Koks tų ponų gražumėlis! Atrodo, lyg čia pat juos matyčiau! 

— Pirmas važiuoja mūsų valdovas karalius, — tarė Raišys. 

— Tai bent vyras! — sušuko mulatė. - O kokie šaunūs ūsai! Ir iš 
stuomens, ir iš liemens tikras karalius! O kokia graži mūsų valdovė 
karalienė, sėdinti šalia vyro, kaip dailiai apsirengusi ir susišukavusi! 
Tesaugo juos Dievas! O kas tasai gražutis vaikelis, kurį matau su jais? 

— Mūsų valdovas sosto įpėdinis, — atsakė donas Kleofas. - Man- 
ding Viešpats jį bus sukūręs pasižiūrėdamas į angelus. 

— Telaimina jį Dievas! - atsiliepė Rufina. — Kad tik nenužiūrėčiau 
jo bloga akimi! Tegu sau gyvena per amžius ir niekada nepaveldi 

sosto, O jo tėvui linkiu gyvuoti šitiek šimtmečių, kiek jo valstybėje 
esama dantų ant tvirtovių sienų. Ak, pone, o kas tasai bajoras? — to- 
liau kalbėjo ji. - Apsirengęs kaip turkas, o šalia jo tokia gražutė po- 
nia ispaniškais pašvitais. 

— Anaiptol ne kaip turkas, o kaip vengras, - atsakė Raišys. — Mat 
tasai bajoras — Vengrijos karalius donas Ferdinandas Austras, karū- 
nuotasis Vokietijos imperatorius ir Romos karalius, o jo žmona — im- 
peratorienė Marija, šviesiausioji Kastilijos sosto įpėdinė. Netgi mes, 
velniai, - pridūrė jis, kreipdamasis į doną Kleofą, — šloviname ir gar- 
biname jų didenybes. 

— O kas tasai gražuolis plevenančiomis garbanomis? — paklausė 
mulatė. — Jis joja vidury būrio karių toks stotingas, toks puikus ir di- 
dingas, jog visi aplink neatitraukia nuo jo akių. 

— Tai šviesiausiasis sosto įpėdinis donas Fernandas'““, — atsakė 
Raišys. — Dabar jis vietoj brolio valdo Flandriją, be to, yra Toledo ar- 
kivyskupas ir Ispanijos kardinolas. Jis padovanojo tiek bilietų praga- 
ran prancūzams ir olandams, jog nuo tos dienos, kai jis Praamžiaus 
sutvertas, ten dar nematyta tokios spūsties, o betgi kadaise sugriuvo į 
jį Darijaus ir Kserkso kariaunos! Manding netrukus ims dykai dalyti 
bilietus į pragarą taipgi liuteronų, kalvinistų ir protestantų žmonoms, 
nes jos taip uoliai seka vyrų pėdomis, jog skaistykla kasdien perveda 
mums vis daugiau pinigų už jų nusipirktus bilietus. 

— Ak, kaip norėčiau jį išbučiuoti! — sušuko mulatė. 

— Toje šalyje, kur jis gyvena, pabučiavimais nieko nenuste- 
binsi'“", — atsiliepė donas Kleofas. — Tame krašte patsai Judas įdiegė 
Šį paprotį. 

— Kaip gaila, kad jau temsta, — tarė Rufina. — Jau nebematyti tų 
ponų Didžiojoje gatvėje. 

— Visi jie jau nuvažiavo į Pradą, - atsakė Raišys, — ir Didžiojoje 
gatvėje nebėra į ką žiūrėti. Imkite, jūsų malonybe, savo veidrodį, ki- 
tąsyk parodysime jums Mansanaresą, tik juokais pavadintą upe, - 
kaip nesijuoksi matydamas žmones einant maudytis ten, kur nėra 
vandens, vien drėgnas smėlis! Tikra palaikytum ją nebent tamsoje 
kaip Navaros monetą'“, bet jos pakrantėse suvalgyta ir išgerta nepa- 
lyginamai daugiau nei prie visų kitų upių. 

— Bet užtat ji visų upių apsčiausia, — atrėmė donas Kleofas, - vy- 
rų, moterų ir karietų joje daugiau nei žuvų abiejuose vandenynuose. 

— O aš jau buvau bepradedąs nerimauti, kad neimsi ginti savo 
upės, — tarė Raišys. — Pasakyk visa tai baskui, patarusiam madridie- 
čiams arba parduoti savo tiltą, arba nusipirkti upę. 

— Didesnės upės Madridui ir nereikia, — tarė donas Kleofas. — Ir 
šiaip jau ten Žmogų šaukšte vandens prigirdo, o to rechidoro, pada- 
vusio teisman varles nuo sudegusio malūno, ir tokioje upėje negaila 
prigirdyti. 

— Na ir taurios širdies esi, done Kleofai, — tarė Raišys. - Rechi- 
dorams, ir tiems nesi maloningas. 

Jie nusileido nuo plokščio stogo, ir Rufina priminė Raišiui paža- 
dą rytojaus dieną dar šį tą parodyti. 

Bet tatai ir visus kitus nutikimus palikime kitam šuoliui. 


DEVINTAS ŠUOLIS 


Kaip ir praeitą naktį abu keliabendriai išėjo pasivaikščioti po 
Seviliją, ir nors jos gatvės — Kretos labirinto dukros, Raišys pranoko 
Tesėją, sugebėdamas be Ariadnės siūlo nuvesti tiesiai į Kunigaikščio 
kvartalą — erdvią aikštę, padabintą ištaigingais kunigaikščių de Sido- 
nijų rūmais. Apie šeimininkų taurumą byloja karūnuotame herbe pa- 
vaizduotas berniukas su stiletu — kaip Izaoką, nuolankų likimui, gel- 
bėdamas garbę jį paaukojo tėvas donas Alonsas Peresas de Gusmanas 
Gerasis, Tarifos alkaidas'". Šiuose rūmuose nuolat gyvena Sevilijos 
tarėjai, o nūnai miestą išmaningai valdo grafas de Salvatjera, jo dide- 
nybės sosto įpėdinio dono Fernando kamerheras, valstybės valdymo 
antrasis Likurgas. 

Pasukę kairėn į Ginklininkų gatvę, pirmame vieno pastato aukšte 
pastebėjo šviesą. Pro grotuotus langus pamatė viduje erdvią salę, pil- 
nutėlę prabangiai apsitaisiusių žmonių, tvarkingai sėdinčių ir klausan- 
čių vyriškio, sėdinčio priešaky prie katedros, ant kurios buvo varpelis, 

salėje, take tarp krėslų, tiesiai ant grindų sėdėjo kelios damos, ap- 
siausto kraštu dangstydamosi veidą. 

Raišys tarė donui Kleofui: 

— Tatai šviesiausių Sevilijos poetų akademija, jie renkasi šičia pa- 
sikalbėti savo pašaukimo klausimais ir rašyti eilių įvairiomis temo- 
mis. Kadangi turi polinkį į eiliavimą, jei nori, gali užeiti pasismagin- 
ti, — jie mielai priima svečius, o juo labiau atvykusius iš kitur. 

Donas Kleofas atsakė: 

— Tavo tiesa, niekur kitur taip smagiai nepraleistume laiko, tad 
geros kloties! 

Tačiau Nelabasis iš pradžių nulėkė vidun ir atnešė dvi poras aki- 
nių, nutraukęs juos dviem storžieviams, kurie, įpratę knarkti dieną 
naktį, nėmaž nepasipiktino jo storžieviškumu. Abu keliabendriai užsi- 
balnojo akinius ir, kaip priklauso, parišę juos gitaros stygomis, oriai 
įžengė į minėtą akademiją, kurios globėjas buvo svetingasis grafas de 
la Torė Ribera i Saavedra i Gusmanas, Riberų giminės galva. Pir- 
mininkavo joanitas Antonijas Ortis Melgarechas, kurio vardas garsi 
muzikos ir poezijos pasaulyje, o namai — mūzų prieglobstis. Sekreto- 
riavo Alvaras Kubiljas"“, Granados šviesulys, su reikalais atvykęs į 
Seviliją, neprilygstamas aktorius ir didis poetas, amžinai degantis An- 
dalūzijos aistra, savita visiems šioje padangėje gimusiems, o iždo rei- 
kalus tvarkė Blasas de las Kasas, su dievišku talentu apdainuojantis ir 
dangiškus, ir žemiškus dalykus. Tarp visų kitų garsių akademikų buvo 
donas Kristobalis de Rosas ir donas Djegas de Rosas, nuostabūs talen- 
tai, savo kūryba pagerbę poetinę dramą, taipgi donas Garsija Korone- 
lis i Salsedas"', poezijos Feniksas ir pirmasis andalūzų Pindaras. 

Pasirodžius svečiams, visi atsistojo ir vienas per kitą ėmė siūlyti 
geriausias vietas. 

Bet štai suskambėjo pirmininko varpelis, ir subruzdę akademikai 
nuščiuvo ir ėmė skaityti eiles, parašytas ankstesnio posėdžio metu 
pateiktomis temomis. Paskutinė skaitė donja Ana Karo, seviliečių 
dešimtoji mūza, padeklamavusi silvą““ Feniksui, ir tada pirmininkas 
paprašė svečius pagerbti akademiją ir paskaityti savo eilių: esąs įsiti- 
kinęs, jog kolegų plunksna parašyti eilėraščiai būsią nepranokstami. 

Donas Kleofas ilgai nesiprašydino ir, kaip ir dera išmaningam 
kastilui ir tikram sostinės gyventojui, tarė: 

— Paklūstu jums ir skaitau sonetą, skirtą mūsų valdovo karaliaus 
didžiajam kaukių baliui, įvykusiam Aukštutiniame Prade, šalia Buen 
Retiro, to didžiojo amfiteatro, savo didingumu užtemdžiusio senovės 
graikų ir romėnų statinius. 

Visi nutilo, ir donas Kleofas, atsistojęs išdidžia poza, prabilo 
skambiu balsu, išraiškingais mostais lydėdamas kiekvieną žodį: 


SONETAS 


Visus pranoksta narsumu tas didis vyras, 
Dorybėmis jam neprilygsta niekas kitas, 
Šlovė jo žygių temdo saulę skaistų rytą, 
O vardas skamba miestuose ir tyruos. 


Jis gimė ant sparnų lakiausiojo Zefyro 
Tenai, kur sraunios Bečio bangos ritas, 
Kur krantuose pražysta gėlės nematytos 
Ir šlovina jo žygdarbius paukštelių lyros. 


Jo kardo baugosi valdovai ir karaliai, 
Į mūšį prieš visus jis pergalingai žengia. 
Kas jam pasaulyje narsa prilygti gali? 


Joks priešas jam sudrumst ramybės neįstengia, 
Pilypas Didis, žemės viešpats visagalis, 
Tik su dangum valdžia dalytis pasirengęs. 


Visa akademija prapliupo šaukti valio ir audringai ploti, o tuo 
tarpu, ruošdamasis skaityti, Raišys atsikrenkštė, kaip žmonėms įpras- 
ta, — ne veltui buvo nelabasis, — ir prabilo tokiais žodžiais: 

— Išpuikusiam siuvėjui, kuris, nenorėdamas siūti drabužių savo 
draugams, pavesdavo tą darbą parankiniui. 

SONETAS 


Nekvaršink sau galvos, nesielvartauki, 
Kad tau dievai, Panfilai, tokią dalią skyrė, 
Tu nei patricijus anei tribūnas, vyre, 

Ir ligi Cezario vainiko toli šaukia. 


Dantis sukandęs, sunkų jungą trauki, 
Ir nepamiršk, jog darbas meistrą giria, 
Puikybę pažabok ir nenuklysk į girią, 
Juk pavyduoliai tik dingsties ir laukia. 


Pasiuvęs togą - pats nesimatuoki, 
Tegu siuvėjas savo vietą žino — 
Į konsulus, šiukštu, nesilygiuoki. 


Roma tau duoda šitą patarimą, 
Įsiklausyk ir tarp žmonių neapsijuoki 
Kaip varna, kuri povo plunksnomis dabinos. 


Ir tam sonetui plojo visa akademija, ir labiausiai išprusę jos na- 
riai tvirtino, jog jis primenąs Marcialio ar kurio kito didžiojo senovės 
satyriko sekėjo epigramą, o kiti gretino Raišį su Viljaermosos pažiba, 
dieviškuoju Aragono Juvenaliu'“. Grafas de la Torė paprašė doną 
Kleofą ir Raišį, kol būsią Sevilijoje, pagerbti visus akademijos po- 
sėdžius ir pasisakyti savo slapyvardžius, kuriais jiedu pageidautų 
vadintis, kaip įprasta visose italų akademijose — Kruskos!"“, taipgi 
Kapujos, Neapolio, Romos ir Florencijos — ir kaip statuto numatyta 
Sevilijos akademijoje. 

Donas Kleofas pasivadino Apgautuoju, o Raišys - Apgaviku, bet 
niekas nesuprato tikrosios tų vardų prasmės. Paskui, aptarę būsimo 
posėdžio dienotvarkę, akademijos nariai išrinko pirmininku Apgautą- 
Ji, o iždininku Apgaviką (sekretoriaus pareigas nuolat ėjo tas pats po- 
etas), įtaikaudami svečiams, apie kuriuos visi susidarė kuo geriausią 
nuomonę. 

Tuo tarpu viena dama ištraukė iš dėklo gitarą, patyliukais suderi- 
no ir su dviem kitomis padainavo trim balsais nuostabų romansą, su- 
kurtą dono Antonijo de Mendosos'“, montaniečių poezijos kunigaikš- 
čio, neprilygstamo lyrinės poezijos meistro, kurio dieviškos muzikos 
neatstotų jokios Fortūnos dovanos. Tuo ir baigėsi tos dienos akademi- 
jos posėdis, ir visi išsiskirstė į namus, nors nebuvo dar nė devynių. 
Donas Kleofas ir Raišys nusileido prie Tuopų giraitės — pasimėgauti 
grynu oru palei Almenilją, galingą pylimą, atremiantį Gvadalkivyro 
puolimą, idant didžio miesto neužlietų dažni ir audringi potvyniai. 

Į kairę nuo kelio bičiuliai pamatė garsingąjį Šventojo Klemenso 
vienuolyną, kuriam priklauso visas aplinkinis kvartalas; tasai Kristaus 
sužieduotinių prieglobstis — dosni karalių dovana - įkurtas karaliaus 
Ferdinando, jo pašventinimo dieną atsiėmusio iš maurų Seviliją“. 
Raišys tarė donui Kleofui: 

— Tarp šitų aukštų sienų tarytum paukštis narvelyje slepiasi sera- 
fimas, tiksliau pasakius, Serafima, saldžiausioji lakštingala nuo Tacho 
krantų, kurios stebuklingas dieviškas balsas, nepritaikytas Žmogaus 
klausai, darnia harmonija kyla prie dangaus skliautų, - tokio diapazo- 
no ir tembro dar nebūta pasaulyje, tačiau ir jie negali apsaugoti gies- 
mininkės nuo žmonių pavydo. 

Raišiui berezgant tą hiperbolę, nors didesnę teisybę vargu ar bu- 
vo jis kada nors sakęs, jiedu pasuko į kitą gatvę, beveik tuščią tokiu 
vėlyvu metu, ir staiga išgirdo griausmingą kvatojimą ir smagius šūks- 
nius, sklindančius iš žemo vargano trobesio, supamo lyg ir sodo, - ant 
gana neaukštos grotinės tvoros beveik pažeme spingsėjo vienas kitas 
vos pastebimas žibintas. 

Donas Kleofas paklausė, kas tai per trobesys ir kodėl jame taip 
vėlai linksminamasi. Nelabasis į tai atsakė: 

— Tai vargšų lindynė - šičia renkasi pavargėliai, vyrai ir moterys, 
visą dieną prašę išmaldos: linksminasi, lošia kortomis, skirstosi vie- 
tas rytojaus dienai, kad du elgetos nesusidurtų kaktomuša viename 
name. Įeikime vidun, šauniai pasismaginsime. Aš padarysiu taip, kad 
mūsų nematytų ir negirdėtų, o mudu galėsime lig soties pasigrožėti ta 
šventojo Lozoriaus konklava. 

Ir sulig tais žodžiais paėmė doną Kleofą už parankės ir įvedė vi- 
dun pro nedidelį šalinį balkoną, nes prie šios varganos buveinės durų 
stovėjo vartininkas, kuriam buvo įsakyta leisti tik saviškius ir Dievo 
ranka paženklintuosius. Nusileidę ankštais sraigtiniais laiptais, jiedu 
atsidūrė palyginti erdvioje salėje žemomis lubomis, langai į sodą bu- 
vo apgožti dilgėmis ir varnalėšomis, kaip ir dera žmonėms, gimu- 
siems tų augalų paunksnėje. Vidury už stalo labai tvarkingai sėdėjo 
pavargėliai, pasirengę lošti rentojų iš kelių butelių alaniso ir kasaljos, 
geriausių vietinių vynų. Aplink juos sėdėjo ir stovėjo Žiopliai. Loši- 
mo stalas buvo pušinių lentų, vos laikėsi ant trijų kojų — ketvirtoji bu- 
vo sulaužyta — ir galėjo drauge su jais leistis Žygin prašyti išmaldos. 
Molinėje žibėje smilko degutinis dagtis, kortos buvo apsitraukusios 
storu sluoksniu lyg plėkų, lyg taukų, per ilga tų prakilnybių nešvariais 
pirštais čiupinėjamos; išlošti pinigai buvo kraunami ant žibės pasto- 
vo. Kampe buvo pakyla damoms, užklota prožirnių dembliu, pergy- 
venusiu jau nebe pirmą žiemą. Vyrų ir moterų apdarai taip margavo 
nuo lopų, jog atrodė sukirpti iš Sevilijos sąvartynų rinktinių skudurų. 

Donui Kleofui su bičiuliu įeinant į vidų, viena pavargėlė sušuko: 

— O šit ir Raišas Velnias! 

Sunerimęs donas Kleofas tarė keliabendriui: 

— Kaip Dievą myliu, ji mudu pažino. 

— Nusiramink, - atsiliepė Nelabasis. — Jie nei pažino, nei gali pa- 
žinti, kaip sakiau. O šitaip ji pavadino draug su mumis įėjus; žmogė- 
ną - jis turi medinę koją ir ramstosi kukiu, antai nusiima skrybėlę. Jis 
šaukiamas Raišu Velniu, nes tai vagis, sukčius, apgavikas ir apsi- 
metėlis, ir man baisiai skaudu, kad jis šitaip pravardžiuojamas, — tai 
pasityčiojimas iš manęs, ir dar toks užgaulus! Bet šį vakarą aš su juo 
susidorosiu, kad ir svetimomis rankomis, kaip kažin ką! 

— Koks įžūlumas! - tarė donas Kleofas. — Kaip jie išdrįso rung- 
tis su tavimi, pačiu sukčiausiu pragaro šėtonu! Esu tikras, jog toks 
įžeidimas jiems išlįs pro pakaušį. 

— Tie nuskurėliai, būdami seviliečiai, šitaip įsidrąsino, jog nė vel- 
nio nebebijo, — tarė Raišys. - Ne aš būsiu, jei nepamokysiu to raišo 
įžūlūno: neleisiu jam girtis, kad, klanan puolęs, sausas kėlė. Visame 

pasaulyje tik trijų padermių žmonės drįsta iš manęs šaipytis: kome- 
diantai, aklieji ir vargšai. Visi kiti apgavikai ir sukčiai — patys kaip 
velniai, neką geresni už mane. 

Tuo tarpu Medkojis, kitaip tariant, Raišas Velnias, įsitaisė ar atsi- 
sėdo ant aslos ir ėmė meilintis damoms. Ilgai netrukus atėjo Šikšno- 
sparnis, vadinamas taip, nes temstant klykdamas visu balsu prašydavo 
išmaldos; atvedė jį Vynmaišis, aptikęs bičiulį miegantį smuklėje — pa- 
stebėjo iš spiečiaus musių, dūzgiančių prie jo lyg prie vyno statinės. 
Užleido jiems vietą Žiogas ir Gaidys: pirmasis progiesmiu prašydavo 
išmaldos pokaičio metu, keldamas mignius iš miego, antrasis eidavo 
elgetauti auštant. Jiedu meilijo verčiau sėdėti stačiai ant aslos, nes, tru- 
putį aukščiau atsidūrus, svaigdavo galva. 

Jiems besitvarkant, vežimėliu įdardėjo elgeta, vadinamas Kuni- 
gaikščiu, ir visi — vyrai ir moterys — atsistojo jį pagerbdami, o jis tuo 
tarpu nusivožė skrybėlę, kadaise tikriausiai dabinusią kaliausę, ir tarė: 

— Ponios ir ponai, prašom nesivarginti, o tuoj išeisiu. 

Visi susėdo bijodami jo rūstybės, o berniūkštis, traukiantis veži- 
mėlį, priėjo prie stalo, kur jau vyko lošimas, ir pareikalavo kortų sa- 
vo ponui. 

Vienas lošėjas, pravardžiuojamas Faraonu, nes šventoriuje vi- 
si bėgdavo nuo jo kaip žydai iš Egipto žemės, ir kitas, vienarankis, 
šaukiamas Seržantu, paprašė jo šviesybę palūkėti, nes ką tik pradė- 
jẹ partiją. Tad Kunigaikštis privažiavo pre Markizo de Kurpeno, ku- 
ris paprastai prašydavo išmaldos ropodamas visomis keturiomis, bet 
aukščiau juosmens buvo vyras kaip reikiant ir tuo metu galantiškai 
šnekėjosi su damomis. 

— Pabūsiu kol kas su jūsų šviesybe, — tarė Kunigaikštis. — Čia 
daugiau galima laimėt. 

Savaime suprantama, nei vienam, nei kitam jau seniai nebereikė- 
jo damų draugijos. 

Viena dama, vadinama Laiškaneše, nes per dieną sugebėdavo 
apibėgti dvidešimtį gatvių neaplenkdama nė vieno namo, susiginčijo 
su Kartimi, ilga ir sušvinkusia kaip nutekamasis griovys, nesutarda- 


mos, katra esanti Kunigaikščiui arčiau širdies. O Paulina“", šitaip 

vadinama todėl, jog aplodavo visus, kas neduodavo išmaldos, susi- 
riejo su Galeona, išplaukiančia žygin su visa baterija nusisamdytų 
vaikų, — jiedvi susikirto dėl Markizui mestos nešvankios užuominos, 
kuriai jo šviesybė, aišku, nedavė jokio pagrindo. Ugnį kurstė kitos dvi 
damos, Driežė ir Abišalė, įsikišo taipgi Medkojis ir Galiūnas Herak- 
lis, visi pašėlo pliektis, ir jeigu nebūtų įsimaišęs lindynės šeimininkas 
Grašgaudys, taipgi Avidvakas, Laivininkės jaukintinis, Piltuvas, Nar- 
suolis, Dygliapilvis, Ilgakinkis, Perujietis ir Paplavūnas, visi tie skar- 
maliai būtų apsitalžę kaip reikiant. 

Kunigaikštis ir Markizas gavo panaudoti visą savo autoritetą 
tramdydami mušeikas ir pasiūlė susimesti ir atšvęsti taiką, pasikvie- 
čiant klajojančius muzikantus. Medkojis nukūrė atsivesti neregių ir 
dūdmaišininko, gyvenančių netoliese, ir tie pirmiausia pareikalavo iš 
anksto užmokėti ir išsiderėjo trisdešimt ketvirtukų, nors Kunigaikštis 
ir prisiekė Kunigaikštienės galva, jog kaip gyvas negirdėjęs tokio at- 
lygio už spektaklį. 

Jiems derantis, lindynėn įėjo Žiežirbos ir Raizgiaus lydimas Šim- 
taliepsnis su buože už juostos ir sušuko: 

— Kuris iš jūsų yra Raišas Velnias? Gavau žinią, jog jis slapstosi 
čia, šitoje lindynėje, ir neišleisiu nė vieno Žmogaus, kol visų nepatik- 
rinsiu. Man žūtbūtinai reikia sučiupti tą niekšą! 

Lindynėje pamatę teisingumo tarnus, skarmaliai mirtinai persi- 
gando, o tikrasis Raišas Velnias paliko Šimtaliepsnio malonei visą tą 
skurdžių gaują, kaip toreadoras kad palieka buliui apsiaustą, ir drau- 
ge su donu Kleofu sraigtiniais laiptais išnėrė į gatvę. 

— Štai jis, — tarė Kunigaikštis, rodydamas į Medkojį. — Kaip ir 
pridera mūsų rango žmonėms, mes niekada neslepiame nuo teisingu- 
mo tokių nusikaltėlių. 

Šitaip jis atsikeršijo luošiui už šunybes, kurias tas krėsdavo jo 
šviesybei prie vienuolynų manantis nemokomos sriubos. 

Kai tik Žiežirba ir Raizgius sučiupo Medkojį, tas sukliegė visa 
gerkle: „Bažnyčia! Bažnyčia!“ (jam kiekviena smuklė buvo bažny- 
čia) — ir ėmė juos įtikinėti, jog tai anaiptol ne lindynė, bet atsiskyrė- 
lio buveinė, ir jog visi čia susirinkę melstis. 

Tačiau Šimtaliepsnis, Žiežirba ir Raizgius nuvilko jį prie durų, 
vaišindami kumščiais ir spyriais ir kalbėdami: 

— Apmulkinti mus norėjai, galvažudy! Nepaspruksi ir mūsų ne- 
apgausi, pažįstame tave kaip nuluptą. 

Tuomet Markizas susikišo rankas į kurpes ir sušuko: 

— Ir mes ramiai žiūrim, kaip Kunigaikštis išduoda algvasilams 
mūsų vargšelį Raišį! Markizės galva prisiekiu, to niekad nebus! 

Visi skarmaliai ir skarmalės stojo jo pusėn, užpūtė žibę ir įniko 
tamsoje plumpinti atėjūnus taburetėmis, kukiais ir vėzdais. Kliuvo ir 
Šimtaliepsniui, ir jo parankiniams, o akli muzikantai pašėlo griežti 
savo instrumentais, pūsti dūdmaišį, sukėlė tokį triukšmą, jog visus 
apkurtino. Netrukus ėmė aušroti, tąsynės baigėsi, ir nekviesti svečiai, 
gavę lazdų, dingo. 


DEŠIMTAS ŠUOLIS 


Tuo metu donas Kleofas ir Raišys artėjo prie Grado'“, svarstyda- 
mi, kaip persikelti kiton užeigon ir sumėtyti pėdas, kad nesučiuptų 
Šimtaliepsnis, tik staiga pastebėjo pašto karietą, priešaky kurios šuo- 
liavo pasiuntinys, o joje du karininkus prašmatnia apranga. 

— Tie ponai ketina apsistoti užeigoje Kaldevajonos arba Šiaudų 
gatvėje, — tarė Raišys. — Turėk galvoj, jog tai tavo dama ir jos jau- 
kintinis kareivis. Skubėdami Sevilijon, jie persėdo iš portšezo į pašto 
karietą. 

— Kaip Dievą myliu, persmeigsiu jį špaga, dar jam nespėjus iš- 
lipti iš karietos, o donjai Tomasai nukirsiu kojas! — sušuko donas 
Kleofas. 

— Visa tai galima padaryti be jokio pavojaus ir triukšmo, - tarė 
Raišys. — Leisk man sutvarkyti visą tą reikalą, ir būsi patenkintas. 

— Nuraminai mane savo žodžiais, - tarė donas Kleofas, - o ma- 
niau, jog išprotėsiu iš pavydo. 

— Žinau, kas tai per negalia, ne veltui ji lyginama su pragaro 
kančiomis, — tarė Nelabasis. - Grįžkime pas mulatę, papusryčiausi ir 

numigęs sušvelninsi savo sprendimą. Ir, be to, nepamiršk, jog tau 
priklauso pirmininkauti akademijos posėdžiui, o man rūpintis iždo 
reikalais. 

— Po perkūnais! — sušuko donas Kleofas. — Iš to apmaudo būčiau 
viską pamiršęs, bet mudu padorūs žmonės ir turime tesėti žodį. 

Rytojaus dieną jie persikraustė iš Rufinos į Maurų gatvę, kur su- 
rado nuošalesnę užeigą, ir likusias iki akademijos posėdžio dienas 
praleido prie darbo: studijavo pateiktas temas, rašė eilėraščius, o do- 
nas Kleofas sukūrė įžanginę kalbą, kurią tokiais atvejais pridera sa- 
kyti pirmininkaujančiam. Numatytą dieną jiedu išsipustė ir vakarop 
patraukė į poetų turnyrą, kur du naujus genijus triukšmingomis liaup- 
sėmis pasitiko Sevilijos šviesuliai. Užsibalnoję tuos pačius akinius, 
kuriuos turėjo per praeitas varžybas, bičiuliai atsisėdo į prideramas 
vietas, ir donas Kleofas, slapyvarde Apgautasis, prašydamas tylos, 
paskambino sidabriniu varpeliu ir išraiškingai perskaitė nuostabią sil- 
vą, kurios dieviška dermė prikaustė visų dėmesį ir sukėlė audringas 
ovacijas. 

Taręs paskutinį žodį Dixi*, vėl prakalbino sidabrinį paukštį ir 
kreipėsi į akademiją: 

— O dabar, vykdydamas pirmininkaujančiojo priedermes, noriu 
perskaityti vieną kitą patarimą dieviškiesiems talentams, pagerbu- 
siems mane tokiu titulu. 

Ir, išskleidęs popieriaus lakštą, kurį laikė prie širdies, donas 
Kleofas prabilo šiais žodžiais: 

— „Nuostatai ir priesakai, kurių nuo šiolei pridera laikytis švie- 
siausiajai Sevilijos akademijai. 

Tebūnie jie paskelbti ir pagarsinti su pritinkama iškilme, ir būgni- 
ninkais teesie visi keturi vėjai, o trimitininkais — Trakijos giesminin- 
kas'", tasai pavyzdingas vyras, kuris dėlei savo žmonos descendit ad 
inferos**, ir Arionas"“, piratų apiplėštas ir jūron įmestas poetas, kurį, 
jo lyros priviliotas, aplankė delfinas ir, idant nenuskęstų, pasisodino 


* Pasakiau (/ot.). 


** Nusileido į pragarus (lot.). 

ant savo žvynuotos nugaros, et coetus, et Amphion“! Thebanae con- 
ditor urbis*. Ir šaukliu teesie pati Šlovė, nukariaujanti visus kraštus 
ir gaivalus, o sekretoriumi, kuris juos įamžins, - poetų karalius Ver- 
gilijus Maronas. 

Mes, donas Apolonas, iš poezijos malonės Mūzų karalius, Auro- 
ros princas, Delfų ir Delo orakulų grafas ir senjoras, Pindo kunigaikš- 
tis, Parnaso abiejų viršūnių didysis kunigaikštis, Žirgo šaltinio'" mar- 
kizas, ir taip toliau, visiems poetams — herojinių epų, epų, tragedijų, 
komedijų, ditirambų, dramų, autų'“, intermedijų, kupletų ir viljansi- 
kų" kūrėjams, taipgi visiems kitiems mūsų valdiniams, tiek pasaulie- 
čiams, tiek dvasininkams, linkime geros sveikatos ir darnių rimų. 
Mus pasiekė gandai apie didžią suirutę ir talentų švaistymą Eilėdaros 
karalystėje, taipgi apie tai, jog prisiveisė devynios galybės plunks- 
nagraužių, kurie, nebijodami Dievo nei sąžinės, kuria, rašo, daro ir 
kurpia eiles, dienos aky vagia garsių poetų mintis, posakius ir rimus, 
ir užuot saikingai ir meniškai sekę meistrais, kaip pataria ir liepia 
Aristotelis, Horacijus, Cezaris Skaligeras'“ ir kiti mūsų Poetikos ar- 
bitrai, jie lopo savo kurpalus skiautėmis, išplėštomis iš kitų poetų, ir 
manosi eiliakalyste, buklystėmis ir suktybėmis. Geisdami užkirsti 
tam kelią, idant viešpatautų teisybė, paliepiame ir įsakome: 

Pirma, visiems privalu vartoti vien grynai kastiliškus žodžius 
ir nesiskolinti žodžių iš kitų kalbų, ir tasai, kuris sako fulgor, livar, 
numen, purpurear, meta, tramite, afectar, pompa, trėmula, amago, 
idilio““ ir panašiai arba kaišioja beprasmiškus prielinksnius, netenka 
poeto vardo abiejose akademijose, o pakartotinai nusižengus šitai tai- 
syklei, visos jo eilės konfiskuojamos, o rimų pasėliai suariami ir pa- 
barstomi druska už gimtosios kalbos išniekinimą. 

Irem**, privalu skaityti eiles ne arabiškai ir ne arabų papročiu 
gargaliuojant gomuriniu balsu, bet pagal kastilų kalbos tarties taisyk- 
les, priešingu atveju tie poetai bus baudžiami klausytojų netekimu. 

Item, kadangi per praeitą akademijos posėdį — o dažnai ir kitokia 
proga — poetai visokiausiomis eilėmis šlovino Feniksą, liudydami tą 


* Ir kiti, ir Amfionas, Tėbų miesto įkūrėjas (/ot.). 
** Taip pat (/ot.). 

paukštį esant tokį ir šiokį ir vadindami jį jo paties sūnumi ir įpėdiniu, 
taipgi saulės paukščiu, nors niekas jo nė plunksnos nėra lietęs nei 
akyse matęs nei jo paties, nei jo lizdo, taigi tas paukštis - balta dėmė 
sparnuočių pasaulyje, nes niekur neaptikta jo nė pėdsako, - įsakome 
uždrausti per amžių amžius jį minėti: to paukščio šlovini mas yra stab- 
meldystė, nes niekam jis neduoda naudos — jo plunksnos netinka nei 
rašyti, nei padabinti miestelėno drabužį ar kariškio apdarą, jo giesmė 
nepralinksmino nė vieno nuliūdusiojo, o mėsa nepasotino nė vieno 
alkstančiojo. Tas paukštis — vaiduoklis: visi skelbia jį esant, bet nie- 
kas jo neranda, nes tai paukštis pats savaime; be kita ko, įtariama, kad 
jis negryno kraujo, nes visi jo protėviai buvo sudeginti. Primename, 
Jog pasaulyje esama daugiau dangaus paukščių, kaip antai: gulbė, 
erelis, ne veltui Jupiterio pasiskirtas pasiuntiniu, gervė, sakalas, Ve- 
neros balandis, pelikanas, vargdienių guodėjas““, ir galiausiai nupe- 
nėtas gaidys, — palyginti su juo visi kiti paukščiai stačiai susnos. Štai 
šitą paukštį priklauso šlovinti, o Fenikso garbintojams patariame pra- 
alkus išsikepti savo stabą. Teatleidžia Dievas Klaudianui'“, pasklei- 
dusiam pasaulyje tą paiką išmonę, idant poetai pasiduotų pagundai. 
Item, mes gavome žinią, jog esama tokių poetų ir poečių, ir netgi 
karaliaus dvaro favoritų, kurie, pasmerkę save nuosaikumui, griežtes- 
niam, nei to reikalauja Paularo vienuolyno nuostatai'“, tenkinasi vien 
aštuoniais ar dešimčia žodžių, kaip antai: pasitikėjimas, nepasitikėji- 
mas, apdairumas, išlaidumas, žiaurumas, nedalia, paslaugus, teisėtas, 
neteisėtas, pikta dalia, klastauti, atverti širdį, — ir jais taip išreiškia vi- 
sas savo mintis, kad tik vienas Dievas gali juos suprasti. Paliepiame 
suteikti jiems vienkartinę pašalpą — penkiasdešimt žodžių iš akademi- 
jos iždo, idant būtinai juos vartotų, nes priešingu atveju bus pelnytai 
pravardžiuojami ribotais ir nesuprantamais, lyg rašytų baskų kalba. 
Item, paliepiame iš komedijų išguiti akiplėšas pasiuntinius, įžū- 
laujančius karaliams, ir atšaukiame diplomatinės neliečiamybės įstaty- 
mą. Draudžiame princams persirenginėti sodininkais dėlei kokios nors 
princesės ir paliepiame lumzdžiuojant grąžinti gerą vardą apšmeiž- 
toms Leono princesėms. Taipgi draudžiame smailialiežuviams tar- 
nams bendrauti su karališkojo kraujo asmenimis, nebent mūšio lauke 

ar naktį gatvėje. Visiems personažams, nei iš šio, nei iš to užsimaniu- 
siems miego, draudžiame sakyti: „Miegan lenkia mane, dievaži“ ar 
kaip nors kitaip, kad tik išeitų rimas. Taipgi draudžiame rimuoti „ka- 
ralių“ su „širdim mergelių“, „kerštą“ su „praliesiu kraują karštą“, o 
juo labiau vartoti tokius posakius kaip „verdu rūstybė“, „nuo šiolei 
mus laikykit broliais“ ir kitokias banalybes, kurių nepateisinsi teisin- 
damasis, jog „rimas verčia mus sakyti tai, ko protas nesuvokia“. Ir 
poetą, nuo šios dienos nusižengusį tai nuostatai, paliepiame pirmą 
kartą nušvilpti, o antrą kartą su dviem komedijomis nusiųsti į Oraną 
tarnauti jo Didenybei ““. 

Item, siūlome, kad garsūs poetai paeiliui duotų išmaldos sonetų, 
kanconų, madrigalų, silvų, decimų, romansų ir visokių kitokių eilė- 
raščių gėdos nepraradusiems poetams, nakčia einantiems duoneliau- 
ti, taipgi suteiktų prieglobstį plunksnos broliams, netekusiems svei- 
katos svetimus kūrinius bekomentuojant arba pasiklydusiems dono 
Luiso de Gongoros „Vienatvėse“ "*!. Šičia, akademijoje, pravartu ati- 
tverti kampelį, kur elgetaujantys poetai galėtų dykai gauti dubenėlį 
eilių sriubos. 

Item, siūlome įsteigti savą Hermandadą ir Peralvilją prieš poetus, 
išėjusius į lankas ir galutinai sulaukėjusius. 

Item, paliepiame visoms maurų komedijoms arba priimti krikštą 
ne vėliau kaip per keturiasdešimt dienų, arba palikti mūsų karalystę. 

Item, draudžiame poetams tiek iš bėdos, tiek iš meilės amatui 
verstis piemenėliais ir ganyti ožkas, avis ar kitokius gyvulius, iš- 
skyrus tuos atvejus, kai poetas, sūnum palaidūnu tapęs, visus rimus 
užgintiems malonumams iššvaisto ir tuščiomis rankomis lieka, o to- 
kiems nusidėjėliams įsakome, kaltę išperkant, kiaules ganyti. 

Item, draudžiame poetams blogai atsiliepti apie plunksnos bro- 
lius dažniau kaip du kartus per savaitę. 

Item, poetui, kuriančiam herojinę poemą, siūlome duoti ne dau- 
giau kaip pusantrų metų laiko, o vėluojantį laikyti mūzos apleistu. 
Poetų satyrikų siūlome neįsileisti į akademijas kaip galvažudžių, ne- 
vertų alsuoti taurios poezijos oru, ir piniginėmis dovanomis skatinti 
sąmoningus skaitytojus gaudyti tų valstybės kenkėjų eiles. O nebeku- 

riančių poetų vaikams draudžiame prisiekti tėvo gyvybe, nes tokie 
poetai neverti tėvo vardo. 

Item, tegu poetas, netarnaujantis jokiam senjorui, pelnytai mirš- 
ta badu. 

Ir baigdamas primenu, jog šiuos nuostatus ir priesakus privalu 
sekti ir vykdyti lygiai taip nuosekliai kaip įstatymus, mūsų Poezijos 
didžiųjų kunigaikščių, karalių ir imperatorių išleistus. 

Paliepiame tatai viešai pagarsinti, idant visi išgirstų ir įsidėmėtų“. 


Apgautojo raštas susilaukė didžiausių liaupsių ir pagyrų už min- 
čių originalumą ir stiliaus neįprastumą, o tuo metu tasai, kuris toje 
akademijoje ir trijuose pusrutuliuose““ buvo vadinamas Apgaviku, 
taipgi ėjo minėtoje akademijoje iždininko pareigas, irgi ištraukė po- 
pieriaus lakštą iš užančio ir perskaitė šiuos žodžius: 

— „Ateinančių metų mėnulio kalendorius, apskaičiuotas pagal 
Sevilijos ir Madrido dienovidinį, ir pranašystė, nepalanki poetams, 
muzikantams ir dailininkams. Sudarė Apgavikas, garsingosios Bečio 
akademijos narys, ir paskyrė Felipei de Kanapenjai, protodemonui ir 
Dieveduoktaunusprogti akademijos poetui“. 


Vos jam ištarus paskutinius žodžius, vidun įsiveržė algvasilas su 
tokia gausybe parankinių, kad jeigu jie būtų buvę sidabriniai, jų vir- 
šininkas būtų galėjęs varžytis su Potosio“* gelmių turtus gabenančio 
laivyno flagmanu, į kurį sudėtos visų jūreivių ir jų laukiančiųjų vil- 
tys. Iš paskos įsibrovė ir donja Tomasa su kareiviu, atkūrę pašto ark- 
liais pažiūrėti, kaip vykdomas arešto orderis. Netikėtas vizitas sukėlė 
poetų sumaištį, bet narsingasis algvasilas tarė: 

— Prašau jūsų malonybes nesijaudinti! Aš vykdau savo pareigas 
ir atėjau suimti ne ko kito, o jūsų pirmininko. Tokį įsakymą gavau iš 
Madrido, ir man jis lygiai toks šventas kaip Evangelijos žodis. 

Poetai subruzdo, o donas Kleofas gerokai persigando, tačiau iž- 
dininkas, kitaip sakant, Raišys, jam tarė: 

— Nesibaimink, done Kleofai, ir nesipriešink teisingumo tarnams. 
Nieko baisaus neatsitiks — aš tave išvaduosiu sveiką ir gyvą. 

Ir, kreipdamasis į akademikus, pakartojo tą patį ir pridūrė, jog 
tokiu atveju nedera priešintis, tačiau prireikus jiedu su Apgautuoju 
sugebėtų visiems Sevilijos algvasilams parodyti pipirų žemę. 

— Ir čia yra vyrų, — pareiškė vienas aukšto ūgio poetas, sakytum 
milžinas iš Devintinių procesijos, gavęs ugnies krikštą per „Mugės ir 
žalios vėliavos“ maištą“. — Prireikus galėtume taip pasūpauti tuos 
bernus, kad kaulų nesurinktų, o betgi iš visų čia esančių ponų esu 
menkiausias. 

Algvasilas ėmėsi darbo, laikydamas bergždžia dykąją vėtyti, kai 
klausos neglosto grynųjų skambesys. Donja Tomasa stovėjo šalia sa- 
vo kareivio su špaga vienoje rankoje, o kitą apsivyniojusi apsiausto 
kraštu ir pasirengusi kautis — buvo ji nepėsčia ir sumaniai naudojo ne 
vien tik tą ginklą, kol be didesnio vargo pasiekė tikslą ir pamatė sko- 
lininką, nenorėjusį atsiteisti už tai, kuo buvo kaltinamas. 

Raišys nusekė paskui bičiulį, o poetai išsilakstė kaip vėjas, ir, vė- 
jaraupiams įsimetus, akademija gėdingai baigė savo gyvavimą. Rai- 
šys prisigretino prie algvasilo ir, saujon jam sprausdamas kapšą su 
trim šimtais eskudų, sukuždėjo į ausį: 

— Tikiuosi, kad jūsų malonybės rūstybė sušvelnės, patepta šiais 
vaistais, kuriuos atstoja pusantro šimto dvigubų dublonų. 

Algvasilas atsakė apgniauždamas kapšą: 

— Meldžiu jūsų malonybes atleisti man šitą riktą. Jūs laisvas, po- 
ne licenciate, ir nesate man skolingas, nes su kaupu atsiteisėte už tai, 
kad rizikavau gyvybe, per klaidą suimdamas ne tą žmogų. 

Kareivis ir donja Tomasa, taipgi anksčiau patepę algvasilą, šoko 
ji maldauti, kad nepaleistų nusikaltėlio, bet veltui darbas, o abu bičiu- 
liai tuo metu jau buvo taip toli, jog atsidūrė paupyje prie perkėlos į 
Trianą, nusisamdė valtį, persikėlė į kitą krantą ir pernakvojo Altosa- 
no gatvėje, kuri svarbiausia tame garsingame priemiestyje. Donja To- 
masa de Vitigudinjo grįžo su jaukintiniu savo užeigon it musę kandę, 
o algvasilas nužygiavo namo, smagiai šnekučiuodamas su trim šim- 
tais eskudų. Raišys tą naktį nemiegojo: palikęs keliabendrį, paryčiais 
nulėkė iš Trianos į Seviliją pašniukštinėti, kaip einasi jų reikalai, o 

grįždamas nedovanojo nesukėlęs peštynių Arenalio aikštėje, kur pa- 
prastai renkasi valkatos. 

Algvasilas taipgi pabudo anksčiau nei paprastai — jam rūpėjo 
dublonai, kuriuos buvo paslėpęs po priegalviu, bet, kyštelėjęs ranką, 
jų neberado, o kai pašokęs puolė jų ieškoti, pamatė aplink kalnus 
anglių — ir miegamajame, ir kituose kambariuose. Mat taip visada 
nutinka su velnio duotais pinigais. Ir tiek daug buvo to gero, jog iš 
namų jam teko gautis pro miegamojo langą, o kai pagaliau išlindo 
lauk, visos anglys virto pelenais, — priešingu atveju algvasilas tik- 
riausiai būtų pakeitęs amatą ir pasidaręs anglininku, juo labiau kad 
anglys, degtos iš pragaro ąžuolo, niekad nesibaigia““, nors ir kiek jų 
parduotum. 

Tuo tarpu Raišys, skrajodamas po Seviliją, patyliukais šaipėsi — 
žinojo, kas nutiko algvasilui duotam kyšiui. 

Dažytojų gatve išėjęs į Šventojo Pranciškaus aikštę, jis netyčia 
grįžtelėjo ir pamatė, jog įdurmu vejasi Šimtaliepsnis, Žiežirba ir 
Raizgius. Raišys metė ramentus ir leidosi į kojas, o tie — iš paskos, 
rėkdami visa gerkle: 

— Laikykit raišą vagį! 

Ir kai Žiežirba su Raizgium jau buvo jį bestverią, priešais pasi- 
taikė teismo raštininkas, kuris, saldžiai Žiovaudamas, ėjo gatve. Rai- 
šys šoko jam tiesiai į nasrus kaip stovi — su batais ir visais drabužiais, 
nes geresnio prieglobsčio net bažnyčioje nebūtų radęs. 

Šimtaliepsnis, Žiežirba ir Raizgius irgi taikėsi sprūsti iš paskos į 
tą šventą vietą ir išvilkti bėglį, bet jo ginti puolė tuntas siuvėjų — pa- 
leidę darban adatas ir antpirščius, privertė velnius trauktis. Šimta- 
liepsnis nusiuntė Raizgių pragaran nurodymų, ką reikia daryti. Tas 
netrukus parlėkė, nešinas įsakymu - ir siuvėjus, ir raštininką su Rai- 
šiu vilkti į pragarą. 

Pasakyta — padaryta, tačiau raštininkas, priverstas išvemti Raišį, 
pragare sukėlė tokią sumaištį, jog tenykščiai teisėjai nutarė būsiant 
protingiausia išguiti triukšmadarį atgal į jo kontorą, o siuvėjus laiki- 
nai paliko, idant tie pasiūtų Liuciferiui fraką Antikristo gimtadienio 
iškilmėms. 

Nusvilusi donja Tomasa ėmė rūpintis leidimo drauge su kareiviu 
vykti už jūros vandenyno, o donas Kleofas grįžo atgal į Alkalą baig- 
ti mokslų, patyręs apie Raišio suėmimą ir įsitikinęs, jog ir velniai 
kenčia nuo savo algvasilų, kaip algvasilai — nuo velnių. 

Taip baigiasi ši istorija, ir autorius dėkoja Dievui, kad leido ją 
sėkmingai baigti. O skaitytojus meldžia malonumo dėlei pasimėgau- 
ti kūriniu ir pernelyg griežtai nesmerkti kūrėjo. 


Alonso de Castillo Solėrsano 


SEVILIJOS KIAUNĖ 
IR KAPŠELIŲ MEŠKERIOTOJA 

PASKYRIMAS 


Jo Šviesybei donui Martinui de Toreljui i 
Bardaksi, Eredijai Lunai i Mendosai, Andradai 
i Rokaberčiui, Kastelo Florido grafui, Antiljono 
ir Novaljo baronijų, Almoldos, Novalio ir Ala- 
kono bei kitų dvarų valdovui 


Rūmas be patikimo pagrindo reikalingas kur kas tvirtesnės paspa- 
ros nei pastatas, kuriam padėti geri pamatai, giliai įleisti į žemę. Taip 
ir šis veikalas, į kurį vien pažvelgus, jau iš paviršiaus matyti, kokia 
menka plunksna jį rašė, koks ribotas protas sumanė ir kokia silpna iš- 
mintis išvedė į gyvenimo kelią, niekuo gyvu netesės be tos galingos 
paramos, kurią autorius tikisi gauti iš Jūsų Šviesybės, idant suteiktute 
jam garbės savo vardu bei senos giminės herbais ir pasiūlytute savo 
taurią globą. 

Tokio kilnaus kraujo didikams kaip Jūsų Šviesybė įgimta padrą- 
sinti nusižeminusius ir įkvėpti drąsos viltį praradusiems — šis taurus 
elgesys teikia jėgų didiems darbams, nes palankus dėmesys žadina ta- 
lentus ir skatina juos siekti dar didesnės šlovės. Mano pasirinkimas 
vykęs — nors ir nedera sakyti apie patį dalyką, nes knyga, globojama 
Jūsų Šviesybės (o jumyse gražiai derinasi prakilnaus bajoro ir išmin- 
tingo valdovo dorybės), išvys pasaulį, nesibaimindama kritiko užgau- 
liojimų nei šmeižikų dergimo. 

Autorius pageidautų šiame veikale kalbėti vien apie Jūsų Šviesy- 
bės protėvių šlovę, jų prakilnią giminę, didžią garbę, aukštą padėtį 
šioje karalystėje, o ir kitur, apie jų taurius žygius bei darbus, tęsiamus 
Jūsų Šviesybės (kurio švelnus būdas ir prielankumas keri visų širdis), 
tačiau tuomet šioje mažoje knygelėje tektų sutalpinti temą, reikalingą 
storų tomų. 

Tad malonėkite, Jūsų Šviesybe, priimti šią kuklią dovanėlę ir ne- 
sirūstinti dėl dalykų, joje kalbamų, - prakilnūs didikai ne kartą gauda- 
vo dovanų tokio pobūdžio kūrinių ir priimdavo juos ne tiek dėl paties 

turinio, kiek dėl tikslo, autoriaus siekiamo, o siekia jis pagerinti pa- 
pročius ir perspėti lengvapėdžius, idant pirmieji taisytųsi, o antrieji 
mokytųsi proto. 

Autorius tikisi, kad Jūsų Šviesybės tauri širdis nepaniekins šio 
menko dalykėlio, ir tuomet jis drąsiau imsis plunksnos, sklidinas 
įkvėpimo rašyti didesnės reikšmės kūrinius ir apdainuoti jo garsingų 
herbų šlovę. 

Tesaugo Viešpats Jūsų Šviesybę, kaip aš to trokštu. 


Nuolankus Jūsų Šviesybės tarnas 
DON ALONSO DE CASTILLO SOLORSANO 

PROLOGAS 


Mielas skaitytojau! „Sevilijos kiaunė“ išeina į pasaulį bejėgė at- 
siginti visų kliaučių; autorius nužemintai pripažįsta, jog nemaža rasi 
joje kliaudų; šio prisipažinimo žodžiai ją gelbsti nuo tavo priekaištų; 
tad jis tikisi, kad griežtai nesmerksi jo plunksnos ir nesikėsinsi rūsčia 
ištarme nuslopinti jo noro teikti tau pramogos savo kūriniais. Tačiau 
kurių galų melsti tavo prielankumo, jei esi priekabaus būdo ir vis vie- 
na elgsies kaip tinkamas? Tegu Dievas nešykšti tau pakantumo, nes 
jeigu skaitysi ne gerų norų vedamas, ir subtiliausias dalykas tau pasi- 
rodys lėkštas, ir niekas tau nepatiks. Ką gi, derk, šmeižk, šaipykis, ty- 
čiokis, nepalik akmens ant akmens — duodu pakankamai peno tavo 
kandžiam protui. Vale/* 


* Lik sveikas! (Lot.) 

PIRMA KNYGA 


Kiaunė, kaip rašo gamtos mokslų žinovai, — tai toks plėšrus Žvė- 
relis, apsigimęs daryti eibes ir vogti, paprastai naktimis; didumo ji 
truputį didesnė už šešką, gudri ir mikli, vagia vištas, o jeigu jau kur 
įsisuka, neapsaugo jų nei vištidė, nei aukšta tvora, nei rakinami var- 
tai — vis randa kokį plyšį ir įsmunka į vidų. 

Šioje knygoje pasakojama apie moteriškę, pramintą Kiaune, nes 
buvo iš prigimties linkusi į tas šelmystes, kuriomis garsėja ką tiktai 
mūsų apkalbėtas Žvėrelis. Smagi ir vėjavaikė, ji užaugo pas tėvus, 
kurie nesirūpino jos auklėjimu, o jeigu ir būtų rūpinęsi, patys buvo 
tokių polinkių, jog nebūtų sugebėję išrauti dukrelės ydų. Užtat ir iš- 
ėjo į tėvą ir motiną — blogų įpročių, pernelyg apsukri ir nepataisoma 
akiplėša. Tokia bjauria prigimtimi apdovanota, jaunas dienas pralei- 
do pasinešusi į begėdiškai įžūlius žygius — nebuvo tokio kapšelio ar 
skrynutės, kurių nebūtų atidarę jos gudrybių kabliukai ir išmonės 
visrakčiai. 

Tegu skaitytojui praverčia kaip perspėjimas šis portretas, kuriam 
iš natūros nupieštos tokio plauko vagilių klastos, - į jį sudėjau visų jų 
bruožus, idant palaido būdo Žmonės ateitų į protą, nutrūktgalviai pa- 
simokytų, o lengvapėdžiai sergėtųsi, nes dalykai, kuriuos čia apra- 
šiau, nepramanyti ir dažnai nutinka mūsų dienomis. Tad pradedu savo 
pasakojimą. 

„Bakalauro Trapasos nutikimuose“ ' palikome tą šaunuolį gale- 
rose, kur jis pakliuvo už tai, jog apsisiautė Kristaus ordino mantiją, 
neturėdamas atitinkamų raštų, kuriais jo didenybė Portugalijos kara- 
lius savo aukščiausia valia suteikia šią teisę. O Trapasa nieko daugiau 

nenorėjo, kaip pagarsėti sostinėje prakilniu bajoru ir, prisidengęs šiuo 
vardu, pridaryti dar didesnių niekšybių, tai ir būtų jam pavykę, jei Es- 
tefanija, jo dama, pavydo skatinama, nebūtų atskleidusi teisybės ir 
privertusi jo nemokamai tarnauti didžiajam abiejų Ispanijų“ valdovui 
galerose, kame jis tapo irklininku ir su kaupu atbuvo visą bausmės 
laiką. 

Į galeras jis iškeliavo grandinėmis apkaltas drauge su partija nu- 
sikaltėlių, kurie kasmet išvyksta iš imperijos sostinės Toledo", - tąja 
darbo jėga, jo didenybės teisingojo teismo gailiaširdžių teisėjų tie- 
kiama įvairioms ispanų eskadroms, kurios saugo ir gina jo valstybės 
pakrantes ir įvaro baimės piktadariams piratams, plėšikaujantiems 
Neptūno valdose. Taip Ernandui Trapasai, mūsų pasakojimo herojės 
tėvui, nutiko tarnauti vienoje eskadroje ir sykiu su katorgininkų būriu 
atsidurti Santa Marijos uoste. Jis didžiai sielvartavo nesugebėjęs įgy- 
vendinti vieno tauraus ketinimo — dildei tarpininkaujant, išsivaduoti 
iš grandinių ir kartu su amato bendrais gerai pamokyti ponią Estefa- 
niją, jo nedalios kaltininkę. 

Visiškai kitokius norus puoselėjo ši pavydi dama, nes, kai tik su- 
žinojo jį išvykus į vargo kraštą, nuoširdžiai ėmė gailėtis, kad pati sa- 
vo rankomis uždavė jam tiek kančių, ir nors nelabai sugyveno su tei- 
sybe, vis dėlto pajuto sąžinės kirminuką graužiant širdį, tad pagaliau 
nusprendė, jog išpirkti kaltę gali tiktai tekėdama už Trapasos, kai tas 
atbus bausmę galerose. Taip tarusi, paliko sostinę ir nukilo į Seviliją, 
tame dideliame mieste vildamasi gauti kokių Žinių apie žmogų, kurį 
troško paregėti išvaduotą iš baisios vergijos, — aš, savaime supranta- 
ma, kaip galėdamas sodriau aprašyčiau ir katorgos vargus, jei kiti ta- 
lentai šia tema nebūtų miklinę plunksnos su kur kas didesniu išmany- 
mu ir meistriškumu. 

Estefanijai netrūko išteklių, nes vyras genujietis paliko ją turtinga 
našle, ir Madride ji gyveno prabangiai, tačiau tenai veikiai prarado ge- 
rą vardą, kai iškilo viešumon, jog iš pavydo nusiuntusi į galeras kažin 
kokį sukčių, o ir draugės pradėjo smerkti ją už žemus jausmus - už tai, 
kad ji galėjo pamilti piktadarį. Tai paskatino ją kraustytis iš Madrido į 
Seviliją. Ji griebėsi darbo, išsipardavė daiktus — tuos, kurie varžytų 

tokioje tolimoje kelionėje, indaujas, spintas, stalus ir didelius paveiks- 
lus, kurių turėjo nemaža, ir gana vertingų, susidarė gražaus pinigo, nu- 
sisamdė karietą ir, poros tarnaičių lydima, atvyko į tą miestą, Vakaruo- 
se pagarsėjusį savo turtais. Sevilijoje ji išsinuomojo patinkamą namą 
ir ėmė laukti, kol praslinks katorgos metai, skirti Trapasai, kuriam gai- 
lestingoji Estefanija nutarė dosniai atsiteisti. Bausmės laikui pasibai- 
gus, ji susižinojo, kad ispanų galeros atplaukė į Santą Marijos uostą, ir 
išsirengė kelionėn, tik ne su tais apdarais, kuriais vilkėjo Sevilijoje, o 
su kuklesniais, idant niekas nesakytų, jog tokia ori dama besanti kator- 
gininko pati ar bent jau atkakusi jo vaduoti iš galerų. 

Neilgai trukus ji susižinojo, kad jos kankinys yra admirolo gale- 
roje ir kad gyvena neblogai — eina vyresniojo pareigas ir todėl nesika- 
muoja kaip visi prie irklų, o prasisiekė, linksmu būdu įtikęs admirolui, 
tačiau ir šiaip jau ilgainiui taip apsiprato su tais plaukiojančiais na- 
mais, jog ir neiškilęs į vyresniuosius būtų savo noru apsilikęs galero- 
je, bausmės laikui pasibaigus. Tačiau ponia Estefanija atvykusi viską 
apvertė aukštyn kojomis: iš karto pradėjo rūpintis Trapasos išlaisvini- 
mu, varstyti visas duris ir, nešykštėdama pinigų, kalbėtis su tais, kurie 
turėjo valią jį paleisti. Trapasa apie tai nė nenumanė, nes nei Estefani- 
ja skubėjo su juo pasimatyti, nei jis buvo išlipęs į krantą, tad baisiai 
nustebo išgirdęs, jog kažkas stengiasi per pažintis ir pinigus atgauti 
jam laisvę, - jam ir į galvą neatėjo, kad jo Estefanija rūstybę pakeitė į 
malonę. Pagaliau viskas buvo sutvarkyta, ir Trapasa, nežinodamas, 
kieno dėka pasijuto laisvas, be pančių, prižiūrėtojo lydimas, atsidūrė 
krante priešais tą, kuri savo žygiais paspartino ar veikiau išrūpino jo 
paleidimą, nes, kaip Žinoma, net atbuvus bausmę, visada randasi ko- 
kia dingstis pratęsti laiką, ir ketveriems metams nuteisti katorgininkai 
paprastai atirkluoja penkerius ar šešerius metus. 

Pamatė Ernandas Trapasa Estefaniją ir didžiai nustebo, jog tai ne 
kas kitas, o ji taip uoliai ir užsispyrusiai — kaip buvo girdėjęs — sten- 
gėsi išrūpinti jam laisvę; ji puolė jam į glėbį, o jis atsakė jai tuo pačiu, 
nes būtų buvę žema neatleisti atgailojančiai, kaltę išpirkusiai moteriai, 
išvadavusiai jį iš galerų, ir atstumti jos meilę be padėkos, užmirštyje 
nepalaidojus buvusio pykčio; sykiu Trapasa susikrimto pamatęs ją 

kukliu apdaru, nors Madride buvo palikęs ją ištekliuje, nes neperma- 
nė, jog buklioji Estefanija tyčia persirengė, kad jos nepažintų galeros 
prižiūrėtojas ir raštininkas, kuriems, beje, nelabai jie rūpėjo ir ku- 
riems karšti jų jausmai pasirodė pagrįsti veikiau meile nekaip santuo- 
ka. Estefanija pakvietė juodu pietų ir apsčiai privaišino. Po pietų sve- 
čiai išėjo namo, o Trapasa su savo dama pasiliko vieni du jaukiame 
viešbutyje, vėl puolė kits kitam į glėbį, ir galerų meilužis pačiais 
karščiausiais žodžiais atsidėkojo savajai Estefanijai už gerą širdį. Ji 
pasisakė, jog, ištraukusi jį iš vargo, ketinanti atsiteisti už padarytą 
skriaudą, siūlydamasi už jo tekėti, jeigu ji, aišku, jam tebemiela, nes, 
šiaip ar taip, turinti nuo jo dukterį, o ir turto nestokojanti, tad gyven- 
sią jiedu ištekliuje kaip ir tuomet, kai palikęs ją Madride vieną. Tra- 
pasa kone pakvaišo iš džiaugsmo, pasijutęs lyg devintame danguje, 
nes kuo mažiausiai tikėjosi Estefanijos užuojautos, o po varganų ka- 
torgos metų kiekvienas žemės kampelis jam atrodė kaip pažadėtoji 
žemė. Dar karščiau puolė jis glamonėti Estefaniją, atsidėkodamas už 
džiugią naujieną, priėmė jos pasiūlymą ir vedybų sutarties sąlygas ir 
pasisakė geidžiąs kuo greičiau pamatyti dukterį. Tuomet Estefanija 
liepė jam persirengti kelionės drabužiais, kuriuos jam atvežė, gana 
padoriais, bet ne dabitiškais, kad žmonės galerose neimtų jųdviejų 
smerkti ir nelaikytų jos paleistuve, atgavusia meilužį. 

Tą pačią popietę jiedu iškeliavo į Seviliją, ten Trapasa pasidžiau- 
gė penkerių metų dukrele, kaip krikščionis atliko savo priedermę, ku- 
rios anksčiau kaip pagonis vengė, — susituokė su Estefanija in facie 
Ecclesiae*. 

Jie persikėlė į kitą miesto kraštą, ir Estefanija pradėjo kalbinti 
vyrą susirasti mieste kokią padorią vietą, idant jie galėtų gyventi Se- 
vilijoje laisvai ir nevaržomai. Šarma, nubalinusi plaukus katorgoje, 
neleido jam griebtis iš naujo jaunystės paikysčių nei pavojingų žygių, 
tačiau iš prigimties blogas žmogus nelinkęs taisytis, o juo labiau toks 
užkietėjęs nenaudėlis kaip Trapasa, ir jei kurį laiką jis gyveno ra- 
miai, padėjo nebent žmonos graudenimai ir mintis, kad jis turi vaiką. 


* Prieš altorių (lot.). 

Estefanija augino ir popino dukterį iki aštuonerių metų, o Trapasa tuo 
tarpu slankiojo dykas po Seviliją, ranka numojęs į viską, ir nieko jam 
daugiau nerūpėjo, kaip iki pietų vaikščioti Laiptų gatve, o vakare žiū- 
rėti komediją. Labai krimtosi dėl to žmona, per ilga apsipratusi su ne- 
trikdomu gyvenimu, užmiršo ji jaunų dienų išdaigas ir džiaugėsi 
neatsidžiaugdama dukrele, kuri augo be galo gražutė. 

Dykystė, visų ydų pamatas, paskatino Trapasą iš naujo leistis į 
lošimą — tą okeaną, kuris pražudo turtą ir gerą vardą. Jis sėdo prie 
kortų pramogos dėlei, bet po kelių dienų įsitraukė ir, norėdamas atsi- 
lošti nedidelius pinigus, ėmė kleisti vis didesnius. 

Netrukus Estefanija pasigedo keleto papuošalų, sumetė, jog čia 
bus vyro darbas, pratrūko verkti ir priekaištauti. Trapasa davė žodį pa- 
sitaisyti, bet netesėjo; ketverius metus lošė jis neatsilošdamas, kol pa- 
galiau namuose, kaip sakoma, beliko tuščios sienos. Pristigo pinigų, 
prispaudė vargas, ir prasidėjo ginčai bei rietenos — įprasta lošimo išda- 
va. Gerokai pražilęs, Trapasa turėjo gerą vardą ir niekam nepriminė 
anų dienų jaunuolio, garsėjusio Sevilijoje savo žygiais; bet iš tikrųjų 
pasitaisė jis tik iš dalies: kad ir kaip vargo spaudžiamas, nedrįso grieb- 
tis suktybių, nors būtų mielai norėjęs, kad Estefanija vėl imtųsi kokio 
žmonai nederamo verslo, tačiau, matydamas ją tokią dorą, nesiryžo 
apie tai nė žodeliu užsiminti; mat Estefanijai rūpėjo tik namai ir duk- 
ra, jau suėjusi dvylika metų. Ji padėdavo motinai ruoštis apie namus, 
tačiau nebuvo itin linkusi į apyvoką, labiau mėgo staipytis prie lango, 
o motina, Trapasos nedorybių ištampytais nervais, iš didžios meilės 
dukrelei nerasdavo griežtesnio žodžio — daugelis motinų tuo nusižen- 
gia ir savo atlaidumu užsitraukia namams didelių bėdų. 

Vargas ir rietenos pakirto Estefanijos sveikatą, ji atgulė ir metus 
pasiligojusi iškeliavo į amžinatvę, dorai atlikusi krikščionės prieder- 
mę - protingas žmogus visada pripažįsta praeities nuodėmes ir jų gai- 
lisi. Mirė ji gražiai, nors Trapasa ir subjaurojo jai visą gyvenimą. Lai- 
dotuvės buvo varganos, nes Trapasa neturėjo pinigų Žmonai palaidoti 
kaip pridera. Jis baisiai sielvartavo, tik dabar supratęs, kokia klaida 
buvo jo palaidas gyvenimas — juk su žmonos parneštiniais pinigais bū- 
tų galėję leisti dienas be rūpesčių. Vienintelė paguoda buvo dukrelė, 

kuri augo tikra gražuolė, ir Trapasa, gedėdamas Žmonos, tik ir svajo- 
jo, kad duktė dailiu veideliu gaus turtingą vyrą ir išgelbės juodu abu 
iš vargo — tuščios viltys, nes mūsų laikais nei grožis, nei dorybė ne- 
turi paklausos: pinigas ieško pinigo, o kame jų yra, ir bjauriausia mo- 
teris atrodo gražuolė. 

Kęsdamas nepriteklius, Trapasa vis dėlto nesiliovė vaikščiojęs 
po landynes - lošti nebelošė, nes vėjai švilpavo kišenėse, tiktai kau- 
lijo iš tų, kuriems kitados išlošęs numesdavo vieną kitą realą, bet kor- 
tuotojai tokių skolų neprisimena ir gyvena tik šia diena — pinigingam 
įtaikauja, o kas turėjo pinigų, bet dabar stokoja, tą niekina. 

Trapasa retai bebūdavo namie, ir duktė nevaržoma staipėsi prieš 
langą, trokšdama į žmones pasižiūrėti ir save parodyti, tad po mies- 
tą veikiai pasklido garsas apie jos grožį, ir jų gatve voromis traukė 
dūsautojai. Tėvas tai gerai žinojo ir galėjo griežtai ją sudrausti, bet, 
galvoje turėdamas nepriteklius ir dukters grožį, tikėjosi, jog niekas 
daugiau neišvaduos jų iš vargo, kaip tik turtingas jaunikis, ir tai buvo 
viena doriausių jo minčių, nes, dukrai duodamas visišką laisvę pačiai 
ieškotis poros, širdies gilumoje puoselėjo viltį, jog Rufina — tuo var- 
du buvo duktė - taps tinklu jaunikių kapšeliams žvejoti. 

Trapasos norai išsipildė, ir dar su kaupu, nes tarp gerbėjų atsira- 
do žmogus, pasiryžęs grynais apmokėti Rufinos grožį. Iš motinos pu- 
sės mergina buvo bajorų kilmės ir turėjo teisę vadintis „donja“, o jei 
ir nebūtų jos turėjusi, iš tuštybės būtų įsigijusi, juoba kad nūnai tai 
kainuoja menką nieką. 

Palei Rufinos langus vaikščiojo ir vieno perujiečio reikalų pati- 
kėtinis, kokių penkių dešimčių metų vyras, ne tiek pasiturintis, kiek 
įtakingas, Prekybos rūmuose laikomas ištekliu, pasitikėjimo vertu 
žmogumi. Patyręs, jog mergina bekraitė, o tėvas nusigyvenęs, jis bu- 
vo pasiryžęs imti ją kaip stovi — kai meilė aplanko įmetėjusio vyriš- 
kio širdį, nusikratyti jos nelengva. Taip įsimylėjo Rufiną Lorensas de 
Sarabja — tuo vardu buvo jaunikis, — jog pasipiršęs po savaitės tapo 
gražuolės vyras ir valdovas. Buvo jis geros širdies ir doras, tad, sykiu 
su Žmona gavęs uošvį, parsivežė ją į namus su tuo priesvoriu, ir ne- 
mažu, nors puikiai žinojo, koks azartiškas lošėjas yra Trapasa, Sevi- 
lijoje žinomas Ernando de Kinjoneso vardu. 

Pirmosios dienos po vedybų — nesibaigianti šventė. Sarabja api- 
pylė žmoną dovanomis, pripirko pašvitų, tik gana kuklių - jam, įme- 
tėjusiam žmogui, netiko viršyti saiką, o Rufina didžiai sielvartavo, 
nes baisiai mėgo dabintis ir būtų įmaniusi išsipustyti kaip visos kitos 
išsigašinusios moterys, užtat ir nepamilo vyro kaip dera. Sarabja kaip 
visi indėnai* buvo šykštokas, o įsitikinęs, jog uošvis — baisus lošėjas 
ir apskritai žuvęs Žmogus, pasidarė dar didesnis nagas: draudė žmo- 
nai leisti pinigus savo nuožiūra ir pats tvarkė namų ūkį, tad Žuvo vi- 
sos Ernando Trapasos viltys, kad po dukters vedybų galės lošti iš jos 
išteklių — šitaip jį buvo pakerėjusios kortos! Ir tuo metu, kai jis val- 
kiojosi po landynes, o jo žentas Sarabja rūpinosi savais reikalais, Ru- 
fina kas rytas išeidavo iš namų, prasimetusi novenomis, kurias ji esą 
lankanti, idant Dievas duotų sūnų; tuo ji tik teisinosi vyrui, o iš tikrų- 
jų bėgdavo pasipuikuoti į Laisvių gatvę arba katedrą. Iš daugelio at- 
silankančių į tas dvi vietas pasigrožėti Rufina buvo toksai jaunuolis, 
doro seviliečio vaikas, vienas didžiausių miesto šelmių, beveik toks 
pat palaidūnas kaip Trapasa, tiktai kilęs iš geros šeimos, — kiek daug 
jaunuolių užmiršta savo giminės garbę, išklysta blogais keliais ir su- 
sitepa gerą vardą. 

Toks buvo ir Robertas, pradėjęs rėžti sparną apie Rufiną; dailaus 
stoto jaunuolis jai patiko, ir ji atsiliepė į jo jausmą, be pamato pasi- 
kliovusi apgaulingu jo žodžiu, girdi, jis labai turtingas. Godi pinigų 
buvo Rufina ir juo patikėjo, nes baisiai geidė jų prasimanyti, nieko 
negaudama iš šykštuolio vyro, kuris laikė kapšelį po užraktu. Iš pra- 
džių ji paprašė suknios, tokios, kokia matė vilkint kaimynę, o gavusi 
dovaną, Rufina pažadėjo skolinga neliksianti ir dosniai atsilyginsian- 
ti už malonią paslaugą. Robertas patenkino prašymą, bet iškrėtė tokią 
šunybę, kokios negirdėta pasaulyje: pasižinodamas su viena dama, 
kuri turėjo suknią, kaip du vandens lašai panašią į Rufinai pažadėtąją, 
Robertas nuėjo į jos namus ir išmeldė paskolinti suknią kažin kokiai 
komedijai, tariamai statomai moterų vienuolyne; dama negalėjo atsa- 
kyti, ir po trijų dienų, per kurias ji neva buvo siuvama, Rufina gavo 
suknią, suvyniotą į žalią neapolietišką rankšluostį, apkraštuotą įvai- 
riaspalviu šilku ir gazu; atnešė ją tarnas vieną rytą, vyrui išėjus tvar- 
kyti savų reikalų. Didžiai patiko Rufinai paslaugus naujasis gerbėjas, 

taip veikiai tesėjęs Žodį, ir ji nusprendė nelikti skolinga — Robertas 
apsilankė jos namuose ir atsiėmė atlyginimą už savo rūpesčius. Ro- 
bertui išėjus, Rufina ėmė sukti sau galvą, kaip, nesukėlus įtarimo, įti- 
kinti vyrą, jog suknią atsiuntęs giminaitis iš Madrido. O Robertas iš- 
ėjęs neką mažiau svarstė, kaip grąžinti suknią šeimininkei; Sarabja jo 
nepažinojo, tad jis, tuo naudodamasis, ir surezgė savo planą. Palau- 
kęs tris keturias dienas, kol vienuolyne tariamai vyko iškilmės, persi- 
rengė kukliu tarno apdaru ir, į pietų pabaigą pasibeldęs į Sarabjos na- 
mų duris, prisistatė kaip tokios ir tokios ponios, suknios savininkės, 
tarnas; Sarabja liepė pakviesti jį į kambarį, ir jis pasakė iš naujo, kad 
jo ponia esą atsiuntusi suknios, paskolintos poniai donjai Rufinai pa- 
žiūrėti. Sarabja kreipėsi į žmoną ir paklausė: 

— Girdi, širdele? Kokios suknios prašo šis doras žmogus? 

Rufina truputį sumišo, pažinusi Robertą, ir tarė: 

— Gerbiamasis pone, malonėkite užeiti rytoj ir jūs gausite suknią. 

— Mano ponia liepė be suknios negrįžti, — atvertė Robertas. - Šį 
vakarą ji eina į krikštynas ir turi būtinai ja vilkėti. 

— Kaipgi aš galiu atiduoti tą suknią, jei nežinau, ar tamsta iš tie- 
sų jos tarnas? — griebėsi gudrybės Rufina. 

Nenaudėlis, matydamas, jog klastūnė užsispyrusi neduoti suk- 
nios, atsakė, girdi, suknia tokios ir tokios spalvos, su tokiais ir tokiais 
priedais, o atnešę ją suvyniotą į žalią itališką rankšluostį, apkraštuotą 
įvairiaspalviu šilku ir gazu. Sulig tais žodžiais Sarabja tarė žmonai: 

— Požymių pakanka, ir nėra ko spirtis. Ponia, tuojau pat grąžin- 
kite jam suknią; jeigu jis taip atkakliai prašo, vadinasi, suknia labai 
reikalinga šiam vakarui, kaip jis kad sako, o jeigu nenorite pasikelti, 
duokite man skrynios raktą, ir aš pats jos nueisiu. 

Rufina neturėjo ko atsakyti, tad pasikėlė nuo stalo, degdama ap- 
maudu, išėmė suknią ir padavė Robertui tardama: 

— Bučiuoju rankas poniai donjai Leonorai ir meldžiu atleisti, kad 
negalėjau grąžinti jai suknios anksčiau — mat ketinau parodyti ją sa- 
vo draugei, kad noriu -pasisiūdinti lygiai tokią pat. 

Sulig šiais žodžiais, žaibuodama akimis, įteikė suknią persiren- 
gusiam gerbėjui — taip įsiutino ją Roberto klasta. 

Tariamam tarnui išėjus, Sarabja paklausė, kam ji prašiusi tos suk- 
nios, ir ji atsakė, jog draugei, kuri norinti pasisiūdinti lygiai tokią pat; 
taip ji išsklaidė vyro įtarimus, giliai širdyje užslėpusi pagiežą klastū- 
nui, išplėšusiam suknią, kurią jau laikė sava. Nuo tos dienos ji vis 
svarstė, kaip atkeršijus Robertui už įžeidimą. Savo mintimis ji pasida- 
lijo su tarnaite, papasakojusi, kas atsitiko, o Trapasa netyčia nugirdo 
jos žodžius ir nusprendė pats atkeršyti už dukterį, prisiminęs jaunas 
dienas, kai garsėjo savo žygiais. Žinodamas, jog įžeidėjas lankosi to- 
se pačiose landynėse kaip ir jis, kartą susitiko Robertą ir iškvietė į 
Tablados lauką, ten pranešė, dėl ko jo ieškojęs, abu išsitraukė špagas, 
bet Trapasai nepasisekė — ta diena tapo jam paskutinė. Vikriu smūgiu 
Robertas atėmė jam gyvybę ir viltį išpažinti nuodėmes — toks galas 
laukia kiekvieno, kas gyvena taip, kaip gyveno Trapasa. 

Robertas pasislėpė. Trapasą parnešė namo, kame jis buvo sal- 
džiarūgščiai priimtas: rūgščiai todėl, kad reikėjo išleisti pinigų laido- 
tuvėms, bet sykiu ir saldžiai, nes žentas pagaliau nusikratė naštos — 
nelengva buvo namuose pakęsti tokį uošvį kaip Trapasa, ir Sarabja 
didžiai aukojosi išlaikydamas palaidūną ir galutinai smukusį žmogų. 

Ponia Rufina apverkė tėvą abiem akimis. Priekabus skaitytojas 
gal man prikiš, girdi, kur tai matyta, kad verktų viena akimi, bet aš at- 
sakysiu, jog taip verkiama, gedint iš tiesų, kaip gedėjo Rufina raudo- 
dama kruvinomis ašaromis, kurių jokie paguodos žodžiai nesuturi, o 
be to, ji verkė už du — už save ir už vyrą, kuris, kaip žentų kad įpras- 
ta, vien dūsavo dėl akių, nutaisęs sielvartingą veidą. 

Rufinai paliko vyras, o dorybingai moteriai tai didi paguoda siel- 
varto valandą, tačiau ji gyveno su vyru ne iš meilės ir todėl juo labiau 
gėlė širdį, — ir kalti čia tėvai, kurie tekina dukras už senių. 

Sarabja džiaugėsi turėdamas jaunutę ir dailią žmoną, o Rufina - 
priešingai: jai reikėjo tokio, kuris amžiumi tiktų į porą, kad ir ne per 
daug išteklingo. Tai ir paskatino Rufiną nusižengti padorumui, pa- 
niekinti moterystės sakramentą ir ieškotis pramogų, tikintis malonu- 
mų ir naudos, o mums jau žinoma, kiek naudos ji pelnė iš Roberto, 
kuris iškrėtė jai šunybę ir taip uždavė širdį, jog įmanydama būtų vis- 
ką atidavusi tam, kas apsiimtų atkeršyti už įžeidimą. Proga netrukus 

pasitaikė — ne veltui Rufina eidavo pasižiūrėti Žmonių ir pati pasiro- 
dyti, nuvogusi laiko nuo vyro, vis plušančio su savo reikalais. 

Vieną tų šventės dienų, kai Sevilijos gatvėse netelpa minios įsi- 
linksminusių Žmonių, o tai būna kas penktadienį nuo Velykų iki De- 
vintinių, netoli Trainos, ten, kur teka skaidrus Gvadalkivyras, garsioji 
Andalūzijos upė ir Sevilijos mūrų veidrodis, vienoje iš begalės šako- 
mis apkaišytų valčių, kuriomis, pelnydamiesi dykaduonių sąskaita, 
valtininkai vežioja pramogaujančius miestelėnus, sėdėjo Rufina, su 
vyro žinia išėjusi į šventę sykiu su kaimyne, kuriai Sarabja patikėjo 
globoti žmoną, nenumanydamas jos slaptų kėslų bei užmačių, — tegu 
vyrai įsidėmi šį dalyką, nes, neįtardami, su kuo draugauja žmonos, iš 
tokios draugystės gali susilaukti didžiausių nemalonumų. Kaimynė 
buvo pliuškė, gražeiva ir liežuvautoja. Rufina su ja ir dar dviem drau- 
gėmis išsinuomojo valtį, tačiau godumas paskatino valtininką paimti 
dar keletą pakeleivių — jį papirko bajoraitis su trimis bičiuliais tykojęs 
pakrantėje tokios štai progos — o Sevilijos plevėsos turi gerą uoslę - ir 
pastebėjęs Rufiną tuo metu, kai ji, lipdama į valtį, nusidengė veidą. 
Jaunuoliui — vadinkime jį Felisianu — gražuolė krito į akį, jis veikiai 
įkalbėjo bičiulius įsiprašyti pas damas ir sugundė valtininką pinigais, 
šalinančiais visas kliūtis. 

Jaunuoliai sulipo į valtį, ir Felisianas atsisėdo arčiau Rufinos, 
pasiryžęs įgyvendinti savo kėslus. Buvo jis vienatūris sūnus lobingo 
bajoro, kuris kitados sėkmingai vertėsi prekyba Indijose ir susikrovė 
didelius turtus, tad pramogoms apmokėti Felisianas turėjo savo žinio- 
je visą tėvo labą, blaškė pinigus į visas puses ir, ko gero, privalėjo juos 
iššvaistyti kur kas greičiau, nei tėvas sudėjo, nes lošė, merginėjo, 
bičiuliavosi su jaunuoliais, kurie gula ir kelia smuklėse bei užeigose, 
ir buvo toks išlaidūnas, jog pats vienas mokėdavo už visą draugiją, be 
kita ko, garsėjo karingu būdu — nuodėme, įgimta didumai Sevilijos 
miestelėnų sūnelių, tėvų išpaikintų kaip ir kalbamas Felisianas. 

Taigi atsisėdo jis šalia ponios Rufinos, o jo bičiuliai — prie jos 
draugių, valtis nuplaukė nuo kranto, pasisukiojo po upę ir tik po gero 
pusvalandžio grįžo atgal - valtininkas už tai gavo gražaus pinigo. Fe- 
lisianas neleido laiko veltui ir per tą pusvalandį sugebėjo taip įtaigiai 

išpažinti savo meilę, kad ji patikėjo gražbylystės apdarytais jausmais 
ir pradėjo nuoširdžiai glostyti jį maloningais Žžvilgsniais. Felisianas 
buvo nuovokus, aštraus liežuvio ir tokiomis štai progomis išklodavo 
visą atsargą sąmojų, o ši prekė turėjo itin didelę paklausą tarp damų, 
kurios nesiliovė kvatojusios žavėdamosi jo pokštais; Rufina irgi mie- 
lai klausėsi mėgaudamasi naujojo gerbėjo iškalba. Nieko neslėpdama, 
ji pasisakė, kuo vardu, kur gyvenanti ir kad esanti ištekėjusi, Felisia- 
nas atsakė tuo pačiu, atvirai pasipasakojo, kas esąs, kokį turtą turįs ir 
kaip karštai trokštąs jai tarnauti. Visa ta popietė prabėgo draugiškai be- 
šnekučiuojant; jaunuolis didžiai džiaugėsi pažintimi, o ir Rufina buvo 
patenkinta, brandindama galvoje dvi mintis: pirma, įkalbėti Felisianą 
atkeršyti Robertui, antra, apiplėšti jį kaip galima daugiau. Ji pasiekė ir 
viena, ir kita, kaip ir norėjo, bet apie tai papasakosime vėliau. 

Nuo tos dienos Felisianas pradėjo dažnai lankytis Rufinos gatvė- 
je, ir paprastai tuo metu, kai Sarabja būdavo išėjęs į Prekybos rūmus 
arba į savo kontorą. Gavusi iš Roberto pamoką, dama prisileido Fe- 
lisianą ne taip greitai, kaip jis tikėjosi: iš pradžių turėjo apipilti ją 
dovanomis — skanėstais, pašvitais, papuošalais, tad apsimokėjo ir už 
save, ir už Robertą, — ir tik tuomet Rufina priglaudė jį prie krūtinės. 

Paprastai meilė pasisotinusi atvėsta, bet čia išėjo priešingai — Fe- 
lisianas tolyn labyn mylėjo Rufiną, lyg būtų tik prisilietęs jos rankos. 
Tuo metu taip jau atsitiko, kad Robertas išlošė kortomis daugiau nei 
šešis šimtus eskudų, ir, priešingai nekaip įprasta lošėjų, kuriems rūpi 
ne puoštis, o lošti iki paskutinio varioko, jaunuolis pasisiūdino puikų 
apdarą ir išsipustė kaip dabita. Patyręs, jog Felisianas dažnai lankosi 
Rufinos gatvėje, didžiai užsigavo ir nusprendė atsiprašyti už aną 
nuoskaudą ir susigrąžinti jos meilę; taip taręs, pradėjo vaikščioti jos 
gatve ir sukėlė įtarimą Felisianui, kuriam tie pasivaikščiojimai nepa- 
tiko. Roberto pastangos susigrąžinti meilę tik dar labiau kurstė Rufi- 
nos apmaudą — kiekvienąsyk jį pamačiusi, su pagieža minėjo aną jo 
patyčią ir, geisdama keršto, kalbėjo sau, jog visų geriausia būtų pa- 
prašyti šios paslaugos savo dūsautoją Felisianą — štai kur stumia mo- 
terys savo gerbėjus, todėl kas dieną ir matome šitiek apgailėtinų 
žmogžudysčių. 

Rufina neprisipažino Felisianui, kas jai nutiko su Robertu, bet, 
norėdama dar labiau sukurstyti jo meilę, nukreipė jį klaidingu keliu, 
pasakiusi, jog tas sukasi prie jos ir siūlo dovanų, tačiau ji esą visko 
atsisakanti tik dėl jo, Felisiano; taip ji kliūstelėjo alyvos į beįsidegan- 
čią Felisiano įtarimų ugnį, šis suliepsnojo pavydu, šventai tikėdamas 
kiekvienu Rufinos žodžiu, juoba kad varžovas vis dažniau rodėsi jos 
gatvėje ir ne kartą jau sutrukdė jam pasimėgauti meile, o Rufina ty- 
čia vengė pasimatymų, stengdamasi dar labiau įkiršinti prieš Rober- 
tą. Viskas pasibaigė tuo, jog Felisianas, vienas pasiučiausių Sevilijos 
kirstukų, netverdamas pavydu, kartą naktį savo damos gatvėje su- 
sidūrė su Robertu; Rufina tuo metu jau miegojo, o jos vyras tvarkė 
savo sąskaitas. Pamatęs Robertą, Felisianas pašaukė jį vardu, žengė 
artyn ir, nenorėdamas gatvėje kelti triukšmo, pasivedėjo už kampo į 
akligatvį ir sustojo prie pat lango, už kurio Sarabja tvarkė savo popie- 
rius. Taigi abu varžovai atsidūrė akligatvyje, ir Felisianas prabilo 
šiais žodžiais: 

— Pone Robertai, štai jau kelios dienos, kai pastebėjau jus daž- 
nokai vaikščiojant šia gatve ir susidomėjau, kas gi jums neduoda ra- 
mybės — juk čia gyvena nemaža išvaizdžių damų, kurios galėtų suža- 
dinti tokius jausmus, ir, padėjęs kurių ne kurių pastangų, patyriau, jog 
visa ko kaltininkė — ponia donja Rufina. Pagelbėjo man tiek akys, tiek 
tarnaitės, kurios prisipažino, jog ne kartą jas kalbinote ir stengėtės pa- 
traukti į savo pusę, idant jos tarpininkaudamos padėtų jums pasiekti 
savo tikslą. Jau senokai vaikščioju šia gatve, paslaugumu bei atidžiu 
dėmesiu pelniau šios damos malonę ir visa tai, kas per ją laimima; ne- 
mėgstu girtis tokiais dalykais, bet, trokšdamas užkirsti kelią jūsų 
bergždiems žygiams, esu priverstas atskleisti teisybę, įsitikinęs, kad 
Jūs, taurios kilmės žmogus, išsaugosite paslaptį. Taigi jums žinomi 
mano meilės keliai ir laimėjimai, todėl būsiu jums dėkingas, jeigu jūs 
atsižadėsite savo ketinimų — tuomet nebus pagrindo kilti kokiems 
nors nemalonumams, kurių būtų neįmanoma išvengti, jeigu jūs užsi- 
spyręs siektumėte savo tikslo. 

Dėmesingai išklausė Robertas savo varžovo Felisiano pasiūlymą, 
ir beveik su tokiu pat, jei ne didesniu, dėmesiu klausėsi jo Rufinos 

vyras, stovėdamas už lango savo kambaryje ir imdamas giliai širdin 
tokias jo garbę žeidžiančias kalbas; kad ir kaip skaudu buvo girdėti 
užgaulius žodžius, vis dėlto jis laukė, ką atsakys Robertas, o šis pra- 
bilo taip: 

— Pone Felisianai, aš nesistebiu, kad jūs dėjote visas pastangas, 
siekdamas atskleisti tas pastangas, kurias dedu aš, siekdamas ponios 
Rufinos meilės, nes, sprendžiant iš jūsų kalbos, tai su jumis tiesiogiai 
susiję; manau, ir jūs, žmogus įsimylėjęs, nesistebėsite, kad aš geidžiu 
pelnyti jos malonę, nors nežinote, kuo pagrįsti mano jausmai. Ir aš 
nepageidaučiau girtis savo laimėjimais, tačiau esu priverstas juos 
išpažinti, idant nesmerktute mano žygių. Jau seniai laimėjau šios 
damos prielankumą ir šiąnakt atėjau čionai to paties, ko ir jūs; per 
nelemtą atsitiktinumą praradau jos malonę, bet dabar ketinu ją susi- 
grąžinti, ir jeigu, kaip tikiuosi, ji manęs neatstums, gausite parodyti 
valios tvirtybę ir susitaikyti su esama padėtimi, nes aš neatsižadėsiu 
savo ketinimų ir stengsiuos iš paskutiniųjų, idant jūsų pastangos ne- 
apsivainikuotų pergale, kad ir ką jūs darytute. 

Sulig šiais žodžiais abu išsitraukė špagas — Felisianas tvirtino, 
kad gražuolė ir toliau priklausysianti jam, Robertas nesutiko, ir tuo- 
met esamo meilužio špaga pasirodė turinti daugiau laimės, žiauriu 
dūriu į kairį spenelį taip staigiai atėmė Robertui gyvybę, jog tas ne- 
spėjo nė sušukti: „Jėzau!“ 

Tokia nelaba mirtis laukia visų tų, kurie eina klaidžiais keliais, 
geisdami savo artimo moters, nes jiems skirta tokia pat dalia, kokia 
ištiko šį nelaimingąjį. 

Plienas beveik nesužvangėjo, nes Felisiano špaga taip greitai at- 
liko savo darbą, jog niekas nieko neišgirdo, ir dvikova būtų likusi 
paslaptyje, jeigu, kaip žinome, šalia pat nebūtų stovėjęs Sarabja. Kad 
palei namą kas neaptiktų Roberto lavono, apdairusis Felisianas už- 
sivertė jį ant pečių ir nunešė prie vienuolyno vartų, ten paguldė ant 
žemės ir nubėgo į kitą vienuolyną laukti, kol paaiškės, kaip toliau 
klostysis reikalai. Apstulbintas tuo, ką paregėjo, ir įtūžęs ant neiš- 
tikimos žmonos, Sarabja savo kambaryje svaidė žaibus ir griaus- 
mus, geisdamas atsikeršyti už suteptą garbę ir stebėdamasis Rufinos 

veidmainyste, o ji tuo tarpu, nenujausdama, kas atsitiko, saldžiai sau 
miegojo. 

Perimtas keršto jausmo, Sarabja iš pradžių ketino bėgti į mie- 
gamąjį, kame ilsėjosi klastingoji Žmona, ir ją nudurti, bet pamanė, 
kad žudikas jau bus nusinešęs lavoną ir kad, atėmęs Žmonai gyvybę, 
niekuo negalės pasiteisinti, juoba kad prieš jį liudys abi tarnaitės, ir 
nusprendė slapčiomis įberti jai lėtai veikiančių nuodų, tačiau jam pa- 
sirodė, jog teisinga jo rūstybė reikalauja nedelsiant įvykdyti nuo- 
sprendį; kita vertus, galvoje dingsėjo mintis išvykti iš Sevilijos ir pa- 
likti Rufiną vieną, bet ir tam žingsniui negalėjo ryžtis — beregint po 
miestą pasklistų gandai, žmonės imtų kaip tinkami dergti jo, senyvo 
vyro, vardą; galų gale jis grįžo prie savo pirmykščio sprendimo — 
nužudyti Rufiną, tačiau tarė sau, jog visų pirma privalu savęs pateisi- 
nimui išdėstyti popieriuje priežastis, pastūmėjusias jį žmogžudystėn, 
ir pamatuotai įrodyti, kad toji baisi piktadarybė — tai tik teisingas 
atpildas už nuodėmę. Taip taręs, pasiėmė rašymo reikmenis ir sėdo 
dėstyti, kas paskatino jį ginti įžeistą garbę, tačiau jam vis rodės, jog 
nepakankamai pagrindžia savo keršto motyvus, tad plėšė popieriaus 
lakštus vieną po kito ir rašė iš naujo; iš skausmo aptemusiu protu taip 
jis sudraskė tris raštelius, nes pagyvenusį žmogų, koks buvo Sarabja, 
giliai įskaudina kiekvienas nemalonumas, o ką jau kalbėti apie tokį 
akivaizdų garbės įžeidimą, kuris ir tvirtos dvasios vyrui būtų sumai- 
šęs protą. Pagaliau, sudraskęs tris raštelius, pradėjo rašyti ketvirtą, jo 
nuomone, daug nuoseklesnį, bet ir vėl sustojo, nes reikėjo nurodyti 
garbės įžeidėjų vardus, o jis nė vieno jų nepažinojo. Sarabja puikiai 
suprato, jog priderėtų suieškoti sugulovus ir pirmiausia jiems atimti 
gyvybę, o jau po to Žmonai, bet jų nepažinojo, tad nieko kito nebeli- 
ko, kaip atkeršyti vien žmonai. Tokioje sumaištyje jis praleido beveik 
visą naktį, netverdamas skausmu rašė, braukė ir draskė popierius; ga- 
liausiai nusprendė baigti vienu matu, iš anksto apgalvojo, ką rašys, 
kad nereiktų vėl braukyti ir draskyti popierių, pasiėmė naują lakštą ir 
vos tik išdėstė savo įžeidimo esmę, neslūgstantis skausmas taip surė- 
mė širdį, jog išblėso gyvybinės spėkos ir užgeso gyvybė — Sarabja 
krito paslikas ant aslos, ir kerštu liepsnojanti širdis iškeliavo į kitą pa- 
saulį, galimas daiktas, ne per geriausią. 

Tuo metu Rufina, nieko nenumanydama, miegojo; bet štai ji pa- 
sibudo, pastebėjo, kad vyro vieta tuščia, pradėjo jį šaukti, o negavusi 
atsako, apsisegė sijoną, nulipo į jo kabinetą ir ten, žvakei šviečiant, 
pamatė Sarabją tysant be kvapo ant aslos. Persigandusi Rufina pradė- 
jo šaukti tarnaites, tos sukilo ir subėgusios išvydo prieš akis atsi vėru- 
sį reginį; nustėrusios pagerbė visos netikėtą šeimininko — o Rufina 
vyro — mirtį slopinama rauda, idant neprižadintų kaimynų; kai jos pa- 
kėlė kūną, sutarusios jį nešti svetainėn, Rufina pastebėjo pusiau pri- 
rašytą lakštą ir štai ką ten perskaitė: 


Idant visiems būtų aišku, jog mano sąžinės neslegia ši žiauri mir- 
tis, tiems, kas skaitys šiuos žodžius, sakau: aš pats įsitikinau savo pa- 
laidūnės žmonos neištikimybe, nes ji, išniekinusi švenčiausiąjį mote- 
rystės sakramentą, ryšius, kuriais mudu sujungė Bažnyčia, pamynė 
po kojų mano begalinę meilę ir išsyk priėmė du meilužius, kuriems 
susiginčijus dėl pirmumo teisės, vienas jų krito nelemta mirtimi, o aš, 
išvydęs savo akimis ir išgirdęs savo ausimis, kokia mane ištiko negar- 
bė, laikau savo priederme įvykdyti Aukščiausiojo valią ir nubausti... 


Sulig šiais žodžiais iškrito jam plunksna iš rankos, nes baisus 
skausmas surėmė širdį, išblėso gyvybinės spėkos, ir jis mirė. 

Pritrenkta to, ką pamatė ir ką perskaitė, kokį pusvalandį Rufina 
negalėjo atsipeikėti, slegiama minties, jog visos paslaptys galų gale 
iškyla viešumon, nes tokia jau dangaus valia, geidžianti atvesti mus į 
doros kelią arba nubausti. Siaubas ir sielvartas pagavo Rufiną, mirus 
gerajam Sarabjai: ji baisėjosi savo nežabota aistra, kurią patyręs, 
skausmu netverdamas vyras nesugebėjo pergyventi savo gėdos; siel- 
vartavo, jog vyras miręs ir nežinia, kaip pavyksią nuslėpti nuo žmo- 
nių tikrąją jo mirties priežastį. Ji visada dėjosi mylinti vyrą, ir tai iš 
dalies nulėmė jo žūtį — jis tikėjo tariama jos meile ir nelaukė to smū- 
gio, o, atsiskleidus apgaulei, žiauri tikrovė beregint nuvarė jį į kapus. 
Kadangi iš pažiūros jiedu gražiai sugyveno ir mylėjo vienas kitą, Ru- 
finai pasirodė labai vykęs vienos tarnaitės, jos meilės nuotykių pati- 
kėtinės, pasiūlymas paguldyti lavoną į vedybinį guolį, o rytą, lyg ką 

tik pastebėjus, jog vyras nebegyvas, pratrūkti gailiai rypuoti — jiedvi 
su drauge jai padėsiančios apdumti akis, pasakosiančios visiems, jog 
Sarabja labai vėlai ir labai sočiai prisivalgęs, todėl ir pasimiręs. 

Pasakyta — padaryta. Įdienojus Rufina pratrūko taip raudoti, jog 
sukėlė visus kaimynus ant kojų; abi tarnaitės choru jai pritarė, ir, su- 
bėgę į namus, artimiausi kaimynai rado pusnuogę Rufiną tariamai 
apalpusią ant aslos. Vyro laišką ji, aišku, sudegino, kad neatsiskleistų 
jos kaltė. Kaimynės šoko jos gaivinti visokiausiais būdais, bet niekas 
nepadėjo, pagaliau ji atsipeikėjo ir vėl prapliupo raudoti, dangstyda- 
masi veidą nosinaite, idant niekas nepastebėtų, kaip šykščiai sunkia- 
si ašaros jai iš akių. Tarnaitės papasakojo, nuo ko, jų nuomone, miręs 
Sarabja — sakiusios jam, kad šitiek nevalgytų per vakarienę, nes jo 
amžiaus žmogui reikią žinoti saiką, — ir jų žodžiais visi patikėjo. At- 
ėjo teisingumo atstovai, kurių niekad nepasigendama tokiais atvejais, 
tačiau kaimynai užtikrino, kad jiedu gražiai sugyveno, ir išsklaidė 
bet kokį įtarimą, kurį galėjo sukelti netikėta mirtis. Per laidotuvių 
sumaištį Rufina užmiršo suslėpti labą, kaip daro kitos našlės, tad Sa- 
rabjos sūnėnas, tik spėjęs pakasti dėdę, susiėmė viską, ką rado na- 
muose, — teko bylinėtis, ir tik per teismą pavyko Rufinai išplėšti bent 
jau savo atsineštinę dalį. 

Dabar grįžkime į tą vietą, kame gulėjo Roberto lavonas. Ryto 
metą vienuoliai jį aptiko ir, nežinodami, kas jis toks, buvo bepalaido- 
ją, bet vienas miestelėnas patarė iš pradžių palaikyti lavoną kurį lai- 
ką aikštėje — gal kas pažinsiąs, o jeigu Sevilijoje gyveną jo tėvai ar 
giminės, jiems būsią pravartu sužinoti apie jo mirtį, juo labiau kad 
vienuoliai nieko nepralaimėsią, netgi priešingai, gal velionis turėjęs 
išteklių, tad ir jiems šis tas nubyrėsią už rūpinimąsi jo siela ir palai- 
dojimą. Viršininkui patiko toks patarimas, tad iškvietė teisingumo at- 
stovus ir papasakojo, kaip aptikę jaunuolį nebegyvą prie vienuolyno 
vartų. Kūną paguldė nedidelėje aikštėje prieš vienuolyną, uždegė 
žvakes, ir neilgai trukus radosi žmonių, kurie pažino Robertą, prane- 
šė, iš kokios jis šeimos, ir davė skaudžią žinią tėvams — didžiai siel- 
vartavo senukai, nukaršęs tėvas jau kadai pranašavo sūnui tokią dalią 
suprasdamas, jog nedoras gyvenimas niekur kitur nenuves. Palaidojo 

jį tame pat vienuolyne, teisingumas bandė išaiškinti jo mirties ap- 
linkybes, tačiau Sevilija — toks didelis miestas, jog žudiko vardas 
amžinai liko paslaptyje; viena tik Rufina jį žinojo susizgribusi, kad 
mylimasis visiškai nebesirodo po Roberto mirties, kuri, beje, labai ją 
nudžiugino, nes ji kruvinai jo nekentė už aną klastą. Laimė, kad nie- 
kas neatkreipė dėmesio į kraujo dėmes akligatvyje prie jų namo; jei 
būtų jas aptikęs teisingumas, būtų buvę riesta poniai Rufinai, juo la- 
biau kad visi kaimynai galėjo paliudyti, jog ne kartą gatvėje matė abu 
varžovus. 

Taip Rufina tapo našlė ir — visų blogiausia — liko be išteklių; o 
jos būdo moteris, patekusi į vargą, nieko daugiau nesugalvoja, kaip 
pelnytis pragyvenimą iš savo grožio. Aišku, turime galvoje lengvabū- 
des, nes garbingos moterys stengiasi dorai užsidirbti duonos kąsnį, 
idant jokiu būdu nenusižengtų Dievo įsakymams, o už tai Jis nurodo 
joms išganymo kelią. 

Po Sarabjos laidotuvių jo sūnėnas pasiglemžė visą labą, ir Rufi- 
nai, tik atgavusiai tai, ką ji atsinešė tekėdama, teko norom nenorom 
keltis į kitą miesto kraštą ir nuomotis pigesnį būstą, nes šie namai bu- 
vo jai ne pagal kišenę — Sarabja gyveno palyginti ištaigiai. 

Beje, ir sūnėnui atiteko ne kažin koks palikimas — dėdė turėjo 
pernelyg daug kreditų įvairiuose prekybos namuose, subėgo galybė 
kreditorių, reikalaudami apmokėti sąskaitas, ir atsiskaičius peveldė- 
tojui ne dievaižin kas beliko, tad jo gobšiai širdžiai teko ir tuo pasi- 
tenkinti. 

Rufina, jauna, išvaizdi, žydinti našlė, persikėlusi į kitą miesto 
kraštą, neskubėjo gražintis ir puikuotis prieš jaunuolius, kaip daro 
daugelis kitų, kurios, tik palaidojusios vyrą, ieško pramogų ir pažin- 
čių, stengdamosi kuo greičiau ištekėti. 

Tais metais laivynu iš Peru atplaukė toksai bajoras, kilimo iš 
Montanjos?; kitados jis tarnavo pas vieną Sevilijos pirklį, prasikūrė 
šeimininko sąskaita, ėmėsi prekybos Indijose, kur kas dieną vis la- 
biau gausino savo turtus, o po kelerių metų pralobęs išvyko į Peru, 
kame gavo didžiai pelningą vietą ir, padvigubinęs savo kapitalą, par- 
sivežė Sevilijon pilną laivą prekių, sėkmingai jas pardavė ir gavo 

antra tiek, kiek buvo mokėjęs pirkdamas. Markina — tuo vardu buvo 
perujietis — penkių dešimčių metų vyras, jau pražilęs, buvo pats bjau- 
riausias šykštuolis, kokio dar pasaulis neregėjo, skriaudė save net val- 
gymu ir badavo iš to nežmoniško šykštumo; šeimynos laikė nedaug, 
tik tiek, kiek reikėjo ūkyje: patikėtinį, pusbernį, vergą negrą mului 
prižiūrėti ir šeimininkę, kuri gamindavo jam varganus pietus; šeimy- 
nykščius jis badu marino, ir Sevilijoje visiems atrodė stebuklas, jog 
dar atsiranda žmonių, kurie eina pas jį tarnauti; visa Sevilija kalbėjo 
apie perujiečio Markinos šykštumą, pasakojo galybę smagių istorijų, 
kurios ką kitą būtų įžeidusios, o perujietis nieko neėmė į galvą, jam 
rūpėjo tik taupyti ir krauti pinigus. 

Prisiklausė Rufina kalbų apie tą žmogų ir nusprendė iškrėsti jam 
tokią šunybę, kad jis pasikartų iš apmaudo, o ji gražiai pasipelnytų. 
Prieš kurį laiką Markina prisiteisė už skolas vieno nusigyvenusio sko- 
lininko sodybą užmiestyje ir užgrobė ją ne pramogoms, o ketindamas 
amžinai pasisavinti teises į tą Žemę, atitekusią jam vien už skolas, žo- 
džiu tariant, pusdykiai. Sodyba buvo labai gražioje vietovėje netoli 
Šventojo Bernardo vienuolyno; Markina ten įsikūrė, kad nereiktų 
nuomotis namo mieste; nuo vagių saugojo tvirtos durys, storos sienos 
ir tankūs pinučiai ant langų; be to, jis turėjo įsigijęs puikių muškietų, 
kurias laikė visada užtaisytas, o priemenėje pas duris stovėjo kelios 
ietys ir alebardos. Norėdamas gauti naudos iš sodo, prisivertęs pasi- 
samdė sodininką, ir tas kartu su žmona dirbo darže ir vežiojo į turgų 
vaisius bei daržoves, — toks buvo Markinos godumas! Savo lobius 
laikė jis geležimi kaustytose skryniose po lova, o jiems ginti nuo plė- 
šikų miegamajame turėjo keletą užtaisytų muškietų. Pareidavo visa- 
dos dar su šviesa, o naktį keliskart apžiūrėdavo visus namus - taip ir 
gyveno amžinoje baimėje tas apgailėtinas kapšo vergas, kuris neturė- 
jo nei vaikų, nei kam palikti visus turtus, nes niekados nebuvo vedęs 
ir nė neketino vesti, nors tokiam pinigguočiui piršo ne vieną nuotaką. 

Nusprendusi apsukti šykštuolį, Rufina susirado pagalbininką, 
kaip tik tokiam žygiui tinkamą, — tai buvo tėvo Trapasos senų dienų 
draugas, jaunystės metais padaręs keletą nusikaltimų Madride, vėliau 
persikėlęs į Kadį, o iš ten į Seviliją; gyveno jis prisidengęs svetimu 

vardu iš nedidelių, dorai uždirbtų pinigų ir pažinojosi su Trapasa; va- 
gių bendrijoje niekas jam neprilygo, bet Sevilijoje jis laikėsi atsargiai, 
būgštaudamas, kad, pakliuvus į teisingumo rankas, jam primins visus 
praeities žygdarbius, o jų buvo nemaža; su Trapasa susipažino gale- 
rose per trumpą laiką, kai abu sykiu sėdėjo prie irklų — jis beveik jau 
atbuvęs bausmę, o Trapasa tik atvykęs, — ten užsimezgė jųdviejų 
draugystė, o Sevilijoje atsinaujino. Štai tą jau įmetėjusį vyriškį, vardu 
Garajis, pasirinko Rufina į pagalbininkus, sumaniusi savo suktybę, pa- 
mokė, ką jis turės daryti, ir vieną pavakarį, prieš pat saulėlydį, kai 
Markina, išvykęs į biržą tvarkyti savo reikalų, turėjo netrukus par- 
grįžti, prie jo sodybos prijojo Rufina, raita ant asiliuko, ir Garajis ant 
arklio. Gražuolė sėdėjo moteriškame balne jau nebe našlės drabužiais, 
o išsipusčiusi, prabangiu kelionės apdaru, trumpute mantija ir plunks- 
nomis apkaišyta skrybėlaite; jiedu pasirodė prie sodybos kaip tik tuo 
metu, kai sodininkas rakino vartus; Garajis prijojo artyn ir tarė: 

— Mielasis pone, man labai rūpi, kad šią naktį dama praleistų už 
Sevilijos sienų, ir jeigu jūs neprieštarautute, pageidaučiau apnakvinti 
ją šioje sodyboje; atvirai jums pasakysiu: padarysite gerą darbą, ją 
priimdamas, ir padėsite išvengti baisios nelaimės, kuri gali ištikti da- 
mą, jeigu ji negaus prieglobsčio, — gal netgi mirties. 

Suabejojo sodininkas, ar verta pakeleiviams daryti tokią malonę, 
bijodamas užsitraukti ūmaus šeimininko rūstybę, nes tasai draudė 
leisti sodybon pašalinius. Taip jis ir pasakė Garajui, o šis išsitraukė iš 
piniginės keletą monetų po aštuonis realus ir tarė: 

— Malonėkite priimti štai šiuos pinigus kaip atlyginimą, o jei pa- 
geidausite — duosime daugiau. 

Kaip tik tuo metu iš namų išėjo sodininko žmona pasižiūrėti, su 
kuo šnekasi vyras, išgirdo pokalbį, pastebėjo monetas ir, pasigobėjusi 
lengvo pinigo, ėmė įtikinėti vyrą įsileisti tą moteriškę į namus - girdi, 
šeimininko kambarys atstu nuo jų būsto, kodėl gi jos nepriglobus, gal 
šiąnakt, apeidamas namus, šeimininkas Dieve duok netikrins jų kam- 
barių, trumpai drūtai, jai pavyko įšnekinti vyrą, ir šis sutiko slapta nuo 
šeimininko apnakvinti viešnią savo būste. Atsidėkodamas Garajis da- 
vė jam rankpinigių šešias aštuonių realų monetas, pažadėjęs vėliau 

pridėti dar daugiau, paskui nukėlė Rufiną nuo asiliuko, palydėjo ją į 
sodybą, ten atsisveikino ir iškeliavo vykdyti anksčiau gauto jos jsa- 
kymo, bet apie tai kalbėsime vėliau. Atsidūrusi sodininko kambaryje, 
Rufina nusigobė šydą, ir vyras su žmona be galo susižavėjo jos gro- 
Žiu, nors ji ir nutaisė sopulingą veidą, lyg ją būtų ištikusi baisi nelai- 
mė - ji jau nešiojosi galvoje pramanytą istoriją, kurią ketino papasa- 
koti Markinai, jei tik šykštuolis užkibs ant meškerės. 

Saulėlydžiu parjojo Markina, raitas ant negro vedamo mulo, pasi- 
baladojo į vartus, o įžengęs į vidų kaip paprastai pats juos užrakino ir 
įsikišo raktą į kišenę. Nuvargęs per dieną, tą vakarą jis nieko nedarė, 
tik užvalgė grynų savo sodo vaisių, kurių net nekonservavo, sukrimto 
kampelį duonos, gurkštelėjo mauką vandens ir nuėjo gulti, apžiūrėjęs 
miegamąjį, tačiau nelipo apačion kaip visada tikrinti sodininko kam- 
bario; šeimyna irgi pasitenkino kuklia vakariene, juoba kad buvo 
penktadienis ir, Markinos nurodymu, derėjo laikytis pasninko — deja, 
ne iš dievobaimingumo, - ir taip visi sulaukė ryto tuščiais pilvais. Pa- 
prastai Markina keldavosi anksti, išduodavo vergui dienos davinį, kad 
šeimyna nenumirtų iš bado, ir išjodavo į biržą, o pargrįždavo, kai bū- 
davo paruošti pietūs. Rufinai sukilo abejonės, ar išdegs jos sumanytas 
planas, nes jai pasirodė, jog nepalankiai klostosi aplinkybės, bet vis 
dėlto nusprendė laukti progos ir, pasiguodusi sodininkui ir jo žmonai, 
jog labai nerimaujanti dėl nežinia kur užtrukusio dėdės - taip ji vadi- 
no Garajį, - apsimetė didžiai nuliūdusi, kad ir kaip sodininko žmona, 
smagi ir sąmojinga moteriškė, stengėsi ją pralinksminti. 

Vidurdienį Markina parjojo pietų ir, kol buvo dengiamas stalas, 
panoro pasižiūrėti, kaip darže veikia norija, ar nederėtų ko pataisyti; 
pastebėjęs, kad vienur kitur vanduo veržiasi pro plyšius ir daiktais 
nenuteka iki lysvių, nuėjo pas sodininką pasitikrinti, ar yra lentų, tam 
tyčia laikomų, prireikus užlopyti kokią skylę; sodininko žmona, pama- 
čiusi ateinant šeimininką, išsigando ir liepė Rufinai pasislėpti kam- 
barėlyje už jos miegamojo, bet jos nespėjo taip vikriai apsisukti — 
žengdamas pro duris, Markina išgirdo šiugždant šilką ir net pamatė 
šmėkštelėjant Rufinos šešėlį, sunerimęs įgriuvo į sodininko kambarį, 
kuris buvo pirmame namo aukšte, nudrožė tiesiai į kambarėlį, kame 

slėpėsi Rufina, ir, aišku savaime, rado neprašytą viešnią; įtūžęs, kad, 
jo neatsiklausus, sodybon leidžiami prašalaičiai, nutvėrė Rufiną už 
rankos, išvilko į šviesą ir, išvydęs jos žavingą veidą, apstulbo; užuot 
koneveikęs sodininko žmoną, jis tik paklausė, kas yra toji dama. Žmo- 
na atsakė, jog ši dama vakar atvykusi su senyvu vyriškiu, abudu buvę 
be galo nuliūdę ir gailiai meldę priglausti damą nakčiai, idant neištik- 
tų bėda, kurios jie neišvengsią, jei keliausią toliau, ir tik todėl vyras iš- 
drįsęs nepaklusti šeimininko įsakymui ir jos pasigailėjęs. Sodininko 
žmonai pasakojant nutikimą, Markina neatplėšdamas akių žiūrėjo į 
viešnios veidą, sielvarto apniauktą ir todėl dar žavesnį; grožis ir čia 
pasirodė visagalis, jis sugebėjo peržengti nepažeidžiamas Markinos 
taisykles ir net atverti sau kelią į kietą šykštuolio širdį. Ir Markina tar- 
si persimainė — atkreipė švelnumu šviečiantį veidą į sodininko žmoną 
ir veikiau lipšniu nei atšiauriu balsu tarė: 

— Jūs gerai padarėte, kad nepaisėte mano įsakymo ir priglaudėte 
šią ponią — tokiems asmenims jis netaikomas, be to, ir krikščionio 
priedermė liepia neatsakyti pagalbos tiems, kam ji tikrai reikalinga. 
Poniai pritinka geresnė viešnagė nei ta, kurią jai galėjo pasiūlyti sodi- 
ninkas savo varganame būste, tad, jeigu ji teiksis priimti mano prašy- 
mą, meldžiu ją persikelti į mano kambarius, kaip ir pridera jos rango 
damai. 

Padėkojusi už malonų pasiūlymą, Rufina paprašė vis dėlto palik- 
ti ją senoje vietoje, nes po pietų turįs atvažiuoti dėdė jos atsiimti, o 
dėl kelių valandų nenorinti sudaryti šitiek vargo Žmogui, kuriam pati 
mielai pasitarnautų. 

Markina, jau įsižiūrėjęs į Rufiną, ėmė gailestauti, kad ponia taip 
trumpai viešėsianti jo namuose, - jis pageidautų kuo ilgiau ją svetin- 
ti, tačiau meldžiąs priimti jo nuoširdų kvietimą ir pasinaudoti jo pa- 
slaugomis nors ir menką valandėlę. Rufinai to ir tereikėjo, ji pasakė, 
jog nenorinti pasirodyti nemandagi ir nedėkinga ir priimanti taurų jo 
malonybės šeimininko pasiūlymą, po to pasikėlė į antrą aukštą, už pa- 
rankės vedama sodininko žmonos, kuri be galo džiaugėsi staigiu 
Markinos nuotaikos pasikeitimu, niekuo nesuderinamu su jo kietu 
būdu. 

Antrame aukšte Rufina pamatė prabangias vasarines užuolaidas, 
dailius, tymu apmuštus krėslus, raižytinius dramblio kaulo ir juodme- 
džio stalus bei staliukus — kad ir koks šykštus buvo Markina, namų 
apystatai išlaidų negailėjo; beregint jis davė pinigų vergui ir nusiuntė 
jį pripirkti visokių valgių prašmatnioms vaišėms, ir tas veikiai įvyk- 
dė įsakymą, žinodamas, jog ir pats gražiai pasipelnys iš to neįprasto 
pono dosnumo. 

Rufina sėdo pietauti drauge su Markina, kuris paslaugiai ją vai- 
šino siūlydamas kuo gardžiausius kąsnelius su didžiu pasimėgimu ir 
neką mažesne meile, jau įžengusia į jo širdį. Po pietų nulydėjo vieš- 
nią į nuostabiais paveikslais nukabinėtą kambarį, kame stovėjo plati 
lova su indišku baldakimu, pasiūlė jai pagulėti pokaičio, pailsėti ir 
užmiršti visus rūpesčius, nes jo, paslaugaus tarno, namuose ji galinti 
jaustis rami ir saugi nuo gresiančių jai negandų bei nemalonumų. Ru- 
fina dar kartą padėkojo už atidų dėmesį ir neprieštaraudama pasiliko 
viena tame kambaryje, kur anksčiau miegodavo namų šeimininkas, o 
Jis nulipo į apačią ir, sklidinas nerimo ir susijaudinimo, praleido ten 
popietę; degdamas meile viešniai ir nenumanydamas, kaip palenkti 
jos širdį, kalbėjo sau vienas, jog, patenkinęs savo troškimą, būtų lai- 
mingiausias žmogus pasaulyje. 

Prieš atskleisdamas savo jausmus, Markina nusprendė iš pradžių 
sužinoti, koks sielvartas ją slogina, kas atvedė ją į jo namus ir kokios 
kliūtys galėtų užtverti kelią į jos širdį, ir ėmė laukti, kol viešnia pa- 
sibus; o Rufina ir nemiegojo — gulėdama lovoje, vis svarstė, kaip at- 
sakius į klausimą, kas ją čionai atvedė. Šykštuolis Markina palaukė, 
kada ateis laikas Žžadinti viešnią, užkopė į jos kambarį ir atsiprašęs 
priminė, jog negera miegoti iki vėlumos, - jam, girdi, visų labiausiai 
rūpinti jos sveikata. Rufina padėkojo už dėmesį ir gerus norus ir pri- 
sipažino, jog atsigulusi nesudėjo akių nė bluosto, nes sunkios mintys 
neduoda jai ramybės nei atilsio. Markina pradėjo švelniai maldauti 
neslėpti savo sielvarto, jeigu įmanu atskleisti jo priežastį, nes jisai pa- 
sirengęs padaryti ką galėdamas, kad tik padėtų jo nusikratyti. Rufina 
dar kartą padėkojo už taurią širdį ir, sumetusi, jog išmušė valanda 
regzti pinkles, atsisėdo šalia įsimylėjusio šykštuolio ir prabilo šiais 
žodžiais: 


407 Sevilijos kiaunė 


— Mano gimtinė — Granada, šviesiausias mūsų Ispanijos miestas; 
mano tėvai, kurių vardų dėl tam tikrų priežasčių negaliu jums pasa- 
kyti, kilę iš seniausiųjų ir prakilniausiųjų giminių, turėjusių dvarus 
Burgo kalnuose; sugyveno jie tik du vaikus — brolį ir mane; brolis, 
atiduodamas duoklę jaunystės vilionėms, merginėjo ir bičiuliavosi su 
bendraamžiais, o iš dyko buvimo pramogų ištroškęs jaunimas prikre- 
čia visokių eibių, ir mano broliui, baisiam pramuštgalviui, teko bėgti 
iš Granados nuo teisingumo rankos, tykojančios jį nutverti už įvairias 
šelmystes. Neturėjau kitų rūpesčių, kaip ruoštis po namus ir stengtis 
praskaidrinti gyvenimą nusenusiems tėveliams, šalinausi visokių pra- 
mogų, kurių vaikėsi mano draugės, ir bodėjausi jų tauškalais apie 
dūsautojus bei jaunikius, nes nežinojau, kas tai yra meilė, niekada ne- 
sistaipiau prieš langą, kad į mane kas žiūrėtų, o tik šaipiausi iš drau- 
gių pasakojimų apie jų amūrus. Ir štai Amūras, matyt, paketino man 
atkeršyti už šaipymąsi iš draugių ir Žiauriai išliejo savo rūstybę; kar- 
tą, kai tėvai išvyko į vieno giminaičio Žmonos laidotuves, išgirdau 
gatvėje žvangant špagas, lyg ten būtų vykusi dvikova, ir priėjau prie 
lango pasižiūrėti, kas ten darosi, — ak, kad niekados man nebūtų su- 
kilęs toks noras, lėmęs šitiek negandų ir ašarų! Ir, deja, pamačiau tris 
vyrus puolant vieną, kuris taip ryžtingai ir narsiai gynėsi, jog nesi- 
traukė nė per žingsnį, šauniai atremdamas priešininkų smūgius, ir, 
pats puldamas, netgi du sužeidė į galvą, bet ir pats buvo sužeistas; tie 
trys, įsiutinti jo drąsos, nusprendė atimti gyvybę narsuoliui, nepabū- 
gusiam nelygios kovos, ir, įtūžę nuo žaizdų, pradėjo taip įnirtingai 
pulti, jog tam teko trauktis iki mūsų namų durų, ir ten dukart per- 
smeigta krūtine jis krito paslikas į prieangį. Užuojauta pagavo mane 
išvydus, kaip žiauriai ir negarbingai užpultas toks šaunus jaunuolis, 
aš leidausi tekina į prieangį, pašaukiau tarnaites, kad pagelbėtų man 
Jį atgaivinti, o gatvėje tuo metu buvo beveik tuščia, keli žmonės atbė- 
go išgirdę mano šauksmą, tačiau be ginklo, ir negalėjo sučiupti ne- 
vidonų. Užrakinome duris ir, įnešusios sužeistąjį į vidų, pasiuntėme 
chirurgo, kad apžiūrėtų žaizdas. Jis atėjo beregint, liepė paguldyti jau- 
nuolį į lovą, ir aš įsakiau nunešti jį į brolio miegamąjį pirmame aukš- 
te. Jaunuolis nežinojo, kaip man dėkoti už dėmesį, kuris prasidėjo 

užuojauta ir baigėsi meile; chirurgas aptvėrė žaizdas ir, nors tuo tarpu 
negalėjo pasakyti nieko tikra, pareiškė, kad jos apskritai labai rimtos, 
ir mane suėmė baimė, nes jaunuolis palenkė mano širdį savo narsa, 
kovodamas dvikovoje, ir sugraudino, be galo dėkodamas už dėmesį ir 
prieglobstį pačiais lipšniausiais žodžiais, kokius tik sugebėjo ištarti 
nusilpęs. 

Parėjo tėveliai, atlikę savo priedermę, ir, dar neįžengę į vidų, pa- 
tyrė iš kaimyno, dorybingo senyvo žmogaus, kas nutiko ir kaip aš, 
nuogąstaudama, kad jaunuolio nenužudytų, nutraukiau dvikovą, palie- 
pusi įnešti sužeistąjį į vidų. Tą sunkią valandą gailestingas darbas nu- 
džiugino juos kaip ir tą jauną bajorą, tokį pat taurų ir linkusį į gėrį. 

Jie nuėjo pasižiūrėti sužeistojo ir, užjausdami jo nelaimę, ėmė 
drąsinti ir siūlyti savo pastogę bei paslaugas, o mane pagyrė, kad ne- 
leidau jo nužudyti ir įsiterpiau į dvikovą, ir aš dar stropiau pradėjau 
slaugyti ligonį, bet, deja, ligi šiol už tai brangiai moku. 

Antrąsyk atėjęs, chirurgas pareiškė, jog žaizdos nemirtinos, ir vi- 
si didžiai nusidžiaugė, o ypač aš, nes tolyn didyn augo mano meilė. 
Pasigavusi laisvą valandėlę, slapčia nuo tėvų bėgdavau jo lankyti, ir 
jis nušvisdavo iš laimės. 

Jaunuolis buvo iš Pamplonos, vienas prakilniausių to miesto ba- 
jorų; Granadon atvyko bylinėtis su vienu įtakingu žmogum, kuris, 
nujausdamas savo neteisumą ir rūstų teisėjų nuosprendį, ryžosi eiti 
tiesiausiu keliu ir nusikratyti priešininko, paskelbdamas jam savo 
nuosprendį, — nusiuntė jo nužudyti tris tarnus, tikėdamasis drauge su 
juo numarinti bylą. Praslinko mėnuo, ir Leonardas — tuo vardu buvo 
bajoras, — dėmesingai ir atsidavusiai mūsų slaugytas, pasikėlė iš li- 
gos patalo. Jau kitą dieną jam pavyko susitikti su manimi akis į akį, 
nes motulė išėjo į svečius, o aš atsisakiau ją lydėti, vildamasi su juo 
pasimatyti. Leonardas prisipažino mylįs, aš pasisakiau esanti neabe- 
Jinga, ir nuo tos dienos mudu tvirtai sujungė meilė. Prieš tai tėveliai 
tarėsi dėl mano santuokos su vienu Granados bajoru, kuris pasiūlė 
man savo širdį, o kai aš atidaviau savo širdį kitam, dar atkakliau pra- 
dėjo siekti mano rankos. Leonardas patyrė, kas darosi, ir puolė į ne- 
viltį — jis negalėjo tvarkyti savo likimo, iki bylai pasibaigiant, ir tai 

žinojo tėveliai; kas dieną laukė teismo sprendimo, o tada, kai jis bus 
paskelbtas, Leonardas ketino prašyti mano rankos. Tuo tarpu aš mel- 
džiau tėvelį neskubėti su vedybomis. 

Pagaliau Leonardas visai pasveiko; atsidėkodamas už svetingą 
prieglaudą, apipylė mus dovanomis — skanumynais ir vertingais daik- 
tais, persikėlė į viešbutį ir ėmė rūpintis kuo greičiau baigti bylą, O nuo 
manęs nusigręžė laimė: tėvelis, nieko man nesakęs, galutinai susitarė 
dėl jungtuvių ir pasirašė vedybų sutartį. Tik tada prisipažino, ką pa- 
daręs, ir skaudi Žinia pervėrė man širdį. Atėjo jaunikis, aš sutikau jį 
šaltai, nesvetingai, ir jis pasišalino didžiai nepatenkintas, nepasiteisi- 
nus vilčiai mano namuose rasti džiaugsmą. 

Buvo jis nekvailas ir suprato, jog šaltai jį sutinku anaiptol ne iš 
mergiško drovumo, o, kaip jis įtarė, dėl sužeistojo, kuris ilgą laiką 
praleido mūsų namuose ir, ko gero, spėjo anksčiau laimėti mano šir- 
dį; apmaudaus pavydo perimtas, jis nusprendė iš pagrindų išsiaiškin- 
ti savo įtarimą, beje, visiškai teisingą, kad paskiau nereiktų gailėtis, 
žengus klaidingą žingsnį, — jeigu visi taip darytų, nebūtų nelaimingų 
santuokų, kai tekama mylint kitą. 

Nebežinojau, ką daryti, o kai papasakojau viską Leonardui, jis 
didžiai nuliūdo. Tą vakarą kaip paprastai jis atėjo į pasimatymą, ir 
mudu sutarėme, jog kitą vakarą pabėgsiu iš namų, ir jis nuves mane 
pas savo giminaites, o rytą mus sutuoks vikaras. Atėjo ilgai laukta — 
ir tokia nelemta — valanda, palikusi tėvų namus, drauge su mylimuo- 
ju pasukau už gatvės kampo, ir mudu akis į akį susidūrėme su mano 
jaunikiu, kuris kiekvieną vakarą lyg Argus stovėdavo sargyboje norė- 
damas pasitikrinti, ar jo įtarimai teisingi; jie pasitvirtino labiau, ne- 
kaip jis būtų norėjęs, ir vos tik mus pažino, drauge su dviem tarnais 
iš nežinių užpuolė Leonardą — nespėjo jis nė špagos išsitraukti, O trys 
priešininkų špagos mirtinai pervėrė jam krūtinę, ir jis susmuko vieto- 
je, netardamas nė žodžio. Išgirdę skambant plieną, išbėgo iš namų 
kaimynai su žvakėmis rankose, ir užpuolikai paspruko išsigandę, kad 
juos gali pažinti. Ir mano namuose kilo sąmyšis, ir kai skausmo per- 
imta prie mylimojo lavono supratau, jog ten manęs pasigedo, o ši- 
čia netrukus užklups kaimynai, persigandau baisiausiai ir nieko kita 

nesugalvojau, kaip nusispirti kurpaites, pasikaišyti sijoną ir kiek ko- 
jos neša lėkti pas tėvelio pažįstamą, bėdiną senyvą žmogų, kuriam 
pasisakiau, kas nutiko ir kaip man svarbu palikti Granadą; jis pasi- 
sodino mane užpakaly ant savo arklio, nusigavome iki artimiausio 
sodžiaus, ten nusisamdėme man asiliuką ir taip atkakome ligi jūsų 
sodybos, gelbėdamiesi nuo algvasilų ir mano tėvelio, kurie, kaip ke- 
lyje patyrėme, vejasi man iš paskos. Joti į Seviliją bijojau, nes prie jos 
vartų manęs, ko gero, laukė persekiotojai, taip ir pakliuvau į jūsų so- 
dybą, kur vargais negalais prisiprašiau sodininką mane apnakvinti. 

Štai tokia jūsų nelaimingos viešnios istorija, ir tik jūsų svetingoje 
pastogėje ji rado paguodą skausmo sugildytai širdžiai. Tegu Viešpats 
atlygina jums už tą geradarystę, nes kas gi gali būti pasaulyje didesnio 
nei parama nedalios nuskriaustiesiems ir malonės reikalingiems! 

Pasakodama šią pramanytą ir gerai apgalvotą istoriją, Rufina lie- 
jo ašaras, o dorasis Markina, viskuo patikėjęs, irgi graudžiai verkė — 
tai atsiliepė meilė, sužadinta jo krūtinėje. Klastūnė Rufina slapčiomis 
stebėjo Markiną, nosine šluostydamasi tariamas ašaras, o pamačiusi, 
kaip jį sugraudino jos sielvartas ir kaip nuoširdžiai jis patikėjo apgau- 
lingu pasakojimu, džiūgavo sau viena, kad jos vylius pavyko. 

Taip jiedu ir sėdėjo kokią valandėlę - Rufina raudojo, o Markina 
ją guodė, nors dar nebuvo galutinai apsisprendęs jai padėti: nelengva 
buvo pažaboti šykščią savo prigimtį ir įsileisti širdin dosnumą; vis 
dėlto, matydamas prieš akis sielvarto apniauktą žavų Rufinos veidelį 
ir galvodamas, kaip netikėtai ji pasirodė jo namuose, tarė sau, jog tik- 
riausiai ji dangaus siųsta suteikti jam palaimą. 

Markina įsimylėjo pirmą kartą, o pirmoji meilė visada atneša 
Žmogui tiek netikėtumų, kiek jisai nepatirs jų visą gyvenimą. Marki- 
na įsimylėjęs? Taip? Vadinasi, pasidarys dosnus. Priėmė viešnią? Va- 
dinasi, nukentės nuo svetingumo. Ak meile, saldžioji kančia, pasau- 
lio kerėtoja, kaip tu susuki vyrams galvą, kaip tu juos pemainai! Kiek 
prigimčių tu pakeiti, kiek sumanymų sugriauni, kiek ramybės su- 
drumsti, kiek širdžių sudaužai! Net štai šio šykštuolio širdis, tokia 
kieta savo artimui, meilės palytėta, suminkštėjo kaip vaškas, ir šykš- 
ti ranka tapo dosni, o Midas virto Aleksandru“. Patiko jam Rufina, jis 
ją pamilo, ir štai ji — jo jausmų ir turtų valdovė! 

Daugel kas Rufinos istorijoje galėjo pasirodyti netikra, jeigu 
meilė nebūtų apakinusi Markinos ir aptemdžiusi jam proto, idant jis 
nenujaustų apgaulės. Jeigu Leonardas kalbėjo su Rufinos tėvu apie 
savo meilę, argi tas galėjo taip Žiauriai pasielgti ir atsakyti jam duk- 
ters ranką, juoba kad prieš pirmąjį pretendentą jis turėjo tą pirmeny- 
bę, jog Rufina jį mylėjo? Buvo ten ir kitokių dalykų, Rufinos gerai 
neapgalvotų, ir jie galėjo išardyti visas pinkles; svarbiausia, kad ji pa- 
sakojo savo istoriją įsimylėjėliui, ir tas būtų patikėjęs ir suvis nebū- 
tais dalykais. 

Ir štai, išklausęs tą gausiai ašaromis aplaistytą pasakojimą, Mar- 
kina karštai pasiūlė jai savo globą, turtą, gyvybę ir širdį, sudėjo viską 
jai po kojomis, melsdamas užmiršti savo sielvartą, nes jo namuose vi- 
si jai tik tarnausią ir įtaikausią. Atsidėkodama, į šiuos taurius žodžius 
Rufina vėl atsakė ašaromis — kaip ir visoms moterims prireikus jų 
pirkti nereikėjo — ir tapo visų Markinos jausmų ir turtų vienvalde šei- 
mininke, galėjo jį stumdyti ir grumdyti kaip tinkama. Įsimylėjęs Mar- 
kina svajojo atsidurti gražuolės glėbyje; jei spirtųsi, buvo pasirengęs 
įveikti priešinimąsi dovanomis ir pažadais — tikro įsimylėjėlio pa- 
būklais, o jeigu tas nepadėtų —- pradėti kalbas apie vedybas, nes tas 
žodis — nelyginant garbės mantija, kuria dangstosi daugelis moterų, 
tik kartais ji pasirodo tokia striuka, jog prasikiša jų dorybės kliaudos. 
Jau sakėme, apie ką svajojo Rufina, stengdamasi vyliaus špaga per- 
verti šykštuoliui širdį, jaitrinti žaizdą, bet nesileisti į jokius klyst- 
kelius, nors, aišku savaime, nebūtų atmetusi Markinos pažadų bei 
pasiūlymų ją vesti — ji pati mokėjo penėti pažadais, tik po Roberto 
šunybės neskubėjo jų tesėti, nieko apčiuopiama nepamačiusi. 

Visą tą dieną Markina praleido sodyboje, net reikalų tvarkyti ne- 
važiavo, bet užtat kitą dieną iš pat ankstaus ryto, viešniai tebemie- 
gant, apsižergė mulą ir, negro lydimas, išjojo į biržą, šeimininkei pa- 
liepęs patiekti viešniai pusryčius, kai tik pasibus, ir Žiūrėti namų; 
kambarį, kame laikė pinigus, užrakino ir, nulipęs apačion, sodininkui 
įsakė nieko nesileisti sodybon, tik žmogų, atlydėjusį Teodorą — taip 
apsišaukė klastūnė Rufina; paskui nujojo į miestą, o ten, davęs neg- 
rui ganėtinai pinigų, liepė jam pripirkti visokių valgių prabangiems 
pietums. 

Rufina atsikėlė, ir šeimininkė, kaip Markinos buvo įsakyta, pa- 
vaišino ją gardžiais pusryčiais, paslaugiai tūpčiodama aplink viešnią, 
nes pono išlaidumas buvo į naudą visai šeimynai. Pavalgiusi Rufina 
nulipo į sodą pasivaikščioti, grožėdamasi dailiai išvedžiotais takais ir 
išmoningai išdėstytomis lysvėmis — sodininkui nebuvo ko prikišti, jis 
nuostabiai prižiūrėjo sodą, pilną kuplių vaismedžių, įvairiaspalvių gė- 
lių ir neregėtų žalumynų. Pradėjus kepinti saulei, Rufina grįžo į vidų 
ir pastebėjo gitarą, kurią kartais brunzgindavo Markinos patikėtinis, 
didelis muzikos mėgėjas; Rufina turėjo gerą balsą ir mielai skambino, 
tad pasiėmė gitarą į rankas, suderino ir pradėjo virpinti stygas, išgau- 
dama žavius akordus. Čia ir aptiko ją Markina, parjojęs iš miesto, ir 
pamatė, jog dar nebuvo patyręs visų savo viešnios kerų, o jinai, išgir- 
dusi, kad jis pargrįžo ir stovi už durų, panoro dar labiau sukurstyti jo 
aistrą ir padainavo štai šį romansą: 


Klorinda' ankstų rytą kėlės 
pasivaržyti su Aurora - 

iš miego pasibudo gėlės 

ir tuoj pragydo paukščių chorai. 
Išvydę jos akis saulėtas, 
auksiniai spinduliai išblėso — 
kur tai matyta, kur girdėta, 

kad kas nustelbtų saulės šviesą! 
Ir Bečio“ vilnys krištolinės 
sustingo ir alsuot paliovė, 

kad plynumoj jų veidrodinė j 
grožėtųsi savim nėrovė. 
Prilygti trokšdamos Klorindai, 
kiek pastangų gražuolės dėjo! 
Bet nė viena nei tokio stoto, 

nei tokio veido neturėjo. 

Ir pagaliau jos pripažino 
Klorindos dievišką žavumą 

ir kukliai galvas nusvarino 

prieš neregėtą tobulumą. 

Apie jos grožį, protą garsas 

po kalnus, klonius jau pasklido 

ir kelia džiaugsmą piemenėliams, 

o piemenaitėms — vien pavydą. 

Jos grožį dangišką Fenisas 

ir dievina, ir apdainuoja, 

ir skamba stygos jo gitaros, 

ir tyrai klausos jo ir gojai. 

Kiek vyrų Klorindos nelaisvėj kamuojas, 
bet ši vergija jiems saldesnė už rojų! 


Į pabaigą Rufina paleido keletą itin švelnių trelių ir išgavo tokių 
skambių akordų, jog Markina pasidingojo girdįs ne žmogaus balsą, o 
angelų chorą, iš dangaus atklydusį į šią nuodėmingą žemę; jis lukte- 
lėjo, ar Rufina nedainuos toliau, bet ši padėjo gitarą, ir jis žengė į vi- 
dų su šiais žodžiais: 

— Tebūnie palaiminta diena, valanda ir akimirka, kada mano 
Žvilgsnis, apibėgdamas namus, paregėjo jus, žavioji Teodora, nes tik 
per laimingą atsitiktinumą pažinau tokią tobulą ir talentų kupiną bū- 
tybę. Nūnai prieš mano palaimingą būstą nublanksta ir dangus - juk 
Ji pagerbė angelas, juk jame gyvena ir šviečia deivė; nesugebu nu- 
sakyti, kokia aistra dega mano krūtinėje, o jei sugebėčiau žodžiais 
išreikšti savo meilę ir begalinį susižavėjimą jumis, neprilygtų man 
Ciceronas nei Demostenas su savo didžia iškalba. 

— Ką jūs, pone, - lyg susidrovėjusi atsiliepė Rufina, - aš save pa- 
žįstu ir puikiai Žinau, jog šių liaupsių anaiptol neverta tokia nuolanki 
ir menka mergelė kaip aš; jei būčiau numaniusi, kad manęs klausotės, 
iškart būčiau paliovusi dainuoti, nes žmogui, girdėjusiam dainuojant 
šio didelio miesto garsenybes, mano balsas jokiu būdu negali patikti, 
nebent kad taurios dvasios žmonėms įprasta įkvėpti drąsos nužemin- 
tiesiems ir apdovanoti juos nepelnytais pagyrimais. 

— Nereikia komplimentų, - liepsnodamas meile atsakė Markina, — 
aš pasirengęs bet kada pakartoti šiuos Žodžius, ir, patikėkite, ponia 

Teodora, nors ir esu girdėjęs dieviškus Sevilijos dainininkų balsus, 
jūs galite varžytis su visais ir tikrai paimsite viršų. 

— Bučiuoju jums rankas už tokį pagyrimą, — tarė Rufina, - man 
labai malonu tai girdėti, ir nieko daugiau nenorėčiau, kaip linksminti 
jus šiuo instrumentu, kad tik rūpesčiai negraužtų širdies, o jie taip ne- 
duoda man ramybės, jog šiandien paėmiau gitarą į rankas, pamaniu- 
si, gal ji sugebės nuvaikyti slogius praeities prisiminimus. 

— Mano namuose pasibaigs visi jūsų rūpesčiai, - tarė Markina. — 
Pažvelkite, su kokia meile ir džiaugsmu jums tarnauju, tad pasitar- 
naukite ir jūs man — duokite atilsį savo sielvartui. 

— Aš labai vertinu jūsų gerus norus, patvirtintus tieka taurių dar- 
bų, ir stengsiuos kaip įmanydama juos patenkinti, - tarė Rufina, - tik 
nežinau, ar man pavyks, — juk netgi tas, kuris atvežė mane čionai, jau 
tris dienas nesirodo ir, ko gero, visai mane pamiršo. 

— Neimkite per daug į širdį, — atsakė įsimylėjęs senis, — veikiau- 
siai jis turi kokią rimtą priežastį, kad negali jūsų atlankyti. 

— Man rodos, — tarė Rufina, — jisai bus pargrįžęs į Granadą, pa- 
būgęs, kad jį palaikys mano pabėgimo bendru, o jeigu taip atsitiko, aš 
žuvus — jis nusinešė tuos kelis realus, kuriuos turėjau. 

— Nenusiminkite, — tarė Markina, - užuojauta vargu ar leis jam 
pabėgti ir palikti jus šiame krašte vienui vieną skaudama širdimi; o 
jeigu ir visi jus apleistų, aš nebeapleisiu jūsų, nes taip karštai jus my- 
liu, jog pats savęs nebepažįstu. 

Ir Markina, toliau plėtodamas savo mintį, prisipažino ją mylįs. 
Rufina apsimetė nesupratusi, kad jis turi galvoje vedybas, ir padėko- 
jo tik už gerą širdį ir užuojautą, reikšdama viltį, jog niekada neprara- 
sianti jo malonės. Buvo pietų metas, stalas stovėjo padengtas, jiedu 
atsisėdo, ir Markina ėmė vaišinti ją retais ir rinktiniais patiekalais — 
ten, kur pasituri meilė, nebėra vietos šykštumui, taip ir Markina pasi- 
darė dosnus. 

Rufina buvo susitarusi su Garaju, kad jis, ištaikęs metą, kai na- 
mie nebus jos gerbėjo, ateis su ja pasimatyti pavargėlio drapanomis, 
idant nekiltų įtarimų. Tuo tarpu ji žiūrėjo ir svarstė, kaip būtų įmano- 
ma švariai apkraustyti nenaudėlį Markiną, tačiau kambarys, kame jis 

laikė pinigus, buvo toks neprieinamas, kad ją ne kartą ėmė neviltis. 
Praslinko dar trys dienos, Garajis vis nesirodė, ir Rufina vaikščiojo 
apsiniaukusi, rūškanu veidu baugindama Markiną, kuris įsibaiminęs 
nedrįso daugiau kalbėti apie meilę. Per tas dienas Rufina nusižiūrėjo, 
kame senis laiko skrynių raktus, ir gerai įsidėmėjo, kaip išdėstyti 
kambariai. 

Prieš saulėlydį, Markinai dar negrįžus namo, Rufina sėdėjo prie 
lango į Sevilijos pusę ir staiga pamatė, jog keliu, ramstydamasis ku- 
kiais, atklibikščiuoja Garajis pavargėlio drapanomis; jis paprašė iš- 
maldos pastebėjęs, kad Rufina ne viena, o su sodininke,; išsisvėrusi 
pro langą, ji paklausė, iš kur jis keliaująs, o gavusi atsaką, jog iš Gra- 
nados, nusidžiaugė ir tarė sodininkei: 

— Ak mieloji, būk gera, nulipam apačion, taip noriu pasikalbėti su 
pavargėliu — juk jis neseniai buvo mano gimtinėje! 

Sodininkė sutiko, jiedvi nukopė į apačią ir, nuėjusios prie varte- 
lių, įsileido tariamą pavargėlį į kiemą. Rufina pasiteiravo, ar seniai jis 
paliko Granadą, ir šis atsakė, jog prieš dešimtį dienų. Tuomet Rufina 
pradėjo klausinėti visokių smulkmenų, ir sodininkė, neturėdama lai- 
ko, nuėjo ruoštis apie namus, o jiems to ir tereikėjo, užtat Rufina ir 
kamantinėjo jį iš panagių. Sodininkei pasišalinus, jiedu aptarė, kaip 
atliks tai, apie ką išgirsite vėliau, sudarė tikrą sąmokslą prieš bėdiną 
Markiną - taikinį, kurį jau seniai kėsinosi kliudyti ir sudoroti kaip šil- 
tą vilną. Po to Rufina atsisveikino su Garaju ir vėl pasikėlė į viršų, o 
sodininkei pasakė sužinojusi iš pavargėlio daug svarbių naujienų, ku- 
rios spiriančios kuo veikiau grįžti gimtinėn. Ši žinia ne per daugiau- 
sia patiko sodininkei, o ir šeimininkei, kai jiedvi susitikusios pasida- 
lijo mintimis, nes abi nuogąstavo, jog drauge su viešnia paliks namus 
išteklius ir Markina vėl atvirs šykštuoliu — tada pasibaigs šeimynai 
laimės dienos. 

Parjojęs tą vakarą Markina rado savo damą kur kas linksmesnę 
nei paprastai ir išdrįso plačiau išsikalbėti apie savo meilės kančias bei 
potroškius; Rufina maloningai klausėsi, atrodė švelni kaip niekad, net- 
gi davė kai kurių vilčių, ir bėdinas senis įtikėjo, kad tvirtovė netrukus 
pasiduos; geisdamas priartinti meilės pergalę, tą vakarą padovanojo 

tam tyčia jai pirktą žiedą su kokių penkiasdešimties eskudų vertės 
briliantu, apsodintu smulkiais rubinais. Dama karštai padėkojo ir atsi- 
teisdama ketino tą vakarą Markinos pramogai padainuoti keletą ro- 
mansų, bet paskui atsiprašė — girdi, tokios bjaurios gitaros nesinori nė 
į rankas imti, ir senis beregint pažadėjo rytojaus dieną parvežti arfą, 
patyręs, jog Rufina labiau linkusi skambinti arfa. Jiedu nuėjo į savo 
kambarius, kiekvienas su savo mintimis: Markina, geisdamas my- 
limosios palankumo, svarstė, kaip palenks jos širdį dovanomis, nes 
žinojo, kad jos paspartina kiekvieną reikalą, o Rufina mąstė, kaip 
greičiau apkrausčius senį. 

Rytojaus dieną Garajis, mitęs iš vagių gudrybių, pasirinko kelis 
bendrus, irgi ne pirštu penimus; visą vakarą jie sekė, kada Markina 
eis gulti, o tą dieną jis užsibuvo ilgiau nei paprastai, nes Rufina tyčia 
iki vėlumos skambino arfa ir dainavo. Apie pusiaunaktį Garajis su 
bendrais atvilko apsiaustan įsuptą šiaudinę kaliausę, pastatė priešais 
Markinos langą ir parėmė žalga, kad nenuvirstų. Naktis buvo tamsi, 
labai tinkama tokiam žygiui. Pastatę kaliausę, jie įniko baladoti į var- 
tus, per sodybą nuėjo griausmas ir prižadino ką tik įmigusį Markiną; 
jis pasibudo sunerimęs, stebėdamasis, jog tokiu neįprastu metu kaž- 
kas laužiasi į sodybą — to dar niekad nebuvo atsitikę, visi žinojo, koks 
uždaras jo būdas, ir naktimis nesilankė. Jis pašaukė tarną, liepė pažiū- 
rėti, kas ten beldžia į vartus; tarnas apsnūdęs nuėjo į kiemą ir paklau- 
sė, kas ten daužosi, o negavęs atsakymo ir nepastebėjęs kaliausės už 
tvoros, grįžo atgal ir pranešė šeimininkui, jog nieko nematęs. Markina 
apsiramino truputį, bet ramybė neilgai tetruko — Garajis, tos šunybės 
kaltininkas, įniko dar smagiau belsti. Markina pašiurpęs liepė tarnui 
nueiti dar kartą pažiūrėti, kas ten baladojas; bet ir šį sykį buvo tas pat, 
niekas neatsiliepė, ir tarnas su ta Žinia grįžo pas šeimininką. Markina 
užsimetė apsiaustą ant nuogo kūno ir, prišokęs prie lango, suriko: 

— Kas ten laužiasi į namus vidury nakties? 

Atsako ir jis negavo, tuomet apsižvalgė kur kas atidžiau nekaip 
tarnas ir pastebėjo stūksant kaliausę — piktadarių žvaigždę keliarodę 
ir šios išmonės pagrindinį veikėją. Siaubas perėmė Markiną išvydus, 
jog rėk nerėk, o žmogus stovi kaip stovėjęs ir neatsiliepia, ir jis, pa- 
sisėmęs jėgų iš baimės, sušuko visu balsu: 

— Klausykite, mielas pone, jeigu iš tuščio buvimo užsimanėte 
vaikiškai paikioti, aš to nepakęsiu; geruoju jus prašau: nešdinkitės iš 
čia ir nedrumskite mums ramybės, priešingai, taip skuosite Sevilijos 
keliu, kad dulkės rūks, - jei dar sykį bandysite man kelti triukšmą, pa- 
ragausite švino. 

Taip taręs, uždarė langą, žengė prie lovos ir jau guls, bet tuo me- 
tu dar baisiau sutratėjo daužomi vartai, ir Markina, griebęs užtaisytą 
muškietą, visada stovinčią po ranka pinigams ginti ir saugoti, vėl pri- 
šoko prie lango, pastebėjo ten pat tebestypsant tariamą žmogų, kuris 
galėjo pasijudinti iš vietos tik nešamas, ir sušuko: 

— Negirdėtas įžūlumas — pramogos dėlei neduoti ramybės! Jūs 
peržengiate bet kokias padorumo ribas ir nusipelnote tokio pat atpil- 
do. Traukitės šalin nuo mano namų, kad ir kas jūs būtute, jei nepagei- 
daujate, kad nuvaryčiau, stuobry jūs netašytas! 

Sulig tais žodžiais Markina atlaužė muškietos gaiduką ir nusitai- 
kė. Pamatęs, jog tas plevėsa neima į galvą jo grasinimų ir nejuda iš 
vietos dėdamasis, kad nebijo muškietos, stačiai tyčiojasi į akis, trečią- 
syk pareikalavo nevesti iš kantrybės ir tada, įsitikinęs, jog tas nepaiso 
jo žodžių, ryžosi šauti — ne į orą, ne pabauginimui, kaip būtų galėjęs 
padaryti, o tiesiai į akiplėšą; gerai nusitaikė, paleido dvi kulkas į šiau- 
dinį žmogų, ir tas virto žemėn. 

Tuo tarpu Garajis žiūrėjo išplėtęs akis ir įdėmiai klausėsi; kai tik 
įvyko tai, ko jis laukė, ir kulkų pakirsta kaliausė nuvirto, gailiai suvai- 
tojo: „Ak, mirštu!“ ir tuoj pat kartu su bendrais pratrūko rėkauti, lyg 
piktindamasis tokia baisia piktadarybe. Markina baisiausiai išsigando 
savo darbo — šykštuoliai niekad nepasižymi drąsa ir ypač bijo, kad ne- 
nukentėtų jų turtas. Jis uždarė langą ir, didžiai įsibaiminęs, nuėjo ža- 
dinti Rufinos, nors kelti jos ir nereikėjo — ji nemiegojo, nekantriai 
laukdama, kuo baigsis jos suregzta klasta. Markina pasipasakojo, ką 
padaręs, ji apsimetė susikrimtusi ir ėmė jį barti už tokį žiaurumą: juk 
žinojęs, jog tai pokštas ir jog namie saugu, tegu sau būtų beldę į var- 
tus, iki nusibos, ar gaila, geriau esą nukęsti triukšmą nekaip galuotis 
ir graužtis, kad nužudei žmogų. Daug ji visko prikalbėjo, ir vargšas 
Markina suvis apdujo ir įsibaimino neišmanydamas, ką daryti. Rufina 

patarė dėl viso pikto nedelsiant ieškoti prieglobsčio Šventojo Ber- 
nardo vienuolyne — juk, aišku savaime, jeigu rytą aptiksią tą žmogų 
negyvą, Markiną suimsią, nes lavonas esąs ne kur kitur, o prie jo 
sodybos. Markina keikė savo gimtą dieną, taip sielvartavo ir tokius 
niekus paistė, jog Rufina būtų kvatojusi iki ašarų, jei nebūtų reikėję 
apsimesti. Bėdinas senis sukėlė ant kojų visą šeimyną, papasakojo, 
kas nutiko, visi pradėjo jį smerkti už ūmumą, ir jis ko iš proto neišsi- 
kraustė. Jau matė save teisingumo naguose, savo pinigus — teisėjų ki- 
šenėse, o savo gyvybę —- mirtiname pavojuje, jei Žiauriai kankinamas 
išpažintų kaltę, nes jam ir iš galvos išėjo šventa kiekvieno Žmogaus 
teisė ginti savo turtą ir gyvybę. Visa ta sumaištis pasibaigė tuo, jog 
Markina pagaliau nusprendė bėgti į Šventojo Bernardo vienuolyną, 
tik neišmanė, kam patikėti pinigus: tarnams palikti — apie tai nė kal- 
bos negalėjo būti, nugabenti pas kokį draugą — kad neturėjo nė vieno 
per savo įstabų būdą, be to, ir nebūtų spėjęs. Suvis apkvaišęs, vėl 
kreipėsi patarimo į Rufiną, o ji, dėdamasi neką mažiau susisielojusi ir 
išsigandusi, sakytum nežinojo, ką jam patarti, nors mintyse jau buvo 
viską surikiavusi, tik reikėjo tarti savo žodį; galiausiai ji pasiteiravo, 
ar daug pinigų prilaikąs namie, ir Markina atvirai prisipažino turįs ke- 
turis tūkstančius dublonų ir du tūkstančius dvigubų sidabro dukatų. 

— Jumis dėta, šit ką aš daryčiau, — tarė klastūnė. - Šiuo metu nu- 
gabenti tokį krovinį nemačiom pas kokį draugą sunku ir neįmanoma, 
todėl pakaskite pinigus kur nors sodyboje, o tą vietą paženklinkite, 
idant paskui būtų lengviau atsekti, ir slėpti dera pačiam, kad nė vie- 
nas tarnas nematytų, nes, Dieve neduok, tie šelmiai gali pavogti; aš, 
savaime suprantama, irgi negaliu čia pasilikti, nors jūsų lobį išsaugo- 
čiau sveiką ir neliestą, tik visa bėda, kad mane pirmą nutvers, jei čio- 
nai ateis teisingumo tarnai, o aš, kaip sakiau, neseniai išsigelbėjusi iš 
pavojaus, nenorėčiau vėl į jį pakliūti. 

Nevilties apimtas, Markina, girdėdamas tuos žodžius, be galo su- 
sigraudino pamatęs, kaip Rufina rūpinasi jo dalia; jis jau nebesitikėjo 
išsigelbėti ir graudžiai verkė. Rufina padrąsino jį, geisdama kuo grei- 
čiau pasiekti užsibrėžtą tikslą, ir jis, paliepęs tarnams išsiskirstyti po 
kambarius ir nesirodyti, drauge su Rufina, kuria vienintele pasitikėjo, 

nes buvo įsimylėjęs ją iki ausų, nuėjo pinigų. Markina laikė juos gele- 
žimi kaustytoje skrynioje, rakinamoje tokiu neregėtu raktu, jog niekas 
nebūtų įmanęs nei jo padirbti, nei išlaužti spynos, ir pinigus galėjai pa- 
siimti tik tokiu būdu, kokį Rufina sugalvojo ir sėkmingai pritaikė. Jie- 
du iškrovė monetas, auksinius sudėjo į skrynelę ir nunešė į sodą, ten 
išrausė gilią duobę, dublonus palaidojo, o šalia paliko vietos šešiems 
maišams su dviem tūkstančiais sidabro dukatų, kuriuos atvilko tik var- 
gais negalais, nes Markina buvo senas, o ji nepratusi tampyti tokių 
krovinių. 

Palaidoję visus pinigus, įsmeigė ženklą, kad galėtų atsekti vietą, 
suraustą žemę apkreikė žole, kurios prisirovė sode; Markina pasiėmė 
du šimtus aukso eskudų, kuriuos paprastai laikydavo kabinete, ir pen- 
kiasdešimt davė Rufinai, kad pasaugotų, kol praeis visa ta sumaištis. 
Paskui užkopė į antrą aukštą ir iš ten pamatė aplink klaidžiojant žmo- 
nes su deglais — Garajis su savo bendrais vaidino teisingumo tarnus, 
kaip jųdviejų buvo sutarta su Rufina. Pasakiusi, jog štai jau atėję jos 
suimti, ji patarė nedelsiant palikti sodybą ir sykiu su ja bėgti į Šven- 
tojo Bernardo vienuolyną. Jiems teko lipti per tvorą, apie vartus ne- 
buvo ko nė galvoti — ten jau baladojo šios komedijos veikėjai, ir dar 
taip valdingai, lyg iš tikrųjų būtų buvę įstatymo saugotojai. 

Visi Markino tarnai persirito iš paskos per tvorą ir paspruko — 
niekas nenorėjo dėl jo pakliūti į kalėjimą ir nekaltai nukentėti už sve- 
timą nuodėmę, juoba tyčinę, — ir apyaušriu sodyboje nebeliko nė gy- 
vos dvasios. Markina ir jo dama palaukė soduose, kol prašvis ir kol 
atsivers vienuolyno vartai, o kai tik pamatė, jog vartai atkili, nusku- 
bėjo tiesiai į bažnyčią ieškoti prieglobsčio. 

Garajis atidžiai stebėjo sodybą ir matė, kaip pabėgo Markina su 
visa šeimyna; po kelių valandų, persirengęs studentu, jis užėjo į vie- 
nuolyną, ten pasikalbėjo su Rufina akis į akį, nes šykštuolis įsibai- 
minęs slapstėsi užnarviuose, susitaręs su mylimąja, kad prireikus ji 
ateisianti pranešti, kas darosi aplink. Rufina papasakojo Garajui, kur 
pakasti pinigai, tačiau paminėjo tik sidabrą, pasigviešusi pasisavinti 
didžiąją lobio dalį, visus aukso dublonus, kad paskiau galėtų gyventi 
be jokio vargo. 

Kitą naktį, po dvyliktos, Garajis su bendru nulydėjo vyriškais dra- 
bužiais persirengusią Rufiną iki sodybos, padėjo jai perlipti tvorą ir 
ėmė laukti sutarto ženklo. Klastūnė visų pirma susirado kastuvą, išrau- 
sė skrynelę su auksu ir, užbėrusi sidabrą žemėmis, skrynelę pakasė ki- 
toje vietoje, kad nereiktų su bendrais dalytis viso lobio. Tada pašaukė 
Garajį ir jo draugą, tie išsikasė sidabrą, užsivertė maišus ant pečių ir 
kartu su Rufina nuėjo į užeigą, kame buvo apsistoję nenorėdami rody- 
tis Sevilijoje; vos tik jie sumigo, Rufina vis dar su vyriškais drabužiais 
ir su vyriška drąsa nuskubėjo parsinešti savo grobio; nors skrynelė ir 
buvo sunki, vargais negalais parvilko ją užeigon, kame visi tebemie- 
gojo ir jos nepasigedo. 

Tris dienas praleido ten Rufina, paskui davė bendrams truputį pi- 
nigų, Markinos dublonus įsisiuvo į du korsažus ir paliko Seviliją sy- 
kiu su Garaju, nes tasai nepanoro su ja išsiskirti supratęs, jog su tokia 
klastūne niekada nepražus. Jiedu iškeliavo į Madridą, o mes tuo tarpu 
grįšime atgal į vienuolyną, kur slapstosi Markina. 

Keturias dienas vargeta krimsdamasis bergždžiai laukė Rufinos, 
kurią pažinojo kaip Teodorą, ir pagaliau sunerimęs paprašė vieną vie- 
nuolį, turintį Sevilijoje pažįstamų, pasiklausinėti, kokių Žygių ėmėsi 
prieš jį teisingumas ir kas kalbama apie žmogžudystę. Vienuolis labai 
užjautė Markiną ir apėjo visus, kas galėjo jam ką nors pranešti apie tą 
įvykį, bet niekas nieko nežinojo; grįžęs vienuolis taip ir pasakė Mar- 
kinai, ir šis labai nudžiugo, jog pagaliau galės be jokios baimės palik- 
ti savo slėptuvę; vis dėlto, nelabai pasikliaudamas vienuolio žodžiais, 
naktį nuėjo pas gerą draugą, išdėstė jam savo būgštavimus, ir tas ap- 
siėmė viską sužinoti. Apvaikščiojo, apklausinėjo visus kaip ir vienuo- 
lis ir nieko nauja neišgirdo. Apsilankė net sodyboje, atsirakino vartus 
Markino raktu ir pamatė, jog ten nė gyvos dvasios, o draugo mulas 
nudvėsęs, nes nebuvo kas jį šeria. Papasakojo visa tai Markinai ir 
pasakė, jog tas gali palikti vienuolyną ir vaikščioti kur tinkamas; 
šykštuolis apsidžiaugė, jog vienu mulu išsipirko laisvę bei ramybę, 
tiktai gailestavo, kad Rufina nė karto neatėjo atlankyti — labai jau 
karštai ją mylėjo; nors, kita vertus, manė, kad ji, būdama baugios pri- 
gimties kaip ir visos moterys, veikiausiai slapstosi nuo teisingumo. 

Jis pargrįžo į sodybą, pargrįžo ir sodininkas su Žmona bei kiti tarnai, 
kurie visą tą laiką nedrįso, kaip sakoma, lįsti žmonėms į akis, kol ne- 
pasibaigs sumaištis, įvariusi jiems tiek baimės. 

Tą patį vakarą Markina, prieš eidamas gulti, nusprendė perkelti 
pinigus atgal į skrynią, todėl drauge su sodininku, žiburiu nešinu, nu- 
skubėjo į tą sodo galą, kur buvo pakasęs skrynelę ir maišus, tačiau nie- 
kur neaptiko ženklo, kuriuo jiedu su Rufina pažymėjo vietą, ir baisiai 
sunerimo; išnaršė visą sodo pakraštį, bet veltui — Rufina tyčia jį paslė- 
pė, kad senis pakvaištų beieškodamas pinigų; skersai išilgai išvaikš- 
čiojo tą vietą sunerimęs ir apstulbęs, tačiau tą naktį nerado ženklo, 
savo siekių keliarodės žvaigždės, ir kone išsikraustė iš proto, duoda- 
masis it velnio apsėstas. Sodininkas nenumanė, ko ieško šeimininkas 
ir ko jį tenai atvedė, todėl didžiai stebėjosi savo pono kvailiojimu. Nu- 
siminęs Markina nusprendė tą naktį nebeieškoti lobio ir nuėjo gulti 
skausmo draskoma širdimi, teisybę pasakius, — kamuotis be miego iki 
pat ryto, tačiau, tik prašvitus, atsikėlė, pasišaukė sodininką ir nusive- 
dė į tą sodo pakraštį, kur blaškėsi nakčia; vėl jis puolė ieškoti ženklo, 
visai nusivarė ir pagaliau susimanė perkasti visą tą sklypą. Sodininkas 
perkasė, bet jiedu aptiko viso labo dvi duobes, skrynelės ir maišų iš- 
tuštėjusius kapus, ir tada nelaimingajam suvis pasimaišė protas — par- 
virto žemėn ir, daužydamas sau per veidą, raičiojosi ir Žviegė it galą 
daromas, net gaila buvo žiūrėti susirinkusiems tarnams, kurie subėgo 
išgirdę, jog ponui dingę pinigai, o veikiausiai pavogti Rufinos nurody- 
mu. Įsitikinęs, jog čia jos darbas, Markina liepė jos ieškoti visoje Se- 
vilijoje, bet klastūnė jau keliavo kitur, veždamasi gobšaus senio triūsu 
sukrautus pinigus. 

Iš sielvarto senis atgulė ir ilgokai negalavo, o Sevilijoje visi vie- 
nu balsu kalbėjo apie vagystę, ir daugelis džiaugėsi sakydami, jog 
tokios bausmės tikrai vertas žmogus, turtais apkerpėjęs, o draugų 
neįgijęs. 


A. de Solėrsano 422 


ANTRA KNYGA 


APIE TRAPASOS DUKRĄ, 
ARBA KIAUNĘ, KAPSELIŲ VAGILĘ 


Susigrobusi šykštuolio Markinos turtus, Rufina nelaukė, kada 
nukentėjusiojo prašymu jos puls ieškoti teisingumas — jau kitą vaka- 
rą, nusisamdę mulus, jiedu su Garaju išjojo į Karmoną, miestą per 
pusdienį kelio nuo Sevilijos, iš anksto susitarę su vežiku, karieta 
vykstančiu Madridan per Karmoną, jog ten įlips, ir apsimokėję už dvi 
geriausias vietas. Karmonoje jie apsistojo geroje užeigoje, ir tenai 
Rufina, saugi nuo svetimų akių, nusprendė laukti karietos ir apmąsty- 
ti, ką gi darys toliau turėdama aštuonis tūkstančius eskudų po keturis 
ir du dublonus, didelį turtą, kurį vargeta gobšuolis krovė be atilsio 
dieną ir naktį, nusukdamas nuo savęs kąsnį, klajodamas po tolimas, 
nežinomas užjūrio šalis; tokia dalia laukia kiekvieno, kas, šykštumo 
apimtas, vergauja savo pinigams, užtat Sevilijoje maža buvo tokių, 
kurie nesidžiaugė Markinos bėda, — juk tas kietaširdis nė piršto nepa- 
krutino artimo labui, nesirūpino nė savo sielos išganymu ir šykštėjo 
išmaldos pavargėliams. Tegu tai būna pamoka šykštuoliams, idant jie 
įsidėmėtų visiems laikams, jog Dievas apdalija juos turtais, kad šelp- 
tų savo artimą, o ne melstųsi pinigui. 

Grįžkime dabar pas mūsų Rufiną, Karmonoje belaukiančią ka- 
rietos į Madridą, tą, jos akimis žiūrint, mare magnum*, kame visi lai- 
mingi ir sotūs, o ji klestėsianti kaip niekas kitas, turėdama tiek pini- 
gų, nors ir nedorai įgytų, — tačiau, kaip žinome, neteisus turtas retai 
kada skelsia. 

Pagaliau Karmonon atvyko ilgai laukta karieta su šešiais ke- 
leiviais, nes keleivinės karietos paprastai daugiau aštuonių neveža, 
nebent kartais vežėjai iš gobšumo nusižengia šiai taisyklei ir su- 
kemša visus dešimt. Karietoje sėdėjo pagyvenęs bajoras su žmona, du 
studentai ir licenciatas su tarnu, kokių penkiolikos metų pusberniu. 


* Vandenynas (lot.). 

Keleiviai žinojo, kad Karmonoje įlips Rufina su savo mokytoju Ga- 
raju, išpirkę geriausias vietas, todėl iš karto jas palaisvino, tačiau Ga- 
rajis, būdamas mandagus ir galantiškas, savo vietą Rufinai iš kairės 
užleido bajoro žmonai ir su jos vyru atsisėdo karietos priešaky. Taip 
susirengę sėdėti visą kelionę, pirmadienio rytą jie išvyko iš Karmo- 
nos; buvo pati rugsėjo pradžia, kai soduose jau nunokę vaisiai. 

Keliabendriai džiaugėsi malonia draugija, o Rufina ir Garajis — 
šauniu laimikiu, išveržtu iš naivuolio Markinos. Bajoras buvo linkęs 
pašnekėti, licenciatas — puikiai nusiteikęs, studentai — labai malonūs, 
ir kelias neprailgo bešnekučiuojant apie šį bei tą, juoba kad visi sten- 
gėsi pranokti kits kitą sąmoju, ypačiai licenciatas, pasigarsinęs, jog 
važiuoja sostinėn gauti leidimo spausdinti dvi savo knygas. 

Bajoras, vardu Ordonjesas, pasidomėjo, apie ką kalbama tose 
knygose; licenciatas Monsalvė — tuo vardu jis buvo — atsakė, jog kny- 
gos pramoginio pobūdžio, nūnai labiausiai grobstomos, ir jog viena 
vadinasi „Maloni kelionė“, o kita — „Helikono žiedai“: pirmoji suda- 
ryta iš dvylikos pamokomų novelių su įterptinėmis eilėmis, sekančio- 
mis pasakojimo giją, o „Helikonas“ — tai poemos, jo paties surašytos 
bestudijuojant teisę Salamankoje, ir jei keliabendriai neprieštarausią, 
pramogos dėlei paskaitysiąs šį bei tą iš pirmosios. Rufina, didelė to- 
kių knygų mėgėja, nepraleidusi nė vienos naujienėlės, panoro susi- 
pažinti su licenciato Monsalvės stiliumi ir paprašė maloniai teiktis 
paskaityti kurią novelę, nes tokio šviesaus proto Žmogaus knyga tu- 
rinti būti gražiai sumanyta ir dar gražiau parašyta. 

— Mieloji ponia, — atsiliepė Monsalvė, — aš stengiausi kiek įma- 
nydamas derintis prie šių laikų reikalavimų; mano proza nepiktina 
skaitytojo nei išpūstomis frazėmis, nei nepadoriais žodžiais; sten- 
giuosi kiek galėdamas nepabosti tuščiomis kalbomis ir neužgauti 
klausos lėkšta išmintimi; rašau taip, kaip kalbu, nes suprantu, jog 
skaitytojui labiau patinka natūralumas nei išpūstumas bei manierin- 
gumas; rašyti knygas mūsų laikais reikia drąsos, juoba kad aplink 
šitiek šviesių protų, dovanojančių žmonijai įstabius ir išmoningus 
kūrinius, ir ne tik vyrų, puikių antikos ir filosofijos žinovų, bet ir kil- 
mingų damų — juk mūsų dienomis šviečia ir keri visus toks laurais 

vainikuotas talentas kaip donja Marija de Sajas i Sotomajor"", nuosta- 
biomis eilėmis, neprilygstama išmone ir subtiliu protu teisėtai pelniu- 
si Madrido Sibilės vardą; ji išleido dešimties novelių knygą - dešimt 
pasaulio stebuklų, stulbinančių šio žanro adeptus tobula kalba, meist- 
riška kompozicija, įterptinėmis eilėmis — tai toks grožis, jog narsa pa- 
garsėję mūsų Ispanijos talentai nebedrįsta imtis plunksnos. Madride 
jai nenusileidžia Ana Karo de Maljen", kilimo iš mūsų Sevilijos, ver- 
ta ne mažesnių liaupsių; skambiomis ir tobulomis eilėmis ji žavi kiek- 
vieną, kas jas girdi ar skaito; jos genijaus pavyzdžiu gali eiti eilės, 
skirtos karnavalui, vykusiam Buen Retire, naujuosiuose jo didenybės 
rūmuose, tame dešimtajame pasaulio stebukle, — su tokiu iškilniu gro- 
Žiu ir prašmatnumu ji apdainuoja šventę, kuri daugel dienų iš anksto 
buvo rengiama karaliaus ir karalienės pramogai. 

Taip kalbėjo licenciatas Monsalvė, savo kelionkrepšyje ieškoda- 
mas novelių knygos, o suradęs aiškiu ir skambiu balsu pradėjo skaity- 
ti novelę dėmesingai suklususiems keleiviams, idant neprailgtų kelias. 


Pirma novelė 


DAUG NORĖSI — NIEKO NETURĖSI 


Valensijoje, garsiajame mūsų Ispanijos mieste, prakilniausiųjų gi- 
minių gimtinėje, šviesiausių protų lopšyje ir Dievo palaimintų šventų- 
jų amžino atilsio vietoje, gimė ir užaugo donas Alechandras, taurios 
prigimties ir didžios narsos jaunikaitis, kuris jau dvylikos metų lydėjo 
Flandrijon tėvo brolį kapitoną ir taip pasižymėjo tame krašte, jog, dė- 
dei žuvus, perėmė jo vietą bei rangą; atitarnavęs jo katalikiškajai dide- 
nybei Pilypui Trečiajam dvylika metų iš eilės, atkakliose grumtynėse 
prieš tas maištingąsias provincijas savo žygdarbiais pelnė Šventojo Jo- 
kūbo ordino mantiją ir didelį piniginį atlyginimą. Tuo metu, kai dėl 
smarkių šalčių nutraukiami karo veiksmai, būdamas Antverpene, jis 
gavo žinią, jog tėvas atliko paskutinę priedermę šioje žemėje; po jo 
mirties donas Alechandras pirmagimio teise paveldėjo majoratą ir 

galėjo kaip diduma bajorų prabangiai ir palaidai gyventi, tačiau nu- 
sprendė bėgti lepios dykystės ir verčiau tarnauti karaliui, nepaisy- 
damas karo pavojų, nekaip tėviškėje mėgautis malonumais ir duoti pa- 
grindą apkalboms, — apie tai derėtų pagalvoti visiems, kas geidžia vien 
nevaržomo gyvenimo smagumų, teršiančių prakilnų giminės vardą. 

Taigi, patyręs apie tėvo mirtį, donas Alechandras nusprendė pasi- 
būti gimtojoje Valensijoje ir sutvarkyti palikimo reikalus, todėl pasi- 
prašė leidimo šviesiausiąjį erchercogą Albertą“, ir tas, įsitikinęs, jog 
priežastis rimta ir pateisinama, patenkino prašymą ir dar pagyrė jau- 
nuolį, pasiryžusį veikiai pargrįžti ir tarnauti toliau jo vadovaujamam, 
nors visi manė, kad jis pasinaudos proga ir amžinai atsisveikins su 
karo tarnyba. 

Donas Alechandras parvyko namo, kame jį džiugiai sutiko gimi- 
nės ir draugai, ir iškart ėmėsi tvarkyti palikimo reikalus, šalindamasis 
jaunimo mėgstamų pramogų; nors ir būdamas karys, į lošimą nelin- 
ko - labai jau reta ir juoba pagirtina dorybė šiais laikais, nes potraukis 
į azartinius lošimus, kaip Žinome, nuveda jaunimą klystkeliais ir daž- 
nai nustumia į pražūtį, nemaža tokių nelaimių yra nutikę Valensijoje. 

Meilės žygiai irgi nerūpėjo donui Alechandrui, nors kas kitas, juo 
dėtas, tikrai būtų nepraleidęs progos užmegzti romaną su kokia gra- 
žuole, kuriomis garsėja Valensija. Jei ką ir mėgo mūsų bajoras, tai tik 
jodinėti žirgus — turėjo nusipirkęs keturis puikius karštakraujus Anda- 
lūzijos ristūnus, su kuriais kartais pasirodydavo bulių kovose išban- 
dyti rankos miklumo ir pelnė geriausio Ispanijos toreadoro šlovę. 

Pavasario pradžioje, nuo pat balandžio pirmos dienos iki gegužės 
vidurio, Valensijoje įprasta visa šeima važiuoti į vaizdingas užmiesčio 
sodybas, kame tuo metu vyniojamas šilkas. Kartą donas Alechandras 
išjojo pasijodinėti po nuostabų Valensijos slėnį, pasuko link Dievo 
Motinos Užtarėjos vienuolyno ir visą popietį praleido Žavinguose 
soduose, mėgaudamasis švelniu žydinčių apelsinmedžių aromatu, už- 
tvindžiusiu tą derlią, vaisių dosnią žemę, o saulėlydžiu prijojo krišto- 
linių Turijos vandenų skalaujamą sodybą ir išgirdo tobulo grožio arfos 
garsus. Donas Alechandras sustabdė žirgą pamanęs, jog arfai pritars 
balsas, ir ilgokai lūkuriavo, tačiau arfininkė, susižavėjusi skambiomis 

variacijomis, matyt, neketino pradėti dainos. Tuo tarpu nusileido nak- 
tis, ir donas Alechandras, vaizdingos vietos pakerėtas, įdavė žirgą tar- 
gytu balkonu, vildamasis pamatyti tą, kuri skambina arfa. Praėjo kuris 
laikas, ir ji, nutraukusi variacijas, pasirodė balkone, atsispindinčiame 
krištolinių vandenų veidrodyje, ir atsisėdo ant kėdutės kairiajame 
krašte; donas Alechandras išvydo damą, kuri, mėgaudamasi gaiviu 
nakties vėjeliu, vėl ėmėsi savo kerinčios arfos, atliko keletą variacijų 
ir pagaliau uždainavo skambiu ir švelniu balsu: 


Vilnims mieguistoms labo ryto, 
vos įdienojus, linki gėlės, 
iš Turijos gelmių skaidriųjų 
Aurora kyla rausvutėlė. 
Panašūs į citras sparnuotas, 
paukšteliai buriasi į chorą, 
skardžiais balsais motetus gieda, 
džiaugsmingai sveikina Aurorą. 
It sidabrinės gyvačiukės 
upeliai raitosi, čiurlena 
tame vaizdingame krašte, 
kur Belisa“ liūdna gyvena. 
Čia vaikšto ji vienui viena 
ir ieško atilsio, ramybės, 
pirštais užgaudama stygas, 
išlieja sielvartą beribį: 
Vai lekite, vėjeliai, 
greitais greitais sparnais, 
praneškit mylimajam, 
kaip man ilgu vienai. 
Jį paviliojo svečios šalys, tolimi kraštai, — 
mirštu iš ilgesio ir myliu jį karštai! 

Toks švelnus buvo jos balsas ir taip tobulai ji skambino arfa, jog 
donas Alechandras, žado netekęs, negalėjo pajudėti iš vietos, trokš- 
damas, kad ji dainuotų ir dainuotų be galo. Tačiau dama pasikėlusi 
padėjo instrumentą, užsikvempė ant balkono turėklų ir staiga pamatė 
žvelgiantį į ją vyriškį. Donas Alechandras, bijodamas praleisti tokią 
progą, žengė kaip galėdamas arčiau ir tarė: 

— Iš tiesų laimingas tas žmogus, tolimų kraštų paviliotas, jeigu 
toks žavus balsas išlieja ilgesio kamuojamą širdį! Kaip norėčiau su- 
žinoti jo vardą, idant galėčiau duoti jam linksmą žinią, kokia palaima 
jo laukia gimtinėje! 

Netikėtai išgirdusi šiuos žodžius, dama krūptelėjo, tačiau veikiai 
susitvardė ir, nors nežinojo, su kuo kalba, tarė: 

— Deja, aš dainavau anaiptol ne dėl to, kad ilgiuosi ko nors ar 
sielvartauju, tad galite būti ramus: niekam nereikės duoti Žinios apie 
laimę, tariamai tekusią jo daliai. 

— Kaipgi aš galiu jumis patikėti, — atsiliepė donas Alechandras, — 
jei ilgesingas jūsų balso aidas išduoda širdį gildantį jausmą? 

— Argi jums rūpi, kokie jausmai gildo man širdį? - atsakė dama. 

— Be galo, — atitarė jis. — Jūsų balso kerai tokie visagaliai, jog už- 
būrė mane, vos jį išgirdau, ir dabar laukiu jūsų lemiamo žodžio, idant 
galėčiau be jokios baimės atsiduoti savo jausmui. 

Sulig tais dono Alechandro žodžiais dama susijuokė ir tarė: 

— Gerai daro tos moterys, kurios netiki vyrų įtaikavimais, nes tei- 
sybės juose nebūna nė lašo. 

— Kodėl jūs taip manote, kad vyrai niekada nesako teisybės? — 
paklausė donas Alechandras. 

— Kaipgi galima jais tikėti, - atsiliepė dama, - jeigu jie, kaip kad 
štai jūs, vos išvydę moterį, ima liaupsinti jos žavesį? Jūs tvirtinate, jog 
mano balsas užburia savo kerais, idant suprasčiau, kaip prastai aš dai- 
nuoju — juk nebent labai jau galantiškas vyras įstengtų padorumo dėlei 
išklausyti daugių daugiausia trejetą posmų, manęs nenutraukdamas. 

— Jums nedera per daug savęs menkinti ir niekinti manojo teisin- 
gumo jausmo, kitoniškai jį vadinant, — tarė donas Alechandras. — Jū- 
sų balsas nepaprastas, ir dainavote įkvėpta tokio pat jausmo, galimas 

daiktas, kilusio dėl tos pačios priežasties, kuri minima romanse. Trū- 
ko tik vieno dalyko — pavydo, bet, ko gero, jūs labai tikra savo ger- 
bėjo pastovumu. 

Pamaniusi, jog nepažįstamasis turi pagrindą taip mįslingai kalbė- 
ti, dama atsirėmė į turėklus, kad būtų patogiau su juo šnekėtis, ir tarė: 

— Jeigu jūsų įteiklūs Žodžiai apie mano kerus tokie pat teisingi 
kaip ir jūsų įtarinėjimai, galiu drąsiai sakyti, kad jūs apsigimęs meili- 
kautoju. Dėl savo dvasios ramybės meldžiu jus paikos merginos liū- 
desio akimirkos nelaikyti ilgesiu — kol gyva dar nieko nesiilgėjau ir 
neketinu ilgėtis. 

— Jeigu jūsų žodžiai būtų teisybė, — tarė jis, — atiduočiau viską, 
ką turiu. 

— O tai daug? — paklausė ji. 

— Visai mažai, — atsakė jis, — palyginti su tuo, už ką esu pasiry- 
žęs visa tai atiduoti; tačiau, jeigu būčiau pasaulio valdovas, atiduo- 
čiau, ką turiu, ir manyčiau, kad nepralaimėjau. 

— Iš tiesų šiandie man laiminga diena, - tarė dama, - tiek girdžiu 
liaupsių, jog turėtų galva apsvaigti, jei patikėčiau, kad mane įmano- 
ma įsimylėti, net veido neišvydus; dievaži, kai paregėsite mane die- 
ną, nebesižavėsite manimi su tokiu įkarščiu. 

— Iš to, ką girdėjau, — tarė jis, — sprendžiu, kad neapsi gaunu ir kad 
dama su tokiu tobulu balsu visa tobula, nors nakties tamsa ir neleidžia 
man jos įžiūrėti. Neketinu griebtis palyginimų su žaibais ir aušra, ku- 
riuos taip mėgsta vyrai, greiti įtaikauti tuščiais žodžiais bei apsimesti- 
niais jausmais, todėl turite manimi patikėti, jog pradedu jus iš tikrųjų 
mylėti. 

— Ką gi, pradėsiu jumis tikėti, jei pasisakysite, kas toks esate, — 
tarė jinai. 

— Visų pirma aš noriu pelnyti jūsų pasitikėjimą nuoširdumu ir pa- 
slaugumu, kuris bent iš dalies atpirktų mano kilmės kliaudas, — atsa- 
kė donas Alechandras. 

— Dabar matau, kad jūs — doras žmogus, nes nepervertinate savo 
galimybių, — tarė dama. — Bet štai jau mane šaukia eiti į svečius, tad 
turiu jus atsiprašyti ir pasišalinti, kad manęs čia neužkluptų drauge su 
jumis. 

— Gal malonėsite ir rytoj tuo pačiu metu pasirodyti šičia? — pa- 
klausė jis. 

— Vargu, — atsakė ji, — bet jūs ateikite — jeigu ir nepasirodysiu, vis 
viena jums bus užskaityta. 

— Stovėsiu šičia, - pareiškė svaigdamas iš meilės donas Alechan- 
dras, — kaip tie stulpai, remią dangų, apdovanojusį jus tokiu žavesiu. 

— Jūsų skambūs žodžiai skatina mane susimąstyti, — tarė ji. — 
Kitąsyk atėjęs, nepiktnaudžiaukite hiperbolėmis, nelabai mėgstu jų 
klausytis — tie, kurie švaistosi jomis be saiko, man atrodo nenuošir- 
dūs, nes pati žinau, kokios menkos mano dorybės. 

Sulig tais žodžiais ji pagarbiai tūptelėjo ir dingo iš balkono, palik- 
dama doną Alechandrą didžiai sielvartaujantį, kad ji taip greitai su juo 
atsisveikino, — ir balsu, ir protu dama pavergė širdį, ir jam baisiai ma- 
gėjo sužinoti, kas ji tokia. Dama, irgi neką mažiau susidomėjusi nepa- 
Žįstamuoju, tuojau pat nusiuntė tarną sužinoti, kas jis toks, paliepusi 
prireikus sekti jį ligi namų. Įvykdyti įsakymą pasirodė labai lengva — 
per kelis žingsnius nuo namų tarnas pamatė doną Alechandrą sėdant 
ant žirgo, iškart jį pažino ir pranešė savo poniai. Dama didžiai nudžiu- 
go patyrusi, kad jos pašnekovas — visų liaupsinamas donas Alechand- 
ras, ne kartą žavėjęs ją savo miklumu kovose su buliais. 

Pargrįžęs donas Alechandras ėmė klausinėti vieną kaimyną, kas 
galėtų būti toji dama, su kuria jis kalbėjosi, ir, nusakęs sodybos vie- 
tą, sužinojo, kad ji vardu donja Isabelė (pavardės neminėsime), kad ji 
aukštos kilmės, didžios dorybės ir visame mieste garsėja savo grožiu 
ir protu. Tėvas jos buvo donas Berengelis Antonijas, šlovingas bajo- 
ras, daugel metų praleidęs karo žygiuose ir pasitraukęs iš tarnybos jau 
gana gražaus amžiaus; tada vedęs ir susilaukęs dukters, kuri šiuo me- 
tu esanti visiška našlaitė ir gana kuklaus palikimo paveldėtoja, nes 
donas Berengelis turėjęs pajamų tik iš tų žemių, kurias jo didenybė 
Pilypas Antrasis jam padovanojo atsidėkodamas už nuopelnus. Dama 
gyvenanti viena su senute dėdiene, jau suvis negalinga moteriške, su 
kuria ir vykusi į tą sodybą vynioti šilko. Donas Alechandras iš pagrin- 
dų apie tai išsiklausinėjo, nors apskritai buvo jau nemažai girdėjęs 
apie donją Isabelę — ji netgi rašė žavias eiles, o tai ypač puošia damą, 

taip dosniai gamtos apdovanotą. Jau seniai, dar prieš jųdviejų pokal- 
bį tamsoje, donas Alechandras troško ją pamatyti, o kai sužinojo, kad 
sodyboje šnekėjosi su ta pačia donja Isabele, netvėrė noru su ja susi- 
tikti — ne kartą jojo į užmiestį, vildamasis pagauti tokią progą, kokia 
pasitaikė aną vakarą, bet jam nepasisekė, nes tuo metu vėl atgulė don- 
jos Isabelės dėdienė ir dukterėčia slaugė senutę, nesitraukdama nuo 
jos patalo. 

Taip praslinko pora savaičių, senutė pasitaisė, ir donja Isabelė 
nuvažiavo į vienos vienuolės įšventinimo iškilmes, kurios vyko Sai- 
dijos karališkajame vienuolyne ne per toliausia nuo jos sodybos. Į iš- 
kilmes susirinko visas Valensijos žiedas, prakilniausių giminių sūnūs 
ir dukros; atėjo ir donja Isabelė su savo kambarine, mantilija prisiden- 
gusi veidą, ir atsisėdo apytamsėje koplyčioje. Donas Alechandras su- 
nerimo nepastebėjęs jos bažnyčioje, paskui jam dingtelėjo mintis, kad 
gal ji sėdi koplyčioje su keliomis damomis pridengtais veidais, pasi- 
šaukė du draugus ir, kartu su jais prtėjęs prie damų, lyg kreipdamasis 
į juos tarė: 

— Šios damos savo elgesiu užgauna vienuolę, šalindamosi visuo- 
tinės linksmybės, bet, man rodos, aš jas suprantu: būdamos nelinku- 
sios į vienuolystę, jos nepageidauja matyti, kaip daromi įžadai. 

Donja Isabelė, jau bažnyčioje pastebėjusi doną Alechandrą, ap- 
sidžiaugė, kad jis priėjo, nors kur kas maloniau būtų buvę matyti jį 
vieną. Pakeitusi balsą, ji tarė: 

— Mes neprašytos atvykome į šias iškilmes ir neprivalome elgtis 
taip, kaip dera kviestiniams svečiams, o į jūsų priekaištą, kad nepa- 
geidaujame stebėti, kaip duodami įžadai, atsakysiu tik tiek, jog jau ne 
kartą matėme tas apeigas ir jog iš pirmo sykio galima suprasti, ką 
reiškia stoti į vienuolyną. 

— Sprendžiant iš jūsų žodžių, - įsiterpė vienas dono Alechandro 
draugas, — jūs ne iš tų, kurios veržiasi į vienuolyną? 

— Šiuo tarpu nieko negaliu pasakyti, nes tam reikia pašaukimo, o 
aš jo nejaučiu. | 

— Vadinasi, reikia suprasti, — tarė donas Alechandras, — kad jūs 
netekėjusi, tačiau pageidautumėte susirasti gyveni mo draugą. 

— Aš neprivalau duoti ataskaitos apie savo potroškius, — tarė ji, — 
juo labiau ne giminaičiui, ir neprašau niekieno pritarimo. 

— O gal mes jums pritartume, - tarė jis, — jei atskleistute, kokį ke- 
lią žadate pasirinkti. 

— O ką gi jūs man patartute? — paklausė ji. 

— Tekėti, - atsakė donas Alechandras, pagaliau pažinęs savo damą. 

— O ką man daryti, jei neturiu vilties ištekėti tiek dėl susiklosčiu- 
sių aplinkybių, tiek dėl savo būdo? — tarė ji. 

— Jeigu jūs jau taip nuskriausta likimo, — atsakė jis, — tada ver- 
čiau pamirškite, kad jūs moteris; toji, kuri netinka nei į vienuoles, nei 
į žmonas, — tai lyg ir bendrosios giminės būtybė, kuri niekam nedera. 

— Gal ir paklausysiu jūsų patarimo, — tarė ji. 

— Jeigu jūs malonėtute atidengti tai, ką dangstotės mantilija, — pa- 
sakė donas Alechandras, — duočiau dar geresnį patarimą. 

Sulig tais žodžiais jis priėjo arčiau, ir donja Isabelė atsargiai nu- 
leido mantilijos kraštą ir parodė donui Alechandrui bei jo draugams 
žavingą akutę. 

— Kad ir brangiai man tai atsieis, — tarė jinai, — verčiau nenusi- 
dengsiu veido, nors dėl išmintingo patarimo, ko gero, ir išdrįsčiau su- 
sitepti savo vardą. 

— Dėl tiek drąsos jis nėmaž nenukentės, — tarė donas Alechan- 
dras. — Sprendžiant iš to, ką mes matėme, galite neabejodama pasi- 
rinkti moterystės kelią ir suteiksite laimę tam, kas bus vertas prašyti 
jūsų rankos, o aš, nieko nepaisydamas, siūlau jums mielai pasinaudoti 
mano paslaugomis. 

Abu jo draugai, damos žavesio ir sąmojo pakerėti, taipgi išreiškė 
tokį pageidavimą. 

— Na ir sekasi man šiandien! — tarė dama. — Vienas neapdairus 
žingsnis — ir štai jau trys pretendentai, pasirengę mane gelbėti! Ką gi, 
aš sutinku aptarti savo bylą, nes kitų pasiūlymų neturiu; tik iš pradžių 
norėčiau kuo daugiau sužinoti apie kiekvieną pasisiūliusį, idant galė- 
čiau pasirinkti tą, kuris labiausiai vertas prašyti mano rankos. 

Kiekvienas jų pradėjo sąmojingai kelti savo dorybes, prasima- 
nydamas nebūtų dalykų, ir juodinti draugus; valandėlę visi smagiai 

juokavo, linksmai leisdami laiką, nors tokiems pokalbiams čia bu- 
vo ne vieta, nes bažnyčia — ne piršlybų, o maldos namai, kaip sakė 
Kristus. 

Pasiklausiusi, kaip visi trys vienas per kitą save liaupsina, da- 
ma tarė: 

— Girdėjau ir žinau, kokiomis didžiomis dorybėmis apdovanoti 
visi trys prakilnūs ir lemti bajorai; dabar turėsiu pasitarti su prie- 
galviu, kuris iš jūsų arčiausia širdies, nors, tiesą pasakius, apie vieną 
žinau truputį daugiau negu apie du kitus ir pati įsitikinau, kad jis — re- 
to proto Žmogus, o tai, man regis, paskatins mane pasirinkti jį, jeigu, 
aišku, jis nebijo, kad jau turiu kitą — kiek Žinau, jisai pavydaus būdo. 

Sulig tais žodžiais donas Alechandras suprato, jog dama turi 
omenyje jį ir jųdviejų pokalbį tą vakarą, kai pirmąsyk užšnekino don- 
ją Isabelę. Tačiau reikėjo grįžti prie visų svečių, ir trys draugai atsi- 
sveikino su dama, laidydami pokštus bei sąmojus; paskutinis priėjo 
donas Alechandras ir tarė: 

— Gerai atsimokate įsimylėjėliui, ramybę dėl jūsų praradusiam; 
taip ilgai jo nekamuokite, jei nelinkite jam mirties. 

O ji atsakė: 

— Pasiteisinsiu tuo, jog slaugau ligonę, ir tai gryna teisybė, ne 
tuščios kalbos, kuriomis man be saiko įtaikaujate; bet aš pasistengsiu 
atsižvelgti į jūsų skundą ir atitaisyti skriaudą, kai visų mažiausiai to 
tikėsitės. 

Ilgiau kalbėti jie negalėjo, ir donas Alechandras atsisveikino; da- 
ma paliko labai patenkinta, tikėdamasi veikiai pasišnekėti su juo ra- 
miai ir nevaržomai. Po kelių dienų jiedu vėl susitiko: donas Alechan- 
dras atjojo į sodybą, donja Isabelė išėjo į balkoną, jie pasikalbėjo, ir 
jis beprotiškai ją įsimylėjo, o ji - neką mažiau, nors jai nederėjo taip 
dosniai ir be atodairos dalyti savo malonių — būtų išvengusi tos bė- 
dos, kuri, kaip matysime, ištiko vėliau. 

Matydamas, jog donja Isabelė ne veltui garsėja didele nuovoka ir 
aiškiu protu, donas Alechandras parašė jai laišką ir išpažino savo mei- 
lę, o paskui nusiuntė dar vieną, kuriame buvo štai šios decimos: 

Šmaikščiuoju sąmoju išties 
jūs žavite pasaulį visą, 
nesenka jo versmė, Belisa, 
nes esate iš prigimties 
pilna giliausios išminties, 
jums malonėtos iš aukštybių. 
Gausa tokių didžių dorybių, 
kokių neturi joks žmogus, 
Jei jam nepalankus dangus, 
mums kelia nuostabą beribę. 
Kiek sąmojų tuščių be galo 
gyvenime išgirsti tenka, 
o jums tik žodį tart pakanka — 
ir man širdis iš laimės sąla: 
lyg kūjo dūžiai į priekūlą 
Jie skamba sklidini prasmės, 
nes kalbate jūs iš esmės. 
Kas žodis - tai išsireiškimas, 
jų begalė vis plaukia, imas 
iš neišsenkančios versmės. 
Ir talentas, kuris tik mena 
savo kalbovu negirdėtu, 
iš jūsų mokytis galėtų 
tauraus ir didžio žodžio meno, 
juk niekas jo taip neišmano 
kaip jūs, o bokšte tobulybės, 
šlovė Ispanijos didybės, 
garsių poetų apdainuota, 
paties karaliaus vainikuota 
už savo iškalbos garsybę. 
Kodėl gi moters tokio proto 
žila senovė neturėjo? 
Pagonys būtų ją mylėję 
ir šlovinę lyg Dievo duotą 

už išmintį, už dailų stotą. 

Tegu pavasaris jus lydi 

ir amžiais jūsų grožis žydi, 

o protas varžos aiškumu 
nebent su saule, lakumu 

toks panašus į paukščio skrydį. 


Donja Isabelė nė nenumanė, jog, be kitų įgimtų gabumų, donas 
Alechandras dar moka rašyti eiles; decimos jai labai patiko, ir ji atsa- 
kė jam štai šiuo laišku: 


Negarbingai elgiasi decimų autorius, besaikėmis liaupsėmis už- 
gaudamas tą, kuriai jos skirtos, nes ji laiko save nevertą tokio šlovi- 
nimo ir pagyrimo žodžiai jai skamba kaip pašaipa, o liaupsės - kaip 
kandi satyra. Aš ne tokia tuščiagarbė, kad neįžiūrėčiau meilikavimo, 
bet ir ne tokia menkystė, kad nepripažinčiau, jog iš dalies sakote tei- 
sybę: pamatuoti pagyrimai man patinka, o perdėti - įžeidžia. Per ma- 
žai pažįstu jūsų būdą ir galvoseną, tad negaliu įtikėti jūsų eilių nuo- 
širdumu; laikas parodys, kas jus įkvėpė - tikras jausmas ar perdėtas 
mandagumas. Tuo tarpu nežinau, kuo jums atsakyti — dėkingumu ar 
pagieža. 


Gražioji donja Isabelė sugalvojo, kaip perduoti laišką naujajam 
gerbėjui, o donas Alechandras, trokšdamas kuo greičiau atsakyti į ne- 
nuoširdžius priekaištus, liepė pasiuntiniui luktelėti ir atrašė štai ką: 


Jausčiausi didžiai sugėdintas tokių šykščių jūsų pagyrimo žo- 
džių, jei meilės perteklium negalėčiau išlyginti savo poetinio talento; 
idant nepasikartotų tas apmaudus riktas, pasistengsiu proza išdėstyti 
tai, ko negeba išsakyti eilėmis skurdus talentas, melsdamas nesmerk- 
ti mano paikų potroškių su tokiu atšiauriu nepatiklumu — juk jie tokie 
žemiški, jog jiems neprieinami dangiški dalykai ir nepasiekiamos 
tos aukštybės, kur kreipia savo mintis jų valdovas. Jeigu žinotute, ko- 
kius jausmus puoselėju krūtinėje, gal patikėtute mano žodžiais, o jei 

nepageidautute jais patikėti iš įgimto jums kuklumo — pažvelkite į 
veidrodį ir suprasite, jog palyginti su tomis pergalėmis, kurias laimė- 
jote savo grožiu, aš - tik menkas grobis, apgailėtinas aistros vergas. 

Viliuosi, jog laikas parodys, kokie teisingi mano žodžiai, ir jog 
pagaliau suprasite, kad jie šauks jus mano valdove, iki būsiu gyvas, 
ir tada, įsitikinusi, jog niekados negalėčiau jūsų užgauti, galbūt iš dė- 
kingumo atsiliepsite į mano jausmus. 


Gavusi tą laišką, gražioji donja Isabelė tapo palankesnė donui 
Alechandrui — juk ne veltui iš trijų draugų pasirinko ne ką kitą, O jį. 
Jiedu skyrė pasimatymus, susirašinėjo, dama reikalavo griežtai sau- 
goti paslaptyje jųdviejų meilę, kuri kas dieną ėjo vis stipryn, ir donas 
Alechandras klusniai pildė jos norą. 

Šiuo požiūriu donja Isabelė buvo labai priekabi - jei kartais baž- 
nyčioje pastebėdavo savo gerbėją besikuždant su kokiu draugu, įtar- 
davo, kad jis juodina jos vardą, pasakodamas savo meilės nuotykius, 
ir beregint apiberdavo priekaištais — žodžiu ar raštu, ir tokia tikra sa- 
vimi, lyg pati būtų nusiklausiusi jų pokalbį. 

Donas Alechandras romiai nukęsdavo jos priekaištus, gindavosi 
neminėjęs jos vardo, pasisakydamas, kaip buvę iš tikrųjų, — meilė ir 
ne tokias bėdas įveikia. Mat donas Alechandras ketino vesti tą damą, 
nors ji ir nebuvo turtinga, tačiau iš pradžių norėjo sulaukti teigiamo 
atsakymo į prašymą skirti jam dvarą už savo ir dėdės nuopelnus 
Flandrijos kampanijoje. Ir, kaip matysime vėliau, labai gerai darė, 
kad neskubėjo vesti. 

Kad ir kokia atsargi buvo dama, kad ir kaip draudė jam dažnai 
vaikščioti savo gatve, žvalgytis į langus ir kas vakarą ateiti į pasima- 
tymą, melsdama lankytis tam tikromis valandomis jos namuose, kur 
jau jį įsileisdavo laikydamasi bendrų padorumo reikalavimų, vis dėl- 
to kartais ir pati jiems nusižengdavo. Valensijoje labai triukšmingai 
švenčiamos Užgavėnės — su kaukėmis, persirengimais, turnyrais, bu- 
lių kovomis ir šokių vakarais; per tokius vakarus donui Alechandrui 
ne kartą pavyko pasikalbėti su donja Isabele šokant ar su visa minia 
einant namo. 

Kartą damos surengė vieną tokį vakarą pas donjos Isabelės drau- 
gę, pakvietė, aišku, ir ją, taipgi doną Alechandrą su kitais bajorais; 
vaišių nusprendė nedaryti, bet užtat smagiai pasišokti ir prasimanyti 
visokių linksmų žaidimų. Pirma atėjo donja Isabelė, truputį pasianks- 
tinusi, bet veikiai pasirodė dar viena viešnia, irgi labai daili panelė, 
kurią motina, dviejų pažų lydimą, ramia sąžine nusiuntė į vakarą, nes 
namų šeimininkė buvo jos kaimynė ir gera pažįstama. Abi viešnios 
sėdėjo svetainėje, kai atėjo donas Alechandras, irgi pasiankstinęs ir 
vienas, kaip buvo paliepusi jo dama; jiedvi labai nusidžiaugė jį išvy- 
dusios, ir kol rinkosi svečiai, jis linksmino jas sąmojais bei švankiais 
pasakojimais. 

Dama, gyvenusi kaimynystėje, pasikėlė apžiūrėti siuvinėtos ser- 
vetėlės, patiestos ant stalelio, ant kurio stovėjo dvi degančios žvakės, 
pagyrė skoningai parinktas spalvas ir kruopštų darbą ir pakvietė do- 
ną Alechandrą pasigrožėti siuviniu; ant stalelio gulėjo rašymo reik- 
menys, ir dama, vardu Laudomija, ėmė plunksna vedžioti popieriuje 
raides su dailiais užraitais. Donas Alechandras priėjęs pradėjo trupu- 
tį perdėtai girti jos rašyseną, jo dama tai išgirdo, ir pavydas plykstelė- 
jo jos širdyje, kai jinai išvydo savo gerbėją šalia donjos Laudomijos 
ir išgirdo liaupsinant jos raštą. Donas Alechandras truputį pažinojo tą 
damą, nes draugavo su jos broliu, o kadangi mėgo krėsti juokus, 
pažiūrėjo, kaip ji bando plunksną, juoko dėlei timptelėjo ją iš da- 
mos pirštų, ir keli juodo rašalo lašai užtiško ant baltutėlės jos rankos. 
Dama supykusi pliaukštelėjo donui Alechandrui per petį, sykiu nusi- 
šluostydama ranką, ir pabarė už tokį nevykusį pokštą, o jis pajuoka- 
vo, girdi, tik rašalo dėka įsitikinęs, kokia ji baltarankė; rimtai užsi- 
gavusi, dama dar sykį pliaukštelėjo jam per petį. Donja Isabelė tuo 
metu šnekėjosi su namų šeimininke, bet daugiau sekė savo gerbėją ir 
donją Laudomiją; pikto pavydo apimta, ji pašoko nuo krėslo, žengė 
prie dono Alechandro ir, nesuprasdama, ką daro nei kaip išsiduoda, 
atsivėdėjusi kirto tokį smagų antausį, kad jam ant apykaklės pliūpte- 
lėjo kraujas iš nosies. Jis nieko neatsakė į paiką damos išsišokimą, tik 
išsiėmė nosinę ir, šluostydamasis kraują, tarė: 

— Ne aš paskubėjau išduoti paslaptį — saugojau ją tiek, kiek jūs 
pageidavote. 

Taip taręs, jis nusilenkė, nusileido laiptais ir nuėjo namo. 

Taip netikėtai pratrūkus pavydžiam pykčiui, donjai Isabelei stai- 
ga pasidarė neapsakomai gėda savo poelgio ne tiek prieš namų šeimi- 
ninkę, savo gerą draugę, kiek prieš tą, kuri sukurstė pavydą ir pyktį. 
Tuo metu atėjo dar kelios viešnios, vakaro rengėjos seserys, ir donja 
Isabelė, pasinaudojusi proga, su drauge išsmuko į kitą kambarį, kame 
Jiedvi radosi vienos, ir draugė nustėrusi paklausė: 

— Kas jums pasidarė, donja Isabele? Visados laikiau jus kuklia ir 
santūria ir niekada to nesitikėjau iš jūsų. Tas poelgis akimoju atsklei- 
dė tai, ko jūs taip ilgai nesiteikėte man pasakyti. Juk aš nieko nenu- 
maniau apie jūsų slaptą meilę, — vadinasi, jūsų pavydas labiau man 
pasitarnavo nekaip draugystė. Ar iš tiesų donas Alechandras jūsų ger- 
bėjas? Man būtų labai malonu, jeigu taip būtų iš tikrųjų. 

Donja Isabelė negalėjo pratarti nė žodžio — taip skaudėjo jai šir- 
dį ir taip pliaupė ašaros žavingu jos veidu; pagaliau po valandėlės ji 
pasakė: 

— Jeigu jau mano kvailas pyktis ir beprotiškas pavydas atskleidė 
jums tai, ko nesu padariusi, pasakysiu jums nebent, jog donas Ale- 
chandras mane be galo myli, o aš jį - neką mažiau. Niekada nema- 
niau, kad jis linkęs krėsti tokius pokštus, ir jo nevaržomas elgesys su 
donja Laudomija išvedė mane iš kantrybės — pavydas nepaiso proto 
balso, jis ir išdavė mano meilę, pastūmėjo mane taip išsišokti. 

— Ką gi, reikia ieškoti kokios nors išeities, — tarė draugė. - Bus 
blogai, jei donas Alechandras nepasirodys šventėje — donja Laudomi- 
ja tai pastebės ir jus įtars. 

— O kaipgi jį susigrąžinti? — paklausė pavydžioji donja Isabelė. 

— Labai paprastai, — atsakė draugė. - Parašykite jam laiškutį. 

Ji liepė atnešti rašymo reikmenis, ir donja Isabelė parašė šias 
eilutes: 


Meilės ir pavydo šuorai, kad ir patys žiauriausi, - įsimylėjėliui 
ne įžeidimas, o malonės ženklas; patikėkite, man sunkiau buvo įveik- 
ti drovumą, nekaip jums bus pamiršti savo rūstybę. Jeigu jums bran- 
gus mano vardas, grįžkite atgal į šventę, negieždamas apmaudo, 
idant jis nenustelbtų mano meilės ir jums netektų manęs prarasti. 

Tarnas kuo skubiausiai nunešė laiškutį donui Alechandrui namo, 
o jis tuo metu kaip tik segėsi švarią apykaklę ketindamas grįžti į šven- 
tę. Laiškutis jį nudžiugino, nes pavydas - pats tikriausias meilės ma- 
tas; tad jis beregint pakluso damos įsakymui ir grįžo į savo mylimo- 
sios draugės namus. 

Donja Laudomija, pamačiusi, kas įvyko, iš tiesų įtarė, jog jisai 
įsimylėjęs donją Isabelę, ir truputį nuliūdo — jai pačiai patiko donas 
Alechandras, ir ji būtų labai norėjusi, kad jo dama būtų ne tokia gra- 
ži. Tuo tarpu donas Alechandras priėjo prie donjos Isabelės ir šypso- 
damas tarė: 

— Su šventa pagarba žvelgiu į šią svetainę, sakytum į Dievo na- 
mus, o juo labiau į jūsų veidą, tad nedrįstu nusižengti svetingumo 
įstatymui nei kėsintis į jūsų veido tyrumą ir atsisakau keršto, tokiais 
atvejais reikalaujančio iškviesti damą dvikovon,; o jei nebūčiau grįžęs 
čionai, vėliau sudegčiau iš gėdos, prikaišiodamas sau, kad pasiro- 
džiau toks menkadvasis ir nepasinaudojau proga atkeršyti taurumu. 

— Aš taip atsidavusi donjai Laudomijai, — atsiliepė donja Isabe- 
lė, - jog labai paėmiau širdin jos nuoskaudą ir apdovanojau jus ta ma- 
lone nė nenumanydama, kad iš keršto galima kviesti damą dvikovon. 

Donja Laudomija neištvėrė matydama, jog donja Isabelė dangs- 
tosi jos vardu, stengdamasi pateisinti savo išsišokimą ir nuslėpti pa- 
vydą, tikrąją to negražaus poelgio paskatą, ir gana šiurkščiai tarė: 

— Niekados nemaniau, jog mudviejų draugystė, jeigu taip galima 
pavadinti ne tokią jau artimą mudviejų pažintį, paskatins jus taip ryž- 
tingai stoti manęs ginti, juo labiau kad ir man būtų pakakę drąsos pa- 
čiai atsikeršyti, bet aš neturiu pagrindo nei pavyduliauti, nei rūstauti 
dėl menko nieko, todėl savaime suprantama, kodėl ne man, o jums 
taip veikiai pašoko apmaudas. Labai malonu, kad pasirinkote būtent 
mane savo užmintai mįslei įminti, - gal kas ir patikės jūsų aiškinimu, 
bet aš radau kitą atsakymą, labai paprastą ir visiems žinomą. 

Tokio šiurkštumo užgauta, donja Isabelė buvo beatsikertanti, bet 
namų šeimininkė, būgštaudama, kad iš tos kibirkšties neįsipliekstų 
gaisras, nutraukė ją ir pakvietė visas damas susėsti į krėslus. Tą vaka- 
rą donas Alechandras itin žavėjo visus šmaikščiais sąmojais, kelioms 

damoms susuko galvą, be kita ko, ir donjai Laudomijai, kuri po to ne- 
gražaus nutikimo nusprendė žūtbūtinai išvaduoti jį iš pavydulingo- 
sios donjos Isabelės valdžios ir pasiekė savo tikslą. 

Donui Alechandrui jo dama nešykštėjo malonių, nes be galo jį 
mylėjo, sykiu nusikalsdama kitam, išvykėliui, susijusiam su ja kur 
kas glaudesniais ryšiais nekaip donas Alechandras, kuris nė nejtarė, 
Jog dama nelabai saugojo savo dorą vardą; tad išvykėliui buvo tauso- 
jamos visos malonės ir teisės, ir dama turėjo rimtą pagrindą Žiūrėti 
savo garbės ir jokiu būdu nenusižengti padorumui, idant nenutrūktų 
užsimezgę ryšiai. 

Ir štai vieną dieną tasai gerbėjas, vardu donas Fernandas Korelja, 
parvyko iš Madrido, abiejų Ispanijų valdovo sostinės, kame bylinėjo- 
si su grafu de Kosentaina, savo dėde, dėl gana didelio turto, stojęs 
prieš Aragono Aukščiausiąją tarybą. Į Valensiją jis pargrįžo su palan- 
kiu galutiniu sprendimu, suteikusiu jam teisę gauti dviejų tūkstančių 
dukatų rentą. Donjai Isabelei teko gerokai pasukti galvą, kaip įtikti 
abiem gerbėjams ir kaip elgtis su kiekvienu: garbė reikalavo saugoti 
ištikimybę donui Fernandui, o meilė stūmė prie dono Alechandro, nes 
pirmasis daug ką prarado išvykęs — moterims įprasta mesti iš širdies 
tą, kas dingsta iš akių. Abejonių kamuojama, ji pasitarė su viena tar- 
naite, ir ta jai pasakė, kaip matytis su vienu ir neprarasti kito. Nakčia 
ji įsileisdavo doną Fernandą, kuriam buvo patikėjusi savo garbę, o tą, 
kurį mylėjo, guodė meilės laiškais, bet draudė lankytis namuose, kaip 
anksčiau kad lankydavosi, idant netrukdytų ateiti laimingesniam, o 
laiškuose teisindavosi, jog giminės pradėję ją sekti ir stebį gatvę, todėl 
meldžianti ginkdieu nesirodyti jos gatvėje nei dieną, nei naktį, kol 
neišsisklaidysią įtarimai. 

Donas Alechandras mylėjo ją visa širdimi ir nenumanė, kokia ap- 
gauli ir veidmainė jo dama, tikėjo vylingais jos žodžiais ir pildė visus 
jos norus. 

Donas Fernandas būtų mielai tesėjęs Žodį ir vedęs donją Isabelę, 
bet motina priešinosi sūnaus vedyboms su, jos manymu, jam netinka- 
ma dama, ir jis atidėliojo jungtuves tikėdamasis, jog motina, jau įme- 
tėjusi moteriškė, neilgai trukus pasimirs. Ir tuo metu, kai jis mėgavosi 

damos glamonėmis, donas Alechandras guodėsi apgaulingais laiškais, 
nepatenkintų geismų kamuojamas. 

Tuo metu taip jau atsitiko, jog donas Alechandras, kartą žaisda- 
mas kamuoliu, susikivirčijo su vienu prakilniu Valensijos bajoru, — 
jiedu išsiskyrė kaip priešai, ir kurią dieną reikėjo tikėtis kraujo pra- 
liejimo. Donas Alechandras, narsus vyras, pasižymėjęs Flandrijos 
žygyje, manė, jog, šiaip ar taip, teks sukryžiuoti špagas garbingoje 
kovoje. Priešininkas, užgniaužęs pyktį, nedrįso atvirai stoti prieš do- 
ną Alechandrą ir tykojo progos atsikeršyti nerizikuodamas gyvybe, 
slapčia, be atlydos sekė jį ir kėsinosi nužudyti. 

Kartą donas Fernandas išvyko keturioms dienoms į savo dvarą. 
Donja Isabelė, išsiilgusi dono Alechandro, davė jam žinią, jog jisai 
gali ateiti pas ją nakčia — tik slapčiomis, niekam nematant, idant ne- 
nukentėtų jos geras vardas. Įsimylėjėlis taip ir padarė: ištaikė laiką, 
kai niekas negalėjo jo pastebėti, ir atėjo pas savo vylingąją damą, ku- 
ri sugebėjo apsukriai mulkinti abu gerbėjus ir išnaudoti kiekvieną 
progą — nei vienas, nei kitas nežinojo turįs varžovą ir abu jai tarnavo; 
tiesą pasakius, jeigu būtų buvusi jos valia, donja Isabelė būtų pasirin- 
kusi doną Alechandrą, bet, atidavusi donui Fernandui tai, ką labiau- 
siai brangino, bijojo palikti suviliota ir pamesta ir norom nenorom tu- 
rėjo laikytis meilužio ir laukti, kada pasimirs jo motina; antra vertus, 
ji nuogąstavo, jog tas gali netesėti žodžio, todėl nesiryžo atstumti do- 
no Alechandro ir apgaudinėjo abu dūsautojus, - mūsų laikais daugel 
moterų šitaip daro, užtat nemaža bėdų dėl to pasitaiko. 

Dama sutiko doną Alechandrą kur kas švelniau nei kitais kartais, 
vaišės ir lipšnūs žodžiai pažadino viltį, jog pagaliau jis pelnys aukš- 
čiausią malonę, bet, deja, jai nebuvo lemta išsipildyti - dama neleido 
išeiti iš ribų būgštaudama, kad, įgavęs daugiau teisių, jisai užsigeis 
pats vienas mėgautis jos meile, kuria iki šiol dalijosi su varžovu. 

Kol dono Fernando nebuvo Valensijoje, viskas klostėsi kuo gra- 
Žiausiai, bet štai jis grįžo namo, ir sykiu atgrįžo ankstesnis donjos 
Isabelės atsargumas — iš naujo pradėjo ji vangstytis prasimesdama 
įvairiausiomis dingstimis, donas Alechandras, mylėdamas ją be galo, 
tikėjo, bet vis dėlto ėmė nujausti kažką negera ir iki vėlyvos nakties 

persirengęs vaikščioti jos gatve — sutikti jokio įtartino Žmogaus ne- 
sutiko, tik, persirengęs saugumo dėlei, nusislėpė nuo bajoro, kuris jo 
tykojo kėslaudamas iš pasalų atsikeršyti. 

Su donu Fernandu jis nesusitiko todėl, jog donja Isabelė, būda- 
ma labai atsargi, liepė savo gerbėjui vaikščioti per gretimą namą, ka- 
me gyveno jos draugė, - iš ten terasa galėjai patekti tiesiai pas ją, pro 
slaptas duris įėjęs į vidų iš kitos gatvės, o donas Alechandras, aišku, 
to nežinojo. 

Vieną vakarą, kai donas Alechandras ėjo gatve savo damos namų 
link, jo pėdomis pradėjo sekti priešininkas, dviejų tarnų lydimas, ir 
gana ilgai sėlino iš paskos norėdamas įsitikinti, ar tai iš tiesų donas 
Alechandras, kad apsipažinus nereiktų veltui eikvoti parako. Donas 
Alechandras pažino priešą ir kadangi buvo apsiginklavęs ne pistole- 
tais kaip jo persekiotojai, o tik špaga ir nedideliu skydu, nusprendė 
pasibelsti į donjos Isabelės duris, kaip jųdviejų buvo sutarta. Tuo me- 
tu donja Isabelė buvo nukopusi apačion, palikusi doną Fernandą mie- 
gamajame, ji pažvelgė pro langą ir paklausė, ko pageidauja antrasis 
gerbėjas, ir tas, ją pamatęs, paprašė tučtuojau įsileisti į vidų, nes jo 
gyvybei gresiąs pavojus — pėdomis sekąs donas Garseranas, jo prie- 
šas, O jis neturįs kuo gintis; damai dingtelėjo įtarimas, jog donas Ale- 
chandras viską prasimano norėdamas įsibrauti į namus, tad nusijuokė 
jam į akis ir pasakė, kad neišsigalvotų niekų, tačiau donas Alechand- 
ras dievažydamasis karštai patikino, jog pažinęs doną Garseraną ir 
jog tas vejąsis iš paskos su kitais dviem vyrais. 

Donja Isabelė nustėro ir sunerimo, bet vis dėlto atsisakė jį įsileis- 
ti — girdi, vakare užėjusi draugė ir, jos paprašyta, apsilikusi nakvoti, 
todėl nieku gyvu negalinti jo priglausti. Donas Alechandras neatlyžo 
sakydamas, kad jo gyvybei gresiąs pavojus ir jog donja Isabelė tur- 
būt jo visai nemylinti, jei tokią grasią valandą nenorinti įsileisti, juo- 
ba kad ir svetimas Žmogus būtų suteikęs prieglobstį. Donja Isabelė 
vėl pradėjo teisintis, jog nenorinti susitepti gero vardo, nors, kaip jis 
žinąs, mylinti jį be galo, šaukdamasi dangų paliudyti, kaip jai esą 
skaudu atsakyti mylimajam tokią menką malonę. Donas Alechandras 
atrėmė, jog meldžiąs įsileisti bent į prieangį, jeigu jau dama esanti 

miegamajame, pabūsiąs ten valandėlę ir išeisiąs, kai tik ištaikysiąs tin- 
kamą progą. Donjai Isabelei pasirodė, kad jis gerokai perdeda pavojų, 
galimas daiktas, įtardamas namuose esant doną Fernandą, tad, norėda- 
ma pasitikrinti, žvilgtelėjo į gatvę ir pastebėjo tamsoje dūluojant tris 
žmogystes, tykojančias dono Alechandro, kurį jau buvo pažinę kaip 
reikiant; tuomet ji patikėjo ir, norėdama pažiūrėti, kas darosi namuo- 
se, liepė luktelėti valandėlę, kol ji apsidairysianti, ar galima jam atida- 
ryti duris. Taip tarusi, užlipo į viršų, ir ten donas Fernandas, pasibudęs 
jai išeinant, paklausė, kodėl ji negulanti. Donja Isabelė paprašė jį 
pakantrauti, kol ji pasitikrinsianti, ar jau miega dėdienė ir tarnaitės, ir 
išėjo į kitą kambarį apmąstyti, ką gi jai daryti, įkliuvus į tokią keblią 
padėtį. Viena vertus, namie jau buvo donas Fernandas, padorus vyras, 
be kita ko, davęs Žodį išsaugoti jos garbę, — jo pusėn stojo garbė; ki- 
ta vertus, meilė donui Alechandrui vertė ją atidaryti duris ir neleisti 
priešams atimti jam gyvybę. Taip jos širdyje galynėjosi garbė ir mei- 
lė, ji svarstė visus „UŽ“ ir „prieš“, ir pagaliau po ilgų apmąstymų vir- 
šų paėmė garbė, - deja, donja Isabelė nusprendė neįsileisti dono Ale- 
chandro, būgštaudama dvigubai pakenkti savo geram vardui; pirma, 
pražudysianti save, jei donas Fernandas išgirsiąs bruzdesį ir apačioje 
aptiksiąs varžovą, antra, būsią neką geriau, jei priešas, persekiojąs 
doną Alechandrą, pastebėsiąs jį žengiant į vidų. Pagaliau ji sakytum 
surado geriausią išeitį ir, nusileidusi apačion, tarė donui Alechandrui: 

— Prisiekiu savo meile, jog mielai įsileisčiau jus ne tik į namus, 
bet ir į širdį, kuri, kaip Žinote, priklauso jums, tačiau, kaip sakote, jus 
persekioja, ir bus labai negražu, jeigu jie pamatys jus įeinant į mano 
namus tokiu vėlyvu metu, juoba kad Valensijoje esu laikoma dorybin- 
ga mergina; be to, ir viešnia dar nemiega, o ji, kaip visos moterys, la- 
bai smalsi ir ims klausinėti, kur aš taip ilgai užtrukau, netgi panorės 
nulipti apačion pasižiūrėti, naudodamasi draugės teisėmis. Dovanoki- 
te, kad nejsileidžiu, ir patikėkite, jog man labai sunku palikti jus pa- 
vojuje, tačiau, turėdama galvoje, koks pavojus gresia mano geram 
vardui, nusprendžiau nerizikuoti savo garbe ir neatidaryti jums durų. 

Donas Alechandras didžiai susikrimto — kliaudamasis jos meile, 
Jis nesitikėjo žiauraus atsakymo, juoba tokio pavojaus akivaizdoje, ir 

jam tarsi akys atsivėrė; jeigu dabar būtų užpuolęs donas Garseranas, 
būtų netgi apsidžiaugęs, galėdamas savo pyktį prieš donją Isabelę iš- 
giežti ant priešo arba žūti nuo jo rankos. Atsisveikindamas jis tarė: 

— O kietaširde, nemaniau, jog šitokią valandą nebejausite man nei 
meilės, nei užuojautos, ir štai dabar supratau, kiek mažai vietos turiu 
Jūsų širdyje; sakykime, jūs būtute praradusi gerą vardą per draugės 
smalsumą ar mano priešo akylumą, bet veikiai būtute jį susigrąžinusi, 
išsaugodama mano gyvybę ir podraug ryžtą jus vesti; apie tai jūs net 
nepagalvojote, matyt, turėdama savų išskaičiavimų, atitinkančių jūsų 
mintį, o aš tuo tarpu puoselėjau tik vieną mintį — pelnyti garbę pava- 
dinti jus savo valdove ir žmona; tačiau, matyt, taip jau nulėmė dangus, 
Jei atėmė iš jūsų užuojautos jausmą; ką gi, gal jos nepašykštės priešo 
ginklas, bet įsidėmėkite — kol gyvas nepamiršiu jūsų žemo poelgio. 

Donja Isabelė buvo beatsiliepianti, po šių žodžių pasirengusi sta- 
tyti korton savo gerą vargą, tačiau, kai šūktelėjo, jis jau nebegirdėjo — 
žingsniavo tolyn gatve, o iš paskos ėjo donas Garseranas, jau pažinęs 
jį ir pasiryžęs pulti. 

Donja Isabelė visa tai matė drebėdama dėl jo gyvybės; tačiau vis- 
kas išėjo į gera: kai donas Garseranas prisiartino per pistoleto šūvį, 
gatvėje pasirodė donas Chaimė, dono Alechandro draugas, be to, tar- 
no lydimas, ir donas Garseranas nebesiryžo pulti — mat po ano kivirčo 
Jiedu viešai susitaikė, ir visi būtų jį pasmerkę už klastingą užpuolimą, 
juoba su pistoletu rankoje; tad, supratęs, jog proga prarasta, jis pasku- 
bėjo kuo greičiau dingti, kol jo nepažino, nors po teisybei donas Ale- 
chandras iš karto pasakė donui Chaimei, kas ėjo iš paskos, ir tas labai 
nustebo, jog donas Garseranas netesėjo žodžio ir stengiasi atsikeršyti 
dėl tokio menko nieko, matyt, laikydamas save skaudžiai įžeistu. 

Buvo jau po pusiaunakčio, todėl donas Alechandras, be kita ko, 
nusprendęs patikrinti vieną staiga dingtelėjusį įtarimą, pasisakė norįs 
pernakvoti pas doną Chaimę; šis labai apsidžiaugė, jiedu įžengė į na- 
mus, prieš guldami pasišnekėjo apie tai, kas nutiko, ir donas Ale- 
chandras prisipažino mylėjęs donją Isabelę. Donas Chaimė žinojo šį 
bei tą apie jos santykius su donu Fernandu, jam pagailo draugo, pa- 
milusio tą damą ir netgi pasiryžusio ją vesti, ir jis viską išpasakojo; 

tuomet donas Alechandras įsitikino — dama nejsileido jo tik todėl, jog 
tuo metu pas ją buvo pirmasis gerbėjas, be to, prisiminė, kad ji už- 
draudė vakarais ateiti į pasimatymus kaip tik tada, kai iš Madrido 
pargrįžo donas Fernandas; jis pasidalijo ta mintimi su donu Chaime, 
ir jiedu priėjo tą pačią nuomonę, jog pas donją Isabelę buvo ne kas 
kitas, kaip donas Fernandas, tačiau nusprendė sužinoti viską iki galo 
ir nusiuntė tarną pabudėti iki aušros prie donjos Isabelės namų, o do- 
nas Chaimė savo ruožtu paliepė dėl viso pikto kitam tarnui stovėti 
gretimoje gatvėje priešais slaptąsias duris, pro kurias eidavo donas 
Fernandas; taip padarę, jiedu nuėjo gulti, bet donas Alechandras kiau- 
rą naktį nesudėjo bluosto iš susijaudinimo. Išaušus po kokio pusva- 
landžio pasirodė vienas tarnas ir pranešė pastebėjęs, kaip donas Fer- 
nandas, įsisupęs į apsiaustą, išėjo iš donjos Isabelės draugės namų, o 
viename donjos Isabelės namo lange, žvelgiančiame į tą gatvę, įžiū- 
rėjęs ją pačią ir gerai ją matęs, nes ilgai lydėjusi akimis nueinantį 
bajorą. 

Taip dono Alechandro įtarimai pasitvirtino, ir meilė apgaulingajai 
damai išvėso: būtų buvę kvaila manyti, jog meilužiai lankosi pas jos 
kaimynę, penkių dešimčių metų moteriškę, žinomą sąvadautoją ir įsi- 
mylėjėlių globėją. Tokios moterys vertos visuotinės paniekos — slap- 
čia regzdamos savo intrigas, jos žudo svetimą garbę kaip kandys dra- 
bužius ir neleidžia ramiai miegoti ne vienam vyrui, tėvui ar broliui. 

Kitą naktį donas Alechandras, įsi prašęs į vieno pažįstamo namus, 
savo akimis matė doną Fernandą įeinant pro slaptąsias duris, o kad 
neliktų jokių abejonių, jis pasikėlė į terasą ir iš ten stebėjo, kaip lai- 
mingasis gerbėjas pateko į gretimą namą ir kaip donja Isabelė įsive- 
dė jį į vidų. 

Kitą dieną apdairioji dama nusprendė paguosti liūdinti gerbėją — 
idant visi būtų patenkinti ir niekas nesiskųstų — ir nusiuntė jam laiš- 
kutį per tarnaitę, kuri žinojo savo ponios meilės paslaptis ir už dosnų 
atlyginimą mielai tarnavo abiem gerbėjams. Donas Alechandras, ką 
tik nusnaudęs po pietų, priėmė ją tebegulėdamas ant kušetės ir, kai ta 
įteikė laiškutį, štai ką jame perskaitė: 


445 Sevilijos kiaunė 


Nevarginsiu jūsų, done Alechandrai, aprašinėdama, koks siel- 
vartas drasko man krūtinę; suprantu, jūs tikriausiai pykstate, kad ne- 
parodžiau jums širdies, kaip to reikalavo jūsų meilė ir taurios prigim- 
ties damos priedermė bei tie gražūs, netgi švelnūs jausmai, kuriuos 
jums puoselėju. Tačiau pagalvokite patys, kokia pažeidžiama mūsų 
garbė ir kaip kruopščiai privalu ją sergėti, tada suprasite, kad nejsi- 
leidau jūsų tik todėl, jog tą vakarą turėjau viešnią ir būgštavau dėl 
savo gero vardo. Jeigu pasitikite manimi neką mažiau, nei pykstate, 
naktis, kurią praleidau be miego, ir šis laiškas jums pasakys, kaip aš 
sielvartauju. Ačiū Dievui, kad viskas išėjo į gera, kad pavojus aplen- 
kė tiek jus, tiek mane, priešingai, jeigu jūs būtute neišvengęs mirties, 
aš taipgi atsisveikinčiau su gyvenimu. 

Meldžiu jus numaldyti savo pyktį, jeigu mano pasiaiškinimas ga- 
li sušvelninti jūsų širdį. Atsakymas į šį laišką parodys, ar dovanojate 
nuoskriaudą. Būkite atlaidus, jei branginate mano gyvybę, o jūsų te- 
saugo dangus, kaip aš to geidžiu. Jus mylinti be galo. 


Laiškas įsiutino doną Alechandrą, ir nors jis stengėsi kaip įmany- 
damas tai nuslėpti, tarnaitė, nenuleidusi nuo jo akių, pastebėjo, kaip 
mainėsi jo veidas, beskaitant laišką. Įžeistas įsimylėjėlis paprašė ją 
palaukti atsakymo jaukiame sode, gražiai žaliuojančiame aplink na- 
mą, paėmė rašymo reikmenis ir apmetė juodraštyje atsakymą, o pas- 
kui atrašė tokį laišką: 


Jūsų pasiaiškinimai visada tik kurstydavo mano meilę, tačiau šj- 
syk - nors, kaip man rodos, ir nepavėluoti — jie paveikė priešingai: aš 
supratau, jog teisybės juose neką daugiau nei nuoširdžios meilės. Nie- 
kados nemaniau, kad esu geras tik laikinai pavaduoti kitą, išvykusį, 
nei kad galite taip ilgai traukti šį žaidimą, žinodama, kokia man kan- 
čia puoselėti tuščias svajones ir lūkesčius. Nesmerkiu jūsų už tai, kad 
neįsileidote mirties pavojaus valandą, todėl dovanoju šią nuoskriau- 
dą, nes atjausti iškart du vyrus — tikrai neregėta malonė; negaliu do- 
vanoti jums tik tai, kad norėjote suvilioti mane, turėdama tokį ištiki- 
mą gerbėją, ir statėte korton savo gerą vardą dėl netvarios apgaulės, 

kurią atskleidžiau be kokio vargo ir susižinojau, jog vienas laimingas 
žmogus netrukdomas vaikščioja į jūsų namus, kame sutinkate jį išskės- 
tomis rankomis. 

Smaginkitės su juo šimtus tūkstančius metų, tik pamirškite mane 
dėl Dievo meilės, nes aš netinku būti tarp pašauktųjų nei esu vertas 
išrinktojo vardo. 


Neilgai trukus šis laiškas pakliuvo į rankas donjai Isabelei, be- 
laukiančiai tarnaitės pas draugę, kuri leido donui Fernandui vaikščio- 
ti pro savo namus; paėmusi laišką, donja Isabelė paklausė, kokios 
nuotaikos buvęs donas Alechandras; ši atsakė, jog atrodęs piktas ir 
netgi nieko nepadovanojęs, nors anksčiau neišleisdavęs be kokio nie- 
kučio; sunerimusi dama tarė: 

— Sprendžiant iš tavo žodžių, šis laiškas nežada man nieko gero. 

Ji atplėšė voką, perskaitė laišką ir paliko kaip nesava su popie- 
riaus lakšteliu rankoje, nesižinodama, kas jai darosi. Draugė paklau- 
sė, kas ten rašoma, ir donja Isabelė, pristigusi jėgų kalbėti, davė jai 
pačiai pasiskaityti; taip draugė su didžia gėla patyrė, jog dono Fer- 
nando meilė išėjo į viešumą ir sykiu pražudė jos gerą vardą, nes atsi- 
skleidė paslaptis, jog jis vaikščiojęs pas mylimąją per jos namą. Don- 
ja Isabelė taip sielvartavo perskaičiusi laišką, jog nepajėgė nė žodžio 
ištarti ir pati viena prakeikė tą dieną ir valandą, kada leido donui Ale- 
chandrui save merginti; ji guodėsi vienintele mintimi, kad jis, būda- 
mas taurios prigimties, nepradės iš pavydo garsintis savo meilės nuo- 
tykiu — tokių dalykų mūsų dienomis reta, nes nūnai giriamasi netgi 
tuo, ko nebuvo, o kaip čia nutylėsi, jei kas buvo iš tikrųjų? 

Donjos Isabelės nelaimės tuo nesibaigė — kai Fortūna ima sukti 
savo ratą mūsų galvon, viena bėda niekad nesitenkina. Taip jau atsi- 
tiko, jog donas Fernandas netyčia pastebėjo tarnaitę tuo metu, kai ji, 
nunešusi savo ponios laišką donui Alechandrui, ėjo iš jo namų su at- 
sakymu rankoje; tas, kuris ne per stropiausiai tarnauja, nelabai ir sau- 
gosi — jeigu dosnusis donas Alechandras būtų apipylęs ją dovanomis 
kaip paprastai, ji būtų buvusi apdairesnė, bet šįsyk išėjo nepatenkinta, 
nieko negavusi, ir nė nesistengė slėpti to, ko nederėjo rodyti; išvydus 

laišką, donui Fernandui kilo įtarimas, ir jis nusekė ją slapčiomis iki to 
namo, kame buvo donja Isabelė, o ten tarnaitė dar kartą apsižiopli- 
no — paliko duris atviras, ir donas Fernandas netrukdomas žengė į vi- 
dų, pasikėlė į viršų, niekieno nepastebėtas, ir nusiklausė, kaip donjos 
Isabelės draugė balsu skaitė laišką, kaip paskui jiedvi kalbėjo apie jį 
ir kaip susikrimtusi dama guodėsi savo nedalia. Visa tai, be to, ir 
anksčiau kilęs noras išvengti savo priedermės — mat patenkinta mei- 
lė ne tokia stipri kaip toji, kuri gyvena lūkesčiais, — nurodė kavalie- 
riui išsivadavimo kelią, ir jis žengė į kambarį pas damas. Netikėtai jį 
išvydusios, jiedvi suglumo, o donas Fernandas, žiūrėdamas į susi- 
krimtusią donją Isabelę, tarė: 

— Aš maniau, jog mudu sieja tvirti abipusiai ryšiai ir nuoširdi 
meilė, skatinanti mano ryžtą garbingai apvainikuoti mudviejų drau- 
gystę jungtuvėmis; bet dabar, o nedėkingoji Isabele, matau, jog tu pa- 
mynei ištikimybę ir susiradai kitą mylimąjį, todėl laikau save laisvą 
nuo duoto žodžio, nes būtų neprotinga tarnauti damai, taip menkai 
žiūrinčiai savo garbės, o paskui visą gyvenimą nerimasčiauti ir įtari- 
nėti, ar ji saugo mano gerą vardą. 

Sulig tais žodžiais jis žengė iš kambario, patenkintas savo po- 
elgiu, nes pagaliau nusikratė įsipareigojimo, kuris visai nepatiko jo 
motinai. 

Donja Isabelė pristigo jėgų ištverti tokiam smūgiui — ji neteko 
žado, sukniubo be sąmonės ant draugės kelių ir ilgai gulėjo be nuo- 
vokos, o kai atsipeikėjo ir pradėjo guostis savo nedalia, nesižinoda- 
ma, ką daryti, būtų ne vieną sugraudinusi gailiomis dejonėmis. Donas 
Alechandras, patyręs apie pirmąjį meilužį, jos atsisakė; donas Fer- 
nandas, pasipiktinęs neištikimybe, ją paniekino, ir ji negalėjo sugal- 
voti, kaip sušvelninus jo širdį — juk supyko jis teisėtai. Iki pat vakaro 
damos svarstė, ką daryti, tačiau jokia mintis nėjo į galvą. Sutemo nak- 
tis, ir donja Isabelė parėjo namo, o mes paliksime ją, grįšime atgal pas 
doną Alechandrą ir pažiūrėsime, ką jis darė toliau. 

Išsiuntęs tarnaitę su atsakymu, donas Alechandras kurį laiką 
svarstė, ką gi jam veikti, nes jo meilei tas kelias buvo užgintas, ir gar- 
bė neleido apie jį nė pagalvoti. Beje, jam ir anksčiau patiko dailioji 

donja Laudomija, anąsyk sužadinusi pavydą donjai Isabelei; buvo ji 
iš kilmingos giminės, su nemažu kraičiu, ir kai donas Alechandras jos 
tėvą ir brolį paprašė jos rankos, tie beregint sutiko ir nudžiugo, nes 
Valensijoje visi didžiai jį gerbė. Padavė užsakus, ir netrukus Žinia 
apie vedybas pasklido po visą miestą ir pasiekė donją Isabelę. Nesun- 
ku įsivaizduoti, koks buvo jos sielvartas, juo labiau kad jaunoji pasi- 
rodė besanti ta pati mergina, kurios ji taip nepakentė po ano susitiki- 
mo. Ko ji tik neprikalbėjo, kaip keikė guosdamasi savo nedalią! Bet 
visa tai buvo niekis, palyginti su tuo, kas jos dar laukė: donas Fernan- 
das, pagaliau ištaikęs geidžiamą progą atsisakyti damai duoto žodžio 
ir neatlikti savo priedermės, pasipiršo turtingai ir gražiai merginai, 
motinos verčiamas, surašė su ja vedybų sutartį, ir nors stengtasi išlai- 
kyti viską paslaptyje, netrukus po Valensiją pasklido kalbos ir pasie- 
kė donją Isabelę. 

O juk ši dama taip tikėjo, jog donas Fernandas atliks savo prie- 
dermę ir jog galima sulaužyti bet kokį žodį, tik ne jo duotą! Ir štai ji 
pasijuto Žiauriai apvilta - netekusi garbės, paties brangiausio savo pa- 
puošalo, ji turėjo žūtbūtinai sergėti tą meilę, užuot begėdiškai ėjusi į 
pasimatymus su donu Alechandru. Ir dar ji norėjo, kad donas Fernan- 
das, žinodamas jos negražius darbus, ją vestų ir paskui visą gyveni- 
mą abejotų jos ištikimybe! 

Tą dieną, patyrusi apie savo gerbėjo vedybas, donja Isabelė išgie- 
žė apmaudą ant savo dailaus veidelio, daužydama jį be gailesčio, ir 
ant auksinių garbanų, kurių kuokštai nuklojo grindis; jos akys virto 
nesenkančiais ašarų šaltiniais. Gailiai kūkčiodama ir skausmingai dū- 
saudama, sielvarto apimta dama kalbėjo: 

— Vargas tau, nelaimingoji moterie! Tau atsimokėta nedėkingumu 
už tavo meilę ir pastovumą, už tai, kad buvai ištikima nedorėliui, 
klastūnui, išdavikui, kuris, išplėšęs tai, ką turėjai geriausia, išsižada 
savo priedermės ir atsilygina užmirštimi bei neištikimybe! Tebūnie 
tat pamoka lengvabūdėms ir vėjavaikėms, kurios patiki niekingu mei- 
likavimu ir apgaulinga meile ir ryžtasi prarasti tai, ko niekada nebe- 
susigrąžinsi! Kokia baisi mano nelaimė! Sielvarto draskoma širdimi 
šaukiuosi to, ko visi bijo, trokštu mirties, o ji negeidauja padaryti ga- 
lo mano kančioms ir išvaduoti nuo negandų! 

Ją aplankė draugė, leisdavusi pas ją vaikščioti per savo namus 
donui Fernandui, guodė kaip įmanydama, tačiau toks didis ir nepa- 
gydomas buvo jos skausmas, tokia rimta jo priežastis, jog visi rami- 
nimai nieko negelbėjo — bepigu raminti, kai yra ko tikėtis, o čia ne- 
buvo jokios vilties, nebent viena, miglota ir tolima, jog kada nors 
pasimirs dono Fernando išrinktoji žmona. Geriausia būtų buvę išar- 
dyti jungtuves, tačiau kas gi galėjo sutrukdyti donui Fernandui, jeigu 
jųdviejų santykius gaubė paslaptis, nebuvo nei raštiškų įrodymų, nei 
liudytojų, išskyrus tarnaitę. Griežta bausmė ištiko donją Isabelę už 
jos nusižengimą, tebūnie tai pamoka toms, kurios be gėdos ir sąžinės 
leidžiasi į meilės nuotykius išsyk su dviem gerbėjais negalvodamos, 
jog praras garbę ir gerą vardą, meilužių pamestos, kaip kad atsitiko 
šiuo atveju. Donjai Isabelei nieko daugiau nebeliko, kaip stoti į Sai- 
dijos karališkąjį vienuolyną, taip ji ir padarė, trims dienoms praslin- 
kus po to, kai sužinojo, kad negailestingasis jos mylimasis pasirašė 
vedybų sutartį. Visa Valensija stebėjosi netikėtu damos poelgiu, nes 
laikė ją pramogų mėgėja ir sąmojinga pašnekove ir apskritai aukštuo- 
menės moterim, tad nesuprato tikrosios priežasties ir tarė, jog daugel 
kelių veda pas Dievą ir eina jais pašauktieji. 

Ši dama pasirinko garbingą vyrą ir laiminga su juo nugyveno iki 
pat mirties. Donas Fernandas nesusilaukė įpėdinių, bet užtat niekada 
nestigo kivirčų, skolų ir kančių — su Žmona jis nesutarė. Tik donui 
Alechandrui ir jo žmonai Dievas nešykštėjo nei laimės, nei vaikų, nei 
turtų. 


* k * 


Taip pasibaigė novelė, o sykiu ir diena, kurią jie praleido kelio- 
nėje. Visi pagyrė licenciatą Monsalvę už jo meistrišką plunksną, o 
Ordonjesas tarė: 

— Jeigu visa jūsų knyga tokia pat kaip ši novelė, kurią išklausė- 
me, duodu žodį, jog skaitytojų netrūks ir ją graibstyte graibstys. O 
mes tikimės išgirsti ir kitas jūsų malonybės noveles, idant neprailgtų 
kelias. 

Monsalvė padėkojo Ordonjesui bei kitiems pakeleiviams už ma- 
lonius žodžius ir pažadėjo, pristigus kalbos, mielai paskaityti savo 
noveles visas aliai vieną, iki atsibos jo klausyti. Visiems labai tiko jo 
pasiūlymas. Tuo tarpu karieta privažiavo užeigą, kiekvienas pasirin- 
ko po kambarį, visi išsiskirstė vakarienės ir miego, sutarę iš ryto 
anksčiau atsikelti. 

Po kelių dienų keliauninkai atvyko į Kordobą, vieną seniausių ir 
didžiausių Andalūzijos miestų, jų karalystės sostinę maurų viešpata- 
vimo metais: buvo jau pavakarys, ir taip jau atsitiko, jog tuo metu, kai 
karieta privažiavo prie miesto vartų per arbaleto šūvį, ten kovėsi dvi- 
kovoje du bajorai; vienam jų nepasisekė, ir jis susmuko žemėn, du- 
syk pervertas špaga, o priešininkas, palikęs jį likimo valiai, leidosi 
bėgti; karietai dardant pro šalį, sužeistasis visu balsu šaukėsi kunigo, 
ir licenciatas Monsalvė, dvasinio luomo žmogus ir nuodėmklausys, 
išlipo iš karietos drauge su Garaju ir Rufina, kuri panoro nei šiam, nei 
tam pasižiūrėti į sužeistąjį; jie suspėjo pačiu laiku, Monsalvė davė iš- 
rišimą nelaimingajam, kuris, vargais negalais išpažinęs nuodėmes, 
neteko žado ant Garajo rankų. Grįždamas karieton, Monsalvė pašau- 
kė Rufiną, bet ji nenorėjo nueiti nuo savojo Garajo; tuomet pakelei- 
viai, nusiuntę vežėjo parankinį pranešti, kur jie žada apsistoti nakvy- 
nės, gana nemandagiai nuvažiavo sau; Rufina didžiai jais nusivylė ir 
pasiliko drauge su Garaju, o tas, matydamas, jog sužeistasis dar gy- 
vas, negalėjo leisti jam nedorai mirti ir meldė visa širdimi pasikliau- 
ti Dievo malone; nelaimingasis tačiau merdėjo ir veikiai atsisveikino 
su šiuo pasauliu. Rufina ir Garajis sutriko nežinodami, ką daryti su 
kūnu, ir tuo metu pasirodė teisingumo tarnai, iš tolo pastebėjo negy- 
vėlį Garajo glėby, šalimais moterį, o kadangi jau buvo gavę žinią apie 
dvikovą, palaikė jį mirties kaltininku; du sargybiniai nutvėrė Garajį ir 
nusivarė į miestą pas teisėją, tasai įsakė nedelsiant uždaryti jį į kalėji- 
mą ir paliepė viršininkui nenuleisti nuo kalinio akių, o Rufiną suėmė 
ir parsivedė į namus. Abu stengėsi išsiteisinti pasakodami, kas nutiko 
iš tikrųjų, tačiau teisėjas, įtardamas Rufiną esant kaltą dėl dvikovos, jų 
nesiklausė ir tvirtino savo, girdi, paleisiąs juodu tik tada, kai jie įrody- 
sią esą nekalti. Jis paliko Rufiną namie ir nuskubėjo pas korechidorą 

pranešti, kas įvyko: esą už miesto sienos buvęs nukautas bajoras, ir jis, 
teisėjas, įsakęs lavoną parnešti į miestą, žudiką uždaryti į kalėjimą, o 
moterį, dėl kurios, jo manymu, buvusi dvikova, suimti. Korechidoras 
paliepė atvesti moterį į jo namus, ir įsakymas buvo tuojau įvykdytas. 

Tuo metu pas korechidorą svečiavosi keletas bajorų ir turtingas 
genujietis, stambaus urmo pirklys, atvykęs su reikalais; visi susižavė- 
jo dailiu Rufinos veidu ir grakščiu liemeniu, o labiausiai — genujietis, 
iš prigimties linkęs veikiai įsimylėti. Rufina krimtosi netikėtai sulai- 
kyta kelionėje — juk jeigu jos nepaleisią, karieta rytojaus dieną išva- 
žiuosianti be jos. Korechidoras ir jo pavaduotojas, iškart atvykęs vir- 
šininko įsakymu, pradėjo klausinėti apie dvikovą ir bajoro mirtį, o 
Rufina atsakinėjo, kad nieko apie tai nežinanti, ji važiavusi karieta iš 
Sevilijos į Madridą drauge su kitais pakeleiviais, apsistojusiais tokio- 
je ir tokioje užeigoje, pastebėję sužeistąjį, besišaukiantį kunigo, tuo- 
met iš karietos išlipęs dvasininkas išklausyti išpažinties, o sykiu su 
juo — jinai su nusenusiu dėde. Buvo jau vėlus metas, ir korechidoras 
nusprendė atidėti kvotą kitai dienai, o pavaduotojui liepė perspėti ka- 
retos keleivius, kad be leidimo niekur nevažiuotų iš Kordobos. Pas- 
kui Rufina grįžo atgal į teisėjo namus, laikinai tapusius jai kalėjimu, 
o nulydėjo ją susižavėjęs genujietis, gyvenąs toje pat gatvėje, nors 
būtų ją lydėjęs ir kitur gyvendamas - šitaip patiko jam gražuolė; atsi- 
sveikindamas teisėjo namuose, jis karštai pasiūlė jai savo paslaugas, 
o ji padėkojo manydama, jog tai vien gražūs žodžiai. 

Sulaikyta Rufina iš sielvarto sukarščiavo — įsimetė karštligė. 

Rytojaus dieną apklausti karietos keleiviai pasakė teisybę, Rufi- 
nos žodžiai pasitvirtino, ir Garajis atgavo laisvę, juo labiau kad paaiš- 
kėjo, kas buvo žudikas, - davė parodymus liudytojai, nuo pat pradžių 
matę dvikovą. Garajis susisielojo sužinojęs apie Rufinos ligą, atėjo 
jos lankyti ir pradėjo kalbinti ją susiimti ir važiuoti toliau, bet gydy- 
tojas, pakviestas apžiūrėti ligonės, patarė saugoti sveikatą, jeigu jai 
brangi gyvybė, ir jokiu būdu nejudėti iš vietos, kol nenuslūgs karš- 
tinė. Taip karieta išvyko su kitais keleiviais, Rufina atgavo savo man- 
tą ir valdžios įsakymu atsiskaitė su vežėju, tiesa, ne už visą kelionę, 
o tik už dalį. 

Genujietis neužmiršo savo pažado, pradėjo lankyti atvykėlę teisė- 
jo namuose, kas dieną nešdamas jai dovanų, o tai buvo svetima jo pri- 
gimčiai, nes širdies kietumu jis prilygo seviliečiui Markinai; tačiau, 
įkvėpti meilės, šykštuoliai darosi dosnūs, o bailiai tampa narsuoliais. 
Rufina išgulėjo keletą savaičių, ir kas dieną ją lankė ponas Oktavijas 
Filučis — tuo vardu buvo įsimylėjęs genujietis, — o jam išėjus, jo tarnas 
atnešdavo kokių dovanų - čia saldumynų, čia paukštienos, ir tuo buvo 
patenkinti teisėjas su Žmona, nes ir jiems šis tas nubyrėdavo. 

Pagaliau dama atsigavo, ir genujietis pasiūlė jai persikelti į savo 
užmiesčio namą su sodu — pasitaisyti sveikatos žalioje vaiskioje Gva- 
dalkivyro pakrantėje. Garajis — jos vadinamas dėde — patarė jai neat- 
sisakyti kvietimo, nes matė, kaip tas žmogėnas ją įsimylėjęs, o žino- 
damas, jog tas turi daug pinigų, tikėjosi iš jo pasipelnyti kaip ir iš 
Markinos. Rufina paklausė patarimo ir priėmė genujiečio pasiūlymą, 
nusprendusi pasisvečiuoti, kol atgaus jėgas kelionei. Genujietis neno- 
rėjo garsintis Kordoboje, jog dama keliasi į jo sodybą, būgštaudamas, 
kad mieste pasklis kalbos, o teisingumo tarnai turės progą apsilankyti 
jo namuose, tad su damos sutikimu jie padarė taip, lyg jinai iš tikrųjų 
paliekanti miestą ir keliaujanti toliau; sambrėškiu prie namo prijojo 
Garajis su varovu, užmetė ant mulų du ryšulius su manta ir, norėda- 
mi apdumti Žiopliams akis, drauge su Rufina pasuko Madrido keliu, 
O po pusvalandžio grįžo atgal į Kordobą ir patraukė į genujiečio so- 
dybą, esančią per du arbaleto šūvius nuo miesto; ten jų laukė ponas 
Oktavijas Filučis su prašmatnia vakariene; jie linksmai pavakarienia- 
vo, ir aistringas genujietis pradėjo kur kas atviriau reikšti savo jaus- 
mus. Buvo tai stotingas vyras, įžengęs į penktą dešimtį, visada skonin- 
gai apsirengęs; prieš porą metų jis tapo našlys, su žmona sugyveno tris 
vaikus, bet gyvų neturėjo nė vieno; prekiavo urmu įvairiausiomis pre- 
kėmis, kurių važiavo į jo kontorą pirkliai iš Kordobos ir aplinkinių 
miestelių bei sodžių — visur jis turėjo klientų. Buvo truputį gobšas, 
tiesą pasakius, net labai gobšas, ir turėjo susikrovęs nemažą turtą: 
daugiau kaip dvidešimt tūkstančių eskudų grynais ir daugiau kaip 
penkiasdešimt tūkstančių išskolinęs už palūkanas, o ką jau kalbėti 
apie prekes; buvo linkęs į mokslus ir kadaise gana stropiai studijavo 

Pavijoje ir Bolonijoje, ligi paveldėjo Ispanijoje mirusio brolio paliki- 
mą, tuomet įsikūrė Kordoboje, įsimylėjo vieno pirklio, savo kliento, 
dukterį, vedė ją ir apsiliko tame mieste. 

Štai šis žmogus, apie kurį toliau kalbėsime, pamilo Rufiną ir pa- 
sikvietė į savo sodybą pasitaisyti sveikatos, turėdamas tikslą už- 
kariauti jos širdį ir nieku gyvu neatsisakyti savo ketinimo — šitaip jį 
pakerėjo gražuolė. Tuo tarpu Garajis jau buvo perspėjęs Rufiną, jog 
iš tokio žąsinėlio kaip tas genujietis įsimiklinus galima pripašyti ga- 
nėtinai plunksnų, o kadangi jai kliuvo tokia laimė, ji nenorėjo pasiro- 
dyti nedėkinga Fortūnai, nepasinaudojusi puikia proga. 

Tą vakarą jie tik sykiu pavakarieniavo ir netrukus nuėjo į savo 
kambarius gulti, nes buvo jau vėlus metas; tiesa, genujietis dėjosi no- 
rįs grįžti į miestą, bet tarnai perkalbėjo: girdi, nakčia keliauti nesau- 
gu, juoba dabar, kai samdoma kariuomenė ir naujokai nepėsti pava- 
liūkauti, be kita ko, nemaža ir vietinių padaužų, kurie naudojasi pro- 
ga pasiplėšti, tikėdamiesi suversti kaltę ant vargšų kareivių, — valdžia 
turėtų imtis griežtų priemonių prieš šią negandą: sustiprinti naktines 
sargybas ir tikrinti kiekvieno apiplėšimo atvejį, o nutvėrusi vagį, 
bausti be jokio pasigailėjimo. 

"Trumpai drūtai, genujietis apsidžiaugė radęs dingstį niekur neiti iš 
sodybos; visą naktį jis praleido be miego, svarstydamas, kaip galėtų be 
didesnių išlaidų priversti viešnią atsiliepti į jo jausmus; kūrė visokiau- 
sius planus, bet ginė iš galvos labai paprastą ir gerai žinomą: laimėti 
širdį, nepakračius kišenės, — didžiausias mūsų dienų stebuklas. 

Išaušo diena, kambarinė nunešė ligonei pusryčius ir rado ją at- 
sikėlusią; genujietis didžiai nustebo ir nuėjo jos pabarti už tai, kad 
nežiūri savo sveikatos, o drauge patikrinti, ar iš tiesų jos grožis toks 
jau tikras ir nedirbtinis. Įžengęs į kambarį, pamatė Rufiną šukuojan- 
tis nepaprasto grožio tamsiai kaštoninius plaukus ir pašlovino Viešpa- 
tį, apdovanojusį ją tokio žavumo plaukais, o kai jinai sveikindamasi 
nubraukė nuo akių garbanas, dar labiau įsimylėjo pastebėjęs, kad vei- 
das tokio pat dailumo, koks buvo vakare, — pagaliau jisai įsitikino, jog 
viešnios grožis tikras, nedirbtinis ir nėmaž neapgaulingas, o tai mie- 
la kiekvieno vyro širdžiai. 


A. de Solorsano 454 


Rufina nesinaudojo jokiais skaistylais, baltylais, tepalais, vande- 
nėliais bei kitokiomis priemonėmis, kuriomis moterys tik trumpina sa- 
vo jaunystę, be laiko brisdamos į senatvę; prausėsi jinai tyru vandeniu, 
ir skruostai giedravo puikiau už nuskaistintus. Genujietis pasiūlė jai 
pasivaikščioti po sodą, ji padėkojo už dėmesį ir, nenorėdama pasiro- 
dyti nemandagi, nusileido apačion kaip stovi, net kasų nesusipynusi; 
Oktavijas be galo patenkintas žengė šalimais, kartais prilaikydamas už 
rankos, kad ji nesukluptų, ir taip Rufina su pasimėgimu apžiūrėjo visą 
sodą, o pradėjus kepinti saulei, jiedu grįžo į vidų, papusryčiavo, pasi- 
šnekėjo apie šį bei tą; paskui Rufina panoro apeiti namus, ir įsimylė- 
jęs genujietis ėmė vedžioti ją po kambarius, nukabinėtus žymiausių 
dailininkų paveikslais, prašmatniais itališkais gobelenais, pristatytus 
raižytinių staliukų, prabangių lovų su baldakimais, — viskas ten buvo 
tobulai sutvarkyta ir skoningai išdėstyta. 

Apėję beveik visus kambarius, jie įžengė į nedidelę kunstkame- 
rą, iš kur vėrėsi durys į namų koplytėlę; čia buvo be galo vertingų ir 
puikių Romos estampų, brangakmeniais inkrustuotų sidabro bei me- 
džio skrynelių su Dievo avinėliais““, auksuotų spintų su begale kny- 
gų. Garajis, smalsus ir apsiskaitęs žmogus, susidomėjo knygomis ir 
ėmė žiūrinėti antraštes; vienoje spintoje, stovinčioje nuošaliau, paste- 
bėjo neįprastas knygas — dailiais aptaisais ir be antraščių, atskleidė 
vieną — pasirodė, kad jos autorius Arnaldas de Viljanova, o šalia sto- 
vėjo Paracelsus, Rosinas, Alkindas ir Ramonas Ljuljis'. Pamatęs, jog 
Garajis susidomėjęs sklaido tas knygas, genujietis paklausė: 

— Ką ten taip atidžiai Žiūrinėja ponas Garajis? 

— Aš čia matau ištisą alchemijos kursą, — atsakė šis, — ir, spren- 
džiant iš brangių aptaisų, jūsų malonybė, ko gero, domisi šiuo mokslu. 

— Jūsų teisybė, — tarė genujietis, — kartais paskaitinėju. O jūs ką 
nors išmanote apie tas knygas? 

— Juk aš atidaviau joms bemaž visą gyvenimą, - atsakė Garajis. 

— Vadinasi, jūs turbūt didis alchemikas, — tarė Oktavijas. 

— Tuo tarpu nesakysiu jums, kas aš toks, — atsiliepė Garajis, — pa- 
sikalbėsime apie tai vėliau; pasakysiu nebent, jog, be šių knygų, per- 
skaičiau ir išstudijavau visus alchemikus, esu puikiai susipažinęs su 

ponu Avicena, Albertu Didžiuoju, Gilgilidu, Chervu, Pitagoru, su 
Merlino vidinės kaitros paslaptimis ir Alegorijų knyga, su traktatais 
„Apie akmenų mįslę“ bei „Trys žodžiai“ ir begale kitų, tiek rankraš- 
tinių, tiek spausdintų. 

— Čia tik rankraščių ir trūksta, - atsiliepė genujietis, — šiaip vis- 
ką esu surinkęs. Labai malonu, kad jūsų malonybė turi potraukį į che- 
mijos meną, kuriuo aš taip domiuosi. 

— Išmanau jį neblogai, — tarė Garajis, jau apgalvojęs, kokį vylių 
padarys genujiečiui. — O dabar pasakysiu jums vieną dalyką, jog jūs 
negalėsite atsistebėti. — Ir, prisikišęs prie ausies, pakuždėjo: — Mano 
dukterėčia, nors ir nemoka lotyniškai, išmano neką mažiau už mane, 
nes nusižiūrėjusi be galo mikliai atlieka visus mano bandymus; netru- 
kus jūs pats tuo įsitikinsite, tik dabar nieko jai neprasitarkite, nes ji 
baisiausiai įširs. 

Geresnio būdo gudriam genujiečiui apgauti Garajis negalėjo su- 
galvoti, nes tasai buvo nepaprastai gobšus ir alpte alpo sukurti filoso- 
finį akmenį, tikėdamasis prisigaminti kalnus aukso bei sidabro, ir 
džiaugėsi susipažinęs su tokiomis alchemijos įžymybėmis — taip ap- 
sigavo ne vienas, pražudydamas ir savo turtus, ir gyvybę. 

Garajui besikalbant su Oktaviju, Rufina tuo tarpu sklaidė pramo- 
gines knygas, kurių genujietis irgi turėjo nemaža, tačiau girdėjo jų- 
dviejų pašnekesio nuotrupas ir pastebėjo, su kokiu pasimėgimu klau- 
sėsi Oktavijas Garajo žodžių apie ją, Rufiną. Garajis iš tiesų kadaise 
studijavo tą meną ir netgi iššvaistė nemažus pinigus, ieškodamas fi- 
losofinio akmens, tokio slėpiningo, jog ligi šiol niekam nepavyko ko 
nors pasiekti, sprendžiant tą miglotą klausimą; nusivylęs savo be- 
vaisiu darbu ir palikęs tuščiomis kišenėmis, Garajis ketino išlyginti 
nuostolius, apiplėšdamas tokį, kuris dar neprasiblaivęs nuo tos bergž- 
džios svajonės kaip mūsų genujietis, o tas, pasiklausęs jo kalbų ir vis- 
kuo patikėjęs, jau tarėsi esąs pasaulio valdovas. Jis pasigyrė turįs visa, 
kas reikalinga tokiems bandymams, ir nusivedė į atokų kambarėlį, 
kame buvo žaizdrai, distiliacijos indai, kolbos, tigliai, visi alchemikų 
instrumentai ir krūva anglių. Garajis pamatė, jog viskas paruošta šau- 
niam pokštui iškrėsti, o svarbiausia įsitikino, kad genujietis dedasi 

dideliu alchemijos žinovu, nors iš tiesų menkai ją teišmano, - jeigu 
jis būtų žinojęs bent pagrindus, Garajo sumanymas būtų nuėjęs nie- 
kais. Apie alchemiją daugiau jie nebeužsiminė, nors genujietis būtų 
mielai apie ją kalbėjęs dieną ir naktį. 

Visi trys nusileido į apatinį kambarį, kurio langai žvelgė į gražiau- 
sią sodo kampelį; ten jau stovėjo padengtas stalas, jie gardžiai paval- 
gė, O po pietų Garajis pasistengė, kad genujietis su Rufina pasiliktų 
vieni du, — apsimetė, jog marina miegas, ir nuėjo atsigulti pokaičio. 
Genujietis beregint atvėrė damai širdį ir pasiūlė jai naudotis viskuo, ką 
turėjo ir valdė; ji padėkojo nutaisiusi malonų veidą, bet atsakė vien 
miglotais pažadais. Viršuje ji pamatė arfą ir dabar paprašė atnešti in- 
strumentą — muzika jai padėdavo greičiau apsukti gerbėjams galvą. 
Genujietis didžiai nusidžiaugė išgirdęs, kad ji moka skambinti tuo 
švelniu instrumentu, tuojau pat liepė atnešti arfą ir pasigyrė, jog amži- 
natilsį žmona ja nuostabiai skambindavusi ir jog prieš savaitę, kai pas 
Jį viešėję keli draugai, ištempęs naujas stygas. Arfą atnešė, Rufina 
greitai ją suderino ir pradėjo rodyti savo meną; skambino ji meistriš- 
kai, ir genujietis žavėjosi jos pirštų miklumu ir subtiliu skoniu. 

Trokšdama visai pakerėti Oktaviją savo žavingu balsu — o daina- 
vo ji, kaip sakėme, nuostabiai, — Rufina pradėjo šį romansą: 


Margoje lankų tolybėj 

klega čiauška du upeliai, 
susieina, susikimba 
krištolinėm jie rankelėm. 

Jų draugystę įstabiausią 
paukščių chorai apdainuoja, 
siaudžia girios jiems ūksmingos, 
savo glėbyje liūliuoja. 

O Lisardas“ nusiminęs 

tai draugystei jų pavydi, 
vienišas, visų apleistas 

su lyra sau guodžia širdį: 

Ak, mylėti gera! 

Ak, gyventi miela! 
Ak pavyde, dinki! 
Ak, nurimki, gėla! 


Ak upeliai, draugystę pamėgę, 
jūs Belisai atverkit akis, 

lai pamato, kaip laimė pabėga, 
kai rūstėja romi jos širdis. 


Įsimylėjęs Oktavijas visai pametė galvą, klausydamasis švelnaus 
ir melodingo Rufinos balso, įniko liaupsinti jos dainavimo meną ir 
drauge tobulą skambinimą, ir anaiptol ne meilės apakintas — Rufina 
iš tikrųjų be galo puikiai dainavo ir skambino; ji nukaito, tarytum su- 
sidrovėjusi, ir pasakė: 

— Pone Oktavijau, aš tiesiog norėjau jus palinksminti, ir jūs gali- 
te mane pagirti vien už uolumą, nes šiaip jau būtų įžūlu dainuoti 
jums, girdėjusiam šimtąsyk puikesnių balsų. 

— Nėra tokio balso, kuris galėtų prilygti jūsiškiui, - atrėmė Okta- 
vijas, — ir nenoriu, kad savo kuklumu žemintute pati save; didžiuoki- 
tės, ponia, tuo, kuo dosniai jus apdovanojo dangus, ir dėkokite jam už 
šią didžią malonę. Patikėkite, mano skonis ne pats blogiausias Kor- 
doboje, jaunas būdamas, aš irgi mėgau dainuoti, dabar nebent liežu- 
vis pinasi, prireikus dainuoti ispaniškai, bet užtat itališkai dainuoda- 
vau gana neblogai, pritardamas sau liutnia, kuria pusėtinai skambinu 
ligi šiolei. 

Pastebėjęs, jog Rufina deda arfą į šalį, jis paprašė dar paskambin- 
ti, ir ji, braukdama per stygas, padainavo šį romansą: 


Bečio vilnys krištolinės 
duoklėmis gėles vilioja, 
kad žiedais pasidabintų 
girioj ir lankoj žaliojoj. 
Mirtų medžiuose sutūpę, 

čiulba ulba paukštužėliai, 
darniai gieda labą dieną 
apie meilę meilužėlę. 

Iš namų Klorinda žengia, 
klojas po jos kojom kloniai, 
jai pavydi piemenaitės, 
šypso jai gamta maloniai. 


Ir džiaugias margos gėlės, 
ir vėjo dvelksmas tyla, 

ir vandenys nuščiūva — 
nurimsta kas tik gyva. 


Tik paukšteliai balsais sidabriniais 
piemenėlių pakalnėse gailis: 
„Jeigu plaka širdis jums krūtinėj, 
iš Klorindos akių 

bekit, bėkit sykiu, 

nes pražūsit iš ilgesio, meilės!“ 


Ir vėl genujietis Oktavijas įniko liaupsinti savo mylimosios Ru- 
finos meną, o jinai — dėkoti už malonius žodžius; paskui jis pasiūlė 
jai nueiti pagulėti pokaičio ir pasikėlė į savo kambarį nusnausti. 

Tuo tarpu Garajis nemiegojo, o vis svarstė, iš kurios pusės būtų 
lengviausia smogti Oktavijui; išgirdęs šeimininką lipant ilsėtis, nuėjo 
pas savo tariamą dukterėčią, išdėstė jai savo planą — esą patogiausia 
prisidengti chemija, mokslu, kurio žinovu dėjosi Oktavijas ir, bega- 
linio, nepasotinamo godumo skatinamas, geidė išstudijuoti jį iš pa- 
grindų, nes jam rodėsi, jog, atradus filosofinį akmenį — tą vandenyną, 
kame nuskendo tiek nelaimėlių, — jo namuose viskas pavirsią auksu, 
Krezas palyginti su juo būsiąs skurdžius, o Midas - elgeta. 

Garajis susitarė su Rufina, kaip jiedu apmulkins ir apšvarins Ok- 
taviją, davė jai vieną patarimą, šį tą net užrašė, nes, kaip buvo aišku 
iš pokalbio, genujietis nusimanė apie chemiją, todėl Rufinai reikėjo 

žinoti bent jau šio mokslo pagrindus ir kai kuriuos terminus; Rufina 
veikiai įsikalė viską į galvą, paskui Garajis paprašė ją suktybės labui 
paaukoti aštuoniolika grandžių nuo tos aukso grandinės, kurią ji nu- 
sipirko prieš išvykdama iš Sevilijos, — grandinė buvo ilga, ir niekas 
nebūtų pastebėjęs, jog trūksta keliolikos grandžių, o jų kaip tik paka- 
ko sumanymui pradėti. Garajis nuskubėjo į miestą, sulydė grandis 
auksakalio dirbtuvėje ir, nedideliu aukso luitu nešinas, parėjo į sody- 
bą —- Oktavijas tuo tarpu vis dar miegojo, lyg nebūtų įsimylėjęs, ir pa- 
budo tik svečiui sugrįžus. Garajis pamokė Rufiną, ką ji turi daryti, 
paskui jie susitiko su genujiečiu ir įšneko apie visokius dalykus, ne- 
turinčius nieko bendra su jų sumanymu, — darė tai tyčia, nes Garajis 
norėjo, kad šeimininkas pats pradėtų kalbą apie chemiją; ir iš tikrųjų 
toks didis buvo genujiečio godumas, jog nepraslinko nė ketvirtis va- 
landos, o jis jau prakalbo apie rūpimą dalyką. Tuomet ir Garajis ėmė 
nuodugniai samprotauti apie chemiją nelyginant Žmogus, išėjęs visą 
to menamo mokslo kursą ir patyręs nesėkmę kaip ir visi tie, kas pri- 
kiša prie jo nagus. Oktaviją apstulbino jo žinios — nors jis ir laikė sa- 
ve šios mokyklos geriausiu mokiniu, vis dėlto, išgirdęs svečią kalbant 
su tokiu išmanymu, turėjo pripažinti jo pranašumą ir atvirai tai pasa- 
kė. Tada Garajis nusprendė pagaliau pradėt spęsti savo spąstus ir, kad 
genujietis imtų aklai juo pasitikėti, pareiškė, jog jam vieni niekai įro- 
dyti savo sugebėjimus ir auksu paversti bet kokį metalą; Oktavijas 
apsidžiaugė ir puolė karštai prašyti Garajį padaryti tokį bandymą. Pa- 
klaustas, ar turįs sodyboje anglių, atsakė, jog turi, ir nemažai, nes pats 
ketinęs pasigaminti filosofinį akmenį. 

Jiedu užlipo į laboratoriją, kurioje neseniai visi trys lankėsi, ir 
Garajis, apžiūrėjęs tiglius, žaizdrus, distiliacijos aparatus bei kitus 
chemijos prietaisus, tarė: 

— Čia yra visko, ko mums dabar reikia; aš paimsiu štai šiuos du 
nedidelius tiglius. 

Jis užkūrė ugnį, įmetė į tiglį gabaliuką žalvario, palaukė, kol tas 
susilydys, ir tada parodė genujiečiui. Paskui išsitraukė iš kišenės dė- 
žutę, iš jos — popieriuką su milteliais, pasak jo, būtinais bandymui, su- 
bėrė į tiglį ir nusinešė prie lango, ten labai mikliai, kad nė genujietis 

nepastebėjo, išpylė skystą žalvarį lauk, o į tiglį įkišo aukso luitą, 
užvožė dangčiu ir pasakė genujiečiui, jog dabar lydinys turi kokį pus- 
valandį pastovėti; tuo tarpu jiedu pašnekučiavo apie šį bei tą, o genu- 
jietis vis kreipė kalbą į filosofinį akmenį, nes toksai jau buvo jo go- 
dumas, kad jam rodės, jog, išradęs tą akmenį, pasidarysiąs pasaulio 
valdovas. 

Pagaliau Garajis nusprendė, kad jau laikas gobšuoliui parodyti 
savo darbo vaisių; jis nuvožė dangtį, ištraukė aukso luitą ir atkišo jį 
Oktavijui, o tas kone pakvaišo iš džiaugsmo, nors tuojau pat suabejo- 
jo, ar auksas tikras; Garajis įdavė jam auksą ir pasiūlė nunešti pas 
auksakalį — tas nustatysiąs prabą, ir jisai sužinosiąs teisybę. Oktavijas 
panoro tuo įsitikinti; nuėjo į miestą, patyrė, jog auksas dvidešimt 
dviejų karatų, ir džiūgaudamas grįžo sodybon. Garajis tuo tarpu ne- 
snaudė — mokė Rufiną, ką daryti toliau, kad pavyktų jo sumanymas. 

Visi trys pasikalbėjo valandėlę apie nusisekusį bandymą, ir Okta- 
vijas, jau godulio, o nebe meilės perimtas, pareiškė rytojaus dieną no- 
ris pradėti gaminti filosofinį akmenį — Garajui pažadėjo didelį atlygi- 
nimą ir apsiėmė apmokėti visas išlaidas, nors reikėtų pakloti ir dešimt 
tūkstančių eskudų. Garajis buvo vėtytas ir mėtytas, savo suktybę ap- 
galvojo iš pagrindų ir į genujiečio pasiūlymą atsakė šiais žodžiais: 

— Pone Oktavijau, aš jau baigiu šeštą dešimtį, vadinasi, didesnio- 
ji ir geriausioji gyvenimo dalis praeity. Mano kuklios žinios leidžia 
man nugyventi amželį neką blogiau už bet kurį ispanų didiką — ir per 
daug nesivarginti, nes padirbėjau kaip reikiant bestudijuodamas. Vai- 
kų neturiu, visą nemažą mano turtą paveldės Rufina, mano dukterė- 
čia; prisidūrusi tą palikimą prie to, ką paliko jai tėvas, mano brolis, ji 
galės kuo gražiausiai ištekėti už tokio kilmingo bajoro, koks buvo jos 
velionis vyras, prakilnus andalūzų didikas, ir man nėra ko gausinti jos 
lobių — kaip jūs matėte, man tai gana nesunku, bet aš to nedarau dėl 
vienos priežasties, kurią tuojau jums atskleisiu. Ispanijoje žinoma, jog 
mūsų laikais, be manęs, nėra žmogaus, tobulai išmanančio chemiją, 
gandai apie mane jau pasiekė jo didenybę, esu uoliai ieškomas visoje 
šalyje, bet ligi šiol turėjau laimę išvengti persekiotojų, paskleidęs Ži- 
nią, jog esu tariamai iškeliavęs į Angliją. Bėgu nuo didžių malonių, 


461 Sevilijos kiaunė 


kuriomis, be abejo, apipiltų mane jo didenybė, anaiptol ne todėl, kad 
esu šventuolis ir niekinu šios žemės gėrybes, — tiesiog aš negeidauju 
nei garbės, nei malonių, už kurias turėčiau užsimokėti laisve ir iki gy- 
vos galvos kamuotis šlovingoje vergijoje. Pasakysiu dar daugiau: nū- 
nai jo didenybė kariauja įvairiuose pasaulio kraštuose, išlaidos tokios 
didelės, jog kariuomenei išlaikyti negana mokesčių ir to, ką iš Indijų 
gabena laivynas — tenka kreiptis pagalbos į vasalus. Taigi, jei mane su- 
rastų tie, kurie taip uoliai be paliovos manęs ieško žinodami, jog savo 
menu galiu be niekur nieko išgelbėti iš bėdos, aišku savaime, sučiupę 
pasodintų mane į tvirtovę ir ji taptų mano kalėjimu iki grabo lentos: 
triūsčiau tenai dieną ir naktį, gausindamas karaliaus turtus ir stiprinda- 
mas jo galybę; mielai duočiau jam aukso kartą kitą, betgi žmonių go- 
dumas nepasotinamas, jie niekados nesitenkina tuo, ką turi, o jei turi 
daug, dar daugiau trokšta. Štai dėl ko, pone Oktavijau, aš bėgu nuo 
Žmonių ir slapstausi; broliui, jei būtų gyvas buvęs, ir tam nebūčiau pa- 
sakęs, ką jums patikėjau, bet aš pasikliauju jūsų taurumu ir mokėjimu 
saugoti paslaptį, ir, būkite tikras, neliksiu jums skolingas. 

Oktavijas padėkojo Garajui už pasitikėjimą ir draugiškus jaus- 
mus, — džiūgaudamas širdyje, jis tarėsi, jog dabar jam turi pavydėti 
visas pasaulis. Jis karštai pritarė svečio samprotavimams: taip, gerai 
darąs slapstydamasis, nes, be jokios abejonės, būtų įkalintas tvirtovė- 
je, kad nepersimestų pas kitą karalių. Pakiliausiais žodžiais išreiškęs 
pagarbą ir susižavėjimą jo talentu, Oktavijas patikino, jog pasirengęs 
jam tarnauti ir atiduoti viską, bet šiuo metu galįs pasiūlyti nebent sa- 
vo turtą — tegu imąs ir rikiuojąs savo nuožiūra, tik meldžiąs dabar, kai 
Garajis pradėjęs rodyti savo meną, ginkdieu nevažiuoti niekur iš Kor- 
dobos, kol jo paties neapšvietęs. Garajis nė neketino leistis su juo į 
derybas, tik perspėjo, kad tokio brangaus metalo kaip auksas gamyba 
iš pradžių pareikalausianti nemaža aukso ir kad išlaidos filosofiniam 
akmeniui irgi būsiančios didokos, bet jeigu Oktavijas sutinkąs dalytis 
pelną pusiau, jis, Garajis, neturįs nieko prieš. 

Genujietis to ir tetroško ir iškart pasiūlė visą jo turtą paleisti apy- 
varton, o Rufina pažadėjo jiems padėti: juk jinai neblogai — ir dar 
kaip, pridūrė Garajis, — įsidėjusi galvon dėdės pamokas. 

Tad visi trys sutarė imtis darbo po trijų dienų, nusprendę, jog die- 
viškojo eliksyro (taip alchemikai vadina filosofinį akmenį) pagrindą 
turi sudaryti gyvsidabris, sušaldytas drauge su kurpelėmis, tabako 
kambliais, nuokanomis, blizgėmis, rudaplaukio vaiko išmatomis ir 
šlapimu, išdistiliuotu sykiu su alavijo milteliais, su opijaus ekstraktu, 
rupūžės taukais, arsenu ir salietra arba akmens druska; visų svar- 
biausia dalis, kaip pareiškė Garajis, esąs rudaplaukio vaiko šlapimas, 
todėl prašąs Oktaviją žūtbūtinai jo gauti. Oktavijas pažadėjo prasima- 
nyti to ingrediento ir pradžiai davė Garajui penkis šimtus eskudų — 
tiek tasai pareikalavo neva eksperimentui reikalingoms medžiagoms 
įsigyti. Genujietis pasidarė nepaprastai dosnus, tikėdamasis gerai pa- 
sipelnyti, antra vertus, viską apgalvojęs, jis galutinai nusprendė vesti 
Rufiną, nes buvo tikras, jog, turėdamas ją per žmoną, susigiminiuo- 
siąs su Garaju ir niekada nestokosiąs aukso. Ilgai atidėlioti sprendimo 
jis nė neketino ir tą pačią dieną po vakarienės, nusivedęs Garajį į 
sodą, išdėstė ką sugalvojęs. Garajis sumetė, kad šitaip dar greičiau 
pasieks tikslą, todėl pritarė Oktavijo ketinimui ir patikino, jog dukte- 
rėčiai didelė laimė turėti tokį vyrą; tik, deja, pasakė jis, esanti šiokia 
tokia kliūtis ir teksią kreiptis į Romą jungtuvių leidimo — mat Rufina 
baisiai gedėjusi vyro ir davusi įžadą įsišventinti į vienuoles, ir jie ne 
per seniausiai nusiuntę Šventajam Tėvui prašymą atšaukti tą įžadą, 
duotą sielvarto valandą, be to, ir jisai, Garajis, turėsiąs keliauti Mad- 
ridan atsiimti rentos iš vieno kilmingo bajoro, kuris įkeitęs jam savo 
dvarą ir štai jau šešeri metai nemokąs palūkanų, kliaudamasis savo 
įtakinga padėtimi; tačiau jis, Garajis, pasižadąs pradėti derybas dėl 
vedybų, kai tik ateisiąs popiežiaus leidimas, o dėl dukterėčios sutiki- 
mo nesą ko rūpintis, nes jinai visados paklusniai pildanti jo norus. 
Oktavijas pasijuto devintame danguje, ir Garajis nuo to vakaro pradė- 
jo tvarkyti jo turtą savo nuožiūra. 

Toliau regzdamas pinkles, Garajis įniko pirkinėti visokiausius 
daiktus, jo žodžiais tariant, būtinus darbui, o iš tikrųjų tik mulkino Ok- 
taviją; įsigijo naujų Žaizdrų, naujų tiglių bei distiliacijos aparatų, tvir- 
tindamas, jog seni nebetinka. O mūsų genujietis tuo tarpu ieškojo ru- 
daplaukio vaiko šlapimo, stačiai iš kailio nėrėsi, nes gauti jo pasirodė 

nelengva, bet — kadangi pinigui visi keliai atviri — šiaip ne taip prasi- 
manė, nors vaiko motina, bijodama kokių kerų, ir užplėšė padorią 
kainą. Garajis vis atidėliojo savo cheminę išmonę, tykodamas pato- 
gios progos Oktavijui apšvarinti, o tai valandai, kada reikės nešti ku- 
dašių iš Kordobos, saugioje vietoje paslėpęs laikė du eiklius ristūnus, 
tam tyčia pirktus. 

Tuo tarpu genujiečio akims apdumti jis garino ant ugnies viso- 
kiausius mišinius, pirkosi alchemikų vartojamų medžiagų — bronzos, 
žalvario, druskų ir viso kito, kūrė ugnį čia viename žaizdre, čia kita- 
me, distiliavo kas pakliūva, kad tik apmulkintų Oktaviją, kuris, dėda- 
mas visas viltis į bandymus, švaistė pinigus be skaičiaus. Meilės rei- 
kalai jam sekėsi kur kas geriau, nes ponia Rufina, viliodama gilyn į 
paspęstus spąstus, būsimų vedybų dingstimi, Garajui nematant, ne- 
šykštėjo nekaltų glamonių, ir Oktavijas galop suvis pametė galvą ir 
nesiskaitė su pinigais. 

Bet štai Oktavijui atėjo skolinamasis raštas, kurį jis turėjo apmo- 
kėti per dvidešimt dienų, be to, svečiose šalyse subankrutavo kai ku- 
rie jo patikėtiniai, ir virš genujiečio pakibo grėsmė netekti kredito, jei 
galutinai nusigręš laimė; dėl viso pikto jis griebėsi tos priemonės, ku- 
rios paprastai imasi bėdos prispirti verteivos — suslepia visą labą, o 
paskui sprunka. Taigi ir mūsų genujietis nepasiskelbė subankrutavęs, 
bet apsidraudė nuo netikėtos nelaimės ir taip padėjo nejučia mūsų 
Rufinai ir Garajui įgyvendinti jųdviejų sumanymą. 

Jo vardu Garajis, pelnęs visišką genujiečio pasitikėjimą, įdavė 
saugoti pinigus bei brangenybes vienam žmogui, įsakęs niekam jų ne- 
duoti, tik jiemdviem; antra tiek labo Oktavijas parsivežė į sodybą ir, 
Rufinai matant, sudėjo į slaptavietę, taip išmoningai įrengtą bankroto 
atvejui, jog niekas nebūtų jos atradęs, nebent tas, kas ją žinojo. 

Tuo tarpu Garajis toliau distiliavo savo tariamus mišinius ir vis 
guodė genujietį viltimis, jog po dvidešimties dienų darbas būsiąs baig- 
tas, Oktavijas gausiąs kalnus aukso ir galėsiąs nebebijoti bankroto, o 
sykiu būsiančios padengtos išlaidos chemijos prietaisams, kuriems, 
pasak Garajo, išėję per tūkstantį eskudų, nors iš tikrųjų jie kainavo ne 
daugiau kaip penkis šimtus realų. Tuo metu Oktavijui prireikė vykti į 

Anducharą - pasitarti su patikėtiniu, kaip gelbėtis nuo bankroto, ir jis 
pavedė Garajui rūpintis namais, kitaip sakant, ožį paskyrė daržininku, 
o tas, nelaukdamas kitos tokios progos, atsiėmė saugoti įduotus pini- 
gus bei brangenybes, palikęs vien kaltinį sidabrą, susikrovė visa, kas 
buvo suslėpta sodyboje, susidėjo mantą ir drauge su Rufina spruko 
nuo žaizdrų ir distiliacijos aparatų, vežinas tigliuose išgrynintu auksu, 
išvykusio genujiečio sąskaita išradęs naujovišką filosofinį akmenį. 

Oktavijo tarnams sumigus, jiedu sėdo ant arklių, pasiėmę per še- 
šis tūkstančių dukatų brangenybėmis ir pinigais, ir leidosi keliu Ma- 
lagos link. Prieš išjodami, jie pridėjo anglių į žaizdrus, pripildė tiglius 
ir distiliacijos aparatus, viską paruošė darbui ir kad skaudžiau įgiltų 
Oktavijui, ant staliuko paliko laiškutį su eilėmis — tam Garajis turėjo 
ranką. Po to, kaip sakėme, pusiaunaktį išjojo raiti ant arklių, kuriuos 
iš anksto buvo parsivedę sodybon, ir leidosi kelionėn, laikydamiesi 
atstu nuo vieškelio. Tegul jie sau keliauja praturtėję ir laimingi, o mes 
tuo tarpu paseksime, kas nutiko nukentėjusiam genujiečiui. 

Iš Anducharo Oktavijas pargrįžo po dviejų parų nelabai patenkin- 
tas derybomis, nes patikėtinis nesugalvojo nieko dora, kaip pataisyti 
reikalus ir išvengti bėdos, gresiančios tiek jo skyriui, tiek pagrindinei 
kontorai; vis dėlto genujietis guodėsi viltimis, kurias dėjo į Garajį, jog 
viskas išeisią į gera: išsigelbėsiąs nuo bankroto ir beprotiškai praturtė- 
siąs — taip aklai jis tikėjo chemija ar, tiesą pasakius, chimera. Parvyko 
jau sutemus ir sodyboje rado tik vieną tarną, paliktą Rufinai ir Gara- 
jui, visi kiti buvo Kordoboje. Tasai pasitiko šeimininką be galo liūdnu 
veidu, ir kai jiedu užlipo į viršų, genujietis, matydamas jį tokį su- 
sikrimtusį, truputį sunerimęs paklausė, ar nebus kas nutikę svečiams; 
tačiau apie juos tarnas nieko negalėjo pasakyti: nematęs, kaip jie išvy- 
kę, nes tuo metu miegojęs užrakintas savo kambaryje; taip jis pranešė 
šeimininkui ir dar pridūrė, jog niekaip negalėjęs atidaryti durų ir pusę 
dienos prasikamavęs, kol galiausiai sudaužęs jas į šipulius. Jiedu šoko 
ieškoti to, kas buvo palikta sodyboje, bet rado tik nudaužtas spynas ir 
tuščias skrynias. Visų labiausiai būgštavo Oktavijas, kad Garajis, ko 
gero, bus pasiglemžęs ir saugoti įduotus pinigus bei brangenybes. O 
kai, nuėjęs gulti, uždegė ant staliuko žvakę, pastebėjo ten gulintį laiš- 
kutį, atskleidė jį ir perskaitė štai šį romansą: 

Ei alchemikai bepročiai, 
godūs turto, pasišovę 
dėl naudos įkeisti sielą, 
užsitraukti sau nešlovę. 
Štai akmuo, ilgai ieškotas, 
filosofinis, ant stalo, — 
auksu jis paversti gali 
kokį norite metalą. 

Imkit daktaro Garajo 
dovaną, už dyka duotą, — 
Jis alchemijos pasauly 
įsigijo saiką proto. 
Mokėsi jis iš Rosino, 
Paracelso, Morijeno"", 
Aleksandro ir Alkindo, 
Raimundo ir Avicenos, 

iš kitų protingų vyrų, 
išminties didžios be galo, 
tų, kurie nagus nusvilo, 
juos prikišę prie metalo. 
Knybojo jisai prie knygų, 
dieną naktį mokslus ėjo 
ir į pabaigą išmoko 

to, ką iš pradžių mokėjo. 
Veltui kuitės daugel metų, 
bet laimėjo daiktą didį — 
sumetė, jog apsigavo, 
nuo kvailumo išsigydė. 
Mokslo vaisių paragavęs, 
didžią išmintį suprato: 
nuo tų studijų beprasmių 
beki kur tik akys mato! 
Na, o jūs, kurie papaikę 


aukso mįslę menat godžiai, 


kad neliktute be nieko, 

paklausykite jo žodžio: 
Smegenys jums suminkštėję, 
proto nebėra pakaušy, 
juokiasi iš jūsų žmonės, 
kad palikote užaušę. 

Ko jūs tikitės, sakykit, 
įsikalę paiką mintį? 

Kad jums taurųjį metalą 
atmatos pradės gaminti? 
Mėšlo krūvą susikuopę, 
laukiat gemant Saulės sūnų, 
tą, kuris indėnų žemėj 
nužengė į laivo triumą?'“ 
Gal iš opijaus ekstrakto 

ar iš nuokanos nuodingos 
tikitės išgaut metalą, 
geidžiamą visų, garbingą? 
Iš meškos taukų, arseno 
laukti palikuonių kvaila, 
juo labiau tokių tauruolių! 
Laiko jums turbūt negaila? 
Stengiatės įminti prasmę 
užkeikimų negirdėtų, 
sklaidote knygas storiausias 
tų, kur dykąją tik vėto, 

po ilgų bevaisių mokslų 
atsipūsti panorėję, 

ir kvailų protelių penui 
paikystes surašinėja. 

Ar klajotute patamsiais, 
prasmę sekdami miglotą, 
Jeigu raštuose tų vyrų 

būtų bent lašelis proto? 
Tariatės, jog kaip Edipui 
mįslę lemta jums įminti, 

bet į beprotybės liūną 
būsite jūs nugramzdinti. 
Jeigu tikite senovės 
išminčių tiesa bylota, 

jog alchemija - šviesybė 
mirtingiesiems Dievo duota, 
nesuprantat, kas jų siekta, 
kam tie žodžiai negirdėti — 
iš galvos išmušti protą, 

o sykiu - ir Kalepietį". 
Transmutacine galybe 

Jie vadina (va, dailiausia!) 
Ragą, akmenį, miltelį, 
eliksyrą, visokiausią 
šlamštą, kad jų pasekėjai, 
mokslo priragavę sočiai, 
eitų iš galvos, ieškotų, 

ko nėra, kaip tie bepročiai. 
Tas jų mokslas operuoja 
terminais tiksliais kaip reta, 
tik juose prasmės nė kvapo, 
perskaitai — ir net nukrato: 
dydis pastovus be formos, 
retas tankis neraginis, 
medžiaga laki, akyta, 
grynas mišinys garinis... 
Nesunku ir išprotėti 

nuo visokių -itų, -atų, 
talkų, deginių, oksidų, 
mineralų ir sulfatų. 
Bauratu, hilipingidu, 
vitrijum — kaip tik išmano, 
šitaip jie druskas vadina, 
rodos, piktą dvasią gena. 
Gyvsidabrį, tą metalą, 

į kurį viltis jie deda, 

čia merkurijum vadina, 
čia ekvatu, čia eufratu; 
vyro atgamu — sidabrą, 
mėnuliu: turįs mat galią 
pelenais, anglim paversti 
labą visatos dalelę. 

Na, o jūs, išgauti naudą 
iš tų medžiagų panūdę, 
dumples dumiat visą laiką, 
kepat prie žaizdrų, įgudę 
sietais, retilais darbuotis, 
puodus, keptuves kiloti, 
grūsti, siausti, distiliuoti, 
ugnį kurstyti, filtruoti. 
Paišini, perdėm susmilkę, 
ir apdegę, ir randuoti, 
pažiūrėti jūs ne žmonės — 
pragaro velniai raguoti. 
Štai žiūriu į jus, bepročius, 
ir be galo daros keista: 

ko kvailiojat, jeigu matot, 
kaip kiti apduję kvaista? 
Juk, vaikydamies miražų, 
be galvos suvis palikę, 
vėjais pinigus paleisit 

ir gyvensite nuplikę, 
elgetom visi išeisit, 

vargą brisite juodžiausią 
kaip gramatikai, poetai, 
tie, kurių pakampiuos gausiai 
pamatysi be skatiko. 

Taip, vargšeliai, jūs ir kvaistat, 
dėl tuščių svajų, klejonių 

talentą ir turtą švaistot. 

Tu, Oktavijau, kvailokai 
sau, o ir kitiems atrodai, 
nes, panūdęs meilės, turtų, 
to ir to geidei vienodai. 

Na, o tas, kas rašo laišką, 
pripažinki, turi galią, 

Jeigu turtą susidarė 

iš kelių tuščių žodelių. 

Kas nauda iš akmenuko 
filosofinio, jei lobį 

tau pelnys klasta su meile, 
kai tik numatysi grobį? 
Pasiekiau aš savo tikslą, 
nes gražuolė nežiopsojo — 
mulkį į raizgus pagavo 

ir už nosies pavedžiojo. 

Štai paliekame tau dumples, 
tiglius, prietaisus visokius, 
na, O kaip gaminti auksą, 
kad gudrus, susižinoki. 

Tau patarsiu: būk nepėsčias, 
susiraski kokį kvailį — 
atsiimsi ką praradęs, 

Jeigu jam nulupsi kailį; 
stengsiuos, kad karaliaus herbu 
ženklintų tavų monetų 
niekados per amžių amžius 
tavo akys neregėtų. 


Ilgai skaitė apgautas genujietis pabėgusių svečių paliktas kan- 


džias eiles; jam pakako proto suvokti, kad jiedu jį apvogė, tačiau nie- 
kaip negalėjo sugalvoti, kaip juos sučiupti. Vis dėlto jis dar puose- 
lėjo viltį, jog Kordoboje įduotas saugoti turtas tebėra neliestas ir jog 

pavyks nutverti grobikus. Visą naktį jis vartėsi lovoje, tik, deja, ne 
meilė viliūgei Rufinai neleido jam sumerkti akių — drauge su pinigais 
pragaišo ir meilė, — o mintis, kad jį taip gėdingai apmulkino suktas 
klastūnas; jis prakeikė tą dieną, kai susidomėjo chemija, nors priva- 
lėjo dėkoti Dievui, kad taip atsitiko, nes svečių išdaiga amžinai nu- 
slopino norą vėlei imtis bandymų. 

Vos prašvitus, Oktavijas atsikėlė ir nuskubėjo į miestą susižino- 
ti, ar buvo Garajis užsukęs pas Žmogų, paėmus; saugoti pinigus ir 
brangenybes; paklaustas žmogus atsakė, jog taip, buvęs ir viską atsi- 
ėmęs, nes Oktavijo buvę parikiuota duoti Garajui, ko tik tas pareika- 
lausiąs. Genujietis vos galo negavo iš nevilties ir sielvarto, paskui 
pradėjo plyšoti ir draskytis — jo labo saugotojas būtų galėjęs pamany- 
ti, kad jis kuoktelėjo, jei būtų nežinojęs to siutimo priežasties. Žmo- 
gėnas paguodė jį kaip įmanydamas ir patarė kaip galima greičiau ieš- 
koti nusikaltėlių; genujietis, nešykštėdamas pinigų, padarė, ką galėjo, 
ir visais keliais buvo išsiuntinėti komisarai su žymių aprašymais, ta- 
čiau Rufina su Garaju keliavo tokia neįprasta kryptimi, jog niekam į 
galvą neatėjo mintis jų ten ieškoti; tad komisarai pargrįžo Kordobon 
nieko nepešę ir pareikalavo atlyginimo, ir apvogtam Oktavijui teko 
vėl pakratyti kišenę. 

Netrukus po miestą pasklido gandas, kad genujietis, gavęs dar 
vieną skolinamąjį raštą, nusprendė pakelti sparnus ir paspruko į Ge- 
nują, išsiveždamas turto likučius, o savo kreditorius paliko it šunį pa- 
bučiavusius — dabar nebebuvo iš ko reikalauti apmokėti skolas bei 
vekselius. Taip paprastai daro visi tie, kurie imasi didžių darbų netu- 
rėdami kapitalo ir tikėdamiesi pabėgti, bėdai prispyrus. 

Kiek įkerta lėkė ant arklių Rufina ir Garajis šunkeliais Malagos 
link; keturias naktis jie praleido po grynu dangumi, nedrįsdami už- 
sukti į kokį sodžių, kad nepakliūtų į teisingumo rankas, nes visai pa- 
grįstai būgštavo, jog genujietis stengsis iš paskutiniųjų juos surasti. 
Pagaliau jiedu nusprendė, jog persirengus nebėra ko per daug bijoti, 
tik saugojosi rodytis pakelės sodžiuose; Garajis nebent kartais užsuk- 
davo į kokį kaimą apsirūpinti maistu, o šiaip jie nakvodavo atvirame 
lauke, juoba kad tvyrojo šilti orai. 

Vieną vakarą, saulėlydžiu, jiedu prijojo mišką ir, nuogąstauda- 
mi, kad žemai pakibę debesys nepratrūktų kruša ir liūtimi, kurią ža- 
dėjo griausminga perkūnija, įsigavo į pačią tankmę, o ten pasislėpė 
po vešliomis šakomis nuo kiaurai merkiančio lietaus, prapliupusio iš 
dangaus sykiu su kruša. Tokios pat baimės vejami ir kiti susirado 
prieglobstį miške ir apsistojo visiškai netoli tos vietos, kame įsikūrė 
Garajis su Rufina. Jų balsai patraukė Garajo dėmesį, ir jis tylutėliai 
nusėlino į tą pusę ir, pasislėpęs krūmuose, ėmė klausytis. Kalbėjosi 
trys vyrai, ir, Garajui prisiartinus, vienas jų tarė: 

— Jeigu šiąnakt neišsiblaivys, draugužiai, nė velnio nepavyks 
mūsų Žygis, nes per tokį lietų neišeis padaryti, ką sumanėme. 

— Kas be ko, - atsiliepė kitas, — ir atsiskyrėlis veltui lauks mūsų 
su laimikiu savo kalvoje. 

— Žmogus kokių reta, — tarė trečias, — jo abitas — puikiausia prie- 
danga mūsų vagystėms; tiesiog nuostabu, kaip jis sugebėjo palenkti 
savo pusėn tuos, kurie jam atidavė tą būstą. 

— Jis taip meistriškai apsimeta ir taip išmoningai veidmainiauja, 
kad gali bet kam apdumti akis, - atsakė pirmas. — Kitaip negi būtų vi- 
same krašte pagarsėjęs šventu žmogumi, o juk didesnio sukčiaus nie- 
kur čia nerasi. 

— Jau dvylika metų, kai jį pažįstu, - įsiterpė antras, — visą tą laiką 
jis slepia vogtus daiktus ir turi tokią laimę, jog nė karto neperžengė 
kalėjimo slenksčio, nors kiti įkliūva jau iš pirmo sykio. 

— Jisai visiems mums paspara, — tarė trečias, — o tas rūsys, kurį 
jis išsikasė savo būste, puiki slėptuvė mūsų grobiui. Štai ir užvakar 

teko kirtis su paplėšais, tokio laimikio dar niekad nepasitaikė šiame 
krašte — pusantro tūkstančio eskudų išveržėme iš kiaulienos pirklio. 

— Duodu žodį, jog pelnysite antra tiek, — tarė vėl pirmasis, - kad 
tik oras pasitaisytų! 

Jie pradėjo tartis, kaip geriausia imtis tos vagystės, ir Garajis 
nepraleido nė žodžio. Kraštas jam buvo gerai žinomas, skersai išilgai 
išvaikščiotas, pažinojo jis ir atsiskyrėlį, tik laikė jį šventu žmogum nė 
neįtardamas, kad jis verčiasi tokiais dalykais ir kad jo būstas — vagių 
lindynė. 

Paskui jis grįžo pas Rufiną ir papasakojo ką girdėjęs; abudu nuš- 
čiuvo būgštaudami, kad tik nesužvengtų arkliai ir jųdviejų neišduotų: 
sumanę naują vagystę, vis dėlto jie nenorėjo prarasti, ką turėjo. Jiems 
pasisekė — arkliai stovėjo tyliai, dangus prasiblaivė, ir plėšikai patrau- 
kė į savo žygį. Išgirdę juos nueinant, Garajis ir Rufina nujojo į arti- 
miausią smuklę, ten pernakvojo ir kitą dieną aptarė, ką darysią toliau 
(apie tai vėliau papasakosime) — nakčia nusiklausytas trijų vagių po- 
kalbis pakišo mintį griebtis naujo vyliaus; tad, viską apšnekėję, nužy- 
giavo link kalvos, kame savo būste gyveno brolis Krispinas — tuo var- 
du jis buvo vadinamas, pasidaręs atsiskyrėliu, o šiaip jau tarp vagių 
buvo šaukiamas Kosme Piktadariu. 

Rufina gerai išmoko savo vaidmenį ir, kai Garajis pririšo ją prie 
medžio, augančio kalvos atšlaitėje netoli atsiskyrėlio būsto, pratrūko 
rypauti ir aimanuoti: 

— Nejaugi niekas neužstos nelaimingos moters, kuriai gresia mir- 
tis? Viešpatie, pasigailėk manęs ir nubausk nedorėlį, pasikėsinusį į 
mano nekaltybę! 

Tuomet, kaip jųdviejų buvo sutarta, įsiterpė Garajis: 

— Gali sau rėkti kiek tinkama, niekas tau nepadės! Verčiau mels- 
ki Dievą, kad priimtų tavo sielą, kol dar turi kelias minutes laiko, o 
štai pririšiu prie medžio ir nusmeigsiu! 

Krispinas susyk išgirdo šaukiant moterį; taip jau atsitiko, jog tą 
vakarą jis buvo vienas — paprastai pas jį ateidavo nakvynės toli gražu 
nešventi žmonės, amato bendrai. Nesitikėdamas įbauginti nedorėlių 
pamokslais, vienuolis pasiėmė dvi muškietas ir, nubėgęs į tą vietą, 

kur buvo Garajis ir Rufina, iššovė; Garajui to ir tereikėjo — jis buvo 
susitaręs su Rufina, jog iškart leisis į kojas, o čia kaip tyčia pasitaikė 
tokia dingstis apsimesti, kad jis išsigando šaunamojo ginklo, tad šo- 
ko į balną, nutvėrė už pavadžio kitą arklį ir nurūko šalin. 

Krispinas žengė artyn ir, šviečiant ką tik patekėjusiam mėnuliui, 
išvydo Rufiną, kuri liejo netikras ašaras, dėdamasi vos gyva iš bai- 
mės, o pastebėjusi veidmainį atsiskyrėlį, nusprendė dar geriau atlikti 
savo vaidmenį ir suriko: 

— Tai grįžti, nevidone, manęs nužudyti? Tavęs nebaugina nė grės- 
mingas muškietos šūvis? Ką gi, štai aš, smeik durklu, bet įsidėmėk, 
jog dangus negailestingai nubaus tave už piktadarystę, už nekaltai įta- 
riamos moters mirtį! 

Tuomet Krispinas priėjęs tarė: 

— Ponia, aš ne tas, kuriuo mane laikote; aš atėjau išgelbėti jus iš 
bėdos ir apginti jūsų gyvybę. Kurgi tas nedorėlis, kėsinęsis į jūsų gar- 
bę? Užmiršęs nuolankumą, pritinkamą mūsų luomo Žmonėms, atėjau 
apsiginklavęs štai šiomis muškietomis ginti jūsų nuo nevidono, nes 
pamaniau, jog tuo pasitarnausiu Dievui. 

Sulig tais žodžiais jis pradėjo narplioti mazgus, o kai atrišo Ru- 
finą nuo medžio, ji puolė jam po kojų, šaukdama: 

— Tik jūs, broli Krispinai (ji jau žinojo, kuo jis vardu) galėjote 
taip stebuklingai mane išgelbėti: tikriausiai Viešpats jums apreiškė, 
kokia čia rengiama piktadarystė, kad jūs, paėmęs į rankas ginklus, to- 
kius neįprastus jūsų luomo žmogui, atbėgote į pagalbą, pasiryžęs 
įvykdyti dangaus valią ir nubausti nevidoną. Teatlygina jums Dievas, 
o aš, silpna moteris, galiu nebent nuolankiai padėkoti jums, kad išgel- 
bėjote man gyvybę, kurią kėsinosi atimti įtūžio pagautas brolis, pati- 
kėjęs šmeižikų kalbomis. 

Moteris labai patiko broliui Krispinui, kuris turėjo silpnybę dai- 
liajai lyčiai, tačiau, veidmainiškai dangstydamasis kuklumu bei dora, 
susitvardęs nepasakė meilių žodelių, vos nenutrūkusių nuo liežuvio, 
ir, apsišarvavęs tariamu šventumu, tarė: 

— Sese mano, nesu vertas dangaus malonių, bet užtat geidžiu sek- 
ti šventųjų pavyzdžiu, šiuose tyruose uoliai tarnaudamas Viešpačiui. 

Apvaizda pasinaudojo manimi, gelbėdama jums gyvybę. Ačiū Die- 
vui, viskas baigėsi laimingai! Galiu pasiūlyti jums varganą savo būs- 
tą galvai priglausti šią naktį, o ir kitas, ligi surasime kokią patogesnę 
buveinę ir ligi numalš jūsų brolio rūstybė; iš grynos širdies, artimo 
meilės vedamas, siūlau jums šią pastogę, nes vilkiu abitą, vien trokš- 
damas daryti gera. 

Rufina vėl pradėjo dėkoti, gausiai liedama ašaras, kurių mote- 
rims pirkti nereikia; pasiūlymą ji, aišku, priėmė, nes turėjo tikslą įsi- 
gauti į jo būstą, tad jiedu patraukė kalvos link, ir atsiskyrėliui, jau įsi- 
žiūrėjusiam Rufiną, galvon lindo visokios nuodėmingos mintys. 
Jiems beeinant, vylingoji gražuolė dėjosi labiau nuvargusi, nekaip 
buvo iš tikrųjų, ir Krispinas stengėsi jai pagelbėti, tolydžio prilaiky- 
damas už rankos; pagaliau jis atidarė duris ir įsivedė į vidų: pasieny- 
je stovėjo maigūnas, ant kurio tariamai miegojo atsiskyrėlis, šalia jo — 
gremėzdiškas staliukas, galvūgaly kabojo Nukryžiuotasis, kojūgaly 
gulėjo kaukolė, o ant vinies kabaliavo bizūnas. 

Rufina apstulbo išvydusi tokį vaizdą ir pradėjo gailėtis, jog čio- 
nai atėjo — būsto skurdumas ir nužemintas atsiskyrėlio elgesys tarsi 
prieštaravo miške girdėtiems trijų plėšikų žodžiams. Matydamas, kad 
ji apžiūrinėja visą jo labą, Krispinas tarė: 

— Sesute, ši pastogė tikriausiai jums atrodo labai vargana ir jums 
baugu daros pagalvojus, jog turėsite praleisti naktį be jokių ištaigų, 
bet nesikrimskite, nes jums pasisekė — šiąnakt nelaukiu maldininkų, 
kurie paprastai ateina į mano būstą devynių dienų pamaldoms, o jie 
apdairūs Žmonės ir šičia laiko atsargai paklodžių bei apklotų. 

Veidmainys melavo, nes spėjo susižinoti, jog Rufina ne iš Ma- 
lagos, ir todėl be jokios baimės pripaistė, kad turįs maldininkų pata- 
lynę, o iš tikrųjų pats mėgo miegoti minkštai ir ištaigiai, užtat laikė 
pasislėpęs purių čiužinių bei paklodžių vienam, o ir dviem guoliams 
pataisyti, nes dažnai apnakvindavo slaptus svečius. Patalynę ir visą 
labą jis laikė sukrovęs rūsyje, slapčia išraustame po būstu, ten pat ji- 
sai saugojo ir daiktus, prieš savininkų valią vagių atgabentus. Vienuo- 
lis paprašė viešnią palūkėti, mikliai nulipo į rūsį, iškėlė patalynę ir 
pataisė guolį gretimame kambarėlyje. Pavakarieniavo jiedu kur kas 

geriau, nei tikėjosi Rufina, nes netrūko nei ankstyvųjų vaisių, nei šal- 
tos triušienos, nei troškinio su pagardais, kurį, pasak Krispino, atne- 
šęs vienas dievobaimingas žmogus, daug gera jam padaręs. Rufina, 
tramdydama savo linksmą prigimtį, prie stalo laikėsi labai santūriai ir 
dėjosi, jog iš sielvarto negali nuryti nė kąsnio; atsiskyrėlis irgi sten- 
gėsi nuslėpti, kad su jo apetitu jam vienam būtų buvę maža tos va- 
karienės, tad derinosi prie Rufinos, bet užtat ryte rijo ją akimis. Pa- 
valgęs jis sukalbėjo padėkos maldą, kaip kad palaimino valgį prieš 
vakarienę, paskiau, nuėmęs nuo stalo varganą, bet užtat švarutėlę 
staltiesę, pasiteiravo, kodėl brolis kėsinęsis nužudyti Rufiną, ir papra- 
šė ją viską papasakoti. Ir jinai, tarsi atsidėkodama svetingam šeimi- 
ninkui už pastogę ir vaišes, prabilo šiais žodžiais: 

— Nors ir kaip skaudu minėti praeitį, dvasiškasis tėve, bet esu 
jums taip dėkinga, jog negaliu neatsiteisti geru už gera ir nepatenkin- 
ti jūsų prašymo, tad klausykitės, kas man nutiko. 

Esu kilusi iš Almerijos, iš senos kilmingos bajorų šeimos, nes 
mano protėviai gyveno tame mieste nuo neatmenamų laikų. Šeimoje 
augome dviese su broliu, metais vyresniu už mane, o kai man suėjo 
penkiolika metų, tėvai pasimirė. Buvau tuomet jaunutė ir, kaip mato- 
te, gana išvaizdi, turėjau nemaža gerbėjų, siekiančių mano rankos, 
tačiau broliui nė vienas nepatiko, vis išrasdavo kokią ydą — to giminė 
per prasta, to būdas nekoks, — žodžiu sakant, pagaliau visus atgrėsė 
nuo manęs. Man rodos, priežastis buvo kita, brolis stačiai norėjo už- 
daryti mane į vienuolyną, kame gyveno dvi tetos, o tokią mintį man 
įpiršo nuolatiniai jųdviejų įkalbinėjimai įsišventinti į vienuoles; tačiau 
manęs niekados neviliojo toks gyvenimas, ir aš nesileidau jų įšne- 
kama, todėl brolis buvo didžiai manimi nepatenkintas. Tuo metu iš 
Flandrijos atvyko vienas bajoras, palikęs Almeriją dar vaikas būda- 
mas; už kovinius nuopelnus jam buvo suteiktas iš pradžių pėstijos, 
vėliau raitijos kapitono laipsnis; panūdęs pasisvečiuoti gimtinėje, su 
generolo žinia jis grįžo Almerijon ir pakerėjo visus savo prašmatnia 
apranga. Palikimas jo buvo ne per didžiausias, o ir tas sumažėjo, nu- 
smukus pajamoms per tą laiką, kol jo nebuvo gimtinėje. Kartą jis 
pastebėjo mane bažnyčioje, susižinojo, kas aš tokia, matyt, liko pa- 
tenkintas ir įsimylėjo, nes pradėjo prie manęs meilintis ir rašyti man 

laiškus; idant jums neprailgtų klausytis, pasakysiu nebent, kad jo man- 
dagumas, tolygi kilmė ir dorybės paskatino mane atsiliepti į jo meilę, 
ir aš, būdama tikra, jog anksčiau ar vėliau už jo ištekėsiu, įsileidau jį į 
namus. Bijoti jam nebuvo ko, nes brolis tuo metu sirgo sunkia nepa- 
gydoma liga ir beveik laukė mirties. Dieve, kodėl jis nepasimirė, tada 
nebūčiau patyrusi tiek sielvarto! Vienas mano gerbėjas iš pavydo, jog 
atvykėlis taip veikiai pelnė mano palankumą ir malonę, pradėjo jį sek- 
ti ir kartą pastebėjo jį įŽžengiant į mano namus ir išeinant netinkamu 
laiku; trokšdamas atsikeršyti man už tai, kad jį atstūmiau, jis nuspren- 
dė papasakoti broliui, kas darosi jo namuose, ir štai vieną dieną, nu- 
ėjęs jo aplankyti, pasiliko su juo akis į akį ir pranešė, ką matęs. 

Tuo metu brolis jautėsi sustiprėjęs ir po truputį vaikščiojo, jam 
nebuvo sunku pačiam savo akimis įsitikinti, jog tasai mano gerbėjas 
sakė teisybę; tuo metu jis buvo per silpnas keršyti, tad nusprendė 
laukti patogesnės progos, baisiai niršdamas, jog nukreipiau žvilgsnį į 
kapitoną — nebūtų taip tūžęs, jei būčiau įsižiūrėjusi ką kitą, nes vienu 
tarpu buvo žiauriai susikirtęs su vyresniuoju kapitono broliu ir nuo to 
laiko jų santykiai pasidarė priešiški. 

Pagaliau brolis visiškai pasitaisė; tuo metu kapitonas buvo išvykęs 
sostinėn su reikalais, ir jis pasiūlė man važiuoti Malagon pasimatyti su 
kita teta, Šventojo Bernardo ordino vienuole; patikėjau juo, nė nejtar- 
dama, kad jis viską Žino, ir mielai sutikau važiuoti, nes labai mylėjau tą 
tetą, O ir ji linko į mane visa širdimi, dažnai siuntinėjo dovanas. Mes 
iškeliavome, o kai, dviejų tarnų lydimi, ant dviejų eiklių ristūnų prijo- 
jome šį mišką, jis paliepė tarnams šuoliuoti pirmiems ir užsakyti kam- 
barius viešbutyje; temstant atsidūrėme toje vietoje, kur jūs mane sura- 
dote, brolis jėga nutraukė mane nuo arklio, nuplakė ir, be abejo, būtų 
nužudęs, jeigu jūs nebūtute manęs išgelbėjęs, - šūvio griausmas jį taip 
nugąsdino, kad jis leidosi bėgti, palikęs mane pririštą prie medžio. Te- 
saugo jus Dievas, o aš kol gyva nepamiršiu to gero darbo! 

Brolis Krispinas pradėjo guosti viešnią ir siūlytis pagelbėti kuo 
tik įmanoma, tačiau buvo jau vėlus metas, ir jiedu nuėjo gulti, nors 
Krispinas, ligi ausų įsimylėjęs Rufiną, negalėjo sudėti bluosto svars- 
tydamas, kaip be triukšmo pasiekus savo tikslą. Rufina miegojo tam 
tyčia paklotame guolyje, o Krispinas ilsėjosi kitame — ištaigiame ir 

paslėptame nuo pašalinių akių, nes nebuvo linkęs savęs kamuoti. Vi- 
są naktį jis nesumerkė akių galvodamas, kaip atskleisti viešniai savo 
meilę; taip bemąstant, jį užklupo rytmetys su skambiomis paukščių 
giesmėmis, plaukiančiomis iš aplinkinių laukų; Krispinas pašoko ant 
kojų, neilgai trukus atsikėlė Rufina ir, per atsiskyrėlio celę patekusi 
koplytėlėn, pamatė jį klūpantį; išgirdęs žingsnius, Krispinas akimirką 
nustojo melstis — jeigu tik jis meldėsi — ir grįžtelėjo į ją, netverdamas 
aistra, kankinančia jį nuo praeito vakaro; Rufina irgi mokėjo neką 
blogiau veidmainiauti — išklūpojo kur kas ilgiau, nekaip būtų norėju- 
si, nes nepasižymėjo pamaldumu. Krispinui pasikėlus, ji taipgi atsi- 
stojo. Vienuolis priėjo prie jos ir tarė: 

— Tegul bus pagarbintas, sese Kristuje! Teišklauso Viešpats ma- 
no maldas ir tesiunčia palaimą tavo kūnui ir sielai! Sakyk, Dievo kū- 
riny — ir tobulumo viršūne! — kaip miegojai? 

— Neblogai, dvasiškasis tėve, jūsų rūpesčio dėka, - atsakė jinai, — 
nors iš tikrųjų širdgėla neleido man sumerkti akių. 

— Turbūt niekas neteikia žmogui tiek stiprybės kaip miegas, — 
tarė Krispinas, — man rodos, jis reikalingas neką mažiau nei mais- 
tas. Patikėki visus savo rūpesčius Dievui, ir tavo sielvartas pavirs 
džiaugsmu. 

— Pasikliaukime begaline Jo malone, - atsiliepė Rufina. 

Jiedu išėjo į sodelį, iš kur atsivėrė vaizdas į laukus, susėdo, ir 
Krispinas prabilo šiais žodžiais: 

— Žinia, matydamas vyrus prarandant ramybę ir atilsį dėl moters 
grožio, iš dalies juos pateisinu, nes žmogaus prigimtis reikalauja sa- 
vo ir kreipia mūsų žvilgsnius ten, kur akims maloniausia žiūrėti, juo 
labiau kai regime vieną puikiausių pavyzdžių, kuriame Dievo Ap- 
vaizda leidžia mums įžvelgti angelams būdingą dangiškąjį grožį. Nuo 
to laiko, kai nekalto amžiaus pasišalinau iš šio pasaulio, stengiuosi 
nežiūrėti į gražias moteris, nes stebėti jas labai pavojinga — iš savo 
patyrimo Žinau, jog sunerimsta širdis, įsistebeilijus į gražuolę; į tuos 
raizgus stengiasi įvilioti šėtonas, geisdamas pavergti žmones, kurie 
jo šalinasi. Visa tai sakau todėl, idant suprastute, kokią didelę auką 
padariau pasiūlydamas jums prieglobstį, — juk jūsų veidas grūmoja di- 
džiausiu pavojum mano sielai, nes savo dailumu keri ir veda iš proto. 

Nesistebėkite mano žodžiais, nepritinkamais mano luomui: aš - žmo- 
gus ir, akimirką užmiršęs savo padėtį, privalau viską jums išsakyti. 

Jo veidas paraudo iš gėdos, kurios jis neturėjo nė trupučio, o Ru- 
fina irgi pasistengė apsimesti neką mažiau susidrovėjusi; kadangi 
pasitaikė puiki proga, reikėjo nedelsiant čiupti ją už pakarpos ir sku- 
bėti toliau numatytu klastos keliu, ir ji tarė: 

— Nors ir netikiu, jog esu iš tų, kurių grožis atima vyrams ramy- 
bę, vis dėlto prisipažįstu, broli Krispinai, sutinku su jūsų nuomone: 
grožio jėga tokia didi, kad ir mane, moterį, nenugalimai traukia ir ke- 
ri vyrų dailumas, tad aš nėmaž nesistebiu, jog įsimylėję vyrai pridaro 
kvailysčių, nes širdį pavergusio grožio galia nežino saiko; savaime 
suprantama, kad ji veikia ir tuos, kurie nusišalina nuo žemiškojo gy- 
venimo, juk jiems nesvetimos žmogiškos aistros. Juo labiau vertinu ir 
jūsų svetingumą, jeigu mano labui paaukojote savo ramybę; nieku 
gyvu nenorėčiau jūsų trikdyti, bet dabar galiu nebent duoti jums šven- 
tą ramumą ir pasišalinti iš jūsų namų, jeigu jums taip sunku ir gaiš- 
tinga matyti mane savo pastogėje; nieko daugiau netrokštu, tik atsi- 
teisti jums, jei ne tuo pačiu, tai bent nuoširdžiu atvirumu, ir pasakyti, 
kaip didžiai apgailestauju, kad paskubėjote nusišalinti nuo žemiškojo 
gyvenimo ir pasirinkote vienatvę — nors ji ir išganinga jūsų sielai, vis 
dėlto manau, kad jūs sklidinas dorybių, kurios būtų jums pelniusios 
visuotinę pagarbą ir meilę, o išeiti į tyrus būtute galėjęs ir vėliau. 

Įteikliai šnekėjo Rufina, ir brolis Krispinas, jos žodžių pakerė- 
tas, išdrįso prisipažinti, jog jį pavergė jos grožis ir jog jis neteko ra- 
mybės tą pačią valandėlę, kai jinai įžengė į jo būstą, ir beprotiškai 
pamilo. Rufina atlaidžiai jį išklausė ir pasakė, jog negalinti jo smerk- 
ti už jausmus, būdingus visiems Žmonėms; turėdama galvoje savo 
sumanymą, ji suteikė jam šiokių tokių vilčių, ir Krispinas paliko di- 
džiai patenkintas. 

Dvi dienas pagret Rufina nesikėlė iš lovos, dėdamasi negalinga, 
ir šeimininkas atsidavusiai ją slaugė ir vaišino visokiausiais gardumy- 
nais, kurių nakčia atnešdavo jo bičiuliai iš Kako“ brolijos. 

Be galo drąsi pasirodė Rufina, pasiryžusi gyventi akis į akį su 
vyru tokioje nuošalioje vietoje, o žengė tokį drasų žingsnį tik todėl, 

kad žinojo, kaip didžiai jis myli ją ir godoja — mat tobula meilė visa- 
da esti drovi, nė vienas tikras įsimylėjėlis nedrįs kokiu grubiu veiks- 
mu užgauti mylimos moters; taip buvo ir Krispinui. Ji guodė atsi- 
skyrėlį pažadais — girdi, būsianti jam palankesnė, tik sužinojusi, jog 
brolis išvykęs iš Malagos, o šiuo tarpu nesijaučianti saugi jo pastogė- 
je ir, baimės apimta, negalinti deramai įvertinti visų savo geradario 
dorybių, kurių vis daugiau įžiūrinti kas dieną. Taip ji laikė Krispiną 
pažabotą, ir tas, puoselėdamas viltį susilaukti didesnių malonių, žadė- 
jo imtis žygių ir susižinoti per draugus, ar jos brolis tebėra Malagoje. 

Trečią naktį atsilankė trys Krispino draugai, ištikimi idėjos bro- 
liai, nešini atsakančiu grobiu, — tik dabar jiems pavyko tas Žygis, apie 
kurį jie šnekėjo miške aną darganotą vakarą, kai Garajis nusiklausė jų 
pokalbį; atnešė jie du kapšus skambių dublonų, viso labo pusantro 
tūkstančio eskudų. Jiems turėjo pagelbėti Krispinas, slapčia įleisda- 
mas į namus, kur jam duodavo išmaldos, tačiau tą naktį lietus sutruk- 
dė jam nueiti į miestą, ir tik dabar jie sugebėjo įsibrauti į tuos namus, 
pasitelkę berniuką, kuris, tam tyčia apnakvintas pas pirklį, pusiaunak- 
tį atšovė jiems duris. 

Taip tie trys vagys atsidūrė atsiskyrėlio būste; Krispinas paslėpė 
viešnią ir, nepabūgęs išsiduoti, su kuo sutapęs, priėmė svečius, nes ja 
pasitikėjo ir buvo tikras, kad ji padės jam visame kame. Jisai patiekė 
bendrams vakarienę, o pavalgę jie pradėjo šnekučiuotis apie šį bei tą; 
vienas jų kadaise ėjo mokslus, bet paskiau užmetė juos ir pasidavė į 
pavojų kupiną vagių gyvenimą, nors iš prigimties buvo doras ir kilęs 
iš geros šeimos. Visuose sambūriuose jisai garsėjo kaip neprilygsta- 
mas pramaniūgas ir smagus pašnekovas, tad ir dabar Krispinas papra- 
šė jį papasakoti kokią istoriją ar novelę, kurių buvo skaitęs be skai- 
čiaus, kad neprailgtų vakaras ir pavalgius nereiktų iškart eiti gulti. Be 
to, jis norėjo suteikti pramogą Rufinai, kuri girdėjo jų kalbas, gulėda- 
ma galiniame kambarėlyje greta būsto, kame sėdėjo trys vagys, ir 
džiaugėsi pagaliau įsitikinusi, jog Krispinas iš tikrųjų globoja tuos 
godotinus žmones. Visų prašomas, vagis nesispyrė ir pradėjo savo 
pasakojimą. 

Antra novelė 


GRAFAS DARŽINIS 


Donas Pedras Osorijas i Toledas, prakilnios giminės atžala, gimė 
Viljafrankoje del Bjerse, miestelyje, menančiame garsius senovės lai- 
kus, Galisijos karalystės pasienyje. Augo jis drauge su vyresniuoju 
broliu donu Fernandu Osoriju ir seserimi, vardu donja Konstansa; 
penkiolikos metų neteko tėvų ir turėjo žengti keliu, skirtu jaunesnie- 
siems sūnums, kuriems tenka mažiausioji palikimo dalis, tad išvyko 
kariauti į Flandriją ir ten, pradėjęs vėliavininku, savo žygdarbiais ko- 
voje su maištingais olandais netrukus pelnė kapitono laipsnį, o vėliau, 
kai dar labiau pasižymėjo, pats jo šviesybė erchercogas Albertas 
įšventino jį į Alkantaros ordino riterius ir pažadėjo artimiausiu metu 
ligi gyvos galvos skirti dvarą, jo didenybės atiduotą ordino žiniai. 
Donas Pedras šlovingai kariavo toliau, kol su priešu buvo pasirašytos 
vienerių metų paliaubos; ta dingstimi, taipgi gavęs žinią apie vyres- 
niojo brolio mirtį, jis pasiprašė leidimo atsilankyti gimtinėje, kame jo 
laukė du brolio vaikai ir sesuo: vaikams reikėjo globos, seseriai — 
paspirties. 

Viljafrankon donas Pedras atvyko tuo metu, kai sesuo jau dvi sa- 
vaitės viešėjo pas tetą iš tėvo pusės, našlę, kuri išsivežė ją į Valjado- 
lidą, tuometinę sostinę, nusprendusi testamentu palikti dukterėčiai sa- 
vo turtą, idant mergelė turėtų padorų kraitį. 

Parvykęs gimtinėn, donas Pedras pradėjo tuojau pat rikiuoti ve- 
lionio brolio turtą, o sutvarkęs visus reikalus ir abu brolėnus pavedęs 
auklėti nusenusiam giminaičiui, nusprendė nukilti Valjadolidan pa- 
simatyti su seserim. Jau susirengęs kelionėn, vieną dieną atsikliuvo 
didžiojoje Viljafrankos aikštėje ir pastebėjo minią, paskui du palanki- 
nus plūstančią link viešbučio aikštės gale; pirmajame sėdėjo garbin- 
go amžiaus bajoras, o kitame — dama, grožiu ir prabangiais pašvitais 
sužavėjusi visus ir ypačiai doną Pedrą; lyg pakerėtas jis prisidengė 
veidą apsiaustu ir nuėjo paskui palankiną, neimdamas į galvą, ką ga- 
li apie jį pamanyti žmonės. Prie viešbučio dama išlipo, ir doną Pedrą 

sužavėjo jos veido grožis, neką mažiau patraukė akis grakštus liemuo 
ir įmantri šukuosena. Žodžiu sakant, to grožio užburtas, jis nenurimo 
tol, kol susižinojo kuo smulkiausiai, kas yra toji dama, taip veikiai pa- 
vergusi jo širdį ir primetusi jam savo valią. Greitai jis patenkino tą 
geismą, bet sužadino kitus, dar didesnius, — sulaukęs, kol iš viešbučio 
aikštėn išėjo vienas damą lydėjusių tarnų, lipšniai ir mandagiai pa- 
klausė, kas esąs tasai garbusis bajoras ir kur jis keliaująs, ir tarnas ly- 
giai taip pat gražiai atsakė šiais Žodžiais: 

— Mielas pone, bajoras, apie kurį jūs teiraujatės, mano šeimi- 
ninkas, vardu markizas Rodolfas; tai prakilnus didikas, iš Vokietijos 
atvykęs Ispanijon jo aukštybės imperatoriaus siunčiamas į jūsų kara- 
liaus dvarą pasiuntiniu; keliauja jis su gražiąja Margarita, savo duk- 
ra, kurią ketina ištekinti už savo sūnėno Leopoldo, šiuo metu gyve- 
nančio Valjadolide. Tasai taurus jaunuolis, apdovanotas didžiomis 
dorybėmis, nusprendė pačiame žydėjime pasižvalgyti po pasaulį ir ta 
dingstimi išvyko iš Vokietijos; keturių tarnų lydimas, jis apvažiavo 
visą Italiją, Prancūziją, Angliją ir apsistojo Ispanijoje, pamėgęs jos 
švelnų klimatą ir svetingus sūnus; įsikūręs sostinėje, jis gyvena pra- 
bangiuose rūmuose su gausybe tarnų, jo katalikiškosios didenybės 
globojamas ir dvaro didikų mylimas, nes palenkė visų širdis dosnu- 
mu ir maloninga elgsena. Derybos dėl Leopoldo jungtuvių su panele 
Margarita jau vyko mums būnant Vokietijoje, o kai mano šeimininkui 
markizui malonėta pasiuntinio vieta, viskas beregint išsisprendė, juo- 
ba kad toms vedyboms pritarė pats imperatorius. Kelionė mums nuti- 
ko nelengva, jūroje užklupo baisi audra, ir ne kartą mes tarėmės žen- 
gią į pražūtį; tuomet markizas, dievobaimingas žmogus, davė įžadą: 
jeigu Viešpats apsaugosiąs nuo pavojų, išklausęs šlovingąjį Ispanijos 
globėją, kurį markizas didžiai gerbiąs, jis, markizas, aplankysiąs baž- 
nyčią, kurioje ilsisi švenčiausiojo patrono palaikai. Mes atvykome į 
Valjadolidą, atsi gavęs per tas dvi savaites, kol buvo švenčiamos Leo- 
poldo ir Margaritos sužadėtuvės, markizas panūdo atlikti įžadą ir iš- 
keliavo į Santjagą. Važiuoti drauge Leopoldui pasirodė nepatogu, ir 
jis paliko Valjadolide laukti iš Romos parjojant žygūno su vedybų lei- 
dimu, nes Margaritai jis atsieina pusbrolis. Štai ir viskas, ką galiu 
atsakyti į jūsų klausimą. 

Donas Pedras padėkojo tarnui už suteiktas Žinias ir, pasiūlęs pri- 
reikus pasinaudoti jo paslaugomis, atsisveikino. 

Buvo jau vėlus vakaras, leidosi sutemos, kai jiedu kalbėdamiesi 
vaikščiojo po aikštę, ir tarnas negalėjo įžiūrėti dono Pedro veido, juo 
labiau kad tasai rūpestingai dangstėsi apsiaustu. Įsimylėjęs bajoras 
nuėjo sau, sielvartaudamas, kad gražuolės vedybų klausimas jau iš- 
spręstas ir taip toli pasistūmėjęs; ūmai pašokusi širdgėla ir aistra 
nedavė jam nė valandėlės ramybės. 

Jis nusprendė tą patį vakarą iš nežinių pasižiūrėti į markizą ir jo 
dukterį ir susitarė su viešbučio šeimininku, kad tasai per vakarienę 
paslėptų jį tokioje vietoje, iš kur jis galėtų iki sočiai paganyti akis į 
savo meilę, bet tai tik dar labiau pakurstė širdyje įsiplieskusią lieps- 
ną. Rytojaus dieną markizas išvyko, ir donas Pedras nebepamatė jo 
gražuolės dukters, nes nakčia, apgalvojęs savo bėdą ir sumanęs vy- 
lių, nusprendė nebesirodyti į akis nei markizui, nei Margaritai, nei jų 
tarnams. 

Nelengva nukakti į Santjagą, nes visa Galisijos karalystė priaugu- 
si tankių girių, tad donas Pedras apskaičiavo, jog markizas ne kažin 
kiek nuvažiuosiąs per dieną ir pargrįšiąs ne anksčiau kaip po trijų 
savaičių, juo labiau kad turėsiąs keletą dienų pailsėti Komposteloje ir 
atgauti jėgas kelionei atgalios. Taip taręs, jis atsisveikino su draugais 
ir pažįstamais, išvyko į Ponferadą, miestelį, išsidėsčiusį už keturių 
lygų nuo Viljafrankos pakeliui į sostinę, ir apsistojo užeigoje; dieną 
nesirodydavo, o vakarais išeidavo pakvėpuoti grynu oru, vengdamas 
žmonių ir bendraudamas tik su užeigos šeimininku, su kuriuo labai 
susidraugavo ir pasidalijo savo mintimis. 

Turėjo donas Pedras tarną, su kuriuo sykiu atvyko iš Viljafran- 
kos, ištikimą ir atsidavusį visa širdimi; visados patikėdavo jam savo 
paslaptis ir meilės reikalus, nieko nuo jo neslėpdavo, tačiau naujos 
aistros neatskleidė. Felisianas — tuo vardu buvo ištikimasis tarnas — 
matė nebent, jog šeimininkui kažin kas neduoda ramybės, jog nemie- 
ga jis naktimis, vis vartosi lovoje ir nežinia kodėl dūsauja; viena jam 
buvo aišku, kad Ponferadoje nėra tos, dėl kurios ponas nesudeda 
bluosto, kitaip — dieną ar naktį — donas Pedras būtų ištaikęs progą 

pasimatyti su savo brangiausiąja, nes sužeista širdis veikiai išduoda 
aplinkiniams savo gėlą, kiekvienas poelgis byloja apie ilgesį ir ilgai- 
niui atskleidžia, kas dėl to kaltas. Iš šeimininko elgesio nieko tokio jis 
nepastebėjo, nors jauste jautė, kaip tas kamuojasi nakties tylumoje. 
Felisianui labai rūpėjo, kas darosi donui Pedrui, ir jis nemiegojo ke- 
letą naktų pagret, tikėdamasis ką nors nugirsti. Pagaliau Felisianas 
nebeištvėrė ir, radęsis akis į akį su ponu, taip jam tarė: 

— Niekados nemaniau, mano pone ir valdove, jog tamsta gali bū- 
ti toks atsargus ir slėpti nuo manęs sielvartą, draskantį tamstos širdį, — 
juk visados patikėdavai man savo paslaptis ir meilės reikalus. Matyt, 
užsitraukiau tamstos nemalonę, jei, kankinamas meilės rūpesčių bei 
skausmo, nieko man nesakai; juk matau, kad naktimis nemiegi, dieną 
sėdi užsidaręs, ir man kelia baisų nerimą tamstos amžinas tylėjimas ir 
gilus liūdesys. Išvykdamas iš gimtinės, pasigarsinai, jog keliauji į 
sostinę, o štai apsistojai šiame miestelyje, šaliniesi žmonių ir užduo- 
di man širdį nesakydamas, kas tamstai darosi ir ką turi galvoje. Žinia, 
tarnams privalu atsidavusiai, su meile tarnauti savo ponams, vykdyti 
visus jų norus bei įsakymus ir neklausiamiems nieko nesiteirauti; ligi 
šiol stengiausi laikytis tos taisyklės, bet vis dėlto seniai tamstai tar- 
nauju, atsidavęs širdimi ir siela, užtat drįstu paklausti: kas tamstą čio- 
nai atvedė? Kodėl nemiegi naktimis ir ką ketini daryti šioje užeigoje, 
šalindamasis žmonių ir pokalbių, kurie dažniausiai ar, tiesą pasakius, 
visada išblaško liūdesį? Argi užeigos šeimininkas, pažįstamas vos ke- 
lias dienas, tamstai artimesnis nekaip tarnas, per ilgus metus įrodęs 
savo ištikimybę? Išaiškinki man tą mįslę, gal mano patarimas tamstai 
pravers, kaip tai buvo jau ne sykį. 

Taip išliejo Felisianas savo teisėtą nuoskaudą, ir šeimininkas nu- 
ramino jį šiais žodžiais: 

— Mielas Felisianai, žmogus negali nepaisyti savo žvaigždės, jei 
dangaus valia po ja gimė, nors ir sakoma, jog išminčiai patys rikiuo- 
ja žvaigždes; matyt, aš gimęs mylėti tą gražuolę, kuri pavergė mano 
širdį, surakino mane saldžios nelaisvės pančiais ir paklupdė prie savo 
kojų. Nuodėmė būtų stoti prieš likimą, ir aš pasidaviau savo aistrai 
puikiai suvokdamas, kad siekiu neįmanomo dalyko ir drįstu turėti 

tiek įžūlumo, štai kodėl aš visada susimąstęs, nesudedu akių ir liū- 
džiu, štai kodėl aš nebylus dieną, neturiu ramybės naktimis ir pami- 
Ięgs kenčiu baisias kančias, nes pergale nesu tikras ir matau priešaky 
neįveikiamą kliūtį, žlugdančią visas mano viltis. Kad bergždžiai tavęs 
nekamuočiau, trumpai drūtai pasakysiu, jog išvydau tą gražuolę, tą 
angelą moters pavidalu, tą žavesio stebuklą važiuojant pro gimtąjį 
miestą su markizu Rodolfu, jos tėvu; jos kerai - kadangi pats ją ma- 
tei — pateisina beatodairišką mano aistrą; aš ją pažinau, pamilau, bet 
kelią man pastoja neperžengiama kliūtis. Ši dama, vardu Margarita, 
sužadėta su savo pusbroliu Leopoldu, tokių didžių dorybių jaunuoliu, 
jog nelengva su juo varžytis. Aš ją myliu, jos geidžiu, dėl jos kamuo- 
juos ir negaliu pasišalinti neišmėginęs visų būdų ją laimėti; kvaila 
būtų ją merginti man, vargšui bajorui, kai jos laukia vyras, turtingas, 
buklaus proto, visų gerbiamas ir to paties kraujo jaunuolis. Kaipgi aš 
galėčiau išpažinti jai savo meilę, jeigu ji vargu ar pageidautų perskai- 
tyti bent vieną mano laišką? Kilme aš jai nenusileidžiu, nes Astorgos 
ir Viljafrankos dvarų herbai patys savaime kalba apie mano giminės 
prakilnumą; čia nebūtų jokių kliūčių, jei likimas panorėtų labiau pa- 
garsinti mano vardą sostinėje; ji jau grįžta iš kelionės į šventąjį vie- 
nuolyną, ir man belieka trys mėnesiai savo meilei išpažinti — lygiai 
tiek, kiek reikia žygūnui parvykti iš Romos su vedybų leidimu; aš ap- 
galvojau visokiausius būdus, kaip prie jos prisigretinti, ir geriausia 
man pasirodė apsimesti pamišėliu ir sąmojingais pokštais laimėti jos 
palankumą, idant malonėtų vežtis mane sykiu į sostinę. Toks suma- 
nymas ne per daug garbingas mano vardui, bet viliuosi, jog sostinėje 
mažai kas mane pažįsta, nes daugel metų praleidau toli nuo Ispanijos; 
be to, ketinu persirengti juokingais apdarais, idant galėčiau niekieno 
nepažintas įsismelkti į markizo rūmus, o ten nemanau veltui gaišti lai- 
ko, juo labiau kad vienas žmogus man davė gerų žinių: esą dama ne- 
labai trokštanti tekėti, nes jos pusbrolis — baisus plevėsa ir širdžių ėdi- 
kas, o ji tai puikiai žinanti. Su užeigos šeimininku pasidalijau savo 
planais, norėdamas, kad jis mane pristatytų markizui ir kuo palankiau 
apie mane atsilieptų. Štai dabar, Felsianai, žinai viską apie mano mel- 
lẹ, kančias ir ketinimus. 

Šeimininko sumanymas pasirodė Felisianui vykęs, nes sunku bu- 
vo sugalvoti geresnį būdą susipažinti su dama; jiedu ėmė svarstyti de- 
tales ir pirmiausia nutarė aptaisyti doną Pedrą juokingu senoviniu ap- 
daru — duksliomis rauktinėmis žalios gelumbės kelnėmis, durtiniu il- 
gais skvernais, trumpučiu apsiaustu su apvalaina pelerina ir žalio ak- 
somo milanietiška šašbauda. Taip apsidaręs, donas Pedras persikėlė į 
kitą užeigą, laikomą jų šeimininko brolio, kuris taipgi pasižadėjo sau- 
goti paslaptį, įsidėjęs kišenėn keletą dublonų — mat, be kita ko, iš 
Flandrijos donas Pedras parsivežė krūvą pinigų bei brangakmenių, 
pelnytų kortomis, nes jam sekėsi lošti. 

Ir štai, mūsų markizui su dukra begrįžtant iš kelionės, netoli Pon- 
ferados sulūžo palankino ienos, tad senis gavo sėsti ant arklio ir joti 
miestelin užsisakyti naujų, kad galėtų važiuoti toliau, bet neatsirado 
pakankamai nagingo meistro, ir keliauninkai — nors ir kaip apmaudu - 
turėjo laukti porą dienų, kol jiems sutaisys palankiną. 

Markizas apsistojo užeigoje, kurioje anksčiau gyveno donas Ped- 
ras, geriausioje tame miestelyje, — todėl šis ir persikėlė į gretimą, kur 
kas prastesnę. Pamokytas, kaip markizui pristatyti mūsų bajorą, šeimi- 
ninkas ištaikė puikią progą, kai markizas, kaip ir visi keliauninkai, iš 
dyko buvimo imantys domėtis vietos įžymybėmis, liepė jį pašaukti, 
norėdamas pasiklausinėti, kuo garsėja Ponferada. Pasiuntinys buvo 
gero būdo, Ispanijoje lankėsi nebe pirmą kartą, tad mokėjo kalbą, lyg 
čia būtų gimęs. Šeimininkui atėjus, pradėjo klausinėti, kokio senumo 
šis miestas, kokios Žymiausios giminės jame gyvena, kuo verčiasi 
miestelėnai, ar yra gražių damų ir daug kitokių dalykų; šeimininkas 
patenkino jo smalsumą, iš pagrindų viską papasakojo ir, kalbėdamas 
apie jų senovinio miestelio garsenybes, užsiminė apie doną Pedrą to- 
kiais žodžiais: 

— Kaip matote, daug kuo žymus mūsų senovinis miestas, bet no- 
riu dar papasakoti jūsų šviesybei vieną nutikimą, kuris jums tikriau- 
siai be galo patiks. Prieš porą savaičių čionai pasirodė toksai ponas 
senoviniu žalios gelumbės apdaru ir, čionykščių klausinėjamas, kas 
toks būsiąs, atsakė, jog išnėręs iš Silio upės, skalaujančios mūsų 
miesto sienas, ir jog kilęs iš Galisijos didikų giminės; tasai ponas 

reikalauja, kad visi vadintų jį „jūsų šviesybe“, nes esąs grafas Darži- 
nis, ir tokius niekus paisto apie savo titulą, jog Žmonės raičiojasi iš 
juoko; gyvena užeigoje, beveik niekur nesirodo, moka dosniai, tik ne- 
žinia, iš kur ima pinigus; turi vieną tarną, ir tas kenčia jo keistybes. 
Stebiuosi, kaip čia dar neatėjo atlankyti jūsų šviesybės, nes be galo 
mėgsta bendrauti su atvykėliais. 

Markizas pralinksmėjo klausydamasis šeimininko pasakojimo ir 
paprašė atvesti užeigon tą keistuolį, o gražioji Margarita, girdėjusi jų 
pašnekesį, irgi pridėjo savo balsą. Šeimininkas mielai paklausė, nes 
jam pačiam rūpėjo pakviesti doną Pedrą, ir tuojau pat nuėjo pas bro- 
lį, bet pirmiausia perspėjo pasiuntinį: girdi, jeigu pageidaująs iki so- 
čiai pasimėgauti pramoga, privaląs rodyti svečiui kuo didžiausią 
pagarbą, kitaip šis pradedąs širsti; markizas pažadėjo, šeimininkas 
nubėgo pakviesti dono Pedro, ir netrukus šis pasirodė su nusakytu 
apdaru, nustebinusiu ir pasiuntinį, ir Margaritą, donas Pedras atėjo, 
lydimas tarno Felisiano. Markizas žengė jam priešais ir pasitiko tarp- 
dury šiais žodžiais: 

— Sveikas atvykęs, Ispanijos pasididžiavime ir visos riterijos 
žiede! 

— Ne jūs pirmas, jūsų šviesybe, sveikinate mane šiais žodžiais, — 
atsiliepė donas Pedras. — Ne kartą girdėjau šlovinant gamtą, sukūru- 
sią tokią tobulybę kaip aš. 

— Ką gi, pritariu visa širdimi, — atsakė markizas, — nes visi žavisi 
neįkainojamu deimantu, o jūs dangaus apdovanotas tokiu tobulumu, 
jog sotinate akis tiems, kas jus mato. 

Tuo tarpu donas Pedras priėjo prie Margaritos ir, dėdamasis dar 
labiau sužavėtas jos grožio, nekaip buvo iš tikrųjų, tarė: 

— Gana liaupsinti mano tobulumą, pone markize, nes, taip kalbė- 
damas, jūs darote baisią nuoskaudą šiai damai; sakykite, ar tai jūsų 
dukra, idant galėčiau sykiu pašlovinti ir jus, davusį gyvybę tokiai gra- 
žuolei, mūsų pusrutulio pažibai, gamtos stebuklui, nes ji — viso pasau- 
lio žava, akių šviesa, mūsų jausmų magnetas ir taikli Kupidono strė- 
lė. Prisiekiu grafo garbe, per tą trumpą akimirką, kol aš mėgavausi jos 
grožiu, ji spėjo pavergti mano širdį, ir aš sau nebepriklausau nei turiu 
valią savo širdžiai! 

— Jūs taip neišlaikote saiko, pone grafe, — tarė dama, — jog man 
kyla įtarimas, kad jūs stačiai pataikaujate; stengdamasis įteikliomis 
kalbomis užmegzti pažintį, jūs tik žeminate savo orumą, o aš nepatar- 
čiau nė vienam dūsautojui pradėti meilintis damai savo ydų pagarsi- 
nimu, nes tuomet galima nejučia suabejoti jo nuoširdumu. 

— Mano nuoširdumas tyras, grynas, krištolinis, be dėmelės vy- 
liaus, — atsakė įsimylėjęs bajoras, — ir toks esti visados. 

— Sėskitės, jūsų šviesybe, - tarė markizas, — mes norėtume ramiai 
su jumis pasikalbėti. 

— Teesie tokia pasaulio Sutvėrėjo valia! — tarė donas Pedras sės- 
damas. — Žinau, ta palaima taip veikiai pasibaigs ir tas džiaugsmas 
taip neilgai tetvers, kad man pasirodys kaip taškutis jūsų viešnagė 
šiame miestelyje — ne šioje Žemėje, o dausose, nes šičia teikėsi nu- 
žengti deivė. 

— Ką gi, — tarė markizas, — pirmiausia papasakokite mums, kas 
esate, nes, kalbėdami su menkai pažįstamais žmonėmis, kartais ga- 
lime netyčia nusižengti mandagumo taisyklėms ir deramai jų ne- 
pagerbti. 

— To negali būti, — atsakė persirengęs bajoras, — tačiau prašau 
mane išklausyti, idant kai kurios Žinios apie mano kilmę paremtų ma- 
no meilę ir norą jums tarnauti. 

Senais laikais Galisijos karalystę valdė grafai, o vėliau — karaliai. 
Kitados ten viešpatavo Gundemaras, to krašto valdovas, dusyk tapęs 
našliu ir galiausiai palikęs sostą infantai Teodomirai, kuri, pasidariu- 
si karalienė, buvo vadinama Vilke; ji pamilo gražuolį Rekaredą, vie- 
ną galingiausių Galisijos didžiūnų, visados gyvenusį dvare; atsiėjo jis 
tolima giminė karaliui, bet buvo jo numylėtinis, ir todėl niekas nega- 
lėjo pastoti jam kelio į infantos kambarius, o vėliau — ir į jos glėbį. Aš 
buvau šios meilės vaisius. Atėjus laikui man gimti, lyg tyčia infantos 
kambaryje pasitaikė karalius; skausmams surėmus, jinai, pirmąsyk 
ruošdamasi būti motina, nesugebėjo nuslėpti jų nuo tėvo, kuris, beje, 
pagalvojo visai ką kita. Tarnaitės — tos irgi nenumanė, kokia negalia 
užpuolė jų ponią, — paguldė ją į patalą, ir neilgai trukus Teodomira 
pagimdė paleisdama mane į pasaulį, idant patirčiau visus vargus ir 

negandus. Priėmė mane tarnaitė, jų meilės tarpininkė, ir nunešė savo 
broliui, iš anksto pašauktam tam tyčia, tačiau, vos žengusi iš infantos 
kambarių, pastebėjo karalių ateinant lankyti dukters; pabūgusi, kad 
jis gali pasidomėti, ką ji nešasi skreite, tarnaitė iš baimės pasuko 
atgal, nusileido į sodą, pro vartelius išbėgo Silio upės pakrantėn ir 
išmetė mane į vandenį, o infantai pasakė įdavusi mane broliui, kaip 
jųdviejų buvo sutarta. Plaukiau pintinėje kraitelėje vaiskios upės kriš- 
tolinėmis vilnimis, bet staiga vanduo prasiskyrė, aš nugrimzdau dug- 
nan ir patekau tiesiai į glėbį pačiam Siliui, kuris, savo žavių nimfų 
lydimas, nunešė mane į savo krištolinius rūmus. Jūs galbūt pamany- 
site, jog tai poetinė išmonė, viena iš daugybės poetų išgalvotų isto- 
rijų, bet patikėkite, taip ir atsitiko, kaip sakau. 

Tuose slėpininguose rūmuose mane augino nimfos ir auklėjo 
pats vandenis, panūdęs visapusiškai mane išlavinti ir negailėjęs tam 
jėgų. Išmokau trijų ar keturių kalbų, ypač stropiai studijavau lotynų. 
Kai man sukako dvidešimt metų, Amūras paketino įžiebti savo ugnį 
vandenų karalystėje, idant įrodytų esąs visagalis ir neaprėžtas žemės 
ir vandens tvarinių valdovas. Skaistuolių nimfų chore krito man į akį 
viena jų, vardu Anakarsija, senolio Silio numylėtinė, nepalyginamo 
grožio ji taip pranoko drauges savo žavesiu ir dorybėmis, kaip Delfų 
šviesulys“ ryškumu pranoksta visas dangaus Žvaigždes; be galo iš- 
moningai ji skambino visais muzikos instrumentais, garsėjo nepa- 
prastu protu, žodžiu sakant, buvo tobulybės viršūnė. Taip pamilau tą 
gražuolę, jog praradau ramybę, dievui vaikui pervėrus man širdį jos 
kerinčių akių strėlėmis; nelengva man buvo išpažinti jai savo meilę, 
nes krištolinių rūmų gyventojos beveik niekada nepalikdavo mudvie- 
jų vienų; bet štai vieną dieną visos nimfos išplaukė į muzikos ir po- 
ezijos akademijos posėdį linksminti senolio Silio, dieviškoji Anakar- 
sija apsimetė serganti, kad galėčiau su ja pasikalbėti; perspėtas iš 
anksto, nuskubėjau į jos miegamąjį — ji gulėjo minkštame patale, 
sniego skaistumo kūnu varžydamasi su paklodžių baltumu, o grožiu 
temdydama saulės spindesį. Sutrikau ją išvydęs, kaip sutriktų kiek- 
vienas doras įsimylėjėlis, bet neilgai trukus atgavau žadą ir užsikirs- 
damas prašnekau šiais žodžiais: 

— Žavingoji nimfa, mūsų vandenų rūmų pažiba, tavo grožio už- 
burtų širdžių grasa! Kai tik akys tave paregėjo, mano širdis panūdo 
tau tarnauti, ir nebeturiu jai valios; ji tava, tava geidžia būti, daryk su 
ja ką nori, dovanoju ją tau su tyra meile ir liepsninga aistra. Tu sutei- 
kei man begalinę malonę, duodama progą išpažinti savo meilės kan- 
čias, ir jeigu dabar, jas pažinusi, teiksies numalšinti mano skausmą, 
džiūgausiu pelnęs tokią palaimą. 

Gražioji Anakarsija mane mylėjo ir lygiai taip pat lipšniai atsa- 
kė į lipšnias mano kalbas, širdyje sužadindama džiaugsmą ir viltį 
pelnyti didesnių malonių, bet, deja, vilnytojas Silis, akademijoje pa- 
sigedęs manęs ir savo Žžaviosios nimfos, parskubėjo į rūmus pažiūrė- 
ti, kas ten darosi; patyliukais prisėlinęs, nusiklausė visą mudviejų 
meilės šneką, didžiai užsirūstino ir nusprendė čia pat užkirsti kelią 
mano įžūliems siekiams — vaiskios vilnys užliejo krištolinius rūmus, 
atplėšė Anakarsijos kambario duris ir išbloškė mane ant upės kranto. 
Ir tada išgirdau balsą: 

— Gundemarai, tu — karalių palikuonis, nors skeptras jau seniai 
priklauso nebe tavo giminei, o kitai; tu gimei pagonis, dabar pasirink 
sau patinkamą tikėjimą, ir bus tai tikėjimas, nūnai klestintis tavo pro- 
tėvių karalystėje; gerai padariau ištremdamas tave iš savo valdų, nes 
nevalia tvirkinti tos, kuri paaukojo man savo nekaltybę mainais į glo- 
bą ir apgintį; gyvenki nuo šiol savo karalystėje, kuri atitinka tavo po- 
reikius, ir patikėki — linkiu tau visokeriopos laimės ir pažadu visados 
padėti. 

Balsas nutilo, vanduo susisuko verpetais ir netrukus vėlei nuty- 
ko, lyg nieko nebūtų atsitikę. Sumečiau atsidūręs darže, vidury petra- 
žolių lysvės; palaikiau tai geru ženklu ir nusprendžiau pasirinkti ati- 
tinkamą vardą; vėliau, priėmęs krikštą, pasivadinau donu Peru Chiliu 
Galisu, nes taip vadinosi karalystė, valdyta mano protėvių, kurių gi- 
minė, kaip sužinojau iš patikimų padavimų, pasibaigė prieš keturis 
šimtus metų. Štai kas aš esu ir kodėl vadinuosi grafu Daržiniu, nes ten 
mano tėvonija ir tokios prakilnios giminės Žmogui nedera gyventi be 
titulo kaip paprastam bajorui. Aš pasisakiau savo kilmę, papasako- 
jau apie savo protėvius ir jeigu, o šviesiausiasis markize, esu vertas 

tarnauti Šiai įstabiai gražuolei, šiai neregėtai žavai ir visų tobulybių 
šventovei, tikiuosi jūsų pritarimo ir palankaus atsakymo; staiga įsi- 
plieskusi aistra meldžia jus neatmesti mano prašymo, nes aš neištver- 
siu to skausmo ir nusižudysiu, o tada neteksite šauniausio Europos ri- 
terio ir mūsų katalikiškojo karaliaus Pilypo šlovingiausio giminaičio. 

Jis kalbėjo pabrėždamas savo žodžius tokiais aistringais atodū- 
siais ir tokiomis išraiškingomis grimasomis, jog markizas ir jo gra- 
žuolė dukra vos kentė nesijuokę. Felisianas stebėjosi matydamas, ką 
daro meilė: didžios išminties žmogus, kurio nuomonės apie karo da- 
lykus niekas nedrįso ginčyti, dedasi bepročiu ir išdarinėja paikystes, 
geisdamas susipažinti su dama ir jai meilintis. 

Užgniaužęs vos tramdomą juoką ir truputį apsiraminęs, markizas 
kreipėsi į doną Pedrą šiais žodžiais: 

— Pone done Perai Chili, šlovingasis ir tarpusis grafe Daržini, 
man labai malonu susipažinti su jumis ir patirti, kaip įstabiai jūs gi- 
mėte ir augote, ir jeigu nesikliaučiau jūsų orumu, pamanyčiau, jog 
paistote niekus nelyginant tie riterių romanų autoriai, kurių išgalvoti 
herojai — vyrai ir moterys — burtų dėka gyvena po penkis šimtus me- 
tų; aš negaliu netikėti tokiu kilniadaržiu bajoru, juo labiau - su grafo 
titulu, kuris dabina Žmogų ir kelia pagarbą; mane taip pakerėjo jūsų 
dorybės, jog ligi grabo lentos stengsiuosi išsaugoti jūsų draugystę, tik 
gaila, kad gyvenu toli nuo šio krašto ir negaliu sueiti su jumis į arti- 
mą bendriją, tačiau, kol būsiu šičia — o tai priklauso nuo imperato- 
riaus valios, — visada melsiu jus naudotis mano paslaugomis. Na, o 
dėl prašymo leisti jums tarnauti Margaritai pasakysiu tiek, jog aš, aiš- 
ku savaime, sutinku ir nedraudžiu jai klausytis jūsų meilių žodelių, 
kurie, kiek Žinau, glosto jai širdį, bet įsidėmėkite, kad ji susižadėju- 
si su savo pusbroliu ir ištekės, kai tik iš Romos ateis leidimas tuok- 
tis; ši aplinkybė, man regis, kiek suvaržys jūsų polėkius; labai gaila, 
kad nepažinau jūsų anksčiau, — gavęs tokį žentą, būčiau turėjęs garbę 
susigiminiuoti su Galisijos karaliais. Paprastai asistuojama damai, 
užsibrėžus tikslą ją vesti, o šiuo atveju tai neįmanoma, tad betikslis 
asistavimas vargu ar patiks ir jums, ir Margaritos belaukiančiam 
jaunikiui. 

Mūsų persirengęs bajoras gailiai dūsavo ir sielvartavo klausyda- 
masis markizo žodžių, ir visi aplink, netverdami juoku, kvatojo, o 
ypač Margarita, kuriai, kaip ir jos tėvui, buvo gaila, jog toks dailus 
stuomeningas jaunikaitis neteko proto ir šneka nesąmones, kad gimęs 
prieš penkis šimtus metų ir buvęs Silio išmestas į pasaulį. 

Kamerdineriams ir liokajams, buvusiems draugėje, kai kas pasi- 
rodė nelabai įtikima, ir kol donas Pedras su jais aiškinosi, markizas 
pašnibždėjo dukrai, kad jam dingtelėjusi mintis vežtis doną Pedrą 
sostinėn — linksminsiąs juos savo pasakomis ir keistybėmis, o jie lai- 
kysią jį kaip laikę didiku, juoba kad ir tarnas patvirtinęs, jog jo ponas 
iš tiesų bajoras ir kuoktelėjęs po sunkios ligos. Gražioji Margarita pri- 
tarė tėvui ir pasiūlė artimiausiu laiku su juo pasikalbėti. Atsisveikin- 
damas donas Peras Chilis paprašė markizą — jeigu jam nelemta tikė- 
tis didžiausios malonės, kitaip sakant, gražuolės rankos, — bent jau 
neatimti palaimos mylėti ją tyra ir nekalta meile, tokia, kuri nė vyrui 
nežadinsianti jokio įtarimo. 

Markizas neprieštaravo ir pakvietė grafą vakarienės — norįs jam 
šį tą pasakyti; donas Pedras mielai sutiko ateiti ir nusilenkęs Žengė į 
duris. 

Dar ilgai markizas kalbėjosi su kamerdineriais apie doną Pedrą, 
stebėdamasis jo keistybėmis bei prasimanymais; be kita ko, markizas 
pranešė jiems nusprendęs prašyti pamišėlį vykti drauge į sostinę. UŽ- 
eigos šeimininkas, kaip tyčia ten pat buvęs, tarė: 

— Labai abejoju, ar donas Peras sutiks, jei kreipsitės į jį kaip į že- 
mesnio rango žmogų, nes jisai be galo išpuikęs ir veikiai įsižeidžia; o 
jeigu ir sutiks, vis viena ras kokią kliautį — jis nieku gyvu nenorės jo- 
ti raitas, jeigu jūsų šviesybė važiuosite palankinu. 

— Nieko baisaus, — atsakė markizas, - Margarita palieps jam joti 
šalia savo palankino ir ją šnekinti; jeigu jo meilė dar neišvėso, jis 
negalės atsisakyti, o mes duosime jam puikų mulą, kurį laikau tam 
atvejui, kai nusibosta sėdėti palankine ir užsimanau pajodinėti; tas 
mulas ne bet koks, prabangiais pakinktais, ir donas Peras mielai užsi- 
sės ant jo raitas. 

Taip ir sutarė, o kai vakarop atėjo donas Pedras, markizas jį pasi- 
tiko be galo meilingai ir suteikė jam didžiausią malonę, pasodindamas 

kėdėn šalia Margaritos; užsimezgė kalba apie šį bei tą, ir markizas pa- 
stebėjo, kad svečio protas gana buklus, tik pasimaišęs, sprendžiant iš 
paikų sąmojų, kuriuos donas Pedras tyčia kaišiojo norėdamas apdum- 
ti markizui akis. Vakarienė praėjo labai smagiai, nes svečias links- 
mino visus, čia paleisdamas kokį itin vykusį pokštą, čia šmaikščiai 
pavadindamas kurį pramanytu vardu. Nukrausčius stalą, markizas 
kreipėsi į doną Pedrą šiais žodžiais: 

— Pone grafe, kaip gaila, kad žmogus, apdovanotas tokiu šviesiu 
protu, žudo savo jaunystę šiame miestelyje, nors galėtų stebinti visus 
savo išmintimi šlovingame Ispanijos karaliaus dvare. Aš sužinojau, 
kad tik nepritekliai neleidžia jums vykti ten, kur jums pelnytai pridera 
tauruoti. Susipažinęs su jumis, didžiai jus pamėgau ir laikyčiau garbe, 
jeigu jūsų šviesybė teiktumėtės vykti drauge su manimi į Valjadolidą, 
o ten būtute mano svečias ir gyventute prabangoje, kaip jums ir dera, 
be jokių rūpesčių. Sostinėje pagarsėtute savo dorybėmis ir susirastute 
sau tinkamą žmoną, prakilnaus kraujo ir turtingą, - Margarita pati pa- 
sikalbėtų su pažįstamomis damomis ir palenktų kurią tekėti už jūsų. 
Meldžiu jūsų šviesybę neatsakyti man šios malonės ir važiuoti drauge, 
nes tyra ir nuoširdi jūsų meilė Margaritai man sako, kad jūsų viešna- 
gė nebus nemaloni jos sužadėtiniui. Laukiu jūsų atsakymo, tikėdama- 
sis, jog atsižvelgsite į mano gerą valią ir taurius polėkius. 

Donas Pedras apsidžiaugė, kad jo sumanymas pavyko: važiuo- 
siąs pas markizą į svečius ir visada būsiąs šalia savo dievinamosios 
gražuolės. Ir atsakė šiais žodžiais: 

— Šviesiausiasis markize, tik jūsų šviesybės meilė ir gera valia 
gali mane išvilioti iš šio miestelio, kame buvau nusprendęs vienišas 
laukti mirties, nes grafas, atsidūręs tokioje padėtyje, kai turi gyventi 
pagal savo rangą, bet stokoja lėšų - įprasta bėda mūsų pragaištingais 
laikais, — norom nenorom priverstas nusišalinti ten, kur visi ir šiaip 
žino, kas jis toks, nors ir vaikščioja be pulko tarnų ir amžinai vilki tą 
patį kuklų apdarą. Kol gyvas niekur nevažiuočiau iš šio miestelio, bet 
negaliu atsispirti jūsų primygtinam prašymui ir įstabiam jūsų dukters 
grožiui, kuris keri širdis panašiai kaip trakietis Orfėjas savo skambią- 
ja lyra užburdavo laukinius žvėris, augalus bei uolas; nuo šios dienos 

aš priklausau jums; nekalbėsiu, kaip dera elgtis su mano rango žmo- 
gumi, nes žinote ir mano karališką kilmę, ir mano titulą. Leisdamas 
man šitaip tarnauti savo gražuolei dukrai, jūs suteikiate didžiausią 
malonę, ir aš mielai priimu jūsų pasiūlymą. 

Toliau jiedu įšneko apie kelionę sostinėn, ir markizas pasiūlė do- 
nui Perui Chiliui joti šalia Margaritos palankino raitam ant mulo, kurį 
jis dovanojąs svečiui; donas Pedras sutiko labai patenkintas, ir marki- 
zas apsidžiaugė matydamas, jog, meilės apakintas, keistuolis nepaiso 
kelionės nepatogumų, nors visi buvo įsitikinę, kad jis panorės važiuo- 
ti palankinu kaip ir markizas arba suvis atsisakys vykti sostinėn. Taip 
jie ir sutarė, o rytojaus dieną donas Pedras padėjo Margaritai įsėsti į 
palankiną džiūgaudamas, kad ji nepaniekina jo pagalbos ir mielai re- 
miasi į jo rankas; tas jausmas neapleido dono Pedro visą kelią nuo 
Ponferados iki pat Valjadolido. 

Donas Pedras linksmino gražiąją damą savo kalbomis, sąmojais 
bei lipšniais žodeliais, ir kiekvienoje užeigoje, apsistojusi nakvynės, 
ji kartojo tėvui, kaip smagu esą, kad su jais vykstąs donas Peras Chi- 
lis Galisas. Paskutinę kelionės dieną donas Pedras nusprendė susiži- 
noti, kaip jo dama žiūri į būsimas vedybas, ir pradėjo užuolankomis 
kalbėti šia tema, idant klausimas nepasirodytų netikėtas; kaip ir visi 
nelaimėliai, pasirengę bet kam išlieti širdį ir pasiguosti, Margarita, 
nors ir žinodama dono Pero Chilio negalę, į klausimą, ar labai norin- 
ti tekėti, atsakė: 

— Pone done Perai Chili, mano pusbrolis Leopoldas, be abejo, tu- 
ri dorybių, už kurias būtų verta jį mylėti, bet man nepatinka viena jo 
yda - jis linkęs lakstyti paskui moteris, nežiūrėdamas į jų padėtį, į tai, 
ar jos kilmingos, ar prasčiokės, ir ši aplinkybė slopina norą tekėti, 
nors galbūt jis pasitaisė po mudviejų susitikimo Ispanijoje ir sutram- 
dė savo žemus geismus trokšdamas mano meilės. Vienas Dievas teži- 
no, kaip man baugu žengti tą žingsnį - ko gali tikėtis ateityje, jeigu iš 
pat pradžių susiduri su tokiais nemalonumais? Nedrįstu būti atžari ir 
prieštarauti tėvo valiai, nes žinau, jog mūsų šeimai ši santuoka pagei- 
dautina; aš jau apsisprendžiau ir dabar tik meldžiu Dievą, kad suža- 
dėtinis, geriau perpratęs mano jausmus, ateitų pagaliau į doros kelią. 

Donas Pedras būtų norėjęs matyti Margaritą ne tokią nuolankią 
ir pasirengusią santuokai — tuomet būtų galėjęs puoselėti daugiau vil- 
čių, nekaip jų dabar turėjo. Vis dėlto atsakė jai su atžvalga ir, ginda- 
mas jos pusbrolį, pareiškė, kad ji galinti tikėtis pasitaisymo, bet sau 
vienas nusprendė stengtis iš paskutiniųjų užkariauti damos širdį ir 
pirma pasitaikiusia proga išpažinti savo meilę. Tą dieną jie atvyko į 
Valjadolidą, be kita ko, pusiaukelėje juos pasitiko Leopoldas. 

Markizas ir jo dukra džiaugsmingai pasisveikino su jaunuoliu, 
bet persirengusiam donui Pedrui džiaugtis nebuvo ko — išvydus dai- 
laus stoto išvaizdų Leopoldą, jam sukilo pavydas ir susvyravo tikėji- 
mas sumanymo sėkme. Markizas supažindino doną Pedrą su sūnėnu 
šiais žodžiais: 

— Susipažinkite, mielas sūnėne, su šiuo bajoru, kuris teikiasi mus 
lydėti nuo pat Galisijos; protu ir dorybėmis jis nusipelno paties nuo- 
širdžiausio palankumo, kokį jam ir parodžiau, juoba kad jo gyslomis 
teka karalių kraujas, jo titulas — grafas Daržinis, o jo valdos tokios 
plačios, jog kiekviename krašte jis turi paklusnių vasalų. 

Leopoldas įsistebeilijo į doną Pedrą ir iš drabužių, taipgi iš var- 
do bei titulo nusprendė, jog tai, matyt, koks juokdarys, kurį markizas 
vežasi pramogos dėlei. Nenorėdamas prieštarauti dėdei svečio aki- 
vaizdoje, jis kreipėsi į doną Pedrą šiais žodžiais: 

— Labai džiaugiuosi, pone grafe, galėdamas su jumis susipažinti, 
ir ypač malonu, kad padarėte tokią paslaugą markizui mano dėdei ir 
mano pusseserei. Drauge su jais siūlau jūsų malonybei savo paslau- 
gas ir draugystę, o kadangi jie taip įvertino jūsų protą bei kitas dory- 
bes, man nieko kita nebelieka, kaip pasekti jų pavyzdžiu. 

Donas Pedras padėkojo Leopoldui už malonę ir taip jam tarė: 

— Be galo branginu visa, kas susiję su gražiąja Margarita, ir nuo 
šiol tokį pat dėmesį pasižadu skirti jūsų malonybei, trokšdamas pel- 
nyti garbę jums tarnauti visą tą laiką, kol ponas pasiuntinys teiksis 
mane svetinti savo pastogėje. 

— Ką? Mums nusišypsojo tokia laimė? — paklausė Leopoldas. — 
Negaliu apsakyti savo džiaugsmo, kad gyvensime po vienu stogu. 

— Nežinau, kaip judu sutarsite, — įterpė markizas. — Juk ponas 
donas Peras Chilis beprotiškai įsimylėjęs jūsų pusseserę, per tą meilę 

mes ir susipažinome. Tiesa, grafas mane patikino, jog, sužinojęs apie 
jos būsimą santuoką, pamilo ją broliška meile ir štai dabar keliauja su 
mumis, kaip tik tokių jausmų vedamas. 

— Šventa teisybė, — pritarė donas Pedras, — ir mums nėra ko būgš- 
tauti; jei nebūčiau jūsų nuraminęs, ko gero, imtumėte gąsčiotis — ir ne 
tik jūs, pats Narcizas būtų sunerimęs, nes niekas pasaulyje negali man 
prilygti nei stotu, nei išmintimi. 

— Iš pirmo žvilgsnio susidariau tokią nuomonę, - atsiliepė Leo- 
poldas. - Tad būsiu ramus, turėdamas jūsų garbės Žodį, nes šiaip jau 
man būtų baugu patikėti pusseserę jūsų globai. 

Taip jie atvyko į sostinę, ir ten, rūmuose, kur turėjo apsistoti pa- 
siuntinys, juos pasitiko daug damų, belaukiančių jo gražuolės dukters. 
Iš palankino Margaritą iškėlė sužadėtinis, ir skausmas vėl persmelkė 
širdį įsimylėjusiam donui Pedrui, jau rimtai pradėjusiam pavyduliauti. 
Tą vakarą visiems, kas susirinko pasveikinti atvykėlių, buvo surengtos 
prašmatnios vaišės — visu tuo pasirūpino galantiškasis Leopoldas, nuo 
pat pirmos dienos pasirodęs dėmesingas ir paslaugus būsimai Žmonai 
ir jos tėvui. 

Tasai jaunikaitis gyveno pasiuntinio rūmuose, ten pat ir donas 
Pedras gavo puikų kambarį, lyg būtų atvykęs ne kaip juokdarys, o kaip 
garbingas svečias, — mat markizas norėjo, kad donas Pedras visada bū- 
tų netoliese ir bet kuriuo metu pakviestas linksmintų ir jį, ir jo aplin- 
kinius. Po vakarienės donas Pedras nuėjo į savo kambarį baisiausiai 
susirūpinęs, kad pakliuvo į tokią painiavą, jog nebeliko vilties įgy- 
vendinti savo sumanymą ir įveikti visas kliūtis, kurių didžiausioji — 
Margaritos ryžtas nusilenkti tėvo valiai, nepaisant nedoro pusbrolio 
būdo. Tarnas Felisianas taipgi neįkvėpė drąsos, net priešingai — ėmė 
priekaištauti, kad jis, donas Pedras, neprotingai pasielgęs: dėl nepa- 
siekiamo tikslo pasirodęs sostinėje juokdario drabužiais, statydamas į 
pavojų savo garbę. Taip jiedu prašnekėjo pusę nakties, ir galiausiai do- 
nas Pedras nusprendė išpažinti Margaritai savo meilę, o jeigu jinai jį 
atstums — pargrįžti Galisijon. 

Ištisą savaitę didikai ir damos važiavo į rūmus išreikšti pagar- 

bos pasiuntiniui ir jo dukrai, ir visą tą laiką donas Pedras linksmino 
svečius šmaikščiais sąmojais, kurie visus žavėjo ir ėjo iš lūpų į lūpas; 

sostinėje pasklido gandas, jog atvykęs toks nepalyginamas juokdarys, 
kokio dar niekas nebuvo matęs. Kai kas patarė pasiuntiniui vesti jį į 
dvarą - girdi, labai patiksiąs karaliui. Tos kalbos pasiekė doną Pedrą, 
jis baisiai susirūstino ir pareiškė, kad jo rango didžiūnams, abejojan- 
tiems, ar karalius deramai priims juos pagal galią ir kilmę, nevalia 
bandyti laimės, idant paskiau nereikėtų užsigauti dėl šalto sutikimo. 
Patyręs, kad donas Pedras nesutinka pasirodyti dvare, pasiuntinys nu- 
sprendė jo neerzinti ir verčiau palaukti patogesnės progos, kai tas bus 
geriau nusiteikęs. 

Kartą sunegalavo abu Leopoldo tarnai, jo meilės nuotykių pati- 
kėtiniai, ir jis, nors ir galėjo atsisakyti savo nedorų įpročių bent jau 
tam laikui, kol turėjo skirti daugiau dėmesio Margaritai, nieko nepai- 
sydamas, vien savo geismų, nusprendė eiti į naktinius žygius, lydi- 
mas Felisiano, nes matė, jog tai patikimas vyras, kurio tvirta ranka 
galima pasikliauti. Tris ar keturias naktis pagret jiedu ėjo į tuos pačius 
namus ir grįždavo paryčiais; Felisianas užsukdavo į vidų, bet nesido- 
mėjo, kas tų namų šeimininkas, ir tik trečią ar ketvirtą naktį, įšnekęs 
su kambarine, kuriai magėjo pasekti savo ponios pavyzdžiu, paklau- 
sė, kieno tie namai ir kas toji dama, sužavėjusi Leopoldą. 

Meilė nelaiko paslapčių, juo labiau kad kambarinė, aišku savai- 
me, klausiama išklojo viską iš panagių; taip Felisianas sužinojo, kad 
namai priklauso jo pono tetai, o dama, nešykštinti malonių, — sesuo: 
Leopoldas davęs žodį ją vesti ir tebežadąs jį tesėti, nes dama su nie- 
kuo nebendraujanti ir nieko nežinanti apie būsimas Leopoldo jungtu- 
ves su pussesere. Patyręs tokią naujieną, rytojaus dieną Felisianas 
pranešė ją savo ponui; donas Pedras apstulbo ir didžiai pasipiktino 
seserim, nors, antra vertus, jam, likimo valia susidūrusiam su Leopol- 
du, varžovo elgesys suteikė vilčių įgyvendinti savo sumanymą — bu- 
vo aišku, jog jis, kilme nenusileidžiąs Leopoldui, kol gyvas nesutiks, 
kad šis vestų kokią kitą damą, o ne jo seserį, kuriai nuplėšė garbę. 
Norėdamas pakreipti įvykius reikiama linkme, donas Pedras liepė Fe- 
lisianui pasakyti kambarinei, jog Leopoldas susižadėjęs su savo pus- 
sesere, ir visokeriopai išliaupsinti jos grožį, kad toji perduotų viską jo 
seseriai, ir nusprendė laukti, kaip toji atsilieps į nuoskriaudą. 

Viskas įvyko taip, kaip numatė donas Pedras, ir artimiausią nak- 
tį donja Blanka — tuo vardu buvo dono Pedro sesuo — kambarinės 
apšviesta, turėjo ilgą ir nemalonų pokalbį su Leopoldu, kuris, steng- 
damasis numaldyti mylimąją, iš paskutiniųjų gynėsi esąs susižadėjęs 
su pussesere ir sutaręs ją vesti. Donja Blanka apsimetė patikėjusi, bet 
sau viena nusprendė rytojaus dieną kuo smulkiausiai viską susižinoti 
ir, taip tarusi, išlydėjo Leopoldą, o šis išėjo labai patenkintas, kad da- 
ma nusiramino, bet pasiryžo prasimesdamas negalia kurį laiką nesi- 
lankyti jos namuose. Tą pačią naktį donas Pedras sužinojo iš Felisia- 
no, kas nutiko tarp donjos Blankos ir Leopoldo, ir didžiai susikrimto, 
kad sesuo leidosi apgaviko įtikinama, tačiau paketino porą dienų pa- 
laukti ir pažiūrėti, ką ji darys, o Felisianui įsakė stebėti toliau. 

Pakalbėjusi su Leopoldu, pavydo kankinama donja Blanka nebe- 
ištvėrė ir panūdo susižinoti teisybę iš patikimo šaltinio — iš paties 
markizo lūpų; ji nusisamdė karietą ir, prisidengusi veidą, atvažiavo į 
rūmus, tik jai nepasisekė — kai ji įžengė į vestibiulį, norėdama pa- 
prašyti kamerdinerį pakviesti pasiuntinį, susidūrė su Leopoldu, kuris 
iškart ją pažino ir sumetė, jog dama atvyko ne ko kito, kaip supažin- 
dinti pasiuntinį su jo, Leopoldo, pažadu ją vesti ir parodyti jo ga- 
rantinį raštą; taip ir buvo, kaip jis manė, nes donja Blanka nakčia tik 
apsimetė patikėjusi Leopoldo žodžiais, kad jis nė neketinąs vesti pus- 
seserės, ir pati sau tarė rytojaus dieną iš pasiuntinio sužinoti teisybę. 
Leopoldas pasitiko ją kuo lipšniausiai, bet, išvydus jos rūškaną veidą, 
jo įtarimai dar labiau sustiprėjo; pasakęs, kad jam reikia su ja pasikal- 
bėti svarbiu klausimu, jis paprašė ją užeiti į kambarį, kur jiems nie- 
kas netrukdysiąs; donja Blanka spyrėsi norinti pirmiausia susitikti su 
pasiuntiniu, o Leopoldas jos neleido tvirtindamas, jog pasiuntinys 
labai užsiėmęs — skaitąs ką tik iš Vokietijos gautą imperatoriaus laiš- 
ką. Ir taip karštai ją meldė pirmiausia pasikalbėti su juo, jog donja 
Blanka pagaliau atlyžo; Leopoldas, nuvedęs ją į dono Pedro kambarį, 
paprašė jį valandėlę pašnekinti damą, kol jisai grįšiąs, ir nuskubėjo 
paruošti dėdės ir pusseserės. Donja Blanka buvo prisidengusi veidą, 
ir donas Pedras jos nepažino, nors iš viso to, ką žinojo, ir įtarė, kad 
čia jo sesuo; Blanka irgi nepažino brolio, nes tasai buvo labai jau 

keistai apsitaisęs, be to, nešiojo akinius, su kuriais atrodė visiškai ki- 
toniškas. Donas Pedras pasodino seserį, paskui, užrakinęs ją kamba- 
ryje, nuėjo pasiklausti Leopoldo, ką šis ketinąs daryti su dama. Leo- 
poldas tuo tarpu ilgokai užgaišo pas dėdę ir nusiuntė tarną pasakyti 
donui Pedrui, kad tas pasišnekėtų su dama ir jos atsiprašytų - girdi, 
turįs skubų reikalą ir negalįs tuojau pat ateiti, tegu palaukianti trupu- 
tį. Donas Pedras grįžo į savo kambarį ir užsirakino duris iš vidaus, 
norėdamas pabūti su dama akis į akį. Tuo tarpu Margarita, patyrusi, 
kad jos pusbrolis vestibiulyje kalbėjęs su kažin kokia dama, šydu pri- 
sidengusia veidą, o paskui nulydėjęs ją į dono Pedro kambarį, degda- 
ma pavydu, panoro sužinoti, kas yra ta nepažįstamoji, o kadangi jos 
kambarys siekėsi su dono Pedro kambariu, kurio durų raktą ji turėjo, 
buvo nesunku patenkinti savo smalsumą: tylutėliai prisėlino ir atraki- 
nusi negirdimai pravėrė duris kaip tik tuo metu, kai į vidų įžengė do- 
nas Pedras ir išvydo seserį - nebijodama, kad ją kas gali pamatyti, ji 
sėdėjo atviru veidu ir laukė Leopoldo. Ji nespėjo užsidengti, ir donas 
Pedras, įsitikinęs, jog priešais jį sesuo, taip jai tarė: 

— Moterie, neverta nešioti prakilnų vardą, paveldėtą iš protėvių, 
ir vadintis mano seserim! Nejaugi tu, nepaisydama padorumo, patikė- 
jai tuščiais žodžiais ir atėjai į šiuos namus žeminti savo orumo ir gar- 
sinti savo gėdos — maldauti to, kuris tave užmiršo, kalbinti to, kuris 
niekšiškai tave apgaudinėja? Jei, meilės apakinta, tu sieki tos santuo- 
kos, juk turi giminių, kuriems galėjai atskleisti savo norą, užuot aklai 
patikėjusi savo garbę Žmogui, Žiūrinčiam į tave su tokia panieka, nes 
tai aišku iš jo elgesio, jei sugebi dar šį tą matyti: jis tave mulkina me- 
lagingais pažadais ir tuo pačiu metu ruošiasi vesti savo pusseserę. Tu 
taip įsimylėjusi, jog viena vienintelė visoje sostinėje nieko nežinai 
apie jo sužadėtuves! Jei šitaip negerbčiau šių namų, čia pat perverčiau 
tave štai šia špaga, kad visos moterys turėtų gerą pamoką! Nejaugi 
neturi nė lašo paklusnumo mūsų tetai, kad įsileidai Leopoldą į jos na- 
mus? Tu ryžaisi statyti į pavojų savo garbę, nors prilygsti jam ir kil- 
me, ir taurumu? Tavo laimė, jog šiuo metu aš atvykau sostinėn, nors 
ir persirengęs juokdariu, — aš pasirūpinsiu, kad Leopoldas iš tavęs 
nepasityčiotų! Sakyk man, lengvatike Blanka, kaip toli pažengė jūsų 

meilė, kad galėčiau imtis atitinkamų priemonių, tik nedrįsk slėpti tei- 
sybės, nes dabar sprendžiamas tavo garbės ir gyvybės klausimas. 

Susisielojusi donja Blanka klausėsi jo žodžių nuleistomis akimis, 
liedama spindinčias it perlai ašaras. Toks didis buvo jos sielvartas, jog 
vargšelė neteko žado ir, tik brolio spiriama, pagaliau trumpai nupasa- 
kojo, kaip Leopoldas pamatė ją vienoje šventėje ir, užsidegęs aistra, 
susižinojo, kur ji gyvena, paskui pradėjo vaikštinėti apie jos namus, 
siųsti laiškus ir, nešykštėdamas švelnių žodelių, įsiprašė į jos namus, 
o vėliau davė žodį ją vesti, prie liudytojų savo ranka parašė garantinį 
raštą, kurį štai čia turinti, ir gavo tai, ko siekė. Taip dama papasakojo 
broliui, kas buvo, ir jis, nenorėdamas dar labiau jos liūdinti, paguodė 
seserį ir pažadėjo priversti Leopoldą tesėti Žodį. 

Gražioji Margarita klausėsi to pokalbio, stovėdama savo kamba- 
ryje prie dono Pedro durų, ir didžiai stebėjosi, jog toks prakilnus 
žmogus ir anaiptol ne pamišėlis, o, sprendžiant iš jo žodžių, neeilinio 
proto, sugalvojo pasirodyti jų namuose ir sostinėje, apsimetęs juok- 
dariu; ji niekaip negalėjo perprasti jo užgaidos, tik miglotas nujauti- 
mas sakė, jog galbūt ji, Margarita, bus paskatinusi doną Pedrą žengti 
tą žingsnį; antra vertus, ją be galo papiktino pusbrolio Leopoldo veid- 
mainiškumas — piršosi jai, davęs tokiai kilmingai damai žodį ją vesti 
ir garantinį raštą; norėdama išblaškyti šias abejones, ji žengė iš ten, 
kur slapčia klausėsi pokalbio, ir donja Blanka nespėjo prisidengti vei- 
do, o jos brolis — nuslopinti pykčio. Vis dėlto, kiek susitvardęs, donas 
Pedras tarė: 

— Vadinasi, jūs įsirengėte čia pasalą, o grožio stebukle, mano šir- 
dies valdove, mano godų karalaite! Klastingai užpuolate nerūpestin- 
gus žmones? Nedera rodytis taip netikėtai, nes grožis, staiga apsireiš- 
kęs visu savo spindesiu, toks pat pražūtingas kaip ir sielvartas. 

— Liaukitės apsimetinėti, mielas pone, — tarė Margarita, — juk 
žinau, kad jūs ne tas, kuo dedatės, ir kad jūsų širdis, draskoma skaus- 
mo, labiau linkusi kentėti vienatvėje, nekaip laidyti sąmojus žmonė- 
se; mano smalsa, pavydo akstinama, atskleidė, kad jūs kur kas dides- 
nis apsimetėlis, nei vaizdavote, o pusbrolis Leopoldas — baisesnis 
klastūnas, nei galėjai spręsti iš jo apgaulingų meilės Žodelių. Aš 

nusprendžiau galų gale išblaškyti visas abejones ir išgauti iš jūsų, 
kaip įspėti mįslę, kurią užminėte savo elgesiu; bet visų pirma norė- 
čiau, kad ši dama, jūsų sesuo, malonėtų į mano kambarį, o jūs pasa- 
kytute Leopoldui, jog jinai jo nesulaukusi, išėjusi netverdama apmau- 
du, ir buvę neįmanoma jos sulaikyti. Visa kita padarysiu aš. 

Ji nusivedė donją Blanką į savo kambarį ir guosdama pasakė, kad 
per daug neimtų širdin Leopoldo paniekos ir brolio rūstybės — viskas 
būsią gerai, ir jai nesą ko nusiminti. Palikusi Blanką kambarinių glo- 
bai, Margarita grįžo pas doną Pedrą, ir šis, iš pradžių krimtęsis, kad 
dama jį taip netikėtai užklupo ir patyrė jo sesers nešlovę, dabar netgi 
džiaugėsi, jog Margaritos pavydas ir smalsa nuplėšė nuo jo veido 
juokdario kaukę ir atskleidė Leopoldo apgaulę. Taigi, Margantai pasi- 
rodžius, labai nudžiugo, ir iš veido buvo numanu, kas darosi jo širdy- 
je; Margarita paprašė jį sėsti, atsisėdo pati ir prabilo šiais žodžiais: 

— Jau kuris laikas mane kamuoja tiek abejonių ir aš taip kenčiu 
dėl pusbrolio dviveidiško elgesio, jog noriu jums pasiguosti ir prašy- 
ti, kad padėtute man išsiaiškinti daugel dalykų. Visų pirma, kodėl gy- 
venate toli nuo sostinės, pasi garsinęs tenai proto netekusiu žmogum; 
antra vertus, kaip jūs drįstate apsimetęs pajacu, juokdariu pasirodyti 
mieste, kur gyvena jums artimas ir toks dorybingas asmuo kaip jūsų 
sesuo donja Blanka? Juk, būdamas tokios kilmės, kaip kad numanau, 
turėjote pagalvoti, jog žeminate savo orumą, dėdamasis pajuokos ver- 
tu keistuoliu ir pokštininku ir linksmindamas Žmones sąmojais, apsi- 
taisęs šiuo apdaru. Man regis, turėjote kokį svarbų tikslą taip elgda- 
masis, ir aš norėčiau, kad jį atskleistute ir išblaškytute visas mano 
abejones. 

Gražioji Margarita nutilo, ir donas Pedras, paklusdamas jos va- 
liai, tarė taip: 

— Žavingoji dama, jūs tikriausiai žinote, nors pati to ir nepatyrėte, 
kad Amūras - visagalis dievas, todėl kiekvienas žmogus, kurio širdy- 
je jis sukursto aistrą, stengiasi iš paskutiniųjų ją patenkinti, prasimano 
visokių gudrybių ir išbando visus kelius, kad tik pasiektų tikslą. Tasai 
sparnuotas dievas, kurio vasalais tampa visi jo taiklių strėlių perver- 
tieji, viena jų sužeidė man krūtinę, kai išvydau jūsų nežemišką grožį 

gimtojoje Viljafrankoje; susižinojau, kas esate, kad ketinate ištekėti ir 
kad jūsų tėvas tuo didžiai patenkintas, o jūs ne per labiausiai tuo 
džiaugiatės išmanydama Leopoldo būdą, — tai išgirdau iš jūsų pačios 
lūpų. Man atsi gavo širdis, ir nors vedybų klausimas jau buvo iš esmės 
išspręstas, ryžausi, kaip matėte, taip neįprastai išmėginti laimę; pa- 
myniau po kojų savo rangą, taurų vardą bei kilmę, pasiverčiau juok- 
dariu keistybių pilna galva, kad tik galėčiau suartėti su jumis ir jūsų 
tėvu; man pasisekė, tačiau iš pagarbos jums nedrįsau išpažinti meilės, 
būgštaudamas, jog nepatikėsite manimi, juoba kad ir jūsų jungtuvių 
diena vis labiau artėjo. Bėda, ištikusi mano seserį, ir pavydas atvėrė 
jums akis, ir dabar galiu prisipažinti, jog esu donas Pedras Osorijas i 
Toledas, kilęs iš prakilnios giminės, kurią dabina Viljafrankos ir As- 
torgos herbai; mano krūtinę puošia Alkantaros ordino ženklas, kurio 
nusipelniau už karo žygdarbius, ir neilgai trukus tikiuosi gauti dvarą. 
Pasisakiau jums savo vardą ir drąsią svajonę ir dabar prašau atleidi- 
mo — meilė ir jūsų nežemiškas grožis pateisina mano sumanymą, ku- 
ris, paslydus mano seseriai, atskleidė jums teisybę apie pusbrolį, o 
mane padarė laimingą. Žmogus, turįs grąžinti jai gerą vardą, tesės 
duotą žodį, arba aš atsisveikinsiu su gyvybe. 

Margaritą apstulbino persirengusio įsimylėjėlio pasakojimas, ir ji 
negalėjo nepripažinti ir neįvertinti jo jausmų, visa širdimi jau linko 
prie jo, įžeista ir papiktinta veidmainiško pusbrolio elgesio. Ir taip 
jam atsakė: 

— Didžiai gerbiamas done Pedrai, dėl tokio menkniekio kaip ma- 
no skurdus grožis jūs ryžotės žygiui, pragaištingam jūsų geram vardui 
ir padėčiai; gerbiu jūsų potroškius ir anaiptol jų nesmerkiu, nors, man 
regis, jūsų dorybės vertos kur kas didesnio dalyko nekaip mano mei- 
lė. Mane skaudžiai užgavo pusbrolio nepagarba, bet jis už tai užsimo- 
kės mane prarasdamas, nes, mano nuomone, jeigu prieš pat jungtuves 
vyras nesugeba sutramdyti savo geismų, vadinasi, jam nemalonu ma- 
ne vesti; kokia laimė, kad atsiskleidė toji apgaulė, prieš užsimezgant 
saitams, kuriuos atmegzti gali tiktai mirtis; dabar žinau savo pusbrolio 
būdą ir jo menkystę, žinau taipgi, kokius jausmus puoselėjate man 
savo širdyje, ir niekad nepamiršiu, už ką turiu būti jums dėkinga. 

Donas Pedras buvo bepuoląs prie Margaritos kojų, bet ji neleido; 
tad nužemintai padėkojo jai už suteiktą ir pažadėtą malonę, o tai, ką 
jiedu nusprendė daryti, sužinosite vėliau. 

Margarita nuėjo pavaišinti viešnios ir imtis žygio, aptarto su do- 
nu Pedru. Įsimylėjėlis palaukė Leopoldo, o kai tas grįžo, kokiam pus- 
valandžiui praslinkus po jųdviejų pokalbio su Margarita, ir paklausė, 
kur dingo jo globai patikėta dama, donas Pedras atsakė, jog dama, jo 
nesulaukusi, išėjo, nors jis ir stengęsis ją sulaikyti. 

— Ir gerai, kad ilgai užtrukau, — tarė Leopoldas. — Kaip tik to ir 
norėjau, kad paliktų mūsų namus toji moteriškė, kuri niekaip neatsto- 
ja nuo mano galvos. Laimė, kad ji nesusitiko dėdės, o būtų jiedviem 
išėjusi labai nemaloni kalba. 

Donas Pedras dar jį paklausinėjo su įprastu sąmoju, norėdamas šį 
bei tą išpešti, ir nors Leopoldas išsisukinėjo, vis dėlto buvo aišku, ką 
jis galvoja; donas Pedras taip pasipiktino Leopoldo panieka seseriai, 
jog vos susitvardė neparodęs savo rūstybės su nuoga špaga. 

Margarita, grįžusi pas Blanką, smulkiai išsiklausinėjo apie jos 
meilės ryšį, savo akimis pamatė pasižadėjimą ją vesti ir vėlei nusiste- 
bėjo Leopoldo dviveidiškumu. Paskui Margarita nusiuntė kambarinę 
pakviesti tėvo, o kai tas atėjo, pasilikusi su juo akis į akį, tarė: 

— Visados būdavo tėvų įprasta atsiklausti dukters noro, peršant 
jai vyrą, nes nedora be meilės sujungti dviejų Žmonių visam gyveni- 
mui; daugelis tiki, jog, keičiantis padėčiai, keičiasi ir vyro būdas, bet 
tokie dalykai atsitinka labai retai, todėl neatsargiai elgiasi tas, kuris 
užsi merkia ir nuolankiai žengia išmėginti laimės. O dar neatsargiau 
tas, kuris eina prie altoriaus įsitikinęs, jog iš to nebus nieko gera. Ma- 
no tėve ir valdove, aš visada buvau tau paklusni ir nedrįsau stoti prieš 
tavo valią, nors Žinojau, jog Leopoldo būdas man toks nepriimtinas, 
kad mudviejų santuoka nieko dora nežada. Aš paklusau žinodama, 
kad galiu susitikti vyrą, kuris man būtų labiau prie širdies ir nenusi- 
leistų nei kilme, nei turtu; paklusau, nes mačiau, kad jūs geidžiate tos 
santuokos; po sužadėtuvių jūs išsiuntėte Romon žygūną prašyti vedy- 
bų leidimo, ir tuo metu, kai pusbrolis, rodos, turėjo dar labiau mane 
mylėti ir garbinti, jis elgėsi priešingai: davė Žodį vesti vieną damą, 
kurią tuojau savo akimis pamatysite. 

Ji pašaukė donją Blanką iš savo kambario, ši atėjo, atsisėdo šalia 
jųdviejų, ir Margarita kalbėjo toliau: 

— Štai šią damą, pone, mano pusbrolis raštu pasižadėjo vesti ir 
taip palenkė ją paaukoti savo garbę; ji atsinešė čionai tą raštą, norė- 
dama pasikalbėti su jumis ir išsakyti savo nuoskaudą, bet Leopoldas 
ją sulaikė ir neleido eiti pas jus, uždaręs mūsų svečio kambaryje. Aš 
sužinojau, kas atsitiko, o būdama smalsi, atsistojau savo kambaryje 
prie svečio durų, nusiklausiau jųdviejų pokalbį, ir man tarsi akys 
atsivėrė; tada Žengiau į vidų ir atsivedžiau šią damą į savo kambarį, 
norėdama pranešti jums tai, ką girdėjote. Ji labai aukštos kilmės, 
dviejų garsiausių Ispanijos giminių — Osorijų ir Toledų — palikuonė, 
ir ketina kreiptis pagalbos į giminaičius, turinčius didelę įtaką sosti- 
nėje, kad tie išardytų mano jungtuves. Iki šiol aš klausiau jūsų, tėve, 
bet dabar jūs pats nepageidausite, kad vykdyčiau jūsų valią; verčiau 
aš įstosiu į patį vargingiausią čionykštį vienuolyną ir sulauksiu ten 
mirties, nekaip tekėsiu už pusbrolio. 

Pasiuntinį apstulbino dukters Žodžiai; jis perskaitė donjai Blankai 
išduotą raštą, įsitikino, jog to pakanka numatytoms vedyboms atšauk- 
ti, ir nusprendė nutraukti visą ruošą, o sūnėną nedelsiant iškraustyti iš 
namų. Išlydėjęs damas, markizas pašaukė Leopoldą, parodė jam pasi- 
žadėjimą vesti Blanką ir paklausė, ar tas pažįstąs raštą; sutrikęs ir per- 
simainęs Leopoldas bandė jo išsiginti, bet pasiuntinys liepė neišsisu- 
kinėti — jis paimsiąs kitus Leopoldo laiškus ir, palyginęs juos su šiuo 
raštu, įrodysiąs, jog parašas visur vienodas. Pagaliau Leopoldas prisi- 
pažino, jog parašė šį pasižadėjimą, aistros apakintas, bet veikiau būtų 
galvą padėjęs, negu tesėjęs Žodį. Donas Pedras girdėjo visą pokalbį, 
saugiai pasislėpęs, — dabar jis vilkėjo kitu apdaru, labai prašmatniu, su 
Alkantaros ordino kryžium ant durtinio ir apsiausto. Išgirdęs šiuos 
Leopoldo žodžius, jis nebeištvėrė, žengė į kambarį ir tarė: 

— Pone Leopoldai, jums derėjo gerai apgalvoti, ką sakote, ir ne- 
užmiršti jūsų paniekintos damos vardo, nes kilme ji prilygsta jums; 
tai mano sesuo, tad man privalu ją globoti ir ginti; jei netesėsite duo- 
to žodžio, štai čia prie šalies turiu špagą, ir jums belieka arba įvykdyti 
savo pažadą, arba atsisveikinti su gyvybe. 

Leopoldas atkirto, jog šiuo požiūriu jau viską apsvarstęs, kas 
svarstytina, ir jog jokiais grasinimais jo nepriversią daryti to, ko jis 
nepageidaująs. Donas Pedras įtūžęs iškvietė Leopoldą dvikovon,; įsi- 
liepsnojo ginčas, įbėgo damos ir puolė jų skirti, įsakiusios uždaryti 
visas duris, idant vyrai negalėtų išeiti iš rūmų. 

Kilus ginčui, pasiuntinys iš pradžių nepažino dono Pedro su 
prašmatniu apdaru, ordino apsiaustu ir be įprastinių akinių, pamanęs, 
jog tas vyras bus atsekęs savo seserį, bet įsižiūrėjęs suprato, jog sūnė- 
ną dvikovon kviečia svečias, kurį jis laikė juokdariu. Margarita paste- 
bėjo, kad apstulbęs tėvas neatplėšia akių nuo dono Pedro, sumetė, kas 
atsitiko, ir tarė: 

— Tėve, žmogus, kurį matote šiuo prašmatniu apsiaustu, ką tiktai 
vilkėjo kitu, juokingu apdaru: mus linksmino sąmojais donas Pedras 
Osorijas i Toledas; nuraminkite juos ir sužinosite, kas jį paskatino ši- 
taip apsitaisyti. 

Pasiuntinys dar labiau nustebo ir, ko gero, būtų pareikalavęs iš 
pagrindų išaiškinti, kas čia darosi, jeigu jam nebūtų sutrukdę abu 
bajorai, kurie stovėjo su špagomis rankose, pasiryžę rūmų kambarį 
paversti dvikovos vieta. Markizas ėmė švelniais žodžiais įkalbinėti 
sūnėną nesikratyti to, kas žada jam naudą, nes atsisakymas duoto žo- 
džio užtrauktų aibę negandų; be to, patarė per daug juo nesikliauti — 
jam esą aišku, jog sūnėnas pasielgęs negražiai ir skaudžiai užgavęs 
damą, todėl jis, markizas, jo neužstosiąs ir netgi padėsiąs priešingai 
pusei jį apvesdinti; na, o dėl Margaritos turįs jį apvilti ir griežtai 
pareikšti, kad jinai niekados nebūsianti jo žmona, nes, didžiai įsižei- 
dusi dėl jo nedorybingumo, nejaučianti jokios pareigos tekėti už ne- 
mielo žmogaus. Leopoldas pamatė, jog visi keliai atkirsti ir gyvybei 
gresia pavojus, ir norom nenorom turėjo paklausyti dėdės: vėl pada- 
vė ranką donjai Blankai ir apkabino jos brolį pagaliau sužinojęs, kas 
jis toks iš tikrųjų. Tuomet Margarita papasakojo tėvui, kaip donas 
ir pridūrė, jog laiko savo pareiga atsilyginti jam už tokį galantišką 
poelgį, aišku, jeigu tėvas pritarsiąs jos sprendimui. Markizas mielai 
pritarė, ir jiedu padavė vienas kitam rankas. 

Taip išsipildė dono Pedro svajonė, po dviejų savaičių įvyko ves- 
tuvės, į kurias susirinko sostinės aukštuomenės žiedas; vakarop buvo 
surengtos miklumo varžybos, o sutemus — jotynės su deglais. Kara- 
lius pagerbė abu bajorus savo malonėmis, ir jie gyveno Ispanijoje su 
savo žmonomis ilgai ir laimingai. 


Visiems labai patiko novelė, kurią papasakojo Garseranas — tuo 
vardu buvo vagis; ji išblaškė nuobodulį ir Rufinai, iš gretimo kamba- 
rio sekusiai pasakojimo giją. Krispinas ja didžiai pasitikėjo, todėl 
drauge su bendrais nesivaržydamas aptarė, kaip apiplėšti namus, va- 
gių žiniomis, pertekusius turto; Krispinas, patyręs ir visų gerbiamas, 
vieniems pasiūlymams pritarė, kitiems — ne, nurodydamas kokią nors 
kliūtį; jis buvo gaujos galva, ir niekas nedrįso jam priešgyniauti. Atėjo 
metas gulti, tą vakarą nespėję pasiskirstyti grobio, nusprendė dalybas 
atidėti kitam kartui, o visą labą tuo tarpu palikti pas atsiskyrėlį, patiki- 
mą vogtų daiktų sargą. 

Bendrams sugulus, Krispinas, prieš eidamas miego, panoro pasi- 
matyti su Rufina ir palinkėti jai saldžių sapnų ir labai nusidžiaugė, pa- 
sitiktas jos kur kas mieliau nekaip paprastai; paklausė ją, kaip jai pa- 
tiko novelė; Rufina atsakė, jog labai patiko ir jog dar kelios tokios pat 
visai išsklaidytų jos liūdesį. 

— Nesikrimskite, širdele, — išdrįso jai pasakyti klastingas veid- 
mainys, — tokių pramogų turėsite į valias, o ir pinigo jums šičia ne- 
trūks, jeigu tik sušvelninsite savo rūstybę. 

Rufina sumetė, kad jau metas liautis liūdėjus ir rodžius rūškaną 
veidą, ir nuo tos nakties pasidarė lipšnesnė apsimetėliui, taisydamasi 
švariai išgrandyti jo podėlius. Krispinas nuėjo gulti, puoselėdamas 
viltį, jog neilgai trukus toji tvirtovė pasiduos, nes svarbiausias žings- 
nis žengtas: šventumo kaukė nuplėšta, ir ji pamatė jo tikrą veidą. 

Rytojaus dieną, dar neišaušus, visrakčių meistrai paliko atsisky- 
rėlio būstą ir iškeliavo manytis dorų žmonių sąskaita. Krispinas išpė- 
dino į miestą prašyti išmaldos, atsisveikino su Rufina, ir ji pavedė 

jam sužinoti, ar Malagoje nesą jos brolio, nurodžiusi, kaip jis atrodo 
iš veido ir stoto — skirtingai nei atrodė Garajis. Atsiskyrėlis užrakino 
ją būste, bet ji nėmaž nenusiminė, nes iš Kordobos atsivežė visrakčių, 
nukaltų genujiečio spynoms rakinti. 

Rufina pasiliko viena, o jųdviejų su Garaju buvo sutarta, jog, vos 
išvydęs Malagoje brolį Krispiną, jis beregint atskubės pas ją; taip jis 
ir padarė, atjojęs raitas ant vieno iš dviejų arklių. Rufina jau laukė at- 
rakinusi duris ir keliais žodžiais papasakojo apie atsiskyrėlio draugus, 
apie jo aistrą ir vagių rankomis dailiai sukuoptą krūvą pinigų, kuriuos 
jis laikąs paslėpęs savo būste. Rufina norėjo taip apkraustyti Krispi- 
ną, kad jam nebeliktų nė pinigėlio, tad paliepė Garajui nedelsiant 
grįžti į miestą ir parūpinti jai migdomųjų miltelių — ketinanti iškrėsti 
vienuoliui atsakantį pokštą, — taip nuo šio vakaro kas naktį budėti su 
arkliu netoli būsto, ir nurodė tą vietą, gerai matomą pro langutį. Ga- 
vęs įsakymą, Garajis akimirksniu sulakstė į Malagą ir spėjo atvežti 
Rufinai miltelius, dar neparėjus Krispinui, nes tasai kiaurą dieną pra- 
šė išmaldos ir tik apybrėkšmiu grįžo namo. Šįsyk Rufina pasitiko jį 
linksma, prikalbėjo galybę švelnių žodelių, kurie didžiai paglostė jam 
širdį, — tolyn labyn degė meile atsiskyrėlis gražiajai viešniai; Krispi- 
nas parodė jai išmaldą, gerų žmonių paaukotą, ir vieną gražų daikčiu- 
ką, nugvelbtą be šeimininkų žinios: du sidabrinius ąsotėlius ir perlų 
vėrinį — juos stačiai brukte įbruko į rankas žiopliai, nė neįtarią, kokie 
ilgi atsiskyrėlio pirštai; Krispinas tuojau pat padovanojo vėrinį Rufi- 
nai ir švelniai prišnekino juo pasidabinti kaklą. Ji padėkojo už dovaną, 
o paskui jiedu draugiškai pavakarieniavo, o vietoj deserto pasimėgavo 
meilės pokalbiu; Krispinas nelabai nuliūdo išgavęs vien pažadus, nes 
turėjo viltį, kad jie veikiai išsipildys ir apvainikuos jo svajas. 

Vagys buvo sutarę ateinančią naktį susirinkti, nors Krispinas ir la- 
bai tam priešinosi tikindamas, jog laimikį saugąs kaip akį kaktoje; jis 
anaiptol negeidavo svečių tą naktį, netgi sugalvojo, kaip jų nusikratyti: 
išprašysiąs juos prasimetęs tariamai iš miesto gauta žinia, jog algva- 
silai medžioją vieną žmogžudį, o kadangi tokiu atveju jie nepaisą nė 
švento prieglobsčio teisės, jis būgštaująs, kad jie, ko gero, užgriūsią 
į būstą ir nutversią ne vieną Iš jų draugijos, jau seniai teisingumo 

žinomą ir paieškomą. Šio luomo žmonės lengvai patiki tokiomis kal- 
bomis, tad ir dabar patikėjo savo vadeiva ir išgūžėjo iš būsto, palikę 
Krispiną vienu du su dama, kuri žadėjo tą naktį apdovanoti jį savo ma- 
lonėmis, ir jis, apdujęs iš laimės, laukė nesulaukdamas tos valandėlės, 
kada gražuolė atsilieps į jo meilę. Atėjo vakarienės metas, ant stalo 
radosi karališkos vaišės, nes Krispinas iš anksto prinešė paukštienos 
ir jųdviejų puotai parūpino odmaišį švelnaus vyno, paties geriausio, 
kokio tik buvo Malagoje. Jis paruošė vakarienę, padedamas Rufinos, 
kuri mielai ėmė taisyti paukštieną, padengė stalą, ir pradėjo abu šaunų 
pokylį; tostai sekė vienas kitą, verstoji Rufina pilstė vyną, žiūrėdama, 
kad Krispino taurėn kiekvienąsyk būtų įberta žiupsnelis migdomųjų; 
vienuolis gėrė neraginamas, į vakarienės pabaigą visai nusitašė ir už- 
migo kaip negyvas; Rufina patikrino, ar jis kietai miega, patampė už 
ausų ir nosies, bet lygiai taip pat būtų galėjusi pažadinti lavoną; įsiti- 
kinusi, jog Krispinas nepabus, nukopė į rūsį ir iššlavė iš skrynių visus 
pinigus, o jų ten buvo nemaža; paskui supylė monetas į drobinius mai- 
šus, tvirtai užrišo virvėmis ir sukišo į odinius balnakrepšius, pavogtus 
drauge su pinigais iš vieno gyvulių pirklio, skerdienos tiekėjo; tuomet 
išėjo į lauką, ir sulig jos ženklu beregint atjojo Garajis; Rufina papa- 
sakojo, kas nutiko, jiedu išvilko maišus su pinigais, o brangenybes, 
kad ir apgailestaudami, turėjo palikti — galėjo veikiai įkliūti, pardavę 
kokį dailų daikčiuką, ir visas triūsas būtų nuėjęs perniek. 

Užkėlę balnakrepšius ant arkliuko, jiedu sėdo raiti ir nujojo į Ma- 
lagą, didžiuodamiesi, jog taip gražiai apkraustė sukčiausią Europos 
vagį. Atvykę Malagon, apsistojo užeigoje, kur gyveno Garajis, tačiau 
nei tą naktį, nei rytojaus dieną Rufina niekam nesirodė. Ji žinojo, kad 
vagys buvo sutarę su savo vadeiva Krispinu susirinkti jo būste po 
keturių dienų, ir sugalvojo iškirsti jiems likštį, bet apie tai kalbėsime 
vėliau, o dabar mane šaukia Krispinas, kurį palikome bemiegantį. 

Visą naktį jis pramiegojo užsikniaubęs ant stalo, ten pat, kur va- 
karieniavo, ir pasibudo, jau gerokai įdienojus; nė nenumanydamas, 
kas nutiko naktį, jis pašaukė Rufiną ir beregint prisiminė, jog užmi- 
gęs pražiopsojo ilgai lauktą progą; susikrimtęs ėmė balsu šaukti gra- 
žuolę, bet klastūnės nebuvo nė kvapo; puolė jos ieškoti, išnaršė visą 

būstą, koplytėlę, rūsį, išbėgo į kiemą, pamatė, jog vartai užrakinti, ir 
nustėro pamanęs, jog Rufiną bus ištikusi kokia nelaimė; šoko ieškoti 
iš naujo ir tada pastebėjo, kad skrynios atvožtos ir švariai išgrandy- 
tos; sumetė, jog tai Rufina bus susišlavusi visus pinigus ir su jais pa- 
bėgusi; vis dėlto jam dingtelėjo mintis, kad ji, ko gero, slapstosi kur 
nors netoliese, nes vargu ar išdrįso keliauti tamsią naktį; iššniukšti- 
nėjo visus pakampius, bet veltui darbas — gavo nuryti kartų pipirą, 
įtūžęs iš apmaudo, kad jį, užkietėjusį vagį, apdūmė silpna moteris, 
apsuko galvą įteikliais žodžiais ir glamonėmis, pasigviešusi jį ap- 
kraustyti. Tą pačią dieną jis nuėjo į Malagą, tikėdamasis ją nutverti; 
mieste susitiko Garajį, bet kadangi jo nepažinojo ir akyse nebuvo ma- 
tęs, tik kojas numynė be reikalo. 

Tuo tarpu Rufina ir Garajis taisėsi kelionėn į Kastiliją, tačiau 
klastūnė norėjo prieš išvykdama iškrėsti dar vieną šunybę veidmai- 
niui atsiskyrėliui. Ji žinojo, kurią dieną vagių sutarta susirinkti atsi- 
skyrėlio būste, toje piktadarių lindynėje, tad nusprendė valdžiai nu- 
rodyti jo lūšnelę, kad visus suimtų ir nubaustų kaip pridera. Rufina 
parašė laišką korechidorui, nusakė, kur ir kada juos galima užklupti, 
ir tada su Garaju išvyko iš Malagos linkui Toledo. Paliksime juos ke- 
lyje ir papasakosime, ką darė korechidoras: gavęs laišką, jis palaukė 
vakaro ir su savo vyrais išžygiavo prie atsiskyrėlio būsto; paliepęs jį 
apsupti, korechidoras įėjo į vidų ir aptiko Krispiną, nėmaž nesitikintį 
svečių; vyrai iškratė namus, nusileido į rūsį ir užklupo visą gaują; ten 
pat rado virvinių kopėčių, kablių, visrakčių, žodžiu sakant, visokiau- 
sių vagių amato įnagių, o skryniose — sidabro indų bei brangenybių — 
įkalčius, aiškiai rodančius, kuo vertėsi tie dorybingieji žmonės. Kore- 
chidoras liepė visus suimti ir kietai surišti rankas. Krispinas buvo taip 
persigandęs, jog klausinėjamas negalėjo nė žodžio išdaužti, ir kore- 
chidoras jam tarė: 

— Ak tu, nevidone, bjaurus apsimetėli, dediesi šventuoliu, o plė- 
šikauji! Nejaugi tau negana tos gausios išmaldos, kurios nešykšti gai- 
lestingi Žmonės, idant gyventum ištekliuje ir šioje gražioje vietoje 
tarnautum Viešpačiui? Betgi ne, tau magėjo griebtis šlykščiausio 
amato pasaulyje! Dabar pakliuvai į mano rankas ir drauge su bendrais 
nukeliausi tiesiai į kartuves. 

Plėšikus nuvarė į miestą, netrukus įvyko teismas, ir visiems pa- 
skelbė mirties nuosprendį, nes jie prisipažino padarę daug nusikalti- 
mų, nors visą kaltę ir vertė Krispinui — girdi, jis nurodinėjęs kur ir ką 
vogti, rakinęs namų duris. Krispinas didvyriškai ištvėrė kankinamas 
ir viską griežtai neigė, bet tas jo neišgelbėjo nuo mirties nuospren- 
džio. Vis dėlto jam pavyko pasprukti iš kalėjimo. Po teismo jį pakir- 
to baisinga karštligė, todėl atidėjo bausmę, nors visus bendrus ir pa- 
korė. Kartą, prieš pat nuosprendžio vykdymą, jis pabėgo iš kalėjimo 
koplyčios vidury dienos, persirengęs moteriškais drabužiais. Daug 
triukšmo sukėlė jo pabėgimas, nukentėjo ir kalėjimo viršininkas, ku- 
ris, apkaltintas, jog paleidęs kalinį už kyšį, pats pakliuvo į belangę 
ir sėdėjo tol, kol pavyko išsiteisinti, nurodžius Krispinui moteriškus 
drabužius parūpinusį žmogų, kuris už tai buvo išsiųstas į galeras. 

KETVIRTA KNYGA 


Tuo tarpu Rufina ir Garajis, lėkdami kiek įkerta, su visu lobiu at- 
vyko į imperatoriškąjį miestą Toledą, kame galvojo įsikurti; Rufina 
ketino pradėti prabangų gyvenimą, kad pelnytų aplinkinių pagarbą, 
Garajį pagarsino savo tėvu; nusisamdė jiedu gražų namą turtingame 
kvartale, įsitaisė šeimyną — vergę jau buvo nusipirkę Malagoje, o čia 
paėmė tarnaitę, pažą ir rūmininką iš nuskurdusių bajorų; ji apsi gerbė 
našlės apdaru, Garajis — ištaigiu drabužiu, pasiskelbė donu Cheroni- 
mu, o ji — donja Emerensiana; pasisavino Menesesų pavardę, saky- 
dami, jog kilę iš prakilnios giminės, didžiai garsingos Portugalijoje; 
užėmusi geidžiamą padėtį visuomenėje, Rufina įsigijo apystatą, pride- 
ramą kilmingai našlei, jos namuose pradėjo lankytis damos iš kaimy- 
nystės, be galo patenkintos jos vaišėmis bei prielankumu; kai kurios jų 
labai su ja susidraugavo, patikėjusios, jog Rufina - grynas auksas, jei 
auksu žiba, ir jog tikrai kilusi iš garsingosios Menesesų giminės. Ru- 
fina vaikščiojo į katedrą, rodėsi dykinėjantiems jaunikaičiams, kurie 
laikė ją naujai atvykusia oria dama, o kadangi buvo dailaus veido, vei- 
kiai jos gatvėje radosi nemaža garbintojų. Tuo tarpu, kol ji žvalgo, ku- 
ris iš jų turtingesnis, ketindama ir tam padaryti kokią klastą, palikime 
ją sykiu su meilės ištroškusiais jaunikaičiais ir grįžkime Malagon, kur, 
kaip Žinome, klajoja iš kalėjimo pasprukęs brolis Krispinas. 

Taip apsukriai atgavęs laisvę, Krispinas neliko Malagoje, o pa- 
traukė į netolimą giraitę, praleido ten visą dieną ir sutemus nuskubė- 
jo į būstą, kame gyveno tais laikais, kai visa Malaga laikė jį doru 
krikščioniu; būstą jau buvo perėmęs kitas atsiskyrėlis, bažnyčiose 
renkąs išmaldą prieglaudos labui, tačiau ten nesikėlė - laukė, kol tin- 
kamai bus įrengtas. Krispinas, kaip sakėme, priėjo tą būstą ir iš pietų 
pusės šalia akmenų krūsnies — tam tyčia sukrautos vietai paženklinti — 
miške išsilaužtu mietu ėmė rausti Žemę ir išsikasė maišą dublonų, sa- 
vąją grobio dalį, kurią ten slėpė, per dalybas kaip gaujos vadeiva 
išplėšdamas didžiausią kąsnį. Pasiėmęs tuos dublonus, o jų buvo apie 
penkis šimtus, jis patraukė į Chaeno miestą, kame gyveno draugas, ir- 
gi ilgų pirštų meistras; šis žinojo, jog Krispinas pabėgo iš kalėjimo, 

kaip žinojo ir anksčiau jį įkliuvus, ir tuomet labai bijojo, kad tasai, pa- 
sodintas ant kankinimo kumelės, jo neįduotų, nes kartu dalyvavo ne 
viename žygyje. Draugas apsidžiaugė pamatęs Krispiną, nors tas ir 
pasirodė apsiskarmaliavęs — mat su abitu iškart turėjo atsisveikinti 
kaip nevertas juo vilkėti, o pavilkiniai perdėm sudrisko; tačiau ši bė- 
da buvo veikiai pataisoma: Krispinas davė pinigų savo draugui, kad 
nupirktų jam padorų spalvingą drabužį, ir pasidarė visai kitas žmo- 
gus, kai naujai apsitaisė, prisijuosė špagą ir apsikarpė barzdą, sieku- 
sią veik iki juosmens. Šitaip išsipustęs, palaimingasis Krispinas kele- 
tą dienų pasišvaistė po miestą, kol pasitaikė geras kirtis Anduchare; 
laimikį jiedu pasidalijo sąžiningai, pagal taisykles, bet neilgai trukus 
Krispinas nugirdo kalbas, jog nukentėjėlis ėmęsis Žygių surasti plėši- 
kus, ir nusprendė nešti kailį, kol neįkliuvo kaip Malagoje, iš kur išsi- 
gelbėjo tik per stebuklą. Nepamiršęs pasiimti pinigų, drauge su vienu 
valensiečiu, dailiu stotingu vyruku, pasidavė į Toledą, kur anksčiau 
buvo lankęsi kartą kitą ir nesibaimino, kad juos kas gali pažinti. Va- 
lensietis buvo vardu Chaimė, tėvas jo kurpiavo Valensijoje, o sūnelis, 
pradėjęs krėsti visokias šelmystes su daiktais, šeimininkų blogai pa- 
dėtais, gavo atsisveikinti su gimtine; buvo jis dvidešimt ketverių me- 
tų, skaistaus veido, šviesiaplaukis, malonaus būdo, bet svarbiausia — 
buklaus proto ir baisus klastūnas, velnio neštas ir pamestas. Rengėsi 
iš savo aukų kišenės labai madingai ir prašmatniai. Ir štai vieną die- 
ną jiedu su Krispinu nuėjo klausyti Mišių į katedrą, o toje pat navoje 
pasitaikė Rufina, Tolede žinoma donjos Emerensianos vardu; Krispi- 
nas beregint ją pažino ir didžiai nudžiugo, o pats pasistengė nesimai- 
šyti jai po akių, kad nepažintų, bet veltui būgštavo: skusta barzda ir 
nauju apdaru jis nė iš tolo nepanėšėjo į aną atsiskyrėlį su abitu. Jis pa- 
rodė Chaimei dailiąją našlę, patarė ją pasekti ir susižinoti, kur gyve- 
na; valensietis veikiai susidorojo su pavedimu, o iš kaimynų patyrė, 
jog vardu ji Emerensiana de Meneses, atkilusi iš Badachoso kartu su 
tėvu. Krispinas įtūžo prisiminęs, kaip toji gražuolė jį apmulkino, pri- 
siekė kojos nekelti iš Toledo, kol su kaupu neatsiteis už vagystę, jeigu 
jau laimė suvedė juos iš naujo. Jis pamokė Chaimę, kaip dera elgtis su 
Rufina ir ką jai sakyti, bet neišsidavė, kad ją pažįsta. Veikiai pasitaikė 


A. de Solórsano 512 


proga suvaidinti sceną, kurią jiedu su Krispinu surepetavo iš pagrindų; 
kartą, skambinant vakarinėms pamaldoms, Rufinos gatvėje atsitiko 
kruvinas susirėmimas, ir du vyrai radosi sunkiai sužeisti. Vos pasirodė 
sargyba ir, nusiuntusi sužeistuosius namo gydytis, nutvėrė vieną kitą 
praeivį, nieko bendra neturintį su peštynėmis, gatvė bemat ištuštėjo — 
niekas nenorėjo be jokios kaltės pakliūti į kalėjimą tik todėl, kad nety- 
čia pasitaikė toje gatvėje. 

Štai tada ir prasidėjo Krispino ir Chaimės sumanyta komedija; 
sukčiaus ir tariamo atsiskyrėlio pamokytas, Chaimė apsivilko praš- 
matnų juodą Montesos ordino apdarą, priėjo Rufinos namus ir, pa- 
likęs apsiaustą Krispinui, su špaga rankoje ir apsimestinės baimės 
iškreiptu veidu puolė į vidų; durys buvo atdaros, Chaimė užbėgo laip- 
tais į viršų ir įšoko svetainėn, kame sėdėjo ponia našlė ir dvi kamba- 
rinės. Moterys persigando išvydusios nepažįstamą vyriškį su nuoga 
špaga rankoje, be apsiausto ir regimai įsibauginusį. Rufina ir kamba- 
rinės pakilo nuo kėdžių, o Chaimė tarė: 

— O žavingoji dama, jeigu jūsų grožis, atsivėręs mano akims, pri- 
lygsta gailestingumui, meldžiu priglausti mane savo namuose ir pa- 
slėpti nuo teisingumo tarnų, kurie seka mano pėdomis, ketindami 
suimti už tai, kad, šioje gatvėje kilus susirėmimui, nukoviau vieną 
žmogų; pasukau į gretimą gatvę ir ten tikrai būčiau įkliuvęs, jei nebū- 
čiau stojęs į ryžtingą kovą ir sužeidęs dviejų algvasilų, užklupusių 
mane su savo viršininku; paskui leidausi į kojas, nes parodyti teisin- 
gumui padus ne tik garbinga, bet ir protinga; taigi aš — bėgti, jie — 
vytis; pastebėjau, kad jūsų durys atdaros, ir nusprendžiau ieškoti čia 
prieglobsčio. Meldžiu jus nerūstauti ir leisti man pabūti jūsų na- 
muose, kol gatvėje pasidarys ramu ir aš galėsiu išeiti, bet jeigu jums 
nemalonu ir apmaudu mane matyti, aš pasiryžęs nepaisyti gatvėje 
gresiančio pavojaus, nes geidauju verčiau pakliūti į kalėjimą, nekaip 
pasirodyti jums nemandagus. 

Mes jau nusakėme, kaip atrodo Chaimė, kurį nuo šio vakaro de- 
rėtų vadinti bajoru. Rufina įdėmiai nužiūrėjo svečią, ir štai ji, ligi šiol 
tokia abejinga meilei, nors neabejinga pinigams bei vagystėms, iš pir- 
mo žvilgsnio pamilo tą vyriškį ir taip jam atsakė: 

— Mano luomo žmonėms gailestingumas — įgimta dorybė, juo 
labiau kad įūs, sprendžiant iš malonios išvaizdos, matyt, prakilnaus 
kraujo bajoras; užjaučiu jus bėdoje ir siūlau svečiuotis šiuose namuo- 
se, kiek pageidausite, idant persekiotojai pamestų jūsų pėdas, nes bū- 
tų per daug žiauru įduoti jus į jų rankas, kai galima išgelbėti. Meldžiu 
jus nusiraminti: jei teisingumo tarnai ims ieškoti jūsų šičia, turiu tokį 
atkampų kambarėlį, kur galėsiu jus paslėpti. 

Jaunikaitis padėkojo jai už didžią malonę, o ji tarė: 

— Turbūt suprantate, jog, būdama našlė, gyvenu atsiskyrusi nuo 
viso pasaulio, todėl ir siūlau jums svečiuotis mano namuose, kol su- 
sitvarkys jūsų reikalai; netrukus pareis tėvas, ir jeigu jis sutiks jums 
užleisti savo kambarį, būsiu labai patenkinta. 

Vylingas jaunuolis dar kartą padėkojo už maloniai suteiktą prie- 
globstį. Staiga jų pokalbį pertraukė stiprus beldimas į duris ir riksmai 
įleisti vidun teisingumo tarnus; iš pradžių visi persigando, bet Rufina 
veikiai atsitokėjo ir, paėmusi Chaimei už rankos, nusivedė į buduarą, 
kame viena siena buvo dviguba, be to, dar uždengta gobelenu; paslė- 
pusi svečią, nuramino patikinusi, kad šičia niekas jo nerasiąs, ir po to 
liepė atidaryti duris; vidun įžengė Krispinas, vildamasis, jog nauju 
apdaru Rufina jo nepažins; drauge su juo įėjo vienas bendras, senas 
pažįstamas; jiedu turėjo žibintą, buožę ir šaunamuosius ginklus, kaip 
teisingumo tarnams ir dera; našlė pasitiko juos labai prielankiai, ap- 
simetusi, jog nenumano, ko jiems reikia. Krispinas pagarbiai nusilen- 
kė ir tarė: 

— Nors man ir labai nesmagu jus trukdyti, gerbiamoji ponia, pa- 
reiga liepia stengtis iš paskutiniųjų ją vykdyti. Man korechidoro įsa- 
kyta iškratyti visus namus šiame kvartale ir surasti paieškomą nusi- 
kaltėlį. Kaimynystėje jau buvome, tad liko tik jūsų namai: leiskite 
juos apeiti, nes privalome klausyti savo viršininkų ir sąžinės. 

— Tikiuosi, mano garbės žodžiu pasikliausite ne mažiau nei kra- 
ta, jei pasakysiu, jog čionai niekas nejėjo, - tarė Rufina, — bet aš ne- 
noriu pagarsėti užkietėjusių nusikaltėlių dangstytoja, jeigu iš tiesų 
toks yra jūsų paieškomasis, todėl leidžiu jums apžiūrėti visus namus, 
idant savo akimis pamatytute, jog čia nėra to, ko ieškote. 

Kambarinė švietė jiems su žvake, jie apžvalgė didumą namo, bet 
ne visą, lyg norėdami pasirodyti mandagūs. Po to lygiai taip pat man- 
dagiai, kaip ir įeidami, atsisveikino su šeimininke; Krispinas rizika- 
vo savo galva, ryždamasis tam žingsniui, idant įtikimesnis atrodytų 
bendro vaidmuo, jo paties pramanytas. 

Tariamas bajoras išėjo iš savo slaptavietės nutaisęs džiugų veidą, 
kad ištrūko iš persekiotojų nagų, ir pradėjo karštai dėkoti gailestin- 
gajai našlei už didžią malonę ir užtarimą, o ji, tolyn labyn degdama 
aistra, pareiškė, jog turėdama valią šiuose namuose mielai patenkin- 
tų visus jo norus, bet dabar reikėsią palūkėti tėvo ir ji pasistengsianti 
Jį įkalbėti, kad bent šią naktį leistų svečiui pasinaudoti jų pastoge. 

— Priešingai, — tarė Chaimė, pastebėjęs našlę Žiūrint į jį vis lipš- 
nesniu žvilgsniu, — meldžiu jus leisti su jumis atsisveikinti, nes keti- 
nu prašyti prieglobsčio vienuolyne, o iš ten tarnams duoti žinią, kur 
esu, ir rytojaus dieną išvykti Sevilijon, nes čionai kurį laiką negalėsiu 
rodytis. 

Rufiną jo ketinimas nuliūdino, ir ji paprašė Chaimę neskubėti ir 
nelįsti pavojui į nasrus — galįs ir čia palūkėti keletą valandų. Chaimė 
mielai sutiko, ir ji paliko svečią Tolede nusamdytos kambarinės glo- 
bai, prasimetusi, jog turinti šį tą patvarkyti tėvo pavedimu, kol jis dar 
neparėjo namo. O griebėsi tos dingsties, norėdama pasitarti su verge, 
atsidavusia patikėtine; jiedvi užsidarė viename kambaryje, ir Rufina 
prisipažino, kaip jai patiko tasai bajoras ir kaip ji nenorinti jo išleisti, 
nors ir puikiai suprantanti, jog šičia jis galįs pakliūti į teisingumo ran- 
kas, bet, antra vertus, abejojanti, ar Garajis sutiksiąs apnakvinti sve- 
čią. Vergė buvo lemta merga, išsyk sumetė, ką patarti savo poniai ir 
kaip jai įtikti. 

— Ponia, - tarė ji, — turi gerą progą parodyti svečiui, kad jisai tau 
patiko iš pirmo žvilgsnio, bet nelabai tikiu, jog Garajis leis jam šią- 
nakt apsilikti namuose. Štai ką aš tau patarsiu: namai mūsų erdvūs, 
yra ir negyvenamų kambarių, kad ir tie du, į kuriuos leidžiasi laiptai 
iš tavo miegamojo; ten jį ir įkurk, o aš pataisysiu jam patalą ir pasi- 
rūpinsiu visa kita, akimoju viską patvarkysiu, nė Garajis nesuuos, 
juoba kad jis ketina po poros dienų keliauti į Madridą; galėsi pabūti 

viena su savo aukseliu, o kad niekur neitų — pasakysi, jog algvasilai 
rytą vakarą slampinėja mūsų gatve. 

Rufinai patiko vergės patarimas, ir ji liepė paruošti svečiui kam- 
barį, pataisyti patalą ir pakloti ploniausios drobelės paklodes, švaru- 
tėlaites ir įkvėpintas; berberė nubėgo kur liepta, o Rufina grįžo pas 
svečią Ir tarė: 

— Mielasis pone, pati viena be tėvo valios nusprendžiau pasiūly- 
ti jums viešnagę mūsų namuose, kame pasistengsime apsaugoti jus 
nuo jo akių, kaip ir nuo teisingumo rankos. Malonėkite neatsisakyti 
mūsų menkos paslaugos ir atsidėkoti mums už gerą valią ir norą ati- 
tverti jus nuo šio pasaulio negandų. 

Dar karščiau įniko dėkoti Chaimė už naują malonę, džiūgauda- 
mas širdyje, jog gudruolė pati lenda į meilės raizgus — tai buvo maty- 
ti gryna akimi. Jiedu pasišnekėjo apie šį bei tą, Chaimė pradėjo kelti į 
padanges jos grožį — tokiomis liaupsėmis moterys visados tiki, - užuo- 
minomis kalbėti apie savo jausmus, o jai to ir tereikėjo, viskas krypo 
norima linkme: jos grožis darė stebuklus, ir bėglys, slapstąsis nuo tei- 
singumo, pamažu virto įsimylėjėliu. Netrukus atėjo vergė, sutvarkiusi, 
kas buvo liepta, ir Rufina nulydėjo Chaimę į paruoštą kambarį, paliko 
ten žvakę ir paprašė valandėlę pakantrauti, kol ji nueisianti pažiūrėti, 
ar jau atsigulęs tėvas; jaunuolis neprieštaravo, tik meldė būtinai su- 
grįžti, kitaip kiaurą naktį nesudėsiąs bluosto. 

— Tikrai sugrįšiu, - nuramino jinai, - juk man rūpi iš pagrindų su- 
žinoti, kas jūs toks ir kodėl jus apniko visos tos bėdos. 

Sulig tais žodžiais ji palinkėjo labos nakties, žiūrėdama į svečią 
su tokiu goslumu, kad gudraus jaunuolio širdyje užgimė viltis, jog 
jųdviejų su Krispinu sumanymas veikiai apsivainikuosiąs pergale. 

Garajis buvo ne toks jau senas, kad neturėtų nė kibirkštėlės aist- 
ros — jis geistinai geidė Rufinos ir mielai būtų ją vedęs, jei nebūtų 
sukūręs šeimos; žmoną jis laikė Madride, atstu nuo savęs kaip ir dau- 
gelis vyrų, kurie, neatitikus charakteriams arba pasibodėję, meta žmo- 
nas, suvis pamiršta, o tos, pasijutusios paniekintos ir apleistos, ieško 
paguodos su tais, kurie žavisi jų grožybėmis ir mėgaujasi jų draugi- 
ja užtraukdami nešlovę taip menkai jas vertinantiems sutuoktiniams. 

Paskutiniu metu Garajis, senokai negaudamas žinios nuo žmonos, ma- 
nė, kad ji, ko gero, bus pasimirusi, tad nusprendė nukilti į Madridą, 
slapčia pasitikrinti, ar jo spėjimas teisingas, o jei Žmona iš tiesų miru- 
si — pasipiršti Rufinai, priminus, kiek gera jai yra padaręs; su tokiomis 
mintimis jisai taisėsi kelionėn, numatęs išvykti po dviejų dienų. 

Palikime jį kuriam laikui, begodojantį tas godas, ir grįžkime prie 
Rufinos. Garajui parėjus, jinai tuojau patiekė jam vakarienę, bet prie 
stalo nesisėdo prasimetusi nesveikata, ir jis patikėjo ja be niekur nie- 
ko. Po vakarienės Garajis paprastai eidavo gulti; Rufina palaukė, kol 
jis užmigs, ir paliepė kambarinėms nunešti valgyti kambaryje užra- 
kintam jaunuoliui, ketindama smagiai su juo papuotauti; taip ir atsiti- 
ko: veikiai jiedu gardžiai pavalgė, o Rufina tuo tarpu darė vis aiškes- 
nes užuominas, jog alpstanti iš meilės. Kai tarnaitės, nukrausčiusios 
stalą, sėdo prie vaišių likučių — o jų buvo nemaža, Rufina paprašė 
svečią pasisakyti, kuo jis vardu, iš kur kilęs ir ko atvykęs į šį miestą. 
Tenkindamas šeimininkės smalsumą, Chaimė pasekė jai iš anksto su- 
galvotą pasaką, prabilęs šiais žodžiais: 

— Mano gimtinė, žavingoji ponia, - Valensija, vienas seniausių 
Ispanijos miestų, kaip jūs tikriausiai esate girdėjusi, nes ligi šiolei ei- 
na apie ją garsas po visą kraštą; nedaug yra tokių miestų, kurie gali 
jai prilygti bajorijos prakilnumu, turtais, klimato švelnumu ir apylin- 
kių vaizdingumu,; esu iš senos, kilmingos ir plačiai žinomos Pertusų 
giminės, vadinuos donu Chaime Pertusa, ir mūsų karalius teikėsi man 
atsilyginti už prosenių nuopelnus padabindamas man krūtinę raudonu 
Montesos ordino kryžium ir malonėdamas iki gyvos galvos Siljos 
dvarą, vieną turtingiausių ordino valdų; be to, naudojuos majoratu, 
paveldėtu iš tėvo ir duodančiu apie tris tūkstančius dukatų rentos; šei- 
moje buvau vienturtis, todėl pats vienas turiu valią visam labui; krito 
man į akį donja Blanka Senteljas, prakilni ir didžiai dorybinga valen- 
sietė, ir aš pradėjau be galo galantiškai jai meilintis, tačiau ji neatsilie- 
pė į mano jausmus, kaip to derėjo tikėtis, nes buvo neabejinga vienam 
bajorui, irgi siekiančiam jos meilės, vardu donas Visentė Puchadas; 
dama pasiskyrė jį sau į gerbėjus, ir aš nežinojau kur dėtis iš pavydo. 
Tasai bajoras nusprendė pašalinti visas kliūtis iš kelio į damos širdį ir 

štai vieną naktį, susitikęs mane savo damos gatvėje, užpuolė su trimis 
tarnais, o mane tuo tarpu lydėjo tik vienas; gyniausi iš paskutiniųjų, 
bet vis dėlto mane sužeidė, ir taip sunkiai, jog nebeliko vilties išgy- 
venti. Neįmanoma buvo nustatyti, kas mane sužeidė, nors visi įtarė 
doną Visentę, ir teisingumas, iš gandų žinodamas jį esant mano var- 
žovą, suėmė jį, bet drauge su tarnais jis įrodė tą naktį kojos nekėlęs iš 
namų, ir jį paleido. Žaizdos sugijo, ir aš, netverdamas apmaudu, jog 
varžovas pasinaudojo jėgų persvara ir taip mane subadė, nuspren- 
džiau kaip ir jis nepaisyti padorumo ir, su keliais tarnais nutykojęs, 
subadžiau dar labiau nekaip jis mane; gatvėje pasitaikė praeivių, ku- 
rie mane pažino ir įskundė — negirdėtas dalykas Valensijoje, nes tokių 
liudytojų retai kada būna; buvau priverstas bėgti būgštaudamas, jog 
sužeistasis, kaip sakė daktarai, ilgai netesės ir jog giminės stengsis 
man atkeršyti už jo mirtį. Iš Valensijos atvykau į šį miestą ir jau koks 
mėnuo, kai čia gyvenu; neseniai gavau žinią iš vieno patikimo valen- 
siečio, su kuriuo susirašinėju, kad mano varžovo gyvybei nebegresia 
pavojus, kad jis spėriai sveiksta ir jau susižadėjo su donja Blanka. Ši 
žinia mane pritrenkė labiau nekaip susidūrimas su dviem dono Visen- 
tės nusamdytais galvažudžiais, kurie šiandien kėsinosi mane nudėti jo 
įsakymu; jie užpuolė mane šioje gatvėje, vieną sužeidžiau, regis, mir- 
tinai ir pasprukau įsimaišęs tarp žmonių, subėgusių mūsų skirti; jūsų 
namuose radau prieglobstį ir nebebijau teisingumo tarnų, kurie turi 
valią tik mano kūnui, nes širdį jau pavergė jūsų grožis, ir ši vergija 
man tokia saldi, jog norėčiau likti joje iki gyvos galvos, jei tokia bus 
jūsų valia. 

Taip užbaigė pasakojimą tariamas donas Chaimė, ir Rufina nu- 
džiugo, jog bajoras tikrai vertas jos meilės ir, pats ją pamilęs, prašo 
jos rankos. Akimoju viską apgalvojusi, Rufina atsakė: 

— Didžiai gerbiamas done Chaime Pertusa, man labai skaudu, jog 
pažintis su Toledu jums paliko nemalonų įspūdį, bet jeigu bėdos ne- 
spiria jūsų taip veikiai grįžti atgal gimtinėn, juo daugiau džiaugsmo 
bus tiems, kurie trokšta jus matyti šiame mieste visą laiką, ir, patikė- 
kite, įmanydama griebčiausi visų priemonių, kad tik jus čia sulaiky- 
čiau, netgi neatsisakyčiau pasitelkti pagalbon meilę sužadinančius 

burtus; taip, iš tiesų, jeigu tai įmanu, norėčiau burtais pelnyti tai, ko 
pašykštėjo man likimas. Nuo šiol jūs privalote dėkingumu mokėti 
man už viską, o jeigu iš tikrųjų laikote savo pareiga man atsilyginti, 
didesnės palaimos man nereikia, nes vargu ar sugebėčiau jus dar kuo 
nors apžavėti. Dangus man nedavė tokio grožio, kokiu pageidaučiau 
šiuo metu švytėti, bet jeigu meilė reikalauja atsako, tikiuosi, kad ne- 
ilgai trukus išpažinsite, ko jūs man esate kaltas. 

— Tūkstantįsyk bučiuoju žemę, kurią liečia jūsų kurpaitės, - atsa- 
kė donas Chaimė, - nors ir to nevertos mano lūpos, dėkojančios jums 
už didžią malonę. Tikiuosi su kaupu atlyginti jums skolą ir nebijau, 
jog turėsiu stoti prieš teismą kaip neišgalintis skolininkas. O į tai, jog 
trokštate apžavais surakinti mano valią, atsakysiu: nedaug reikia ga- 
lios belaisviui pavergti, ir viliuosi, kad paklausysite mano žodžio ir 
nesiimsite neleistinų priemonių, nes jūsų grožis veikia labiau nei stip- 
riausi kerai — jis išplėšia mane iš manęs paties ir atiduoda jūsų valiai. 
Tebūnie palaiminta toji valanda, kai mane užpuolė galvažudžiai, at- 
siųsti iš gimtinės, nes už vieną vienintelį man nutikusį nemalonumą 
atlyginta tūkstančia malonumų, kurie užglosto praeities žaizdas tais 
lipšniais žodeliais, kuriuos girdžiu iš jūsų lūpų. Meldžiu dangų ap- 
saugoti man gyvybę, tikėdamasis, jog mano meilė, palankiam vėjui 
pučiant, laimingai pasieks jūsų malonės uostą; sklidinas naujų jėgų, 
pamirštu gimtinę, nes mano gimtinė ten, kur man gera ir miela. 

Tokiomis ir dar kitokiomis lipšniomis kalbomis mėgavosi donas 
Chaimė ir Rufina; klastūnas sugebėjo apsukti jai galvą, o ji gertė gė- 
rė jo žodžius ir rijo jį akimis, apdujusi iš meilės. Greitai bėgo laikas, 
meiliai bešnekučiuojant, ir tik apie antrą valandą nakties Rufina ne- 
norom nuėjo į miegamąjį, o vylingas sukčius atsigulė patenkintas, 
kad taip veikiai pildosi Krispino sumanymas. Tuo tarpu Krispinas 
truputį neri masčiavo, nes ir vieną dieną, ir kitą negavo žinios, kaip se- 
kasi jo bendrui; tik Garajui išvykus į Madridą, įsimylėjusi Rufina ir 
jos svečias lengviau atsiduso. Donas Chaimė pagaliau nusiuntė pas 
Krispiną vergę su laišku, aprašęs, kaip jam puikiai klojasi; per tą pačią 
vergę Krispinas perdavė jam atsakymą ir kapšelį dublonų, kad turėtų 
iš ko lošti kortomis ir prireikus patepti tarnaites. 

Tą dieną, kai Garajis išvyko į Madridą, didžiam Rufinos apmau- 
dui ją aplankė dvi kaimynės - kur kas maloniau jai būtų buvę mėglau- 
tis apie kavalierių, nekaip priiminėti viešnias. Kai tik tos išėjo, Rufina 
nuskubėjo pas doną Chaimę — tuo vardu jį vadinsime, kol išaiškės 
apgaulė, — ir pamatė jį su gitara, kurią, jo paprašyta, atnešė vergė. Jau- 
nuolis buvo puikus muzikantas, be to, gražiai eiliavo — turbūt tam 
palankus Valensijos klimatas, nes tenai nemaža gerų muzikantų bei 
poetų, — ir šios dvi dorybės jį labai dabino. Žodžiu sakant, donas Chai- 
mė brunzgino gitarą, o Rufina, patyliukais įėjusi į kambarį, klausėsi 
švelnios skambių stygų melodijos, stovėjo taip; kad jisai jos nematy- 
tų, ir žiūrėjo į jį susižavėjusi. Tuo tarpu jis uždainavo romansą aidžiu 
ir giesmingu balsu, galutinai varydamas ją iš proto: 


Kad būsiu aš laimingas — 
kas būtų pagalvojęs? 
Po negandų man laimė 
nūnai nusišypsojo! 
Sparnuotas Kipro dievas 
kančių man nešykštėjo, 
idant nušviestų kelią 
šiandieną man šlovė jo. 
Uolų povandeninių 
ten, Amfitridės plotuos, 
klajodamas vis lenkės 
mano svajonių luotas. 
Jisai audrų nepaiso 
nė vėtrų pragaištingų — 
į uostą kreipia vairą 
dama, tokia žavinga, 
Jog širdimi ir kūnu 
be mūšio pasiduodu, 
nors nepelnys jai laurų 
ši pergalė, atrodo. 

0 tu, širdies valdove, 

Jei dar turi kiek jausmo, 
klausyki, kaip Cherardas 
išlieja savo skausmą! 
Gražuolės Tacho nimfos, ir kurgi tai girdėta, 
kad tas, kas myli, pusnyje liepsnot ir degt galėtų? 
Šaukiuosi jūsų grožio, 
Klorinda mylimoji, 
ugny stingstu nuo šalčio, 
pusny degu, liepsnoju. 
Kas, be tavęs, dar gali 
pagydyt skausmą tokį? 
Tu sužeidei man širdį, 
tu ir vaistų man duoki. 
Gražuolės Tacho nimfos, ir kurgi tai girdėta, 
kad tas, kas myli, pusnyje liepsnot ir degt galėtų? 


Dar karščiau įsiplieskė meilės liepsna jausmingoje Rufinos krū- 
tinėje besiklausant, kaip dainuoja tariamas donas Chaimė; be galo su- 
žavėjo švelnus jo balsas, meistriškas skambinimas, o visų labiausiai — 
romanso žodžiai, rodos, tam tyčia sukurti šiam atvejui; taip iš tikrųjų 
ir buvo: klastūnui pravertė įgimtas talentas ir poezijos Žinios, ir jis 
greitai sudėjo mintyse eiles, norėdamas padainuoti jas Rufinai, o iš- 
girdęs ją ateinant, kaip niekur nieko užtraukė romansą. 

Įsimylėjusi gražuolė įžengė į kambarį ir, priėjusi prie svečio, 
skambinančio įvairias variacijas, tarė: 

— Vadinasi, jūs turite ir šį talentą, didžiai gerbiamas done Chai- 
me? Man labai malonu, nors aš nėmaž nesistebiu — juk Valensija nuo 
seno garsėja skambiais ir įstabiais balsais. 

— Mano balsas niekam tikęs, — atsiliepė jis, - bet romanso žodžiai 
iš tiesų neblogi. 

— Taip, tikrai, — pritarė Rufina, — eilės visai negirdėtos, ko gero, 
parašytos prieš trejetą dienų. 

— Jūsų teisybė, - atsiliepė donas Chaimė, — bet ko gi čia stebėtis, 
jeigu asmuo, kuriam jos skirtos, turi tokią galią, jog įmanytų nu- 
džiūvusiam medžiui įkvėpti dvasią ir priversti jį save mylėti? O ką 

jau kalbėti apie mane, protingą būtybę, meilės dėka pažinusią jos 
dorybes? 

— Negražu įtaikauti, — tarė ji, — o jeigu patikėčiau, jog sakote tei- 
sybę, gal kada nors jums būtų malonu prisiminti savo viešnagę šiuo- 
se namuose, bet, deja, vyrai sugeba apie savo jausmus prišnekėti 
nebūtų dalykų ir išpažinti meilę, kurios nėmaž nejaučia. 

— Jūs klystate ir vienu, ir kitu atveju, — atsakė jis. — Patikėkite, aš 
dėkoju likimui už baimę, pašokusią per susirėmimą, ir grėsmę pakliū- 
ti į teisingumo rankas, nes tik jų dėka man teko laimė jus pažinti. 
Meldžiu jus pasikliauti mano nuoširdumu, nes myliu jus be galo. 

Ir donas Chaimė įsileido į tokias liepsningas kalbas, jog tą patį 
vakarą galutinai pelnė Rufinos malonę, o neilgai trukus suvis atsisa- 
kė veidmainiško vaidmens ir nuoširdžiai pamilo damą. Vis dėlto ji ir 
toliau melavo manydama, jog svečias toks, kokį save nupiešė pasako- 
Jime, ir juo labiau tuo patikėjo, kai jis pasidomėjo, kas jinai būsianti. 
Nenorėdama pasirodyti menkesnė, Rufina keliais žodžiais nupasako- 
jo, kad kilusi iš garsios portugalų Menesesų giminės, nors ir gimusi 
Badachoso mieste. Klasčius nė kiek nesuabejojo Rufinos pramanais 
ir ėmė rimtai galvoti apie vedybas, perpratęs tai, ko savo metuose ne- 
norėjo perprasti Krispinas, — jis aiškiai matė, koks pavojingas jų ama- 
tas ir kad plėšikaudami jie žengia tiesiai į kartuves. 

Jaunuolis be galo žavėjosi Rufinos grožiu, o dar labiau jos aukš- 
ta kilme, ir jis nusprendė žūtbūtinai apsukti jai galvą ir laimėti jos 
ranką. To paties siekė ir ji - pasidavusi aistrai kaip visi tikri įsimylė- 
jėliai, Rufina pamiršo atsargumą ir apdovanojo doną Chaimę didžiau- 
sia malone. Vis dėlto jai baugu darėsi pagalvojus, jog netrukus, kaip 
buvo žadėjęs, pargrįš Garajis - juk jam, atstojusiam tėvą ir tokiu ap- 
siskelbusiam Tolede, ji turėjo būti labai dėkinga; ji taipgi Žinojo, kad 
jam bus baisiai sunku su ja išsiskirti, nors ir ketino išvykdama slap- 
čiomis palikti jam pinigų; paskui, viską gerai apsvarsčiusi, sugalvojo 
ką kita — nusprendė įkalbėti doną Chaimę vežtis ją į gimtąją Valensiją 
ir nelaukti, kol Garajis pargrįš į Toledą; kelias dienas ji vis nesiryžo 
atskleisti jaunuoliui savo sumanymo, juo labiau kad Garajis, kaip bu- 
vo sakęs išvykdamas, turėjo parvažiuoti ne anksčiau kaip po dviejų 

savaičių. Tuo tarpu Rufina narstė savo mintis, smagiai leido laiką 
drauge su meilužiu, o jis, jau visai galvą dėl jos praradęs, buvo tvir- 
tai apsisprendęs atsisakyti ankstesnio plano, kad ir kaip tas nepatiktų 
Krispinui. 

Buvo žiema, naktys ilgos, ir įsimylėjusi porelė mėgavosi čia mei- 
lės kalbomis, čia dainavimu, juoba kad ir Rufina parodė savo nepa- 
prastą talentą, ir jiedu dainavo dviem balsais tuo metu labai madingus 
romansus. Vieną vakarą, kai jiedu ligi valiai prisidainavo ir prisikal- 
bėjo visokiomis temomis, Rufina panoro, kad mylimasis prasimanytų 
kokią pramogą jai ir kambarinėms prablaškyti — tegu papasakojąs ko- 
kią novelę, kad vakaras neprailgtų. Jaunuolis buvo visų galų meistras 
ir buklaus proto, tad, per daug nesiprašydindamas ir trokšdamas pasi- 
rodyti puikus pasakotojas, tarė: 

— Nors prieš tokią išprususią damą kaip tu, mano valdove, gra- 
žioji Emerensiana, galiu ir apsijuokti savo pasakojimu, vis dėlto man 
didelė garbė vykdyti tavo valią, tad patenkinsiu ir šį tavo norą, o jūs 
man dovanokite, jei, nespėjęs tinkamai pasiruošti, kur ne kur nusi- 
žengsiu geram tonui. Taigi pasiklausykite novelės, kurią man pasako- 
jo ganėtinai apsišvietęs Valensijos bajoras. 

Jis valandėlę patylėjo, paskui prabilo šitaip: 


Trečia novelė 


KO REIKALAUJA GARBĖ 


Garsiajame Sevilijos mieste, Andalūzijos sostinėje, prakilnių gi- 
minių tėvonijoje, didžių talentų krašte, Vakarų Indijų siunčiamų Ispa- 
nijon turtų lobyne, gimė donas Pedras de Ribera, mūsų karalystėje 
itin gerbiamos garsingos Alkalos kunigaikščių giminės atžala; po tė- 
vų mirties paveldėjo jis keturių tūkstančių dukatų rentą, tad galėjo 
prabangiai gyventi, šventiniuose sambūriuose pranokdamas visus 
prašmatniais apdarais ir dailiomis manieromis. Madride tasai bajoras 
turėjo pusbrolį, įsikūrusį toje didžiojo valdovo sostinėje; kadaise jis 

išvyko ten bylinėtis, neilgai trukus bylą laimėjo, bet gimtinėn nebe- 
grįžo — taip jam patiko tenykštis gyvenimas ir dvaro aukštuomenės 
būtis; ten jisai susidraugavo su vienu įmetėjusiu bajoru, vardu donas 
Chuanas de la Serda, visų gerbiamu, didžių dorybių žmogum, kurio 
krūtinę puošė raudonas Ispanijos globėjo ženklas“, o lobį didino skir- 
tinis dvaras, duodąs du tūkstančius dukatų pajamų. Tasai bajoras bu- 
vo našlys ir turėjo vienturtę dukterį, jo viso labo paveldėtoją, kurią 
gamta buvo dosniai apdovanojusi savo malonėmis ir neregėtu grožiu, 
sukurstydama Madrido damų pavydą; kaip spindulingoji saulė pra- 
noksta visas Žvaigždes, skolindama joms savo šviesą, taip toji Žavin- 
goji gražuolė, tikrojo grožio saulė, pranoko Madrido damas. 

Donas Chuanas norėjo ištekinti dukterį už gerbiamo žmogaus, 
prilygstančio jai kilme ir turtu. Donas Rodrigas de Ribera — tuo var- 
du buvo dono Pedro pusbrolis — galėjo drąsiai išmėginti laimę, nes 
buvo prakilnios giminės ir draugingas su donu Chuanu de la Serda, 
tačiau, kaip jauniausias sūnus šeimoje, nesiryžo pirštis — pernelyg 
menkas atrodė jo turtas palyginti su tokiu dideliu kraičiu. Ir jis pradė- 
jo donui Chuanui kalbėti apie savo pusbrolį iš Sevilijos, keldamas į 
padanges jo dorybes bei turtus; toks jaunikis donui Chuanui pasirodė 
tinkamas, bet, būdamas apdairus žmogus, nusprendė iš pradžių dau- 
giau apie jį susižinoti, įtardamas, jog donas Rodrigas, kaip giminai- 
tis, ko gero, išpūtė jo dorybes ir turtus. Taigi donas Chuanas netrukus 
parašė laišką vienam draugui į Seviliją, prašydamas sužinoti visą tei- 
sybę apie doną Pedrą de Riberą, jo dorybes bei turtą, nes jam rūpinti 
tiek namų garbė, tiek dukters donjos Briandos laimė. Veikiai atėjo at- 
sakymas, kuriame draugas patvirtino dono Rodrigo žodžius ir netgi 
dar labiau išliaupsino jo pusbrolį, nėmaž nenusižengdamas tiesai; do- 
nas Chuanas paliko labai patenkintas, netrukus susitiko su donu Rod- 
rigu ir paprašė susisiekti su pusbroliu ir pranešti jųdviejų sumanymą 
suvesdinti jį su donja Brianda. Donas Rodrigas taip ir padarė; neno- 
rėdamas vesti aklai, donas Pedras paprašė damos portreto ir pavedė 
broliui prižiūrėti, kad dailininkas pataikaudamas nenupieštų jos kuo 
gražiausiomis spalvomis, o pavaizduotų tokią, kokia ji yra iš tikrųjų. 
Donas Rodrigas įvykdė valią, portretas labai patiko donui Pedrui, ir 

jis įgaliojo pusbrolį pradėti derybas dėl vedybų, prieš jam atvykstant 
į Madridą. Tuo metu, kai donas Rodrigas tarėsi šiuo klausimu su do- 
nu Chuanu, o donja Brianda grožėjosi dono Pedro atsiųsdintu portre- 
tu, taurusis bajoras, įsitaisęs prašmatnių apdarų, iškeliavo į Madridą. 
Šeimynos sykiu nesivežė, paliepęs laukti, kol jai pasiūdins ištaigias 
livrėjas, drauge su vienu tarnu sėdo ant dviejų mulų ir iškeliavo, o iš 
paskos, raitas ant trečio, neką blogesnio mulo, jojo varovas, skubėda- 
mas įdurmu donui Pedrui, nekantraujančiam kuo greičiau pasiekti 
Madridą ir pamatyti gražuolę donją Briandą, — jis beprotiškai pamilo 
ją iš portreto ir nešiojosi jį prie širdies drauge su laišku, su kuriuo jis 
buvo atsiųstas. 

Per pusdienį kelic nuo Toledo jie apsistojo užeigoje pavalgyti, ir 
donas Pedras išsiuntė varovą į miestą užsakyti viešbučio, o pats po 
pietų atsisėdo lošti kortomis su keliais Orgo — taip vadinosi tas mies- 
telis — bajorais. Korta nėjo, jisai įsiaistrino ir nesikėlė nuo stalo, kol 
neatsilošė, tad išvykti teko kur kas vėliau, nei buvo numatęs; jiedu su 
tarnu užšoko ant mulų ir, pasiteiravę kelio, išjojo; įveikus kokią lygą, 
sutemo, ir toliau jie keliavo tamsoje, nes naktis pasitaikė juodai juoda, 
dangų klojo debesys, užtraukę spingsinčias žvaigždes, be to, buvo del- 
čia; tamsoje, nematydami kelio, jiedu veikiai pasiklydo ir atsidūrė 
alyvmedžių giraitėje per pusę lygos nuo Toledo. Būgštaudami nutolti 
nuo Toledo, jiedu nusprendė nebeklaidžioti nepažįstama vietove, o 
verčiau nusėsti nuo mulų, palaukti ryto ir išaušus pasiklausti kelio, tad 
nukėlė nuo mulų visą mantą ir sugulė ant jos po alyvmedžiu, sakytum 
po žaliu tos žygio lovos baldakimu; iš nuovargio merkėsi akys, jie kie- 
tai užmigo ir blogai padarė, nes tuo metu, kai jie saldžiai knarkė nė 
neįtardami, kas jų laukia, atsėlino keturi vyrai, kanopų kaukšėjimo pri- 
vilioti. Buvo tai vagys, kurie, išėję Toledan į žygį ir nieko nepešę, 
nusprendė pasinaudoti proga; matydami mulų savininkus miegant, 
susitarę užpuolė po du ant vieno, užlaužė rankas, surišo ir, susigrobę 
viską, ką tiedu turėjo, paliko juos vienais drobės marškiniais bei kel- 
nėmis, o kad galėtų greičiau pasprukti, nusivedė ir mulus. 

Šeimininkas ir tarnas graudžiai skundėsi likimu, o pastarasis tuo 
tarpu dar priekaištavo savo ponui, jog tas užsisėdėjęs prie kortų, todėl 

juos ir ištikusi bėda; taip jiems besikalbant, paukščiai pradėjo šlovin- 
ti aušrą, pasirodžiusią atsidėkoti už jų liaupses; veikiai netoliese pa- 
sigirdo avių bliovimas, ir jiedu pratrūko visu balsu šauktis piemens, 
tas atbėgo ir atrišo jiems rankas, su užuojauta aikčiodamas, kad juos 
taip švariai apkraustė. Paklaustas, ar toli esą iki Toledo, atsakė, jog 
daugių daugiausia pusę lygos, bet jeigu jie pageidaują, galįs palydėti 
iki savo ponios vilos, kuri esanti ne per toliausia, — šeimininkė, di- 
džiai gailestingos širdies dama, mielai padėsianti jiems bėdoje. Jiedu 
paklausė patarimo ir nuėjo paskui piemenį į vilą, kurią iš vienos pu- 
sės skalavo krištoliniai Tacho vandenys; rūmas buvo prašmatnus, su 
aukštais bokšteliais ir auksuotais kapiteliais; kai jie priėjo prie vartų, 
piemuo pasibaladojo, ir tuojau pasirodė įmetėjęs vyriškis, sodybos 
prievaizdas, kuriam buvo pavesta prižiūrėti piemenis ir rūpintis ban- 
da. Piemuo užkopė į antrą aukštą ir savo poniai papasakojo, kokia 
bėda ištiko pakeleivius ir ko jie tikisi šioje sodyboje; dama liepė juos 
atvesti, donas Pedras stojo prieš jos akis didžiai susi gėdęs, pusnuogis, 
dangstydamasis vien apsiaustu, pasiskolintu iš piemens; apie savo ke- 
lionę papasakojo tik tiek, jog vykstąs į Madridą bylinėtis ir jog esąs 
Sevilijos bajoras, vardu donas Fernanas Sančas de Trivinjas. Donjai 
Vitorijai gailu buvo į juos žiūrėti, ypačiai į doną Pedrą, kuris pasiro- 
dė jai gana išvaizdus; ji nuėjo į gretimą kambarį, ištraukė iš skrynių 
du spalvingus apdarus ir liepė nedelsiant apsirengti; tie per daug ne- 
siprašydino, ir donas Pedras apsitaisęs taip sužavėjo donją Vitoriją ir 
veidu, ir stotu, jog ji negalėjo nuo jo atplėšti akių. Atėjo pietų metas, 
dama nesivaržydama pakvietė doną Pedrą prie stalo ir kartu su juo 
pavalgė, o jis nesiliovė jai dėkojęs už svetingumą ir didžią malonę. 

Taip gyveno jiedu su tarnu viloje dvi dienas, dama nė žodžiu ne- 
užsiminė apie savo jausmus, bet užtat akys iškalbingai bylojo apie jos 
širdgėlą. Donas Pedras veikiai permanė jų kalbą ir pasitarė dėl to su 
tarnu, bet, turėdamas galvoje būsimas vedybas, nesiryžo meilintis da- 
mai. Tarnas tuo tarpu kurstė jį nepraleisti likimo peršamos progos ir 
nebūti žiauriam tai, kuri pasirodė jam tokia maloninga. Vienatvė, da- 
mos grožis ir jos miglotos užuominos paskatino doną Pedrą prabilti 
apie jausmus, tačiau donja Vitorija nesutiko pulti į jo glėbį, kol jis ne- 
duosiąs žodžio ją vesti. 

Užsidegęs aistra, donas Pedras pamiršo damą, kurios portretą ne- 
šiojosi, ir mielai pasekė tarno patarimu, o šis toliau kurstė jį nepraleis- 
ti likimo dovanotos progos pasinaudoti damos prielankumu ir netgi 
raštu pasižadėti ją vesti, tik nieku gyvu nesisakyti tikro vardo; taip jis 
ir padarė, ir donja Vitorija de Silva — tuo vardu buvo dama - pagaliau 
nustojo kratytis kavalieriaus glamonių. 

Taip donas Pedras pagyveno viloje dar keturias dienas, paskui, 
prasimetęs tariama byla Indijų taryboje, kur jam esą reikalinga pa- 
čiam viskuo pasirūpinti, atsiprašė donjos Vitorijos, davęs garbės Žodį 
veikiai pargrįžti. Kitą dieną iš pat ankstaus ryto išsirengė į kelionę, ir 
dama jį lydėjo liedama gausias ašaras, o jis dangstėsi akis nosine, 
dėdamasis, jog irgi verkia. Taip jis išvyko iš vilos - dama jam davė 
mulus ir pinigų kelionei į Madridą, bet už nedorą darbą greitai jį išti- 
ko bausmė: įvažiuojant į Iljeską, mulas pasibaidęs metėsi į šalį ir nu- 
bloškė žemėn užsižiopsojusį jaunuolį; jis nikstelėjo koją ir gavo kurį 
laiką pasibūti tame miestelyje, prižiūrimas iš Toledo iškviesto chirur- 
go. Tuo tarpu paliksime jį Iljeske ir grįšime pas donją Vitoriją, su 
širdgėla ir ašaromis menančią išvykusį mylimąjį. 

Taip jau atsitiko, jog, klodama dono Pedro lovą, tarnaitė aptiko 
netyčia paliktą damos, kurią jis ketino vesti, portretą, įdėtą į pusbro- 
lio laišką. Ji atidavė radinį poniai, ir toji, atskleidusi popierių, pama- 
tė portretą, be galo sunerimo ir puolė į baisią neviltį, kai perskaitė 
laišką, kuriame štai kas buvo rašoma: 


Pusbroli ir pone mano! Su šiuo laišku siunčiu donjos Briandos 
de la Serdos portretą, ištikimai ir teisingai nutapytą iš originalo. Ti- 
kiuosi, kad jos grožis paskatins jus kuo greičiau atvykti į Toledą, kur 
Jūsų nekantriai laukia jos tėvas donas Chuanas. Neatidėliokite kelio- 
nės, nes būtų nemandagu ilgai delsti gavus šį nuostabų paveikslą. 
Tuo tarpu aš vedu derybas dėl vedybų sutarties, kurią jūs pasirašysi- 
te atvykęs. Galite džiaugtis, kad jums teko tokia laimė. 


Jūsų pusbrolis donas Rodrigas de Ribera 

Vargais negalais perskaičiusi laišką, sielvarto perverta donja Vi- 
torija nualpo ir kokį pusvalandį gulėjo be sąmonės tarnaitės glėbyje, 
o atsipeikėjusi pratrūko dūsauti ir lieti ašaras, keikdama apgaviką 
sevilietį ir dar labiau — savo lengvabūdiškumą, pastūmėjusį patikėti 
savo gerą vardą žmogui, atėjusiam į jos namus vagių apiplėštam. Vi- 
są tą dieną ji graudžiai raudojo, bet paskui, susivokusi, kad jos garbei 
gresia pavojus, nusprendė iš anksto užkirsti kelią kalboms, esą iš jos 
pasijuokęs vyriškis; tad, iš laiško žinodama, kur jis keliauja ir ką keti- 
na vesti, nusprendė vykti į Madridą, juo labiau kad išsiruošti jai buvo 
kur kas lengviau nekaip kitoms moterims, nes, be brolio, Flandrijoje 
tarnaujančio raitijos kapitonu, daugiau artimų giminių neturėjo, tad 
nereikėjo nei kam aiškintis, nei kieno leidimo prašyti. Savo ketinimą 
ji pasisakė Albertui, senam tarnui, auginusiam ją nuo mažumės, tas 
pritarė jai ir pasisiūlė lydėti kelionėje; jiedu parikiavo prikrauti du ve- 
žimus visokio labo, be kurio sunku išsiversti turtinguose namuose, ir 
išvyko į Madridą; vos atkakus į šį didį miestą, Albertas susižinojo, 
kur gyvena donas Chuanas de la Serda ir ar atkeliavo iš Sevilijos lau- 
kiamas jaunikis. Jisai viską išsiteiravo, ir donja Vitorija, patyrusi, jog 
donas Pedras dar nepasirodė Madride, labai sunerimo nenumanyda- 
ma, kokia nelaimė jį ištiko Iljeske. 

Apviltoji dama visų pirma nusisamdė namus netoli dono Chua- 
no de la Serdos rūmo ir ten apgyvendino Albertą, paliepusi jam dėtis 
namų šeimininku; paskui įsakė jam nueiti pas doną Chuaną de la Ser- 
dą pasiteirauti, ar jo dukrai nereikia duenjos, nusprendusi prisidengti 
tuo apdaru, kad nepažintų donas Pedras. Albertas kuo stropiausiai 
įvykdė jos pavedimą, ir jam labai pasisekė, nes donja Brianda kaip tik 
ir svajojo nusisamdyti duenją, o kai Albertas pasisakė ieškąs vietos 
dukrai, kartu ir jį priėmė rūmininku — mat pažiūrėti atrodė išvaizdus 
ir kupinas orumo su žilės nusidabruotais plaukais. Kuo gražiausiai 
viską sutvarkęs, Albertas grįžo nuraminti donjos Vitorijos, ir toji labai 
apsidžiaugė, juoba kad donja Brianda geidavo kaip galima greičiau ją 
pamatyti. Tą pačią dieną jiedu su Albertu skubomis prasimanė jaunos 
našlės apdarą, tad rytojaus dieną donja Vitorija nuėjo pas savo būsi- 
mą ponią drauge su Albertu, apsimetusiu jos tėvu, ir juos maloniai 

priėmė senasis donas Chuanas de la Serda ir jo gražuolė dukra. Don- 
ja Vitorija būtų mielai norėjusi, kad jaunoji dama pasirodytų donui 
Pedrui ne tokia graži ir patraukli, bet vis dėlto neatsisakė savo ketini- 
mo, nors varžovės žavesys, regis, ir turėjo atvėsinti jos įkarštį. Donja 
Brianda sužinojo, kad Albertas, apsišaukęs Estebanu de Santiljana — 
taip ir mes jį vadinsime, — kilęs iš Utreros, nedidelio miestelio prie 
Sevilijos, ir kad jis buvo išleidęs dukterį už vieno garbingo vietinio 
bajoro, kuris prekiavęs Indijose, tolydžio keliavęs po Peru ir vienoje 
tokioje kelionėje pasimiręs palikdamas tiek skolų, jog viso turto vos 
pakakę joms apsimokėti, o štai dabar jis, Santiljana, pareiškęs ieškinį 
vienam kreditoriui ir laukiąs Indijų tarybos sprendimo. Išgirdęs, jog 
Santiljana andalūzas, donas Chuanas pasidomėjo, ar jam netekę 
lankytis Sevilijoje, Santiljana atsakė, jog ne kartą ten lankęsis, nes 
įsikūręs ne per toliausia, o štai dukra ilgokai gyvenusi tame mieste. 
Tuo pokalbis ir pasibaigė, nes šįkart donas Chuanas nenorėjo nieko 
klausinėti apie doną Pedrą de Riberą. 

Taip donja Vitorija pradėjo tarnauti pas donją Briandą, kuri buvo 
labai patenkinta nauja duenja ir patikėjo jai visų skrynių bei stalčių 
raktus, sukurstydama teisėtą kitų tarnaičių pavydą bei apmaudą, jog 
štai ji nė kojų nespėjusi sušilti, o ja pasikliaujama labiau nei jomis, 
tarnaujančiomis namuose nebe pirmus metus. Santiljana atsisakė 
kambario dono Chuano rūme, pasiteisinęs, jog gyvenąs kaimynystė- 
je su žmona, kurios vaidmenį ėjo Marsela, donjos Vitorijos tarnaitė. 

Dabar grįžkime pas doną Pedrą de Riberą. Pasveikęs jis atvyko į 
Madridą ir apsistojo pas pusbrolį doną Rodrigą, jau sunerimusį dėl jo 
vėlavimo; donas Pedras paaiškino, kodėl taip užtrukęs kelionėje, ne- 
nuslėpė ir to, kas nutiko donjos Vitorijos viloje, netgi pasisakė kitu 
vardu davęs garbės žodį ją vesti. Donas Rodrigas pasiteiravo, kuo 
vardu buvusi dama, ir donas Pedras atsakė, jog vardu ji donja Vitorija 
de Silva ir jog jinai priklausanti Toledo aukštuomenei. Donas Rod- 
rigas išklausė pusbrolį labai nepatenkintas ir ėmė priekaištauti, jog 
tasai be reikalo suviliojęs ir išniekinęs tą damą — dabar turįs jos sau- 
gotis, nes jinai, sužinojusi, kad jis vykstąs Madridan tuoktis, ko gero, 
užsimanysianti atkeršyti, ir jam būsią riesta. Paskui jiedu įšneko apie 

donją Briandą, ir donas Pedras pasakė, jog įsimylėjęs ją iš portreto, 
bet, deja, praradęs jį drauge su visu labu, tapusiu vagių laimikiu ne- 
toli Toledo, nors puikiausiai Žinojo, kad anaiptol ne vagys jį pagrobė, 
o pats jį pamiršo po pagalve donjos Vitorijos viloje, ir ta mintis jam 
nedavė ramybės. 

Donas Rodrigas parikiavo, kad donas Pedras niekur neitų iš na- 
mų ir nesirodytų būsimam uošviui ir nuotakai, kol jam pasiūdins nau- 
ją apdarą - kelioninį ir juodą, išeiginį; turint pinigų, Madride siuvėjų 
raginti nereikia, ir po keturių dienų jis gavo ištaigų kelionės drabužį; 
dėdamasis ką tiktai atvykęs, drauge su pusbroliu donu Rodrigu jis 
nuėjo į dono Chuano de la Serdos namus, kame šeimininkas labai 
maloniai priėmė svečią, išvydęs tokį išvaizdų vyrą. Donja Brianda, 
įspėta, jog netrukus jos kambaryje apsilankys būsimas vyras, baigė 
puoštis, tarnaičių padedama, ir atsisėdo į krėslą, o duenjos — šalia ant 
kilimo. Donas Pedras įžengė į vidų, lydimas dono Chuano ir dono 
Rodrigo. Šaunuolis bajoras laikėsi be galo laisvai ir nevaržomai, 
anaiptol nesivaržė kaip tie paikai drovūs jaunikiai, priešingai — jis bu- 
vo aiškaus proto ir dailių manierų. Išvydęs gražuolę donją Briandą 
gyvą, jisai įsitikino, jog dailininko teptukas gana tiksliai perteikė jos 
bruožus, nors labai retai pavyksta nenukrypti nuo tiesos, kurią portre- 
te privalu išreikšti dažais. Jį pakerėjo donjos Briandos žavesys, o ir 
donja Brianda nesijautė nuskriausta — jai patiko donas Pedras. 

Vyrams reikėjo suderinti kai kuriuos vedybų sutarties punktus, 
tad visi trys - donas Pedras, donas Chuanas ir donas Rodrigas — nu- 
ėjo į gretimą kambarį, kur jų laukė raštininkas ir keli giminaičiai, tam 
tyčia pakviesti sutarties patvirtinti. Donja Brianda pasiliko drauge su 
tarnaitėmis: visos kalbėjo apie doną Pedrą, jos būsimą vyrą, visos 
linkėjo jai laimės ir sveikino sulaukus tokio patinkamo jaunikio, tik 
donja Vitorija netarė nė žodžio; ir jos ponia tai pastebėjo; kai jiedvi 
radosi vienos, ji paklausė: 

— Donja Teodora (taip pasivadino donja Vitorija), kodėl gi tu ty- 
li, kai tuo tarpu visos tarnaitės sveikina mane pasirinkus tokį puikų 
vyrą, kodėl neseki jų pavyzdžiu, bent jau norėdama man įtikti? Kas 
tau draudžia kalbėti? 

Donja Vitorija tyčia taip elgėsi, idant donja Brianda susidomėtų 
jos tylėjimu, kaip ir atsitiko; pamačiusi, jog viskas klostosi pagal jos 
norą, ji nusprendė pasinaudoti proga ir šitaip atsiliepė į donjos Brian- 
dos žodžius: 

— Ponia, donui Pedrui nieko neprikiši, jisai tokio tobulumo, kad 
geresnio jaunikio žemėje nerasi — visos taip sako. Aš tyliu todėl, jog 
Sevilijoje puikiai pažinojau tą bajorą, nes gyvenau tame kvartale, kur 
jis dažnai lankydavosi, - neslėpsiu, ko jam ten reikėjo, nes šiuo atveju 
nevalia tau meluoti, juo labiau man, kuri geidžia tau tarnauti ir linki 
ramybės, o neturėti jos iki grabo lentos — veikiau panašu į mirtį ne- 
kaip į laimingą vedybinį gyvenimą. 

Išgirdusi tokias kalbas, donja Brianda persimainė ir pisispyrusi 
ėmė melsti duenją atskleisti tų miglotų, jai nesuprantamų užuominų 
prasmę. Donja Vitorija, pagaliau ištaikiusi progą išlieti pagiežą ant 
dono Pedro, savo garbės išniekintojo, nedovanojo ja nepasinaudoju- 
si, tad pasiūlė šeimininkei susirasti nuošalesnį kampelį, toliau nuo 
tarnaičių akių, o kai jiedvi radosi vienos atokiame kambarėlyje, ap- 
dairioji Vitorija prabilo šiais žodžiais: 

— Ko būtų verta mano meilė tau, ponia, jei nuoširdžiai nepasaky- 
čiau to, kas gali atimti tau ne ką kita, kaip ramybę; tad žinok, mano 
ponia ir šeimininke, jog Sevilijoje donas Pedras turėjo romaną su vie- 
na dama, labai gražia ir kilminga, tik paveldėjusia per mažą turtą, kad 
galėtų gyventi kaip pridera jos rango moteriai; donas Pedras taip 
atkakliai siekė jos meilės, jog jinai, sujaudinta jo švelnių žodelių, be- 
galinio dėmesio ir dovanų, atsidavė jam, prie liudytojų paėmusi žodį 
ją vesti, ir sutiko susituokti slapčia, nes tuo metu dar gyvas buvo 
donas Fernandas, dono Pablo tėvas, kuris žinojo apie jų meilę ir vi- 
somis išgalėmis stengėsi juos išskirti nepageidaudamas, kad sūnus 
vestų donją Elvyrą de Monsalves, kaip vadinosi toji dama. Tačiau 
santykiai nenutrūko, ir gyvas jų laidas buvo du sūnūs ir duktė, ku- 
riuos nūnai globoja jos motina. Donas Pedras laukė, kada pasimirs 
tėvas, jau ganėtinai nukaršęs ir negalingas senukas, tačiau kai tas at- 
sitiko ir kai donja Elvyra tikėjosi, jog pagaliau ji taps teisėta žmona ir 
pasibaigs jos vargai — O jų patyrė nemaža, aš tai žinau, nes gyvenau 

kaimynystėje, — jis nustojo lankytis, ir ji, supratusi jo kėslus, išpažino 
savo bėdą dviem pusbroliams, kurie baisiausiai pasipiktino ir nuspren- 
dė nedelsiant priversti doną Pedrą tesėti duotą žodį. Tuo metu donas 
Pedras gyveno nuošalioje sodyboje netoli Sevilijos, saugodamasis 
savo priešų, kurie, matydami, kad jis nenori atlikti savo priedermės, 
tykojo jį nužudyti. Taip bent jau buvo tuo metu, kai tėvas išvežė ma- 
ne į Madridą, kame gyvenu štai pusantro mėnesio. Šit ką galiu tau 
papasakoti apie doną Pedrą, pridėjusi ranką prie širdies, ir patikėki, 
jog ir čia, sostinėje, jo gyvybei gresia pavojus, nes damos pusbroliai, 
kaip Žinau, taurūs ir narsūs bajorai, tikrai atkaks čionai atkeršyti už 
pusseserės nešlovę, ir sostinėje jiems bus daug lengviau įvykdyti savo 
sumanymą nei Sevilijoje, kur jis gyveno jų saugodamasis. 

Donja Brianda įdėmiai išklausė duenjos pasakojimą apie doną 
Pedrą, ir jai pasidarė be galo skaudu, kad jis atvyko iš Sevilijos ne 
toks jau laisvas, kaip ji būtų pageidavusi. Susisielojusi dama panoro 
sužinoti šį tą daugiau apie dono Pedro tariamus santykius su persiren- 
gusios donjos Vitorijos pramanytąja donja Elvyra ir pasidomėjo, ar 
tikrai jisai įsimylėjęs, ar labai graži toji donja Elvyra, išsiklausinėjo 
daug visokių dalykų, o duenja atsakinėjo kuo nuodugniausiai, steng- 
damasi sukurstyti prieš doną Pedrą kuo didesnę jo nuotakos rūstybę; 
vis dėlto donja Brianda nelabai patikėjo duenjos žodžiais, nusprendė 
pranešti tėvui, ką girdėjusi, ir paprašyti jį viską susižinoti. Ji žengė į 
kambarį kaip tik tuo metu, kai ten buvo pasirašoma vedybų sutartis, 
o donja Vitorija pasiliko prieškambaryje, kur paprastai būna duenjos; 
netrukus, paketu nešinas, ten pasirodė dono Pedro tarnas, šeimininko 
pavedimu ėjęs pašto iš Sevilijos, ir paklausė duenją šeimininko, bet 
nepažino jos, apsi gobusios našlės kyku. Duenja atsakė, kad jos ponas 
kambaryje drauge su jos šeimininke. 

— Štai nešu jam paketą laiškų, atėjusių paštu iš Sevilijos, — tarė 
tarnas. 

— Jeigu jūs nieko prieš, — atsiliepė klastingoji Vitorija, — aš galiu 
perduoti jam paketą, nes jums nevalia eiti ten, kur jis yra, o aš mielai 
jums pasitarnausiu. 

— Padarysite man didelę paslaugą, - atsakė tarnas ir, įteikęs pa- 
ketą, žengė pro duris. 

Donja Vitorija beregint atplėšė paketą ir įdėjo vidun čia pat jos 
pabrėžtą laišką, paskui jį užklijavo ir įėjo pas šeimininkę. Toji paklau- 
sė, kam ji nešanti tuos laiškus, ir duenja kaip niekur nieko atsakė: 

— Ponia, nešu juos donui Pedrui, kurio tarnas ką tiktai atsiėmė 
paketą iš pašto. 

Moterys iš prigimties smalsios, užtat ir donja Brianda, smalsumo 
perveikta, atplėšė paketą ir aptiko duenjos pabrėžtą laišką, pasirašytą 
donjos Elvyros de Monsalvės vardu. Tiek prisiklausiusi apie dono 
Pedro žygius, ji panoro sužinoti, kas rašoma tame laiške, tikėdamasi 
patirti šį tą daugiau, ir štai ką perskaitė: 


Jaučiu, jog nebeilgai man liko gyventi šiame pasaulyje, ligotai ir 
jūsų apleistai, mielas mano vyre, juoba kad sužinojau skaudžią nau- 
jieną, esą išvykote sostinėn vesti. Negaliu tuo patikėti turėdama jūsų 
garbės žodį būti ištikimam iki grabo lentos ir gyvą mūsų bendro gyve- 
nimo laidą — vaikus. Jums turbūt nereikia priminti, jog niekur ne- 
pabėgsite nuo Dievo teismo ir nuo mano pusbrolių, kurie, sužinoję, 
kokią nešlovę man padarėte, tikrai jums atkeršys. Tesaugo dangus jū- 
sų gyvybę, idant pajustute visą mano meilės galią ir savo priedermę. 


Jūsų žmona donja Elvyra Monsalvė 


Perskaičiusi laišką, donja Brianda įsitikino, jog kerštingosios du- 
enjos pasakojimas — gryna teisybė. Tuo metu kaip tyčia įėjo tėvas, ir 
ji papasakojo viską, ką sužinojo apie doną Pedrą, o drauge parodė ir 
tariamos donjos Elvyros laišką; senis nustėro ir ėmė žegnotis stebė- 
damasis, jog tokios prakilnios giminės atžala suviliojo damą, sugyve- 
no su ja vaikų ir štai dabar atvažiavo pirštis jo dukteriai. Vis dėlto jis 
nesiryžo atvirai kalbėtis su donu Pedru, nusprendęs iš pradžių nueiti 
pas savo draugą, Sevilijos bajorą, ir viską iš pagrindų patikrinti. 

Vos donas Chuanas išėjo iš namų, pasirodė donas Pedras, lydi- 
mas tarno, kuris pasakė šeimininkui, jog paketą su laiškais perdavęs 
duenjai; donas Pedras ir atėjo jų atsiimti, nes duenja nė neketino jų 
persiųsti į pusbrolio namus. Jis susitiko donją Briandą prieškambary- 
je, jau be tėvo, ir tarė: 

— Mano širdies valdove, galėčiau sugrįžti čionai ir menkesne 
dingstimi, kad tik jus pamatyčiau dar sykį, bet dabar prasimesiu laiš- 
kais, kuriuos mano tarnas paliko anai damai, jūsų duenjai. 

— Ji manė, kad esate su mano tėvu, — atsakė donja Brianda, - ir, 
įėjusi įteikti laiškų, susitiko mane, o aš, iš jos žodžių supratusi, kokie 
tai laiškai, ėmiau ir atplėšiau juos, pakurstyta smalsumo ir baimės, 
įtardama, jog jūsų amžiaus vyrai Sevilijoje vargu ar laikosi skaistybės 
įžado. Brangiai man kainavo tas smalsumas, bet užtat atskleidžiau 
suktybę dabar, dar žiedų nesumainiusi, — o juk būtų buvę kur kas skau- 
džiau sužinoti teisybę po vedybų. Aš mačiau laišką, kurį netrukus per- 
skaitysite, jums labai gerai pažįstamos damos laišką; jau anksčiau šį tą 
žinojau apie jus, bet šioji Žinia perpildė taurę, ir aš nusprendžiau šian- 
dien pat nutraukti bet kokias derybas dėl mudviejų vedybų. Iš laiško 
patirsite tai, kas jums gerai žinoma, ir tesaugo jus Dievas, ilgiau jūsų 
netrukdysiu. 

Donas Pedras pastėro su laišku rankoje, nesuvokdamas, kas atsi- 
tiko; tik perskaitęs laišką, suprato, jog kažkieno pavydi širdis paketi- 
no užtverti jam kelią į laimę, sukraudama kalną pramanų. Pastebėjo 
netoliese duenją ir, pažvelgęs į ją atsainia akimi, tarė: 

— Mieloji ponia, kas čia dabar man pina raizgus? Argi aš turiu Se- 
vilijoje damą šiuo vardu? Sugyvenau su ja vaikų, davęs Žodį vesti? 
Galvą guldau, jog čia didžiausias melas, kokį tik užkietėjęs sukčius 
galėjo pramanyti! 

— Kas jau kas, o aš jumis tikiu, - atsiliepė duenja, — tegu jūsų žo- 
džiais patiki šeimininkė, nes ji tokio būdo, jog vargu ar sutiks toliau 
kalbėti apie vedybas; kiek Žinau, ji pranešė viską tėvui, ir tas nuėjo 
smulkiau išsiklausinėti apie tą dalyką vieno seviliečio bajoro, savo 
artimo draugo, kaip tyčia atvykusio sostinėn. 

— Ačiū Dievui, — tarė donas Pedras, — bent sužinos, jog visa tai 
melas ir jog tokios damos, vardu donja Elvyra, apskritai nėra Sevili- 
joje. Bet meldžiu jus, ponia, pasakyti, ar jūs labai sava mano mielajai 
donjai Briandai? 

— Man ji palankiausia, - atsakė duenja. 

— Vadinasi, — tarė donas Pedras, — jūs galėtute ją įkalbinti, kad 
mane išklausytų. 

— Labai abejoju, ar ji norės su jumis šnekėtis; kaip mačiau, jinai 
baisiai ant jūsų užsiutusi, o kai ji supyksta, jokiu būdu neatlyžta ir 
kelias dienas pagret netveria apmaudu. 

— Bet jeigu jūs tokia sava, — tarė jis, - regis, galėtute man išmels- 
ti iš jos atleidimą ir sušvelninti jai širdį nusakydama, kaip aš ją myliu 
ir godoju. 

— Aišku savaime, čia mano valios darbas, — atsakė duenja, - o ką 
gi jūs man duosite, jei perkalbėsiu savo ponią? 

— Ko tik pageidausite, — tarė jis, — o jeigu jums reikia pinigų, aš 
dosnus iš prigimties ir nieko nešykščiu tiems, kas man padeda. 

— Kaip matote, aš dar nesena, — tarė duenja, — ir puoselėju viltį 
ištekėti, tik va, neturiu pasogos; pasikliauju jūsų dosnumu ir tikiuosi, 
jog atsilyginsite už paslaugą. 

— Tik išpildykite mano prašymą, padarykite tai, ko jus meldžiu, — 
tarė jis, — ir pažadu jus sušelpti ir duoti penkis šimtus eskudų, o kad 
patikėtute, jog tesėsiu žodį, atneškite rašymo reikmenis, ir aš čia pat 
brūkštelėsiu jums raštelį. 

Donjai Vitorijai pasidarė įdomu, kuo visa tai pasibaigs, ir ji pa- 
skubomis atnešė popieriaus, rašalinę bei plunksną ir padėjo ant staliu- 
ko, kad donas Pedras parašytų žadėtą raštelį. Donas Pedras pasirodė 
toks galantiškas, jog pasirašė švariame lakšte, patikėjęs duenjai pačiai 
įrašyti norimą sumą, o jai kaip tik to ir reikėjo; padėkojusi donui Ped- 
rui už suteiktą malonę, ji pasižadėjo nuoširdžiai tarpininkauti ir davė 
jam viltį, jog labai greitai donja Brianda vėl būsianti jam prielanki; 
patikėjęs jos žodžiais, įsimylėjęs kavalierius nusilenkė jai ir išėjo. 

Tuo tarpu pasirodė Albertas, donja Vitorija papasakojo jam, kas 
atsitiko, ir tas nusistebėjo, kad taip toli pasistūmėjo klasta, sumanyta 
vedyboms išardyti. Dama paliepė jam viršum dono Pedro parašo su- 
rašyti pasižadėjimą ją vesti, nurodyti liudytojus ir pažymėti tą datą, 
kai donas Pedras viešėjo viloje. Albertas taip ir padarė, stengdamasis 
pamėgdžioti dono Pedro rašyseną pagal jo parašą - turėjo lengvą ran- 
ką ir mokyti jo nereikėjo. 

Tą sykį donas Chuanas de la Serda nerado seviliečio bajoro namie 
ir atidėjo pokalbį rytojaus dienai. Tuo tarpu donja Brianda pareiškė 

donjai Vitorijai, jog nieku gyvu nesutiksianti tekėti už dono Pedro, 
verčiau paliksianti sena pana, ir savo ruožtu prisipažino, kad anks- 
čiau, dar neišėjus kalbai apie tas vedybas, prie jos meilinęsis didžiai 
kilmingas bajoras, vardu donas Sančas de Leiva, ir kad ji buvusi rim- 
tai su juo bepradedanti, tačiau nusilenkusi tėvo valiai, kai šis panūdo 
išleisti ją už dono Pedro; vis dėlto dabar, patyrusi dono Pedro veid- 
mainystę, ji linkusi iš naujo prielankiai nusistatyti donui Sančui. Don- 
ją Vitoriją be galo nudžiugino jos žodžiai, žadą sėkmę numatytam 
planui, o kad nieko nereiktų bijoti, ji įkalbėjo donją Briandą suteikti 
vilčių donui Sančui. 

— Jis labai užsirūstino ant manęs, — tarė donja Brianda, — bet jei 
nusiųsiu jam laišką, esu tikra, kad jo rūstybė nedelsiant nuslūgs ir jis 
vėl atsidurs prie mano kojų. 

Tariamoji duenja pasisiūlė pati įteikti laišką, tik paprašė duoti jai 
karietą ir nurodyti, kur gyvena donas Sančas; donja Brianda labai ap- 
sidžiaugė turėdama tokią stropią duenją, juoba pasiryžusią taip noriai 
įvykdyti širdžiai mielą dalyką, ir, nieko nelaukdama, parašė laišką ir 
paliepė tą patį pavakarį nugabenti jį donui Sančui. Donjai Vitorijai 
negalėjai prikišti nei nerūpestingumo, nei tinginio — jinai tuojau pat 
išvažiavo, tik ne pas doną Sančą, o į savo išsinuomotus namus, palie- 
pusi vežėjui grįžti, nes toliau eisianti pėsčiomis, lydima Santiljanos, 
savo tariamo tėvo. Namie ji parašė du laiškus — donui Chuanui de la 
Serdai, kviesdama jį ateiti, ir lygiai tokį pat donui Sančui, nurodžiusi 
savo adresą. Išsiuntusi laiškus, donja Vitorija nusivilko duenjos dra- 
bužį, apsitaisė aukštuomenės damos pašvitais, atsisėdo krėslan ir 
sykiu su kambarine ėmė laukti abiejų svečių. Neilgai trukus pasirodė 
donas Sančas de Leiva, nenumanąs, kas jį kviečia, nes damos pa- 
vardė jam buvo negirdėta. Vos tik jis atsisėdo ir keliais galantiškais 
žodžiais persitarė su donja Vitorija, kambarinė pranešė, jog donas 
Chuanas de la Serda išlipo iš karietos ir kopia į viršų. Tuomet ji pa- 
sakė donui Sančui: 

— Mielasis pone, man reikia pasikalbėti su tuo bajoru akis į akį, 
ten, už užuolaidos, įdėmiai klausytis mūsų pokalbio, ir tai, man regis, 
išeis jums į naudą. 

Donas Sančas sutriko nenumanydamas, kokio tikslo siekia dama, 
bet paklausė. Donas Chuanas įžengė pro duris, ir kai jis atsisėdo, don- 
ja Vitorija kreipėsi į jį šiais žodžiais: 

— Jūs turbūt labai nustebote, didžiai gerbiamas done Chuanai, kad 
nepažįstama dama raštu kviečiasi jus į namus, kurie nežinia kam pri- 
klauso. Idant per daug nesistebėtute, pasakysiu, kas aš esu. Mano gim- 
tinė — imperatoriškasis Toledo miestas; šeimoje gimiau antra ir turiu 
vyresnįjį brolį, tėvo viso turto paveldėtoją; man rodos, jums nereikės 
dėstyti mano genealogijos, jei pasakysiu, jog mano pavardė — Silva, 
bet galiu dar pridėti, kad mano tėvas buvo Šventojo Jokūbo ordino 
riteris, o brolis įšventintas į Alkantaros ordiną ir šiuo metu raitijos 
kapitonu tarnauja Flandrijoje jo didenybei karaliui. Jis pavedė mane 
globoti nukaršusiai tetai, kuri neilgai trukus pasimirė; po jos mirties 
persikėliau į savo vilą netoli Toledo ir ten gyvenau tvarkydama ūkį, o 
aš turiu ir gyvulių, ir ariamos žemės. Taip leidau patykėliais dienas, 
mėgaudamasi laukų ramybe ir nepažindama meilės, kol vieną rytą pie- 
muo parvedė į namus du pusnuogius, vagių apiplėštus vyrus; pagailo 
man jų, ypač to, kuris pažiūrėti atrodė ponas, iš dviejų brolio paliktų 
skrynių išėmiau jiems du apdarus, jie apsitaisė ir padėkojo už gerą šir- 
dį, nors vėliau tasai ponas pasielgė su manim beširdiškai: per tas ketu- 
rias dienas, kol naudojosi mano svetingumu, įteikliais žodžiais, galan- 
tiškumu ir švelniais Žvilgsniais taip mane užkerėjo, kad aš pasidariau 
pati nesava. Gundydamas be perstogės, jis įteigė man savo meilę, ir aš 
prisipažinau jį mylinti. Pagaliau raštu pasižadėjo mane vesti ir pasie- 
kė savo tikslą, o tada, prasimetęs labai svarbia byla, kurią sprendžiant 
jam esą privalu dalyvauti posėdyje, išsiprašė važiuoti į Madridą, da- 
vęs žodį veikiai pargrįžti; tiek meilės ir švelnumo pasitelkė jis į pa- 
galbą, jog būtų apgavęs ir moterį, mažiau mylinčią nekaip aš. Leidau 
jam būti sostinėje, kiek reikės, ir su didžiu sielvartu išlydėjau jį kelio- 
nėn. Netyčia aptikusi po pagalve jo pamirštą portretą ir laišką, suži- 
nojau, kad sostinėje jis ketina vesti — ir ne ką kitą, o grožio stebuklą, 
dabartinę mano ponią ir jūsų dukterį donją Briandą de la Serdą. Gar- 
bė — brangiausias mūsų turtas, todėl aš, atskleidusi dono Pedro klas- 
tą, nusprendžiau vykti sostinėn ir kreiptis pagalbos į dorus žmones, 

amžinatilsį tėvo draugus, idant užstotų mane ir išardytų tas vedybas; 
svarbiausia man atrodė pranešti jums apie savo nešlovę ir nedorą do- 
no Pedro būdą, idant jūs, patyręs ir viena, ir kita, nuspręstute nutrauk- 
ti vedybų sutartį, kuri, kiek Žinau, jau pasirašyta. Tikiuosi surasti tei- 
sybę su štai šiuo laišku ir liudytojais; pažvelkite į jį ir įsitikinsite, ar 
turiu pagrindą priversti doną Pedrą tesėti duotą žodį. 

Donas Chuanas de la Serda apstulbęs klausėsi donjos Vitorijos 
pasakojimo ir iš jos žodžių suprato, jog donas Pedras pasileidęs, neža- 
botų aistrų žmogus, juo labiau kad jau Žinojo jį tariamai turint šeimą 
Sevilijoje, tad nusprendė nedelsiant atšaukti dukters vestuves. Išsklei- 
dęs donjos Vitorijos paduotą lakštą, jis perskaitė šias eilutes: 


Aš, donas Pedras de Ribera, gyvenantis Sevilijos mieste, šiuo do- 
kumentu ir savo parašu tvirtinu, jog sutinku vesti donją Vitoriją de 
Silvą, gimusią Tolede, ir pasižadu bet kur ir bet kada patenkinti jos 
pageidavimą, jai pateikus šį raštą. Liudytojai Albertas ir Marsela, 
namų tarnai. 

Donas Pedras de Ribera 


Perskaitęs raštą ir viską apsvarstęs, donas Chuanas tarė: 

— Man labai skaudu, gerbiamoji ponia, kad donas Pedras, taurios 
kilmės bajoras, taip vylingai jus pagavo, nes, duodamas šį raštą, jis 
vyko tuoktis su mano dukra Brianda; šitaip pamokytam, man nieko 
kito nebelieka, kaip uždrausti jam peržengti namų slenkstį; o apie ve- 
dybas ir kalbos negali būti - kam gi man reikia dėl jų stengtis, jeigu 
jūsų teisėti reikalavimai viską sugriaus? Siekite savo tikslo ir nenusi- 
leiskite, kolei laimėsite, nes kovojate ne dėl kokio menkniekio, o dėl 
savo garbės; prireikus aš visada jums padėsiu - turiu įtakingų draugų, 
ir jeigu pats nesugebėsiu, kreipsimės į juos pagalbos. 

Donja Vitorija padėkojo už malonę ir gausiomis ašaromis dar 
labiau palenkė senojo dono Chuano širdį - jis pasisiūlė parodyti raš- 
tą donui Pedrui, vildamasis, jog sugebės priversti jaunuolį atvirai 
išpažinti savo nuodėmę. Taip taręs, atsisveikino su donja Vitorija, 
žadėdamas veikiai pargrįžti, grąžinti raštą ir išspręsti jos bylą, o 

prireikus — pasitelkti pagalbon seną patikimą draugą. Sulig šiais 
žodžiais jis išėjo, o iš alkovos pasirodė donas Sančas de Leiva. Jam 
atsisėdus, donja Vitorija tarė: 

— Jeigu jūs, didžiai gerbiamas done Sančai, įdėmiai klausėtės 
mudviejų pokalbio, vadinasi, jums aišku, kas man nutiko ir kad do- 
nas Pedras niekuomet neves gražuolės donjos Briandos. Ji pavedė 
jums perduoti, jog sutiko tekėti ne savo noru, o tik nusileisdama tėvo 
valiai, ir jog be galo džiaugiasi dingstimi atsisakyti jungtuvių ir grą- 
žinti jums savo prielankumą. Visa tai parašyta jos ranka štai šiame 
laiške. 

Jinai įteikė laišką, ir donas Sančas, perskaitęs jį, pasijuto laimin- 
giausias žmogus pasaulyje, nes vėlei atgimė jo užgesusios viltys. Pa- 
lūkėjusi donja Vitorija kalbėjo toliau: 

— Matau, didžiai gerbiamas done Sančai, kad jūs svarstote sau 
vienas, kaip tas laiškas pakliuvo į mano rankas; mįslė sudėtinga, bet 
aš pati padėsiu ją įminti. Juk jūs irgi įsimylėjęs, todėl žinote, jog mei- 
lė daro stebuklus ir tik per ją radosi visi Ovidijaus aprašyti dalykai. 
Tad ir aš, visa širdimi pamilusi doną Pedrą, be to, kaip žinote, turėda- 
ma tą raštą, buvau pasiryžusi iš paskutiniųjų grumtis dėl savo garbės 
ir meilės. Atvykau čionai nusprendusi įsitaisyti pas donją Briandą, ir 
man tas pavyko — nors ir matote mane išsinuomotuose namuose, vis 
dėlto esu jos duenja, nes, prisidengus našlės kyku, man patogiau slėp- 
tis nuo žvalgių dono Pedro akių ir visomis išgalėmis kurstyti donjos 
Briandos neapykantą; jau padariau viską, kad jų vestuvės iširtų, o jū- 
sų — įvyktų. Tad pagalvokite, ką norėtute perduoti savo damai, nes 
tuojau pat persirengiu duenjos apdaru ir grįžtu į jos namus, kur ma- 
nęs tikriausiai bus pasigedę. Jei norite, brūkštelėkite laišką, štai jums 
plunksna ir popierius; taip, man regis, bus geriausia, nes donja Brian- 
da įsitikins, jog stropiai atlikau jos pavedimą. Tik meldžiu saugoti 
mano persirengimo paslaptį - man ją išlaikyti tiek pat svarbu, kaip ir 
įkūnyti savo sumanymą; tikiu, kad manęs neišduosite ir kad tokiu, 
žmogumi kaip jūs galima pasikliauti. 

Didžiai stebėdamasis klausėsi donas Sančas damos pasakoji- 
mo; pagyręs ją už drąsą ir padėkojęs už tarpininkavimą, jis prisiekė 

melsiąs dangų duoti jai ilgą gyvenimą, idant galėtų atsiteisti už tą ge- 
rą, kurį jam padarė, ir pasižadėjo saugoti paslaptį, kol ji pati įsakys ją 
atskleisti. Donja Vitorija skubėjo, tad donas Sančas pabraukė savo 
damai de galo meilų laišką, dėkodamas už suteiktą malonę ir prisiek- 
damas ištikimybę iki grabo lentos. Po to atsisveikino su Vitorija, o 
mes irgi paliksime ją tuo tarpu, kol ji nusi velka aukštuomenės damos 
pašvitus ir rengiasi duenjos apdaru, ruošdamasi grįžti pas donją 
Briandą, ir papasakosime, ką donas Chuanas de la Serda rado savo 
namuose. 

Susikrimtęs, jog kažkam parūpo apjuodinti jo vardą prieš nuota- 
ką, donas Pedras pasipasakojo viską pusbroliui donui Rodrigui, ir jie- 
du nuėjo pas doną Chuaną de la Serdą; neradę jo namie, pasiteiravo 
donjos Briandos, ji pasirodė, bet nesisėdo, kad svečiai susipratę kuo 
greičiau išeitų — jai buvo nemalonu matyti doną Pedrą, šitiek apie jį 
sužinojus. Susisielojęs kavalierius puolė muštis į krūtinę ir dievažy- 
tis, jog kaip gyvas Sevilijoje nepažinojęs tos damos, parašiusios laiš- 
ką, jog veikiausiai koks nevidonas spendžiąs pinkles, pavydėdamas 
jam laimės, — tegu donas Chuanas išsiklausinėjąs, ir jei pasirodysią, 
kad visa tai teisybė, jisai, donas Pedras, atsisakysiąs savo dalios ir pri- 
sipažinsiąs esąs nevertas prašyti jos rankos. Išgirdus doną Pedrą taip 
karštai išsiginant kaltinimų, Briandai dingtelėjo įtarimas, kad ją, ko 
gero, bus apgavę; vis dėlto, būdama įsitikinusi, jog tėvas vienaip ar 
kitaip sužinos teisybę, ji atsakė, kad neturinti valios savo širdžiai ir 
visame kame pasikliaujanti tėvu, todėl negalinti pasakyti nieko tikra 
nei perveikti nusistatymo prieš doną Pedrą, bet netrukus pareisiąs tė- 
vas ir pats viską nuspręsiąs, atsižvelgdamas į tai, ką jam pavykę susi- 
žinoti. Tuo tarpu vidun įžengė donas Chuanas, ką tiktai kalbėjęs su 
donja Vitorija; donas Rodrigas persakė keliais žodžiais, apie ką jie čia 
šnekėję ir kuo skundžiąsis jo pusbrolis — girdi, belieka tik susižinoti, 
ar tai, kas rašoma apie jį laiške, tiesa, ar melas. Visi atsisėdo, ir donas 
Chuanas atsakė šiais žodžiais: 

— Mielieji ponai, aš ėjau iš savo seviliečių draugų susižinoti, ar 
tiesa tai, kuo kaltinamas donas Pedras, bet neradau jų namie; beje, jei 
ir būčiau radęs, visai galimas daiktas, būčiau nieko iš jų nepešęs, nes 

Sevilija - didelis miestas, nuo vieno galo iki kito taip toli, jog žmo- 
nės, gyvendami tame pat mieste, rodos, gyvena skirtingose vietose. 
Bet užtat sužinojau, jog donas Pedras davė Žodį vesti vieną toledietę 
damą, kurios viloje svečiavosi, kai jį apiplėšė vagys, ir, be kita ko, 
privalo jai grąžinti gerą vardą. Tai man papasakojo pati dama, pasi- 
kvietusi į namus ir parodžiusi štai šį laiškutį, jo paties ranka pasirašy- 
tą, O to neįmanoma nuginčyti, nes visi mes pažįstame jo rašyseną. 

Jis padavė raštelį donui Rodrigui, paskui gana nepatikliai — do- 
nui Pedrui; abu apstulbo, ir donas Pedras sumišęs išsidavė, nors ir 
dievažijosi, jog tikrai davęs tokį raštelį, tik pasirašęs pramanytu var- 
du. Donas Rodrigas, žinojęs visą bylą, pradėjo gėdinti pusbrolį, o 
donas Chuanas tarė: 

— Done Pedrai, jaunuolis, juo labiau įsimylėjęs, nieko nepaiso 
geisdamas patenkinti aistrą. Jus apakino meilė, ir aš nesistebiu, kad 
jūs drįsote atimti šlovę tai damai, nežiūrėdamas nei jos vardo, nei kil- 
mės, nė nemanydamas, jog anksčiau ar vėliau ji pasiskųs giminai- 
čiams ir tie jums atkeršys. Stebina mane kas kita: vykdamas pirštis 
Briandai, kurią, kaip rašėte laiške, beprotiškai mylite, radote širdyje 
vietos kitai meilei, tiesą pasakius, ne meilei, o veikiau geismui, nes 
greitai jį pamiršote ir prašnekote apie vedybas. Taigi, mielasis pone, 
jei ketinate elgtis, kaip ir dera bajorui — aš neabejoju jūsų taurumu, — 
privalote tesėti duotą Žodį, priešingai, rasis Žmonių, kurie jus privers 
jį tesėti, nes dama ne tokia jau bejėgė, kaip jums atrodo. Ji atvyko į 
Madridą, pasiryžusi žūtbūtinai susigrąžinti gerą vardą, ir pasieks sa- 
vo - visi ją parems, nes jos reikalavimas pagrįstas ir teisėtas. Patariu 
jums neduoti dingsties apjuodinti savo vardą Madride, atlikite savo 
priedermę, užuot temdęs sau protą meile Briandai — aš verčiau laiky- 
siu ją uždaręs tarp keturių sienų, kol užges jos gyvybė, nekaip leisiu 
tekėti už jūsų. 

Sulig tais žodžiais jis pasikėlė nuo kėdės ir susirūstinęs išėjo į 
kitą kambarį, o donja Brianda — iš paskos; abu pusbroliai, sumišę, 
netardami nė žodžio, grįžo namo, ir ten donas Rodrigas ėmė grau- 
denti pusbrolį, priekaištaudamas dėl veidmainiško elgesio. Donas 
Pedras neturėjo kuo pasiteisinti, tik suko galvą, kaip tame laiške 

galėjo atsirasti jo vardas, jei pasirašė jį pramanytu vardu. Tegul jie 
sau ginčijasi neišmanydami, ką daryti, o mes grįžkime pas tariamą 
duenją, kuri, parėjusi į dono Chuano namus, donjai Briandai įteikė 
dono Sančo laišką, be galo ją nudžiuginusį, nes donja Brianda būgš- 
tavo, jog donas Sančas užsirūstinęs po piršlybų nebenorės jos matyti. 
Brianda papasakojo duenjai, jog donas Pedras buvo atėjęs su donu 
Rodrigu kalbėtis su jos tėvu ir jog tėvas uždraudęs jiems net užsimin- 
ti apie vedybas, nes sužinojęs dar vieną dono Pedro klastą: pasirodo, 
vienai toledietei damai jis davęs Žodį ją vesti, o toji atvykusi iš pas- 
kos Madridan išardyti tos santuokos. Vitorija dėjosi nieko nežinanti, 
o paskui pradėjo kalnus versti ant dono Pedro. Tuo tarpu donjai 
Briandai atnešė pusseserės laiškutį — kvietimą vakare ateiti į svečius 
pažiūrėti komedijos, ir donja Brianda liepė perduoti, jog būtinai atei- 
sianti. Tuomet Vitorijai dingtelėjo išganinga mintis, kaip sėkmingai 
užbaigti visą tą bylą, ir ji pasiūlė donjai Briandai tą patį vakarą spek- 
taklio metu pasimatyti su donu Sanču saugioje vietoje — būtent jos 
tėvo namuose, kur jiems niekas netrukdysiąs. Dama labai norėjo su- 
sitaikinti su donu Sanču ir atsiprašyti dėl nuoskriaudos, todėl mielai 
priėmė duenjos pasiūlymą, o ši pasišaukė Albertą ir įdavė nunešti vie- 
ną laišką donui Sančui, kad aštuntą valandą vakaro ateitų į donjos Vi- 
torijos namus, o kitą — donui Pedrui de Riberai, kad ne vėliau kaip de- 
vintą teiktųsi atvykti rūmininko nurodytu adresu, nes donja Brianda, 
nepaisydama nei tėvo rūstybės, nei to, kas įvyko, nusprendusi už jo 
tekėti ir pageidaujanti su juo pasimatyti. Albertas nepatingėjo greitai 
pristatyti laiškų, kurie didžiai nustebino abu kavalierius, o ypačiai do- 
ną Pedrą — kurgi tai matyta: tai jį atstumia, tai vėl šaukia siūlydami 
donjos Briandos ranką; paskui jam smilktelėjo mintis, jog čia neap- 
sieita be duenjos tarpininkavimo, ir jis apsidžiaugė, kad, pažadėjęs 
pinigų už tą paslaugą, labai pigiai atsipirko. Abu jaunuoliai suskato 
puoštis, o donja Brianda ir jos duenja tuo tarpu sėdo į karetą, pali- 
kusios doną Chuaną de la Serdą besitaisantį gulti, ir nuvažiavo į Vi- 
torijos namus, išnuomotus Santiljanos, kitaip sakant, Alberto vardu. 
Ten jas pasitiko Marsela, Vitorijos kambarinė, atliekanti jos pamotės 
vaidmenį; nusisiautusios mantilijas, jiedvi ėmė laukti sutartą valandą 


A. de Solorsano 542 


ateinant dono Sančo. Ištaikiusi progą, Vitorija tuo tarpu slapčiomis 
padiktavo Santiljanai, arba Albertui, štai tokį laišką donui Chuanui: 


Mano ponia donja Brianda, užuot važiavusi į savo draugės na- 
mus žiūrėti komedijos, atvyko į mano tėvo namus, pasiryžusi prieš 
jūsų valią šičia susituokti su donu Pedru. Įspėju jus tikėdamasi, jog 
sugebėsite laiku pastoti kelią nelaimei, ir drauge noriu pranešti, kad 
nuo šios dienos atsisakau tarnybos jūsų namuose. 


Su šiuo rašteliu Santiljana nuėjo pas doną Chuaną, gavęs nuro- 
dymą įteikti jį ne anksčiau kaip pusę dešimtos. Tuo metu atėjo donas 
Sančas, pasibaladojo, žengė į vidų ir puolė prie savo damos kojų, pa- 
miršęs visas nuoskaudas, ir Vitorija paliko juos vienu du ir išeidama 
užrakino duris. 

Išmušė devynias, ir prie namų atsargiai prisėlino donas Pedras, 
atradęs juos pagal nurodytus ženklus, ir, pasibaladojęs kaip sutarta, 
Įėjo į vidų. Pasitiko jį Vitorija, nuvedė į tamsų kambarį ir liepė tyliai 
pasėdėti — netrukus ateisianti jos ponia; jaunuolis pažadėjo netrniukš- 
mauti ir ėmė laukti, o Vitorija tuo tarpu nusigobė kyką, nusivilko naš- 
lės drabužį ir apsitaisė prašmatniu apdaru. Persirengusi grįžo į tamsų 
kambarį ir, kalbėdama pašnibždomis, sugebėjo įteigti jam mintį, jog 
tai donja Brianda rodo jam savo palankumą. 

Dabar palikime juos kuriam laikui ir grįžkime pas doną Chuaną. 
Vos tik jis pradėjo rengtis ruošdamasis gulti, atėjo Albertas su savo 
ponios laišku. Senis susijaudino ir, Alberto lydimas, nuskubėjo pas 
korechidorą, gyvenantį kaimynystėje; susisielojęs donas Chuanas pa- 
sipasakojo korechidorui, artimam draugui, savo bėdą, šis pašaukė 
sargybą, visi patraukė Alberto namų link ir, trankiai pasibeldę į duris, 
žengė į vidų. Labai pravertė žvakė ir žibintas, nes visuose namuose 
buvo tamsu; tarnas uždegė žvakę ir, šviesdamas kelią, išvedžiojo po 
visus kambarius; viename jie aptiko doną Sančą ir donją Briandą, ir į 
korechidoro klausimą, ką jiedu čia daro, donas Sančas atsakė, jog 
esąs čia su savo Žmona, o ji patvirtino jo žodžius. Donas Chuanas 
buvo bešokąs ant jų su špaga rankoje, bet korechidoras jį sulaikė 

įspėjęs, jog duktė esanti anaiptol ne su tuo vyru, kurį turįs galvoje, ir 
jog tasai bajoras esąs ne kas kitas, kaip donas Sančas de Leiva, sos- 
tinėje pagarsėjęs savo prakilnumu ir didžiomis dorybėmis. Donas 
Chuanas susitaikė su šiomis vedybomis, guosdamasis mintimi, jog 
duktė vis dėlto neištekėjo už dono Pedro, kurio pradėjo neapkęsti 
sužinojęs jo nedorybes. Paskui jie žengė prie kito kambario, bet tas 
buvo užrakintas, o kai jau ketino laužti duris, pasirodė donas Pedras 
ir pareiškė esąs čia su donja Brianda, savo žmona, ir kad atėjęs į šiuos 
namus, jos kviečiamas susituokti. Sulig tais žodžiais iš kambario iš- 
ėjo donja Vitorija ir tarė: 

— Jūs apsirikote, done Pedrai, aš ne toji, kurią minite, o donja Vi- 
torija de Silva, kuriai privalote grąžinti nuplėštą garbę; kaip tik dėl to 
aš ir nuėjau tarnauti už duenją pas donją Briandą. 

Įsižiūrėję donas Chuanas de la Serda ir jo gražuolė dukra pažino 
tariamą duenją; visi suprato, jog ji persirengė kitais drabužiais, gin- 
dama savo garbę, ir ėmė iškalbinėti donui Pedrui, o jis, jų paklausęs, 
vėlei patvirtino duotą Žodį; jo pavyzdžiu pasekė ir donas Sančas su 
savo dama, nusprendę po savaitės iškelti vestuves; svotais buvo Ispa- 
nijos grandai, o svočiomis — jų žmonos. Abi poros gyveno laimingai, 
netrukus susilaukė vaikų — tėvų džiaugsmo ir pasparos. 


Rufinai ir jos kambarinėms labai patiko dono Chaimės gražiai 
papasakota novelė — taip prisidūrė dar viena grandis prie tų meilės 
pančių, kurie kaustė širdį Rufinai, kasdien vis karščiau atsiliepiančiai 
į jaunuolio jausmą. Jis matė, jog laimėjo visišką pergalę ir jog daugiau 
nebėra ko norėti, ir vis labiau linko prie jos, galutinai apsisprendęs 
atsimesti nuo Krispino sumanyto kėslo apiplėšti gražuolę, ir dabar tik 
laukė patogios progos viską išpažinti. Pati Rufina pakišo dingstį, 
pasiūlydama, prieš tėvui pargrįžtant iš Madrido, pasiimti viską, kas 
namie vertingiausia, ir bėgti į Valensiją, o kadangi jis tokios aukštos 
kilmės ir toks įtakingas, tėvas pritarsiąs jų santuokai — mat ji tikėjo, 
kad donas Chaimė iš tikrųjų toks, kokiu dedasi. Tuomet jaunuolis 

norom nenorom turėjo atskleisti savo kortas ir klastą, nukreiptą prieš 
Rufiną, ir, norėdamas pagaliau apsivalyti nuo melo, taip jai tarė: 

— Aukse mano ir širdies valdove! Žinau, kad mylite mane be ga- 
lo, todėl noriu atvirai, nieko neslėpdamas, su jumis pasikalbėti, išsa- 
kyti tai, ko ligi šiol nenumanėte, ir prašyti atleidimo, nes vien tik mei- 
lė gali pateisinti mano nusižengimą. Aš kaltas ne tuo, kad jus pamilau, 
nes neturite valios uždrausti jus mylėti tiems, kas paregi jūsų nežemiš- 
ką grožį; aš jį paregėjau ir, jo galios parklupdytas, savo noru pasida- 
viau jo malonei su visomis trimis dvasios spėkomis, — tokią pergalę 
jums bepigu būtų laimėti ir prieš tvirtesnes širdis nekaip manoji; vos 
tik išvydau spinduliuojant tas dvynas saules, išsyk tapau jūsų vergas, 
ir niekuomet to neišsižadėsiu. Dovanokite, kad nukrypstu nuo savo 
minties, bet šia prakalba noriu pateisinti savo nusižengimą ir užglos- 
tyti savo nuodėmę. Aš — ne tas, kurį nupiešiau savo pasakojime; tiesa, 
gimiau Valensijoje, tik varganoje šeimoje, kuri galėjo didžiuotis ne- 
bent dora ir garbe; tėvas gyveno iš savo rankų darbo, buvo amatinin- 
kas ir siuvo kurpes. Aš nuo mažų dienų aukštai nešiausi, sunkiu triūsu 
nenorėjau žeminti savo orumo, tad, kurį laiką pabuvęs Andalūzijoje, 
nukilau į Kastiliją — man sekėsi, mokėjau sutarti su žmonėmis, užtat 
netrūko man nei pinigų, nei draugų. Čionai atvykau su tokiu Krispinu, 
kuris Malagoje sėdėjo kalėjime už nežinia kokį nusikaltimą — to jis 
man nepasisakė. Esu jam labai dėkingas: pamatęs, jog aš lemtas vai- 
kinas ir noriu su juo draugauti, jis apmokėjo mano kelionę ir paskoli- 
no pinigų. Taip visokiomis paslaugomis įsipirkęs į mano meilę, kartą 
atvirai su manim įšneko ir pasiūlė įsismelkti į jūsų namus, o vėliau ir 
jam atverti kelią - mat, žinodamas jus esant turtingą, kėslavo su ma- 
nimi jus apiplėšti; girdėdamas tokias kalbas, galutinai įsitikinau tuo, 
ką įtariau ir anksčiau - jog Malagoje Krispinas sėdėjo už vagystę. Taip 
sutarę, prasimetėme peštynėmis, ir aš pasislėpiau jūsų namuose, o ši- 
čia taip mielai mane priėmėte ir apdovanojote tokiomis malonėmis, 
jog išardėte Krispino kėslus, ir štai dabar, atskleidęs jums tą klastą, pa- 
sistengsiu atsimokėti tuo pačiu ir pakratyti jo kišenę - neduok Dieve, 
kad, patyręs tiek gera, atsilyginčiau jums nedėkingumu. Aš atvėriau 
jums širdį ir, kaip matote, nusimečiau pramanytą titulą, tad elkitės su 

manimi kaip tinkama, nes laikau savo pareiga jus globoti ir ginti nuo 
skriaudikų. 

Rufina didžiai nustebo iš jaunuolio lūpų patyrusi, kokį bjaurų 
kėslą sugalvojo Krispinas, pažinęs ją šičia, Tolede, ir nusprendęs atsi- 
teisti už aną vagystę Malagoje, ir sunerimo, ar tasai nebus Chaimei 
papasakojęs, kas ji per viena ir kokią likštį jam iškirtusi. Kadangi 
Chaimė pasisakė, kas toksai esąs iš tikrųjų, ir prisidavė norėjęs ją 
apgauti, ji taipgi ryžosi prisipažinti melavusi ir keliais žodžiais nusa- 
kė, iš kur kilusi, kas buvę jos tėvai ir kas jai nutikę, iki atvykstant į 
Toledą, - meilė ir vynas atpalaidavo liežuvį, ir jinai išpažino jam vis- 
ką, ką ligi šiol stengėsi nuslėpti. 

Jaunuolis nusidžiaugė, kad Rufina to paties luomo, jiedu pasiju- 
to susiję dar tvirtesniais ryšiais ir nutarė susivesti ir keliauti iš Toledo 
į Madridą, bet iš pradžių, Rufinos pasiūlymu, turį atkeršyti Krispinui, 
nes ji negalinti jam dovanoti, kad surezgęs jai tokias pinkles. Chaimė 
pasišovė pats viską sutvarkyti: prasimetęs draugyste, sugebėsiąs ne 
tik apsukti Krispiną ir švariai išgrandyti jo kapšą, bet ir įkišti į Tole- 
do kalėjimą, idant ateityje nesusigundytų jiems keršyti. Taigi tą patį 
vakarą Chaimė nuėjo pas Krispiną, kuris apsidžiaugė netikėtu draugo 
apsilankymu; Chaimė pradėjo dėstyti, jog pagaliau įsigijęs Rufinos 
pasitikėjimą ir ji beveik sutinkanti patenkinti jo norus, tik jam reikią 
pinigų ir jos, ir tarnaičių širdims palenkti — štai įsipirksiąs į jos malo- 
nę, ir ji visiškai juo pasikliausianti ir būsianti jo tikra meilė. Krispi- 
nas, nors ir užkietėjęs vagis, pakliuvo ant kabliuko — idant Chaimė 
galėtų švaistytis pinigais, kaip ir dera kilmingam jaunuoliui, pažėrė 
šimtą auksinių eskudų, tikėdamasis vėliau atsiimti trejopai, monetas 
pasisėmė iš maišo, kame laikė per penkis šimtus dublonų, anaiptol ne 
doru triūsu pelnytų; Chaimė gerai nužiūrėjo, kur tasai deda maišą, 
kimštinai prikimštą geltonų skridinėlių, pasižadėjo švariai jį išdykinti 
ir netrukus tesėjo sau duotą žodį. Ištaikęs progą, kai Krispinas nunešė 
virtuvėn dvi kurapkas ir triušį, kad pataisytų jiemdviem vakarienę, 
Chaimė prišoko prie skrynios, viso to labo saugyklos, įgudusio meist- 
ro ranka nutraukė spynos lankelį, atvožė dangtį ir išsiėmė dublonų pri- 
pampusį kapšą, idant jis išsibergžtų kitoje vietoje, kur jo savininkas nė 

mintimis nebuvo nukilęs. Jiedu gardžiai pavakarieniavo, paskui Chai- 
mė atsisveikino su Krispinu, paguodęs jį viltimi, jog netrukus išsipil- 
dys visi jo norai. Po to jis pargrįžo namo, kur Rufina pasitiko jį išskės- 
tomis rankomis; papasakojęs, kas nutiko pas Krispiną, ir kaip tasai 
savo labu užsimokėjo už kėsinimąsi į jos turtą, Chaimė pažėrė ant sta- 
lo dublonus, ir Rufina ilgai jais grožėjosi, nes buvo neabejinga pini- 
gams, o juo labiau — auksiniams. Chaimė pradėjo raginti kuo greičiau 
nešdintis iš Toledo, kol Krispinas nepasigedo pinigų, tačiau Rufina 
norėjo padaryti dar vieną šunybę jo buvusiam bendrui, nors meilužio 
minčiai ir pritarė: ji nusprendė pasitelkti pagalbon Malagos teisingu- 
mą ir duoti žinią tenykščiam algvasilui, kruvinam vagių priešui, jog 
Krispinas slapstosi Tolede, o drauge nurodyti jo žymes ir namus, kur 
apsistojęs tasai svetimo gero mėgėjas. Jiedu surašė tokį laišką ir ėmė 
ruoštis kelionei, susižinojo, kad sostinėn kaip tyčia vyksta dvi karie- 
tos, susikrovė visus rykus bei dalykus ir, pasiėmę vien tiktai vergę, iš- 
važiavo į Madridą, tą okeaną, kame naršo rykliai ir smulkesnės Žuve- 
lės ir kur Rufina ketino slapstytis, kol susižinos, kas nutiko Garajui. 
Palikime juos besitaisančius gūžtą ir grįžkime prie algvasilui nu- 
siųsto laiško; vos tik perskaitęs, kas ten parašyta, šis iškart griebėsi 
darbo: pasišaukė savo parankinius, tą patį vakarą leidosi kelionėn ir 
atvyko į namus, kur gyveno Krispinas, nei žydas puoselėdamas viltį, 
jog Chaimė įves jį pas Rufiną ir patieks visus jos pinigus; algvasilas 
suėmė jį ir uždarė į kalėjimą. Ne per seniausiai vienas malagietis tei- 
sėjas ieškojo Krispino Tolede, o neradęs paliko tam algvasilui vagies 
žymių aprašą, tad jis iškart pažino nusikaltėlį. Patupdęs jį belangėn, 
algvasilas pasiėmė visą jo labą, Krispino manymu, ir auksines mone- 
tas, kurias iš tikrųjų pavogė Chaimė; ir įsimylėjėliams labai pasisekė, 
kad jis niekuomet to nesužinojo. Griežtai kvočiamas ir kankinamas 
raitas ant baisingosios medinės kumelės, Krispinas pasirodė netikęs 
raitelis, išklojo, ką Žinojęs ir apie save, ir apie kitus; byla pakrypo į 
blogąją pusę, ir teismas paskelbė mirties nuosprendį, idant piktadarys 
pasitampytų kartuvėse po viso miesto akių; ir tuo pasireiškė Vieš- 
paties gailestingumas, nes Krispinas paliko šį pasaulį, atlikęs išpa- 
žintį; mat, nors kartuvės — įprasta vieta jo amato žmonėms, vis dėlto 

dažniausiai juos ištinka staigi mirtis nuo muškietos kulkos arba špa- 
gos dūrio. Krispiną pakorė, bet, per ilgus atsiskyrėlio gyvenimo me- 
tus įgudęs pamokslauti, ir ant ešafoto tarė žodį. Jam buvo aišku, jog 
įdavė jį Chaimė, tačiau, būdamas geras krikščionis, mirties valandą 
jis atleido neištikimam draugui. 

Rufina ir jos meilužis, slapstydamiesi nuo Garajo — bent jau ji, gy- 
veno susituokę Madride, nes iškėlė vestuves tik atvykę. Garajis pabu- 
vojo Alkaloje, kur, kaip buvo girdėjęs, gyveno jo žmona, tačiau nera- 
dęs susiuostė su padugnėmis ir gavo ką nusipelnęs: algvasilai užklupo 
juos nusikaltimo vietoje, visus nuteisė nuplakti rykštėmis ir šešeriems 
metams išsiųsti į galeras; sukaustytas viena grandine su kitais katorgi- 
ninkais, jis atsidūrė Tolede, o ten, manydamas, jog Rufina tebegyvena 
mieste, per laišką paprašė prisiminti, kiek gero jai padaręs, užjausti bė- 
doje ir išvaduoti iš katorgos, mainais įdavus kokį vergą, nes taip daro- 
ma kas mielą dieną. Pasiuntinys su laišku ieškojo Rufinos nurodytoje 
gatvėje, bet sužinojo iš kaimynų, kad ji išvykusi, ir taip vargeta Gara- 
jis, slegiamas pančių, metų ir skausmo, norom nenorom turėjo plakti 
vandenį ir tarnauti jo didenybei drauge su kitais, anaiptol negeidavu- 
siais tos garbės. 

Grįžkime pas Chaimę, gyvenantį Madride aukso dienas; pritapo 
jis prie geros draugijos, ir nors tarp jų nebuvo kultistų“, vis dėlto jie 
labai mėgo pažeisdami įprastinę tvarką kilnoti iš vienos vietos į kitą — 
aišku, ne žodžius sakinyje, — pinigus ir brangenybes. Kelias vagystes 
jie padarė su tokia atžvalga, jog teisingumas neužėjo nė pėdų, todėl jie 
suįžūlėjo ir, nei sparnus įgavę, davėsi po miestą žiūrėdami, ką dar ga- 
lima nutverti. 

Madride vienas trupės vadovas subūrė visus žymiausius Ispanijos 
aktorius, globojamas įtakingo princo, kuris panūdo sekti praeities val- 
dovų pavyzdžiu, tik su dar didesniu užmoju, nežinia, ar vedamas 
užuojautos varguoliams, ar ko kito; šiaip ar taip, tas didikas labai rė- 
mė ir šelpė pinigais minėtą trupės vadovą, metų pradžioje jam nusam- 
dė geriausius to meto aktorius, kad kiekvienam vaidmeniui būtų po 
dublerį ir kad vadovas pats vienas surengtų spektaklį per Devintines — 
dalyką, ligi tol negirdėtą Madride. Princas supirko savo numylėtiniui 

komedijas, kurias jo paties prašymu ir už jo pinigus sukūrė garsiausi 
sostinės poetai, ir ne šiaip kokias, o be galo meniškas, pritinkamas tai 
didžiulei trupei, todėl kita trupė, matydama, jog varžytis su ana bevil- 
tiška, išvyko iš Madrido į Toledą ir apsiėmė surengti šventinį spektak- 
lį imperatoriškajame mieste. Taigi laimingasis trupės vadovas paliko 
sostinėje, gavo miesto valdžios užsakymą surengti vaidinimą per De- 
vintines, o norėdamas pasirodyti visu prašmatnumu, paėmė iš anksto 
visą algą — du tūkstančius sidabrinių eskudų — ir susyk pralobo; nors 
tuo metu su sidabru buvo striuka, jam pagelbėjo teatro mylėtojai. Nu- 
sinešė jis tuos pinigus į viešbutį ir susidėjo savo kambaryje į skrynią. 
Chaimės gauja užuodė gerą laimikį ir panūdo susiglemžti tuos pini- 
gus, tik neišmanė, kaip prie jų prieiti, ir kiekvienas siūlė vis kitokį 
sprendimą. Pagaliau jie kreipėsi į Chaimę, jau ne kartą nurodžiusį ge- 
riausią išeitį, ir šis pažadėjo viską svariai apgalvoti ir rytojaus dieną 
pasakyti savo nuomonę. Tą naktį jis pasipasakojo žmonai, kokį žygį 
sumanę jo draugai, nusiskųsdamas, jog jokia išganinga mintis neatei- 
nanti į galvą. Rufina savo bukliu protu veikiai sumetė, jog vienintelis 
būdas — pasinaudoti Chaimės poetiniu talentu; jiedu apsvarstė viską iš 
pagrindų, o rytojaus dieną Chaimė išdėstė draugams savo planą, kuris 
jiems labai patiko, na, o mes tuo tarpu nieko nesakysime - toliau pa- 
tys pamatysite, kaip viskas vyko. 

Po kelių dienų Chaimė persirengė studentu, iš sendaikčių parda- 
vėjo nusipirkęs nešvarų, išdilusį abitą, įprastą poetų drabužį, taipgi nu- 
brizgusį bajaus apsiaustą, užsibalnojo dideliausius akinius, užsivožė 
plačiakraštę skrybėlę — žodžiu sakant, apsirūpino tam žygiui būtina 
apranga, atsiėjusią jam dvi nemigo naktis. Šitaip apsitaisęs, Chaimė 
pasirodė „Plepykloje“, ištaikęs dieną, kai trupė ilsėjosi — tuo metu 
princo teatre buvo puošiama scena trijų poetų komedijos statymui; jis 
veikiai susirado trupės vadovą ir, labai mandagiai pasisveikinęs bei 
pasiteiravęs apie sveikatą, kreipėsi į jį šiais žodžiais: 

— Pone trupės vadove, prašom neįsižeisti, aš poetas iš Dievo 
malonės. 

Vadovas buvo pašaipūnas, ne kartą susidūręs su tokiais žmogė- 
nais, todėl atsakė: 

— Linkiu jūsų malonybei būti poetu ilgus metus ir dėl to neturiu 
ko įsižeisti. 

— Poezijos abėcėlę išėjau būdamas aktorium Iračėje, kame gavau 
bakalauro laipsnį, tuo didžiai nudžiugindamas tėvynainius, — pradėjo 
Chaimė. — Aš esu baskas, nuolankus Dievo ir jūsų malonybės tarnas. 
Mano gimtinė — Ordunja, ir kilęs esu iš prakilniausios šio senovinio 
miestelio giminės; vadinuos bakalauru Domingu Choanču, o ši pavar- 
dė garsėja visoje Biskajoje; ten, nepaniekinęs Dievo dovanos, dangaus 
malonėtos poetinio talento pavidalu, stropiai studijavau poeziją ir pa- 
galiau pradėjau pats rašyti komedijas; kai kurios man kainavo nemaža 
nemigo naktų, bet užtat jos nė iš tolo nepanašios į tas, kurios rašomos 
mūsų laikais, — kas be ko, jos be galo neįprastos, o turiu jų sukūręs 
viso labo dvylika. Atvykau štai dabar sostinėn, kame tiek šviesių ta- 
lentų, idant pasimokyčiau iš jų ir parodyčiau savo meną, ir man labai 
pasisekė, nes čia susitikau jūsų malonybę ir žymiausią Ispanijoje tru- 
pę, kuriai norėčiau pasiūlyti savo komedijas; jeigu jūsų malonybė nie- 
ko prieš, galėtume pastatyti bent jau šešetą, na, o dėl honoraro, man 
regis, sutarsime. Meldžiu jūsų malonybę tarti savo Žodį, ką manote 
apie mano pasiūlymą. 

Tas trupės vadovas buvo kitoks nei visi jo kolegos, kurie, tik iš- 
girdę kokį poetą — jeigu jis ne klasikas — siūlant komediją, bėga jo 
kaip velnias kryžiaus, nepageidauja net jo klausyti, tarsi Dievas, ap- 
dovanojęs talentu visuotinę šlovę pelniusius išrinktuosius, būtų išsė- 
męs savo galią ir neįstengęs apdalyti kur kas didesniu talentu daugy- 
bės kitų poetų. Taigi, kaip sakiau, tas vadovas buvo linksmų plaučių 
žmogus ir laisvalaikiu mėgo tokias pramogas, užtat ir dabar panoro 
išgirsti, kaip vadinasi basko atvežtos komedijos, iš antraščių tikė- 
damasis susidaryti nuomonę apie autoriaus išmonę. Į klausimą, kaip 
vadinasi jo parašytos komedijos, Chaimė, be galo bukliai vaidinąs 
poetą, išsiėmė popieriaus lakštą su komedijų sąrašu ir perskaitė: „Ba- 
kalauro Domingo Choančo, baskų poeto, nūnai jo gyvenamais metais 
sukurtų komedijų sąrašas, sudarytas iš šių pavadinimų: 

Pasiklydusi infanta 

Kas turi, tegu žiūri 

Duok šen jas visas 
Kurpaitės Asturijoje 
Liuciperis iš Sajagos 
Gyvenk ir norėk 

Kiauru drabužiu nesidengsi 
Meilė - ne seilė 

Taraga, čia kelias į Malagą 
Skrofuliozė Prancūzijoje 
Kas be dantų - tam riešutų 
Biskajos valdonė.“ 


— Štai dvylika mano parašytų komedijų, — tare Chaimė, — bet la- 
biausiai norėčiau pastatyti paskutiniąją, nes ji apie mano kraštą, be to, 
turi tokią gilią prasmę, tokią intrigą, kad gali sukrėsti ir dešimtį sosti- 
nių — kas be ko, juk šitiek darbo į ją įdėjau. 

Klausydamasis komedijų sąrašo, trupės vadovas vos tvėrė ne- 
prapliupęs juoku, o norėdamas lig valiai pasimėgauti baskų poeto kū- 
ryba, tarė: 

— Mielasis pone, labai malonu su jumis susipažinti, nors, prisipa- 
žįstu, ligi šiolei nesu girdėjęs jūsų vardo; be abejo, jums privalu paro- 
dyti savo meną garsingoje Ispanijos sostinėje, ir aš padėsiu kuo galė- 
damas ir su visa trupe išklausysiu jūsų labiausiai vertinamą komediją, 
tačiau, kadangi tik pradedate kūrybinį kelią, mokėti už ją, kaip teatre 
kad įprasta, nemokėsiu; už kitas, kurios man patiks, atsilyginsiu pagal 
sutarimą, ir galbūt jos taip atitiks mano skonį, jog, nežiūrėdamas sau 
naudos, statysiu jas ištisus metus. Skaitymą galime surengti šį vakarą 
viešbutyje, kur gyvenu, ateikite apybrėkšmiu ir pamaloninkite mus sa- 
vo menu, pasirinkęs patinkamą komediją. 

— Pirmiausia skaitysiu jums „Biskajos valdonę“, — tarė Chaimė, — 
ji padės mano šlovės pamatus. 

— Aš pastebėjau, — tarė trupės vadovas, — kad jūsų malonybė va- 
dinate ją „valdone“, o ne „valdove“, labiau vartojamu žodžiu. 

— Jūsų teisybė, — atsiliepė tariamasis poetas, — kadangi „valdonė“ 
labai gerai rimuojasi su tokiais žodžiais kaip „ponia“, „malonė“, „sa- 
lonas“, „godonė“ ir kitais, todėl ir pavadinau ją „valdone“; aišku, tai 
naujadaras, bet, kaip jūsų malonybė žinote, mūsų laikais visi ištroškę 
naujovių, o to, kas įprasta ir nuvalkiota, nenori girdėti nė prastuomenė. 

Trupės vadovas tolyn labyn mėgavosi pramoga, klausydamasis 
su tokiu išmoningumu kalbančio apsimetėlio poeto. Paprašęs ne- 
vėluoti, vadovas atsisveikino su nauja įžymybe. Chaimė tuojau pat 
perspėjo savo gaują, jog įsipiršo trupės vadovui į svečius, ir pažadė- 
jo savo bendrams, tiems svetimų skrynių kraustytojams, jau apsirūpi- 
nusiems kabliais bei visrakčiais, kad šeimininkas jo klausysis ausis 
ištempęs, kol jie darbuosis prie pinigų podėlio. Vakarop poetu persi- 
rengęs sukčius atėjo į viešbutį skaityti savo komedijos. Vadovas jau 
buvo papasakojęs trupei, koks juokdarys pasirodęs sostinėje ir kokią 
pramogą jie turėsią tą vakarą, todėl susirinko visi aktoriai ir, susėdę 
repeticijų salėje, ėmė laukti poeto. Šis kukliai įžengė į vidų, aktoriai 
pasitiko jį audringais plojimais, pasodino į krėslą prie staliuko su 
dviem žvakėmis; ir jis, išsitraukęs iš kišenės gražiai įrištą rankraštį, 
luktelėjo, kol visi nurims, ir pradėjo skaityti: 

— „Garsingoji komedija „Biskajos valdonė“, surašyta baskų poe- 
to bakalauro Domingo Chuančo. 

Veikėjai: 

Donas Očoa, bajoras 

Donas Garnika, bajoras 

Gochenačė Kaušas, jo tarnas“. 

— Dovanokite, jūsų malonybe, — pertraukė jį trupės vadovas, — 
argi tarnui negana vieno vardo? 

— Ne, pone, - atsiliepė Chaimė, — pirmasis kaip tik yra jo vardas, 
o antruoju kaip ir nurodoma į jo paskirtį: kaip kaušas reikalingas vi- 
ralo pasisemti, taip šis veikėjas komedijoje — kvintesencijos. 

— Skaitykite toliau, jūsų malonybe, — tarė vadovas. 

Ir Chaimė skaitė toliau: 

— „Sąmjinda, Biskajos valdonė (šiuo vardu pabrėžiama, kad ji 
mėgsta sąmojį) 

Garibija 

Gamboina, jos tarnaitės 

Lurdujis, senis rūmininkas 

Arsenibja, mažordomas 

Kalvė“. 

— Liaukitės, jūs malonybe, dėl Dievo meilės! - sušuko trupės va- 
dovas. — Nejaugi ir kalvė kalbės? 

— Ne, pone, — atsakė poetas, — bet gali praversti komedijoje, pri- 
reikus perkalti kai kurias eiles. 

— Tai bent nekiškite jos tarp veikėjų, — tarė trupės vadovas. 

— Taip ir padarysime, — atsiliepė bakalauras ir perskaitė: — „Try- 
lika valdonės vasalų“. 

— Trylika? — apstulbo trupės vadovas. - O mažiau negalima? 

— Ne, pone, - atsiliepė poetas, — visi jie kilę iš trylikos vietinių 
dvarų, ir kiekvienas davęs įžadą vesti valdonę, o jeigu vieną kurį 
nuimsiu, mirtinai įžeisiu jo garbingą giminę. Ne jau, aš noriu žodis 
žodin laikytis Biskajos istorijos ir nenusižengsiu jai nė per nago 
juodymą. 

— Man bus nelengva surinkti komedijai šitiek žmonių, — tarė tru- 
pės vadovas, - ko gero, pritrūks aktorių. 

— Pasisamdykite ką nors iš šalies, - tarė poetas, — dėl tokios ko- 
medijos kaip manoji verta pakratyti kišenę. 

— Ar yra dar veikėjų? — paklausė trupės vadovas. 

- Yra, — atsakė apsimetėlis poetas. — „Item, septynios mergelės, 
šokiais pasitinkančios savo valdonę, įvažiuojančią į Biskają“. 

— Jūsų malonybės komedijoje aibė visokių keistybių, — tarė tru- 
pės vadovas. — Kurgi, jūsų malonybės manymu, surasime septynias 
mergeles, juo labiau sostinėje? 

— Pone, neįdėjęs pinigo, negausi pelno, — tarė poetas. — Jei nebus 
tikrų mergelių, nusamdykite užvadų, tegu suvaidina tikras; nors ko- 
medijai išeitų tik į naudą, jei rastute tikrų. 

— Paguodėte man širdį, jūsų malonybe, — tarė trupės vadovas. — 
Tiek aktorių surasiu, nors tektų nusamdyti moterų, dar niekada nežen- 
gusių į sceną. Ką gi, jūsų malonybe, teikitės skaityti eiles. 

— Tuojau, - atsiliepė poetas ir perskaitė: — „Pirmoje scenoje pa- 
sirodo Očoa, pirmasis meilužis, ir Gochenačė Kaušas, jo tarnas, abu 
kelionės drabužiais, batuoti, pentinuoti, su lietiniais ir skėčiais“. 

— Jeigu jau su lietiniais, — tarė trupės vadovas, — tai kam tie skėčiai? 

— Jūsų malonybė nežinote, kokia orai būva Biskajoje vasarą: taip 
užpliaupia, rodos, dangus griūva, niekur nepasislėpsi, o paskui nusi- 
giedrija, ir saulė taip užkaitina, net smegenys ištyžta. 

— Tikiu jumis, — tarė trupės vadovas, — skaitykite toliau, jūsų 
malonybe. 

Poetas atsilošė ir, grakščiai mostelėjęs ranka, pradėjo: 


Očoa Biskaja gimtoji štai, 
mielas Gochenače Kauše, 
kitokie čia pamatai, 
kitokie čia vėjai šiaušia 
jos laukus, kiek užmatai 
nusidriekusius lig jūros. 
Ilgesys, ak, ilgesys 
traukia širdį link jos mūrų. 


Kaušas Čia padus tau pakasys, 
ir neliks jokių amūrų. 


Očoa Žavingiausia Iš visų — 
tai valdonė šito krašto 
Sąmojinda, iš tiesų 
aš dėl jos... 


Kaušas „„eini iš krašto 
dėl akių jos, dėl kasų! 


Očoa O Garnikos, to varžovo, 
aš nė velnio nebijau — 
stosiu greit su juo į kovą, 
susiremsiu, protas jau 
ruošia niekšui negerovę. 

Kaušas 


Očoa 


Kaušas 


Očoa 


Kaušas 


Očoa 


Išardysiu jo planus, 


kėslus jo šlykščius sugriausiu — 


tegu būna malonus 

ir atstoja nuo mieliausios. 
Kolei gyvas - niekada 
jos mylėti nepaliausiu... 
Meilė — tai gyva žaizda, 
gydyt ją visų geriausia 
aitrinant be paliovos. 

Štai ir aš žengiu gimtinėn, 
nenuleisdamas galvos, 
tikras pamatyt krūtinėj 
širdį, apimtą liepsnos... 


Pažiūrėkit, kaip pragydo! 
Tau už meilę atseikės... 


„Kuo? 


Saiku 
paniekos, kančių pavydo. 


Kaip seniai jau, net klaiku, 
akys tavęs neišvydo, 

bet dabar pačiu laiku 
mėgausiuos... 


„tuo, kas atliko 
po atsakančios puotos. 


Ši pilis mane sutiko 
meilės kupina karštos, 
išsiilgus lyg skalikas 
šeimininko, o dama 
laukia nesulaukdama, 


kol pabelsiu. Šauk sargybą! 

Kaušas Ei, čionai! 


Pasirodo vienas iš trylikos vasalų, vardu Čiavaryja, su 
žvake ant galvos, ir šaukia nuo pilies kuoro, kurį reikia drauge su pi- 
limi pastatyti scenoje: 


Čiavaryja Kas ten staugia 
it šuva, užėdęs grybų? 
Jei tu kiaulė, marš į kinį! 
Ką ten nelabasis smaugia? 
Algvasilą? Parankinį? 


Očoa Nei rankinį, nei berankį! 
Aš toksai, kad sudorosiu 
tą, kuris varnu man krankia. 


Čiavaryja Taip aš tau ir pasiduosiu, 
lai tave perkūnas trenkia! 


Kaušas Tu raminkis, mielas vyre, 
nors supykti ir derėtų. 


Očoa Ak, sugrūst tave į tyrę 
ar įkirst į vieną vietą, 
kad jau niekad nestovėtų!“ 


Klausytojai sumetė, kad, išklausę tokią ilgą penkiolikos lapų ko- 
mediją, iškris kaip musės, jei ir toliau bus tokios prastos eilės, ir sa- 
lėje prasidėjo duslus šurmulys. Tariamasis bakalauras to tik ir laukė, 
trenkė kumščiu į staliuką, net žvakės šoktelėjo, ir suriko: 

— Ponai, tacete, tacete!* 

Neragavę dvasinių mokslų, klausytojai nesuprato lotyniškai, 
triukšmas sugriaudėjo kaip reikiant, žvakės užgeso, kažkieno užpūs- 
tos, į poetą pradėjo lėkti kelioniniai batai, maišeliai su smėliu — žodžiu 


* Tylos, tylos! (Lot.) 

tariant, aktoriai padarė vadinamąjį „aklą turgų“, kaip tai įprasta kalė- 
jimuose; kilus sąmyšiui, poetas spruko palikęs komediją ir gerai ga- 
vęs į kailį; vėliau jis ne kartą gailėjosi surengęs tą spektaklį, nes savo 
kailiu patyrė, kokie pavojai tykoja nevykėlių poetų, kurie išdrįsta 
skaityti eiles pašaipiems ir pagiežingiems žmonėms ir kreipiasi į pub- 
likos širdį, tikėdamiesi pelnyti jos dėmesį. Vis dėlto „aklas turgus“ iš- 
ėjo į naudą — trys Chaimės šaunuoliai nežiopsojo ir švariai susišlavė 
pinigus, trupės vadovo iš anksto gautus už šventinius spektaklius. 
Laimikį nunešė į Chaimės namus, ten pasidalijo, ir, kaip buvo sutar- 
ta, už Žmonos pakištą mintį Chaimė gavo dviem šimtais eskudų dau- 
giau nei kiti. 

Rytojaus dieną, prieš eidamas užsisakyti šventinių apdarų, trupės 
vadovas pasuko į kitą kambarį pinigų, pamatė, jog skrynia atvožta, o 
pinigų — nė ženklo, iš baimės vos neteko sąmonės; puolė klausinėti 
žmoną, kas buvo pas juos užėjęs, bet nieko nepešė. Tada jis kreipėsi 
pagalbos į valdžią, teisingumo tarnai išnaršė visus namus aplink „Ple- 
pyklą“, bet veltui darbas. Nusiminęs trupės vadovas nuėjo guostis 
princui, kad jį apvogę, bet šis tarė sau, jog sukčius jį apgaudinėja, ir 
nepatikėjo. Iš sielvarto vargšelis atgulė ir besiligodamas susivokė ta- 
pęs poeto likšties auka, tačiau nors ir kaip jo ieškota — surasti nepavy- 
ko, nes Chaimė su savo bičiuliais spėjo pasislėpti. Pagaliau princas 
buvo priverstas antrąsyk išmokėti trupės vadovui atlygį — toks dosnu- 
mas dabina tuos, kuriems iš prigimties duota daugiau nekaip kitiems. 

Atgavęs pagrobtus pinigus iš dosnios globėjo rankos, trupės va- 
dovas veikiai pasveiko. Vis dėlto algvasilai nepaliovė sekę vagių pė- 
domis ir ieškojo poeto, ir Chaimė, tai žinodamas, pasitarė su žmona, 
o ši pasiūlė kraustytis iš Madrido - pinigų pakaksią ir kelionei, ir gy- 
venimo pradžiai naujoje vietoje. Jaunuoliui patiko jos žodžiai, ir iš 
Madrido jiedu nukilo į Aragono Žemę, į garsųjį miestą Saragosą, išsi- 
nuomojo ten namą ir kurį laiką vertėsi šilko prekyba. Ten juos ir pa- 
liksime, o antrojoje dalyje papasakosiu“, kaip jiedu iškeliavo iš Sara- 
gosos ir kokių smagių pokštų bei išmoningų suktybių prasi manė po- 
nia Sevilijos kiaunė ir Kapšelių meškeriotoja. 

DIDYSIS PASAULIO TEATRAS 


Istorijos paradoksas: pačiu niūriausiu Habsburgų imperijos laikotarpiu, 
liepsnojant inkvizicijos laužams, Ispanijoje neregėtai suklestėjo literatūra — 
prasidėjo vadinamasis Aukso amžius (nuo XVI a. vidurio iki XVII a. vidu- 
rio). Riterių romano apogėjuje įvyko tarytum sprogimas, radosi nauji Žanrai: 
pastoralinis romanas (J. de Montemayoro „Septynios Dianos knygos“: Los 
siete libros de la Diana, 1559), maurų romanas (anonimas „Abensaracho ir 
gražuolės Charifos istorija“: Historia del Abencerraje y la hermosa Jarifa, 
1565), bizantinis romanas (N. de Reynoso „Klarėjo ir Florisėjos meilės isto- 
rija“: Historia de los amores de Clareo y Florisea, 1552). Tačiau didžiausią 
svarbą turėjo pikareskinis, arba vadinamasis šelmių romanas (isp. novela pi- 
caresca), nulėmęs tolesnį ispanų literatūros vystymąsi. Tai buvo bandymas 
kitoniška akimi pažvelgti į Ispanijos tikrovę, iš pagrindų pasikeitė ne tik te- 
matika ir herojaus dvasinis statusas, bet ir technika bei stilius, susidarė nau- 
ja, savita ispanų realistinio pasakojimo rūšis, kurios šaknys jau glūdėjo na- 
cionalinėje tradicijoje ir tik XVI a. antrojoje pusėje, susiklosčius palankioms 
socialinėms bei kultūrinėms sąlygoms, išleido vešlias atvašas. 

Milžiniška Karolio V imperija, kur „niekada nenusileidžia saulė“, kari- 
nė galybė tiek sausumoje, tiek jūroje sudarė prielaidas istorikams kalbėti 
apie Ispanijos viešpatavimą pasaulyje, tačiau iš tikrųjų valstybė merdėjo — 
ekonomika buvo paremta iš Amerikos masiškai įvežamu auksu bei sidabru 
ir žemės ūkiu, kai tuo tarpu kitose Europos šalyse vystėsi amatai ir gamyba. 
Esant tokiai ūkio sanklodai, XVI a. Ispanijoje buvo tik dvi visuomenės kla- 
sės: bajorija ir valstiečiai. Tie, kurie nepriklausė nei vienai, nei kitai, buvo 
niekinami, persekiojami ir izoliuojami nuo visuomenės. 

XVI a. pradžioje bajorija sudarė dešimtadalį gyventojų skaičiaus, gau- 
sesnė nei kitose Europos šalyse, bet sykiu ir uždaresnė: bajorystė paveldima 

iš protėvių kaip savotiška dorybė, todėl bajorui priklauso gyventi bajoriškai, 
tauriai, kaip bajorams pritinka; didžiausia negarbė ir pažeminimas — verstis 
prekyba, amatais, nes prakilniam, kad ir nuskurdusiam Aidalgo dera tik val- 
dyti ginklą ir nevalia nieko darytis savo rankomis (,„...nes prakilnaus luomo 
žmogui, kokiu ketinu būti, netinka gražiai rašyti“. — „Perėjūno dono Pablo 
gyvenimo istorija“: La vida del buscon, llamado don Pablos). Gimimo nu- 
lemta visuomeninė padėtis sąlygojo determinizmą': šelmiu gimęs, šelmiu 
mirsi, kita vertus, kiekvienam privalu būti ten, kur Dievo skirta, ir tik labi 
darbai bei geri ketinimai žmogui suteikia galimybę pakilti vienu visuomenės 
laipteliu („„Lasariljas Tormesietis“: La vida de Lazarillo de Tormes y de sus 
fortunas y adversidades, „„Rinkonetė ir Kortadiljas“: Rinconete y Cortadil- 
lo), o mėginimas peršokti kelis laiptus arba atsidurti piramidės viršūnėje 
žiauriai baudžiamas (,„Perėjūno dono Pablo gyvenimo istorija“). 

Kilmingųjų klasė irgi nebuvo vienalytė, ir XVI a. antroje pusėje vis la- 
biau gilėjo bedugnė, skirianti didikus nuo paprastų bajorų, tolyn gilyn smun- 
kančių į skurdą. Devyni dešimtadaliai bajorijos, ispanų literatūron įėjusios 
Don Kichoto ar plikbajorio, kuriam tarnavo Lasariljas, paveikslu, vos įmanė 
sudurti galą su galu. Bajorai ir dvasininkai buvo stambiausi žemvaldžiai, ku- 
riems nieko daugiau nerūpėjo, tik išlaikyti savo rankose žemę ir gauti iš jos 
kaip galima daugiau pajamų. Valstiečiai tuo tarpu buvo paversti padieniais 
žemės ūkio darbininkais, bežemiais samdiniais, visiškai priklausomais nuo 
bajorijos vietininkų — stambių ūkininkų, ūkvedžių ir t. t. 

Bepradedantis formuotis miestelėnų sluoksnis, kurį sudarė daugiausia 
perkrikštai žydai, nuo XVI a. vidurio buvo sunaikintas: trėmimai, prievarti- 
nis krikštijimas, laužai eretikams deginti ir turto konfiskavimas inkvizicijos 
naudai užsmaugė gimstančią buržuaziją, vaidinusią pagrindinį vaidmenį vi- 
sose ūkio srityse. 

Tokioje visuomenėje, klajodamas po Ispaniją, sukasi vadinamasis šel- 
mis (picaro), kurio vienintelis siekis ir troškimas — bet kuria kaina prasisiek- 
ti, prasimušti į bajorus. Nei amatai, nei žemės ūkis netraukia deklasuotų 
asmenų, ir menkas miestelėno idealas, kurio siekia Lasariljas, atrodo gėdin- 
gas ir vertas pajuokos. Todėl ir kaimas šio žanro romane atsispindi tik tiek, 


' Carlos Blanco Apuinoga, i.e. Historia social de la literatura española, t. I. — 
Madrid. 1979. - P. 302. 

kiek jį mato šelmis, keliaudamas iš vieno miesto į kitą, kur jį vilioja lengvas 
gyvenimas, nes būtent miestuose telkiasi didžioji dauguma aristokratijos su 
ištisa armija tarnų, gausybė įvairaus plauko Žmonių, kurie manosi daugiau ar 
mažiau teisėtu amatu, ir begalė bedarbių, elgetų bei „tranų“, vadinamų šel- 
miais, svajojančių prasisiekti, tai yra suktybėmis ir apgavystėmis prasismelk- 
ti į aukščiausiąjį visuomenės sluoksnį ir naudotis visomis privilegijomis. 

XVI a. pabaigoje prasidėjo nepaprastai sunki ekonominė ir socialinė kri- 
zė. Brangiųjų metalų įvežimas, begaliniai karai visoje Europoje ir Naujojo 
Pasaulio kolonizavimas sukėlė ūkio suirutę, pašoko kainos, nusmuko žemės 
ūkis, verslai ir amatai. Persekiojant ir masiškai tremiant žydus, skatinusius 
verslus bei amatus, ir maurus, pagrindinius Ispanijos žemdirbius, šalyje liko 
dvi klasės, kurioms buvo svetima darbo sąvoka: aristokratija ir skurdžių ar- 
mija. Miestus užtvindė elgetos, nuo viduramžių apgaubti mistinės auros: 
skurdas buvo laikomas dorybe, o skurdžiai Kristaus pasekėjais, todėl vyravo 
nuomonė, jog pavargėlio malda greitai išklausoma ir labdariui suteikia ypa- 
tingą palaimą. Nuskurdę bajorai, kuriems garbė neleido imtis kokio darbo, 
studentai, mokesčių nualinti valstiečiai, kareiviai, tarnai, sukčiai, čigonai ir 
netgi vienuoliai, papildydami šelmių armiją, plūdo į du pagrindinius Ispani- 
jos miestus: Madridą, šalies sostinę, ir Seviliją, didžiausią uostą, kur plaukė 
aukso ir sidabro prikrauti laivai iš Naujojo Pasaulio. 

XVI a. pabaigoje, ypač valdant Pilypui IV, Ispanijoje nepaprastai pa- 
kriko moralė, kai kurie istorikai netgi prašneko apie „erotinį pasileidimą“, 
tiesiogiai einantį nuo paties karaliaus ir jo dvaro. Didvyrio riterio idealas, 
kėlęs dvasią ispanams išsivadavimo iš arabų laikotarpiu, ilgainiui išnyko už- 
leisdamas vietą antiherojui šelmiui, nesiskaitančiam su garbe, sąžine, doro- 
vės varžtais, kitaip sakant, atitinkančiam to meto visuomenės moralę. Suge- 
dę papročiai davė literatūrai ištisą galeriją tipiškų personažų (Selestina, arba 
Sąvadautoja) ir temų: nuoširdus įsimylėjėlis tampa patvirkusios jaunikių 
medžiotojos auka („„Raišas velnias“), „pakantus“ vyras leidžia žmonai pre- 
kiauti savo kūnu (,,Perėjūno dono Pablo gyvenimo istorija“) ir t. t. Pakrikus 
papročiams ir atsipalaidavus dorovės varžtams, radosi nepaprastas pomėgis 
Švenčių ir reginių, Ispaniją užtvindė klajojantys teatrai, paplito kovų su bu- 
liais aistra. 

Pikareskinis romanas atsirado prasidėjus vadinamajai baroko minties 
krizei, visose srityse žlungant klasikinio Renesanso idėjoms, kai smuko 

moralinės vertybės ir kilo abejonė pažinimo galia: atsidūręs prieš tariamai ne- 
pažinų pasaulį, žmogus pasidavė skepticizmui ir nepasitikėjimui, visa tai, ką 
mato, laikydamas iliuzija ir regimybe. Problemiškas atrodė netgi pats būties 
klausimas. Tad baroko menininkas užsibrėžė tikslą išsiaiškinti regimybės 
mįslę ir nusikratyti bet kokių iliuzijų. Toks mėginimas paprastai baigiasi reli- 
gijos teiginių įsitvirtinimu: vienintelė tikrovė ne čia, bet kitur, iš kur Žiūrint 
mūsų pasaulis atrodo tuštybių tuštybė, apgaulė ir groteskinė komedija. Tokią 
prasmę turi vadinamasis ispanų desengaño, reiškiantis mirties pergalę ir viso, 
kas žmogiška, netvarumą. Tokiu desengano baigiasi diduma šio žanro kūri- 
nių („Apgaulingos vedybos“: El casamiento engañoso, „Perėjūno dono Pablo 
gyvenimo istorija“), ir būtent jis nulemia kraštutinį Ouevedo pesimizmą. 

Pikareskinis romanas atsirado ne tuščioje vietoje — pradžia jau buvo pa- 
daryta XV a. pabaigoje, plintant sakytinės literatūros formai, vadinamie- 
siems fablio ir viešiems vaidinimams su savo folkloriniais veikėjais, pasiro- 
džius „Selestinai“ (La Celestina, 1499-1502), dvidešimt vieno veiksmo tra- 
gikomedijai, priskiriamai Ferdinandui de Rojasui. Kita vertus, pikareskinis 
romanas radosi kaip priešingybė to meto literatūros srovėms, ypač riterių 
romanui, turėjusiam nepaprastą sėkmę XVI a. pirmoje pusėje Ispanijos atka- 
riavimo laikotarpiu: pavyzdžiui, „Amadis“ ne tik žavėjo savo stebuklingais 
nuotykiais, bet taip pat buvo kaip tobulo riterio vadovas, garbės kodeksas, 
ištikimos meilės epas ir gero tono bei galantiškų pokalbių vadovėlis. Šelmis 
tam tikra prasme buvo klajojantis antiriteris, bado epopėjos antiherojus, gy- 
venantis suktybių pasaulyje, kur viešpatauja dviveidiškumas, pavydas ir 
niekšybė ir kur išgyventi įmanoma tik klasta ir apgaule. 

Žodis picaro, kurio etimologija ligi šiol neaiški, pirmą sykį pasitaiko 
tekste 1525 m. „virėjo parankinio“ prasme, nors 1545 m. jau siejasi su nedo- 
rumu, suktumu, apgaule“. Tipiškas picaro kaip literatūrinis personažas — tai 
žmogus be skrupulų, tranas, kuris ieško lengvo pelno ir stengiasi išvengti at- 
sakomybės". Nors pirmuoju šio žanro romanu laikomas „Lasariljas Tormesie- 
tis“, tačiau pirmasis literatūrinis personažas, pavadintas šiuo vardu, pasirodo 
tik Mateo Alemano romane „Gusmanas de Alfaračė“ (Vida del picaro Guz- 
man de Alfarache, 1599). Vėliau šį terminą perėmė Miguelis de Cervantesas, 
pirmą sykį pavartojęs jį apysakaitėje „Rinkonetė ir Kortadiljas“. 


* A. A. Parker. Literature and the Delinguent. - Edinburgh, 1967. - P. 4. 
` Ibid.- P. 16-19. 

Pikareskinis romanas įėjo į ispanų literatūrą drauge su nežinomo auto- 
riaus apysaka „Lasariljas Tormesietis, jo vargų bei negandų istorija“ (La 
vida de Lazarillo de Tormes y de sus fortunas y adversidades, 1554), kuri 
buvo netrukus išversta į daugelį kalbų, susilaukė sekimų ir cenzūros žirk- 
lių — nepageidaudama, kad knyga būtų platinama iš po skverno, inkvizicija 
sutiko verčiau išleisti apkarpytą versiją (1573). Sprendžiant iš tolydinio anti- 
klerikalizmo, tyčiojimosi iš visų visuomenės vertybių, „Lasariljo Tormesie- 
čio“ autorius tikriausiai buvęs perkrikštas“, vienas tų Žiauriai persekiojamų 
žydų, kurie, kilus „gryno kraujo“ psichozei, turėjo arba dingti iš Ispanijos, 
arba atsiversti į katalikų tikėjimą. 

„Lasariljas Tormesietis“ — ir daugelio ponų tarno istorija, ir sykiu bado 
epopėja. Apysakoje kondensuota forma pasireiškė pagrindiniai naujojo žan- 
ro bruožai: ištvėręs gyvenimo audras ir galop pasiekęs tykią užuovėją, šel- 
mis savo lūpomis dėsto gana nesudėtingą savo „darbų bei veikalų“ istoriją, 
kad skaitytojai sužinotų jo nuotykius iš patikimo šaltinio ir sykiu iš to pa- 
simokytų. Kita vertus, tai lyg ironiška kurtuazinio riterių romano ir jų mo- 
ralinio kodekso parodija?. Jau pačioje pradžioje, aiškindamas savo kilmę, 
Lasaras ironiškai užsimena apie riterių romanuose įsigalėjusią tradiciją sieti 
herojų gimimą su vandens stichija. Taip ir Lasaras tvirtina esąs „gimęs upė- 
je“, todėl turįs teisę vadintis tokiu neįprastu „Tormesiečio“ vardu. Pasakoda- 
mas apie savo „įšventinimą į šelmius“, Lasaras ironiškai priešpriešina niūrią 
Ispanijos tikrovę spindulingam, sentimentaliam, stebuklų kupinam riterių 
romanų pasauliui. Jau iš pat pirmų žingsnių, pradėjęs tarnauti neregiui, La- 
saras gauna skaudžias gyvenimo pamokas ir, norom nenorom priverstas 
„Žiūrėti savęs“, ima miklinti protą, kol pagaliau gudrumu pranoksta savo 
pirmąjį mokytoją ir jam atsikeršija už patirtas nuoskriaudas. Pristojęs prie 
kunigo, jis siekia dar didesnio tobulumo, apsukraus šelmio idealo, o tarnau- 
damas bajorui sužino pagrindinę gyvenimo tiesą: garbė ir pareiga — tik žmo- 
nių prasimanyta iliuzija, o tikrovė ir regimybė — du nesuderinami dalykai, 
nes tai, kas regima, paprastai būna netikra, ir tai, kas tikra, dažniausiai esti 
neregima“. Todėl knygos pabaigoje Lasaras išmaino garbę į patogų gyveni- 
mą ir, susikūręs jaukią pramanytą tikrovę, atsisako tikėti regima tikrove. 


* Carlos Blanco Aguinoja, i.e. Historia social de la literatura española, t. I. - Mad- 
rid, 1979. — P. 234. 

3 Angel del Rio. Historia de la literatura española, t. I. - New York, 1963. — P. 225. 

* Carlos Blanco Aguinoga. Op. cit. - P. 237. 

Neregio vedlys yra tikras šelmis iš prigimimo: jo tėvas - malūnininkas, 
už vagystę pasodintas į kalėjimą; motina, apsivogusio vergo negro ben- 
drininkė, gauna šimtą botago kirčių. Tai savotiškas išvirkščias „ugdymo“ 
romano (Bildungsroman) variantas, nes jaunas ir naivus Lasaras, įžengda- 
mas į gyvenimą, pradeda iš neregio mokytis elgetavimo: „„..per kelias die- 
nas jis išmokė mane savo žargono“ ir prisipažįsta: „...po Dievo tas neregys 
antrąsyk davė man gyvenimą, pats būdamas aklas, apšvietė mane ir nurodė 
tikrąjį kelią“. Be kita ko, Lasaras ir gyvena išvirkščiame pasaulyje, kur ne- 
regys yra aiškiaregys, tarnas maitina šeimininką, kunigui svetimas gailestin- 
gumas, ir jis, Žiauriai prikūlęs tarną, išmeta jį pro duris. Romano veiksmas 
vystosi smulkių sukčių pasaulyje, kur Lasaras pasižymi savo gudrybėmis, 
būdingomis šelmiams, tačiau vagiliauja norėdamas numaldyti alkį: ,,Var- 
gas — didžiausias mokytojas, tai aš jau ne kartą patyriau, užtat dieną ir naktį 
kvaršinau sau galvą, kaip manytis toliau. Ir, man regis, beieškant išeities, ke- 
lią man švietė badas, nes ne veltui sakoma, kad alkis didina protą, o sotis mi- 
gina, bent jau man taip buvo“. 

Lasaro, kaip ir paskesniųjų jo brolių šelmių tikslas, pritapti prie visuo- 
menės, iš kurios jis jaučiasi išstumtas dėl „dėmės“, nuo pat gimimo Apvaiz- 
dos jam uždėtos, todėl kapelionui, įpiršusiam į pačias savo tarnaitę, nusako 
gyvenimo credo tokiais žodžiais: „„Didžiai gerbiamas pone, man parankiau 
glaustis prie gerų Žmonių... mat, kaip sakoma, su kokiu sutapsi, tokiu ir pats 
patapsi“. Ir nors savo išpažinties pabaigoje Lasaras giriasi, jog tuo metu gy- 
venęs „aukso dienas pačioje palaimos viršūnėje“, jo padėtis buvo nėmaž 
nepasikeitusi: vargeta gimęs, ir gyveno kaip vargeta, naudos sumetimais 
taikstydamasis su ménage d trois* (pasityčiojimo iš Bažnyčios viršūne“) ir 
didžiuodamasis šauklio vieta - „valdiška tarnyba“, anuo metu ispanų laiko- 
ma tokia pat gėdinga ir niekinama kaip budelio pareigos. Tačiau Lasaras, 
kaip ir visi šelmiai, neturi jokio garbės jausmo, garbė ir orumas jam — tuš- 
čias garsas, iliuzija. „Dievuliau mano, kiek va tokių klaidžioja po Tavo 
pasaulį ir dėl menkos niekybės, vadinamos garbe, patiria tiek kančių, kiek 
niekada neįstengtų iškęsti vardan Tavęs!“ Todėl kalbėdamas apie savo po- 
ną bajorą, smerkia tą jo bruožą: „„...man rodos, bėdos tektam derėjo mažiau 
pūstis, būti truputį kuklesniam. Tačiau, matyt, bajorų taip jau įprasta - kuo 


* Gyvenimas trise (pranc.). 
* Ibid. - P. 239. 

aukščiau kelia nosį, kai kišenėse tuščia“. Garbės kritika, pradėta apysakoje 
„Lasariljas Tormesietis“, kuo toliau, tuo labiau plėtojama ir pasiekia viršū- 
nę Ouevedo romane, ženklinančiame žanro apogėjų. 

Apysakoje „Lasariljas Tormesietis“ pirmą sykį šmėsteli išvaizdos tema, 
gvildenama vėlesniuose šio žanro kūriniuose. Puikiausias pavyzdys — bajo- 
ras, kurio išvaizda apgauna Lasarą kaip ir dvi blogos šlovės damas, turėju- 
sias vilčių papietauti jo sąskaita. Išmokytas proto, Lasaras nebetiki išvaizda 
(„Dievaži, dabar, kai susitinku štai tokį kaip mano ponas, orų ir išdidų, gai- 
la jo darosi pagalvojus, kad ir jis turbūt nepriteklių spaudžiamas kaip mano 
šeimininkas“), tačiau puikiai supranta, jog norėdamas pritapti prie visuo- 
menės turi atrodyti kaip pridera, todėl visas santaupas paaukoja „kilmingo 
Žmogaus apdarui“, o išvydęs save šitokiu drabužiu, atsisako verstis ankstes- 
niu amatu: drabužis rodo priklausomybę tam tikram visuomenės sluoksniui, 
todėl ir verslas turi atitikti Žmogaus padėtį. 

To meto ispanų literatūrai buvo apskritai būdinga alegorinė pasaulėjau- 
ta, teigusi, jog visi žmonės nuo pat gimimo yra „aktoriai“ (Pedro Calderono 
de la Barca „Didysis pasaulio teatras“: El gran teatro del mundo), o gyveni- 
mas šioje žemėje — „spektaklis“, kuriame didysis „režisierius“ Dievas pa- 
skyrė „vaidmenį“, iš anksto nulemdamas jo likimą. Ir kadangi gyvenimas — 
išmonė, „sapnas“ (Calderono „Gyvenimas - tai sapnas“: La vida es sueño) 
asmenybės susitapatinimas su „personažu“ darosi savaime suprantamas, ir 
„šelmio“ atvejis primena garsiąją „Hamleto“ „pelėkautų“ sceną, nes ir tie, 
kurie nėra profesionalūs aktoriai, norom nenorom priversti atlikti Apvaizdos 
skirtą vaidmenį. 

Žaidimas išvaizda ir „persirengimu“ itin būdingas Migueliui de Cervan- 
tesui, pagarsėjusiam nemirtinguoju „Don Kichotu“ (El Ingenioso Hidalgo 
Don Ouijote de la Mancha). Jo plunksnai priklauso ir kelios „pamokomos 
novelės“ — tobuli pikareskinių romanų fragmentai. Apysakaitės „Rinkonetė ir 
Kortadiljas“ (Rinconete y Cortadillo) herojai - paaugliai, kuriems iš prigim- 
ties skirta būti šelmiais, tačiau kad apysaka iš tikrųjų būtų „pamokoma“, abu 
šelmiai atsisako tokio gyvenimo, „nors per savo trumpą amželį ne kažin ką 
patyręs, Rinkonetė praleido Sevilijoje dar keletą mėnesių; ir jam nutiko ne- 
maža visokių nuotykių, kuriems aprašyti reikėtų daugiau laiko turėti“, todėl 
autorius žada kitą kartą papasakoti „ir jo, ir jo mokytojo Gaujolos gyvenimą 
bei stebėtinus žygius, taipgi kitus jų negarbingos brolijos darbus, nes visi tie 

daiktai verti rimto dėmesio ir gali pasitarnauti pavyzdžiu bei persergėjimu 
tiems, kurie juos skaitys“. 

„Apgaulingos vedybos“ (El Casamiento engañoso) — tipiškas minia- 
tiūrinio pikareskinio romano pavyzdys: pagrindinis veikėjas leitenantas 
Kampusanas pasakoja savo liūdną patirtį, kaip vedęs tariamai turtingą mote- 
rį, sugundęs ją tariamais savo turtais, ir, nuotykio pabaigoje patyręs vadina- 
mąjį desengaño, atgailoja kaip šelmiams įprasta suvokdamas, jog vedybos 
buvusios jam bausmė už nuodėmingą gobšumą ir gašlą, Dievo siunčiama 
žmonėms kaip pamoka ir persergėjimas. Apysakaitei, apskritai ir visiems šio 
žanro kūriniams, būdinga teatro kaip pamokomo reginio samprata. Miguelis 
de Cervantesas nuosekliai laikėsi Renesanso atgaivintos Aristotelio dramos 
etikos ir estetikos reikalavimų, kurių visiškai nepaisė Lopė de Vega, įtvirti- 
nęs teatre šmaikštų liaudiškumą ir tapęs visišku scenos valdovu, o juo labiau 
klajojantys teatrai, nes tuo metu, pasak Pablo, „pasidarė madinga trupių va- 
dovams rašyti komedijas, o aktoriams — farsus apie maurus ir krikščionis“ 
(„Perėjūno dono Pablo gyvenimo istorija“). Literatūros istorikų nuomone, 
„Pamokomos novelės“, sudarytos išimtinai iš teatrinių situacijų ir epizodų, 
atitinka dramos žanro reikalavimus ir iš pradžių buvusios parašytos scenai, 
ir tik vėliau, kai autorius neįstengęs nugalėti savo varžovo Lopės de Vegos, 
buvusios perdarytos į noveles. 

Tame „gyvenimo teatre“ tiek leitenantas Kampusanas, tiek donja Este- 
fanija atlieka ir aktoriaus, ir režisieriaus, ir žiūrovo vaidmenis, kuriems pasi- 
reikšti M. de Cervantesas kuria atitinkamas situacijas. Vis dėlto pagrindinis 
vaidmuo tenka donjai Estefanijai, režisuojančiai spektaklius vieną po kito ir 
meistriškai vaidinančiai čia turtingą nuotaką, čia ištikimą žmoną, čia nuošir- 
džią draugę, bet ir jai skirta šio žanro herojams numatyta dalia („„Neteisus 
turtas neskelsia“) — ji apvagia leitenantą ir pabėga su jo brangenybėmis, 
kurios pasirodo besančios netikros. Donja Estefanija yra tipiška šelmė, ke- 
liaujanti iš vieno pikareskinio romano į kitą, nuo vieno autoriaus pas kitą. 
Jauna, klastinga, gundanti, „apsibėgusi su velniu“, ji nuolat rezga pinkles 
meilužiui ir apgaudinėja vyrą. Keisčiausia, kad šelmis, patyręs sukčius ir 
baisus pramaniūgas, paprastai bijosi moterų: ne kartą lieka jų apmulkintas, 
nes jos dažniausiai pranoksta jį klasta ir suktumu. Be kita ko, ir moters 
kosmetikos priemonių arsenalas prilygsta tradicinei šelmio persirengimo ir 
„apsimetimo“ technikai. 

Vienas įdomiausių šio žanro kūrinių - „Šunų pokalbis“ (El Coloquio de 
los perros), kurio pagrindą sudaro ne kokio tarno, o įvairiems šeimininkams 
tarnavusio šuns išpažintis. Drauge tai ir fantastinis kūrinys, nes, sprendžiant 
iš burtininkės žodžių, abu šunys yra gyvuliais paversti žmonės, kelioms nak- 
tims gavę kalbos dovaną. M. de Cervantesas imasi plėtoti Aukso amžiui itin 
savitą barokinę idėją: Gyvenimas — tai sapnas, — ne veltui veiksmas vyksta 
naktį ir baigiasi leitenantui pabudus iš miego; burtininkė Kanjisaresa irgi 
naktį pasakojasi savo gyvenimą (grįžtanti iš raganų puotos paryčiais, tekant 
saulei, išprašančiai ją iš vaizduotės pasaulio: ,„...pasak Žmonių, vaizduotėje 
patiriame visa tai, ką, mūsų manymu, patiriame iš tikrųjų“); šuo Bergansa 
irgi baigia pasakojimą auštant. Šių dviejų apysakų „paslaptis“ — desengaño, 
kitaip sakant, atgaila ir atsivertimas: Apvaizdos apšviestas leitenantas prisi- 
pažįsta buvęs deramai nubaustas už savo nuodėmes, o šuo Bergansa atsiža- 
da ankstesnio ydingo gyvenimo ir pasiryžta tarnauti Gėriui. Miguelis de 
Cervantesas, kaip ir jo pirmtakai, išreiškia ne tiek „realistinę“ visuomenės 
sampratą, kiek Bažnyčios teiginį: Šėtonas viešpatauja pasaulyje, bet tik lei- 
džiant Dievui, kuris šitaip išbando žmones, suteikdamas jiems galimybę pa- 
sinaudoti savo laisva valia ir pasirinkti išganymo kelią. 

Tą patį klausimą - ar žmogus laisvas? — kelia žymiausias to amžiaus is- 
panų mąstytojas ir rašytojas Francisco de Quevedo y Villegas. Romanas 
„Perėjūno dono Pablo gyvenimo istorija“ nėra originalus nei tema, nei per- 
sonažo charakteriu, nei struktūra, tačiau savitas stiliumi ir menine įtaiga, ne- 
gailestinga žmonių menkystės kritika, didžių aristokratijos vertybių ir krikš- 
čioniškųjų dorybių išaukštinimu, taip pat begaliniu kartėliu ir pesimizmu, 
būdingu ispanų barokui, kurio žymiausias atstovas ir buvo Ouevedo y Ville- 
gas. Įsitikinęs visa kuo, kas žemiška, menkumu ir pasaulį matydamas kaip 
groteskinį farsą, Ouevedo pripažino mirties idėją vienintele neginčijama tie- 
sa apgaulių iliuzijų fone. Visos tos mintys buvo daugiau ar mažiau paplitu- 
sios jo gyvenimo metais, bet Quevedo išreiškė jas su tokia aistra ir nuodin- 
ga pašaipa, jog aptemdė palyginti giedrą, tam tikru optimizmu dvelkiantį 
M. de Cervanteso pasaulį. 

Romaną sudaro trys knygos, ir kiekvienoje kartojasi pirmos knygos 
simbolika: Užgavėnių karnavalas, apvainikavimas Gaidžių karalium, kaukių 
ir menamų personažų verpetas, svaigus iškilimo pojūtis ir staigus kritimas į 
mėšlą, — Visos pagrindinio veikėjo Pablo pastangos prasisiekti nueina veltui: 
jo pasaulį valdo nepermaldaujami determinizmo dėsniai. 

Pastangos prasismelkti į bajorus ironiškai pajuokiamos iš pat pirmųjų 
mėginimų: tokie bajorai kaip donas Toribijas, su kuriais susideda Pablas, — 
tik tariami bajorai, o iš tikrųjų tai gauja titulais ir bajorystės raštais apsirūpi- 
nusių sukčių ir apsišaukėlių. Permanęs juos ir nusikratęs jų draugijos, Pablas 
tampa tikru metamorfozės virtuozu, meistriškai keisdamasis vardus bei dra- 
bužius ir tuo pat metu atlikdamas skirtingus vaidmenis prieš tuos pačius 
žiūrovus, kol galiausiai tampa profesionaliu aktorium. 

Stengdamasis mėgdžioti aukštesnio luomo atstovus, įsigyventi į naują 
vaidmenį, tapti „kitu“, tai yra savotišku scenos personažu, aktoriumi, Pablas 
trokšta pats atsižadėti savo asmenybės (,„...man žūtbūtinai reikia išsižadėti 
kraujo, tekančio mano gyslomis...) , bet tikrovė griauna jo sumanymą, nes 
tai, kas tikra, neatitinka to, kas menama. „Persirengimas“ jam neturi magiš- 
kos galios: kad ir pakeitęs išvaizdą, jis egzistuoja dviem asmenimis - kaip 
donas Feliksas Tristanas ir donas Pablas, todėl ankstesnis jo ponas donas 
Djegas Koronelis palyginti nesunkiai išaiškina apgaulę (....jūs kaip iš akies 
luptas mano buvęs tarnas Pablas, Segovijos barzdaskučio vaikas... Ir stotas, 
ir kalbėsena, ir manieros...). Šiuo atveju persirengimo aktui, pasak H. Berg- 
sono, netrūksta komizmo elementų, kuriuos itin išryškina apdaro, turinčio 
estetinę funkciją, neatitikimas žmogui ir jo aplinkai. 

Ouevedo y Villegas, iš prigimties būdamas dramaturgas, kuria teatrinę 
situaciją ir suteikia Pablui pasirinkti vieną iš dviejų galimybių: arba atsisa- 
kyti aukštesnių siekių ir gyvenimą baigti vargeta, arba įžengti į ankštą kito 
žanro sceną. Tad herojaus „persirengimas“ traktuotinas veikiau kaip „apsi- 
metimas“, o ne kaip savojo „aš“ atsižadėjimas arba, tikriau sakant, antrojo 
„aš“ atsiradimas pirmojo „aš“ atsisakymo kaina. 

„Persirengimas“ pasidaro visapusiškas, kai vaidmuo artimas Pablo pri- 
gimčiai ir papildomas kalbos priemonėmis. Tyčiodamasis iš prasčioko, panū- 
dusio tapti bajoru, autorius primeta jam elgetos vaidmenį, atitinkantį jo kilmę 
ir būdą: donas Pablas lengvai perima ir savo įsivaizduojamojo „aš“ elgseną, 
ir kalbą („„Gailaus tono ir užuojautą žadinančių posakių išmokau iš tokio pa- 
vargėlio, puikiai išmanančio šį meną, ir pradėjau manytis duonos kąsnį nau- 
ju amatu), tad pasidaro savas ir suprantamas aplinkai ne tik poelgiais, bet ir 
žodžiais. Ratas užsidaro, šelmis grįžta į savo terpę, ten, kur Dievo ir visuo- 
menės dėsnių jam lemta gyventi (,,...žŽmogus niekados neištaiso savo likimo, 
jei išmaino tik namus, o gyvenimo būdo ir įpročių nemaino.). Negana to, jis 

dar Apvaizdos žiauriai baudžiamas: jam nevalia įsikurti mieste, pasiekti bent 
iliuzinę Lasariljo laimę, — priešingai, jis galutinai smunka, tampa žmogžudžiu 
ir susidėjęs su prostitute ketina bėgti į Naująjį Pasaulį. Tačiau Quevedo y Vil- 
legas nepalieka jokių iliuzijų skaitytojui, nesuteikia šelmiui jokių vilčių iš- 
trūkti iš determinizmo varžtų“, nes, pasak dono Pablo, „„...išėjo dar blogiau, 
kaip jūsų malonybė pamatys antroje dalyje“. Tais žodžiais baigiasi brandžiau- 
sias, literatūros istorikų nuomone, ir juodžiausiu pesimizmu dvelkiantis 
pikareskinis romanas. Ispanija, pagimdžiusi šelmį ir tam tikra prasme patei- 
sinusi jo egzistavimą, Quevedo plunksna pasmerkė jį pražūčiai. 

Palyginti su niūriu Quevedo sarkazmu Luiso Vėlezo de Guevaros saty- 
ra romane „Raišas velnias“ (El diablo cojuelo) atrodo žaisminga ir nekalta. 
Autorius sušvelnino tikrovės paveikslą, atsisakydamas žanrui būdingos 
autobiografinės, „dokumentinės“ formos ir suteikdamas pasakojimui ste- 
buklinės pasakos regimybę. Rašytojas naudojasi — tiesa, gana originaliai — 
tradiciniais motyvais, bet pateikia juos šmaikščiai ir dinamiškai, „šuoliais“, 
primenančiais avangardistinio kino kadrus. Taip Antrame šuolyje, nukėlęs 
stogus, parodo „žmonių rankų, kojų ir galvų paštetą“ ir atvirai prabyla apie 
„teatrą“ kaip visuomenės gyvenimo metaforą ir „įsimintinus jo veikėjus“: 
ūžautojus, neištikimą žmoną, vardu donja Padraika, raganą, piestoje grūdan- 
čią klijus „vainikėliui“ priklijuoti, mergelę, „kurios skaistybė garbės žodžiu 
remiasi“, dabitą tinkleliu užtrauktais ūsais, davatką, įsitrynusią tepalais ir 
pasinešusią lėkti į raganų puotą, šykštuolį, maiše tupintį ant savo pinigų, 
pirštu perduriamą bajorėlį, tokį menką, jog atrodo kaip per sieną ištrauktas, 
ir daugybę kitų, šmaikščiai nupieštų negailestinga satyriko plunksna, ir kiek- 
viena buitinė scenelė — tradicinio pikareskinio romano epizodas. Daugelis 
personažų jau pažįstami iš kitų šelmių romanų (pusprotis komedijų rašyto- 
jas, klajojantys aktoriai, nevykę eiliakaliai), o kai kurios scenos (elgetų lin- 
dynė) perėjusios kone visus autorius. 

Atsisakęs autobiografinės formos, Guevara drauge atsisako ir tradicinio 
„šelmio“ — nedorų tėvų ydas paveldėjusio prasčioko, daugelio ponų tarno, 
vienišo perėjūno, sukčiaus ir apgaviko, klajojančio po pasaulį, ir „suteatrina“ 
pasakojimą, paversdamas jį dialogu, o pagrindiniam veikėjui šelmiui velniui 
įpiršdamas į palydovus plikbajorį studentą, socialine padėtimi artimą šelmiui. 


* J. H. Elliot. La Espagha Imperial. - Barcelona, 1970. — P. 120. 

Atsakydamas į studento klausimus, Kipšas atlieka mokytojo vaidmenį ir 
„velniškai“ kandžiai komentuoja gyvenimą. Tiesa, kai kada autorius Kipšo 
lūpomis stengiasi išpirkti savo kaltę už negailestingą visuomenės satyrą ir 
ima įteikliai liaupsinti šios Žemės viešpačius (Aštuntas šuolis). 

Guevara atsisako ir tradicinės „atviros“ pikareskinių romanų kompozi- 
cijos, kuri remiasi tuo, jog gyvenimo išpažintį atlieka pats veikėjas, būdamas 
dar toli nuo mirties, tačiau pabaigoje jo laukia visuomenės dėsnius pažeidu- 
siems šelmiams neišvengiamas atpildas — sumaištavęs velnias grąžinamas į 
pragarą, ratas užsidaro, ir tai atsakymas į visų pikareskinių romanų keliamą 
klausimą: ar žmogus laisvas? kokia jo klajonės šioje žemėje prasmė? 

„Raišas velnias“ turėjo didelį pasisekimą ir susilaukė sekimų, kurių 
garsiausias priklauso prancūzų Švietimo amžiaus atstovo Alaino Renė Lesa- 
ge'o (1668-1747) plunksnai. Nenusisekęs advokatas, komedijų rašytojas ir 
ispanų dramaturgų vertėjas, 1707 m. jis išleido romaną „Raišas velnias“ (Le 
Diable boiteux), paskirdamas jį „ponui de Guevarai, paskolinusiam jam pa- 
vadinimą ir kūrinio idėją“, ir galantiškai pripažindamas, jog „šis kūrinys yra 
tiek jūsų, tiek ir mano“. Iš tikrųjų A. R. Lesage'as perrašė tik pirmą skyrių, 
o toliau, nuosekliai laikydamasis klasicizmo „trijų vienybių“ reikalavimų, 
sukūrė visiškai originalų prancūzų rokoko stiliaus romaną, kurio herojus, 
„gašlos velnias“ Asmodėjas, vėliau tapęs sąvadautojo ir suvedžiotojo sino- 
nimu, smaginasi suvesdamas senius su nepilnametėmis, bekraites nuotakas 
su jausmingais įsimylėjėliais ir vienvaldiškai viešpataudamas aukštuomenės 
salonuose. Tai sykiu ir velnias filosofas, prancūzų Švietimo amžiaus dvasia 
drauge su studentu aptariąs įvairiausius klausimus. Bijodamas rūsčia visuo- 
menės kritika nusibosti skaitytojui, autorius griebiasi ilgų įterptinių novelių, 
visiškai nutoldamas nuo savo pirmtako fantastinio pasakojimo rėmų. 

Sekimas ilgainiui paplito visame pasaulyje ir savo šlove užtemdė origi- 
nalą, o 1877 m. Madride atsitiko paradoksalus įvykis: jo vertimas (vertimų į 
ispanų kalbą būta ir anksčiau) pasirodė kaip Vėlezo de Guevaros kūrinys. 

XVII a. pirmaisiais dešimtmečiais pikareskinis romanas susilaukė nepa- 
prasto pasisekimo, tapo pramogine literatūra. Pasirodė gausybė knygų apie 
šaunius pramuštgalvių šelmių nuotykius, tačiau drauge susiaurėjo socialinė 
problematika, susmulkėjo herojus - pikareskinis romanas kaip žanras pradėjo 
išsigimti. Vienas kitas autorius, laikydamasis tradicinės schemos, dar bandė 
įvesti šiokių tokių naujovių. Taip atsirado šelmės paveikslas (F. Lopezo de 

Ubedos „Šelmė Chustina“: La pícara Justina, 1605), bet ir čia rašytojo dėme- 
sys kreipiamas daugiau į intrigą negu į socialinę tikrovę. Kritikos nuomone, 
literatūriniu požiūriu šį romaną pranoko Salaso de Barbadillo (1581—1635) 
„Selestinos duktė“ (La hija de Celestina), pelniusi sėkmę šmaikščiai nupieš- 
tu šelmės Elenos paveikslu. Vienas charakteringiausių šio pobūdžio kūrinių — 
Alonso de Castillo Solėrzano „Sevilijos kiaunė ir Kapšelių meškeriotoja“ (La 
Garduña de Sevilla y Anzuelo de las bolsas, 1647), vėlyvojo pikareskinio ro- 
mano pavyzdys. Autorius atsisako tradicinio „autobiografinio“ pasakojimo 
schemos, o kartu ir įprasto požiūrio į regimą tikrovę. Nebelieka nei skarma- 
lių, nei tamsių tarpuvarčių, nei skurdo, nebelieka taipgi nei ironijos, nei sar- 
kazmo. Pats autorius, iš šalies, kritiškai žvelgdamas į šelmių pasaulį, tolydžio 
pamoralizuodamas, išpuoselėta kalba gana monotoniškai dėsto klastūnės Ru- 
finos išdaigas. Buvęs antiherojus čia jau tampa to meto didvyriu — autorius 
nejučia žavisi Rufinos suktumu, klasta, apsukrumu, — tomis savybėmis, ku- 
rios XVII a. vidurio visuomenės gyvenime tapo kone dorybėmis. Pataikauda- 
mas aukštuomenės skaitytojų skoniui, rašytojas įveda dar vieną naujovę — 
įterptines kurtuazines noveles, neturinčias nieko bendra su pikareskiniu ro- 
manu. Betarpiškas ryšys su tikrove — būdingiausias pikareskinio romano 
bruožas - nutrūksta, ir tai akivaizdus žanro žlugimo įrodymas“. 


*** 


Tuo metu, kai donas Pablas taisosi palikti Ispaniją, norėdamas „išmėgin- 
ti, ar nepasitaisys (...) dalia, išmainius savo kraštą ir žemę į svetimą padan- 
gę“, pikareskinis romanas, kaip rašo Teksaso universiteto profesorius ispanis- 
tas Stasys Goštautas (La picaresca porteña"), gimsta Naujajame žemyne. 
S. Goštauto minimas autorius donas Juanas Mangrovejo de la Cerda, gimęs 
Madride apie 1600 m. ir vėliau persikėlęs į Peru, nenurodomas jokioje lite- 
ratūros enciklopedijoje, o jo kūrinys, trumpa apysaka „Apsėstoji“ (La en- 
diablada), labai artimas Vėlezo de Guevaros „Raišam velniui“, niekada ne- 
spausdintas ir aptiktas tik XX a. antroje pusėje, buvęs parašytas 1626 m. 

Pasak S. Goštauto, pikareskinis romanas buvo pats pastoviausias, jei ne 
pats seniausias Lotynų Amerikos literatūros žanras, Meksikoje atsiradęs 
drauge su „Papliauška Sarnientu“ (Periguillo Sarniento), Peru - žinomas tik 


° R. O. Jones. A Literary History of Spain. - London, 1971. — P. 211. 
" Cuadernos Hispanoamericanos, Septiembre, 1978, Nr. 339. - P. 4. 

iš kelių rankraščių, bet nepalikęs jokio pėdsako, ir ypač įsišaknijęs Argenti- 
noje, kur pasirodė drauge su Eugenio'u Cambaceresu (1843—1888), galutinai 
įsitvirtino su Roberto'u Payró (1867-1928), vystėsi su Roberto'u Arltu 
(1900-1942) ir perėjo į šiuolaikinį romaną (Eduardo Gudiño Kieffer „Nusi- 
dėjelių vadovas“ (Guia de pecadores, 1972). 

Lotynų Amerikos pikareskinis romanas tiesiogiai perėmė XVI a. pabai- 
gos — XVII a. pradžios ispanų literatūros tradicijas ir tęsė jas jau kitame že- 
myne, papildydamas savo laiko ir aplinkos dvasia, įvairių rasių maišymosi 
padariniais ir imigrantų įnašu. Lotynų Amerikos literatūroje nebeliko ispa- 
niškojo šelmio, išmintingo, apsukraus, žadinančio simpatiją ir užuojautą, — 
tenykštis šelmis Žiaurus, negailestingas, antipatiškas, savanaudis, kuriam vie- 
ni niekai išduoti draugą, tačiau ir vienur, ir kitur dėmesio centre žemiausių 
visuomenės sluoksnių gyvenimas, aprašomas liaudies šnekamąja kalba". 

Per vertimus ispanų pikareskinis romanas labai greitai paplito Vakarų 
Europoje. Jau 1568 m. Davidas Rowlandas pateikė „Lasariljo“ angliškąją 
versiją, Oo 1622 m. pasirodo „The Rogue or The Life of Guzman de Alfara- 
che“ (Šelmis, arba Gusmano de Alfaračės gyvenimas) ir 1657 m. - „The Li- 
fe and Adventures of Buscėn“ (Perėjūno gyvenimas ir nuotykiai). Literatū- 
ros istorikų nuomone, ispanų picaresca itin didelės įtakos turėjo Thomas'ui 
Nashe'ui, pirmo ir vieno įdomiausių anglų pikareskinio romano „The Unfor- 
tunate Traveller or The Life of Jack Wilton“ (Nelaimėlis keliauninkas, arba 
Džeko Viltono gyvenimas, 1594) autoriui. XVII a., viešpataujant puritonų 
moralei, smerkiančiai tokio pobūdžio literatūrą, nepasirodė jokių rimtesnių 
šio žanro kūrinių. Tikrasis pikareskinis romanas Anglijoje siejamas su De- 
foe („Moll Flanders“, 1722) ir Fieldingu („Tom Jones“, 1749) ir, be abejo, 
Smolletu, Lesage'o vertėju ir didžiu Cervanteso vertintoju, išleidusiu „Don 
Kichoto“ sekimą - „Sir Lancelot Greaves“ (1760-1762) ir keletą pikares- 
kinių romanų, kurių labiausiai vertinami — „Roderick Random“ (1748) ir 
„Peregrine Pickle“ (1751). Kritika pabrėžia šių dviejų romanų itin realistinę 
pasaulėjautą, labai artimą Ouevedo „Perėjūnui“. 

Silpniausią atgarsį pikareskinis romanas turėjo Vokietijoje, kuri gyveno 
vieną niūriausių savo istorijos laikotarpių, kai, kilus religiniams konflik- 
tams, šalis ilgam laikui virto visų Europos armijų bekraščiu mūšio lauku. 


' Ibid. - P. 3. 


571 


Ryškiausias ir, ko gero, vienintelis vokiečių baroko atstovas buvo Grim- 
melshausenas, palikęs savo epochos liudijimą — romaną „Simplicissimus“ 
(1668), kuriam, literatūros istorikų nuomone, didelės įtakos turėjo „„Lasaril- 
jas Tormesietis“, vokiškai pasirodęs 1651 m., ir ypač laisvai verstas „Gus- 
manas de Alfaračė“ (1615-1626). 

Prancūzijoje ispanų pikareskinis romanas patyrė savotišką metamorfo- 
zę — vertimai buvo pritaikyti prie to meto literatūros principų, reikalaujančių 
meilės ir psichologinės analizės. R. Lesage'as, ispanų literatūros vertėjas ir 
propaguotojas, Paryžiuje 1732 m. išleido „Gusmano de Alfaračės istoriją, iš 
naujo išverstą ir išvalytą nuo perdėto moralizavimo“ (Histoire de Guzman 
d'Alfarache, nouvellement traduite et purgėe des moralitės superflues), at- 
mesdamas religijos temą, kurią, jo manymu, priklauso nagrinėti filosofiniu 
požiūriu“, ir pakeisdamas pabaigą. „Perėjūno dono Pablo“ vertėjas La Ge- 
neste'as ne tik pakeičia pabaigą, bet ir papildo romaną: Pablas įsimyli turtin- 
go pirklio dukterį, veda ir dorai bei pasiturimai gyvena. 

Tokie pakeitimai neturėtų stebinti, turint galvoje to meto prancūzų pa- 
saulėjautą, iš principo skirtingą nei ispanų. Vienintelis tikras prancūzų pika- 
reskinis romanas — tai Renė Lesage'o „Žilis Blasas“ (Gil Blas, 1715-1735). 
Žilis Blasas nėra tikras šelmis: tai smulkiosios buržuazijos atstovas, pri- 
verstas tarnauti, kad išgyventų, ir jeigu jam nesiseka, kaltas ne likimas, bet 
aistros apakinti žmonės. 

Prancūzų pikareskinis romanas prisitaiko prie naujos moralės: Prancū- 
zijoje gimusi pažangos idėja skelbia, jog žmogus, iš prigimties būdamas ge- 
ras, gali pataisyti savo padėtį visuomenėje, kliaudamasis savo sugebėjimais 
ir atkakliai siekdamas tikslo. Todėl ir prancūzas šelmis skiriasi nuo ispano: 
tai smulkiosios buržuazijos atstovas, veiklus, pilnas optimizmo, pasitikintis 
savimi jaunuolis, tipiškas prasisiekėlis, parvenu gerąja to žodžio prasme. Ti- 
piškas šio žanro pavyzdys — Marivaux „Prasisiekęs valstietis“ (Le paysan 
parvenu, 1734-1735), tačiau, kaip matyti iš pavadinimo, tai veikiau naujo ti- 
po romanas, kurio veikėjas Žakobas, „didžiojo gyvenimo teatro“ aktorius, 
nuoširdžiai įsigyvenantis į savo vaidmenį, vėliau pasirodo prancūzų literatū- 
roje čia kaip Žiuljenas Sorelis, čia kaip Rastinjakas, čia kaip Diurua. 


VALDAS V. PETRAUSKAS 


* Didier Souiller. Le roman picaresgue. — Paris, 1980. — P. 59. 

PAAIŠKINIMAI 


Anonimas 


LASARILJAS TORMESIETIS, JO GYVENIMO VARGŲ 
BEI NEGANDŲ ISTORIJA 


Sprendžiant iš mus pasiekusių leidimų, ši apysaka pasirodė 1554 m. 
Burge, Alkaloje prie Enareso ir Antverpene. Nė viename iš tų leidimų auto- 
riaus pavardė nebuvo pažymėta. Pirmieji mėginimai nustatyti apysakos auto- 
rystę užregistruoti XVII a. pradžioje, būta įvairių hipotezių, tačiau nė viena 
jų nelaikoma įrodyta. Ginčytina ir apysakos parašymo data, nes apie tai ga- 
lima spręsti vien remiantis knygoje aprašytais istoriniais įvykiais. 


' Romėnų rašytojo Plinijaus Jaunesniojo (apie 62 — apie 114) žodžiai, 
paimti iš knygos „Laiškai“ (III kn., 5 laiškas). 

* Autorius remiasi romėnų oratoriaus, politikos veikėjo ir rašytojo Mar- 
ko Tulijaus Cicerono (106-43 pr. Kr.) posakiu, paimtu iš knygos „„Tuskulano 
pokalbiai“ (1,2). 

* Turimas galvoje ne tikras juokdarys, o riterio tarnas. 

* Aiški riterių romano parodija: didumos riterių romano herojų kilmė 
susijusi su vandens stichija. 

* Čia parodijuojami Evangelijos pagal Joną žodžiai, kuriais Jonas Krikš- 
tytojas, Jeruzalės kunigų ir levitų kvočiamas, prisipažįsta nesąs Mesijas. 

e Čia parodijuojami Evangelijos pagal Matą žodžiai: „„...kurie persekio- 
jami dėl teisybės“ (5, 10). 

7 Čia parodijuojami aukščiau minėti Evangelijos žodžiai, kurie šiame 
tekste įgauna prasmę: „Palaiminti, kurie persekiojami teisingumo“. 

* Autorius ironiškai parafrazuoja žinomą ispanų patarlę „arrimate a los 
buenos y seras uno de ellos“. Septintame pasakojime ir sūnus išreiškia savo 
gyvenimo credo tais pačiais žodžiais. 

* Komandoras — čia: ordino riteris, iš karaliaus gavęs išimtinę teisę 
naudotis visomis tam tikros valdos pajamomis. 

© Ironiška užuomina į šventojo Petro žodžius: „Sidabro nei aukso aš 
neturiu, bet ką turiu, tą duosiu“ (Apaštalų darbai, 3, 6). 

" Galenas (apie 130 - apie 200) - romėnų gydytojas. 

"* Blanka - senovinė ispanų moneta, pusės maravedžio arba 1/64 realo 
vertės. 

" Išganytojo katedros arkivyskupas, atsidėkodamas už tai, kad Lasaras 
garsina jo vynus, supiršo jį su savo tarnaite ir apipylė malonėmis. 

" Šeštadieniais Bažnyčia draudė valgyti mėsą, išskyrus gyvulių bei 
paukščių galvas ir vidurius, kiaulių kojas ir žarnokus. 

5 Kai kurių kritikų nuomone, tai užuomina apie Biblijos šėtoną, pasiver- 
tusį žalčiu. Taip ir Lasaras, kaip šėtonas, buvo išvarytas iš „duonos rojaus“. 

'“ Antonijas — ginklakalys, gyvenęs Tolede XV a. pabaigoje - XVI a. 
pradžioje. 

" Grafas Alarkosas — populiarių to meto romansų herojus. 

" Masijas - XV a. galisų poetas. 

* Viduramžiais turėti karvelidę buvo tiktai kilmingųjų privilegija. 

2 Algvasilas - teismo ir policijos žemesniojo rango pareigūnas XVI a. 
Ispanijoje. 

*" Turimos galvoje popiežiaus bulės, šaukiančios į kryžiaus žygį prieš 
maurus; kiekvienas, jų įsigijęs, gaudavo nuodėmių atleidimą. 

“ Biblijos posakio „Nesgi negeidžiu mirties mirštančiajam“ (Ezekielis, 
XVIII, 32) ironiška parafrazė. 

> Kueljaras - ginklakalio Antonijo (žr. 16 paaišk.) gimtinė. 

» Šauklio tarnyba, kuria taip didžiuojasi Lasaras, XVI a. Ispanijoje bu- 
vo laikoma gėdinga. 

Miguel de Cervantes Saavedra 


MIGUEL DE CERVANTES SAAVEDRA (1547-1616) - gimęs Alka- 
loje, nusigyvenusio bajoro šeimoje, 1557-1561 m. mokėsi jėzuitų kolegijoje 
Valjadolide, vėliau Madride. 1569 m. popiežiaus legato svitoje keliavo po Ita- 
liją, vėliau įstojo į ispanų kariuomenę ir kovėsi garsiajame Lepanto mūšyje 
(1571), kur buvo sužeistas. 1575 m. piratų parduotas Alžyro pašai vergijon, 
tik 1580 m. buvo išpirktas ir sugrįžo Ispanijon. Literatūrinis Cervanteso pali- 
kimas milžiniškas: tai „Don Kichotas“ (1605-1615), ,„Pamokomos novelės“ 
(1613), poema „Kelionė į Parnasą“ (1614), pjesių rinkinys „Aštuonios naujos 
komedijos ir aštuonios intermedijos“ (1615) ir nebaigtas romanas „Persileso 
ir Sechismundos klajonės“ (1617). 


RINKONETĖ IR KORTADILJAS 


' „stovėjo šešios galeros... - M. de Cervanteso laikais galerose irkluo- 


davo katorgininkai, nuteisti už įvairius nusikaltimus. 

* „iš pažiūros studentas... - To meto studentų apdaras buvo panašus į 
dvasininkų drabužį — jie vilkėdavo ilga sutana arba abitu, duksliu apsiaustu 
ir nešiodavo plačiakraštę skrybėlę. 

> Kvartas - smulki senovinė moneta, variokas. 

* „atsidūrė ant plūdurių... - pakliuvo į galeras. 

` Tuo įspaudu ženklindavo savo darbo špagas garsus ginklakalys Chu- 
lianas del Rejis, vadinamas „šuniuku“ (nes kilimo buvo mauras). 

* Gaujolos siūlomi vardai mažybiniai. Iš tikrųjų berniukai vadinami pra- 
vardėmis: Rinkonas („kampas“) nurodo, kad jo savininkas — sukčius, nuo- 
šaliame kamputyje apdorojąs savo aukas. Kortadas („,karpytojas“) — vagis, 
nukerpąs kapšelius. Visi kiti brolijos nariai irgi turi atitinkamas pravardes. 

7 Rūpintojėlės — prostitutės, valdiški namai - kalėjimas. 

Vilanas, arba Viljanas — tariamas kortų išradėjas XVI a. Ispanijoje. 
„Grynas turkas“ — vynas. 

Žr. Vėlez de Guevara „Raišas velnias“, 109 paaišk. 

Gandulis — Sevilijos priemiestis, garsėjęs ypač gardžia duona. 
Valyvė iškreipia populiaraus to meto romanso žodžius: „Žvelgia nuo 
Tarpėjo Neronas... į degančią Romą...“ Hirkanų kraštu senovėje vadinta šalis 
į pietryčius nuo Kaspijos jūros; Valyvė ir čia iškreipia jos pavadinimą. 

> Grabštas turi galvoje šveicarus samdinius, kurie sudarydavo beveik 
visų Renesanso laikotarpio valdovų apsaugą. 

* Valyvė Judą Iskarijotą, pasikorusį ant figmedžio, supainioja su gar- 
siu judėjų karvedžiu Judu Makabiejum. 

s Čia iškraipomi mitologinių personažų Orfėjo, Euridikės ir Ariono 
vardai. 

£ Turimas galvoje Amfionas, kuriam skambinant lyra akmenys patys 
savaime susidėstę į „šimtavarčių“ Tėbų sienas. 

" Iš tikrųjų sanbenitas, drobulė, į kurią įsiaučiami inkvizicijos sprendi- 
mu myriop nuteistieji. 

8 „gyvena du perujiečiai... - To meto Ispanijoje perujiečiais buvo va- 
dinami Amerikoje pralobę pirkliai. 


APGAULINGOS VEDYBOS IR ŠUNŲ POKALBIS 


° ne pro šalį pasistiprinti olja... - Olja - mėsos ir daržovių troškinys, 
tradicinis ispanų maistas. 

æ „vienas vardu Sipionas, o kitas Bergansa - Sipionas — lotyniško var- 
do Scipionas ispaniškoji forma; Bergansa — iš isp. bergante — „šelmis“, „per- 
ėjūnas“. Šiais vardais autorius kaip ir tiesiogiai nurodo abiejų šunų būdą: Si- 
pionas — santūrus ir geras šuo, Bergansa — nepasėda ir nuotykių ieškotojas. 

^ Alkala - miestas prie Enareso upės, M. de Cervanteso gimtinė. 
1508 m. čia buvo įkurtas universitetas, 1836 m. perkeltas į Madridą. 

2 „kuris neturėtų Šventojo Pranciškaus aikštėje savo angelo sargo... - 
Sevilijoje Šventojo Pranciškaus aikštėje buvo miesto savivaldybė, kur tarna- 
vo vadinamieji „nepaperkamieji vykdytojai“, sekantys, kad turgaus kainos 
atitiktų valstybės nustatytą taksą; juos ir „,patepdavo“ mėsininkai. 

> „„piemenaitis Anfrisas, liaupsindamas... Belisardą... - Anfrisas ir Be- 
lisarda — Lopės de Vegos pastoralinio romano „Arkadija“ veikėjai. 

* „neaplenkė ji nė piemens Elisijo... — Elisijas —- M. de Cervanteso 
pastoralinio romano „Galatėja“ veikėjas. 

5 Silenas, Diana ir burtininkė Felisija — José Montemayoro pasto- 
ralinio romano „Diana“ veikėjai. 

=% Poetui Mauleonui, to meto literatūriniuose sluoksniuose pagarsėju- 
siam nemokšiškumu, buvo priskiriami klasikiniai kvailumo pavyzdžiai. 

" „ne viena Antonijų pora... - Antoniju buvo vadinama „Ispanų kal- 


bos gramatika“, 1492 m. sudaryta įžymaus ispanų filologo Antonijo de Ne- 
brijos (1444-1532). 

* „savo kiaurų kelnių prašmatnumu... - anuo metu nešvarūs suplyšę 
drabužiai buvo laikomi mokslo žmogaus atributu. 

> „„tirietis, vardu Chorondas... - šis pasakojimas paskolintas iš romė- 
nų autoriaus Valerijaus Maksimo (I a.). 

* Sudarkytas lotyniškas posakis ad perpetuam rei memoriam (idant tai 
išliktų amžinai atmintyje); paprastai būdavo įrašomas tik teismo aktuose. 

3! Rodomontė — Alžyro karalius, vienas iš pačių narsiausių saracėnų 
karžygių, aprašytų Ariosto „Pašėlusiame Rolande“. 

3 Licenciatas Sarmientas de Valjadaresas — istorinis asmuo, 1589 m. 
buvęs Sevilijos vietininku. 

» „ne mažiau lemtinga savininkui negu Sejano žirgas. - Lucijus Elijus 
Sejanas — Romos imperatoriaus Tiberijaus ministras, 31 m. nubaustas mirti- 
mi už sukilimo rengimą. Pasak legendos, užrašytos Aulaus Gelijaus (II a.), 
Sejano žirgas lėmė mirtį visiems savo šeimininkams. 

* Aprašomas drabužių pakeitimas (mutatio capparum) vyksta Velykų 
laikotarpiu. 

* „Darachos puokštė“ — neišlikusi pjesė, parašyta XVI a. antrajai pu- 
sei būdinga Rytų tematika. 

* „surasti pastovų tašką... — šiuo terminu vadinta geografinė ilguma, 
kurios tuo metu dar nemokėta apskaičiuoti. 


Francisco de Ouevedo y Villegas 


FRANCISCO DE QUEVEDO Y VILLEGAS (1580-1645) - gimęs 
Madride, karaliaus dvare, tėvas buvo princesės Marijos, Karolio V dukters, 
sekretorius, motina — rūmų dama; mokėsi Alkalos universitete, kur gavo teo- 
logijos licenciato laipsnį. 1601-1604 m. gyveno Valjadolide, karaliaus dva- 
re, kur toliau studijavo teologiją ir senąsias kalbas ir padarė pirmuosius „Per- 
ėjūno dono Pablo gyvenimo istorijos“ apmatus. 1606 m. drauge su karaliaus 
dvaru persikėlęs atgal į Madridą, vėliau, valdant Pilypui III, buvo Osunos 
kunigaikščio Pedro Teljeso Chirono i Gusmano asmeninis sekretorius, iki 

1620 m. gyveno drauge su juo Italijoje, o jam patekus į nemalonę, apsistojo 
Madride, vadinamajame „mūzų kvartale“, kur parašė žymiausius savo kūri- 
nius: „„Perėjūno dono Pablo gyvenimo istorija“ (1626), „Dievo politika, 
Kristaus valdžia, Šėtono tironija“ (1626), „Sapnai“ (1627) ir kt. Paskutinius 
gyvenimo metus praleido Leone, Šventojo Morkaus vienuolyne, tamsioje 
drėgnoje celėje, kur karaliaus Pilypo IV įsakymu buvo uždarytas už tariamai 
jo parašytą anoniminį memorialą, kaltinantį karalių dėl Ispanijos smukimo. 
Vienintelis Quevedo romanas „Perėjūno dono Pablo gyvenimo istorija“ pir- 
mą kartą buvo išleistas Saragosoje, kaip manoma, be autoriaus sutikimo. 
Šiuo metu žinomos dar trys rankraštinės romano versijos. 


PERĖJŪNO DONO PABLO GYVENIMO ISTORIJA 


pirma knyga 


' ne iš senųjų krikščionių... — To meto Ispanijoje aukšta kilme galėjo 
didžiuotis tik senieji krikščionys, tai yra žmonės, kurių giminėje nepasitaikė 
perkrikštų maurų arba žydų. 

* „niekados nestokojo gerbėjų eilių... - dviprasmiška užuomina: ger- 
bėjai ne eiles jai rašė, bet eilėmis stovėjo prie jos guolio. 

* Tai yra buvo vagis, dviem pirštais traukdavo pinigus iš kišenės. 

* Žodžių žaismas: kardinolai siausdavosi raudonomis mantijomis, o nu- 
plaktas Pablo tėvas sruvo krauju. 

? „tiek pėsčias, tiek raitas... - Plakamas nusikaltėlis paprastai būdavo 
vežiojamas raitas ant asilo miesto gatvėmis. 

* „priverstų viešai parodyti savo meną. - Pablo motina buvo įtariama 
raganavimu, o asmenis, kaltinamus raganavimu, vežiodavo ant asilo miesto 
gatvėmis, prieš tai ištepę degutu ir išvolioję plunksnose. 

* „ne todėl, kad buvau... pamaldus. - Bažnyčiose nusikaltėliai naudo- 
davosi prieglobsčio teise. 

* Kumelė — viduramžių kankinimo įtaisas. 

* „hes esąs katinas. - Katinas („el gato“) vagių žargonu reiškia „vagis“. 
„ėjo pasidabinusi vyskupo kepure. - Inkvizicijos nuteistos tariamos 
raganos eidavo į bausmės vietą su kyku, panašiu į vyskupo mitrą. 

" Kai kurių literatūros istorikų nuomone, žodis „Evangelija“ čia pavar- 
totas „tiesos“ prasme. 

2 „liepė išsirinkti Gaidžių karalių. - Tai Užgavėnių karnavalo žaidi- 
mas: žemėn įkasamas gaidys ir paliekama kyšoti tik galva, paskui tas vaikas, 
kuris užrištomis akimis su špaga nukerta jam galvą, paskelbiamas Gaidžių 
karalium. Raitas „karalius“ nukerta galvą gaidžiui, pakabintam ant virvės. 

>” „netinka gražiai rašyti... — Dauguma bajorų buvo mažaraščiai ir 
laikė žeminančiu dalyku aukoti laiką mokslui. 

* „nosis paveldėta lyg iš romėnų, lyg iš prancūzų... - Romėniška no- 
sis, ispanų supratimu, priplota; užuomina apie prancūzišką jos formą perša 
mintį, kad licenciatas sirgo „bloga liga“. 

5 jo kurpė galėjo eiti grabu kokiam filistinui.- Pasak Biblijos, filis- 
tinų, senovės tautos, XII a. pr. Kr. nukariavusios Palestiną, valdovas Galijo- 
tas buvęs pasakų milžinas, todėl filistinus ispanai vaizdavosi nepaprastai 
aukšto ūgio. 

9 „buvo vienu vardu su mūsų mokytoju... - Kabra („Ia cabra“) ispa- 
niškai reiškia „ožka“. 

" „įrodysiąs savo bajorišką kilmę... - Žydai neturėjo teisės į bajoro ti- 
tulą; kaip žinoma, žydai nevalgo kiaulienos. 

' „penktadienio rytą jam ant krūtinės aptikęs kelis trupinius... — 
Bažnyčios įsakymu penktadieniais reikėjo laikytis pasninko ir iki pietų nie- 
ko nevalgyti. 

° To meto teisininkai želdindavosi ilgas vešlias barzdas. 

2 Trinitorių ordinas buvo įsteigtas 1198 m. krikščionims iš maurų ne- 
laisvės išpirkti. 

* Lygiai tiek dienų trunka Gavėnia. Iki Gavėnios abu herojai gavė- 
ja Kabros internate, o per pasninką minta maistingais nuovirais ir mėsos 
sultiniais. 

= Maurai buvo vadinami šunimis, o vagys - katinais. 

> Juanas de Leganesas — garsus XVI a. matematikas. 

^ „„kelsis iš numirusių tasai Lozorius... — Lozoriaus vardas ne kartą 
minimas Quevedo romane kaip tiesioginė aliuzija į Lasarilją Tormesietį. 

= Matematikais tuo metu buvo vadinami ir astrologai. 

“ Viduramžių medicina patardavo ligoniui suveržti šlaunis ir tampyti 
už didžiojo piršto, kad praeitų širdies priepuolis. 

" Pasak Evangelijos, Judas Iskarijotas „pats buvo vagis ir, turėdamas 
rankose kasą, grobstė pajamas“ (Jn, 12, 6). 

* Conguibult - šeimininkės sudarkyti šventojo Atanazo Credo pirmie- 
ji Žodžiai: „Quicumque vult...“ Salve, Regina - „Sveika, Karaliene“ (lot.). 

> Tuo metu buvo paplitęs prietaras, jog Prancūzijos karalius vien ran- 
kos palytėjimu išgydo skrofulioze sergančius ligonius. 

* Antonijas Peresas - Pilypo II sekretorius, savo intrigomis kėlęs ne- 
rimą karaliaus dvarui po to, kai 1593 m. pabėgo į Prancūziją. 

* jog vienas teatinas... - Teatinų ordinas buvo įsteigtas Italijoje, Te- 
ato mieste; teatinai lydėdavo į paskutinę kelionę nuteistuosius mirti. 


antra knyga 


' Ostendė - sukilusių Nyderlandų miestas, kurį ispanai laikė apsiautę 
1601-1604 m. 

* Chuanelas - tai yra Juanelas Turianas - italų architektas, Pilypui II 
valdant, 1570 m. pakėlęs Tacho upės vandenis iki Toledo lygio; jo įrenginys 
veikė trisdešimt metų ir buvo laikomas didžiausiu to meto stebuklu. 

* „„pasivilkęs buivolo odos koletą... - koletas - odinis drabužis, dengiąs 
kūną iki juosmens, su šlaunis siekiančiais klostytais skvernais. 

* Maldos žodžiai: „Kryžiaus ženklu mus išvadavo nuo mūsų priešų“, 
kurie čia gauna kitą prasmę: „kryžiaus ženklu jo priešų“ paženklintu veidu. 

* Machalaonda - nūnai Machadaonda, Madrido provincijos miestelis. 

* Diena (la jornada) ispaniškai reiškia ir kelią, nueitą per dieną, ir ko- 
medijos veiksmą. 

* „„smulkindamas eskudus... - Aukso eskudas buvo lygus 442 mara- 
vedžiams arba 13 sidabro realų (realas buvo lygus 34 maravedžiams). 

* Pragmatika - karaliaus įsakas, turintis įstatymo galią. Parodijinės 
pragmatikos buvo mėgstamiausias Quevedo žanras. 

* „pasmerkta amžinam konseptizmui... - konseptizmas (nuo „concep- 
to“ — paradoksaliai išreikšta mintis) — viena pagrindinių krypčių XVII a. is- 
panų literatūroje. 

6 „išėjo į piemenis. - XVII a. pradžios poeziją su paplitusiais maurų 
motyvais amžiaus viduryje išstūmė pastoralinis romanas. 

" „„nesiželdinęs barzdos eičiau į tyrus! - Atsiskyrėliai želdindavosi il- 
gas barzdas, tuo tarpu dvasininkams būdavo privalu skustis barzdą ir ūsus. 

2  Tetuanas — Maroko miestas, kur būdavo prekiaujama ispanų be- 
laisviais. 

œ „.nakvojęs... su Linjanu ir... pietavęs su Espineliu... — Pedras Liña- 
nas de Riasa — XVI a. pabaigos ispanų lyrikas. Vicentė Espinelis (1550— 
1624) - poetas, muzikas, garsaus pikareskinio romano „Marko de Obregono 
gyvenimo istorija“ autorius. 

= „matęs donq Alonsą de Ersilją, namie turįs pasikabinęs dieviškojo 
Figeroa portretą ir nusipirkęs Padilijos kelnes... — Alonsas de Ercilla y 
Zúñiga (1533-1594) — epinis poetas, poemos „Araukanai“ autorius. Fran- 
ciscas de Figeroa (1536-1620) - „dieviškuoju“ vadinamas poetas, pagarsė- 
jęs savo „Pastoraline ekloge“. Pedras de Padilla — XVI a. pabaigos ispanų 
poetas. 

5 Sidas Kampeadoras ir Bernardas del Karpijas — legendiniai ispanų 
didvyriai. 

“ Djegas Garsija de Peredesas (1466-1530) - Italijos karų didvyris; 
Chulianas Romeras — ispanų karininkas. 

" „būsiu pelėda, kuri išgers tą aliejų... — Pagal liaudies prietarą pel- 
ėdos bažnyčiose išgerdavusios aliejų iš lempelių. 

' „kautynėse prie Sen Kanteno... — 1557 m. Pilypo II vadovaujama 
ispanų kariuomenė Prancūzijoje, prie Sen Kanteno, sumušė prancūzus. 

° Iš Amerikos gabenamas auksas suplaukdavo į Genujos bankus. 

> Bezansonas, stambus bankų centras, Quevedo laikais priklausė Ispa- 
nijai. Rašytojas klaidingai jį priskiria Italijai. 

* Pasak Biblijos, Juozapato slėnyje įvyksiąs Paskutinis teismas. 

2? Grafas de Irlas, arba Dirlas - romansų herojus. 


trečia knyga 


' „kaip anas karalius prie nuodų. - Turimas galvoje karalius Mitrida- 
tas (123-63 m. pr. Kr.), kuris, bijodamas, kad jo nenunuodytų, pratinosi prie 
nuodų, gerdamas juos nedidelėmis dozėmis. 

* Pagal liaudies prietarą žemė tose kapinėse sunaikindavusi palaikus 
per vieną parą. 

* „„Šlovindavo doną Chuaną... - Donas Chuanas Austras (1547-1578) — 
neteisėtas Karolio V sūnus, laimėjęs pergalę Lepanto mūšyje. 

* Luisas Mendesas de Kichada (miręs 1570 m.) - Karolio V mažordomas. 

*  „„Siguensos universiteto bakalauras... — Siguensos universitetas 
dažniausiai būdavo minimas su ironija. 

* Turimas galvoje Gonsalas Fernandesas de Kordoba (1453-1515), 
pelnęs šlovę karuose prieš maurus, o vėliau nukariavęs Neapolio karalystę. 

* „kalnuose netoli Alkalos. - Netoli Alkalos nėra jokių kalnų. 

* T. y. užmuštas akmenimis. 

* Perkrikštyti žydai inkvizicijos įsakymu turėdavo atlikti atgailą, nešio- 
dami ant pečių raudonos gelumbės šventojo Andriejaus kryžių, užsiūtą ant 
geltono audinio skiautės. 

© Merguželė trupučiuką švepliavo... - Ispanų literatūroje švepliavimas 
dažnai minimas kaip moterų koketiškumo požymis. 

" XVII a. brangakmeniai būdavo apdorojami kitais brangakmeniais ir 
karštu ožio krauju; Quevedo ironizuodamas ožį pakeičia Dievo Avinėliu. 

? Romanso apie dono Alonso de Agilaro mirtį eilutės. 

5 Čia minimos iš tikrųjų gyvenusios prostitutės, inkvizicijos nuteistos 
sudeginti už raganavimą. 

" „„iškreipęs apaštalo Pauliaus žodžius... — „Tačiau ištvirkavimui išveng- 
ti kiekvienas tegul turi sau žmoną...“ (Pirmasis laiškas korintiečiams, 7, 2). 

5 Alonsas Ramonas — XVI a. ispanų dramaturgas, itin vertintas Cer- 
vanteso. 

“ „skaitęs Garsilasą... - Turimas omeny Garcilasas de la Vega (1503-— 
1536) — ispanų lyrinis poetas. 

" Muškietininkais buvo vadinami viršutinio aukšto žiūrovai. 

" „kilimo buvo iš Galisijos... - XVI-XVII a. ispanų literatūroje gali- 
sai vaizduojami kaip bukumo ir tamsumo įsikūnijimas. 

P „iki išplaukiau į Indijas... - Pagal seną tradiciją, einančią nuo Ko- 
lumbo laikų, taip buvo vadinama Amerika. 

* Domingas Tisnadas, Pedras Vaskesas de Eskamilja, Alonsas Alvare- 
sas de Osorijas — garsūs, romansuose apdainuoti plėšikai; Alonsas Alvare- 
sas buvo drauge ir poetas, mirė pakartas. 

* „„perėmiau jos spalvas. - Ironiška užuomina apie riterių romanus: 
įsimylėjęs riteris nešiodavo savo damos spalvas. 

Luis Vėlez de Guevara 


LUIS VÉLEZ DE GUEVARA (1579-1644) - gimęs nusigyvenusių ba- 
jorų šeimoje, Esichoje, „turtingiausiame Andalūzijos mieste“, aprašytame 
„Raišo velnio“ šeštoje dalyje, mokėsi Osunos universitete, vėliau dalyvavo 
karo kampanijose prieš turkus, Italijoje ir Alžyre, po to grįžo į Madridą ir 
tarnavo įvairių didikų rūmuose, karaliaus dvare. 1637 m., apžvelgdamas sa- 
vo kūrybą, Luisas Vėlezas de Guevara pareiškia sukūręs apie keturis šimtus 
dramų, neįskaitant „romansų, sonetų, decimų, kanconų ir kitokių poetinių 
niekniekių“. Iki XVII a. pabaigos L. Vėlezas de Guevara sėkmingai varžėsi 
su pačiu Lope de Vega, bet vėliau jį, kaip ir kitus jo amžininkus, užtemdė 
Calderonas. „Raišas velnias“, vienintelis autoriaus prozos kūrinys, parašytas 
apie 1637 m., pasirodė Madride 1641 m. 


RAIŠAS VELNIAS 


' Donas Rodrigas de Sandovalas... — įžymus valstybės veikėjas, kara- 
liškosios tarybos narys valstybės ir karo reikalams. 

* „metą, itin pavojingą praeiviams... - 1639 m. įsaku vasarą po vienuo- 
liktos valandos ir žiemą po dešimtos buvo leidžiama pilti gatvėn pamazgas. 

* Prado de San Cherėnimo bulvaras - mėgstamiausia pasivaikščiojimų 
vieta Madride. 

* Mansanaresas - lėkštas upelis, Charamos intakas, beveik visiškai 
išdžiūstantis vasarą. 

* Eikite, upė pasibaigė — Mišių pabaigoje kunigo tariamų žodžių Ite mi- 
sa est (Eikite, mišios pasibaigė) parodija. 

* Kaip tikras Alkalos studentas... — Alkaloje prie Enareso upės buvo 
garsus universitetas, įsteigtas XVI a., o 1836 m. perkeltas į Madridą. 

' Eskuderas - „ginklanešys“, bajoras, tarnaujantis aukštos kilmės didi- 
kui. Tokia tarnyba nežemino neturtingo bajoro. 

* „daug jūsiškių krito iš tokių pat aukštybių... — dalis angelų, su Liuci- 
feriu priešaky sumaištavusių prieš Dievą, buvo nutrenkta į pragarą. 

° „tvarkyti reikalus Žemutinėse Provincijose... - Nyderlandų (Žemuti- 
nių Provincijų) kova dėl nepriklausomybės sudarė Ispanijai daug rūpesčių 

iki galutinio jų atsiskyrimo 1648 m. Žemutinėmis Provincijomis čia iro- 
niškai vadinamas pragaras. 

'"“ „kaip vėjas dulka pragaran ir raiši, ir sveiki... - Parafrazuojama is- 
panų patarlė: „Ir raiši, ir sveiki kaip vėjas dulka į Santjagą“ (į Santjagą ke- 
liaudavo maldininkai iš visų kraštų). 

" „iš šito stiklinio Alžyro... — Piratai maurai grobdavo ispanus ir laiky- 
davo juos nelaisvėje Alžyre, reikalaudami išpirkos. 

© ..„pragarmių Gvinėjos... — Velnias prilygina „juodųjų“ velnių gy- 
venamą pragarą Gvinėjai, iš kur Europon ir Lotynų Amerikon buvo gabe- 
nami negrai. Pirmą afrikiečių vergų partiją atvežė į Lisaboną portugalai 
1441 metais. 

> „nelygu Hirkanijos tigrui... - Hirkanija, senovės Persijos sritis į pie- 
tus ir pietryčius nuo Kaspijos jūros, garsėjo gausybe tigrų. 

* „„Menipas iš Lukiano dialogų... — Viename savo dialoge („Pokalbiai 
mirusiųjų karalystėje“) graikų filosofas ir satyrikas Lukianas (125-192) mi- 
ni filosofą Menipą (I a.), kuris, atsidūręs požemio karalystėje, susipažįsta su 
jos įžymybėmis. 

5 „nuo vidurnakčio apsėdusius nuo valgių lūžtančius stalus... - Penk- 
tadienį buvo laikomasi pasninko ir mėsiškus patiekalus leidžiama valgyti tik 
po vidurnakčio, todėl naktimis būdavo rengiami moralistų rūsčiai pliekiami 
pokyliai. 

“ „barzdą, tokią plačią ir vešlią... - Tuo metu buvo madinga želdintis 
pleišto formos barzdelę, todėl būdavo tyčiojamasi iš ilgų plačių barzdų, ko- 
kias paprastai želdindavosi teisininkai. 

v „ant veido tiek razinų... - Razinos buvo naudojamos kaip kosmeti- 
kos priemonė veido spalvai paskaistinti. 

į raganų puotą tarp San Sebastiano ir Fuentarabijos... — vietovės 
Šiaurės Ispanijoje, Pirėnų kalnuose. 

P „„baisingiau nei vandenynas prie Bermudų salų... - 1552 m. ispanų 
keliautojo Chuano Bermudo atrastos salos, laikomos itin pavojingos jūrei- 
viams dėl nuolat siaučiančių audrų. 

2 Sahaguno statinė - savo talpa pagarsėjusi vyno statinė, buvusi Saha- 
guno mieste, Leono provincijoje. 

* „pirkliams prie Gvadalacharos vartų... - Kvartalas prie Gvadala- 
charos vartų (sudegė 1582 m.) buvo Madrido prekybos centras; ten buvo 
pačių turtingiausių pirklių krautuvės. 


2 Su nendrine ietimi rankoj turnyre... — tokiose pramogose, XVIII a. 


atstojančiose viduramžių turnyrus, Ispanijoje, Italijoje ir Prancūzijoje turėjo 
teisę dalyvauti tik bajorai. 

B Reimundas Ljuljis (Ramon Llull, 1235-1315 arba 1316) - katalonų 
filosofas, poetas ir mistikas, pirmasis europiečių autorius, gimtąja kalba 
rašęs filosofinius traktatus. Dėstė Paryžiaus, Neapolio, Monpeljė ir kituose 
universitetuose. Pagrindiniai veikalai - Ars magna ir Arbor scientiae. 

* Stebuklingasis riteris - Lopės de Vegos komedija, kur vaizduojamas 
bajoras, prašmatniai gyvenantis svetima sąskaita. Autorius čia pavartoja tą 
palyginimą kita prasme. 

3 Bezoaro akmuo — gurvuolis, paprastai gyvulių (kartais Žmonių) 
skrandyje susidarantis iš plaukų, nagų, maisto atliekų ir t. t. Viduramžių me- 
dicinoje buvo laikomas priešnuodžiu. 

* „aštuntasis Efeso šventasis... — Valdant imperatoriui Decijui (201- 
251), Mažosios Azijos mieste Efese oloje buvo gyvi užmūryti septyni bro- 
liai krikščionys; atidarius olą po šimto devyniasdešimt šešerių metų, pasi- 
rodė, jog broliai visą tą laiką miegojo. 

? „galėtų pretenduoti į Antikristo vardą... - Pasak padavimų, Antikris- 
tas turi gimti dvasininkui suėjus su vienuole. 

= „kelia pavydą sukčiams kortininkams... - Turima galvoje, jog suk- 
čiai kortuodami grimasomis duoda vieni kitiems įvairius ženklus. 

? Rechidoras — miesto arba kaimo valdybos narys. 

* Saulės vartai - Madrido centrinė aikštė. 

3! „„teisiant Alvarą de Luną... - Alvaras de Luna (1388-1453) - kara- 
liaus Chuano II visagalis favoritas, pavydžių didikų apkaltintas, jog apkerėjo 
karalių, ir po ilgo teismo proceso nubaustas mirtimi. 

* „pradingo Tito Livijaus trys dekados. - Tito Livijaus (59 pr. Kr. - 17) 
Romos istoriją sudaro šimtas keturiasdešimt dvi knygos, bet mus pasiekė tik 
trisdešimt penkios, arba pusketvirtos dekados (dekadą sudaro dešimt kny- 
gų), visos kitos žinomos tik iš trumpų santraukų. 

5 „„Boskano ir Garsilaso rinktiniuose raštuose. - Boskanas (Juan Al- 
mogaver Boscán, 1500-1542) ir jo draugas Garsilasas (žr. „Perėjūno dono 
Pablo gyvenimo istorija“ 16 paaišk.) buvo „italų mokyklos“ įkūrėjai: įvedė 
ispanų poezijon Italijoje naudojamas poezijos formas. Boskanas išvertė iš 
graikų kalbos Musėjaus (V a. pabaiga — VI a. pradžia) kūrinį apie jaunikaitį 


586 


Leandrą, įsimylėjusį Afroditės žynę ir plaukusį pas ją nuo kito Helesponto 
kranto, kur jis gyvenęs Abido mieste. Garcilasas ta tema parašė sonetą, kurį 
cituoja donas Kleofas. 

* ten mano Montanja, mano Galisija, mano Biskaja, mano Asturija. — 
Šių šiaurės Ispanijos sričių, arabų niekados nenukariautų, gyventojai didžia- 
vosi savo kilme ir grynu krauju. 

3 Algvasilas — žemesniojo rango policijos pareigūnas, vykdantis 
teisėjo arba teismo sprendimus. 

*% Chetafė - miestas už penkiolikos kilometrų į pietus nuo Madrido. 

" Torechonas - miestas Madrido provincijoje, Toledo provincijos pa- 
sienyje. 

* Visagros vartai - Toledo miesto vartai. 

* „nei su pačiu infantu Pedru Portugalu, apkeliavusiu visas septynias 
pasaulio dalis. — Infanto Pedro Portugalo, Chuano I sūnaus ir Enrikės Jūri- 
ninko brolio, kelionė aplink pasaulį buvo aprašyta 1570 m. išleistoje kny- 
goje „Knyga apie infantą doną Pedrą Portugalą, 1424 m. apkeliavusį visas 
keturias pasaulio dalis“, tačiau ispanai, pripratę prie „septynių dalių“ (taip 
vadinosi garsus karaliaus Alfonso X įstatymų rinkinys), „keturias pasaulio 
dalis“ pavertė „septyniomis“. 

* Didžiuoju Turku to meto Europoje buvo vadinamas Turkijos sultonas. 

*  Nuncijaus namai — beprotnamis, XV a. pabaigoje pastatytas popie- 
žiaus nuncijaus Fransisko Ortiso Tolede. 

* Maltos basiliskas — pabūklas, priklausęs joanitų ordinui. 

2 „„būdrauja kaip gervė... - Pasak Plinijaus „Gamtos istorijos“, gervių 
guotui miegant, jo vadas budi. 

* Paladionas - čia: deivės Paladės įsakymu pagamintas „Trojos arklys“. 

*“ Buen Retiro parkas - Madrido parkas, kur yra karaliaus rezidencija. 
1632 m. ten buvo pastatytas „Koliziejus“, prabangus teatras, iš pradžių skir- 
tas vien karaliaus dvarui, vėliau, 1640 m., atviras ir visuomenei. 

* Tostadas Alonsas, arba Alonsas de Madrigalis (apie 1400-1455) — 
ispanų teologas, Avilos vyskupas, kurio kūryba buvo išleista 24 tomais. 

” Renjifo Diego Garcia - itin garsaus anuo metu „Ispanų poezijos me- 
no“ (pirmas leidimas 1592 m.) autorius. 

* „žemėje ir danguje aukščiausio kalno... — Kalnu (isp. Montana) pa- 
prasti žmonės vadina Santandero provinciją. 

* „daugelis bajorų kaip pelės ir mėšlavabaliai gimsta purve. — Aris- 
totelis ir Plinijus gyvybės užsimezgimą negyvoje materijoje laikė galimu 
dalyku, ypač esant drėgmei. Šis požiūris gyvavo iki XVII a. 

“ Valtelina - teritorija Austrijos ir Italijos pasienyje, abiejų valstybių 
kruvinų susidūrimų vieta XVII a. 

5t Osunos didysis kunigaikštis - Pedras Chironas, Osunos kunigaikštis, 
Neapolio ir abiejų Sicilijų vicekaralius, suvaidinęs svarbų vaidmenį Ispanijai 
kovojant prieš Venecijos respubliką, remiančią maištinguosius Nyderlandus. 

* Ankonos marka - provincija Adrijos jūros pakrantėje su pagrindiniu 
Ankonos miestu, 1532 m. popiežiaus Klemenso VII prijungtu prie Bažny- 
čios valdų. 

$ „nepalyginamai tauresnis menas negu gydyti skrofuliozę. — Buvo 
manoma, jog Prancūzijos karaliai sugeba gydyti skrofuliozę. 

* „idant nusibaigdamas prisimintų, kuo nusidėjo... - Užuomina apie 
italų polinkį į pederastiją. 

* Peralviljas - miestelis netoli Siudad Realo, kur Šventoji Hermanda- 
da, savanorių pašauktinių karinė organizacija, susikūrusi XIII a. kovoti su 
siautėjančiais feodalais ir vieškelių plėšikais, iš lankų sušaudydavo nusikal- 
tėlius, o lavonams supuvus, kaulus sumesdavo į tam tikrą duobę. 

* Loa - poetinė drama, kurioje apdainuojamas koks įvykis ar kilmin- 
gas asmuo. 

*? „tokio avių kirpėjo iš Esichos... - Esicha — Sevilijos provincijos 
miestas, Vėlezo de Guevaros gimtinė. 

* „tam dėl jų širdies negėlė. - Populiaraus romanso apie Neroną, abe- 
jingai stebintį Romos gaisrą, eilutė. 

* „danų princesė — Turima omenyje danų princesė Oriana, Galijos 
Amadžio mylimoji. 

* „sąsiuvinius su Klaramontės komedijos vaidmenimis... - Klaramontė 
(Andrés de Claramonte, miręs 1610) - ispanų poetas ir dramaturgas, daugelio 
komedijų autorius, Lopės de Vegos amžininkas, Vėlezo de Guevaros bičiulis. 

*“  Amarilė — garsios ispanų aktorės Marijos de Kordoba (mirė 1678) 
slapyvardė. 

€ Giljeno de Kastro... komediją... - Giljenas de Kastras (Guillén de 
Castro, 1569-1631) — ispanų dramaturgas, dramos „Sido jaunystė“ autorius. 
Čia minima jo drama „Didonė ir Enėjas“ (1625). 

€ Ronsevalis — tarpeklis Pirėnuose, kur, pasak padavimo, buvo sunai- 
kinta Rolando vadovaujama Karolio Didžiojo priešakinė sauga. Ispanų kal- 
boje Ronsevalis tapo kruvinų skerdynių sinonimu. 

* „Kastilijos tarybos įsakymu... — Kad sostinės teatrai nebūtų tušti, 
Kastilijos taryba įsakydavo klajojančioms trupėms atvykti į Madridą kartais 
netgi algvasilo lydimoms. 

5 „lyg chameleonai... - Buvo tikima, jog chameleonai, daugiausia gy- 
venantys medžiuose, maitinasi oru. 

* „mecenato tėvui, kurio taurumas ir narsa prilygo jo kuklumui... — 
Kalbama apie karaliaus Pilypo IV visagalį ministrą Gasparą de Gusmaną, ku- 
nigaikštį Olivaresą (1587-1645), faktiškai valdžiusį Ispaniją 1621-1643 m. 

€ „„Alkolėja - Kordobos priemiestis. 

* „portugalų Tacho pakrantėse. - Senovės rašytojai (Plinijus, Markas 
Varonas ir kiti), žavėdamiesi portugalų žirgų eiklumu, darė prielaidą, jog ku- 
melės juos pradedančios su vėju. 

* „abu Senekas ir Lukaną... — Markas Anėjus Seneka Vyresnysis 
(61 m. pr. Kr. — 29) - Romoje pagarsėjęs Retorikos vadovėliu ir Romos is- 
torijos apžvalga. Lucijus Anėjus Seneka Jaunesnysis, arba Filosofas (4—65), 
Marko Anėjaus sūnus, Nerono mokytojas, priklausęs stoikų mokyklai ir 
palikęs nemaža filosofijos traktatų ir eiliuotų tragedijų. Markas Anėjus Lu- 
kanas (39-65) — Senekos Vyresniojo broliavaikis, poemoje ,„Farsalija“ ap- 
dainavęs pilietinį karą tarp Cezario ir Pompėjaus; įsivėlęs į sąmokslą prieš 
Neroną, nusižudė, kad išvengtų Nerono kankinimų. 

~ Prisiminęs, ką savajame „Perėjūne“ apie tai rašo išmoningasis Ke- 
vedas... - „Perėjūno gyvenimo“ pirmos knygos aštuntame skyriuje Kevedas 
piešia kuoktelėjusį fechtavimo teoretiką, kuris, aprašydamas fechtavimo 
metodus, remiasi matematika ir visur įžiūri bukus ir stačius kampus, tieses, 
apskritimus ir pan. Taip Kevedas išjuokė Luisą Pačeką de Narvaesą, „Kny- 
gos apie špagos didybę“ (1600) autorių, savo pikčiausią priešą. 

" „paleido savo juodąją špagą... - Fechtuojant būdavo naudojamos 
vadinamosios juodosios špagos; baltosios buvo kovinės špagos. 

* Cheronimas Karansa de Bareda (Jeronimo Carranza de Barreda) - 
fechtavimo meno teoretikas, 1569 m. išleidęs garsią knygą „Apie ginklo fi- 
losofiją ir jo valdymą“. 

> Kurpaitė - antgalis, fechtuojant užmaunamas ant špagos smaigalio. 

„„sugaudė lyg kunigaikščių de Kastiljų giminės kape... — Pasak pada- 
vimo, kunigaikščių de Kastiljų giminės kape, kam nors mirus, pasigirsdavo 
gaudūs smūgiai. 

5 „„Sjera Morenoje išaugintą bulių... - patys geriausi kovos buliai bu- 
vo auginami Sjera Morenoje. 

% „nusileido prie Esichos stulpo. - Daugelyje Ispanijos miestų ir kai- 
mų stovėdavo akmens stulpai arba kryžiai kaip valdžios ir teisingumo sim- 
bolis. Toks pat stulpas buvo ir prie Esichos miesto: ant jo buvo užkelta 
plokštė su miesto herbą laikančio liūto statula; prie tos plokštės būdavo pa- 
rišami ketvirčiuotų nusikaltėlių palaikai. 

" Garsis Sančesas de Badachosas (Garsi Sanches de Badajoz) - ale- 
gorinės poemos „Meilės pragaras“ (XV a.) autorius. 

* „pelnė Didžiojo Karvedžio vardą... - Didžiuoju Karvedžiu buvo va- 
dinamas Gonsalas Fernandesas de Kordoba (1453-1515), įžymus karvedys, 
pagarsėjęs karuose su maurais ir Neapolio karalystės nukariavimu 1504 m. 

? Alhambra — maurų karalių rūmai Granadoje; Alkasaba - tvirtovė (arab.). 

œ Antonijas Mira de Meskva, arba Ameskva (Antonio Mira de Mescua, 
1570-1640) - Aukso amžiaus poetas ir dramaturgas, Vėlezo de Guevaros 
bičiulis, daugelio eiliuotų dramų autorius. 

* „„rūškanosios Norvegijos tamsybėje..— užuomina apie pragarą, nes 
ispanai įsivaizdavo Norvegiją kaip šalį, kur niekada nepateka saulė. 

= Koliūras — didysis dangaus sferos apskritimas, einantis per dangaus 
ašigalius ir saulėgrįžos ar lygiadienio taškus. 

Š „planetos juda epiciklais — viduramžių astronomijos požiūriu, pa- 
grįstu Aristotelio ir Ptolemėjaus geocentrine sistema, žvaigždės, planetos, 
taipgi saulė ir mėnulis yra devyniose sferose, kurios sukasi aplink žemę skir- 
tingu greičiu, be to, tas judėjimas derinasi su planetų sukimusi epiciklais 
(mažais ratais). 

= Chuanas de Espina - Vėlezo de Guevaros amžininkas, domėjęsis re- 
tenybėmis bei astronomija, todėl žmonių laikomas magu. 

5 „kad Venera raguota. - 1610 m. Galilėjus atrado, jog Veneros pla- 
neta kaip ir Mėnulis turi fazes. 

% žr. 77 paaišk. 

= Simonija — pareigybių pardavinėjimas. 

8 jai iš kairės risnoja Astolfas... - Astolfas - Ariosto poemos „Pašėlęs 
Rolandas“ personažas, ne tiek narsus, kiek laimės lydimas herojus, atliekan- 
tis gausybę žygdarbių su savo sparnuotu žirgu Hipogrifu. 

» „raide S ir vinimi paženklintais veidais. - Tai buvo įdagas, kurį sudarė 
vinimi („clavo“) perverta raidė S („ese“) reiškiantis „esclavo“ („vergas“). 

* „dangaus šviesulių Beltranas. - Viename romanse apie Ronsevalio 
mūšį pasakojama, kaip žuvo riteris Beltranas: „Dulkių debesy baisingam 
dingo riteris Beltranas“. Tas dvieilis vėliau tapo pajuokiamu priežodžiu. 

" „neseniai pakrikštytą Karmonos miestą... - Miesto vardą Karmonai 
suteikė karalius Pilypas TV 1630 m. už 40 000 dukatų. 

2 Chiralda - milžiniškas, Pergalės statulos pavidalo vėjarodis ant Se- 
vilijos katedros bokšto. 

3 Jeruzalės kryžius — ypatingos formos kryžius, sukurtas vieno iš Alka- 
los kunigaikščių kelionei Jeruzalėn atminti; tokiais kryžiais papuošti Alkalos 
kunigaikščių rūmai. 

* .priversti...Vireną vesti... Olimpiją... - Vireno ir jo pamestos Olim- 
pijos istorija pasakojama „Pašėlusio Rolando“ IX ir X giesmėse, apdainuo- 
ta ispanų liaudies romansuose. 

* Aukso bokštas - arabų pastatytas 1220 m. ir taip vadinamas dėl auk- 
so atspalvio apdailos. 

* Didysis kunigaikštis de Veragva - Kristupo Kolumbo palikuonis, gy- 
venantis Sevilijoje, vienas iš Vėlezo de Guevaros globėjų. 

” „karaliaus tarėjas - kai kurių didelių Ispanijos miestų (Marčenos, 
Santjago, Sevilijos) valdyboms vadovavo ne korechidorai, bet karaliaus ta- 
rėjai (asistentes). 

* „kautynėse ties Fuenterabija... - 1638 m. prancūzai bandė įsiveržti 
į Ispaniją, bet buvo didvyriškos Fuenterabijos tvirtovės įgulos sutriuškinti. 

* Pelajas (miręs apie 737 m.) — Asturijos kalnuose nuo arabų pasi- 
slėpusių didikų ir dvasininkų išrinktas pirmasis karalius, 718 m. laimėjęs 
mūšį prie Kovadongo ir pradėjęs Ispanijos atkariavimą. 

"“ „markizui de Santiljanai i Kenetei, grafui de Saldanjai i Realiui 
de Mansanaresui... — Grafui de Saldanjai Vėlezas de Guevara tarnavo 
1608-1620 m. 

„markizas de Penjafielis... - Markizui de Penjafieliui Vėlezas de 
Guevara tarnavo 1620-1622 m. 

2 išmone nenusileidžiantis abiem Katonams — Utikiečiui ir Cenzo- 


riui... - Markas Porcijus Katonas Utikietis (95—46 m. pr. Kr.) - Romos tri- 
būnas, respublikonų partijos vadovas, kovojęs su Cezariu. Nusižudė sužino- 
jęs apie Pompėjaus pralaimėjimą prie Farsalijos. Markas Porcijus Katonas 
Cenzorius (234-149 m. pr. Kr.) — Katono Utikiečio prosenelis, senovės Ro- 
mos valstybės veikėjas, karvedys, oratorius, rašytojas, nepaprastai griežtai 
kovojęs prieš papročių palaidumą. 

'% Berberija — senovinis Šiaurės Afrikos pavadinimas; dabar — Maro- 
kas, Alžyras, Tunisas, Tripolis. | 

'* „savo romų, nusižeminusį globėją... — tai yra šventąjį Pranciškų 
Asyžietį (1182-1226), įkūrusį pranciškonų ordiną, kurio viena atšaka buvo 
minoritų („mažesniųjų brolių“) ordinas. Minimų (,„„mažiausiųjų brolių“) or- 
diną įkūrė šventasis Pranciškus Paulietis (1416-1508). 

s „Vengrijos karalius donas Ferdinandas Austras... - Ferdinandas III 
(1608-1657), 1637 m. paveldėjęs Šventosios Romos Imperijos sostą, o 
1625 m. vainikuotas Vengrijos karalium. 

'% sosto įpėdinis donas Fernandas (1609-1641) - Pilypo IV brolis, 
Nyderlandų valdytojas. 1636 m. įsiveržė į Prancūziją, bet, dezertyravus vo- 
kiečiams samdiniams, turėjo pasitraukti. 

'”  „„pabučiavimais nieko nenustebinsi... — Karaliaus dvaro etiketo 
išauklėti ispanai piktinosi anglų ir olandų papročiu susitikus bučiuotis. 

' Tikra palaikytum ją nebent tamsoje kaip Navaros monetą... - Nava- 
roje kaldintos monetos Ispanijoje neturėjo vertės. 

'» „„donas Alonsas Peresas de Gusmanas Gerasis, Tarifos alkaidas. — 
1293 m. maurų kariuomenė, vadovaujama princo dono Chuano, sukilusio 
prieš savo brolį karalių Sančą Narsingąjį, apsiautė Tarifos miestą, ir princas 
pagrasino nužudyti alkaido sūnų, buvusį jo pažu, jei donas Peresas nepasi- 
duosiąs. Tačiau, atsakydamas į grasinimus, donas Peresas numetė nuo tvir- 
tovės sienos stiletą, pareiškęs, jog pasirengęs veikiau netekti sūnaus negu 
išduoti karalių. Įtūžęs princas įsakė, tėvui matant, nužudyti pažą. Šia tema 
parašyta viena geriausių Vėlezo de Guevaros dramų „Karalius svarbiau už 
kraujo ryšius“. 

uo Alvaro Cubillo de Aragón (1596-1664) - populiarus to meto ispanų 
poetas ir dramaturgas, religinio pobūdžio komedijų ir dramų autorius. 

"! Garcia de Salcedo Coronel (miręs 1651) - garsus to meto ispanų po- 
etas, priklausęs Gongoros mokyklai. 

"2 Silva - XVII a. ispanų poezijoje paplitęs tam tikros formos eilėraš- 
tis, sudarytas iš rimuotų ir nerimuotų eilučių. 

"5 su Viljaermosos pažiba, dieviškuoju Aragono Juvenaliu... - Matyt, 
turimas galvoje Lupercio Leonardo de Argensola (1563-1613), aragoniečių 
poeto Bartolomė Leonardo de Argensolos brolis, buvęs kunigaikščio Vilja- 
ermosos, vėliau imperatorės Marijos Austrės, vėliau Neapolio vicekaraliaus 
grafo de Lemo sekretorius. Jo eilėraščius išleido jo sūnus 1634 m. 

"+ Kruskos akademija (Academia della Crusca) - literatų draugija, 
įsteigta Florencijoje XVI amžiuje, pagarsėjusi savo Dizionario, kurį leisda- 
ma kovojo dėl italų kalbos grynumo. 

"5 Antonio de Mendoza (1590-1644) - ispanų poetas ir dramaturgas, 
valstybės sekretorius Pilypo IV laikais, Kalatravos ordino komandoras ir 
inkvizicijos narys. 

"e „įkurtas karaliaus Ferdinando, jo pašventinimo dieną atsiėmusio iš 
maurų Seviliją... — Karalius Ferdinandas III Šventasis sėkmingai kariavo 
prieš maurus ir atsiėmė beveik visą pietinę Pirėnų pusiasalio dalį drauge su 
Sevilijos miestu (1248). 

' Paulina - „Paulina“ (nuo popiežiaus Pauliaus III vardo) buvo vadi- 
namas atskyrimo nuo Bažnyčios ediktas, o apskritai reiškė keiksmą, pra- 
keikimą ir pan. 

"8 Gradas („Laiptai“) - Sevilijos arkikatedros galerija, pasimatymų ir 
pirklių susitikimo vieta. 

"? Trakijos giesmininkas — Orfėjas. 

= Arionas — pusiau legendinis graikų poetas ir muzikantas (VII a. pr. Kr.). 

*! Amphion - Amfionas, Dzeuso ir Antiopės sūnus, muzikantas, aptvė- 
ręs Tebų miestą siena: jam skambinant lyra, akmenys patys susidėstė į sieną. 

"2 Žirgo šaltinis, Ipokrena — šventas šaltinis Helikono kalno viršūnėje, 
ištryškęs sparnuotam žirgui Pegasui kanopa trenkus į uolą. Graikų mitologi- 
joje Ipokrena — mūzų įkvėpimo šaltinis. 

> Auto - trumpa pjesė bibline tema, paprastai vaidinama per atlaidus 
miesto aikštėse. 

"+ Viljansikas (villancico) — liaudies dainelė religine tema, paprastai 
dainuojama per Kalėdas bei atlaidus. 

"5 Cezaris Skaligeras (1484-1558) - filologas ir kritikas, iš profesijos 
gydytojas, kilęs iš Italijos, bet gyvenęs Prancūzijoje, daugelio filosofinių ir 
filologinių traktatų autorius, ypač pagarsėjęs savo „Poetika“. 

'% „fulgor, livar, numen, purpurear, meta, tramite, afectar, pompa, 
trėmula, amago, idilio...— visi tie žodžiai, skoliniai iš lotynų ir italų kalbų, 
vėliau įėjo į literatūrinę ispanų kalbą. 

7 „„vargdienių guodėjas... - Maitindamas paukštyčius žuvimi iš savo 
gūžio, pelikanas glaudžia snapą prie krūtinės, todėl buvo manoma, jog jis 
persiplėšia sau krūtinę ir maitina paukštyčius savo krauju. 

= Klaudianas (IV a. pabaiga) - lotynų poetas, kilęs iš Aleksandrijos, 
poemų istorinėmis temomis autorius. 

12 to reikalauja Paularo vienuolyno nuostatai... — Karteziečių vie- 
nuolyno (netoli Madrido) nuostatai reikalavo laikytis tylėjimo įžado. 

o „su dviem komedijomis nusiųsti į Oraną tarnauti Jo Didenybei... — 
Prasikaltę bajorai būdavo baudžiami — su dviem palydovais kariais siunčia- 
mi į Oraną, ispanų valdą Alžyre, išpirkti kaltę tarnaujant karaliui. 

BI „Vienatvės“ — garsiausias ispanų poeto Luiso de Gongoros (1561- 
1627) vėlyvojo laikotarpio eilėraščių rinkinys, itin gausus kalbos eksperi- 
mentų; netrukus po autoriaus mirties jam buvo sudaryti platūs aiškinimai. 

22 „trijuose pusrutuliuose... - Trečiu pusrutuliu laikomas pragaras. 

> Potosis — Bolivijos miestas, kurio apylinkėse buvo gausu sidabro 
rūdos. 

H „Mugės ir žalios vėliavos“ maištas įvyko Sevilijoje 1521 m., o pa- 
vadintas taip todėl, jog jį pakėlė Mugės kvartalo gyventojai, kurie nešė pa- 
grobtą iš maurų žalią vėliavą. Maišto dalyviai pagarsėjo savo drąsa, kuri 
vėliau tapo priežodžiu. 

=s „anglys, degtos iš pragaro ąžuolo, niekad nesibaigia... - žmonių 
manymu, velniai iš to ąžuolo dega anglis, naudojamas pragare. 


Alonzo de Castillo Solorsano 


ALONZO DE CASTILLO SOLORSANO (1584-1648?) gimė nusigy- 
venusių bajorų šeimoje, kurį laiką studijavo Salamankos universitete, 
1619 m. iš provincijos miestelio Tordesiljo persikėlė į sostinę ir stojo tar- 
nauti kamerdineriu pas grafą de Beneventę. Madride artimai susipažino su 
žymiais to meto rašytojais Tirso de Molina, Lope de Vega, išleido novelių 
rinkinius „Smagūs vakarai“ (1625), „Džiugios dienos“ (1626), „Atilsio 

metas, arba Madrido karnavalai“ (1627), „Pramogų naktys“ (1631), taip pat 
komedijų bei romansų rinkinius, bet labiausiai pagarsėjo pikareskiniais ro- 
manais „Madrido harpijos“ (1631), „Šelmė Teresa nuo Mansanareso“ ( 1632), 
„Bakalauro Trapasos nutikimai“ (1637), „Sevilijos kiaunė ir Kapšelių meš- 
keriotoja“ (1642); trys paskutinieji romanai sudaro lyg ir ciklą, nes jų perso- 
nažai eina iš knygos į knygą, susiję giminystės ryšiais. 


SEVILIJOS KIAUNĖ IR KAPŠELIŲ MEŠKERIOTOJA 


' Žr. aukščiau apie autorių. 

* „abiejų Ispanijų... — Antrąja Ispanija buvo vadinama Meksika, 
1522 m. nukariauta Korteso ir prijungta prie ispanų valdų. 

` „iš imperijos sostinės Toledo... — Iki 1560 m. Ispanijos sostinė buvo 
Toledas. 

* „„Sarabja kaip visi indėnai... - Indėnais buvo vadinami pralobę pirk- 
liai, grįžę iš Amerikos. 

3 „kilimo iš Montanjos - Montanja - Santandero provincija Ispanijos 
šiaurėje, likusi laisva nuo arabų. Montanjos gyventojai didžiuodavosi grynu 
krauju ir sena bajoriška kilme. 

° „„Midas virto Aleksandru... — t. y. šykštuolis tapo kilniaširdžiu. Mi- 
das (715—676 m. pr. Kr.) — Frigijos karalius, pasak legendos iš Dionyzo 
gavęs galią versti auksu viską, ką paliečia. Aleksandras Didysis (356-323 m. 
pr. Kr.) - Makedonijos karalius, vadinamas kilniaširdžiu. 

? Klorinda - graikų gėlių deivė, vėliau sutapatinta su romėnų Flora. 

* Betis — romėniškas Gvadalkivyro pavadinimas. 

* Monsalvės dėstomos mintys apie pasakojimo meną, literatūros isto- 
rikų nuomone, atitinka paties Castillo Solėrsano estetinę programą. 

© Marija de Sajas i Sotomajor (Maria de Sayas y Sotomayor, 1590- 
1661) - ispanų rašytoja, kurios novelių rinkinys „Pamokomos ir meilės no- 
velės“ po Cervanteso „Pamokomų novelių“ laikomos pačiu ryškiausiu is- 
panų „aukso amžiaus“ literatūros novelistikos pavyzdžiu. 

" Ana Karo de Maljen (Ana Caro de Mallen de Soto) - XVII a. pirmo- 
sios pusės ispanų rašytoja ir poetė. 

° „„šviesiausiąjį erchercogą Albertą... - Turimas omeny Albertas Aust- 
ras (1559—1621) - Vokietijos imperatoriaus Maksimiliano II sūnus. 

> Belisa - pastoralinių romanų herojė. 

* „skrynelių su Dievo avinėliais... — Popiežiaus pašventintos Dievo 
avinėlio figūrėlės, turėjusios tam tikrą vertę. 

5 Arnaldas de Viljanova (Arnaldo de Villanova, 1240-1311) - kara- 
liaus Petro II rūmų gydytojas. Paracelsus (Philippus Aureolus Theophrastus 
Bombastus von Hohenheim, 1493-1541) — Bazelio universiteto profesorius, 
neigęs viduramžių medicinos autoritetus, nepripažinęs alchemijos, bet vis 
dėlto pelnęs alchemiko šlovę. Alkindas (VIII a. pabaiga —- 873) — matemati- 
kas, gydytojas, astronomas ir filosofas. Ramonas Ljuljis (Ramon Llullis, 
1235-1315) - katalonų poetas, filosofas, mistikas; po visą Europą plito Ljul- 
jui priskiriami alchemijos traktatai, nors iš tikrųjų jis smerkė alchemiją. 

¢ Lisardas — pastoralinių romanų herojus. 

" Morijenas — VI a. sirų vienuolis, alchemikas. 

8 „laukiant gemant Saulės sūnų, tą, kuris ... nužengė į laivo triumą... — 
t. y. auksą, ispanų gabenamą iš Amerikos kolonijų. 

° Ambrosijas Kalepietis (1440 - apie 1510) - augustinų vienuolis, pa- 
rašęs lotynų kalbos žodyną. 

“ Kakas - legendinis plėšikas. 

=! „Delfų šviesulys... - Turimas galvoje Saulės dievas Apolonas, kurio 
šventovė buvo Delfuose. 

